{1:1} ด้วยพระนามแห่งอัลลอฮฺ พระผู้ทรงเมตตายิ่ง พระผู้ทรงปรานียิ่ง 
{1:2} มวลการสรรเสริญเป็นของอัลลอฮฺ พระเจ้าแห่งสากลโลก 
{1:3} พระผู้ทรงเมตตายิ่ง พระผู้ทรงปรานียิ่ง 
{1:4} พระผู้ทรงสิทธิอํานาจในวันแห่งการตอบแทน 
{1:5} พระองค์เท่านั้นที่พวกข้าฯเคารพสักการะ และพระองค์เท่านั้นที่พวกข้าฯขอความช่วยเหลือ 
{1:6} โปรดชี้นำพวกข้าฯสู่แนวทางอันเที่ยงตรง 
{1:7} แนวทางของบรรดาผู้ที่พระองค์ได้ทรงโปรดปรานพวกเขา ไม่ใช่ของพวกที่ถูกกริ้ว และไม่ใช่ของพวกที่หลงผิด 
{2:1} อะลีฟ ลาม มีม 
{2:2} นั่นคือคัมภีร์ที่ไม่มีข้อสงสัยอยู่ในนั้น เป็นทางนำสำหรับมวลผู้ยำเกรง 
{2:3} บรรดาผู้ที่มีศรัทธาในสิ่งที่พ้นญาณวิสัย และพวกเขาดํารงการนมาซ และบริจาคจากสิ่งที่เราได้ประทานให้แก่พวกเขา 
{2:4} และบรรดาผู้ที่มีศรัทธาในคัมภีร์ ที่เราได้ส่งมาให้แก่เธอ และในคัมภีร์ที่เราได้ส่งมาก่อนหน้าเธอ และต่อปรโลกนั้น พวกเขามั่นใจ 
{2:5} คนเหล่านี้คือ ผู้ที่อยู่บนทางนำจากพระเจ้าของพวกตน และพวกเขาเหล่านี้เป็นผู้ที่ประสบความสำเร็จ 
{2:6} แท้จริง บรรดาผู้ปฏิเสธนั้น ย่อมเสมอกันสำหรับพวกเขา ไม่ว่าเธอจะตักเตือนพวกเขาหรือไม่ตักเตือนก็ตาม พวกเขาจะไม่มีศรัทธา 
{2:7} อัลลอฮฺได้ทรงปิดผนึกหัวใจของพวกเขาและหูของพวกเขา และบนดวงตาของพวกเขานั้นก็มีเยื่อปกปิดอยู่ และพวกเขาจะได้รับการลงโทษอันมหันต์ 
{2:8} และในหมู่มนุษย์นั้นมีผู้กล่าวว่า "พวกเรามีศรัทธาในอัลลอฮฺ และในวันสุดท้าย" แต่พวกเขาไม่ใช่ผู้มีศรัทธาดอก 
{2:9} พวกเขาคิดหลอกลวงอัลลอฮฺและบรรดาผู้ที่มีศรัทธา และพวกเขาไม่ได้หลอกลวงผู้ใดนอกจากตนเอง ทว่าพวกเขาไม่รู้ตัว 
{2:10} ในจิตใจของพวกเขานั้นมีโรค ดังนั้นอัลลอฮฺจึงได้เพิ่มโรคแก่พวกเขาอีก และพวกเขาจะได้รับการลงโทษอันเจ็บปวด เนื่องจากการที่พวกเขาเคยโกหก 
{2:11} และเมื่อได้มีการบอกแก่พวกเขาว่า "จงอย่าบ่อนทำลายในแผ่นดิน" พวกเขาก็ตอบว่า "แท้จริงแล้ว พวกเราเป็นผู้ฟื้นฟูต่างหาก" 
{2:12} พวกเขาเป็นผู้บ่อนทำลายไม่ใช่หรือ? แต่พวกเขาไม่รู้ตัว 
{2:13} และเมื่อได้มีการบอกแก่พวกเขาว่า "จงมีศรัทธาเหมือนกับที่ผู้คนเขามีศรัทธากัน" พวกเขาก็กล่าวว่า "จะให้พวกเรามีศรัทธาเหมือนกับที่คนเขลาเหล่านั้นมีศรัทธากระนั้นหรือ?" จงรู้ไว้เถิดว่า "พวกเขาเองนั่นแหละที่เป็นคนเขลา แต่พวกเขาไม่รู้" 
{2:14} และเมื่อพวกเขาได้พบบรรดาผู้ที่มีศรัทธา พวกเขากล่าวว่า "เรามีศรัทธาแล้ว" แต่เมื่อพวกเขาอยู่ตามลําพังกับบรรดาชัยฏอนของพวกตน พวกเขาก็จะกล่าวว่า "แท้จริงเราอยู่กับพวกท่าน เราเพียงแต่จะเยาะเย้ยเล่นเท่านั้น" 
{2:15} อัลลอฮฺดอกที่กําลังเยาะเย้ยพวกเขาอยู่ และทรงปล่อยให้พวกเขามืดมนอยู่ในความละเมิด 
{2:16} เหล่านี้คือคนที่แลกเอาความหลงผิดด้วยทางนำ การค้าของพวกเขาจึงไม่ก่อกําไร และพวกเขาก็ไม่ใช่ผู้ได้รับการชี้นำ 
{2:17} อุปมาพวกเขา อุปมัยดั่งผู้ที่ก่อไฟ ครั้นเมื่อมันส่องแสงสว่างแก่สิ่งที่อยู่รอบข้างเขา อัลลอฮฺก็ได้ทรงดับแสงของพวกเขานั้นไป และทรงปล่อยพวกเขาอยู่ในความมืดมน มองไม่เห็น 
{2:18} พวกเขาหูหนวก เป็นใบ้ ตาบอด ดังนั้นพวกเขาจะไม่หวนกลับมา 
{2:19} หรือดั่งฝนหนักที่กระหน่ำลงมาจากฟ้า ที่ตามมาด้วยความมืดทึบ ฟ้าร้อง และฟ้าแลบ พวกเขาจะเอานิ้วมืออุดหูของพวกตน เนื่องจากเสียงอสุนีบาต เพราะกลัวต่อความตาย และอัลลอฮฺนั้นทรงล้อมพวกปฏิเสธไว้ในทุกด้าน 
{2:20} สายฟ้าแลบแทบจะโฉบเฉี่ยวเอานัยน์ตาของพวกเขาไป เมื่อใดที่มันส่องแสงสว่างแก่พวกเขา พวกเขาก็เดินคืบหน้าต่อไป แต่เมื่อมันมืดมิดสำหรับพวกเขา พวกเขาก็หยุดยืน และถ้าอัลลอฮฺทรงประสงค์ พระองค์ก็จะขจัดการได้ยินของพวกเขาและการเห็นของพวกเขาออกไป แท้จริงอัลลอฮฺคือพระผู้ทรงมีอำนาจเหนือทุกสรรพสิ่ง 
{2:21} โอ้ ปวงมนุษย์! จงเคารพสักการะพระเจ้าของพวกเธอ พระผู้ทรงบังเกิดพวกเธอ และบรรดาชนก่อนหน้าพวกเธอ เพื่อพวกเธอจะได้ยำเกรง 
{2:22} พระผู้ทรงบันดาลแผ่นดินสำหรับพวกเธอให้เป็นพื้นราบ และฟ้าเป็นหลังคา และทรงนำน้ำลงมาจากฟ้า และด้วยน้ำนั้นทรงบันดาลให้ผลไม้ต่าง ๆ งอกเงยออกมา เป็นเครื่องยังชีพสำหรับพวกเธอ ดังนั้น ก็จงอย่าอุปโลกน์สิ่งใดเคียงคู่กับอัลลอฮฺ ในเมื่อพวกเธอรู้ดีแล้ว 
{2:23} และถ้าหากพวกเธอยังแคลงใจในสิ่งที่เราได้ประทานมาแก่บ่าวของเรา พวกเธอก็จงนำมาสักบทหนึ่งเยี่ยงนั้น และจงเรียกบรรดาผู้ช่วยเหลือของพวกเธอมา นอกจากอัลลอฮฺ ถ้าหากพวกเธอแน่จริง 
{2:24} แต่ถ้าหากพวกเธอไม่ทำ และพวกเธอก็ไม่อาจจะทำได้ดอก ก็จงระวังเพลิงนรก ซึ่งจะมีหมู่มนุษย์และหินเป็นเชื้อเพลิง ที่ถูกเตรียมไว้สำหรับบรรดาผู้ปฏิเสธ 
{2:25} และจงแจ้งข่าวดีแก่บรรดาผู้ที่มีศรัทธาและประกอบการดีว่า พวกเขาจะได้รับเหล่าสวรรค์ มีแม่น้ำลำธารไหลผ่านจากเบื้องล่างของมัน คราวใดที่พวกเขาได้รับผลไม้จากที่นั่นเป็นปัจจัยยังชีพ พวกเขาจะกล่าวว่า "นี่เป็นสิ่งที่เคยมีให้แก่พวกเรามาก่อน" และจะมีมาให้แก่พวกเขาเยี่ยงเดียวกัน และพวกเขาในนั้น จะมีคู่ครองที่บริสุทธิ์ และพวกเขาจะเป็นอมตะอยู่ในนั้น 
{2:26} แท้จริงอัลลอฮฺไม่ทรงอายที่จะยกอุทาหรณ์เยี่ยงยุงหรือที่เหนือกว่านั้น บรรดาผู้ปฏิเสธก็กล่าวว่า "อัลลอฮฺทรงมีจุดประสงค์อันใดเล่ากับอุทาหรณ์นี้?" ด้วยอุทาหรณ์นี้ อัลลอฮฺทรงปล่อยให้คนมากมายหลงทาง และด้วยอุทาหรณ์นี้ทรงนำทางคนมากมายสู่หนทางที่ถูกต้อง แต่พระองค์จะไม่ทรงปล่อยให้ผู้ใดหลงทางด้วยอุทาหรณ์นี้ นอกจากผู้ฝ่าฝืน 
{2:27} ผู้ซึ่งทำลายสัญญาของอัลลอฮฺหลังจากที่รับรองมันแล้ว และผู้ตัดขาดสิ่งที่อัลลอฮฺได้บัญชาให้สัมพันธ์ และผู้ก่อความเสียหายบนหน้าแผ่นดิน เหล่านี้คือบรรดาผู้ที่สูญเสีย 
{2:28} พวกเธอปฏิเสธอัลลอฮฺได้อย่างใดกัน? ทั้ง ๆ ที่พวกเธอเคยไร้ชีวิตมาก่อน แล้วพระองค์ได้ทรงทำให้พวกเธอมีชีวืต หลังจากนั้นพระองค์จะทรงทำให้พวกเธอตาย แล้วจะทรงทำให้พวกเธอมีชีวิตอีก แล้วยังพระองค์ พวกเธอจะถูกนำกลับคืน 
{2:29} พระองค์คือพระผู้ทรงสร้างทุกสรรพสิ่งที่อยู่บนโลกเพื่อพวกเธอ แล้วพระองค์ได้ทรงมุ่งไปยังท้องฟ้า และทรงจัดลําดับมันเป็นเจ็ดชั้นฟ้า และพระองค์คือพระผู้ทรงรอบรู้ทุกสรรพสิ่ง 
{2:30} (จงรำลึก)เมื่อพระเจ้าของเธอได้ตรัสต่อมะลาอิกะฮฺว่า "ฉันจะแต่งตั้งตัวแทนคนหนึ่งในโลก บรรดามะลาอิกะฮฺทูลว่า "พระองค์จะทรงแต่งตั้งผู้ที่จะก่อความเสียหาย และหลั่งโลหิตกันในนั้นกระนั้นหรือ ทั้ง ๆ ที่พวกข้าฯก็กล่าวสดุดี ด้วยการแซ่ซ้องสรรเสริญพระองค์ และเทิดทูนพระพิสุทธิคุณของพระองค์" พระองค์ตรัสตอบว่า "แท้จริงฉันรู้ในสิ่งที่พวกเธอไม่รู้" 
{2:31} แล้วพระองค์ได้ทรงสอนอาดัมถึงนามของทุกสรรพสิ่ง หลังจากนั้นพระองค์ได้ทรงนำพวกเขามาแสดงต่อมะลาอิกะฮฺ และตรัสว่า "จงบอกนามของพวกเขาเหล่านี้ ถ้าพวกเธอแน่จริง!" 
{2:32} บรรดามะลาอิกะฮฺตอบว่า "พระพิสุทธิคุณแห่งพระองค์! พวกข้าฯไม่มีความรู้อันใด นอกจากที่พระองค์ได้ทรงสอนพวกข้าฯ แท้จริงพระองค์คือพระผู้ทรงรอบรู้ พระผู้ทรงมีปรีชาญาน" 
{2:33} พระองค์จึงกล่าวว่า "โอ้ อาดัม! จงบอกเหล่านามของพวกเขาเหล่านี้แก่พวกเขา" เมื่อเขาได้บอกพวกเขาถึงเหล่านามของพวกเขาเหล่านั้นแล้ว พระองค์ตรัสว่า "ฉันไม่ได้บอกพวกเธอดอกหรือว่า ฉันรู้ดียิ่งถึงสิ่งเร้นลับแห่งเหล่าชั้นฟ้าและแผ่นดิน และฉันรู้ดียิ่งถึงสิ่งที่พวกเธอเปิดเผย และที่พวกเธอเคยปิดบัง" 
{2:34} แล้วพระองค์ได้ตรัสต่อมะลาอิกะฮฺว่า "จงกราบอาดัม" พวกเขาก็ได้กราบ นอกจากอิบลีสที่ปฏิเสธ และยโสโอหัง และเป็นหนึ่งในบรรดาผู้ปฏิเสธ 
{2:35} และเราได้กล่าวว่า "โอ้ อาดัม! เธอและคู่ครองของเธอ จงพำนักอยู่ในสวนสวรรค์นี้ และจงกินตามความพอใจของเธอทั้งสอง จากสิ่งที่มีอยู่ในนั้น แต่จงอย่าเข้าใกล้ต้นไม้ต้นนี้ มิเช่นนั้น เธอทั้งสองจะกลายเป็นผู้ละเมิด" 
{2:36} แต่ต่อมาชัยฏอนได้หลอกลวงทั้งสองให้พลาดพลั้งด้วยต้นไม้ต้นนั้น และได้นำเขาทั้งสอง ออกจากสถานที่ ที่ทั้งสองเคยอยู่ และเราได้กล่าวว่า "พวกเธอทั้งหมดจงออกไปจากที่นี่ พวกเธอต่างเป็นศัตรูต่อกัน และพวกเธอจะมีที่พักและสิ่งอำนวยประโยชน์จนถึงระยะเวลาหนึ่ง" 
{2:37} อาดัมจึงได้เรียนรู้ถ้อยคํา(วิงวอนขออภัยโทษ)จากพระเจ้าของตน พระองค์จึงได้ทรงรับการสำนึกผิดของเขา แท้จริงพระองค์คือพระผู้ทรงนิรโทษเสมอ พระผู้ทรงปรานีเสมอ 
{2:38} เราได้กล่าวว่า "เธอทั้งหมดจงออกไปจากที่นี่ และถ้ามีการชี้นำจากฉันมายังพวกเธอ แล้วผู้ใดปฏิบัติตามการชี้นำของฉัน ก็จะไม่มีสิ่งน่าหวาดกลัวสำหรับพวกเขา และพวกเขาจะไม่เศร้าโศก" 
{2:39} และผู้ใดก็ตามที่ปฏิเสธ และกล่าวเท็จต่อสัญญาณทั้งหลายของเรา พวกเขาก็คือชาวนรก พวกเขาจะเป็นอมตะอยู่ในนั้น 
{2:40} โอ้ วงศ์วานของอิสรออีล! จงรำลึกถึงความโปรดปราน ที่ฉันได้ประทานให้แก่พวกเธอ และจงปฏิบัติตามสัญญาของฉันให้ครบถ้วน ฉันก็จะปฏิบัติตามสัญญาของฉันที่มีต่อพวกเธอให้ครบถ้วนเช่นกัน และเฉพาะฉันเท่านั้น ที่พวกเธอจงเกรงกลัว 
{2:41} และพวกเธอจงมีศรัทธาต่อสิ่งที่ฉันได้ประทานลงมา เพราะมันยืนยันคัมภีร์ที่พวกเธอมีอยู่ และจงอย่าแลกเปลี่ยนโองการทั้งหลายของฉันด้วยราคาเพียงเล็กน้อย และเฉพาะฉันเท่านั้น ที่พวกเธอจงยำเกรง 
{2:42} และพวกเธอจงอย่าคละเคล้าความสัตย์จริงด้วยความเท็จ และจงอย่าปิดบังความจริงทั้ง ๆ ที่พวกเธอรู้อยู่ 
{2:43} และพวกเธอจงดํารงนมาซ และชําระซะกาต และจงก้มรุกูอฺต่อฉัน ร่วมกับบรรดาผู้ที่ก้มรุกูอฺ 
{2:44} พวกเธอสั่งคนอื่นให้ทำความดี แต่พวกเธอกลับลืมตนเองกระนั้นหรือ? ทั้ง ๆ ที่พวกเธอก็อ่านคัมภีร์อยู่ พวกเธอไม่ใช้ปัญญากระนั้นหรือ? 
{2:45} และพวกเธอจงขอความช่วยเหลือด้วยความอดทนและด้วยการนมาซ แท้จริงการนมาซนั้นเป็นเรื่องหนัก นอกจากแก่บรรดาผู้นบน้อม 
{2:46} ผู้ที่ตระหนักว่า พวกเขาจะได้พบกับพระเจ้าของพวกตน และพวกเขาจะกลับคืนสู่พระองค์ 
{2:47} โอ้ วงศ์วานของอิสรออีล! จงรำลึกถึงความโปรดปรานของฉัน ที่ฉันได้เคยโปรดปรานแก่พวกเธอ และ(จงรำลึก)ว่า ฉันได้เคยเชิดชูพวกเธอเหนือประชาชาติทั้งหลาย 
{2:48} และจงยำเกรงต่อวันหนึ่ง ซึ่งชีวิตหนึ่งไม่อาจจะช่วยแทนอีกชีวิตหนึ่งได้ และการรับรองจากชีวิตใดก็จะไม่เป็นที่ยอมรับ และค่าไถ่จากชีวิตใดก็จะไม่ถูกรับ และพวกเขาก็จะไม่ได้รับการช่วยเหลือ 
{2:49} และ(จงรำลึก)ยามที่เราได้ช่วยพวกเธอให้รอดพ้นจากพรรคพวกของฟิรเอานฺ ซึ่งกดขี่พวกเธอ ด้วยการทรมานอันแสนสาหัส พวกเขาฆ่าบรรดาบุตรชายของพวกเธอ และไว้ชีวิตบรรดาธิดาของพวกเธอ และในนี้คือการทดสอบอันใหญ่หลวงจากพระเจ้าของพวกเธอ 
{2:50} และ(จงรำลึก)ยามที่เราได้แยกทะเลเพราะพวกเธอ และได้ช่วยพวกเธอให้รอดพ้น และเราได้ทำให้พรรคพวกของฟิรเอานฺจมน้ำตายไป ในขณะที่พวกเธอแลเห็น 
{2:51} และ(จงรำลึก)ยามที่เราได้นัดหมายกับมูซาเป็นเวลาสี่สิบราตรี แล้วพวกเธอหลังจากนั้นก็ได้เอาลูกวัวมาสักการะบูชา ดังนั้นพวกเธอจึงเป็นพวกทุจริต 
{2:52} แล้วเราก็ได้ยกโทษให้พวกเธอหลังจากนั้น เพื่อที่ว่าพวกเธอจะได้ขอบพระคุณ 
{2:53} และ(จงรำลึก)ยามที่เราได้ประทานคัมภีร์และวิทยปัญญาแก่มูซา เพื่อที่ว่า พวกเธอจะได้อยู่ในทางนำ 
{2:54} และ(จงรำลึก)ยามที่มูซาได้กล่าวแก่หมู่ชนของตนว่า "โอ้ หมู่ชนของฉัน! แท้จริงพวกเธอได้กระทำผิดต่อตัวพวกเธอเอง ที่ไปเอาลูกวัวมาบูชา ดังนั้นพวกเธอจงกลับใจไปยังพระผู้ทรงบังเกิดพวกเธอ และจงประหารชีวิตของพวกเธอเอง นั่นเป็นที่ประเสริฐที่สุดสำหรับพวกเธอ ในสายพระเนตรของพระผู้ทรงบังเกิดพวกเธอ แล้วพระองค์ก็ได้ทรงนิรโทษแก่พวกเธอ เพราะพระองค์คือพระผู้ทรงนิรโทษ พระผู้ทรงปรานีเสมอ 
{2:55} และ(จงรำลึก)ยามที่พวกเธอได้กล่าวว่า "โอ้ มูซา! พวกเราจะไม่เชื่อท่าน จนกว่าพวกเราจะได้เห็นอัลลอฮฺอย่างประจักษ์ตา" ทันใดนั้น อสุนีบาตก็ได้คร่าพวกเธอไป ในขณะที่พวกเธอเฝ้ามอง 
{2:56} หลังจากนั้น เราก็ได้ปลุกพวกเธอให้ฟื้นขึ้นจากความตายของพวกเธอ เพื่อที่ว่าพวกเธอจะได้ขอบพระคุณ 
{2:57} และ(จงรำลึก)ยามที่เราได้บันดาลให้เมฆเป็นร่มเหนือพวกเธอ และเราได้ประทานของหวานและนกคุ่ม เป็นอาหารสำหรับพวกเธอ และกล่าวว่า "จงกินจากสิ่งที่ดี ที่เราได้ประทานให้แก่พวกเธอ" พวกเขาไม่ได้ทุจริตต่อเราดอก ทว่าพวกเขาทุจริตต่อตนเองต่างหาก 
{2:58} และ(จงรำลึก)ยามที่เราได้กล่าวว่า "จงเข้าไปยังเมืองนี้และจงกินจากสิ่งที่มีอยู่ในเมือง ตามที่พวกเธอต้องการ และจงเข้าประตูเมืองด้วยการกราบ และจงกล่าวคํา "หิฏเฏาะฮฺ" แล้วเราจะอภัยความผิดของพวกเธอ และเราจะเพิ่มพูนรางวัลแก่ผู้ประกอบการดี 
{2:59} แต่พวกทุจริตได้เปลี่ยนถ้อยคําที่ถูกกล่าวแก่พวกเขา ให้เป็นอย่างอื่น ดังนั้น เราจึงได้ส่งการลงโทษจากเบื้องบน มายังบรรดาพวกทุจริต ทั้งนี้เนื่องจากการที่พวกเขาฝ่าฝืน 
{2:60} และ(จงรำลึก)ยามที่มูซาได้ขอน้ำให้แก่กลุ่มชนของตน แล้วเราได้บอกว่า "จงฟาดศิลานั้นด้วยไม้เท้าของเธอ" แล้วตาน้ำสิบสองสายก็ไหลพุ่งออกศิลานั้น ผู้คนแต่ละตระกูลก็รู้ถึงแหล่งน้ำดื่มของพวกตน "จงกินและจงดื่มจากสิ่งที่อัลลอฮฺได้ทรงประทานให้ และจงอย่าก่อกวนในแผ่นดินในฐานะผู้บ่อนทำลาย" 
{2:61} และ(จงรำลึก)ยามที่พวกเธอกล่าวว่า "โอ้ มูซา! พวกเราไม่อาจทนต่ออาหารอย่างเดียวได้ ดังนั้น จงร้องขอต่อพระเจ้าของท่าน พระองค์ก็จะทรงนำสิ่งที่แผ่นดินผลิตออกมา นั่นคือพืชผัก แตงกวา กระเทียม ถั่วเลนทิล และหัวหอม มาให้แก่เรา" (มูซา)กล่าวว่า "พวกเธอต้องการเปลี่ยนเอาสิ่งที่เลวกว่ามาแทนสิ่งที่ดีกว่ากระนั้นหรือ? ถ้าเช่นนั้น จงเข้าเมืองเถิด! แล้วพวกเธอก็จะได้ในสิ่งที่พวกเธอวอนขอ" หลังจากนั้นพวกเขาถูกความอัปยศและความขัดสนกระหน่ำลง และได้รับความพิโรธจากอัลลอฮฺ นั่นเป็นเพราะพวกเขาปฏิเสธบรรดาสัญญาณของอัลลอฮฺ และสังหารบรรดานบีโดยปราศจากสาเหตุที่ยุติธรรม นั่นเป็นเพราะว่าพวกเขาดื้อดึง และพวกเขาก็เป็นผู้ละเมิด 
{2:62} แท้จริงบรรดาผู้ที่มีศรัทธา และพวกยิว และพวกคริสเตียน และพวกศอบิอ์ ที่มีศรัทธาในอัลลอฮฺ และในวันปรโลก และประกอบความดี พวกเขาจะได้รับรางวัลตอบแทน ณ ที่พระเจ้าของพวกตน และเขาจะไม่มีสาเหตุใดที่ต้องกลัว และพวกเขาจะไม่เศร้าโศก 
{2:63} และ(จงรำลึก)ยามที่เราได้ทำสัญญากับพวกเธอ และเราได้ยกภูเขาตูรขึ้นเหนือพวกเธอ และกล่าวว่า "จงยึดมั่นต่อสิ่งที่เราได้ประทานแก่พวกเธอ และจงรำลึกถึง(คําสอน)ที่อยู่ในนั้น เพื่อที่พวกเธอจะได้สำรวมตนจากความชั่ว" 
{2:64} แต่หลังจากนั้น พวกเธอก็ละทิ้งสัญญา หากไม่ใช่ความโปรดปรานและความเมตตาของ อัลลอฮฺ ที่มีต่อพวกเธอแล้ว พวกเธอจะต้องอยู่ในหมู่ผู้ที่สูญเสียอย่างแน่นอน 
{2:65} และพวกเธอก็รู้ดีถึงเรื่องราวของผู้คนในหมู่พวกเธอ ที่ละเมิดวันสับบาโต เราจึงได้กล่าวแก่พวกเขาเหล่านั้นว่า "จงเป็นวานรที่น่ารังเกียจ" 
{2:66} ดังนั้น เราได้ทำให้จุดจบของพวกเขา เป็นเยี่ยงอย่างแก่ชนร่วมสมัยและแก่ชนรุ่นหลัง และเป็นข้อตักเตือนสำหรับบรรดาผู้ยำเกรง 
{2:67} และเมื่อมูซาได้กล่าวแก่กลุ่มชนของตนว่า "อัลลอฮฺได้บัญชาพวกเธอให้เชือดโคหนึ่งตัว" พวกเขากล่าวว่า "ท่านจะเอาพวกเราเป็นสิ่งล้อเล่นกระนั้นหรือ?" (มูซา)ตอบว่า "ฉันขอความคุ้มครองจากอัลลอฮฺ ให้พ้นจากการที่ฉันจะเป็นหนึ่งในหมู่คนโง่เขลา" 
{2:68} พวกเขาได้กล่าวว่า "โปรดวิงวอนต่อพระเจ้าของท่านเถิด พระองค์ก็จะทรงชี้แจงแก่พวกเราว่ามันเป็นอย่างใด" เขากล่าวว่า "พระองค์ตรัสว่า 'เป็นโคที่ไม่แก่และไม่อ่อน แต่เป็นโควัยปานกลาง' ดังนั้นพวกเธอจงปฏิบัติตามสิ่งที่พวกเธอถูกบัญชาเถิด" 
{2:69} พวกเขากล่าวว่า "โปรดวิงวอนต่อพระเจ้าของท่านเถิด พระองค์ก็จะทรงชี้แจงแก่เราว่า มันนั้นสีอะไร?" เขาตอบว่า "พระองค์ตรัสว่า มันคือโคสีเหลืองเข้มสดใส เป็นที่ต้องใจแก่ผู้พบเห็น" 
{2:70} พวกเขากล่าวว่า "โปรดวิงวอนต่อพระเจ้าของท่านเถิด พระองค์จะทรงชี้แจงให้แก่เรา ว่ามันเป็นอย่างใด เพราะสำหรับเราแล้ว โคมีลักษณะคล้ายคลึงกัน ถ้าหากอัลลอฮฺทรงประสงค์ พวกเราก็จะเป็นผู้ได้รับการชี้นำ" 
{2:71} เขากล่าวว่า "อัลลอฮฺตรัสว่า 'โคตัวนั้นเป็นโคที่ไม่เคยถูกเทียมคันไถให้ไถดิน และไม่เคยถูกใช้ทดน้ำรดไร่นา เป็นโคที่สมบูรณ์ ปราศจากตําหนิตามลำตัว' " แล้วพวกเขาก็กล่าวว่า "บัดนี้ท่านได้นำความจริงมาให้แล้ว" แล้วพวกเขาจึงได้เชือดโคตัวนั้น ทั้ง ๆ ที่พวกเขาแทบจะไม่ทำ 
{2:72} และ(จงรำลึก)เมื่อพวกเธอสังหารชีวิตหนึ่ง แล้วพวกเธอก็เริ่มซัดทอดกันในเรื่องนี้ แต่อัลลอฮฺก็ได้นำเรื่องที่พวกเธอปิดบังนั้น ออกมาเปิดเผย 
{2:73} ดังนั้น เราจึงได้บัญชาว่า "จงฟาดศพนั้น ด้วยส่วนหนึ่งของโคตัวนั้น" เช่นนั้นแหละอัลลอฮฺ ทรงชุบชีวิตคนตาย และพระองค์ได้ทรงแสดงให้เห็นบรรดาสัญญาณของพระองค์ เพื่อว่าพวกเธอจะได้เข้าใจ 
{2:74} แล้วหัวใจของพวกเธอก็แข็งกระด้าง แล้วมันก็เป็นเช่นศิลา หรือแข็งยิ่งกว่า อันที่จริงในบรรดาศิลานั้น ก็ยังมีบางก้อนที่มีสายน้ำลำธารพวยพุ่งออกมาจากมัน และมีบางก้อนที่แตกออก แล้วมีน้ำไหลออกมา และก็มีบางก้อนที่ทลายลงมาด้วยความกลัวต่ออัลลอฮฺ และอัลลอฮฺไม่ทรงเฉยเมยในสิ่งที่พวกเธอกระทำ 
{2:75} แล้วพวกเธอยังโลภที่จะให้พวกเขามีศรัทธาต่อพวกเธอ ในขณะที่พวกเขากลุ่มหนึ่งเคยได้ยินถ้อยคําของอัลลอฮฺ แต่กลับบิดเบือนมันเสีย หลังจากที่พวกเขาได้เข้าใจมันแล้ว ทั้ง ๆ ที่พวกเขารู้ดี 
{2:76} และเมื่อพวกเขาพบบรรดาผู้ที่มีศรัทธา พวกเขากล่าวว่า "พวกเราได้มีศรัทธาแล้ว" แต่เมื่อพวกเขาอยู่กับคนอื่นตามลําพัง พวกเขากล่าวว่า "พวกท่านบอกเล่าพวกเขา ถึงสิ่งที่อัลลอฮฺได้ทรงเปิดเผยให้แก่พวกท่าน เพื่อพวกเขาจะได้นำมันมาเป็นหลักฐานเพื่อตอบโต้พวกท่าน ณ ที่พระเจ้าของพวกท่านกระนั้นหรือ? พวกท่านไม่ไตร่ตรองดอกหรือ?" 
{2:77} พวกเขาไม่รู้หรือว่า อัลลอฮฺนั้นทรงรู้ดีถึงสิ่งที่พวกเขาปิดบัง และสิ่งที่พวกเขาเปิดเผย 
{2:78} และในหมู่พวกเขานั้นมีผู้ไม่รู้หนังสือ ซึ่งพวกเขาไม่รู้คัมภีร์ นอกจากความเพ้อฝันเท่านั้น และพวกเขาเพียงแค่นึกเดา 
{2:79} ดังนั้น ความวิบัติจะประสบแก่บรรดาผู้ที่เขียนคัมภีร์ด้วยมือของตน แล้วกล่าวว่า "อันนี้มาจากอัลลอฮฺ" เพื่อที่พวกเขาจะนำมันไปแลกเปลี่ยนด้วยราคาเล็กน้อย ดังนั้นความวิบัติจะประสบแก่พวกเขา เนื่องจากสิ่งที่มือของพวกตนเขียนขึ้น และความวิบัติจะประสบแก่พวกเขา เนื่องจากสิ่งที่พวกเขาแสวงหา 
{2:80} และพวกเขากล่าวว่า "เพลิงนรกจะไม่สัมผัสพวกเราดอก นอกจากเพียงไม่กี่วัน" จงกล่าวเถิด "พวกเธอได้รับสัญญาจากอัลลอฮฺกระนั้นหรือ โดยที่อัลลอฮฺจะไม่ทรงบิดพลิ้วสัญญาของพระองค์? หรือว่าพวกเธอกุเรื่องแก่อัลลอฮฺในสิ่งที่พวกเธอไม่รู้กันแน่?" 
{2:81} หามิได้! ผู้ใดก็ตามที่ประกอบความชั่ว และความผิดของเขาก็ยังห้อมล้อมเขาอยู่ ชนเหล่านั้นก็คือชาวนรก พวกเขาจะเป็นอมตะอยู่ในนั้น 
{2:82} ส่วนบรรดาผู้ที่มีศรัทธาและกระทำคุณงามความดีนั้น ชนเหล่านั้นก็คือชาวสวรรค์ พวกเขาจะเป็นอมตะอยู่ในนั้น 
{2:83} และ(จงรำลึก)เมื่อเราได้เอาคำมั่นสัญญาจากวงศ์วานของอิสรออีลว่า "พวกเธอจะต้องไม่เคารพสักการะผู้ใด นอกจากอัลลอฮฺ และจะต้องทำความดีต่อบิดามารดา ต่อญาติสนิท เด็กกําพร้า ผู้ขัดสน และจงพูดสิ่งที่ดีต่อผู้คน และจงดํารงนมาซและชําระซะกาต" แต่แล้วพวกเธอก็ได้ผินหลังกลับ ยกเว้นพวกเธอเพียงไม่กี่คน 
{2:84} และ(จงรำลึก)เมื่อเราได้เอาคำมั่นสัญญาจากพวกเธอว่า "พวกเธอจะต้องไม่หลั่งโลหิตของพวกเธอกันเอง และจะต้องไม่เนรเทศพวกเธอกันเองออกจากบ้านเมืองของพวกเธอ และพวกเธอก็ได้รับรอง และพวกเธอก็ยังยืนยันอยู่ 
{2:85} แต่แล้ว พวกเธอนี่แหละที่เข่นฆ่ากันเอง และเนรเทศบางกลุ่มของพวกเธอเองออกจากบ้านเมืองของพวกเขา และเอาชนะเหนือพวกเขาด้วยบาปและความอาฆาต และหากพวกเขากลับมาหาพวกเธอในฐานะเชลย พวกเธอก็ไถ่เอาพวกเขาคืน ทั้ง ๆ ที่การเนรเทศพวกเขานั้นเป็นที่ต้องห้ามสำหรับพวกเธอ พวกเธอศรัทธาเพียงบางส่วนของคัมภีร์และปฏิเสธบางส่วนกระนั้นหรือ? ดังนั้นจึงไม่มีการตอบแทนแก่พวกเธอที่กระทำเช่นนั้น นอกจากความอัปยศในชีวิตแห่งโลกนี้ และในวันฟื้นคืนชีพ พวกเขาก็จะถูกนำกลับไปสู่การลงโทษอันสาหัสยิ่ง และอัลลอฮฺนั้น ไม่ทรงเผอเรอต่อสิ่งที่พวกเขากระทำ 
{2:86} ชนเหล่านี้คือผู้ที่ซื้อเอาชีวิตแห่งโลกนี้ด้วยชีวิตแห่งปรโลก ดังนั้นการลงโทษจะไม่ถูกลดหย่อนแก่พวกเขา และพวกเขาจะไม่ได้รับความช่วยเหลือ 
{2:87} และเราได้ประทานคัมภีร์แก่มูซา และหลังจากเขาแล้ว เราได้ให้มีศาสนทูตสืบต่อเนื่องกันมา และเราได้ส่งอีซา บุตรมัรยัม มาพร้อมกับหลักฐานอันชัดแจ้ง และเราได้สนับสนุนเขาด้วยด้วยวิญญาณบริสุทธิ์ ไฉนทุกครั้งที่มีศาสนทูตมายังพวกเธอ นำสิ่งที่ไม่ถูกใจพวกเธอมาให้ พวกเธอจึงกระด้างกระเดื่อง? กลุ่มหนึ่งพวกเธอก็กล่าวหาว่าพูดเท็จ และกลุ่มหนึ่งพวกเธอก็เข่นฆ่า 
{2:88} และพวกเขากล่าวว่า "หัวใจของพวกเรามีเปลือกหุ้มอยู่" หามิได้! อัลลอฮฺได้ทรงสาปแช่งพวกเขา เนื่องจากการที่พวกเขาปฏิเสธศรัทธา ดังนั้นช่างน้อยนักที่พวกเขามีศรัทธา! 
{2:89} แล้วเมื่อได้มีคัมภีร์ฉบับหนึ่งจากที่อัลลอฮฺมายังพวกเขา ซึ่งยืนยันสิ่งที่มีอยู่กับพวกเขา ทั้ง ๆ ที่ในกาลก่อน พวกเขาเคยขอให้มีชัยชนะเหนือบรรดาผู้ปฏิเสธศรัทธา แต่เมื่อสิ่งที่พวกเขารู้นั้นมาถึงพวกเขา พวกเขากลับปฏิเสธเสียเอง การสาปแช่งจากอัลลอฮฺจึงมีแก่บรรดาผู้ปฏิเสธ 
{2:90} ช่างชั่วช้ายิ่งนัก สิ่งที่พวกเขาเอาตัวตนเข้าไปแลก นั่นคือการที่พวกเขาปฏิเสธศรัทธาต่อสิ่งที่อัลลอฮฺได้ทรงประทานลงมา ทั้งนี้เพราะความริษยาต่อการที่อัลลอฮฺได้ทรงประทานความโปรดปรานของพระองค์บางส่วนแก่ผู้ที่พระองค์ทรงประสงค์ จากปวงบ่าวของพระองค์ ดังนั้น พวกเขาจึงกลับต้องกริ้วแล้วกริ้วอีก และสำหรับพวกปฏิเสธศรัทธานั้น คือการลงโทษอันเลวร้าย 
{2:91} และเมื่อได้มีการกล่าวแก่พวกเขาว่า "จงมีศรัทธาต่อสิ่งที่อัลลอฮฺได้ทรงประทานมาเถิด" พวกเขากล่าวว่า "พวกเรามีศรัทธาต่อสิ่งที่ได้ถูกประทานมาแก่พวกเราอยู่แล้ว" และพวกเขาปฏิเสธสิ่งอื่นจากนั้น ทั้ง ๆ ที่สิ่งนั้นเป็นความสัตย์จริงที่ยืนยันสิ่งที่มีอยู่กับพวกเขา ดังนั้นจงกล่าวเถิด "เหตุใดพวกเธอจึงเข่นฆ่าบรรดานบีของอัลลอฮฺ ถ้าหากพวกเธอเป็นผู้มีศรัทธาจริง?" 
{2:92} และแท้จริงนั้นมูซาก็ได้นำหลักฐานอันชัดแจ้งมายังพวกเธอแล้ว แต่พวกเธอได้เอาลูกวัวมาบูชา และพวกเธอก็คือพวกทุจริต 
{2:93} และ(จงรำลึก)เมื่อเราได้เอาคำมั่นสัญญาจากพวกเธอ และเราได้ยกภูเขาตูรเหนือพวกเธอ "จงยึดมั่นในสิ่งที่เราได้ประทานแก่พวกเธออย่างเข้มแข็ง และจงสดับฟัง" พวกเขากล่าวว่า "พวกข้าฯได้ยินแล้ว และได้ฝ่าฝืนแล้ว" และในหัวใจของพวกเขานั้นมีลูกวัวซึมซาบอยู่ เนื่องจากการที่พวกเขาปฏิเสธศรัทธา จงกล่าวเถิด "ช่างชั่วช้ายิ่งนัก สิ่งที่การศรัทธาของพวกเธอ สั่งให้พวกเธอทำ หากพวกเธอเป็นผู้มีศรัทธา" 
{2:94} จงกล่าวเถิดว่า "หากนิวาสสถานแห่งปรโลก ณ ที่อัลลอฮฺเป็นของพวกเธอโดยเฉพาะ ไม่ใช่เป็นของผู้อื่นแล้วไซร้ ก็จงปรารถนาความตายเถิด หากพวกเธอสัตย์จริง" 
{2:95} แต่พวกเขาจะไม่มีวันปรารถนาเช่นนั้นแน่ เนื่องจากสิ่งที่มือของตนเองเคยประกอบมา และอัลลอฮฺทรงรู้ดีต่อพวกทุจริต 
{2:96} และแน่นอนเธอจะพบว่า พวกเขาเป็นมนุษย์ที่ห่วงใยต่อชีวิตมากที่สุด และยิ่งกว่าบรรดาผู้ที่ตั้งภาคีเสียอีก แต่ละคนใคร่ที่จะมีอายุยืนถึงพันปี ถึงกระนั้นก็ไม่อาจคุ้มกันเขาให้พ้นจากการถูกลงโทษได้ แม้จะมีอายุยืนก็ตาม และอัลลอฮฺทรงเห็นในสิ่งที่พวกเขากระทำกัน 
{2:97} จงกล่าวเถิดว่า "ผู้ใดเล่าที่เป็นศัตรูต่อญิบรีล?" แท้จริงโดยอนุมัติของอัลลอฮฺ เขาได้ทยอยนำอัลกุรอานลงมายังหัวใจของเธอ เป็นสิ่งยืนยันสิ่งที่ได้ถูกประทานลงมาก่อนหน้านั้น และเป็นทางนำและข่าวดีสำหรับบรรดาผู้ที่มีศรัทธา 
{2:98} ผู้ใดเป็นศัตรูต่ออัลลอฮฺ ต่อมะลาอิกะฮฺ ต่อบรรดาศาสนทูตของพระองค์ ต่อญิบรีลและต่อมีกาล อัลลอฮฺก็จะทรงเป็นศัตรูต่อบรรดาผู้ปฏิเสธ 
{2:99} เราได้ประทานบรรดาสัญญาณอันชัดแจ้งมายังเธอแล้ว และไม่มีผู้ใดปฏิเสธสิ่งนั้นได้ นอกจากบรรดาผู้ฝ่าฝืน 
{2:100} และทุกครั้งที่พวกเขาได้ให้คำมั่นสัญญาอันใดไว้ พวกเขากลุ่มหนึ่งก็ได้ละทิ้งสัญญากระนั้นหรือ? ทว่าพวกเขาส่วนมากต่างหากที่ไม่มีศรัทธา 
{2:101} และเมื่อใดก็ตามที่ศาสนทูตจากอัลลอฮฺมายังพวกเขา เป็นผู้ยืนยันคัมภีร์ที่มีอยู่กับพวกเขา กลุ่มหนึ่งจากบรรดาผู้ได้รับคัมภีร์ก็จะทิ้งคัมภีร์ของอัลลอฮฺไว้ข้างหลัง ประหนึ่งว่าพวกเขาไม่รู้อะไร 
{2:102} และพวกเขาได้ปฏิบัติตามสิ่งที่เหล่าชัยฏอนได้อ่านในรัชสมัยสุลัยมาน สุลัยมานไม่ได้ปฏิเสธศรัทธาดอก แต่เหล่าชัยฏอนต่างหากที่ปฏิเสธศรัทธา เพราะพวกเขาสอนไสยศาสตร์ให้แก่ผู้คน และพวกเขา(ปฏิบัติตาม)สิ่งที่ถูกนำลงมาแก่มะลักสองตนที่บาบิล นั่นคือฮารูตและมารูต เขาทั้งสองจะไม่สอนไสยศาสตร์แก่ผู้ใด จนกว่าเขาทั้งสองจะกล่าวว่า "อันเรานี้เป็นเพียงการทดสอบอย่างหนึ่ง ดังนั้นเธอจงอย่าปฏิเสธศรัทธา" แล้วจากทั้งสอง พวกเขาก็ได้เรียนรู้วิชาที่ทำให้เกิดความแตกแยกระหว่างบุรุษและภรรยาของเขา ถึงแม้ว่าพวกเขาไม่อาจใช้ไสยศาสตร์ทำอันตรายแก่ผู้ใดโดยปราศจากการอนุมัติของอัลลอฮฺ แต่พวกเขาก็ยังคงเรียนสิ่งที่ให้โทษแก่ตนเอง และไม่ได้ให้คุณประโยชน์แก่ตนเอง ยิ่งไปกว่านั้นพวกเขารู้ดีว่า ผู้ใดที่ซื้อศาสตร์นี้ไป จะไม่ได้รับส่วนแบ่งอันใดในปรโลก และช่างเลวร้ายเสียนี่กระไร สิ่งที่พวกเขาเอาตัวตนเข้าไปแลก ถ้าหากว่าพวกเขารู้ก็คงดี 
{2:103} ถ้าหากพวกเขามีศรัทธาในอัลลอฮฺ และสำรวมตนจากความชั่ว พวกเขาจะได้รับรางวัลตอบแทนที่ดีกว่าจากอัลลอฮฺ ถ้าหากว่าพวกเขาได้รู้ 
{2:104} โอ้ บรรดาผู้ที่มีศรัทธา! จงอย่ากล่าวว่า "รออินา" แต่จงกล่าวว่า "อุนซุรนา" และจงฟังสิ่งที่ได้ถูกกล่าวไป สำหรับบรรดาผู้ปฏิเสธนั้น คือการลงโทษอันเจ็บปวด 
{2:105} บรรดาผู้ปฏิเสธการศรัทธา ไม่ว่าจะเป็นชาวคัมภีร์ หรือพวกตั้งภาคี ไม่ปรารถนาที่จะเห็นความดีอันใดจากพระเจ้าของพวกเธอถูกส่งมายังพวกเธอ ทั้ง ๆ ที่อัลลอฮฺทรงเจาะจงความเมตตาของพระองค์แก่ผู้ที่พระองค์ทรงประสงค์ และอัลลอฮฺคือพระเจ้าแห่งความโปรดปรานอันใหญ่หลวง 
{2:106} โองการใดที่เราได้ยกเลิกหรือถูกทำให้ลืมเลือน เราก็ได้นำสิ่งที่ดีกว่าหรือที่เท่าเทียมกันมาทดแทน พวกเธอไม่รู้หรือว่า อัลลอฮฺคือพระผู้ทรงมีอำนาจเหนือทุกสรรพสิ่ง 
{2:107} พวกเธอไม่รู้หรือว่า อํานาจแห่งเหล่าชั้นฟ้าและแผ่นดินนั้นเป็นกรรมสิทธิ์ของอัลลอฮฺ และพวกเธอไม่มีผู้ใดเป็นผู้คุ้มครองและผู้ช่วยเหลือเลย นอกจากอัลลอฮฺ 
{2:108} หรือพวกเธออยากจะถามศาสนทูตของพวกเธอดั่งที่มูซาได้ถูกถามแต่ก่อนนี้? ผู้ใดที่เอาการปฏิเสธมาแลกกับการศรัทธา เขาผู้นั้นก็หลงไปจากทางที่เที่ยงตรง 
{2:109} ชาวคัมภีร์ส่วนมากต้องการที่จะหันพวกเธอกลับไปยังการปฏิเสธ หลังจากการมีศรัทธาของพวกเธอ ทั้งนี้เนื่องด้วยความอิจฉาของพวกเขา หลังจากที่สัจธรรมได้เป็นที่แจ่มแจ้งแก่พวกเขาแล้ว ดังนั้นพวกเธอจงแสดงความอดทนและให้อภัยแก่พวกเขา จนกว่าอัลลอฮฺจะได้มีพระบัญชาลงมา อัลลอฮฺคือพระผู้ทรงมีอำนาจเหนือทุกสรรพสิ่ง 
{2:110} และจงดํารงนมาซและชําระซะกาต และความดีอันใดที่พวกเธอได้ประกอบไว้ก่อนสำหรับตัวพวกเธอ พวกเธอก็จะพบสิ่งนั้นที่อัลลอฮฺ แท้จริงอัลลอฮฺทรงเฝ้ามองทุกสิ่งที่พวกเธอกระทำ 
{2:111} พวกเขากล่าวว่า "ไม่มีผู้ใดที่จะได้เข้าสวรรค์ เว้นแต่ว่าเขาจะเป็นยิวหรือคริสเตียน" นี่คือความหวังอันเลื่อนลอยของพวกเขา จงกล่าวกับพวกเขาเถิดว่า "จงนำหลักฐานของพวกเธอมา ถ้าพวกเธอเป็นผู้สัตย์จริง" 
{2:112} หามิได้! ผู้ใดก็ตามที่สยบใบหน้าของตนต่ออัลลอฮฺและเป็นผู้กระทำความดี เขาก็จะได้รับการตอบแทนจากพระเจ้าของตน และจะไม่มีสิ่งน่าหวาดกลัวสำหรับพวกเขา และพวกเขาจะไม่เศร้าโศก 
{2:113} และพวกยิวกล่าวว่า "พวกคริสเตียนไม่ได้อยู่บนฐานอันใด" และพวกคริสเตียนก็กล่าวว่า "พวก ยิวก็ไม่ได้อยู่บนฐานอันใด" ทั้ง ๆ ที่พวกเขาทั้งสองฝ่ายก็อ่านคัมภีร์เล่มเดียวกัน และพวกที่ไม่รู้ก็ยังกล่าวอ้างเช่นเดียวกับคำกล่าวอ้างของพวกเขาเหล่านั้น ดังนั้น อัลลอฮฺจะทรงพิพากษาเรื่องที่พวกเขาเคยขัดแย้งกัน ในวันแห่งการฟื้นคืนชีพ 
{2:114} และผู้ใดเล่าที่จะทุจริตยิ่งไปกว่าผู้ที่ปิดกั้นเหล่ามัสญิดของอัลลอฮฺ เพื่อไม่ให้กล่าวรำลึกถึงพระนามของพระองค์ภายในนั้น และพยายามที่จะทำลายมัน? คนพวกนี้ไม่สมควรที่จะเข้าไปในนั้น เว้นแต่พวกเขาจะเข้าไปด้วยความยำเกรง สำหรับพวกเขาในโลกนี้คือความอัปยศอดสู และการลงโทษอันมหันต์ในปรโลก 
{2:115} บูรพทิศและประจิมทิศเป็นของอัลลอฮฺ หนทางใดที่พวกเธอผินหน้าของพวกเธอไป พระพักตร์แห่งอัลลอฮฺก็อยู่ที่นั่น แท้จริงอัลลอฮฺคือพระผู้ทรงกว้างขวาง พระผู้ทรงรอบรู้ 
{2:116} และพวกเขากล่าวว่า "อัลลอฮฺมีพระบุตร" พระพิสุทธิคุณแห่งพระองค์! ทว่าสิ่งที่อยู่ในเหล่าชั้นฟ้าและแผ่นดินล้วนเป็นของพระองค์ และทุกสรรพสิ่งล้วนภักดีต่อพระองค์ 
{2:117} พระองค์คือพระผู้ทรงสร้างเหล่าชั้นฟ้าและแผ่นดิน เมื่อพระองค์ทรงกําหนดกิจการใด พระองค์เพียงแต่กล่าวแก่มันว่า "จงเป็น แล้วมันก็เป็นขึ้นมา" 
{2:118} และบรรดาผู้ไม่รู้ได้กล่าวว่า "ไฉนอัลลอฮฺจึงไม่ทรงสนทนากับเรา หรือไม่มีอภินิหารสัญญาณใด ๆ มาสู่พวกเรา?" ในทำนองเดียวกัน บรรดาชนรุ่นก่อนพวกเขาได้เคยกล่าวเช่นเดียวกับคำพูดของพวกเขา โดยที่หัวใจของพวกเขาคล้ายคลึงกัน แท้จริงเราได้แจกแจงบรรดาสัญญาณแก่หมู่ชนที่มั่นใจ 
{2:119} เราได้ส่งเธอมาพร้อมด้วยความสัตย์จริง ให้เป็นผู้แจ้งข่าวดีและเป็นผู้ตักเตือน และเธอจะไม่ต้องถูกสอบถามเกี่ยวกับชาวเปลวเพลิง 
{2:120} และชาวยิวและชาวคริสเตียนนั้นจะไม่ยินดีต่อเธอเป็นอันขาด จนกว่าเธอจะปฏิบัติตามศาสนาของพวกเขา จงกล่าวเถิดว่า "การชี้นำของอัลลอฮฺเท่านั้น คือการชี้นำแท้" แน่นอนถ้าเธอปฏิบัติตามความใคร่ของพวกเขา หลังจากที่ความรู้ได้มายังเธอแล้ว เธอก็จะไม่มีผู้คุ้มครองและผู้ช่วยเหลือ(ให้พ้น)จาก(การลงโทษของ)อัลลอฮฺ 
{2:121} บรรดาผู้ที่เราได้ให้คัมภีร์แก่พวกเขา โดยที่พวกเขาอ่านคัมภีร์อย่างจริงจัง ชนเหล่านี้แหละคือผู้ที่มีศรัทธา และผู้ใดปฏิเสธศรัทธาต่อคัมภีร์ แน่นอนชนเหล่านี้ คือผู้ที่สูญเสีย 
{2:122} โอ้ วงศ์วานของอิสรออีล! จงรำลึกถึงอุปการคุณของฉัน ที่ฉันได้อุปการะพวกเธอ และแท้จริงฉันได้เคยเชิดชูพวกเธอเหนือประชาชาติทั้งหลาย 
{2:123} และจงเกรงกลัววันหนึ่ง ซึ่งในวันนั้นไม่มีสักชีวิต ที่จะสามารถชดเชยสิ่งใดให้แก่ชีวิตอื่นได้ และการไถ่โทษแทนก็จะไม่เป็นที่ยอมรับจากมัน การรับรองก็จะไม่เป็นประโยชน์แก่มัน และพวกเขาจะไม่ได้รับการช่วยเหลือ 
{2:124} และเมื่อพระเจ้าของอิบรอฮีมได้ทรงทดสอบเขาในบางสิ่ง แล้วเขาได้ปฏิบัติโดยครบถ้วน พระองค์ตรัสว่า "ฉันจะทำให้เธอเป็นผู้นำของมนุษยชาติ" เขากล่าวว่า "สัญญานี้รวมถึงลูกหลานของข้าฯด้วยหรือ?" พระองค์ตรัสว่า "สัญญาของฉันไม่รวมถึงพวกทุจริต" 
{2:125} และเมื่อเราได้ให้บ้านหลังนั้นเป็นศูนย์รวมสำหรับปวงมนุษย์และเป็นที่ปลอดภัย และพวกเธอจงยึดเอาสถานที่ยืนของอิบรอฮีม เป็นที่นมาซเถิด และเราได้สั่งเสียแก่อิบรอฮีมและอิสมาอีลว่า "เธอทั้งสองจงทำความสะอาดบ้านของฉัน สำหรับบรรดาผู้เวียนฏ็อวาฟ และบรรดาผู้บำเพ็ญการเคารพสักการะ และบรรดาผู้ที่ก้มรุกูอฺ และกราบ" 
{2:126} และเมื่ออิบรอฮีมได้วิงวอนว่า "พระเจ้าของข้าฯ! โปรดบันดาลให้ที่แห่งนี้เป็นเมืองที่ปลอดภัย และโปรดประทานบรรดาผลไม้ให้เป็นปัจจัยยังชีพแก่ชาวเมืองนี้ ผู้ที่มีศรัทธาต่ออัลลอฮฺและวันปรโลก" พระองค์ตรัสว่า "ผู้ใดที่ปฏิเสธการศรัทธา ฉันจะให้เขาได้รับความสำราญสักนิด แล้วฉันจะบีบบังคับให้เขาไปสู่การทรมานแห่งนรก และมันเป็นจุดหมายปลายทางอันเลวร้ายยิ่ง" 
{2:127} และเมื่ออิบรอฮีมและอิสมาอีล ได้ก่อฐานของบ้านหลังนั้นให้สูงขึ้น "พระเจ้าของพวกข้าฯ! โปรดรับ(การงาน)จากพวกข้าฯด้วยเถิด แท้จริงพระองค์นั้น คือพระผู้ทรงได้ยิน พระผู้ทรงรอบรู้" 
{2:128} "พระเจ้าของพวกข้าฯ! โปรดทำให้ข้าฯทั้งสองเป็นผู้สวามิภักดิ์ต่อพระองค์ และโปรดทำให้มีประชาชาติที่สวามิภักดิ์ต่อพระองค์จากลูกหลานของพวกข้าฯ และโปรดแสดงให้พวกข้าฯเห็นศาสนพิธีของพวกข้าฯ และโปรดนิรโทษแก่พวกข้าฯ พระองค์คือพระผู้ทรงนิรโทษ พระผู้ทรงปรานีเสมอ" 
{2:129} "พระเจ้าของพวกข้าฯ! โปรดส่งศาสนทูตคนหนึ่งมาในหมู่พวกเขา ซึ่งเป็นผู้ที่มาจากพวกเขาเอง เพื่ออ่านโองการทั้งหลายของพระองค์ให้พวกเขาฟัง และสอนคัมภีร์และวิทยปัญญาให้แก่พวกเขา และขัดเกลาพวกเขาให้บริสุทธิ์ แท้จริงพระองค์คือพระผู้ทรงมีอํานาจ พระผู้ทรงมีปรีชาญาณ 
{2:130} แล้วผู้ใดเล่าที่อยากออกนอกแนวทางของอิบรอฮีม นอกจากผู้ที่ทำให้ตนเองโฉดเขลา แท้จริงเราได้เลือกเอาเขา(เป็นศาสนทูต)ในโลกนี้ และแท้จริงในปรโลก เขาก็จะอยู่ในหมู่คนดี 
{2:131} (จงรำลึก)เมื่อพระเจ้าของเขาได้กล่าวแก่เขาว่า "เธอจงสวามิภักดิ์เถิด" เขากล่าวว่า "ข้าฯได้สวามิภักดิ์ต่อพระเจ้าแห่งสากลโลกแล้ว" 
{2:132} และอิบรอฮีมได้สั่งเสียบุตรหลานของตนให้ปฏิบัติตามแนวทางนั้น และยะอฺกูบก็เช่นกัน "โอ้ ลูก ๆ ของฉันเอ๋ย! อัลลอฮฺได้ทรงเลือกแนวทางแห่งชีวิตนี้สำหรับพวกเธอแล้ว ดังนั้นจงอย่าตาย นอกจากในอาการที่พวกเธอเป็นผู้สวามิภักดิ์" 
{2:133} หรือว่าพวกเธออยู่ด้วย เมื่อความตายได้เยี่ยมกรายยะอฺกูบ ขณะที่เขากล่าว แก่เหล่าบุตรหลานของตนว่า "พวกเธอจะเคารพสักการะอะไรหลังจากฉัน?" พวกเขากล่าวว่า "พวกเราจะเคารพสักการะพระเจ้าของท่าน และพระเจ้าของบรรดาบิดาของท่าน คืออิบรอฮีม และอิสมาอีล และอิสหาก แต่เพียงองค์เดียว และต่อพระองค์ เราเป็นผู้สวามิภักดิ์" 
{2:134} นั้นคือ หมู่ชนที่ล่วงลับไปแล้ว สิ่งที่พวกเขาขวนขวายไว้ ก็ย่อมได้แก่พวกตน และสิ่งที่พวกเธอขวนขวายไว้ก็ย่อมได้แก่พวกเธอ และพวกเธอจะไม่ถูกไต่สวนถึงสิ่งที่พวกเขากระทำ 
{2:135} และพวกเขากล่าวว่า "พวกท่านจงเป็นยิวหรือเป็นคริสเตียนเถิด พวกท่านก็จะได้รับการชี้นำอันถูกต้อง" จงกล่าวเถิด "ทว่าแนวทางของอิบรอฮีมผู้ใฝ่หาความสัตย์จริงต่างหาก และเขาไม่เคยเป็นหนึ่งในเหล่าผู้ตั้งภาคี" 
{2:136} พวกเธอจงกล่าวเถิดว่า "เรามีศรัทธาต่ออัลลอฮฺและต่อสิ่งที่ได้ถูกประทานลงมาแก่เรา และที่ได้ถูกประทานลงมาแก่อิบรอฮีม และอิสมาอีล และอิสหาก และยะอฺกูบ และบรรดาวงศ์วานนั้น และที่ได้ถูกประทานมาแก่มูซา และอีซา และที่ได้ถูกประทานมาแก่นบีทั้งหลาย จากพระเจ้าของพวกเขา เราไม่ได้จําแนกคนหนึ่งคนใดในหมู่พวกเขา และต่อพระองค์ เราเป็นผู้สวามิภักดิ์" 
{2:137} แล้วหากพวกเขามีศรัทธาอย่างที่พวกเธอมีศรัทธาแล้ว แน่นอนพวกเขาก็ย่อมได้รับการชี้นำที่ถูกต้อง และหากพวกเขาผินหลังให้ แน่นอนพวกเขาย่อมอยู่ในความแตกแยกกัน แล้วอัลลอฮฺก็จะทรงทำให้เธอพอเพียงสำหรับพวกเขา และพระองค์คือพระผู้ทรงได้ยิน พระทรงรอบรู้ 
{2:138} นั่นเป็นการย้อมสีของอัลลอฮฺ และผู้ใดอีกเล่าจะย้อมสีดียิ่งกว่าอัลลอฮฺ? และเพียงพระองค์ พวกเราเป็นผู้เคารพสักการะ 
{2:139} จงกล่าวเถิดว่า "พวกเธอจะโต้แย้งกับพวกเราในเรื่องของอัลลอฮฺกระนั้นหรือ? ทั้ง ๆ ที่พระองค์ทรงเป็นพระเจ้าของพวกเรา และพระเจ้าของพวกเธอ และบรรดาการงานของพวกเรา ก็ย่อมเป็นของพวกเรา และบรรดาการงานของพวกเธอ ก็เป็นของพวกเธอ และต่อพระองค์ พวกเราเป็นผู้บริสุทธิ์ใจ 
{2:140} หรือว่าพวกเธอจะกล่าวว่า อิบรอฮีม และอิสมาอีล และอิสหาก และยะอฺกูบ และบรรดาวงศ์วานเหล่านั้น เป็นยิวหรือเป็นคริสเตียน? จงกล่าวเถิด "พวกเธอรู้ดียิ่งกว่าหรือว่าอัลลอฮฺกันแน่?" แล้วผู้ใดเล่าจะทุจริตยิ่งไปกว่าผู้ปิดบังหลักฐานจากอัลลอฮฺ ซึ่งมีอยู่กับเขา? และอัลลอฮฺนั้นจะไม่ทรงเผอเรอต่อสิ่งที่พวกเธอกระทำ 
{2:141} นั่นคือกลุ่มชนที่ล่วงลับไปแล้ว สิ่งที่พวกเขาได้ขวนขวายไว้ ก็ย่อมเป็นของพวกเขาเอง และสิ่งที่พวกเธอขวนขวายไว้ ก็ย่อมเป็นของพวกเธอ และพวกเธอจะไม่ถูกสอบถามถึงสิ่งที่พวกเขาเคยกระทำ 
{2:142} บรรดาผู้โฉดเขลาในหมู่มนุษย์นั้นจะกล่าวว่า "อะไรเล่าที่ทำให้พวกเขาหันออกไปจากกิบละฮฺของพวกตน ที่พวกเขาเคยผินหน้าไป" จงกล่าวเถิดว่า "บูรพทิศและประจิมทิศนั้นเป็นกรรมสิทธิ์ของอัลลอฮฺ พระองค์จะทรงชี้นำผู้ที่พระองค์ทรงประสงค์ไปสู่แนวทางอันเที่ยงตรง" 
{2:143} และในทำนองเดียวกัน เราได้ทำให้พวกเธอเป็นประชาชาติที่เป็นกลาง เพื่อพวกเธอจะได้เป็นสักขีพยานแก่มวลมนุษย์ และศาสนทูตก็จะเป็นสักขีพยานแก่พวกเธอ และเราไม่ได้ทำให้กิบละฮฺที่เธอเคยผินไป นอกจากเพื่อเราจะได้รู้ว่า ผู้ใดบ้างที่จะปฏิบัติตามศาสนทูต จากผู้ที่หันส้นเท้าทั้งสองของตนกลับ ถึงแม้(การเปลี่ยนแปลงกิบละฮฺนั้น)เป็นเรื่องใหญ่ แต่ก็ไม่ใช่สำหรับบรรดาผู้ที่อัลลอฮฺได้ทรงชี้นำ และไม่ใช่ว่าอัลลอฮฺจะทรงทำให้การศรัทธาของพวกเธอสูญไป แท้จริงอัลลอฮฺคือพระผู้ทรงเมตตา พระผู้ทรงปรานีแก่มนุษย์เสมอ 
{2:144} แท้จริงเราเห็นใบหน้าของเธอแหงนขึ้นฟ้าบ่อยครั้ง แน่นอนเราจะให้เธอผินไปยังทิศที่เธอพึงพอใจ ดังนั้นเธอจงผินใบหน้าของเธอไปทาง อัลมัสญิด อัลหะรอม เถิด และที่ใดก็ตามที่พวกเธออยู่ ก็จงผินใบหน้าของพวกเธอไปทางทิศนั้น และแท้จริงบรรดาผู้ที่ได้รับคัมภีร์นั้น ย่อมรู้ดีว่า มันคือความสัตย์จริงที่มาจากพระเจ้าของพวกตน และอัลลอฮฺนั้น ไม่ทรงเผอเรอต่อสิ่งที่พวกเขากระทำ 
{2:145} และแน่นอน ถ้าหากเธอได้นำหลักฐานทุกอย่างมาแสดงแก่บรรดาผู้ได้รับคัมภีร์ พวกเขาก็ไม่ตามกิบละฮฺของเธอดอก และเธอก็ไม่ใช่จะเป็นผู้ตามกิบละฮฺของพวกเขา และบางกลุ่มในพวกเขากันเอง ก็ไม่ใช่จะเป็นผู้ตามกิบละฮฺของอีกบางกลุ่ม และถ้าหากเธอได้ปฏิบัติตามความใคร่ของพวกเขาหลังจากที่มีความรู้มายังเธอแล้ว ถ้าอย่างนั้นเธอก็จะอยู่ในหมู่พวกทุจริต 
{2:146} บรรดาผู้ที่เราได้ให้คัมภีร์แก่พวกเขานั้น พวกเขาย่อมรู้จักเขาดี เหมือนกับที่พวกเขารู้จักเหล่าบุตรของตนเอง และแท้จริงกลุ่มหนึ่งในหมู่พวกเขานั้นปิดบังความสัตย์จริงไว้ ทั้ง ๆ ที่พวกเขารู้กันอยู่ 
{2:147} ความสัตย์จริงนั้นมาจากพระเจ้าของเธอ ดังนั้นเธอก็อย่าได้อยู่ในหมู่ผู้สงสัย 
{2:148} และทุกคนต่างก็มีทิศทางที่จะหันไป ดังนั้นจงแข่งขันซึ่งกันและกันในการทำความดี ไม่ว่าพวกเธอจะอยู่ที่ใด อัลลอฮฺจะทรงนำพวกเธอมารวมกัน แท้จริงอัลลอฮฺคือพระผู้ทรงมีอำนาจเหนือทุกสรรพสิ่ง 
{2:149} ไม่ว่าจากที่ใดก็ตามที่เธอได้ออกไป ก็จงผินหน้าของเธอไปยัง อัลมัสญิด อัลหะรอม เพราะแท้จริงมันเป็นความสัตย์จริงจากพระเจ้าของเธอ และอัลลอฮฺนั้น ไม่ทรงเป็นผู้เผอเรอต่อสิ่งที่พวกเธอกระทำ 
{2:150} และจากที่ใดก็ตามที่เธอได้ออกไป ก็จงผินหน้าของเธอไปยัง อัลมัสญิด อัลหะรอม และที่ใดก็ตามที่พวกเธอปรากฏอยู่ ก็จงผินหน้าของพวกเธอไปทางนั้น เพื่อจะได้ไม่เป็นข้ออ้างแก่หมู่ชนใด ๆ มาโต้แย้งพวกเธอได้ นอกจากพวกเขาที่ทุจริต พวกเธอก็อย่าหวาดกลัวต่อพวกเขา ทว่าจงหวาดกลัวต่อฉัน และเพื่อที่ฉันจะได้ให้อุปการคุณของฉันครบถ้วนแก่พวกเธอ และเพื่อว่าพวกเธอจะได้รับแนวทางอันถูกต้อง 
{2:151} ดั่งที่เราได้ส่งศาสนทูตผู้หนึ่งจากพวกเธอเองมาในหมู่พวกเธอ ซึ่งเขาจะอ่านบรรดาโองการของเราให้พวกเธอฟัง และจะขัดเกลาพวกเธอให้บริสุทธิ์ และจะสอนคัมภีร์และวิทยปัญญาให้แก่พวกเธอ และจะสอนพวกเธอในสิ่งที่พวกเธอไม่เคยรู้ 
{2:152} ดังนั้นพวกเธอจงรำลึกถึงฉันเถิด ฉันก็จะรำลึกถึงพวกเธอ และจงขอบคุณฉันเถิด และจงอย่าเนรคุณต่อฉัน 
{2:153} โอ้ บรรดาผู้ที่มีศรัทธา! จงขอความช่วยเหลือด้วยความอดทนและจงนมาซ เพราะอัลลอฮฺจะทรงอยู่กับบรรดาผู้ที่อดทน 
{2:154} และจงอย่ากล่าวว่า บรรดาผู้ที่ถูกสังหารในหนทางของอัลลอฮฺนั้นสิ้นชีพ ความจริงแล้ว พวกเขายังมีชีวิตอยู่ แต่พวกเธอไม่รู้สึก 
{2:155} และแน่นอน เราจะทดสอบพวกเธอด้วยสิ่งใดสักอย่างจากความหวาดกลัวและความหิวโหย และการที่ต้องสูญเสียทรัพย์สมบัติ ชีวิตและพืชผล และจงแจ้งข่าวดีแก่บรรดาผู้ที่อดทน 
{2:156} คือบรรดาผู้ที่เมื่อมีเคราะห์ร้ายมาประสบแก่พวกเขา พวกเขาก็กล่าวว่า "พวกเราเป็นกรรมสิทธิ์ของอัลลอฮฺ และพวกเราจะกลับคืนสู่พระองค์" 
{2:157} ชนเหล่านี้แหละพวกเขาจะได้รับคําชมเชย และความเมตตาจากพระเจ้าของพวกตน และชนเหล่านี้แหละคือผู้ที่ได้รับการชี้นำ 
{2:158} แท้จริงเนินเขาศ็อฟาและภูเขามัรวะฮฺนั้น เป็นส่วนหนึ่งในบรรดาสัญลักษณ์ของอัลลอฮฺ ดังนั้นผู้ใดประกอบพิธีหัจญ์หรืออุมเราะฮฺ ณ บัยตุลลอฮฺก็ไม่ผิดดอก ที่เขาจะเดินวนเวียนไปมา ณ (เนินเขา)ทั้งสองนั้น และผู้ใดสมัครใจประกอบความดี แน่นอนอัลลอฮฺนั้น คือพระผู้ทรงขอบพระทัย พระผู้ทรงรอบรู้ 
{2:159} แท้จริงบรรดาผู้ที่ปิดบังสิ่งที่เราได้ประทานลงมา อันเป็นหลักฐานอันประจักษ์แจ้งและการชี้นำ หลังจากที่เราได้ชี้แจงมันในคัมภีร์ให้แก่มนุษย์ พวกเขาเหล่านั้น อัลลอฮฺทรงสาปแช่งพวกเขาและบรรดาผู้สาปแช่งนั้นจะสาปแช่ง(เช่นกัน) 
{2:160} นอกจากบรรดาผู้ที่กลับใจและปรับปรุงแก้ไขและชี้แจง(สิ่งที่ปกปิดไว้) ชนเหล่านี้ ฉันจะอภัยโทษให้แก่พวกเขา และฉันคือผู้อภัยโทษ ผู้ปรานีเสมอ 
{2:161} แท้จริงบรรดาผู้ปฏิเสธศรัทธาและได้สิ้นชีพลง ขณะที่พวกเขาเป็นผู้ปฏิเสธศรัทธาอยู่นั้น ชนเหล่านี้จะประสบกับการสาปแช่งของอัลลอฮฺ และมะลาอิกะฮฺ และปวงมนุษย์ 
{2:162} เป็นอมตะอยู่ในนั้น โดยที่การลงโทษนั้นจะไม่ถูกผ่อนปรนแก่พวกเขา และพวกเขาก็จะไม่ถูกรั้งรอ 
{2:163} และพระเจ้าของพวกเธอนั้นคือพระเจ้าเพียงพระองค์เดียว ไม่มีพระผู้เป็นเจ้าอื่นใดอีกนอกจากพระองค์ พระผู้ทรงเมตตายิ่ง พระผู้ทรงปรานียิ่ง 
{2:164} แท้จริงในการสร้างเหล่าชั้นฟ้าและแผ่นดิน และการสับเปลี่ยนราตรีและทิวา และนาวาที่แล่นอยู่ในทะเลพร้อมด้วยสิ่งที่อํานวยประโยชน์แก่ปวงมนุษย์ และน้ำที่อัลลอฮฺได้ทรงนำลงมาจากฟ้า แล้วด้วยน้ำนั้น ทรงชุบชีวิตแผ่นดินขึ้นมา หลังจากที่มันได้ตายไปแล้ว และได้ทรงกระจายสัตว์แต่ละชนิดในแผ่นดิน และในการให้ลมเปลี่ยนทิศทาง และให้เมฆซึ่งถูกกําหนดให้ผันแปรระหว่างฟ้าและแผ่นดินนั้น ล้วนเป็นนานาสัญญาณแก่กลุ่มชนที่ไตร่ตรอง 
{2:165} และในหมู่มนุษย์นั้น มีผู้ที่ยึดถือบรรดาภาคี อื่นจากอัลลอฮฺ ซึ่งพวกเขารักภาคีเหล่านั้น เช่นเดียวกับที่รักอัลลอฮฺ แต่บรรดาผู้ที่มีศรัทธานั้น เป็นผู้ที่รักอัลลอฮฺมากยิ่งกว่า และหากพวกทุจริตนั้นเห็น ขณะที่พวกเขาเห็นการลงโทษอยู่นั้น ก็จะเห็นว่าอำนาจทั้งมวลเป็นของอัลลอฮฺ และอัลลอฮฺทรงรุนแรงในการลงโทษ 
{2:166} ขณะที่บรรดาผู้ถูกตามได้บอกตัดขาดจากบรรดาผู้ตาม และพวกเขาเห็นการลงโทษ และบรรดาสัมพันธภาพที่มีต่อกันก็ได้ขาดสะบั้นลง 
{2:167} และบรรดาผู้ที่ตามได้กล่าวว่า "หากว่าเรามีโอกาสกลับไปมีชีวิตอีกครั้งหนึ่ง เราก็จะบอกตัดขาดจากพวกเขาบ้าง เช่นเดียวกับที่พวกเขาได้บอกตัดขาดจากพวกเรา" ในทำนองเดียวนั้นแหละ อัลลอฮฺจะทรงแสดงให้พวกเขาเห็นเหล่าการงานของพวกตน เป็นความโศกเศร้าแก่ตนเอง และพวกเขาจะไม่ได้ออกจากนรก 
{2:168} โอ้ ปวงมนุษย์! จงกินสิ่งที่ได้รับอนุมัติและที่ดีจากที่มีอยู่ในแผ่นดิน และจงอย่าปฏิบัติตามฝีก้าวของชัยฏอน แท้จริงมันเป็นศัตรูต่อพวกเธอที่ชัดแจ้ง 
{2:169} ที่จริง มันเพียงแต่จะสั่งพวกเธอให้ประกอบสิ่งชั่วร้ายและสิ่งลามกเท่านั้น และจะสั่งพวกเธอกล่าวความเท็จให้แก่อัลลอฮฺในสิ่งที่พวกเธอไม่รู้ 
{2:170} และเมื่อได้มีการกล่าวแก่พวกเขาว่า "จงปฏิบัติตามสิ่งที่อัลลอฮฺได้ทรงประทานลงมา" พวกเขา(ตอบ)ว่า "ทว่าเราจะปฏิบัติตามเฉพาะสิ่งที่เราได้พบเห็นบรรพบุรุษของเราปฏิบัติ" ทั้ง ๆ ที่บรรพบุรุษของพวกเขาไม่ได้เข้าใจอะไรสักอย่าง และไม่ได้อยู่ในทางนำที่ถูกต้องกระนั้นหรือ? 
{2:171} และอุปมาบรรดาผู้ที่ปฏิเสธศรัทธานั้น อุปมัยดั่งผู้ที่ส่งเสียงตวาดสิ่งที่ฟังไม่รู้เรื่อง นอกจากเสียงเรียกและเสียงตะโกนเท่านั้น พวกเขาคือคนหูหนวก เป็นใบ้ ตาบอด ดังนั้นพวกเขาจึงไม่เข้าใจ 
{2:172} โอ้ บรรดาผู้ที่มีศรัทธา! จงกินสิ่งที่ดีงามที่เราได้ประทานให้แก่พวกเธอ และจงขอบพระคุณต่ออัลลอฮฺ ถ้าหากพระองค์เท่านั้นที่พวกเธอเคารพสักการะ 
{2:173} อันที่จริงที่อัลลอฮฺได้ทรงห้ามพวกเธอก็คือสัตว์ที่ตายเอง โลหิต เนื้อสุกร สัตว์ที่ถูกเปล่งเสียงยามเชือดให้แก่สิ่งอื่นนอกเหนือจากอัลลอฮฺ แต่ถ้าหากผู้ใดตกอยู่ในภาวะคับขัน โดยไม่ใช่เป็นผู้เสาะหาและไม่ได้ละเมิด มันก็ไม่เป็นความบาปแก่เขา เพราะอัลลอฮฺคือพระผู้ทรงอภัย พระผู้ทรงปรานีเสมอ 
{2:174} แท้จริงบรรดาผู้ที่ปิดบังสิ่งที่อัลลอฮฺได้ทรงประทานลงมา อันเป็นส่วนหนึ่งของคัมภีร์ และนำสิ่งนั้นไปแลกเปลี่ยนกับราคาอันเล็กน้อย ชนเหล่านั้นไม่ได้กินอะไรเข้าไปในท้องของพวกตน นอกจากเพลิงเท่านั้น อัลลอฮฺจะไม่ทรงสนทนากับพวกเขาในวันฟื้นคืนชีพ และจะไม่ทรงชำระมลทินพวกเขา และพวกเขาจะได้รับการลงโทษอันเจ็บแสบ 
{2:175} ชนเหล่านี้คือผู้ที่นำเอาแนวทางที่ถูกต้องไปแลกเปลี่ยนกับแนวทางที่หลงผิด และเอาการ อภัยโทษไปแลกเปลี่ยนกับการลงโทษ พวกเขาช่างอดทนต่อนรกเสียนี่กระไร! 
{2:176} นั้นก็เพราะว่า อัลลอฮฺได้ทรงประทานคัมภีร์ลงมาพร้อมด้วยสัจธรรม และแท้จริงบรรดาผู้ที่ขัดแย้งกันในคัมภีร์นั้น ย่อมอยู่ในการแตกแยกที่ห่างไกล 
{2:177} ไม่ใช่คุณธรรมดอก การที่พวกเธอผินหน้าของพวกเธอไปทางบูรพทิศและประจิมทิศ ทว่าคุณธรรมนั้นคือผู้ที่มีศรัทธาต่ออัลลอฮฺและวันปรโลก และศรัทธาต่อมะลาอิกะฮฺ และบรรดาคัมภีร์ และบรรดานบี และบริจาคทรัพย์ ทั้ง ๆ ที่มีความรักในทรัพย์นั้น แก่บรรดาญาติสนิท และบรรดาเด็กกำพร้า และแก่บรรดาผู้ยากจน และผู้ที่อยู่ในการเดินทาง และบรรดาผู้ที่เอ่ยขอ และบริจาคในการไถ่ทาส และเขาได้ดํารงการนมาซและการชําระซะกาต และบรรดาผู้ที่รักษาสัญญาของพวกตนโดยครบถ้วน เมื่อพวกเขาได้สัญญาไว้ และบรรดาผู้ที่อดทนในความทุกข์ยาก และในความเดือดร้อน และขณะต่อสู้ในสมรภูมิ ชนเหล่านี้แหละคือผู้ที่สัตย์จริง และชนเหล่านี้แหละคือผู้ที่มีความยำเกรง 
{2:178} โอ้ บรรดาผู้ที่มีศรัทธา! ได้มีการบัญญัติแก่พวกเธอให้ประหารฆาตกรให้ตายตาม ในกรณีที่มีผู้ถูกฆาตกรรม คือชายอิสระต่อชายอิสระ และทาสต่อทาส และหญิงต่อหญิง แล้วผู้ใดที่ได้รับการให้อภัยแม้สักอย่างหนึ่งใดจากพี่น้องของเขา ก็ให้ปฏิบัติไปตามนั้นโดยชอบ และให้ชําระแก่เขาโดยดี นั้นเป็นการผ่อนปรนจากพระเจ้าของพวกเธอ อีกทั้งเป็นความเมตตา แล้วผู้ใดละเมิดหลังจากนั้น เขาก็จะได้รับการลงโทษอันเจ็บแสบ 
{2:179} และในการประหารฆาตกรให้ตายตามนั้น คือการธํารงไว้ซึ่งชีวิตสำหรับพวกเธอ โอ้ ผู้มีสติปัญญาทั้งหลาย! เพื่อว่าพวกเธอจะได้ยำเกรง 
{2:180} การทำพินัยกรรมให้แก่บิดามารดา และบรรดาญาติที่ใกล้ชิดโดยชอบธรรมนั้น ได้ถูกกําหนดขึ้นแก่พวกเธอ เมื่อความตายได้มายังพวกเธอคนใด หากเขาได้ทิ้งทรัพย์สมบัติไว้ ทั้งนี้เป็นหน้าที่แก่ปวงผู้ยำเกรง 
{2:181} แล้วผู้ใดเปลี่ยนแปลงพินัยกรรม หลังจากที่เขาได้ยินมันแล้ว ความผิดแห่งการเปลี่ยนแปลงพินัยกรรมนั้น ก็ตกอยู่แก่บรรดาผู้เปลี่ยนแปลงพินัยกรรมนั้นเท่านั้น แท้จริงอัลลอฮฺคือพระผู้ทรงได้ยิน พระผู้ทรงรอบรู้ 
{2:182} แล้วผู้ใดเกรงว่าผู้ทำพินัยกรรมมีความไม่เป็นธรรม หรือกระทำความผิด แล้วเขาได้ประนีประนอมระหว่างพวกเขา ก็ไม่เป็นความผิดสำหรับเขาอีก แท้จริงอัลลอฮฺคือพระผู้ทรงอภัย พระผู้ทรงปรานีเสมอ 
{2:183} โอ้ บรรดาผู้ที่มีศรัทธา! ได้มีการบัญญัติแก่พวกเธอให้ถือศีลอด เช่นเดียวกับที่เคยได้มีการบัญญัติแก่บรรดาผู้ก่อนหน้าพวกเธอ เพื่อว่าพวกเธอจะได้ยำเกรง 
{2:184} ในเหล่าวันที่ถูกกำหนดไว้ ดังนั้นผู้ใดในหมู่พวกเธอเจ็บป่วยหรืออยู่ในช่วงการเดินทาง ก็จงถือชดใช้ในวันอื่นแทน ส่วนผู้ที่มีความยากลําบากที่จะถือศีลอดนั้น ก็ต้องชดเชย ด้วยการให้อาหารแก่คนขัดสนคนหนึ่ง แต่ผู้ใดสมัครใจประพฤติดี มันก็เป็นความดีแก่เขา และการที่พวกเธอจะถือศีลอดนั้น ย่อมเป็นสิ่งที่ดียิ่งกว่าแก่พวกเธอ หากพวกเธอรู้ 
{2:185} เดือนรอมะฎอนนั้นเป็นเดือนที่อัลกุรอานได้ถูกประทานลงมา เป็นการชี้นำสำหรับมนุษย์และเป็นหลักฐานอันชัดเจนเกี่ยวกับการชี้นำนั้น และเกี่ยวกับมาตรการจําแนกข้อเท็จจริง ดังนั้นผู้ใดในหมู่พวกเธอถึงเดือนนั้นแล้ว ก็จงถือศีลอดเดือนนั้น และผู้ใดในหมู่พวกเธอเจ็บป่วยหรืออยู่ในช่วงการเดินทาง ก็จงถือศีลอดชดใช้ในวันอื่นแทน อัลลอฮฺทรงประสงค์ที่จะให้พวกเธอได้รับความสะดวก และไม่ทรงประสงค์ที่จะให้พวกเธอต้องยากลำบาก และเพื่อที่พวกเธอจะได้ทำให้ครบตามกำหนด และเพื่อพวกเธอจะสดุดีความเกรียงไกรของอัลลอฮฺ เนื่องในสิ่งที่พระองค์ทรงชี้นำพวกเธอ และเพื่อพวกเธอจะขอบพระคุณ 
{2:186} และเมื่อเหล่าบ่าวของฉันถามเธอถึงฉัน อันที่จริงฉันนี้อยู่ใกล้ ฉันจะตอบรับคําวิงวอนของผู้ที่วิงวอน ถ้าเขาวิงวอนต่อฉัน ดังนั้นพวกเขาจงตอบรับฉันและจงมีศรัทธาต่อฉัน เพื่อว่าพวกเขาจะได้รับการชี้นำ 
{2:187} ได้เป็นที่อนุมัติแก่พวกเธอแล้ว ซึ่งการสมสู่กับบรรดาภรรยาของพวกเธอในค่ำคืนของการถือศีลอด นางทั้งหลายนั้นคือเครื่องนุ่งห่มของพวกเธอ และพวกเธอก็คือเครื่องนุ่งห่มของพวกนาง อัลลอฮฺทรงรู้ว่า พวกเธอนั้นเคยทุจริตต่อตัวเอง แล้วพระองค์ก็ทรงยกโทษให้แก่พวกเธอ และอภัยให้แก่พวกเธอแล้ว บัดนี้พวกเธอจงสมสู่กับพวกนางได้ และแสวงหาสิ่งที่อัลลอฮฺได้ทรงกําหนดให้แก่พวกเธอเถิด และจงกินและดื่ม จนกระทั่งด้ายเส้นขาวจะประจักษ์แก่พวกเธอจากด้ายเส้นดํา เนื่องจากแสงรุ่งสาง แล้วพวกเธอจงให้การถือศีลอดครบเต็มจนถึงพลบค่ำ และพวกเธอจงอย่าสมสู่กับพวกนาง ขณะที่พวกเธอพักสงบอยู่ในมัสญิด นั่นคือบรรดาขอบเขตของอัลลอฮฺ ดังนั้นพวกเธอจงอย่าล้ำขอบเขตนั้น ในทำนองนั้นแหละ อัลลอฮฺจะทรงแจกแจงบรรดาสัญญาณของพระองค์แก่ปวงมนุษย์ เพื่อว่าพวกเขาจะได้ยำเกรง 
{2:188} และจงอย่าโกงกินทรัพย์สินกันและกันโดยทุจริต และจงอย่าติดสินบนให้แก่ผู้พิพากษา เพื่อที่ว่าพวกเธอจะได้โกงกินทรัพย์สินบางส่วนของคนอื่นโดยการประพฤติชั่ว ทั้ง ๆ ที่พวกเธอรู้ดีอยู่ 
{2:189} พวกเขาจะถามเธอเกี่ยวกับเดือนแรกขึ้น จงกล่าวเถิด "มันคือกําหนดเวลาต่าง ๆ สำหรับปวงมนุษย์และสำหรับการประกอบพิธีหัจญ์ อันคุณธรรมไม่ได้อยู่ที่การที่พวกเธอเข้าบ้านทางหลังคาบ้านดอก ทว่าคุณธรรมนั้นคือผู้ที่ยำเกรงต่างหาก และพวกเธอจงเข้าบ้านทางประตูบ้าน และพวกเธอจงยำเกรงอัลลอฮฺเถิด เพื่อว่าพวกเธอจะได้รับความสำเร็จ" 
{2:190} และพวกเธอจงต่อสู้ในทางของอัลลอฮฺกับบรรดาผู้ที่ทำร้ายพวกเธอ และจงอย่าล่วงละเมิด แท้จริงอัลลอฮฺไม่ทรงชอบบรรดาล่วงละเมิด 
{2:191} และจงประหัตประหารพวกเขา ณ ที่ใดก็ตามที่พวกเธอพบพวกเขา และจงขับไล่พวกเขา ออกจากที่ ที่พวกเขาเคยขับไล่พวกเธอออกมา และการก่อกวนนั้นร้ายแรงยิ่งกว่าการประหัตประหารเสียอีก และจงอย่าต่อสู้กับพวกเขา ณ อัลมัสญิด อัลหะรอม จนกว่าพวกเขาจะทำร้ายพวกเธอในที่นั้น หากพวกเขาทำร้ายพวกเธอ ก็จงประหัตประหารพวกเขา เช่นนั้นแหละคือการตอบแทนแก่ผู้ปฏิเสธศรัทธา 
{2:192} แล้วถ้าหากพวกเขายุติ แน่นอนอัลลอฮฺนั้นคือพระผู้ทรงอภัยโทษ พระผู้ทรงปรานีเสมอ 
{2:193} และจงต่อสู้กับพวกเขาต่อไปจนกว่าจะไม่มีการก่อกวนอีก และการเคารพสักการะเป็นเพื่ออัลลอฮฺทั้งสิ้น ดังนั้น ถ้าพวกเขายุติ ก็จะไม่มีการเป็นปรปักษ์ เว้นแต่กับบรรดาผู้ทุจริต 
{2:194} เดือนที่ต้องห้ามนั้น ก็(สนองตอบ)ด้วยเดือนที่ต้องห้าม และบรรดาสิ่งจําเป็นต้องเคารพนั้น ก็ย่อมมีการตอบโต้เยี่ยงเดียวกัน ดังนั้นผู้ใดละเมิดต่อพวกเธอ ก็จงละเมิดต่อเขา เยี่ยงที่เขาละเมิดต่อพวกเธอ และจงยำเกรงอัลลอฮฺเถิด และจงรู้ไว้ด้วยว่า แท้จริงอัลลอฮฺนั้น ทรงอยู่กับบรรดาผู้ยำเกรง 
{2:195} และจงบริจาคในหนทางของอัลลอฮฺ และจงอย่าโยนตัวของพวกเธอเองลงสู่ความพินาศด้วยมือของพวกเธอเอง จงประพฤติดี เพราะอัลลอฮฺทรงรักบรรดาผู้ประพฤติดี 
{2:196} และจงประกอบพิธีหัจญ์และอุมเราะฮฺให้สมบูรณ์เพื่ออัลลอฮฺเถิด แล้วถ้าพวกเธอถูกสกัดกั้น ก็(จงเชือด)สัตว์พลีที่หาได้ง่าย และจงอย่าโกนศีรษะของพวกเธอจนกว่าสัตว์พลีนั้นจะถึงที่ของมัน แล้วผู้ใดในหมู่พวกเธอเจ็บป่วย หรือมีสิ่งก่อความเจ็บปวดที่ศีรษะของเขา ก็ให้มีการชดเชย อันได้แก่การถือศีลอดหรือการทำทานหรือการเชือดสัตว์ ครั้นเมื่อพวกเธอปลอดภัยแล้ว ผู้ใดที่ถือโอกาสด้วยการทำอุมเราะฮฺควบเข้ากับหัจญ์แล้ว ก็(จงเชือด)สัตว์พลีที่หาได้ง่าย ผู้ใดที่หามาไม่ได้ ก็ให้ถือศีลอดสามวันในระหว่างการทำหัจญ์ และอีกเจ็ดวันเมื่อพวกเธอกลับไปแล้ว มันก็ครบสิบวัน ดังกล่าวนั้นสำหรับผู้ที่ครอบครัวของเขาไม่ได้พำนักอยู่ที่ อัลมัสญิด อัลหะรอม และพวกเธอจงยำเกรงอัลลอฮฺเถิด และจงรู้เถิดว่า อัลลอฮฺนั้นคือพระผู้ทรงรุนแรงในการลงโทษ 
{2:197} พิธีหัจญ์นั้นมีหลายเดือน อันเป็นที่ทราบกันอยู่แล้ว ดังนั้นผู้ใดที่ประกอบพิธีหัจญ์ในเดือนเหล่านั้นแล้ว ก็ต้องไม่มีการสมสู่ และไม่มีการละเมิด และไม่มีการวิวาทใด ๆ ในช่วงทำหัจญ์ และความดีอันใดที่พวกเธอกระทำนั้น อัลลอฮฺทรงรู้ดี และพวกเธอจงเตรียมเสบียงเถิด แท้จริงเสบียงที่ดีที่สุดนั้นคือความยำเกรง และพวกเธอจงยำเกรงฉันเถิด โอ้ บรรดาผู้มีปัญญา! 
{2:198} ไม่ใช่ความผิดอันใดสำหรับพวกเธอ ในการที่พวกเธอจะแสวงหาความโปรดปรานอย่างหนึ่งอย่างใดจากพระเจ้าของพวกเธอ ครั้นเมื่อพวกเธอได้ทยอยกันออกจากอะร่อฟาตแล้ว ก็จงกล่าวรำลึกถึงอัลลอฮฺ ณ อัลมัชอัร อัลหะรอม และจงกล่าวรำลึกถึงพระองค์ดั่งที่พระองค์ได้ทรงชี้นำพวกเธอ และแท้จริงก่อนหน้านั้น พวกเธอก็อยู่ในหมู่ผู้หลงทาง 
{2:199} แล้วพวกเธอจงหลั่งไหลกันออกไปจากที่ ที่ผู้คนได้หลั่งไหลกันออกไป และจงขออภัยต่ออัลลอฮฺเถิด แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{2:200} ครั้นเมื่อพวกเธอประกอบพิธีหัจญ์ของพวกเธอเสร็จแล้ว ก็จงกล่าวรำลึกถึงอัลลอฮฺ ด้่งที่พวกเธอกล่าวรำลึกถึงบรรพบุรุษของพวกเธอ หรือกล่าวรำลึกให้มากยิ่งกว่า ในหมู่มนุษย์นั้นมีผู้กล่าวว่า "พระเจ้าของพวกข้าฯ! โปรดประทานให้แก่พวกข้าฯในโลกนี้เถิด" และเขาจะไม่ได้รับส่วนดีอันใดในปรโลก 
{2:201} และในหมู่พวกเขานั้น มีผู้ที่กล่าวว่า "พระเจ้าของพวกข้าฯ! โปรดประทานสิ่งดีงามในโลกนี้และสิ่งดีงามในปรโลกแก่พวกข้าฯ และโปรดคุ้มครองพวกข้าฯให้พ้นจากลงโทษแห่งเพลิงนรก" 
{2:202} ชนเหล่านี้แหละ พวกเขาจะได้รับส่วนดี จากสิ่งที่พวกเขาได้แสวงหาไว้ และอัลลอฮฺคือพระผู้ทรงรวดเร็วในการชําระสอบสวน 
{2:203} และพวกเธอจงกล่าวรำลึกถึงอัลลอฮฺในบรรดาวันที่ถูกนับไว้ แล้วผู้ใดรีบกลับในสองวัน ก็ไม่ใช่ความผิดสำหรับเขา และผู้ใดรั้งรอไปอีก ก็ไม่ใช่ความผิดสำหรับเขา สำหรับผู้ที่มีความยำเกรง และจงยำเกรงอัลลอฮฺเถิด และจงรู้ด้วยว่า พวกเธอนั้นจะถูกนำไปชุมนุมยังพระองค์ 
{2:204} และในหมู่มนุษย์นั้น มีผู้ที่คําพูดของเขาเกี่ยวกับชีวิตโลกนี้ ทำให้เธอชอบใจ และเขาจะอ้างอัลลอฮฺเป็นพยานต่อสิ่งที่มีอยู่ในใจของตน และขณะเดียวกันเขาก็เป็นผู้โต้เถียงที่ฉกาจยิ่ง 
{2:205} และเมื่อเขาหันหลังไปแล้ว เขาก็เพียรพยายามในแผ่นดิน เพื่อก่อความเสียหายในนั้น และทำลายพืชผลและเผ่าพันธุ์ และอัลลอฮฺนั้นไม่ทรงชอบการก่อความเสียหาย 
{2:206} และเมื่อได้มีการกล่าวแก่เขาว่า "จงเกรงกลัวอัลลอฮฺ" ความผยองก็เกาะกุมเขา ชักนำให้เขาทำบาป นรกญะฮันนัมจึงเหมาะสมสำหรับเขา และมันเป็นที่พำนักอันเลวร้ายยิ่ง 
{2:207} และในหมู่มนุษย์นั้น มีผู้ที่สละพลีตนเอง ทั้งนี้เพื่อแสวงหาความพอพระทัยแห่งอัลลอฮฺ และอัลลอฮฺคือพระผู้ทรงเอ็นดูแก่ปวงบ่าว 
{2:208} โอ้ บรรดาผู้ที่มีศรัทธา! จงเข้าอยู่ในความสันติโดยทั่วทั้งสิ้น และจงอย่าปฏิบัติตามฝีก้าวของชัยฏอน แท้จริงมันเป็นศัตรูต่อพวกเธอที่ชัดแจ้ง 
{2:209} ถ้าหากพวกเธอผิดพลั้งหลังจากที่หลักฐานอันชัดแจ้งได้มายังพวกเธอแล้ว จงรู้ไว้เถิดว่าอัลลอฮฺคือพระผู้ทรงมีอํานาจ พระผู้ทรงมีปรีชาญาณ 
{2:210} และพวกเขารอคอยสิ่งใดอีกเล่า นอกจากการที่อัลลอฮฺและมะลาอิกะฮฺ จะมายังพวกเขาในร่มเงาของเมฆ? และเรื่องนั้นได้ถูกชี้ขาดไว้แล้ว และยังอัลลอฮฺนั้น กิจการทั้งมวลจะถูกนำกลับไป 
{2:211} เธอจงถามวงศ์วานของอิสรออีลดูเถิดว่า สัญญานอันชัดเจนตั้งเท่าใดแล้ว ที่เราได้นำมายังพวกเขา และผู้ใดเปลี่ยนแปลงอุปการคุณของอัลลอฮฺหลังจากที่มันได้มายังเขาแล้ว แน่นอนอัลลอฮฺนั้นคือพระผู้ทรงรุนแรงในการลงโทษ 
{2:212} ชีวิตแห่งโลกนี้ได้ถูกประดับให้เหล่าผู้ปฏิเสธศรัทธาเห็นดีเห็นงาม และพวกเขาเย้ยหยันบรรดาผู้ที่มีศรัทธา แต่บรรดาผู้ยำเกรงนั้น จะเหนือกว่าพวกเขาในวันฟื้นคืนชีพ และอัลลอฮฺจะทรงประทานปัจจัยยังชีพแก่ผู้ที่พระองค์ทรงประสงค์โดยไม่คณานับ 
{2:213} ปวงมนุษย์นั้นเคยเป็นประชาชาติเดียวกัน ภายหลังอัลลอฮฺได้ทรงส่งบรรดานบีมาในฐานะผู้แจ้งข่าวดีและผู้ตักเตือน และได้ทรงประทานคัมภีร์ อันกอปรด้วยความสัตย์จริง ลงมาแก่พวกเขา เพื่อจะได้ทรงพิพากษาระหว่างหมู่มนุษย์ในสิ่งที่พวกเขาขัดแย้งกัน และไม่มีผู้ใดที่ขัดแย้งในคัมภีร์นั้น นอกจากบรรดาผู้ที่ได้รับคัมภีร์นั้นเอง หลังจากที่บรรดาหลักฐานอันชัดแจ้งได้มายังพวกเขาเหล่านั้นแล้ว ทั้งนี้เพราะความอิจฉาริษยาในระหว่างพวกเขากันเอง แล้วอัลลอฮฺก็ทรงชี้นำแก่บรรดาผู้ที่มีศรัทธา ซึ่งความจริงที่พวกเขาขัดแยังกัน ด้วยพระอนุมัติของพระองค์ และอัลลอฮฺทรงชี้นำผู้ที่พระองค์ทรงประสงค์สู่หนทางอันเที่ยงตรง 
{2:214} หรือพวกเธอคิดว่า พวกเธอจะได้เข้าสวรรค์ ทั้ง ๆ ที่เยี่ยงอย่างของผู้ที่ล่วงลับไปก่อนพวกเธอ ยังไม่ได้มาถึงพวกเธอเลย ซึ่งความทุกข์ยากลําบากและความเดือดร้อนได้ประสบแก่พวกเขา และพวกเขาได้รับความหวั่นไหวจนกระทั่งศาสนทูตและบรรดาผู้ที่มีศรัทธาซึ่งอยู่กับเขากล่าวขึ้นว่า "เมื่อใดเล่า การช่วยเหลือของอัลลอฮฺ?" มิหรือ การช่วยเหลือของอัลลอฮฺนั้นอยู่ใกล้? 
{2:215} พวกเขาถามว่า พวกเขาจะบริจาคสิ่งใด? จงกล่าวเถิดว่า "สิ่งที่ดีอันใดก็ตามที่พวกเธอบริจาค ก็ให้แก่บิดามารดา และญาติสนิท และเด็กกําพร้า และผู้ขัดสน และคนเดินทาง และความดีอันใดที่พวกเธอได้กระทำไป อัลลอฮฺทรงรู้ดี" 
{2:216} พวกเธอได้ถูกบัญชาให้ออกสู่สงคราม ทั้ง ๆ ที่พวกเธอรังเกียจมัน แต่มันอาจเป็นไปได้ว่าพวกเธอรังเกียจสิ่งหนึ่ง ทั้ง ๆ ที่สิ่งนั้นเป็นสิ่งดีสำหรับพวกเธอ และบางทีพวกเธอรักสิ่งหนึ่ง ทั้ง ๆ สิ่งนั้นมันเลวสำหรับพวกเธอ อัลลอฮฺนั้นทรงรอบรู้ แต่พวกเธอไม่รู้ 
{2:217} พวกเขาจะถามเธอเกี่ยวกับเดือนต้องห้าม เรื่องการสู้รบในเดือนนั้น จงกล่าวเถิดว่า "การสู้รบ ในเดือนนั้นเป็นสิ่งใหญ่หลวง ทว่าการขัดขวางให้ออกจากทางของอัลลอฮฺ และการปฏิเสธการศรัทธา ต่อพระองค์และการกีดกัน อัลมัสญิด อัลหะรอม ตลอดจนการขับไล่ชาว อัลมัสญิด อัลหะรอม ออกไปนั้น เป็นสิ่งใหญ่หลวงยิ่งกว่า ณ ที่อัลลอฮฺ และการก่อกวนนั้นใหญ่หลวงยิ่งกว่าการการประหัตประหาร และพวกเขาจะยังคงทำร้ายพวกเธอต่อไป จนกว่าพวกเขาจะดึงพวกเธอออกไปจากศาสนาของพวกเธอ หากพวกเขาสามารถ และผู้ใดในหมู่พวกเธอออกไปจากศาสนาของตน แล้วเขาตายลง ขณะที่เขาเป็นผู้ปฏิเสธศรัทธา ชนเหล่านี้แหละบรรดาการงานของพวกเขาสูญสลาย ทั้งในโลกนี้และปรโลก และชนเหล่านี้แหละคือชาวนรก ซึ่งพวกเขาจะเป็นอมตะอยู่ในนั้น 
{2:218} แท้จริงบรรดาผู้ที่มีศรัทธา และบรรดาผู้ที่อพยพ และได้เสียสละต่อสู้ในทางของอัลลอฮฺนั้น ชนเหล่านี้แหละที่หวังในความเมตตาของอัลลอฮฺ และอัลลอฮฺคือพระผู้ทรงอภัยโทษ พระผู้ทรงปรานีเสมอ 
{2:219} พวกเขาจะถามเธอเกี่ยวกับน้ำเมา และการพนัน จงกล่าวเถิดว่า "ในทั้งสองนั้นมีโทษและมีคุณประโยชน์หลายอย่างแก่ผู้คน แต่โทษของมันทั้งสองนั้น มากกว่าคุณประโยชน์ของมัน" และพวกเขาจะถามเธอว่า "พวกเขาจะบริจาคสิ่งใด?" จงกล่าวเถิดว่า "สิ่งที่เหลือใช้" ในทำนองนั้นแหละ อัลลอฮฺจะทรงแจกแจงโองการทั้งหลายแก่พวกเธอ เพื่อพวกเธอจะได้ใคร่ครวญ 
{2:220} ทั้งในโลกนี้และปรโลก และพวกเขาจะถามเธอเกี่ยวกับบรรดาเด็กกําพร้า จงกล่าวเถิดว่า "การแก้ไขปรับปรุงใด ๆ ให้แก่พวกเขานั้น เป็นสิ่งดียิ่ง และถ้าหากพวกเธอจะร่วมอยู่กับพวกเขา พวกเขาก็คือพี่น้องของพวกเธอ" และอัลลอฮฺทรงรู้ดีถึงผู้ที่ก่อความเสียหายจากผู้ที่ปรับปรุงแก้ไข และหากอัลลอฮฺทรงประสงค์แล้ว ก็คงจะทรงให้พวกเธอลําบากไปแล้ว แท้จริงอัลลอฮฺคือพระผู้ทรงมีอำนาจ พระผู้ทรงมีปรีชาญาน 
{2:221} และพวกเธอจงอย่าสมรสกับบรรดาหญิงผู้ตั้งภาคี จนกว่าพวกนางจะมีศรัทธา และทาสหญิงที่เป็นผู้มีศรัทธานั้น ดียิ่งกว่าหญิงที่เป็นผู้ตั้งภาคี แม้ว่าพวกเธอจะชอบนางก็ตาม และพวกเธอจงอย่าให้บรรดาชายผู้ตั้งภาคีสมรส(กับสตรีผู้มีศรัทธา) จนกว่าพวกเขาจะมีศรัทธา และทาสชาย ที่เป็นผู้มีศรัทธานั้นดีกว่าผู้ตั้งภาคี ถึงแม้ว่าพวกเธอจะชอบเขาก็ตาม ชนเหล่านี้แหละจะชักชวนไปสู่เพลิงนรก และอัลลอฮฺนั้นทรงเชิญชวนไปสู่สวรรค์และไปสู่การอภัยโทษ ด้วยพระอนุมัติของพระองค์ และพระองค์จะทรงแจกแจงบรรดาสัญญาณของพระองค์แก่เหล่ามนุษย์ เพื่อว่าพวกเขาจะได้รำลึก 
{2:222} และพวกเขาจะถามเธอเกี่ยวกับระดู จงกล่าวเถิดว่า "มันเป็นสิ่งให้โทษ ดังนั้นพวกเธอจงห่างไกลจากหญิงในขณะมีระดู และจงอย่าเข้าใกล้นาง จนกว่านางจะสะอาด ครั้นเมื่อนางได้ชําระร่างกายสะอาดแล้ว ก็จงเข้าหานางตามที่อัลลอฮฺบัญชาพวกเธอ แท้จริงอัลลอฮฺ ทรงชอบบรรดาผู้สำนึกผิด และทรงชอบบรรดาผู้ที่ขัดเกลาตนให้บริสุทธิ์" 
{2:223} บรรดาสตรีของพวกเธอนั้น คือแหล่งเพาะปลูกของพวกเธอ ดังนั้นพวกเธอจงมายังแหล่งเพาะปลูกของพวกเธอ ตามที่พวกเธอประสงค์ และพวกเธอจงประกอบความดีมอบแก่ตัวของพวกเธอเอง และจงยำเกรงอัลลอฮฺ และจงรู้เถิดว่า พวกเธอนั้นจะเป็นผู้พบกับพระองค์ และเธอจงแจ้งข่าวดีแก่บรรดาผู้ที่มีศรัทธาเถิด 
{2:224} จงอย่าเอาอัลลอฮฺในการสาบานของพวกเธอ มาเป็นอุปสรรคขวางกั้น ต่อการที่จะปฏิบัติคุณงามความดี และการที่จะยำเกรง และการที่จะประนีประนอมระหว่างผู้คน แท้จริงอัลลอฮฺคือพระทรงได้ยิน พระทรงรอบรู้ทุกสิ่ง 
{2:225} อัลลอฮฺจะไม่ทรงเอาผิดต่อการสาบาน ที่พวกเธอกล่าวโดยไม่ได้ตั้งใจ แต่พระองค์จะทรงเอาผิดต่อคําสาบานที่พวกเธอทำขึ้นโดยมีใจเจตนา แท้จริง อัลลอฮฺคือพระผู้ทรงอภัย พระผู้ทรงขันติ 
{2:226} สำหรับบรรดาผู้ที่สาบานว่า จะไม่สมสู่ภรรยาของตนนั้น ให้มีการรอคอยสี่เดือน แล้วถ้าหากเขากลับคืนดี แน่นอนอัลลอฮฺนั้นคือพระผู้ทรงอภัยโทษ พระผู้ทรงปรานีเสมอ 
{2:227} และถ้าพวกเขาตัดสินใจที่จะหย่า แน่นอนอัลลอฮฺคือพระผู้ทรงได้ยิน พระผู้ทรงรอบรู้ 
{2:228} และบรรดาสตรีที่ถูกหย่าร้าง พวกนางจะต้องรอต้วเองสามรอบเดือน และไม่อนุมัติให้แก่พวกนาง ในการที่พวกนางจะปกปิดสิ่งที่อัลลอฮฺได้ทรงให้บังเกิดขึ้นในมดลูกของพวกนาง หากพวกนางมีศรัทธาต่ออัลลอฮฺและวันปรโลก และบรรดาสามีของพวกนางนั้นเป็นผู้มีสิทธิมากกว่าในการให้พวกนางกลับมาในกรณีดังกล่าว หากพวกเขาปรารถนาประนีประนอม และพวกนางนั้นจะได้รับ เช่นเดียวกับสิ่งที่เป็นหน้าที่ของพวกนาง ที่จะต้องปฏิบัติโดยชอบธรรม และสำหรับบรรดาบุรุษนั้นมีฐานะเหนือพวกนางขั้นหนึ่ง และอัลลอฮฺคือพระผู้ทรงมีอำนาจ พระผู้ทรงมีปรีชาญาน 
{2:229} การหย่านั้นมีได้สองครั้ง ดังนั้นจงยับยั้งไว้โดยชอบธรรม หรือไม่ก็ให้ปล่อยไปโดยดี และไม่อนุญาตแก่พวกเธอ ในการที่พวกเธอจะยึดเอาสิ่งหนึ่งสิ่งใดจากสิ่งที่พวกเธอได้ให้แก่พวกนาง นอกจากเขาทั้งสองเกรงว่า จะไม่สามารถปฏิบัติตามกฏเกณฑ์ของอัลลอฮฺได้ ถ้าหากพวกเธอเกรงว่าเขาทั้งสองจะไม่ปฏิบัติตามกฏเกณฑ์ของอัลลอฮฺ ก็ไม่ใช่ความผิดแก่เขาทั้งสองในสิ่งที่นางใช้มันไถ่ตน เหล่านั้นแหละคือกฏเกณฑ์ของอัลลอฮฺ พวกเธอจงอย่าละเมิดมัน และผู้ใดละเมิดกฏเกณฑ์ของอัลลอฮฺแล้ว ชนเหล่านั้นก็คือผู้ทุจริต 
{2:230} ถ้าหากเขาได้หย่านางอีก(เป็นครั้งที่สาม) นางก็ไม่เป็นที่อนุมัติแก่เขาหลังจากนั้น จนกว่าจะนางจะสมรสกับคู่ครองอื่นนอกจากเขา แล้วหาก(สามีคนใหม่นั้น)หย่านาง ก็ไม่เป็นความผิดสำหรับเขาทั้งสอง ที่จะคืนดีกันใหม่ หากเขาทั้งสองคิดว่า จะปฏิบัติตามกฏเกณฑ์ของอัลลอฮฺได้ และนั่นแหละ คือกฏเกณฑ์ของอัลลอฮฺ ซึ่งพระองค์ทรงแจกแจงมันอย่างแจ่มแจ้งแก่กลุ่มชนที่รู้ดี 
{2:231} และเมื่อพวกเธอหย่าบรรดาสตรี แล้วพวกนางก็ได้ถึงกําหนดเวลาของพวกนางแล้ว ก็จงยับยั้งนางไว้โดยชอบธรรม หรือไม่ก็จงปล่อยนางไปโดยชอบธรรม และพวกเธอจงอย่ายับยั้งพวกนางไว้โดยมุ่งก่อความเดือดร้อน เพื่อพวกเธอจะได้ข่มเหงรังแก และผู้ใดกระทำเช่นนั้น แน่นอนเขาก็ได้ทุจริตต่อตนเอง และจงอย่าเอาโองการของอัลลอฮฺ มาเป็นที่เย้ยหยัน และจงระลึกถึงอุปการคุณของอัลลอฮฺ ที่มีแก่พวกเธอ และสิ่งที่พระองค์ได้ทรงประทานลงมาแก่พวกเธอ อันได้แก่คัมภีร์และวิทยปัญญา ซึ่งทรงใช้คัมภีร์นั้น ตักเตือนพวกเธอ และพวกเธอจงยำเกรงอัลลอฮฺเถิด และจงรู้เถิดว่าอัลลอฮฺนั้นทรงรอบรู้ในทุกสรรพสิ่ง 
{2:232} และเมื่อพวกเธอหย่าบรรดาสตรี แล้วพวกนางก็ได้ถึงกําหนดเวลาของพวกนางแล้ว ก็จงอย่าขัดขวางพวกนาง ในการที่พวกนางจะสมรสกับบรรดาคู่ครองของพวกนาง เมื่อพวกเขาต่างพอใจต่อกัน โดยชอบธรรม นั่นแหละคือสิ่งที่จะถูกนำมาตักเตือนแก่ผู้ที่มีศรัทธาต่ออัลลอฮฺและวันปรโลก นั่นแหละคือสิ่งที่บริสุทธิ์กว่าและสะอาดกว่าสำหรับพวกเธอ และอัลลอฮฺนั้นทรงรู้ แต่พวกเธอไม่รู้ 
{2:233} และเหล่ามารดานั้น จะให้นมแก่ลูก ๆ ของนางภายในสองปีเต็ม สำหรับผู้ที่ต้องการจะให้นมจนครบกำหนด และเป็นหน้าที่ของบิดาเด็กนั้นที่จะต้องให้ปัจจัยยังชีพและเครื่องนุ่งห่มแก่พวกนางโดยชอบธรรม ชีวิตใดหนึ่งจะไม่ถูกกำหนดให้รับภาระหน้าที่ นอกจากเท่ากำลังความสามารถของมันเท่านั้น มารดาก็จงอย่าได้ก่อความเดือดร้อน เนื่องด้วยลูกของนาง และบิดาของเด็กก็จงอย่าได้ก่อความเดือดร้อน เนื่องด้วยลูกของตน และหน้าที่ของทายาทผู้รับมรดกก็เช่นเดียวกัน แต่ถ้าเขาทั้งสองต้องการให้หย่านม อันเกิดจากความพอใจของทั้งสองฝ่าย และการปรึกษาหารือกันแล้ว ก็ไม่เป็นความผิดสำหรับเขาทั้งสอง และหากพวกเธอจะขอให้มีแม่นมมาเลี้ยงลูก ๆ ของพวกเธอแล้ว ก็ย่อมไม่เป็นความผิดสำหรับพวกเธอ ถ้าพวกเธอได้มอบสิ่งที่พวกเธอให้(เป็นค่าตอบแทนแก่พวกนาง)โดยชอบธรรม และจงยำเกรงอัลลอฮฺเถิด และจงรู้ด้วยว่า อัลลอฮฺทรงเห็นในสิ่งที่พวกเธอกระทำ 
{2:234} และบรรดาผู้ที่สิ้นอายุขัยในหมู่พวกเธอ และทิ้งคู่ครองไว้นั้น พวกนางจะต้องรอคอยตัวของพวกนางเองสี่เดือนกับสิบวัน ครั้นเมื่อพวกนางครบกําหนดเวลาของพวกนางแล้ว ก็ไม่เป็นความผิดอันใดสำหรับพวกเธอ ในสิ่งที่พวกนางได้กระทำไปในเรื่องส่วนตัวของพวกนางโดยชอบธรรม และอัลลอฮฺนั้นทรงรอบรู้อย่างละเอียด ในสิ่งที่พวกเธอกระทำกัน 
{2:235} และไม่เป็นความผิดอันใดสำหรับพวกเธอ ในการที่พวกเธอกล่าวเป็นนัยในการสู่ขอสตรี หรือการที่พวกเธอเก็บงําไว้ในใจของพวกเธอ อัลลอฮฺทรงรู้ว่า พวกเธอจะบอกกล่าวแก่นางให้ทราบ ทว่าพวกเธออย่าได้สัญญากับนางเป็นการลับ นอกจากพวกเธอจะกล่าวถ้อยคําอันดีเท่านั้น และจงอย่าตัดสินใจทำพิธีสมรส จนกว่ากําหนดเวลาอันนั้นจะบรรลุถึงความสิ้นสุดของมัน และพวกเธอจงรู้เถิดว่า อัลลอฮฺทรงรู้สิ่งที่อยู่ในจิตใจของพวกเธอ ดังนั้นพวกเธอจงระวังต่อพระองค์ และจงรู้เถิดว่า อัลลอฮฺคือพระผู้ทรงอภัยโทษ พระผู้ทรงสุขุม 
{2:236} ไม่เป็นความผิดสำหรับพวกเธอ ถ้าหากพวกเธอหย่าสตรี โดยที่พวกเธอยังไม่ได้สมสู่พวกนาง หรือยังไม่ได้กําหนดสินสอดใด ๆ แก่พวกนาง และจงทำขวัญแก่นาง ผู้มั่งมีนั้นก็ต้องให้ตามกําลังความสามารถของตน และผู้ยากจนนั้นก็ต้องให้ตามกําลังความสามารถของตน เป็นการทำขวัญโดยชอบธรรม เป็นหน้าที่ของเหล่าผู้กระทำความดี 
{2:237} และถ้าหากพวกเธอหย่าพวกนาง ก่อนที่พวกเธอจะสมสู่พวกนาง โดยที่พวกเธอได้กําหนดสินสอดแก่นางแล้ว ก็จงให้แก่นางครึ่งหนึ่งของสิ่งที่พวกเธอได้กําหนดนั้น นอกจากว่าพวกนางจะยกให้ หรือผู้ที่ถือกรรมสิทธิ์ในสัญญาสมรสนั้นจะยกให้ และการที่พวกเธอจะยกให้นั้น เป็นสิ่งที่ใกล้ยิ่งต่อความยำเกรง(ต่ออัลลอฮฺ) และพวกเธออย่าลืมบุณคุณระหว่างพวกเธอกันเอง แท้จริงอัลลอฮฺเป็นผู้ทรงเห็นในสิ่งที่พวกเธอกระทำกัน 
{2:238} จงรักษาบรรดานมาซ และนมาซที่อยู่กึ่งกลาง และจงยืน(นมาซ)ต่ออัลลอฮฺอย่างนอบน้อม 
{2:239} ถ้าหากพวกเธอหวาดกลัว ก็ในขณะที่เดินหรือขี่พาหนะ เมื่อพวกเธอปลอดภัยแล้ว ก็จงรำลึกถึงอัลลอฮฺ ดั่งที่ได้ทรงสอนพวกเธอในสิ่งที่พวกเธอไม่เคยรู้ 
{2:240} และพวกเธอที่จะสิ้นอายุขัยและต้องจากลาบรรดาคู่ครอง ก็ต้องสั่งเสียค่าบำนาญแก่บรรดาภรรยาของพวกตนให้ครบหนึ่งปี โดยไม่มีการขับไล่ แต่ถ้าพวกนางย้ายออก ก็ไม่เป็นความผิดแก่พวกเธอ ในกรณีที่นางได้กระทำในเรื่องของส่วนตัวของพวกนางอันเป็นที่ชอบธรรม และอัลลอฮฺคือพระผู้ทรงมีอํานาจ พระผู้ทรงมีปรีชาญาณ 
{2:241} และบรรดาหญิงที่ถูกหย่าก็มีสิทธิ์ในค่าบำนาญโดยชอบธรรม เป็นหน้าที่ของบรรดาผู้ยำเกรง 
{2:242} เช่นนั้นแหละ ที่อัลลอฮฺทรงแจกแจงบรรดาสัญญาณของพระองค์แก่พวกเธอ เพื่อพวกเธอจะได้ไตร่ตรอง 
{2:243} เธอไม่เห็นดอกหรือ บรรดาผู้ที่ออกจากบ้านเมือง โดยมีจํานวนนับเป็นพันคน เพราะความกลัวตาย แต่แล้วอัลลอฮฺก็ตรัสแก่พวกเขาว่า "พวกเธอจงตายเถิด" ครั้นต่อมาพระองค์ก็ชุบชีวิตพวกเขาขึ้น แท้จริงอัลลอฮฺคือพระผู้ทรงโปรดปรานแก่ปวงมนุษย์ ทว่ามนุษย์ส่วนมากไม่ขอบพระคุณพระองค์ 
{2:244} พวกเธอจงต่อสู้ในหนทางของอัลลอฮฺ และจงรู้ไว้เถิดว่า อัลลอฮฺคือพระผู้ทรงได้ยิน พระผู้ทรงรอบรู้ 
{2:245} ผู้ใดบ้างในหมู่พวกเธอที่จะให้การยืมที่ดีแก่อัลลอฮฺ ซึ่งพระองค์จะทรงใช้คืนให้เขาหลังจากที่ได้ทรงเพิ่มมันขึ้นเป็นทวีคูณแล้ว อัลลอฮฺเท่านั้นที่ทรงสามารถลดและเพิ่ม และยังพระองค์ พวกเธอจะกลับคืนไป 
{2:246} เธอไม่เห็นดอกหรือ พวกผู้นำในวงศ์วานของอิสรออีล ภายหลังจากมูซา เมื่อพวกเขาได้กล่าวแก่ศาสดาคนหนึ่งของพวกตนว่า "โปรดแต่งตั้งกษัตริย์แก่พวกเราเถิด เราจะได้ออกต่อสู้ในทางของอัลลอฮฺ" ศาสดาจึงกล่าวแก่พวกเขาว่า "พวกเธอทั้งหลายคาดคิดไหมว่า หากพวกเธอได้ถูกบัญญัติให้ทำการรบแล้ว พวกเธอจะไม่ออกต่อสู้?" พวกเขาตอบว่า "และไฉนพวกเราจะไม่ต่อสู้ในหนทางของอัลลอฮฺเล่า? ทั้ง ๆ ที่พวกเราถูกขับไล่ออกมาจากบ้านเมืองของเราและบุตรหลานของเรา" ครั้นแล้วเมื่อการรบได้ถูกบัญญัติแก่พวกเขา พวกเขาก็หันหลังให้ นอกจากพวกเขาเพียงไม่กี่คน และอัลลอฮฺทรงรอบรู้ยิ่งเกี่ยวกับพวกทุจริต 
{2:247} และศาสดาของพวกเขาก็ได้ประกาศแก่พวกเขาว่า "อัลลอฮฺได้ทรงแต่งตั้งฏอลูตให้เป็นกษัตริย์" พวกเขาก็กล่าวว่า "เขาจะมีอำนาจเหนือพวกเราได้อย่างใด ทั้ง ๆ ที่พวกเราเป็นผู้สมควรต่ออำนาจการปกครองนั้นยิ่งกว่าเขา และเขานั้นก็ไม่มีทรัพย์สมบัติที่มากพอ" ศาสดากล่าวว่า "อัลลอฮฺได้ทรงคัดเลือกเขาให้มีอำนาจเหนือพวกเธอ และพระองค์ทรงเพิ่มพูนความกว้างขวางในความรู้ และความสูงใหญ่ในร่างกายแก่เขา และอัลลอฮฺทรงประทานอำนาจอธิปไตยของพระองค์แก่บุคคลที่พระองค์ทรงประสงค์ และอัลลอฮฺทรงไพศาลยิ่ง อีกทั้งทรงรอบรู้ยิ่ง 
{2:248} และศาสดาของพวกเขาได้กล่าวแก่พวกเขาว่า "สัญลักษณ์แสดงอํานาจอธิปไตยของเขาก็คือ จะมีหีบมายังพวกเธอ ซึ่งในนั้น มีความสงบมั่นจากพระเจ้าของพวกเธอ และมีส่วนที่เหลืออยู่จากสิ่งที่วงศ์วานของมูซาและวงศ์วานแห่งฮารูนได้ทิ้งไว้ ซึ่งมะลาอิกะฮฺจะแบกมันมา แท้จริงในนั้น ย่อมมีสัญลักษณ์สำหรับพวกเธอ ทั้งนี้หากพวกเธอเป็นผู้มีศรัทธา" 
{2:249} ต่อมาเมื่อฏอลูตได้นำไพร่พลเคลื่อนออกไป เขาก็ประกาศว่า "อัลลอฮฺจะทรงทดสอบพวกเธอด้วยลําน้ำสายหนึ่ง ถ้าผู้ใดดื่มจากมัน เขาก็จะไม่ใช่พวกของฉัน แต่ผู้ใดไม่ดื่มมัน เขาก็เป็นพวกของฉัน ยกเว้นบุคคลที่ใช้มือของเขาวักน้ำเพียงครั้งเดียว" ครั้นแล้วพวกเขาก็ดื่มจากมัน นอกจากพวกเขาเพียงไม่กี่คน ต่อมาเมื่อเขาและบรรดาผู้ที่มีศรัทธาที่อยู่พร้อมกับเขาเดินผ่านลําน้ำนั้นไป พวกเขาก็กล่าวว่า "ในวันนี้เราไม่มีกำลังจะต่อสู้กับญาลูตและไพร่พลของเขาได้ดอก" บรรดาผู้ที่มั่นใจว่าพวกเขาต้องได้พบกับอัลลอฮฺจึงกล่าวว่า "มีตั้งเท่าใดแล้วกลุ่มชนที่มีเพียงเล็กน้อย สามารถพิชิตกลุ่มชนที่มากกว่าโดยพระอนุมัติของอัลลอฮฺ และอัลลอฮฺทรงอยู่พร้อมกับบรรดาผู้อดทน" 
{2:250} และเมื่อพวกเขาได้ออกศึกเพื่อต่อสู้กับญาลูตและไพร่พลของเขา พวกเขาก็วิงวอนว่า "พระเจ้าของพวกข้าฯ! โปรดนำความอดทนลงมาให้พวกข้าฯ และโปรดยึดเท้าของพวกข้าฯให้มั่น และโปรดช่วยพวกข้าฯให้มีชัยชนะเหนือพวกปฏิเสธศรัทธา" 
{2:251} ครั้นแล้วพวกเขาก็ปราบพวกนั้นโดยพระอนุมัติของอัลลอฮฺ และดาวูดได้สังหารญาลูต และอัลลอฮฺได้ทรงประทานอำนาจอธิปไตยและวิทยญานแก่เขา และพระองค์ทรงสอนเขาบางสิ่งที่พระองค์ทรงประสงค์ และหากไม่ใช่เพราะอัลลอฮฺทรงป้องกันปวงมนุษย์ไว้แก่กันและกันแล้ว แผ่นดินก็จะหายนะแน่ ทว่าอัลลอฮฺทรงโปรดปรานแก่ชาวโลกทั้งปวง 
{2:252} นั้นเป็นโองการแห่งอัลลอฮฺ ซึ่งเราแถลงมันแก่เธอโดยสัจจะ และแท้จริงเธอนั้นเป็นหนึ่งในเหล่าศาสนทูต 
{2:253} และบรรดาศาสนทูตเหล่านั้นเราได้ให้เชิดชูบางคนเหนือกว่าอีกบางคน บางคนจากพวกนั้น เป็นผู้ที่อัลลอฮฺได้ทรงสนทนา และอัลลอฮฺได้ทรงยกฐานันดรพวกเขาบางคนขึ้นหลายขั้น และแก่อีซา บุตรมัรยัมเราได้ประทานบรรดาหลักฐานที่ชัดแจ้ง และเราได้เสริมอํานาจแก่เขาด้วยวิญญาณแห่งความบริสุทธิ์ และมาตรว่าอัลลอฮฺทรงประสงค์ แน่นอนบรรดาผู้อยู่ในยุคหลังจากพวกเขาก็ไม่ต้องรบพุ่งกัน ภายหลังจากบรรดาหลักฐานที่ชัดแจ้งได้มาสู่พวกเขาแล้ว ทว่าพวกเขาได้พิพาทกัน ซึ่งมีพวกเขาบางคนเป็นผู้มีศรัทธา และพวกเขาบางคนเป็นผู้ปฏิเสธ และมาตรว่าอัลลอฮฺทรงประสงค์ แน่นอนพวกเขาก็ไม่ต้องรบพุ่งกัน ทว่าอัลลอฮฺทรงกระทำไปตามที่พระองค์ทรงประสงค์ 
{2:254} โอ้ บรรดาผู้ที่มีศรัทธา! จงใช้จ่ายทรัพย์สินที่เราได้ประทานให้แก่พวกเธอ ก่อนที่วันหนึ่งจะมาถึง ซึ่งในวันนั้นจะไม่มีการซื้อขาย และไม่มีมิตรภาพ และไม่มีการไถ่แทน และบรรดาผู้ปฏิเสธนั้น พวกเขาคือพวกทุจริต 
{2:255} อัลลอฮฺ ซึ่งไม่มีพระผู้เป็นเจ้าอื่นใดนอกจากพระองค์ คือพระผู้ทรงมีชีพ พระผู้ทรงดํารงอยู่ ความง่วงและการหลับไม่ครอบงําพระองค์ พระองค์ทรงสิทธิ์ในสรรพสิ่งที่มีอยู่ในเหล่าชั้นฟ้าและสิ่งที่อยู่ในแผ่นดิน ผู้ใดเล่าที่จะให้การรับรอง(แก่ผู้อื่น) ณ พระองค์ได้ นอกจากจะเป็นไปโดยพระอนุมัติของพระองค์เท่านั้น พระองค์ทรงรอบรู้สิ่งที่มีอยู่ต่อหน้าพวกเขา และที่อยู่เบื้องหลังพวกเขา และพวกเขาไม่ครอบคลุมความรู้ของพระองค์สักนิด นอกจากในสิ่งที่พระองค์ทรงประสงค์(จะให้พวกเขารู้)เท่านั้น เก้าอี้ของพระองค์แผ่ไพศาลทั่วทั้งเหล่าชั้นฟ้าและแผ่นดิน และการพิทักษ์มันทั้งสองไม่ทำให้พระองค์เหนื่อยยากเลย และพระองค์คือพระผู้ทรงสูงส่ง พระผู้ทรงยิ่งใหญ่ 
{2:256} ไม่มีการบังคับกันในเรื่องเกี่ยวกับศาสนา สิ่งที่ถูกต้องแตกต่างจากสิ่งที่ผิดอย่างชัดแจ้ง ดังนั้นผู้ใดที่ปฏิเสธฏอฆูตและมีศรัทธาในอัลลอฮฺ เขาก็ได้ยึดจับห่วงอันมั่นคง ไม่มีการแตกขาดสำหรับมัน และอัลลอฮฺคือพระผู้ทรงได้ยิน พระผู้ทรงรอบรู้ 
{2:257} อัลลอฮฺคือพระผู้ทรงผู้คุ้มครองบรรดาผู้ที่มีศรัทธา ทรงนำพวกเขาออกจากความมืดมนสู่ความสว่าง ส่วนบรรดาผู้ปฏิเสธนั้น ผู้คุ้มครองพวกเขาคือฏอฆูต พวกมันนำพวกเขาออกจากความสว่างสู่ความมืดมน พวกเขาเป็นชาวนรก พวกเขาจะเป็นอมตะอยู่ในนั้น 
{2:258} เธอไม่เห็นดอกหรือ ผู้โต้เถียงกับอิบรอฮีมในเรื่องพระเจ้าของเขา? ซึ่งอัลลอฮฺได้มอบอํานาจการปกครองแก่เขา เมื่ออิบรอฮีมได้กล่าวว่า "พระเจ้าของฉันทรงประทานชีวิต และทรงประทานความตาย" เขากล่าวว่า "ข้าก็ให้ชีวิตและให้ความตายได้" อิบรอฮีมกล่าวว่า "อัลลอฮฺทรงนำดวงอาทิตย์มาจากบูรพทิศ ดังนั้นท่านจงนำมันมาจากประจิมทิศเถิด" พลันผู้ที่ปฏิเสธนั้นก็อึ้งงง และอัลลอฮฺจะไม่ทรงชี้นำแก่กลุ่มชนทุจริต 
{2:259} หรืออุปมาดั่งผู้ที่ผ่านเมืองหนึ่ง โดยที่มันพังทับลงมาบนหลังคาของมัน เขากล่าวว่า "อัลลอฮฺจะฟื้นฟูเมืองนี้ขึ้นมาอีกได้อย่างใดเล่า หลังจากที่มันได้ตายไปแล้ว?" อัลลอฮฺจึงทรงบันดาลให้เขาตายไปหนึ่งร้อยปี หลังจากนั้นก็ได้ทรงชุบชีวิตเขา พระองค์ตรัสว่า "เธอพักอยู่นานเท่าใด?" เขาทูลตอบว่า "ข้าฯพักอยู่หนึ่งวันหรือส่วนหนึ่งของวัน" พระองค์ตรัสว่า "หามิได้! เธอพักอยู่ถึงหนึ่งร้อยปีต่างหาก เธอจงมองไปที่อาหารและเครื่องดื่มของเธอเถิด มันยังไม่บูดเลย และเธอจงมองไปที่ลาของเธอเถิด และเพื่อเราจะบันดาลให้เธอเป็นอภินิหารสัญญาณหนึ่งแก่ปวงมนุษย์ และเธอจงมองไปที่กองกระดูกเถิด ว่าเราจะประกอบมัน แล้วเราหุ้มมันด้วยเนื้ออย่างใด" ครั้นเมื่อเหตุการณ์ได้ประจักษ์แจ้งแก่เขาแล้ว เขาก็กล่าวว่า "อัลลอฮฺทรงมีอำนาจเหนือทุกสรรพสิ่ง" 
{2:260} และเมื่อครั้งที่อิบรอฮีมได้กล่าวว่า "พระเจ้าของข้าฯ! โปรดแสดงให้ข้าฯได้เห็นเถิดว่า พระองค์ทรงชุบชีวิตคนตายได้อย่างใด" พระองค์ตรัสว่า "เธอไม่เชื่อดอกหรือ?" เขากล่าวว่า "หามิได้! แต่เพื่อจิตใจของข้าฯจะได้สงบมั่นยิ่งขึ้น" พระองค์ตรัสว่า "ถ้าเช่นนั้นเธอก็จงนำวิหคมาสี่ตัว แล้วเธอจงนำมันมาอยู่กับเธอ แล้วก็จงให้แต่ละส่วนของพวกมันอยู่บนภูเขาทุกลูก หลังจากนั้นเธอก็จงเรียกพวกมันมา แน่นอนพวกมันก็จะมาหาเธอโดยพลัน และเธอจงรู้เถิดว่า อัลลอฮฺคือพระผู้ทรงมีอํานาจ พระผู้ทรงมีปรีชาญาณ" 
{2:261} การบริจาคของบรรดาผู้บริจาคทรัพย์สินของพวกตนในหนทางของอัลลอฮฺ เปรียบได้ดั่งเมล็ดพืชที่งอกออกมาเจ็ดรวง และแต่ละรวงมีร้อยเมล็ด ในทำนองเดียวกัน อัลลอฮฺทรงเพิ่มพูนแก่ผู้ที่พระองค์ทรงประสงค์ และอัลลอฮฺคือพระผู้ทรงกว้างขวาง พระผู้ทรงรอบรู้ 
{2:262} บรรดาผู้บริจาคทรัพย์สินของพวกตนในหนทางของอัลลอฮฺและไม่ได้ตามหลังการบริจาคของพวกตนด้วยการลําเลิกและการก่อความเดือดร้อน พวกเขาจะได้รับรางวัลจากพระเจ้าของพวกตน พวกเขาจะไม่มีความกลัว และพวกเขาจะไม่เศร้าโศก 
{2:263} คําพูดที่ไพเราะและการให้อภัยนั้น ดีกว่าการทำทานที่ตามหลังด้วยการก่อความเดือดร้อน และอัลลอฮฺนั้นคือพระผู้ทรงมั่งมี พระผู้ทรงขันติ 
{2:264} โอ้ บรรดาผู้ที่มีศรัทธา! พวกเธอจงอย่าทำลายการทำทานของพวกเธอ โดยการลําเลิกและการก่อความเจ็บปวด ประดุจผู้ที่ใช้จ่ายทรัพย์ของพวกตนเพื่ออวดผู้คน และเขาเองก็ไม่มีศรัทธาต่ออัลลอฮฺและวันสุดท้าย อุปมาคนอย่างเขา ก็อุปมัยดั่งศิลาเกลี้ยงซึ่งมีดินติดอยู่ ต่อมามีฝนชุกกระหน่ำลงมา จนทิ้งมันไว้ในสภาพเกลี้ยงเกลา พวกเขาไม่อาจได้สักสิ่งเดียวจากที่พวกตนได้พากเพียรไว้ และอัลลอฮฺไม่ทรงนำทางกลุ่มชนที่ปฏิเสธศรัทธา 
{2:265} และข้อเปรียบเทียบของบรรดาผู้ที่บริจาคทรัพย์สินของพวกตน เพื่อแสวงหาความพึงพระทัยของอัลลอฮฺและเพื่อเพิ่มความหนักแน่นแก่ตนเอง ก็เปรียบได้ดั่งสวนหนึ่งตั้งอยู่ ณ พื้นที่ราบสูงซึ่งมีฝนชุก มันจึงให้ผลิตผลของมันเพิ่มขึ้นเป็นสองเท่า แม้ไม่ได้มีฝนชุก ก็ยังมีน้ำค้าง และอัลลอฮฺทรงมองเห็นการกระทำของพวกเธอ 
{2:266} พวกเธอคนใดชอบไหมเล่า? ที่จะมีสวนแห่งหนึ่ง ที่เต็มไปด้วยต้นอินผาลัมและต้นองุ่น โดยมีแม่น้ำลำธารไหลผ่านจากเบื้องล่างของมัน ในสวนนั้นเขาได้รับผลไม้ต่าง ๆ และเขาก็เข้าสู่วัยชรา ทั้ง ๆ ที่เหล่าผู้สืบสกุลของเขาก็ยังอ่อนวัย แล้วมันก็ถูกพายุโหมกระหน่ำ ในนั้นมีเพลิง แล้วสวนนั้นก็มอดไหม้ เช่นนั้นแหละ อัลลอฮฺทรงชี้แจงกับบรรดาโองการต่าง ๆ เพื่อพวกเธอจะได้ใคร่ครวญ 
{2:267} โอ้ บรรดาผู้ที่มีศรัทธา! จงบริจาคทรัพย์ที่ดีบางส่วน ที่พวกเธอหามาได้ และจากสิ่งที่เราได้นำออกมาจากแผ่นดินให้แก่พวกเธอ และพวกเธออย่าได้มุ่งเอาสิ่งเลวจากมันนั้นมาบริจาค ทั้ง ๆ ที่พวกเธอเองก็ไม่อยากจะรับสิ่งนั้น นอกจากพวกเธอจะต้องหลับตาในการรับมัน และจงทราบเถิดว่า อัลลอฮฺคือพระผู้ทรงรวยยิ่ง พระผู้ทรงเป็นที่สรรเสริญ 
{2:268} ชัยฏอนนั้นจะขู่พวกเธอให้กลัวความยากจน และสั่งสอนพวกเธอให้ทำบรรดาสิ่งอนาจาร แต่อัลลอฮฺทรงสัญญากับพวกเธอซึ่งการอภัยจากพระองค์และความโปรดปราน และอัลลอฮฺคือพระผู้ทรงกว้างขวาง พระผู้ทรงรอบรู้ 
{2:269} พระองค์ทรงประทานวิทยปัญญาให้แก่ผู้ที่พระองค์ทรงประสงค์ ผู้ใดได้รับวิทยปัญญา เขาก็ได้รับความดีงามอันมากมาย ไม่มีผู้ใดรำลึกดอก นอกจากผู้ที่มีสติปัญญา 
{2:270} และการบริจาคอันใดก็ตามที่พวกเธอได้บริจาคไป หรือการบนบานอันใดก็ตามที่พวกเธอได้บนบานไว้ แท้จริงอัลลอฮฺทรงรอบรู้ในสิ่งนั้น และบรรดาผู้ทุจริตนั้น จะไม่มีผู้ช่วยเหลือเลย 
{2:271} ถ้าพวกเธอเปิดเผยสิ่งที่ให้เป็นทาน มันก็เป็นการดี แต่ถ้าพวกเธอปกปิดมันและให้มันแก่บรรดาคนยากจนแล้ว มันก็จะเป็นการดียิ่งกว่าสำหรับพวกเธอ และพระองค์จะลบล้างความผิดบางอย่างของพวกเธอ และอัลลอฮฺทรงรู้ดีถึงสิ่งที่พวกเธอกระทำ 
{2:272} ไม่ใช่เป็นหน้าที่ของเธอ ในการชี้นำพวกเขา ทว่าอัลลอฮฺต่างหากที่ทรงชี้นำแก่บุคคลที่พระองค์ทรงประสงค์ และทรัพย์สินอันใดที่พวกเธอบริจาค พวกเธอเองจะได้รับมัน และพวกเธอจะต้องไม่บริจาค นอกจากเพื่อแสวงหาความโปรดปรานจากอัลลอฮฺเท่านั้น และสิ่งที่ดีอันใดที่พวกเธอบริจาคไปนั้น มันจะถูกตอบแทนโดยครบถ้วนแก่พวกเธอ และพวกเธอจะไม่ได้รับความอยุติธรรม 
{2:273} แก่บรรดาคนยากจนที่ถูกขวางกั้นในทางของอัลลอฮฺ พวกเขาไม่สามารถที่จะเดินทางไปในแผ่นดิน ผู้ที่ไม่รู้ก็จะคิดว่า พวกเขาเป็นคนมั่งมี เนื่องด้วยการรักษาเกียรติ เธอรู้จักพวกเขาได้ด้วยสัญลักษณ์แห่งพวกเขา คือพวกเขาจะไม่ขอจากผู้อื่นอย่างเซ้าซี้ และสิ่งดีอันใดที่พวกเธอบริจาคนั้น อัลลอฮฺทรงรอบรู้ในสิ่งนั้นอย่างแน่นอน 
{2:274} บรรดาผู้ที่บริจาคทรัพย์สินของตนในยามทิวาและราตรี โดยปกปิดหรือเปิดเผยนั้น จะได้รับรางวัลของพวกตน ณ พระเจ้าของพวกตน และพวกเขาไม่มีความหวาดกลัวและพวกเขาไม่เศร้าโศก 
{2:275} บรรดาผู้กินดอกเบี้ย พวกเขาจะไม่ฟื้นขึ้นมา นอกจากประดุจดั่งการลุกขึ้นของผู้ที่ถูกชัยฏอนผลักล้มสะเปะสะปะด้วยการเข้าสิง นั้นเป็นเพราะพวกเขากล่าวว่า "การค้าขายก็เหมือนกับการเอาดอกเบี้ย" และอัลลอฮฺทรงอนุมัติการค้าขาย แต่ทรงห้ามการเอาดอกเบี้ย ดังนั้นผู้ใดที่รับคําเตือนจากพระเจ้าของตน แล้วเขาก็ยุติ แน่นอนสิ่งที่ล่วงเลยไปนั้นก็เป็นของเขา และกรณีของเขาก็ขึ้นอยู่กับอัลลอฮฺ ส่วนผู้ใดหวนกลับไป(กินดอกเบี้ย)อีก แน่นอนพวกเขาเป็นชาวนรก พวกเขาเป็นอมตะอยู่ในนั้น 
{2:276} อัลลอฮฺจะทรงบั่นทอนความจําเริญออกจากดอกเบี้ยและจะทรงเพิ่มพูนกุศลทาน และอัลลอฮฺไม่ทรงชอบผู้เนรคุณผู้กระทำบาปสักคนเลย 
{2:277} บรรดาผู้ที่มีศรัทธาและประพฤติดี และดํารงนมาซและชําระซะกาต พวกเขาจะได้รับรางวัลของพวกตน ณ ที่พระเจ้าของพวกตน และพวกเขาจะไม่มีความหวาดกลัวและพวกเขาไม่เศร้าโศก 
{2:278} โอ้ บรรดาผู้ที่มีศรัทธา! จงเกรงกลัวอัลลอฮฺ และจงละทิ้งดอกเบี้ยที่ยังคงเหลือ ถ้าหากพวกเธอเป็นผู้มีศรัทธา 
{2:279} แล้วถ้าหากพวกเธอไม่ปฏิบัติตาม พวกเธอก็จะจงรับรู้เถิดว่า จะมีสงครามจากอัลลอฮฺและศาสนทูตของพระองค์ และหากพวกเธอกลับใจ พวกเธอก็จะได้ต้นทุนของพวกเธอคืน พวกเธอไม่เอาเปรียบและไม่ถูกเอาเปรียบ 
{2:280} ถ้าหากลูกหนี้ของพวกเธอเป็นผู้ยากไร้ ก็จงผ่อนปรนจนถึงยามที่สะดวก แต่ถ้าหากพวกเธอยกหนี้ให้เป็นทาน มันก็เป็นการดีกว่าสำหรับพวกเธอ ถ้าหากพวกเธอรู้ 
{2:281} พวกเธอจงยำเกรงวันหนึ่ง ซึ่งในวันนั้นพวกเธอจะกลับคืนสู่อัลลอฮฺ แล้วทุกชีวิตจะถูกตอบแทนโดยครบถ้วน ตามที่มันเคยขวนขวายไว้ และพวกเขาจะไม่ได้รับความอยุติธรรม 
{2:282} โอ้ บรรดาผู้ที่มีศรัทธา! เมื่อพวกเธอทำสัญญากู้หนี้ยืมสินกันในหนี้สินหนึ่ง โดยมีกําหนดเวลาที่แน่ชัด พวกเธอก็จงบันทึกมัน และผู้เขียนก็จงบันทึกในระหว่างพวกเธอด้วยความเที่ยงธรรม และผู้บันทึกจงอย่าปฏิเสธที่จะบันทึกดั่งที่อัลลอฮฺได้ทรงสอนเขาไว้ ดังนั้นเขาจงบันทึก โดยให้ลูกหนี้เป็นผู้บอกให้ และเขาจงยำเกรงอัลลอฮฺพระเจ้าของตน และจงอย่าบกพร่องจากนั้น แม้สักเพียงเล็กน้อยก็ตาม แต่หากปรากฏว่า ผู้เป็นลูกหนี้เป็นคนเบาปัญญา หรือเป็นคนอ่อนแอ หรือไม่สามารถที่จะบอก ก็จงให้ผู้ปกครองของเขาบอกแทนด้วยความเที่ยงธรรม และพวกเธอจงจัดตั้งพยานขึ้นสองคนจากบรรดาบุรุษของพวกเธอ หากไม่มีบุรุษสองคน ก็บุรุษหนึ่งคนกับสตรีสองคน จากพวกพยานที่พวกเธอพึงพอใจ เพื่อที่ว่า หากนางหนึ่งในสองคนหลงลืม คนหนึ่งในสองคนจะได้ช่วยเตือนความจําให้แก่อีกคนหนึ่ง และบรรดาพยานนั้นอย่าปฏิเสธ เมื่อใดที่ถูกขอร้อง และพวกเธอจงอย่าเบื่อหน่ายที่จะบันทึกหนี้สิน ไม่ว่ามันจะน้อยนิดหรือมากมายก็ตาม จนถึงกําหนดของมัน สิ่งนั้นย่อมเป็นสิ่งที่ยุติธรรมที่สุด ณ อัลลอฮฺ และคือสิ่งที่เที่ยงตรงที่สุดสำหรับเป็นหลักฐานยืนยัน และอย่างน้อยที่สุดพวกเธอก็จะได้ไม่หวาดระแวงต่อกัน ยกเว้นในกรณีที่เป็นสินค้าที่ปรากฏต่อหน้า ซึ่งพวกเธอหมุนเวียนแลกเปลี่ยนมันระหว่างพวกเธอกันเอง ก็ไม่เป็นความผิดอันใดสำหรับพวกเธอ ที่จะไม่บันทึกมัน และจงแต่งตั้งพยานขึ้นเถิด เมื่อพวกเธอซื้อขายกัน และทั้งผู้บันทึกและพยานนั้นจงอย่าก่อความเดือดร้อน และหากพวกเธอทำ สิ่งนั้นก็จะเป็นความฝ่าฝืนที่พวกเธอเป็นต้นเหตุ และพวกเธอจงยำเกรงอัลลอฮฺเถิด และอัลลอฮฺทรงสอนพวกเธอ และอัลลอฮฺทรงรอบรู้ยิ่งในทุก ๆ สิ่ง 
{2:283} และหากพวกเธออยู่ในระหว่างเดินทาง และพวกเธอไม่พบผู้บันทึก ก็ให้มีสิ่งค้ำประกัน ที่ถูกยึดกุมไว้ ดังนั้น หากต่างฝ่ายต่างไว้ใจซึ่งกันและกัน ลูกหนี้ผู้ได้รับความไว้วางใจก็ต้องชําระคืนสินเชื่อนั้น และเขาจงยำเกรงอัลลอฮฺพระเจ้าของตน และพวกเธออย่าปิดบังการเป็นพยาน และบุคคลใดปิดบังมัน แน่นอนหัวใจเขาย่อมเป็นบาป และอัลลอฮฺทรงรอบรู้ในการกระทำของพวกเธอทั้งมวล 
{2:284} เป็นกรรมสิทธิ์แห่งอัลลอฮฺ สรรพสิ่งในเหล่าชั้นฟ้าและสรรพสิ่งในแผ่นดิน และหากพวกเธอเปิดเผยสิ่งที่มีอยู่ในจิตใจของพวกเธอ หรือจะปิดบังมันไว้ก็ตาม อัลลอฮฺก็จะทรงสอบสวนพวกเธอเกี่ยวกับมันอย่างแน่นอน และพระองค์ก็ทรงให้อภัยแก่ผู้ที่พระองค์ทรงประสงค์ และทรงลงโทษแก่ผู้ที่พระองค์ทรงประสงค์ และอัลลอฮฺคือพระผู้ทรงมีอำนาจเหนือทุกสรรพสิ่ง 
{2:285} ศาสนทูตนี้มีศรัทธาในสิ่งที่ถูกประทานมายังเขาจากพระเจ้าของตน อีกทั้งศรัทธาชนก็เช่นกัน ทุกคนต่างมีศรัทธามั่นในอัลลอฮฺ และในมะลาอิกะฮฺของพระองค์ และในบรรดาคําภีร์ของพระองค์และในบรรดาศาสนทูตของพระองค์ และพวกเขากล่าวว่า "พวกข้าฯได้ยิน และพวกข้าฯภักดี โปรดให้อภัยด้วยเถิด พระเจ้าของพวกข้าฯ! และสู่พระองค์เท่านั้นคือจุดหมายปลายทาง" 
{2:286} อัลลอฮฺไม่ทรงบังคับชีวิตหนึ่งใด นอกจากเท่าความสามารถของมัน ทุกชีวิตจะได้รับความดีที่ตนได้ขวนขวายไว้ และจะแบกหามความชั่วที่ตนได้ขวนขวายไว้ "พระเจ้าของพวกข้าฯ! อย่าเอาผิดพวกข้าฯ หากพวกข้าฯหลงลืมหรือผิดพลั้ง พระเจ้าของพวกข้าฯ! อย่าบรรทุกภาระหนักแก่พวกข้าฯเสมือนที่พระองค์ได้เคยบรรทุกแก่บรรดาพวกก่อนหน้าพวกข้าฯ พระเจ้าของพวกข้าฯ! โปรดอย่าให้พวกข้าฯแบกหามสิ่งที่พวกข้าไม่มีกำลังที่จะแบกหามมันได้ และโปรดให้อภัยแก่พวกข้าฯ และยกโทษให้แก่พวกข้าฯ และเมตตาพวกข้าฯ พระองค์คือพระผู้ปกครองของพวกข้าฯ ดังนั้นโปรดช่วยให้พวกข้าฯ มีชัยชนะเหนือชนผู้ปฏิเสธด้วยเทอญ" 
{3:1} อะลิฟ ลาม มีม 
{3:2} อัลลอฮฺนั้น ไม่มีพระผู้เป็นเจ้าอื่นใดนอกจากพระองค์ พระผู้ทรงมีชีวิตอมตะ พระผู้ทรงบริหารกิจการตลอดกาล 
{3:3} พระองค์ได้ทรงทะยอยนำคัมภีร์นี้ลงมาแก่เธอพร้อมด้วยสัจธรรม เพื่อยืนยัน(คัมภีร์)ที่อยู่เบื้องหน้ามัน และได้ทรงประทานคัมภีร์เตารอฮฺและอินญีล 
{3:4} แต่กาลก่อน ในฐานะเป็นการชี้นำสำหรับปวงมนุษย์ และได้ทรงประทานอัลฟุรกอนลงมา แท้จริงผู้ที่ได้ปฏิเสธศรัทธาต่อบรรดาโองการของอัลลอฮฺนั้น พวกเขาจะได้รับโทษอันรุนแรง และอัลลอฮฺคือพระผู้ทรงมีอำนาจ พระผู้ทรงลงโทษ 
{3:5} แท้จริงอัลลอฮฺนั้น ไม่มีสักสิ่งใดจะซ่อนเร้นจากพระองค์ไปได้ ทั้งในแผ่นดินและในท้องฟ้า 
{3:6} พระองค์คือพระผู้ทรงเนรมิตพวกเธอขึ้นในมดลูก อย่างที่พระองค์ทรงประสงค์ ไม่มีพระผู้เป็นเจ้าอื่นใด นอกจากพระองค์ พระผู้ทรงมีอำนาจ พระผู้ทรงมีปรีชาญาณ 
{3:7} พระองค์คือพระผู้ทรงประทานคัมภีร์ลงมาแก่เธอ โดยที่ส่วนหนึ่งของคัมภีร์นั้นเป็นบรรดาโองการที่มีข้อความรัดกุมชัดเจน ซึ่งโองการเหล่านั้นคือรากฐานของคัมภีร์ และมีโองการอื่น ๆ อีก ที่มีข้อความเป็นนัย ส่วนบรรดาผู้ที่ในจิตใจของพวกตนมีความเบี่ยงเบนนั้น พวกเขาจะติดตามโองการที่มีข้อความเป็นนัยจากคัมภีร์ เพราะต้องการก่อกวน และต้องการตีความโองการนั้น และไม่มีผู้ใดรู้การตีความโองการนั้นได้นอกจากอัลลอฮฺ และบรรดาผู้ที่ลึกซื้งในความรู้จะกล่าวว่า "พวกเรามีศรัทธาต่อมัน ทั้งมวลมาจากพระเจ้าของพวกเรา" และไม่มีผู้ใดที่จะได้รับคําตักเตือนนอกจากบรรดาผู้ที่มีสติปัญญาเท่านั้น 
{3:8} "พระเจ้าของพวกข้าฯ! โปรดอย่าให้หัวใจของพวกข้าฯเอนเอียงออกจากความสัตย์จริง หลังจากที่พระองค์ได้ทรงชี้นำพวกข้าฯแล้ว และโปรดประทานความเมตตาจากพระองค์ให้แก่พวกข้าฯ แท้จริงพระองค์นั้นคือพระผู้ทรงประทานเสมอ" 
{3:9} "พระเจ้าของพวกข้าฯ! แท้จริงพระองค์คือพระผู้ทรงชุมนุมมวลมนุษย์ในวันหนึ่ง ซี่งไม่มีข้อสงสัยใด ๆ ในเรื่องนี้ แท้จริงอัลลอฮฺจะไม่ทรงผิดสัญญา" 
{3:10} แท้จริงผู้ที่ได้ปฏิเสธการศรัทธานั้น ทรัพย์สมบัติของพวกเขาและบุตรหลานของพวกเขานั้น จะไม่อํานวยประโยชน์ให้พวกเขาพ้นจากอัลลอฮฺได้แม้แต่สักอย่าง และชนเหล่านี้คือเชื้อเพลิงของนรก 
{3:11} เหมือนกับวิถีชีวิตของวงศ์วานของฟิรเอานฺ และบรรดาชนก่อนหน้าพวกเขา ซึ่งพวกเขาได้ปฏิเสธบรรดาโองการของเรา แล้วอัลลอฮฺก็ได้ทรงลงโทษพวกเขา เนื่องด้วยบาปกรรมของพวกเขาเอง และอัลลอฮฺคือพระผู้ทรงรุนแรงในการลงโทษ 
{3:12} จงกล่าวแก่บรรดาผู้ปฏิเสธศรัทธาเถิดว่า "พวกเธอจะพ่ายแพ้ และพวกเธอจะถูกต้อนไปสู่นรกญะฮันนัม และมันเป็นที่นอนที่เลวร้ายเสียนี่กระไร" 
{3:13} แน่นอนได้มีอภินิหารสัญญาณหนึ่งปรากฎแก่พวกเธอแล้ว ซึ่งอยู่ในสองฝ่ายที่ประจันบาลกัน ฝ่ายหนึ่งต่อสู้ในทางของอัลลอฮฺ และอีกฝ่ายหนึ่งเป็นผู้ปฏิเสธศรัทธา ซึ่งพวกเขาเห็นศรัทธาชนมีจำนวนมากกว่าพวกตนสองเท่าในสายตา และอัลลอฮฺนั้นจะทรงสนับสนุนผู้ที่พระองค์ทรงประสงค์ด้วยการช่วยเหลือของพระองค์ แท้จริงในสิ่งที่กล่าวมานั้นย่อมเป็นข้อเตือนสติแก่บรรดาผู้มีญาณทัศนะ 
{3:14} ความรักใคร่ต่อกิเลสถูกประดับให้ปวงมนุษย์เห็นดีเห็นงาม อันได้แก่บรรดาสตรี และบรรดาบุตรชาย และทองคำ และเงินเป็นก่ายกอง และม้าดี และปศุสัตว์ และไร่นา นั่นเป็นสิ่งอํานวยความสุขในชีวิตแห่งโลกนี้ และอัลลอฮฺนั้น ณ พระองค์คือที่กลับคืนอันงดงาม 
{3:15} จงกล่าวเถิดว่า "จะให้ฉันบอกแก่พวกเธอถึงสิ่งที่ประเสริฐยิ่งกว่านั้นไหม? คือบรรดาผู้ยำเกรงนั้น ณ พระเจ้าของพวกตน จะได้รับบรรดาสวนสวรรค์ มีแม่น้ำลำธารไหลผ่านจากเบื้องล่างของมัน เป็นอมตะอยู่ในนั้น และจะได้รับบรรดาคู่ครองที่บริสุทธิ์ และความพึงพอพระทัยจากอัลลอฮฺ และอัลลอฮฺนั้นทรงเห็นบ่าวทั้งปวง" 
{3:16} คือบรรดาผู้ที่กล่าวว่า "พระเจ้าของพวกข้าฯ! แท้จริงพวกข้าฯศรัทธาแล้ว โปรดอภัยบาปให้แก่พวกข้าฯ และโปรดพิทักษ์พวกข้าฯให้พ้นจากการทรมานของเพลิงนรก" 
{3:17} บรรดาผู้ที่อดทน และบรรดาผู้ที่ซื่อสัตย์ และบรรดาผู้ที่ภักดี และบรรดาผู้ที่บริจาค และบรรดาผู้ที่ขออภัยโทษในยามใกล้รุ่ง 
{3:18} อัลลอฮฺทรงยืนยันว่า ไม่มีพระผู้เป็นเจ้าอื่นใด นอกจากพระองค์ และมะลาอิกะฮฺและผู้มีความรู้ก็ยืนยันเช่นกัน พระองค์ทรงดํารงไว้ซึ่งความยุติธรรมนั้น ไม่มีพระผู้เป็นเจ้าอื่นใด นอกจากพระองค์ พระผู้ทรงมีอำนาจ พระผู้ทรงมีปรีชาญาณ 
{3:19} แท้จริงศาสนา ณ อัลลอฮฺ นั้นคืออัลอิสลาม และบรรดาผู้ที่ได้รับคัมภีร์นั้นไม่ได้ขัดแย้งกัน นอกจากหลังจากที่ได้มีความรู้มายังพวกเขาแล้ว เนื่องมาจากการแก่งแย่งกันระหว่างพวกเขา และผู้ใดปฏิเสธศรัทธาต่อบรรดาโองการของอัลลอฮฺ แน่นอนอัลลอฮฺคือพระผู้ทรงรวดเร็วในการชําระ 
{3:20} แล้วหากพวกเขาโต้แย้งเธอ ก็จงกล่าวเถิดว่า "ฉันได้มอบใบหน้าของฉันแด่อัลลอฮฺแล้ว และผู้ที่ตามฉันก็เช่นกัน" และจงกล่าวแก่บรรดาผู้ที่ได้รับคัมภีร์ และบรรดาผู้ที่ไม่รู้หนังสือว่า "พวกเธอสวามิภักดิ์แล้วหรือ?" ถ้าหากพวกเขาได้สวามิภักดิ์แล้ว พวกเขาก็ได้รับทางนำ และถ้าหากพวกเขาผินหลังให้ หน้าที่ของเธอนั้นก็เพียงการประกาศให้ทราบเท่านั้น และอัลลอฮฺทรงเห็นป่วงบ่าวเสมอ 
{3:21} แท้จริงบรรดาผู้ปฏิเสธศรัทธาต่อบรรดาโองการของอัลลอฮฺ และสังหารบรรดานบีโดยปราศจากความเป็นธรรม และสังหารผู้คนที่สั่งให้ดำรงความยุติธรรม จงแจ้งข่าวดีแก่พวกเขาถึงการทรมานอันเจ็บปวด 
{3:22} ชนเหล่านี้ คือผู้ที่บรรดาการงานของพวกเขาสูญสลายทั้งในโลกนี้และปรโลก และพวกเขาจะไม่มีเหล่าผู้ช่วยเหลือเลย 
{3:23} เธอไม่ได้เห็นบรรดาผู้ที่ได้รับบางส่วนของคัมภีร์นั้นดอกหรือ? พวกเขาถูกเชิญชวนไปสู่คัมภีร์ของอัลลอฮฺ เพื่อคัมภีร์นั้นจะได้พิพากษาระหว่างพวกเขา แล้วกลุ่มหนึ่งในหมู่พวกเขาก็ผินหลังให้ โดยที่พวกเขาต่อต้าน 
{3:24} นั่นก็เพราะพวกเขากล่าวว่า "เพลิงนรกนั้นจะไม่สัมผัสพวกเราเลย นอกจากเพียงไม่กี่วัน" และสิ่งที่พวกเขากุขึ้นในศาสนาของพวกตนนั้นได้หลอกลวงพวกเขาเอง 
{3:25} แล้วจะเป็นอย่างใดเล่า เมื่อเราได้ชุมนุมพวกเขาไว้สำหรับวันหนึ่ง ซึ่งไม่มีข้อสงสัยใด ๆ ในเรื่องนี้เลย และแต่ละชีวิตจะถูกตอบแทนอย่างครบถ้วนในสิ่งที่มันได้แสวงหาไว้ โดยที่พวกเขาจะไม่ได้รับความอยุติธรรม 
{3:26} จงกล่าวเถิดว่า "โอ้ อัลลอฮฺ พระผู้ทรงอภิสิทธิ์แห่งอํานาจทั้งปวง! พระองค์ทรงประทานอํานาจแก่ผู้ที่พระองค์ทรงประสงค์ และทรงถอดถอนอํานาจจากผู้ที่พระองค์ทรงประสงค์ และทรงประทานเกียรติแก่ผู้ที่พระองค์ทรงประสงค์ และทรงยังความอัปยศแก่ผู้ที่พระองค์ทรงประสงค์ ความประเสริฐอยู่ที่พระหัตถ์ของพระองค์ แท้จริงพระองค์คือพระผู้ทรงมีอำนาจเหนือทุกสรรพสิ่ง 
{3:27} พระองค์ทรงนำราตรีเข้าไปในทิวา และทรงนำทิวาเข้าไปในราตรี และทรงนำสิ่งมีชีวิตออกจากสิ่งที่ไร้ชีวิต และทรงนำสิ่งที่ไร้ชีวิตออกจากสิ่งที่มีชีวิต และทรงประทานปัจจัยยังชีพแก่ผู้ที่พระองค์ทรงประสงค์โดยไม่จำกัด 
{3:28} ศรัทธาชนจะต้องไม่ยึดเอาบรรดาผู้ปฏิเสธศรัทธาเป็นมิตร อื่นจากศรัทธาชน และผู้ใดกระทำเช่นนั้น เขาย่อมไม่อยู่ในสิ่งใดที่มาจากอัลลอฮฺ นอกจากว่าพวกเธอ(ทำเพื่อ)ป้องกันตัวจากพวกเขา และอัลลอฮฺทรงเตือนพวกเธอให้ยำเกรงพระองค์ และยังอัลลอฮฺคือที่กลับคืน 
{3:29} จงกล่าวเถิดว่า "หากพวกเธอปกปิดสิ่งที่อยู่ในอกของพวกเธอ หรือเปิดเผยมันก็ตาม อัลลอฮฺก็ทรงรู้ถึงสิ่งนั้นดี และทรงรู้สิ่งที่อยู่ในเหล่าชั้นฟ้า และทุกสิ่งที่อยู่ในแผ่นดิน และอัลลอฮฺนั้นคือพระผู้ทรงมีอำนาจเหนือทุกสรรพสิ่ง" 
{3:30} วันที่แต่ละชีวิตจะพบความดี ที่ตนได้ประกอบไว้ ถูกนำมาอยู่ต่อหน้า อีกทั้งความชั่วที่ตนได้ประกอบไว้ แต่ละชีวิตนั้นปรารถนาอยากให้มีระยะทางที่ห่างไกลระหว่างตนกับความชั่ว และอัลลอฮฺทรงเตือนพวกเธอให้ยำเกรงพระองค์ และอัลลอฮฺทรงสงสารต่อปวงบ่าว 
{3:31} จงกล่าวเถิดว่า "หากพวกเธอรักอัลลอฮฺ ก็จงตามฉัน อัลลอฮฺก็จะทรงรักพวกเธอ และจะทรงอภัยบาปแก่พวกเธอ และอัลลอฮฺคือพระผู้ทรงอภัยโทษเสมอ พระผู้ทรงปรานียิ่ง 
{3:32} จงกล่าวเถิดว่า "พวกเธอจงภักดีต่ออัลลอฮฺและศาสนทูตเถิด แต่ถ้าพวกเขาผินหลังให้ อัลลอฮฺก็ไม่ทรงโปรดปรานบรรดาผู้ปฏิเสธศรัทธา" 
{3:33} แท้จริงอัลลอฮฺได้ทรงคัดเลือกอาดัมและนูหฺ และวงศ์วานของอิบรอฮีม และวงศ์วานของอิมรอนให้เหนือกว่าประชาชาติทั้งหลาย 
{3:34} เป็นเผ่าพันธ์ซึ่งสืบเชื้อสายมาจากกันและกัน และอัลลอฮฺนั้นคือพระผู้ทรงได้ยิน พระผู้ทรงรอบรู้ 
{3:35} (จงรำลึก)เมื่อภรรยาของอิมรอนกล่าวว่า "พระเจ้าของข้าฯ! แท้จริงข้าฯได้บนบานต่อพระองค์ว่า จะให้สิ่งที่อยู่ในครรภ์ของข้าฯนี้เป็นผู้รับใช้พระองค์ ดังนั้นโปรดรับจากข้าฯ แท้จริงพระองค์คือพระผู้ทรงได้ยิน พระผู้ทรงรอบรู้" 
{3:36} ครั้นเมื่อนางได้คลอดบุตร นางก็กล่าวว่า "พระเจ้าของข้าฯ! แท้จริงข้าฯได้คลอดบุตรเป็นหญิง" และอัลลอฮฺทรงรู้ดียิ่งกว่าถึงบุตรที่นางได้คลอด และเพศชายย่อมไม่เหมือนกับเพศหญิง "และข้าฯได้ตั้งชื่อเขาว่า มัรยัม แล้วข้าฯขอต่อพระองค์ให้ทรงคุ้มครองนางและลูกของนาง ให้พ้นจากชัยฏอนที่ถูกอเปหิ" 
{3:37} แล้วพระเจ้าของนางก็ทรงรับมัรยัมไว้อย่างดี และทรงให้นางเจริญวัยอย่างดี และได้ทรงให้ซะกะรียาอุปการะนาง คราใดที่ซะกะรียาเข้าไปหานางที่ห้องสักการะ เขาก็พบปัจจัยยังชีพอยู่กับนาง เขากล่าวว่า "โอ้ มัรยัมเอ๋ย! เธอได้สิ่งนี้มาอย่างใด?" นางกล่าวว่า "มันมาจากที่อัลลอฮฺ แท้จริงอัลลอฮฺนั้นจะทรงประทานปัจจัยยังชีพแก่ผู้ที่พระองค์ทรงประสงค์โดยไม่จำกัด" 
{3:38} ณ ที่นั่น ซะกะรียาได้วิงวอนต่อพระเจ้าของตนโดยกล่าวว่า "พระเจ้าของข้าฯ! โปรดประทานบุตรที่ดีสักคนแก่ข้าฯ มาจากพระองค์ แท้จริงพระองค์เป็นพระผู้ทรงได้ยินคําวิงวอน" 
{3:39} และมะลาอิกะฮฺได้เรียกเขา ขณะที่เขากําลังยืนนมาซอยู่ในห้องสักการะว่า "แท้จริงอัลลอฮฺทรงแจ้งข่าวดีแก่ท่าน เกี่ยวกับยะหฺยา โดยที่จะเป็นผู้ยืนยันพจนารถหนึ่งจากอัลลอฮฺ และจะเป็นผู้นำ และผู้ผดุงความบริสุทธิ์ และเป็นนบีคนหนึ่งจากหมู่ชนที่เป็นคนดี" 
{3:40} (ซะกะรียา)กล่าวว่า "พระเจ้าของข้าฯ! ข้าฯจะมีบุตรได้อย่างใด ขณะความชราภาพได้มาถึงข้าฯแล้ว และภรรยาของข้าฯก็เป็นหมันด้วย" พระองค์ตรัสว่า "กระนั้นก็ตามอัลลอฮฺจะทรงกระทำตามที่พระองค์ทรงประสงค์" 
{3:41} เขากล่าวว่า "พระเจ้าของข้าฯ! โปรดบันดาลให้มีอภินิหารสัญญาณหนึ่งให้แก่ข้าฯด้วยเถิด พระองค์ตรัสว่า "อภินิหารสัญญาณของเธอนั้น คือเธอไม่อาจจะพูดกับผู้คนเป็นเวลาสามวัน นอกจากด้วยการแสดงท่าทางเท่านั้น และจงรำลึกถึงพระเจ้าของเธอให้มาก และจงกล่าวสดุดีพระพิสุทธิคุณทั้งในยามสนธยาและยามอรุณ" 
{3:42} และ(จงรำลึก)เมื่อมะลาอิกะฮฺกล่าวว่า "โอ้ มัรยัม! แท้จริงอัลลอฮฺได้ทรงเลือกเธอและทรงทำให้เธอบริสุทธิ์และได้ทรงเลือกเธอเหนือเหล่าสตรีแห่งสากลโลก" 
{3:43} "โอ้ มัรยัม! จงภักดีต่อพระเจ้าของเธอเถิด และจงกราบและจงก้มรุกูอฺร่วมกับบรรดาผู้ก้มรุกูอฺ" 
{3:44} นั้นคือส่วนหนึ่งจากบรรดาข่าวแห่งสิ่งเร้นลับ ซึ่งเราเปิดเผยสำแดงแก่เธอ และเธอไม่ได้อยู่ ณ ที่พวกเขา ขณะที่พวกเขาโยนปากกาของพวกตน (เพื่อเสี่ยงทายว่า)ผู้ใดในหมู่พวกตนจะได้อุปการะมัรยัม และเธอไม่ได้อยู่ ณ ที่พวกเขา ขณะที่พวกเขาโต้เถียงกัน 
{3:45} เมื่อมะลาอิกะฮฺกล่าวว่า "โอ้ มัรยัม! แท้จริงอัลลอฮฺทรงแจ้งข่าวดีแก่เธอถึงพระพจนารถหนึ่งจากพระองค์ นามของเขาคือ อัลมะซีหฺ อีซา บุตรมัรยัม โดยที่เขาจะเป็นผู้มีเกียรติในโลกนี้และในปรโลก และจะอยู่ในหมู่ผู้ใกล้ชิด" 
{3:46} "และเขาจะพูดจากับผู้คนขณะที่ยังอยู่ในเปล และเมื่อเติบโต และจะอยู่ในหมู่คนดี" 
{3:47} นางกล่าวว่า "พระเจ้าของข้าฯ! ข้าฯจะมีบุตรได้อย่างใด ทั้งที่ไม่เคยมีบุรุษใดเลยแตะต้องข้าฯ" พระองค์ตรัสว่า "กระนั้นก็ตามอัลลอฮฺจะทรงบังเกิดสิ่งที่พระองค์ทรงประสงค์ เมื่อพระองค์ทรงชี้ขาดงานใดแล้ว พระองค์ก็เพียงประกาศิตแก่สิ่งนั้นว่า "จงเป็น!" แล้วมันก็จะเป็นขึ้นมา 
{3:48} "และพระองค์ก็จะทรงสอนเขา ซึ่งการคัดเขียน และวิทยปัญญา และเตารอฮฺและอินญีล" 
{3:49} "และเป็นทูตไปยังวงศ์วานของอิสรออีล" (โดยที่เขาจะกล่าวว่า) "แท้จริงฉันได้นำอภินิหารสัญญาณหนึ่งจากพระเจ้าของพวกเธอมายังพวกเธอ โดยที่ฉันจะจําลองขึ้นจากดินให้แก่พวกเธอดั่งรูปนก แล้วฉันจะเป่ามัน แล้วมันก็จะกลายเป็นนกด้วยพระอนุมัติของอัลลอฮฺ และฉันจะรักษาคนตาบอดแต่กําเนิด และคนเป็นโรคเรื้อน และฉันจะชุบชีวิตคนตาย ด้วยพระอนุมัติของอัลลอฮฺ และฉันจะบอกพวกเธอถึงสิ่งที่พวกเธอเก็บไว้ในบ้านของพวกเธอ แท้จริงในนั้น มีอภินิหารสัญญาณหนึ่งสำหรับพวกเธอ หากพวกเธอเป็นผู้มีศรัทธา" 
{3:50} "และฉันจะเป็นผู้มายืนยันสิ่งที่อยู่เบื้องหน้าของฉัน อันได้แก่คัมภีร์เตารอฮฺ และเพี่อที่ฉันจะได้อนุมัติแก่พวกเธอ ซึ่งบางสิ่งที่ถูกห้ามแก่พวกเธอ และฉันได้นำอภินิหารสัญญาณหนึ่งจากพระเจ้าของเธอมายังพวกเธอแล้ว ดังนั้นจงยำเกรงอันลอฮฺเถิด และจงภักดีต่อฉัน" 
{3:51} "แท้จริงอัลลอฮฺคือพระเจ้าของฉันและพระเจ้าของพวกเธอ ดังนั้นจงเคารพสักการะพระองค์เถิด นี่คือหนทางอันเที่ยงตรง" 
{3:52} ครั้นเมื่ออีซารู้สึกว่ามีการปฏิเสธศรัทธาจากพวกเขา จึงได้กล่าวว่า "ผู้ใดบ้างจะเป็นผู้ช่วยเหลือฉันไปสู่อัลลอฮฺ" บรรดาสาวกผู้บริสุทธิ์ใจกล่าวว่า "พวกเราคือผู้ช่วยเหลืออัลลอฮฺ พวกเรามีศรัทธาต่ออัลลอฮฺแล้ว และท่านจงเป็นพยานด้วยว่า พวกเรานี้คือผู้สวามิภักดิ์" 
{3:53} "พระเจ้าของพวกข้าฯ! พวกข้าฯได้มีศรัทธาต่อสิ่งที่พระองค์ได้ทรงประทานลงมา และพวกข้าฯก็ได้ปฏิบัติตามศาสนทูตแล้ว โปรดบันทึกพวกข้าฯร่วมกับพวกที่ปฏิญาณนั้นด้วยเถิด" 
{3:54} และพวกเขาได้วางอุบาย และอัลลอฮฺก็ทรงวางอุบายเช่นกัน และอัลลอฮฺคือพระผู้ทรงเลิศยิ่งในการวางแผน 
{3:55} (จงรำลึก)เมื่ออัลลอฮฺตรัสว่า "โอ้ อีซา! ฉันจะเป็นผู้ทำให้เธอสิ้นอายุขัย และจะเป็นผู้ยกเธอขึ้นไปยังฉัน และจะเป็นผู้ที่ชำระเธอให้สะอาดจากบรรดาผู้ที่ปฏิเสธศรัทธา และจะเป็นผู้ยกบรรดาผู้ที่ปฏิบัติตามเธอขึ้นเหนือผู้ปฏิเสธศรัทธาทั้งหลาย จนกระทั่งถึงวันฟื้นคืนชีพ แล้วยังฉันนั้นคือที่กลับคืนของพวกเธอ แล้วฉันจะพิพากษาระหว่างพวกเธอในสิ่งที่พวกเธอขัดแย้งกัน 
{3:56} ส่วนบรรดาผู้ที่ปฏิเสธศรัทธานั้น ฉันจะลงโทษพวกเขาอย่างรุนแรงทั้งในโลกนี้และปรโลก และพวกเขาจะไม่มีเหล่าผู้ช่วยเหลือเลย 
{3:57} ส่วนบรรดาผู้ที่มีศรัทธาและประกอบสิ่งที่ดีงามนั้น พระองค์จะทรงประทานรางวัลแก่พวกเขาอย่างครบถ้วน และอัลลอฮฺไม่ทรงโปรดปรานพวกทุจริต 
{3:58} สิ่งนั้นเราอ่านมันให้เธอฟัง อันได้แก่โองการต่าง ๆ และคําเตือนรำลึกที่รัดกุมชัดเจน 
{3:59} แท้จริงอุปมาของอีซา ณ อัลลอฮฺนั้น ดั่งอุปมาของอาดัม พระองค์ทรงบังเกิดเขาจากดิน และได้ทรงประกาศิตแก่เขาว่า "จงเป็น!" แล้วเขาก็เป็นขึ้นมา 
{3:60} ความสัตย์จริงนั้นมาจากพระเจ้าของเธอ ดังนั้นจงอย่าเป็นคนหนึ่งในหมู่ผู้สงสัยเป็นอันขาด 
{3:61} ดังนั้นผู้ใดที่โต้เถียงเธอในเรื่องของเขา หลังจากที่ได้มีความรู้มายังเธอแล้ว ก็จงกล่าวเถิดว่า "พวกเธอจงมากันเถิด เราจะเรียกบรรดาบุตรของเรา และบรรดาบุตรของพวกเธอ และเรียกบรรดาผู้หญิงของเรา และบรรดาผู้หญิงของพวกเธอ และตัวของพวกเรา และตัวของพวกเธอ แล้วเราก็จะวิงวอนกัน(ต่ออัลลอฮฺ)ด้วยความนอบน้อม โดยที่เราจะขอให้การสาปแช่งของอัลลอฮฺนั้นประสบแก่บรรดาผู้ที่พูดโกหก 
{3:62} แท้จริงเรื่องนี้เป็นเรื่องจริง และไม่มีพระผู้เป็นเจ้าอื่นใด นอกจากอัลลอฮฺเท่านั้น และแท้จริงอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{3:63} แล้วหากพวกเขาผินหลังให้ แน่นอนอัลลอฮฺทรงรู้ดีเกี่ยวกับบรรดาผู้บ่อนทำลาย 
{3:64} จงกล่าวเถิดว่า "โอ้ ชาวคัมภีร์! มา(ตกลงกัน)เถิด ที่ถ้อยคําหนึ่งซึ่งเสมอเท่ากันระหว่างพวกเราและพวกเธอ คือว่าเราจะไม่เคารพสักการะ นอกจากพระองค์เท่านั้น และเราจะไม่ตัังสิ่งใดเป็นภาคีกับพระองค์ และเราบางคนก็จะไม่ยึดถืออีกบางคนเป็นพระเจ้าอื่นจากอัลลอฮฺ" แล้วหากพวกเขาผินหลังให้ ก็จงกล่าวเถิดว่า "พวกเธอจงเป็นพยานเถิดว่า พวกเราเป็นผู้สวามิภักดิ์" 
{3:65} โอ้ ชาวคัมภีร์! เพราะเหตุใดเล่าพวกเธอจึงโต้เถียงกันในตัวของอิบรอฮีม ทั้ง ๆ ที่เตารอฮฺและอินญีลนั้นไม่ได้ถูกประทานลงมา นอกจากหลังจากเขาแล้ว พวกเธอไม่ไตร่ตรองดอกหรือ? 
{3:66} ก็พวกเธอนี้อย่างใดเล่า ที่ได้โต้เถียงกันในสิ่งที่พวกเธอต่างก็มีความรู้ในสิ่งนั้นแล้ว แล้วเพราะเหตุใดเล่าพวกเธอจึงโต้เถียงกันในสิ่งที่พวกเธอไม่มีความรู้ และอัลลอฮฺทรงรู้ แต่พวกเธอไม่รู้ 
{3:67} อิบรอฮีมไม่ได้เป็นยิวและไม่ได้เป็นคริสเตียน ทว่าเขาเป็นผู้หันเข้าสู่ความสัตย์จริง เป็นผู้สวามิภักดิ์ และเขาก็ไม่เคยอยู่ในหมู่ผู้ตั้งภาคี 
{3:68} อันที่จริงผู้คนที่ใกล้ชิดต่ออิบรอฮีมมากที่สุดนั้น ก็คือบรรดาผู้ปฏิบัติตามเขา และนบีคนนี้ อีกทั้งบรรดาผู้ที่มีศรัทธา และอัลลอฮฺนั้นทรงคุ้มครองบรรดาผู้ที่มีศรัทธา 
{3:69} กลุ่มหนึ่งจากชาวคัมภีร์นั้นอยากหลอกลวงให้พวกเธอหลงผิด และพวกเขาจะไม่หลอกลวงผู้ใดให้หลงผิดดอก นอกจากตนเอง แต่พวกเขาไม่รู้ 
{3:70} โอ้ ชาวคัมภีร์! เพราะเหตุใดพวกเธอจึงปฏิเสธบรรดาโองการของอัลลอฮฺ ทั้งที่พวกเธอก็เป็นพยานยืนยันอยู่ 
{3:71} โอ้ ชาวคัมภีร์! เพราะเหตุใดพวกเธอจึงปิดคลุมความสัตย์จริงด้วยความเท็จ และปกปิดความสัตย์จริงไว้ ทั้ง ๆ ที่พวกเธอก็รู้ดี 
{3:72} และกลุ่มหนึ่งจากชาวชาวคัมภีร์กล่าวว่า "พวกท่านจงมีศรัทธาต่อสิ่งที่ถูกนำลงมาแก่บรรดาผู้ที่มีศรัทธาในตอนเริ่มแรกของวัน และจงปฏิเสธศรัทธาในตอนท้ายของมัน เพื่อว่าพวกเขาจะได้กลับใจ" 
{3:73} "และพวกท่านจงอย่าเชื่อ นอกจากต่อผู้ปฏิบัติตามศาสนาของพวกท่านเท่านั้น" จงกล่าวเถิดว่า "การนำทางนั้นคือการนำทางของอัลลอฮฺ" "(อีกทั้งอย่าเชื่อ)การที่จะมีผู้ใดได้รับ เยี่ยงที่พวกท่านได้รับ หรือจะโต้แย้งพวกท่าน ณ พระเจ้าของพวกท่าน" จงกล่าวเถิดว่า "แท้จริงความโปรดปรานนั้นอยู่ ณ พระหัตถ์ของอัลลอฮฺ ซึ่งพระองค์ก็จะทรงประทานมันให้แก่ผู้ที่พระองค์ทรงประสงค์ และอัลลอฮฺคือพระผู้ทรงไพศาล พระผู้ทรงรอบรู้" 
{3:74} พระองค์จะทรงเจาะจงพระเมตตาของพระองค์แก่ผู้ที่พระองค์ทรงประสงค์ และอัลลอฮฺนั้นคือพระผู้ทรงโปรดปรานที่ยิ่งใหญ่ 
{3:75} และในหมู่ชาวคัมภีร์นั้น มีผู้ที่ หากเธอฝากทองคำมากมายก่ายกองไว้กับเขา เขาก็จะคืนมันแก่เธอ และในหมู่พวกเขานั้น มีผู้ที่ หากเธอฝากเหรียญดีนาร์เพียงเหรียญเดียว เขาก็จะไม่คืนมันแก่เธอ นอกจากเธอจะยืนเฝ้าคอยทวงจากเขา นั่นก็เพราะว่า พวกเขากล่าวว่า "ในหมู่ผู้ที่ไม่รู้หนังสือนั้น ไม่มีทางที่จะเอาโทษเราได้" และพวกเขากล่าวความเท็จให้แก่อัลลอฮฺ ทั้ง ๆ ที่พวกเขารู้กันดีอยู่ 
{3:76} ไม่ดอก! ผู้ใดที่รักษาสัญญาของตนโดยครบถ้วน และยำเกรง(อัลลอฮฺ)แล้ว อัลลอฮฺก็ทรงโปรดปรานบรรดาผู้ที่ยำเกรงนั้น 
{3:77} แท้จริงบรรดาผู้ที่นำสัญญาของอัลลอฮฺและการสาบานของพวกตนไปขายด้วยราคาอันเล็กน้อยนั้น ชนเหล่านี้จะไม่มีส่วนได้สักอย่างในปรโลก และอัลลอฮฺจะไม่ทรงสนทนากับพวกเขา และจะไม่ทรงมองดูพวกเขาในวันฟื้นคืนชีพ และทั้งจะไม่ชำระพวกเขาให้พ้นมลทิน และพวกเขาจะได้รับโทษอันเจ็บแสบ 
{3:78} และแท้จริงในหมู่พวกเขานั้น มีกลุ่มหนึ่งที่บิดลิ้นของตนในการอ่านคัมภีร์ เพื่อพวกเธอจะได้คิดว่ามันมาจากคัมภีร์ ทั้งที่มันไม่ได้มาจากคัมภีร์ และพวกเขากล่าวว่า "มันมาจากที่อัลลอฮฺ" ทั้งที่มันไม่ได้มาจากอัลลอฮฺ และพวกเขากล่าวความเท็จให้แก่อัลลอฮฺ ทั้งที่พวกเขาก็รู้กันดีอยู่ 
{3:79} ไม่เคยปรากฎว่า บุคคลใดที่อัลลอฮฺทรงประทานคัมภีร์ และวิทยปัญญา และการเป็นนบีแก่เขา ที่เขาจะกล่าวแก่ผู้คนว่า "พวกเธอจงเป็นพวกบ่าวผู้สักการะฉัน อื่นจากอัลลอฮฺ" หากแต่กล่าวว่า "พวกเธอจงเป็นปราชญ์ผู้ผูกพันกับพระเจ้าเถิด เนื่องจากการที่พวกเธอเคยสอนคัมภีร์และเคยศึกษาคัมภีร์มา" 
{3:80} และเขาจะไม่สั่งพวกเธอให้ยึดเอามะลาอิกะฮฺและบรรดานบีเป็นพระเจ้า เขาจะสั่งพวกเธอให้ปฏิเสธศรัทธา หลังจากที่พวกเธอเป็นผู้สวามิภักดิ์แล้วกระนั้นหรือ? 
{3:81} และเมื่ออัลลอฮฺได้ทรงรับเอาข้อสัญญาจากบรรดานบี (พระองค์ตรัสว่า) "เนื่องด้วยสิ่งที่ฉันได้ประทานให้แก่พวกเธอ อันได้แก่คัมภีร์และวิทยปัญญา แล้วหลังจากนั้นมีศาสนทูตคนหนึ่งมายังพวกเธอ ซึ่งเป็นผู้ยืนยันในสิ่งที่มีอยู่กับพวกเธอแล้ว พวกเธอก็จะต้องมีศรัทธาต่อเขาและต้องช่วยเหลือเขา" พระองค์ตรัสว่า "พวกเธอยอมรับและเอาข้อสัญญาของฉันดังกล่าวนั้นแล้วใช่ไหม?" พวกเขากล่าวว่า "พวกข้าฯยอมรับแล้ว" พระองค์ตรัสว่า "พวกเธอจงเป็นพยานเถิด และฉันก็อยู่ในหมู่ผู้เป็นพยานร่วมกับพวกเธอ" 
{3:82} แล้วผู้ใดที่ผินหลังให้หลังจากนั้น ชนเหล่านั้น พวกเขาคือผู้ละเมิด 
{3:83} อื่นจากศาสนาของอัลลอฮฺกระนั้นหรือ ที่พวกเขาแสวงหา? และแด่พระองค์นั้น ผู้ที่อยู่ในเหล่าชั้นฟ้าและแผ่นดินได้ยอมสิโรราบทั้งด้วยความสมัครใจและฝืนใจ และยังพระองค์นั้นพวกเขาจะถูกนำกลับคืน 
{3:84} จงกล่าวเถิดว่า "เราได้มีศรัทธาต่อสิ่งที่ถูกประทานแก่อิบรอฮีม และอิสมาอีล และอิสหาก และยะอฺกูบ และบรรดาผู้สืบเชื้อสาย และมีศรัทธาต่อสิ่งที่มูซา และอีซา และนบีทั้งหลายได้รับจากพระเจ้าของพวกตน โดยที่เราจะไม่แยกระหว่างคนหนึ่งคนใดในหมู่พวกเขา และพวกเรานั้นเป็นสวามิภักดิ์ต่อพระองค์ 
{3:85} และผู้ใดแสวงหาศาสนาใดอื่นนอกจากอิสลามแล้ว ก็จะไม่เป็นที่ยอมรับจากเขาเป็นอันขาด และในปรโลกเขาจะอยู่ในหมู่ผู้สูญเสีย 
{3:86} อัลลอฮฺจะทรงนำทางได้อย่างใด แก่พวกหนึ่งที่ปฏิเสธศรัทธาหลังจากการศรัทธาของตนและทั้งยังได้เคยยืนยันว่า ศาสนทูตนั้นเป็นความสัตย์จริง และได้มีหลักฐานต่าง ๆ อันชัดแจ้งมายังพวกเขาด้วย และอัลลอฮฺนั้นจะไม่ทรงชี้นำพวกทุจริต 
{3:87} ชนเหล่านี้แหละ การตอบแทนแก่พวกเขาก็คือ พวกเขาจะประสบกับการสาปแช่งจากอัลลอฮฺ จากมะลาอิกะฮฺ และจากบรรดามนุษย์ทั้งมวล 
{3:88} โดยที่พวกเขาจะอยู่ในนั้นตลอดกาล ซึ่งการลงโทษนั้นจะไม่ถูกผ่อนเบาแก่พวกเขา และพวกเขาจะไม่ถูกผ่อนผัน 
{3:89} นอกจากบรรดาผู้ที่สำนึกผิดหลังจากนั้นและได้ปรับปรุงแก้ไข แท้จริงอัลลอฮฺนั้นคือพระผู้ทรงอภัยโทษ พระผู้ทรงปรานีเสมอ 
{3:90} แท้จริงบรรดาผู้ที่ปฏิเสธศรัทธาอีกครั้ง หลังจากการที่พวกเขาได้กลับใจมามีศรัทธา ซ้ำยังได้เพิ่มการปฏิเสธ การสำนึกผิดของพวกเขาจะไม่เป็นที่ยอมรับอีกเป็นอันขาด และชนเหล่านี้คือผู้ที่หลงทาง 
{3:91} แท้จริงบรรดาผู้ที่ปฏิเสธศรัทธาและพวกเขาได้ตายไปในขณะที่พวกเขาเป็นผู้ปฏิเสธศรัทธานั้น ทองเต็มแผ่นดินก็จะไม่ถูกรับจากพวกเขาคนใดเป็นอันขาด ถึงแม้ว่าเขาจะเอาทองนั้นมาใช้ไถ่ตนก็ตาม ชนเหล่านี้ พวกเขาจะได้รับการลงโทษอันเจ็บแสบ และพวกเขาจะไม่มีเหล่าผู้ช่วยเหลือเลย 
{3:92} พวกเธอจะไม่ได้คุณธรรม จนกว่าพวกเธอจะบริจาคจากสิ่งที่พวกเธอรัก และสิ่งใดที่พวกเธอบริจาคไป แท้จริงอัลลอฮฺทรงรู้ในสิ่งนั้นดี 
{3:93} อาหารทุกชนิดนั้นเคยเป็นที่อนุมัติแก่วงศ์วานของอิสรออีลมาแล้ว นอกจากที่อิสรออีลได้ทำให้เป็นที่ต้องห้ามแก่ตัวเขาเอง ก่อนที่เตารอฮฺจะถูกประทานลงมา จงกล่าวเถิดว่า "พวกเธอจงนำเอาเตารอฮฺมา แล้วจงอ่านมันดู หากพวกเธอเป็นผู้พูดจริง" 
{3:94} แล้วผู้ใดที่อุปโลกน์ความเท็จให้อัลลอฮฺหลังจากนั้น ชนเหล่านี้แหละ พวกเขาคือพวกทุจริต 
{3:95} จงกล่าวเถิดว่า "อัลลอฮฺนั้นตรัสจริงแล้ว ดังนั้นพวกเธอจงปฏิบัติตามแนวทางของอิบรอฮีม ผู้หันออกจากความเท็จสู่ความสัตย์จริงเถิด และเขาไม่เคยอยู่ในหมู่ผู้ตั้งภาคี" 
{3:96} แท้จริงบ้านหลังแรกที่ถูกก่อตั้งขึ้นสำหรับมนุษยชาตินั้น คือบ้านที่บักกะฮฺ ซึ่งได้รับการประสาทความจําเริญ และเป็นทางนำแก่ประชาชาติทั้งหลาย 
{3:97} ในบ้านนั้น มีหลายสัญญาณที่ชัดแจ้ง (ส่วนหนึ่งนั้น) คือมะกอมอิบรอฮีม และผู้ใดได้เข้าไปในบ้านนั้น เขาก็เป็นผู้ปลอดภัย และหน้าที่ ที่อัลลอฮฺได้กำหนดแก่ปวงมนุษย์นั้น คือการจาริกสู่บ้านหลังนั้น เฉพาะผู้ที่สามารถเดินทางไปที่นั่นได้ และผู้ใดปฏิเสธ แท้จริงอัลลอฮฺนั้นทรงอิสระจากสากลโลก 
{3:98} จงกล่าวเถิดว่า "โอ้ ชาวคัมภีร์! เพราะเหตุใดพวกเธอจึงปฏิเสธศรัทธาต่อบรรดาโองการของอัลลอฮฺ และอัลลอฮฺนั้นจะทรงเป็นพยานยืนยันในสิ่งที่พวกเธอกระทำกัน 
{3:99} จงกล่าวเถิดว่า "โอ้ ชาวคัมภีร์! เพราะเหตุใดพวกเธอจึงขัดขวางผู้มีศรัทธาจากทางของอัลลอฮฺ โดยที่พวกเธอปรารถนาจะให้ทางของอัลลอฮฺคด ทั้ง ๆ ที่พวกเธอก็เป็นพยานยืนยันอยู่ และอัลลอฮฺนั้นไม่ทรงเผอเรอต่อสิ่งที่พวกเธอกระทำ 
{3:100} โอ้ บรรดาผู้ที่มีศรัทธา! หากพวกเธอเชื่อฟังกลุ่มหนึ่งกลุ่มใดในหมู่ผู้ที่ได้รับคัมภีร์แล้ว พวกเขาก็จะนำพวกเธอกลับไปเป็นผู้ปฏิเสธศรัทธาอีก หลังจากที่พวกเธอมีศรัทธาแล้ว 
{3:101} และพวกเธอจะปฏิเสธศรัทธาได้อย่างใด ทั้ง ๆ ที่พวกเธอนั้น ก็มีการอ่านบรรดาโองการของอัลลอฮฺให้พวกเธอฟัง และท่ามกลางพวกเธอก็ยังมีศาสนทูตของพระองค์อยู่ด้วย และผู้ใดยึดมั่นต่ออัลลอฮฺ เขาก็ได้รับการชี้นำไปสู่ทางอันเที่ยงตรง 
{3:102} โอ้ บรรดาผู้ที่มีศรัทธา! จงยำเกรงอัลลอฮฺอย่างแท้จริงเถิด และพวกเธอจงอย่าตาย นอกจากพวกเธอจะอยู่ในฐานะเป็นผู้สวามิภักดิ์เท่านั้น 
{3:103} และพวกเธอจงยึดสายเชือกของอัลลอฮฺโดยพร้อมเพรียงกันทั้งหมด และจงอย่าแตกแยกกัน และจงรำลึกถึงความโปรดปรานของอัลลอฮฺที่มีต่อพวกเธอ เพราะพวกเธอเคยเป็นศัตรูกัน แล้วพระองค์ได้ทรงประสานระหว่างดวงใจของพวกเธอ แล้วพวกเธอก็กลายเป็นภราดรกันด้วยความโปรดปรานของพระองค์ และพวกเธอเคยอยู่บนปากหลุมแห่งเพลิงนรก แล้วพระองค์ก็ทรงช่วยพวกเธอให้พ้นจากมัน เช่นนั้น อัลลอฮฺจะทรงแจกแจงบรรดาโองการของพระองค์แก่พวกเธอ เพื่อพวกเธอจะได้รับทางนำ 
{3:104} และจงให้มีขึ้นจากพวกเธอ ซึ่งคณะหนึ่งที่จะเชิญชวนไปสู่ความดี และสั่งให้กระทำสิ่งที่ชอบธรรม และสั่งห้ามไม่ให้กระทำสิ่งทุจริต และชนเหล่านี้ พวกเขาคือผู้สำเร็จ 
{3:105} และพวกเธอจงอย่าเป็นเช่นบรรดาผู้ที่แตกแยกกัน และขัดแย้งกันหลังจากที่บรรดาหลักฐานอันชัดแจ้งได้มายังพวกเขาแล้ว และชนเหล่านี้ พวกเขาจะประสบกับการลงโทษอันใหญ่หลวง 
{3:106} วันซึ่งบรรดาใบหน้าจะขาวผ่องและบรรดาใบหน้าจะดําคล้ำ ส่วนผู้ที่ใบหน้าของพวกเขาดําคล้ำนั้น (พวกเขาจะถูกถามว่า) "พวกเธอได้ปฏิเสธศรัทธา หลังจากที่พวกเธอมีศรัทธาแล้วกระนั้นหรือ? พวกเธอจงลิ้มรสการลงโทษเถิด เนื่องจากการที่พวกเธอได้ปฏิเสธศรัทธา" 
{3:107} และส่วนบรรดาผู้ที่ใบหน้าของพวกเขาขาวผ่องนั้น พวกเขาจะอยู่ในความเมตตาของอัลลอฮฺ เป็นอมตะในนั้น 
{3:108} นั่นคือบรรดาโองการของอัลลอฮฺที่เราอ่านให้แก่เธอด้วยความสัตย์จริง และอัลลอฮฺนั้นไม่ทรงประสงค์การทุจริตแก่ประชาชาติทั้งหลาย 
{3:109} และสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺเท่านั้น และยังอัลลอฮฺนั้น กิจการทั้งหลายจะถูกนำกลับไป 
{3:110} พวกเธอนั้น เป็นประชาชาติที่ประเสริฐยิ่ง ซึ่งถูกนำออกมาสำหรับปวงมนุษย์ พวกเธอสั่งใ­ห้กระทำสิ่งที่ชอบธรรม และสั่งห้ามไม่ให้กระทำสิ่งทุจริต และพวกเธอมีศรัทธาต่ออัลลอฮฺ และหากชาวคัมภีร์มีศรัทธา ก็จะเป็นการดีแก่ตนเอง ในหมู่พวกเขานั้นก็มีบ้างที่เป็นผู้มีศรัทธา แต่พวกเขาส่วนมากเป็นผู้ละเมิด 
{3:111} พวกเขาไม่อาจจะทำอันตรายแก่พวกเธอได้ดอก นอกจากการก่อความเดือดร้อนเท่านั้น และหากพวกเขาต่อสู้กับพวกเธอ พวกเขาก็จะหันหลังหนีจากพวกเธอไป แล้วพวกเขาก็จะไม่ได้รับชัยชนะ 
{3:112} พวกเขาถูกประทับตราแห่งความอัปยศอดสู ณ ที่ใดก็ตามที่พวกเขาถูกพบเห็น นอกจากด้วยสายเชือกจากอัลลอฮฺและสายเชือกจากหมู่มนุษย์ และพวกเขาจะประสบกับความพิโรธจากอัลลอฮฺ และพวกเขาถูกประทับตราแห่งความขัดสน นั่นก็เพราะว่า พวกเขาเคยปฏิเสธศรัทธาต่อบรรดาโองการของอัลลอฮฺ และสังหารบรรดานบีโดยปราศจากความเป็นธรรม นั่นก็เนื่องจากการที่พวกเขาดื้อดึง และพวกเขาเคยละเมิด 
{3:113} พวกเขาไม่ใช่ว่าจะเสมอเหมือนกัน ในชาวคัมภีร์นั้นก็มีกลุ่มชนหนึ่งที่เที่ยงธรรม ซึ่งพวกเขาอ่านบรรดาโองการของอัลลอฮฺในยามค่ำคืน และพร้อมกันนั้น พวกเขาก็ก้มกราบ 
{3:114} พวกเขามีศรัทธาต่ออัลลอฮฺ และวันปรโลก และสั่งให้ทำสิ่งที่ชอบธรรม และสั่งห้ามไม่ให้กระทำสิ่งทุจริต และพวกเขารีบเร่งในการกระทำคุณงามความดี และชนเหล่านี้อยู่ในหมู่ที่ประพฤติดี 
{3:115} และความดีอันใดที่พวกเขากระทำ พวกเขาจะไม่ถูกปฏิเสธในความดีนั้นเป็นอันขาด และอัลลอฮฺทรงรู้ดีต่อบรรดาผู้ที่ยำเกรง 
{3:116} แท้จริงบรรดาผู้ปฏิเสธศรัทธานั้น ทรัพย์สมบัติของพวกเขาและบุตรหลานของพวกเขาจะไม่อํานวยประโยชน์ให้พวกเขาพ้นจากอัลลอฮฺได้แม้แต่สักอย่าง และชนเหล่านั้นคือชาวนรก พวกเขาจะเป็นอมตะอยู่ในนั้น 
{3:117} อุปมาสิ่งที่พวกเขาบริจาคไปในชีวิตแห่งโลกนี้ อุปมัยดั่งลมที่มีความหนาวเหน็บพัดมาถูกไร่นาของคนพวกหนึ่ง ที่ทุจริตต่อตนเอง แล้วมันก็ได้ทำลายไร่นานั้น อัลลอฮฺนั้นไม่ได้ทรงฉ้อฉลพวกเขา ทว่าพวกเขาต่างหากที่ทุจริตต่อตนเอง 
{3:118} โอ้ บรรดาผู้ที่มีศรัทธา! จงอย่าได้ยึดเอาคนอื่นนอกจากพวกเธอ เป็นมิตรสนิท ซึ่งเขาเหล่านั้นจะไม่ลดละในการก่อความเสียหายให้เกิดขึ้นแก่พวกเธอ พวกเขาปรารถนาจะให้พวกเธอต้องทุกข์ยากลําบาก แท้จริงความเกลียดชังต่าง ๆ ได้เผยออกมาแล้วจากปากของพวกเขา และสิ่งที่หัวอกของพวกเขาซุกซ่อนไว้นั้นใหญ่โตยิ่งกว่า แท้จริงเราได้แจกแจงบรรดาสัญญาณแก่พวกเธอแล้ว หากพวกเธอไตร่ตรอง 
{3:119} ก็พวกเธอนี้แหละ ที่รักใคร่พวกเขา ทั้ง ๆ ที่พวกเขาไม่รักใคร่พวกเธอ และพวกเธอมีศรัทธาต่อคัมภีร์ทั้งเล่ม และเมื่อพวกเขาพบพวกเธอ พวกเขาก็กล่าวว่า "พวกเรามีศรัทธาแล้ว" และเมื่อพวกเขาอยู่แต่ลําพัง พวกเขาก็กัดนิ้วมือ เนื่องจากความเคียดแค้นต่อพวกเธอ จงกล่าวเถิดว่า "พวกเธอจงตายด้วยความเคียดแค้นของพวกเธอเองเถิด" แท้จริงอัลลอฮฺคือพระผู้ทรงรอบรู้สิ่งที่อยู่ในหัวอกทั้งหลาย 
{3:120} หากมีความดีอันใดประสบแก่พวกเธอ ก็จะทำให้พวกเขาเศร้าใจ และถ้าหากความเลวร้ายอันใดประสบแก่พวกเธอ พวกเขาก็ปลื้มปิติกับมัน และถ้าพวกเธออดทนและยำเกรง อุบายของพวกเขาก็ไม่อาจเป็นอันตรายแก่พวกเธอแต่อย่างใด แท้จริงอัลลอฮฺนั้นทรงล้อมสิ่งที่พวกเขากระทำกัน 
{3:121} และ(จงรำลึก)เมื่อเธอจากครอบครัวของเธอไปแต่เช้าตรู่ เพื่อจัดให้ศรัทธาชนประจําที่มั่นต่าง ๆ เพื่อการสู้รบ และอัลลอฮฺคือพระผู้ทรงได้ยินยิ่ง พระผู้ทรงรอบรู้ 
{3:122} (จงรำลึก)เมื่อสองกลุ่มในหมู่พวกเธอมัวแต่กังวลว่าจะล้มเหลว และอัลลอฮฺคือพระผู้ทรงคุ้มครองทั้งสองกลุ่มนั้นไว้ และต่ออัลลอฮฺนั้น ศรัทธาชนจงมอบหมาย 
{3:123} และอันที่จริงอัลลอฮฺก็ได้ทรงช่วยเหลือพวกเธอที่บะดัรมาแล้ว ทั้ง ๆ ที่พวกเธอเป็นพวกด้อยกว่า ดังนั้นพวกเธอจงยำเกรงอัลลอฮฺเถิด หวังว่าพวกเธอจะขอบพระคุณ 
{3:124} (จงรำลึก)เมื่อเธอกล่าวแก่ศรัทธาชนว่า "จะยังไม่พอต่อพวกเธออีกหรือ? การที่พระเจ้าของพวกเธอจะหนุนกําลังแก่พวกเธอ ด้วยมะลาอิกะฮฺจํานวนสามพันที่ถูกส่งลงมา" 
{3:125} พอแน่นอน! หากพวกเธออดทนและยำเกรง และพวกเขาจะรีบมายังพวกเธอในขณะนี้แล้ว พระเจ้าของพวกเธอก็จะหนุนกําลังแก่พวกเธออีก ด้วยมะลาอิกะฮฺจำนวนห้าพัน ที่ใส่เครื่องหมาย 
{3:126} และอัลลอฮฺไม่ได้ทรงให้กําลังหนุนนั้นมีขึ้น นอกจากเพื่อเป็นข่าวดีแก่พวกเธอ และเพื่อที่ดวงใจของพวกเธอจะได้สงบด้วยกําลังหนุนนั้น และจะไม่มีชัยชนะใด นอกจากที่มาจากอัลลอฮฺ พระผู้ทรงมีอำนาจ พระผู้ทรงมีปรีชาญาณเท่านั้น 
{3:127} เพื่อพระองค์จะทรงบั่นทอนด้านหนึ่งออกจากบรรดาผู้ปฏิเสธศรัทธา หรือทรงให้พวกเขาได้ประสบกับความอัปยศ แล้วพวกเขาก็จะถอยกลับไปในฐานะผู้ผิดหวัง 
{3:128} ไม่มีสิ่งใดเป็นสิทธิของเธอจากกิจการเหล่านั้น หรือพระองค์จะทรงอภัยโทษให้แก่พวกเขา หรือลงโทษพวกเขา เพราะพวกเขานั้นคือพวกทุจริต 
{3:129} และสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺ พระองค์จะทรงอภัยโทษให้แก่ผู้ที่พระองค์ทรงประสงค์และจะทรงลงโทษแก่ผู้ที่พระองค์ทรงประสงค์ และอัลลอฮฺนั้นคือพระผู้ทรงอภัยโทษเสมอ พระผู้ทรงปรานีเสมอ 
{3:130} โอ้ บรรดาผู้ที่มีศรัทธา! จงอย่ากินดอกเบี้ยที่ถูกทบทวีหลายเท่า และพวกเธอจงยำเกรงอัลลอฮฺเถิด เพื่อว่าพวกเธอจะได้รับความสำเร็จ 
{3:131} และพวกเธอจงเกรงกลัวนรกที่ถูกเตรียมไว้สำหรับบรรดาผู้ปฏิเสธศรัทธาเถิด 
{3:132} และพวกเธอจงภักดีต่ออัลลอฮฺและศาสนทูตของพระองค์ เพื่อว่าพวกเธอจะเป็นที่เมตตา 
{3:133} และพวกเธอจงรีบเร่งกันไปสู่การอภัยโทษจากพระเจ้าของพวกเธอ และไปสู่สวรรค์ซึ่งความกว้างของมันนั้นคือเหล่าชั้นฟ้าและแผ่นดิน โดยที่มันถูกเตรียมไว้สำหรับบรรดาผู้ที่ยำเกรง 
{3:134} คือบรรดาผู้ที่บริจาคทั้งในยามสุขสบาย และในยามเดือดร้อน และบรรดาผู้ข่มโทสะและบรรดาผู้ให้อภัยแก่ผู้อื่น และอัลลอฮฺนั้นทรงรักผู้กระทำความดีทั้งหลาย 
{3:135} บรรดาผู้ที่เมื่อพวกเขากระทำสิ่งอนาจารหรือทุจริตต่อตัวเองแล้ว พวกเขาก็รำลึกถึงอัลลอฮฺ แล้วขออภัยโทษต่อบรรดาบาปของพวกตน และผู้ใดเล่าที่จะอภัยโทษต่อมวลบาปได้ นอกจากอัลลอฮฺ และพวกเขาไม่ทำสิ่งที่พวกเขาเคยทำมา ซ้ำแล้วซ้ำอีก โดยที่พวกเขารู้ตัว 
{3:136} ชนเหล่านี้แหละ การตอบแทนแก่พวกเขาคือการอภัยโทษจากพระเจ้าของพวกตนและบรรดาสวนสวรรค์ซึ่งมีแม่น้ำลำธารไหลผ่านจากเบื้องล่างของมัน เป็นอมตะอยู่ในนั้น และรางวัลของผู้ประกอบ(ความดี)นั้นช่างประเสริฐเสียนี่กระไร! 
{3:137} วิถีชีวิตของชนก่อนพวกเธอก็ได้ผ่านพ้นไปแล้ว ดังนั้นพวกเธอจงสัญจรไปในแผ่นดิน แล้วจงดูเถิดว่า บั้นปลายของบรรดาผู้ปฏิเสธเป็นอย่างใด? 
{3:138} นี่คือข้อชี้แจงอันชัดเจนสำหรับปวงมนุษย์และเป็นการชี้นำที่ถูกต้อง และเป็นคําตักเตือนสำหรับบรรดาผู้ยำเกรง 
{3:139} และพวกเธอจงอย่าท้อแท้และจงอย่าเสียใจ และพวกเธอนั้นคือผู้ที่สูงส่งยิ่งกว่า หากพวกเธอเป็นผู้มีศรัทธา 
{3:140} หากพวกเธอจะต้องประสบกับความบาดเจ็บ พวกนั้นก็เคยประสบกับความบาดเจ็บเยี่ยงเดียวกัน และวันเวลา(ทีแพ้ทีชนะ)เหล่านั้นเราได้ให้มันผัดเปลี่ยนกันระหว่างผู้คน และเพื่ออัลลอฮฺจะได้ทรงรับรู้บรรดาผู้ที่มีศรัทธา และเพื่อรับเอาเหล่ามรณสักขีในหมู่พวกเธอ และอัลลอฮฺนั้นไม่ทรงโปรดปรานพวกทุจริต 
{3:141} เพื่อที่อัลลอฮฺจะทรงขัดเกลาบรรดาผู้ที่มีศรัทธาให้บริสุทธิ์ และทรงขจัดบรรดาผู้ปฏิเสธศรัทธาให้หมดไป 
{3:142} หรือว่าพวกเธอคิดว่า พวกเธอจะได้เข้าสวนสวรรค์ทั้ง ๆ ที่อัลลอฮฺยังไม่ได้ทรงรู้เกี่ยวกับบรรดาผู้ที่ต่อสู้เพื่อศาสนาในหมู่พวกเธอ อีกทั้งยังไม่ได้ทรงรู้เกี่ยวกับบรรดาผู้ที่อดทน 
{3:143} และพวกเธอเคยปรารถนาความตาย ก่อนที่พวกเธอจะได้พบมัน แล้วพวกเธอก็ได้เห็นมันแล้ว ขณะที่พวกเธอมองดูกันอยู่ 
{3:144} และมุหัมมัดนั้นเพียงแต่เป็นศาสนทูตผู้หนึ่ง ซึ่งก่อนหน้าเขาก็มีเหล่าศาสนทูตที่ได้ล่วงลับจากไป แล้วถ้าหากเขาสิ้นชีพหรือเขาถูกสังหาร พวกเธอก็หันสันเท้าของพวกเธอกลับกระนั้นหรือ? และผู้ใดที่หันส้นเท้าทั้งสองของตนกลับ เขาก็ไม่อาจจะก่อความเสียหายแก่อัลลอฮฺแต่อย่างใด และอัลลอฮฺนั้นจะทรงตอบแทนแก่บรรดาผู้กตัญญู 
{3:145} และชีวิตใดก็ไม่อาจที่จะสิ้นชีพได้ นอกจากด้วยพระอนุมัติของอัลลอฮฺเท่านั้น ทั้งนี้เป็นลิขิตที่ถูกกําหนดไว้ และผู้ใดต้องการผลตอบแทนในโลกนี้ เราก็จะให้เขาได้จากโลกนี้ และผู้ใดต้องการผลตอบแทนในปรโลก เราก็จะให้เขาได้จากปรโลก และจะตอบแทนแก่บรรดาผู้กตัญญู 
{3:146} และก็เหมือนกับนบีคนใดก็ตาม ที่กลุ่มชนอันมากมายได้ต่อสู้ร่วมกับเขา แล้วพวกเขาไม่ได้ท้อแท้ต่อสิ่งที่ได้ประสบแก่พวกเขาในทางของอัลลอฮฺ และพวกเขาไม่ได้อ่อนกําลังลง และไม่ได้ยอมสยบ และอัลลอฮฺนั้นทรงโปรดปรานบรรดาผู้อดทน 
{3:147} และคําพูดของพวกเขาไม่ได้เป็นอื่นใด นอกจากพวกเขากล่าวว่า "พระเจ้าของพวกข้าฯ! โปรดอภัยแก่พวกข้าฯ ต่อปวงบาปของพวกข้าฯ และต่อการที่พวกข้าฯทำล่วงเกินในกิจการของพวกข้าฯ และโปรดให้เท้าของพวกข้าฯมั่นคง และโปรดช่วยเหลือพวกข้าฯให้ชนะเหนือกลุ่มชนผู้ปฏิเสธศรัทธา" 
{3:148} แล้วแก่พวกเขา อัลลอฮฺก็ทรงประทานผลตอบแทนแห่งโลกนี้และผลตอบแทนที่ดีแห่งปรโลก และอัลลอฮฺนั้นทรงโปรดปรานเหล่าผู้กระทำความดี 
{3:149} โอ้ บรรดาผู้ที่มีศรัทธา! หากพวกเธอเชื่อฟังบรรดาผู้ที่ปฏิเสธศรัทธา พวกเขาก็จะทำให้พวกเธอกลับส้นเท้าของพวกเธอ แล้วพวกเธอก็จะกลับกลายเป็นผู้ที่สูญเสีย 
{3:150} ทว่าอัลลอฮฺต่างหาก คือพระผู้ทรงช่วยเหลือพวกเธอ และพระองค์ทรงเป็นผู้ที่ดีเยี่ยมในบรรดาผู้ช่วยเหลือ 
{3:151} เราจะโยนความหวาดกลัวเข้าไปในหัวใจของบรรดาผู้ที่ปฏิเสธศรัทธา เนื่องจากการที่พวกเขาได้ตั้งภาคีต่ออัลลอฮฺ ซึ่งสิ่งที่พระองค์ไม่ได้ทรงประทานหลักฐานใด ๆ มายืนยันในสิ่งนั้น และที่พำนักของพวกเขาคือนรก ที่พำนักอาศัยของพวกทุจริตนั้น ช่างเลวร้ายเสียนี่กระไร! 
{3:152} และอัลลอฮฺก็ได้ทรงปฏิบัติตามสัญญาของพระองค์ที่มีต่อพวกเธอแล้ว เมื่อพวกเธอสามารถสังหารพวกเขาด้วยพระอนุมัติของอัลลอฮฺ จนกระทั่งพวกเธอล้มเหลวในการต่อสู้และขัดแย้งกันในคําสั่ง และพวกเธอได้ฝ่าฝืน หลังจากที่ได้ทรงให้พวกเธอเห็นสิ่งที่พวกเธอชอบแล้ว ในหมู่พวกเธอนั้น มีผู้ที่ต้องการชีวิตแห่งโลกนี้ และในหมู่พวกเธอนั้นมีผู้ที่ต้องการปรโลก แล้วพระองค์ก็ได้ทรงบันดาลให้พวกเธอต้องห่างจากพวกเขา เพื่อที่จะทรงทดสอบพวกเธอ และพระองค์ก็ได้ทรงให้อภัยแก่พวกเธอแล้ว และอัลลอฮฺนั้นทรงมีพระคุณเหนือปวงศรัทธาชน 
{3:153} (จงรำลึก)เมื่อพวกเธอหนีเอาตัวรอด และไม่หันหลังเหลียวมองผู้ใดเลยสักคน ทั้ง ๆ ที่ศาสนทูตเรียกพวกเธออยู่ทางเบื้องหลังของพวกเธอ พระองค์จึงได้ทรงตอบสนองพวกเธอด้วยความเศร้าโศก ตามด้วยความเศร้าโศก เพื่อว่าพวกเธอจะได้ไม่เสียใจในสิ่งที่หลุดมือพวกเธอไป และไม่เสียใจต่อสิ่งที่ประสบแก่พวกเธอ และอัลลอฮฺนั้นทรงรอบรู้ในสิ่งที่พวกเธอกระทำ 
{3:154} แล้วหลังจากความเศร้าโศกนั้น พระองค์ก็ทรงประทานความสงบแก่พวกเธอ คือให้มีการงีบหลับครอบคลุมกลุ่มหนึ่งในหมู่พวกเธอ และอีกกลุ่มหนึ่งนั้น จิตของพวกเขาทำให้พวกเขาเองกระวนกระวาย พวกเขาคิดในแง่ร้ายต่ออัลลอฮฺโดยปราศจากความเป็นธรรม อย่างการคิดในแง่ร้ายในยุคอนารยะ พวกเขากล่าวว่า "มีสักสิ่งไหมในกิจการนั้นที่เป็นสิทธิ์ของเรา?" จงกล่าวเถิดว่า "แท้จริงกิจการนั้นทั้งหมดเป็นสิทธิ์ของอัลลอฮฺ" พวกเขาปกปิดไว้ในใจของพวกตน ซึ่งสิ่งที่พวกเขาไม่เปิดเผยแก่เธอ พวกเขากล่าวว่า "หากเรามีสิทธิ์สักอย่างในการเตรียมการ พวกเราก็ไม่ถูกฆ่าตายที่นี่ดอก" จงกล่าวเถิดว่า "แม้พวกเธอจะอยู่ในบ้านของพวกเธอก็ตาม บรรดาผู้ที่ถูกกําหนดให้ถึงฆาต ก็จะยังดั้นด้นออกไปสู่ที่ล้มตายของตน" และเพื่อที่อัลลอฮฺจะทรงทดสอบสิ่งที่อยู่ในหัวอกของพวกเธอ และอัลลอฮฺคือพระผู้ทรงรอบรู้ในสิ่งที่อยู่ในหัวอกทั้งหลาย 
{3:155} แท้จริงพวกเธอที่หันหลังหนีในวันที่สองเหล่าทัพประจันบาลกันนั้น แท้จริงชัยฏอนต่างหากที่ทำให้พวกเขาพลั้งพลาดไป เนื่องจากบางสิ่งที่พวกเขาได้ประกอบไว้ และอัลลอฮฺก็ได้ทรงอภัยแก่พวกเขาแล้ว แท้จริงอัลลอฮฺคือพระผู้ทรงอภัยโทษ พระผู้ทรงหนักแน่น 
{3:156} โอ้ บรรดาผู้ที่มีศรัทธา! จงอย่าเป็นเช่นบรรดาผู้ที่ปฏิเสธศรัทธาและกล่าวแก่พวกพ้องของพวกตน ขณะที่พวกเขาเดินทางไปในผืนแผ่นดิน หรือขณะที่พวกเขาเป็นผู้ออกรบ ว่า "หากพวกเขาอยู่กับเรา พวกเขาก็ย่อมไม่ตายและไม่ถูกฆ่า" เพื่อว่าอัลลอฮฺจะทรงให้เรื่องนั้นเป็นความเศร้าโศกในหัวใจของพวกเขา และอัลลอฮฺนั้นทรงให้เป็นและทรงให้ตาย และอัลลอฮฺคือพระผู้ทรงเห็นในสิ่งที่พวกเธอกระทำกัน 
{3:157} และถ้าหากในทางของอัลลอฮฺ พวกเธอถูกสังหารหรือพวกเธอสิ้นชีพ การอภัยโทษและความเมตตาจากอัลลอฮฺนั้นก็จะดียิ่งกว่าสิ่งที่พวกเขาสะสมกัน 
{3:158} และแน่นอน ถ้าหากพวกเธอสิ้นชีพหรือถูกสังหารแล้ว ยังอัลลอฮฺเท่านั้นที่พวกเธอจะถูกนำไปชุมนุม 
{3:159} เนื่องด้วยความเมตตาจากอัลลอฮฺนั่นเอง เธอจึงได้สุภาพอ่อนโยนแก่พวกเขา และถ้าหากเธอเป็นผู้ประพฤติหยาบช้าและมีใจแข็งกระด้าง พวกเขาก็ย่อมตีตนออกห่างจากวงรอบของเธอ ดังนั้นจงอภัยให้แก่พวกเขาเถิด และจงขออภัยให้แก่พวกเขาด้วย และจงปรึกษาหารือกับพวกเขาในกิจการทั้งหลาย ครั้นเมื่อเธอได้ตัดสินใจแล้ว ก็จงมอบหมายต่ออัลลอฮฺเถิด แท้จริงอัลลอฮฺทรงโปรดปรานมวลผู้มอบหมาย 
{3:160} หากว่าอัลลอฮฺทรงช่วยเหลือพวกเธอ ก็ไม่มีผู้ใดเอาชนะพวกเธอได้ และหากทรงทอดทิ้งพวกเธอ แล้วผู้ใดอีกเล่าจะช่วยเหลือพวกเธอได้หลังจากพระองค์ และต่ออัลลอฮฺนั้น บรรดาผู้ที่มีศรัทธาจงมอบหมาย 
{3:161} และนบีคนใดก็ตามไม่อาจที่จะยักยอก และผู้ใดยักยอกแล้ว เขาก็จะนำสิ่งที่เขายักยอกนั้นมาในวันฟื้นคืนชีพ แล้วแต่ละคนจะได้รับการตอบแทนอย่างครบถ้วนตามที่เขาได้แสวงหาไว้ โดยที่พวกเขาจะไม่ได้รับความอยุติธรรม 
{3:162} ผู้ที่ปฏิบัติตามความปิติยินดีของอัลลอฮฺนั้น จะเหมือนกับผู้ที่ได้นำความกริ้วโกรธจาก อัลลอฮฺกลับไปกระนั้นหรือ? และที่พำนักของเขานั้นคือนรกญะฮันนัม และเป็นที่กลับคืนอันเลวร้ายยิ่ง 
{3:163} พวกเขาเหล่านั้นมีหลายฐานันดร ณ อัลลอฮฺ และอัลลอฮฺคือพระผู้ทรงเห็นในสิ่งที่พวกเขากระทำกัน 
{3:164} แน่นอนยิ่ง อัลลอฮฺนั้นทรงมีพระคุณแก่บรรดาผู้ที่มีศรัทธา เนื่องจากพระองค์ได้ทรงส่งศาสนทูตคนหนึ่งจากพวกเขาเองมาในหมู่พวกเขา เพื่ออ่านบรรดาโองการของพระองค์ให้พวกเขาฟัง และจะชำระพวกเขาให้พ้นมลทิน และจะสอนคัมภีร์และวิทยปัญญาแก่พวกเขา แม้ว่าเมื่อก่อนนั้น พวกเขาเคยอยู่ในความหลงผิดอันชัดแจ้ง 
{3:165} ไฉนเมื่อมีเหตุร้ายใดหนึ่งประสบแก่พวกเธอ ทั้ง ๆ ที่พวกเธอได้เคยก่อให้เหตุร้ายเกิดแก่พวกเขามาแล้วถึงสองเท่า พวกเธอจึงกล่าวว่า "สิ่งนี้มาจากที่ใด?" จงกล่าวเถิดว่า "มันมาจากที่ตัวของพวกเธอเอง" แท้จริงอัลลอฮฺคือพระผู้ทรงมีอำนาจเหนือทุกสรรพสิ่ง 
{3:166} และสิ่งที่ประสบแก่พวกเธอ ในวันที่สองเหล่าทัพมาประจันบาลกันนั้น ก็โดยพระอนุมัติของอัลลอฮฺ และเพื่อที่พระองค์จะทรงได้รู้(ว่าผู้ใดบ้างคือ)ศรัทธาชน 
{3:167} และเพื่อพระองค์จะทรงได้รู้จักผู้ที่กลับกลอก และได้ถูกกล่าวแก่พวกเขาว่า "จงมาต่อสู้ในทางของอัลลอฮฺกันเถิด หรือไม่ก็จงป้องกัน" พวกเขากล่าวว่า "หากเรารู้การสู้รบ เราก็คงตามพวกท่านไปแล้ว" ในวันนั้นพวกเขาอยู่ใกล้กับการปฏิเสธศรัทธายิ่งกว่าการศรัทธา พวกเขาพูดสิ่งที่ไม่มีอยู่ในใจของตนนั้นกับปาก และอัลลอฮฺนั้นทรงรู้ยิ่งในสิ่งที่พวกเขาปกปิดกัน 
{3:168} บรรดาผู้ที่พูดแก่พี่น้องของพวกตน โดยที่พวกเขานั่งเฉยอยู่ว่า "ถ้าหากพวกเขาเชื่อฟังเรา พวกเขาก็ไม่ถูกฆ่า" จงกล่าวเถิดว่า "พวกเธอจงผลักไสความตายให้พ้นจากตัวของพวกเธอเองเถิด หากพวกเธอพูดจริง" 
{3:169} และเธอจงอย่าได้คิดเป็นอันขาดว่าบรรดาผู้ที่ถูกสังหารในทางของอัลลอฮฺนั้นสิ้นชีพ ทว่าพวกเขายังมีชีวิตอยู่ ณ พระเจ้าของพวกตน ในสภาพที่ได้รับปัจจัยยังชีพ 
{3:170} ปลาบปลื้มต่อสิ่งที่อัลลอฮฺทรงประทานให้แก่พวกตน จากความโปรดปรานของพระองค์และปิติยินดีต่อบรรดาผู้ที่ยังมาไม่ทันพวกเขา ซึ่งอยู่เบื้องหลังพวกเขา (เมื่อทราบข่าวดี)ว่า ไม่มีความกลัวใด ๆ แก่พวกเขาและพวกเขาจะไม่เศร้าโศก 
{3:171} พวกเขาปิติยินดีต่อสิ่งอํานวยความสุขจากอัลลอฮฺและความโปรดปราน และแท้จริงอัลลอฮฺจะไม่ทรงปล่อยให้รางวัลบรรดาผู้ที่มีศรัทธานั้นสูญหาย 
{3:172} คือบรรดาผู้ที่ตอบรับอัลลอฮฺและศาสนทูตหลังจากที่ความบาดเจ็บได้ประสบแก่พวกเขาบรรดาผู้กระทำความดีในหมู่พวกเขาและมีความยำเกรงนั้นจะได้รับรางวัลอันใหญ่หลวง 
{3:173} บรรดาผู้ซึ่งมีผู้คนได้กล่าวแก่พวกเขาว่า "มีผู้คนได้ระดมรี้พลเพื่อจู่โจมพวกท่าน ดังนั้นพวกท่านจงกลัวพวกเขาเถิด" แล้วมันก็ได้เพิ่มการศรัทธาแก่พวกเขา และพวกเขากล่าวว่า "อัลลอฮฺนั้นทรงเป็นผู้ที่พอเพียงแก่เราแล้ว และทรงเป็นผู้ได้รับมอบหมายที่ดีเยี่ยม" 
{3:174} แล้วพวกเขาได้กลับมาพร้อมด้วยอุปการคุณจากอัลลอฮฺและความโปรดปราน โดยไม่ได้มีอันตรายอันใดประสบแก่พวกเขา และพวกเขาได้ปฏิบัติตามความพอพระทัยของอัลลอฮฺ และอัลลอฮฺทรงเป็นเจ้าของความโปรดปรานอันยิ่งใหญ่ 
{3:175} อันที่จริงนั้น มันนั้นคือชัยฏอน ที่ขู่ได้ก็เฉพาะเหล่ามิตรของมันเท่านั้น ดังนั้นพวกเธอจงอย่ากลัวพวกเขา และจงกลัวต่อฉันเถิด หากพวกเธอเป็นผู้มีศรัทธา 
{3:176} และจงอย่าให้บรรดาผู้ที่เร่งรีบกันในการปฏิเสธศรัทธานั้นทำให้เธอต้องเสียใจ แท้จริงพวกเขาจะไม่ก่อความเสียหายแก่อัลลอฮฺได้แต่อย่างใดเลย อัลลอฮฺนั้นทรงประสงค์ที่จะไม่ให้มีส่วนแบ่งใด ๆ แก่พวกเขาในปรโลก และพวกเขานั้นจะได้รับการลงโทษอันยิ่งใหญ่ 
{3:177} แท้จริงบรรดาผู้ที่ซื้อเอาการปฏิเสธศรัทธาด้วยการศรัทธานั้น พวกเขาไม่อาจจะก่อความเสียหายแก่อัลลอฮฺได้แต่สักอย่าง และพวกเขานั้นจะได้รับการลงโทษอันเจ็บแสบ 
{3:178} และบรรดาผู้ที่ปฏิเสธศรัทธานั้น จงอย่าได้คิดเป็นอันขาดว่า ที่เราประวิงให้แก่พวกเขานั้น เป็นการดีแก่ตัวของพวกเขา แท้จริงที่เราประวิงให้แก่พวกเขานั้น เพื่อพวกเขาจะได้เพิ่มพูนบาปกรรมเท่านั้น และพวกเขานั้นจะได้รับการลงโทษอันอัปยศ 
{3:179} ไม่ใช่ว่าอัลลอฮฺจะทรงทอดทิ้งบรรดาผู้ที่มีศรัทธาไว้ในสภาพที่พวกเธอกําลังเป็นอยู่ไปตลอด ทว่าจนกระทั่งพระองค์จะได้ทรงจําแนกผู้ที่เลวออกจากผู้ที่ดี และก็ไม่ใช่ว่าอัลลอฮฺจะทรงแสดงให้พวกเธอมองเห็นสิ่งเร้นลับ ทว่าอัลลอฮฺนั้นจะทรงคัดเลือกผู้ที่พระองค์ทรงประสงค์จากบรรดาศาสนทูตของพระองค์ ดังนั้นพวกเธอจงมีศรัทธาต่ออัลลอฮฺ และบรรดาศาสนทูตของพระองค์เถิด และหากพวกเธอมีศรัทธาและยำเกรงแล้ว พวกเธอจะได้รับรางวัลอันยิ่งใหญ่ 
{3:180} และบรรดาผู้ที่ตระหนี่ในสิ่งที่อัลลอฮฺได้ทรงประทานให้แก่พวกเขาจากความโปรดปรานของพระองค์นั้น จงอย่าได้คิดเป็นอันขาดว่า มันเป็นการดีแก่พวกเขา หากแต่มันเป็นความเลวร้ายแก่พวกเขา ซึ่งพวกเขาจะถูกคล้องคอในวันฟื้นคืนชีพ ด้วยสิ่งที่พวกเขาได้ตระหนี่มันไว้ และมรดกแห่งเหล่าชั้นฟ้าและแผ่นดินเป็นกรรมสิทธิ์ของอัลลอฮฺ และอัลลอฮฺคือพระผู้ทรงรอบรู้อย่างละเอียดในสิ่งที่พวกเธอกระทำกัน 
{3:181} แน่นอนยิ่ง อัลลอฮฺทรงได้ยินคําพูดของบรรดาผู้ที่กล่าวว่า "อัลลอฮฺนั้นยากจน และพวกเรานี้เป็นผู้มั่งมี" เราจะจารึกสิ่งที่พวกเขาได้กล่าวไว้ และการที่พวกเขาสังหารบรรดานบี โดยปราศจากความเป็นธรรมด้วย และเราจะกล่าวว่า "พวกเธอจงลิ้มรสการลงโทษแห่งเปลวเพลิงเถิด" 
{3:182} นั่นก็เพราะสิ่งที่มือของพวกเธอได้ประกอบไว้ก่อน และแท้จริงอัลลอฮฺนั้นไม่ทรงอยุติธรรมแก่ปวงบ่าวดอก 
{3:183} บรรดาผู้ที่กล่าวว่า "อัลลอฮฺนั้นได้ทรงสั่งเสียแก่เราว่า เราจะต้องไม่มีศรัทธาต่อศาสนทูตคนใด จนกว่าเขาจะนำมาแก่เรา ซึ่งสิ่งพลีสักอย่าง ที่มีเพลิงมากินมัน" จงกล่าวเถิดว่า "แท้จริงได้มีบรรดาศาสนทูตก่อนหน้าฉันได้นำบรรดาหลักฐานอันชัดเจนมายังพวกเธอแล้ว และได้นำสิ่งที่พวกเธอได้กล่าวไว้ด้วย แล้วไฉนเล่า พวกเธอจึงได้สังหารพวกเขา หากพวกเธอสัตย์จริง" 
{3:184} แล้วหากพวกเขาปฏิเสธเธอ บรรดาศาสนทูตก่อนหน้าเธอก็ได้ถูกปฏิเสธมาแล้ว ซึ่งเขาเหล่านั้นได้นำบรรดาหลักฐานอันชัดเจน บรรดาคัมภีร์ซะบูร และคัมภีร์ที่ส่อง(ทางเที่ยง) 
{3:185} ทุกชีวิตเป็นผู้ลิ้มรสความตาย และแท้จริง ที่พวกเธอจะได้รับรางวัลของพวกเธอโดยครบถ้วนนั้น คือวันปรโลก แล้วผู้ใดที่ถูกนำออกห่างจากนรก และถูกนำเข้าสวรรค์ เขาก็ชนะแล้ว และชีวิตโลกนี้เป็นเพียงแต่ความสุขที่หลอกลวง 
{3:186} แน่นอนยิ่งพวกเธอจะถูกทดสอบในทรัพย์สมบัติของพวกเธอและตัวของพวกเธอเอง และแน่นอนยิ่งพวกเธอจะได้ยินสิ่งที่ทำให้เดือดร้อนมากมาย จากบรรดาผู้ที่ได้รับคัมภีร์ก่อนหน้าพวกเธอ และบรรดาผู้ตั้งภาคี และหากพวกเธออดทนและยำเกรงแล้ว (ก็จะพ้นการทดสอบ) แท้จริงนั่นคือส่วนหนึ่งจากกิจการที่จำต้องเด็ดเดี่ยว 
{3:187} และ(จงรำลึก)เมื่ออัลลอฮฺทรงเอาคํามั่นสัญญาจากบรรดาผู้ที่ได้รับคัมภีร์ว่า "พวกเธอจะต้องแจกแจงคัมภีร์นั้นให้แจ่มแจ้งแก่ผู้คนทั้งหลาย และพวกเธอจะต้องไม่ปิดบังมัน" แล้วพวกเขาก็โยนมันทิ้งไว้เบื้องหลังของพวกตน และได้แลกเปลี่ยนมันไปกับราคาอันเล็กน้อย ช่างเลวเสียนี่กระไร! สิ่งที่พวกเขาแลกเปลี่ยนเอามา 
{3:188} เธอจงอย่าคิดเป็นอันขาดว่าบรรดาผู้ที่ปิติยินดีต่อสิ่งที่พวกตนกระทำ และชอบที่จะได้รับการชมเชยในสิ่งที่พวกตนไม่ได้กระทำนั้น จงอย่าคิดเป็นอันขาดว่า พวกเขาจะมีทางรอดพ้นจากการลงโทษไปได้ และพวกเขาจะได้รับการลงโทษอันเจ็บแสบ 
{3:189} และอํานาจแห่งเหล่าชั้นฟ้าและแผ่นดินนั้นเป็นกรรมสิทธิ์ของอัลลอฮฺ และอัลลอฮฺคือพระผู้ทรงมีอำนาจเหนือทุกสรรพสิ่ง 
{3:190} แท้จริงในการสร้างเหล่าชั้นฟ้าและแผ่นดิน และการสับเปลี่ยนของทิวาและราตรีนั้น เป็นนานาสัญญาณสำหรับผู้มีปัญญา 
{3:191} คือบรรดาผู้ที่รำลึกถึงอัลลอฮฺทั้งในสภาพยืน และนั่ง และในสภาพที่นอนตะแคง และพวกเขาพินิจพิจารณากันในการสร้างเหล่าชั้นฟ้าและแผ่นดิน "พระเจ้าของพวกข้าฯ! พระองค์ไม่ได้ทรงสร้างสิ่งนี้มาโดยไร้สาระ พระพิสุทธิคุณแห่งพระองค์ โปรดคุ้มครองพวกข้าฯให้พ้นจากการลงโทษแห่งเพลิงนรกด้วยเถิด" 
{3:192} "พระเจ้าของพวกข้าฯ! แท้จริงผู้ใดที่พระองค์ทรงให้เข้านรก พระองค์ก็ยังความอัปยศแก่เขา และสำหรับพวกทุจริตนั้น ย่อมไม่มีเหล่าผู้ช่วยเหลือเลย" 
{3:193} "พระเจ้าของพวกข้าฯ! แท้จริงพวกข้าฯได้ยินผู้ประกาศเชิญชวนผู้หนึ่งกําลังประกาศเชิญชวนให้มีการศรัทธา ว่า 'พวกเธอจงมีศรัทธาต่อพระเจ้าของพวกเธอเถิด' แล้วพวกข้าฯก็มีศรัทธากัน พระเจ้าของพวกข้าฯ! โปรดอภัยปวงบาปของพวกข้าฯ แก่พวกข้าฯ และโปรดลบล้างให้พ้นจากพวกข้าฯ ซึ่งบรรดาความผิดของพวกข้าฯ และโปรดให้พวกข้าฯสิ้นชีวิตร่วมกับบรรดาผู้ที่เป็นคนดีด้วยเทอญ" 
{3:194} "พระเจ้าของพวกข้าฯ! และโปรดประทานแก่พวกข้าฯสิ่งที่พระองค์ได้สัญญาไว้แก่พวกข้าฯโดยผ่านบรรดาศาสนทูตของพระองค์ และโปรดอย่าได้ยังความอัปยศแก่พวกข้าฯในวันปรโลกเลย แท้จริงพระองค์นั้นไม่ทรงผิดสัญญา" 
{3:195} แล้วพระเจ้าของพวกเขาก็ทรงตอบรับพวกเขาว่า "แท้จริงฉันจะไม่ให้การงานของผู้ทำงานคนหนึ่งคนใดในหมู่พวกเธอนั้นสูญเสียดอก ไม่ว่าจะเป็นชายหรือหญิงก็ตาม โดยที่บางส่วนของพวกเธอนั้นมาจากอีกบางส่วน บรรดาผู้ที่อพยพและที่ถูกขับไล่ให้ออกจากหมู่บ้านของพวกตน และได้รับความเดือดร้อนในทางของฉัน และได้ต่อสู้และถูกสังหารนั้น แน่นอนฉันจะลบล้างบรรดาความผิดของพวกเขาให้พ้นจากพวกเขา และแน่นอนฉันจะให้พวกเขาเข้าบรรดาสวนสวรรค์ ซึ่งมีแม่น้ำลำธารไหลอยู่เบื้องล่างของมัน ทั้งนี้เป็นรางวัลตอบแทนจากอัลลอฮฺ และอัลลอฮฺนั้น ณ พระองค์มีการตอบแทนอันดีงาม" 
{3:196} อย่าให้การเคลื่อนไหวของบรรดาผู้ปฏิเสธศรัทธาในบ้านเมืองนั้นลวงเธอได้เป็นอันขาด 
{3:197} มันเป็นความสุขอันเล็กน้อยเท่านั้น แล้วที่พำนักอาศัยของพวกเขานั้น คือนรกญะฮันนัม และช่างเป็นที่นอนที่เลวร้ายเสียนี่กระไร! 
{3:198} แต่บรรดาผู้ที่ยำเกรงพระเจ้าของพวกตนนั้น พวกเขาจะได้รับบรรดาสวนสวรรค์ ซึ่งมีแม่น้ำลำธารไหลผ่านจากเบื้องล่างของมัน โดยที่พวกเขาจะเป็นอมตะในนั้น ทั้งนี้เป็นสถานที่รับรองที่มาจากอัลลอฮฺ และสิ่งที่มีอยู่ ณ อัลลอฮฺนั้น คือสิ่งที่ดียิ่งสำหรับบรรดาคนดี 
{3:199} และแท้จริงในหมู่ผู้ได้รับคัมภีร์นั้นมีผู้ที่มีศรัทธาต่ออัลลอฮฺ และสิ่งที่ถูกประทานลงมาแก่พวกเธอ และสิ่งที่ถูกประทานลงมาแก่พวกเขา ในฐานะผู้นอบน้อมต่ออัลลอฮฺ โดยที่พวกเขาจะไม่แลกเปลี่ยนโองการของอัลลอฮฺไปกับราคาอันเล็กน้อย ชนเหล่านี้ พวกเขาจะได้รับรางวัลของพวกตน ณ พระเจ้าของพวกตน แท้จริงอัลลอฮฺคือพระผู้ทรงรวดเร็วในการชําระสอบสวน 
{3:200} โอ้ บรรดาผู้ที่มีศรัทธา! จงมีความอดทน และจงต่างอดทนต่อกันเถิด และจงประจําการ และจงกลัวเกรงอัลลอฮฺเถิด เพื่อว่าพวกเธอจะได้รับความสำเร็จ 
{4:1} โอ้ ปวงมนุษย์! จงยำเกรงพระเจ้าของพวกเธอ ที่ได้บังเกิดพวกเธอมาจากชีวิตหนึ่ง และจากชีวิตนั้น ได้ทรงบังเกิดคู่ครองของมัน และจากทั้งสองนั้น ได้ทรงบันดาลให้เหล่าผู้ชายและผู้หญิงอันมากมายแพร่ขยาย และจงยำเกรงอัลลอฮฺ ที่พวกเธอต่างขอร้องต่อกันด้วย(การอ้างพระนามของ)พระองค์ และจงรักษาเครือญาติ แท้จริงอัลลอฮฺทรงสอดส่องดูแลพวกเธออยู่เสมอ 
{4:2} และแก่ลูกกำพร้า จงส่งมอบทรัพย์สมบัติของพวกเขา และจงอย่าเอาของเลวไปแลกเปลี่ยนด้วยของดี และจงอย่ากินทรัพย์สินของพวกเขาร่วมกับทรัพย์สินของพวกเธอ แท้จริงมันเป็นบาปอันยิ่งใหญ่ 
{4:3} และหากพวกเธอเกรงว่าจะไม่สามารถให้ความยุติธรรมในบรรดาเด็กกําพร้าได้ ก็จงสมรสกับสตรีอื่นที่เหมาะสมสำหรับพวกเธอ สองคน หรือสามคน หรือสี่คน และถ้าพวกเธอเกรงว่าพวกเธอจะให้ความยุติธรรมไม่ได้ ก็จงมีเพียงแค่คนเดียว หรือไม่ก็หญิงที่มือขวาของพวกเธอครอบครองอยู่ นั้นเป็นสิ่งที่ใกล้เคียงที่สุดกับการที่พวกเธอจะไม่ลําเอียง 
{4:4} และจงให้สินสอดของพวกนางแก่พวกนางด้วยความเต็มใจ แต่ถ้านางเห็นชอบที่จะให้สิ่งหนึ่งแก่พวกเธอจากสินสอดนั้นแล้ว ก็จงบริโภคสิ่งนั้นด้วยความเอร็ดอร่อยและโอชา 
{4:5} และจงอย่าให้ทรัพย์สินของพวกเธอที่อัลลอฮฺได้ทรงให้พวกเธอดูแลค้ำจุนนั้นแก่บรรดาคนปัญญาอ่อน และจงให้ปัจจัยยังชีพและเครื่องนุ่งห่มแก่พวกเขาจากทรัพย์สินนั้น และจงกล่าววาจาอันดีงามแก่พวกเขา 
{4:6} และจงทดสอบบรรดาเด็กกําพร้า จนกระทั่งพวกเขาบรรลุวัยสมรส ถ้าพวกเธอเห็นว่าพวกเขามีปัญญา ก็จงมอบทรัพย์สินของพวกเขาให้แก่พวกเขาไป และจงอย่ากินทรัพย์สินนั้นอย่างฟุ่มเฟือยและรีบเร่ง ก่อนที่พวกเขาจะเติบโต และผู้ใดเป็นผู้มั่งมีก็จงงดเว้นเสีย และผู้ใดเป็นผู้ยากจนก็จงกินโดยชอบธรรม ครั้นเมื่อพวกเธอส่งมอบทรัพย์สมบัติของพวกเขาให้แก่พวกเขา ก็จงให้มีสักขีพยานยืนยันแก่พวกเขา และเพียงพอแล้วที่อัลลอฮฺเป็นผู้ทรงสอบสวน 
{4:7} บรรดาบุรุษนั้น จะได้รับส่วนแบ่งจากสิ่งที่บิดามารดาและบรรดาญาติที่ใกล้ชิดได้ทิ้งไว้ และบรรดาสตรีนั้นก็จะได้รับส่วนแบ่งจากสิ่งที่บิดามารดาและบรรดาญาติที่ใกล้ชิดได้ทิ้งไว้ ซึ่งสิ่งนั้นจะน้อยหรือมากก็ตาม เป็นส่วนได้รับที่ถูกกําหนดอัตราส่วนไว้ 
{4:8} และถ้าบรรดาญาติที่ใกล้ชิด และบรรดาเด็กกำพร้า และบรรดาผู้ที่ขัดสน มาร่วมอยู่ด้วยในยามแบ่งมรดก ก็จงแบ่งปันส่วนหนึ่งจากสิ่งนั้น ให้เป็นปัจจัยยังชีพแก่พวกเขา และจงกล่าววาจาอันดีงามแก่พวกเขา 
{4:9} และพึงวิตกเถิด บรรดาผู้ที่ หากพวกเขาเองทอดทิ้งลูก ๆ ที่ยังอ่อนแอ ไว้ข้างหลังของพวกตน พวกเขาก็กลัวว่าจะมีภยันตรายเกิดขึ้นแก่ลูก ๆ ของพวกตน ดังนั้นพวกเขาจงเกรงกลัวอัลลอฮฺเถิด และจงกล่าววาจาที่เที่ยงตรง 
{4:10} แท้จริงบรรดาผู้ที่กินทรัพย์สินของบรรดาเด็กกำพร้าด้วยการทุจริตนั้น แท้จริงพวกเขากินเพลิงเข้าไปในท้องของพวกตนต่างหาก และพวกเขาก็จะเข้าไปสู่เปลวเพลิง 
{4:11} อัลลอฮฺได้ทรงสั่งพวกเธอไว้เกี่ยวกับลูก ๆ ของพวกเธอว่า สำหรับเพศชายนั้นจะได้รับส่วนแบ่งเท่ากับส่วนแบ่งของเพศหญิงสองคน แต่ถ้าหากลูก ๆ นั้นเป็นหญิงเกินกว่าสองคน พวกนางก็จะได้ส่วนแบ่งสองในสามของสิ่งที่เขาได้ทิ้งไว้ และถ้าหากลูกเป็นหญิงคนเดียว นางก็จะได้ส่วนแบ่งครึ่งหนึ่ง ส่วนบิดาและมารดาของเขานั้น ต่างก็จะได้รับส่วนแบ่งหนึ่งในหกจากสิ่งที่เขาได้ทิ้งไว้ นั่นหากว่าเขามีบุตร แต่ถ้าหากเขาไม่มีบุตร และมีเพียงบิดามารดาของเขา ที่จะรับมรดกของเขาแล้ว มารดาของเขาก็จะได้รับส่วนแบ่งหนึ่งในสาม แต่ถ้าหากเขามีพี่น้องหลายคน มารดาของเขาก็จะได้รับส่วนแบ่งหนึ่งในหก ทั้งนี้หลังจากพินัยกรรมที่เขาได้สั่งเสียมันไว้ หรือหลังจากหนี้สิน บรรดาบิดาของพวกเธอและบุตรหลานของพวกเธอนั้น พวกเธอไม่รู้ดอกว่า ฝ่ายใดในพวกเขานั้น เป็นผู้ที่ใกล้ชิดสำหรับพวกเธอในด้านคุณประโยชน์ ทั้งนี้เป็นบัญญัติที่มาจากอัลลอฮฺ แท้จริงอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{4:12} และพวกเธอนั้น จะได้รับส่วนแบ่งครึ่งหนึ่งของสิ่งที่บรรดาภรรยาของพวกเธอได้ทิ้งไว้ นั่นหากว่าพวกนางไม่มีบุตร แต่ถ้าหากพวกนางมีบุตร พวกเธอก็จะได้รับส่วนแบ่งหนึ่งในสี่จากสิ่งที่พวกนางได้ทิ้งไว้ ทั้งนี้หลังจากพินัยกรรมที่นางได้สั่งเสียมันไว้ หรือหลังจากหนี้สิน และพวกนางนั้นจะได้รับส่วนแบ่งหนึ่งในสี่จากสิ่งที่พวกเธอได้ทิ้งไว้ นั่นหากพวกเธอไม่มีบุตร แต่ถ้าหากพวกเธอมีบุตร พวกนางก็จะได้รับส่วนแบ่งหนึ่งในแปดจากสิ่งที่พวกเธอทิ้งไว้ ทั้งนี้หลังจากพินัยกรรมที่พวกเธอสั่งเสียมันไว้ หรือหลังจากหนี้สิน และถ้ามีชายคนหนึ่งหรือหญิงคนหนึ่งถูกรับมรดกในฐานะเป็นผู้ที่ไร้บิดาและบุตร แต่เขามีพี่น้องเพศชายคนหนึ่ง หรือมีพี่น้องเพศหญิงคนหนึ่ง ทั้งสองต่างก็จะได้รับส่วนแบ่งหนึ่งในหก แต่ถ้าพี่น้องของเขามีมากกว่านั้น พวกเขาก็เป็นผู้มีส่วนร่วมในส่วนแบ่งหนึ่งในสาม ทั้งนี้หลังจากพินัยกรรมที่ถูกสั่งเสียไว้ หรือหลังจากหนี้สิน โดยไม่ใช่สิ่งที่นำมาซึ่งผลร้ายใด ๆ เป็นคําสั่งที่มาจากอัลลอฮฺ และอัลลอฮฺคือพระผู้ทรงรอบรู้ พระผู้ทรงหนักแน่น 
{4:13} เหล่านั้นแหละคือขอบเขตของอัลลอฮฺ และผู้ใดที่ภักดีต่ออัลลอฮฺและศาสนทูตของพระองค์ พระองค์ก็จะทรงนำเขาเข้าในเหล่าสวนสวรรค์ มีแม่น้ำลำธารไหลผ่านจากเบื้องล่างของมัน โดยเป็นผู้อมตะอยู่ในนั้น และนั่นคือชัยชนะอันยิ่งใหญ่ 
{4:14} และผู้ใดฝ่าฝืนอัลลอฮฺและศาสนทูตของพระองค์และละเมิดขอบเขตของพระองค์ พระองค์ก็จะทรงนำเขาเข้าในนรก เป็นผู้อมตะอยู่ในนั้น และเขาจะได้รับการลงโทษที่อัปยศ 
{4:15} และบรรดาสตรีของพวกเธอผู้ที่กระทำสิ่งลามกนั้น จงให้มีพยานสี่คนของพวกเธอยืนยันพวกนาง ถ้าพวกเขายืนยันแล้ว ก็จงกักขังพวกนางไว้ในบ้าน จนกว่าพวกนางจะสิ้นชีพ หรือไม่ก็จะทรงให้มีทางออกหนึ่งสำหรับพวกนาง 
{4:16} และชายสองคนในหมู่พวกเธอที่กระทำการลามกนั้น พวกเธอจงลงโทษเขาทั้งสองคน หากทั้งสองสำนึกผิดและปรับปรุงแก้ไขแล้ว ก็จงระงับการลงโทษเขาทั้งสอง แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:17} แท้จริงการสำนึกผิดที่อัลลอฮฺจะทรงรับนั้นคือ ของบรรดาผู้ที่กระทำความชั่วโดยรู้เท่าไม่ถึงการณ์เท่านั้น แล้วพวกเขาสำนึกผิดในเวลาอันใกล้ ชนเหล่านี้ อัลลอฮฺจะทรงอภัยโทษให้แก่พวกเขา และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{4:18} ไม่ใช่การสำนึกผิดของบรรดาผู้ที่กระทำความชั่วต่าง ๆ จนกระทั่งเมื่อความตายได้มายังพวกเขาคนใด แล้วเขาก็กล่าวว่า "บัดนี้แหละข้าฯขอสำนึกผิด" และก็ไม่ใช่ของบรรดาผู้ที่ตาย ในขณะที่พวกเขาเป็นผู้ปฏิเสธศรัทธา ชนเหล่านี้ เราได้เตรียมการลงโทษอันเจ็บแสบไว้แก่พวกเขาแล้ว 
{4:19} โอ้ บรรดาผู้ที่มีศรัทธา! ไม่อนุมัติแก่พวกเธอ ที่จะเอาบรรดาสตรีเป็นมรดกด้วยการบังคับ และไม่อนุมัติเช่นเดียวกัน ที่จะขัดขวางพวกนาง เพื่อเอาบางส่วนของสิ่งที่พวกเธอได้เคยมอบให้แก่พวกนางนั้นคืนมา นอกจากว่าพวกนางจะกระทำสิ่งลามกอันชัดแจ้งเท่านั้น และจงอยู่ร่วมกับพวกนางด้วยดี หากพวกเธอรังเกียจพวกนาง ก็อาจเป็นไปได้ว่า การที่พวกเธอรังเกียจสิ่งหนึ่ง ขณะเดียวกันอัลลอฮฺก็ทรงให้มีความดีอันมากมายในสิ่งนั้น 
{4:20} และหากพวกเธอต้องการเปลี่ยนคู่ครองคนหนึ่งแทนที่ของคู่ครองอีกคนหนึ่ง และพวกเธอได้เคยให้ทรัพย์สินอันมากมายแก่คนหนึ่งในหมู่พวกนาง ก็จงอย่าได้เอาสิ่งใดจากทรัพย์สินนั้นคืน พวกเธอจะเอามันคืนด้วยการอุปโลกน์ความเท็จและการกระทำบาปอันชัดเจนกระนั้นหรือ? 
{4:21} และพวกเธอจะเอามันคืนได้อย่างใดเล่า ทั้ง ๆ ที่พวกเธอได้แนบกายกันแล้ว และพวกนางก็ได้เอาคํามั่นสัญญาอันหนักแน่นจากพวกเธอแล้วด้วย 
{4:22} และจงอย่าสมรสกับบรรดาหญิงที่บิดาของพวกเธอได้สมรสมาแล้ว นอกจากที่ได้ผ่านพ้นมาเท่านั้น แท้จริงมันเป็นสิ่งลามกและน่ารังเกียจยิ่ง และเป็นวิถีทางที่ชั่ว 
{4:23} ที่ได้ถูกห้ามแก่พวกเธอนั้น คือมารดาของพวกเธอ และธิดาของพวกเธอ และพี่น้องเพศหญิงของพวกเธอ และพี่น้องเพศหญิงร่วมบิดาของพวกเธอ และพี่น้องเพศหญิงร่วมมารดาของพวกเธอ ธิดาของพี่น้องเพศชายของพวกเธอ และธิดาของพี่น้องเพศหญิงของพวกเธอ และมารดาของพวกเธอที่ให้นมแก่พวกเธอ และพี่น้องเพศหญิงของพวกเธอเนื่องจากการให้นม และมารดาภรรยาของพวกเธอ และเหล่าลูกเลี้ยงของพวกเธอที่อยู่ในบ้านของพวกเธอ จากภรรยาของพวกเธอที่พวกเธอได้สมสู่กับนาง แต่ถ้าพวกเธอยังไม่ได้สมสู่กับนาง ก็ไม่เป็นความผิดอันใดสำหรับพวกเธอ และภรรยาของบุตรพวกเธอที่มาจากเชื้อสายของพวกเธอ และการที่พวกเธอรวมระหว่างหญิงสองพี่น้องไว้ด้วยกัน นอกจากที่ได้ผ่านพ้นไปแล้วเท่านั้น แท้จริงอัลลอฮฺคือพระผู้ทรงอภัย พระผู้ทรงปรานีเสมอ 
{4:24} และ(อย่าสมรสกับ)บรรดาหญิงมีสามี นอกจาก(ทาส)ที่มือขวาของพวกเธอครอบครอง เป็นบัญญัติของอัลลอฮฺที่มีแก่พวกเธอ และได้ถูกอนุมัติให้แก่พวกเธอที่นอกเหนือจากนั้น ในการที่พวกเธอจะแสวงหามาด้วยทรัพย์ของพวกเธอ ในฐานะเป็นผู้สมรส ไม่ใช่ในฐานะผู้ทำผิดประเวณี ดังนั้นหญิงใดที่พวกเธอเสพสุขกับนาง ในบรรดาหญิงเหล่านั้น ก็จงให้สินตอบแทนของพวกนางนั้นแก่พวกนาง ตามที่มีกําหนดไว้ และไม่เป็นความผิดอันใดสำหรับพวกเธอในสิ่งที่พวกเธอต่างยินยอมกันในสิ่งนั้นหลังจากที่มีกําหนดนั้นขึ้น แท้จริง อัลลอฮฺคือพระผู้ทรงรอบรู้ พระผู้ทรงมีปรีชาญาณ 
{4:25} และผู้ใดในหมู่พวกเธอไม่สามารถที่จะสมรสกับบรรดาหญิงอิสระที่มีศรัทธาได้ ก็จงสมรสกับเด็กสาวของพวกเธอที่เป็นผู้มีศรัทธาในหมู่(ทาส)ที่มือขวาของพวกเธอครอบครอง และอัลลอฮฺทรงรอบรู้ยิ่งในการศรัทธาของพวกเธอ บางคนในหมู่พวกเธอนั้นมาจากอีกบางคน ดังนั้นจงสมรสกับพวกนางด้วยการอนุมัติจากผู้ปกครองของพวกนาง และจงให้สินตอบแทนของพวกนางแก่พวกนางโดยชอบธรรม ในฐานะที่พวกนางเป็นหญิงที่บริสุทธิ์ ไม่ใช่เป็นหญิงที่ค้าประเวณี และไม่ใช่หญิงที่คบชู้ แล้วหากนางได้รับการสมรสแล้ว หากพวกนางกระทำสิ่งลามก พวกนางก็จะถูกลงทัณฑ์เพียงครึ่งหนึ่งของโทษทัณฑ์ของสตรีอิสระ นั่นสำหรับผู้ที่กลัวการทำชั่วในหมู่พวกเธอ และการที่พวกเธออดกลั้นไว้ได้นั้น เป็นการดีกว่าสำหรับพวกเธอ และอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:26} อัลลอฮฺทรงปรารถนาที่จะแจกแจงแก่พวกเธอ และชี้นำพวกเธอสู่บรรดาแนวทางของบรรดาผู้ที่มาก่อนพวกเธอ และจะทรงอภัยโทษให้แก่พวกเธอ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{4:27} และอัลลอฮฺทรงปรารถนาที่จะอภัยโทษให้แก่พวกเธอ และบรรดาผู้ที่ปฏิบัติตามตัณหานั้นปรารถนาที่จะให้พวกเธอเอนเอียงออกไปอย่างมากมาย 
{4:28} อัลลอฮฺทรงปรารถนาที่จะผ่อนผันให้แก่พวกเธอ และมนุษย์นั้นถูกบังเกิดขึ้นในสภาพที่อ่อนแอ 
{4:29} โอ้ บรรดาผู้ที่มีศรัทธา! จงอย่ากินทรัพย์สินของพวกเธอ ในระหว่างพวกเธอกันเองโดยทุจริต นอกจากมันจะเป็นการค้าขายที่เกิดจากความพอใจในหมู่พวกเธอกันเอง และจงอย่าฆ่าตัวของพวกเธอเอง แท้จริงอัลลอฮฺคือพระผู้ทรงปรานีต่อพวกเธอเสมอ 
{4:30} และผู้ใดที่กระทำเช่นนั้นโดยเจตนาละเมิดและข่มเหงแล้ว เราก็จะให้เขาเข้าในเพลิงนรก และนั่นเป็นสิ่งที่ง่ายดายสำหรับอัลลอฮฺ 
{4:31} หากพวกเธอปลีกตัวออกจากบรรดาบาปมหันต์ ที่พวกเธอถูกห้ามให้ละเว้นมันแล้ว เราก็จะลบล้างเหล่าความผิดของพวกเธอออกจากพวกเธอ และเราจะให้พวกเธอเข้าอยู่ในสถานที่อันมีเกียรติ 
{4:32} และจงอย่าปรารถนาในสิ่งที่อัลลอฮฺได้ทรงประทานให้แก่บางคนในหมู่พวกเธอเหนือกว่าอีกบางคน บรรดาบุรุษนั้นจะได้รับส่วนที่พวกเขาได้ขวนขวายไว้ และบรรดาสตรีนั้นก็จะได้รับส่วนที่พวกนางได้ขวนขวายไว้ และพวกเธอจงขอต่ออัลลอฮฺเถิด จากความโปรดปรานของพระองค์ แท้จริงอัลลอฮฺทรงรอบรู้ในทุกสรรพสิ่ง 
{4:33} และสำหรับแต่ละคนนั้น เราได้ให้มีผู้รับมรดก จากสิ่งที่บิดามารดาและญาติที่ใกล้ชิดได้ทิ้งไว้ และบรรดาผู้ที่สนธิสัญญาของพวกเธอได้ผูกมัดไว้ ก็จงให้ส่วนแบ่งของพวกเขานั้นแก่พวกเขา แท้จริงอัลลอฮฺทรงเป็นพยานในทุกสิ่งทุกอย่าง 
{4:34} บรรดาบุรุษนั้น คือผู้ที่ทำหน้าที่ปกครองเลี้ยงดูบรรดาสตรี เนื่องด้วยการที่อัลลอฮฺได้ทรงให้พวกเขาบางคนหนือกว่าอีกบางคน และด้วยการที่พวกเขาได้จ่ายไปจากทรัพย์ของพวกตน บรรดาสตรีที่ดีนั้นคือผู้จงรักภักดี ผู้รักษาในทุกสิ่งทุกอย่างที่อยู่ลับหลังสามี เนื่องด้วยสิ่งที่อัลลอฮฺทรงรักษาไว้ ส่วนบรรดาสตรี ที่พวกเธอหวั่นเกรงในความดื้อดึงของพวกนางนั้น ก็จงกล่าวตักเตือนพวกนางและทอดทิ้งพวกนางไว้แต่ลําพังในที่นอน และจงเฆี่ยนพวกนาง แต่ถ้าพวกนางเชื่อฟังพวกเธอแล้ว ก็จงอย่าหาทางเอาเรื่องกับพวกนาง แท้จริงอัลลอฮฺคือพระผู้ทรงสูงส่ง พระผู้ทรงเกรียงไกร 
{4:35} และหากพวกเธอหวั่นเกรงการแตกแยกระหว่างเขาทั้งสอง ก็จงส่งผู้ตัดสินคนหนึ่งจากครอบครัวของฝ่ายชาย และผู้ตัดสินอีกคนหนึ่งจากครอบครัวของฝ่ายหญิง หากทั้งสองปรารถนาที่จะประนีประนอมกัน อัลลอฮฺก็จะทรงให้ความสำเร็จในระหว่างทั้งสอง แท้จริงอัลลอฮฺคือพระผู้ทรงรอบรู้ พระผู้ทรงสัพพัญญู 
{4:36} และจงเคารพสักการะอัลลอฮฺเถิด และอย่าตั้งสิ่งใดเป็นภาคีกับพระองค์ และจงทำความดีต่อบิดามารดา และต่อเหล่าญาติที่ใกล้ชิด และเหล่าเด็กกำพร้า และเหล่าผู้ขัดสน และเพื่อนบ้านใกล้เคียง และเพื่อนบ้านที่ห่างไกล และเพื่อนใกล้ชิด และคนเดินทาง และเหล่าผู้ที่มือขวาของพวกเธอครอบครอง แท้จริงอัลลอฮฺไม่ทรงชอบผู้ยะโส ผู้โอ้อวด 
{4:37} ที่ตระหนี่และสั่งสอนผู้คนให้ตระหนี่ และปกปิดสิ่งที่อัลลอฮฺได้ทรงประทานให้แก่พวกเขาจากความโปรดปรานของพระองค์ และเราได้เตรียมการลงโทษที่อัปยศไว้แก่บรรดาผู้ปฏิเสธศรัทธา 
{4:38} และที่บริจาคทรัพย์ของพวกตน เพื่อโอ้อวดผู้คน และทั้งที่พวกเขาก็ไม่มีศรัทธาต่ออัลลอฮฺ และไม่มีศรัทธาต่อวันปรโลก และผู้ใดที่มีชัยฏอนเป็นคู่ของเขาแล้ว มันก็เป็นคู่ที่เลวร้าย 
{4:39} และพวกเขาจะเสียหายอะไรหรือ? หากพวกเขามีศรัทธาต่ออัลลอฮฺ และวันปรโลก และได้บริจาคส่วนหนึ่งจากสิ่งที่อัลลอฮฺได้ทรงประทานให้เป็นปัจจัยยังชีพแก่พวกเขา และอัลลอฮฺทรงรอบรู้เกี่ยวกับพวกเขา 
{4:40} แท้จริงอัลลอฮฺจะไม่ทรงอยุติธรรม แม้จะเพียงเท่าน้ำหนักผงธุลี และถ้ามันเป็นสิ่งที่ดีอย่างหนึ่งอย่างใด พระองค์ก็จะทรงเพิ่มพูนความดีนั้นเป็นทวีคูณ และทรงประทานรางวัลอันใหญ่หลวงจากที่พระองค์ 
{4:41} แล้วจะเป็นอย่างใด เมื่อเรานำพยานคนหนึ่งจากแต่ละประชาชาติมา และเราได้นำเธอมาเป็นพยานต่อชนเหล่านี้ 
{4:42} ในวันนั้น บรรดาผู้ที่ปฏิเสธศรัทธาและดื้อดึงต่อศาสนทูต ปรารถนาอยากให้แผ่นดินกลบพวกตนจนมิดหายไป และพวกเขาไม่สามารถจะปิดบังคําพูดใด ๆ แก่อัลลอฮฺได้ 
{4:43} โอ้ บรรดาผู้ที่มีศรัทธา! จงอย่าเข้าใกล้การนมาซ ขณะที่พวกเธอกําลังมึนเมาอยู่ จนกว่าพวกเธอจะรู้สิ่งที่พวกเธอพูดจา และก็จงอย่าเข้าใกล้การนมาซ ขณะที่เป็นผู้มีญะนาบะฮฺ นอกจากจะเป็นผู้ที่ผ่านทางไปเท่านั้น จนกว่าพวกเธอจะอาบน้ำ และหากพวกเธอป่วยหรืออยู่ในการเดินทาง หรือพวกเธอคนหนึ่งคนใดมาจากที่ถ่ายทุกข์ หรือพวกเธอสัมผัสผู้หญิง แล้วพวกเธอไม่พบน้ำ ก็จงมุ่งสู่ดินที่ดี แล้วจงลูบใบหน้าของพวกเธอและมือของพวกเธอ แท้จริงอัลลอฮฺคือพระผู้ทรงอภัย พระผู้ทรงยกโทษเสมอ 
{4:44} เธอไม่ได้เห็นบรรดาผู้ที่ได้รับส่วนหนึ่งจากคัมภีร์ดอกหรือ? โดยที่พวกเขาซื้อเอาความหลงผิดไว้ และต้องการที่จะให้พวกเธอหลงทาง 
{4:45} และอัลลอฮฺทรงรู้ดียิ่งเกี่ยวกับบรรดาศัตรูของพวกเธอ และเพียงพอแล้วที่อัลลอฮฺทรงเป็นพระผู้ทรงคุ้มครอง และเพียงพอแล้วที่อัลลอฮฺทรงเป็นพระผู้ทรงช่วยเหลือ 
{4:46} ในหมู่ผู้เป็นยิวนั้น มีที่บิดเบือนบรรดาถ้อยคําให้หันเหออกจากที่ของมัน และพวกเขากล่าวว่า "เราได้ยินกันแล้วและเราก็ได้ฝ่าฝืนกันแล้ว และท่านจงฟัง โดยที่ไม่ใช่เป็นผู้ได้ยิน และรออินา" โดยบิดลิ้นของพวกเขาและใส่ร้ายในศาสนา และหากว่าพวกเขากล่าวว่า "เราได้ยินกันแล้วและได้เชื่อฟังกันแล้ว" และ "ได้ยินแล้ว" และ "อุนซุรนา" ก็จะดีกว่าสำหรับพวกเขา และเที่ยงตรงกว่า ทว่าอัลลอฮฺได้ทรงสาปแช่งพวกเขา เนื่องด้วยการปฏิเสธศรัทธาของพวกเขา ดังนั้นพวกเขาจึงไม่มีศรัทธา นอกจากเพียงเล็กน้อยเท่านั้น 
{4:47} โอ้ บรรดาผู้ที่ได้รับคัมภีร์! จงมีศรัทธาต่อสิ่งที่เราได้นำลงมาเพื่อยืนยันสิ่งที่มีอยู่กับพวกเธอเถิด ก่อนที่เราจะลบล้างใบหน้า แล้วหมุนมันกลับไปอยู่ด้านหลัง หรือไม่ก็จะสาปแช่งพวกเขา เช่นเดียวกับที่เราได้สาปแช่งบรรดาผู้ที่ละเมิดในวันสับบาโต และพระบัญชาของอัลลอฮฺนั้นย่อมถูกปฏิบัติตามเสมอ 
{4:48} แท้จริงอัลลอฮฺ จะไม่ทรงอภัยต่อการตั้งภาคีขึ้นแก่พระองค์ และพระองค์ทรงอภัยให้แก่สิ่งอื่นจากนั้นสำหรับผู้ที่พระองค์ทรงประสงค์ และผู้ใดตั้งภาคีขึ้นแก่อัลลอฮฺแล้ว แน่นอนเขาก็ได้อุปโลกน์บาปกรรมอันใหญ่หลวง 
{4:49} เธอไม่ได้เห็นเหล่าผู้ที่แก้ตัวดอกหรือ? หามิได้! อัลลอฮฺต่างหากที่จะทรงประกันความบริสุทธิ์แก่ผู้ที่พระองค์ทรงประสงค์ และพวกเขาจะไม่ได้รับความอยุติธรรม แม้จะเพียงเท่าขนาดร่องเมล็ดอินทผาลัม 
{4:50} จงดูเถิดว่า อย่างใดเล่า ที่พวกเขาอุปโลกน์ความเท็จให้แก่อัลลอฮฺ และเพียงพอแล้ว ที่ความเท็จนั้นเป็นบาปอันชัดแจ้ง 
{4:51} เธอไม่ได้เห็นบรรดาผู้ที่ได้รับส่วนหนึ่งจากคัมภีร์ดอกหรือ? โดยที่พวกเขามีศรัทธาต่อญิบตุ และฏอฆูต และกล่าวแก่บรรดาผู้ปฏิเสธศรัทธาว่า "พวกเขาเหล่านี้แหละเป็นผู้อยู่ในทางที่เที่ยงตรงกว่าบรรดาผู้ที่มีศรัทธา" 
{4:52} ชนเหล่านี้คือผู้ที่อัลลอฮฺได้ทรงสาปแช่งพวกเขา และผู้ใดที่อัลลอฮฺทรงสาปแช่งพวกเขาแล้ว เธอจะไม่พบว่ามีผู้ช่วยเหลือสำหรับเขาอีกเลย 
{4:53} หรือว่าพวกเขามีส่วนได้ในอํานาจ? ถ้าเช่นนั้นแล้ว พวกเขาก็จะไม่ให้แก่คนอื่น แม้จะเพียงเท่าขนาดจุดบนเมล็ดอินทผาลัม 
{4:54} หรือว่าพวกเขาอิจฉาคนอื่นในสิ่งที่อัลลอฮฺทรงประทานให้แก่พวกเขาจากความโปรดปรานของพระองค์ แท้จริงนั้นพระองค์ได้ประทานคัมภีร์และวิทยปัญญาให้แก่วงศ์วานของอิบรอฮีมมาแล้ว และได้ทรงประทานอํานาจอันยิ่งใหญ่แก่พวกเขา 
{4:55} แล้วในหมู่พวกเขามีผู้มีศรัทธาต่อเขา และในหมู่พวกเขามีผู้ที่ขัดขวางเขา และเพียงพอแล้วที่นรกญะฮันนัมเป็นเปลวเพลิงอันโชติช่วง 
{4:56} แท้จริงบรรดาผู้ปฏิเสธศรัทธาต่อบรรดาโองการของเรานั้น เราจะเอาพวกเขาเข้าไปในเพลิงนรก คราใดที่ผิวหนังของพวกเขาสุก เราก็เปลี่ยนผิวหนังอื่นให้แก่พวกเขา เพื่อพวกเขาจะได้ลิ้มรสการลงโทษ แท้จริงอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{4:57} และบรรดาผู้ที่มีศรัทธา และประกอบคุณงามความดีนั้น เราจะให้พวกเขาเข้าในบรรดาสวนสวรรค์ มีแม่น้ำลำธารไหลผ่านจากเบื้องล่างของมัน เป็นอมตะอยู่ในนั้น ซึ่งในนั้นพวกเขาจะมีคู่ครองที่บริสุทธิ์ และเราจะให้พวกเขาเข้าอยู่ในร่มเงาอันร่มเย็น 
{4:58} แท้จริงอัลลอฮฺบัญชาพวกเธอให้มอบคืนบรรดาของฝากแก่เจ้าของ ๆ มัน และเมื่อพวกเธอตัดสินระหว่างผู้คน พวกเธอก็จะต้องตัดสินด้วยความยุติธรรม แท้จริงอัลลอฮฺทรงชี้นำพวกเธอด้วยสิ่งซึ่งดีแท้ แท้จริงอัลลอฮฺคือพระผู้ทรงได้ยิน พระผู้ทรงเห็น 
{4:59} โอ้ บรรดาผู้ที่มีศรัทธา! จงภักดีต่ออัลลอฮฺ และภักดีต่อศาสนทูต และผู้ปกครองในหมู่พวกเธอเถิด แต่ถ้าพวกเธอขัดแย้งกันในสิ่งใด ก็จงนำสิ่งนั่นกลับไปยังอัลลอฮฺและศาสนทูต หากพวกเธอศรัทธาต่ออัลลอฮฺและวันปรโลก นั่นแหละเป็นสิ่งที่ดียิ่งและเป็นการกลับไปที่สวยงามยิ่ง 
{4:60} เธอไม่ได้เห็นดอกหรือ บรรดาผู้ที่อ้างว่า พวกเขามีศรัทธาต่อสิ่งที่ถูกประทานลงมาแก่เธอและสิ่งที่ถูกประทานลงมาก่อนเธอ? โดยที่พวกเขาต้องการที่จะมอบหมายการพิพากษาให้แก่ฏอฆูต ทั้ง ๆ ที่พวกเขาถูกบัญชาให้ปฏิเสธมัน และชัยฏอนนั้นต้องการที่จะให้พวกเขาหลงทางห่างไกล 
{4:61} และเมื่อมีการกล่าวแก่พวกเขาว่า "พวกเธอจงมายังสิ่งที่อัลลอฮฺได้ประทานลงมา และยังศาสนทูตเถิด" เธอก็ได้เห็นพวกคนสับปลับเหล่านั้นผินหลังให้แก่เธออย่างจริงจัง 
{4:62} แล้วไฉนเมื่อมีเหตุร้ายประสบแก่พวกเขา เนื่องจากสิ่งที่มือของพวกเขาเองได้ประกอบขึ้น แล้วพวกเขาก็มาหาเธอโดยสาบานต่ออัลลอฮฺว่า "พวกเราไม่ได้ต้องการอะไร นอกจากการทำความดีและให้มีการปรองดองกันเท่านั้น" 
{4:63} ชนเหล่านี้แหละคือผู้ที่อัลลอฮฺทรงรู้สิ่งที่มีอยู่ในหัวใจของพวกเขา ดังนั้นเธอจงผินหลังให้แก่พวกเขา และจงตักเตือนพวกเขา และจงพูดกับพวกเขาในเรื่องตัวของพวกเขาด้วยคำพูดอันคมคาย 
{4:64} และเราไม่ได้ส่งศาสนทูตคนใดมา นอกจากเพื่อให้เป็นที่ภักดีด้วยพระอนุมัติของอัลลอฮฺ และหากว่าพวกเขา ขณะที่ทุจริตต่อตนเอง ได้มาหาเธอ แล้วขออภัยโทษต่ออัลออฮฺ และศาสนทูตก็ได้ขออภัยโทษให้แก่พวกเขาด้วยแล้ว แน่นอน พวกเขาก็ย่อมพบว่า อัลลอฮฺนั้นคือพระผู้ทรงอภัยโทษ พระผู้ทรงปรานีเสมอ 
{4:65} ไม่ดอก! ขอสาบานด้วยพระเจ้าของเธอ ว่าพวกเขาจะยังไม่มีศรัทธาจนกว่าพวกเขาจะให้เธอพิพากษาในสิ่งที่ขัดแย้งระหว่างกัน แล้วพวกเขาไม่พบความอึดอัดในใจของตนจากสิ่งที่เธอได้พิพากษา และยอมจํานนโดยดี 
{4:66} และหากว่าเราได้กําหนดแก่พวกเขาว่า "พวกเธอจงฆ่าตัวของพวกเธอเอง หรือจงออกไปจากหมู่บ้านของพวกเธอ" พวกเขาก็ไม่ทำตามกําหนดนั้น นอกจากเพียงส่วนน้อยในหมู่พวกเขาเท่านั้น และแม้ว่าพวกเขาได้กระทำตามสิ่งที่พวกเขาได้รับการชี้นำแล้ว แน่นอนก็เป็นสิ่งดียิ่งแก่พวกเขาเอง และเป็นสี่งที่ยิ่งยึดเหนี่ยวให้มั่นคง 
{4:67} และถ้าเช่นนั้นแล้ว แก่พวกเขา เราก็จะให้รางวัลอันใหญ่หลวงจากที่เรา 
{4:68} และแก่พวกเขา เราก็จะชี้นำทางอันเที่ยงตรง 
{4:69} และผู้ใดที่ภักดีต่ออัลลอฮฺและศาสนทูตแล้ว ชนเหล่านี้จะอยู่ร่วมกับบรรดาผู้ที่อัลลอฮฺทรงโปรดปรานพวกเขา อันได้แก่บรรดานบี บรรดาผู้ที่เชื่อโดยดุษฏี บรรดามรณสักขีและบรรดาผู้ที่ประพฤติดี และชนเหล่านี้แหละเป็นมิตรที่ดี 
{4:70} ความโปรดปรานดังกล่าวนั้นมาจากอัลลอฮฺ และเพียงพอแล้ว ที่อัลลอฮฺทรงเป็นพระผู้ทรงรอบรู้ 
{4:71} โอ้ บรรดาผู้ที่มีศรัทธา! จงยึดถือการระมัดระวังของพวกเธอ แล้วจงออกไปเป็นหมู่เหล่าหรือออกไปด้วยกันทั้งปวง 
{4:72} และแท้จริงในหมู่พวกเธอนั้นมีผู้ที่ชักช้าอยู่ หากมีเหตุร้ายประสบแก่พวกเธอ เขาก็กล่าวว่า "อัลลอฮฺได้ทรงกรุณาแก่ฉัน ที่ฉันไม่ได้ร่วมอยู่กับพวกเขา" 
{4:73} และถ้าหากว่ามีความกรุณาจากอัลลอฮฺได้ประสบกับพวกเธอแล้ว เขาก็จะพูดประหนึ่งไม่เคยมีความรักระหว่างพวกเธอกับเขา ว่า "โอ้ ถ้าฉันได้ร่วมอยู่กับพวกเขาก็คงจะดี! แล้วฉันก็จะได้มีชัยชนะอย่างใหญ่หลวง" 
{4:74} บรรดาผู้แลกเอาปรโลกด้วยชีวิตโลกนี้ จงสู้รบในทางของอัลลอฮฺเถิด และผู้ใดสู้รบในทางของอัลลอฮฺ แล้วเขาถูกสังหารหรือได้รับชัยชนะ เราก็จะประทานรางวัลอันใหญ่หลวงแก่เขา 
{4:75} แล้วไฉนเล่าพวกเธอไม่สู้รบในทางของอัลลอฮฺ ทั้ง ๆ ที่บรรดาผู้ถูกกดขี่ ทั้งชายและหญิงและเด็ก ๆ ต่างกล่าวกันว่า "พระเจ้าของพวกข้า! โปรดนำพวกข้าฯออกไปจากเมืองนี้ ซึ่งชาวเมืองเป็นผู้ข่มเหงรังแก และโปรดแต่งตั้งผู้คุ้มครองสักคนจากที่พระองค์ให้แก่พวกข้าฯ และโปรดแต่งตั้งผู้ช่วยเหลือสักคนจากที่พระองค์ให้แก่พวกข้าฯ" 
{4:76} บรรดาผู้ที่มีศรัทธานั้น พวกเขาจะต่อสู้ในหนทางของอัลลอฮฺ และบรรดาผู้ปฏิเสธศรัทธานั้น พวกเขาจะต่อสู้ในหนทางของฏอฆูต ดังนั้นพวกเธอจงต่อสู้บรรดาสมุนของชัยฏอนเถิด แท้จริงอุบายของชัยฏอนนั้นเป็นสิ่งที่อ่อนแอ 
{4:77} เธอไม่ได้เห็นดอกหรือ? บรรดาผู้ที่ถูก(ตักเตือน)ว่า "จงระงับมือของพวกเธอก่อนเถิด และจงนมาซ และจงชําระซะกาต" ครั้นเมื่อการสู้รบได้ถูกกําหนดขึ้นแก่พวกเขา ทันใดนั้นกลุ่มหนึ่งในหมู่พวกเขาก็กลัวผู้คน เสมือนกับการกลัวอัลลอฮฺ หรือกลัวยิ่งกว่านั้น และพวกเขากล่าวว่า "พระเจ้าของพวกข้า! เพราะเหตุใดพระองค์จึงได้ทรงกําหนดการสู้รบขึ้นแก่พวกข้า? พระองค์จะทรงเลื่อนกําหนดเวลาอีกสักหน่อยให้แก่พวกข้าไม่ได้หรือ?" จงกล่าวเถิด "ความสุขแห่งโลกนี้มีเพียงเล็กน้อย และปรโลกนั้นดียิ่งกว่าสำหรับผู้ที่ยำเกรง และพวกเธอจะไม่ได้รับความอยุติธรรม แม้จะเพียงเท่าขนาดร่องเมล็ดอินทผาลัม" 
{4:78} ณ ที่ใดก็ตามที่พวกเธออยู่ ความตายก็ย่อมมาถึงพวกเธอ และแม้ว่าพวกเธอจะอยู่ในป้อมปราการอันสูงตระหง่านก็ตาม และหากมีความดีอันใดมาประสบแก่พวกเขา พวกเขาก็จะกล่าวว่า สิ่งนี้มาจากอัลลอฮฺ และหากมีความเลวร้ายอันใดมาประสบแก่พวกเขา พวกเขาก็จะกล่าวว่า สิ่งนี้มาจากเธอ จงกล่าวเถิด "ทุกอย่างนั้นมาจากอัลลอฮฺทั้งสิ้น" แล้วไฉนชนพวกนี้จึงแทบจะไม่เข้าใจคําพูดเล่า? 
{4:79} ความดีอันใดที่ประสบแก่เธอนั้นมาจากอัลลอฮฺ และความเลวร้ายอันใดที่ประสบแก่เธอนั้นมาจากตัวของเธอเอง และเราได้ส่งเธอไปเป็นศาสนทูตแก่ปวงมนุษย์ และเพียงพอแล้วที่อัลลอฮฺทรงเป็นพยาน 
{4:80} ผู้ใดภักดีต่อศาสนทูต แน่นอนเขาก็ภักดีต่ออัลลอฮฺแล้ว และผู้ใดผินหลังให้ เราก็ไม่ได้ส่งเธอมาในฐานะเป็นผู้ควบคุมพวกเขาดอก 
{4:81} และพวกเขากล่าวว่า "ภักดี" แต่เมื่อพวกเขาออกไปจากเธอ ตกค่ำพวกเขากลุ่มหนึ่งก็ได้เปลี่ยนแปลงคำพูด เป็นอื่นจากที่เธอพูด และอัลลอฮฺจะทรงบันทึกสิ่งที่พวกเขาเปลี่ยนแปลง ดังนั้นจงเพิกเฉยต่อพวกเขา และจงมอบหมายต่ออัลลอฮฺเถิด และเพียงพอแล้ว ที่อัลลอฮฺทรงเป็นผู้ได้รับมอบหมาย 
{4:82} พวกเขาไม่พิจารณาดูอัลกุรอานบ้างหรือ? หากว่ามันมาจากผู้ที่ไม่ใช่อัลลอฮฺแล้ว แน่นอนพวกเขาก็จะพบว่า ในนั้นมีความขัดแย้งกันอย่างมากมาย 
{4:83} และเมื่อมีเรื่องหนึ่งเรื่องใดมายังพวกเขา ไม่ว่าจะเป็นความสงบปลอดภัยหรือความหวาดกลัว พวกเขาก็จะแพร่มันออกไป และหากว่าพวกเขาให้มันกลับไปยังศาสนทูตและยังผู้ปกครองการงานในหมู่พวกเขาแล้ว แน่นอนบรรดาผู้ที่วินิจฉัยมันในหมู่พวกเขาก็ย่อมรู้มันได้ และหากไม่ใช่เพราะความโปรดปรานของอัลลอฮฺที่มีต่อพวกเธอ และความเมตตาของพระองค์แล้ว แน่นอน พวกเธอก็คงปฏิบัติตามชัยฏอนกัน ยกเว้นคนส่วนน้อยเท่านั้น 
{4:84} เธอจงสู้รบในหนทางของอัลลอฮฺเถิด โดยที่เธอไม่ได้ถูกบังคับให้ต้องรับภาระของผู้ใด นอกจากตัวของเธอเอง และจงปลุกใจบรรดาผู้ที่มีศรัทธา อัลลอฮฺอาจจะทรงยับยั้งกําลังรบของบรรดาผู้ปฏิเสธศรัทธา และอัลลอฮฺทรงเข้มแข็งกว่าในแสนยานุภาพ และทรงรุนแรงกว่าในการลงโทษ 
{4:85} ผู้ใดที่ให้ความช่วยเหลือทางดี ส่วนได้จากความดีนั้นก็จะเป็นของตน และผู้ใดให้ความช่วยเหลือทางชั่วร้าย ส่วนเสียจากความชั่วนั้นก็จะเป็นของตน และอัลลอฮฺคือพระผู้ทรงมีอำนาจเหนือทุกสรรพสิ่ง 
{4:86} และเมื่อพวกเธอได้รับการคารวะ ด้วยการคารวะใด ๆ ก็ตาม ก็จงคารวะตอบด้วยวิธีที่ดีกว่า หรือตอบกลับด้วยวิธีที่เท่าเทียมกัน แท้จริงอัลลอฮฺทรงคํานวณนับในทุกสรรพสิ่ง 
{4:87} อัลลอฮฺนั้น ไม่มีพระผู้เป็นเจ้าอื่นใด นอกจากพระองค์ แน่นอน พระองค์จะทรงรวบรวมพวกเธอสู่วันฟื้นคืนชีพ ซึ่งไม่มีข้อสงสัยใด ๆ ในเรื่องนี้ และผู้ใดเล่าที่จะทรงสัตย์ในคำพูดยิ่งกว่าอัลลอฮฺ 
{4:88} ไฉนพวกเธอได้กลายเป็นสองพวก ในเรื่องของพวกคนสับปลับเล่า? และอัลลอฮฺได้ทรงให้พวกเขากลับสู่สภาพเดิมแล้ว เนื่องด้วยสิ่งที่พวกเขาได้ขวนขวายไว้ พวกเธอต้องการที่จะชี้นำผู้ที่อัลลอฮฺได้ทรงปล่อยให้หลงผิดใช่ไหม? และผู้ใดที่อัลลอฮฺทรงปล่อยให้หลงผิด เธอก็จะไม่พบหนทางใดสำหรับเขาอีกเลย 
{4:89} พวกเขาหวังกันว่า พวกเธอจะปฏิเสธศรัทธา ดั่งที่พวกเขาได้ปฏิเสธศรัทธา พวกเธอก็จะได้เท่าเทียมกัน ดังนั้นจงอย่าได้ยึดเอาผู้ใดในหมู่พวกเขาเป็นมิตร จนกว่าพวกเขาจะอพยพไปในทางของอัลลอฮฺ แต่ถ้าพวกเขาผินหลังให้ ก็จงจับกุมพวกเขาและจงสังหารพวกเขา ณ ที่ใดก็ตามที่พวกเธอพบเจอพวกเขา และจงอย่าเอาผู้ใดเลยในหมู่พวกเขาเป็นมิตรและเป็นผู้ช่วยเหลือ 
{4:90} นอกจากบรรดาผู้ที่ติดต่ออยู่กับพวกหนึ่ง ซึ่งระหว่างพวกเธอกับพวกนั้นมีพันธะสัญญาอยู่ หรือบรรดาผู้ที่มาหาพวกเธอ โดยที่หัวอกของพวกเขาอัดอั้นต่อการที่พวกเขาจะสู้รบกับพวกเธอ หรือสู้รบกับหมู่ชนของพวกเขาเอง และหากอัลลอฮฺทรงประสงค์ ก็คงได้ทรงให้พวกเขามีอํานาจเหนือพวกเธอและพวกเขาก็คงสู้รบกับพวกเธอแล้ว แต่ถ้าพวกเขาออกห่างพวกเธอ โดยที่ไม่ได้ทำการสู้รบกับพวกเธอ และได้เจรจากับพวกเธอเพื่อประนีประนอม อัลลอฮฺก็ไม่ทรงเปิดทางให้พวกเธอปราบปรามพวกเขา 
{4:91} พวกเธอจะพบพวกอื่นอีก โดยพวกเขาปรารถนาที่จะพ้นภัยจากพวกเธอ และพ้นภัยจากหมู่ชนของพวกตน คราใดที่พวกเขาถูกส่งกลับสู่การทดสอบ พวกเขาก็ถูกนำกลับไปอยู่ในนั้นตามเดิม ดังนั้นถ้าพวกเขาไม่ได้ถอยห่างจากพวกเธอไป และไม่ได้เจรจาเพื่อประนีประนอมกับพวกเธอ และไม่ได้ระงับมือของพวกตนแล้ว ก็จงจับกุมพวกเขาและจงสังหารพวกเขา ณ ที่ใดก็ตามที่พวกเธอพบเจอพวกเขา และชนเหล่านี้แหละ เราได้ให้พวกเธอมีอํานาจอันชัดเจนที่จะปราบปรามพวกเขา 
{4:92} และไม่ใช่วิสัยของผู้มีศรัทธาที่จะสังหารผู้มีศรัทธา นอกจากว่าไม่ได้มีใจเจตนา และผู้ใดที่สังหารผู้มีศรัทธาโดยไม่ได้มีใจเจตนา ก็ให้มีการปล่อยทาสที่มีศรัทธาคนหนึ่งให้เป็นไท และให้มีค่าทำขวัญ ที่ส่งมอบให้แก่ครอบครัวของเขา นอกจากว่าครอบครัวของเขาจะยกให้เป็นทาน แต่ถ้าหากเขาอยู่ในหมู่ชนที่เป็นศัตรูของพวกเธอ โดยที่เขาเป็นผู้มีศรัทธา ก็ให้มีการปล่อยทาสที่ศรัทธาคนหนึ่งให้เป็นไท และถ้าเขาอยู่ในหมู่ชนที่มีพันธะสัญญาระหว่างพวกเธอกับพวกเขา ก็ให้มีการทำขวัญ ที่ส่งมอบให้แก่ครอบครัวของเขา และให้มีการปล่อยทาสที่มีศรัทธาคนหนึ่ง ผู้ใดที่ไม่พบ ก็ให้มีการถือศีลอดสองเดือนต่อเนื่องกัน เป็นการไถ่โทษจากอัลลอฮฺ และอัลลอฮฺคือพระผู้ทรงรอบรู้ พระผู้ทรงมีปรีชาญาน 
{4:93} และผู้ใดสังหารผู้มีศรัทธาโดยจงใจ การตอบแทนแก่เขาก็คือนรกญะฮันนัม โดยที่เขาจะเป็นอมตะอยู่ในนั้น และอัลลอฮฺก็ทรงกริ้วโกรธเขา และทรงสาปแช่งเขา และได้ทรงเตรียมไว้สำหรับเขาซึ่งการลงโทษอันใหญ่หลวง 
{4:94} โอ้ บรรดาผู้ที่มีศรัทธา! เมื่อพวกเธอเดินทางไปในทางของอัลลอฮฺ ก็จงตรวจสอบให้ชัดแจ้งเสียก่อน และจงอย่ากล่าวแก่ผู้ที่กล่าวสะลามแก่พวกเธอว่า "ท่านไม่ใช่ผู้มีศรัทธา" เพียงเพื่อแสวงหาลาภเล็กน้อยแห่งชีวิตโลกนี้ แต่ ณ ที่อัลลอฮฺนั้นมีโชคลาภอันมากมาย ในทำนองเดียวกันนั้น พวกเธอก็เคยเป็นมาก่อน แล้วอัลลอฮฺได้ทรงโปรดปรานพวกเธอ ดังนั้นพวกเธอจงตรวจสอบให้ชัดแจ้งเสียก่อน แท้จริงอัลลอฮฺนั้นทรงรอบรู้อย่างถี่ถ้วนในสิ่งที่พวกเธอกระทำ 
{4:95} ในบรรดาศรัทธาชน พวกที่นั่งอยู่กับที่ โดยที่ไม่ได้เป็นผู้มีความจำเป็น และบรรดาผู้ต่อสู้และเสียสละในทางของอัลลอฮฺ ทั้งด้วยทรัพย์สมบัติของพวกตนและชีวิตของพวกตนนั้น ย่อมไม่เท่าเทียมกัน อัลลอฮฺทรงเชิดชูบรรดาผู้ที่ต่อสู้และเสียสละด้วยทรัพย์สมบัติของพวกตนและชีวิตของพวกตน เหนือกว่าบรรดาผู้ที่นั่งอยู่กับที่ขั้นหนึ่ง และทั้งหมดนั้น อัลลอฮฺได้ทรงสัญญาว่าจะให้สิ่งที่ดีเยี่ยม แต่อัลลอฮฺทรงเชิดชูบรรดาผู้ที่ต่อสู้และเสียสละเหนือกว่าบรรดาผู้ที่นั่งอยู่กับที่ ด้วยรางวัลอันใหญ่หลวง 
{4:96} ฐานันดรหลายขั้นจากพระองค์ และการอภัยโทษและความเมตตา และอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:97} แท้จริงบรรดาผู้ที่มะลาอิกะฮฺได้เอาชีวิตของพวกเขาไป โดยที่พวกเขาเป็นผู้ทุจริตต่อตนเองนั้น มะลาอิกะฮฺได้กล่าวว่า "พวกเธอเคยอยู่ในสภาพใด?" พวกเขากล่าวว่า "พวกเราเป็นผู้ที่ถูกกดขี่ในแผ่นดิน" มะลาอิกะฮฺกล่าวว่า "แผ่นดินของอัลลอฮฺไม่ได้กว้างขวาง เพื่อที่พวกเธอจะได้อพยพไปในนั้นดอกหรือ?" ชนเหล่านี้แหละ ที่พำนักของพวกเขาคือนรกญะฮันนัม และมันเป็นที่กลับคืนอันเลวร้าย 
{4:98} นอกจากบรรดาผู้ที่ถูกกดขี่ ทั้งชายและหญิงและเด็ก ๆ ที่ไม่สามารถออกอุบายใด ๆ ได้เลย อีกทั้งไม่รู้ทางไป 
{4:99} ชนเหล่านี้แหละ อัลลอฮฺอาจจะทรงยกโทษให้แก่พวกเขา และอัลลอฮฺคือพระผู้ทรงยกโทษเสมอ 
{4:100} และผู้ใดที่อพยพไปในทางของอัลลอฮฺ เขาก็จะพบว่าในผืนแผ่นดินมีสถานที่ลี้ภัยอันมากมายอีกทั้งความมั่งคั่ง และผู้ใดที่ออกจากบ้านของตนไปในฐานะผู้อพยพไปยังอัลลอฮฺและศาสนทูตของพระองค์ แล้วความตายมาถึงเขา แน่นอนรางวัลของเขานั้นย่อมมีอยู่ ณ อัลลอฮฺ และอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:101} และเมื่อพวกเธอเดินทางไปในผืนแผ่นดิน ก็ไม่เป็นความผิดอันใดแก่พวกเธอในการที่พวกเธอจะบั่นทอนการนมาซให้สั้นลง หากพวกเธอกลัวว่าบรรดาผู้ปฏิเสธศรัทธาจะข่มเหงรังแกพวกเธอ แท้จริงบรรดาผู้ปฏิเสธศรัทธานั้น เป็นศัตรูอันชัดเจนแก่พวกเธอ 
{4:102} และเมื่อเธออยู่ในหมู่พวกเขา แล้วเธอได้ให้มีการปฏิบัตินมาซขึ้นแก่พวกเขา ดังนั้นพวกเขากลุ่มหนึ่งก็จงยืนนมาซร่วมกับเธอ พวกเขาก็จงจับอาวุธของพวกตน ครั้นเมื่อพวกเขากราบแล้ว พวกเขาก็จงอยู่เบื้องหลังของพวกเธอ และอีกกลุ่มหนึ่งที่ยังไม่ได้นมาซก็จงมา และจงนมาซร่วมกับเธอ และพวกเขาจะต้องจับตาเฝ้าระวังและจับอาวุธของพวกตน บรรดาผู้ที่ปฏิเสธศรัทธานั้นปรารถนาหากว่าพวกเธอละเลยอาวุธของพวกเธอและสัมภาระของพวกเธอ พวกเขาก็จะได้จู่โจมพวกเธออย่างรวดเดียว และไม่เป็นความผิดแก่พวกเธอ ในการที่พวกเธอจะวางอาวุธของพวกเธอ หากว่าพวกเธอมีความยากลำบากเนื่องจากฝนตก หรือพวกเธอเจ็บป่วย แท้จริงอัลลอฮฺได้ทรงเตรียมการลงโทษที่ยังความอัปยศแก่ผู้ปฏิเสธศรัทธาทั้งหลาย 
{4:103} ครั้นเมื่อพวกเธอเสร็จจากการนมาซแล้ว ก็จงกล่าวรำลึกถึงอัลลอฮฺ ทั้งในสภาพยืนและนั่งและในสภาพที่พวกเธอนอนเอกเขนก ครั้นเมื่อพวกเธอปลอดภัยแล้ว ก็จงดํารงการนมาซ แท้จริงการนมาซนั้นเป็นบัญญัติที่ถูกกําหนดเวลาไว้แก่บรรดาผู้ที่มีศรัทธา 
{4:104} และพวกเธอจงอย่าท้อแท้ในการติดตามเสาะหาชนพวกนั้น หากพวกเธอเจ็บปวด พวกเขาก็เจ็บปวดเช่นเดียวกับพวกเธอ แต่พวกเธอหวังจากอัลลอฮฺ ซึ่งสิ่งที่พวกเขาไม่หวัง และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{4:105} แท้จริงเราได้ประทานคัมภีร์ลงมาแก่เธอเป็นความจริง เพื่อเธอจะได้พิพากษาระหว่างผู้คนด้วยสิ่งที่อัลลอฮฺได้ทรงเปิดเผยสำแดงให้เธอรู้เห็น และเธอจงอย่าเป็นผู้เถียงแทนผู้บิดพลิ้วทั้งหลาย 
{4:106} และเธอจงขออภัยโทษต่ออัลลอฮฺเถิด แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:107} และเธอจงอย่าโต้เถียงแทนบรรดาผู้ที่บิดพลิ้วต่อตนเองเลย แท้จริงอัลลอฮฺไม่ทรงชอบผู้ที่เคยบิดพลิ้ว ที่เคยกระทำบาป 
{4:108} พวกเขาอาจจะปกปิดให้พ้นจากปวงมนุษย์ได้ แต่พวกเขาไม่อาจจะปกปิดให้พ้นจากอัลลอฮฺ เพราะพระองค์ร่วมอยู่กับพวกเขา ขณะที่พวกเขากระซิบกระซาบคำพูดที่พระองค์ไม่ทรงพอพระทัย และอัลลอฮฺนั้นทรงล้อมรอบสิ่งที่พวกเขากระทำกัน 
{4:109} ก็พวกเธอนี้แหละได้โต้เถียงแทนพวกเขาในชีวิตโลกนี้ แล้วผู้ใดเล่าที่จะโต้เถียงกับอัลลอฮฺแทนพวกเขาในวันฟื้นคืนชีพ หรือว่าผู้ใดเล่าจะเป็นผู้รับมอบหมายให้คุ้มครองรักษาพวกเขา 
{4:110} และผู้ใดที่กระทำความชั่วหรือทุจริตต่อตัวเอง แล้วเขาขออภัยโทษต่ออัลลอฮฺ เขาก็จะพบว่าอัลลอฮฺคือพระผู้ทรงรอบรู้ พระทรงมีปรีชาญาณ 
{4:111} และผู้ใดที่แสวงหาบาปกรรม อันที่จริงเขาก็แสวงหามันไว้แก่ตนเอง และอัลลอฮฺคือพระผู้ทรงรอบรู้ พระทรงมีปรีชาญาณ 
{4:112} และผู้ใดที่แสวงหาความผิดหรือบาปกรรม แล้วก็โยนบาปกรรมนั้นให้แก่ผู้บริสุทธิ์ แน่นอนเขาได้แบกความเท็จและบาปกรรมอันชัดเจนไว้ 
{4:113} และหากไม่ใช่เพราะความโปรดปรานของอัลลอฮฺและความเมตตาของพระองค์แก่เธอแล้ว แน่นอนกลุ่มหนึ่งจากพวกเขาก็มุ่งหวังที่จะหลอกลวงเธอให้หลงผิด แต่พวกเขาไม่อาจจะหลอกลวงผู้ใดให้หลงผิดได้ นอกจากตัวของพวกเขาเอง และพวกเขาก็ไม่อาจจะทำอันตรายแก่เธอได้แต่อย่างใด และอัลลอฮฺได้ทรงประทานคัมภีร์ลงมาแก่เธอ และวิทยปัญญา และได้ทรงสอนเธอในสิ่งที่เธอไม่เคยรู้มาก่อน และความโปรดปรานของอัลลอฮฺที่มีแก่เธอนั้นใหญ่หลวงนัก 
{4:114} ไม่มีความดีอันใดดอกในการพูดซุบซิบอันมากมายของพวกเขา นอกจากผู้ที่สั่งให้ทำทานหรือสั่งให้ทำสิ่งที่ดีงาม หรือให้ประนีประนอมระหว่างผู้คน และผู้ใดกระทำดังกล่าว เพื่อแสวงหาความโปรดปรานจากอัลลอฮฺแล้ว เราจะให้รางวัลอันใหญ่หลวงแก่เขา 
{4:115} และผู้ใดที่ฝ่าฝืนศาสนทูตหลังจากที่การชี้นำอันถูกต้องได้ประจักษ์แก่เขาแล้ว และเขายังปฏิบัติตามทางที่ไม่ใช่ของบรรดาผู้ที่มีศรัทธา เราก็จะให้เขาหันไปตามทิศทางที่เขาได้หันไป และเราจะให้เขาเข้านรกญะฮันนัม และมันเป็นที่กลับคืนอันเลวร้าย 
{4:116} แท้จริงอัลลอฮฺจะไม่ทรงอภัยโทษให้แก่การตั้งภาคีแก่พระองค์ แต่พระองค์จะทรงอภัยโทษให้แก่สิ่งอื่นจากนั้นสำหรับผู้ที่พระองค์ทรงประสงค์ และผู้ใดตั้งภาคีขี้นแก่อัลลอฮฺแล้ว แน่นอน เขาก็ได้หลงทางไปแล้วอย่างห่างไกล 
{4:117} พวกเขาจะไม่วิงวอนขออื่นจากพระองค์ นอกจากเจว็ดหญิง และพวกเขาจะไม่วิงวอนขอ นอกจากชัยฏอนที่ดื้อรั้นเท่านั้น 
{4:118} อัลลอฮฺได้ทรงสาปแช่งมันแล้ว และมันได้กล่าวว่า "ข้าฯจะต้องเอาจากเหล่าบ่าวของพระองค์ให้ได้ส่วนที่ถูกกําหนดไว้" 
{4:119} "และข้าฯจะต้องหลอกลวงพวกเขาให้หลงผิด และข้าฯจะต้องทำให้พวกเขาเพ้อฝัน และข้าฯจะต้องสั่งพวกเขา แล้วพวกเขาก็ต้องผ่าหูปศุสัตว์ และข้าฯจะสั่งพวกเขา แล้วพวกเขาก็ต้องเปลี่ยนแปลงสิ่งที่อัลลอฮฺทรงสร้าง และผู้ใดที่ยึดเอาชัยฏอนเป็นผู้ช่วยเหลือแล้ว แน่นอนเขาก็สูญเสียอย่างชัดเจน" 
{4:120} มันจะสัญญากับพวกเขา และจะทำให้พวกเขาเพ้อฝัน และชัยฏอนจะไม่สัญญานอกจากการหลอกลวงเท่านั้น 
{4:121} ชนเหล่านี้แหละ ที่พำนักของพวกเขาก็คือนรกญะฮันนัม และพวกเขาจะไม่พบทางหนีจากมันได้เลย 
{4:122} และบรรดาผู้ที่มีศรัทธาและประกอบสิ่งดีงามทั้งหลายนั้น เราจะให้พวกเขาเข้าบรรดาสวนสวรรค์ มีแม่น้ำลำธารไหลผ่านจากเบื้องใต้ของมัน เป็นอมตะอยู่ในนั้นชั่วนิรันดร เป็นสัญญาอันแท้จริงของอัลลอฮฺ และผู้ใดเล่าที่สัตย์จริงในคำพูดยิ่งไปกว่าอัลลอฮฺ 
{4:123} ไม่ใช่ความเพ้อฝันของพวกเธอ และไม่ใช่ความเพ้อฝันของผู้ที่ได้รับคัมภีร์ ผู้ใดที่กระทำชั่วเขาก็ถูกตอบแทนด้วยความชั่วนั้น และเขาจะไม่มีผู้คุ้มครองและผู้ช่วยเหลือ อื่นจากอัลลอฮฺเลย 
{4:124} และผู้ใดประกอบคุณงามความดี ไม่ว่าจะเป็นเพศชายหรือเพศหญิงก็ตาม โดยที่เขาเป็นผู้มีศรัทธา ชนเหล่านี้จะได้เข้าบรรดาสวนสวรรค์ และพวกเขาจะไม่ได้รับความอยุติธรรม แม้จะเพียงเท่าขนาดรูที่เมล็ดอินทผาลัม 
{4:125} และผู้ใดเล่าจะมีศาสนาดียิ่งไปกว่าผู้ที่มอบใบหน้าของตนให้แก่อัลลอฮฺ และขณะเดียวกันเขาก็เป็นผู้ประพฤติดี และปฏิบัติตามแนวทางของอิบรอฮีม ผู้ใฝ่หาความสัตย์จริง และอัลลอฮฺได้ทรงถือเอาอิบรอฮีมเป็นสหาย 
{4:126} และสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺ และอัลลอฮฺนั้นทรงล้อมทุกสรรพสิ่งไว้ 
{4:127} และพวกเขาจะขอให้เธอชี้ขาดในเรื่องของบรรดาสตรี จงบอกเถิดว่า "อัลลอฮฺจะทรงชี้ขาดให้แก่พวกเธอในเรื่องของนางเหล่านั้น และสิ่งที่อยู่ในคัมภีร์นั้น ที่ถูกอ่านให้พวกเธอฟัง ในเรื่องของหญิงกำพร้าที่พวกเธอไม่ได้ให้แก่พวกนางซึ่งสิ่งที่ถูกกําหนดขึ้นแก่พวกนาง ในขณะที่พวกเธอปรารถนาจะสมรสกับพวกนาง และในเรื่องของบรรดาผู้อ่อนแอในหมู่เด็ก ๆ และในการที่พวกเธอจะดํารงความยุติธรรมแก่บรรดาเด็กกําพร้า และความดีอันใดก็ตามที่พวกเธอกระทำไป แท้จริงอัลลอฮฺทรงรู้ในความดีนั้น" 
{4:128} และหากสตรีใดเกรงว่าจะมีการปึ่งชาหรือมีการผินหลังให้จากสามีของนางแล้ว ก็ไม่เป็นความผิดอันใดสำหรับทั้งสองที่จะตกลงประนีประนอมกันอย่างใดอย่างหนึ่ง และการประนีประนอมนั้นเป็นสิ่งที่ดีกว่า และจิตใจคนนั้นถูกทำให้มีความตระหนี่ติดมาด้วย และหากพวกเธอกระทำความดี และมีความยำเกรงแล้ว แท้จริงอัลลอฮฺนั้นทรงรู้อย่างถี่ถ้วนในสิ่งที่พวกเธอกระทำ 
{4:129} และพวกเธอไม่อาจจะให้ความยุติธรรมในระหว่างบรรดาภารยาได้ดอก ถึงแม้ว่าพวกเธอจะมุ่งมั่นตั้งใจก็ตาม ดังนั้นพวกเธอจงอย่าลำเอียงเข้าข้างเดียว แล้วก็ปล่อยให้นางอีกคนนั้น ประหนึ่งผู้ที่ถูกแขวนไว้ และหากพวกเธอประนีประนอมกัน และมีความยำเกรงแล้ว แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:130} และหากทั้งสองจะแยกกัน อัลลอฮฺก็จะทรงประทานความพอเพียงแก่เขาทั้งคู่ จากความมั่งมีของพระองค์ และอัลลอฮฺคือพระผู้ทรงกว้างขวาง พระผู้ทรงมีปรีชาญาณ 
{4:131} และสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺ และแท้จริงเราได้สั่งเสียไว้แก่บรรดาผู้ที่ได้รับคัมภีร์ก่อนหน้าพวกเธอและพวกเธอด้วย ว่า "จงยำเกรงอัลลอฮฺเถิด และหากพวกเธอปฏิเสธศรัทธา ก็แท้จริงสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺ และอัลลอฮฺทรงเป็นพระผู้ทรงมั่งมี พระผู้ทรงเป็นที่สรรเสริญ" 
{4:132} และสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺ และเพียงพอแล้ว ที่อัลลอฮฺทรงได้รับมอบหมายให้คุ้มครองรักษา 
{4:133} หากพระองค์ทรงประสงค์ก็จะทรงขจัดพวกเธอจนหมดไป โอ้ ปวงมนุษย์! และจะทรงนำพวกอื่นมา และอัลลอฮฺทรงมีอำนาจเหนือสิ่งนั้น 
{4:134} ผู้ใดที่ต้องการสิ่งตอบแทนในโลกนี้ ก็ที่อัลลอฮฺนั้นมีทั้งสิ่งตอบแทนในโลกนี้และปรโลก และอัลลอฮฺนั้นคือพระผู้ทรงได้ยิน พระผู้ทรงเห็น 
{4:135} โอ้ บรรดาผู้ที่มีศรัทธา! จงเป็นผู้ที่ดํารงความยุติธรรม จงเป็นสักขีพยานเพื่ออัลลอฮฺ และ(ไม่ลำเอียง)แม้ว่าจะ(เป็นสักขีพยาน)แก่ตัวของพวกเธอเอง หรือบิดามารดาและญาติที่ใกล้ชิดก็ตาม แม้จะเป็นคนมั่งมีหรือคนยากจน อัลลอฮฺก็สมควรยิ่งกว่าเขาทั้งสอง ดังนั้นจงอย่าปฏิบัติตามอารมณ์แล้วไม่ยุติธรรม และหากพวกเธอบิดเบือนหรือผินหลังให้ แท้จริงอัลลอฮฺทรงรอบรู้อย่างถี่ถ้วนในสิ่งที่พวกเธอกระทำกัน 
{4:136} โอ้ บรรดาผู้ที่มีศรัทธา! จงมีศรัทธาต่ออัลลอฮฺ และศาสนทูตของพระองค์ และคัมภีร์ที่พระองค์ได้ทรงประทานลงมาแก่ศาสนทูตของพระองค์ และคัมภีร์ที่พระองค์ได้ทรงประทานลงมาก่อนหน้านั้น และผู้ใดปฏิเสธศรัทธาต่ออัลลอฮฺ และมะลาอิกะฮฺของพระองค์ และบรรดาคัมภีร์ของพระองค์ และบรรดาศาสนทูตของพระองค์ และวันปรโลก แน่นอนเขาก็ได้หลงทางไปแล้วอย่างห่างไกล 
{4:137} แท้จริงบรรดาผู้ที่มีศรัทธาแล้วปฏิเสธศรัทธา แล้วมีศรัทธา แล้วปฏิเสธศรัทธา แล้วเพิ่มการปฏิเสธศรัทธายิ่งขึ้นนั้น อัลลอฮฺจะไม่ทรงอภัยโทษให้แก่พวกเขา และพระองค์จะไม่ทรงชี้นำทางใดให้แก่พวกเขา 
{4:138} จงแจ้งข่าวดีแก่พวกคนสับปลับเถิดว่า พวกเขาจะได้รับการลงโทษอันเจ็บแสบ 
{4:139} (นั่นคือ)บรรดาผู้ที่ยึดเอาบรรดาผู้ปฏิเสธศรัทธาเป็นมิตรอื่นจากบรรดาผู้ที่มีศรัทธา พวกเขาจะแสวงหากําลังอํานาจที่พวกเขากระนั้นหรือ แท้จริงกําลังอํานาจทั้งมวลนั้นเป็นกรรมสิทธิ์ของอัลลอฮฺ 
{4:140} และแน่นอนอัลลอฮฺได้ทรงประทานลงมาแก่พวกเธอแล้วในคัมภีร์นั้นว่า หากพวกเธอได้ยินบรรดาโองการของอัลลอฮฺนั้นถูกปฏิเสธศรัทธาและถูกเย้ยหยัน พวกเธอก็จงอย่านั่งร่วมกับพวกเขา จนกว่าพวกเขาจะพูดคุยกันในเรื่องอื่นจากนั้น มิฉะนั้นแล้ว พวกเธอก็เหมือนพวกเขา แท้จริงอัลลอฮฺจะทรงรวบรวมบรรดาคนสับปลับและบรรดาผู้ปฏิเสธศรัทธาไว้ในนรกญะฮันนัมด้วยกันทั้งปวง 
{4:141} (นั่นคือ)บรรดาผู้ที่คอยสอดส่องดูพวกเธอ ถ้าหากพวกเธอได้รับชัยชนะจากอัลลอฮฺ พวกเขาก็กล่าวว่า "เราไม่ได้ร่วมอยู่กับพวกท่านดอกหรือ?" และหากผู้ปฏิเสธศรัทธาได้เปรียบ พวกเขาก็กล่าวว่า "เราไม่ได้มีอํานาจเหนือพวกท่านดอกหรือ? และเราไม่ได้ป้องกันพวกท่านให้พ้นจากบรรดาศรัทธาชนดอกหรือ?" อัลลอฮฺจะทรงพิพากษาระหว่างพวกเธอในวันฟื้นคืนชีพ และอัลลอฮฺจะไม่ทรงให้บรรดาผู้ปฏิเสธศรัทธามีหนทางเหนือบรรดาผู้ที่มีศรัทธาเป็นอันขาด 
{4:142} แท้จริงพวกคนสับปลับนั้นกําลังหลอกลวงอัลลอฮฺอยู่ ขณะเดียวกันอัลลอฮฺก็ทรงหลอกลวงพวกเขา และเมื่อพวกเขาลุกขึ้นนมาซ พวกเขาก็ลุกขึ้นอย่างเกียจคร้าน เพื่ออวดให้ผู้คนเห็น และพวกเขาจะไม่กล่าวรำลึกถึงอัลลอฮฺ นอกจากเพียงเล็กน้อย 
{4:143} โดยที่พวกเขาลังเลใจในระหว่างนั้น ทางพวกนี้ก็ไม่ไป ทางพวกนั้นก็ไม่ไป และผู้ใดที่อัลลอฮฺให้หลงทางไปแล้ว เธอก็จะไม่พบหนทางใดสำหรับเขาเป็นอันขาด 
{4:144} โอ้ บรรดาผู้ที่มีศรัทธา! จงอย่าได้ยึดเอาบรรดาผู้ปฏิเสธศรัทธาเป็นมิตร นอกเหนือจากบรรดาผู้ที่มีศรัทธากันเอง พวกเธอต้องการที่จะให้อัลลอฮฺมีหลักฐานอันชัดเจนมาผูกมัดพวกเธอกระนั้นหรือ? 
{4:145} แท้จริงบรรดาคนสับปลับนั้นอยู่ในนรกชั้นต่ำสุด และเธอจะไม่พบผู้ช่วยเหลือสำหรับพวกเขาเป็นอันขาด 
{4:146} นอกจากบรรดาผู้ที่สำนึกผิดและปรับปรุงแก้ไข และยึดมั่นต่ออัลลอฮฺ และได้มอบการเคารพสักการะของพวกตนให้แก่อัลลอฮฺโดยสิ้นเชิง ชนพวกนี้แหละจะร่วมอยู่กับบรรดาผู้ที่มีศรัทธา และอัลลอฮฺจะทรงประทานรางวัลอันยิ่งใหญ่แก่ศรัทธาชน 
{4:147} เหตุใดอัลลอฮฺจะทรงลงโทษพวกเธอเล่า หากพวกเธอกตัญญูและมีศรัทธา? และอัลลอฮฺนั้นคือพระผู้ทรงขอบพระทัย พระผู้ทรงรอบรู้ 
{4:148} อัลลอฮฺไม่ทรงชอบการพูดถึงความชั่วร้ายอย่างโจ่งแจ้ง นอกจากผู้ที่ถูกข่มเหง และอัลลอฮฺคือพระผู้ทรงได้ยิน พระผู้ทรงรอบรู้เสมอ 
{4:149} แม้ว่าพวกเธอเปิดเผยความดีหรือปกปิดมันไว้ หรือให้อภัยต่อความผิด แท้จริงอัลลอฮฺนั้น คือพระผู้ทรงอภัยโทษ พระผู้ทรงอานุภาพ 
{4:150} แท้จริงบรรดาผู้ที่ปฏิเสธการศรัทธาต่ออัลลอฮฺ และบรรดาศาสนาทูตของพระองค์ และต้องการที่จะแยกระหว่างอัลลอฮฺและบรรดาศาสนทูตของพระองค์ และกล่าวว่า "เรามีศรัทธาในบางคน และปฏิเสธในบางคน" และพวกเขาต้องการที่จะยึดเอาหนทางกึ่งกลางระหว่างนั้น 
{4:151} ชนเหล่านี้แหละคือผู้ปฏิเสธศรัทธาอย่างแท้จริง และแก่บรรดาผู้ปฏิเสธศรัทธานั้น เราได้เตรียมการลงโทษที่ยังความอัปยศ 
{4:152} และบรรดาผู้ที่มีศรัทธาต่ออัลลอฮฺ และบรรดาศาสนทูตของพระองค์ และไม่ได้แบ่งแยกระหว่างพวกเขาเหล่านั้น ชนเหล่านี้แหละ พระองค์จะทรงประทานรางวัลของพวกเขาแก่พวกเขา และอัลลอฮฺคือพระผู้ทรงอภัยโทษ พระผู้ทรงปรานีเสมอ 
{4:153} บรรดาผู้ได้รับคัมภีร์จะขอร้องเธอ ให้เธอนำคัมภีร์ฉบับหนึ่งจากฟ้าลงมาแก่พวกเขา แท้จริงนั้นพวกเขาได้ขอร้องมูซา ซึ่งสิ่งที่ใหญ่กว่านั้นมาแล้ว โดยที่พวกเขากล่าวว่า "จงแสดงให้พวกเราเห็นอัลลอฮฺโดยชัดแจ้งเถิด" แล้วอสุนีบาตก็ได้คร่าพวกเขา เนื่องด้วยความทุจริตของพวกเขา ต่อมาพวกเขาก็ได้ยึดถือลูกวัว หลังจากที่บรรดาหลักฐานอันชัดเจนได้มายังพวกเขาแล้ว แล้วเราก็อภัยให้ในเรื่องนั้น และเราได้ให้อํานาจอันชัดเจนแก่มูซา 
{4:154} และเราได้ยกภูเขาตูรขึ้นเหนือพวกเขา เพื่อให้ได้มาซึ่งสัญญาของพวกเขา และเราได้กล่าวแก่พวกเขาว่า "จงเข้าประตูนั้นด้วยการก้มกราบ" และเราได้กล่าวแก่พวกเขาว่า "จงอย่าได้ละเมิดในวันสับบาโต" และเราได้เอาสัญญาอันหนักแน่นจากพวกเขา 
{4:155} เนื่องด้วยการที่พวกเขาทำลายสัญญาของพวกตน และปฏิเสธบรรดาโองการของอัลลอฮฺและฆ่าบรรดานบี โดยปราศจากความเป็นธรรม และการที่พวกเขากล่าวว่า "หัวใจของเรามีเปลือกหุ้มอยู่" หามิได้! อัลลอฮฺได้ทรงประทับตราบนหัวใจของพวกเขาต่างหาก เนื่องจากการปฏิเสธศรัทธาของพวกเขา ดังนั้นพวกเขาจึงไม่มีศรัทธากัน นอกจากเพียงเล็กน้อยเท่านั้น 
{4:156} และเนื่องจากการที่พวกเขาปฏิเสธศรัทธา และการกล่าวใส่ร้ายแก่มัรยัม ด้วยความเท็จอันมหันต์ 
{4:157} และการที่พวกเขากล่าวว่า "พวกเราได้สังหารมะซีหฺ อีซา บุตรมัรยัม ศาสนทูตของอัลลอฮฺ" ทั้ง ๆ ที่พวกเขาไม่ได้สังหารอีซา และไม่ได้ตรึงเขาบนไม้กางเขน ทว่าถูกทำให้พวกเขาเห็นคลับคล้าย และแท้จริงบรรดาผู้ที่ขัดแย้งในตัวเขานั้น แน่นอนย่อมอยู่ในความสงสัยเกี่ยวกับเขา พวกเขาไม่มีความรู้อันใดเลยเกี่ยวกับเขา นอกจากคล้อยตามการคาดเดาเท่านั้น และพวกเขาไม่ได้สังหารเขาอย่างแน่นอน 
{4:158} หามิได้! อัลลอฮฺได้ทรงยกเขาขึ้นไปยังพระองค์ต่างหาก และอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{4:159} และไม่มีชาวคัมภีร์สักคนที่ไม่มีศรัทธาต่ออีซา ก่อนที่เขาจะสิ้นชีพ และวันฟื้นคืนชีพ เขาจะเป็นพยานยืนยันพวกเขาเหล่านั้น 
{4:160} แล้วก็เนื่องด้วยความทุจริตจากบรรดาผู้ที่เป็นยิว เราจึงได้บัญญัติห้ามแก่พวกเขาซึ่งบรรดาสิ่งดี ๆ ที่ได้เคยถูกอนุมัติแก่พวกเขา และเนื่องด้วยการที่พวกเขาขัดขวางหนทางของอัลลอฮฺอย่างมากมาย 
{4:161} และเนื่องด้วยการที่พวกเขาเอาดอกเบี้ย ทั้ง ๆ ที่พวกเขาถูกห้ามในเรื่องนั้น และเนื่องด้วยการที่พวกเขากินทรัพย์สินของผู้คนโดยทุจริต และเราได้เตรียมการลงโทษอันเจ็บแสบสำหรับผู้ปฏิเสธศรัทธา 
{4:162} ทว่าบรรดาผู้ลึกซึ้งในความรู้ในหมู่พวกเขา และบรรดาผู้ที่มีศรัทธานั้น พวกเขาย่อมมีศรัทธาต่อสิ่งที่ถูกประทานลงมาแก่เธอ และสิ่งที่ถูกประทานลงมาก่อนเธอ และบรรดาผู้ที่ดํารงการนมาซ และบรรดาผู้ที่ชําระซะกาต และบรรดาผู้ที่มีศรัทธาต่ออัลลอฮฺและวันปรโลก ชนเหล่านี้ แก่พวกเขา เราจะให้รางวัลอันใหญ่หลวง 
{4:163} แท้จริงเราได้เปิดเผยสำแดงแก่เธอ เช่นเดียวกับที่เราได้เคยเปิดเผยสำแดงแก่นูหฺ และบรรดานบีหลังจากเขา และเราได้มีโองการแก่อิบรอฮีม และอิสมาอีล และอิสหาก และยะอฺกูบ และวงศ์วานของอิสรออีล และอีซา และอัยยูบ และยูนุส และฮารูน และสุลัยมาน และแก่ดาวูดนั้น เราได้ประทานซะบูร 
{4:164} และมีบรรดาศาสนทูต ซึ่งเราได้เล่าถึงพวกเขาแก่เธอมาก่อนแล้ว และมีบรรดาศาสนทูตซึ่งเราไม่ได้เล่าแก่เธอ และอัลลอฮฺได้ตรัสสนทนากับมูซาด้วยคำพูด 
{4:165} คือบรรดาศาสนทูตในฐานะผู้แจ้งข่าวดีและในฐานะผู้ตักเตือน เพื่อว่าปวงมนุษย์จะได้ไม่มีข้ออ้างแก้ตัวต่ออัลลอฮฺได้อีก หลังจากบรรดาศาสนทูตเหล่านั้น และอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{4:166} ทว่าอัลลอฮฺนั้นทรงยืนยันในสิ่งที่พระองค์ได้ทรงประทานลงมาแก่เธอว่า พระองค์ได้ทรงประทานสิ่งนั้นมาด้วยความรู้ของพระองค์ และมะลาอิกะฮฺก็ยืนยันด้วย และเพียงพอแล้วที่อัลลอฮฺทรงเป็นพระผู้ทรงยืนยัน 
{4:167} แท้จริงบรรดาผู้ที่ปฏิเสธศรัทธาและขัดขวางทางของอัลลอฮฺนั้น แน่นอนพวกเขาได้หลงทางไปห่างไกล 
{4:168} แท้จริงบรรดาผู้ที่ปฏิเสธศรัทธาและทุจริตต่อตัวเองนั้น อัลลอฮฺจะไม่ทรงอภัยโทษให้แก่พวกเขา และพระองค์ก็จะไม่ทรงชี้นำทางแก่พวกเขาเลย 
{4:169} นอกจากทางแห่งนรกญะฮันนัม โดยที่พวกเขาจะเป็นอมตะอยู่ในนั้น และนั่นเป็นสิ่งง่ายดายแก่อัลลอฮฺ เป็นกรรมสิทธิ์ของอัลลอฮฺทั้งสิ้น และอัลลอฮฺนั้นคือพระผู้ทรงรอบรู้ พระผู้ทรงมีปรีชาญาณ 
{4:170} โอ้ ปวงมนุษย์! แท้จริง ศาสนทูตผู้นั้น ได้นำความสัตย์จริงจากพระเจ้าของพวกเธอมายังพวกเธอแล้ว จงมีศรัทธากันเถิด มันเป็นสิ่งดียิ่งแก่พวกเธอ และหากพวกเธอปฏิเสธศรัทธาแล้ว แท้จริงสิ่งที่อยู่ในเหล่าชั้นฟ้าและในแผ่นดินนั้นเป็นกรรมสิทธิ์ของอัลลอฮฺทั้งสิ้น และอัลลอฮฺนั้นคือพระผู้ทรงรอบรู้ พระผู้ทรงมีปรีชาญาณ 
{4:171} โอ้ ชาวคัมภีร์! จงอย่าปฏิบัติจนเกินขอบเขตในศาสนาของพวกเธอ และจงอย่ากล่าวเกี่ยวกับอัลลอฮฺ นอกจากสิ่งที่เป็นจริงเท่านั้น อันที่จริง อัลมะซีหฺ อีซา บุตรมัรยัมนั้น เป็นเพียงศาสนทูตของอัลลอฮฺและเป็นเพียงพระดํารัสของพระองค์ ที่ได้ทรงกล่าวมันแก่มัรยัม และเป็นเพียงวิญญาณหนึ่งจากพระองค์เท่านั้น ดังนั้นจงมีศรัทธาต่ออัลลอฮฺ และบรรดาศาสนทูตของพระองค์เถิด และจงอย่ากล่าวว่าสามองค์เลย จงหยุดยั้งเสียเถิด มันเป็นสิ่งดียิ่งแก่พวกเธอ แท้จริงอัลลอฮฺคือพระผู้เป็นเจ้าแต่เพียงพระองค์เดียว พระองค์ทรงบริสุทธิ์กว่าการที่จะทรงมีบุตร สิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของพระองค์ทั้งสิ้น และเพียงพอแล้วที่อัลลอฮฺทรงเป็นพระผู้ได้รับมอบหมายให้คุ้มครองรักษา 
{4:172} อัลมะซีหฺนั้นจะไม่เย่อหยิ่งเป็นอันขาดที่จะเป็นบ่าวของอัลลอฮฺ และมะลาอิกะฮฺผู้ใกล้ชิดก็เช่นกัน และผู้ใดเย่อหยิ่งต่อการเคารพสักการะพระองค์และยะโสแล้ว พระองค์ก็จะทรงนำพวกเขามาชุมนุม ณ ที่พระองค์ทั้งหมด 
{4:173} ส่วนบรรดาผู้ที่มีศรัทธาและประกอบคุณงามความดีนั้น พระองค์จะทรงตอบแทนรางวัลของพวกเขาให้แก่พวกเขาโดยครบถ้วน และจะทรงเพิ่มจากความโปรดปรานของพระองค์ให้แก่พวกเขาส่วนบรรดาผู้ที่หยิ่งยะโสนั้น พระองค์จะทรงลงโทษพวกเขาด้วยการลงโทษอันเจ็บแสบ และนอกเหนือจากอัลลอฮฺแล้ว พวกเขาจะไม่พบผู้คุ้มครองและผู้ช่วยเหลือสำหรับพวกตนอีกเลย 
{4:174} โอ้ ปวงมนุษย์! แน่นอนได้มีหลักฐานจากพระเจ้าของพวกเธอมายังพวกเธอแล้ว และเราประทานแสงสว่างอันแจ่มแจ้งลงมาแก่พวกเธอ 
{4:175} ส่วนบรรดาผู้ที่มีศรัทธาต่ออัลลอฮฺ และยึดมั่นในพระองค์นั้น พระองค์จะทรงนำพวกเขาเข้าอยู่ในความเมตตาและความโปรดปรานจากพระองค์ และแก่พวกเขา จะทรงชี้นำหนทางอันเที่ยงตรงไปสู่พระองค์ 
{4:176} เขาเหล่านั้นจะขอให้เธอชี้ขาดปัญหา จงกล่าวเถิดว่า "อัลลอฮฺจะทรงชี้ขาดให้แก่พวกเธอในเรื่องของผู้เสียชีวิตที่ไม่มีบิดาและบุตร คือถ้าชายคนหนึ่งเสียชีวิต โดยที่เขาไม่มีบุตร แต่มีพี่น้องเพศหญิงคนหนึ่ง นางก็จะได้รับส่วนแบ่งครึ่งหนึ่งของมรดกที่เขาได้ทิ้งไว้ และขณะเดียวกันเขาก็จะได้รับมรดกของนาง นั่นถ้าหากนางไม่มีบุตร แต่ถ้าพี่น้องเพศหญิงของเขามีด้วยกันสองคน ทั้งสองนั้นจะได้รับส่วนแบ่งสองในสามจากมรดกที่เขาได้ทิ้งไว้ แต่ถ้าพวกเขาเป็นพี่น้องหลายคนทั้งชายและหญิง สำหรับชายจะได้รับเท่ากับส่วนแบ่งของหญิงสองคน ที่อัลลอฮฺทรงแจกแจงแก่พวกเธอนั้น เพื่อพวกเธอจะได้ไม่หลงผิด และอัลลอฮฺนั้นคือพระผู้ทรงรอบรู้ในทุกสรรพสิ่ง" 
{5:1} โอ้ บรรดาผู้ที่มีศรัทธา! จงรักษาบรรดาสัญญาให้ครบถ้วนเถิด จตุบาทแห่งปศุสัตว์นั้นได้เป็นที่อนุมัติแก่พวกเธอ ยกเว้นที่จะมีการอ่านให้พวกเธอ โดยที่พวกเธอจะตัองไม่ถือว่า การล่าสัตว์เป็นที่อนุมัติ ขณะที่พวกเธออยู่ในอิฮฺรอม แท้จริงอัลลอฮฺนั้นทรงกำหนดตามที่พระองค์ทรงประสงค์ 
{5:2} โอ้ บรรดาผู้ที่มีศรัทธา! จงอย่าดูหมิ่นมวลสัญลักษณ์แห่งอัลลอฮฺ และเดือนที่ต้องห้าม และสัตว์พลี และเครื่องหมายที่แขวน และบรรดาผู้ที่มุ่งสู่บ้านต้องห้าม โดยแสวงหาความโปรดปรานและความพอพระทัยจากพระเจ้าของพวกตน แต่เมื่อใดที่พวกเธอได้เปลื้องอิฮฺรอมแล้ว ก็จงล่าสัตว์ได้ และจงอย่าให้การเกลียดชังต่อพวกหนึ่งพวกใด ที่ขัดขวางพวกเธอไม่ให้เข้า อัลมัสญิด อัลหะรอมนั้น ทำให้พวกเธอต้องละเมิด และพวกเธอจงช่วยเหลือกันในสิ่งที่เป็นคุณธรรมและความยำเกรง และจงอย่าร่วมช่วยเหลือกันในการทำบาปและการเป็นศัตรูต่อกัน และจงยำเกรงอัลลอฮฺเถิด แท้จริงอัลลอฮฺคือพระผู้ทรงรุนแรงในการลงโทษ 
{5:3} ได้ถูกห้ามแก่พวกเธอแล้ว ซึ่งสัตว์ที่ตายเอง และโลหิต และเนื้อสุกร และสัตว์ที่ถูกเปล่งนามอื่นจากอัลลอฮฺ ยามที่(เชือด)มัน และสัตว์ที่ถูกรัดคอตาย และสัตว์ที่ถูกตีตาย และสัตว์ที่ตกเหวตาย และสัตว์ที่ถูกขวิดตาย และสัตว์ที่ถูกสัตว์ร้ายกัดกิน นอกจากที่พวกเธอเชือด และสัตว์ที่ถูกเชือดบนแท่นบูชา และการที่พวกเธอเสี่ยงทายด้วยไม้ติ้ว เหล่านั้นเป็นการละเมิด วันนี้บรรดาผู้ปฏิเสธการศรัทธา หมดหวังในศาสนาของพวกเธอแล้ว ดังนั้นพวกเธอจงอย่ากลัวพวกเขา และจงกลัวฉันเถิด วันนี้ฉันได้ทำให้ศาสนาของพวกเธอสมบูรณ์เพื่อพวกเธอ และฉันได้ทำให้ความโปรดปรานของฉันที่มีต่อพวกเธอนั้นบริบูรณ์ และฉันได้เลือกให้อิสลามเป็นศาสนาของพวกเธอ ผู้ใดได้รับความคับขันในความหิวโหย โดยไม่ใช่เป็นผู้จงใจกระทำบาป แน่นอนอัลลอฮฺคือพระผู้ทรงอภัยโทษ พระผู้ทรงปรานีเสมอ 
{5:4} เขาเหล่านั้นจะถามเธอว่า มีอะไรบ้างที่ถูกอนุมัติแก่พวกเขา จงกล่าวเถิด "ที่ถูกอนุมัติแก่พวกเธอนั้นคือสิ่งดี ๆ ทั้งหลาย และบรรดาสัตว์สำหรับล่าเนื้อที่พวกเธอฝึกสอนมัน พวกเธอจงบริโภคจากสิ่งที่มันจับมาให้แก่พวกเธอ และจงกล่าวพระนามของอัลลอฮฺบนมันเสียก่อน และจงกลัวเกรงอัลลอฮฺเถิด แท้จริงอัลลอฮฺนั้นทรงรวดเร็วในการชําระสอบสวน" 
{5:5} วันนี้สิ่งดี ๆ ทั้งหลายได้ถูกอนุมัติแก่พวกเธอแล้ว และอาหารของบรรดาผู้ที่ได้รับคัมภีร์นั้นเป็นที่อนุมัติแก่พวกเธอแล้ว และอาหารของพวกเธอก็เป็นที่อนุมัติแก่พวกเขา เช่นเดียวกันกับบรรดาสตรีบริสุทธิ์ในหมู่สตรีผู้มีศรัทธา และบรรดาสตรีบริสุทธิ์ในหมู่ผู้ที่ได้รับคัมภีร์ก่อนหน้าพวกเธอ เมื่อพวกเธอได้มอบสินสอดของพวกนางให้แก่พวกนาง ในฐานะเป็นผู้สมรส ไม่ใช่เป็นผู้ผิดประเวณี และไม่ใช่ยึดเอานางเป็นชู้ และผู้ใดปฏิเสธต่อการศรัทธา แน่นอนการงานของเขาก็สูญสลายขณะเดียวกันในวันปรโลกพวกเขาจะอยู่ในหมู่ผู้ที่สูญเสีย 
{5:6} โอ้ บรรดาผู้ที่มีศรัทธา! หากพวกเธอลุกขึ้นเพื่อจะทำการนมาซ ก็จงล้างหน้าของพวกเธอ และมือของพวกเธอจนถึงข้อศอก และจงเช็ดที่ศีรษะของพวกเธอ และเท้าของพวกเธอถึงตาตุ่มทั้งสอง และหากพวกเธอมีญะนาบะฮฺ ก็จงอาบน้ำ หากพวกเธอป่วยหรือกำลังเดินทาง หรือพวกเธอคนใดกลับมาจากการถ่ายทุกข์ หรือสมสู่กับหญิง แล้วไม่พบน้ำ ก็จงมุ่งหาดินที่ดี และลูบใบหน้าของพวกเธอ และมือของพวกเธอด้วยดินนั้น อัลลอฮฺไม่ทรงประสงค์ที่จะให้พวกเธอต้องลำบาก ทว่าทรงประสงค์ที่จะชำระพวกเธอให้พ้นมลทิน และจะทรงประทานความเมตตาของพระองค์ให้ครบถ้วน เพื่อพวกเธอจะได้ขอบพระคุณ 
{5:7} และจงรำลึกถึงพระคุณของอัลลอฮฺที่มีต่อพวกเธอ และสัญญาของพระองค์ที่ได้ทรงกระทำมันไว้แก่พวกเธอ ขณะที่พวกเธอกล่าวว่า "พวกเราได้ยินแล้ว และพวกเราเชื่อฟังแล้ว" และจงยำเกรงอัลลอฮฺเถิด แท้จริงอัลลอฮฺนั้นทรงรอบรู้ถึงสิ่งที่อยู่ในทรวงอก 
{5:8} โอ้ บรรดาผู้ที่มีศรัทธา! จงเป็นผู้ปฏิบัติหน้าที่ด้วยดีเพื่ออัลลอฮฺ เป็นพยานด้วยความเที่ยงธรรมและจงอย่าให้การเกลียดชังพวกหนึ่งพวกใด ทำให้พวกเธอไม่ยุติธรรม จงยุติธรรมเถิด มันเป็นสิ่งที่ใกล้กับความยำเกรงยิ่งกว่า และจงยำเกรงอัลลอฮฺเถิด แท้จริงอัลลอฮฺคือพระผู้ทรงรอบรู้อย่างละเอียดในสิ่งที่พวกเธอกระทำกัน 
{5:9} และอัลลอฮฺได้ทรงสัญญากับบรรดาผู้ที่มีศรัทธา และประกอบสิ่งที่ดีงามทั้งหลายว่า พวกเขาจะได้รับการอภัยโทษ และรางวัลอันยิ่งใหญ่ 
{5:10} และบรรดาผู้ที่ปฏิเสธศรัทธาและปฏิเสธบรรดาโองการของเรานั้น ชนเหล่านี้แหละคือชาวนรก 
{5:11} โอ้ บรรดาผู้ที่มีศรัทธา! จงรำลึกถึงพระคุณของอัลลอฮฺที่มีต่อพวกเธอ ขณะที่พวกหนึ่งตั้งใจที่จะยื่นมือของพวกตนมาทำร้ายพวกเธอ แล้วพระองค์ก็ทรงยับยั้งและหันมือพวกเขาออกจากพวกเธอเสีย และจงยำเกรงอัลลอฮฺเถิด และแด่อัลลอฮฺเท่านั้น บรรดาผู้ที่มีศรัทธาจงมอบหมาย 
{5:12} และแท้จริงอัลลอฮฺได้ทรงรับเอาสัญญาแห่งวงศ์วานของอิสรออีล และเราได้แต่งตั้งผู้ปกครองสิบสองคนจากหมู่พวกเขา และอัลลอฮฺได้ตรัสว่า "ฉันนี้ร่วมอยู่ด้วยกับพวกเธอ ถ้าหากพวกเธอดํารงการนมาซ และชําระซะกาต และศรัทธาต่อบรรดาศาสนทูตของฉัน และสนับสนุนพวกเขา และให้อัลลอฮฺยืมหนี้ที่ดี แล้วแน่นอน ฉันจะลบล้างบาปทั้งหลายของพวกเธอออกจากพวกเธอ และแน่นอนฉันจะให้พวกเธอเข้าบรรดาสวนสวรรค์ มีแม่น้ำลำธารไหลผ่านจากเบื้องใต้ของมัน แล้วผู้ใดในหมู่พวกเธอปฏิเสธ หลังจากนั้นแล้ว แน่นอนเขาก็หลงจากทางอันเที่ยงตรง" 
{5:13} แต่เนื่องจากการที่พวกเขาทำลายสัญญาของพวกตน เราจึงสาปแช่งพวกเขา และทำให้หัวใจของพวกเขาแข็งกระด้าง พวกเขาบิดเบือนบรรดาถ้อยคําให้เฉออกจากตําแหน่งของมันและลืมส่วนหนึ่งจากสิ่งที่พวกเขาถูกเตือนให้จดจำไว้ และเธอจะยังคงเห็นพวกเขาที่ทรยศ ยกเว้นพวกเขาส่วนน้อย จงอภัยให้แก่พวกเขาเถิด และเมินหน้าเสีย แท้จริงอัลลอฮฺนั้นทรงรักเหล่าผู้ทำความดี 
{5:14} และจากบรรดาผู้ที่กล่าวว่า "พวกเราเป็นคริสเตียน" นั้น เราได้เอาสัญญาจากพวกเขา แต่แล้วพวกเขาก็ลืมส่วนหนึ่งจากสิ่งที่พวกเขาถูกเตือนกำชับไว้ เราจึงบันดาลให้การเป็นศัตรูและการเกลียดชังกันเกิดขึ้นระหว่างพวกเขาจนกระทั่งวันฟื้นคืนชีพ และอัลลอฮฺจะทรงบอกพวกเขาถึงสิ่งที่พวกเขาได้กระทำมาก่อน 
{5:15} โอ้ ชาวคัมภีร์! แท้จริงศาสนทูตของเราได้มายังพวกเธอแล้ว โดยที่เขาจะแจกแจงแก่พวกเธอ สิ่งที่พวกเธอปกปิดไว้มากมายจากคัมภีร์ และเขาจะระงับไว้มากมาย แท้จริงแสงสว่างจากอัลลอฮฺ และคัมภีร์อันชัดแจ้งนั้นได้มายังพวกเธอแล้ว 
{5:16} ด้วยคัมภีร์นั้นแหละ อัลลอฮฺจะทรงชี้นำบรรดาหนทางสันติแก่ผู้ที่ปฏิบัติตามความพึงพอพระทัยของพระองค์ และจะทรงนำพวกเขาออกจากความมืดมนไปสู่ความสว่างด้วยพระอนุมัติของอัลลอฮฺ และจะทรงชี้นำพวกเขาสู่ทางอันเที่ยงตรง 
{5:17} แน่นอนได้ปฏิเสธศรัทธาแล้ว บรรดาผู้ที่กล่าวว่า "อัลลอฮฺนั้น คืออัลมะซีหฺ บุตรมัรยัม" จงกล่าวเถิด "แล้วผู้ใดเล่าที่จะมีอํานาจขัดขวางอัลลอฮฺได้ หากพระองค์ทรงประสงค์ที่จะทำลายอัลมะซีหฺ บุตรมัรยัม และมารดาของเขา และผู้ที่อยู่ในแผ่นดินทั้งหมด และอํานาจแห่งเหล่าชั้นฟ้า และแผ่นดินและสิ่งที่อยู่ในระหว่างทั้งสองนั้นเป็นกรรมสิทธิ์ของอัลลอฮฺเท่านั้น และอัลลอฮฺทรงมีอำนาจเหนือทุกสรรพสิ่ง" 
{5:18} และบรรดาชาวยิวและชาวคริสเตียนได้กล่าวว่า "พวกเราคือบุตรของอัลลอฮฺ และเป็นที่รักใคร่ของพระองค์" จงกล่าวเถิด "แล้วไฉนเล่าพระองค์จึงทรงลงโทษพวกเธอ เนื่องด้วยความผิดทั้งหลายของพวกเธอ? ไม่ใช่เช่นนั้นดอก! พวกเธอเป็นสามัญชนในหมู่ผู้ที่พระองค์ทรงบังเกิดมาต่างหาก ซึ่งพระองค์จะทรงอภัยโทษแก่ผู้ที่พระองค์ทรงประสงค์ และอํานาจแห่งเหล่าชั้นฟ้าและแผ่นดินและสิ่งที่อยู่ในระหว่างทั้งสองนั้นเป็นกรรมสิทธิ์ของอัลลอฮฺเท่านั้น และยังพระองค์นั้นคือการกลับคืน" 
{5:19} โอ้ ชาวคัมภีร์! แท้จริงศาสนทูตของเราได้มายังพวกเธอแล้ว โดยที่เขาจะได้ชี้แจงแก่พวกเธอ ตามวาระสมัยที่ได้ว่างเว้นบรรดาศาสนทูตมา ทั้งนี้เนื่องจากการที่พวกเธอจะกล่าวว่า "ไม่เคยมีผู้แจ้งข่าวดีสักคนหรือผู้ตักเตือนสักคนมายังพวกเรา" แท้จริงได้มีผู้แจ้งข่าวดีและผู้ตักเตือนมายังพวกเธอแล้ว และอัลลอฮฺนั้นทรงมีอำนาจเหนือทุกสรรพสิ่ง 
{5:20} และ(จงรำลึก)เมื่อมูซาได้กล่าวแก่ประชาชาติของตนว่า "โอ้ หมู่ชนของฉัน! จงรำลึกถึงความพระคุณแห่งอัลลอฮฺที่มีแก่พวกเธอเถิด เพราะว่าพระองค์ได้ทรงให้มีบรรดานบีขึ้นในหมู่พวกเธอ และได้ทรงให้พวกเธอเป็นกษัตริย์ และได้ทรงประทานแก่พวกเธอ ซึ่งสิ่งที่ไม่ได้ทรงประทานให้แก่ผู้ใดในสากลโลก" 
{5:21} "โอ้ หมู่ชนของฉัน! จงเข้าไปในแผ่นดินอันบริสุทธิ์ ที่อัลลอฮฺได้ทรงกําหนดให้แก่พวกเธอเถิด และจงอย่าหันหลังของพวกเธอกลับ เพราะจะทำให้พวกเธอกลับกลายเป็นผู้สูญเสีย" 
{5:22} พวกเขากล่าวว่า "โอ้ มูซา! แท้จริงใน(แผ่นดินอันบริสุทธิ์)นั้น มีพวกที่เหี้ยมโหด และพวกเราจะไม่เข้าไปใน(แผ่นดิน)นั้นเป็นอันขาด จนกว่าพวกเขาจะออกไปจากที่นั่น ถ้าหากพวกเขาออกไปจากที่นั่นแล้ว พวกเราก็จะเป็นผู้เข้าไป" 
{5:23} มีชายสองคนในหมู่ผู้ยำเกรง ซึ่งอัลลอฮฺได้ทรงโปรดปรานแก่เขาทั้งสองได้กล่าวว่า "พวกเธอจงเข้าประตูนั้นไปเผชิญหน้ากับพวกเขาเถิด ครั้นเมื่อพวกเธอเข้าประตูนั้นไปแล้ว แน่นอนพวกเธอจะเป็นผู้ชนะ และแด่อัลลอฮฺนั้นพวกเธอจงมอบหมายเถิด หากพวกเธอเป็นผู้มีศรัทธา" 
{5:24} พวกเขากล่าวว่า "โอ้ มูซา! แท้จริงพวกเราจะไม่เข้าไปที่นั่นโดยเด็ดขาด ตราบใดที่พวกเขายังคงอยู่ที่นั่น ดังนั้นท่านและพระเจ้าของท่านจงไปเถิด แล้วจงต่อสู้ แท้จริงพวกเราจะนั่งอยู่ที่นี่" 
{5:25} เขากล่าวว่า "พระเจ้าของข้าฯ! แท้จริงข้าฯไม่มีอะไร นอกจากตัวข้าฯและพี่ชายของข้าฯ ดังนั้นโปรดแยกระหว่างเรากับหมู่ชนผู้ละเมิดด้วยเถิด" 
{5:26} พระองค์ตรัสว่า "เมืองนี้จะเป็นที่ต้องห้ามแก่พวกเขาสี่สิบปี ซึ่งพวกเขาจะต้องระเหเร่ร่อนไปในผืนแผ่นดิน ดังนั้นเธอจงอย่าเสียใจต่อหมู่ชนผู้ละเมิด" 
{5:27} และเธอจงอ่านให้พวกเขาฟัง ซึ่งข่าวคราวเกี่ยวกับบุตรชายสองคนของอาดัมตามความเป็นจริง เมื่อครั้งที่ทั้งสองได้พลีเครื่องพลี แล้วเครื่องพลีนั้นก็ถูกรับจากคนหนึ่งในสอง และมันไม่ได้ถูกรับจากอีกคนหนึ่ง เขาจึงได้กล่าวว่า "ฉันจะสังหารเธอให้ได้" เขากล่าวว่า "อัลลอฮฺจะทรงรับจากบรรดาผู้มีความยำเกรงเท่านั้น" 
{5:28} "หากเธอยื่นมือของเธอมายังฉัน เพื่อจะฆ่าฉัน ฉันก็จะไม่ยื่นมือของฉันไปยังเธอ เพื่อจะฆ่าเธอดอก แท้จริง ฉันกลัวอัลลอฮฺ พระเจ้าแห่งสากลโลก" 
{5:29} "แท้จริงฉันต้องการที่จะให้เธอนำบาปของฉันและบาปของเธอกลับไป แล้วเธอก็จะกลายเป็นคนหนึ่งในหมู่ชาวนรก และนั่นแหละคือการตอบแทนแก่พวกทุจริต" 
{5:30} แล้วจิตใจของเขาก็ยุยงเขาให้ฆ่าน้องชายของตน แล้วเขาก็ฆ่าเขา ดังนั้นเขาจึงได้กลายเป็นคนหนึ่งในหมู่ผู้สูญเสีย 
{5:31} แล้วอัลลอฮฺก็ได้ส่งกาตัวหนึ่งคุ้ยหาในดิน เพื่อที่จะแสดงให้เขาเห็นว่า เขาจะกลบศพน้องชายของตนอย่างใด เขากล่าวว่า "โอ้ ความหายนะแก่ฉัน! ฉันไม่สามารถที่จะเป็นเช่นกาตัวนี้ แล้วกลบศพน้องชายของฉันเชียวหรือนี่?" แล้วเขาก็กลายเป็นคนหนึ่งในหมู่ผู้เสียใจ 
{5:32} เนื่องจากเหตุนั้นแหละ เราจึงได้บัญญัติแก่วงศ์วานของอิสรออีลว่า ผู้ใดสังหารชีวิตหนึ่ง โดยไม่ใช่เป็นการชดเชยอีกชีวิตหนึ่ง หรือไม่ใช่เนื่องจากการบ่อนทำลายในแผ่นดินแล้ว ก็ประหนึ่งว่าเขาได้สังหารมนุษย์ทั้งมวล ผู้ใดรักษาชีวิต ก็ประหนึ่งว่า เขารักษาชีวิตมนุษย์ทั้งมวล และแท้จริงนั้นบรรดาศาสนทูตของเราได้นำเหล่าหลักฐานอันชัดแจ้งมายังพวกเขาแล้ว แต่แล้วหลังจากนั้น พวกเขาจำนวนมากมายก็เป็นผู้ล่วงเกินในแผ่นดิน 
{5:33} แท้จริงการตอบแทนแก่บรรดาผู้ที่ทำสงครามต่ออัลลอฮฺ และศาสนทูตของพระองค์ และพยายามบ่อนทำลายในแผ่นดิน นั้นก็คือการที่พวกเขาจะต้องถูกประหาร หรือถูกตรึงบนไม้กางเขน หรือมือของพวกเขาและเท้าของพวกเขาถูกตัดสลับข้าง หรือถูกเนรเทศออกไปจากแผ่นดิน นั้นก็คือพวกเขาจะได้รับความอัปยศในโลกนี้ และจะได้รับการลงโทษอันใหญ่หลวงในปรโลก 
{5:34} นอกจากบรรดาผู้ที่กลับใจ ก่อนที่พวกเธอจะสามารถลงโทษพวกเขา จงรู้เถิดว่า อัลลอฮฺคือพระผู้ทรงอภัยโทษ พระผู้ทรงเมตตา 
{5:35} โอ้ บรรดาผู้ที่มีศรัทธา! จงยำเกรงอัลลอฮฺเถิด และจงแสวงหาสื่อไปสู่พระองค์ และจงต่อสู้และเสียสละในทางของอัลลอฮฺเถิด เพื่อว่าพวกเธอจะได้รับความสำเร็จ 
{5:36} แท้จริงบรรดาผู้ปฏิเสธศรัทธานั้น หากพวกเขามีสิ่งที่อยู่ในแผ่นดินทั้งหมด และมีเยี่ยงนั้นอีกมารวมกัน เพื่อจะใช้มันไถ่ตัวให้พ้นจากการลงโทษในวันฟื้นคืนชีพแล้ว มันก็จะไม่ถูกรับจากพวกเขา และพวกเขาจะได้รับการลงโทษอันเจ็บปวด 
{5:37} พวกเขาปรารถนาที่จะออกจากเพลิงนรก แต่พวกเขาก็ไม่อาจจะออกจากมัน และพวกเขานั้นจะได้รับการลงโทษที่ถาวร 
{5:38} และขโมยชายและขโมยหญิงนั้นจงตัดมือของคนทั้งสอง ทั้งนี้เพื่อเป็นการตอบแทนในสิ่งที่ทั้งสองนั้นได้แสวงหาไว้ เพื่อเป็นเยี่ยงอย่างการลงโทษจากอัลลอฮฺ และอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{5:39} แล้วผู้ใดสำนึกผิดหลังจากการทำทุจริตของตน และแก้ไขปรับปรุงแล้ว แท้จริงอัลลอฮฺจะทรงอภัยโทษให้แก่พวกเขา แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{5:40} เธอไม่ได้รู้ดอกหรือว่า อัลลอฮฺนั้นทรงมีอํานาจในเหล่าชั้นฟ้าและแผ่นดิน พระองค์จะทรงลงโทษผู้ใดที่พระองค์ทรงประสงค์ และจะทรงอภัยโทษแก่ผู้ใดที่พระองค์ทรงประสงค์ และอัลลอฮฺนั้นคือพระผู้ทรงมีอำนาจเหนือทุกสรรพสิ่ง 
{5:41} โอ้ ศาสนทูต! จงอย่าให้บรรดาผู้ที่รีบเร่งกันในการปฏิเสธศรัทธาทำให้เธอเสียใจ ซึ่งได้แก่บรรดาผู้ที่พูดกับปากของพวกตนว่า "พวกเรามีศรัทธาแล้ว" โดยที่หัวใจของพวกเขายังไม่ได้มีศรัทธา และจากหมู่ผู้ที่เป็นยิวด้วย โดยที่พวกเขาชอบฟังคํามุสา พวกเขาชอบฟังพวกอื่นที่ไม่ได้มาหาเธอ พวกเขาบิดเบือนถ้อยคําออกจากที่ตั้งของมัน พวกเขากล่าวว่า "หากพวกท่านได้รับสิ่งนี้ ก็จงเอามันไว้ และถ้าหากพวกท่านไม่ได้รับมัน ก็จงระวัง" และผู้ใดที่อัลลอฮฺทรงประสงค์จะทดสอบเขาแล้ว เธอก็ไม่มีสิทธิอันใดที่จะช่วยเหลือเขาให้พ้นจากอัลลอฮฺ ชนเหล่านี้แหละคือผู้ที่อัลลอฮฺไม่ทรงประสงค์ที่จะชำระหัวใจพวกเขาให้สะอาด โดยที่พวกเขาจะได้รับความอัปยศในโลกนี้และจะได้รับการลงโทษอันมหันต์ในปรโลก 
{5:42} พวกเขาชอบฟังคํามุสา ชอบกินสิ่งต้องห้าม ถ้าหากพวกเขามาหาเธอ ก็จงพิพากษาระหว่างพวกเขา หรือไม่ก็หลีกเลี่ยงพวกเขาเสีย และถ้าหากเธอหลีกเลี่ยงพวกเขา พวกเขาก็ไม่อาจทำอันตรายแก่เธอได้สักอย่าง และหากเธอพิพากษา ก็จงพิพากษาระหว่างพวกเขาด้วยความยุติธรรม แท้จริงอัลลอฮฺนั้นทรงรักบรรดาผู้ที่ยุติธรรม 
{5:43} และพวกเขาจะให้เธอพิพากษาได้อย่างใด ในเมื่อพวกเขามีเตารอฮฺอยู่แล้ว ซึ่งในนั้นมีคำพิพากษาของอัลลอฮฺ แล้วพวกเขาก็ผินหลังให้หลังจากนั้น ชนเหล่านี้ไม่ได้เป็นผู้มีศรัทธา 
{5:44} แท้จริงเราได้ให้เตารอฮฺลงมา โดยที่ในนั้นมีการชี้นำและแสงสว่าง ซึ่งบรรดานบีที่สวามิภักดิ์ได้ใช้เตารอฮฺพิพากษาบรรดาผู้ที่เป็นยิว และบรรดาผู้รู้ในพระเจ้าและบรรดานักปราชญ์ก็ได้ใช้เตารอฮฺพิพากษาด้วย เนื่องด้วยสิ่งที่พวกเขาได้รับมอบหมายให้รักษาไว้ นั่นคือคัมภีร์ของอัลลอฮฺ และพวกเขาก็เป็นพยานยืนยันในคัมภีร์นั้นด้วย ดังนั้นพวกเธอ จงอย่ากลัวผู้คน! แต่จงกลัวฉันเถิด! และจงอย่าแลกเปลี่ยนบรรดาโองการของฉันไปกับราคาอันเล็กน้อย และผู้ใดที่ไม่ได้พิพากษาด้วยสิ่งที่อัลลอฮฺได้ทรงประทานลงมาแล้ว ชนเหล่านี้แหละคือบรรดาผู้ปฏิเสธศรัทธา 
{5:45} และเราได้บัญญัติแก่พวกเขาไว้ในคัมภีร์นั้นว่า ชีวิตต่อชีวิต และตาต่อตา และจมูกต่อจมูก และหูต่อหู และฟันต่อฟัน และบรรดาบาดแผลก็ให้มีการชดเชยเยี่ยงเดียวกัน และผู้ใดให้การชดเชยนั้นเป็นทาน มันก็เป็นสิ่งลบล้างบาปของเขาเอง และผู้ใดไม่ได้พิพากษาด้วยสิ่งที่อัลลอฮฺได้ทรงประทานลงมาแล้ว ชนเหล่านี้แหละคือพวกทุจริต 
{5:46} และเราได้ให้อีซา บุตรมัรยัมตามหลังพวกเขามา ในฐานะผู้ยืนยันสิ่งที่อยู่เบื้องหน้าเขา นั่นคือคัมภีร์เตารอฮฺ และเราได้ให้อินญีลแก่เขา ซึ่งในนั้นมีการชี้นำและแสงสว่าง และเป็นที่ยืนยันสิ่งที่อยู่เบื้องหน้ามัน นั่นคือคัมภีร์เตารอฮฺ และเป็นการชี้นำ และคําตักเตือนแก่บรรดาผู้ยำเกรง 
{5:47} และบรรดาผู้ที่ได้รับอินญีลก็จงพิพากษาด้วยสิ่งที่อัลลอฮฺได้ทรงประทานลงมาในนั้น และผู้ใดที่ไม่ได้พิพากษาด้วยสิ่งที่อัลลอฮฺได้ทรงประทานลงมาแล้ว ชนเหล่านี้คือผู้ที่ละเมิด 
{5:48} และเราได้ให้คัมภีร์ลงมาแก่เธอด้วยความสัตย์จริง เพื่อเป็นสิ่งยืนยันคัมภีร์ที่อยู่เบื้องหน้ามัน และเป็นสิ่งที่ควบคุมคัมภีร์นั้น ดังนั้นเธอจงพิพากษาระหว่างพวกเขา ด้วยสิ่งที่อัลลอฮฺทรงประทานลงมาเถิด และจงอย่าตามอารมณ์ของพวกเขาจนออกจากความสัตย์จริงที่ได้มายังเธอ สำหรับพวกเธอแต่ละประชาชาติ เราได้กำหนดบทบัญญัติและแนวทางไว้ และหากอัลลอฮฺทรงประสงค์ ก็จะทรงให้พวกเธอเป็นประชาชาติเดียวกัน ทว่าเพื่อที่จะทรงทดสอบพวกเธอในสิ่งที่พระองค์ได้ประทานแก่พวกเธอ ดังนั้นพวกเธอจงแข่งขันกันในคุณงามความดีเถิด ยังอัลลอฮฺนั้นคือการกลับไปของพวกเธอทั้งหมด แล้วพระองค์จะทรงแจ้งให้พวกเธอทราบ ในสิ่งที่พวกเธอได้เคยขัดแย้งกัน 
{5:49} และเธอจงพิพากษาระหว่างพวกเขาด้วยสิ่งที่อัลลอฮฺได้ทรงประทานลงมาเถิด และจงอย่าปฏิบัติตามอารมณ์ของพวกเขา และจงระวังพวกเขาที่จะจูงใจเธอให้ออกจากบางสิ่งที่อัลลอฮฺได้ทรงประทานลงมาแก่เธอ แล้วถ้าหากพวกเธอผินหลังให้ ก็จงรู้เถิดว่า อัลลอฮฺนั้นทรงประสงค์จะให้พวกเขาประสบกับบาปกรรมบางส่วนของพวกตน และแท้จริงมนุษย์ส่วนมากนั้นเป็นผู้ละเมิด 
{5:50} ข้อตัดสินแห่งอานารยสมัยกระนั้นหรือ ที่พวกเขาปรารถนา? และผู้ใดเล่าที่จะมีข้อตัดสินดียิ่งกว่าอัลลอฮฺ สำหรับกลุ่มชนที่เชื่อมั่น 
{5:51} โอ้ บรรดาผู้ที่มีศรัทธา! จงอย่าได้ยึดเอาชาวยิวและชาวคริสเตียนเป็นมิตร พวกเขาคือมิตรซึ่งกันและกัน และพวกเธอคนใดเอาพวกเขามาเป็นมิตร แน่นอนผู้นั้น ก็เป็นพวกเขาคนหนึ่ง แท้จริงอัลลอฮฺนั้นไม่ทรงชี้นำกลุ่มชนทุจริต 
{5:52} แล้วเธอจะได้เห็นบรรดาผู้ที่มีโรคในจิตใจของพวกตน ต่างรีบเร่งกันไปอยู่ในหมู่พวกนั้น พวกเขากล่าวว่า "พวกเรากลัวภัยพิบัติจะเวียนมาประสบแก่พวกเรา" อาจเป็นไปได้ว่าอัลลอฮฺนั้นจะทรงนำมาซึ่งชัยชนะหรือไม่ก็นำพระบัญชาอย่างหนึ่งอย่างใดมาจากที่พระองค์ แล้วพวกเขาก็กลายเป็นผู้เสียใจต่อสิ่งที่พวกเขาได้ปกปิดไว้ในใจของพวกตน 
{5:53} และบรรดาผู้ที่มีศรัทธากล่าวว่า "ชนเหล่านี้หรือ คือผู้ที่สาบานต่ออัลลอฮฺอย่างเข้มแข็งว่า พวกเขานั้นจะร่วมอยู่กับพวกท่าน" การงานของพวกเขานั้นสูญสลาย แล้วพวกเขาก็กลายเป็นผู้สูญเสีย 
{5:54} โอ้ บรรดาผู้ที่มีศรัทธา! พวกเธอคนใดออกจากศาสนาของตนไป อัลลอฮฺก็จะทรงนำพวกหนึ่งมาแทน เป็นพวกที่พระองค์ทรงรักพวกเขา และพวกเขาก็รักพระองค์ เป็นผู้นอบน้อมถ่อมตนต่อศรัทธาชน เป็นที่เกรงขามของบรรดาผู้ปฏิเสธศรัทธา พวกเขาจะเสียสละและต่อสู้ในทางของอัลลอฮฺ และไม่กลัวการตําหนิของผู้ตําหนิคนใด นั่นคือความโปรดปรานของอัลลอฮฺ ซึ่งพระองค์จะทรงประทานมันแก่ผู้ที่พระองค์ทรงประสงค์ และอัลลอฮฺคือพระผู้ทรงกว้างขวาง พระผู้ทรงรอบรู้ 
{5:55} อันที่จริง มิตรของพวกเธอนั้นคืออัลลอฮฺ และศาสนทูตของพระองค์ และบรรดาผู้ที่มีศรัทธาที่ดำรงการนมาซและชําระซะกาต และขณะเดียวกันพวกเขาก็เป็นผู้ก้มรุกูอฺ 
{5:56} และผู้ใดเอาอัลลอฮฺและศาสนทูตของพระองค์และบรรดาผู้ทีมีศรัทธาเป็นมิตร แท้จริงพรรคของอัลลอฮฺนั้น คือพวกที่ชนะ 
{5:57} โอ้ บรรดาผู้ที่มีศรัทธา! จงอย่าเอาบรรดาผู้ที่ได้รับคัมภีร์ก่อนพวกเธอที่เอาศาสนาของพวกเธอเป็นสิ่งเย้ยหยันและล้อเล่น และบรรดาผู้ปฏิเสธศรัทธานั้นมาเป็นมิตร และจงยำเกรงอัลลอฮฺเถิดหากพวกเธอเป็นผู้มีศรัทธา! 
{5:58} และเมื่อพวกเธอได้เรียกร้องไปสู่การนมาซ พวกเขาก็ถือเอาการนมาซเป็นสิ่งเย้ยหยันและล้อเล่น นั่นก็เพราะพวกเขาเป็นพวกไม่ใช้ปัญญา 
{5:59} จงกล่าวเถิดว่า "โอ้ ชาวคัมภีร์! พวกเธอตําหนิติเตียนและปฏิเสธพวกเรา เพียงเพราะว่า พวกเรามีศรัทธาต่ออัลลอฮฺ และต่อสิ่งที่ถูกประทานลงมาแก่เรา และต่อสิ่งที่ถูกประทานลงมาก่อนหน้านั้นใช่ไหม? และแท้จริงพวกเธอส่วนมากนั้นเป็นผู้ละเมิด" 
{5:60} จงกล่าวเถิดว่า "จะให้ฉันบอกแก่พวกเธอไหม ถึงการตอบแทนที่เลวร้ายยิ่งกว่านั้น ณ ที่อัลลอฮฺ? คือผู้ที่อัลลอฮฺได้ทรงสาปแช่งเขาและทรงกริ้วโกรธเขา และให้พวกเขาส่วนหนึ่งเป็นวานร และเป็นสุกร และเป็นผู้บูชาสักการะชัยฏอน ชนเหล่านี้แหละคือผู้ที่มีตําแหน่งอันเลวร้ายยิ่งและเป็นผู้ที่หลงออกจากทางอันเที่ยงตรงอย่างยิ่ง" 
{5:61} และเมื่อเขาเหล่านั้น มาหาพวกเธอ พวกเขาก็กล่าวว่า "เรามีศรัทธาแล้ว" ทั้ง ๆ ที่โดยความเป็นจริง พวกเขาเข้ามาในสภาพผู้ปฏิเสธศรัทธา และพวกเขาก็ออกไปในสภาพนั้น และอัลลอฮฺคือพระผู้ทรงรู้ยิ่งในสิ่งที่พวกเขาปกปิด 
{5:62} และเธอจะได้เห็นหลายคนในหมู่พวกเขา รีบเร่งกันในการทำบาป และการเป็นศัตรูกัน และการที่พวกเขากินสิ่งที่เป็นที่ต้องห้าม ช่างเลวร้ายยิ่ง สิ่งที่พวกเขากระทำกัน 
{5:63} ไฉนเล่าศาสนาจารย์และนักปราชญ์เหล่านั้นจึงไม่ห้ามพวกเขาไม่ให้พูดสิ่งที่เป็นบาป และกินสิ่งที่ต้องห้าม? สิ่งที่พวกเขาทำ ช่างเลวร้ายยิ่งนัก 
{5:64} และชาวยิวนั้นได้กล่าวว่า "พระหัตถ์ของอัลลอฮฺนั้นถูกล่ามตรวน" มือของพวกเขาเองต่างหากที่ถูกล่ามตรวน และพวกเขาถูกสาปแช่งเนื่องจากสิ่งที่พวกเขาพูดไว้ ทว่าพระหัตถ์ทั้งสองของพระองค์แบออก พระองค์ทรงแจกจ่ายอย่างที่พระองค์ทรงประสงค์ และแน่นอนสิ่งที่ถูกประทานลงมาแก่เธอจากพระเจ้าของเธอนั้นจะเพิ่มการละเมิดและการปฏิเสธศรัทธาแก่พวกเขามากมายหลายคน และเราได้ก่อให้เกิดการเป็นศัตรูกันและการเกลียดชังกันในระหว่างพวกเขาจนถึงวันฟื้นคืนชีพ ทุกครั้งที่พวกเขาจุดชนวนสงคราม อัลลอฮฺก็ทรงดับมัน และพวกเขาเพียรพยายามบ่อนทำลายในผืนแผ่นดิน และอัลลอฮฺนั้นไม่ทรงชอบมวลผู้บ่อนทำลาย 
{5:65} และหากบรรดาชาวคัมภีร์มีศรัทธาและยำเกรงแล้ว แน่นอนเราก็จะลบล้างบรรดาความชั่วของพวกเขาให้พ้นไปจากพวกเขา และแน่นอนเราจะให้พวกเขาเข้าบรรดาสวนสวรรค์แห่งความสุขสำราญ 
{5:66} และหากว่าเขาเหล่านั้นได้ปฏิบัติตามคัมภีร์เตารอฮฺ และคัมภีร์อินญีล และสิ่งที่ถูกประทานลงมาแก่พวกเขาจากพระเจ้าของพวกตนแล้ว แน่นอนพวกเขาก็คงได้บริโภคที่มาจากเบื้องบนของพวกตนและที่มาจากข้างใต้เท้าของพวกตน ในหมู่พวกเขานั้น มีกลุ่มหนึ่งที่มีความยุติธรรม แต่มีมากมายหลายคนในหมู่พวกเขา สิ่งที่พวกเขากระทำนั้นเลวร้าย 
{5:67} โอ้ ศาสนทูต! จงประกาศสิ่งที่ถูกประทานลงมาแก่เธอจากพระเจ้าของเธอ และถ้าเธอไม่ได้ปฏิบัติ เธอก็ไม่ได้ประกาศสาส์นของพระองค์ และอัลลอฮฺนั้นจะทรงคุ้มกันเธอให้พ้นจากหมู่มนุษย์ แท้จริงอัลลอฮฺจะไม่ทรงชี้นำพวกที่ปฏิเสธศรัทธา 
{5:68} จงกล่าวเถิดว่า "บรรดาชาวคัมภีร์! พวกเธอไม่ได้ตั้งอยู่บนสิ่งใดสักอย่าง จนกว่าพวกเธอจะปฏิบัติตามเตารอฮฺและอินญีลและสิ่งที่ถูกประทานลงมาแก่พวกเธอจากพระเจ้าของพวกเธอ" และแน่นอนสิ่งที่ถูกประทานลงมาแก่เธอจากพระเจ้าของเธอนั้นจะเพิ่มการละเมิดและการปฏิเสธศรัทธาแก่พวกเขามากมายหลายคน ดังนั้นเธอจงอย่าเศร้าใจต่อพวกที่ปฏิเสธศรัทธา 
{5:69} แท้จริงบรรดาผู้ที่มีศรัทธา และบรรดาผู้ที่เป็นยิว และพวกศอบิอ์ และบรรดาผู้ที่เป็นคริสเตียนนั้น ผู้ใดที่ศรัทธาต่ออัลลอฮฺและวันปรโลกและประกอบสิ่งที่ดีงามแล้ว ก็ไม่มีความกลัวใด ๆ แก่พวกเขา และพวกเขาก็จะไม่เศร้าโศก 
{5:70} แท้จริงนั้นเราได้รับเอาสัญญาจากวงศ์วานของอิสรออีล และเราได้ส่งบรรดาศาสนทูตมายังพวกเขา ทุกครั้งที่ศาสนทูตนำสิ่งที่จิตใจของพวกเขาไม่พึงปรารถนามายังพวกเขา พวกเขากลุ่มหนึ่งก็ปฏิเสธ และพวกเขาอีกกลุ่มหนึ่งก็เข่นฆ่า 
{5:71} และพวกเขาคิดว่าจะไม่มีการทดสอบใด ๆ เกิดขึ้น พวกเขาจึงได้ตาบอดและหูหนวก แล้วอัลลอฮฺก็ทรงอภัยโทษให้แก่พวกเขา แล้วหลายคนในหมู่พวกเขาก็ตาบอดและหูหนวกอีก และอัลลอฮฺนั้นทรงเห็นสิ่งที่พวกเขากระทำกัน 
{5:72} แท้จริงบรรดาผู้ที่กล่าวว่า อัลลอฮฺคือ อัลมะซีหฺ บุตรมัรยัม นั้น ได้ตกเป็นผู้ปฏิเสธศรัทธาแล้ว และอัลมะซีหฺได้กล่าวว่า "โอ้ วงศ์วานของอิสรออีล! จงเคารพสักการะอัลลอฮฺ พระเจ้าของฉันและพระเจ้าของพวกเธอเถิด แท้จริงผู้ใดตั้งภาคีแก่อัลลอฮฺ แน่นอน อัลลอฮฺจะทรงให้สวรรค์เป็นที่ต้องห้ามแก่เขา และที่พำนักของเขานั้นคือนรก และสำหรับพวกทุจริตนั้นย่อมไม่มีผู้ช่วยเหลือเลย" 
{5:73} แท้จริงบรรดาผู้ที่กล่าวว่า อัลลอฮฺทรงเป็นองค์ที่สามของสามองค์นั้น ได้ตกเป็นผู้ปฏิเสธศรัทธาแล้ว ไม่มีพระผู้เป็นเจ้าอีกเลย นอกจากพระผู้เป็นเจ้าพระองค์เดียวเท่านั้น และหากพวกเขาไม่หยุดยั้งจากสิ่งที่พวกเขากล่าว แน่นอนบรรดาผู้ที่ปฏิเสธการศรัทธาในหมู่พวกเขานั้น จะต้องประสบกับการลงโทษอันเจ็บแสบ 
{5:74} พวกเขาจะไม่สำนึกผิดอัลลอฮฺ และขออภัยโทษต่อพระองค์กระนั้นหรือ? และอัลลอฮฺนั้น เป็นพระผู้ทรงอภัยโทษ พระผู้ทรงปรานีเสมอ 
{5:75} อัลมะซีหฺ บุตรมัรยัม เพียงแต่เป็นศาสนทูตคนหนึ่งเท่านั้น ซึ่งก่อนหน้าเขา ก็ได้เคยมีบรรดาศาสนทูตล่วงลับไป และมารดาของเขานั้นคือหญิงที่มีสัจจะวาจา ซึ่งทั้งสองนั้นก็รับประทานอาหาร จงดูเถิดว่า เราได้แจกแจงบรรดาสัญญาณแก่พวกเขาอย่างใด และจงดูเถิดว่า พวกเขาถูกทำให้หันเหไปได้อย่างใด 
{5:76} จงกล่าวเถิดว่า "พวกเธอจะเคารพสักการะอื่นจากอัลลอฮฺ ซึ่งสิ่งที่ไม่มีอํานาจในการให้โทษ และคุณประโยชน์แก่พวกเธอกระนั้นหรือ? และอัลลอฮฺนั้นคือพระผู้ทรงได้ยิน พระผู้ทรงรอบรู้" 
{5:77} จงกล่าวเถิดว่า "โอ้ ชาวคัมภีร์! จงอย่าปฏิบัติจนเกินขอบเขตในศาสนาของพวกเธอ โดยปราศจากความเป็นจริง และจงอย่าปฏิบัติตามอารมณ์ของหมู่ชนที่ได้หลงผิดมาก่อนแล้ว และได้หลอกลวงผู้คนมากมายให้หลงผิดด้วย และพวกเขาก็ได้หลงผิดไปจากทางอันเที่ยงตรง" 
{5:78} บรรดาผู้ที่ปฏิเสธศรัทธาในหมู่วงศ์วานของอิสรออีลนั้นได้ถูกสาปด้วยลิ้นของดาวูด และอีซา บุตรมัรยัม นั่นก็เนื่องจากการที่พวกเขาฝ่าฝืน และพวกเขาเคยละเมิด 
{5:79} พวกเขาไม่ห้ามปรามกันให้ละเว้นความชั่ว ที่พวกเขากระทำกัน ช่างเลวร้ายยิ่งนัก สิ่งที่พวกเขาเคยกระทำ 
{5:80} เธอก็จะเห็นในหมู่พวกเขามีหลายคนเป็นมิตรกับบรรดาผู้ที่ปฏิเสธศรัทธา ช่างเลวร้ายยิ่งนัก สิ่งที่ตัวของพวกเขาได้ประกอบไว้สำหรับตนเอง อันเป็นเหตุให้อัลลอฮฺทรงกริ้วพวกเขา และพวกเขาจะเป็นอมตะอยู่ในการลงโทษ 
{5:81} และหากพวกเขามีศรัทธาต่ออัลลอฮฺและต่อนบีนี้และต่อสิ่งที่ถูกประทานลงมาแก่เขา พวกเขาก็จะไม่ยึดเอาพวกเขาเหล่านั้นเป็นมิตรดอก ทว่าในหมู่พวกเขามีหลายคนเป็นผู้ที่ละเมิด 
{5:82} แน่นอนเธอจะพบว่า หมู่ชนที่เป็นศัตรูอย่างรุนแรงแก่บรรดาผู้ที่มีศรัทธานั้นคือชาวยิวและบรรดาผู้ที่ตั้งภาคี และแน่นอนเธอจะพบว่า บรรดาผู้ที่มีความรักใคร่ใกล้ชิดยิ่งต่อบรรดาผู้ที่มีศรัทธา คือบรรดาผู้ที่กล่าวว่า "พวกเราเป็นชาวคริสเตียน" นั่นก็เพราะว่า ในหมู่พวกเขานั้นมีเหล่านักปราชญ์และนักบวช และก็เพราะว่าพวกเขาไม่เย่อหยิ่ง 
{5:83} และเมื่อพวกเขาได้ยินสิ่งที่ถูกประทานลงมาแก่ศาสนทูตแล้ว เธอก็จะเห็นดวงตาของพวกเขามีน้ำตาหลั่งออกมา เนื่องจากความสัตย์จริงที่พวกเขารู้ โดยที่พวกเขาจะกล่าวว่า "พระเจ้าของพวกข้าฯ! โปรดจารึกพวกข้าฯไว้ร่วมกับบรรดาผู้กล่าวปฏิญาณยืนยันด้วยเถิด" 
{5:84} "และไฉนเราจะไม่มีศรัทธาต่ออัลลอฮฺและต่อความสัตย์จริงที่มายังเราเล่า! และเราปรารถนาที่จะให้พระเจ้าของเราทรงนำเราเข้าร่วมอยู่กับหมู่คนดี" 
{5:85} แล้วอัลลอฮฺก็ได้ทรงตอบแทนแก่พวกเขา เนื่องจากสิ่งที่พวกเขากล่าว ด้วยบรรดาสวนสวรรค์มีแม่น้ำลำธารไหลผ่านจากเบื้องใต้ของมัน เป็นอมตะอยู่ในนั้น และนั่นแหละคือการตอบแทนแก่บรรดาผู้ประพฤติดี 
{5:86} และบรรดาผู้ที่ปฏิเสธศรัทธาและปฏิเสธบรรดาโองการของเรานั้น ชนเหล่านี้คือชาวเพลิงที่ลุกโชน 
{5:87} โอ้ บรรดาผู้ที่มีศรัทธา! จงอย่ากำหนดห้าม ซึ่งบรรดาสิ่งดี ๆ ในสิ่งที่อัลลอฮฺได้ทรงอนุมัติแก่พวกเธอ และพวกเธอจงอย่าละเมิด แท้จริงอัลลอฮฺนั้นไม่ทรงชอบบรรดาผู้ละเมิด 
{5:88} และพวกเธอจงบริโภคสิ่งอนุมัติที่ดี ๆ จากสิ่งที่อัลลอฮฺได้ทรงประทานให้เป็นปัจจัยยังชีพแก่พวกเธอ และจงยำเกรงอัลลอฮฺ พระผู้ซึ่งพวกเธอมีศรัทธาต่อพระองค์ 
{5:89} อัลลอฮฺจะไม่ทรงเอาโทษแก่พวกเธอเนื่องด้วยถ้อยคําที่ไร้สาระในการสาบานของพวกเธอ ทว่าพระองค์จะทรงเอาโทษแก่พวกเธอเนื่องด้วยถ้อยคําที่พวกเธอตั้งใจสาบาน แล้วสิ่งไถ่โทษมันนั้น คือการเลี้ยงคนขัดสนสิบคน ด้วยอาหารระดับปานกลางที่พวกเธอเลี้ยงครอบครัวของพวกเธอเอง หรือไม่ก็ให้เครื่องนุ่งห่มแก่พวกเขา หรือไถ่ทาสคนหนึ่งให้เป็นอิสระ ผู้ใดไม่มี ก็จงถือศีลอดสามวัน นั่นแหละคือสิ่งไถ่โทษในการสาบานของพวกเธอ เมื่อพวกเธอได้สาบานไว้ และจงรักษาการสาบานของพวกเธอเถิด ในทำนองนั้น อัลลอฮฺจะทรงแจกแจงบรรดาโองการของพระองค์แก่พวกเธอ เพื่อว่าพวกเธอจะขอบพระคุณ 
{5:90} โอ้ บรรดาผู้ที่มีศรัทธา! อันที่จริงสุรา และการพนัน และแท่นบูชายันต์ และการเสี่ยงทายด้วยไม้ติ้วนั้นเป็นสิ่งโสมม อันเกิดจากการกระทำของชัยฏอน ดังนั้นพวกเธอจงห่างไกลจากมันเสียเถิด เพื่อว่าพวกเธอจะได้รับความสำเร็จ 
{5:91} ที่จริงชัยฏอนนั้นเพียงต้องการที่จะก่อให้เกิดการเป็นศัตรูกันและการเกลียดชังกันระหว่างพวกเธอด้วยสุราและการพนัน และมันจะหันเหพวกเธอออกจากการรำลึกถึงอัลลอฮฺและการนมาซ แล้วพวกเธอจะยุติไหม? 
{5:92} และพวกเธอจงภักดีต่ออัลลอฮฺ และจงภักดีต่อศาสนทูตเถิด และจงระวัง แต่ถ้าพวกเธอผินหลังไป ก็จงรู้เถิดว่า หน้าที่ของศาสนทูตของเรานั้น คือการประกาศอันชัดเจนเท่านั้น 
{5:93} ไม่เป็นบาปแก่บรรดาผู้ที่มีศรัทธาและปฏิบัติคุณงามความดี ในสิ่งที่พวกเขาได้บริโภค ตราบใดที่พวกเขามีความยำเกรงและมีศรัทธาและปฏิบัติคุณงามความดี แล้วก็มีความยำเกรงและมีศรัทธา แล้วก็มีความยำเกรงและกระทำความดี และอัลลอฮฺนั้นทรงรักมวลผู้กระทำความดี 
{5:94} โอ้ บรรดาผู้ที่มีศรัทธา! แน่นอนอัลลอฮฺจะทรงทดสอบพวกเธอด้วยสิ่งหนึ่ง อันได้แก่สัตว์ล่าที่มือของพวกเธอและและหอกของพวกเธอจับมันมาได้ เพื่ออัลลอฮฺจะทรงรู้ว่า ผู้ใดที่ยำเกรงพระองค์ในสภาพที่พวกเขาไม่เห็นพระองค์ และผู้ใดละเมิดหลังจากนั้นเขาก็จะได้รับโทษอันเจ็บแสบ 
{5:95} โอ้ บรรดาผู้ที่มีศรัทธา! จงอย่าฆ่าสัตว์ล่าในขณะที่พวกเธอกําลังครองอิฮฺรอมอยู่ และผู้ใดในหมู่พวกเธอได้ฆ่ามันโดยเจตนา ก็ต้องมีการชดเชย นั่นคือด้วยปศุสัตว์ชนิดเดียวกับที่ถูกฆ่า โดยผู้ที่ยุติธรรมสองคนในหมู่พวกเธอจะตัดสินเกี่ยวกับเรื่องนี้ ให้เป็นสัตว์พลีที่ส่งไปถึงอัลกะอฺบะฮฺ หรือไม่ก็ให้มีการไถ่โทษ คือให้อาหารแก่บรรดาคนขัดสน หรือสิ่งที่เท่าเทียมสิ่งนั้น ด้วยการถือศีลอด เพื่อที่เขาจะได้ลิ้มรสผลภัยแห่งการกระทำของเขา อัลลอฮฺได้ทรงอภัยให้จากสิ่งที่ได้ล่วงเลยมาแล้ว และผู้ใดกลับกระทำอีก อัลลอฮฺก็จะทรงลงโทษเขา และอัลลอฮฺคือพระผู้ทรงมีอำนาจ พระผู้ทรงลงโทษ 
{5:96} ได้ถูกอนุมัติแก่พวกเธอ ซึ่งสัตว์ล่าในทะเลและอาหารจากทะเล ทั้งนี้เพื่อเป็นสิ่งอํานวยประโยชน์แก่พวกเธอ และแก่บรรดาผู้เดินทาง และได้ถูกห้ามแก่พวกเธอ ซึ่งสัตว์ล่าบนบก ตราบใดที่พวกเธอครองอิฮฺรอมอยู่ และจงยำเกรงอัลลอฮฺเถิด ซึ่งสู่พระองค์ พวกเธอจะถูกรวบรวม 
{5:97} อัลลอฮฺได้ทรงทำให้อัลกะอฺบะฮฺ อันเป็นบ้านที่ต้องห้ามนั้น เป็นที่ดํารงอยู่สำหรับปวงมนุษย์ และเดือนที่ต้องห้าม และบรรดาสัตว์พลี และบรรดาเครื่องหมายที่ผูกที่คอสัตว์พลี นั่นก็เพื่อพวกเธอจะได้รู้ว่า อัลลอฮฺทรงรู้สิ่งที่อยู่ในเหล่าชั้นฟ้าและสิ่งที่อยู่ในแผ่นดิน และแท้จริงอัลลอฮฺคือพระผู้ทรงรอบรู้ในทุกสรรพสิ่ง 
{5:98} พวกเธอจงรู้เถิดว่า อัลลอฮฺคือพระผู้ทรงรุนแรงในการลงโทษ และอัลลอฮฺคือพระผู้ทรงอภัยโทษ พระผู้ทรงปรานีเสมอ 
{5:99} หน้าที่ของศาสนทูตนั้นคือเพียงแต่การประกาศ และอัลลอฮฺทรงรู้สิ่งที่พวกเธอเปิดเผย และสิ่งที่พวกเธอปกปิด 
{5:100} จงกล่าวเถิดว่า "สิ่งที่เลวกับสิ่งที่ดีนั้นย่อมไม่เท่าเทียมกัน ถึงแม้ว่าความมากมายของสิ่งที่เลวนั้นได้ทำให้เธอพึงพอใจก็ตาม" จงยำเกรงอัลลอฮฺเถิด ผู้มีสติบัญญัติทั้งหลาย! เพื่อว่าพวกเธอจะได้รับความสำเร็จ 
{5:101} โอ้ บรรดาผู้ที่มีศรัทธา! จงอย่าถามถึงบางสิ่ง ที่ซึ่งหากมันถูกเปิดเผยขึ้นแล้ว มันก็จะเป็นโทษต่อพวกเธอ และถ้าพวกเธอถามถึงสิ่งเหล่านั้น ขณะที่อัลกุรอานถูกประทานลงมา มันก็จะถูกเปิดเผยขึ้นแก่พวกเธอ อัลลอฮฺได้ทรงอภัยสิ่งเหล่านั้นแล้ว และอัลลอฮฺเป็นพระผู้ทรงอภัย พระผู้ทรงหนักแน่น 
{5:102} แท้จริงได้มีพวกหนึ่งก่อนพวกเธอได้ถามถีงมันมาแล้ว แล้วพวกเขาก็กลายเป็นผู้ปฏิเสธต่อมัน 
{5:103} อัลลอฮฺไม่ได้ทรงกำหนด บะฮีเราะฮฺ และสาอิบะฮฺ และวะศีละฮฺ และฮาม ขึ้นมาดอก ทว่าบรรดาผู้ปฏิเสธศรัทธาต่างหาก ที่อุปโลกน์ความเท็จแก่อัลลอฮฺ และพวกเขาส่วนมากไม่ใช้ปัญญา 
{5:104} และเมื่อได้ถูกกล่าวแก่พวกเขาว่า "พวกเธอจงมาสู่สิ่งที่อัลลอฮฺได้ทรงประทานลงมาเถิด และมาสู่ศาสนทูตด้วย" พวกเขาก็กล่าวว่า "เพียงพอแล้วสำหรับเรา สิ่งที่เราได้พบบรรพบุรุษของเราเคยกระทำมันมา" ถึงแม้ว่าบรรพบุรุษของพวกเขาไม่รู้สิ่งใดสักอย่างและไม่ได้รับการชี้นำกระนั้นหรือ? 
{5:105} โอ้ บรรดาผู้ที่มีศรัทธา! ดูแลตัวพวกเธอเองให้ดี ผู้ที่หลงผิดนั้นจะไม่เป็นอันตรายแก่พวกเธอดอก หากพวกเธอได้รับทางนำแล้ว ยังอัลลอฮฺคือการกลับคืนของพวกเธอทั้งหมด แล้วพระองค์ก็จะทรงบอกแก่พวกเธอในสิ่งที่พวกเธอเคยกระทำ 
{5:106} โอ้ บรรดาผู้ที่มีศรัทธา! การเป็นพยานระหว่างพวกเธอ เมื่อความตายได้มายังพวกเธอคนหนึ่งคนใด ขณะมีการทำพินัยกรรมนั้น คือสองคนที่เป็นผู้เที่ยงธรรมในหมู่พวกเธอ หรือคนอื่นสองคนที่ไม่ใช่ในหมู่พวกเธอ หากพวกเธอได้เดินทางไปในผืนแผ่นดิน แล้วได้มีเหตุภัยแห่งความตายประสบกับพวกเธอ โดยที่พวกเธอจะต้องกักตัวเขาทั้งสองไว้หลังจากนมาซ แล้วทั้งสองนั้นก็จะสาบานต่ออัลลอฮฺ หากพวกเธอสงสัย ว่า "เราจะไม่นำการสาบานนั้นไปแลกเปลี่ยนกับค่าตอบแทนใด ๆ และแม้ว่าเขาคนนั้นจะเป็นญาติใกล้ชิดก็ตาม และเราจะไม่ปกปิดหลักฐานของอัลลอฮฺ มิฉะนั้น เราก็จะอยู่ในหมู่ผู้ที่กระทำบาป" 
{5:107} แล้วหากพบว่า พยานทั้งสองคนนั้น มีความผิด ก็ให้คนอื่นสองคนจากบรรดาผู้ที่เกี่ยวข้อง ทำหน้าที่ในตําแหน่งพยานทั้งสองนั้นแทน แล้วทั้งสองนั้นก็จะสาบานต่ออัลลอฮฺว่า "การเป็นพยานของเรานั้น สมควรยิ่งกว่าการเป็นพยานของเขาทั้งสอง และเราไม่ได้ละเมิด มิฉะนั้น เราก็จะอยู่ในหมู่พวกทุจริต" 
{5:108} ฉะนั้น อย่างน้อยพวกเขาจะได้ให้คำให้การตามความเป็นจริงของมัน หรือพวกเขาจะได้กลัวว่าคําสาบานจะถูกปฏิเสธหลังจากที่พวกเขาสาบาน จงยำเกรงอัลลอฮฺและจงสดับฟังเถิด แท้จริงอัลลอฮฺนั้นจะไม่ทรงนำทางพวกที่เป็นผู้ละเมิด 
{5:109} วันที่อัลลอฮฺจะทรงชุมนุมบรรดาศาสนทูต แล้วตรัสว่า "สิ่งใดบ้างที่พวกเธอได้รับการตอบสนอง?" พวกเขากล่าวว่า "พวกข้าฯไม่มีความรู้ แท้จริงพระองค์คือพระผู้ทรงรอบรู้ในความเร้นลับทั้งหลาย" 
{5:110} (จงรำลึก)เมื่ออัลลอฮฺตรัสแก่อีซา บุตรมัรยัม ว่า "จงรำลึกถึงความโปรดปรานของฉันที่มีต่อเธอและมารดาของเธอ ขณะที่ฉันได้สนับสนุนเธอ ด้วยวิญญาณอันบริสุทธิ์ โดยที่เธอพูดกับผู้คน ขณะที่ยังอยู่ในเปล และ(ขณะที่อยู่ใน)วัยฉกรรก์ และขณะที่ฉันได้สอนเธอ ซึ่งการคัดเขียนและวิทยปัญญาและเตารอฮฺและอินญีล และขณะที่เธอสร้างขึ้นจากดินดั่งรูปนกด้วยอนุมัติของฉัน แล้วเธอก็เป่ามัน แล้วมันก็กลายเป็นนกขึ้นมาจริงด้วยอนุมัติของฉัน และเธอรักษาคนตาบอดแต่กําเนิด และคนเป็นโรคผิวหนังหายจากโรคด้วยอนุมัติของฉัน และขณะที่เธอทำให้บรรดาคนตายออกมาด้วยอนุมัติของฉัน และขณะที่ฉันได้ยับยั้งวงศ์วานของอิสรออีลออกจากเธอ เมื่อเธอนำบรรดาหลักฐานอันชัดแจ้งมายังพวกเขา" แล้วบรรดาผู้ฝ่าฝืนในหมู่พวกเขาก็กล่าวว่า "สิ่งนี้เป็นเพียงแต่มายากลอันชัดแจ้ง" 
{5:111} และ(จงรำลึก)เมื่อฉันได้ดลใจแก่เหล่าฮะวาริยูนว่า "จงมีศรัทธาต่อฉันและต่อศาสนทูตของฉันเถิด" พวกเขากล่าวว่า "พวกข้าฯมีศรัทธากันแล้ว และโปรดได้ทรงเป็นพยานด้วยว่า พวกข้าฯนั้น เป็นผู้สวามิภักดิ์" 
{5:112} ขณะที่เหล่าฮะวารียูนกล่าวว่า "โอ้ อีซา บุตรมัรยัม! พระเจ้าของท่านทรงสามารถที่จะนำสำรับอาหารจากฟากฟ้าลงมาแก่พวกเราไหม?" เขากล่าวว่า "พวกเธอจงยำเกรงอัลลอฮฺ หากพวกเธอเป็นผู้มีศรัทธา" 
{5:113} พวกเขากล่าวว่า "พวกเราต้องการที่จะบริโภคจากมัน และเพื่อที่จะให้หัวใจของพวกเราสงบมั่น และเพื่อที่พวกเราจะได้รู้ว่า ท่านได้พูดสัตย์จริงกับพวกเรา และเพื่อที่พวกเราจะได้เป็นพยานยืนยันในเรื่องนั้นด้วย" 
{5:114} อีซา บุตรมัรยัมได้กล่าวว่า "โอ้ อัลลอฮฺ พระเจ้าของพวกข้าฯ! โปรดประทานสำรับอาหารจากฟากฟ้าลงมาแก่พวกข้าฯด้วยเถิด จะได้เป็นวันรื่นเริงแก่พวกข้าฯ ตั้งแต่พวกข้าฯคนแรกจนถึงพวกข้าฯคนสุดท้าย และจะได้เป็นสัญญาณหนึ่งจากพระองค์ และโปรดได้ทรงประทานปัจจัยยังชีพแก่พวกข้าฯด้วยเถิด และพระองค์นั้นคือผู้ที่ดีเยี่ยมในหมู่ผู้ประทานปัจจัยยังชีพ" 
{5:115} อัลลอฮฺตรัสว่า "ฉันจะให้มันลงมาแก่พวกเธอ แล้วผู้ใดในหมู่พวกเธอปฏิเสธศรัทธาหลังจากนั้น แน่นอนฉันจะลงโทษเขา ด้วยการลงโทษ ที่ฉันจะไม่ลงโทษผู้ใดในสากลโลก" 
{5:116} และ(จงรำลึก)เมื่ออัลลอฮฺตรัสว่า "โอ้ อีซา บุตรมัรยัม! เธอบอกแก่ผู้คนกระนั้นหรือว่า 'จงยึดถือฉันและมารดาของฉันพระผู้เป็นเจ้าสององค์ นอกเหนือจากอัลลอฮฺ'?" เขากล่าวว่า "พระพิสุทธิคุณแห่งพระองค์! ไม่มีดอก ที่ข้าฯจะกล่าวสิ่งที่ไม่ใช่สิทธิของข้าฯ หากข้าฯเคยกล่าวสิ่งนั้น พระองค์ก็ย่อมทรงรู้ดี โดยที่พระองค์ทรงรู้สิ่งที่อยู่ในตัวของข้าฯ และข้าฯไม่รู้สิ่งที่อยู่ในอัตมันแห่งพระองค์ แท้จริงพระองค์คือพระผู้ทรงรอบรู้ในสิ่งเร้นลับทั้งหลาย" 
{5:117} "ข้าฯไม่ได้กล่าวแก่พวกเขา นอกจากสิ่งที่พระองค์บัญชาข้าฯเท่านั้นว่า 'พวกเธอจงเคารพสักการะอัลลอฮฺ พระเจ้าของฉันและพระเจ้าของพวกเธอ' และข้าฯย่อมเป็นพยานยืนยันต่อพวกเขาในระยะเวลาที่ข้าฯอยู่ในหมู่พวกเขา ครั้นเมื่อพระองค์ได้ทรงรับข้าฯไปแล้ว พระองค์ก็ทรงเป็นผู้ดูแลพวกเขา และพระองค์ทรงเป็นสักขีพยานในทุกสิ่ง" 
{5:118} "หากพระองค์จะทรงลงโทษพวกเขา พวกเขาก็คือบ่าวของพระองค์ และหากพระองค์จะทรงอภัยโทษให้แก่พวกเขา แท้จริงพระองค์ก็คือพระผู้ทรงมีอำนาจ พระผู้ทรงมีปรีชาญาณ" 
{5:119} อัลลอฮฺตรัสว่า "นี่คือวันที่ความสัตย์จะอํานวยประโยชน์แก่บรรดาผู้สัตย์ซื่อ พวกเขาจะได้รับเหล่าสวนสวรรค์ เป็นอมตะอยู่ในนั้น อัลลอฮฺทรงยินดีต่อพวกเขา และพวกเขาก็ยินดีต่อพระองค์ นั่นคือชัยชนะอันยิ่งใหญ่" 
{5:120} อํานาจแห่งเหล่าชั้นฟ้าและแผ่นดินและสิ่งที่อยู่ในชั้นฟ้าและแผ่นดินนั้นเป็นกรรมสิทธิ์ของอัลลอฮฺ และพระองค์คือพระผู้ทรงมีอำนาจเหนือทุกสรรพสิ่ง 
{6:1} มวลการสรรเสริญเป็นสิทธิของอัลลอฮฺ พระผู้ทรงสร้างเหล่าชั้นฟ้าและแผ่นดิน และได้ทรงบันดาลให้มีความมืดมนและแสงสว่าง แต่แล้วบรรดาผู้ที่ปฏิเสธศรัทธา ก็ยังอุปโลกน์ให้(สิ่งอื่น)เท่าเทียมกับพระเจ้าของตน 
{6:2} พระองค์คือผู้ที่ทรงบังเกิดพวกเธอจากดิน แล้วได้ทรงกําหนดเวลามรณะ และยังมีอีกกําหนดเวลาหนึ่งที่ถูกระบุไว้ ณ ที่พระองค์ แต่แล้วพวกเธอก็ยังสงสัยกันอยู่ 
{6:3} และพระองค์นั้นคืออัลลอฮฺ ทั้งในเหล่าชั้นฟ้าและในแผ่นดิน ทรงรู้สิ่งเร้นลับของพวกเธอ และสิ่งเปิดเผยของพวกเธอ และทรงรู้สิ่งที่พวกเธอขวนขวาย 
{6:4} และไม่มีสักสัญญาณเลยในบรรดาสัญญาณแห่งพระเจ้าของพวกเขา ที่มีมายังพวกเขา โดยที่พวกเขาไม่ผินหลังให้แก่มัน 
{6:5} แน่นอนพวกเขาได้ปฏิเสธความสัตย์จริง เมื่อมันได้มายังพวกเขา แล้วข่าวคราวของสิ่งที่พวกเขาเคยเย้ยหยันนั้นก็จะมายังพวกเขา 
{6:6} พวกเขาเห็นไหมว่า กี่รุ่นชนแล้ว ที่เราได้ทำลายมาก่อนหน้าพวกเขาเหล่านี้ เราเคยทำให้พวกเขามั่นคงในแผ่นดิน ซึ่งเราไม่เคยทำให้พวกเธอมั่นคงอย่างนั้นเลย และเราได้ส่งฝนมายังพวกเขาอย่างมากมาย และเราบันดาลให้มีแม่น้ำลำธารไหลผ่านจากเบื้องใต้ของมัน แล้วเราก็ทำลายพวกเขา เนื่องด้วยบรรดาบาปของพวกเขา และเราได้บันดาลให้มีประชาชาติอื่นหลังจากพวกเขา 
{6:7} และหากเราได้นำคัมภีร์ในกระดาษลงมาแก่เธอ แล้วพวกเขาได้สัมผัสมันด้วยมือของพวกเขาเอง แน่นอนบรรดาผู้ที่ปฏิเสธศรัทธาก็จะยังกล่าวว่า "สิ่งนี้เพียงแต่เป็นมายากลอันชัดแจ้ง" 
{6:8} และพวกเขาได้กล่าวว่า "ไฉนเล่าจึงไม่มีมะลักถูกนำลงมาแก่เขา?" และหากว่าเราได้นำมะลักลงมาแล้ว แน่นอนกิจการทั้งหลายก็ย่อมถูกชี้ขาด แล้วพวกเขาก็จะไม่ถูกรอคอย 
{6:9} และหากว่าเราจะให้เขานั้นเป็นมะลัก เราก็ต้องให้เขาเป็นคนผู้ชาย และแน่นอน เราก็ยิ่งทำให้สิ่งที่พวกเขาคลุมเครือกันอยู่นั้น เป็นที่คลุมเครือแก่พวกเขาอีก" 
{6:10} และแน่นอนบรรดาศาสนทูตก่อนเธอนั้นได้ถูกเย้ยหยันมาแล้ว แล้วสิ่งที่พวกเขาเคยเอามาทำเป็นข้อเย้ยหยัน ก็กลับมาประสบกับพวกที่เคยเย้ยหยันนั้นเอง 
{6:11} จงกล่าวเถิดว่า "พวกเธอจงเดินไปในแผ่นดินเถิด แล้วจงดูว่า ผลสุดท้ายของบรรดาผู้ปฏิเสธนั้นเป็นอย่างใด?" 
{6:12} จงกล่าวเถิดว่า "สิ่งที่อยู่ในเหล่าชั้นฟ้าและแผ่นดินนั้นเป็นของผู้ใด?" จงกล่าวเถิดว่า "เป็นของอัลลอฮฺ" พระองค์ได้ทรงกําหนดเมตตาธิคุณเหนือพระองค์เอง แน่นอนพระองค์จะทรงรวบรวมพวกเธอไปสู่วันฟื้นคืนชีพ โดยไม่มีข้อสงสัยใด ๆ ในเรื่องนี้ บรรดาผู้ที่สูญเสียตนเองนั้น พวกเขาก็จะไม่มีศรัทธา 
{6:13} และสิ่งที่สงบเงียบอยู่ในราตรีและทิวานั้นเป็นกรรมสิทธิ์ของพระองค์ และพระองค์คือพระผู้ทรงได้ยิน พระผู้ทรงรอบรู้ 
{6:14} จงกล่าวเถิดว่า "ฉันจะยึดถือผู้คุ้มครองอื่นจากอัลลอฮฺกระนั้นหรือ? ซึ่งเป็นพระผู้ทรงประดิษฐ์เหล่าชั้นฟ้าและแผ่นดิน และพระองค์ทรงเลี้ยงอาหารและไม่ทรงถูกเลี้ยง" จงกล่าวเถิดว่า "ฉันได้รับบัญชาให้เป็นคนแรกในหมู่ผู้ที่สวามิภักดิ์ และพวกเธอจงอย่าอยู่ในหมู่ผู้ตั้งภาคี" 
{6:15} จงกล่าวเถิดว่า "ฉันกลัวการลงโทษในวันอันยิ่งใหญ่ หากฉันฝ่าฝืนพระเจ้าของฉัน" 
{6:16} ผู้ใดที่(การลงโทษ)ถูกหันเหออกจากเขาในวันนั้นแล้ว แน่นอนพระองค์ทรงเมตตาเขา และนั่นคือชัยชนะอันยิ่งใหญ่ 
{6:17} และหากว่าอัลลอฮฺจะทรงให้ทุกข์ภัยประสบแก่เธอแล้ว ก็ไม่มีผู้ใดจะปลดเปลื้องมันได้ นอกจากพระองค์เท่านั้น และหากพระองค์จะทรงให้สุขสันติประสบแก่เธอ แท้จริงพระองค์ก็ทรงมีอำนาจเหนือทุกสรรพสิ่ง 
{6:18} และพระองค์คือพระผู้ทรงเอาชนะเหนือปวงบ่าวของพระองค์ และพระองค์คือพระผู้ทรงมีปรีชาญาณ พระผู้ทรงรอบรู้อย่างละเอียดถี่ถ้วน 
{6:19} จงกล่าวเถิดว่า "สิ่งใดใหญ่ยิ่งที่สุดในการเป็นพยาน" จงกล่าวเถิดว่า "อัลลอฮฺ พระผู้ทรงเป็นพยานระหว่างฉันกับพวกเธอ และอัลกุรอานนี้ก็ได้ถูกเปิดเผยสำแดงแก่ฉัน เพื่อที่ฉันจะได้ใช้อัลกุรอานนี้ตักเตือนพวกเธอและผู้ที่อัลกุรอานนี้ไปถึง พวกเธอจะยืนยันอย่างจริงจังกระนั้นหรือ ว่ามีพระผู้เป็นเจ้าอื่นร่วมกับอัลลอฮฺ?" จงกล่าวเถิดว่า "ฉันจะไม่ยืนยัน" จงกล่าวเถิดว่า "พระองค์นั้นคือพระผู้เป็นเจ้าแต่เพียงพระองค์เดียวเท่านั้น และแท้จริงฉันขอปลีกตัวออกจากสิ่งที่พวกเธอตั้งภาคี" 
{6:20} บรรดาผู้ที่เราได้ให้คัมภีร์แก่พวกเขานั้น พวกเขารู้จักเขาเช่นเดียวกับที่พวกเขารู้จักเหล่าบุตรของพวกตน บรรดาผู้ที่ทำให้ตนเองสูญเสียนั้น พวกเขาจะไม่มีศรัทธา 
{6:21} และผู้ใดเล่าจะทุจริตยิ่งกว่าผู้ที่อุปโลกน์ความเท็จให้แก่อัลลอฮฺ หรือปฏิเสธบรรดาโองการของพระองค์? แท้จริงพวกทุจริตนั้นจะไม่ได้รับความสำเร็จ 
{6:22} และวันที่เราจะชุมนุมพวกเขาทั้งมวล แล้วเราจะกล่าวแก่บรรดาผู้ที่ตั้งภาคีว่า "ไหนเล่า บรรดาภาคีของพวกเธอ ที่พวกเธอเคยอ้างกัน?" 
{6:23} แล้ว(ผลแห่ง)การทดสอบพวกเขาก็ไม่ได้เป็นอย่างอื่น นอกจากพวกเขากล่าวว่า "พวกเราขอสาบานต่ออัลลอฮฺ ผู้เป็นพระเจ้าของพวกเราว่า พวกเราไม่เคยตั้งภาคี" 
{6:24} จงดูเถิดว่า พวกเขาได้โกหกต่อตนเองอย่างใด? และสิ่งที่พวกเขาเคยอุปโลกน์ขึ้นก็ได้หลงหายไปจากพวกเขา 
{6:25} และในหมู่พวกเขานั้น มีผู้ที่สดับฟังเธอ แต่เราได้บันดาลให้มีฝาปิดกั้นบนหัวใจของพวกเขา ในการที่พวกเขาจะเข้าใจอัลกุรอาน และบันดาลให้มีความหนวกอยู่ในหูของพวกเขา และหากพวกเขาเห็นสัญญาณทุกอย่าง พวกเขาก็จะยังไม่มีศรัทธา จนกระทั่งเมื่อพวกเขาได้มาหาเธอ พวกเขาก็โต้เถียงกับเธอ บรรดาผู้ที่ปฏิเสธศรัทธานั้นจะกล่าวว่า "นี่เป็นเพียงแต่เหล่านิยายแห่งบรรพชน" 
{6:26} และพวกเขาหักห้ามไม่ให้ตามเขา และพวกเขาก็ปลีกตัวออกห่างจากเขา และพวกเขาจะไม่ก่อความพินาศ นอกจากแก่ตนเอง แต่พวกเขาไม่รู้ตัว 
{6:27} และหากเธอเห็น ขณะที่พวกเขาถูกยั้งให้หยุดยืนเบื้องหน้าเพลิงนรก แล้วพวกเขาก็กล่าวว่า "โอ้ ถ้าเราถูกนำกลับไปก็คงดี! และเราก็จะไม่ปฏิเสธบรรดาสัญญาณแห่งพระเจ้าของเราอีก และเราจะเป็นผู้ที่อยู่ในหมู่ผู้มีศรัทธา" 
{6:28} ทว่าสิ่งที่พวกเขาเคยปกปิดแต่กาลก่อนได้ปรากฏออกมา และหากว่าพวกเขาถูกนำกลับไป พวกเขาก็จะกลับไปกระทำในสิ่งที่พวกเขาถูกห้ามอีก และแท้จริงพวกเขาคือผู้ที่กล่าวเท็จ 
{6:29} และพวกเขากล่าวว่า "มันเป็นเพียงแต่ชีวิตของเราในโลกนี้เท่านั้น และเรานั้นไม่ใช่ว่าจะเป็นผู้ถูกชุบให้ฟื้นคืนชีพดอก" 
{6:30} และหากเธอเห็น ขณะที่พวกเขาถูกยั้งให้หยุดยืนอยู่เบื้องหน้าพระเจ้าของพวกตน โดยที่พระองค์ทรงกล่าวว่า "นี่ไม่ใช่ความจริงดอกหรือ?" พวกเขาตอบว่า "ใช่แล้ว พวกข้าฯขอสาบานด้วยพระเจ้าของพวกข้าฯ" พระองค์ตรัสว่า "พวกเธอจงลิ้มรสการลงโทษกันเถิด เนื่องจากการที่พวกเธอปฏิเสธศรัทธา" 
{6:31} แน่นอนบรรดาผู้ที่ปฏิเสธต่อการพบอัลลอฮฺนั้นได้สูญเสีย จนกระทั่งเมื่อวันฟื้นคืนชีพได้มายังพวกเขาอย่างฉับพลัน แล้วพวกเขาก็กล่าวว่า "โอ้ ความเสียใจของเรา ต่อสิ่งที่เราได้ทำให้บกพร่องในโลก!" โดยที่พวกเขาแบกมวลบาปของตนไว้บนหลัง มิหรือ สิ่งที่พวกเขากําลังแบกอยู่นั้น ช่างเลวร้ายยิ่งนัก? 
{6:32} และชีวิตโลกนี้เป็นเพียงแค่การละเล่นและการสนุกสนานร่าเริง และแน่นอนที่พำนักแห่งปรโลกนั้นดียิ่งกว่าสำหรับบรรดาผู้ที่ยำเกรง พวกเธอไม่ได้ใช้ปัญญาดอกหรือ? 
{6:33} เรารู้ดีว่า สิ่งที่พวกเขากล่าวกันนั้นทำให้เธอเสียใจ แท้จริงพวกเขาไม่ได้ปฏิเสธเธอดอก ทว่าพวกทุจริตนั้นปฏิเสธบรรดาสัญญาณของอัลลอฮฺต่างหาก 
{6:34} และแน่นอนบรรดาศาสนทูตก่อนเธอนั้นได้ถูกปฏิเสธมาแล้ว แล้วพวกเขาอดทนต่อสิ่งที่พวกเขาถูกปฏิเสธและถูกทำร้าย จนกระทั่งการช่วยเหลือของเราได้มายังพวกเขา และไม่มีผู้ใดเปลี่ยนแปลงพจนารถของอัลลอฮฺได้ และแท้จริงข่าวคราวบางอย่างของเหล่าศาสนทูตนั้นได้มาถึงเธอแล้ว 
{6:35} และหากว่าการผินหลังของพวกเขานั้นมันใหญ่โตแก่เธอนัก ถ้าหากเธอสามารถที่จะแสวงหาอุโมงใต้ดินหรือบันไดสู่ฟากฟ้า แล้วนำสัญญาณหนึ่งมายังพวกเขา และหากว่าอัลลอฮฺทรงประสงค์แล้ว แน่นอนพระองค์ก็ทรงรวบรวมพวกเขาให้อยู่บนทางนำแล้ว ดังนั้นเธอจงอย่าเป็นผู้หนึ่งในหมู่ผู้โฉดเขลาเลย 
{6:36} อันที่จริง ผู้ที่จะตอบรับนั้นก็คือบรรดาผู้ที่รับฟังเท่านั้น และบรรดาผู้ที่ตายนั้น อัลลอฮฺจะทรงชุบชีวิตพวกเขา แล้วพวกเขาก็จะถูกนำกลับไปยังพระองค์ 
{6:37} และพวกเขากล่าวว่า "ไฉนเล่าจึงไม่มีอภินิหารสัญญาณสักอย่างจากพระเจ้าของเขาถูกนำลงมาแก่เขา?" จงกล่าวเถิดว่า "แท้จริงอัลลอฮฺนั้นทรงสามารถที่จะนำอภินิหารสัญญาณใดก็ได้ลงมา ทว่าพวกเขาส่วนมากนั้นไม่รู้" 
{6:38} และไม่มีสัตว์สักตัวในแผ่นดิน และไม่มีสัตว์ปีกสักตัว ที่บินด้วยปีกทั้งสองข้างของมัน นอกจากว่าจะเป็นประชาชาติเยี่ยงพวกเธอ เราไม่ได้บั่นทอนสิ่งใดสักอย่างในคัมภีร์นี้ แล้วยังพระเจ้าของพวกเขานั้น พวกเขาจะถูกชุมนุม 
{6:39} และบรรดาผู้ที่ปฏิเสธบรรดาสัญญาณของเรานั้น เป็นคนหูหนวกและใบ้ในความมืดมน ผู้ใดที่อัลลอฮฺทรงประสงค์ พระองค์ก็จะทรงให้เขาหลงทางไป และผู้ใดที่พระองค์ทรงประสงค์ ก็จะทรงให้เขาอยู่บนทางอันเที่ยงตรง 
{6:40} จงกล่าวเถิดว่า "เห็นกันบ้างไหม? หากการลงโทษของอัลลอฮฺมายังพวกเธอ หรือวันโลกาวินาศได้มายังพวกเธอ อื่นจากอัลลอฮฺกระนั้นหรือ ที่พวกเธอจะวิงวอนขอ? หากพวกเธอสัตย์จริง" 
{6:41} หามิได้! เฉพาะพระองค์เท่านั้นที่พวกเธอจะวิงวอนขอ แล้วพระองค์ก็จะทรงปลดเปลื้องสิ่งที่พวกเธอวิงวอนขอความช่วยเหลือ หากพระองค์ทรงประสงค์ และพวกเธอก็จะลืมสิ่งที่พวกเธอได้ตั้งเป็นภาคีขึ้น 
{6:42} และแท้จริงเราได้ส่งสาส์นไปยังประชาชาติก่อนหน้าเธอ แล้วเราก็ได้ลงโทษพวกเขาด้วยความแร้นแค้นและความเจ็บป่วย เพื่อว่าพวกเขาจะได้นอบน้อม 
{6:43} แล้วไฉนเล่า เมื่อการลงโทษของเราได้มายังพวกเขา พวกเขาจึงไม่นอบน้อม ทว่าหัวใจของพวกเขาแข็งกระด้าง และชัยฏอนก็ได้ประดับสิ่งที่พวกเขาเคยทำนั้น ให้พวกเขาเห็นดีเห็นงาม 
{6:44} ครั้นเมื่อพวกเขาลืมสิ่งที่พวกเขาเคยถูกเตือนให้รำลึกถึง เราก็เปิดเหล่าประตูของทุกสิ่งให้แก่พวกเขา จนกระทั่งเมื่อพวกเขาระเริงต่อสิ่งที่พวกเขาได้รับ เราก็ลงโทษพวกเขาโดยกระทันหัน แล้วทันใดนั้น พวกเขาก็หมดหวัง 
{6:45} แล้วกลุ่มชนทุจริตก็ได้ถูกกำจัดสูญสิ้น จนถึงคนสุดท้าย และมวลการสรรเสริญนั้นเป็นสิทธิของอัลลอฮฺ พระเจ้าแห่งสากลโลก 
{6:46} จงกล่าวเถิด "พวกเธอเห็นไหม? หากอัลลอฮฺทรงเอาหูของพวกเธอและตาของพวกเธอไป และได้ทรงปิดผนึกบนหัวใจของพวกเธอด้วยแล้ว พระผู้เป็นเจ้าใดเล่า อื่นจากอัลลอฮฺ ที่จะนำมันกลับมาให้แก่พวกเธอได้?" จงดูเถิดว่า เราแจกแจงบรรดาสัญญาณอย่างใด แต่แล้วพวกเขาก็ยังหันเหไปได้ 
{6:47} จงกล่าวเถิด "เห็นกันบ้างไหม? หากการลงโทษของอัลลอฮฺมายังพวกเธอโดยกระทันหันหรือโดยเปิดเผย ก็จะไม่มีผู้ใดถูกทำลาย นอกจากกลุ่มชนทุจริตเท่านั้น" 
{6:48} และเราจะไม่ส่งบรรดาศาสนทูตมา นอกจากในฐานะผู้แจ้งข่าวดีและผู้ตักเตือนเท่านั้น ดังนั้นผู้ใดที่มีศรัทธาและปรับปรุงแก้ไขแล้ว ก็ไม่มีความกลัวใด ๆ สำหรับพวกเขา และพวกเขาก็จะไม่เศร้าโศก 
{6:49} และบรรดาผู้ที่ปฏิเสธบรรดาโองการของเรานั้น การลงโทษจะประสบแก่พวกเขา เนื่องจากการที่พวกเขาละเมิด 
{6:50} จงกล่าวเถิดว่า "ฉันไม่บอกแก่พวกเธอ ว่าบรรดาคลังสมบัติของอัลลอฮฺมีอยู่กับฉัน และฉันก็ไม่รู้สิ่งเร้นลับ และฉันไม่บอกแก่พวกเธอว่า ฉันคือมะลัก ฉันจะไม่ปฏิบัติตาม นอกจากสิ่งที่ถูกเปิดเผยสำแดงแก่ฉันเท่านั้น" จงกล่าวเถิด "คนตาบอดกับคนตาดีนั้นจะเท่าเทียมกันหรือ? พวกเธอไม่ใคร่ครวญดอกหรือ?" 
{6:51} และเธอจงตักเตือนด้วยอัลกุรอานแก่บรรดาผู้เกรงกลัวว่าจะถูกนำไปชุมนุมยังพระเจ้าของพวกตน โดยที่อื่นจากพระองค์แล้ว พวกเขาจะไม่มีผู้ช่วยเหลือและไม่มีผู้รับรอง เพื่อว่าพวกเขาจะได้ยำเกรง 
{6:52} เธอจงอย่าขับไล่บรรดาผู้ที่วิงวอนต่อพระเจ้าของพวกตนทั้งในยามอรุณและยามสนธยา โดยปรารถนาความโปรดปรานจากพระองค์ การชำระบัญชีพวกเขาไม่ใช่ภาระสำหรับเธอสักอย่าง และการชำระบัญชีเธอก็ไม่ใช่ภาระของพวกเขาสักอย่าง อันจะเป็นเหตุให้เธอขับไล่พวกเขา แล้วให้เธอกลายเป็นผู้หนึ่งในพวกทุจริต 
{6:53} และในทำนองนั้นเราได้ทดสอบพวกเขาบางคนด้วยอีกบางคน เพื่อพวกเขาจะได้กล่าวว่า "ชนเหล่านี้กระนั้นหรือที่อัลลอฮฺทรงกรุณาแก่พวกเขาในระหว่างพวกเรา" อัลลอฮฺนั้นคือพระผู้ทรงรู้ดียิ่งเกี่ยวกับบรรดาผู้ที่กตัญญูไม่ใช่หรือ? 
{6:54} และเมื่อบรรดาผู้ที่มีศรัทธาต่อบรรดาสัญญาณของเราได้มาหาเธอ ก็จงกล่าวเถิดว่า "ขอความสันติจงมีแต่พวกเธอเถิด พระเจ้าของพวกเธอได้กําหนดเมตตาธิคุณเหนือพระองค์เองว่า ผู้ใดในหมู่พวกเธอกระทำความชั่วโดยไม่รู้ แล้วเขากลับใจหลังจากนั้น และปรับปรุงแก้ไขแล้ว แท้จริงพระองค์คือพระผู้ทรงอภัยโทษ พระผู้ทรงเมตตา" 
{6:55} และในทำนองนั้นเราจะแจกแจงโองการทั้งหลาย และเพื่อที่วิถีทางของผู้กระทำผิดจะได้ประจักษ์ชัด 
{6:56} จงกล่าวเถิดว่า "ฉันถูกห้ามไม่ให้เคารพสักการะบรรดาผู้ที่พวกเธอวิงวอนขอกันอยู่ นอกจากอัลลอฮฺ" จงกล่าวเถิด "ฉันจะไม่ปฏิบัติตามอารมณ์ของพวกเธอ มิฉะนั้น ฉันก็ต้องหลงผิดไปด้วย และฉันก็จะไม่เป็นหนึ่งในหมู่ผู้ได้รับการชี้นำอีก" 
{6:57} จงกล่าวเถิดว่า "ฉันอยู่บนหลักฐานอันชัดเจนจากพระเจ้าของฉัน ในขณะเดียวกันพวกเธอก็ปฏิเสธหลักฐานนั้น ณ ที่ฉันนี้ไม่มีสิ่งที่พวกเธอเร่งรีบกันดอก แท้จริงการชี้ขาดนั้นเป็นแต่ของอัลลอฮฺ โดยที่พระองค์จะทรงแจ้งความจริง และพระองค์ทรงเลิศยิ่งในเหล่าผู้พิพากษา" 
{6:58} จงกล่าวเถิด "หาก ณ ที่ฉันมีสิ่งที่พวกเธอเร่งรีบกันแล้ว บรรดากรณีพิพาทระหว่างฉันกับพวกเธอก็ต้องถูกชี้ขาดแล้วเป็นแน่ และอัลลอฮฺคือพระผู้ทรงรู้ยิ่งเกี่ยวกับพวกทุจริต" 
{6:59} และที่พระองค์นั้นมีบรรดากุญแจแห่งความเร้นลับ โดยที่ไม่มีผู้ใดรู้กุญแจเหล่านั้น นอกจากพระองค์เท่านั้น และพระองค์ทรงรู้สิ่งที่อยู่ในหล้าและในทะเล และไม่มีใบไม้สักใบที่ร่วงหล่น โดยที่พระองค์ไม่ทรงรู้มัน และไม่มีเมล็ดพืชใดในความมืดมนของแผ่นดิน และไม่มีสิ่งที่อ่อนนุ่มอันใด และไม่มีสิ่งที่แห้งอันใด ที่ไม่อยู่ในบันทึกอันชัดแจ้ง 
{6:60} และพระองค์คือพระผู้ทรงให้พวกเธอสิ้นชีพในยามราตรี และทรงรู้สิ่งที่พวกเธอได้ประกอบในยามทิวา แล้วก็ทรงชุบพวกเธอให้ฟื้นคืนชีพในเวลานั้น เพื่อว่าอายุที่ถูกลิขิตจะได้ถูกใช้ให้หมดไป แล้วยังพระองค์นั้นคือการกลับคืนของพวกเธอ แล้วพระองค์จะทรงบอกแก่พวกเธอ ในสิ่งที่พวกเธอเคยกระทำ 
{6:61} และพระองค์คือพระผู้ทรงเอาชนะเหนือปวงบ่าวของพระองค์ และทรงส่งบรรดาผู้บันทึกความดีและความชั่วมายังพวกเธอด้วย จนกระทั่งเมื่อความตายได้มายังคนใดหนึ่งในพวกเธอ บรรดาทูตของเราก็จะเอาชีวิตของเขาไป โดยพวกเขาไม่บกพร่อง 
{6:62} แล้วพวกเขาก็ถูกนำกลับไปยังอัลลอฮฺ พระผู้เป็นเจ้านายอันแท้จริงของพวกเขา มิหรือ การชี้ขาดนั้นเป็นสิทธิของพระองค์เท่านั้น และพระองค์คือพระผู้ทรงรวดเร็วยิ่งในหมู่ผู้ชําระทั้งหลาย? 
{6:63} จงกล่าวเถิดว่า "ผู้ใดเล่า จะช่วยพวกเธอให้พ้นจากความมืดมนแห่งหล้าและทะเล โดยที่พวกเธอวิงวอนขอต่อพระองค์ด้วยความนอบน้อมและแผ่วเบาว่า ถ้าหากพระองค์ทรงช่วยพวกข้าฯให้รอดพ้นจากสิ่งนี้แล้ว แน่นอนพวกข้าฯก็จะอยู่ในหมู่ผู้กตัญญูรู้คุณ" 
{6:64} จงกล่าวเถิดว่า "อัลลอฮฺจะช่วยพวกเธอให้รอดพ้นจากมัน และจากความทุกข์ยากทุกอย่างอีกด้วย แต่แล้วพวกเธอก็กลับตั้งภาคี" 
{6:65} จงกล่าวเถิดว่า "พระองค์คือพระผู้ทรงสามารถที่จะส่งการลงโทษมายังพวกเธอ จากเบื้องบนของพวกเธอ หรือจากใต้ฝ่าเท้าของพวกเธอ หรือให้พวกเธออยู่ปะปนกันเป็นหมู่เหล่า และทรงให้พวกเธอบางส่วนลิ้มรสการรุกรานของอีกบางส่วน จงดูเถิดว่า เราแจกแจงบรรดาสัญญาณอย่างใด? เพื่อว่าพวกเขาจะได้เข้าใจ 
{6:66} และหมู่ชนของเธอนั้นได้ปฏิเสธอัลกุรอาน ทั้ง ๆ ที่อัลกุรอานนั้นเป็นสัจธรรม จงกล่าวเถิดว่า "ฉันไม่ใช่ผู้พิทักษ์พวกเธอดอก" 
{6:67} สำหรับแต่ละข่าวคราวนั้น ย่อมมีเวลาที่เกิดขึ้น และพวกเธอจะได้รู้ 
{6:68} และเมื่อเธอเห็นบรรดาผู้ซึ่งวิพากษ์วิจารณ์บรรดาโองการของเราแล้ว ก็จงออกห่างจากพวกเขา จนกว่าพวกเขาจะวิพากษ์วิจารณ์ในเรื่องอื่นจากนั้น และถ้าชัยฏอนทำให้เธอลืมแล้ว ก็จงอย่านั่งร่วมกับพวกทุจริตเหล่านั้นต่อไป หลังจากที่มีการรำลึกได้ 
{6:69} และการชำระบัญชีพวกเขาไม่ใช่ภาระสำหรับบรรดาผู้ที่ยำเกรงสักอย่าง ทว่าเป็นการตักเตือนเพื่อว่าพวกเขาจะได้ยำเกรง 
{6:70} และเธอจงปล่อยไปเถิด บรรดาผู้ที่ยึดเอาศาสนาของพวกตนเป็นการละเล่นและการสนุกสนานร่าเริง และชีวิตโลกนี้ได้หลอกลวงพวกเขา และเธอจงเตือนด้วยอัลกุรอาน การที่ชีวิตหนึ่งจะถูกสังกัดอยู่กับสิ่งที่มันเองได้ประกอบไว้ โดยที่มันจะไม่มีผู้คุ้มครองและไม่มีผู้ช่วยเหลือ อื่นจากอัลลอฮฺเลย และถ้ามันจะไถ่ถอนด้วยค่าไถ่ทุกอย่าง มันก็จะไม่ถูกรับจากชีวิตนั้น ชนเหล่านี้คือบรรดาผู้ที่ได้ถูกให้สังกัดอยู่กับสิ่งที่พวกเขาได้ประกอบไว้ พวกเขาจะได้รับเครื่องดื่มจากน้ำเดือดและจะได้รับการลงโทษอันเจ็บแสบ เนื่องจากการที่พวกเขาปฏิเสธการศรัทธา 
{6:71} จงกล่าวเถิดว่า "เราจะวิงวอนขอต่อสิ่งที่ไม่ให้คุณแก่เราและไม่ให้โทษแก่เรา อื่นจากอัลลอฮฺ และเราจะถูกผินกลับบนส้นเท้าของเรา หลังจากที่อัลลอฮฺได้ทรงนำทางเราแล้วกระนั้นหรือ?" ดั่งผู้ที่พวกชัยฏอนได้ทำให้เขาหลงไปในแผ่นดินในสภาพที่งงงวย ซึ่งเขามีเพื่อนฝูงเรียกร้องเขาให้ไปสู่ทางนำ ว่า "จงมาหาพวกเราเถิด" จงกล่าวเถิดว่า "การนำทางของอัลลอฮฺเท่านั้นคือการนำทาง และพวกเราได้รับบัญชาให้สวามิภักดิ์ต่อพระเจ้าแห่งสากลโลก" 
{6:72} และว่า "จงดํารงการนมาซ และจงยำเกรงพระองค์เถิด และยังพระองค์ พวกเธอจะถูกรวบรวม" 
{6:73} และพระองค์คือ พระผู้ที่ทรงสร้างเหล่าชั้นฟ้าและแผ่นดินด้วยความสัตย์จริง และวันที่พระองค์ตรัสว่า "จงเป็นขึ้น!" แล้วมันก็จะเป็นขึ้น พระดํารัสของพระองค์คือความสัตย์จริง และอํานาจทั้งหลายนั้นเป็นของพระองค์ในวันที่แตรถูกเป่า พระผู้ทรงรอบรู้ในสิ่งเร้นลับและในสิ่งเปิดเผย และพระองค์คือพระผู้ทรงมีปรีชาญาณ พระผู้ทรงรอบรู้อย่างละเอียดถี่ถ้วน 
{6:74} และ(จงรำลึก)ขณะที่อิบรอฮีมได้กล่าวแก่อาซัร บิดาของตนว่า "ท่านจะยึดถือเอาบรรดาเจว็ดเป็นสิ่งบูชากระนั้นหรือ? แท้จริงฉันเห็นว่าท่านและกลุ่มชนของท่านนั้นอยู่ในความหลงผิดอันชัดแจ้ง" 
{6:75} และในทำนองนั้นแหละ เราจะแสดงให้อิบรอฮีมเห็นอํานาจอันยิ่งใหญ่ในเหล่าชั้นฟ้าและแผ่นดิน และเพื่อที่เขาจะได้เป็นผู้หนึ่งในหมู่ผู้เชื่อมั่น 
{6:76} ครั้นเมื่อราตรีปกคลุมเขา เขาได้เห็นดาวดวงหนึ่ง เขากล่าวว่า "นี้คือพระเจ้าของฉัน" แต่เมื่อมันลับหายไป เขาก็กล่าวว่า "ฉันไม่ชอบบรรดาสิ่งที่ลับหาย" 
{6:77} ครั้นเมื่อเขาเห็นดวงจันทร์กําลังขึ้น เขาก็กล่าวว่า "นี้คือพระเจ้าของฉัน" แต่เมื่อมันลับหายไป เขาก็กล่าวว่า "ถ้าพระเจ้าของฉันไม่ได้ทรงชี้นำฉันแล้ว แน่นอนฉันก็จะกลายเป็นคนหนึ่งในกลุ่มชนที่หลงผิด" 
{6:78} ครั้นเมื่อเขาเห็นดวงอาทิตย์กําลังขึ้น เขาก็กล่าวว่า "นี้แหละคือพระเจ้าของฉัน อันนี้แหละใหญ่กว่า แต่เมื่อมันได้ลับหายไป เขาก็กล่าวว่า "โอ้ กลุ่มชนของฉัน! แท้จริงฉันขอปลีกตัวออกจากสิ่งที่พวกเธอตั้งภาคี" 
{6:79} "แท้จริงฉันผินหน้าของฉันแด่พระผู้ที่ทรงสร้างเหล่าชั้นฟ้าและแผ่นดิน ในฐานะผู้ใฝ่หาความสัตย์จริง ผู้สวามิภักดิ์ โดยที่ฉันไม่ใช่คนหนึ่งในหมู่ผู้ตั้งภาคี" 
{6:80} และกลุ่มชนของเขาได้โต้เถียงเขา เขาได้กล่าวว่า "พวกเธอจะโต้เถียงฉันในเรื่องอัลลอฮฺกระนั้นหรือ? และแท้จริงพระองค์ได้ทรงชี้นำฉันแล้ว และฉันจะไม่กลัวสิ่งที่พวกเธอตั้งขึ้นเป็นภาคี นอกจากพระเจ้าของฉันจะทรงประสงค์สิ่งหนึ่งสิ่งใดเท่านั้น พระเจ้าของฉันนั้นทรงมีความรู้กว้างขวางทั่วทุกสิ่ง แล้วพวกเธอไม่รำลึกกันหรือ?" 
{6:81} "และฉันจะกลัวสิ่งที่พวกเธอได้ตั้งภาคีอย่างใดกัน ทั้ง ๆ ที่พวกเธอไม่กลัวต่อการที่พวกเธอได้ตั้งภาคีต่ออัลลอฮฺ ซึ่งสิ่งที่พระองค์ไม่ได้ทรงให้มีหลักฐานใด ๆ ลงมาแก่พวกเธอในสิ่งนั้น แล้วฝ่ายใดเล่าในสองฝ่ายนั้นเป็นฝ่ายที่สมควรต่อความปลอดภัยยิ่งกว่า? หากพวกเธอรู้" 
{6:82} บรรดาผู้ที่มีศรัทธา โดยที่ไม่ได้ให้การศรัทธาของพวกเขาปะปนกับการทุจริตนั้น ชนเหล่านี้แหละพวกเขาจะได้รับความปลอดภัย และพวกเขาคือผู้ที่ได้รับการชี้นำ 
{6:83} และนั่นคือหลักฐานของเรา ที่เราได้ประทานมันแก่อิบรอฮีม ต่อกลุ่มชนของเขา เราจะยกผู้ที่เราประสงค์ขึ้นหลายฐานันดร แท้จริงพระเจ้าของเธอนั้น คือพระผู้ทรงมีปรีชาญาณ พระผู้ทรงรอบรู้ 
{6:84} และแก่เขา เราได้ให้อิสหากและยะอฺกูบ ทั้งหมดนั้นเราได้นำทางแล้ว และนูหฺเราก็ได้นำทางแล้วก่อนหน้านั้น และจากลูกหลานของเขานั้น คือ ดาวูด และสุลัยมาน และอัยยูบ และยูสุฟ และมูซา และฮารูน และในทำนองนั้นแหละ เราจะตอบแทนแก่มวลผู้กระทำความดี 
{6:85} และซะกะรียา และยะหฺยา และอีซา และอิลยาส ทุกคนนั้นอยู่ในหมู่คนดี 
{6:86} และอิสมาอีล และอิลยะสะอฺ และยูนุส และลูฏ แต่ละคนนั้น เราได้เชิดชูเหนือสากลโลก 
{6:87} และอีกทั้งส่วนหนึ่งจากบรรดาบิดาของพวกเขา และบุตรหลานของพวกเขา และพี่น้องของพวกเขา และเราได้เลือกเอาพวกเขา และได้นำทางพวกเขาสู่หนทางอันเที่ยงตรง 
{6:88} นั่นแหละคือทางนำของอัลลอฮฺ โดยที่พระองค์จะทรงนำทางผู้ที่พระองค์ทรงประสงค์ในหมู่บ่าวของพระองค์ด้วยทางนำนั้น และหากพวกเขาได้ตั้งภาคีขึ้นแล้ว แน่นอนสิ่งที่พวกเขาเคยประกอบมา ก็สูญสิ้นไปจากพวกเขา 
{6:89} ชนเหล่านี้คือผู้ที่เราได้ประทานคัมภีร์ให้แก่พวกเขา และให้คําพิพากษา และให้การเป็นนบี แต่ถ้าชนเหล่านี้ปฏิเสธศรัทธาต่อมัน แน่นอนเราก็ได้มอบมันไว้แล้วแก่กลุ่มชนหนึ่ง ที่พวกเขาไม่ใช่เป็นผู้ปฏิเสธศรัทธาต่อมัน 
{6:90} ชนเหล่านี้คือผู้ที่อัลลอฮฺได้ทรงนำทาง ดังนั้นด้วยทางนำของพวกเขา เธอจงเจริญรอยตามเถิด จงกล่าวเถิดว่า "ฉันจะไม่ขอต่อพวกเธอ ซึ่งค่าจ้างใด ๆ ในการสั่งให้มีศรัทธาต่ออัลกุรอาน มันเพียงแต่เป็นคําตักเตือนสำหรับสากลโลก" 
{6:91} และพวกเขาไม่ได้ประเมินอัลลอฮฺให้สมกับความยิ่งใหญ่ของพระองค์ เมื่อพวกเขากล่าวว่า "อัลลอฮฺไม่ได้ทรงประทานสิ่งใดแก่มนุษย์ธรรมดาคนใด" จงกล่าวเถิดว่า "ผู้ใดเล่าที่ได้ทรงประทานมา ซึ่งคัมภีร์ที่มูซานำมา เป็นแสงสว่าง และการชี้นำแก่มนุษย์ ซึ่งพวกเธอได้บันทึกไว้ในม้วนกระดาษ โดยที่จะได้เปิดเผยมันและก็ปกปิดมันไว้มากมาย และพวกเธอถูกสอนในสิ่งที่ทั้งพวกเธอและบรรพบุรุษของพวกเธอไม่ได้รู้มาก่อน" จงกล่าวเถิดว่า "คืออัลลอฮฺนั่นเอง" แล้วจงปล่อยพวกเขาสนุกสนานกันในการวิพากษ์วิจารณ์ของพวกตนต่อไป 
{6:92} นี้คือ คัมภีร์ที่เราได้ประทานลงมา อันเป็นคัมภีร์ที่มีความจําเริญ ที่ยืนยันสิ่งที่มาก่อนหน้ามัน และเพื่อที่เธอจะได้ตักเตือนมารดาแห่งบ้านเมือง และผู้ที่อยู่รอบ ๆ มัน และบรรดาผู้ที่มีศรัทธาต่อปรโลกนั้น พวกเขาย่อมมีศรัทธาต่อคัมภีร์นี้ และขณะเดียวกันพวกเขาก็จะรักษาการนมาซของตน 
{6:93} และผู้ใดเล่าทุจริตยิ่งกว่าผู้ที่อุปโลกน์ความเท็จให้แก่อัลลอฮฺ หรือกล่าวว่า "ได้มีการเปิดเผยสำแดงแก่ฉัน" ทั้ง ๆ ที่ไม่ได้มีสิ่งใดถูกเปิดเผยสำแดงแก่เขา และผู้ที่กล่าวว่า "ฉันจะประทานลงมาเช่นเดียวกับสิ่งที่อัลลอฮฺได้ทรงประทานลงมา" และหากเธอเห็น ขณะที่พวกทุจริตอยู่ในภาวะคับขันแห่งความตาย และมะลาอิกะฮฺกําลังแบมือของพวกตน (โดยกล่าวว่า) "จงเอาชีวิตของพวกเธอออกมา วันนี้พวกเธอจะได้รับการตอบแทนด้วยการลงโทษอันอัปยศ เนื่องจากที่พวกเธอกล่าวใส่ร้ายแก่อัลลอฮฺโดยปราศจากความจริง และเนื่องจากการที่พวกเธอหยิ่งยะโสต่อบรรดาสัญญาณของพระองค์" 
{6:94} และแน่นอนพวกเธอได้มายังเราโดยลําพัง เยี่ยงที่เราได้บังเกิดพวกเธอมาในครั้งแรก และพวกเธอได้ละทิ้งสิ่งที่เราได้ประทานให้แก่พวกเธอไว้เบื้องหลังของพวกเธอ และเราไม่เห็นว่าอยู่กับพวกเธอเลย บรรดาผู้รับรองพวกเธอ ที่พวกเธอเคยอ้างว่า พวกเขาเป็นผู้มีหุ้นส่วนในพวกเธอ แน่นอนความสัมพันธ์ระหว่างพวกเธอนั้นได้ขาดสะบั้น และสิ่งที่พวกเธอที่เคยแอบอ้างก็หลงหายไปจากพวกเธอ 
{6:95} แท้จริงอัลลอฮฺคือพระผู้ทรงให้เมล็ดพืชและเมล็ดอินทผาลัมปริออก ทรงนำสิ่งที่มีชีวิตออกมาจากสิ่งที่ไร้ชีวิต และทรงนำสิ่งที่ไร้ชีวิตออกมาจากสิ่งที่มีชีวิต นั่นแหละคืออัลลอฮฺ แล้วพวกเธอถูกหันเหไปได้อย่างใดเล่า? 
{6:96} ผู้ทรงเผยอรุโณทัย และทรงให้ราตรีเป็นเวลาพักผ่อน และทรงให้ดวงอาทิตย์และดวงจันทร์เป็นการคํานวณ นั่นคือการกำหนดของพระผู้ทรงมีอำนาจ พระผู้ทรงมีปรีชาญาณ 
{6:97} และพระองค์คือพระผู้ที่ทรงเนรมิตเหล่าดวงดาวให้แก่พวกเธอ เพื่อพวกเธอจะได้รับการนำทางด้วยดวงดาวเหล่านั้น ทั้งในความมืดแห่งหล้าและทะเล แน่นอนเราได้แจกแจงนานาสัญญาณสำหรับกลุ่มชนที่รู้ 
{6:98} และพระองค์คือพระผู้ที่ทรงบันดาลพวกเธอให้เกิดขึ้นจากชีวิตหนึ่ง โดยให้มีที่พักและให้มีที่ฝาก แน่นอนเราได้แจกแจงนานาสัญญาณสำหรับกลุ่มชนที่เข้าใจ 
{6:99} และพระองค์นั้นคือ พระผู้ที่ทรงนำน้ำลงมาจากฟากฟ้า แล้วด้วยน้ำนั้น ทรงให้พันธุ์พืชของทุกสิ่งออกมา และจากพันธุ์พืชนั้น เราได้นำพฤษชาติสีเขียวออกมา ซึ่งจากมันเราได้นำเมล็ดที่ซ้อนทับออกมา และจากต้นอินทผาลัมนั้น มีช่อห้อยระย้าลงต่ำจากจั่นของมัน อีกทั้งสวนองุ่นและมะกอก และทับทิม โดยมีสภาพคล้ายกันและไม่คล้ายกัน พวกเธอจงมองดูผลของมัน เมื่อมันเริ่มออกผลและเมื่อมันแก่สุก แท้จริงในสิ่งเหล่านั้นย่อมมีสัญญาณมากมายสำหรับหมู่ชนผู้มีศรัทธา 
{6:100} และแก่อัลลอฮฺ พวกเขาได้ตั้งบรรรดาภาคีแห่งญินขึ้นมา ทั้ง ๆ ที่พระองค์ทรงบังเกิดพวกเขา แต่พวกเขาอุปโลกน์บรรดาบุตรและบรรดาธิดาให้แก่พระองค์โดยปราศจากความรู้ พระองค์ทรงบริสุทธิ์และทรงสูงส่งเกินกว่าที่พวกเขาพรรณนา 
{6:101} พระผู้ทรงประดิษฐ์เหล่าชั้นฟ้าและแผ่นดิน พระองค์จะทรงมีพระบุตรโดยที่พระองค์ไม่ได้ทรงมีคู่ครองได้อย่างใดเล่า? และพระองค์นั้นทรงบังเกิดทุกสรรพสิ่ง และพระองค์ก็ทรงรู้ในทุกสรรพสิ่งด้วย 
{6:102} นั่นแหละคืออัลลอฮฺ ผู้เป็นพระเจ้าของพวกเธอ ไม่มีพระผู้เป็นเจ้าอื่นใด นอกจากพระองค์เท่านั้น พระผู้ทรงบังเกิดทุกสรรพสิ่ง พวกเธอจงเคารพสักการะพระองค์เถิด และพระองค์ทรงคือพระผู้ทรงรับมอบหมายให้พิทักษ์ทุกสรรพสิ่ง 
{6:103} สายตาทั้งหลายย่อมไม่ถึงพระองค์ แต่พระองค์ทรงถึงสายตาเหล่านั้น และพระองค์ก็คือพระผู้ทรงปรานี พระผู้ทรงรอบรู้อย่างถี่ถ้วน 
{6:104} "แท้จริงบรรดาหลักฐานจากพระเจ้าของพวกเธอนั้นได้มายังพวกเธอแล้ว ดังนั้นผู้ใดมองเห็น ก็ย่อมได้แก่ตนเอง และผู้ใดมองไม่เห็น ก็ย่อมเป็นภัยแก่ตนเอง และฉันไม่ใช่เป็นผู้พิทักษ์รักษาพวกเธอ" 
{6:105} และในทำนองเดียวกัน เราจะแจกแจงโองการทั้งหลายไว้ และเพื่อพวกเขาจะได้กล่าวว่า เธอได้เรียนรู้มา และเพื่อเราจะสาธยายแก่กลุ่มชนที่รู้ 
{6:106} จงปฏิบัติสิ่งที่ถูกประทานลงมาแก่เธอจากพระเจ้าของเธอเถิด ไม่มีพระผู้เป็นเจ้าอื่นใดนอกจากพระองค์ และเธอจงผินหลังให้แก่บรรดาผู้ตั้งภาคี 
{6:107} และหากอัลลอฮฺทรงประสงค์ พวกเขาก็ไม่อาจตั้งภาคี และเราก็ไม่ได้ทำให้เธอเป็นผู้พิทักษ์รักษาพวกเขา และเธอก็ไม่ใช่เป็นผู้รับมอบหมายเพื่อ(ดูแล)พวกเขา 
{6:108} และพวกเธอจงอย่าด่าทอบรรดาพวกที่วิงวอนขออื่นจากอัลลอฮฺ มิฉะนั้น พวกเขาก็จะด่าทออัลลอฮฺอย่างละเมิดโดยปราศจากความรู้ ในทำนองนั้นแหละเราได้ประดับการงานของทุกประชาชาติให้พวกเขาเห็นดีเห็นงาม และยังพระเจ้าของพวกตน คือการกลับคืนของพวกเขา แล้วพระองค์ก็จะทรงบอกแก่พวกเขาในสิ่งที่พวกเขาเคยกระทำ 
{6:109} และพวกเขาได้สาบานต่ออัลลอฮฺหนักแน่นอย่างยิ่งว่า ถ้าหากมีอภินิหารสัญญาณหนึ่งมายังพวกเขา พวกเขาก็จะมีศรัทธา เนื่องด้วยอภินิหารสัญญาณนั้น จงกล่าวเถิดว่า "มวลอภินิหารสัญญาณนั้นอยู่ที่อัลลอฮฺเท่านั้น พวกเธอรู้ไหมว่า หากอภินิหารสัญญาณมาถึง พวกเขาก็ไม่ศรัทธา" 
{6:110} และเราจะพลิกหัวใจของพวกเขาและตาของพวกเขา เช่นเดียวกับที่พวกเขาไม่ได้มีศรัทธาต่อสิ่งนั้นในครั้งแรก และเราจะปล่อยพวกเขา ให้ระเหเร่ร่อนอยู่ในความละเมิดของพวกตนต่อไป 
{6:111} ถึงแม้ว่าเราได้นำมะลาอิกะฮฺลงมายังพวกเขา และบรรดาคนตายได้พูดสนทนากับพวกเขา และเราได้รวบรวมทุกสิ่งไว้เบื้องหน้าพวกเขา พวกเขาก็จะยังไม่มีศรัทธาดอก นอกจากอัลลอฮฺจะทรงประสงค์เท่านั้น ทว่าส่วนมากในหมู่พวกเขานั้นไม่รู้ 
{6:112} และในทำนองนั้นแหละเราได้ให้นบีทุกคนมีศัตรู คือบรรดาชัยฏอนแห่งมนุษย์และแห่งญินโดยที่พวกเขาต่างก็จะกระซิบกระซาบคําพูดที่เสริมแต่ง เพื่อหลอกลวงให้แก่กันและกัน และหากว่าพระเจ้าของเธอทรงประสงค์แล้ว พวกเขาก็ไม่อาจจะกระทำสิ่งนั้นได้ดอก เธอจงปล่อยพวกเขาและสิ่งที่พวกเขาอุปโลกน์ขึ้นนั้นเถิด 
{6:113} และเพื่อที่จิตใจของบรรดาผู้ที่ไม่มีศรัทธาต่อปรโลกจะได้โน้มเอียงไปสู่คําพูดที่ตกแต่งนั้นและเพื่อที่พวกเขาจะได้พึงพอใจในคําพูดนั้น และเพื่อที่พวกเขาจะได้กระทำในสิ่งที่พวกเขาเป็นผู้กระทำกันอยู่ 
{6:114} "อื่นจากอัลลอฮฺกระนั้นหรือ ที่ฉันจะแสวงหาผู้ชี้ขาด ทั้ง ๆ ที่พระองค์คือพระผู้ทรงประทานคัมภีร์ลงมาแก่พวกเธออย่างละเอียดถี่ถ้วน?" และบรรดาผู้ที่เราได้ให้คัมภีร์แก่พวกเขานั้น พวกเขารู้ดีว่า มันถูกประทานลงมาจากพระเจ้าของเธอ ด้วยความสัตย์จริง ดังนั้นเธอก็จงอย่าอยู่ในหมู่ผู้สงสัย 
{6:115} และพระพจนารถแห่งพระเจ้าของเธอนั้นครบถ้วนแล้ว ซึ่งความสัตย์จริงและความยุติธรรม จะไม่มีผู้เปลี่ยนแปลงบรรดาพระพจนารถของพระองค์ได้ และพระองค์นั้นคือพระผู้ทรงได้ยิน พระผู้ทรงรอบรู้ 
{6:116} และหากเธอเชื่อฟังผู้คนส่วนมากในแผ่นดินแล้ว พวกเขาก็จะทำให้เธอหลงออกจากทางของ อัลลอฮฺไป พวกเขาจะไม่ปฏิบัติตามนอกจากการนึกคิดเอาเอง และพวกเขาไม่ได้ตั้งอยู่บนสิ่งใด นอกจากพวกเขาจะคาดคะเนเอาเองเท่านั้น 
{6:117} แท้จริงพระเจ้าของเธอนั้นคือพระผู้ที่ทรงรู้ยิ่งเกี่ยวกับผู้ที่กําลังหลงออกจากทางของพระองค์ และคือพระผู้ที่ทรงรู้ยิ่งเกี่ยวกับบรรดาผู้ที่ได้รับทางนำ 
{6:118} ดังนั้นพวกเธอจงบริโภคจากสิ่งที่พระนามของอัลลอฮฺถูกกล่าวในยามที่เชือดมันเถิด หากพวกเธอเป็นผู้มีศรัทธาต่อบรรดาโองการของพระองค์ 
{6:119} และไฉนเล่าพวกเธอจึงไม่บริโภคเฉพาะจากสิ่งที่พระนามของอัลลอฮฺถูกกล่าวในยามที่เชือดมัน ทั้ง ๆ ที่พระองค์ทรงแจกแจงแก่พวกเธอแล้ว ซึ่งสิ่งที่พระองค์ได้ทรงบัญญัติห้ามแก่พวกเธอ นอกจากว่าพวกเธอจะอยู่ในภาวะคับขันมีความจำเป็นต่อมัน และแท้จริงมีผู้คนมากมายหลอกลวงด้วยอารมณ์ของตนโดยปราศจากความรู้แท้จริง พระเจ้าของเธอนั้นคือพระผู้ที่ทรงรอบรู้ยิ่งเกี่ยวกับผู้ละเมิดทั้งหลาย 
{6:120} และพวกเธอจงสละบาปที่เปิดเผยและบาปที่ปกปิด แท้จริงบรรดาผู้ที่ขวนขวายกระทำสิ่งที่เป็นบาปกันอยู่นั้น พวกเขาจะได้รับการตอบแทน ตามที่พวกเขากระทำกัน 
{6:121} และพวกเธอจงอย่าบริโภคจากสิ่งที่พระนามของอัลลอฮฺไม่ได้ถูกกล่าวยามเชือด และแท้จริงมันเป็นการละเมิดแน่นอน และแท้จริงบรรดาชัยฏอนนั้นจะกระซิบกระซาบแก่บรรดาสหายของมัน เพื่อพวกเขาจะได้โต้เถียงกับพวกเธอ และถ้าหากพวกเธอเชื่อฟังพวกเขา พวกเธอก็เป็นผู้ตั้งภาคี 
{6:122} และผู้ที่เคยตาย แล้วเราได้ชุบชีวิตเขา และเราได้ประทานแสงสว่างแก่เขา ซึ่งเขาพาแสงสว่างนั้นเดินไปในหมู่มนุษย์ จะเหมือนกับผู้ที่เสมือนตกอยู่ในความมืดมน โดยที่ไม่อาจออกมาจากมันได้กระนั้นหรือ? ในทำนองนั้นแหละ สิ่งที่บรรดาผู้ปฏิเสธศรัทธากระทำกันอยู่นั้น ได้ถูกประดับให้ตนเองเห็นดีเห็นงาม 
{6:123} และในทำนองนั้นแหละ เราได้ปล่อยให้มีบรรดาทรชนใหญ่ในแต่ละเมือง เพื่อที่พวกเขาจะได้วางอุบายหลอกลวงในเมืองนั้น และพวกเขาจะไม่วางอุบายหลอกลวงผู้ใด นอกจากตนเอง แต่พวกเขาไม่รู้ตัว 
{6:124} และเมื่อได้มีสัญญาณหนึ่งมายังพวกเขา พวกเขาก็กล่าวว่า "เราจะไม่ศรัทธาเป็นอันขาด จนกว่าเราจะได้รับเยี่ยงสิ่งที่บรรดาศาสนทูตของอัลลอฮฺเคยได้รับมาแล้ว" อัลลอฮฺคือพระผู้ทรงรอบรู้ยิ่ง ณ ที่ใด ที่พระองค์จะทรงให้มีสาส์นของพระองค์ขึ้น ปวงความต่ำต้อยและการลงโทษอันรุนแรงจาก อัลลอฮฺนั้นจะประสบแก่บรรดาผู้ที่กระทำความผิด เนื่องจากการที่พวกเขาเคยวางอุบาย 
{6:125} ผู้ใดที่อัลลอฮฺทรงต้องการจะชี้นำเขา ก็จะทรงเปิดหัวอกของเขาสู่อิสลาม และผู้ใดที่พระองค์ทรงต้องการจะปล่อยให้เขาหลงทาง ก็จะทรงให้ทรวงอกของพวกเขาคับอึดอัด ประหนึ่งว่าเขากําลังขึ้นไปบนฟ้า ในทำนองนั้นแหละอัลลอฮฺจะทรงให้มีความโสมมแก่บรรดาผู้ที่ไม่มีศรัทธา 
{6:126} และนี่แหละคือทางแห่งพระเจ้าของเธอ ที่เที่ยงตรง แท้จริงเราได้แจกแจงโองการเหล่านั้นสำหรับกลุ่มชนที่รำลึก 
{6:127} พวกเขาจะได้รับนิวาสแห่งสันติภาพ ณ พระเจ้าของพวกตน และขณะเดียวกันพระองค์คือพระผู้ทรงคุ้มครองพวกเขา เนื่องจากสิ่งที่พวกเขาเคยกระทำ 
{6:128} และวันที่พระองค์จะทรงเกณฑ์พวกเขาไว้ทั้งหมด "โอ้ หมู่ญินทั้งหลาย! แท้จริงพวกเธอได้กระทำต่อหมู่มนุษย์มากมาย" และบรรดามิตรของพวกเขาจากหมู่มนุษย์ได้กล่าวว่า "พระเจ้าของพวกข้าฯ! พวกข้าฯต่างก็ได้รับผลประโยชน์ซึ่งกันและกัน และพวกข้าฯก็ได้บรรลุกําหนดเวลาของพวกข้าฯ ที่พระองค์ได้ทรงกําหนดไว้แก่พวกข้าฯ" พระองค์ตรัสว่า "นรกนั้นคือที่พำนักของพวกเธอ อมตะอยู่ในนั้น นอกจากสิ่งที่อัลลอฮฺทรงประสงค์เท่านั้น แท้จริงพระเจ้าของเธอคือพระผู้ทรงมีปรีชาญาณ พระผู้ทรงรอบรู้ 
{6:129} ในทำนองนั้นแหละ เราจะให้ผู้ทุจริตบางคนมีอำนาจเหนืออีกบางคน เนื่องจากสิ่งที่ พวกเขาเคยขวนขวาย 
{6:130} "โอ้ หมู่ญินและหมู่มนุษย์! บรรดาศาสนทูตจากพวกเธอไม่ได้มายังพวกเธอเพื่อสาธยายบรรดาสัญญาณของฉันแก่พวกเธอ และกล่าวเตือนพวกเธอถึงการพบในวันของพวกเธออันนี้ดอกหรือ? พวกเขากล่าวว่า "พวกข้าฯขอยืนยันแก่ตัวของพวกข้าฯเอง" และชีวิตโลกนี้ได้หลอกลวงพวกเขา และพวกเขาก็ได้ยืนยันแก่ตัวของพวกเขาเองว่า พวกเขานั้นเป็นผู้ปฏิเสธการศรัทธา 
{6:131} นั่นก็เพราะว่า พระเจ้าของเธอนั้นไม่เคยทรงทำลายบ้านเมืองอย่างอยุติธรรม โดยที่ชาวเมืองเหล่านั้นไม่รู้เรื่อง 
{6:132} และแต่ละคนนั้นจะได้รับฐานันดรหลายขั้น เนื่องจากสิ่งที่พวกเขาได้ประกอบไว้ และพระเจ้าของเธอนั้น ไม่ทรงเผอเรอต่อสิงที่พวกเขากระทำ 
{6:133} และพระเจ้าของเธอนั้นคือพระผู้ทรงมั่งมี พระเจ้าแห่งความเมตตา หากทรงประสงค์ ก็จะทรงกำจัดพวกเธอให้หมดสิ้นไป และจะทรงให้สิ่งที่ทรงประสงค์มาสืบแทนพวกเธอ ดั่งที่ได้ทรงบังเกิดพวกเธอมาจากลูกหลานของกลุ่มชนอื่น 
{6:134} แท้จริงสิ่งที่พวกเธอถูกสัญญาไว้นั้นจะมาแน่ และพวกเธอนั้นไม่สามารถที่จะรอดพ้นไปได้ 
{6:135} จงกล่าวเถิดว่า "โอ้ ประชาชาติของฉัน! จงปฏิบัติตามสภาพของพวกเธอเถิด แท้จริง ฉันก็จะเป็นผู้ปฏิบัติด้วย และพวกเธอจะได้รู้ว่า บั้นปลายแห่งปรโลกจะเป็นของผู้ใดกัน แท้จริงพวกทุจริตนั้นจะไม่ได้รับความสำเร็จ" 
{6:136} และพวกเขาได้สละพลีส่วนหนึ่งสำหรับอัลลอฮฺ ซึ่งสิ่งที่พระองค์ได้บังเกิดขึ้น อันได้แก่พืชและปศุสัตว์ โดยที่พวกเขากล่าวว่า "อันนี้สำหรับอัลลอฮฺ" ตามการอ้างของพวกเขา "และอันนี้สำหรับ บรรดาภาคีของพวกเรา" แล้วส่วนที่เป็นของบรรดาภาคีของพวกเขานั้นก็จะไม่ถึงอัลลอฮฺ แต่ส่วนที่เป็น ของอัลลอฮฺนั้นจะถึงบรรดาภาคีของพวกเขา สิ่งที่พวกเขาตัดสินกันนั้น ช่างชั่วช้ายิ่งนัก! 
{6:137} และในทำนองนั้น บรรดาภาคีของพวกเขาได้ประดับให้เหล่าผู้ตั้งภาคีจำนวนมากมายเห็นดีเห็นงามต่อการฆ่าบรรดาบุตรของพวกตน เพื่อที่จะทำลายพวกเขา และเพื่อที่จะทำให้ศาสนาของพวกเขาเป็นที่สับสนสำหรับพวกเขา และหากอัลลอฮฺทรงประสงค์แล้ว พวกเขาย่อมไม่อาจทำมัน เธอจงปล่อยพวกเขากับสิ่งที่พวกเขาเสกสรรปั้นแต่งนั้นเถิด 
{6:138} และพวกเขากล่าวว่า "นี่คือปศุสัตว์และพืชผลที่หวงห้ามไว้ ซึ่งไม่มีผู้ใดจะบริโภคมันได้นอกจากผู้ที่เราประสงค์เท่านั้น" ด้วยการอ้างของพวกตน และปศุสัตว์ที่หลังของมันถูกห้าม และปศุสัตว์ที่พวกเขาจะไม่กล่าวพระนามอัลลอฮฺใน(ยามเชือด)มัน ทั้งนี้เป็นการอุปโลกน์ความเท็จแก่พระองค์ ซึ่งพระองค์จะทรงตอบแทนลงโทษพวกเขาในสิ่งที่พวกเขาเคยอุปโลกน์ความเท็จขึ้น 
{6:139} และพวกเขากล่าวว่า "สิ่งที่อยู่ในท้องของปศุสัตว์เหล่านั้น เป็นของบรรดาผู้ชายของเราเท่านั้น และเป็นสิ่งที่ต้องห้ามแก่บรรดาภรรยาของเรา" และหากว่ามันตาย พวกเขาก็เป็นผู้มีหุ้นส่วนในมัน และพระองค์จะทรงลงโทษพวกเขา เนื่องจากสิ่งที่พวกเขาพรรณนา แท้จริงพระองค์คือพระผู้ทรงมีปรีชาญาณ พระผู้ทรงรอบรู้ 
{6:140} แท้จริงผู้ที่สูญเสียก็คือบรรดาผู้ที่ฆ่าบรรดาบุตรของพวกตน เพราะความโง่เขลาโดยปราศจากความรู้ และบัญญัติห้ามสิ่งที่อัลลอฮฺได้ทรงประทานให้เป็นปัจจัยยังชีพแก่พวกเขา ทั้งนี้เป็นการอุปโลกน์ความเท็จให้แก่อัลลอฮฺ แท้จริงนั้นพวกเขาหลงผิดไป และพวกเขาไม่เคยได้รับการชี้นำ 
{6:141} และพระองค์นั้นคือผู้ที่ทรงบันดาลเหล่าเรือกสวน ทั้งที่มีร้านและที่ไม่มีร้าน และต้นอินทผาลัม และสิ่งเพาะปลูก โดยที่ผลของมันแตกต่างกัน และต้นมะกอก และต้นทับทิมโดยที่มีความละม้ายคล้ายกันและไม่ละม้ายคล้ายกัน จงบริโภคจากผลของมันเถิด เมื่อมันออกผล และจงจ่าย(ซะกาต)ส่วนที่เป็นหน้าที่ของมันในวันแห่งการเก็บเกี่ยวมัน และจงอย่าฟุ่มเฟือย 
{6:142} และในหมู่ปศุสัตว์นั้น มีที่เป็นพาหนะบรรทุกและเป็นสัตว์เชือด จงบริโภคจากสิ่งที่อัลลอฮฺได้ทรงให้เป็นปัจจัยยังชีพแก่พวกเธอเถิด และจงอย่าตามฝีก้าวของชัยฏอน แท้จริงมันคือศัตรูอันชัดแจ้งของพวกเธอ 
{6:143} และมีปศุสัตว์แปดตัวเป็นคู่ ๆ คือจากแกะสองตัว และจากแพะสองตัว จงกล่าวเถิดว่า "ตัวผู้สองตัวนั้นหรือ ที่พระองค์ทรงห้าม หรือว่าตัวเมียสองตัวนั้น? หรือว่าสิ่งที่มดลูกของตัวเมียทั้งสองนั้นห่อหุ้มอยู่? พวกเธอจงแจ้งให้ฉันได้รู้ หากพวกเธอสัตย์จริง" 
{6:144} และจากอูฐสองตัว และจากวัวสองตัว จงกล่าวเถิดว่า "ตัวผู้สองตัวนั้นนั้นหรือ ที่พระองค์ทรงห้าม หรือว่าตัวเมียสองตัวนั้น? หรือว่าสิ่งที่มดลูกของตัวเมียทั้งสองนั้นห่อหุ้มอยู่? หรือว่าพวกเธอร่วมอยู่ด้วย ขณะที่อัลลอฮฺได้บัญชาพวกเธอในสิ่งนี้? ผู้ใดเล่าจะทุจริตยิ่งกว่าผู้ที่ได้อุปโลกน์ความเท็จให้แก่อัลลอฮฺ เพื่อจะทำให้ปวงมนุษย์หลงผิดโดยปราศจากความรู้ แท้จริงอัลลอฮฺนั้นจะไม่ทรงชี้นำกลุ่มชนที่ทุจริต 
{6:145} จงกล่าวเถิดว่า "ฉันไม่พบว่าในสิ่งที่ถูกเปิดเผยสำแดงแก่ฉันนั้น มีสิ่งต้องห้ามแก่ผู้บริโภคที่จะบริโภคมัน นอกจากสิ่งนั้นเป็นสัตว์ที่ตายเอง หรือโลหิตที่ไหลออก หรือเนื้อสุกร แท้จริงมันเป็นสิ่งโสมม หรือเป็นสิ่งละเมิด ซึ่งถูกเปล่งนามอื่นจากอัลลอฮฺใน(ยามที่เชือด)มัน ถ้าผู้ใดได้รับความคับขัน โดยไม่ใช่เป็นผู้แสวงหา และไม่ใช่ผู้ละเมิด แท้จริงพระเจ้าของเธอนั้น เป็นพระผู้ทรงอภัยโทษ พระผู้ทรงปรานี" 
{6:146} และแก่บรรดาผู้เป็นยิวนั้น เราได้บัญญัติห้ามสัตว์ทุกชนิดที่กีบไม่แยกจากกัน และจากวัวและแกะนั้น เราได้ห้ามแก่พวกเขา ซึ่งไขมันของมัน นอกจากไขมันที่หลังของมัน หรือลําไส้ได้หุ้มไว้ หรือที่ปะปนอยู่ที่กระดูก นั่นแหละ เราได้ลงโทษพวกเขา เนื่องด้วยความทุจริตของพวกเขา และแท้จริงเรานั้นเป็นผู้พูดจริง 
{6:147} หากพวกเขาปฏิเสธเธอ ก็จงกล่าวเถิดว่า "พระเจ้าของพวกเธอนั้นคือพระเจ้าแห่งความเมตตาอันกว้างขวาง และการลงโทษของพระองค์ต่อพวกทรชนไม่อาจที่จะปกป้องได้" 
{6:148} บรรดาผู้ที่ตั้งภาคีนั้นจะกล่าวว่า "หากว่าอัลลอฮฺทรงประสงค์ พวกเราก็ไม่อาจจะตั้งภาคีขึ้นมา อีกทั้งบรรพบุรุษของพวกเรา และพวกเราก็ไม่อาจจะบัญญัติห้ามสิ่งใด" ในทำนองนั้น บรรดาผู้คนก่อนหน้าพวกเขาได้เคยปฏิเสธ จนกระทั่งพวกเขาได้ลิ้มรสการลงโทษของเรา จงกล่าวเถิดว่า "พวกเธอมีความรู้สักอย่างไหม ที่พวกเธอจะเอามันออกมาให้แก่เรา? พวกเธอจะไม่ปฏิบัติตามสิ่งใด นอกจากการคาดเดาเท่านั้น และพวกเธอเพียงแต่กล่าวเท็จเท่านั้น" 
{6:149} จงกล่าวเถิดว่า "อัลลอฮฺนั้นทรงมีหลักฐานอันทั่วถึง หากพระองค์ทรงประสงค์ พระองค์ก็คงนำทางพวกเธอทั้งมวล" 
{6:150} จงกล่าวเถิดว่า "พวกเธอจงนำมา ซึ่งบรรดาสักขีพยานของพวกเธอ ที่จะยืนยันว่า อัลลอฮฺได้ทรงบัญญัติห้ามสิ่งนี้แล้ว" ถ้าพวกเขายืนยัน เธอก็อย่ายืนยันกับพวกเขา และอย่าตามอารมณ์ของบรรดาผู้ที่ปฏิเสธบรรดาโองการของเรา และ(อารมณ์ของ)บรรดาผู้ที่ไม่มีศรัทธาต่อปรโลก และขณะเดียวกันพวกเขาก็ให้(สิ่งอื่น)เท่าเทียมกับพระเจ้าของพวกตน 
{6:151} จงกล่าวเถิดว่า "พวกเธอจงมากันเถิด ฉันจะอ่านให้ฟัง สิ่งที่พระเจ้าของพวกเธอได้บัญญัติห้ามแก่พวกเธอ คือพวกเธออย่าตั้งสิ่งใดสักอย่างขึ้นเป็นภาคีกับพระองค์ และจงทำความดีต่อผู้บิดามารดาและอย่าฆ่าบรรดาบุตรของพวกเธอเนื่องจากความยากจน เราเป็นผู้ให้ปัจจัยยังชีพแก่พวกเธอและแก่พวกเขา และจงอย่าเข้าใกล้บรรดาสิ่งชั่วช้า ทั้งที่เปิดเผยและที่ปกปิด และอย่าฆ่าชีวิตที่อัลลอฮฺได้ทรงห้ามไว้นอกจากด้วยสิทธิอันชอบธรรมเท่านั้น นั่นแหละที่พระองค์ได้ทรงสั่งเสียมันไว้แก่พวกเธอ เพื่อว่าพวกเธอจะได้ไตร่ตรอง 
{6:152} และจงอย่าเข้าใกล้ทรัพย์สมบัติของเด็กกำพร้า นอกจากด้วยวิถีทางที่ดียิ่ง จนกว่าเขาจะบรรลุวัยฉกรรจ์ และจงทำให้การตวงและการชั่งนั้นเต็มอัตราด้วยความเที่ยงตรง เราจะไม่กำหนดภาระแก่ชีวิตใด นอกจากเท่ากำลังความสามารถของมันเท่านั้น และเมื่อพวกเธอพูด ก็จงยุติธรรม และแม้ว่าเขาจะเป็นญาติที่ใกล้ชิดก็ตาม และต่อสัญญาของอัลลอฮฺนั้นก็จงปฏิบัติตามให้ครบถ้วน นั่นคือสิ่งที่พระองค์ได้ทรงสั่งเสียมันไว้แก่พวกเธอ เพื่อว่าพวกเธอจะได้รำลึก 
{6:153} และแท้จริงนี้คือทางของฉันอันเที่ยงตรง พวกเธอจงปฏิบัติตามมันเถิด และอย่าปฏิบัติตามหนทางอื่น เพราะมันจะทำให้พวกเธอแตกแยกออกจากทางของพระองค์ นั่นคือสิ่งที่พระองค์ได้สั่งเสียมันไว้แก่พวกเธอ เพื่อว่าพวกเธอจะยำเกรง 
{6:154} แล้วเราได้ให้คัมภีร์แก่มูซา ทั้งนี้เป็นการครบถ้วนแก่ผู้ที่กระทำความดี และเป็นการแจกแจงในทุกสิ่งทุกอย่าง และเพื่อเป็นการชี้นำ และเป็นการเมตตา เพื่อว่าพวกเขาจะได้มีศรัทธาต่อการพบกับพระเจ้าของพวกตน 
{6:155} และนี้คือคัมภีร์ ที่เราได้นำมันลงมา ที่มีความจําเริญ จงปฏิบัติตามคัมภีร์นั้นเถิด และจงยำเกรง เพื่อว่าพวกเธอจะเป็นที่เมตตา 
{6:156} พวกเธอจะ(ได้ไม่อ้าง)ว่า "คัมภีร์ได้ถูกประทานลงมาให้แก่ชนสองพวกก่อนหน้าพวกข้าฯเท่านั้น และแท้จริงพวกข้าฯไม่รู้เรื่องในการอ่านของพวกเขา" 
{6:157} หรือ(ไม่ก็จะอ้าง)ว่า "พวกข้าฯนี้ หากได้มีคัมภีร์ถูกประทานลงมาแก่พวกข้าฯ พวกข้าฯก็ต้องเป็นผู้ที่ได้รับทางนำดียิ่งกว่าพวกเขา" แท้จริงหลักฐานอันชัดแจ้งและการชี้นำ และความเมตตากรุณาจากพระเจ้าของพวกเธอได้มายังพวกเธอแล้ว ดังนั้นผู้ใดเล่าจะทุจริตยิ่งกว่าผู้ที่ปฏิเสธต่อบรรดาสัญญาณของอัลลอฮฺและผินหลังให้แก่มัน เราจะตอบแทนบรรดาผู้ที่ผินหลังให้แก่บรรดาสัญญาณของเรา ด้วยการลงโทษอันเลวร้าย เนื่องจากการที่พวกเขาเคยผินหลัง 
{6:158} พวกเขาไม่ได้รอคอยอะไร นอกจากการที่มะลาอิกะฮฺจะมายังพวกเขา หรือการที่พระเจ้าของเธอจะทรงมา หรือการที่สัญญาณบางอย่างแห่งพระเจ้าของเธอจะมา วันที่สัญญาณบางอย่างแห่งพระเจ้าของเธอมานั้น การศรัทธาของชีวิตหนึ่งจะไม่อํานวยประโยชน์แก่ตนแต่อย่างใด หากมันไม่ได้เคยมีศรัทธามาก่อน หรือไม่เคยได้รับความดีเลยในการศรัทธาของตน จงกล่าวเถิดว่า "พวกเธอจงรอกันเถิด แท้จริงพวกเราก็เป็นผู้รอคอย" 
{6:159} แท้จริงบรรดาผู้ที่แบ่งแยกศาสนาของพวกตน และพวกเขาได้กลายเป็นนิกายต่าง ๆ นั้น เธอไม่ได้อยู่ในพวกเขาแต่อย่างใด แท้จริงเรื่องราวของพวกเขานั้นย่อมไปสู่อัลลอฮฺ แล้วพระองค์จะทรงแจ้งแก่พวกเขาในสิ่งที่พวกเขากระทำ 
{6:160} ผู้ใดที่นำความดีมา เขาก็จะได้รับสิบเท่าของความดีนั้น และผู้ใดนำความชั่วมา เขาจะไม่ถูกตอบแทน นอกจากเท่าความชั่วนั้นเท่านั้น และพวกเขาจะไม่ได้รับความอยุติธรรม 
{6:161} จงกล่าวเถิดว่า "แท้จริงฉันนี้ พระเจ้าของฉันได้ชี้นำฉันไปสู่ทางอันเที่ยงตรง คือศาสนาที่เที่ยงแท้ อันเป็นแนวทางของอิบรอฮีมผู้ใฝ่หาสัจธรรม และเขาก็ไม่เป็นผู้อยู่ในหมู่ผู้ตั้งภาคี" 
{6:162} จงกล่าวเถิดว่า "การนมาซของฉัน และการเคารพสักการะของฉัน และการมีชีวิตของฉัน และการตายของฉัน เพื่ออัลลอฮฺ พระเจ้าแห่งสากลโลกเท่านั้น" 
{6:163} "ไม่มีภาคีเลยสำหรับพระองค์ และด้วยสิ่งนั้น ข้าฯได้รับบัญชา และข้าฯคือคนแรกในหมู่ผู้สวามิภักดิ์" 
{6:164} จงกล่าวเถิดว่า "อื่นจากอัลลอฮฺกระนั้นหรือ ที่ฉันจะแสวงหาพระเจ้า? ทั้ง ๆ ที่พระองค์คือพระเจ้าของทุกสรรพสิ่ง และแต่ละชีวิตนั้นไม่ว่าจะเสาะหาสิ่งใดมาได้ ก็ล้วนแต่จะเป็นภาระแก่ตนเอง และไม่มีผู้แบกภาระคนใดจะแบกร้บภาระของผู้อื่น ยังพระเจ้าของพวกเธอนั้น คือการกลับคืนของพวกเธอ แล้วพระองค์จะทรงแจ้งแก่พวกเธอในสิ่งที่พวกเธอขัดแย้งกัน 
{6:165} และพระองค์นั้นคือพระผู้ที่ทรงให้พวกเธอเป็นผู้สืบแทนในแผ่นดิน และได้ทรงเชิดชูพวกเธอบางคนเหนือกว่าอีกบางคนหลายขั้น เพื่อที่พระองค์จะทรงทดสอบพวกเธอในสิ่งที่พระองค์ได้ทรงประทานแก่พวกเธอ แท้จริงพระเจ้าของเธอนั้น คือพระผู้ทรงรวดเร็วในการลงโทษ และแท้จริงพระองค์คือพระผู้ทรงอภัยโทษ พระผู้ทรงปรานี 
{7:1} อะลิฟ ลาม มีม ศอด 
{7:2} นี่คือคัมภีร์ฉบับหนึ่งที่ถูกประทานลงมาแก่เธอ ดังนั้นจงอย่าให้ความอึดอัดต่อคัมภีร์นั้นมีอยู่ในหัวอกของเธอ ทั้งนี้เพื่อเธอจะได้ใช้คัมภีร์นั้นตักเตือน และเพื่อเป็นข้อเตือนใจแก่บรรดาศรัทธาชน 
{7:3} จงปฏิบัติตามสิ่งที่ถูกประทานลงมาแก่พวกเธอจากพระเจ้าของพวกเธอเถิด และอย่าปฏิบัติตามบรรดาผู้ปกครองใด ๆ อื่นจากพระองค์ น้อยนักที่พวกเธอจะรำลึก 
{7:4} และกี่บ้านเมืองแล้วที่เราได้ทำลายมัน โดยที่การลงโทษของเราได้มายังบ้านเมืองนั้นในยามค่ำคืนหรือในขณะที่พวกเขานอนพักผ่อนในเวลาบ่าย 
{7:5} คำวิงวอนของพวกเขา ขณะที่การลงโทษของเราได้มายังพวกเขา ไม่ใช่อื่นใด นอกจากการที่พวกเขากล่าวว่า "แท้จริงพวกข้าฯ เป็นพวกทุจริต" 
{7:6} แน่นอนเราจะต้องถามบรรดาผู้ที่ได้รับสาส์น และแน่นอนเราจะต้องถามบรรดาศาสนทูต 
{7:7} แน่นอนเราจะต้องเล่าให้พวกเขาฟังด้วยความรู้ และเราไม่เคยหายไปที่ใด 
{7:8} และการชั่งนั้นเป็นความจริง ผู้ใดที่ตราชูของเขามีน้ำหนัก ชนเหล่านี้ คือผู้ที่ได้รับความสำเร็จ 
{7:9} และผู้ใดที่ตราชูของเขาเบา ชนเหล่านี้ คือผู้ที่สูญเสียตนเอง เนื่องจากการที่พวกเขาทุจริตต่อเหล่าสัญญาณของเรา 
{7:10} และแท้จริงเราได้ให้พวกเธอมีที่พำนักอยู่ในแผ่นดิน และในนั้นเราได้บันดาลเครื่องยังชีพให้แก่พวกเธอ พวกเธอส่วนน้อยเท่านั้นที่ขอบพระคุณ 
{7:11} และแท้จริงเราได้บังเกิดพวกเธอ แล้วเราได้ให้พวกเธอเป็นรูปร่าง แล้วเราได้กล่าวแก่มะลาอิกะฮฺว่า "จงกราบอาดัมเถิด" แล้วพวกเขาต่างก็กราบ นอกจากอิบลีสเท่านั้น มันไม่ได้อยู่ในหมู่ผู้กราบ 
{7:12} พระองค์ตรัสว่า "อะไรที่ขัดขวางเธอไม่ให้เธอกราบ ทั้ง ๆ ที่ฉันได้สั่งเธอ" มันกล่าวว่า "ข้าฯประเสริฐกว่าเขา เพราะพระองค์ได้ทรงบังเกิดข้าฯจากไฟ และได้ทรงบังเกิดเขาจากดิน" 
{7:13} พระองค์ตรัสว่า "จงลงไปจากสวนสวรรค์นั้น ไม่บังควรแก่เธอที่จะทำโอหังในนั้น จงออกไป แท้จริง เธอนั้นอยู่ในหมู่ผู้ต่ำต้อย" 
{7:14} มันกล่าวว่า "โปรดผ่อนผันแก่ข้าฯจนถึงวันที่พวกเขาถูกชุบให้ฟื้นคืนชีพด้วยเถิด" 
{7:15} พระองค์ตรัสว่า "แท้จริงเธออยู่ในหมู่ผู้ที่ได้รับการผ่อนผัน" 
{7:16} มันกล่าวว่า "ด้วยเหตุที่พระองค์ได้ทรงให้ข้าฯตกอยู่ในความหลงผิด แน่นอนข้าฯจะนั่งขวางกั้นพวกเขาจากทางอันเที่ยงตรงของพระองค์" 
{7:17} "แล้วข้าฯจะมาหาพวกเขาจากเบื้องหน้าของพวกเขา และจากเบื้องหลังของพวกเขา และจากเบื้องขวาของพวกเขา และจากเบื้องซ้ายของพวกเขา และพระองค์จะไม่พบว่า พวกเขาส่วนมากเป็นผู้ขอบพระคุณ" 
{7:18} พระองค์ตรัสว่า "จงออกจากสวนนั้นไปในฐานะผู้ถูกติเตียนและถูกขับไล่ ฉันสาบานว่า ผู้ใดในหมู่พวกเขาที่ปฏิบัติตามเธอ ฉันจะบรรจุนรกญะฮันนัมให้เต็มด้วยพวกเธอทั้งหมด" 
{7:19} และพระองค์ตรัสว่า "โอ้ อาดัม! ทั้งเธอและคู่ครองของเธอจงอยู่ในสวนสวรรค์นั้นเถิด แล้วเธอทั้งสองจงบริโภคจากสิ่งใดก็ได้ ที่เธอทั้งสองประสงค์ ทว่าเธอทั้งสองอย่าเข้าใกล้ต้นไม้ต้นนี้ ไม่เช่นนั้นแล้ว เธอทั้งสองจะอยู่ในเหล่าพวกทุจริต" 
{7:20} แล้วชัยฏอนก็ได้กระซิบกระซาบแก่ทั้งสอง เพื่อที่จะเผยให้เขาทั้งสองเห็นสิ่งที่เคยถูกปกปิดต่อเขาทั้งสอง นั่นคืออวัยวะอันน่าละอายของเขาทั้งสอง และมันได้กล่าวว่า "พระเจ้าของเธอทั้งสองไม่ได้ทรงหวงห้ามเธอทั้งสองให้ห่างต้นไม้ต้นนี้ดอก หากไม่ใช่เพราะการที่เธอทั้งสองจะกลายเป็นมะลาอิกะฮฺ หรือไม่ก็กลายเป็นผู้ที่อยู่ในหมู่ผู้อมตะ" 
{7:21} และมันได้สาบานแก่ทั้งสองนั้นว่า "แท้จริงฉันเป็นหนึ่งในเหล่าผู้ที่ชี้นำเธอทั้งสอง" 
{7:22} แล้วมันก็ชักดึงคนทั้งสองให้ตกต่ำด้วยการหลอกลวง ครั้นเมื่อทั้งสองได้ลิ้มรสต้นไม้ต้นนั้น อวัยวะอันน่าละอายของเขาทั้งสอง ก็เผยออกมาแก่เขาทั้งสอง และเขาทั้งสองก็รีบปกปิดตนเองด้วยใบไม้แห่งสวนสวรรค์ และพระเจ้าของเขาทั้งสองจึงได้ทรงเรียกเขาทั้งสอง(ว่า) "ฉันไม่ได้ห้ามเธอทั้งสองเกี่ยวกับต้นไม้นั้นดอกหรือ? และฉันไม่ได้กล่าวแก่เธอทั้งสองดอกหรือว่า ชัยฏอนนั้นคือศัตรูที่ชัดแจ้งแก่เธอทั้งสอง?" 
{7:23} เขาทั้งสองกล่าวว่า "พระเจ้าของพวกข้าฯ! พวกข้าฯได้ทุจริตต่อตัวของพวกข้าฯเอง หากพระองค์ไม่ทรงอภัยโทษแก่พวกข้าฯและเมตตาแก่พวกข้าฯแล้ว แน่นอนพวกข้าฯก็ต้องอยู่ในหมู่ผู้สูญเสีย" 
{7:24} พระองค์ตรัสว่า "พวกเธอจงลงกันไป โดยที่พวกเธอเป็นศัตรูต่อกัน และในแผ่นดินนั้นมีที่ พำนัก และสิ่งอํานวยประโยชน์สำหรับพวกเธอจนถึงระยะเวลาหนึ่ง" 
{7:25} พระองค์ตรัสว่า "ในแผ่นดินนั้นพวกเธอจะมีชีวิตอยู่ และในแผ่นดินนั้นพวกเธอจะสิ้นชีพ และจากแผ่นดินนั้นพวกเธอจะถูกนำออกมา" 
{7:26} โอ้ ลูกหลานอาดัม! แท้จริงแก่พวกเธอนั้นเราได้นำเครื่องนุ่งห่มที่ปกปิดอวัยวะอันน่าละอายของพวกเธอ และอาภรณ์และเครื่องนุ่งห่มแห่งความยำเกรงนั่นคือสิ่งที่ประเสริฐยิ่ง นั่นคือส่วนหนึ่งจากนานาสัญญาณของอัลลอฮฺ บางทีพวกเขาอาจจะรำลึก 
{7:27} โอ้ ลูกหลานอาดัม! จงอย่าให้ชัยฏอนหลอกลวงพวกเธอ เช่นเดียวกับที่มันได้ทำให้บิดามารดาของพวกเธอออกจากสวนสวรรค์มาแล้ว โดยที่มันได้ถอดเครื่องนุ่งห่มของเขาทั้งสองออก เพื่อที่จะให้เขาทั้งสองเห็นอวัยวะอันน่าละอายของตน แท้จริงทั้งมันและเผ่าพันธุ์ของมันมองเห็นพวกเธอ โดยที่พวกเธอไม่เห็นพวกมัน แท้จริงเราได้ให้บรรดาชัยฏอนเป็นมิตรกับบรรดาผู้ที่ไม่มีศรัทธา 
{7:28} และเมื่อพวกเขากระทำสิ่งอนาจาร พวกเขาก็กล่าวว่า "พวกเราได้พบเห็นบรรพชนของพวกเราเคยกระทำมา และอัลลอฮฺก็ได้บัญชาพวกเราให้กระทำมันด้วย" จงกล่าวเถิดว่า "แท้จริงอัลลอฮฺนั้นไม่บัญชาให้กระทำสิ่งชั่วช้าน่ารังเกียจดอก พวกเธอจะกล่าวให้ร้ายแก่อัลลอฮฺในสิ่งที่พวกเธอไม่รู้กระนั้นหรือ?" 
{7:29} จงกล่าวเถิดว่า "พระเจ้าของฉันได้บัญชาให้ดำรงความยุติธรรม และพวกเธอจงผินหน้าของพวกเธอให้ตรง ณ ทุก ๆ มัสญิด และจงวินวอนต่อพระองค์อย่างผู้บริสุทธิ์ใจ" เช่นเดียวกับที่พระองค์ได้ทรงบังเกิดพวกเธอแต่แรกนั้น พวกเธอจะกลับคืน 
{7:30} พวกหนึ่งพระองค์ทรงชี้นำให้ และอีกพวกหนึ่งนั้น ความหลงผิดสมควรแก่พวกเขา แท้จริง พวกเขาได้ยึดเอาบรรดาชัยฏอนเป็นผู้คุ้มครองอื่นจากอัลลอฮฺ และพวกเขาคิดว่า พวกเขาคือผู้ที่ได้รับการชี้นำ 
{7:31} โอ้ ลูกหลานอาดัม! จงสวมใส่อาภรณ์ของพวกเธอ ณ ทุกมัสญิด และจงกินและจงดื่ม และจงอย่าฟุ่มเฟือย แท้จริงพระองค์ไม่ทรงโปรดปรานบรรดาผู้ฟุ่มเฟือย 
{7:32} จงกล่าวเถิดว่า "ผู้ใดเล่าที่สั่งห้ามอาภรณ์จากอัลลอฮฺที่ได้ทรงนำออกมาสำหรับปวงบ่าวของพระองค์ และบรรดาสิ่งดี ๆ จากปัจจัยยังชีพ" จงกล่าวเถิดว่า "สิ่งเหล่านั้นเป็นของบรรดาผู้ที่มีศรัทธาในชีวิตโลกนี้ เป็นของพวกเขาโดยเฉพาะ ในวันแห่งการฟื้นคืนชีพ ในทำนองนั้น เราจะแจกแจงโองการทั้งหลายแก่หมู่ชนที่รู้" 
{7:33} จงกล่าวเถิดว่า "สิ่งที่พระเจ้าของฉันทรงห้ามนั้น คือบรรดาสิ่งอนาจาร ทั้งที่เปิดเผยจากมันและที่ปกปิด และสิ่งที่เป็นบาป และการกดขี่ข่มเหง และการที่พวกเธอตั้งให้สิ่งที่อัลลอฮฺไม่ได้ทรงประทานหลักฐานใด ๆ มานั้น ขึ้นเป็นภาคีกับพระองค์ และการที่พวกเธอกล่าวให้กับแก่อัลลอฮฺในสิ่งที่พวกเธอไม่รู้" 
{7:34} และสำหรับแต่ละประชาชาตินั้นมีกําหนดเวลาหนึ่ง ครั้นเมื่อกําหนดเวลาของพวกเขามาถึงแล้ว แม้สักชั่วยามหนึ่ง พวกเขาก็ไม่อาจจะขอผ่อนผันหรือขอเร่งได้ 
{7:35} โอ้ ลูกหลานอาดัม! แท้จริงได้มีบรรดาศาสนทูตในหมู่พวกเธอมายังพวกเธอ โดยได้ บอกเล่าโองการของฉันแก่พวกเธอ ผู้ใดที่ยำเกรงและปรับปรุงแก้ไขแล้ว ก็จะไม่มีสิ่งน่าหวาดกลัวสำหรับพวกเขา และพวกเขาก็จะไม่เศร้าโศก 
{7:36} และบรรดาผู้ที่ปฏิเสธสัญญาณของเราและทรนง ชนเหล่านี้คือชาวนรก พวกเขาเป็นอมตะอยู่ในนั้น 
{7:37} แล้วผู้ใดเล่า จะทุจริตยิ่งกว่าผู้ที่อุปโลกน์ความเท็จให้แก่อัลลอฮฺ หรือปฏิเสธบรรดาสัญญาณของพระองค์ ชนเหล่านี้ ส่วนแบ่งของพวกเขาที่ถูกบันทึกไว้นั้นก็จะได้แก่พวกเขา จนกว่าบรรดาทูตของเรา ที่จะเอาชีวิตของพวกเขานั้น ได้มายังพวกเขา โดยกล่าวว่า "อยู่ที่ใดเล่าสิ่งที่พวกเธอวิงวอนขออื่นจากอัลลอฮฺ?" พวกเขาก็กล่าวว่า "เขาเหล่านั้นได้หลงหายไปจากเราเสียแล้ว" และพวกเขาได้ยืนยันแก่ตัวของพวกเขาเองว่า พวกเขานั้นเป็นผู้ปฏิเสธการศรัทธา 
{7:38} พระองค์ตรัสว่า "พวกเธอจงเข้าไปในหมู่ประชาชาติที่ได้ล่วงลับมาก่อนพวกเธอ ทั้งที่เป็นญินและมนุษย์ ที่อยู่ในเพลิงนรกนั้นเถิด ทุกครั้งที่มีกลุ่มชนหนึ่งเข้าไป พวกเขาก็สาปแช่งกลุ่มชนก่อนหลังพวกเขา จนกระทั่งเมื่อพวกเขาทั้งมวลมาถึงนรกโดยพร้อมเพรียงกันแล้ว กลุ่มชนรุ่นหลังของพวกเขาก็กล่าวแก่กลุ่มชนรุ่นแรกของพวกเขาว่า "พระเจ้าของพวกข้าฯ! ชนเหล่านี้ ได้หลอกลวงพวกข้าฯให้หลงผิด ดังนั้น โปรดนำการลงโทษทวีคูณจากเพลิงนรกมาให้แก่พวกเขาด้วยเถิด" พระองค์ตรัสว่า "แต่ละกลุ่มนั้นจะได้รับทวีคูณ ทว่าพวกเธอไม่รู้" 
{7:39} และชนกลุ่มแรกของพวกเขาได้กล่าวแก่กลุ่มชนรุ่นหลังของพวกเขาว่า "พวกท่านเองก็ไม่ได้มีอะไรพิเศษกว่าพวกเรา ดังนั้นพวกท่านจงลิ้มรสการลงโทษ เนื่องด้วยสิ่งที่พวกท่านแสวงหากันไว้เถิด" 
{7:40} แท้จริงบรรดาผู้ปฏิเสธสัญญาณต่าง ๆ ของเรา และได้ทรนงต่อสัญญาณเหล่านั้น บรรดาประตูแห่งฟ้าจะไม่ถูกเปิดให้แก่พวกเขา และพวกเขาไม่อาจจะเข้าสวรรค์ จนกว่าอูฐจะลอดเข้าไปในรูเข็มได้ และในทำนองนั้น เราจะตอบแทนลงโทษแก่ผู้กระทำความผิด 
{7:41} และในนรกญะฮันนัมนั้น พวกเขาจะมีที่นอน และทางเบื้องบนของพวกเขานั้น มีสิ่งคลุมครอบอยู่ และในทำนองนั้น เราจะตอบแทนลงโทษแก่พวกทุจริต 
{7:42} และบรรดาผู้ที่มีศรัทธาและประกอบคุณงามความดีนั้น เราจะไม่กำหนดภาระหน้าที่แก่ชีวิตใด นอกจากเท่ากำลังความสามารถของมันเท่านั้น ชนเหล่านี้คือชาวสวรรค์ พวกเขาเป็นอมตะในนั้น 
{7:43} และเราได้ถอดถอนความแค้นที่อยู่ในหัวอกของพวกเขาออกไป โดยมีแม่น้ำลำธารไหลอยู่ภายใต้ของพวกเขา และพวกเขาได้กล่าวว่า "มวลการสรรเสริญนั้นเป็นสิทธิของอัลลอฮฺ พระผู้ทรงชี้นำพวกเราให้ได้รับสิ่งนี้ และพวกเราจะไม่อาจได้รับทางนำ หากว่าอัลลอฮฺไม่ทรงชี้นำพวกเรา แน่นอนบรรดาศาสนทูตแห่งพระเจ้าของเรานั้นได้นำความสัตย์จริงมาแก่พวกเรา" มีการป่าวร้องว่า "นั่น คือสวนสวรรค์ที่พวกเธอได้รับมันไว้เป็นมรดก เนื่องด้วยสิ่งที่พวกเธอเคยกระทำไว้" 
{7:44} และชาวสวรรค์ได้ร้องเรียกชาวนรกว่า "แท้จริงพวกเราพบแล้วว่า สิ่งที่พระเจ้าของเราได้สัญญากับเราไว้นั้นเป็นความจริง แล้วพวกท่านได้พบสิ่งที่พระเจ้าของพวกท่านได้ทรงสัญญาไว้เป็นความจริงบ้างไหม? พวกเขากล่าวว่า "เป็นความจริง" แล้วมีผู้ประกาศคนหนึ่งได้ประกาศขึ้นในระหว่างพวกเขาว่า "ขอให้การสาปแช่งของอัลลอฮฺจงประสบต่อพวกทุจริตเถิด" 
{7:45} คือบรรดาผู้ที่ขัดขวางทางของอัลลอฮฺ และปรารถนาให้ทางนั้นคดเคี้ยว และต่อวันปรโลกนั้นพวกเขาปฏิเสธศรัทธา 
{7:46} และระหว่างทั้งสองนั้นมีกําแพงกั้น และเหนือยอดกําแพงนั้นมีเหล่าบุรุษที่รู้จักทุกคนด้วยสัญลักษณ์ของพวกเขา และพวกเขาได้เรียกชาวสวรรค์ว่า "ขอความสันติจงมีแด่พวกท่านเถิด" โดยที่พวกเขายังไม่ได้เข้าสวนสวรรค์ทั้ง ๆ ที่พวกเขาก็ปรารถนาอย่างแรงกล้า 
{7:47} และเมื่อสายตาของพวกเขาถูกหันไปทางชาวนรก พวกเขาก็กล่าวว่า "พระเจ้าของพวกข้าฯ! โปรดอย่าให้พวกข้าฯร่วมอยู่กับพวกทุจริตเหล่านั้นเลย" 
{7:48} และพวกที่อยู่เหนือยอดกําแพงนั้นได้ร้องเรียกเหล่าบุรุษ ที่พวกเขารู้จักพวกนั้นได้ด้วยสัญลักษณ์ของพวกเขา ว่า "การสะสมของพวกเธอ และการที่พวกเธอหยิ่งยะโส ไม่ได้อํานวยประโยชน์แก่พวกเธอเลย" 
{7:49} ชนเหล่านี้ใช่ไหม ที่พวกเธอได้เคยสาบานไว้ว่า อัลลอฮฺจะไม่ทรงประทานความเมตตาใด ๆ แก่พวกเขา? "พวกท่านจงเข้าสวรรค์เถิด ไม่มีจากความกลัวใด ๆ สำหรับพวกท่าน และพวกท่านก็จะไม่โศกเศร้า" 
{7:50} และชาวนรกได้ร้องเรียกชาวสวรรค์ว่า "จงเทน้ำมาให้แก่พวกเราด้วยเถิด หรือไม่ก็สิ่งที่อัลลอฮฺได้ทรงให้เป็นปัจจัยยังชีพแก่พวกท่านด้วย" เขาเหล่านั้นกล่าวว่า "แท้จริง อัลลอฮฺได้ทรงให้สิ่งทั้งสองนั้นเป็นที่ต้องห้ามแก่บรรดาผู้ปฏิเสธศรัทธา" 
{7:51} คือบรรดาผู้ที่ยึดเอาศาสนาของพวกตนเป็นสิ่งให้ความสนุกสนานร่าเริงและเป็นการละเล่น และชีวิตแห่งโลกนี้ก็ได้หลอกลวงพวกเขา ดังนั้น วันนี้เราจะลืมพวกเขาบ้าง ดั่งที่พวกเขาเคยลืมการพบกับวันของพวกตนวันนี้ และการที่พวกเขาปฏิเสธบรรดาสัญญาณของเรา 
{7:52} และแท้จริงนั้น เราได้นำคัมภีร์ฉบับหนึ่งมาให้แก่พวกเขาแล้ว ซึ่งเราได้แจกแจงคัมภีร์นั้นด้วยความรอบรู้ ทั้งนี้เพื่อเป็นการชี้นำ และเป็นความเมตตาแก่กลุ่มชนที่มีศรัทธา 
{7:53} พวกเขาจะไม่คอยอะไร นอกจากผลสุดท้ายแห่งคัมภีร์นั้น วันที่ผลสุดท้ายนั้นมาถึง บรรดาผู้ที่ได้ลืมคัมภีร์มาก่อนจะกล่าวว่า "บรรดาศาสนทูตแห่งพระเจ้าของเราได้นำความสัตย์จริงมาแล้ว แล้วพวกเราจะมีผู้รับรองไหมนี่ ที่จะรับรองให้แก่พวกเรา หรือไม่ก็ให้พวกเราถูกนำกลับไปใหม่ แล้วพวกเราก็จะได้ปฏิบัติอื่นจากที่พวกเราเคยปฏิบัติมา แน่นอน พวกเขาได้สูญเสียตนเอง และสิ่งที่พวกเขาอุปโลกน์ขึ้นนั้นได้อันตรธานหายไปจากพวกเขา 
{7:54} แท้จริงพระเจ้าของพวกเธอนั้น คืออัลลออฮฺพระผู้ทรงสร้างเหล่าชั้นฟ้าและแผ่นดินภายในหกวาระ แล้วสถิตย์อยู่เหนือบัลลังก์ พระองค์ทรงให้ราตรีครอบคลุมทิวา โดยที่ราตรีไล่ตามทิวาอย่างรวดเร็ว และทรงสร้างดวงอาทิตย์ และดวงจันทร์ และบรรดาดวงดาวขึ้น โดยถูกบันดาลให้เป็นประโยชน์ตามพระบัญชาของพระองค์ มิหรือ การสร้างและกิจการทั้งหลายนั้นเป็นสิทธิของพระองค์? พระพิสุทธิคุณแห่งอัลลอฮฺ พระเจ้าแห่งสากลโลก 
{7:55} พวกเธอจงวิงวอนต่อพระเจ้าของพวกเธอในสภาพถ่อมตนและปกปิด แท้จริงพระองค์ไม่ทรงชอบบรรดาผู้ที่ละเมิด 
{7:56} และพวกเธออย่าก่อความเสียหายในแผ่นดิน หลังจากการทำนุบำรุงมันแล้ว และจงวิงวอนขอต่อพระองค์ด้วยความยำเกรงและความปรารถนาอันแรงกล้า แท้จริงพระเมตตาของอัลลอฮฺนั้น อยู่ใกล้กับบรรดาผู้กระทำความดี 
{7:57} และพระองค์นั้นคือผู้ที่ทรงส่งลมมาบอกข่าวดีก่อนหน้าพระเมตตาของพระองค์ จนกระทั่งเมื่อมันได้แบกเมฆอันหนักอึ้งไว้ เราก็ขับมันไปสู่เมืองที่แห้งแล้ง แล้วเราก็ให้น้ำหลั่งลงที่เมืองนั้น แล้วด้วยน้ำนั้น เราได้ผลิตผลไม้ทุกชนิดออกมา ในทำนองเดียวกัน เราจะนำเอาบรรดาผู้ที่ตายแล้วออกมา หวังว่าพวกเธอจะได้รำลึก 
{7:58} และเมืองที่ดีนั้นพืชพันธ์ของมันจะงอกเงยออกมาด้วยพระอนุมัติแห่งพระเจ้าของมัน และเมืองที่เลวนั้น พืชพันธ์ของมันจะไม่งอกเงยออกมา นอกจากในสภาพแกร็น ในทำนองเดียวกัน เราจะแจกแจงบรรดาสัญญาณแก่กลุ่มชนที่ขอบพระคุณ 
{7:59} และแท้จริงเราได้ส่งนูหฺสู่ประชาชาติของเขา แล้วเขาได้กล่าวว่า "โอ้ หมู่ชนของฉัน! จงเคารพสักการะอัลลอฮฺเถิด พวกเธอไม่มีพระผู้เป็นเจ้าอื่นใดอีก นอกจากพระองค์ แท้จริงฉันกลัวการลงโทษในวันอันยิ่งใหญ่จะประสบแก่พวกเธอ" 
{7:60} บรรดาชนชั้นนำในหมู่ชนของเขาได้กล่าวว่า "แท้จริงพวกเราเห็นท่านอยู่ในความหลงผิดอันชัดแจ้ง" 
{7:61} เขากล่าวว่า "โอ้ หมู่ชนของฉัน! ไม่มีความหลงผิดใด ๆ อยู่ที่ฉัน ทว่าฉันคือทูตคนหนึ่ง ซึ่งมาจากพระเจ้าแห่งสากลโลก" 
{7:62} โดยที่ฉันจะประกาศบรรดาสาส์นแห่งพระเจ้าของฉันแก่พวกเธอ และฉันจะแนะนำให้แก่พวกเธอ และฉันรู้จากอัลลอฮฺ สิ่งที่พวกเธอไม่รู้" 
{7:63} และพวกเธอแปลกใจกระนั้นหรือ? การที่ได้มีข้อตักเตือนจากพระเจ้าของพวกเธอมายังพวกเธอโดยผ่านชายคนหนึ่งในหมู่พวกเธอ เพื่อเขาจะได้ตักเตือนพวกเธอ และเพื่อที่พวกเธอจะได้ยำเกรง และเพื่อว่าพวกเธอจะได้รับความเมตตา" 
{7:64} แล้วพวกเขาได้ปฏิเสธนูหฺ ภายหลังเราได้ช่วยเขาและบรรดาผู้ที่อยู่กับเขาในเรือนั้นให้รอดพ้น และเราได้ให้บรรดาผู้ที่ปฏิเสธเหล่าสัญญาณของเรานั้นจมน้ำตาย แท้จริงพวกเขานั้นเป็นกลุ่มชนที่มืดบอด 
{7:65} และสู่(ประชาชาติ)อาดนั้น เราได้ส่งฮูด ซึ่งเป็นพี่น้องของพวกเขา เขากล่าวว่า "โอ้ หมู่ชนของฉัน! จงเคารพสักการะอัลลอฮฺเถิด พวกเธอไม่มีพระผู้เป็นเจ้าองค์อื่นอีกแล้ว นอกจากพระองค์ พวกเธอไม่ยำเกรงดอกหรือ?" 
{7:66} บรรดาชนชั้นนำที่ปฏิเสธการศรัทธาในประชาชาติของเขาได้กล่าวว่า "เราเห็นท่านอยู่ในความโฉดเขลา และพวกเราแน่ใจว่า ท่านนั้นเป็นคนหนึ่งในหมู่ผู้มุสา" 
{7:67} เขากล่าวว่า "โอ้ หมู่ชนของฉัน! ไม่มีความโฉดเขลาใด ๆ อยู่ที่ฉัน ทว่าฉันคือศาสนทูตคนหนึ่ง ซึ่งมาจากพระเจ้าแห่งสากลโลก" 
{7:68} "โดยที่ฉันจะประกาศบรรดาสาส์นแห่งพระเจ้าของฉันแก่พวกเธอ และฉันก็เป็นผู้ชี้นำที่ซื่อตรงแก่พวกเธอ" 
{7:69} "และพวกเธอแปลกใจกระนั้นหรือ? การที่ได้มีข้อตักเตือนจากพระเจ้าของพวกเธอมายังพวกเธอ โดยผ่านชายคนหนึ่งในหมู่พวกเธอ เพื่อเขาจะได้ตักเตือนพวกเธอ และพวกเธอจงรำลึกเถิด ขณะที่พระองค์ได้ทรงให้พวกเธอเป็นผู้สืบทอดหลังจากประชาชาติของนูหฺ และได้ทรงเพิ่มพละกําลังแก่พวกเธอในการบังเกิด ดังนั้นพวกเธอจงรำลึกถึงความโปรดปรานของอัลลอฮฺเถิด เพื่อว่าพวกเธอจะได้รับความสำเร็จ" 
{7:70} พวกเขากล่าวว่า "ที่ท่านมาหาพวกเรานั้น เพื่อว่าเราจะได้เคารพสักการะอัลลอฮฺแต่เพียงพระองค์เดียว และละทิ้งสิ่งที่บรรดาบรรพบุรุษของพวกเราเคยเคารพสักการะมากระนั้นหรือ? จงนำสิ่งที่ท่านได้ขู่พวกเรานั้นมายังพวกเราเถิด หากท่านอยู่ในหมู่ผู้พูดจริง" 
{7:71} เขากล่าวว่า "แน่นอน การลงโทษและความกริ้วโกรธจากพระเจ้าของพวกเธอได้ตกลงมาบน พวกเธอแล้ว พวกเธอจะโต้เถียงฉันในบรรดาชื่อ ที่พวกเธอและบรรพบุรุษของพวกเธอได้ตั้งมันขึ้นมาเอง โดยที่อัลลอฮฺไม่ได้ทรงประทานหลักฐานใด ๆ ลงมาสำหรับชื่อเหล่านั้น กระนั้นหรือ? ดังนั้นพวกเธอจงรอคอยเถิด แท้จริงฉันก็เป็นหนึ่งในบรรดาผู้รอคอยร่วมกับพวกเธอ" 
{7:72} แล้วเราได้ช่วยเขาและบรรดาผู้ที่ร่วมอยู่กับเขาให้รอดพ้น ด้วยความเมตตาจากเรา และเราได้ปลิดชีพบรรดาผู้ที่ปฏิเสธต่อสัญญาณของเรา จนสุดสิ้นถึงคนสุดท้าย และพวกเขาไม่เคยเป็นผู้มีศรัทธา 
{7:73} และสู่ประชาชาติษะมูตนั้น เราได้ส่งศอลิหฺ ซึ่งเป็นพี่น้องของพวกเขา เขากล่าวว่า "โอ้ หมู่ชนของฉัน! จงเคารพสักการะอัลลอฮฺเถิด พวกเธอไม่มีพระผู้เป็นเจ้าอื่นใดอีกแล้ว นอกจากพระองค์ แน่นอนได้มีหลักฐานอันชัดเจนจากพระเจ้าของพวกเธอมายังพวกเธอ นี่คือแม่อูฐของอัลลอฮฺในฐานะเป็นอภินิหารสัญญาณหนึ่งสำหรับพวกเธอ ดังนั้นพวกเธอจงปล่อยมันกินในแผ่นดินของอัลลอฮฺเถิด และจงอย่าแตะต้องมันด้วยการทำร้ายใด ๆ ไม่เช่นนั้นการลงโทษอันเจ็บแสบจะคร่าพวกเธอ" 
{7:74} และพวกเธอจงรำลึก ขณะที่พระองค์ได้ทรงให้พวกเธอเป็นผู้แทนสืบช่วงหลังจากชาวอาด และได้ทรงให้พวกเธอตั้งหลักแหล่งอยู่ในแผ่นดินนั้น ซึ่งพวกเธอเอาจากที่ราบของมันเป็นเวียงวัง และพวกเธอสกัดภูเขาเป็นบ้านเรือน พวกเธอจงรำลึกถึงความกรุณาของอัลลอฮฺเถิด และจงอย่าก่อกวนเป็นผู้บ่อนทำลายในแผ่นดิน" 
{7:75} บรรดาชนชั้นนำ ที่ทรนง จากประชาชาติของเขา ได้กล่าวแก่บรรดาผู้ที่ถูกกดขี่ นั่นคือบรรดาผู้ที่มีศรัทธาในหมู่พวกเขา ว่า "พวกท่านรู้หรือว่า ศอลิหฺนั้นเป็นผู้ถูกส่งมาจากพระเจ้าของเขาจริง?" พวกเขากล่าวว่า "แท้จริง พวกเราเป็นผู้มีศรัทธาต่อสิ่งที่ถูกส่งมาแก่เขา" 
{7:76} บรรดาผู้ที่หยิ่งยโสกล่าวว่า "แท้จริงเราเป็นผู้ปฏิเสธศรัทธาต่อสิ่งที่พวกท่านได้มีศรัทธากัน" 
{7:77} และพวกเขาก็เชือดแม่อูฐตัวนั้นและได้ละเมิดคําสั่งแห่งพระเจ้าของพวกตน และได้กล่าวว่า "โอ้ ศอลิหฺ! จงนำสิ่งที่ท่านได้ขู่แก่พวกเราไว้นั้น มาให้แก่พวกเราเถิด ถ้าหากท่านอยู่ในหมู่ผู้ที่ถูกส่งมาจริง" 
{7:78} และแผ่นดินไหวก็ได้คร่าพวกเขา แล้วพวกเขาก็กลายเป็นผู้นั่งคุกเข่าตายในบ้านเรือนของพวกตน 
{7:79} แล้วเขาก็หันออกไปจากพวกนั้นและกล่าวว่า "โอ้ หมู่ชนของฉัน! แท้จริง ฉันได้ประกาศสาส์นแห่งพระเจ้าของฉันแก่พวกเธอแล้ว และฉันก็ได้ชี้นำแก่พวกเธอด้วย ทว่าพวกเธอไม่ชอบบรรดาผู้ชี้นำ" 
{7:80} และ(จงรำลึก)ถึงลูฏ เมื่อเขาได้กล่าวแก่ประชาชาติของเขาว่า "พวกเธอประกอบสิ่งลามก ซึ่งไม่เคยมีคนใดในสากลโลกประกอบมันมาก่อนพวกเธอกระนั้นหรือ?" 
{7:81} "แท้จริงพวกเธอสมสู่เพศชายด้วยตัณหาราคะอื่นจากเพศหญิง ยิ่งกว่านั้นพวกเธอยังเป็นพวกที่ละเมิดขอบเขตด้วย" 
{7:82} และคําตอบของประชาชาติของเขานั้น เพียงแต่การกล่าวว่า "พวกท่านจงขับไล่พวกเขาออกไปจากเมืองของพวกท่านเสีย แท้จริงพวกเขาเป็นพวกที่บริสุทธิ์" 
{7:83} และเราได้ช่วยเขาและครอบครัวของเขาให้รอดพ้น นอกจากภรรยาของเขาเท่านั้น ซึ่งนางอยู่ในหมู่ผู้ที่คงอยู่ 
{7:84} และเราได้ให้ฝนตกลงมาบนพวกเขา แล้วเธอจงดูเถิดว่า ผลสุดท้ายของบรรดาผู้กระทำผิดนั้นเป็นอย่างใด? 
{7:85} และสู่(ประชาชาติ)มัดยันนั้น เราได้ส่งชุอัยบฺ ซึ่งเป็นพี่น้องของพวกเขา เขากล่าวว่า "โอ้ หมู่ชนของฉัน! จงเคารพสักการะอัลลอฮฺเถิด พวกเธอไม่มีพระผู้เป็นเจ้าอื่นใด นอกจากพระองค์ แท้จริงหลักฐานอันชัดเจนจากพระเจ้าของพวกเธอนั้นได้มายังพวกเธอแล้ว ดังนั้นจงซื่อสัตย์ในการการตวงและการชั่งเถิด และจงอย่าฉ้อฉลผู้อื่นเพื่อเอาสิ่งของ ๆ พวกเขา และอย่าบ่อนทำลายในแผ่นดิน หลังจากที่มีการทำนุบำรุงมันแล้ว นั่นเป็นสิ่งที่ประเสริฐยิ่งสำหรับพวกเธอ หากพวกเธอเป็นผู้มีศรัทธา" 
{7:86} "และพวกเธออย่านั่งในทุกหนทาง เพื่อข่มขู่และสกัดกั้นผู้ซึ่งมีศรัทธาต่ออัลลอฮฺให้ออกจากทางของพระองค์ และหมายปองให้มันคดเคี้ยว และจงรำลึกถึง ขณะที่พวกเธอมีจํานวนน้อย แล้วพระองค์ได้ทรงเพิ่มจํานวนพวกเธอ และพวกเธอจงดูเถิดว่าผลสุดท้ายของบรรดาผู้ก่อความเสียหายนั้นเป็นอย่างใด?" 
{7:87} "และถ้าหากว่า กลุ่มหนึ่งในหมู่พวกเธอ มีศรัทธาต่อสิ่งที่ถูกส่งมามาแก่ฉัน และอีกกลุ่มหนึ่งไม่ได้มีศรัทธา พวกเธอก็จงอดทนเถิด จนกว่าอัลลอฮฺจะทรงพิพากษาระหว่างเรา และพระองค์นั้นคือผู้ประเสริฐที่สุดในหมู่ผู้พิพากษา" 
{7:88} บรรดาชนชั้นนำที่โอหังในประชาชาติของเขาได้กล่าวว่า "แน่นอนเราจะขับไล่ท่าน โอ้ ชุอัยบฺ! และบรรดาผู้ที่มีศรัทธากับท่าน ออกจากเมืองของเรา หรือไม่ ท่านก็จะต้องกลับมาในลัทธิของเรา" เขากล่าวว่า "แม้ว่าพวกเราจะเกลียดชังกระนั้นหรือ?" 
{7:89} "ก็เท่ากับว่า พวกเราได้อุปโลกน์ความเท็จให้แก่อัลลอฮฺ หากพวกเรากลับไปในลัทธิของพวกเธอ หลังจากที่อัลลอฮฺได้ทรงช่วยพวกเราให้พ้นจากลัทธินั้นมาแล้ว และไม่บังควรแก่พวกเราที่จะกลับไปในลัทธินั้นอีก นอกจากอัลลอฮฺผู้เป็นพระเจ้าของพวกเราจะทรงประสงค์เท่านั้น พระเจ้าของพวกเรานั้นทรงมีความรู้กว้างขวางทั่วทุกสิ่งทุกอย่าง ต่ออัลลอฮฺเท่านั้นที่พวกเราได้มอบหมาย" "พระเจ้าของพวกข้าฯ! โปรดพิพากษาระหว่างพวกข้าฯและประชาชาติของพวกข้าฯด้วยความจริงเถิด และพระองค์นั้นคือผู้ที่ประเสริฐยิ่งในหมู่ผู้พิพากษาทั้งหลาย" 
{7:90} และบรรดาบุคคลชั้นนำที่ปฏิเสธศรัทธา จากประชาชาติของเขาได้กล่าวว่า "ถ้าหากพวกท่านปฏิบัติตามชุอัยบฺแล้ว แน่นอนพวกท่านก็เป็นผู้สูญเสีย" 
{7:91} แล้วแผ่นดินไหวก็ได้คร่าพวกเขา แล้วพวกเขาก็กลายเป็นผู้นั่งคุกเข่าตายในบ้านเรือนของพวกตน 
{7:92} บรรดาผู้ที่ปฏิเสธชุอัยบฺ ประหนึ่งว่าพวกเขาไม่เคยอยู่ในเมืองนั้น บรรดาผู้ที่ปฏิเสธชุอัยบฺ พวกเขาดอกที่เป็นผู้สูญเสีย 
{7:93} แล้วเขาก็หันออกไปจากพวกเขาและกล่าวว่า "โอ้ หมู่ชนของฉัน! แท้จริง ฉันได้ประกาศบรรดาสาส์นแห่งพระเจ้าของฉันแก่พวกเธอแล้ว และฉันก็ได้ชี้นำแก่พวกเธอแล้ว ฉันจะเสียใจต่อกลุ่มชนที่ปฏิเสธศรัทธาอย่างใด?" 
{7:94} และไม่มีเลย ที่เราส่งนบีสักคน ไปในเมืองสักเมือง โดยที่เราไม่ได้ทรมานชาวเมืองนั้นด้วยความทุกข์ยากและโรคภัย เพื่อว่าพวกเขาจะได้นอบน้อม 
{7:95} ต่อมาเราได้เปลี่ยนสถานการณ์ดีแทนที่สถานการณ์ร้าย จนกระทั่งพวกเขาลืมตน และพวกเขาก็กล่าวว่า "(ไม่แปลกดอก) ทุกข์ภัยและสุขสันต์เยี่ยงนั้นเคยประสบกับบรรพบุรุษของเรา(เช่นกัน)" แล้วเราก็ได้ลงโทษพวกเขาอย่างกระทันหัน ขณะที่พวกเขาไม่รู้ตัว 
{7:96} และหากว่าชาวเมืองนั้นได้มีศรัทธาและมีความยำเกรงกัน แน่นอนเราก็คงเปิดความจำเริญจากฟ้าและแผ่นดินให้แก่พวกเขา ทว่าพวกเขาปฏิเสธ ดังนั้นเราจึงได้ลงโทษพวกเขา เนื่องด้วยสิ่งที่พวกเขาขวนขวายไว้ 
{7:97} แล้วชาวเมืองนั้นปลอดภัยกระนั้นหรือ? ในการที่การลงโทษของเราจะมายังพวกเขาในเวลาราตรีขณะที่พวกเขานอนหลับอยู่ 
{7:98} และชาวเมืองนั้นปลอดภัยกระนั้นหรือ? ในการที่การลงโทษของเราจะมายังพวกเขาในยามสายขณะที่พวกเขากําลังเล่นสนุกสนานกันอยู่ 
{7:99} แล้วพวกเขาปลอดภัยจากอุบายของอัลลอฮฺกระนั้นหรือ? ไม่มีผู้ใดมั่นใจว่าจะปลอดภัยจากอุบายของอัลลอฮฺดอก นอกจากกลุ่มชนผู้สูญเสีย 
{7:100} และก็ยังไม่ได้ประจักษ์แก่บรรดาผู้ที่ได้รับแผ่นดินสืบทอดหลังจากเจ้าของ ๆ มันดอกหรือว่า หากเราประสงค์แล้ว เราก็ให้ภัยพิบัติประสบแก่พวกเขาแล้ว เนื่องด้วยมวลบาปกรรมของพวกเขา และเราจะประทับตราบนหัวใจของพวกเขา แล้วพวกเขาก็จะไม่ได้ยิน 
{7:101} บรรดาเมืองเหล่านั้น เรากําลังเล่าให้เธอทราบถึงข่าวคราวของมัน และแท้จริงนั้บรรดาศาสนทูตของพวกเขาได้นำบรรดาหลักฐานอันชัดแจ้งมายังพวกเขาแล้ว แต่แล้วพวกเขาก็ไม่ได้มีศรัทธาต่อสิ่งที่พวกเขาเคยปฏิเสธมาก่อนดอก ในทำนองนั้นแหละ อัลลอฮฺจะทรงประทับตราบนหัวใจของบรรดาผู้ปฏิเสธศรัทธา 
{7:102} และเราไม่พบว่า พวกเขาส่วนใหญ่ปฏิบัติตามสัญญา และเราพบเพียงว่า พวกเขาส่วนใหญ่นั้นเป็นผู้ละเมิด 
{7:103} แล้วหลังจากพวกเขา เราได้ส่งมูซาพร้อมด้วยบรรดาสัญญาณของเราไปยังฟิรเอานฺและบรรดาชนชั้นผู้นำของเขา แต่พวกเขาได้ปฏิเสธศรัทธาต่อสัญญาณเหล่านั้น ดังนั้นเธอจงมองดูเถิดว่าบั้นปลายของบรรดาผู้ก่อความเสียหายนั้นเป็นอย่างใด? 
{7:104} และมูซาได้กล่าวว่า "โอ้ ฟิรเอานฺ! แท้จริงฉันคือทูตที่มาจากพระเจ้าแห่งสากลโลก" 
{7:105} "เป็นสิ่งสมควรในการที่ฉันจะไม่กล่าวเกี่ยวกับอัลลอฮฺ นอกจากความจริงเท่านั้น แท้จริงฉันได้นำหลักฐานจากพระเจ้าของพวกท่านมายังพวกท่านแล้ว ดังนั้นจงปล่อยวงศ์วานของอิสรออีลไปกับฉันเถิด" 
{7:106} เขากล่าวว่า "หากเจ้าได้นำหลักฐานใด ๆ มาก็จงนำมันมาเถิด หากเจ้าอยู่ในหมู่ผู้สัตย์จริง" 
{7:107} แล้วเขาได้ขว้างไม้เท้า แล้วทันใดมันก็เป็นงูอย่างชัดเจน 
{7:108} และเขาได้ชักมือของเขาออก แล้วทันใดมันก็ขาวสว่างแก่บรรดาผู้ที่มองดู 
{7:109} บรรดาบุคคลชั้นนำจากประชาชาติของฟิรเอานฺได้กล่าวว่า "ผู้นี้คือมายากรที่รอบรู้" 
{7:110} "เขาต้องการที่จะขับไล่พวกท่านออกจากแผ่นดินของพวกท่าน ดังนั้นพวกท่านจะสั่งให้ทำสิ่งใด" 
{7:111} พวกเขากล่าวว่า "จงประวิงเขาและพี่ชายของเขาไว้ก่อน และจงส่งคนไปรวบรวมในเมืองต่าง ๆ" 
{7:112} "พวกเขาก็จะนำมายากรที่รอบรู้ทุกคนกลับมายังท่าน" 
{7:113} และบรรดามายากรก็ได้มายังฟิรเอานฺ โดยกล่าวว่า "แน่นอนพวกเราจะต้องได้รับรางวัล ถ้าพวกเราเป็นผู้ชนะ" 
{7:114} เขากล่าวว่า "ใช่แล้ว และพวกเจ้านั้น ยังจะได้อยู่ในหมู่ผู้ใกล้ชิด" 
{7:115} พวกเขากล่าวว่า "โอ้ มูซา! ท่านจะโยนก่อนหรือว่าพวกเราจะเป็นผู้โยนก่อน" 
{7:116} เขากล่าวว่า "พวกเธอจงโยนก่อนเถิด!" ครั้นเมื่อพวกเขาได้โยนออกไป พวกเขาก็ลวงตาผู้คน และทำให้พวกเขาหวาดกลัว และพวกเขาได้นำมายากลอันใหญ่หลวงมา" 
{7:117} และเรากล่าวแก่มูซาว่า "จงโยนไม้เท้าของเธอ" แล้วทันใด มันก็กลืนสิ่งที่พวกเขาลวงตาไว้ 
{7:118} และความสัตย์จริงก็ได้เกิดขึ้น และสิ่งที่พวกเขาได้กระทำกันขึ้นก็สูญสลาย 
{7:119} แล้ว ณ ที่นั่น พวกเขาก็พ่ายแพ้ และกลายเป็นผู้ต่ำต้อย 
{7:120} และบรรดามายากรก็ล้มตัวลงกราบ 
{7:121} โดยกล่าวว่า "พวกเราได้มีศรัทธาแล้วต่อพระเจ้าแห่งสากลโลก" 
{7:122} "คือพระเจ้าของมูซาและฮารูน" 
{7:123} ฟิรเอานฺกล่าวว่า "พวกเจ้าศรัทธาต่อเขาก่อนที่ข้าจะอนุมัติแก่พวกเจ้ากระนั้นหรือ? แท้จริงนี้คืออุบายหนึ่งที่พวกเจ้า ได้วางแผนมันไว้ในนครนี้ เพื่อที่จะขับไล่ชาวนคร ให้ออกไปจากมัน แล้วพวกเจ้าจะได้รู้" 
{7:124} "ข้าสาบานว่า ข้าจะตัดมือของพวกเจ้า และเท้าของพวกเจ้าโดยสลับข้างกัน แล้วข้าจะตรึงพวกเจ้าทั้งหมดไว้" 
{7:125} พวกเขากล่าวว่า "แท้จริงพวกเราจะเป็นผู้กลับไปยังพระเจ้าของเรา" 
{7:126} "และท่านจะไม่โกรธแค้นต่อเราดอก หากเราไม่ได้มีศรัทธาต่อบรรดาสัญญาณแห่งพระเจ้าของเรา เมื่อมันได้มายังเรา" "พระเจ้าของพวกข้าฯ! โปรดเทความอดกลั้นลงมาบนพวกข้าฯ และโปรดให้พวกข้าฯสิ้นชีพในฐานะผู้สวามิภักดิ์ด้วยเทอญ" 
{7:127} และบรรดาชนชั้นผู้นำจากกลุ่มชนของฟิรเอานฺได้กล่าวว่า "ท่านจะปล่อยมูซาและพวกพ้องของเขาไว้เพื่อก่อความเสียหายในแผ่นดิน และละเลยท่านและบรรดาสิ่งบูชาของท่านกระนั้นหรือ?" เขากล่าวว่า "เราจะฆ่าบรรดาบุตรชายของพวกเขาและไว้ชีวิตเหล่าสตรีของพวกเขา และแท้จริงเราเป็นผู้มีกําลังอํานาจเหนือพวกเขา" 
{7:128} มูซาได้กล่าวแก่พวกพ้องของตนว่า "จงขอความช่วยเหลือจากอัลลอฮฺและจงอดทนเถิด แท้จริงแผ่นดินนั้นเป็นกรรมสิทธิ์ของอัลลอฮฺ ซึ่งพระองค์จะทรงให้ผู้ที่พระองค์ทรงประสงค์จากปวงบ่าวของพระองค์ได้แมัน และบั้นปลายนั้นย่อมเป็นของผู้ยำเกรงทั้งหลาย" 
{7:129} พวกเขากล่าวว่า "พวกเราได้ถูกทรมานทั้งก่อนที่ท่านจะมายังพวกเราและหลังจากที่ท่านได้มายังพวกเรา" เขากล่าวว่า "หวังว่าพระเจ้าของพวกเธอจะทรงทำลายศัตรูของพวกเธอ และจะทรงให้พวกเธอสืบช่วงแทนในแผ่นดิน แล้วพระองค์จะทรงดูว่าพวกเธอจะทำเช่นใด?" 
{7:130} และแน่นอนเราได้ลงโทษวงศ์วานของฟิรเอานฺด้วยความแห้งแล้งและขาดแคลนผลไม้ต่าง ๆ เพื่อว่าพวกเขาจะได้รำลึก 
{7:131} ครั้นเมื่อสิ่งที่ดีงามได้มายังพวกเขา พวกเขาก็กล่าวว่า นี้เป็นกรรมสิทธิ์ของพวกเรา และหากสิ่งเลวร้ายใด ๆ ประสบแก่พวกเขา พวกเขาก็ถือเอามูซาและผู้ที่อยู่ร่วมอยู่กับเขาเป็นสิ่งอัปมงคล จงรู้เถิดว่าที่จริงความอัปมงคลของพวกเขานั้นอยู่ที่อัลลอฮฺต่างหาก ทว่าพวกเขาส่วนมากไม่รู้ 
{7:132} และพวกเขากล่าวว่า "แม้ท่านจะนำสัญญาณหนึ่งใดมายังพวกเรา เพื่อที่จะลวงเราให้หลงเชื่อต่อมัน เราก็จะไม่เป็นผู้มีศรัทธาต่อท่าน" 
{7:133} แล้วเราได้ส่งอุทกภัย และตั๊กแตน และเหา และกบ และโลหิตมาเป็นสัญญาณอันชัดเจนแก่พวกเขา แต่พวกเขาก็โอหังและได้กลายเป็นกลุ่มชนที่กระทำความผิด 
{7:134} และเมื่อการลงโทษเกิดขึ้นแก่พวกเขา พวกเขาก็กล่าวว่า "โอ้ มูซา! จงขอต่อพระเจ้าของท่านให้แก่เราตามที่พระองค์ได้ทรงสัญญาไว้กับท่านเถิด ถ้าหากท่านได้ปลดเปลื้องการลงโทษนั้นให้พ้นจากเราแล้ว แน่นอนเราจะมีศรัทธาต่อท่าน และแน่นอนเราจะปล่อยวงศ์วานของอิสรออีลไปกับท่าน" 
{7:135} ครั้นเมื่อเราได้ปลดเปลื้องการลงโทษนั้นให้พ้นจากพวกเขาไปยังกําหนดเวลาหนึ่ง ซึ่งเมื่อพวกเขาถึงกําหนดแล้ว พวกเขาก็กลับผิดสัญญา 
{7:136} แล้วเราก็ได้ลงโทษพวกเขา โดยให้พวกเขาจมในทะเล เนื่องด้วยพวกเขาได้ปฏิเสธต่อเหล่าสัญญาณของเรา และพวกเขาเคยเผอเรอต่อมัน 
{7:137} และเราได้ให้เป็นมรดกแก่กลุ่มชนที่ถูกกดขี่ ซึ่งบรรดาบูรพทิศของแผ่นดิน และบรรดาประจิมทิศของมัน อันเป็นแผ่นดินที่เราได้ให้มีความจําเริญในนั้น และถ้อยคําอันสวยงามยิ่งแห่งพระเจ้าของเธอนั้นครบถ้วนแล้วแก่วงศ์วานของอิสรออีล เนื่องจากการที่พวกเขามีความอดกลั้น และเราได้ทำลายสิ่งที่ฟิรเอานฺและพวกพ้องของเขาได้ทำไว้ และสิ่งที่พวกเขาได้ก่อสร้างไว้ 
{7:138} และเราได้ให้วงศ์วานของอิสรออีลข้ามทะเลไปได้ แล้วพวกเขาก็มายังกลุ่มชนหนึ่ง ซึ่งกําลังประจําอยู่ที่บรรดาเจว็ดของพวกตน พวกเขาได้กล่าวว่า "โอ้ มูซา! จงทำพระเจ้าให้แก่เราสักองค์หนึ่งเถิด เช่นเดียวกับที่พวกเขามีพระเจ้าต่าง ๆ" เขากล่าวว่า "แท้จริงพวกเธอเป็นพวกที่โฉดเขลา" 
{7:139} แท้จริงชนเหล่านี้แหละ สิ่งที่พวกเขาเคารพสักการะกันอยู่นั้นจะถูกทำลาย และสิ่งที่พวกเขาเคยกระทำกันมาก็สูญสลาย 
{7:140} เขากล่าวว่า "อื่นจากอัลลอฮฺกระนั้นหรือ? ที่ฉันจะแสวงหาพระผู้เป็นเจ้าให้แก่พวกเธอ ทั้ง ๆ ที่พระองค์ได้ทรงเชิดชูพวกเธอเหนือประชาชาติทั้งหลาย" 
{7:141} และ(จงรำลึก)เมื่อเราได้ช่วยพวกเธอให้พ้นจากพวกพ้องของฟิรเอานฺ ที่บังคับขู่เข็ญพวกเธอด้วยการทรมานอันร้ายแรง พวกเขาฆ่าเหล่าบุตรของพวกเธอ และไว้ชีวิตเหล่าธิดาของพวกเธอ และในเรื่องนั้นคือการทดสอบอันสำคัญจากพระเจ้าของพวกเธอ 
{7:142} และเราได้สัญญากับมูซาสามสิบราตรี และเราได้เพิ่มอีกสิบ ดังนั้นกําหนดเวลาแห่งพระเจ้าของเราจึงครบสี่สิบราตรี และมูซาได้บอกแก่ฮารูนพี่ชายของตนว่า "จงทำหน้าที่แทน ฉันในประชาชาติของฉัน และจงปรับปรุงแก้ไข และจงอย่าปฏิบัติตามทางของผู้ก่อความเสียหาย" 
{7:143} และเมื่อมูซาได้มาตามกําหนดเวลาของเรา และพระเจ้าของเขาได้ทรงสนทนากับเขา เขาได้กล่าวว่า "พระเจ้าของข้าฯ! โปรดแสดงพระองค์ ให้แก่ข้าฯ เพื่อข้าฯจะได้ดูพระองค์" พระองค์ตรัสว่า "เธอจะไม่มีวันเห็นฉัน ทว่าเธอจงมองดูภูเขานั้นเถิด! ถ้าหากมันยังมั่นอยู่กับที่ของมัน เธอก็จะเห็นฉัน" ครั้นเมื่อพระเจ้าของเขาทรงปรากฏแก่ภูเขานั้น ก็ได้ทำให้มันพังทลายลง และมูซาก็ล้มลงหมดสติ ครั้นเมื่อเขาฟื้นขึ้น เขาก็กล่าวว่า "พระพิสุทธิคุณแห่งพระองค์ ข้าฯขอลุแก่โทษต่อพระองค์ และข้าฯนั้นคือคนแรกในเหล่าผู้มีศรัทธา" 
{7:144} พระองค์ตรัสว่า "โอ้ มูซา! แท้จริงฉันได้เลือกเธอให้เหนือกว่าปวงมนุษย์ เนื่องด้วยบรรดาสาส์นของฉัน และด้วยถ้อยคําของฉัน ดังนั้นจงยึดถือสิ่งที่ฉันได้ให้แก่เธอ และจงอยู่ในหมู่ผู้ขอบพระคุณ" 
{7:145} และเราได้บันทึกคําตักเตือนจากทุกสิ่งและการแจกแจงในทุกอย่างไว้ให้แก่เขาในบรรดาแผ่นจารึก "ดังนั้นเธอจงยึดถือมันไว้ด้วยความเข้มแข็ง และจงสั่งพวกพ้องของเธอเถิด พวกเขาก็จะยึดถือสิ่งที่ดีที่สุดของมัน ฉันจะให้พวกเธอได้เห็นที่พำนักของมวลผู้ละเมิด" 
{7:146} ฉันจะหันเหบรรดาผู้ที่ยะโสในแผ่นดินโดยไม่ถูกต้อง ให้ออกจากบรรดาสัญญาณของฉัน และแม้ว่าพวกเขาจะได้เห็นสัญญาณทุกอย่าง พวกเขาก็จะไม่มีศรัทธาต่อมัน และหากพวกเขาเห็นทางแห่งความถูกต้อง พวกเขาก็จะไม่ถือมันเป็นทาง และหากพวกเขาเห็นทางแห่งความผิด พวกเขาก็ยึดถือมันเป็นทาง นั่นก็เพราะว่าพวกเขาปฏิเสธบรรดาสัญญาณของเรา และพวกเขาจึงได้เป็นผู้ละเลยสัญญาณเหล่านั้น 
{7:147} และบรรดาผู้ที่ปฏิเสธบรรดาสัญญาณของเรา และการพบกับปรโลกนั้น บรรดาการงานของพวกเขาย่อมสูญสลาย พวกเขาจะไม่ถูกตอบแทนนอกจากสิ่งที่พวกเขากระทำเท่านั้น 
{7:148} และประชาชาติของมูซาได้ยึดถือลูกวัวที่เป็นรูปร่าง มีเสียงร้อง ซึ่งทำมาจากทองรูปพรรณของพวกตน หลังจากเขาไป พวกเขาไม่ได้เห็นดอกหรือว่า มันไม่อาจพูดจากับพวกเขา และมันก็ไม่อาจชี้นำทางแก่พวกเขา? พวกเขาได้ยึดถือลูกวัวนั้น และพวกเขาจึงเป็นพวกทุจริต 
{7:149} และเมื่อมันร่วงหล่นในฝ่ามือของพวกเขา และพวกเขาได้เห็นว่า พวกเขาได้หลงผิดไปแล้ว พวกเขาจึงกล่าวว่า "ถ้าหากพระเจ้าของเราไม่ได้เมตตาแก่เรา และไม่ได้อภัยโทษให้แก่เราแล้ว แน่นอนพวกเราก็จะต้องอยู่ในหมู่ผู้สูญเสีย" 
{7:150} และเมื่อมูซาได้กลับมายังประชาชาติของตนด้วยความกริ้วโกรธและเสียใจ เขาได้กล่าวว่า "ช่างเลวร้ายเสียนี่กระไร สิ่งที่พวกเธอทำหน้าที่แทนฉัน หลังจากฉันไป! พวกเธอรีบด่วนกระทำก่อนคําสั่งของพระเจ้าของพวกเธอกระนั้นหรือ?" และเขาก็โยนบรรดาแผ่นจารึกลง และจับศีรษะพี่ชายของตน ดึงมันเข้าหาตน (ฮารูน)กล่าวว่า "โอ้ ลูกของมารดาฉัน! แท้จริงหมู่ชนเหล่านี้เห็นว่า ฉันเป็นผู้อ่อนแอ และพวกเขาเกือบจะฆ่าฉันแล้ว ดังนั้นจงอย่าให้เหล่าศัตรูปิติยินดีต่อสิ่งที่ประสบกับฉันเลย และจงอย่าให้ฉันร่วมอยู่ในกลุ่มชนทุจริตเหล่านั้นเลย" 
{7:151} เขากล่าวว่า "พระเจ้าของข้าฯ! โปรดอภัยโทษแก่ข้าฯและแก่พี่ชายของข้าฯ และโปรดนำพวกข้าฯเข้าอยู่ในความเมตตาของพระองค์ด้วยเทอญ และพระองค์คือพระผู้ที่ทรงเมตตาปรานียิ่งกว่าผู้เมตตาปรานีทั้งหลาย" 
{7:152} แท้จริงบรรดาผู้ที่ยึดลูกวัวนั้น พวกเขาจะได้รับความกริ้วโกรธจากพระเจ้าของพวกตน และความต่ำช้าในชีวิตแห่งโลกนี้ และในทำนองเดียวกัน เราจะตอบแทนแก่บรรดาผู้อุปโลกน์ความเท็จขึ้น 
{7:153} และบรรดาผู้ที่กระทำสิ่งที่ชั่วแล้วสำนึกผิดหลังจากนั้น และศรัทธา แท้จริงพระเจ้าของเธอนั้น หลังจากนั้นแล้ว ย่อมเป็นพระผู้ทรงอภัยโทษ พระผู้ทรงเมตตา 
{7:154} และครั้นเมื่อความกริ้วโกรธของมูซาสงบลงแล้ว เขาก็หยิบเอาบรรดาแผ่นจารึกนั้นกลับมา และในคำจารึกนั้น มีการชี้นำและความเมตตาแก่บรรดาผู้ที่หวั่นเกรงพระเจ้าของพวกตน 
{7:155} และมูซาได้เลือกชายเจ็ดสิบคนจากหมู่ชนของตน สำหรับกําหนดเวลาของเรา ครั้นเมื่อความไหวอันรุนแรงได้คร่าพวกเขา เขากล่าวว่า "พระเจ้าของข้าฯ! หากพระองค์ทรงประสงค์แล้ว พระองค์ก็ทรงทำลายพวกเขาไปก่อนแล้วรวมทั้งข้าฯด้วย พระองค์จะทรงทำลายพวกข้าฯเนื่องด้วยสิ่งที่บรรดาผู้โฉดเขลาในหมู่พวกข้าฯได้กระทำขึ้นกระนั้นหรือ? มันเพียงแต่เป็นการทดสอบของพระองค์เท่านั้น พระองค์จะทรงปล่อยให้ผู้ที่พระองค์ทรงประสงค์หลงผิดไป เนื่องด้วยการทดสอบนั้น และจะทรงชี้นำผู้ที่พระองค์ทรงประสงค์ พระองค์นั้นคือพระผู้ทรงคุ้มครองพวกข้าฯ ดังนั้นโปรดได้ทรงอภัยให้แก่พวกข้าฯและทรงเมตตาพวกข้าฯด้วยเถิด และพระองค์นั้นคือพระผู้ทรงเยี่ยมยิ่งในหมู่ผู้ให้อภัยทั้งหลาย" 
{7:156} และโปรดกําหนดความดีให้แก่พวกข้าฯในโลกนี้และในปรโลก แท้จริงพวกข้าฯสำนึกผิดและกลับมายังพระองค์แล้ว พระองค์ตรัสว่า "การลงโทษของฉันนั้น ฉันจะให้มันประสบแก่ผู้ที่ฉันประสงค์ และการเมตตาของฉันนั้นกว้างขวางทั่วทุกสรรพสิ่ง ซึ่งฉันจะกําหนดมันให้แก่บรรดาผู้ที่ยำเกรง และชําระซะกาต และแก่บรรดาผู้ที่พวกเขามีศรัทธาต่อบรรดาสัญญาณของเรา" 
{7:157} คือบรรดาผู้ปฏิบัติตามศาสนทูตผู้เป็นนบีที่ไม่รู้หนังสือ พวกเขาพบว่าเขาถูกจารึกไว้ ณ ที่พวกเขา ทั้งในคัมภีร์เตารอฮฺ และในคัมภีร์อินญีล โดยที่เขาจะสั่งพวกเขาให้กระทำในสิ่งที่ดี และห้ามพวกเขาไม่ให้กระทำในสิ่งที่ชั่ว และจะอนุมัติให้แก่พวกเขาซึ่งสิ่งดีงามทั้งหลาย และจะบัญญัติห้ามสิ่งที่เลวทั้งปวง และจะปลดเปลื้องภาระหนักของพวกเขาและเครื่องพันธนาการที่ติดกับตัวของพวกเขาออกไป ดังนั้นบรรดาผู้ที่มีศรัทธาต่อเขา และให้ความสำคัญแก่เขาและช่วยเหลือเขาและปฏิบัติตามรัศมีที่ถูกประทานลงมาแก่เขา ชนเหล่านี้แหละคือบรรดาผู้ที่สำเร็จ 
{7:158} จงกล่าวเถิดว่า "โอ้ ปวงมนุษย์! แท้จริงฉันคือศาสนทูตของอัลลอฮฺมายังพวกเธอทั้งมวล ซึ่งพระองค์นั้น อํานาจแห่งเหล่าชั้นฟ้าและแผ่นดินเป็นของพระองค์ ไม่มีพระผู้เป็นเจ้าอื่นใด นอกจากพระองค์ ผู้ทรงให้เป็นและทรงให้ตาย ดังนั้นพวกเธอจงมีศรัทธาต่ออัลลอฮฺและศาสนทูตของพระองค์ ผู้เป็นนบีที่ที่ไม่รู้หนังสือ ซึ่งเขามีศรัทธาต่ออัลลอฮฺ และพระดำรัสทั้งหลายของพระองค์ และพวกเธอจงปฏิบัติตามเขาเถิด เพื่อว่าพวกเธอจะได้รับการชี้นำ 
{7:159} และจากประชาชาติของมูซานั้น มีกลุ่มหนึ่งที่ชี้นำด้วยความสัตย์จริง และด้วยความสัตย์จริงนั้นพวกเขาจึงเป็นผู้เที่ยงธรรม 
{7:160} และเราได้แบ่งพวกเขาออกเป็นสิบสองเผ่า เป็น(สิบสอง)ประชาชาติ และเราได้เปิดเผยสำแดงแก่มูซา เมื่อหมู่ชนของเขาได้ขอน้ำจากเขา ว่า "จงตีโขดหินนั้นด้วยไม้เท้าของเธอ" แล้วตาน้ำสิบสองสายก็พวยพุ่งขึ้นจากโขดหินนั้น แท้จริงกลุ่มชนแต่ละเหล่าย่อมรู้แหล่งน้ำดื่มของตน และเราได้ให้เมฆบดบังพวกเขา และเราได้นำของหวานและนกคุ่มลงมาแก่พวกเขา "พวกเธอจงบริโภคสิ่งดี ๆ จากสิ่งที่เราได้ให้เป็นปัจจัยยังชีพแก่พวกเธอ" และพวกเขาไม่ได้ฉ้อฉลเราดอก ทว่าพวกเขาฉ้อฉลตนเองต่างหาก 
{7:161} และเมื่อมีการกล่าวแก่พวกเขาว่า "จงเข้าอาศัยอยู่ในเมืองนี้เถิด และจงบริโภคจากเมืองนั้น ณ จากที่ใดที่พวกเธอประสงค์ และจงกล่าวว่า 'ฮิฏเฏาะฮฺ' และจงเข้าประตูนั้นด้วยการกราบ เราก็จะอภัยโทษให้แก่พวกเธอซึ่งบรรดาความผิดของพวกเธอ และเราจะเพิ่มพูนแก่บรรดาผู้ประพฤติดี" 
{7:162} แล้วพวกทุจริตในพวกเขาก็ได้เปลี่ยนแปลงคำพูดเป็นอื่น ซึ่งไม่ใช่คําพูดที่ถูกกล่าวแก่พวกเขา ดังนั้นเราจึงได้ส่งการลงโทษจากฟากฟ้ามายังพวกเขาเนื่องจากที่พวกเขาได้ฉ้อฉล 
{7:163} และเธอจงถามพวกเขาถึงเมืองที่อยู่ริมทะเล เมื่อพวกเขาละเมิดในวันสับบาโต ทั้งนี้ขณะที่เหล่าปลาของพวกเขามาหาพวกเขาในวันสับบาโตของพวกเขา เวียนว่ายเหนือผิวน้ำ และวันที่พวกเขาไม่ถือว่าเป็นวันสับบาโตนั้น ปลาเหล่านั้นไม่มาหาพวกเขา ทำนองนั้นแหละ เราจะทดสอบพวกเขา เนื่องด้วยการที่พวกเขาละเมิด 
{7:164} และ(จงรำลึก)เมื่อชนกลุ่มหนึ่งในพวกเขากล่าวว่า "เพราะเหตุใดเล่าพวกท่านจึงตักเตือนกลุ่มชนที่อัลลอฮฺจะทรงเป็นผู้ทำลายพวกเขา หรือเป็นผู้ลงโทษพวกเขาอย่างรุนแรง?" พวกเขากล่าวว่า "(การที่เราตักเตือนนั้น) เพื่อเป็นข้ออ้างต่อพระเจ้าของพวกเธอ และเพื่อว่าพวกเขาจะได้ยำเกรง" 
{7:165} ครั้นเมื่อพวกเขาลืมในสิ่งที่พวกเขาถูกเตือน เราก็ช่วยเหลือบรรดาผู้ที่ห้ามปรามให้ละเว้นการทำชั่วนั้น ให้รอดพ้น และได้จัดการก้บพวกทุจริตเหล่านั้น ด้วยการลงโทษอันรุนแรง เนื่องด้วยการที่พวกเขาละเมิด 
{7:166} ครั้นเมื่อพวกเขาละเมิดในสิ่งที่พวกเขาถูกห้ามแล้ว เราก็ประกาศิตแก่พวกเขาว่า "พวกเธอจงเป็นวานร ที่น่ารังเกียจ" 
{7:167} และ(จงรำลึก)เมื่อพระเจ้าของเธอได้ทรงแจ้งให้ทราบว่า พระองค์จะส่งผู้มากดขี่พวกเขาอย่างทารุณจนถึงวันฟื้นคืนชีพ แท้จริงพระเจ้าของเธอนั้น คือพระผู้ทรงรวดเร็วในการลงโทษ และแท้จริงพระองค์นั้น คือพระผู้ทรงอภัยโทษ พระผู้ทรงเมตตา 
{7:168} และเราได้แยกพวกเขาออกเป็นหมู่เหล่าในแผ่นดิน บ้างเป็นคนดี และบ้างก็เป็นอย่างอื่น และเราได้ทดสอบพวกเขาด้วยบรรดาสิ่งที่ดี และบรรดาสิ่งที่ร้าย เพื่อว่าพวกเขาจะคืนกลับมา 
{7:169} แล้วได้มีกลุ่มชั่วร้ายกลุ่มหนึ่งสืบแทนหลังจากพวกเขา ซึ่งได้รับช่วงคัมภีร์ไว้ โดยที่พวกเขารับเอาสิ่งเล็กน้อยแห่งโลกนี้ และกล่าวว่า "จะมีการให้อภัยแก่พวกเรา" และหากมีสิ่งเล็ก ๆ น้อย ๆ เยี่ยงเดียวกันนั้นมายังพวกเขา พวกเขาก็รับเอามันอีก ไม่ได้มีการรับเอาข้อสัญญาแห่งคัมภีร์จากพวกเขาดอกหรือ ว่าพวกเขาจะไม่กล่าวพาดพิงเกี่ยวกับอัลลอฮฺ นอกจากความจริงเท่านั้น? และพวกเขาก็ได้ศึกษาสิ่งที่อยู่ในคัมภีร์นั้นแล้ว และที่พำนักแห่งปรโลกนั้นคือสิ่งที่ดียิ่งสำหรับบรรดาผู้ที่ยำเกรง พวกเธอไม่ใช้ปัญญาดอกหรือ? 
{7:170} และบรรดาผู้ที่ยึดถือคัมภีร์และดํารงการนมาซนั้น แท้จริง เราจะไม่ปล่อยให้รางวัลของมวลผู้ปรับปรุงแก้ไขนั้นสูญหายไป 
{7:171} และ(จงรำลึก)เมื่อเราได้ถอนภูเขายกขึ้นเหนือพวกเขา ประหนึ่งมันเป็นร่มกำบัง และพวกเขาคิดว่ามันจะหล่นลงทับพวกเขา "พวกเธอจงยึดเอาสิ่งที่เราได้ประทานให้แก่พวกเธออย่างเข้มแข็ง และจงรำลึกถึงสิ่งที่มีอยู่ในนั้น หวังว่าพวกเธอจะเกรงกลัว" 
{7:172} และ(จงรำลึก)ขณะที่พระเจ้าของเธอได้เอาวงศ์วานของอาดัมออกมาจากหลัง ของบุตรหลานอาดัม และให้พวกเขายืนยันแก่ตัวของพวกเขาเอง (โดยตอบคําถามที่ว่า) "ฉันไม่ใช่พระเจ้าของพวกเธอดอกหรือ?" พวกเขากล่าวว่า "ใช่ขอรับ พวกข้าฯขอยืนยัน" ทั้งนี้เพื่อพวกเธอไม่กล่าวในวันฟื้นคืนชีพว่า "พวกข้าฯไม่รู้เรื่องเกี่ยวกับเรื่องนี้" 
{7:173} หรือไม่พวกเธอก็จะกล่าวว่า "ที่จริงนั้นบรรพบุรุษของพวกข้าฯได้ตั้งภาคีขึ้นมาก่อน และพวกข้าฯก็เป็นลูกหลานที่มาหลังจากพวกเขา แล้วพระองค์จะทรงทำลายพวกข้าฯ เนื่องด้วยการกระทำของบรรดาผู้ที่บ่อนทำลายกระนั้นหรือ?" 
{7:174} และในทำนองนั้นแหละเราจะแจกแจงสัญญาณทั้งหลาย เพื่อว่าพวกเขาจะกลับคืนมา 
{7:175} และจงอ่านให้พวกเขาฟัง ซึ่งข่าวคราวของผู้ที่เราได้ประทานบรรดาโองการของเราให้แก่เขา แล้วเขาได้ถอนตัวออกจากโองการเหล่านั้น แล้วชัยฏอนก็ติดตามเขา เขาจึงอยู่ในหมู่ผู้หลงผิด 
{7:176} และหากเราประสงค์แล้ว แน่นอน เราก็คงเทอดเขาขึ้นแล้วด้วยบรรดาโองการเหล่านั้น ทว่าเขาคงมั่นอยู่กับแผ่นดินและปฏิบัติตามความอารมณ์ของตน ดังนั้นอุปมาของผู้นั้น จึงอุปไมยดั่งสุนัข หากเธอขับไล่มัน มันก็จะแลบลิ้น หากเธอปล่อยมันไป มันก็จะแลบลิ้น นั่นแหละคืออุปมากลุ่มชนที่ปฏิเสธบรรดาโองการของเรา ดังนั้นเธอจงเล่าเรื่องราวเหล่านั้นเถิด เพื่อว่าพวกเขาจะได้ใคร่ครวญ 
{7:177} เป็นตัวอย่างที่ชั่วช้ายิ่งนัก กลุ่มชนที่ปฏิเสธบรรดาโองการของเรา ทั้ง ๆ ที่พวกเขาทุจริตต่อตนเอง 
{7:178} ผู้ที่อัลลอฮฺทรงชี้นำนั้น เขาก็เป็นผู้รับการชี้นำ และผู้ที่พระองค์ทรงปล่อยให้หลงผิดนั้น ชนเหล่านี้แหละ พวกเขาคือผู้ที่สูญเสีย 
{7:179} และแท้จริงเราได้บังเกิดญินและมนุษย์จำนวนมากมาย เพียงเพื่อจะให้เข้านรกญะฮันนัม พวกเขามีจิตใจ ซึ่งพวกเขาไม่ใช้มันทำความเข้าใจ และพวกเขามีตา ซึ่งพวกเขาไม่ใช้มันมอง และพวกเขามีหู ซึ่งพวกเขาไม่ใช้มันฟัง ชนเหล่านี้ประหนึ่งปศุสัตว์ ทว่าพวกเขายังหลงผิดยิ่งกว่า ชนเหล่านี้แหละ พวกเขาคือผู้ที่เผอเรอ 
{7:180} และอัลลอฮฺนั้นทรงมีบรรดาพระนามอันงดงาม ดังนั้นพวกเธอจงเรียกพระองค์ด้วยพระนามเหล่านั้นเถิด และจงปล่อยบรรดาผู้ที่บิดเบือนบรรดาพระนามของพระองค์นั้นเถิด พวกเขานั้นจะถูกตอบแทนในสิ่งที่พวกเขากระทำ 
{7:181} และส่วนหนึ่งจากผู้ที่เราได้บังเกิดนั้นคือคณะหนึ่ง ซึ่งพวกเขาชี้นำด้วยความสัตย์จริง และด้วยความสัตย์จริงนั้น พวกเขาปฏิบัติโดยเที่ยงธรรม 
{7:182} และบรรดาผู้ปฏิเสธบรรดาโองการของเรานั้น เราจะจัดการแก่พวกเขาเป็นขั้นตอน โดยที่พวกเขาไม่รู้ 
{7:183} และฉันจะประวิงเวลาให้แก่พวกเขา แท้จริงอุบายของฉันนั้นแยบยลยิ่งนัก 
{7:184} และพวกเขาไม่ได้ใคร่ครวญดอกหรือว่า สหายของพวกเขานั้นไม่ได้มีสติวิปลาศ หามิได้! เขาเป็นแต่เพียงผู้ตักเตือนที่ชัดแจ้ง 
{7:185} และพวกเขาไม่ได้มองดูในอํานาจทั้งหลายแห่งเหล่าชั้นฟ้าและแผ่นดิน และสิ่งใดสิ่งหนึ่งที่อัลลอฮฺได้ทรงบังเกิดขึ้นดอกหรือ? และแท้จริงอาจเป็นไปได้ว่า กําหนดเวลาแห่งความตายของพวกเขานั้นได้ใกล้มาแล้ว แล้วก็ถ้อยคําใดอีกเล่าที่พวกเขาจะมีศรัทธาหลังจากอัลกุรอาน? 
{7:186} ผู้ใดที่อัลลอฮฺทรงปล่อยให้หลงไปแล้ว ก็ไม่มีผู้ชี้นำใด ๆ สำหรับเขา พระองค์จะทรงปล่อยพวกเขาให้ระเหเร่ร่อนอยู่ในการละเมิดของพวกตน 
{7:187} พวกเขาจะถามเธอถึงวันโลกาวินาศนั้นว่า "เมื่อใดเล่า มันจะเกิดขึ้น?" จงกล่าวเถิดว่า "แท้จริง ความรู้ในเรื่องนั้นอยู่ที่พระเจ้าของฉันเท่านั้น ไม่มีผู้ใดจะเผยเกี่ยวกับเวลาของมันได้ นอกจากพระองค์เท่านั้น มันหนักอึ้งอยู่ในเหล่าชั้นฟ้าและแผ่นดิน มันจะไม่มายังพวกเธอ นอกจากโดยกระทันหัน พวกเขาถามเธอประหนึ่งว่าเธอนั้น เป็นผู้ที่รู้ในเรื่องนั้นดี จงกล่าวเถิด "แท้จริงความรู้ในเรื่องนั้นอยู่ที่อัลลอฮฺเท่านั้น ทว่ามนุษย์ส่วนมากไม่รู้" 
{7:188} จงกล่าวเถิดว่า "ฉันไม่มีอํานาจที่จะก่อคุณประโยชน์และโทษแก่ตัวฉันเองเลย นอกจากสิ่งที่อัลลอฮฺทรงประสงค์เท่านั้น และหากฉันเป็นผู้ที่รู้สิ่งเร้นลับแล้ว ฉันก็คงกอบโกยสิ่งที่ดีงามไว้มากมาย และความเลวร้ายก็ไม่อาจแตะต้องฉันได้ ทว่าฉันเป็นเพียงแต่ผู้ตักเตือนและผู้ประกาศข่าวดีแก่กลุ่มชนที่มีศรัทธา" 
{7:189} พระองค์นั้นคือผู้ที่ได้ทรงบังเกิดพวกเธอจากชีวิตเดียว และจากชีวิตนั้น ได้ทรงสร้างคู่ครองของเขาขึ้นมา เพื่อเขาจะได้มีความสงบสุขกับนาง ครั้นเมื่อเขานั้นได้สมสู่นาง นางก็อุ้มครรภ์อย่างเบา ๆ แล้วนางก็ผ่านมันไป ครั้นเมื่อนางอุ้มครรภ์หนัก เขาทั้งสองก็วิงวอนต่ออัลลอฮฺผู้เป็นพระเจ้าของเขาทั้งสองว่า "ถ้าหากพระองค์ทรงประทานบุตรที่สมบูรณ์ให้พวกข้าฯแล้ว แน่นอนพวกข้าฯก็อยู่ในหมู่ผู้ขอบพระคุณ" 
{7:190} ครั้นเมื่อพระองค์ได้ทรงประทานบุตรที่สมบูรณ์ให้เขาทั้งสอง เขาทั้งสองก็ตั้งบรรดาภาคีขึ้นแก่พระองค์ ในสิ่งที่พระองค์ทรงประทานให้แก่เขาทั้งสอง อัลลอฮฺนั้นทรงสูงส่งเกินกว่าสิ่งที่พวกเขาตั้งเป็นภาคีขึ้นมา 
{7:191} พวกเขาจะตั้งสิ่งที่ไม่อาจบังเกิดอะไรสักอย่าง ขึ้นเป็นภาคี ทั้ง ๆ ที่พวกมันนั้นถูกบังเกิดขึ้น กระนั้นหรือ? 
{7:192} และพวกมันไม่สามารถให้ความช่วยเหลือใด ๆ แก่พวกเขา และทั้งยังไม่สามารถช่วยเหลือตนเอง 
{7:193} และหากพวกเธอเชิญชวนพวกเขาไปสู่คําชี้นำที่ถูกต้อง พวกเขาก็จะไม่ปฏิบัติตามพวกเธอดอก ย่อมมีผลเท่ากันแก่พวกเธอ ไม่ว่าพวกเธอจะเชิญชวนพวกเขา หรือพวกเธอจะนิ่งเฉยอยู่ก็ตาม 
{7:194} แท้จริงบรรดาผู้ที่พวกเธอวิงวอนขออื่นจากอัลลอฮฺนั้น คือผู้ที่เป็นบ่าวเยี่ยงพวกเธอนั้นเอง จงวิงวอนขอต่อพวกเขาเถิด แล้วจงให้พวกเขาตอบรับพวกเธอด้วย หากพวกเธอแน่จริง 
{7:195} พวกมันมีเท้าที่ใช้มันเดินกระนั้นหรือ? หรือว่าพวกมันมีมือที่ใช้มันตบตี? หรือว่าพวกมันมีตาที่ใช้มันมอง หรือว่าพวกมันมีหูที่ใช้มันฟัง จงกล่าวเถิดว่า "พวกเธอจงวิงวอนขอต่อบรรดาภาคีของพวกเธอเถิด แล้วจงวางอุบายแก่ฉัน แล้วก็อย่าได้ประวิงเวลาให้แก่ฉันเลย" 
{7:196} "แท้จริงผู้คุ้มครองฉันนั้นคืออัลลอฮฺ พระผู้ทรงประทานคัมภีร์ลงมา และในขณะเดียวกันพระองค์ก็ทรงคุ้มครองบรรดาผู้ประพฤติดีทั้งหลาย" 
{7:197} และบรรดาผู้ที่พวกเธอวิงวอนขออื่นจากพระองค์นั้น พวกมันไม่สามารถจะช่วยเหลือพวกเธอได้ และไม่สามารถช่วยเหลือตัวของพวกมันเองด้วย 
{7:198} และหากพวกเธอวิงวอนพวกมันให้ช่วยนำไปสู่ทางนำ พวกมันก็ไม่ได้ยิน และเธอจะเห็นพวกมันมองมายังเธอ ทั้ง ๆ ที่พวกมันมองไม่เห็น 
{7:199} จงยึดถือไว้ซึ่งการอภัย และจงสั่งให้กระทำสิ่งที่ดีงาม และจงผินหลังให้แก่บรรดาผู้โฉดเขลาเถิด 
{7:200} และหากมีการยั่วยุใด ๆ จากชัยฏอนกําลังยั่วยุเธออยู่ ก็จงขอความคุ้มครองต่ออัลลอฮฺเถิด แท้จริงพระองค์เป็นพระผู้ทรงได้ยิน พระผู้ทรงรอบรู้ 
{7:201} แท้จริงบรรดาผู้ที่ยำเกรงนั้นเมื่อมีการยุยงใด ๆ จากชัยฏอนประสบแก่พวกเขา พวกเขาก็รำลึกได้ แล้วทันใดพวกเขาก็มองเห็น 
{7:202} และพี่น้องของพวกมันนั้น จะสนับสนุนพวกมันในความหลงผิด แล้วพวกมันก็จะไม่ลดละ 
{7:203} และเมื่อไม่ได้มีโองการมายังพวกเขา พวกเขาก็กล่าวว่า "ไฉนเล่า ท่านจึงไม่อุปโลกน์มันขึ้นเอง" จงกล่าวเถิดว่า "แท้จริงฉันจะปฏิบัติตามเฉพาะสิ่งที่ถูกเปิดเผยสำแดงแก่ฉันจากพระเจ้าของฉันเท่านั้น นี่คือบรรดาหลักฐานจากพระเจ้าของพวกเธอ และข้อชี้นำและความเมตตาแก่กลุ่มชนที่มีศรัทธา" 
{7:204} และเมื่ออัลกุรอานถูกอ่านขึ้น ก็จงสดับฟังอัลกุรอานนั้นเถิด และจงนิ่งเงียบ เพื่อว่าพวกเธอจะได้รับความเมตตา 
{7:205} และเธอจงรำลึกถึงพระเจ้าของเธอในใจของเธอด้วยความนอบน้อมและยำเกรง และโดยไม่ออกเสียงดัง ทั้งในยามอรุณและยามสนธยา และจงอย่าอยู่ในหมู่ผู้ที่เผอเรอ 
{7:206} แท้จริงบรรดาผู้ที่อยู่ที่พระเจ้าของเธอนั้น พวกเขาจะไม่หยิ่งต่อการเคารพสักการะพระองค์ และสดุดีพระพิสุทธิคุณแห่งพระองค์ และแด่พระองค์เท่านั้น พวกเขากราบกราน 
{8:1} พวกเขาจะถามเธอ เกี่ยวกับบรรดาทรัพย์เชลย จงกล่าวเถิดว่า "บรรดาทรัพย์เชลยนั้นเป็นสิทธิ์ของอัลลอฮฺ และของศาสนทูต ดังนั้นพวกเธอจงยำเกรงอัลลอฮฺเถิด และจงปรับปรุงความสัมพันธ์ระหว่างพวกเธอ และจงภักดีต่ออัลลอฮฺ และศาสนทูตของพระองค์ หากพวกเธอเป็นผู้มีศรัทธา" 
{8:2} แท้จริงบรรดาผู้ที่มีศรัทธานั้น คือผู้ที่ เมื่ออัลลอฮฺถูกกล่าวขึ้นแล้ว หัวใจของพวกเขาก็หวั่นเกรง และเมื่อบรรดาโองการของพระองค์ถูกอ่านแก่พวกเขา โองการเหล่านั้นก็เพิ่มพูนความศรัทธาแก่พวกเขา และต่อพระเจ้าของพวกตน พวกเขามอบหมาย 
{8:3} คือบรรดาผู้ที่ดํารงการนมาซและส่วนหนึ่งจากที่เราได้ให้เป็นปัจจัยยังชีพแก่พวกเขานั้น พวกเขาก็นำไปบริจาค 
{8:4} ชนเหล่านี้แหละ พวกเขาคือผู้มีศรัทธาอย่างแท้จริง โดยที่พวกเขาจะได้รับฐานันดรหลายขั้น ณ พระเจ้าของพวกเขา และจะได้รับการอภัยโทษและปัจจัยยังชีพอันมากมาย 
{8:5} เช่นเดียวกับการที่พระเจ้าของเธอให้เธอออกไปจากบ้านของเธอ เนื่องด้วยความสัตย์จริง และแท้จริงกลุ่มหนึ่งจากบรรดาผู้ที่มีศรัทธานั้นรังเกียจ 
{8:6} พวกเขาโต้เถียงเธอในสัจธรรม หลังจากที่มันได้ประจักษ์ขึ้นแล้ว ประหนึ่งว่าพวกเขาถูกต้อนไปสู่ความมรณะ โดยที่พวกเขากําลังมองดูกันอยู่ 
{8:7} และ(จงรำลึก)เมื่ออัลลอฮฺได้ทรงสัญญากับพวกเขาว่า "หนึ่งในสองกลุ่มนั้น มันจะเป็นของพวกเธอ และพวกเธอชอบที่จะให้กลุ่มที่ไม่มีกําลังอาวุธนั้นเป็นของพวกเธอ แต่อัลลอฮฺทรง ประสงค์ที่จะให้สัจธรรมประจักษ์เป็นจริงขึ้น ด้วยพระพจนารถของพระองค์ และพระองค์ทรงกำจัด บรรดาผู้ที่ปฏิเสธจนหมดสิ้นถึงคนสุดท้าย 
{8:8} เพื่อพระองค์จะทรงให้สิ่งที่เป็นสัจธรรมได้ประจักษ์เป็นสัจธรรม และให้สิ่งเท็จได้ประจักษ์เป็นสิ่งเท็จ ถึงแม้ว่าเหล่าทรชนจะรังเกียจก็ตาม 
{8:9} (จงรำลึก)ขณะที่พวกเธอเรียกร้องขอความช่วยเหลือต่อพระเจ้าของพวกเธอ แล้วพระองค์ก็ได้ทรงสนองตอบแก่พวกเธอว่า "ฉันจะช่วยพวกเธอด้วยมะลาอิกะฮฺหนึ่งพันตน ที่ถูกทยอยส่งลงมา" 
{8:10} และอัลลอฮฺนั้นไม่ได้ทรงให้มันมีขึ้น นอกจากเพื่อเป็นข่าวดี และเพื่อว่าหัวใจของพวกเธอจะได้สงบขึ้นด้วยสิ่งนั้น และการช่วยเหลือนั้นจะไม่มี นอกจากอันที่มาจากที่อัลลอฮฺเท่านั้น แท้จริงอัลลอฮฺเป็นพระผู้ทรงมีอำนาจ พระผู้ทรงมีปรีชาญาณ 
{8:11} (จงรำลึก)ขณะที่พระองค์ทรงบันดาลให้ความง่วงครอบงําพวกเธอ ด้วยความปลอดภัยจากพระองค์ และทรงนำน้ำลงมาแก่พวกเธอจากฟ้า ทรงใช้น้ำนั้นเพื่อชําระพวกเธอ และกำจัดความโสมมของชัยฏอนออกจากพวกเธอ และเพื่อผูกมัดหัวใจของพวกเธอ และเพื่อยึดเหล่าเท้านั้นให้มั่นคง 
{8:12} (จงรำลึก)ขณะที่พระเจ้าของพวกเธอดลจิตต่อมะลาอิกะฮฺว่า "ฉันนี้ร่วมอยู่กับพวกเธอด้วย ดังนั้นพวกเธอจงทำให้บรรดาผู้ที่มีศรัทธามั่นคงเถิด ฉันจะโยนความหวาดกลัวเข้าไปในหัวใจของบรรดาผู้ที่ปฏิเสธศรัทธา แล้วพวกเธอจงฟันลงบนก้านคอ และจงฟันทุก ๆ ปลายนิ้วมือของพวกเขา" 
{8:13} นั่นก็เพราะว่าพวกเขาฝ่าฝืนและต่อต้านอัลลอฮฺและศาสนทูตของพระองค์ และผู้ใดฝ่าฝืนและต่อต้านอัลลอฮฺและศาสนทูตของพระองค์แล้ว แท้จริงอัลลอฮฺคือพระผู้ทรงรุนแรงในการลงโทษ 
{8:14} ฉะนั้น พวกเธอจงลิ้มรสมันเถิด และแท้จริงสำหรับบรรดาผู้ปฏิเสธศรัทธานั้น คือการลงโทษแห่งเพลิงนรก 
{8:15} โอ้ บรรดาผู้ที่มีศรัทธา! เมื่อพวกเธอพบบรรดาผู้ปฏิเสธศรัทธาเคลื่อนมา พวกเธอจงอย่าหันหลังหนีพวกเขา 
{8:16} และผู้ใดที่หันหลังของตนหนีจากพวกเขาในวันนั้น นอกเสียว่าผู้ที่เปลี่ยนที่ทำการสู้รบ หรือผู้ที่ถอยไปร่วมกับอีกกลุ่มหนึ่งเท่านั้น แน่นอนเขาย่อมนำความกริ้วโกรธจากอัลลอฮฺกลับไป และที่พำนักของเขานั้นคือนรกญะฮันนัม และเป็นที่กลับคืนอันเลวร้าย 
{8:17} พวกเธอไม่ได้สังหารพวกเขาดอก ทว่าอัลลอฮฺต่างหากที่ทรงสังหารพวกเขา และเธอไม่ได้ยิงดอก ขณะที่เธอยิง ทว่าอัลลอฮฺต่างหากที่ทรงยิง และเพื่อว่าพระองค์จะทรงทดสอบบรรดาผู้ที่มีศรัทธาด้วยการทดสอบอย่างดีงามจากพระองค์ แท้จริงอัลลอฮฺคือพระผู้ทรงได้ยิน พระผู้ทรงรอบรู้ 
{8:18} นั่นแหละ และแท้จริงอัลลอฮฺนั้นคือพระผู้ทรงกำราบกลอุบายของบรรดาผู้ปฏิเสธศรัทธา 
{8:19} หากพวกเธอขอให้มีการพิพากษา แน่นอนการพิพากษานั้นก็ได้มายังพวกเธอแล้ว และถ้าหากพวกเธอหยุดยั้ง มันก็เป็นการดีแก่พวกเธอ และหากพวกเธอหวนกลับ(มารุกรานอีก) เราก็จะกลับ(มาปราบอีก) พรรคพวกของเธอนั้นไม่สามารถที่จะอํานวยประโยชน์อย่างใดให้แก่พวกเธอได้เลย และแม้ว่าพวกเขาจะมากมายก็ตาม และแท้จริงอัลลอฮฺนั้นทรงอยู่ร่วมกับเหล่าผู้มีศรัทธา 
{8:20} โอ้ บรรดาผู้ที่มีศรัทธา! จงภักดีต่ออัลลอฮฺและศาสนทูตของพระองค์เถิด และจงอย่าได้ผินหลังให้แก่เขา ขณะที่พวกเธอฟังกันอยู่ 
{8:21} และพวกเธออย่าเป็นเช่นบรรดาผู้ที่กล่าวว่า "พวกเราได้ยินแล้ว" ในขณะเดียวกับพวกเขาไม่ได้ยิน 
{8:22} แท้จริงเดรัจฉานที่ชั่วร้ายยิ่ง ณ อัลลอฮฺ นั้นคือผู้ที่หูหนวก ที่เป็นใบ้ ซึ่งเป็นผู้ที่ไม่ใช้ปัญญา 
{8:23} และหากอัลลอฮฺทรงรู้ว่าในตัวพวกเขานั้นมีความดี ก็จะทรงให้พวกเขาได้ยินแน่ และแม้ว่าพระองค์ทรงให้พวกเขาได้ยินแล้ว พวกเขาก็ยังผินหลัง โดยที่พวกเขาเป็นผู้หันออกไป 
{8:24} โอ้ บรรดาผู้ที่มีศรัทธา! จงตอบรับอัลลอฮฺและศาสนทูตเถิด เมื่อเขาได้เชิญชวนพวกเธอสู่สิ่งที่ชุบชีวิตพวกเธอ และจงรู้เถิดว่า อัลลอฮฺจะทรงกั้นระหว่างบุคคลกับหัวใจของเขา และแท้จริงยังพระองค์เท่านั้นพวกเธอจะถูกนำกลับไปชุมนุม 
{8:25} และพวกเธอจงระวังการลงโทษ ซึ่งมันจะไม่ประสบกับพวกทุจริตในหมู่พวกเธอโดยเฉพาะเท่านั้น และจงรู้เถิดว่า อัลลอฮฺคือพระผู้ทรงรุนแรงในการลงโทษ 
{8:26} และพวกเธอจงรำลึก ขณะที่พวกเธอมีจํานวนน้อยซึ่งเป็นผู้อ่อนแอในแผ่นดิน โดยที่พวกเธอกลัวว่าผู้คนจะโฉบเฉี่ยวเอาพวกเธอไป แล้วพระองค์ได้ทรงให้พวกเธอมีที่พักพิง และได้ทรงสนับสนุนพวกเธอด้วยการช่วยเหลือของพระองค์ และได้ทรงประทานปัจจัยยังชีพแก่พวกเธอจากสิ่งที่ดี ๆ ทั้งหลาย เพื่อว่าพวกเธอจะได้ขอบพระคุณ 
{8:27} โอ้ บรรดาผู้ที่มีศรัทธา! จงอย่าทุจริตต่ออัลลอฮฺและศาสนทูต และจงอย่าทุจริตต่อบรรดาของฝากของพวกเธอ โดยที่พวกเธอรู้กันอยู่ 
{8:28} และพวกเธอจงรู้เถิดว่า ทรัพย์สมบัติของพวกเธอ และบุตรหลานของพวกเธอนั้น เป็นสิ่งทดสอบเท่านั้น และแท้จริงอัลลอฮฺนั้น ณ พระองค์มีรางวัลอันใหญ่หลวง 
{8:29} โอ้ บรรดาผู้ที่มีศรัทธา! หากพวกเธอยำเกรงอัลลอฮฺ พระองค์ก็จะทรงให้พวกเธอมีมาตรการจําแนกข้อเท็จจริง และจะทรงลบล้างบรรดาความผิดของพวกเธอออกจากพวกเธอ และจะทรงอภัยโทษให้แก่พวกเธอ และอัลลอฮฺนั้นคือพระผู้ทรงมีบุญคุณอันใหญ่หลวง 
{8:30} และ(จงรำลึก)ขณะที่บรรดาผู้ปฏิเสธศรัทธาวางอุบายต่อเธอ เพื่อกักขังเธอ หรือสังหารเธอ หรือขับไล่เธอออกไป และพวกเขาวางอุบายกัน และอัลลอฮฺก็ทรงวางอุบายด้วย และอัลลอฮฺนั้นทรงเป็นพระผู้เยี่ยมกว่าในหมู่ผู้วางอุบาย 
{8:31} และเมื่อบรรดาโองการของเราถูกอ่านให้แก่พวกเขา พวกเขาก็กล่าวว่า "เราได้ยินแล้ว หากเราประสงค์ เราก็ว่าเช่นนั้นได้เหมือนกัน สิ่งนี้เพียงแต่เป็นเหล่านิยายของบรรพชน" 
{8:32} และ(จงรำลึก)ขณะที่พวกเขากล่าวว่า "โอ้ อัลลอฮฺ! หากว่าสิ่งนี้คือความสัตย์จริงที่มาจากที่พระองค์ ก็จงกระหน่ำฝนหินจากฟ้าลงมาบนพวกเราเถิด หรือไม่ก็จงนำการลงโทษอันเจ็บแสบนั้นมาแก่พวกเรา" 
{8:33} และพระองค์อัลลอฮฺจะไม่ทรงลงโทษพวกเขา ขณะที่เธอยังอยู่ในหมู่พวกเขา และอัลลอฮฺจะไม่ทรงลงโทษพวกเขา ตราบใดที่พวกเขายังขออภัยโทษ 
{8:34} และไฉนอัลลอฮฺจะไม่ทรงลงโทษพวกเขา? ทั้ง ๆ ที่พวกเขาขัดขวางไม่ให้เข้า อัลมัสญิด อัลหะรอม และพวกเขาก็ไม่ใช่ผู้ปกครองมัสญิดนั้น บรรดาผู้ปกครองมัสญิดนั้นไม่ใช่ผู้ใดอื่น นอกจากบรรดาผู้ยำเกรงเท่านั้น ทว่าของพวกเขาส่วนมากไม่รู้ 
{8:35} ไม่ปรากฏว่า การนมาซของพวกเขา ณ บ้านของอัลลอฮฺนั้นเป็นอย่างอื่น นอกจากการเป่าเสียงหวีดและการตบมือเท่านั้น ดังนั้นพวกเธอจงลิ้มการลงโทษเถิด เนื่องด้วยการที่พวกเธอปฏิเสธศรัทธา 
{8:36} แท้จริงบรรดาผู้ที่ปฏิเสธศรัทธานั้น พวกเขาจะบริจาคทรัพย์สินของพวกตน เพื่อขัดขวางหนทางของอัลลอฮฺ แล้วพวกเขาก็จะบริจาคมันต่อไป ภายหลังทรัพย์สินนั้นก็จะกลายเป็นความเสียใจแก่พวกเขา แล้วพวกเขาก็จะได้รับความปราชัย และบรรดาผู้ที่ปฏิเสธศรัทธานั้น พวกเขาจะถูกต้อนไปสู่นรกญะฮันนัม 
{8:37} เพื่อที่อัลลอฮฺจะทรงแยกสิ่งที่เลวออกจากสิ่งที่ดี และจะทรงให้สิ่งที่เลวทับถมกัน โดยทรงสุมพวกเขาทั้งหมดไว้เป็นกอง แล้วพระองค์จะทรงให้พวกเขาอยู่ในนรกญะฮันนัม ชนเหล่านี้แหละพวกเขาคือผู้ที่สูญเสีย 
{8:38} จงกล่าวแก่บรรดาผู้ที่ปฏิเสธศรัทธาเถิดว่า หากพวกเขาหยุดยั้งสิ่งที่แล้วมา พวกเขาก็ได้รับการให้อภัย และหากพวกเขาหวนกลับอีก แท้จริงแนวทางของบรรพชนนั้นก็ได้ผ่านมาแล้ว 
{8:39} แล้วพวกเธอจงสู้รบกับพวกเขาจนกว่าการก่อกวนจะหมดไป และการเคารพสักการะทั้งสิ้นเป็นสิทธิ์ของอัลลอฮฺ ถ้าหากพวกเขาหยุดยั้ง อัลลอฮฺก็จะทรงเห็นในสิ่งที่พวกเขากระทำ 
{8:40} และหากพวกเขาผินหลังให้ ก็จงรู้เถิดว่า อัลลอฮฺนั้น คือพระผู้ทรงคุ้มครองพวกเธอ พระผู้ทรงคุ้มครองที่ดีเลิศ และพระผู้ทรงช่วยเหลือที่ดีเยี่ยม 
{8:41} และพวกเธอจงรู้เถิดว่า สิ่งใดที่พวกเธอได้มาจากการทำศึกนั้น หนึ่งในห้าของมันก็เป็นของ อัลลอฮฺ และเป็นของศาสนทูต และเป็นของญาติสนิท และบรรดาเด็กกำพร้า และบรรดาผู้ขัดสน และผู้เดินทาง หากพวกเธอศรัทธาต่ออัลลอฮฺและสิ่งที่เราได้นำลงมาแก่บ่าวของเราในวันแห่งการจําแนก อันเป็นวันที่สองเหล่าทัพประจันบาลกัน และอัลลอฮฺนั้นคือพระผู้ทรงมีอำนาจเหนือทุกสรรพสิ่ง 
{8:42} (จงรำลึก)ขณะที่พวกเธออยู่ในด้านหุบเขาที่ใกล้กว่า และพวกเขาอยู่ด้านหุบเขาที่ไกลกว่า และกองคาราวานนั้นอยู่ต่ำกว่าพวกเธอ และหากพวกเธอได้สัญญาต่อกัน พวกเธอก็ต้องผิดสัญญาอันนั้น ทว่าเพื่อที่อัลลอฮฺจะได้ทรงจัดการกับภารกิจหนึ่งให้เสร็จสิ้นไป เพื่อว่าผู้พินาศจะได้พินาศลงโดยหลักฐานอันชัดแจ้ง และผู้มีชีวิตอยู่จะได้มีชีวิตอยู่โดยหลักฐานอันชัดแจ้ง และแท้จริง อัลลอฮฺนั้นคือพระผู้ทรงได้ยิน พระผู้ทรงรอบรู้ 
{8:43} (จงรำลึก)ขณะที่อัลลอฮฺทรงให้เธอเห็นพวกเขามีจํานวนน้อยกว่าในความฝันของเธอ และหากว่าพระองค์ทรงให้เธอเห็นพวกเขามีจํานวนมาก แน่นอนพวกเธอก็ย่อมย่อท้อกันและขัดแย้งกันในกิจการนั้น ทว่าอัลลอฮฺได้ทรงประทานความปลอดภัย แท้จริงพระองค์นั้นคือ พระผู้ทรงรอบรู้สิ่งซึ่งอยู่ในทรวงอก 
{8:44} และ(จงรำลึก)ขณะที่พระองค์ทรงให้พวกเธอเห็นพวกเขามีจํานวนน้อยในสายตาของพวกเธอ ขณะที่พวกเธอได้เผชิญหน้ากัน และทรงให้พวกเธอมีจํานวนมากในสายตาของพวกเขา เพื่อที่อัลลอฮฺจะได้ทรงจัดการกับภารกิจหนึ่งให้เสร็จสิ้นไป และยังอัลลอฮฺ กิจการทั้งหลายจะถูกนำกลับไป 
{8:45} โอ้ บรรดาผู้ที่มีศรัทธา! เมื่อพวกเธอประจันกับกลุ่มใดหนึ่ง ก็จงยืนหยัดเถิด และจงรำลึกถึงอัลลอฮฺให้มาก เพื่อว่าพวกเธอจะได้รับความสำเร็จ 
{8:46} และจงภักดีต่ออัลลอฮฺและศาสนทูตของพระองค์เถิด และจงอย่าขัดแย้ง มิฉะนั้น พวกเธอจะพ่ายแพ้ และความเข้มแข็งของพวกเธอจะหมดไป และจงอดทนเถิด แท้จริงอัลลอฮฺนั้นทรงอยู่กับบรรดาผู้อดทน 
{8:47} และจงอย่าเป็นเช่นบรรดาผู้ที่ออกจากหมู่บ้านของพวกตนไปด้วยความหยิ่งผยอง และโอ้อวดผู้คน และขัดขวางหนทางของอัลลอฮฺ และอัลลอฮฺนั้นทรงล้อมสิ่งที่พวกเขากระทำกันอยู่ 
{8:48} และ(จงรำลึก)ในขณะที่ชัยฏอนได้ประดับการงานของพวกเขาให้พวกเขาเห็นดีเห็นงาม และมันได้กล่าวว่า "วันนี้ไม่มีผู้ใดในหมู่มนุษย์เอาชนะพวกเจ้าได้ และข้าคือผู้ที่จะอยู่เคียงข้างพวกเจ้า" ครั้นเมื่อทั้งสองฝ่ายต่างมองเห็นกันแล้ว มันก็กลับส้นเท้าทั้งสองของมัน และกล่าวว่า "ข้าไม่เกี่ยวข้องกับพวกเจ้า แท้จริงข้ากําลังเห็นสิ่งที่พวกเจ้าไม่เห็น แท้จริงข้ากลัวอัลลอฮฺ และอัลลอฮฺนั้นเป็นพระผู้ทรงรุนแรงในการลงโทษ" 
{8:49} (จงรำลึก)ขณะที่บรรดาคนสับปลับและบรรดาผู้ที่มีโรคในจิตของพวกตนกล่าวว่า "ที่ได้ลวงผู้คนเหล่านี้นั้น คือศาสนาของพวกเขาเอง" และผู้ใดมอบหมายต่ออัลลอฮฺ แท้จริงอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{8:50} และหากว่าเธอเห็น ขณะที่มะลาอิกะฮฺเอาวิญญาณของบรรดาผู้ปฏิเสธศรัทธาอยู่นั้น พวกเขาจะตีใบหน้าของพวกเขาและหลังของพวกเขา และ(กล่าวว่า) "พวกเธอจงลิ้มการลงโทษแห่งการเผาไหม้เถิด" 
{8:51} "นั่นก็เนื่องจากสิ่งที่มือของพวกเธอได้ประกอบไว้ก่อน และแท้จริงอัลลอฮฺนั้นไม่ทรงอยุติธรรมต่อปวงบ่าว" 
{8:52} เช่นเดียวกับสภาพแห่งวงศ์วานของฟิรเอานฺ และบรรดาผู้คนก่อนหน้าพวกเขา ซึ่งพวกเขาปฏิเสธศรัทธาต่อบรรดาสัญญาณของอัลลอฮฺ แล้วอัลลอฮฺก็ได้ทรงลงโทษพวกเขา เนื่องด้วยบรรดาความผิดของพวกเขา แท้จริง อัลลอฮฺนั้นคือพระผู้ทรงพลัง และพระผู้ทรงรุนแรงในการลงโทษ 
{8:53} นั่นก็เพราะว่า อัลลอฮฺจะไม่ทรงเปลี่ยนแปลงความโปรดปรานใด ๆ ที่พระองค์ได้ทรงประทานมันแก่กลุ่มชนหนึ่ง จนกว่าพวกเขาจะได้เปลี่ยนแปลงสิ่งที่อยู่ในตัวของพวกเขาเอง และแท้จริงนั้นอัลลอฮฺคือพระผู้ทรงได้ยินยิ่ง พระผู้ทรงรอบรู้ยิ่ง 
{8:54} เช่นเดียวกับสภาพแห่งวงศ์วานของฟิรเอานฺและบรรดาผู้คนก่อนหน้าพวกเขา ซึ่งพวกเขาปฏิเสธบรรดาสัญญาณแห่งพระเจ้าของพวกตน แล้วเราก็ได้ทำลายพวกเขา เนื่องด้วยความผิดของพวกเขา และเราได้ให้วงศ์วานของฟิรเอานฺจมน้ำตาย และพวกเขาล้วนเป็นพวกทุจริต 
{8:55} แท้จริงเดรัจฉานที่ชั่วร้ายยิ่ง ณ อัลลอฮฺนั่นคือบรรดาผู้ที่เนรคุณ ดังนั้นพวกเขาจึงไม่มีศรัทธา 
{8:56} คือบรรดาผู้ที่เธอได้ทำสัญญากับพวกเขา และพวกเขาก็ทำลายสัญญาของพวกตนทุกครั้ง โดยที่พวกเขาไม่หวั่นเกรง 
{8:57} ถ้าหากเธอจับกุมพวกเขาไว้ได้ในการรบ ก็จงข่มขู่พวกที่อยู่ข้างหลังพวกเขาให้เตลิดหนี ด้วยการลงโทษพวกนี้ เพื่อว่าพวกนั้นจะได้สำนึก 
{8:58} และถ้าหากเธอเกรงว่าจะมีการทุจริตจากพวกหนึ่งพวกใด ก็จงโยน(สัญญา)กลับคืนแก่พวกเขาไป โดยตั้งอยู่บนความเท่าเทียมกัน แท้จริง อัลลอฮฺนั้นไม่ทรงชอบบรรดาผู้ที่ทุจริต 
{8:59} และบรรดาผู้ปฏิเสธศรัทธานั้นจงอย่าได้คิดเป็นอันขาดว่า พวกเขาได้หนีพ้นไปแล้ว แท้จริงพวกเขาไม่อาจหนีพ้นอัลลอฮฺดอก 
{8:60} และเพื่อ(ต่อต้าน)พวกเขา พวกเธอจงเตรียมสิ่งที่พวกเธอสามารถ อันได้แก่กําลัง และกองทัพม้า เพื่อพวกเธอจะได้ใช้มันข่มศัตรูของอัลลอฮฺและศัตรูของพวกเธอ และพวกอื่น ๆ อีก อื่นจากพวกเขา ซึ่งพวกเธอยังไม่รู้จักพวกเขา อัลลอฮฺทรงรู้จักพวกเขาดี และสิ่งที่พวกเธอบริจาคในทางของ อัลลอฮฺนั้น ไม่ว่าจะเป็นสิ่งใดก็ตาม สิ่งนั้นจะถูกตอบแทนแก่พวกเธอโดยครบถ้วน โดยที่พวกเธอจะไม่ได้รับความอยุติธรรม 
{8:61} และหากพวกเขาโอนอ่อนมาเพื่อการประนีประนอมแล้ว เธอก็จงโอนอ่อนตามเพื่อการนั้นด้วย และจงมอบหมายต่ออัลลอฮฺเถิด แท้จริงนั้น พระองค์คือพระผู้ทรงได้ยิน พระผู้ทรงรอบรู้ 
{8:62} และถ้าหากพวกเขาต้องการที่จะหลอกลวงเธอ แท้จริงอัลลอฮฺนั้นก็ทรงพอเพียงแก่เธอแล้ว พระองค์คือพระผู้ทรงสนับสนุนเธอด้วยการช่วยเหลือของพระองค์และของเหล่าผู้มีศรัทธา 
{8:63} และได้ทรงประสานระหว่างหัวใจของพวกเขา หากเธอได้จ่ายสิ่งที่อยู่ในแผ่นดินทั้งหมด เธอก็ยังไม่อาจจะประสานระหว่างหัวใจของพวกเขาได้ ทว่าอัลลอฮฺนั้นได้ทรงประสานระหว่างพวกเขา และแท้จริงพระองค์คือผู้พระทรงมีอำนาจ พระผู้ทรงมีปรีชาญาณ 
{8:64} โอ้ นบี! อัลลอฮฺนั้นทรงพอเพียงสำหรับเธอและสำหรับผู้ปฏิบัติตามเธอ อันได้แก่บรรดาผู้ที่มีศรัทธา 
{8:65} โอ้ นบี! จงปลุกใจบรรดาผู้ที่มีศรัทธาในการสู้รบเถิด หากปรากฏว่า ในหมู่พวกเธอมียี่สิบคนที่อดทน ก็จะชนะสองร้อยคน และหากปรากฏว่า ในหมู่พวกเธอมีหนึ่งร้อยคน ก็จะเอาชนะหนึ่งพันคนในหมู่ผู้ที่ปฏิเสธศรัทธา เพราะพวกเขาเป็นพวกที่ไม่เข้าใจ 
{8:66} บัดนี้อัลลอฮฺได้ทรงผ่อนผันแก่พวกเธอแล้ว และทรงรู้ว่า ในหมู่พวกเธอนั้นมีความอ่อนแอ ดังนั้นหากในหมู่พวกเธอมีหนึ่งร้อยคนที่อดทน ก็จะเอาชนะสองร้อยคน และหากในหมู่พวกเธอมีหนึ่งพันคน ก็จะเอาชนะสองพันคนด้วยพระอนุมัติของอัลลอฮฺ และอัลลอฮฺทรงอยู่ร่วมกับบรรดาผู้อดทน 
{8:67} ไม่บังควรแก่นบีคนใดที่จะมีเชลยศึก จนกว่าเขาจะได้ประหัตประหารอย่างมากมายเสียก่อนในแผ่นดิน พวกเธอต้องการสิ่งเล็กน้อยแห่งโลกนี้ แต่อัลลอฮฺทรงต้องการปรโลก และอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{8:68} หากว่าไม่มีพระกําหนดจากอัลลอฮฺอยู่ก่อนแล้ว การลงโทษอันมหันต์ก็จะต้องประสบกับพวกเธอเป็นแน่ เนื่องในสิ่งที่พวกเธอรับเอามา 
{8:69} ดังนั้นพวกเธอจงบริโภคสิ่งอนุมัติที่ดี จากสิ่งที่พวกเธอได้มาจากการทำศึก และจงยำเกรงอัลลอฮฺเถิด แท้จริงอัลลอฮฺนั้นคือพระผู้ทรงอภัยโทษ พระผู้ทรงปรานี 
{8:70} โอ้ นบี! จงกล่าวแก่ผู้ที่อยู่ในเงื้อมมือของพวกเธอ จากบรรดาผู้ที่เป็นเชลยศึกเถิดว่า "หากอัลลอฮฺทรงรู้ว่ามีความดีในหัวใจของพวกเธอแล้ว พระองค์ก็จะทรงประทานให้แก่พวกเธอ ซึ่งสิ่งที่ดียิ่งกว่าสิ่งที่ถูกเอาไปจากพวกเธอ และจะทรงอภัยโทษแก่พวกเธอด้วย และอัลลอฮฺนั้นคือพระผู้ทรงอภัยโทษ พระผู้ทรงเมตตา" 
{8:71} และถ้าหากพวกเขาต้องการทุจริตต่อเธอ อันที่จริง พวกเขาก็ได้ทุจริตต่ออัลลอฮฺมาก่อนแล้ว แล้วพระองค์ก็ทรงให้(เธอ)สามารถเอาชนะพวกเขาได้ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{8:72} แท้จริงบรรดาผู้ที่มีศรัทธา และอพยพ และต่อสู้ทั้งด้วยทรัพย์สมบัติของตนและชีวิตของตนในทางของอัลลอฮฺ และบรรดาผู้ที่ให้ที่พักอาศัยและช่วยเหลือนั้น ชนเหล่านั้นคือผู้ช่วยเหลือซึ่งกันและกัน ส่วนบรรดาผู้ที่มีศรัทธาแต่ไม่ได้อพยพนั้น ก็ไม่ใช่หน้าที่ของพวกเธอที่จะต้องดูแลพวกเขาแต่อย่างใดจนกว่าพวกเขาจะอพยพ และถ้าหากพวกเขาขอให้พวกเธอช่วยเหลือในเรื่องศาสนา ก็เป็นหน้าที่ของพวกเธอในการช่วยเหลือนั้น นอกจากในการต่อต้านพวกที่ระหว่างพวกเธอกับพวกเขานั้นมีสัญญากันอยู่ และอัลลอฮฺนั้นทรงเห็นในสิ่งที่พวกเธอกระทำกัน 
{8:73} และบรรดาผู้ที่ปฏิเสธศรัทธานั้น ต่างก็เป็นผู้ช่วยเหลือซึ่งกันและกัน หากพวกเขาไม่ปฏิบัติในสิ่งนั้นแล้ว จลาจลและความเสียหายอันใหญ่หลวงก็จะเกิดขึ้นในแผ่นดิน 
{8:74} และบรรดาผู้ที่มีศรัทธา และอพยพ และต่อสู้ในหนทางของอัลลอฮฺ และบรรดาผู้ที่ให้ที่พักอาศัยและความช่วยเหลือนั้น ชนเหล่านั้น พวกเขาคือผู้มีศรัทธาโดยแท้จริง ซึ่งพวกเขาจะได้รับการอภัยโทษและปัจจัยยังชีพอันมากมาย 
{8:75} และบรรดาผู้ที่ได้มีศรัทธาทีหลัง และได้อพยพ และต่อสู้ร่วมกับพวกเธอนั้น ชนเหล่านี้ก็เป็นส่วนหนึ่งของพวกเธอ และบรรดาเครือญาตินั้นต่างก็มีสิทธิ์ยิ่งกว่าในการรับมรดกซึ่งกันและกันในคัมภีร์ของอัลลอฮฺ แท้จริงอัลลอฮฺนั้นทรงรอบรู้ในทุกสรรพสิ่ง 
{9:1} (นี้คือประกาศ) การพ้นข้อผูกพันจากอัลลอฮฺ และศาสนทูตของพระองค์ที่มีต่อบรรดาต่อผู้ตั้งภาคี ที่พวกเธอได้ทำสัญญาไว้ 
{9:2} ดังนั้น (ผู้ตั้งภาคี)จงสัญจรไปในแผ่นดินสี่เดือน และจงรู้เถิดว่า พวกเธอนั้นไม่ใช่ผู้ที่จะหนี จากอัลลอฮฺไปได้ และแท้จริงอัลลอฮฺจะทรงทำให้ผู้ปฏิเสธศรัทธาทั้งหลายอัปยศ 
{9:3} และเป็นประกาศจากอัลลอฮฺและศาสนทูตของพระองค์แก่ผู้คนทั้งหลายในวันหัจญ์อันใหญ่ยิ่ง ว่า อัลลอฮฺนั้นทรงพ้นข้อผูกพันจากบรรดาผู้ตั้งภาคีทั้งหลาย และศาสนทูตของพระองค์ก็พ้นข้อผูกพันนั้นด้วย และหากพวกเธอสำนึกผิด มันก็เป็นสิ่งดีแก่พวกเธอ และหากพวกเธอผินหลังให้ ก็จงรู้เถิดว่า พวกเธอนั้นไม่ใช่ผู้ที่จะหนีจากอัลลอฮฺไปได้ และจงแจ้งข่าวดีแก่บรรดาผู้ปฏิเสธศรัทธาเหล่านั้นเถิด ถึงการลงโทษอันเจ็บแสบ 
{9:4} นอกจากบรรดาผู้ตั้งภาคีที่พวกเธอได้ทำสัญญาไว้ แล้วพวกเขาไม่ได้ผิดสัญญากับพวกเธอแต่อย่างใด และไม่ได้สนับสนุนผู้ใดต่อต้านพวกเธอ ดังนั้นจงปฏิบัติตามสัญญาที่ให้แก่พวกเขาอย่างครบถ้วน จนถึงกําหนดเวลาของพวกเขาเถิด แท้จริงอัลลอฮฺนั้น ทรงชอบผู้ที่ยำเกรงทั้งหลาย 
{9:5} ครั้นเมื่อบรรดาเดือนต้องห้ามเหล่านั้นได้ผ่านพ้นไปแล้ว ก็จงสังหารบรรดาผู้ตั้งภาคีเหล่านั้น ณ ที่ใดก็ตามที่พวกเธอพบพวกเขา และจงจับพวกเขาและจงล้อมพวกเขา และจงนั่งสอดส่องพวกเขาทุกจุดที่สอดส่อง แต่ถ้าพวกเขาสำนึกผิด และดํารงไว้ซึ่งการนมาซและชําระซะกาต ก็จงปล่อยพวกเขาไป แท้จริงอัลลอฮฺคือพระผู้ทรงอภัยโทษ พระผู้ทรงเมตตา 
{9:6} และหากว่ามีคนใดในหมู่ผู้ตั้งภาคีได้ขอให้เธอคุ้มครอง ก็จงคุ้มครองเขาเถิด จนกว่าเขาจะได้ยินพระดํารัสของอัลลอฮฺ แล้วจงส่งเขาไปยังที่ ๆ เขาปลอดภัย นั่นก็เพราะว่าพวกเขาเป็นกลุ่มชนที่ไม่รู้ 
{9:7} บรรดาผู้ตั้งภาคีจะมีสัญญา ณ อัลลอฮฺและศาสนทูตของพระองค์ได้อย่างใด นอกจากบรรดาผู้ที่พวกเธอได้ทำสัญญาไว้ที่อัลมัสญิด อัลหะรอมเท่านั้น ดังนั้นตราบใดที่พวกเขาเที่ยงธรรมต่อพวกเธอ ก็จงเที่ยงธรรมต่อพวกเขา แท้จริงอัลลอฮฺนั้นทรงชอบบรรดาผู้มีความยำเกรง 
{9:8} (จะมีสัญญาใด) อย่างใดเล่า? และหากพวกเขามีชัยชนะเหนือพวกเธอ พวกเขาก็ไม่คํานึงถึงเครือญาติและพันธะสัญญาใด ๆ กับพวกเธอ พวกเขาทำให้พวกเธอพึงพอใจด้วยลมปากของพวกเขาเท่านั้น โดยที่หัวใจของพวกเขาปฏิเสธ และพวกเขาส่วนมากนั้นเป็นผู้ละเมิด 
{9:9} พวกเขาได้เอาบรรดาโองการของอัลลอฮฺแลกเปลี่ยนกับราคาอันเล็กน้อย แล้วก็ขัดขวาง(ผู้คน)ให้ออกจากหนทางของอัลลอฮฺ แท้จริงพวกเขานั้น สิ่งที่พวกเขาทำอยู่นั้น ช่างชั่วช้ายิ่งนัก! 
{9:10} พวกเขาจะไม่คํานึงถึงเครือญาติและพันธะสัญญากับผู้มีศรัทธาสักคน และชนเหล่านี้ พวกเขาคือผู้ละเมิด 
{9:11} แล้วหากพวกเขาสำนึกผิดและดํารงการนมาซ และชําระซะกาต ก็จะเป็นพี่น้องของพวกเธอในศาสนา และเราจะแจกแจงบรรดาโองการไว้แก่กลุ่มชนที่รู้ 
{9:12} และถ้าหากพวกเขาทำลายคํามั่นสัญญาของพวกตน หลังจากที่พวกเขาได้ทำสัญญาไว้ และใส่ร้ายศาสนาของพวกเธอ ก็จงต่อสู้กับบรรดาผู้นำแห่งการปฏิเสธศรัทธาเถิด แท้จริงพวกเขานั้นไม่ถือคํามั่นสัญญาเลย เพื่อว่าพวกเขาจะหยุดยั้ง 
{9:13} พวกเธอจะไม่ต่อสู้กับกลุ่มชนที่ทำลายคํามั่นสัญญาของพวกตน และมุ่งขับไล่ศาสนทูตกระนั้นหรือ? อีกทั้งพวกเขาได้เริ่มรุกรานพวกเธอก่อน พวกเธอกลัวต่อพวกเขากระนั้นหรือ? อัลลอฮฺต่างหากเล่าคือผู้ที่พวกเธอสมควรจะกลัว หากพวกเธอเป็นผู้มีศรัทธา 
{9:14} พวกเธอจงต่อสู้กับพวกเขาเถิด อัลลอฮฺจะได้ทรงลงโทษพวกเขาด้วยมือของพวกเธอ และจะได้ทรงเหยียดหยามพวกเขา และจะได้ทรงช่วยเหลือพวกเธอให้ได้รับชัยชนะเหนือพวกเขา และจะได้ทรงบําบัดหัวอกของกลุ่มชนที่มีศรัทธา 
{9:15} และจะได้ทรงขจัดความกริ้วโกรธจากดวงใจของพวกเขา และอัลลอฮฺนั้นจะทรงอภัยโทษแก่ผู้ที่พระองค์ทรงประสงค์ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{9:16} หรือพวกเธอคิดว่า พวกเธอจะถูกปล่อยไว้ โดยที่อัลลอฮฺยังไม่ได้ทรงรู้บรรดาผู้ที่ต่อสู้ในหมู่พวกเธอ และไม่ได้ยึดถือผู้นำอื่นจากอัลลอฮฺ และศาสนทูตของพระองค์ และอื่นจากบรรดาผู้ที่มีศรัทธา! และอัลลอฮฺนั้นทรงรอบรู้อย่างละเอียดในสิ่งที่พวกเธอกระทำ 
{9:17} ไม่บังควรแก่บรรดาผู้ตั้งภาคีที่จะบูรณะบรรดามัสญิดของอัลลอฮฺ ในฐานะที่พวกเขาได้ยืนยันว่าพวกตนปฏิเสธศรัทธา ชนเหล่านั้น บรรดาการงานของพวกเขาสูญสลาย และพวกเขาจะเป็นอมตะในนรก 
{9:18} แท้จริงที่จะบูรณะบรรดามัสญิดของอัลลอฮฺนั้นคือผู้ที่มีศรัทธาต่ออัลลอฮฺ และวันปรโลก และได้ดํารงการนมาซ และชําระซะกาต และเขาไม่ได้ยำเกรงนอกจากอัลลอฮฺเท่านั้น ดังนั้นจึงหวังได้ว่า ชนเหล่านั้น จะเป็นผู้อยู่ในหมู่ผู้รับการชี้นำ 
{9:19} พวกเธอได้ถือเอาการบริการน้ำดื่มแก่ผู้ประกอบพิธีหัจญ์ และการบูรณะอัลมัสญิด อัลหะรอม ว่าเสมอเหมือนกับผู้ที่มีศรัทธาต่ออัลลอฮฺและวันปรโลกและต่อสู้ในหนทางของอัลลอฮฺกระนั้นหรือ? เขาเหล่านั้นย่อมไม่เท่าเทียมกัน ณ ที่อัลลอฮฺ และอัลลอฮฺนั้นจะไม่ทรงชี้นำกลุ่มชนทุจริต 
{9:20} บรรดาที่ผู้ที่มีศรัทธาและอพยพและต่อสู้ในหนทางของอัลลอฮฺทั้งด้วยทรัพย์สมบัติของพวกตน และชีวิตของพวกตนนั้น ย่อมเป็นผู้มีฐานันดรใหญ่กว่า ณ ที่อัลลอฮฺ และชนเหล่านั้น พวกเขาคือผู้มีชัยชนะ 
{9:21} พระเจ้าของพวกเขาทรงแจ้งข่าวดีแก่พวกเขาเกี่ยวกับความเมตตาจากพระองค์ และความปิติยินดี และบรรดาสวนสวรรค์ ซึ่งในนั้น พวกเขาจะมีความสุขอันจีรัง 
{9:22} เป็นอมตะในนั้นชั่วนิรันดร แท้จริงอัลลอฮฺนั้น ณ ที่พระองค์มีรางวัลอันยิ่งใหญ่ 
{9:23} โอ้ บรรดาผู้ที่มีศรัทธา! จงอย่าได้ถือเอาเหล่าบิดาของพวกเธอ และเหล่าพี่น้องของพวกเธอเป็นมิตร หากพวกเขาชอบการปฏิเสธศรัทธากว่าการมีศรัทธา และผู้ใดในหมู่พวกเธอเอาพวกเขาเป็นมิตรแล้ว พวกเขาเหล่านั้นก็จะเป็นพวกทุจริต 
{9:24} จงกล่าวเถิดว่า "หากบรรดาบิดาของพวกเธอ และบรรดาบุตรของพวกเธอ และบรรดาพี่น้องของพวกเธอ และบรรดาคู่ครองของพวกเธอ และบรรดาวงศาคณาญาติของพวกเธอ และบรรดาทรัพย์สมบัติที่พวกเธอแสวงหาไว้ และสินค้าที่พวกเธอหวั่นเกรงว่าจะจําหน่ายไม่ได้ และบรรดาที่พำนักอาศัยที่พวกเธอพึงพอใจต่อมันนั้น เป็นที่รักใคร่แก่พวกเธอยิ่งกว่าอัลลอฮฺและศาสนทูตของพระองค์และการต่อสู้ในทางของพระองค์ ก็จงรอคอยกันเถิด จนกว่าอัลลอฮฺ จะทรงนำพระบัญชาของพระองค์มา และอัลลอฮฺนั้นจะไม่ทรงนำทางแก่กลุ่มชนที่ละเมิด" 
{9:25} แท้จริงอัลลอฮฺได้ทรงช่วยเหลือพวกเธอแล้วในสนามรบอันมากมาย รวมทั้งในวันแห่งสงครามฮุนัยนฺด้วย ขณะที่พวกเธอชอบใจในการที่พวกเธอมีจํานวนมาก แต่แล้วมันก็ไม่ได้อํานวยประโยชน์แก่พวกเธอแต่อย่างใด และแผ่นดินก็คับแคบแก่พวกเธอ ทั้ง ๆ ที่มันกว้างขวาง แล้วพวกเธอก็หันหลังหนี 
{9:26} และอัลลอฮฺก็ได้ทรงประทานความสงบมั่นจากพระองค์ลงมาแก่ศาสนทูตของพระองค์ และแก่บรรดาผู้ที่มีศรัทธา และได้ทรงนำไพร่พลลงมา ซึ่งพวกเธอไม่เห็นพวกเขา และได้ทรงลงโทษบรรดาผู้ปฏิเสธศรัทธาเหล่านั้น และนั่นคือการตอบแทนแก่บรรดาผู้ปฏิเสธศรัทธา 
{9:27} และพระองค์ก็ทรงอภัยโทษหลังจากนั้นแก่ผู้ที่พระองค์ทรงประสงค์ และอัลลอฮฺนั้นคือพระผู้ทรงอภัยโทษ พระผู้ทรงปรานี 
{9:28} โอ้ บรรดาผู้ที่มีศรัทธา! แท้จริงบรรดาผู้ตั้งภาคีนั้นโสมม ดังนั้นพวกเขาอย่าได้เข้าใกล้อัลมัสญิด อัละรอม หลังจากปีของพวกเขานี้ และหากพวกเธอกลัวความยากจน อัลลอฮฺก็จะทรงให้พวกเธอมั่งมี จากความโปรดปรานของพระองค์ หากพระองค์ทรงประสงค์ แท้จริงอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{9:29} พวกเธอจงต่อสู้กับบรรดาผู้ที่ไม่มีศรัทธาต่ออัลลอฮฺและต่อวันปรโลก และไม่งดเว้นสิ่งที่อัลลอฮฺและศาสนทูตห้ามไว้ และไม่ปฏิบัติตามศาสนาแห่งความสัตย์จริง นั่นคือบรรดาผู้ที่ได้รับคัมภีร์ จนกว่าพวกเขาจะจ่ายส่วยจากมือของพวกเขาเอง ในสภาพที่พวกเขาเป็นผู้ที่ต่ำต้อย 
{9:30} และชาวยิวได้กล่าวว่า "อุซัยรฺเป็นบุตรของอัลลอฮฺ" และชาวคริสต์ได้กล่าวว่า "อัลมะซีหฺเป็นบุตรของอัลลอฮฺ" นั่นคือถ้อยคําที่พวกเขากล่าวขึ้นมาด้วยฝีปากของพวกเขาเอง ซึ่งคล้ายกับถ้อยคําของบรรดาผู้ที่ได้ปฏิเสธการศรัทธามาก่อน อัลลอฮฺทรงสาปแช่งพวกเขา พวกเขาถูกหันเหไปได้อย่างใด? 
{9:31} พวกเขาได้ยึดเอาบรรดานักปราชญ์ของพวกตนและบรรดานักบวชของพวกตนเป็นพระเจ้าอื่นจากอัลลอฮฺ และยึดเอาอัลมะซีหฺ บุตรมัรยัม เป็นพระเจ้าด้วย ทั้ง ๆ ที่พวกเขาไม่ได้ถูกสั่ง นอกจากให้เคารพสักการะพระผู้เป็นเจ้าแต่เพียงพระองค์เดียว ไม่มีพระผู้เจ้าอื่นใด นอกจากพระองค์เท่านั้น พระองค์ทรงบริสุทธิ์จากสิ่งที่พวกเขาตั้งเป็นภาคี 
{9:32} พวกเขาต้องการที่จะดับแสงสว่างของอัลลอฮฺด้วยลมปากของพวกตน และอัลลอฮฺนั้นไม่ทรงยินยอม นอกจากจะทรงให้แสงสว่างของพระองค์สมบูรณ์เท่านั้น และแม้ว่าบรรดาผู้ปฏิเสธศรัทธาจะชิงชังก็ตาม 
{9:33} พระองค์นั้นคือผู้ที่ได้ทรงส่งศาสนทูตของพระองค์มาพร้อมด้วยการชี้นำและศาสนาแห่งสัจจะ เพื่อที่จะทรงให้ศาสนาแห่งสัจจะนั้นประจักษ์เหนือศาสนาทุกศาสนา และแม้ว่าบรรดาผู้ตั้งภาคีจะชิงชังก็ตาม 
{9:34} โอ้ บรรดาผู้ที่มีศรัทธา! แท้จริงมีนักปราชญ์และนักบวชจำนวนมากมายกินทรัพย์สินของผู้คนโดยทุจริต และขัดขวางหนทางของอัลลอฮฺ อันบรรดาผู้ที่สะสมทองและเงิน โดยไม่จ่ายมันในหนทางของอัลลอฮฺนั้น จงแจ้งข่าวดีแก่พวกเขาเถิด ถึงการลงโทษอันเจ็บปวด 
{9:35} วันที่มันจะถูกเผาในเพลิงนรกแห่งญะฮันนัม แล้วถูกนำมานาบหน้าผากของพวกเขาและสีข้างของพวกเขาและหลังของพวกเขา "นี้คือสิ่งที่พวกเธอได้สะสมไว้ เพื่อตัวของพวกเธอเอง ดังนั้นจงลิ้มรสสิ่งที่พวกเธอได้สะสมไว้เถิด" 
{9:36} แท้จริงจํานวนเดือน ณ อัลลอฮฺนั้นมีสิบสองเดือนในคัมภีร์ของอัลลอฮฺ ตั้งแต่วันที่พระองค์ทรงสร้างเหล่าชั้นฟ้าและแผ่นดิน ในเดือนเหล่านั้น มีสี่เดือน ซึ่งเป็นที่ต้องห้าม นั่นคือบัญญัติอันเที่ยงตรง ดังนั้นพวกเธอจงอย่าทุจริตต่อตัวของพวกเธอเองในเดือนเหล่านั้น และจงต่อสู้กับบรรดาผู้ตั้งภาคีทั้งสิ้น เช่นเดียวกับที่พวกเขาต่อสู้กับพวกเธอทั้งสิ้น และจงรู้เถิดว่า อัลลอฮฺนั้นร่วมกับบรรดาผู้ที่ยำเกรง 
{9:37} แท้จริงการเลื่อนเดือนที่ต้องห้ามให้ล่าช้าไปนั้น เป็นการเพิ่มในการปฏิเสธศรัทธายิ่งขึ้น โดยที่ผู้ปฏิเสธศรัทธาเหล่านั้นถูกหลอกลวงให้หลงผิดด้วยการเลื่อนนั้น พวกเขาทำมันเป็นที่อนุมัติปีหนึ่ง และทำมันเป็นที่ต้องห้ามปีหนึ่ง เพื่อจะให้พ้องกับจํานวนเดือนที่อัลลอฮฺได้ทรงห้ามไว้ เพื่อพวกเขาจะได้ยกเลิกสิ่งทีอัลลอฮฺได้ทรงห้ามไว้ ความชั่วแห่งบรรดาการงานของพวกเขาได้ถูกประดับให้พวกเขาเห็นดีเห็นงาม และอัลลอฮฺนั้นจะไม่ทรงนำทางแก่กลุ่มชนที่ปฏิเสธศรัทธา 
{9:38} โอ้ บรรดาผู้ที่มีศรัทธา! ไฉนพวกเธอ เมื่อได้ถูกกล่าวแก่พวกเธอว่า "จงออกไปต่อสู้ในหนทางของอัลลอฮฺเถิด" พวกเธอก็แนบหนักอยู่กับพื้นดิน พวกเธอพึงพอใจต่อชีวิตแห่งโลกนี้แทนปรโลกกระนั้นหรือ? ความสุขแห่งชีวิตโลกนี้นั้น หากเทียบกับปรโลกแล้ว มันไม่ใช่อะไร นอกจากสิ่งเล็กน้อยเท่านั้น 
{9:39} ถ้าหากพวกเธอไม่ออกไป พระองค์ก็จะทรงลงโทษพวกเธออย่างเจ็บปวด และจะทรงให้พวกหนึ่ง อื่นจากพวกเธอมาทดแทน และพวกเธอไม่สามารถจะยังความเดือดร้อนให้แก่พระองค์ได้แต่อย่างใด และอัลลอฮฺคือพระผู้ทรงมีอำนาจเหนือทุกสรรพสิ่ง 
{9:40} ถ้าหากพวกเธอไม่ช่วยเขา ก็แท้จริงนั้นอัลลอฮฺได้ทรงช่วยเขามาแล้ว ขณะที่บรรดาผู้ปฏิเสธศรัทธาได้ขับไล่เขาออกไป โดยที่เขาเป็นคนที่สองในสองคน ขณะที่ทั้งสองอยู่ในถ้ำนั้น คือขณะที่เขา ได้กล่าวแก่สหายของตนว่า "เธออย่าเสียใจ แท้จริงอัลลอฮฺทรงอยู่กับเรา" แล้วอัลลอฮฺก็ทรงประทานความสงบใจจากพระองค์ลงมาแก่เขา และได้ทรงสนับสนุนเขาด้วยบรรดาไพร่พล ซึ่งพวกเธอไม่เห็นพวกเขา และได้ทรงให้ถ้อยคําของผู้ที่ปฏิเสธศรัทธาอยู่ในระดับต่ำสุด และพระพจนารถของอัลลอฮฺนั้น คือพจนารถที่สูงสุด และอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{9:41} พวกเธอจงออกไปกันเถิดอย่างว่องไวและเชื่องช้า และจงเสียสละทั้งด้วยทรัพย์ของพวกเธอและชีวิตของพวกเธอในทางของอัลลอฮฺ นั่นแหละคือสิ่งที่ดียิ่งสำหรับพวกเธอ หากพวกเธอรู้ 
{9:42} หากมันเป็นผลได้อันใกล้ และเป็นทางที่สะดวกและใกล้ แน่นอนพวกเขาก็ปฏิบัติตามเธอแล้ว ทว่าระยะทางกันดารนั้นห่างไกลสำหรับพวกเขา และพวกเขาจะสาบานต่ออัลลอฮฺว่า "ถ้าหากพวกเราสามารถแล้ว แน่นอนพวกเราก็คงออกไปกับพวกท่านแล้ว" พวกเขากําลังทำลายชีวิตของพวกเขาเอง และอัลลอฮฺนั้นทรงรู้ว่าพวกเขานั้นเป็นผู้กล่าวเท็จ 
{9:43} อัลลอฮฺนั้นได้ทรงอภัยให้แก่เธอแล้ว ที่เธออนุมัติผ่อนผันให้แก่พวกเขา ก่อนที่จะประจักษ์แก่เธอซึ่งบรรดาผู้ที่พูดจริง และก่อนที่เธอจะได้รู้บรรดาผู้ที่กล่าวเท็จ 
{9:44} บรรดาผู้ที่มีศรัทธาต่ออัลลอฮฺและวันปรโลกนั้นจะไม่ขออนุมัติผ่อนผันจากเธอดอก ในการที่พวกเขาจะเสียสละทั้งด้วยทรัพย์สินของตน และชีวิตของตน และอัลลอฮฺนั้นทรงเป็นพระผู้ทรงรอบรู้ต่อบรรดาผู้ที่ยำเกรง 
{9:45} แท้จริงที่จะขออนุมัติผ่อนผันต่อเธอนั้น คือบรรดาผู้ที่ไม่มีศรัทธาต่ออัลลอฮฺและวันปรโลกและหัวใจของพวกเขาสงสัยเท่านั้น แล้วในการสงสัยของพวกเขาเองนั้น พวกเขาจึงลังเลใจ 
{9:46} และหากพวกเขาต้องการออกศึก แน่นอนพวกเขาต้องเตรียมสัมภาระสำหรับการออกศึกนั้นแล้ว แต่ทว่าอัลลอฮฺทรงรังเกียจการออกศึกของพวกเขา พระองค์จึงได้ทรงกีดกันพวกเขาไว้ และได้มีการกล่าวว่า "พวกเธอทั้งหลายจงนั่งอยู่กับผู้ที่นั่งทั้งหลายเถิด" 
{9:47} หากว่าพวกเขาออกศึกพร้อมกับพวกเธอแล้ว ก็ไม่มีอะไรเพิ่มแก่พวกเธอ นอกจากความเสียหายเท่านั้น และแน่นอนพวกเขาก็ย่อมฉวยโอกาสยุแหย่ระหว่างพวกเธอ โดยปรารถนาให้เกิดความวุ่นวายแก่พวกเธอ และในหมู่พวกเธอนั้นก็มีพวกที่รับฟังพวกเขาอยู่ และอัลลอฮฺนั้นทรงรอบรู้เกี่ยวกับพวกทุจริตทั้งหลาย 
{9:48} แท้จริงนั้นพวกเขาได้ก่อกวนมาก่อนแล้ว และวางแผนต่าง ๆ นานาเพื่อต่อต้านเธอจนกระทั่งความสัตย์จริงได้มาถึง และพระบัญชาของอัลลอฮฺได้ประจักษ์ขึ้น ทั้ง ๆ ที่พวกเขาไม่พอใจ 
{9:49} และในหมู่พวกเขานั้นมีผู้ที่กล่าวว่า "จงอนุมัติผ่อนผันแก่ฉันเถิด และอย่าให้ฉันต้องประสบกับวิกฤติเลย" พวกเขาได้ตกอยู่ในวิกฤตินั้นแล้วไม่ใช่หรือ? และแท้จริงนรกญะฮันนัมนั้นล้อมบรรดาผู้ปฏิเสธศรัทธาอยู่แล้ว 
{9:50} หากสิ่งดีงามประสบแก่เธอ ก็ทำให้พวกเขาไม่สบายใจ และหากมีทุกข์ภัยประสบแก่เธอ พวกเขาก็กล่าวว่า "แท้จริงพวกเราได้เตรียมการไว้ก่อนแล้ว" และพวกเขาก็ผินหลังให้ โดยที่พวกเขาเป็นผู้ปิติยินดี 
{9:51} จงกล่าวเถิดว่า "จะไม่ประสบแก่เราเป็นอันขาด นอกจากสิ่งที่อัลลอฮฺได้ทรงกําหนดไว้แก่เราเท่านั้น พระองค์ทรงเป็นพระผู้ทรงคุ้มครองเรา และต่ออัลลอฮฺ ศรัทธาชนจงมอบหมาย" 
{9:52} จงกล่าวเถิดว่า "พวกเธอจะไม่คอยดูพวกเรา นอกจากหนึ่งในสองสิ่งที่ดีเยี่ยมเท่านั้น และเราก็จะคอยดูพวกเธอ ในการที่อัลลอฮฺจะทรงให้พวกเธอประสบกับการลงโทษที่มาจากพระองค์ หรือที่มาจากมือของพวกเรา ดังนั้นพวกเธอจงคอยดูไปเถิด แท้จริงพวกเราก็จะเป็นผู้คอยดูพร้อมกับพวกเธอด้วย" 
{9:53} จงกล่าวเถิดว่า "พวกเธอจงบริจาคกันเถิด ทั้งด้วยความสมัครใจหรือด้วยความฝืนใจก็ตาม มันจะไม่ถูกรับจากพวกเธอเป็นอันขาด แท้จริงพวกเธอนั้นเป็นพวกที่ละเมิด" 
{9:54} ไม่มีสิ่งใดดอกที่ขัดขวางไม่ให้บรรดาสิ่งบริจาคของพวกเขาถูกรับจากพวกเขา นอกจากการที่พวกเขาปฏิเสธศรัทธาต่ออัลลอฮฺ และต่อศาสนทูตของพระองค์เท่านั้น และพวกเขาจะไม่ดำรงการนมาซ นอกจากด้วยสภาพที่พวกเขาเกียจคร้าน และพวกเขาจะไม่บริจาค นอกจากด้วยสภาพที่พวกเขาฝืนใจ 
{9:55} ดังนั้นเธอจงอย่าคิดชอบต่อทรัพย์สมบัติของพวกเขาและบุตรหลานของพวกเขา แท้จริงอัลลอฮฺทรงประสงค์ที่จะทรมานพวกเขาด้วยสิ่งเหล่านั้นในชีวิตแห่งโลกนี้ และจะให้ชีวิตของพวกเขาออกจากร่างไป ขณะที่พวกเขาเป็นผู้ปฏิเสธศรัทธาเท่านั้น 
{9:56} และพวกเขาจะสาบานต่ออัลลอฮฺว่า พวกเขานั้นเป็นพวกพ้องของพวกเธอ ทั้ง ๆ ที่พวกเขาไม่ได้เป็นพวกพ้องของพวกเธอ ทว่าพวกเขานั้นคือพวกที่หวาดกลัวต่างหาก 
{9:57} หากพวกเขาพบที่ลี้ภัย หรือถ้ำ หรืออุโมง แน่นอนพวกเขาจะหันไปหามัน โดยที่พวกเขาจะไปอย่างรีบด่วน 
{9:58} และในหมู่พวกเขานั้นมีผู้ที่ตําหนิเธอในเรื่องสิ่งบริจาค ถ้าหากพวกเขาได้รับจากสิ่งบริจาคนั้นพวกเขาก็ปิติยินดี และหากพวกเขาไม่ได้รับจากสิ่งบริจาคนั้น บัดนั้นพวกเขาก็โกรธกริ้ว 
{9:59} และพวกเขาน่าจะยินดีต่อสิ่งที่อัลลอฮฺและศาสนทูตของพระองค์ได้ให้แก่พวกเขา และกล่าวว่า "อัลลอฮฺนั้นทรงพอเพียงสำหรับเราแล้ว โดยที่อัลลอฮฺจะทรงประทานแก่เราจากความกรุณาของพระองค์และศาสนทูตของพระองค์ก็เช่นกัน แท้จริงต่ออัลลอฮฺเท่านั้น พวกเรามีความประสงค์" 
{9:60} แท้จริงบรรดาทานนั้นจะเป็นของบรรดาคนยากจน และบรรดาคนขัดสน และบรรดาเจ้าหน้าที่ผู้เก็บรวบรวมมัน และบรรดาผู้มีใจสนิทสนม (ต่อศาสนาอิสลาม) และในการไถ่ทาส และบรรดาผู้มีหนี้สิน และในทางของอัลลอฮฺ และผู้ที่อยู่ในระหว่างเดินทาง ทั้งนี้เป็นบัญญัติอันจําเป็นซึ่งมาจากอัลลอฮฺ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{9:61} และในหมู่พวกเขานั้นมีบรรดาผู้ที่ก่อความเดือดร้อนแก่นบี โดยที่พวกเขากล่าวว่า เขาคือหู จงกล่าวเถิดว่า "หูนั้นดีสำหรับพวกเธอ โดยที่มีศรัทธาต่ออัลลอฮฺ และเชื่อถือต่อบรรดาผู้ที่มีศรัทธา และเป็นการเมตตา แก่บรรดาผู้ที่มีศรัทธาในหมู่พวกเธอ" และบรรดาผู้ที่ก่อความเดือดร้อนแก่ศาสนทูต ของอัลลอฮฺนั้น พวกเขาจะได้รับการลงโทษอันเจ็บปวด 
{9:62} พวกเขาสาบานด้วยอัลลอฮฺแก่พวกเธอ เพื่อที่จะให้พวกเธอพอใจ และอัลลอฮฺและศาสนทูตของพระองค์นั้นเป็นผู้สมควรยิ่งกว่าที่พวกเขาจะทำให้พึงพอใจ หากพวกเขาเป็นผู้มีศรัทธา" 
{9:63} พวกเขาไม่ได้รู้ดอกหรือว่า ผู้ใดที่ฝ่าฝืนอัลลอฮฺและศาสนทูตของพระองค์ แท้จริง เขาจะต้องประสบกับเพลิงนรกญะฮันนัม โดยที่เขาจะอยู่ในนั้นตลอดกาล นั่นแหละคือความอัปยศอันใหญ่หลวง 
{9:64} บรรดาผู้สับปลับนั้นหวั่นเกรงว่าจะมีซูเราะฮฺหนึ่งถูกประทานลงมาแก่พวกตน ซึ่งแจ้งให้พวกเขาทราบสิ่งที่อยู่ในใจของพวกเขา จงกล่าวเถิดว่า "พวกเธอจงเย้ยหยันกันเถิด แท้จริงอัลลอฮฺนั้นจะทรงเผยสิ่งที่พวกเธอหวั่นเกรงนั้นออกมา" 
{9:65} และถ้าหากเธอได้ถามพวกเขา แน่นอนพวกเขาจะกล่าวว่า "แท้จริง พวกเราเป็นเพียงแต่พูดสนุก พูดเล่น เท่านั้น" จงกล่าวเถิดว่า "ต่ออัลลอฮฺ และบรรดาโองการของพระองค์ และศาสนทูตของพระองค์กระนั้นหรือที่พวกเธอเย้ยหยันกัน?" 
{9:66} พวกเธออย่าแก้ตัวเลย แท้จริงพวกเธอได้ปฏิเสธศรัทธาแล้วหลังจากการมีศรัทธาของพวกเธอ หากเราจะอภัยโทษให้แก่กลุ่มหนึ่งในหมู่พวกเธอ เราก็จะลงโทษอีกกลุ่มหนึ่ง เพราะว่าพวกเขาเป็นผู้กระทำความผิด 
{9:67} บรรดาผู้สับปลับชายและบรรดาผู้สับปลับหญิงนั้น พวกเขาเป็นของกันและกัน ซึ่งพวกเขาจะสั่งใช้ให้กระทำความชั่ว และห้ามปรามให้ละเว้นการทำความดี และกํามือของพวกตนไว้ โดยที่พวกเขาลืมอัลลอฮฺ แล้วพระองค์ก็ทรงลืมพวกเขาบ้าง แท้จริงบรรดาผู้สับปลับนั้น พวกเขาคือผู้ละเมิด 
{9:68} อัลลอฮฺได้ทรงเตรียมเพลิงนรกญะฮันนัมสำหรับบรรดาคนสับปลับชาย และบรรดาคนสับปลับหญิง และบรรดาผู้ปฏิเสธศรัทธา พวกเขาจะเป็นอมตะอยู่ในนั้น มันเป็นสิ่งที่พอเพียงแก่พวกเขาแล้ว และอัลลอฮฺก็ได้ทรงสาปแช่งพวกเขา และพวกเขาจะได้รับการลงโทษอันจีรังยั่งยืน 
{9:69} เช่นเดียวกับบรรดาชนก่อนหน้าพวกเธอ ซึ่งพวกเขาเป็นพวกที่มีกําลังเข้มแข็งกว่าพวกเธอ และมีทรัพย์สมบัติและบุตรหลานมากกว่าพวกเธอ แล้วพวกเขาก็ได้หาความสำราญในสิ่งที่เป็นส่วนได้ของพวกตน พวกเธอก็ได้หาความสำราญในสิ่งที่เป็นส่วนได้ของพวกเธอ เช่นเดียวกับบรรดาชนก่อนหน้าพวกเธอได้หาความสำราญในสิ่งที่เป็นส่วนได้ของพวกตนมาแล้ว และพวกเธอพูดกันในสิ่งไร้สาระ เช่นเดียวกับพวกเขาพูดคุยกัน ชนเหล่านั้น บรรดาการงานของพวกเขาสูญสลาย ทั้งในโลกนี้และปรโลก และชนเหล่านี้แหละพวกเขาคือผู้สูญเสีย 
{9:70} ข่าวคราวของบรรดาผู้คนก่อนหน้าพวกเขา ไม่ได้มาถึงพวกเขาดอกหรือ? คือกลุ่มชนของนูหฺ และของอาด และของษะมูด และกลุ่มชนของอิบรอฮีม และชาวมัดยัน และชาวอัลมุอ์ตะฟิกาต โดยที่บรรดาศาสนทูตของพวกเขาได้นำเหล่าหลักฐานอันชัดแจ้งมายังพวกเขา อัลลอฮฺนั้นจะไม่ทรงอยุติธรรมต่อพวกเขา ทว่าพวกเขาฉ้อฉลตนเองต่างหาก 
{9:71} และบรรดาศรัทธาชนชาย และบรรดาศรัทธาชนหญิงนั้น ต่างเป็นผู้ช่วยเหลือซึ่งกันและกัน ซึ่งพวกเขาจะสั่งสอนให้ประพฤติดี และห้ามปรามให้ละเว้นความชั่ว และพวกเขาจะดํารงการนมาซและชําระซะกาต และภักดีต่ออัลลอฮฺ และศาสนทูตของพระองค์ชนเหล่านี้แหละ อัลลอฮฺจะทรงเมตตาแก่พวกเขา แท้จริงอัลลอฮฺคือพระผู้ทรงมีอำนาจ พระผู้ทรงมีปรีชาญาณ 
{9:72} อัลลอฮฺได้ทรงสัญญากับบรรดาผู้ที่มีศรัทธาชายและบรรดาผู้ที่มีศรัทธาหญิง ว่าจะให้สวนสวรรค์ซึ่งมีแม่น้ำลำธารผ่านจากเบื้องใต้ของมัน เป็นอมตะในนั้น และบรรดาสถานที่พำนักอันดีงาม ซึ่งอยู่ในบรรดาสวนสวรรค์แห่งอะดัน และความปิติยินดีจากอัลลอฮฺนั้นยิ่งใหญ่กว่า นั่นคือชัยชนะอันใหญ่หลวง 
{9:73} โอ้ นบี! จงต่อสู้กับบรรดาผู้ปฏิเสธศรัทธาและบรรดาคนสับปลับ และจงรุนแรงต่อพวกเขา และที่พำนักของพวกเขานั้นคือนรกญะฮันนัม และช่างเป็นสถานที่กลับคืนที่เลวร้ายเสียนี่กระไร! 
{9:74} พวกเขาสาบานต่ออัลลอฮฺว่า พวกเขาไม่ได้พูด และแท้จริงนั้น พวกเขาได้พูดซึ่งถ้อยคําแห่งการปฏิเสธศรัทธา และพวกเขาได้ปฏิเสธศรัทธา หลังจากการที่พวกเขาได้เคยเป็นมุสลิม และพวกเขามุ่งกระทำในสิ่งที่พวกเขาไม่ได้รับผล และพวกเขาไม่ได้ปฏิเสธ และรังเกียจ นอกจากว่า อัลลอฮฺและศาสนทูตของพระองค์ได้ทรงให้พวกเขามั่งคั่งขึ้นจากความโปรดปรานของพระองค์ และหากพวกเขาสำนึกผิด ก็เป็นสิ่งดีแก่พวกเขา และหากพวกเขาผินหลังให้ อัลลอฮฺก็จะทรงลงโทษพวกเขาอย่างเจ็บแสบทั้งในโลกนี้และปรโลก และพวกเขาไม่มีผู้คุ้มครองและผู้ช่วยเหลือใด ๆ ในผืนแผ่นดิน 
{9:75} และในหมู่พวกเขานั้นมีผู้ที่ได้สัญญากับอัลลอฮฺว่า "ถ้าหากพระองค์ได้ทรงประทานแก่พวกเรา ซึ่งส่วนหนึ่งจากความโปรดปรานของพระองค์ แน่นอนพวกเราจะบริจาคทาน และแน่นอนพวกเราจะได้เป็นผู้อยู่ในหมู่คนดี" 
{9:76} ครั้นเมื่อพระองค์ได้ทรงประทานส่วนหนึ่งจากความโปรดปรานของพระองค์ให้แก่พวกเขา พวกเขาก็ตระหนี่ในส่วนนั้น และเมินเฉย โดยที่พวกเขาเป็นผู้ผินหลัง 
{9:77} แล้วพระองค์ก็ทรงทำให้การกลับกลอกในใจของพวกเขาถาวรจนกระทั่งถึงวันที่พวกเขาจะพบพระองค์ เนื่องจากการที่พวกเขาบิดพลิ้วต่ออัลลอฮฺ ในสิ่งที่พวกเขาให้สัญญาไว้แก่พระองค์ และเนื่องจากการที่พวกเขาปฏิเสธ 
{9:78} พวกเขาไม่ได้รู้ดอกหรือว่า อัลลอฮฺนั้นทรงรู้ความลับของพวกเขา และการพูดซุบซิบของพวกเขา และแท้จริงอัลลอฮฺคือพระผู้ทรงรอบรู้ในซึ่งสิ่งเร้นลับทั้งหลาย 
{9:79} พวกที่ตําหนิบรรดาผู้ที่สมัครใจในหมู่ศรัทธาชนในการบริจาคทาน และ(ตำหนิ)ผู้ที่ไม่พบสิ่งใด (จะบริจาค)นอกจากค่าแรงงานอันเล็กน้อยของตน แล้วพวกนั้นก็เย้ยหยันพวกเขาเหล่านี้ อัลลอฮฺได้ทรงเย้ยหยันพวกเขา และพวกเขาจะได้รับการลงโทษอันเจ็บแสบ 
{9:80} เธอจงขออภัยโทษให้แก่พวกเขา หรือไม่ก็จงอย่าขออภัยโทษให้แก่พวกเขา หากเธอขออภัยให้แก่พวกเขาเจ็ดสิบครั้ง อัลลอฮฺก็จะไม่ทรงอภัยให้แก่พวกเขาเป็นอันขาด นั่นก็เพราะว่าพวกเขาได้ปฏิเสธศรัทธาต่ออัลลอฮฺและศาสนทูตของพระองค์ และอัลลอฮฺจะไม่ทรงชี้นำกลุ่มชนที่ละเมิด 
{9:81} บรรรดาผู้ที่หนีเกณฑ์ปลิ้มปิติที่พวกเขาอยู่ห่างจากศาสนทูตของอัลลอฮฺ และพวกเขารังเกียจที่จะต้องต่อสู้ด้วยทรัพย์สินของตนและชีวิตของตนในหนทางแห่งอัลลอฮฺ และพวกเขากล่าวว่า "พวกท่านอย่าออกศึกในยามร้อนเลย" จงกล่าวเถิดว่า "เพลิงนรกญะฮัมนัมนั้นร้อนแรงยิ่งกว่า" หากพวกเขาเข้าใจ 
{9:82} พวกเขาจงหัวเราะแต่น้อย และจงร้องไห้ให้มากเถิด ทั้งนี้เป็นการตอบแทนตามที่พวกเขาขวนขวายไว้ 
{9:83} หากอัลลอฮฺได้ทรงให้เธอกลับไปยังกลุ่มหนึ่งในหมู่พวกเขา แล้วพวกเขาจะขออนุมัติเธอเพื่อออกไป ก็จงกล่าวเถิดว่า "พวกเธอจะไม่ออกรบกับฉันตลอดกาล และจะไม่สู้รบกับศัตรูร่วมกับฉันเป็นอันขาด แท้จริง พวกเธอพอใจต่อการหนีเกณฑ์ตั้งแต่ครั้งแรกแล้ว ดังนั้น จงนั่งอยู่กับบรรดาผู้ที่หนีเกณฑ์ต่อไปเถิด" 
{9:84} และเธอจงอย่านมาซให้แก่คนใดในหมู่พวกเขาที่ตายไปเป็นอันขาด และจงอย่ายืนที่หลุมศพของเขา แท้จริงพวกเขานั้นได้ปฏิเสธศรัทธาต่ออัลลอฮฺ และศาสนทูตของพระองค์ และพวกเขาได้ตายลง ขณะที่พวกเขาเป็นผู้ละเมิด 
{9:85} และเธอจงอย่าชื่นชอบทรัพย์สมบัติของพวกเขาและบุตรหลานของพวกเขา แท้จริงอัลลอฮฺ ทรงต้องการที่จะทรมานพวกเขาด้วยสิ่งเหล่านั้นในโลกนี้ และจะให้ชีวิตของพวกเขาออกจากร่างไป ขณะที่พวกเขาเป็นผู้ปฏิเสธศรัทธาเท่านั้น 
{9:86} และเมื่อมีซูเราะฮฺหนึ่งใดถูกประทานลงมาว่า "พวกเธอจงมีศรัทธาต่ออัลลอฮฺ และจงต่อสู้ร่วมกับศาสนทูตของพระองค์ ผู้ที่มั่งคั่งในหมู่พวกเขาก็ขออนุมัติผ่อนผันต่อเธอ และกล่าวว่า "จงปล่อยพวกเราให้ได้อยู่กับบรรดาผู้ที่นั่งกับที่(ไม่ออกศึก)" 
{9:87} พวกเขายินดีที่จะอยู่กับบรรดาผู้ที่หนีเกณฑ์ และได้ถูกประทับตราไว้แล้วบนหัวใจของพวกเขา ดังนั้นพวกเขาจึงไม่เข้าใจ 
{9:88} ทว่าศาสนทูต และบรรดาผู้ที่มีศรัทธาซึ่งร่วมอยู่กับเขานั้น ได้ต่อสู้ด้วยทรัพย์สมบัติของพวกตน และชีวิตของพวกตน ชนเหล่านี้ พวกเขาจะได้รับความดีมากมาย และชนเหล่านี้คือผู้ที่ได้รับความสำเร็จ 
{9:89} สำหรับพวกเขา อัลลอฮฺได้ทรงเตรียมบรรดาสวนสวรรค์ มีแม่น้ำลำธารไหลผ่านจากเบื้องใต้ของมัน เป็นอมตะอยู่ในนั้น นั่นคือชัยชนะอันใหญ่หลวง 
{9:90} และบรรดาผู้ที่แก้ตัวในหมู่อาหรับชนบทเหล่านั้น ได้มาหา เพื่อจะได้มีการอนุมัติผ่อนผันให้แก่พวกเขา และบรรดาผู้ที่ปฏิเสธต่ออัลลอฮฺและศาสนทูตของพระองค์นั้นได้หนีเกณฑ์กันอยู่ การลงโทษอันเจ็บแสบจะประสบแก่บรรดาผู้ปฏิเสธศรัทธาในหมู่พวกเขา 
{9:91} ไม่เป็นความผิดสำหรับบรรดาผู้ที่อ่อนแอ และสำหรับผู้ที่ป่วยไข้ และสำหรับบรรดาผู้ที่ไม่พบสิ่งที่จะบริจาค เมื่อพวกเขาได้ตักเตือนให้จงรักภักดีต่ออัลลอฮฺและศาสนทูตของพระองค์ ไม่มีทางใดที่จะกล่าวโทษแก่บรรดาผู้กระทำความดีได้ และอัลลอฮฺนั้นคือพระผู้ทรงอภัยโทษ พระผู้ทรงเมตตา 
{9:92} และไม่เป็นความผิดสำหรับบรรดาผู้ที่ เมื่อพวกเขามาหาเธอ เพื่อให้เธอจัดพาหนะให้พวกเขาขี่ เธอได้กล่าวว่า "ฉันไม่พบพาหนะที่จะให้พวกเธอขี่มันได้" พวกเขาก็หันหลังกลับโดยที่นัยน์ตาของพวกเขามีน้ำตาคลอเบ้า เพราะเสียใจที่พวกเขาไม่พบสิ่งที่พวกตนจะบริจาค 
{9:93} แท้จริงทางที่จะกล่าวโทษได้นั้น ก็เพียงแต่บรรดาผู้ที่ขออนุมัติผ่อนผันต่อเธอ ทั้ง ๆ ที่พวกเขาเป็นผู้มั่งมี ซึ่งยินดีที่จะอยู่ร่วมกับบรรดาผู้ที่อยู่หนีเกณฑ์ และอัลลอฮฺได้ทรงประทับตราบนหัวใจของพวกเขาแล้ว ดังนั้นพวกเขาจึงไม่รู้สิ่งใด 
{9:94} พวกเขา(ที่ไม่ออกไปสงครามตะบูก)จะแก้ตัวกับพวกเธอ เมื่อพวกเธอกลับมายังพวกเขา จงกล่าวเถิดว่า "พวกเธออย่าแก้ตัวเลย เราจะไม่เชื่อพวกเธอดอก แท้จริงอัลลอฮฺทรงแจ้งข่าวคราวของพวกเธอแก่เราแล้ว และอัลลอฮฺนั้นทรงเห็นการกระทำของพวกเธอ และศาสนทูตของพระองค์ก็เห็นด้วย แล้วพวกเธอก็จะถูกนำกลับคืนสู่พระผู้ทรงรอบรู้แห่งสิ่งเร้นลับและสิ่งเปิดเผย แล้วพระองค์ก็จะทรงแจ้งแก่พวกเธอให้รู้ถึงสิ่งที่พวกเธอกระทำนั้น" 
{9:95} พวกเขาจะสาบานต่ออัลลอฮฺแก่พวกเธอ เมื่อพวกเธอได้กลับมายังพวกเขา เพื่อให้พวกเธอยกโทษให้พวกเขา ดังนั้นพวกเธอจงผินหลังให้พวกเขาเถิด แท้จริงพวกเขานั้นชั่วร้าย และที่พำนักของพวกเขาคือนรก ทั้งนี้เป็นการตอบแทนในสิ่งที่พวกเขาขวนขวายไว้ 
{9:96} พวกเขาจะสาบานแก่พวกเธอ เพื่อให้พวกเธอพอใจต่อพวกเขา แล้วหากพวกเธอพอใจต่อพวกเขา แท้จริงอัลลอฮฺนั้นจะไม่ทรงพอพระทัยต่อกลุ่มชนที่ละเมิดฝ่าฝืน 
{9:97} บรรดาอาหรับชนบทนั้น เป็นพวกปฏิเสธศรัทธาและพวกกลับกลอกที่ร้ายกาจยิ่ง และเป็นการสมควรยิ่งแล้ว ที่พวกเขาจะไม่รู้ขอบเขตในสิ่งที่อัลลอฮฺทรงประทานให้แก่ศาสนทูตของพระองค์ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{9:98} และในหมู่อาหรับชนบทนั้น มีผู้ถือเอาสิ่งที่ตนบริจาคนั้นเป็นค่าปรับ และถือว่าเป็นการสูญเสียและพวกเขารอคอยเหตุร้ายที่จะเกิดแก่พวกเธอ เหตุร้ายเหล่านั้นจงประสบแก่พวกเขาเถิด และอัลลอฮฺคือพระผู้ทรงได้ยิน พระผู้ทรงรอบรู้ 
{9:99} และในหมู่อาหรับชนบทนั้นมีผู้มีศรัทธาต่ออัลลอฮฺและวันปรโลก และถือเอาสิ่งที่ตนบริจาคไปนั้นเป็นการเข้าใกล้กับอัลลอฮฺ และเป็นการขอพรของศาสนทูต มิหรือ มันเป็นการเข้าใกล้ของพวกเขา? อัลลอฮฺจะทรงนำพวกเขาเข้าอยู่ในความเมตตาของพระองค์ แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{9:100} บรรดาชนรุ่นแรกในหมู่ชาวมุฮาญิรีน(ผู้อพยพ) และในหมู่ชาวอันศอรฺ(ผู้ให้ความช่วยเหลือ) และบรรดาผู้ดําเนินตามพวกเขาด้วยการทำความดีนั้น อัลลอฮฺทรงพอพระทัยในพวกเขา และพวกเขาก็พอใจในพระองค์ด้วย และพระองค์ทรงเตรียมไว้ให้พวกเขาแล้ว ซึ่งบรรดาสวนสวรรค์ มีแม่น้ำลำธารไหลผ่านจากเบื้องใต้ของมัน เป็นอมตะอยู่ในนั้น นั่นคือชัยชนะอันใหญ่หลวง 
{9:101} และส่วนหนึ่งจากผู้ที่พำนักอยู่รอบ ๆ พวกเธอที่เป็นอาหรับชนบทนั้น เป็นพวกสับปลับ และในหมู่ชาวมะดีนะฮฺ(ก็เช่นเดียวกัน) พวกเขาเหล่านั้นดื้อรั้นในความสับปลับ เธอไม่รู้จักธาตุแท้ของพวกเขาดอก เรารู้จักพวกเขาดี เราจะลงโทษพวกเขาสองครั้ง แล้วพวกเขาจะถูกนำกลับไปสู่การลงโทษอันยิ่งใหญ่ต่อไป 
{9:102} และมีชนกลุ่มอื่นที่สารภาพความผิดของพวกตน โดยที่พวกเขาประกอบความดีปะปนกับการงานที่ชั่ว หวังว่าอัลลอฮฺจะทรงอภัยโทษให้แก่พวกเขา แท้จริงอัลลอฮฺนั้นคือพระผู้ทรงอภัยโทษ พระผู้ทรงปรานีเสมอ 
{9:103} เธอจงเอาทานจากทรัพย์สินของพวกเขา เพื่อเธอจะได้ชำระพวกเขา และล้างมลทินให้แก่พวกเขาด้วยทานนั้น และเธอจงขอพรให้แก่พวกเขาเถิด เพราะแท้จริงการขอพรของเธอนั้น ทำให้เกิดความสงบใจแก่พวกเขา และอัลลอฮฺคือพระผู้ทรงได้ยิน พระผู้ทรงรอบรู้ 
{9:104} พวกเขาไม่รู้ดอกหรือว่า อัลลอฮฺนั้นทรงรับการสำนึกผิดจากปวงบ่าวของพระองค์และทรงรับบรรดาสิ่งที่เป็นทาน และแท้จริงอัลลอฮฺนั้นคือพระผู้ทรงอภัยโทษ พระผู้ทรงปรานียิ่ง 
{9:105} จงกล่าวเถิดว่า "พวกเธอจงทำเถิด แล้วอัลลอฮฺจะทรงเห็นการกระทำของพวกเธอ และศาสนทูตของพระองค์และบรรดาศรัทธาชน(ก็จะเห็นเช่นกัน) และพวกเธอจะถูกนำกลับคืนสู่พระผู้ทรงรอบรู้ในสิ่งเร้นลับและสิ่งเปิดเผย แล้วพระองค์จะทรงแจ้งแก่พวกเธอในสิ่งที่พวกเธอทำไว้ 
{9:106} และมีชนอีกกลุ่มหนึ่ง ที่ยังรอพระบัญชาของอัลลอฮฺ พระองค์อาจจะทรงลงโทษพวกเขาหรืออาจจะทรงอภัยโทษให้แก่พวกเขา และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{9:107} และบรรดาผู้ที่ยึดเอามัสญิดหลังหนึ่งเพื่อก่อให้เกิดความเดือดร้อนและปฏิเสธศรัทธา และก่อให้เกิดการแตกแยกระหว่างบรรดาศรัทธาชนด้วยกัน และเป็นแหล่งซ่องสุมสำหรับผู้ที่ทำสงครามต่อต้านอัลลอฮฺและศาสนทูตของพระองค์มาก่อน และแน่นอนพวกเขาจะสาบานว่า "เราไม่มีเจตนาอื่นใดนอกจากสิ่งที่ดี" และอัลลอฮฺนั้นทรงเป็นพยานยืนยันว่า พวกเขานั้นเป็นผู้โกหกแน่นอน 
{9:108} เธออย่าไปร่วมยืนนมาซในมัสญิดนั้นเป็นอันขาด แน่นอน มัสญิดที่ถูกวางรากฐานบนความยำเกรงตั้งแต่วันแรกนั้น สมควรอย่างยิ่งที่เธอจะเข้าไปยืนนมาซในนั้น เพราะในมัสญิดนั้น มีคณะบุคคลที่ชอบจะชําระตนให้บริสุทธิ์ และอัลลอฮฺนั้นทรงรักบรรดาผู้ที่ชําระตนให้บริสุทธิ์อยู่เสมอ 
{9:109} ผู้ที่วางรากฐานอาคารของตนบนความยำเกรงต่ออัลลอฮฺ และบนความโปรดปรานนั้นดีกว่า หรือว่าผู้ที่วางรากฐานอาคารของตนบนริมขอบเหวที่จะพังทลายลง แล้วมันก็พังทลายไปพร้อมกับเขาลงไปในนรก? และอัลลอฮฺนั้นจะไม่ชี้แนะทางแก่กลุ่มชนทุจริต 
{9:110} อาคารของพวกเขาที่ก่อสร้างขึ้นมานั้นยังคงเป็นที่ระแวงสงสัยอยู่ในจิตใจของพวกตนจนกระทั่งหัวใจเหล่านั้นจะแตกออกเป็นเสี่ยง ๆ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{9:111} แท้จริงอัลลอฮฺนั้นได้ทรงรับซื้อแล้วจากบรรดาผู้ที่มีศรัทธา ซึ่งชีวิตของพวกเขาและทรัพย์สมบัติของพวกเขา โดยพวกเขาจะได้รับสวนสวรรค์เป็นการตอบแทน พวกเขาจะต่อสู้ในทางของอัลลอฮฺ แล้วพวกเขาก็จะสังหารและจะถูกสังหาร เป็นสัญญาของพระองค์อย่างแท้จริง ซึ่งมีอยู่ในคัมภีร์เตารอฮฺ และคัมภีร์อินญีล และอัลกุรอาน และผู้ใดเล่าจะรักษาสัญญาของตนได้ดียิ่งกว่าอัลลอฮฺ ดังนั้นพวกเธอจงชื่นชมยินดีในการขายของพวกเธอ ที่พวกเธอได้ขายมันไป และนั่นคือชัยชนะอันใหญ่หลวง 
{9:112} บรรดาผู้สำนึกผิด ผู้กระทำการสักการะ ผู้กล่าวคําสรรเสริญ ผู้เดินทาง ผู้ก้มรุกุอฺ ผู้กราบ ผู้สั่งสอนให้ทำความดี ผู้ห้ามปรามให้ละเว้นความชั่ว และบรรดาผู้รักษาขอบเขตของอัลลอฮฺ และจงแจ้งข่าวดีแก่บรรดาผู้ที่มีศรัทธาเถิด 
{9:113} ไม่บังควรแก่นบีและบรรดาผู้ที่มีศรัทธาที่จะขออภัยโทษให้แก่บรรดาผู้ตั้งภาคี ถึงแม้ว่าพวกเขาจะเป็นญาติใกล้ชิดกันก็ตาม ทั้งนี้หลังจากเป็นที่ประจักษ์แก่พวกเขาแล้ว แน่นอนพวกเหล่านั้นเป็นชาวนรก 
{9:114} และการขออภัยโทษของอิบรอฮีมให้แก่บิดาของตนไม่ได้ปรากฏขึ้น นอกจากเป็นสัญญาที่เขาได้ให้ไว้แก่บิดาของตนเท่านั้น แต่เมื่อได้เป็นที่ประจักษ์แก่เขาแล้ว ว่าบิดาของตนเป็นศัตรูของอัลลอฮฺ เขาก็ปลีกตัวออกจากบิดาของตน แท้จริงอิบรอฮีมนั้นเป็นผู้อ่อนโยน และเป็นผู้มีขันติอดทน 
{9:115} และอัลลอฮฺนั้นจะไม่ทรงปล่อยให้กลุ่มชนใดหลงผิด หลังจากที่พระองค์ได้ทรงนำทางที่ถูกต้องให้แก่พวกเขาแล้ว นอกจากจะเป็นที่ประจักษ์แก่พวกเขา ซึ่งสิ่งที่พวกเขาจะยำเกรงเท่านั้น แท้จริงอัลลอฮฺคือพระผู้ทรงรอบรู้ในทุกสรรพสิ่ง 
{9:116} แท้จริงอัลลอฮฺนั้น อํานาจแห่งเหล่าชั้นฟ้าและแผ่นดินนั้นเป็นกรรมสิทธิ์ของพระองค์ พระองค์ทรงให้เป็น ทรงให้ตาย และนอกจากอัลลอฮฺแล้วก็ไม่มีผู้คุ้มครองและผู้ช่วยเหลือสำหรับพวกเธออีกเลย 
{9:117} แท้จริงอัลลอฮฺทรงอภัยโทษให้แก่นบี ชาวมุฮาญิรีน และชาวอันศอรฺแล้ว ซึ่งเขาเหล่านั้นได้ปฏิบัติตามเขาในยามคับขัน หลังจากที่จิตใจของชนกลุ่มหนึ่งในพวกเขาเกือบจะหันเหออกจากความสัตย์จริง แล้วพระองค์ก็ทรงอภัยโทษให้แก่พวกเขา แท้จริงพระองค์คือพระผู้ทรงเอ็นดูยิ่ง พระผู้ทรงปรานียิ่ง 
{9:118} และ(ทรงอภัยโทษ)ให้แก่ชายสามคนที่หนีเกณฑ์ จนกระทั่งแผ่นดินได้กลายเป็นที่คับแคบสำหรับพวกเขา ทั้ง ๆ ที่มันกว้างใหญ่ไพศาล และตัวของพวกเขาก็รู้สึกอึดอัดไปด้วย แล้วพวกเขาก็คาดคิดกันว่า ไม่มีสถานที่หลบลี้ที่ไหนเพื่อจะให้พ้นจากอัลลอฮฺได้ นอกจากการกลับคืนสู่พระองค์ แล้วพระองค์ก็ทรงอภัยโทษให้แก่พวกเขา เพื่อพวกเขาจะได้สำนักผิดต่อพระองค์ แท้จริงอัลลอฮฺนั้นคือพระผู้ทรงอภัยโทษ พระผู้ทรงปรานีเสมอ 
{9:119} โอ้ บรรดาผู้ที่มีศรัทธา! จงยำเกรงอัลลอฮฺเถิด และจงอยู่ร่วมกับบรรดาผู้ที่สัตย์จริง 
{9:120} ไม่บังควรแก่ชาวมะดีนะฮฺและชาวอาหรับชนบทที่อาศัยอยู่รอบนคร จะผินหลังให้กับศาสนทูตของอัลลอฮฺ และไม่บังควรที่พวกเขาจะห่วงชีวิตของพวกตนมากกว่าชีวิตของศาสนทูต ทั้งนี้ไม่ว่าอันใดที่ประสบต่อพวกเขา ไม่ว่าจะเป็นความกระหายน้ำ ความทุกข์ยาก และความหิวโหยเพื่อหนทาง ของอัลลอฮฺ และไม่ว่าพวกเขาจะเหยียบย่างไป ณ ที่ใดก็ตาม ที่ทำให้พวกปฏิเสธศรัทธากริ้วโกรธ และภยันตรายจากศัตรูที่พวกเขาต้องประสบ ล้วนกลายเป็นรางวัลที่ดี ถูกจารึกไว้แล้วสำหรับพวกเขา แท้จริงอัลลอฮฺจะไม่ทรงปล่อยให้รางวัลของผู้ประพฤติดีต้องสูญเสีย 
{9:121} และไม่ว่าพวกเขาจะบริจาคในการบริจาคใด ๆ ไม่ว่าจะน้อยหรือมากก็ตาม และไม่ว่าพวกเขาจะเดินผ่านหุบเขาใด ๆ ล้วนจะถูกบันทึกไว้แก่พวกเขา เพื่อว่าอัลลอฮฺจะทรงตอบแทนให้แก่พวกเขา ซึ่งสิ่งที่ดียิ่งในสิ่งที่พวกเขาได้ทำไว้ 
{9:122} ไม่บังควรที่บรรดาผู้ที่มีศรัทธาจะออกไปสู้รบกันทั้งหมด เหตุใดเล่า แต่ละพวกในหมู่พวกเขาจึงไม่มีหมู่คณะหนึ่ง ซึ่งออกไป เพื่อศึกษาหาความเข้าใจในศาสนา และเพื่อจะได้ตักเตือนพรรคพวกของพวกตน เมื่อกลับมายังพวกเขา เพื่อที่พวกเขาจะได้ระมัดระวัง 
{9:123} โอ้ บรรดาผู้ที่มีศรัทธา! จงสู้รบกับบรรดาผู้ที่อยู่ใกล้เคียงพวกเธอ ที่เป็นผู้ปฏิเสธศรัทธาเสียก่อน และจงให้พวกเหล่านั้นประสบกับความรุนแรงจากพวกเธอ และจงรู้เถิดว่า อัลลอฮฺนั้นทรงอยู่ร่วมกับบรรดาผู้ยำเกรงทั้งหลาย 
{9:124} และเมื่อมีซูเราะฮฺใดหนึ่งถูกประทานลงมา ในหมู่พวกเขาก็จะมีผู้กล่าวขึ้นว่า "มีพวกท่านคนใดบ้าง ที่ซูเราะฮฺนี้ทำให้การศรัทธาเพิ่มขึ้น?" สำหรับบรรดาผู้ที่มีศรัทธานั้น ซูเราะฮฺนี้ได้เพิ่มการศรัทธาแก่พวกเขา แล้วพวกเขาก็มีความปิติยินดี 
{9:125} และสำหรับบรรดาผู้ที่มีโรคในจิตใจของพวกตน ซูเราะฮฺนี้ก็ยิ่งจะเพิ่มความสกปรกให้แก่พวกเขามากยิ่งขึ้นไปอีก และพวกเขาจะตายไปในสภาพที่เป็นพวกปฏิเสธศรัทธา 
{9:126} และพวกเขาไม่เห็นดอกหรือว่า พวกเขาจะถูกทดสอบหนึ่งครั้งหรือสองครั้งในแต่ละปี แล้วพวกเขาก็ไม่ยอมกลับใจ และพวกเขาก็ไม่สำนึกผิดอีกด้วย 
{9:127} และเมื่อซูเราะฮฺใดหนึ่งถูกประทานลงมา พวกเขาต่างก็มองตากัน (แล้วถามขึ้นว่า) "มีผู้ใดเห็นพวกท่านบ้างไหม?" แล้วพวกเขาก็พากันหันเหออกจากแนวทางที่ถูกต้อง เพราะแท้จริง พวกเขาเป็นกลุ่มชนที่ไม่มีความเข้าใจอันใดเลย 
{9:128} แท้จริงมีศาสนทูตคนหนึ่งจากพวกเธอเองได้มาหาพวกเธอแล้ว เป็นที่ลําบากใจแก่เขาในสิ่งที่พวกเธอได้รับความทุกข์ยาก เป็นผู้ห่วงใยต่อพวกเธอ เป็นผู้เอ็นดู ผู้ปรานีต่อบรรดาผู้ที่มีศรัทธา 
{9:129} หากพวกเขาผินหลังให้ ก็จงกล่าวเถิดว่า "อัลลอฮฺนั้นทรงพอเพียงแก่ฉันแล้ว ไม่มีพระผู้เป็นเจ้าอื่นใด นอกจากพระองค์เท่านั้น แด่พระองค์เท่านั้นที่ฉันขอมอบหมาย และพระองค์คือเจ้าของบัลลังก์อันยิ่งใหญ่" 
{10:1} อะลีฟ ลาม รออ์ เหล่านี้คือบรรดาโองการแห่งคัมภีร์ที่ชัดแจ้ง 
{10:2} เป็นการประหลาดแก่ปวงมนุษย์หรือ? ที่เราได้เปิดเผยสำแดงแก่ชายคนหนึ่งจากพวกเขาเอง ให้เตือนสำทับผู้คน และแจ้งข่าวดีแก่บรรดาผู้ที่มีศรัทธาว่า พวกเขานั้น จะได้รับตําแหน่ง อันสูงส่ง ณ ที่พระเจ้าของพวกตน บรรดาผู้ปฏิเสธศรัทธากล่าวว่า "นี่คือมายากรอย่างแน่นอน" 
{10:3} แท้จริงพระเจ้าของพวกเธอคืออัลลอฮฺ พระผู้ทรงสร้างเหล่าชั้นฟ้าและแผ่นดินในเวลาหกวาระ แล้วพระองค์ทรงสถิตย์เหนือบัลลังก์ ทรงบริหารกิจการ ไม่มีผู้ให้ความช่วยเหลือคนใด เว้นแต่ต้องได้รับอนุมัติจากพระองค์ นั่นคืออัลลอฮฺ พระเจ้าของพวกเธอ พวกเธอจงเคารพสักการะพระองค์เถิด พวกเธอไม่ได้ใคร่ครวญดอกหรือ? 
{10:4} ยังพระองค์เท่านั้นคือทางกลับของพวกเธอทั้งหลาย สัญญาของอัลลอฮฺนั้นเป็นจริงเสมอ แท้จริง พระองค์นั้นทรงเริ่มการสร้าง แล้วทรงให้มันหวนกลับคืนมา เพื่อทรงตอบแทนบรรดาผู้ที่มีศรัทธาและผู้ประกอบความดีโดยเที่ยงธรรม ส่วนบรรดาผู้ปฏิเสธศรัทธานั้น พวกเขาจะได้รับเครื่องดื่มที่เดือดพล่านและการลงโทษอันเจ็บแสบ เพราะพวกเขาเคยปฏิเสธศรัทธา 
{10:5} พระองค์ทรงเนรมิตดวงอาทิตย์มีแสงสว่าง และดวงจันทร์มีรัศมี และทรงกําหนดให้มันมีทางโคจร เพื่อพวกเธอจะได้รู้จํานวนปีและการคํานวณ อัลลอฮฺไม่ได้ทรงสร้างสิ่งเหล่านี้ เว้นแต่ด้วยความสัตย์จริง พระองค์ทรงจําแนกสัญญาณต่าง ๆ สำหรับหมู่ชนที่มีความรู้ 
{10:6} แท้จริงการสับเปลี่ยนของราตรีและทิวา และที่อัลลอฮฺทรงสร้างในเหล่าชั้นฟ้าและแผ่นดินนั้นเป็นสัญญาณแก่กลุ่มชนที่มีความยำเกรง 
{10:7} แท้จริงบรรดาผู้ที่ไม่คาดหวังจะพบเรา โดยที่พวกเขาพอใจต่อชีวิตแห่งโลกนี้ และสงบใจกับมัน และบรรดาผู้ละเลยต่อบรรดาสัญญาณของเรา 
{10:8} ชนเหล่านั้น ที่พำนักของพวกเขาคือนรก เนื่องด้วยสิ่งที่พวกเขาขวนขวายเอาไว้ 
{10:9} แท้จริงบรรดาผู้ที่มีศรัทธาและประกอบคุณงามความดี พระเจ้าของพวกเขาจะทรงชี้แนะทางที่ถูกต้องให้แก่พวกเขา เนื่องด้วยการศรัทธาของพวกเขา มีแม่น้ำลำธารไหลผ่านจากเบื้องใต้ของพวกเขา ในสวนสวรรค์อันเกษมสำราญ 
{10:10} การเรียกขานของพวกเขาในสวนสวรรค์คือ "พระพิสุทธิคุณแห่งพระองค์ โอ้ อัลลอฮฺ!" และคําทักทายของพวกเขาในนั้นคือ "ศานติ" และสุดท้ายแห่งการขอพรของพวกเขาคือ "การสรรเสริญเป็นของอัลลอฮฺ พระเจ้าแห่งสากลโลก" 
{10:11} และหากอัลลอฮฺทรงเร่งความเลวร้ายแก่ปวงมนุษย์ เช่นเดียวกับการเร่งของพวกเขาเพื่อขอความดีแล้ว แน่นอน กําหนดเวลาแห่งความตายของพวกเขาก็คงถูกกําหนดแก่พวกเขา แล้วเราจะปล่อยบรรดาผู้ที่ไม่หวังจะพบเราให้อยู่ในความงงงวย เพราะความดื้อดึงของพวกเขา 
{10:12} และเมื่อภยันตรายประสบกับมนุษย์ เขาก็จะวิงวอนขอต่อเราในสภาพนอนตะแคง หรือนั่ง หรือยืน ครั้นเมื่อเราปลดเปลื้องภยันตรายของเขาให้พ้นจากเขาไปแล้ว เขาก็เมิน ราวกับว่าเขาไม่เคยวิงวอนขอต่อเราให้พ้นจากภยันตรายที่ได้ประสบกับตน เช่นนั้นแหละ สิ่งที่บรรดาผู้ละเมิดกระทำนั้น ถูกประดับให้เห็นดีเห็นงาม 
{10:13} และโดยแน่นอน เราได้ทำลายประชาชาติจากชนรุ่นก่อนหน้าพวกเธอ เมื่อพวกเขาทุจริต และบรรดาศาสนทูตของพวกเขาได้มายังพวกเขาพร้อมด้วยหลักฐานอันชัดแจ้ง แล้วพวกเขาก็ไม่มีศรัทธา เช่นนั้นแหละ เราได้ตอบแทนแก่เหล่าทรชน 
{10:14} แล้วเราก็ได้แต่งตั้งพวกเธอให้เป็นผู้สืบทอดในแผ่นดินหลังจากพวกเขาเหล่านั้น เพื่อเราจะดูว่าพวกเธอจะปฏิบัติตนอย่างใด 
{10:15} และเมื่อบรรดาโองการอันชัดแจ้งของเราถูกอ่านแก่พวกเขาแล้ว บรรดาผู้ไม่หวังที่จะพบเราก็กล่าวว่า "ท่านจงนำกุรอานอื่นจากนี้มาให้เราหรือเปลี่ยนแปลงเสีย" จงกล่าวเถิด "ฉันไม่มีสิทธิ์ที่จะเปลี่ยนแปลงเองโดยพละการดอก ฉันจะไม่ปฏิบัติตาม เว้นแต่สิ่งที่ถูกประทานมาให้แก่ฉันเท่านั้น แท้จริง ฉันกลัวว่า หากฉันฝ่าฝืนพระเจ้าของฉันแล้ว จะได้รับการลงโทษในวันอันยิ่งใหญ่" 
{10:16} จงกล่าวเถิด "หากอัลลอฮฺทรงประสงค์ ฉันจะไม่อ่านอัลกุรอานแก่พวกเธอ และพระองค์จะไม่ให้พวกเธอได้รู้อัลกุรอานนั้น แน่นอน ฉันได้ใช้ชีวิตอยู่ในหมู่พวกเธอมาก่อนนั้น พวกเธอไม่ไตร่ตรองบ้างหรือ?" 
{10:17} ดังนั้น ผู้ใดเล่าจะทุจริตยิ่งกว่าผู้กล่าวเท็จต่ออัลลอฮฺ หรือผู้ปฏิเสธต่อบรรดาโองการของพระองค์ แท้จริง บรรดาผู้ทำผิดนั้นย่อมไม่บรรลุความสำเร็จ 
{10:18} และพวกเขาเคารพสักการะสิ่งอื่น นอกจากอัลลอฮฺ ที่ไม่ได้ให้โทษแก่พวกเขา และไม่ได้ให้ประโยชน์แก่พวกเขา และพวกเขาจะกล่าวว่า "เหล่านี้คือผู้อนุเคราะห์เรา ณ ที่อัลลอฮฺ" จงกล่าวเถิด "พวกเธอจะบอกแก่อัลลอฮฺถึงสิ่งที่พระองค์ไม่ทรงรู้ในเหล่าชั้นฟ้าและในแผ่นดินกระนั้นหรือ? พระพิสุทธิคุณแห่งพระองค์ และทรงสูงส่งเหนือกว่าสิ่งที่พวกเขาตั้งภาคีขึ้น" 
{10:19} และปวงมนุษย์นั้นไม่ใช่อื่นใด นอกจากเป็นประชาชาติเดียวกัน แล้วพวกเขาก็แตกแยกกัน และหากไม่ใช่เพราะพระลิขิตจากพระเจ้าของเธอมีมาก่อนแล้ว ก็คงมีการพิพากษาระหว่างพวกเขาในเรื่องที่พวกเขาขัดแย้งกัน 
{10:20} และพวกเขากล่าวว่า "เหตุใด อภินิหารสัญญาณจากพระเจ้าของเขาจึงไม่ถูกประทานมาให้เขา?" จงกล่าวเถิด "แท้จริงสิ่งเร้นลับนั้นเป็นของอัลลอฮฺ พวกเธอจงคอยดูเถิด ฉันนี้ก็อยู่กับพวกเธอในหมู่ผู้คอยดู" 
{10:21} และเมื่อเราให้มนุษย์ลิ้มรสความเมตตาหลังจากภยันตรายได้ประสบแก่พวกเขา พวกเขากลับมีอุบายต่อบรรดาโองการของเรา จงกล่าวเถิด "อัลลอฮฺทรงรวดเร็วยิ่งในการแก้อุบาย" แท้จริง บรรดาทูตของเราบันทึกสิ่งที่พวกเธอกําลังวางอุบายกันอยู่ 
{10:22} พระองค์คือพระผู้ทรงทำให้พวกเธอเดินทางโดยทางบกและทางทะเล จนกระทั่งเมื่อพวกเธออยู่ในเรือและมันได้นำพวกเขาแล่นไปด้วยลมที่ดี และพวกเขาปลื้มปิติกับมัน ทันใดนั้นลมพายุได้พัดกระหน่ำ และคลื่นก็ซัดเข้ามายังพวกเขาจากทุกด้าน และพวกเขาคิดว่า พวกเขาก็ถูกล้อมด้วยสิ่งเหล่านี้ พวกเขาจึงวิงวอนขอต่ออัลลอฮฺด้วยความบริสุทธิ์ใจต่อพระองค์ว่า "หากพระองค์ทรงให้เราพ้นจากภยันตรายนี้ พวกเราก็จะอยู่ในหมู่ผู้กตัญญู" 
{10:23} ครั้นเมื่อพระองค์ทรงให้พวกเขารอดมาแล้ว พลันพวกเขาก็บ่อนทำลายในแผ่นดินโดยปราศจากความเป็นธรรม โอ้ ปวงมนุษย์! แท้จริงการบ่อนทำลายของพวกเธอนั้น มันเป็นอันตรายต่อตัวของพวกเธอเอง เป็นความเพลิดเพลินของชีวิตแห่งโลกนี้เท่านั้น แล้วในที่สุดพวกเธอก็จะกลับคืนสู่เรา แล้วเราจะแจ้งข่าวให้พวกเธอทราบ ถึงสิ่งที่พวกเธอได้กระทำไว้ 
{10:24} แท้จริง อุปมาชีวิตแห่งโลกนี้ อุปมัยดั่งน้ำฝนที่เราได้หลั่งมันลงมาจากฟ้า พืชพันธุ์ของแผ่นดินก็ได้คละเคล้ากับน้ำนั้น ซึ่งบางส่วนของมัน หมู่มนุษย์และปศุสัตว์ก็ใช้กินเป็นอาหาร จนกระทั่งเมื่อแผ่นดินได้มีสิ่งประดับประดา(ด้วยพฤษชาติ)และ(มีดอกผล)งดงามบานสะพรั่ง เหล่าเจ้าของ ๆ มันก็คิดว่า พวกเขามีอํานาจเหนือมัน คําบัญชาของเราก็ได้มายังมันในยามราตรีหรือทิวา แล้วเราได้ทำให้มันถูกเก็บเกี่ยว ราวกับว่า มันไม่เคยถูกเพาะปลูกเมื่อวันวาน เช่นนั้นแหละ เราได้จําแนกโองการต่าง ๆ แก่หมู่ชนผู้ใคร่ครวญ 
{10:25} และอัลลอฮฺทรงเรียกร้องไปสู่สถานที่แห่งศานติ และทรงชี้แนะแนวทางที่ถูกต้องแก่ผู้ที่พระองค์ทรงประสงค์ไปสู่ทางที่เที่ยงธรรม 
{10:26} สำหรับบรรดาผู้ประพฤติดีจะได้รับความดี และได้เพิ่มขึ้นอีก ความหมองคล้ำและความต่ำต้อยจะไม่ปกคลุมใบหน้าของพวกเขา ชนเหล่านี้คือชาวสวรรค์ พวกเขาเป็นอมตะอยู่ในนั้น 
{10:27} และบรรดาผู้ขวนขวายทำความชั่ว การตอบแทนความชั่วด้วยความชั่วเช่นเดียวกัน ความต่ำต้อยจะปกคลุมพวกเขา ไม่มีผู้คุ้มกันพวกเขาให้พ้นจากอัลลอฮฺได้ เสมือนว่าใบหน้าของ พวกเขาถูกคลุมไว้ด้วยชิ้นส่วนหนึ่งของราตรีอันมืดทึบ ชนเหล่านี้คือชาวนรก พวกเขาจะเป็นอมตะอยู่ในนั้น 
{10:28} และวันที่เราชุมนุมพวกเขาทั้งหมด แล้วเราจะกล่าวแก่บรรดาผู้ตั้งภาคีว่า "จงอยู่กับที่ของพวกเธอ ทั้งพวกเธอและบรรดาภาคีของพวกเธอ" แล้วเราได้แยกพวกเขาออกจากกัน และบรรดาภาคีของพวกเขากล่าวว่า "ไม่ควรเลยที่พวกเธอจะเคารพสักการะเรา" 
{10:29} "ดังนั้นจึงพอเพียงแล้วที่อัลลอฮฺทรงเป็นพยานระหว่างเรากับพวกเธอ แน่นอน เราไม่รู้ถึงการเคารพสักการะของพวกเธอต่อเราเลย" 
{10:30} ขณะนั้นทุกชีวิตจะถูกสอบสวนเกี่ยวกับสิ่งที่ได้กระทำไว้ก่อน และพวกเขาจะถูกนำกลับคืนสู่อัลลอฮฺพระเจ้าที่แท้จริงของพวกเขา และสิ่งที่พวกเขาอุปโลกน์ขึ้นมาจะหลงหายไปจากพวกเขา 
{13:31} ถึงแม้ว่าด้วยอัลกุรอาน ภูเขาถูกทำให้เคลื่อนที่ หรือแผ่นดินถูกทำให้แยกออกจากกัน หรือคนตายถูกทำให้พูดจาได้ก็ตาม ทว่ากรณียกิจทั้งมวลเป็นกรรมสิทธิ์ของอัลลอฮฺ บรรดาผู้ที่มีศรัทธา ยังไม่รู้ดอกหรือว่า หากอัลลอฮฺทรงประสงค์ พระองค์จะทรงชี้แนะทางแก่ปวงมนุษย์ก็ยังได้ และบรรดาผู้ปฏิเสธศรัทธานั้น ความหายนะคงจะประสบแก่พวกเขา เนื่องด้วยพวกเขาได้กระทำไว้ หรือจะเกิดขึ้นใกล้ที่พำนักของพวกเขา จนกระทั่งสัญญาณของอัลลอฮฺจะมาถึง แท้จริงอัลลอฮฺไม่ทรงผิดสัญญา 
{10:32} นั่นแหละอัลลอฮฺ พระเจ้าที่แท้จริงของพวกเธอ ฉะนั้น หลังจากความสัตย์จริงแล้วจะมีอันใดอีกเล่า? นอกจากความหลงผิดเท่านั้น แล้วเหตุใดเล่าพวกเธอจึงถูกหันเหออกไปอีก? 
{10:33} เช่นนั้นแหละ ลิขิตของพระเจ้าของเธอย่อมเป็นจริงแก่บรรดาผู้ที่ฝ่าฝืนว่า แน่แท้ พวกเขาจะไม่มีศรัทธา 
{10:34} จงกล่าวเถิด "มีผู้ใดบ้างไหมในหมู่ภาคีของพวกเธอ ที่เป็นผู้เริ่มแรกในการให้บังเกิด แล้วให้มันหวนกลับคืนมาอีก?" จงกล่าวเถิด "อัลลอฮฺทรงเริ่มแรกในการให้บังเกิด แล้วทรงให้มันหวนกลับมาอีก ดังนั้นเหตุใดพวกเธอจึงหันเหออกจากความสัตย์จริงเล่า?" 
{10:35} จงกล่าวเถิด "มีผู้ใดบ้างไหมในหมู่ภาคีของพวกเธอเป็นผู้ชี้แนะทางสู่สัจธรรม?" จงกล่าวเถิด "อัลลอฮฺทรงชี้แนะทางสู่สัจธรรม ดังนั้นผู้ที่ชี้แนะทางสู่สัจธรรมสมควรกว่าที่จะได้รับการปฏิบัติตาม หรือว่าผู้ที่ไม่อาจจะชี้แนะผู้อื่นได้ เว้นแต่จะถูกชี้แนะนั่นเล่า? เหตุใดพวกเธอจึงตัดสินใจเช่นนั้น? 
{10:36} และพวกเขาส่วนมากเพียงแต่ปฏิบัติตามการคาดเดา แท้จริงการคาดเดานั้นไม่อาจจะทดแทนความสัตย์จริงได้แต่อย่างใด แท้จริงอัลลอฮฺนั้นทรงรอบรู้ในสิ่งที่พวกเขากระทำ 
{10:37} และอัลกุรอานนั้นไม่ใช่จะถูกเสกสรรปั้นแต่งขึ้นโดยผู้ใดนอกเหนือจากอัลลอฮฺ แต่เป็นการยืนยันคัมภีร์ที่มีมาก่อน และเป็นการจําแนกข้อบัญญัติต่าง ๆ ในนั้น ไม่มีข้อสงสัยในคัมภีร์นั้น มันมาจากพระเจ้าแห่งสากลโลก 
{10:38} หรือพวกเขากล่าวว่า "เขาเป็นผู้เสกสรรปั้นแต่งขึ้น" จงกล่าวเถิด "พวกเธอจงนำมาสักบทหนึ่งเยี่ยงนั้น และจงเรียกร้องผู้ที่พวกเธอสามารถนำมาได้นอกจากอัลลอฮฺ หากพวกเธอแน่จริง" 
{10:39} ทว่าพวกเขาปฏิเสธสิ่งที่พวกเขายังไม่เคยรู้มาก่อน และสัญญาร้ายยังไม่ได้มายังพวกเขา เช่นนั้นแหละ บรรดาชนรุ่นก่อนพวกเขาได้ปฏิเสธมาแล้ว ดังนั้น เธอจงดูเถิดว่า ผลสุดท้ายของพวกทุจริตนั้นเป็นอย่างใด? 
{10:40} และในหมู่พวกเขามีผู้มีศรัทธาต่ออัลกุรอาน และในหมู่พวกเขามีผู้ไม่มีศรัทธา และพระเจ้าของเธอทรงรู้ดียิ่งต่อบรรดาผู้บ่อนทำลายทั้งหลาย 
{10:41} และถ้าพวกเขาปฏิเสธ เธอจงกล่าวเถิดว่า "การงานของฉันก็เป็นของฉัน และการงานของพวกเธอก็เป็นของพวกเธอ พวกเธอจงปลีกตัวออกจากสิ่งที่ฉันกระทำ และฉันก็จะปลีกตัวออกจากสิ่งที่พวกเธอกระทำ" 
{10:42} และในหมู่พวกเขาก็มีผู้ฟังเธอ เธอจะให้คนหูหนวกได้ยิน แม้ว่าพวกเขาจะไม่ใช้ปัญญากระนั้นหรือ? 
{10:43} และในหมู่พวกเขามีผู้มองมายังเธอ เธอจะชี้แนะทางให้คนตาบอด แม้ว่าพวกเขาจะมองไม่เห็นกระนั้นหรือ? 
{10:44} แท้จริงอัลลอฮฺนั้นจะไม่ทรงอยุติธรรมต่อปวงมนุษย์แต่อย่างใด ทว่าปวงมนุษย์ต่างหากที่อยุติธรรมต่อตนเอง 
{10:45} และวันที่พระองค์ทรงชุมนุมพวกเขา ประหนึ่งว่าพวกเขาไม่ได้พำนักอยู่(ในโลกนี้)นานนัก เว้นแต่เพียงชั่วครู่เดียวในยามทิวา พวกเขาทักทายซึ่งกันและกัน แน่นอนบรรดาผู้ปฏิเสธต่อการ พบอัลลอฮฺ ย่อมสูญเสีย และพวกเขาไม่ได้เป็นผู้ที่อยู่ในแนวทางที่ถูกต้อง 
{10:46} และบางทีเราจะให้เธอได้เห็น(การลงโทษ)บางส่วนที่เราสัญญากับพวกเขา หรือเราจะให้เธอสิ้นชีพเสียก่อน ดังนั้นทางกลับของพวกเขาย่อมไปหาเรา แล้วอัลลอฮฺทรงเป็นพยานต่อสิ่งที่พวกเขากระทำ 
{10:47} และทุกประชาชาติมีศาสนทูตถูกส่งมา ดังนั้นเมื่อศาสนทูตของพวกเขามาถึงแล้ว กิจการระหว่างพวกเขาก็ถูกตัดสินโดยเที่ยงธรรม และพวกเขาจะไม่ได้รับความอยุติธรรม 
{10:48} และพวกเขาจะกล่าวว่า "เมื่อใดเล่าสัญญานี้(จะปรากฏ) หากพวกท่านสัตย์จริง?" 
{10:49} จงกล่าวเถิด "ฉันไม่มีอํานาจที่จะให้โทษและให้คุณแก่ตัวฉันเอง เว้นแต่ที่อัลลอฮฺทรงประสงค์ สำหรับทุกประชาชาติย่อมมีเวลากําหนด เมื่อเวลาของพวกเขามาถึง พวกเขาก็ไม่อาจจะขอผ่อนผันให้ล่าช้าสักระยะหนึ่ง และก็ไม่อาจจะร่นเวลาให้เร็วเข้า" 
{10:50} จงกล่าวเถิด "พวกเธอเห็นไหม? หากว่าการลงโทษของพระองค์เคยประสบแก่พวกเธอในยามราตรีหรือทิวา แล้วเหล่าทรชนจะขอร่นเวลาเพราะอะไร?" 
{10:51} ครั้นเมื่อมันเกิดขึ้น พวกเธอก็จะมีศรัทธาต่อพระองค์กระนั้นหรือ? เพิ่งจะเดี๋ยวนี้ดอกหรือ? ก่อนหน้านั้นพวกเธอเคยขอร่นเวลาไม่ใช่หรือ? 
{10:52} แล้วมีเสียงกล่าวแก่พวกทุจริตว่า "พวกเธอจงลิ้มรสการทรมานอันนิรันดรเถิด พวกเธอจะไม่ถูกตอบแทน เว้นแต่สิ่งที่พวกเธอขวนขวายไว้เท่านั้น" 
{10:53} และพวกเขาจะสอบถามเธอว่า "มันจะเกิดขึ้นจริงหรือ?" จงกล่าวเถิด "แน่นอนทีเดียว ขอสาบานต่อพระเจ้าของฉัน แท้จริงมันจะเกิดขึ้นอย่างแน่นอน และพวกเธอไม่สามารถจะรอดไปได้" 
{10:54} หากทุกชีวิตที่ทุจริตมีอันใดที่อยู่ในแผ่นดิน มันก็จะยอมเอามาไถ่ตนเสียจนหมดสิ้น และพวกเขาก็จะซ่อนความเสียใจเมื่อได้เห็นการทรมาน และจะถูกตัดสินระหว่างพวกเขาอย่างเที่ยงธรรม และพวกเขาจะไม่ได้รับความอยุติธรรม 
{10:55} มิหรือ สรรพสิ่งในเหล่าชั้นฟ้าและแผ่นดินนั้นเป็นกรรมสิทธิ์ของอัลลอฮฺ? มิหรือ สัญญาของอัลลอฮฺนั้นจะเกิดขึ้นจริง แต่พวกเขาส่วนมากไม่รู้? 
{10:56} พระองค์ทรงให้เป็นและทรงให้ตาย และยังพระองค์เท่านั้นพวกเธอจะถูกนำกลับไป 
{10:57} โอ้ ปวงมนุษย์! แท้จริงข้อตักเตือนจากพระเจ้าของพวกเธอได้มายังพวกเธอแล้ว และเป็นการบําบัดสิ่งที่มีอยู่ในทรวงอก และเป็นการชี้แนะทาง และเป็นความเมตตาแก่บรรดาผู้ที่มีศรัทธา 
{10:58} จงกล่าวเถิด "ต่อความโปรดปรานของอัลลอฮฺ และต่อความเมตตาของพระองค์ ต่อสิ่งดังกล่าวนั้น พวกเขาจงปิติยินดีเถิด ซึ่งมันดียิ่งกว่าสิ่งที่พวกเขาสะสมไว้" 
{10:59} จงกล่าวเถิด "พวกเธอเห็นไหม? เครื่องยังชีพที่อัลลอฮฺทรงประทานให้แก่พวกเธอ แล้วพวกเธอก็ทำให้บางส่วนเป็นที่ต้องห้าม และบางส่วนเป็นที่อนุมัติ จงกล่าวเถิด "อัลลอฮฺทรงอนุมัติให้แก่พวกเธอ หรือพวกเธอเสกสรรปั้นแต่งให้แก่อัลลอฮฺกันแน่?" 
{10:60} ความนึกคิดของบรรดาผู้ที่เสกสรรปั้นแต่งความเท็จให้แก่อัลลอฮฺจะเป็นอย่างใดในวันฟื้นคืนชีพ? แท้จริงอัลลอฮฺคือพระผู้มีบุญคุณต่อปวงมนุษย์ ทว่าพวกเขาส่วนมากไม่ขอบพระคุณ 
{10:61} และไม่ว่าเธอจะอยู่ในกิจการใด และไม่ว่าเธอจะอ่านส่วนใดจากอัลกุรอาน และไม่ว่าพวกเธอจะกระทำการใด เราก็จะรู้เห็นเป็นพยานต่อพวกเธอ ในขณะที่พวกเธอกําลังง่วนอยู่ในเรื่องนั้น และไม่มีที่จะรอดพ้นจากพระเจ้าของเธอ แม้ที่มีน้ำหนักเท่าผงธุลี ไม่ว่าในแผ่นดินหรือในท้องฟ้า และไม่ว่าที่เล็กกว่านั้นหรือที่ใหญ่กว่านั้น ล้วนแต่อยู่ในบันทึกอันชัดเจน 
{10:62} จงทราบเถิด แท้จริงเหล่ามิตรของอัลลอฮฺนั้น ไม่มีสิ่งน่าหวาดกลัวสำหรับพวกเขา และพวกเขาจะไม่เศร้าโศก 
{10:63} คือบรรดาผู้ที่มีศรัทธา และพวกเขามีความยำเกรง 
{10:64} พวกเขาจะได้รับข่าวดีในชีวิตแห่งโลกนี้และในปรโลก ไม่มีการเปลี่ยนแปลงในลิขิตของอัลลอฮฺ นั่นคือชัยชนะอันยิ่งใหญ่ 
{10:65} และอย่าให้คําพูดของพวกเขาทำให้เธอต้องเสียใจ แท้จริงเกียรติคุณทั้งมวลนั้นเป็น ของอัลลอฮฺ พระองค์คือพระผู้ทรงได้ยิน พระผู้ทรงรอบรู้ 
{10:66} มิหรือ ทุกสิ่งในเหล่าชั้นฟ้าและทุกสิ่งในแผ่นดินนั้นเป็นของอัลลอฮฺ? และบรรดาผู้วิงวอนขอสิ่งอื่นนอกเหนืออัลลอฮฺ อันได้แก่ภาคีนั้น ไม่ได้ตามอันใด พวกเขาเพียงแต่ตามการคาดเดาเท่านั้น และพวกเขาเพียงแต่คาดคะเน 
{10:67} พระองค์คือพระผู้ทรงบันดาลราตรีให้แก่พวกเธอ เพื่อพวกเธอจะได้พักผ่อนในนั้น และทิวาเพื่อจะได้มองเห็น แท้จริงในการนั้นแน่นอนย่อมเป็นสัญญาณแก่หมู่ชนที่ได้ยิน 
{10:68} พวกเขากล่าวว่า "อัลลอฮฺทรงมีพระบุตร" พระพิสุทธิคุณแห่งพระองค์! พระองค์ทรงอิสระ สิ่งที่อยู่ในเหล่าชั้นฟ้าและสิ่งที่อยู่ในแผ่นดินเป็นกรรมสิทธิ์ของพระองค์ พวกเธอไม่มีหลักฐานใด ๆ ในการกล่าวเช่นนี้ พวกเธอจะกล่าวร้ายต่ออัลลอฮฺในสิ่งที่พวกเธอไม่รู้กระนั้นหรือ? 
{10:69} จงกล่าวเถิด "แท้จริงบรรดาผู้กล่าวเท็จต่ออัลลอฮฺนั้น พวกเขาจะไม่ประสบความสำเร็จดอก" 
{10:70} เป็นความเพลิดเพลินในโลกนี้ แล้วพวกเขาก็กลับคืนมาสู่เรา แล้วเราจะให้พวกเขาลิ้มรสการทรมานอย่างสาหัส เพราะเหตุที่พวกเขาปฏิเสธศรัทธา 
{10:71} และเธอจงอ่านให้พวกเขาฟังถึงเรื่องราวของนูหฺ เมื่อเขากล่าวแก่ประชาชาติของตนว่า "โอ้ หมู่ชนของฉัน! หากว่าการพำนักอยู่ของฉัน และการตักเตือนของฉันด้วยบรรดาโองการของอัลลอฮฺเป็นเรื่องใหญ่แก่พวกเธอแล้ว ฉันก็ขอมอบหมายแด่อัลลอฮฺเท่านั้น พวกเธอจงร่วมกันวางแผนของพวกเธอพร้อมกับบรรดาภาคีของพวกเธอเถิด แล้วอย่าให้แผนของพวกเธอเป็นที่คลุมเครือแก่พวกเธอ แล้วจงดําเนินการต่อฉันทันทีและอย่าได้ลังเลเลย" 
{10:72} "หากพวกเธอผินหลังให้ ฉันก็ไม่ได้ขอค่าตอบแทนใด ๆ จากพวกเธอ แต่รางวัลของฉันอยู่ที่อัลลอฮฺ และฉันได้รับบัญชาให้อยู่ในหมู่ผู้สวามิภักดิ์" 
{10:73} แล้วพวกเขาก็ปฏิเสธเขา เราได้ช่วยให้เขาและผู้อยู่กับเขารอดพ้นในเรือ และเราได้ให้พวกเขาเป็นผู้สืบทอด และเราได้ให้บรรดาผู้ปฏิเสธบรรดาโองการของเราจมน้ำ ดังนั้น เธอจงดูเถิดว่า ผลสุดท้ายของพวกที่ถูกเตือนนั้นเป็นอย่างใด? 
{10:74} หลังจากเขาแล้ว เราได้ส่งบรรดาศาสนทูตไปยังประชาชาติของพวกเขา แล้วบรรดาศาสนทูตเหล่านั้นได้นำหลักฐานอย่างชัดแจ้งมายังพวกเขา แต่พวกเขาเหล่านี้ไม่ได้มีศรัทธาต่อสิ่งที่พวกเขาเหล่านั้นได้เคยปฏิเสธต่อนูหฺมาก่อน เช่นนั้นแหละ เราได้ประทับตราบนหัวใจของบรรดาผู้ฝ่าฝืน 
{10:75} หลังจากพวกเหล่านั้นแล้ว เราได้ส่งมูซาและฮารูนไปยังฟิรเอานฺและบรรดาชนชั้นผู้นำของเขาด้วยบรรดาอภินิหารสัญญาณของเรา พวกเขาก็เย่อหยิ่งโอหัง โดยพวกเขาเป็นกลุ่มชนที่มี ความผิด 
{10:76} ครั้นเมื่อความสัตย์จริงจากเราได้มายังพวกเขาแล้ว พวกเขาก็กล่าวว่า "นี่คือมายากลอันชัดแจ้ง" 
{10:77} มูซาได้กล่าวว่า "พวกเธอกล่าวร้ายต่อความสัตย์จริงเมื่อมันได้มายังพวกเธอเช่นนั้นหรือ? นี่คือมายากลหรือ? และมายากรนั้นจะไม่ประสบความสำเร็จดอก" 
{10:78} พวกเขากล่าวว่า "ท่านมาหาเราเพื่อที่จะหันเหเราออกจากสิ่งที่เราได้พบเห็นบรรพบุรุษของเรากระทำมากระนั้นหรือ? และเพื่อที่ความยิ่งใหญ่ในแผ่นดินจะได้เป็นของท่านทั้งสองกระนั้นหรือ? และเราจะไม่มีศรัทธาต่อท่านทั้งสองเป็นแน่" 
{10:79} และฟิรเอานฺได้กล่าวว่า "พวกเจ้าจงนำมายากรผู้เชี่ยวชาญทุกคนมาพบข้า" 
{10:80} เมื่อเหล่ามายากรมาถึงแล้ว มูซาได้กล่าวกับพวกเขาว่า "พวกเธอจงโยนสิ่งที่พวกเธอนำมาเพื่อจะโยนเถิด" 
{10:81} เมื่อพวกเขาได้โยนไปแล้ว มูซาได้กล่าวว่า "สิ่งที่พวกเธอนำมานั้นคือมายากล แท้จริงอัลลอฮฺจะทรงทำลายมัน แท้จริงอัลลอฮฺจะไม่ทรงแก้ไขการงานของบรรดาผู้บ่อนทำลาย" 
{10:82} และอัลลอฮฺจะทรงให้สัจธรรมยืนหยัดอยู่ด้วยคํากล่าวของพระองค์ และแม้ว่าเหล่าทรชนจะเกลียดชังก็ตาม 
{10:83} ไม่มีผู้ใดมีศรัทธาต่อมูซานอกจากลูกหลานบางคนจากกลุ่มชนของเขาเอง เนื่องจาก ความกลัวต่อฟิรเอานฺและชนชั้นผู้นำของพวกเขาจะทำความเดือดร้อนแก่พวกเขา และแท้จริงฟิรเอานฺนั้นเป็นผู้หยิ่งผยองในแผ่นดิน และแท้จริงเขาอยู่ในหมู่ผู้ละเมิด 
{10:84} และมูซากล่าวว่า "โอ้ กลุ่มชนของฉัน! หากพวกเธอมีศรัทธาต่ออัลลอฮฺ พวกเธอก็จงมอบหมายต่อพระองค์ หากพวกเธอเป็นผู้สวามิภักดิ์" 
{10:85} พวกเขากล่าวว่า "เพียงต่ออัลลอฮฺ เรามอบหมาย พระเจ้าของพวกข้าฯ! โปรดอย่าเอาพวกข้าฯเป็นเครื่องทดสอบสำหรับหมู่ชนทุจริตเลย" 
{10:86} และโปรดช่วยพวกข้าฯให้พ้นจากหมู่ชนผู้ปฏิเสธศรัทธาด้วยความเมตตาของพระองค์ด้วยเทอญ" 
{10:87} และเราได้เปิดเผยสำแดงแก่มูซาและพี่ชายของเขาว่า "จงจัดสร้างเคหสถานให้แก่ประชาชาติของเธอทั้งสองในอียิปต์ และจงทำเคหสถานของพวกเธอเป็นกิบละฮฺ และจงดํารงการนมาซ และจงแจ้งข่าวดีแก่บรรดาผู้ที่มีศรัทธา" 
{10:88} และมูซาได้กล่าวว่า "พระเจ้าของพวกข้าฯ! แท้จริงพระองค์ทรงประทานความสำราญและทรัพย์สมบัติแก่ฟิรเอานฺและชนชั้นผู้นำของเขาในชีวิตแห่งโลกนี้ พระเจ้าของพวกข้าฯ! โดยพวกเขาจะทำให้(กลุ่มชน)หลงจากแนวทางของพระองค์ พระเจ้าของพวกข้าฯ! โปรดทำลายทรัพย์สมบัติของพวกเขา และโปรดทำให้หัวใจของพวกเขาแข็งกระด้าง เพื่อไม่ให้พวกเขามีศรัทธาจนกว่าพวกเขาจะเห็นการลงโทษอย่างเจ็บปวด" 
{10:89} พระองค์ตรัสว่า "การวิงวอนของเธอทั้งสองถูกรับแล้ว เธอทั้งสองจงดําเนินตามแนวทางที่เที่ยงธรรม และอย่าปฏิบัติตามแนวทางของบรรดาผู้ไม่รู้" 
{10:90} และเราได้ให้วงศ์วานของอิสรออีลข้ามทะเลพ้นไป ฟิรเอานฺและพลพรรคของเขาจึงได้ติดตามพวกเขาไปด้วยความละเมิดและอาฆาต จนกระทั่งเมื่อการจมน้ำมาถึงเขาแล้ว เขากล่าวว่า "ฉันมีศรัทธาแล้ว ว่าไม่มีพระผู้เป็นเจ้าอื่นใด นอกจากพระเจ้าที่วงศ์วานของอิสรออีลได้มีศรัทธา และฉันคือคนหนึ่งในหมู่ผู้สวามิภักดิ์" 
{10:91} เพิ่งจะบัดนี้ดอกหรือ? ทั้ง ๆ ที่เธอเป็นผู้ทรยศก่อนหน้านี้ และเธอเป็นคนหนึ่งใน หมู่ผู้บ่อนทำลาย 
{10:92} ดังนั้น วันนี้เราจะให้ร่างของเธอออกจากทะเล เพื่อจะได้เป็นสัญญาณแก่ชนรุ่นหลังจากเธอ และแท้จริงมนุษย์ส่วนมากเฉยเมยต่อเหล่าสัญญาณของเรา 
{10:93} และโดยแน่นอน เราได้ให้วงศ์วานของอิสรออีลพำนักอาศัยอยู่ ณ สถานที่อันดี และเราได้ให้ปัจจัยยังชีพที่ดีมากมายแก่พวกเขา พวกเขาก็ไม่ได้แตกแยกกัน จนกระทั่งคัมภีร์ได้มายังพวกเขา แท้จริงพระเจ้าของเธอจะทรงพิพากษาระหว่างพวกเขาในวันฟื้นคืนชีพในสิ่งที่พวกเขาขัดแย้งกัน 
{10:94} หากเธออยู่ในการสงสัยในสิ่งที่เราได้ให้แก่เธอ ก็จงถามบรรดาผู้อ่านคัมภีร์(เตารอฮฺ) ก่อนเธอ โดยแน่นอน สัจธรรมได้มายังเธอจากพระเจ้าของเธอ ดังนั้นเธอจงอย่าอยู่ในหมู่ผู้สงสัย 
{10:95} และเธออย่าเป็นหนึ่งในบรรดาผู้ปฏิเสธบรรดาโองการของอัลลอฮฺ ดังนั้นเธอจะอยู่ในหมู่ผู้สูญเสีย 
{10:96} แท้จริงบรรดาผู้ที่พระดํารัสของพระเจ้าของเธอได้กลายเป็นจริงแก่พวกเขาแล้ว พวกเขาจะไม่มีศรัทธา 
{10:97} ถึงแม้ทุกสัญญาณจะมายังพวกเขาแล้วก็ตาม จนกว่าพวกเขาจะแลเห็นการลงโทษอย่างเจ็บปวด 
{10:98} ดังนั้นจึงไม่มีสักเมืองหนึ่งเลยที่มีศรัทธา แล้วการศรัทธาของพวกเขาจะอํานวยประโยชน์แก่พวกตน นอกจากกลุ่มชนของยูนุส เมื่อพวกเขามีศรัทธา เราได้ปลดเปลื้องการลงโทษอันยังความอัปยศจากพวกเขาในการมีชีวิตในโลกนี้และเราได้ยืดเวลาระยะหนึ่งแก่พวกเขา 
{10:99} และหากพระเจ้าของเธอทรงประสงค์ แน่นอน ผู้ที่อยู่ในแผ่นดินทั้งมวลก็จะมีศรัทธา ดังนั้นเธอจะบังคับผู้คนให้เป็นผู้มีศรัทธากระนั้นหรือ? 
{10:100} และไม่เคยปรากฏว่าชีวิตใดจะมีศรัทธา เว้นแต่ด้วยอนุมัติของอัลลอฮฺ และพระองค์จะทรงลงโทษแก่บรรดาผู้ไม่ใช้ปัญญา 
{10:101} จงกล่าวเถิด "พวกเธอจงดูว่ามีอะไรในเหล่าชั้นฟ้าและแผ่นดิน และสัญญาณทั้งหลายและการตักเตือนทั้งหลายจะไม่อํานวยผลแก่กลุ่มชนที่ไม่มีศรัทธา" 
{10:102} พวกเขาจะคอยดู(สิ่งใดอีก)ไหม นอกจากการคอยดู(การลงโทษ)เยี่ยงในสมัยของบรรดาผู้ที่ล่วงลับไปก่อนพวกเขา? จงกล่าวเถิด "พวกเธอจงคอยดูเถิด แท้จริงฉันจะเป็นคนหนึ่งในหมู่ผู้คอยดู" 
{10:103} แล้วเราจะช่วยบรรดาศาสนทูตของเราและบรรดาผู้ที่มีศรัทธาให้รอดพ้น และเป็นหน้าที่ของเราเช่นเดียวกัน ที่จะช่วยบรรดาศรัทธาให้รอดพ้น 
{10:104} จงกล่าวเถิด "โอ้ ปวงมนุษย์! หากพวกเธอสงสัยในศาสนาของฉัน ฉันก็จะไม่เคารพสักการะอื่นจากอัลลอฮฺ แต่ฉันจะเคารพสักการะอัลลอฮฺ ผู้ทรงทำให้พวกเธอตาย และฉันได้รับบัญชาให้เป็นคนหนึ่งในหมู่ผู้มีศรัทธา" 
{10:105} และว่า "จงมุ่งหน้าของเธอเพื่อศาสนาอย่างเที่ยงตรง และอย่าอยู่ในหมู่ผู้ตั้งภาคี" 
{10:106} และเธออย่าวิงวอนสิ่งอื่นจากอัลลอฮฺ ที่ไม่อํานวยประโยชน์แก่เธอ และไม่ให้โทษแก่เธอ หากเธอกระทำเช่นนั้น แท้จริงเธอจะอยู่ในหมู่พวกทุจริต 
{10:107} และหากอัลลอฮฺจะทรงให้ทุกข์ภัยประสบแก่เธอแล้ว ก็ไม่มีผู้ปลดเปลื้องมันได้นอกจากพระองค์เอง และหากพระองค์ทรงปรารถนาความดีแก่เธอแล้ว ก็จะไม่มีผู้ใดกีดกันความโปรดปรานของพระองค์ได้ พระองค์ทรงให้ประสบแก่ผู้ที่พระองค์ทรงประสงค์จากปวงบ่าวของพระองค์ และพระองค์เป็นพระผู้ทรงอภัยโทษ พระผู้ทรงปรานีเสมอ 
{10:108} จงกล่าวเถิด "โอ้ ปวงมนุษย์! แน่นอนสัจธรรมจากพระเจ้าของพวกเธอได้มายังพวกเธอแล้วดังนั้นผู้ใดปฏิบัติตามแนวทางที่ถูกต้อง เขาก็ดําเนินตามแนวทางที่ถูกต้องเพื่อตัวของเขาเอง และผู้ใดหลงทาง เขาก็หลงทางเพื่อตัวของเขาเอง และฉันไม่ได้เป็นผู้คุ้มกันพวกเธอแต่อย่างใด" 
{10:109} และเธอจงปฏิบัติตามที่ได้มีการเปิดเผยสำแดงแก่เธอ และจงอดทนจนกว่าอัลลอฮฺจะทรงพิพากษา และพระองค์คือพระผู้ทรงเลิศยิ่งในเหล่าผู้พิพากษา 
{11:1} อะลีฟ ลาม รออ์ คัมภีร์ที่โองการทั้งหลายของมันถูกทำให้รัดกุมมีระเบียบ แล้วถูกจําแนกเรื่องต่าง ๆ อย่างชัดแจ้ง จากพระผู้ทรงมีปรีชาญาณ พระผู้ทรงรอบรู้เชี่ยวชาญ 
{11:2} เพื่อพวกเธอต้องไม่เคารพสักการะผู้ใด นอกจากอัลลอฮฺ แท้จริงฉันได้รับการแต่งตั้งจากพระองค์มายังพวกเธอ เพื่อเป็นผู้ตักเดือนและผู้แจ้งข่าวดี 
{11:3} และพวกเธอจงขอนิรโทษจากพระเจ้าของพวกเธอ แล้วจงสำนึกผิดต่อพระองค์ พระองค์จะทรงประทานปัจจัยยังชีพแก่พวกเธอ ซึ่งปัจจัยยังชีพที่ดี ไปจนถึงวาระหนึ่งที่กําหนดไว้ และพระองค์จะทรงประทานความโปรดปรานของพระองค์แก่ผู้มีความดีทุกคน และหากพวกเธอผินหลังให้ ฉันก็กลัวแทนพวกเธอซึ่งการลงโทษในวันอันยิ่งใหญ่ 
{11:4} ยังอัลลอฮฺคือการกลับคืนของพวกเธอ และพระองค์คือพระผู้ทรงมีอำนาจเหนือทุกสรรพสิ่ง 
{11:5} จงรู้เถิด แท้จริงพวกเขาปกปิดความลับในทรวงอกของพวกตน เพื่อพวกเขาจะซ่อนความเป็นศัตรูนั้นไม่ให้อัลลอฮฺทรงรู้ จงรู้เถิด ขณะที่พวกเขาเอาอาภรณ์ของพวกตนปกคลุมตัวนั้น พระองค์ทรงรู้สิ่งที่พวกเขาปกปิด และสิ่งที่พวกเขาเปิดเผย แท้จริงพระองค์คือพระผู้ทรงรอบรู้ในสิ่งที่อยู่ในทรวงอก 
{11:6} และไม่มีสิ่งมีชีวิตสักตัวในแผ่นดิน ที่เครื่องยังชีพของมันไม่เป็นหน้าที่ของอัลลอฮฺ และพระองค์ทรงรู้ที่พำนักของมันและที่เก็บเสบียงของมัน ทุกสิ่งอยู่ในบันทึกอันชัดแจ้ง 
{11:7} และพระองค์คือพระผู้ทรงสร้างเหล่าชั้นฟ้าและแผ่นดินในหกวาระ และบัลลังก์ของพระองค์อยู่เหนือน้ำ เพื่อพระองค์จะทรงทดสอบพวกเธอ ว่าพวกเธอคนใดมีการงานที่ดีเยี่ยม และหากเธอกล่าวว่า "พวกเธอจะถูกชุบชีวิต หลังจากที่ได้ตายไปแล้ว" บรรดาผู้ปฏิเสธศรัทธาก็จะกล่าวว่า "นี่เพียงแต่เป็นมายากลอันชัดแจ้ง" 
{11:8} และหากเราเลื่อนการลงโทษพวกเขาออกไปอีกหนึ่งกําหนดเวลา พวกเขาก็จะกล่าวว่า "อันใดเล่าที่ได้ยับยั้งมันไว้?" จงรู้เถิด! วันซึ่งการลงโทษจะมายังพวกเขา มันจะไม่ละเว้นไปจากพวกเขา และสิ่งที่พวกเขาได้เยาะเย้ยนั้นจะห้อมล้อมพวกเขา 
{11:9} และถ้าเราได้ให้มนุษย์ลิ้มรสความเมตตาจากเรา แล้วเราได้ดึงมันคืนกลับมาจากเขา เขานั้นก็จะกลายเป็นผู้หมดหวังและสิ้นศรัทธา 
{11:10} และถ้าเราได้ให้เขาลิ้มรสความโปรดปรานหลังจากความทุกข์ยากได้ประสบกับเขา เขาก็จะกล่าวว่า "ความเลวร้ายต่าง ๆ ได้ผ่านพ้นจากฉันไปแล้ว" แล้วเขาก็กลายเป็นผู้คึกคะนอง หยิ่งยะโส 
{11:11} เว้นแต่บรรดาผู้อดทนและประกอบคุณงามความดี ชนเหล่านั้น พวกเขาจะได้รับการอภัยโทษและรางวัลอันยิ่งใหญ่ 
{11:12} และบางทีเธอจะทิ้งบางส่วนที่ถูกเปิดเผยสำแดงแก่เธอ และหัวอกของเธอจะอึดอัดต่อสิ่งนั้น เนื่องจากพวกเขากล่าวว่า "เหตุใดเล่าขุมทรัพย์จึงไม่ถูกส่งลงมา หรือมีมะลักลงมาพร้อมกับเขา?" อันที่จริงเธอเป็นเพียงผู้ตักเตือนเท่านั้น และอัลลอฮฺคือพระผู้ทรงพิทักษ์ทุกสรรพสิ่ง 
{11:13} หรือพวกเขากล่าวว่า "เขาได้เสกสรรปั้นแต่งอัลกุรอานขึ้นมา" จงกล่าวเถิด "ดังนั้น พวก เธอก็จงนำมาสักสิบซูเราะฮฺที่ถูกเสกสรรปั้นแต่งขึ้นให้ได้เยี่ยงนี้ และจงเรียกผู้ที่มีความสามารถในหมู่พวกเธอ อื่นจากอัลลอฮฺมา ถ้าพวกเธอแน่จริง" 
{11:14} หากพวกเขาไม่ตอบสนองการเรียกร้องของพวกเธอ ก็จงรู้เถิดว่า อัลกุรอานถูกประทานลงมาด้วยความรู้แห่งอัลลอฮฺ และนั่นคือไม่มีพระผู้เป็นเจ้าอื่นใด นอกจากพระองค์ แล้วพวกเธอจะยังไม่สวามิภักดิ์อีกหรือ? 
{11:15} ผู้ใดปรารถนาชีวิตแห่งโลกนี้และความบรรเจิดของมัน เราก็จะตอบแทนให้พวกเขาอย่างครบถ้วนซึ่งการงานของพวกเขาในโลกนี้เท่านั้น และพวกเขาจะไม่ถูกริดรอนในการงานนั้นแต่อย่างใด 
{11:16} ชนเหล่านั้น พวกเขาจะไม่ได้รับการตอบแทนอันใดในปรโลก นอกจากเพลิงนรกและสิ่งที่พวกเขาได้ประกอบไว้ในโลกก็จะสูญสลาย และสิ่งที่พวกเขาได้กระทำไว้ก็จะสูญเสีย 
{11:17} ดังนั้น ผู้ที่อยู่บนหลักฐานอันชัดแจ้งจากพระเจ้าของตน และติดตามด้วยผู้เป็นสักขีพยานจากพระองค์ และก่อนนั้นมีคัมภีร์ของมูซา เป็นผู้นำและเป็นความเมตตา ชนเหล่านั้นมีศรัทธาต่อมัน และผู้ใดจากพรรคต่าง ๆ ปฏิเสธศรัทธาต่อมัน เพลิงนรกคือสัญญาของเขา ดังนั้นเธออย่าได้อยู่ในการสงสัยต่อมันเลย แท้จริงมันเป็นสัจธรรมจากพระเจ้าของเธอ ทว่ามนุษย์ส่วนมากจะไม่มีศรัทธา 
{11:18} และผู้ใดเล่า จะทุจริตยิ่งไปกว่าผู้ที่อุปโลกน์ความเท็จต่ออัลลอฮฺ ชนเหล่านั้นจะถูกนำมาเสนอต่อพระเจ้าของพวกตน และบรรดาสักขีพยานจะกล่าวว่า "พวกเหล่านั้นคือบรรดาผู้ที่กล่าวเท็จต่อพระเจ้าของพวกตน" จงรู้เถิด! การสาปแช่งของอัลลอฮฺจะประสบแก่พวกทุจริต 
{11:19} บรรดาผู้ที่กีดกันทางอัลลอฮฺ และพวกเขาใคร่ที่จะให้มันบิดเบือน และพวกเขาต่อปรโลกนั้น พวกเขาปฏิเสธ 
{11:20} ชนเหล่านี้จะไม่รอดพ้นในแผ่นดินนี้ และพวกเขาไม่มีผู้คุ้มครองอื่นจากอัลลอฮฺ การลงโทษแก่พวกเขาจะถูกเพิ่มเป็นทวีคูณ พวกเขาไม่สามารถที่จะฟังได้ และพวกเขามองไม่เห็น 
{11:21} ชนเหล่านี้คือบรรดาผู้ที่ทำให้ชีวิตของพวกตนสูญเสีย และสิ่งที่พวกเขาอุปโลกน์ขึ้นนั้นก็ได้หลงหายไปจากพวกตน 
{11:22} โดยไม่ต้องสงสัย พวกเขาในปรโลก พวกเขาเป็นผู้สูญเสียยิ่ง 
{11:23} แท้จริงบรรดาผู้ที่มีศรัทธาและผู้ประกอบความดีและสำรวมตนต่อพระเจ้าของพวกตน ชนเหล่านั้นคือชาวสวรรค์ ซึ่งพวกเขาเป็นอมตะอยู่ในนั้น 
{11:24} อุปมาของทั้งสองฝ่ายนี้ อุปมัยดั่งเช่นคนตาบอดและหูหนวก กับคนมองเห็นและได้ยิน ทั้งสองนี้จะเท่าเทียมกันกระนั้นหรือ? พวกเธอไม่ได้ไตร่ตรองดอกหรือ? 
{11:25} และโดยแน่นอน เราได้ส่งนูหฺไปยังกลุ่มชนของเขา (โดยกล่าวว่า) "แท้จริงฉันเป็นผู้ตักเตือนอันแน่ชัดแก่พวกเธอ" 
{11:26} "คือพวกเธออย่าเคารพสักการะผู้ใด นอกจากอัลลอฮฺ แท้จริงฉันกลัวแทนพวกเธอถึงการลงโทษในวันอันเจ็บปวด" 
{11:27} แล้วบรรดาบุคคลชั้นนำซึ่งปฏิเสธศรัทธาจากกลุ่มชนของเขากล่าวว่า "เราไม่เห็นท่านเป็นอื่นใด นอกจากสามัญชนเช่นเรา และเราไม่เห็นผู้ใดปฏิบัติตามท่าน นอกจากบรรดาผู้ต่ำต้อยของพวกเรา ที่มีความคิดเห็นตื้น ๆ และเราไม่เห็นว่าพวกท่านประเสริฐกว่าพวกเรา แต่เราคิดว่าพวกท่านเป็นพวกโกหก" 
{11:28} (นูหฺ)กล่าวว่า "โอ้ หมู่ชนของฉัน! พวกเธอเห็นแล้วใช่ไหมว่า หากฉันมีหลักฐานอันแจ้งชัดจากพระเจ้าของฉัน และพระองค์ทรงประทานแก่ฉันซึ่งความเมตตาจากพระองค์ แล้วมันยังมืดมนสำหรับพวกเธอ เราจะบังคับพวกเธอให้รับมันทั้ง ๆ ที่พวกเธอเกลียดชังมันกระนั้นหรือ?" 
{11:29} "และ โอ้ หมู่ชนของฉัน! ฉันไม่ได้ร้องขอทรัพย์สินจากพวกเธอสำหรับการเผยแพร่นี้ แท้จริงรางวัลของฉันอยู่ที่อัลลอฮฺ และฉันจะไม่เป็นผู้ขับไล่บรรดาผู้ที่มีศรัทธาดอก แท้จริงพวกเขาจะเป็นผู้พบพระเจ้าของพวกตน แต่ฉันเห็นว่าพวกเธอเป็นหมู่ชนผู้งมงาย" 
{11:30} "และโอ้ หมู่ชนของฉัน! ผู้ใดจะช่วยฉัน ณ ที่อัลลอฮฺ หากฉันขับไล่พวกเขา พวกเธอไม่คิดบ้างดอกหรือ?" 
{11:31} "ฉันไม่ได้กล่าวแก่พวกเธอว่า ฉันมีขุมคลังของอัลลอฮฺ และฉันไม่รู้ถึงสิ่งพ้นญาณวิสัย และฉันไม่ได้กล่าวว่า ฉันเป็นมะลัก และฉันไม่ได้กล่าวแก่บรรดาผู้ที่สายตาของพวกเธอเหยียดหยามว่า อัลลอฮฺจะไม่ทรงประทานความดีแก่พวกเขา อัลลอฮฺทรงรอบรู้ดียิ่งถึงสิ่งที่อยู่ในจิตใจของพวกเขา หากฉันทำเช่นนั้น ฉันก็จะอยู่ในหมู่พวกทุจริต" 
{11:32} พวกเขากล่าวว่า "โอ้ นูหฺ! แน่นอน ท่านได้โต้เถียงกับเรา และท่านก็ได้สาวความมากขึ้น ดังนั้นจงนำมาให้เราเถิดสิ่งที่สำทับเราไว้ ถ้าท่านอยู่ในหมู่ผู้สัตย์จริง" 
{11:33} (นูหฺ)กล่าวว่า "แท้จริงอัลลอฮฺเท่านั้นที่จะทรงนำมันมายังพวกเธอ หากพระองค์ทรงประสงค์ และพวกเธอจะไม่เป็นผู้รอดพ้นไปได้" 
{11:34} "และคําสั่งสอนของฉันจะไม่เกิดประโยชน์แก่พวกเธอ ตามที่ฉันปรารถนาจะสั่งสอนพวกเธอ ถ้าอัลลอฮฺทรงประสงค์จะปล่อยให้พวกเธอหลงผิด พระองค์คือพระเจ้าของพวกเธอ และพวกเธอจะถูกนำกลับคืนสู่พระองค์" 
{11:35} หรือพวกเขากล่าวว่า เขาได้อุปโลกน์มันขึ้นมา จงกล่าวเถิดว่า "ถ้าฉันได้อุปโลกน์มันขึ้นมา ความผิดของฉันย่อมอยู่ที่ฉัน และฉันปลีกตัวออกจากสิ่งที่พวกเธอกระทำผิด" 
{11:36} และได้มีการเปิดเผยสำแดงแก่นูหฺว่า "จะไม่มีในประชาชาติของเธอสักคนที่จะมีศรัทธา เว้นแต่ผู้ที่ได้มีศรัทธาแล้ว ดังนั้น เธออย่าทุกข์ระทมในสิ่งที่พวกเขาเคยกระทำ" 
{11:37} "และเธอจงสร้างเรือใต้การดูแลของเรา และตามคําบัญชาของเรา และอย่ามาร้องอุทธรณ์ต่อฉันให้แก่พวกทุจริต แท้จริงพวกเขาจะถูกทำให้จมน้ำตาย" 
{11:38} และเขาเริ่มสร้างเรือ และคราใดที่บุคคลชั้นนำจากหมู่ชนของเขาผ่านเขา พวกเขาก็เยาะเย้ยเขา เขาก็กล่าวว่า "หากพวกเธอเยาะเย้ยพวกเรา แท้จริงเราก็จะเยาะเย้ยพวกเธอ เช่นเดียวกับที่พวกเธอเยาะเย้ย" 
{11:39} "แล้วพวกเธอก็จะรู้ว่า ผู้ใดที่การลงโทษอันยังความอัปยศจะมายังเขา และการลงโทษอันยั่งยืนจะประสบแก่เขา" 
{11:40} จนกระทั่งเมื่อคําบัญชาของเราได้มาถึง และน้ำได้พวยพุ่งออกจากเตา เรากล่าวว่า "จงบรรทุกไว้ในเรือจากทุกชนิดเป็นคู่ ๆ และครอบครัวของเธอด้วย – เว้นแต่ผู้ที่พระดํารัสได้กําหนดแก่เขาไว้ก่อน และผู้มีศรัทธา" แต่ไม่มีผู้มีศรัทธาร่วมกับเขานอกจากจํานวนเล็กน้อย 
{11:41} และเขากล่าวว่า "พวกเธอจงลงในเรือด้วยพระนามของอัลลอฮฺ ทั้งในยามแล่นของมันและในยามจอดของมัน แท้จริงพระเจ้าของฉันเป็นพระผู้ทรงอภัย พระผู้ทรงปรานีเสมอ" 
{11:42} และมันแล่นพาพวกเขาไปท่ามกลางคลื่นลูกเท่าภูเขา และนูหฺได้ร้องเรียกบุตรชายของตน ซึ่งอยู่อย่างโดดเดี่ยว "โอ้ ลูกของฉันเอ๋ย! จงขึ้นมาบนเรือกับเราเถิด! และเธออย่าอยู่ร่วมกับผู้ปฏิเสธศรัทธาเลย" 
{11:43} (บุตรชาย)กล่าวว่า "ฉันจะไปอาศัยภูเขาลูกหนึ่ง มันจะคุ้มครองฉันจากน้ำนี้ได้" (นูหฺ)กล่าวว่า "วันนี้จะไม่มีผู้รอดพ้นจากพระบัญชาของอัลลอฮฺ เว้นแต่ผู้ทีพระองค์ทรงเมตตา" และคลื่นได้ซัดเข้ามาระหว่างเขาทั้งสอง และ(ลูกชาย)ก็อยู่ในหมู่ผู้จมน้ำ 
{11:44} และได้มีการกล่าวว่า "โอ้ แผ่นดินเอ๋ย! จงกลืนน้ำของเธอ และโอ้ ฟ้าเอ๋ย! จงให้ฝนหยุดตก" และน้ำได้ก็ลดลง และกิจการได้ถูกตัดสิน และมันได้จอดเทียบอยู่ที่ภูเขาอัลญูดีย์ และได้มีการกล่าวว่า "ความหายนะจงประสบแก่หมู่ชนเถิด" 
{11:45} และนูหฺได้ร้องอุทธรณ์ต่อพระเจ้าของตนโดยกล่าวว่า "พระเจ้าของข้าฯ! แท้จริงบุตรชายของข้าฯเป็นคนหนึ่งในครอบครัวของข้าฯ และแท้จริงสัญญาของพระองค์นั้นเป็นความจริง และพระองค์นั้นทรงตัดสินเที่ยงธรรมยิ่ง ในหมู่ผู้ตัดสินทั้งหลาย" 
{11:46} พระองค์ตรัสว่า "โอ้ นูหฺ! แท้จริงเขาไม่ได้เป็นคนหนึ่งในครอบครัวของเธอ แท้จริงเขาเป็นผลงานที่ไม่ดี ดังนั้นเธออย่าร้องเรียนต่อฉันในสิ่งที่เธอไม่รู้ แท้จริงฉันเตือนเธอ ไม่ให้เธออยู่ในหมู่ผู้งมงาย" 
{11:47} เขากล่าวว่า "พระเจ้าของข้าฯ แท้จริงข้าฯขอความคุ้มครองต่อพระองค์ ให้พ้นจากการร้อง เรียนต่อพระองค์ในสิ่งที่ข้าฯไม่มีความรู้ในเรื่องนั้น และหากพระองค์ไม่ทรงอภัยแก่ข้าฯและไม่ทรงเมตตาข้าฯแล้ว ข้าฯก็จะอยู่ในหมู่ผู้สูญเสีย" 
{11:48} ได้มีการกล่าวว่า "โอ้ นูหฺ! จงขึ้นบกด้วยความศานติจากเรา และความจําเริญแก่เธอ และแก่กลุ่มชนที่อยู่กับเธอ และ(จะมี)กลุ่มชนอื่น ที่เราจะให้พวกเขาหลงระเริง แล้วการลงโทษอย่างเจ็บปวดจากเราก็จะประสบแก่พวกเขา" 
{11:49} เหล่านั้นคือส่วนหนึ่งจากเรื่องราวอันเร้นลับ ที่เราเปิดเผยสำแดงแก่เธอ เธอและกลุ่มชนของเธอไม่เคยรู้เรื่องนี้มาก่อน ดังนั้นเธอจงอดทน แท้จริงบั้นปลายที่ดีนั้นเป็นของบรรดาผู้ยำเกรง 
{11:50} และยังอาด (เราได้ส่ง)พี่น้องคนหนึ่งของพวกเขาคือฮูด เขากล่าวว่า "โอ้ หมู่ชนของฉัน! พวกเธอจงเคารพสักการะอัลลอฮฺเถิด พวกเธอไม่มีพระผู้เป็นเจ้าอื่นใด นอกจากพระองค์ พวกเธอเพียงแต่เป็นพวกอุปโลกน์เท่านั้น" 
{11:51} "โอ้ หมู่ชนของฉัน! ฉันไม่ได้ขอค่าตอบแทนใด ๆ ในการนี้เลย ค่าตอบแทนของฉันนั้นอยู่กับพระผู้ให้บังเกิดฉัน พวกเธอไม่ใช้ปัญญาดอกหรือ?" 
{11:52} "และโอ้ หมู่ชนของฉัน! จงขออภัยโทษต่อพระเจ้าของพวกเธอ แล้วจงกลับใจต่อพระองค์ พระองค์จะทรงส่ง(ฝนจาก)ฟ้าให้ตกชุกเหนือพวกเธอ และจะทรงเพิ่มพลังเป็นทวีคุณให้แก่พวกเธอ และพวกเธออย่าผินหลังกลับอย่างทรชน" 
{11:53} พวกเขากล่าวว่า "โอ้ ฮูด! ท่านไม่ได้นำหลักฐานอันชัดแจ้งมาให้แก่เรา และพวกเราก็จะไม่ละทิ้งพระเจ้าทั้งหลายของเรา ตามคํากล่าวของท่าน และพวกเราก็จะไม่มีศรัทธาในตัวท่าน" 
{11:54} "เราจะไม่กล่าวอย่างใด นอกจากว่า พระเจ้าบางองค์ของเราได้นำความชั่วเข้าไปสิงในตัวท่าน" (ฮูด)กล่าวว่า "แท้จริงฉันให้อัลลอฮฺทรงเป็นพยาน แล้วพวกเธอจงเป็นสักขีพยานด้วยว่า ฉันได้ปลีกตัวออกจากสิ่งที่พวกเธอตั้งภาคี" 
{11:55} "อื่นจากพระองค์ ดังนั้นพวกเธอทั้งหมดจงวางแผนทำร้ายฉันเถิด แล้วพวกเธออย่าได้ให้ฉันต้องรอคอยเลย" 
{11:56} "แท้จริง ฉันมอบหมายต่ออัลลอฮฺ พระเจ้าของฉันและพระเจ้าของพวกเธอ ไม่มีสิ่งมีชีวิตสักตัวเลย ที่พระองค์ไม่ทรงกําขมับมัน แท้จริงพระเจ้าของฉันอยู่บนทางที่เที่ยงตรง" 
{11:57} หากพวกเธอผินหลังให้ (ก็จงรู้เถิดว่า) ฉันก็ได้แจ้งแก่พวกเธอแล้ว เกี่ยวกับสิ่งที่ถูกส่งมากับฉันยังพวกเธอ และพระเจ้าของฉันก็จะทรงแต่งตั้งกลุ่มชนอื่นจากพวกเธอเป็นตัวแทน และพวกเธอไม่อาจทำอันตรายต่อพระองค์สักอย่าง แท้จริงพระเจ้าของฉันเป็นพระผู้ทรงพิทักษ์ทุกสรรพสิ่ง" 
{11:58} และเมื่อบัญชาของเราได้มาถึง เราได้ช่วยฮูดและบรรดาผู้ที่มีศรัทธาร่วมกับเขาให้รอดพ้น ด้วยความเมตตาจากเรา และเราได้ช่วยให้พวกเขาพ้นจากการลงโทษอันโหดร้าย 
{11:59} และนั่นคือกลุ่มชนอาด พวกเขาปฏิเสธมวลอภินิหารสัญญาณของพระเจ้าของพวกตน และฝ่าฝืนต่อบรรดาศาสนทูตของพระองค์และปฏิบัติตามคําสั่งของผู้หยิ่งผยองผู้ขัดขืนทุกคน 
{11:60} และพวกเขาถูกติดตามด้วยการสาปแช่งในโลกนี้และในวันฟื้นคืนชีพ มิหรือ อันที่จริงกลุ่มชนอาดปฏิเสธศรัทธาต่อพระเจ้าของพวกตน? มิหรือ อาดกลุ่มชนของฮูด ห่างไกลจากพระเมตตาแล้ว! 
{11:61} และยังษะมูด (เราได้ส่ง)พี่น้องคนหนึ่งของพวกเขาคือศอลิหฺ เขากล่าวว่า "โอ้ หมู่ชนของฉัน! พวกเธอจงเคารพสักการะอัลลอฮฺเถิด พวกเธอไม่มีพระผู้เป็นเจ้าอื่นใด นอกจากพระองค์ พระองค์ทรงบังเกิดพวกเธอจากแผ่นดิน และทรงให้พวกเธอพำนักอยู่ในนั้น ดังนั้น พวกเธอก็จงขออภัยต่อพระองค์และจงสำนึกผิดต่อพระองค์เถิด แท้จริงพระเจ้าของฉันนั้นทรงอยู่ใกล้ ทรงตอบรับเสมอ" 
{11:62} พวกเขากล่าวว่า "โอ้ ศอลิหฺ! แน่นอนท่านเคยเป็นที่พึ่งในหมู่พวกเรามาก่อนหน้านี้ บัดนี้ท่านจะห้ามไม่ให้พวกเราเคารพสักการะสิ่งที่เหล่าบิดาของพวกเราเคารพสักการะอยู่กระนั้นหรือ? และแท้จริงพวกเราอยู่ในความสงสัยแคลงใจต่อสิ่งที่ท่านเรียกร้องเชิญชวนเรายังสิ่งนั้น" 
{11:63} เขากล่าวว่า "โอ้ หมู่ชนของฉัน! พวกเธอไม่เห็นดอกหรือ? ว่าฉันมีหลักฐานอันชัดแจ้งจากพระเจ้าของฉัน และพระองค์ทรงประทานความเมตตาจากพระองค์แก่ฉัน ดังนั้นผู้ใดเล่าจะช่วยฉันให้พ้นจากอัลลอฮฺหากฉันฝ่าฝืนพระองค์ ดังนั้น พวกเธอจะไม่เพิ่มสิ่งใดให้แก่ฉันเลยนอกจากความสูญเสีย" 
{11:64} "โอ้ หมู่ชนของฉัน! นี่คืออูฐตัวเมียของอัลลอฮฺ เป็นอภินิหารสัญญาณหนึ่งแก่พวกเธอ ดังนั้นพวกเธอจงปล่อยมันให้หากินตามลําพังในแผ่นดินของอัลลอฮฺ และอย่าก่อความทุกข์ยากแก่มัน มิฉะนั้นแล้ว การลงโทษอันใกล้จะคร่าพวกเธอ" 
{11:65} ต่อมาพวกเขาก็ได้ฆ่ามัน ดังนั้น(ศอลิหฺ)จึงกล่าวว่า "พวกเธอจงสุขสำราญในบ้านของพวกเธอสามวัน นั่นคือสัญญาที่ไม่โกหก" 
{11:66} ดังนั้น เมื่อบัญชาของเราได้มาถึง เราได้ช่วยศอลิหฺและบรรดาผู้ที่มีศรัทธาร่วมกับเขาให้รอดพ้นด้วยความเมตตาจากเรา และให้พ้นจากความอดสูของวันนั้น แท้จริงพระเจ้าของเธอคือพระผู้ทรงพลัง พระผู้ทรงมีอำนาจ 
{11:67} และเสียงกัมปนาทได้คร่าพวกทุจริต แล้วพวกเขาได้กลายเป็นผู้นอนพังพาบตายในบ้านเรือนของพวกตน 
{11:68} ประหนึ่งว่า พวกเขาไม่ได้เคยรุ่งเรืองอยู่ในนั้นมาก่อนเลย มิหรือ อันที่จริงษะมูดนั้นปฏิเสธศรัทธาพระเจ้าของพวกตน? มิหรือ ษะมูดห่างไกลจากพระเมตตาแล้ว! 
{11:69} และแน่นอนบรรดาทูตของเราได้มายังอิบรอฮีมพร้อมทั้งข่าวดี พวกเขากล่าวว่า "ศานติ" (อิบรอฮีม)กล่าวว่า "ศานติ" แล้วเขาก็ไม่ได้รีรอที่จะนำลูกวัวย่างออกมา 
{11:70} ครั้นเมื่อ(อิบรอฮีม)เห็นว่ามือของพวกเขาไม่ถึงมัน เขาไม่พอใจต่อพวกเขา และรู้สึกกลัวพวกเขา พวกเขากล่าวว่า "อย่ากลัวเลย แท้จริง เราถูกส่งมายังกลุ่มชนของลูฏ" 
{11:71} และภริยาของเขายืนอยู่ แล้วนางก็หัวเราะ เราจึงแจ้งข่าวดีแก่นางด้วย(การได้บุตรชื่อ) อิสหากและหลังจากอิสหากคือยะอฺกูบ 
{11:72} นางกล่าวว่า "โอ้ แปลกยิ่งนัก! ฉันจะมีบุตรหรือ? ขณะที่ฉันแก่ชราแล้ว และนี่สามีของฉันก็แก่เฒ่า(เช่นกัน) แท้จริงนี่เป็นเรื่องประหลาดแท้" 
{11:73} พวกเขากล่าวว่า "เธอแปลกใจต่อพระบัญชาของอัลลอฮฺหรือ? พระเมตตาของอัลลอฮฺและความจําเริญของพระองค์ จงประสบแด่พวกท่าน โอ้ สมาชิกครอบครัว! แท้จริงพระองค์คือพระผู้ทรงเป็นที่สรรเสริญ พระผู้ทรงประเสริฐยิ่ง 
{11:74} ครั้นเมื่อความตระหนกได้คลายไปจากอิบรอฮีมแล้ว และข่าวดีได้มายังเขา เขาก็โต้เถียงเราในเรื่องของกลุ่มชนลูฏ 
{11:75} แท้จริงอิบรอฮีมนั้นเป็นผู้มีขันติ จิตใจอ่อนโยน หันหน้าเข้าหาอัลลอฮฺเสมอ 
{11:76} "โอ้ อิบรอฮีม! จงเมินไปจากเรื่องนี้เถิด แท้จริงพระบัญชาของพระเจ้าของเธอได้มาถึงแล้ว และแท้จริงพวกเขาเหล่านั้น การลงโทษ ที่ไม่เปลี่ยนเป็นอย่างอื่น จะมายังพวกเขาอย่างแน่นอน" 
{11:77} และเมื่อบรรดาทูตของเราได้มายังลูฏ เขาเป็นทุกข์ต่อพวกเขา และหนักใจในพวกเขา และกล่าวว่า "นี่เป็นวันอันโหดร้าย" 
{11:78} และกลุ่มชนของเขาได้มาหาเขาอย่างรีบร้อน และก่อนหน้านั้นพวกเขาเคยทำความชั่ว เขากล่าวว่า "โอ้ กลุ่มชนของฉัน! เหล่านี้คือธิดาของฉัน พวกนางนั้นบริสุทธิ์สำหรับพวกเธอ ดังนั้น พวกเธอก็จงยำเกรงอัลลอฮฺเถิด และอย่าทำให้ฉันอับอายต่ออาคันตุกะของฉันเลย ไม่มีบุรุษสักคนในหมู่พวกเธอที่มีสติสัมปชัญญะบ้างหรือ?" 
{11:79} พวกเขากล่าวว่า "ท่านก็รู้ดีว่า เราไม่มีความใคร่ในธิดาของท่าน และแท้จริงท่านรู้ดีถึงสิ่งที่เราปรารถนา" 
{11:80} เขากล่าวว่า "หวังเหลือเกิน ว่าฉันมีกําลังปราบพวกเธอ หรือฉันจะหันไปพึ่งที่พักพิงอันมั่นคง" 
{11:81} (มะลาอิกะฮฺ)กล่าวว่า "โอ้ ลูฏ! พวกเราเป็นทูตของพระเจ้าของท่าน พวกเหล่านั้นจะไม่ถึงท่านได้เลย ดังนั้น ท่านจงเดินทางไปในยามรัติกาลพร้อมกับครอบครัวของท่าน และพวกท่านคนใดอย่าได้เหลียวหลัง เว้นแต่ภริยาของท่าน แท้จริงจะประสบแก่นางเช่นเดียวกับที่ได้ประสบแก่พวกเขา แท้จริงสัญญาของพวกเขาคือยามอรุณ มิหรือ ยามอรุณนั้นใกล้เข้ามาแล้ว?" 
{11:82} ดังนั้น เมื่อบัญชาของเราได้มาถึง เราได้พลิกข้างบนของมันลงข้างล่าง และเราได้กระหน่ำฝนหินแกร่งลงมาพรั่งพรู 
{11:83} ถูกตราเครื่องหมายไว้ ณ ที่พระเจ้าของเธอ และมันไม่ไกลไปจากพวกทุจริต 
{11:84} และยังกลุ่มชนของมัดยัน เราได้ส่งพี่น้องคนหนึ่งของพวกเขาคือชุอัยบฺ เขากล่าวว่า "โอ้ หมู่ชนของฉัน! จงเคารพสักการะอัลลอฮฺเถิด พวกเธอนั้นไม่มีพระผู้เป็นเจ้าอื่นใด นอกจากพระองค์ และอย่าให้การตวงและการชั่งนั้นบกพร่อง แท้จริงฉันเห็นพวกเธอมีความสมบูรณ์พูนสุข ทว่าฉันกลัวแทนพวกเธอต่อการลงโทษในวันที่ถูกห้อมล้อมไว้" 
{11:85} "และโอ้ หมู่ชนของฉัน! พวกเธอจงทำการตวงและการชั่งให้ถูกต้องด้วยความเที่ยงธรรม และอย่าฉ้อโกงเอาสิ่งของๆผู้อื่น และอย่าก่อกวน เป็นผู้บ่อนทำลายในแผ่นดิน" 
{11:86} "สิ่งที่เหลืออยู่ของอัลลอฮฺนั้นดียิ่งสำหรับพวกเธอ หากพวกเธอเป็นผู้มีศรัทธา และฉันไม่ใช่ผู้คุ้มกันพวกเธอ" 
{11:87} พวกเขากล่าวว่า "โอ้ ชุอัยบฺ! การนมาซของท่านสั่งสอนท่าน ให้พวกเราละทิ้งสิ่งที่เหล่าบิดาของเราเคารพสักการะอยู่ หรือว่าให้เรา(ละทิ้งการ)กระทำต่อทรัพย์สินของเราตามที่เราต้องการกระนั้นหรือ? แท้จริง ท่านก็เป็นผู้อดทนขันติ เป็นผู้มีสติปัญญา" 
{11:88} เขากล่าวว่า "โอ้ หมู่ชนของฉัน! พวกเธอไม่เห็นดอกหรือ? ว่าฉันมีหลักฐานอันชัดแจ้งจากพระเจ้าของฉัน และพระองค์ได้ประทานปัจจัยยังชีพแก่ฉัน ซึ่งเป็นปัจจัยยังชีพที่ดีจากพระองค์ และฉันไม่ปรารถนาที่จะขัดแย้งกับพวกเธอในสิ่งที่ฉันได้ห้ามพวกเธอให้ละเว้น ฉันไม่ปรารถนาสิ่งใดนอกจากการปฏิรูปให้ดีขึ้นเท่าที่ฉันสามารถ และความสำเร็จของฉันจะไม่เกิดขึ้น เว้นแต่ด้วยความช่วยเหลือของอัลลอฮฺ ต่อพระองค์ฉันมอบหมายและยังพระองค์เท่านั้นฉันกลับคืน" 
{11:89} "และโอ้ หมู่ชนของฉัน! อย่าให้การแตกแยกกับฉันทำให้พวกเธอกระทำผิด ซึ่งจะประสบแก่พวกเธอเช่นที่ได้ประสบแก่กลุ่มชนของนูหฺ หรือกลุ่มชนของฮูด หรือกลุ่มชนของศอลิหฺ และกลุ่มชนของลูฏไม่ได้อยู่ห่างไกลจากพวกเธอ" 
{11:90} "และพวกเธอจงขออภัยโทษต่อพระเจ้าของพวกเธอ แล้วจงกลับใจต่อพระองค์ แท้จริงพระเจ้าของฉันคือพระผู้ทรงเมตตา พระผู้ทรงรักใคร่" 
{11:91} พวกเขากล่าวว่า "โอ้ ชุอัยบฺ! เราไม่เข้าใจมากนักในสิ่งที่ท่านกล่าวมา และแท้จริงเราเห็นว่าท่านเป็นคนอ่อนแอในหมู่พวกเรา ถ้าไม่ใช่เพราะครอบครัวของท่านแล้ว เราก็คงขว้างปาท่านแล้ว และท่านก็ไม่ได้เป็นที่นับถือสำหรับพวกเราเลย" 
{11:92} เขากล่าวว่า "โอ้ กลุ่มชนของฉัน! ครอบครัวของฉันเป็นที่นับถือสำหรับพวกเธอมากยิ่งกว่าอัลลอฮฺกระนั้นหรือ? และพวกเธอได้เอาพระองค์ไว้เบื้องหลังพวกเธอ แท้จริงพระเจ้าของฉันทรงรอบรู้สิ่งที่พวกเธอกระทำ" 
{11:93} และโอ้ หมู่ชนของฉัน! พวกเธอจงกระทำตามแนวทางของพวกเธอ ฉันก็จะกระทำ (ตามแนวทางของฉัน) แล้วพวกเธอก็จะรู้ว่า ผู้ใดกันที่จะประสบกับการลงโทษที่ทำให้เขาต้องอดสู และผู้ใดกันที่เป็นคนโกหก และพวกเธอจงคอยเฝ้าดูเถิด แท้จริงฉันก็คอยเฝ้าดูร่วมกับพวกเธอ(เช่นกัน) 
{11:94} และเมื่อพระบัญชาของเราได้มาถึง เราได้ช่วยชุอัยบฺและบรรดาผู้ที่มีศรัทธาร่วมกับเขาให้รอดพ้น ด้วยความเมตตาจากเรา และเสียงกัมปนาทได้คร่าพวกทุจริต แล้วพวกเขาได้กลายเป็นผู้นอนพังพาบตายในบ้านเรือนของพวกเขา 
{11:95} ประหนึ่งว่าพวกเขาไม่ได้เคยรุ่งเรืองอยู่ในนั้นมาก่อน มิหรือ! มัดยัน จงห่างไกลจากพระเมตตา! เช่นเดียวกับที่ษะมูดได้ห่างไกลมาแล้ว 
{11:96} และโดยแน่นอนเราได้ส่งมูซามาพร้อมด้วยบรรดาสัญญาณของเราและหลักฐานอันชัดแจ้ง 
{11:97} ยังฟิรเอานฺและบรรดาบุคคลชั้นนำของเขา พวกเขาได้ปฏิบัติตามบัญขาการของฟิรเอานฺ อันบัญชาการของฟิรเอานฺนั้นไม่ถูกต้องเลย 
{11:98} เขาจะนำหน้ากลุ่มชนของตนในวันฟื้นคืนชีพ และนำพวกเขาลงในเพลิงนรก และมันช่างเป็นทางลงที่เลวร้ายเสียนี่กระไร! 
{11:99} และพวกเขาถูกติดตามด้วยการสาปแช่งในโลกนี้และวันฟื้นคืนชีพ มันช่างเป็นการช่วยเหลือที่เลวร้ายเสียนี่กระไร! 
{11:100} นั่นคือส่วนหนึ่งจากเรื่องราวของบ้านเมือง เราได้เล่าเรื่องของมันให้แก่เธอ ส่วนหนึ่งของมันยังคงอยู่ และส่วนหนึ่งก็เสื่อมโทรมไปแล้ว 
{11:101} และเราไม่ได้ฉ้อฉลพวกเขา ทว่าพวกเขาต่างหากที่ฉ้อฉลต่อตนเอง และบรรดาพระเจ้าของพวกเขาที่พวกเขาวิงวอนขออื่นจากอัลลอฮฺนั้น จะไม่อํานวยประโยชน์อันใดให้แก่พวกเขาเลย เมื่อพระบัญชาของพระเจ้าของเธอได้มาถึง และพระเจ้าเหล่านั้นไม่ได้เพิ่มอันใดแก่พวกเขา นอกจากความพินาศ 
{11:102} และเช่นนี้แหละ คือการลงโทษของพระเจ้าของเธอ เมื่อพระองค์ทรงลงโทษบ้านเมือง ซึ่งเป็นบ้านเมืองที่ทุจริต แท้จริงการลงโทษของพระองค์นั้นเจ็บแสบสาหัส 
{11:103} แท้จริง ในการนั้นเป็นสัญญาณสำหรับผู้ที่กลัวการลงโทษในวันปรโลก นั่นคือวันแห่งการรวบรวมปวงมนุษย์ไปยังพระองค์ และนั่นคือวันแห่งการอยู่ร่วมกันอย่างพร้อมเพรียง 
{11:104} และเราไม่ได้หน่วงมัน เว้นแต่เพื่อวาระที่ถูกกําหนดไว้ 
{11:105} วันที่มันมาถึง ไม่มีชีวิตใดจะพูดจาได้ เว้นแต่โดยพระอนุมัติของพระองค์ ดังนั้น ในหมู่พวกเขาจะมีผู้เคราะห์ร้ายและผู้โชคดี 
{11:106} ดังนั้น บรรดาผู้เคราะห์ร้ายก็จะอยู่ในนรก สำหรับพวกเขาที่อยู่ในนั้นคือ การถอนหายใจและการสะอื้น 
{11:107} พวกเขาจะเป็นอมตะอยู่ในนั้น ตราบเท่าที่เหล่าชั้นฟ้าและแผ่นดินยังคงยืนยง เว้นแต่ที่พระเจ้าของเธอทรงประสงค์ แท้จริงพระเจ้าของเธอทรงทำแน่ ตามที่พระองค์ทรงประสงค์ 
{11:108} และสำหรับบรรดาผู้โชคดีก็จะอยู่ในสวนสวรรค์ พวกเขาจะเป็นอมตะอยู่ในนั้น ตราบเท่าที่เหล่าชั้นฟ้าและแผ่นดินยังคงยืนยง เว้นแต่ที่พระเจ้าของเธอทรงประสงค์ เป็นการประทานให้โดยปราศจากการบั่นทอน 
{11:109} ดังนั้น เธออย่าอยู่ในความสงสัยในสิ่งที่พวกเขาเหล่านั้นเคารพสักการะ พวกเขาไม่ได้เคารพสักการะสิ่งใด เว้นแต่เช่นเดียวกับที่บรรพบุรุษของพวกเขาได้เคารพสักการะมาก่อนแล้ว และแท้จริงเราจะตอบสนองตามส่วนแบ่งของพวกเขาอย่างครบถ้วน ไม่บกพร่อง 
{11:110} และแท้จริงเราได้ให้คัมภีร์แก่มูซา แล้วได้เกิดการขัดแย้งกันขึ้นในนั้น และหากไม่ใช่เพราะลิขิตที่มีมาแต่ก่อนจากพระเจ้าของเธอแล้ว ก็คงจะมีการตัดสินระหว่างพวกเขา และแท้จริงพวกเขาอยู่ในความสงสัยต่อสิ่งนั้น 
{11:111} และแน่นอน สำหรับพวกเขาทั้งหมด พระเจ้าของเธอจะทรงตอบแทนการงานของพวกเขาให้อย่างครบถ้วน แท้จริงพระองค์ทรงรู้ทุกสิ่งที่พวกเขากระทำ 
{11:112} เธอจงอยู่ในความเที่ยงธรรม อย่างที่เธอได้รับบัญชา และผู้ที่สำนึกผิดร่วมกับเธอเช่นกัน และพวกเธออย่าได้ละเมิด แท้จริงพระองค์ทรงรู้เห็นสิ่งที่พวกเธอกระทำ 
{11:113} และพวกเธออย่าคล้อยตามพวกทุจริต มิฉะนั้น เพลิงนรกจะสัมผัสพวกเธอ และพวกเธอไม่มีผู้คุ้มครองใด ๆ นอกจากอัลลอฮฺ แล้วพวกเธอจะไม่ได้รับความช่วยเหลือ 
{11:114} และเธอจงดํารงการนมาซ ยามช่วงปลายทั้งสองของทิวาและยามต้นของราตรี แท้จริงคุณงามความดีย่อมลบล้างเหล่าความผิด นั่นคือข้อเตือนสำหรับบรรดาผู้ที่รำลึก 
{11:115} และเธอจงอดทน เพราะแท้จริงอัลลอฮฺจะไม่ทรงทำให้การตอบแทนของผู้ทำความดีนั้นสูญหาย 
{11:116} เหตุใดในชนรุ่นก่อนพวกเธอ จึงไม่มีปัญญาชนช่วยกันห้ามปรามการบ่อนทำลายในแผ่นดิน เว้นแต่จํานวนน้อยเท่านั้นจากผู้ที่เราได้ช่วยพวกเขาให้รอดพ้น และพวกทุจริตได้หลงตามความสำราญที่ถูกประทานให้ พวกเขาจึงเป็นทรชน 
{11:117} และพระเจ้าของเธอจะไม่ทรงทำลายหมู่บ้านโดยอยุติธรรม ขณะที่ประชากรของหมู่บ้านนั้นเป็นผู้ฟื้นฟูทำความดี 
{11:118} และหากพระเจ้าของเธอทรงประสงค์ แน่นอนพระองค์จะทรงทำให้ปวงมนุษย์เป็นประชาชาติเดียวกัน ถึงกระนั้นพวกเขาก็ยังคงขัดแย้งกัน 
{11:119} เว้นแต่ผู้ที่พระเจ้าของเธอทรงเมตตา และเช่นนั้นแหละพระองค์ทรงบังเกิดพวกเขา และพระพจนารถของพระเจ้าสมบูรณ์แล้วว่า "ฉันจะให้นรกนั้นเต็มไปด้วยพวกญินและมนุษย์ทั้งหมด" 
{11:120} และทั้งหมดนี้เราได้บอกเล่าแก่เธอ จากเรื่องราวของบรรดาศาสนทูตเพื่อทำให้จิตใจของเธอหนักแน่น ในนี้มีความสัตย์จริงมาถึงเธอ และเป็นข้อตักเตือน และข้อรำลึกสำหรับบรรดาผู้ที่มีศรัทธา 
{11:121} จงกล่าวเถิดแก่บรรดาผู้ไม่มีศรัทธาว่า "พวกเธอจงกระทำตามแนวทางพวกเธอ แท้จริงเราก็กระทำเช่นกัน 
{11:122} "และพวกเธอจงคอยดูเถิด แท้จริงเราก็เป็นผู้คอยดู" 
{11:123} และสิ่งพ้นญาณวิสัยแห่งเหล่าชั้นฟ้าและแผ่นดินนั้น เป็นกรรมสิทธิ์ของอัลลอฮฺ และยังพระองค์การงานทั้งมวลจะถูกนำกลับไป ดังนั้นเธอจงเคารพสักการะพระองค์และจงมอบหมายต่อพระองค์ และพระเจ้าของเธอนั้น ไม่ทรงเผอเรอในสิ่งที่พวกเธอกระทำ 
{12:1} อะลิฟ ลาม รออ์ เหล่านี้คือโองการแห่งคัมภีร์ที่ชัดแจ้ง 
{12:2} แท้จริงเราได้ประทานคัมภีร์นี้ลงมาเป็นภาษาอาหรับ เพื่อพวกเธอจะได้ใช้ปัญญา 
{12:3} เราจะเล่าเรื่องราวที่ดียิ่งแก่เธอ ตามที่เราได้เปิดเผยสำแดงอัลกุรอานนี้แก่เธอ แม้ว่าก่อนหน้านี้เธอจะเคยอยู่ในหมู่ผู้ไม่รู้เรื่องราว 
{12:4} (จงรำลึก)ขณะที่ยูสุฟกล่าวแก่บิดาของตนว่า "โอ้ บิดา! แท้จริงฉันได้ฝันเห็นดวงดาวสิบเอ็ดดวง และดวงอาทิตย์ และดวงจันทร์ ฉันฝันเห็นพวกมันกราบต่อฉัน" 
{12:5} เขากล่าวว่า "โอ้ ลูกเอ๋ย! เธออย่าเล่าความฝันของเธอแก่พี่น้องของเธอ เพราะพวกเขาจะวางอุบายเพื่อ(ทำร้าย)เธอ แท้จริง ชัยฎอนนั้นเป็นศัตรูที่ชัดแจ้งต่อมนุษย์" 
{12:6} "และเช่นนั้นแหละ พระเจ้าของเธอทรงเลือกเธอ และทรงสอนเธอให้รู้วิชาทำนายฝัน และทรงประทานความโปรดปรานของพระองค์อย่างสมบูรณ์แก่เธอและวงศ์วานของยะอฺกูบ เช่นเดียวกับที่พระองค์ได้ทรงประทานความโปรดปรานอย่างสมบูรณ์แก่ปู่ทวดทั้งสองของเธอแต่กาลก่อน คืออิบรอฮีมและอิสหาก แท้จริงพระเจ้าของเธอเป็นพระผู้ทรงรอบรู้ พระผู้ทรงมีปรีชาญาณ" 
{12:7} แท้จริงในยูสุฟและพี่น้องของเขานั้น มีบรรดาสัญญาณสำหรับผู้สอบถาม 
{12:8} (จงรำลึก)เมื่อพวกเขากล่าวว่า "แท้จริงยูสุฟและน้องชายของเขาเป็นที่รักแก่บิดาของเรายิ่งกว่าพวกเรา ทั้ง ๆ ที่พวกเรามีจํานวนมาก แท้จริงบิดาของเราอยู่ในความหลงผิดอย่างชัดเจน" 
{12:9} "พวกเธอจงฆ่ายูสุฟ หรือเอาเขาไปทิ้งที่แผ่นดินไกล ใบหน้าของบิดาของพวกเธอ ก็จะว่างให้แก่พวกเธอ และพวกเธอค่อยเป็นชนที่ดีหลังจากเขา" 
{12:10} คนหนึ่งในพวกเขากล่าวว่า "พวกเธออย่าฆ่ายูสุฟ แต่จงโยนเขาลงในบ่อลึก เพื่อคณะเดินทางบางคณะจะได้นำเอาเขาออกมา หากพวกเธอจําเป็นต้องกระทำเช่นนั้น" 
{12:11} พวกเขากล่าวว่า "โอ้ บิดาของเรา! เหตุใดท่านจึงไม่ไว้ใจเราในยูสุฟ และแท้จริงเรานี้เป็นผู้บริสุทธิ์ใจต่อเขา" 
{12:12} "ปล่อยเขาไปกับเราพรุ่งนี้เถิด เขาจะได้กินและเล่นบ้าง และแท้จริงเรานี้จะเป็นผู้คุ้มกันเขา" 
{12:13} เขากล่าวว่า "แท้จริงมันจะทำให้ฉันเศร้าใจนัก ที่พวกเธอจะเอาเขาไป และฉันกลัวว่า สุนัขป่าจะกินเขา ขณะที่พวกเธอไม่ได้เอาใจใส่ต่อเขา" 
{12:14} พวกเขากล่าวว่า "หากสุนัขป่ากินเขาได้ ทั้ง ๆ ที่พวกเรามีจํานวนมาก ถ้าเป็นเช่นนั้นจริง พวกเราก็เป็นผู้สูญเสีย" 
{12:15} เมื่อพวกเขาพาเขาไป และพวกเขาตกลงกันว่าจะเอาเขาไปโยนในบ่อลึก เราจึงได้เปิดเผยสำแดงแก่เขาว่า "เธอจะได้เล่าแก่พวกเขาถึงการกระทำของพวกเขาในครั้งนี้ โดยที่พวกเขาไม่รู้สึก" 
{12:16} และพวกเขาได้กลับมาหาบิดาของพวกเขาเวลาค่ำ พลางร้องไห้ 
{12:17} พวกเขากล่าวว่า "โอ้ บิดาของเรา! พวกเราได้ออกไปวิ่งแข่งกัน และเราได้ปล่อยยูสุฟคอยเฝ้าสัมภาระของเรา แล้วสุนัขป่าได้มากินเขา และท่านคงไม่เชื่อเราแน่ ทั้ง ๆ ที่เราเป็นผู้สัตย์จริง" 
{12:18} และพวกเขาได้นำเสื้อของเขามา มีเลือดปลอมติดอยู่ "ทว่าจิตใจพวกเธอเองต่างหาก ที่ได้ลวงตัวพวกเธอให้เห็นดีเห็นงาม ดังนั้น การอดทนเป็นสิ่งที่ดี และอัลลอฮฺคือพระผู้ทรงให้ความช่วยเหลือ(ให้อดทน)ต่อสิ่งที่พวกเธอกล่าวอ้าง" 
{12:19} และคณะเดินทางหนึ่งได้มาถึง พวกเขาจึงได้ส่งคนแบกน้ำของพวกตนไป เขาจึงหย่อนถังของตนลงไป เขากล่าวว่า "โอ้ ข่าวดี! นี่เป็นเด็กชาย" และพวกเขาได้ซ่อนเขาไว้เป็นสินค้า และอัลลอฮฺทรงรอบรู้ในสิ่งที่พวกเขากระทำ 
{12:20} และพวกเขาได้ขายเขาไปในราคาถูก นับได้ไม่กี่ดิรฮัม และพวกเขาเป็นผู้มักน้อยในตัวเขา 
{12:21} และผู้ที่ซื้อเขามาจากอียิปต์กล่าวกับภริยาของเขาว่า "จงให้ที่พำนักแก่เขาอย่างมีเกียรติ บางที เขาจะทำประโยชน์ให้เราได้บ้าง หรือเราอาจจะรับเขาเป็นบุตร และเช่นนั้น เราได้ทำให้ยูสุฟมีอํานาจในแผ่นดิน และเพื่อเราจะได้สอนให้เขารู้วิชาทำนายฝัน และอัลลอฮฺทรงเป็นผู้พิชิตเหนือกิจการของพระองค์ ทว่ามนุษย์ส่วนมากไม่รู้ 
{12:22} แล้วเมื่อเขาบรรลุวัยหนุ่มฉกรรจ์ เราได้ประทานวิจารณญาณและวิทยาการแก่เขา และเช่นนั้น เราตอบแทนแก่บรรดาผู้ประพฤติดี 
{12:23} และ(สตรี)ที่เขาพึ่งอาศัยอยู่ในบ้านนั้น ก็ได้ยั่วยวนเขา และนางได้ปิดเหล่าประตู และกล่าวว่า "มานี่ซิ!" เขากล่าวว่า "ฉันขอความคุ้มครองต่ออัลลอฮฺ แท้จริง เขานั้นเป็นนายของฉัน ให้ที่พักพิงที่ดียิ่งแก่ฉัน แท้จริงพวกทุจริตจะไม่บรรลุความสำเร็จ" 
{12:24} และแท้จริง นางได้ตั้งใจมั่นในตัวเขา และเขาก็ตั้งใจจะกำจัดนาง หากเขาไม่ได้เห็นหลักฐานแห่งพระเจ้าของตน เช่นนั้น เพื่อเราจะให้ความชั่วและการลามกห่างไกลจากเขา แท้จริงเขาคือคนหนึ่งในปวงบ่าวของเราที่สุจริต 
{12:25} และทั้งสองได้วิ่งไล่กันถึงที่ประตู และนางได้ดึงเสื้อของเขาขาดทางด้านหลัง และทั้งสองได้พบสามีของนางที่ประตู นางกล่าวว่า "อันใดเล่าคือการตอบแทนของผู้ประสงค์ร้ายต่อภริยาของท่าน นอกจากการจําคุกหรือการลงโทษอย่างเจ็บปวด?" 
{12:26} เขากล่าวว่า "นางได้ยั่วยวนขืนใจฉัน" และพยานคนหนึ่งในบ้านของนางได้เป็นพยาน "หากเสื้อของเขาถูกดึงขาดทางด้านหน้า นางก็พูดจริง และเขาอยู่ในหมู่ผู้กล่าวเท็จ" 
{12:27} "และหากว่าเสื้อของเขาถูกดึงขาดทางด้านหลัง นางก็กล่าวเท็จ และเขาอยู่ในหมู่ผู้พูดจริง" 
{12:28} ดังนั้น เมื่อเขาเห็นเสื้อของเขาถูกดึงขาดทางด้านหลัง เขากล่าวว่า "แท้จริง มันเป็นอุบายของพวกหล่อน แท้จริงอุบายของพวกหล่อนนั้นยิ่งใหญ่" 
{12:29} "ยูสุฟ จงผินหลังให้แก่เรื่องนี้เถิด และหล่อนก็จงขออภัยโทษในความผิดของหล่อน แท้จริงหล่อนอยู่ในหมู่ผู้กระทำผิด" 
{12:30} และพวกผู้หญิงในเมืองกล่าวว่า "ภริยาของ(ผู้บัญชาการ)ผู้ทรงเกียรติ ได้ยั่วยวนเด็กรับใช้ของตน แน่นอน เขาทำให้นางหลงรัก แท้จริง เราเห็นว่านางอยู่ในการหลงผิดอย่างชัดเจน" 
{12:31} เมื่อนางได้ยินเสียงโจษจรรย์ของนางเหล่านั้น นางจึงเชิญพวกนางเหล่านั้นมา และนางได้เตรียมที่พิงหลังสำหรับพวกนางเหล่านั้น และให้มีดแก่พวกนางคนละเล่ม และนางกล่าว(แก่ยูสุฟว่า) "จงออกไปที่พวกนางเหล่านั้น" เมื่อพวกนางเหล่านั้นเห็นเขา ต่างก็ตระลึงในตัวเขา และเฉือนมือตนเอง พลางกล่าวว่า "เขานี้ไม่ใช่มนุษย์เป็นแน่ เขาไม่ใช่อื่นใดนอกจากเป็นมะลักผู้มีเกียรติ" 
{12:32} นางกล่าวว่า "นั่นคือสิ่งที่พวกเธอประณามฉันเกี่ยวกับเขา และแน่นอน ฉันได้ยั่วยวนเขา แต่เขาขัดขืน และหากเขาไม่ปฏิบัติตามที่ฉันสั่งเขา เขาก็จะถูกจําคุกและจะอยู่ในหมู่ผู้ยอมจํานน" 
{12:33} เขากล่าวว่า "พระเจ้าของข้าฯ! คุกนั้นเป็นที่รักยิ่งแก่ข้าฯกว่าสิ่งที่พวกนางเรียกร้องข้าฯไปสู่มัน และหากพระองค์ไม่ทรงกำจัดอุบายของพวกนางให้พ้นไปจากข้าฯแล้ว ข้าฯอาจจะโน้มเอียงไปหาพวกนาง และข้าฯจะเป็นคนหนึ่งในหมู่ผู้โง่เขลา" 
{12:34} ดังนั้น พระเจ้าของเขาได้ตอบรับเขา แล้วพระองค์ทรงผลักดันอุบายของพวกนางให้พ้นไปจากเขา แท้จริงพระองค์คือพระผู้ทรงได้ยิน พระผู้ทรงรอบรู้ 
{12:35} ถึงแม้พวกเขาจะได้เห็นหลักฐานยืนยันความบริสุทธิ์แล้วก็ตาม พวกเขากล้บมีความเห็นว่า ต้องขังเขาไว้สักระยะหนึ่ง 
{12:36} และชายหนุ่มสองคนได้เข้าคุกพร้อมกับเขา หนึ่งในสองคนนั้นกล่าวว่า "ฉันนี้ ฝันเห็นว่าฉันคั้นสุรา" และอีกคนหนึ่งกล่าวว่า "ฉันนี้ ฝันเห็นว่า ฉันทูนขนมปังเหนือศรีษะของฉัน แล้วนกได้มากินมัน จงทำนายความฝันนั้นแก่เราเถิด แท้จริง เราเห็นท่านอยู่ในหมู่ผู้ประพฤติดี" 
{12:37} เขากล่าวว่า "ไม่ทันที่อาหาร ที่เธอทั้งสองจะรับประทานนั้น มาถึงดอก ฉันก็คงได้ทำนายความฝันให้แก่เธอทั้งสองเสร็จแล้ว นั่นคือสิ่งที่พระเจ้าของฉันทรงสอนฉัน แท้จริงฉันได้ละทิ้งแนวทางของกลุ่มชนผู้ไม่มีศรัทธาต่ออัลลอฮฺ และพวกเขาเป็นพวกที่ปฏิเสธศรัทธาต่อวันปรโลก" 
{12:38} "และฉันได้ดําเนินตามแนวทางของบรรพบุรุษของฉัน คืออิบรอฮีม และอิสหาก และยะอฺกูบ ไม่เป็นการบังควรแก่เราที่จะตั้งภาคีด้วยสิ่งใดต่ออัลลอฮฺ นั่นคือความโปรดปรานของอัลลอฮฺแก่เราและมนุษยชาติ แต่มนุษย์ส่วนมากไม่ขอบพระคุณ" 
{12:39} "โอ้ เพื่อนร่วมคุกทั้งสอง! เหล่าพระเจ้าที่แตกต่างกันจะดีกว่า หรือว่าอัลลอฮฺ พระผู้ทรงเอกะ พระผู้ทรงมีอำนาจ?" 
{12:40} สิ่งที่พวกเธอเคารพสักการะอื่นจากพระองค์นั้น เป็นเพียงแต่บรรดานาม ที่พวกเธอและบรรพบุรุษของพวกเธอขนานนามให้แก่มัน อัลลอฮฺไม่ได้ทรงประทานหลักฐานในเรื่องนี้ลงมา การตัดสินไม่ได้เป็นสิทธิของผู้ใดนอกจากอัลลอฮฺ พระองค์บัญชาไม่ให้พวกเธอเคารพสักการะสิ่งใด นอกจากพระองค์เท่านั้น นั่นคือศาสนาที่เที่ยงธรรม แต่มนุษย์ส่วนมากไม่รู้ 
{12:41} "โอ้ เพื่อนร่วมคุกทั้งสอง! อันเธอคนหนึ่งนั้น จะ(กลับไป)รินสุราให้นายของตน ส่วนอีกคนหนึ่งจะถูกแขวนตรึง แล้วนกจะกินศีรษะของเขา เรื่องที่เธอทั้งสองขอความเห็นนั้น ถูกกำหนดไว้แล้ว" 
{12:42} และเขากล่าวแก่หนึ่งในสองคน ที่เขาคิดว่าจะพ้นโทษว่า "จงกล่าวถึงฉัน ณ ที่เจ้านายของเธอ" แล้วชัยฏอนได้ทำให้เขาคนนั้นลืมที่จะบอกแก่เจ้านายของตน เขาจึงอยู่ในคุกอีกหลายปี 
{12:43} และกษัตริย์กล่าวว่า "ฉันฝันเห็นแม่โคอ้วนเจ็ดตัวถูกแม่โคผอมเจ็ดตัวกลืนกิน และรวงข้าวเขียวสดเจ็ดรวงและที่เหลือนั้นกรอบแห้ง โอ้ ขุนนางทั้งหลาย! จงอธิบายความฝันของฉันนี้ให้แก่ฉัน หากพวกท่านเป็นผู้ทำนายฝันได้" 
{12:44} พวกเขากล่าวว่า "เป็นสุบินที่สับสน และพวกเราไม่ใช่ผู้รู้ในการทำนายฝัน" 
{12:45} คนที่รอดพ้นในสองคนนั้น รำลึกขึ้นมาได้หลังจากระยะเวลาอันแสนนาน กล่าวว่า "ฉันจะบอกพวกท่านซึ่งการทำนายสุบิน พวกท่านจงส่งฉันไปเถิด" 
{12:46} "โอ้ ยูสุฟผู้ซื่อสัตย์! จงอธิบายแก่เรา เรื่องแม่โคอ้วนเจ็ดตัวถูกแม่โคผอมเจ็ดตัวกลืนกิน และรวงข้าวเขียวสดเจ็ดรวงและที่เหลือนั้นกรอบแห้ง หวังว่าฉันจะกลับไปหาผู้คนเหล่านั้น เพื่อพวกเขาจะได้รู้เรื่อง" 
{12:47} เขากล่าวว่า "พวกท่านจะเพาะปลูกเจ็ดปีต่อเนื่องกัน สิ่งที่พวกท่านเก็บเกี่ยวได้ จงปล่อยมันไว้ในรวงของมัน เว้นแต่ส่วนน้อยที่พวกท่านจะเอามาบริโภค" 
{12:48} หลังจากนั้น เจ็ดปีแห่งความแห้งแล้งจะติดตามมา มันจะกินสิ่งที่พวกท่านสะสมไว้สำหรับมัน นอกจากส่วนน้อยที่พวกท่านจะเก็บไว้ทำพันธุ์" 
{12:49} "แล้วหลังจากนั้น ปีที่ผู้คนจะได้รับฝนก็จะตามมา และในปีนั้นพวกเขาจะได้คั้นองุ่น" 
{12:50} และกษัตริย์นั้นกล่าวว่า "จงนำเขามาหาฉันเถิด!" เมื่อคนนำข่าวมาหาเขา เขากล่าวว่า "จงกลับไปยังนายของเธอ แล้วถามเขาถึงเรื่องของพวกผู้หญิงที่เฉือนมือตนเอง แท้จริงพระเจ้าของฉันทรงรอบรู้ถึงอุบายของนางเหล่านั้น" 
{12:51} กษัตริย์ตรัสว่า "เรื่องราวของพวกเธอเป็นเช่นใด? ยามที่พวกเธอยั่วยวนยูสุฟ" พวกนางกล่าวว่า "ขออัลลอฮฺทรงคุ้มครอง เราไม่เคยรู้ว่าเขามีความชั่วสักอย่าง" ภริยาของผู้บัญชาการกล่าวว่า "บัดนี้ความจริงได้ปรากฏขึ้นแล้ว ฉันได้ยั่วยวนเขาเอง และแท้จริงเขาคือผู้หนึ่งในหมู่ผู้สัตย์จริง" 
{12:52} (ยูสุฟกล่าวว่า) "ทั้งนี้เพื่อให้เขารู้ว่า ฉันไม่ได้ทรยศต่อเขาโดยลับหลัง และแท้จริงอัลลอฮฺจะไม่ทรงชี้แนะแนวการวางแผนของพวกทรยศ" 
{12:53} "และฉันก็ไม่ใช่จะแก้ตัว อันที่จริง จิตนั้นจะบงการให้ทำชั่วตลอด นอกจากที่พระเจ้าของฉันทรงเมตตา แท้จริงพระเจ้าของฉันเป็นพระผู้ทรงอภัย พระผู้ทรงปรานียิ่ง" 
{12:54} และกษัตริย์กล่าวว่า "จงนำเขามาหาฉันเถิด! ฉันจะแต่งตั้งเขาให้เป็นผู้ใกล้ชิดของฉัน" เมื่อยูสุฟได้สนทนากับเขาแล้ว เขากล่าวว่า "แท้จริง เธออยู่ต่อหน้าเราวันนี้ เป็นผู้มีตําแหน่งสูงส่ง เป็นที่ไว้วางใจ" 
{12:55} เขากล่าวว่า "ได้โปรดแต่งตั้งฉันให้ควบคุมการคลังของแผ่นดิน แท้จริงฉันเป็นผู้ชื่อสัตย์ ผู้รู้" 
{12:56} และเช่นนั้นแหละ เราได้ให้ยูสุฟมีอํานาจในแผ่นดิน เขาจะพำนักอยู่ที่ใดได้ตามต้องการ เราให้ความเมตตาของเราแก่ผู้ที่เราประสงค์ และเราจะไม่ทำให้รางวัลของบรรดาผู้ประพฤติดีนั้นสูญหาย 
{12:57} และแน่นอน รางวัลในปรโลกนั้นดียิ่งสำหรับบรรดาผู้ที่มีศรัทธา โดยที่พวกเขายำเกรง 
{12:58} และพี่น้องของยูสุฟได้มา แล้วเข้าไปหาเขา ยูสุฟจําพวกเขาได้ แต่พวกเขาจํายูสุฟไม่ได้ 
{12:59} และเมื่อเขาได้จัดเตรียมเสบียงอาหารและสัมภาระเดินทางของพวกเขาให้แก่พวกเขาแล้ว เขากล่าวว่า "จงนำน้องชายของพวกท่านจากบิดาของพวกท่านมาหาฉัน พวกท่านไม่เห็นดอกหรือว่า ฉันได้ตวงให้อย่างครบถ้วน และฉันนั้นดียิ่งในหมู่ผู้ให้การต้อนรับ" 
{12:60} "หากพวกท่านไม่นำเขามาหาฉัน จะไม่มีการตวงจากฉันให้พวกท่านอีก และพวกท่านอย่าเข้าใกล้ฉัน" 
{12:61} พวกเขากล่าวว่า "เราจะเกลี้ยกล่อมบิดาของเขาให้เขาได้ออกมา และแท้จริงเราจะต้องทำอย่างแน่นอน" 
{12:62} และเขาบอกแก่พวกคนใช้ของตนว่า "จงใส่สินค้าของพวกเขาไว้ในกระสอบของพวกเขา หวังว่าพวกเขาคงจะจำมันได้ เมื่อพวกเขากลับไปหาครอบครัวของพวกตน เพื่อพวกเขาจะได้กลับมาอีก" 
{12:63} เมื่อพวกเขากลับไปหาบิดาของพวกตน พวกเขาบอกว่า "โอ้ บิดาของเรา! การตวงถูกห้ามแก่เรา จงส่งน้องของเราไปกับเรา เพื่อเราจะได้ส่วนตวง และแท้จริงเราจะเป็นผู้คุ้มกันเขา" 
{12:64} (บิดา)กล่าวว่า "จะให้ฉันไว้ใจพวกเธอเกี่ยวกับเขา อย่างที่ฉันเคยไว้ใจพวกเธอที่มีต่อพี่ชายของเขาเมื่อก่อนหน้านี้กระนั้นหรือ? ดังนั้นอัลลอฮฺทรงเป็นพระผู้คุ้มกันที่ดียิ่ง และพระองค์เท่านั้น ทรงเมตตายิ่งในหมู่ผู้เมตตาทั้งหลาย" 
{12:65} และเมื่อพวกเขาเปิดกระสอบของพวกตน ก็เห็นสินค้าของพวกตนถูกคืนกลับมายังพวกเขาด้วย พวกเขาจึงกล่าวว่า "โอ้ บิดาของเรา! เราต้องการอันใดอีกเล่า? นี่สินค้าของเราถูกคืนกลับมายังเรา แล้วเรายังได้นำสะเบียงอาหารมายังครอบครัวของเราอีก และเราจะคุ้มกันน้องชายของเรา และเราจะได้เพิ่มการตวงอีกหนึ่งตัวอูฐ นั่นเป็นการตวงที่ง่าย" 
{12:66} (บิดา)กล่าวว่า "ฉันจะไม่ส่งเขาไปกับพวกเธอ จนกว่าพวกเธอจะนำสัญญาจากอัลลอฮฺให้แก่ฉันเสียก่อน ว่าพวกเธอจะนำเขากลับมาอย่างแน่นอน เว้นแต่พวกเธอจะถูกปิดล้อม" เมื่อพวกเขาได้ให้สัญญาของพวกตนแก่เขาแล้ว (บิดา)ก็กล่าวว่า "อัลลอฮฺทรงเป็นพยานต่อสิ่งที่พวกเราสัญญาไว้" 
{12:67} และเขากล่าวว่า "โอ้ ลูกเอ๋ย! พวกเธออย่าเข้าเมืองทางเดียวกัน แต่พวกเธอจงเข้าเมืองต่างทางกัน และฉันไม่อาจคุ้มกันพวกเธอให้พ้นจากอัลลอฮฺได้แม้แต่อย่างเดียว การพิพากษาเป็นสิทธิ์ของอัลลอฮฺ ฉันขอมอบหมายต่อพระองค์ และขอให้บรรดาผู้มอบหมาย จงมอบหมายต่อพระองค์เถิด" 
{12:68} และเมื่อพวกเขาได้เข้าเมืองตามที่บิดาของพวกตนได้สั่งไว้ ไม่มีสิ่งใดที่จะช่วยพวกเขาให้พ้นจากอัลลอฮฺได้ เว้นแต่เป็นเพียงความต้องการในจิตใจของยะอฺกูบ ซึ่งเขาได้ปฏิบัติไป(เพื่อให้บรรดาบุตรรู้สึกสบายใจ) และแท้จริงเขาเป็นผู้มีความรู้ เพราะเราได้สอนเขา แต่มนุษย์ส่วนมากไม่รู้ 
{12:69} และเมื่อพวกเขาได้เข้าไปหายูสุฟ เขารับน้องชายของตนไปอยู่กับเขา เขากล่าวว่า "ฉันเป็นพี่ชายของเธอ ดังนั้นเธออย่าเสียใจในสิ่งที่พวกเขากระทำ" 
{12:70} เมื่อเขาได้จัดเตรียมสะเบียงอาหารและสัมภาระเดินทางของพวกเขาให้แก่พวกเขาแล้ว เขาได้ใส่ถ้วยตวงลงในกระสอบของน้องชายของตน แล้วผู้ประกาศได้ประกาศว่า "โอ้ กองคาราวาน! แท้จริงพวกท่านเป็นพวกขโมย" 
{12:71} พวกเขากล่าว พลางหันไปทางพวกเขา(ถาม)ว่า "มีอันใดหายไปจากพวกท่านหรือ?" 
{12:72} พวกเขากล่าวว่า "ถ้วยตวงของกษัตริย์หายไปจากเรา และผู้ใดนำมันมาคืน เขาคนนั้นจะได้รับสะเบียงเป็นรางวัลบรรทุกบนอูฐหนึ่งตัว และฉันเป็นผู้รับรอง" 
{12:73} พวกเขากล่าวว่า "ขอสาบานต่ออัลลอฮฺ โดยแน่นอนพวกท่านทราบดีว่า เราไม่ได้มาที่นี่เพื่อก่อความเสียหายในแผ่นดิน และเราก็ไม่ใช่พวกขโมย" 
{12:74} พวกเขากล่าวว่า "ถ้าเช่นนั้นโทษของมันจะเป็นเช่นใด? หากพวกท่านเป็นผู้โกหก" 
{12:75} พวกเขากล่าวว่า "โทษของมันคือ มันถูกค้นพบในกระสอบของผู้ใด เขาคนนั้นก็ต้องรับโทษของมัน เช่นนั้นแหละเราลงโทษพวกทุจริต" 
{12:76} ดังนั้น เขาได้เริ่มค้นในกระสอบของพวกเขาก่อนกระสอบของน้องชายของตน แล้วเขาก็ได้เอามันออกมาจากย่ามของน้องชายของตน เช่นนั้นแหละเราได้ออกอุบายให้แก่ยูสุฟ เขาไม่ได้จะจับเอาน้องชายของตนตามการพิพากษาของกษัตริย์ นอกจากว่าอัลลอฮฺจะทรงประสงค์ เราจะเชิดชูฐานันดรหลายชั้นแก่ผู้ที่เราประสงค์ และเหนือทุก ๆ ผู้ที่มีความรู้คือพระผู้ทรงรอบรู้ 
{12:77} พวกเขากล่าวว่า "หากเขาขโมย พี่ชายของเขาก็ต้องขโมยมาก่อนเป็นแน่" ยูสุฟจึงซ่อนความรู้สึกไว้ในใจของตน และไม่เปิดเผยมันแก่พวกเขา เขากล่าวว่า "พวกท่านมีสถานะที่เลวมาก และอัลลอฮฺทรงรอบรู้ดียิ่งที่พวกท่านกล่าวหา" 
{12:78} พวกเขากล่าวว่า "โอ้ ท่านอัครมหาเสนาบดี! เขามีบิดาที่แก่ชรามากแล้ว โปรดจับเอาพวกเราคนหนึ่งไว้แทน แท้จริงเราเห็นว่า ท่านอยู่ในหมู่ผู้ประพฤติดี" 
{12:79} เขากล่าวว่า "เราขอความคุ้มครองด้วยอัลลอฮฺ ที่เราจะจับเอาคนอื่น นอกจากผู้ที่เราพบทรัพย์สินของเราอยู่ที่เขา มิฉะนั้น เราก็จะเป็นพวกทุจริต" 
{12:80} ดังนั้น เมื่อพวกเขาหมดอาลัยจากเขา พวกเขาก็หันหน้าเข้าปรึกษากันตามลําพัง พี่คนโตของพวกเขากล่าวว่า "พวกเธอไม่รู้ดอกหรือว่า บิดาของพวกเธอได้เอาสัญญาอย่างมั่นคงจากอัลลอฮฺแก่พวกเธอ? และก่อนนี้พวกเธอก็ได้ทำผิดพลาดในเรื่องของยูสุฟมาแล้ว ฉันจะไม่ออกจากดินแดนนี้ จนกว่าบิดาของฉันจะอนุญาตแก่ฉัน หรือไม่ก็อัลลอฮฺจะทรงตัดสินแก่ฉัน และพระองค์ทรงเลิศยิ่งในเหล่าผู้ตัดสิน" 
{12:81} พวกเธอจงกลับไปยังบิดาของพวกเธอแล้วกล่าวว่า "โอ้ บิดาของเรา! แท้จริงลูกชายของท่านนั้นขโมย และเราไม่เป็นพยาน เว้นแต่ในสิ่งที่เรารู้ และเราไม่ใช่ผู้เก็บความลับ" 
{12:82} "และจงถามชาวเมืองซึ่งเราพำนักอยู่ในนั้น และกองคาราวานซึ่งเราเดินทางร่วมมากับมัน และแท้จริงเรานั้นเป็นผู้สัตย์จริงอย่างแน่นอน" 
{12:83} (ยะอฺกูบ)กล่าวว่า "ทว่าจิตใจของพวกเธอเองต่างหาก ที่ได้ลวงพวกเธอให้เห็นดีเห็นงาม ดังนั้นการอดทนเป็นสิ่งที่ดี หวังว่าอัลลอฮฺจะทรงนำพวกเขาทั้งหมดกลับมา ฉันแท้จริงพระองค์คือพระผู้ทรงรอบรู้ พระผู้ทรงมีปรีชาญาณ" 
{12:84} และเขาผินหลังให้แก่พวกเขาและกล่าวว่า "โอ้ ความอาลัยที่มีต่อยูสุฟ!" และดวงตาทั้งสองข้างของเขาก็ขุ่นมัว เนื่องจากความเศร้าโศก ในขณะที่เขาเป็นผู้อดกลั้น 
{12:85} พวกเขากล่าวว่า "ขอสาบานต่ออัลลอฮฺ! ท่านยังคงรำลึกถึงยูสุฟอยู่ จนกระทั่งท่านทรุดโทรม หรือท่านเป็นหนึ่งในเหล่าผู้พินาศ" 
{12:86} (ยะอฺกูบ)กล่าวว่า "แท้จริงฉันร้องเรียนความเศร้าโศกของฉันและความทุกข์ระทมของฉันต่ออัลลอฮฺ และฉันรู้จากอัลลอฮฺสิ่งที่พวกเธอไม่รู้" 
{12:87} "โอ้ ลูก ๆ ของฉันเอ๋ย! พวกเธอจงไปสืบข่าวของยูสุฟและน้องชายของเขา และพวกเธออย่าเบื่อหน่ายต่อความเมตตาของอัลลอฮฺ แท้จริงไม่มีผู้ใดเบื่อหน่ายต่อความเมตตาของอัลลอฮฺ นอกจากหมู่ชนผู้ปฏิเสธ" 
{12:88} ดังนั้น เมื่อพวกเขาได้เข้ามาหาเขา พวกเขากล่าวว่า "โอ้ ท่านผู้ทรงเกียรติ! ความทุกข์ได้ประสบกับเราและครอบครัวของเรา และเราได้นำสินค้าราคาต่ำมา ดังนั้นขอท่านได้โปรดตวงให้เราอย่างครบถ้วน และโปรดบริจาคให้แก่เราด้วย แท้จริงอัลลอฮฺทรงตอบแทนผู้บริจาคทาน" 
{12:89} เขากล่าวว่า "พวกท่านทราบไหม? สิ่งที่พวกท่านได้ทำกับยูสุฟและน้องชายของเขา ยามเมื่อพวกท่านเป็นผู้หลงผิด" 
{12:90} พวกเขากล่าวว่า "ท่านคือยูสุฟใช่ไหม?" เขากล่าวว่า "ฉันคือยูสุฟและนี่คือน้องชายของฉัน แน่นอน อัลลอฮฺทรงโปรดปรานเรา แท้จริงผู้ใดที่ยำเกรงและอดทน อัลลอฮฺก็จะไม่ทรงทำให้รางวัลของบรรดาผู้ทำความดีนั้นสูญหาย" 
{12:91} พวกเขากล่าวว่า "ขอสาบานต่ออัลลอฮฺ โดยแน่นอน อัลลอฮฺทรงให้เกียรติแก่ท่านเหนือพวกเรา และพวกเราเคยเป็นผู้ผิดพลั้งอย่างแน่นอน" 
{12:92} เขากล่าวว่า "วันนี้ไม่มีการประณามต่อพวกท่าน อัลลอฮฺจะทรงอภัยโทษพวกท่าน และพระองค์ทรงเมตตาที่สุดในบรรดาผู้เมตตา" 
{12:93} "พวกท่านจงนำเสื้อของฉันตัวนี้ไปวางไว้ที่ข้างหน้าบิดาของฉัน เขาจะกลับเป็นผู้มองเห็น และจงนำครอบครัวของพวกท่านทั้งหมดมายังฉัน" 
{12:94} เมื่อกองคาราวานได้ออกมา(จากอียิปต์) บิดาของพวกเขากล่าวว่า "แท้จริงฉันได้กลิ่นของยูสุฟ หากพวกเธอไม่กล่าวหาฉันว่าเหลวไหล" 
{12:95} พวกเขากล่าวว่า "ขอสาบานด้วยอัลลอฮฺ แท้จริงท่านนั้นยังอยู่ในการหลงของท่านเช่นเดิม" 
{12:96} เมื่อผู้นำข่าวดีมาถึงเขาได้วางเสื้อของยูสุฟไว้ที่ข้างหน้าเขา เขาจึงกลับเป็นผู้มองเห็น เขากล่าวว่า "ฉันไม่ได้บอกพวกเธอหรือว่า ฉันรู้จากอัลลอฮฺในสิ่งที่พวกเธอไม่รู้" 
{12:97} พวกเขากล่าวว่า "โอ้ บิดาของเรา! โปรดช่วยขออภัยโทษความผิดของเราให้แก่เรา แท้จริงเราเป็นผู้ผิด" 
{12:98} เขากล่าวว่า "ฉันจะขออภัยโทษต่อพระเจ้าของฉันให้พวกเธอ แท้จริงพระองค์เป็นพระผู้ทรงอภัยโทษ พระผู้ทรงปรานีเสมอ" 
{12:99} ดังนั้นเมื่อพวกเขาเข้าไปหายูสุฟ เขาได้สวมกอดบิดามารดาของตน และกล่าวว่า "พวกท่านจงเข้ามาในอียิปต์โดยปลอดภัยเถิด หากอัลลอฮฺทรงประสงค์" 
{12:100} และเขาได้พาบิดามารดาของตนขึ้นนั่งบนบัลลังก์ แล้วพวกเขาก็ก้มลงกราบเขา และกล่าวว่า "โอ้ บิดาของฉัน! นี่คือการทำนายฝันของฉันแต่ครั้งก่อน พระเจ้าของฉันทรงทำให้เป็นจริง และพระองค์ทรงให้เกียรติแก่ฉัน โดยพระองค์ทรงนำฉันออกจากคุก และนำพวกท่านมาจากชนบท หลังจากที่ชัยฏอนได้ยุยงให้เกิดการแตกแยกระหว่างฉันกับพี่น้องของฉัน แท้จริงพระเจ้าของฉันทรงโปรดปรานแก่ผู้ที่พระองค์ทรงประสงค์ แท้จริงพระองค์เท่านั้นเป็นพระผู้ทรงรอบรู้ พระผู้ทรงมีปรีชาญาณ" 
{12:101} "พระเจ้าของข้าฯ! แท้จริงพระองค์ได้ทรงประทานอํานาจบางส่วนแก่ข้าฯและทรงสอนข้าฯให้รู้การทำนายฝัน พระผู้ทรงสร้างเหล่าชั้นฟ้าและแผ่นดิน พระองค์คือพระผู้ทรงคุ้มครองข้าฯทั้งในโลกนี้และปรโลก โปรดให้ข้าฯสิ้นชีพในสภาพเป็นผู้สวามิภักดิ์ และโปรดให้ข้าฯร่วมอยู่ในหมู่คนดี" 
{12:102} นั่นคือส่วนหนึ่งจากข่าวเร้นลับที่เราได้เปิดเผยสำแดงแก่เธอ และเธอไม่ได้อยู่กับพวกเขา ขณะที่พวกเขาตกลงกันในเรื่องของพวกตน โดยที่พวกเขาวางแผน 
{12:103} และมนุษย์ส่วนมากจะไม่มีศรัทธาต่อเธอ ถึงแม้เธอปรารถนาอย่างยิ่งก็ตาม 
{12:104} และเธอไม่ได้ขอรางวัลพวกเขาในเรื่องนี้ มันไม่ใช่อื่นใดนอกจากเป็นการตักเตือนแก่ปวงมนุษย์ 
{12:105} และมีสัญญาณตั้งเท่าใดในชั้นฟ้าและแผ่นดินที่พวกเขาผ่านมันไปโดยที่พวกเขาผินหลังให้ 
{12:106} และพวกเขาส่วนมาก จะไม่มีดอก ที่มีศรัทธาต่ออัลลอฮฺ โดยที่พวกเขาไม่เป็นผู้ตั้งภาคี 
{12:107} พวกเขาจะปลอดภัยไหม เมื่อการครอบคลุมแห่งการลงโทษของอัลลอฮฺจะมายังพวกเขา หรือเมื่อวันโลกาวินาศจะมายังพวกเขาอย่างฉับพลัน โดยที่พวกเขาไม่รู้สึกตัว 
{12:108} จงกล่าวเถิด "นี่คือแนวทางของฉัน ฉันเรียกร้องไปสู่อัลลอฮฺอย่างประจักษ์แจ้ง ทั้งตัวฉันและผู้ปฏิบัติตามฉัน และพระพิสุทธิคุณแห่งอัลลอฮฺ ฉันไม่ได้อยู่ในหมู่ผู้ตั้งภาคี" 
{12:109} และเราไม่ได้ส่งผู้ใดมาก่อนเธอ นอกจากบรรดาบุรุษ ซึ่งเราเปิดเผยสำแดงแก่พวกเขา ซึ่งมาจากชาวเมือง(เดียวกัน) พวกเขาไม่ได้ตระเวนไปในแผ่นดินดอกหรือ? เพื่อพวกเขาจะเห็นบั้นปลายของบรรดาผู้ที่มาก่อนพวกเขาว่าเป็นอย่างใด และแน่นอนปรโลกนั้นดียิ่งสำหรับบรรดาผู้ยำเกรง พวกเธอไม่ได้ไตร่ตรองดอกหรือ? 
{12:110} จนกระทั่งเมื่อบรรดาศาสนทูตหมดหวัง และคิดว่าพวกเขาถูกปฏิเสธแล้ว พลันการช่วยเหลือของเราก็มายังพวกเขา ผู้ที่เราประสงค์ก็ถูกช่วยเหลือให้รอด และการลงโทษของเราจะไม่ถูกผลักออกจากเหล่าทรชน 
{12:111} โดยแน่นอนยิ่ง ในเรื่องราวของพวกเขามีบทเรียนสำหรับบรรดาผู้มีสติปัญญา ไม่ใช่เป็นเรื่องราวที่ถูกเสกสรรปั้นแต่งขึ้น ทว่าเป็นการยืนยันความสัตย์จริงที่อยู่ต่อหน้าเขา และเป็นการแจกแจงทุกสิ่งทุกอย่าง และเป็นการชี้ทางที่ถูกต้อง และเป็นความเมตตาแก่หมู่ชนผู้มีศรัทธา 
{13:1} อะลิฟ ลาม มีม รออ์ เหล่านี้คือโองการแห่งคัมภีร์ และสิ่งที่ได้ถูกประทานลงมาแก่เธอจากพระเจ้าของเธอนั้นเป็นสัจธรรม แต่มนุษย์ส่วนมากไม่มีศรัทธา 
{13:2} อัลลอฮฺคือพระผู้ทรงยกเหล่าชั้นฟ้าขึ้นโดยปราศจากเสาค้ำจุน ที่พวกเธอเห็นได้ แล้วทรงสถิตย์เหนือพระบัลลังก์ และทรงบันดาลให้ดวงอาทิตย์และดวงจันทร์เป็นประโยชน์ ทุกสิ่งโคจรไปตามวาระที่ได้กําหนดไว้ ทรงบริหารกิจการ ทรงจําแนกสัญญาณทั้งหลายให้ชัดแจ้ง เพื่อพวกเธอจะได้เชื่อมั่นในการพบพระเจ้าของพวกเธอ 
{13:3} และพระองค์คือพระผู้ทรงแผ่ขยายแผ่นดิน และในนั้นทรงบันดาลให้มีภูเขามั่นคง และแม่น้ำลำธาร และในนั้นทรงบันดาลให้มีเป็นคู่ในพืชผลทุกชนิด ทรงให้ราตรีครอบคลุมทิวา แท้จริงในการนั้น ย่อมมีสัญญาณสำหรับหมู่ชนผู้ใคร่ครวญ 
{13:4} และในแผ่นดินมีเขตแดนติดต่อใกล้เคียงกัน และมีสวนแห่งองุ่น และธัญพืช และต้นอินทผาลัมที่ขึ้นเป็นกอและที่อยู่โดดเดี่ยว ถูกรดด้วยน้ำจากแหล่งเดียวกัน และเราได้ให้บางชนิดเลิศกว่าอีกบางชนิดในรสชาติ แท้จริงในการนั้น ย่อมมีสัญญาณสำหรับหมู่ชนผู้ใช้ปัญญา 
{13:5} และหากเธอฉงน คํากล่าวของพวกเขาก็น่าฉงน(ที่ว่า) "เมื่อเรากลายเป็นดินไปแล้ว เราจะเกิดใหม่กระนั้นหรือ?" ชนเหล่านั้นคือบรรดาผู้ปฎิเสธศรัทธาต่อพระเจ้าของพวกตน ชนเหล่านั้นมีเครื่องพันธนาการที่คอของพวกเขา และชนเหล่านั้นคือชาวนรก พวกเขาจะเป็นอมตะอยู่ในนั้น 
{13:6} และพวกเขาเร่งเร้าเธอขอความเลวร้ายก่อนความดีงาม และแน่นอนได้เคยมีหลาย ตัวอย่างเกิดขึ้นก่อนหน้าพวกเขาแล้ว และแท้จริงพระเจ้าของเธอทรงเป็นพระเจ้าแห่งการอภัยต่อปวงมนุษย์ในความทุจริตของพวกเขา และแท้จริงพระเจ้าของเธอทรงรุนแรงในการลงโทษ 
{13:7} และบรรดาผู้ปฏิเสธศรัทธาจะกล่าวว่า "เหตุใดจึงไม่มีอภินิหารสัญญาณจากพระเจ้าของเขาถูกประทานลงมาให้แก่เขาเล่า?" แท้จริงเธอเป็นเพียงผู้ตักเตือนเท่านั้น และทุก ๆ หมู่ชนมีผู้ชี้นำทาง 
{13:8} อัลลอฮฺทรงรอบรู้สิ่งที่เพศหญิงทุกชนิดอุ้มครรภ์ และที่เหล่ามดลูกเหือดหายและที่เพิ่มพูน และทุก ๆ สิ่งนั้นมีมาตรการ ณ ที่พระองค์ 
{13:9} พระผู้ทรงรอบรู้สิ่งเร้นลับและสิ่งเปิดเผย พระผู้ทรงเกรียงไกร พระผู้ทรงสูงส่งยิ่ง 
{13:10} เท่าเทียมกันในหมู่พวกเธอ ผู้ที่ปกปิดคําพูดและผู้ที่เปิดเผยมัน และผู้ที่ซ่อนตนในยามราตรีและผู้ที่สัญจรในยามทิวา 
{13:11} เขาจะมีมะลาอิกะฮฺผู้เฝ้าติดตามทั้งข้างหน้าและข้างหลังเขา ซึ่งรักษาเขาตามพระบัญชาของอัลลอฮฺ แท้จริงอัลลอฮฺจะไม่ทรงเปลี่ยนแปลงสภาพของชนกลุ่มใด จนกว่าพวกเขาจะเปลี่ยนแปลงสภาพของพวกเขาเอง และเมื่ออัลลอฮฺทรงประสงค์ร้ายแก่ชนกลุ่มใด ก็จะไม่มีวิธีตอบโต้ความเลวร้ายนั้นได้ และพวกเขาจะไม่มีผู้ช่วยเหลืออีกเลย นอกจากพระองค์ 
{13:12} พระองค์คือพระผู้ทรงแสดงให้พวกเธอเห็นฟ้าแลบ เพื่อให้เกิดความกลัวและความหวัง และทรงบันดาลให้เกิดเมฆทึบ 
{13:13} และฟ้าลั่นจะแซ่ซ้องสดุดีด้วยการสรรเสริญพระองค์ และมะลาอิกะฮฺ (ก็สดุดีเช่นกัน) เพราะ ความเกรงกลัวต่อพระองค์ และพระองค์ทรงส่งอสุนีบาต แล้วมันจะฟาดถูกผู้ที่พระองค์ทรงประสงค์ โดยพวกเขาโต้เถียงกันในเรื่องของอัลลอฮฺ และพระองค์คือพระผู้ทรงอํานาจยิ่ง 
{13:14} ต่อพระองค์นั้นคือการวิงวอนที่ถูกต้อง และบรรดาผู้วิงวอนต่อสิ่งอื่นนอกจากพระองค์ พวกมันจะไม่สนองตอบแก่พวกเขาสักอย่าง เว้นแต่เสมือนกับผู้ที่แบฝ่ามือทั้งสองไปยังน้ำเพื่อให้ไหลสู่ปากของตน แต่มันก็ไหลไม่ถึงปาก และการวิงวอนของพวกปฏิเสธศรัทธานั้นไม่ใช่อื่นใด นอกจากอยู่ในความหลงผิด 
{13:15} และผู้อยู่ในเหล่าชั้นฟ้าและแผ่นดินต่างก็กราบอัลลอฮฺ ด้วยความภักดีและด้วยความจํายอม และเงาของมัน(ก็กราบเช่นเดียวกัน) ทั้งยามอรุณและยามสนธยา 
{13:16} จงกล่าวเถิด "ผู้ใดคือพระเจ้าแห่งเหล่าชั้นฟ้าและแผ่นดิน?" จงกล่าวเถิด "อัลลอฮฺ" จงกล่าวเถิด "พวกเธอได้ยึดเอาบรรดาผู้คุ้มครองอื่นจากอัลลอฮฺกระนั้นหรือ? ซึ่งพวกเขาไม่มีอํานาจที่จะให้คุณและให้โทษแก่ตนเอง" จงกล่าวเถิด "คนตาบอดกับคนตาดีจะเหมือนกันกระนั้นหรือ? หรือความมืดมนกับแสงสว่างจะเหมือนกันกระนั้นหรือ?" หรือพวกเขาได้ตั้งเหล่าภาคีขึ้นเพื่ออัลลอฮฺ ที่เนรมิตเช่นกับการเนรมิตของพระองค์ แล้วการเนรมิตนั้นก็ดูคล้ายคลึงกันสำหรับพวกเขากระนั้นหรือ? จงกล่าวเถิด "อัลลอฮฺคือพระผู้ทรงสร้างทุกสรรพสิ่ง และพระองค์คือพระผู้ทรงเอกะ พระผู้ทรงพิชิต" 
{13:17} พระองค์ทรงนำน้ำลงมาจากฟากฟ้า แล้วลำน้ำต่าง ๆ ก็ไหลไปตามปริมาณของมัน กระแสน้ำได้พัดพาเอาฟองลอยอยู่เหนือน้ำ และจากสิ่งที่พวกเขาหลอมลงไปในไฟเพื่อหวังทำเครื่องประดับหรือเครื่องใช้ก็จะมีฟองเช่นกัน ในทำนองนั้นอัลลอฮฺทรงยกอุทาหรณ์ของความสัตย์จริงและความเท็จ ส่วนฟองนั้นก็จะออกไปเป็นสิ่งเหลือเดน ส่วนที่เป็นประโยชน์แก่ปวงมนุษย์ก็จะคงอยู่ในแผ่นดิน ในทำนองนั้น อัลลอฮฺทรงยกอุทาหรณ์ทั้งหลาย 
{13:18} บรรดาผู้ตอบสนองต่อพระเจ้าของพวกตน ก็จะได้รับความดี และบรรดาผู้ไม่ตอบสนองต่อพระองค์ แม้ว่าพวกเขาจะมีทั้งหมดที่มีอยู่ในแผ่นดินและมีอีกเท่าเยี่ยงนั้น พวกเขาก็ยังจะเอามาไถ่โทษอย่างแน่นอน ชนเหล่านั้น พวกเขาจะมีบัญชีที่ชั่ว และที่พำนักของพวกเขาคือนรกญะฮันนัม และมันช่างเป็นที่พำนักที่เลวร้ายเสียนี่กระไร! 
{13:19} ดังนั้น ผู้ที่รู้ว่าสิ่งที่ถูกประทานแก่เธอจากพระเจ้าของเธอนั้นเป็นความสัตย์จริง จะเหมือนกับผู้ที่ตาบอดกระนั้นหรือ? แท้จริงบรรดาผู้มีสติปัญญาเท่านั้นที่จะใคร่ครวญ 
{13:20} บรรดาผู้ปฏิบัติตามสัญญาของอัลลอฮฺอย่างครบถ้วน และไม่บิดพลิ้วข้อตกลง 
{13:21} และบรรดาผู้เชื่อมสัมพันธ์สิ่งที่อัลลอฮฺบัญชาให้เขาเชื่อมสัมพันธ์ และยำเกรงพระเจ้าของพวกตน และกลัวการมีบัญชีที่เลว 
{13:22} และบรรดาผู้อดทน โดยหวังเอาพระพักตร์ของพระเจ้าของพวกตน และดํารงการนมาซและบริจาคสิ่งที่เราได้ให้เป็นปัจจัยยังชีพแก่พวกเขา โดยซ่อนเร้นและเปิดเผย และพวกเขาขจัดความชั่วด้วยความดี ชนเหล่านั้น พวกเขาจะได้รับที่พำนักอันประเสริฐในปั้นปลาย 
{13:23} เหล่าสวนสวรรค์แห่งอะดัน พวกเขาจะเข้าไปอยู่พร้อมกับผู้ทำความดีจากบรรพบุรุษของพวกตน และคู่ครองของพวกตน และบรรดาลูกหลานของพวกตน และมะลาอิกะฮฺจะเข้ามาหาพวกเขาจากทุกประตู 
{13:24} (พร้อมกับกล่าวว่า) "ความศานติ จงมีแต่พวกท่าน เนื่องด้วยพวกท่านได้อดทน" ที่พำนักอันประเสริฐในบั้นปลายนั้นช่างดีเสียนี่กระไร! 
{13:25} และบรรดาผู้ทำลายสนธิสัญญาแห่งอัลลอฮฺ หลังจากที่ได้ให้คํามั่นสัญญากับพระองค์และพวกเขาตัดขาดสิ่งที่อัลลอฮฺบัญชาให้มีการสานต่อ และบ่อนทำลายในแผ่นดิน ชนเหล่านี้ พวกเขาจะได้รับการสาปแช่งและจะได้ที่พำนักอันเลวร้าย 
{13:26} อัลลอฮฺทรงเผื่อแผ่และทรงจำกัดปัจจัยยังชีพแก่ผู้ที่พระองค์ทรงประสงค์ และพวกเขาปลื้มปิติกับชีวิตโลกนี้ อันชีวิตโลกนี้ เมื่อเทียบกับปรโลกแล้ว ก็ไม่ใช่อันใด นอกจากความเพลิดเพลินเท่านั้น 
{13:27} และบรรดาผู้ปฏิเสธศรัทธากล่าวว่า "เหตุใดอภินิหารสัญญาณจากพระเจ้าของเขาจึงไม่ถูกประทานให้แก่เขาเล่า?" จงกล่าวเถิดว่า "อัลลอฮฺทรงให้ผู้ที่พระองค์ทรงประสงค์นั้นหลงทาง และทรงนำทางผู้ที่สำนึกตัวนั้นสู่พระองค์" 
{13:28} บรรดาผู้ที่มีศรัทธา และจิตใจของพวกเขาสงบด้วยการรำลึกถึงอัลลอฮฺ ไม่ใช่ด้วยการรำลึกถึงอัลลอฮฺดอกหรือ? ที่จิตใจจะสงบ 
{13:29} บรรดาผู้ที่มีศรัทธาและกระทำคุณงามความดี ความผาสุกย่อมได้แก่พวกเขาและเป็นการกลับคืนที่ดียิ่ง 
{13:30} ในทำนองนี้เราได้ส่งเธอมายังกลุ่มชนหนึ่ง ซึ่งก่อนหน้านั้นมีกลุ่มชนอื่นได้ล่วงลับไปแล้ว เพื่อเธอจะได้บอกกล่าวแก่พวกเขาถึงสิ่งที่เราได้เปิดเผยสำแดงแก่เธอ โดยที่พวกเขาปฏิเสธศรัทธาต่อพระผู้ทรงเมตตา จงกล่าวเถิด "พระองค์คือพระเจ้าของฉัน ไม่มีพระผู้เป็นเจ้าอื่นใด นอกจากพระองค์ เฉพาะพระองค์เท่านั้นฉันมอบหมาย และยังพระองค์คือการกลับคืนของฉัน" 
{13:31} ถึงแม้ว่าด้วยอัลกุรอาน ภูเขาถูกทำให้เคลื่อนที่ หรือแผ่นดินถูกทำให้แยกออกจากกัน หรือคนตายถูกทำให้พูดจาได้ก็ตาม ทว่ากรณียกิจทั้งมวลเป็นกรรมสิทธิ์ของอัลลอฮฺ บรรดาผู้ที่มีศรัทธา ยังไม่รู้ดอกหรือว่า หากว่าอัลลอฮฺทรงประสงค์จริง แน่นอนพระองค์จะทรงชี้แนะทางแก่มนุษย์ทั้งมวลก็ได้ และบรรดาผู้ปฏิเสธศรัทธานั้น ความหายนะคงจะประสบแก่พวกเขา เนื่องด้วยพวกเขาได้กระทำไว้ หรือจะเกิดขึ้นใกล้ที่พำนักของพวกเขา จนกระทั่งสัญญาณของอัลลอฮฺจะมาถึง แท้จริงอัลลอฮฺไม่ทรงผิดสัญญา 
{13:32} และโดยแน่นอน บรรดาศาสนทูตก่อนหน้าเธอได้ถูกเย้ยหยันมาแล้ว ฉันได้ประวิงเวลาแก่บรรดาผู้ปฏิเสธศรัทธา แล้วฉันได้คร่าพวกเขา แล้วการลงโทษของฉันเป็นเช่นใด? 
{13:33} ดังนั้น พระองค์ผู้ทรงเฝ้ามองทุกชีวิตที่มันได้ขวนขวายเอาไว้ (จะเหมือนกับเจว็ดทั้งหลาย) กระนั้นหรือ? และพวกเขาได้ตั้งภาคีเทียบเทียมอัลลอฮฺ จงกล่าวเถิด "พวกเธอจงบอกชื่อของพวกมัน หรือว่าพวกเธอจะบอกพระองค์ในสิ่งที่พระองค์ไม่ทรงทราบในแผ่นดิน หรือว่าเป็นเพียงคําพูดที่กล่าวขึ้นมาลอย ๆ กระนั้นหรือ?" หามิได้! อุบายของบรรดาผู้ปฏิเสธได้ถูกทำให้พวกตนเห็นดีงาม และพวกเขาถูกปิดกั้นจากแนวทางเที่ยง และผู้ใดที่อัลลอฮฺทรงให้เขาหลงทาง เขาก็จะไม่มีผู้ชี้แนะเลย 
{13:34} พวกเขาจะได้รับการลงโทษในชีวิตโลกนี้ และแน่นอน การลงโทษในปรโลกนั้นร้ายแรงกว่า และพวกเขาจะไม่มีผู้คุ้มกันจากอัลลอฮฺเลย 
{13:35} อุปมาสวนสวรรค์ซึ่งบรรดาผู้ยำเกรงได้ถูกสัญญาไว้คือ มีแม่น้ำลำธารไหลผ่านเบื้องใต้ของมัน ผลไม้และเงาร่มมีอยู่ตลอดกาล นั่นคือบั้นปลายของบรรดาผู้ยำเกรง และบั้นปลายของบรรดาผู้ปฏิเสธศรัทธาก็คือเพลิงนรก 
{13:36} และบรรดาผู้ที่เราได้ประทานคัมภีร์แก่พวกเขาต่างก็ปิติยินดีต่อ(อัลกุรอาน)ที่ได้ถูกประทานให้แก่เธอ และในเหล่าพลพรรคก็มีผู้ที่ปฏิเสธบางส่วนของอัลกุรอาน จงกล่าวเถิดว่า "ฉันถูกบัญชาให้เคารพสักการะอัลลอฮฺ และฉันจะไม่ตั้งภาคีเทียบเทียมพระองค์ และยังพระองค์ฉันจะเชิญชวน และยังพระองค์คือที่กลับคืนของฉัน" 
{13:37} และในทำนองนั้น เราได้ประทานมันลงมาเป็นข้อชี้ขาดที่เป็นภาษาอาหรับ และหากเธอปฏิบัติตามความใคร่ของพวกเขา หลังจากหลักฐานได้มายังเธอแล้ว เธอจะไม่มีผู้ช่วยเหลือและผู้คุ้มกันจากอัลลอฮฺเลย 
{13:38} และโดยแน่นอน เราได้ส่งบรรดาศาสนทูตมาก่อนหน้าเธอ และเราได้ให้พวกเขามีภริยาและบุตรหลาน และไม่บังควรแก่ศาสนทูตที่จะแสดงอภินิหารสัญญาณใด ๆ เว้นแต่โดยพระอนุมัติของอัลลอฮฺ ทุกๆวาระกำหนดก็มีบทบันทึก 
{13:39} อัลลอฮฺทรงยกเลิกสิ่งที่พระองค์ทรงประสงค์ และทรงยืนหยัดให้มั่น และ ณ พระองค์มีแม่บทแห่งคัมภีร์ 
{13:40} และบางทีเราจะให้เธอเห็นบางสิ่งที่เราขู่พวกเขาไว้ หรือเราจะให้เธอตายไปก่อน แท้จริง หน้าที่ของเธอคือการเผยแพร่ และหน้าที่ของเราคือการชําระบัญชี 
{13:41} พวกเขาไม่เห็นดอกหรือว่า เรามุ่งไปยังแผ่นดิน แล้วเราได้บั่นทอนจากขอบต่าง ๆ ของมัน และอัลลอฮฺทรงพิพากษา ไม่มีผู้ใดเปลี่ยนแปลงการพิพากษาของพระองค์ และพระองค์ทรงรวดเร็วในการคิดบัญชี 
{13:42} และโดยแน่นอน บรรดาผู้ที่มาก่อนหน้าพวกเขา ก็ได้วางอุบายมาก่อนแล้ว ดังนั้นแผนการทั้งหมดเป็นของอัลลอฮฺ พระองค์ทรงรอบรู้สิ่งที่ทุกชีวิตแสวงหาเอาไว้ และพวกปฏิเสธศรัทธาจะได้รู้ว่า ที่พำนักอันประเสริฐในบั้นปลายนั้นจะเป็นของผู้ใด 
{13:43} และบรรดาผู้ปฏิเสธศรัทธากล่าวว่า "ท่านไม่ใช่ทูต" จงกล่าวเถิด "เพียงพอแล้วที่อัลลอฮฺทรงเป็นพยานระหว่างฉันกับพวกเธอและผู้ที่มีความรู้ในคัมภีร์ (ก็เป็นพยานเช่นกัน)" 
{14:1} อะลิฟ ลาม รออ์ คัมภีร์ที่เราได้ประทานลงมาแก่เธอ เพื่อให้เธอนำปวงมนุษย์ออกจากความมืดมนสู่ความสว่าง ด้วยพระอนุมัติของพระเจ้าของพวกเขา สู่ทางของพระผู้ทรงมีอำนาจ พระผู้ทรงเป็นที่สรรเสริญ 
{14:2} (คือ)อัลลอฮฺ ซึ่งสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของพระองค์ และความหายนะจากการลงโทษอย่างสาหัส จงประสบแก่พวกปฏิเสธศรัทธา! 
{14:3} บรรดาผู้พอใจเลือกเอาชีวิตในโลกนี้เหนือปรโลก และปิดกั้นจากทางของอัลลอฮฺ และต้องการที่จะให้มันคดเคี้ยว ชนเหล่านั้นอยู่ในการหลงทางที่ห่างไกล 
{14:4} และเราไม่ได้ส่งศาสนทูตคนใด นอกจากด้วยภาษาชนชาติของเขา เพื่อจะได้ชี้แจงอย่างชัดแจ้งแก่พวกเขา อัลลอฮฺจะทรงให้ผู้ที่พระองค์ทรงประสงค์หลงทาง และทรงชี้แนะทางแก่ผู้ที่พระองค์ทรงประสงค์ และพระองค์คือพระผู้ทรงมีอำนาจ พระผู้ทรงมีปรีชาญาณ 
{14:5} และโดยแน่นอน เราได้ส่งมูซาพร้อมด้วยเหล่าอภินิหารสัญญาณของเรา ว่า "จงนำกลุ่มชนของเธอออกจากความมืดมนสู่ความสว่าง และจงเตือนพวกเขาให้รำลึกถึงวัน (แห่งความโปรดปราน)ของอัลลอฮฺ แท้จริงในการนั้นย่อมเป็นสัญญาณแก่ผู้อดทน ผู้ขอบพระคุณทุกคน 
{14:6} และ(จงรำลึก)เมื่อมูซากล่าวแก่กลุ่มชนของตนว่า "จงรำลึกถึงความโปรดปรานของอัลลอฮฺที่มีต่อพวกเธอ เมื่อพระองค์ทรงให้พวกเธอรอดพ้นจากวงศ์วานของฟิรเอานฺ โดยให้พวกเธอได้ลิ้มรสการทรมานอันทารุณร้าย และฆ่าบรรดาบุตรชายของพวกเธอ และไว้ชีวิตบรรดาสตรีของพวกเธอ และในการนั้นย่อมเป็นการทดสอบอย่างใหญ่หลวงจากพระเจ้าของพวกเธอ" 
{14:7} และจงรำลึกเมื่อพระเจ้าของพวกเธอได้ประกาศว่า "หากพวกเธอขอบคุณ ฉันก็จะเพิ่มพูนให้แก่พวกเธอ และหากพวกเธอเนรคุณ แท้จริงการลงโทษของฉันนั้นสาหัสยิ่ง" 
{14:8} และมูซาได้กล่าวว่า "หากพวกเธอและผู้ที่อยู่ในแผ่นดินทั้งหมดปฏิเสธศรัทธา แท้จริงอัลลอฮฺนั้นคือพระผู้ทรงพอเพียง พระผู้ทรงเป็นที่สรรเสริญ" 
{14:9} เรื่องราวของบรรดาผู้ที่มาก่อนหน้าพวกเธอ เช่นกลุ่มชนของนูหฺ และอาด และษะมูด และบรรดาผู้ที่มาหลังจากพวกเขา ไม่ได้มาถึงพวกเธอดอกหรือ? ไม่มีผู้ใดรู้เรื่องของพวกเขา นอกจากอัลลอฮฺ บรรดาศาสนทูตของพวกเขาได้มายังพวกเขาพร้อมด้วยหลักฐานอันชัดแจ้ง พวกเขาได้เอามือปิดปากของตน และกล่าวว่า "แท้จริงเราได้ปฏิเสธศรัทธาในสิ่งที่พวกท่านถูกส่งมา และแท้จริงพวกเราอยู่ในการสงสัยอย่างแน่นอนต่อสิ่งที่พวกท่านเรียกร้องเราไปสู่" 
{14:10} บรรดาศาสนทูตของพวกเขาได้กล่าวว่า "จะยังมีข้อสงสัยในอัลลอฮฺ พระผู้สร้างเหล่าชั้นฟ้าและแผ่นดิน อีกกระนั้นหรือ? พระองค์ทรงเรียกร้องพวกเธอเพื่อทรงยกโทษในความผิด ของพวกเธอ และทรงผ่อนผันพวกเธอ จนกระทั่งถึงวาระที่ถูกกําหนดไว้" พวกเขากล่าวว่า "พวกท่านเป็นเพียงแต่มนุษย์ธรรมดาเยี่ยงเรา พวกท่านประสงค์ที่จะกีดกันพวกเราออกจากสิ่งที่บรรพบุรุษของพวกเราเคยเคารพสักการะ ดังนั้นพวกท่านจงนำหลักฐานอันชัดแจ้งมาให้พวกเราเถิด" 
{14:11} บรรดาศาสนทูตของพวกเขากล่าวแก่พวกเขาว่า "พวกเราเป็นเพียงแต่มนุษย์ธรรมดาเยี่ยงพวกเธอ ทว่าอัลลอฮฺทรงโปรดปรานผู้ที่พระองค์ทรงประสงค์จากปวงบ่าวของพระองค์ ไม่บังควรแก่เราที่จะนำหลักฐานมาแสดงแก่พวกเธอ เว้นแต่โดยอนุมัติของอัลลอฮฺเท่านั้น และต่ออัลลอฮฺเท่านั้น บรรดาผู้ที่มีศรัทธาจงมอบหมายเถิด" 
{14:12} และเหตุใดเราจะไม่ไว้วางใจต่ออัลลอฮฺอีกเล่า ในเมื่อพระองค์ได้ทรงชี้แนะแนวทางทั้งหลายแก่เราแล้ว และเราจะอดทนต่อการที่พวกเธอทำร้ายเรา และบรรดาผู้มอบหมายนั้นพึงมอบหมายต่ออัลลอฮฺเท่านั้น 
{14:13} และบรรดาผู้ปฏิเสธศรัทธาได้กล่าวแก่บรรดาศาสนทูตของพวกตนว่า "แน่นอนเราจะขับพวกท่านออกจากแผ่นดินของเรา หรือไม่พวกท่านก็จะต้องกลับคืนสู่ศาสนาของเรา" ดังนั้นพระเจ้าของพวกเขาทรงเปิดเผยสำแดงแก่พวกเขาว่า "แน่นอน เราจะทำลายพวกทุจริต" 
{14:14} "และแน่นอน เราจะให้พวกเธอพำนักในแผ่นดินหลังจากพวกเขา" นั่นสำหรับผู้ที่กลัวต่อการเผชิญหน้าฉันและกลัวต่อสัญญาการลงโทษของฉัน 
{14:15} และพวกเขาวิงวอนขอต่อพระองค์ให้ได้รับชัยชนะ และผู้หยิ่งผยองที่ดื้อรั้น ทุกคนก็ประสบกับความพินาศ 
{14:16} จากเบื้องหลังของเขาคือนรกญะฮันนัม และจะได้ดื่มน้ำจากน้ำหนอง 
{14:17} เขาจิบมันแต่ไม่อาจจะกลืนมันได้ และความตายมาหาเขาจากทุกทิศทาง แต่เขากลับไม่ตายและเบื้องหลังของเขาคือการลงโทษที่รุนแรง 
{14:18} อุปมาบรรดาผู้ปฏิเสธศรัทธาต่อพระเจ้าของตน การงานของพวกเขานั้นประดุจดั่งเถ้าถ่านถูกลมพัดพาไปในวันที่มีพายุ พวกเขาไม่อาจควบคุมสิ่งที่พวกเขาเคยแสวงหาไว้แต่อย่างใด นั่นคือการหลงทางที่ไกลลิบ 
{14:19} พวกเธอไม่เห็นดอกหรือว่า อัลลอฮฺทรงสร้างเหล่าชั้นฟ้าและแผ่นดินด้วยความสัตย์จริง หากพระองค์ทรงประสงค์ พระองค์ก็จะทรงกำจัดพวกเธอให้สูญสิ้นไป และจะทรงนำมาซึ่งกลุ่มชนรุ่นใหม่ 
{14:20} และในการนั้นไม่ใช่เป็นการยากแก่อัลลอฮฺเลย 
{14:21} และพวกเขาได้ออกมาพร้อมกันต่อหน้าอัลลอฮฺ พวก(ผู้ตาม)ที่ถูกข่มเหงกล่าวกับพวกพวก(ผู้นำ)ที่หยิ่งยโสว่า "พวกเราเป็นผู้ตามพวกท่าน พวกท่านจะช่วยพวกเราให้พ้นจากการลงโทษของอัลลอฮฺได้สักอย่างไหม?" พวก(ผู้นำ)กล่าวว่า "หากอัลลอฮฺเคยทรงชี้นำพวกเรา พวกเราก็คงชี้นำพวกท่านไปแล้ว มีผลเท่ากันสำหรับพวกเรา ไม่ว่าพวกเรากระวนกระวายหรือพวกเราอดทน พวกเรานี้ไม่มีทางรอดไปได้" 
{14:22} และชัยฏอนได้กล่าว เมื่อการงานได้ถูกตัดสินแล้ว ว่า "อัลลอฮฺได้ทรงสัญญากับพวกท่าน ซึ่งเป็นสัญญาแห่งความสัตย์จริง และฉันได้สัญญากับพวกท่าน แล้วฉันได้บิดพลิ้วพวกท่าน ฉันไม่มีอํานาจใด ๆ เหนือพวกท่าน นอกจากฉันได้เรียกร้องพวกท่าน แล้วพวกท่านก็ตอบสนองฉัน ดังนั้นพวกท่านอย่าได้ประณามฉัน ทว่าจงประณามตัวพวกท่านเอง ฉันไม่อาจร้องทุกข์แทนพวกท่านได้ และพวกท่านก็ไม่อาจร้องทุกข์แทนฉันได้ แท้จริงฉันได้ปฏิเสธต่อสิ่งที่พวกท่านตั้งฉันให้เป็นภาคีแต่ก่อนนี้" แท้จริงพวกทุจริตนั้น พวกเขาจะได้รับการลงโทษอันเจ็บปวด 
{14:23} และบรรดาผู้ที่มีศรัทธาและกระทำคุณงามความดี ถูกพาเข้าในเหล่าสวนสวรรค์ มีแม่น้ำลำธารไหลผ่านเบื้องล่างของมัน เป็นอมตะอยู่ในนั้น ด้วยพระอนุมัติแห่งพระเจ้าของพวกตน การกล่าวคํานับทักทายของพวกเขาในนั้นคือ"ศานติ" 
{14:24} เธอไม่เห็นดอกหรือว่า อัลลอฮฺทรงยกอุทาหรณ์ไว้ว่า อุปมาคําพูดที่ดี ดั่งต้นไม้ที่ดี รากของมันฝังแน่นลึกมั่นคงและกิ่งก้านของมัน(ชูขึ้นไป)ในท้องฟ้า 
{14:25} ผลของมันจะออกมาทุกกาลเวลา โดยพระอนุมัติของพระเจ้าของมัน และอัลลอฮฺทรงยกอุทาหรณ์แก่ปวงมนุษย์เพื่อพวกเขาจะได้รำลึก 
{14:26} และอุปมาคําพูดที่เลว ดั่งต้นไม้ที่เลว ถูกถอนรากออกจากพื้นดิน มันไม่มีความมั่นคงเลย 
{14:27} อัลลอฮฺทรงให้บรรดาผู้ที่มีศรัทธาหนักแน่นด้วยคํากล่าวที่มั่นคง ในการมีชีวิตอยู่ทั้งในโลกนี้และในปรโลก และอัลลอฮฺทรงให้พวกทุจริตหลงทาง และอัลลอฮฺทรงกระทำสิ่งที่พระองค์ทรงประสงค์ 
{14:28} เธอไม่เห็นดอกหรือ บรรดาผู้เปลี่ยนความโปรดปรานของอัลลอฮฺเป็นการปฏิเสธศรัทธาและได้นำกลุ่มชนของพวกเขาลงสู่ที่พำนักอันหายนะ 
{14:29} นรกญะฮันนัม พวกเขาเข้าไปในนั้น และมันเป็นที่พำนักอันเลวร้าย 
{14:30} และพวกเขาได้ตั้งภาคีคู่เคียงกับอัลลอฮฺ เพื่อให้พวกเขาหลงจากทางของพระองค์ จงกล่าวเถิด "พวกเธอจงร่าเริงกันเถิด เพราะแท้จริงทางกลับของพวกเธอย่อมไปสู่เพลิงนรก" 
{14:31} จงกล่าวแก่ปวงบ่าวของฉัน ที่มีศรัทธา ให้พวกเขาดํารงการนมาซ และบริจาคสิ่งที่เราได้ให้เป็นปัจจัยยังชีพแก่พวกเขา ทั้งอย่างลับและอย่างเปิดเผย ก่อนที่วันหนึ่งจะมาถึง ซึ่งไม่มีการซื้อขายในวันนั้นและไม่มีการเป็นมิตร 
{14:32} อัลลอฮฺพระผู้ทรงสร้างเหล่าชั้นฟ้าและแผ่นดิน และทรงนำน้ำลงมาจากฟ้า และทรงให้พืชผลงอกเงยออกมาด้วยมัน เพื่อเป็นปัจจัยยังชีพแก่พวกเธอ และทรงให้เรือเดินสมุทรอำนวยความสะดวกแก่พวกเธอ เพื่อใช้แล่นในทะเลโดยพระบัญชาของพระองค์ และทรงบันดาลให้แม่น้ำลำธารทั้งหลายเป็นประโยชน์แก่พวกเธอ 
{14:33} และพระองค์ทรงเนรมิตดวงอาทิตย์และดวงจันทร์เป็นประโยชน์แก่พวกเธอ โดยโคจรเป็นปกติ และทรงเนรมิตราตรีและทิวาเป็นประโยชน์แก่พวกเธอ 
{14:34} และพระองค์ได้ทรงประทานแก่พวกเธอทุกสิ่งที่พวกเธอเคยขอต่อพระองค์ และหากพวกเธอจะนับความโปรดปรานของอัลลอฮฺแล้ว พวกเธอก็ไม่อาจจะคํานวณมันได้ แท้จริงมนุษย์นั้นทุจริตยิ่ง เนรคุณยิ่ง 
{14:35} และจงรำลึกเมื่ออิบรอฮีมกล่าวว่า "พระเจ้าของข้าฯ! โปรดบันดาลให้เมืองนี้ปลอดภัย และโปรดให้ข้าฯและบุตรหลานของข้าฯพ้นจากการบูชาเจว็ด" 
{14:36} "พระเจ้าของข้าฯ! แท้จริง พวกมันได้ทำให้มนุษย์ส่วนมากหลงทาง ดังนั้นผู้ใดปฏิบัติตามข้าฯ แท้จริงเขาเป็นพวกของข้าฯ และผู้ใดฝ่าฝืนข้าฯ แท้จริงพระองค์เป็นพระผู้ทรงอภัย พระผู้ทรงเมตตา" 
{14:37} "พระเจ้าของพวกข้าฯ! แท้จริงข้าฯได้ให้บุตรหลานของข้าฯพำนักอยู่ ณ ที่ราบลุ่มนี้โดยไม่มีพืชผลใด ๆ ซึ่งอยู่ใกล้บ้าน อันเป็นเขตหวงห้ามของพระองค์ พระเจ้าของพวกข้าฯ! เพื่อให้พวกเขาดํารงการนมาซ โปรดบันดาลให้จิตใจของปวงมนุษย์มุ่งไปยังพวกเขา และโปรดประทานปัจจัยยังชีพที่เป็นพืชผลแก่พวกเขา หวังว่าพวกเขาจะขอบพระคุณ" 
{14:38} "พระเจ้าของพวกข้าฯ! แท้จริง พระองค์ทรงรอบรู้สิ่งที่พวกข้าฯปิดบังและสิ่งที่พวกข้าฯเปิดเผย ไม่มีสิ่งใดจะซ่อนเร้นไปจากอัลลอฮฺ ทั้งในแผ่นดินและในท้องฟ้า" 
{14:39} "การสรรเสริญเป็นของอัลลอฮฺผู้ได้ทรงประทานอิสมาอีลและอิสหากแก่ข้าฯ ขณะที่ข้าฯอยู่ในวัยชรา แท้จริง พระเจ้าของข้าฯเป็นพระผู้ทรงได้ยินการวิงวอน" 
{14:40} "พระเจ้าของข้าฯ! โปรดบันดาลให้ข้าฯและ(ส่วนหนึ่ง)จากลูกหลานของข้าฯ เป็นผู้ดํารงการนมาซ พระเจ้าของพวกข้าฯ! โปรดตอบรับการวิงวอนของข้าฯด้วยเทอญ" 
{14:41} "พระเจ้าของพวกข้าฯ! โปรดอภัยโทษให้แก่ข้าฯและแก่บิดามารดาของข้าฯและแก่บรรดาศรัทธาชน ในวันแห่งการสอบสวน" 
{14:42} และเธออย่าคิดว่าอัลลอฮฺทรงละเลยต่อสิ่งที่พวกทุจริตกระทำ แท้จริงพระองค์ทรงประวิงเวลาให้พวกเขาจนถึงวันที่สายตาเงยจ้องไม่กระพริบ 
{14:43} พวกเขารีบเงยศีรษะของพวกตนขึ้น นัยน์ตาของพวกเขาไม่กระพริบ และจิตใจของพวกเขาเลื่อนลอย 
{14:44} และจงเตือนปวงมนุษย์เกี่ยวกับวันที่การลงโทษจะมาหาพวกเขา พวกทุจริตจะกล่าวว่า "พระเจ้าของพวกข้าฯ! โปรดประวิงเวลาแก่พวกข้าฯ จนถึงกําหนดอันใกล้นี้ เพื่อพวกข้าฯจะได้สนองตอบการเชิญชวนของพระองค์ และพวกข้าฯจะปฏิบัติตามบรรดาศาสนทูต" และพวกเธอไม่ได้สาบานแต่ก่อนนี้ดอกหรือว่า พวกเธอนั้นจะไม่เปลี่ยนแปลงแน่ 
{14:45} และพวกเธอได้พำนักอยู่ในสถานที่ของพวกที่ทุจริตต่อตนเอง และเป็นที่ประจักษ์แจ้งแก่พวกเธอแล้วว่า เราได้กระทำแก่พวกเขาอย่างใด และเราได้ยกอุทาหรณ์แก่พวกเธอแล้ว 
{14:46} และแน่นอนพวกเขาได้วางอุบายของพวกตน และอุบายของพวกเขาก็อยู่ที่อัลลอฮฺ ถึงแม้ว่าอุบายของพวกเขาจะทำให้ภูเขาต้องสลายไปก็ตาม 
{14:47} ดังนั้นเธออย่าคิดเลยว่า อัลลอฮฺจะทรงผิดสัญญากับบรรดาศาสนทูตของพระองค์ แท้จริงอัลลอฮฺคือพระผู้ทรงมีอำนาจ พระผู้ทรงตอบโต้อย่างเด็ดขาด 
{14:48} วันซึ่งแผ่นดินนี้จะถูกเปลี่ยนเป็นแผ่นดินอื่น และเหล่าชั้นฟ้าก็เช่นเดียวกัน พวกเขาจะปรากฎตัวเบื้องพระพักตร์อัลลอฮฺ พระผู้ทรงเอกะ พระผู้ทรงพิชิต 
{14:49} และวันนั้นเธอจะเห็นเหล่าทรชนถูกล่ามตรึงไว้ด้วยโซ่ 
{14:50} เครื่องนุ่งห่มของพวกเขาทำด้วยน้ำมันดิน และเพลิงจะลุกคลุมใบหน้าของพวกเขา 
{14:51} เพื่ออัลลอฮฺจะได้ทรงตอบแทนทุกชีวิตตามที่มันได้แสวงหาไว้ แท้จริงอัลลอฮฺนั้นทรงฉับพลันในการสอบสวน 
{14:52} นี่คือการประกาศแก่ปวงมนุษย์เพื่อพวกเขาจะถูกตักเตือนด้วยมัน และเพื่อพวกเขาจะได้รู้ว่า พระองค์คือพระเจ้าผู้ทรงเอกะ และเพื่อบรรดาผู้มีสติจะได้รำลึก 
{15:1} อะลีฟ ลาม รออ์ เหล่านี้คือบรรดาโองการแห่งคัมภีร์ และเป็นกุรอานอันชัดแจ้ง 
{15:2} บรรดาผู้ปฏิเสธศรัทธาหวังกันว่า หากพวกเขาได้เป็นมุสลิม 
{15:3} เธอจงปล่อยให้พวกเขาบริโภคและร่าเริง และให้ความหวังนั้นบันเทิงพวกเขา แล้วพวกเขาจะได้รู้ 
{15:4} เราไม่ได้ทำลายเมืองใด นอกจากว่ามันได้มีกําหนดอันเป็นที่รู้กันแล้ว 
{15:5} ไม่มีประชาชาติใดจะเร่งกําหนดการลงโทษได้ และไม่อาจจะร่นให้ล่าช้าได้ 
{15:6} และพวกเขากล่าวว่า "โอ้ ผู้ซึ่งได้รับข้อตักเตือนที่ถูกประทานลงมา! แท้จริงท่านเป็นคนบ้าอย่างแน่นอน" 
{15:7} "เหตุใดท่านไม่นำมะลาอิกะฮฺมายังพวกเรา หากท่านอยู่ในหมู่ผู้สัตย์จริง" 
{15:8} เราจะไม่ส่งมะลาอิกะฮฺลงมา เว้นแต่ด้วยความสัตย์จริง และดังนั้นพวกเขาไม่ต้องคอยดอก 
{15:9} แท้จริงเราได้ให้ข้อตักเตือนลงมา และแท้จริงเราเป็นผู้รักษามันอย่างแน่นอน 
{15:10} และโดยแน่นอน ก่อนหน้าเธอนั้นเราได้ส่ง(บรรดาศาสนทูต)มาในเหล่าหมู่ชนรุ่นแรก 
{15:11} และไม่มีศาสนทูตสักคนมายังพวกเขา ที่พวกเขาไม่เย้ยหยัน 
{15:12} ในทำนองนั้น เราได้ทำให้มันอยู่ในจิตใจของเหล่าทรชน 
{15:13} พวกเขาจะไม่มีศรัทธาต่ออัลกุรอาน และแน่นอนแบบอย่างของชนรุ่นก่อนก็ได้ล่วงลับไปแล้ว 
{15:14} และหากเราเปิดประตูแห่งฟ้าแก่พวกเขา แล้วให้พวกเขาขึ้นต่อไปเรื่อย ๆ 
{15:15} แน่นอนพวกเขาจะกล่าวว่า "แท้จริงสายตาของพวกเราถูกปิดกั้น ไม่แต่เพียงเท่านั้น พวกเรายังเป็นกลุ่มชนที่ถูกทำคุณไสย" 
{15:16} และโดยแน่นอน เราได้บันดาลให้มีจักรราศีในท้องฟ้า และเราได้ประดับมันให้สวยงามแก่บรรดาผู้มองดู 
{15:17} และเราได้รักษามันให้พ้นจากชัยฏอนทุกตัวที่ถูกสาปแช่ง 
{15:18} เว้นแต่ผู้ที่แอบฟัง ดังนั้นอุกกาบาตที่ลุกโชติช่วงจะตามติดเผาผลาญมัน 
{15:19} และแผ่นดินนั้นเราได้แผ่มันออกไป และเราได้ทำให้มีเทือกเขาเป็นที่ยึดอย่างมั่นคง และเราได้ให้ทุกสิ่งงอกเงยอย่างสมดุล 
{15:20} และในแผ่นดินนั้นเราได้ทำให้มีเครื่องยังชีพแก่พวกเธอ และแก่ผู้ที่พวกเธอไม่ได้เป็นผู้ให้โชคผลแก่เขา 
{15:21} และไม่มีสักสิ่งใด ที่เราไม่มีคลังของมัน และเราจะไม่ให้มันลงมา นอกจากตามกำหนดที่เป็นที่รู้แล้ว 
{15:22} และเราได้ส่งลมผสมเกสร แล้วเราได้ให้น้ำลงมาจากฟ้า แล้วเราได้ให้พวกเธอดื่มมัน และพวกเธอก็ไม่ได้เป็นผู้สะสมมันไว้ 
{15:23} และแท้จริงเราให้ชีวิต และเราให้ตาย และเราเป็นผู้สืบทอด 
{15:24} และโดยแน่นอน เรารอบรู้ถึงกลุ่มชนก่อนพวกเธอ และโดยแน่นอนเรารอบรู้ถึงกลุ่มชนรุ่นหลัง 
{15:25} และแท้จริงพระเจ้าของเธอคือพระผู้ทรงชุมนุมพวกเขา แท้จริงพระองค์คือพระผู้ทรงมีปรีชาญาณ พระผู้ทรงรอบรู้ 
{15:26} และโดยแน่นอน เราได้สร้างมนุษย์จากดินแห้ง จากดินดําเป็นตม 
{15:27} และญินนั้น เราได้สร้างมันมาก่อนจากไฟของลมร้อน 
{15:28} และ(จงรำลึก)เมื่อพระเจ้าของเธอตรัสแก่มะลาอิกะฮฺว่า "ฉันเป็นผู้สร้างมนุษย์จากดินแห้ง จากดินดําเป็นตม" 
{15:29} "ดังนั้น เมื่อฉันได้ทำให้เขามีรูปร่างสมส่วนและเป่าวิญญาณจากฉันเข้าไปในตัวเขาแล้ว พวกเธอก็จงกราบเขา" 
{15:30} ดังนั้น มะลาอิกะฮฺทั้งหมดได้กราบ 
{15:31} เว้นแต่อิบลีส มันปฏิเสธที่จะอยู่ร่วมกับบรรดาผู้กราบ 
{15:32} พระองค์ตรัสว่า "โอ้ อิบลีส! เหตุใดเธอจึงไม่อยู่ร่วมกับบรรดาผู้กราบเล่า?" 
{15:33} มันกล่าวว่า "ข้าฯจะไม่กราบมนุษย์ที่พระองค์ทรงสร้างเขาจากดินแห้ง จากดินดําเป็นตม" 
{15:34} พระองค์ตรัสว่า "ดังนั้นเธอจงออกไปจากที่นี่ แท้จริงเธอเป็นผู้ถูกขับไล่" 
{15:35} และแท้จริง "การสาปแช่งจงประสบแก่เธอ จนกระทั่งวันแห่งการตอบแทน" 
{15:36} มันกล่าวว่า "พระเจ้าของข้าฯ! โปรดประวิงเวลาให้แก่ข้าฯจนถึงวันฟื้นคืนชีพด้วยเถิด" 
{15:37} พระองค์ตรัสว่า "แท้จริงเธอก็จะอยู่ในหมู่ผู้ถูกประวิงเวลา" 
{15:38} "จนกระทั่งถึงวันเวลาที่ถูกกําหนดไว้" 
{15:39} มันกล่าวว่า "พระเจ้าของข้าฯ! โดยที่พระองค์ทรงให้ข้าฯหลงผิดไปแล้ว แน่นอนข้าฯก็จะทำให้พวกเขาเห็นดีเห็นงามในแผ่นดิน และแน่นอนข้าฯจะหลอกลวงให้พวกเขาหลงผิดทั้งสิ้น" 
{15:40} "เว้นแต่ปวงบ่าวของพระองค์ในหมู่พวกเขา ที่ได้รับการคัดสรรเท่านั้น" 
{15:41} พระองค์ตรัสว่า "นี่คือทางอันเที่ยงธรรมของฉัน" 
{15:42} "แท้จริง ปวงบ่าวของฉันนั้น เธอจะไม่มีอํานาจใด ๆ เหนือพวกเขา เว้นแต่ผู้ที่เชื่อฟังเธอในหมู่ผู้หลงผิดเท่านั้น" 
{15:43} "และแท้จริงนรกญะฮันนัมก็คือสัญญาของพวกเขาทั้งหมด" 
{15:44} "มันมีเจ็ดประตู ทุกประตูมีสัดส่วนที่ถูกแบ่งไว้แล้ว" 
{15:45} "แท้จริงบรรดาผู้ยำเกรงอยู่ในเหล่าสวนสวรรค์ และตาน้ำพุ" 
{15:46} "พวกเธอจงเข้าไปในนั้นด้วยความศานติและปลอดภัย" 
{15:47} และเราได้ขจัดความเคืองแค้นที่มีอยู่ในหัวอกของพวกเขา ให้กลายเป็นพี่น้องกัน อยู่บนเตียงตั่ง หันหน้าเข้าหากัน 
{15:48} ความเหนื่อยยากจะไม่ประสบแก่พวกเขาในนั้น และพวกเขาจะไม่ถูกนำออกจากที่นั่น 
{15:49} จงแจ้งแก่ปวงบ่าวของฉันว่า "แท้จริงฉันคือผู้อภัย ผู้ปรานีเสมอ" 
{15:50} "และแท้จริงการลงโทษของฉันนั้น เป็นการลงโทษที่เจ็บแสบ" 
{15:51} และจงแจ้งพวกเขาให้ทราบถึงบรรดาแขกของอิบรอฮีม 
{15:52} เมื่อพวกเขาเข้าไปหาเขาแล้วกล่าวว่า "ศานติ" เขากล่าวว่า "แท้จริงเรากลัวต่อพวกท่าน" 
{15:53} พวกเขากล่าวว่า "ท่านอย่ากลัว แท้จริงเราขอแจ้งข่าวดีแก่ท่านเกี่ยวกับเด็กคนหนึ่งที่มีความรู้" 
{15:54} เขากล่าวว่า "พวกท่านมาแจ้งข่าวดีแก่ฉัน เมื่อความชราภาพได้ประสบแก่ฉันแล้วกระนั้นหรือ? แล้วเรื่องอันใดเล่า ที่พวกท่านจะแจ้งข่าวดีแก่ฉัน?" 
{15:55} พวกเขากล่าวว่า "เราขอแจ้งข่าวดีแก่ท่านด้วยความสัตย์จริง ดังนั้นท่านอย่าอยู่ในหมู่ผู้สิ้นหวัง" 
{15:56} เขากล่าวว่า "และจะไม่มีผู้ใดที่สิ้นหวังในพระเมตตาของพระเจ้าของตน นอกจากพวกหลงผิด" 
{15:57} เขากล่าวว่า "ดังนั้นพวกท่านมีอันใดจะบอกหรือ? โอ้ เหล่าทูต!" 
{15:58} พวกเขากล่าวว่า "แท้จริงเราถูกส่งมายังกลุ่มชนผู้ทำผิด" 
{15:59} "นอกจากบริวารของลูฏ แท้จริงเราจะเป็นผู้ช่วยพวกเขาทั้งหมดให้รอดพ้น" 
{15:60} "เว้นแต่ภริยาของเขา เราได้กําหนดไว้แล้วว่า นางจะอยู่ในหมู่ผู้ล่วงไปแล้ว" 
{15:61} ครั้นเมื่อเหล่าทูตได้มายังบริวารของลูฏ 
{15:62} เขากล่าวว่า "พวกท่านเป็นกลุ่มชนแปลกหน้า" 
{15:63} พวกเขากล่าวว่า "ทว่าเรามาหาท่านด้วยเรื่องที่พวกเขาสงสัยกันอยู่" 
{15:64} "และเรามาหาท่านด้วยเรื่องจริง และแท้จริงเราเป็นผู้ซื่อสัตย์อย่างแน่นอน" 
{15:65} "ดังนั้นท่านจงเดินทางไปกับครอบครัวของท่านในยามรัติกาล และจงตามหลังพวกเขา และผู้ใดในหมู่พวกท่านอย่าเหลียวหลัง และจงเดินต่อไปตามที่พวกท่านถูกบัญชา" 
{15:66} และเราได้แจ้งแก่เขาถึงเรื่องนั้นว่า จนถึงคนสุดท้ายของพวกเหล่านี้จะถูกปลิดในยามอรุณ 
{15:67} และชาวเมืองได้มาหาอย่างร่าเริง 
{15:68} (ลูฏ)กล่าวว่า "แท้จริงพวกเขาคืออาคันตุกะของฉัน ดังนั้นพวกเธออย่าทำให้ฉันต้องอัปยศ" 
{15:69} "และจงยำเกรงอัลลอฮฺ และอย่าทำให้ฉันต้องอดสู" 
{15:70} พวกเขากล่าวว่า "และเราไม่ได้ห้ามท่านเกี่ยวกับการต้อนรับแขกดอกหรือ?" 
{15:71} (ลูฏ)กล่าวว่า "นั่นอย่างใดเล่า ธิดาของฉัน หากพวกเธอจําเป็นต้องกระทำ" 
{15:72} ขอสาบานด้วยชีวิตของเธอ แท้จริงพวกเขาหลงระเริงอยู่ในความมึนเมา 
{15:73} ดังนั้น เสียงกัมปนาทก็ได้คร่าพวกเขาเมื่อยามอรุโณทัย 
{15:74} แล้วเราได้พลิกข้างบนของมันลงข้างล่าง และได้กระหน่ำฝนหินแกร่งลงบนพวกเขา 
{15:75} แท้จริงในการนั้น ก็เป็นสัญญาณแก่บรรดาผู้พินิจพิเคราะห์ 
{15:76} และแท้จริงมันก็ยังคงเป็นเส้นทางที่ใช้สัญจร 
{15:77} แท้จริงในการนั้นก็เป็นสัญญาณแก่บรรดาศรัทธาชน 
{15:78} และกระนั้นก็ดี ชาวอัลอัยกะฮฺเป็นพวกทุจริตอย่างแน่นอน 
{15:79} ดังนั้นเราได้ลงโทษพวกเขา และแท้จริงทั้งสองพวกก็อยู่บนเส้นทางที่ชัดแจ้ง 
{15:80} และโดยแน่นอน ชาวอัลฮิจญ์รฺได้ปฏิเสธบรรดาศาสนทูต 
{15:81} และเราได้ประทานเหล่าสัญญาณของเราแก่พวกเขา แล้วพวกเขาก็ผินหลังให้มัน 
{15:82} และพวกเขาได้สะกัดภูเขาเป็นบ้านเรือนอย่างปลอดภัย 
{15:83} ดังนั้น เสียงกัมปนาทก็ได้คร่าชีวิตพวกเขาในยามอรุณ 
{15:84} ฉะนั้น สิ่งที่พวกเขากระทำเอาไว้ ไม่ได้อำนวยประโยชน์แก่พวกเขาเลย 
{15:85} และเราไม่ได้สร้างเหล่าชั้นฟ้าและแผ่นดิน และสิ่งที่อยู่ระหว่างทั้งสองนั้น เพื่ออื่นใด เว้นแต่เป็นความสัตย์จริง และแท้จริงวันฟื้นคืนชีพจะมีมาอย่างแน่นอน ดังนั้นเธอจงอภัยด้วยการอภัยที่ดี 
{15:86} แท้จริงพระเจ้าของเธอ พระผู้ทรงสร้าง พระผู้ทรงรอบรู้ 
{15:87} และโดยแน่นอน เราได้ให้แก่เธอเจ็ดโองการที่ถูกอ่านทวนซ้ำและอัลกุรอานที่ยิ่งใหญ่ 
{15:88} อย่าทอดสายตาทั้งสองของเธอไปยังชนชั้นต่าง ๆ ของพวกเขา และอย่าเสียใจแทนพวกเขา และจงลดปีกของเธอให้ต่ำต่อศรัทธาชน 
{15:89} และจงกล่าวเถิดว่า "แท้จริงฉันเป็นผู้ตักเตือนอย่างชัดแจ้ง" 
{15:90} เช่นเดียวกับที่เราได้ให้แก่พวกแบ่งการศรัทธา 
{15:91} ที่ใส่ร้ายต่ออัลกุรอานด้วยข้อหาต่าง ๆ นานา 
{15:92} ดังนั้นขอสาบานด้วยพระเจ้าของเธอ แน่นอนเราจะถามพวกเขาทั้งหมด 
{15:93} ถึงสิ่งที่พวกเขาได้กระทำไว้ 
{15:94} ดังนั้นจงประกาศอย่างเปิดเผยในสิ่งที่เธอถูกบัญชา และจงผินหลังให้บรรดาผู้ตั้งภาคี 
{15:95} แท้จริงสำหรับเธอ เรานี้ก็พอแล้วที่จะจัดการกับบรรดาผู้เย้ยหยัน 
{15:96} ที่ตั้งพระเจ้าอื่นเป็นภาคีกับอัลลอฮฺ ดังนั้นพวกเขาจะรู้ 
{15:97} และโดยแน่นอน เรารู้ว่า เธอนั้น หัวอกของเธออึดอัดต่อสิ่งที่พวกเขากล่าว 
{15:98} ดังนั้น จงกล่าวสดุดีด้วยการสรรเสริญพระเจ้าของเธอ และจงร่วมอยู่ในหมู่ผู้กราบ 
{15:99} และจงเคารพสักการะพระเจ้าของเธอ จนกระทั่งความแน่นอนจะมาถึงเธอ 
{16:1} พระบัญชาของอัลลอฮฺมาถึงแล้ว ดังนั้นเธออย่าได้เร่งมัน พระพิสุทธิคุณแห่งพระองค์ และพระองค์ทรงสูงส่งเหนือกว่าสิ่งที่พวกเขาตั้งขึ้นเป็นภาคี 
{16:2} พระองค์ทรงส่งมะลาอิกะฮฺลงมาพร้อมด้วยวิญญาณตามพระบัญชาของพระองค์แก่ผู้ที่พระองค์ทรงประสงค์จากปวงบ่าวของพระองค์ โดยให้พวกเขาตักเตือนว่า ไม่มีพระผู้เป็นเจ้าอื่นใด นอกจากฉัน ดังนั้นพวกเธอจงยำเกรงต่อฉันเถิด 
{16:3} พระองค์ทรงสร้างเหล่าชั้นฟ้าและแผ่นดินด้วยความสัตย์จริง พระองค์ทรงสูงส่งเหนือกว่าสิ่งที่พวกเขาตั้งขึ้นเป็นภาคี 
{16:4} พระองค์ทรงสร้างมนุษย์จากน้ำอสุจิ แต่แล้วเขาก็เป็นปรปักษ์อย่างชัดแจ้ง 
{16:5} และปศุสัตว์ พระองค์ทรงสร้างมันสำหรับพวกเธอ ในตัวมันมีความอบอุ่นและผลประโยชน์มากหลาย และจากบางส่วนของมันนั้น พวกเธอใช้บริโภค 
{16:6} และในตัวของมันมีความสง่างามสำหรับพวกเธอ ขณะที่พวกเธอนำมันกลับจากทุ่งหญ้าและขณะที่พวกเธอนำมันออกไปเลี้ยง 
{16:7} และมันแบกสัมภาระหนักของพวกเธอไปยังเมืองที่พวกเธอไม่อาจจะไปถึงที่นั่น เว้นแต่ด้วยความเหนื่อยกายลําบากใจ แท้จริงพระเจ้าของพวกเธอคือพระผู้ทรงเอ็นดู พระผู้ทรงปรานียิ่ง 
{16:8} และม้า และล่อ และลา เพื่อพวกเธอจะได้ขี่มันและเป็นเครื่องประดับ และพระองค์ยังทรงสร้างสิ่งอื่น ๆ ที่พวกเธอไม่รู้ 
{16:9} และการชี้แนะทางที่เที่ยงตรงนั้นเป็นหน้าที่ของอัลลอฮฺ และบางทางนั้นก็มีที่คดเคี้ยว และหากพระองค์ทรงประสงค์ พระองค์ก็จะทรงชี้นำทางแก่พวกเธอทั้งมวล 
{16:10} พระองค์คือ ผู้ทรงนำน้ำลงมาจากฟ้า ส่วนหนึ่งของมันเป็นเครื่องดื่มสำหรับพวกเธอ และอีกส่วนหนึ่งสำหรับพฤกษชาติที่พวกเธอใช้เลี้ยงปศุสัตว์ 
{16:11} ด้วยน้ำนั้นพระองค์ทรงบันดาลให้พืชผล และมะกอก และอินทผาลัม และองุ่น อีกทั้งผลไม้ทุกชนิด งอกเงยขึ้นสำหรับพวกเธอ แท้จริงในการนั้นย่อมเป็นสัญญาณสำหรับกลุ่มชนที่ไตร่ตรอง 
{16:12} และพระองค์ทรงเนรมิตราตรีและทิวา และดวงอาทิตย์และดวงจันทร์ให้เป็นประโยชน์แก่พวกเธอ และเหล่าดวงดาวถูกเนรมิตให้เป็นประโยชน์โดยพระบัญชาของพระองค์ แท้จริงในการนั้น ย่อมเป็นนานาสัญญาณสำหรับกลุ่มชนที่ใช้ปัญญา 
{16:13} และสิ่งที่พระองค์ทรงบันดาลให้มีขึ้นมากมายสำหรับพวกเธอในแผ่นดินนั้น ชนิดของมันแตกต่างกันไป แท้จริงในการนั้น ย่อมเป็นสัญญาณสำหรับกลุ่มชนผู้ใคร่ครวญ 
{16:14} และพระองค์คือพระผู้ทรงบันดาลให้ทะเลเป็นประโยชน์ เพื่อพวกเธอจะได้กินเนื้อนุ่มสดจากมัน และพวกเธอนำเครื่องประดับออกมาจากมัน เพื่อเอามาสวมใส่ และเธอเห็นเรือแล่นฝ่าคลื่นในท้องทะเล และเพื่อพวกเธอจะได้แสวงหาความโปรดปรานของพระองค์ และเพื่อพวกเธอจะได้ขอบพระคุณ 
{16:15} และพระองค์ทรงปักเทือกเขาในแผ่นดิน เพื่อไม่ให้มันทำให้พวกเธอต้องสั่นสะเทือนไปด้วย อีกทั้ง(ยังทรงเนรมิต)แม่น้ำลำธารและหนทาง เพื่อพวกเธอจะได้บรรลุสู่เป้าหมาย 
{16:16} และนานาสัญลักษณ์ และด้วยดวงดาวพวกเขาเดินถูกทาง 
{16:17} ดังนั้นพระผู้ทรงสร้างย่อมไม่เหมือนกับผู้ที่ไม่สร้าง พวกเธอไม่ใคร่ครวญดอกหรือ? 
{16:18} และหากพวกเธอจะนับความโปรดปรานของอัลลอฮฺ พวกเธอก็ไม่สามารถจะคํานวณมันได้ แท้จริงอัลลอฮฺนั้น ทรงเป็นพระผู้ทรงอภัย พระผู้ทรงปรานี 
{16:19} และอัลลอฮฺนั้นทรงรอบรู้สิ่งที่พวกเธอปิดบังและสิ่งที่พวกเธอเปิดเผย 
{16:20} และบรรดาสิ่งที่พวกเขาวิงวอนอื่นจากอัลลอฮฺนั้น พวกมันไม่ได้สร้างสิ่งใดเลย แต่พวกมันดอกที่ถูกสร้าง 
{16:21} พวกมันตาย ปราศจากชีวิต และพวกมันไม่รู้ด้วยซ้ำว่า เมื่อใดจะถูกชุบให้ฟื้นขึ้นมาอีก 
{16:22} พระเจ้าของพวกเธอนั้นคือพระเจ้าองค์เดียว ดังนั้นบรรดาผู้ไม่มีศรัทธาต่อวันปรโลก หัวใจของพวกเขาปฏิเสธไม่รับรู้และพวกเขาหยิ่งผยอง 
{16:23} ไม่ต้องสงสัยเลยว่า อัลลอฮฺนั้นทรงรอบรู้สิ่งที่พวกเขาปิดบัง และสิ่งที่พวกเขาเปิดเผย แท้จริง พระองค์ไม่ทรงโปรดปรานพวกที่หยิ่งผยอง 
{16:24} และเมื่อมีการกล่าวแก่พวกเขาว่า "พระเจ้าของพวกเธอได้ทรงประทานสิ่งใดลงมา?" พวกเขากล่าวว่า "นิยายแห่งบรรพชน" 
{16:25} พวกเขาจงแบกความผิดอย่างครบครันในวันฟื้นคืนชีพเถิด พร้อมกับความผิดของบรรดาผู้ที่ถูกพวกเขาหลอกให้หลงผิดโดยไม่รู้ มิหรือ สิ่งที่พวกเขาทำผิดนั้น ช่างชั่วช้ายิ่งนัก? 
{16:26} แน่นอน บรรดาผู้ที่มาก่อนหน้าพวกเขาได้วางวางอุบาย ดังนั้น อัลลอฮฺทรงทำลายอาคารของพวกเขาจากรากฐาน หลังคาที่อยู่เหนือพวกเขาจึงหล่นลงมาทับพวกเขา และการลงโทษได้มายังพวกเขา โดยที่พวกเขาไม่รู้ตัว 
{16:27} แล้วในวันฟื้นคืนชีพ พระองค์ทรงทำให้พวกเขาอัปยศ และตรัสว่า "ไหนเล่าภาคีของฉันที่พวกเธอเคยโต้เถียงกันในเรื่องของพวกเขา" บรรดาผู้รู้กล่าวว่า "วันนี้ ความอัปยศและความเลวร้ายจะประสบแก่พวกปฏิเสธศรัทธา" 
{16:28} (คือ)บรรดาผู้ที่มะลาอิกะฮฺเอาชีวิตของพวกเขา โดยที่พวกเขาทุจริตต่อตัวเอง พวกเขาจึงยอมจํานน "เราไม่เคยกระทำความชั่วอันใดเลย" หามิได้! แท้จริงอัลลอฮฺคือพระผู้ทรงรอบรู้ในสิ่งที่พวกเธอเคยกระทำ 
{16:29} ดังนั้นพวกเธอก็จงเข้าประตูนรก เป็นอมตะอยู่ในนั้น ที่พำนักของพวกที่หยิ่งผยองนั้น ช่างเลวร้ายเสียนี่กระไร! 
{16:30} และได้มีการกล่าวแก่บรรดาผู้ยำเกรงว่า "พระเจ้าของพวกเธอได้ทรงประทานสิ่งใดลงมา?" พวกเขากล่าวว่า "ความประเสริฐ" (ผลตอบแทน)สำหรับบรรดาผู้ทำความดีในโลกนี้นั้น คือความดีงาม และแน่นอนในปรโลกนั้นย่อมดีกว่า และที่พำนักของบรรดาผู้ยำเกรงนั้นช่างดีเลิศ 
{16:31} สวนสวรรค์ที่พำนัก ที่พวกเขาจะเข้าไปในนั้น มีแม่น้ำลำธารไหลผ่านจากเบื้องล่างของมัน พวกเขาที่อยู่ในนั้นจะได้สิ่งที่พวกเขาปรารถนา ในทำนองนั้น อัลลอฮฺทรงตอบแทนบรรดาผู้ยำเกรง 
{16:32} (คือ)บรรดาผู้ที่มะลาอิกะฮฺเอาชีวิตของพวกเขา โดยที่พวกเขาเป็นคนดี พลางกล่าวว่า "ศานติจงมีแด่พวกเธอ จงเข้าไปในสวนสวรรค์ เนื่องจากสิ่งที่พวกเธอได้เคยกระทำไว้" 
{16:33} พวกเขาคอยสิ่งใดอีกไหม? นอกจากจะให้มะลาอิกะฮฺมาหาพวกเขา หรือจะให้พระบัญชาของพระเจ้าของเธอนั้นมาถึง ในทำนองนั้นแหละ บรรดาผู้มาก่อนหน้าพวกเขาได้กระทำ และอัลลอฮฺไม่ได้ทรงอยุติธรรมด่อพวกเขา แต่พวกเขาต่างหากที่ได้อยุติธรรมด่อตนเอง 
{16:34} ดังนั้น ความชั่วทั้งหลายที่พวกเขาได้กระทำไว้ ก็จะประสบแก่ตนเอง และสิ่งที่พวกเขาเคยเย้ยหยันไว้ ก็จะห้อมล้อมตนเอง 
{16:35} และบรรดาผู้ตั้งภาคีกล่าวว่า "หากอัลลอฮฺทรงประสงค์จริง พวกเราคงไม่เคารพสักการะผู้ใด นอกจากพระองค์ ทั้งพวกเราเองและบรรพบุรุษของพวกเรา และพวกเราคงไม่บัญญัติห้ามสิ่งใด อื่นจากที่พระองค์(ได้ทรงบัญญัติห้ามไว้)" ในทำนองนั้นแหละ บรรดาผู้มาก่อนหน้าพวกเขาได้กระทำ ดังนั้น บรรดาศาสนทูตมีหน้าที่เพียงแต่การประกาศอันชัดแจ้งเท่านั้น 
{16:36} และแท้จริง เราได้ส่งศาสนทูตมาในทุกประชาชาติ (โดยบัญชาว่า) "พวกเธอจงเคารพสักการะอัลลอฮฺ และจงออกห่างจากพวกเจว็ด" แล้วในหมู่พวกเขา ก็มีผู้ที่อัลลอฮฺทรงชี้แนะทางให้ และในหมู่พวกเขา ก็มีที่สาสมกับความหลงผิด ฉะนั้น พวกเธอจงท่องไปในแผ่นดิน แล้วจงดูว่าบั้นปลายของบรรดาผู้ปฏิเสธนั้นเป็นเช่นใด! 
{16:37} หากเธอห่วงใยต่อการชี้แนะทางแก่พวกเขา อันที่จริง อัลลอฮฺจะไม่ทรงนำทางแก่ผู้ที่พระองค์จะทรงให้เขาหลง และพวกเขาจะไม่มีผู้ช่วยเหลือเลย 
{16:38} และพวกเขาได้สาบานต่ออัลลอฮฺ ด้วยการสาบานอย่างแข็งขันว่า "อัลลอฮฺจะไม่ทรงชุบผู้ตายให้ฟื้นขึ้นมาอีก" ไม่ใช่เช่นนั้นดอก! ทว่าเป็นสัญญาที่พระองค์จะต้องทรงทำให้เป็นจริง แต่มนุษย์ส่วนมากไม่รู้ 
{16:39} เพื่อพระองค์จะได้ทรงชี้แจงแก่พวกเขา ถึงสิ่งที่พวกเขาขัดแย้งกัน และเพื่อพระองค์จะทรงให้บรรดาผู้ปฏิเสธศรัทธาได้รู้ว่า อันที่จริงพวกเขานั้นเป็นผู้โกหก 
{16:40} อันที่จริงคําดำรัสของเราต่อสิ่งใดหนึ่ง หากเราปรารถนามัน เราก็เพียงกล่าวแก่มันว่า "จงเป็น" แล้วมันก็เป็นขึ้นมา 
{16:41} และบรรดาผู้ที่อพยพ ใน(หนทางของ)อัลลอฮฺ หลังจากที่พวกเขาถูกข่มเหง แน่นอนเราจะให้ที่พำนักที่ดีแก่เขาในโลกนี้ และแน่นอนรางวัลของวันปรโลกนั้นยิ่งใหญ่กว่า หากพวกเขารู้ 
{16:42} บรรดาผู้อดทน และพวกเขาวางใจต่อพระเจ้าของพวกตน 
{16:43} และเราไม่ได้ส่งผู้ใดมาก่อนหน้าเธอ นอกจากเป็นบุรุษที่เราได้เปิดเผยสำแดงแก่พวกเขา ดังนั้น พวกเธอจงถามบรรดาผู้รู้ หากพวกเธอไม่รู้ 
{16:44} ด้วยหลักฐานทั้งหลายที่ชัดแจ้งและเหล่าคัมภีร์ และเราได้ให้อัลกุรอานแก่เธอเพื่อเธอจะได้ชี้แจงแก่ปวงมนุษย์ซึ่งสิ่งที่ได้ถูกประทานมาแก่พวกเขา และเพื่อพวกเขาจะได้ไตร่ตรอง 
{16:45} บรรดาผู้วางแผนชั่วร้ายทั้งหลายจะปลอดภัยกระนั้นหรือ? จากการที่อัลลอฮฺจะทรงให้ธรณีสูบพวกเขา หรือการลงโทษที่จะมาหาพวกเขาโดยที่พวกเขาไม่รู้ตัว 
{16:46} หรือจากการที่พระองค์จะทรงคร่าชีวิตพวกเขาขณะที่พวกเขาเดินทาง แล้วพวกเขาก็ไม่สามารถหนีรอดไปได้ 
{16:47} หรือพระองค์จะทรงคร่าพวกเขาด้วยความพินาศทีละน้อย แท้จริงพระเจ้าของพวกเธอนั้น ก็ทรงเป็นพระผู้ทรงเอ็นดู พระผู้ทรงปรานียิ่ง 
{16:48} และพวกเขาไม่ได้มองไปยังสิ่งที่อัลลอฮฺทรงเนรมิตบ้างดอกหรือว่า เงาของมันจะทอดไปทางขวาและทางซ้ายเพื่อกราบอัลลอฮฺ โดยที่พวกมันนอบน้อม? 
{16:49} และสิ่งที่อยู่ในเหล่าชั้นฟ้าและสิ่งที่อยู่ในแผ่นดิน ที่เป็นเหล่าสัตว์โลกและมะลาอิกะฮฺจะกราบอัลลอฮฺ โดยที่พวกเขาจะไม่หยิ่งผยอง 
{16:50} พวกเขาจะกลัวพระเจ้าของพวกตน พระผู้ทรงมีอํานาจเหนือพวกเขา และพวกเขาปฏิบัติตามสิ่งที่พวกเขาถูกบัญชา 
{16:51} และอัลลอฮฺตรัสว่า "พวกเธออย่ายึดถือพระผู้เป็นเจ้าสององค์ แท้จริงพระองค์คือพระผู้เป็นเจ้าองค์เดียวเท่านั้น ดังนั้น เพียงแต่ฉันเท่านั้นที่พวกเธอต้องเกรงกลัว" 
{16:52} และเป็นกรรมสิทธิ์ของพระองค์ สิ่งที่อยู่ในเหล่าชั้นฟ้าและแผ่นดิน และการภักดีต่อพระองค์มีอยู่ตลอดกาล ดังนั้นพวกเธอจะยำเกรงผู้ใดอื่น นอกจากอัลลอฮฺกระนั้นหรือ? 
{16:53} และความโปรดปรานใด ๆ ก็ตามที่พวกเธอได้รับ มันย่อมมาจากอัลลอฮฺ แล้วเมื่อความทุกข์ร้ายประสบแก่พวกเธอ พวกเธอก็จะคร่ำครวญวิงวอนต่อพระองค์ 
{16:54} แล้วเมื่อพระองค์ทรงปลดเปลื้องความทุกข์ยากออกจากพวกเธอ ทันใดพวกเธอกลุ่มหนึ่งก็จะตั้งภาคีต่อพระเจ้าของตน 
{16:55} ก็ให้พวกเขาเนรคุณต่อสิ่งที่เราได้ประทานให้แก่พวกเขา ดังนั้นจงสนุกรื่นเริงไปเถิด แล้วพวกเธอก็จะได้รู้ 
{16:56} และแก่(เจว็ด)ที่พวกเขาไม่รู้จัก(คุณโทษ)นั้น พวกเขาพลีบางส่วนจากปัจจัยยังชีพที่เราได้ประทานให้แก่พวกเขา ขอสาบานต่ออัลลอฮฺ พวกเธอจะถูกสอบสวนอย่างแน่นอนเกี่ยวกับสิ่งที่พวกเธอกุขึ้น 
{16:57} และพวกเขาเสกสรรธิดาให้แก่อัลลอฮฺ พระพิสุทธิคุณแห่งพระองค์ แต่แก่พวกเขาเองพวกเขาหวังสิ่งที่พวกเขาเองใคร่อยากได้ 
{16:58} และเมื่อพวกเขาคนหนึ่งได้รับข่าวว่าได้ลูกเพศหญิง ใบหน้าของเขากลายเป็นหมองคล้ำโดยที่เขาก็เศร้าสลด 
{16:59} เขาจะซ่อนตัวเองจากผู้คน เนื่องจากข่าวร้ายที่เขาได้รับแจ้งมา เขาจะเก็บมันเอาไว้ด้วยความอัปยศ หรือฝังมันในดินดีหนอ? มิหรือ สิ่งที่พวกเขาตัดสินนั้นช่างชั่วช้ายิ่งนัก? 
{16:60} บรรดาผู้ไม่มีศรัทธาต่อวันปรโลกจะมีตัวอย่างที่เลว และอัลลอฮฺทรงมีตัวอย่างอันสูงส่ง และพระองค์คือพระผู้ทรงมีอำนาจ พระผู้ทรงมีปรีชาญาณ 
{16:61} และหากอัลลอฮฺจะทรงเอาโทษปวงมนุษย์เนื่องจากความทุจริตของพวกเขา พระองค์จะไม่ทรงปล่อยให้มีผู้เดินเหินหลงเหลือบนโลกเลย แต่พระองค์ทรงประวิงเวลาให้แก่พวกเขาจนถึงวาระที่ถูกกำหนดไว้ เมื่อวาระของพวกเขาได้มาถึง พวกเขาก็ไม่อาจจะประวิงเวลาให้ช้าหรือจะเร่งให้เร็ว แม้สักชั่วยามหนึ่งก็ตาม 
{16:62} และพวกเขาตั้งสิ่งที่พวกเขาเกลียดชังให้อัลลอฮฺ และลิ้นของพวกเขากล่าวเท็จขึ้นว่า พวกเขานั้นมีความประเสริฐเลิศ พวกเขาจะต้องได้รับเพลิงนรกอย่างไม่มีทางเลี่ยง และพวกเขาจะถูกส่งล่วงหน้าไปก่อน 
{16:63} ขอสาบานด้วยอัลลอฮฺ โดยแน่นอนเราได้ส่งสาส์นไปยังประชาชาติต่าง ๆ ก่อนเธอ แล้วชัย ฏอนก็ได้ประดับการงานของพวกเขาให้พวกเขาเห็นดีเห็นงาม ดังนั้น มันเป็นผู้ปกครองพวกเขาในวันนี้ และพวกเขาจะได้รับการลงโทษอันเจ็บปวด 
{16:64} และเราไม่ได้ประทานคัมภีร์นี้ลงมาแก่เธอเพื่ออื่นใดดอก เว้นแต่เพื่อให้เธอชี้แจงแก่พวกเขาในสิ่งที่พวกเขาขัดแย้งกัน และเพื่อเป็นการชี้แนวทางและเป็นความเมตตาแก่หมู่ชนผู้มีศรัทธา 
{16:65} และอัลลอฮฺทรงนำน้ำลงมาจากฟ้า เพื่อทรงใช้มันชุบชีวิตแผ่นดิน หลังจากความแห้งแล้งของมัน แท้จริงในการนี้แน่นอนย่อมเป็นสัญญาณแก่กลุ่มชนผู้รับฟัง 
{16:66} และแท้จริงในปศุสัตว์นั้น ก็มีบทเรียนแก่พวกเธอ เราให้พวกเธอดื่มจากสิ่งที่อยู่ในท้องของมัน ออกมาระหว่างมูลและโลหิต คือน้ำนมบริสุทธิ์ เป็นที่โอชาแก่ผู้ดื่ม 
{16:67} และจากผลของต้นอินทผาลัมและองุ่น พวกเธอได้เอามันมาเป็นทั้งของมึนเมาและอาหารที่ดี แท้จริงในการนั้น ย่อมเป็นสัญญาณแก่กลุ่มชนผู้ใช้ปัญญา 
{16:68} และพระเจ้าของเธอทรงดลใจแก่ผึ้งว่า "เธอจงทำรังตามภูเขาและตามต้นไม้ และตามที่พวกเขาทำร้านขึ้น" 
{16:69} "แล้วเธอจงกินจากผลไม้ทั้งหลาย แล้วจงดําเนินตามทางของพระเจ้าของเธอ โดยสะดวกสบาย" มีเครื่องดื่มที่มีสีสรรต่าง ๆ ออกมาจากท้องของมัน ในนั้นมีสิ่งบําบัดแก่ปวงมนุษย์ แท้จริง ในการนั้น ย่อมเป็นสัญญาณแก่กลุ่มชนผู้ไตร่ตรอง 
{16:70} และอัลลอฮฺทรงบังเกิดพวกเธอ แล้วทรงให้พวกเธอตาย และบางคนในหมู่พวกเธอ มีผู้ที่ถูกนำกลับคืนสู่วัยที่เสื่อมโทรม เพื่อไม่ให้เขารู้สิ่งใดหลังจากที่เคยมีความรู้ แท้จริงอัลลอฮฺเป็นพระผู้ทรงรอบรู้ พระผู้ทรงอานุภาพ 
{16:71} และอัลลอฮฺทรงให้บางคนในหมู่พวกเธอดีเด่นกว่าอีกบางคนในเรื่องปัจจัยยังชีพ แล้วเหตุใดเล่า บรรดาผู้ที่ได้รับความดีเด่น จึงไม่แบ่งปัจจัยยังชีพของพวกตน แก่บรรดาผู้ที่มือขวาของพวกเขาครอบครอง เพื่อพวกเขาจะได้เท่าเทียมกันในเรื่องนั้น ดังนั้น ต่อความโปรดปรานของอัลลอฮฺพวกเขาอกตัญญูกระนั้นหรือ? 
{16:72} และอัลลอฮฺทรงกําหนดคู่ครองแก่พวกเธอซึ่งมาจากหมู่พวกเธอ และทรงทำให้พวกเธอมีลูกและจากคู่ครองของพวกเธอ และทรงประทานปัจจัยยังชีพจากสิ่งที่ดีแก่พวกเธอ ดังนั้น ต่อสิ่งเท็จพวกเขามีศรัทธา และต่อความโปรดปรานของอัลลอฮฺพวกเขาเนรคุณกระนั้นหรือ? 
{16:73} และพวกเขาเคารพสักการะอื่นจากอัลลอฮฺ คือสิ่งที่ไม่มีอํานาจให้ปัจจัยยังชีพแก่พวกเขาจากเหล่าชั้นฟ้าและแผ่นดินแต่อย่างใด และพวกมันก็ไม่สามารถกระทำได้ 
{16:74} ดังนั้น พวกเธออย่าอุปโลกน์เหล่าสิ่งเทียบเคียงกับอัลลอฮฺเลย แท้จริงอัลลอฮฺนั้นทรงรอบรู้ และพวกเธอไม่รู้เท่าพระองค์ 
{16:75} อัลลอฮฺทรงยกอุทาหรณ์เกี่ยวกับบ่าวผู้เป็นทาส ไม่มีอํานาจในสิ่งใด กับผู้ที่เราได้ให้ปัจจัยยังชีพที่ดีจากเราแก่เขา แล้วก็เขาบริจาคมันโดยทางลับและเปิดเผย พวกเขาจะเท่าเทียมกันกระนั้นหรือ? มวลการสรรเสริญเป็นของอัลลอฮฺ ทว่าพวกเขาส่วนมากไม่รู้ 
{16:76} และอัลลอฮฺทรงยกอุทาหรณ์เกี่ยวกับชายสองคน หนึ่งในสองคนนั้นเป็นใบ้ เขาไม่สามารถจะทำสิ่งใดสักอย่าง และเขายังเป็นภาระแก่สหายของตนอีกด้วย ไม่ว่าแห่งใดที่สหายจะส่งเขาไป เขาจะไม่นำความดีอันใดกลับมาเลย เขาคนนั้นจะเท่าเทียมกับผู้กําชับในทางที่เที่ยงธรรม โดยที่เขาอยู่ในทางที่เที่ยงตรงกระนั้นหรือ? 
{16:77} และเฉพาะอัลลอฮฺ(ทรงรู้)สิ่งพ้นญาณวิสัยแห่งเหล่าชั้นฟ้าและแผ่นดิน และเรื่องที่เกี่ยวกับวันโลกาวินาศนั้นไม่ใช่อื่นใด นอกจากเพียงชั่วพริบตาเดียวหรือมันใกล้ยิ่งกว่า อัลลอฮฺทรงมีอำนาจเหนือทุกสรรพสิ่ง 
{16:78} และอัลลอฮฺทรงให้พวกเธอออกจากครรภ์มารดาของพวกเธอ โดยพวกเธอไม่รู้อันใดเลย และพระองค์ทรงบันดาลให้พวกเธอมีโสตหู และนัยน์ตา และจิตใจ เพื่อพวกเธอจะได้ขอบพระคุณ 
{16:79} พวกเขาไม่ได้เห็นเหล่าวิหคที่บินเหินอย่างสะดวกในท้องฟ้านั้นดอกหรือ? ไม่มีผู้ใดตรึงพวกมันไว้ได้นอกจากอัลลอฮฺ แท้จริงในการนั้น แน่นอนย่อมเป็นนานาสัญญาณสำหรับกลุ่มชนผู้มีศรัทธา 
{16:80} และอัลลอฮฺทรงบันดาลให้มีที่พำนักในบ้านของพวกเธอ และทรงทำให้พวกเธอมีบ้านทำจากหนังปศุสัตว์ ซึ่งทำให้พวกเธอรู้สึกเบาในวันโยกย้ายของพวกเธอและในวันพำนักของพวกเธอ และจากขนของมันและปุยของมันและผมของมัน เป็นเครื่องใช้และสิ่งอำนวยความสุขถึงชั่วเวลาหนึ่ง 
{16:81} และอัลลอฮฺทรงบันดาลจากสิ่งที่พระองค์ทรงสร้างให้เป็นที่ร่มแก่พวกเธอ และพระองค์ทรงทำที่พักพิงจากภูเขาให้แก่พวกเธอ และพระองค์ทรงทำเครื่องนุ่งห่มให้พวกเธอ เพื่อป้องกัน พวกเธอให้พ้นจากแดดร้อน และเสื้อเกราะเพื่อป้องกันพวกเธอให้พ้นจากอันตรายในยามสงคราม เช่นนั้นแหละพระองค์ทรงให้ความโปรดปรานของพระองค์อย่างครบถ้วนแก่พวกเธอ เพื่อพวกเธอจะได้นอบน้อม 
{16:82} ดังนั้นหากพวกเขาผินหลังกลับ แท้จริง หน้าที่ของเธอคือการแจ้งข่าวอย่างชัดแจ้งเท่านั้น 
{16:83} พวกเขาตระหนักดีในความโปรดปรานของอัลลอฮฺ แต่แล้วพวกเขาปฏิเสธมัน และพวกเขาส่วนมากเป็นผู้ปฏิเสธศรัทธา 
{16:84} และวันที่เราจะตั้งพยานขึ้นจากทุกประชาชาติ แล้วบรรดาผู้ปฏิเสธศรัทธาจะไม่ถูกอนุญาต(ให้ขออภัยโทษ) และพวกเขาจะไม่ถูกขอร้องให้กลับใจ 
{16:85} และเมื่อพวกทุจริตได้เห็นการลงโทษ มันจะไม่ถูกลดหย่อนแก่พวกเขา และพวกเขาจะไม่ถูกพิจารณาให้ผ่อนปรน 
{16:86} และเมื่อบรรดาผู้ตั้งภาคีได้มองเห็นเหล่าเจว็ดของพวกตน พวกเขากล่าวว่า "พระเจ้าของพวกข้าฯ เหล่านี้คือเจว็ดของพวกข้าฯ ซึ่งพวกข้าฯได้วิงวอนขออื่นจากพระองค์" พวกมันก็ได้กล่าวตอบแก่พวกเขาว่า "แท้จริง พวกเธอนั้นเป็นผู้โกหก" 
{16:87} และในวันนั้นพวกเขาจะยอมจํานนต่ออัลลอฮฺ และสิ่งที่พวกเขาเคยกุขึ้นมาก็จะสูญหายไปจากพวกเขา 
{16:88} บรรดาผู้ปฏิเสธศรัทธาและปิดกั้นทางของอัลลอฮฺ เราได้เพิ่มการลงโทษแก่พวกเขาให้มากขึ้น เนื่องจากพวกเขาได้ก่อความเสียหาย 
{16:89} และวันที่เราจะตั้งพยานขึ้นในทุกประชาชาติ (เพื่อเป็นสักขีพยาน)ต่อพวกเขา จากหมู่พวกเขาเอง และเราก็นำเธอมาเป็นพยานต่อเขาเหล่านั้น และเราได้ให้คัมภีร์แก่เธอเพื่อแจกแจงสำหรับทุกสิ่ง และเพื่อเป็นทางนำและเป็นความเมตตา และเป็นข่าวดีแก่บรรดามุสลิม 
{16:90} แท้จริงอัลลอฮฺบัญชาให้รักษาความยุติธรรม และทำความดี และบริจาคแก่ญาติใกล้ชิด และทรงห้ามปรามให้ละเว้นสิ่งลามกและสิ่งชั่วช้า และการล่วงละเมิด ทรงตักเตือนพวกเธอ เพื่อพวกเธอจะได้รำลึก 
{16:91} และพวกเธอจงปฏิบัติให้ครบตามพันธสัญญาของอัลลอฮฺ เมื่อพวกเธอได้ให้สัญญาไว้ และพวกเธออย่าได้ทำลายคําสาบานหลังจากได้ยืนยันมัน และแน่นอน พวกเธอได้ตั้งอัลลอฮฺเป็นพยานแก่พวกเธอ แท้จริงอัลลอฮฺทรงรอบรู้สิ่งที่พวกเธอกระทำ 
{16:92} และพวกเธออย่าเป็นเช่นนางที่คลายเกลียวด้ายของตน หลังจากที่ได้ปั่นให้มันแน่นแล้ว โดยถือเอาการสาบานของพวกเธอเป็นการล่อลวงระหว่างพวกเธอ เพื่อที่จะให้กลุ่มชนหนึ่งเข้มแข็งกว่าอีกกลุ่มชนหนึ่ง แท้จริงอัลลอฮฺทรงทดลองพวกเธอด้วยการสาบาน และแน่นอน พระองค์จะทรงชี้แจงแก่พวกเธอในวันฟื้นคืนชีพ ถึงสิ่งที่พวกเธอขัดแย้งกันในเรื่องนั้น 
{16:93} และหากอัลลอฮฺทรงประสงค์ พระองค์ก็จะทรงบันดาลให้พวกเธอเป็นประชาชาติเดียวกัน แต่พระองค์จะให้ผู้ที่พระองค์ทรงประสงค์นั้นหลงทาง และจะทรงชี้แนะทางแก่ผู้ที่พระองค์ทรงประสงค์ และพวกเธอก็จะถูกสอบสวนถึงสิ่งที่พวกเธอได้เคยปฏิบัติไว้ 
{16:94} และพวกเธออย่าเอาการสาบานของพวกเธอเป็นการล่อลวงระหว่างพวกเธอ มิฉะนั้น เท้าก็จะก้าวพลาดหลังจากที่มันมั่นคงแล้ว และพวกเธอจะได้ลิ้มรสความชั่ว เนื่องจากการที่พวกเธอได้ปิดกั้นหนทางแห่งอัลลอฮฺ และพวกเธอจะได้รับการลงโทษอย่างมหันต์ 
{16:95} และพวกเธออย่าเอาสัญญาของอัลลอฮฺไปแลกกับราคาเพียงเล็กน้อย แท้จริง ณ ที่อัลลอฮฺ ย่อมดีกว่าสำหรับพวกเธอ หากพวกเธอรู้ 
{16:96} สิ่งที่อยู่กับพวกเธอย่อมอันตรธาน และสิ่งที่อยู่กับอัลลอฮฺนั้นย่อมจีรัง และแน่นอน เราจะตอบแทนบรรดาผู้อดทน ซึ่งรางวัลของพวกเขา ที่ดียิ่งกว่าที่พวกเขาได้เคยกระทำไว้ 
{16:97} ผู้ใดปฏิบัติความดีไม่ว่าจะเป็นเพศชายหรือเพศหญิงก็ตาม โดยที่เขาเป็นผู้มีศรัทธา เราก็จะให้เขาดํารงชีวิตที่ดี และแน่นอนเราจะตอบแทนพวกเขาซึ่งรางวัลของพวกเขา ที่ดียิ่งกว่าที่พวกเขาได้เคยกระทำไว้ 
{16:98} ดังนั้นเมื่อเธออ่านอัลกุรอาน ก็จงขอความคุ้มครองต่ออัลลอฮฺให้พ้นจากชัยฏอนที่ถูกอเปหิ 
{16:99} แท้จริงมันไม่มีอํานาจใด ๆ เหนือบรรดาผู้ที่มีศรัทธา โดยที่พวกเขาได้มอบหมาย (การงาน) ต่อพระเจ้าของพวกตน 
{16:100} แท้จริงอํานาจของมันจะมีเหนือบรรดาผู้เป็นมิตรกับมัน และบรรดาผู้ที่พวกเขาเป็นผู้ตั้งภาคีกับพระองค์ 
{16:101} และเมื่อเราได้เปลี่ยนโองการหนึ่งแทนอีกโองการหนึ่ง และอัลลอฮฺทรงรู้ดียิ่งในสิ่งที่พระองค์ได้ทรงประทานลงมา พวกเขากล่าวว่า "แท้จริงท่านเป็นผู้กุขึ้น" ไม่ใช่เช่นนั้นดอก! พวกเขาส่วนมากไม่รู้ 
{16:102} จงกล่าวเถิด "วิญญาณอันบริสุทธิ์ได้นำมันลงมาจากพระเจ้าของเธอด้วยความสัตย์จริง เพื่อให้บรรดาผู้ที่มีศรัทธามีความมั่นคง และเป็นทางนำ และข่าวดีแก่บรรดามุสลิม" 
{16:103} และโดยแน่นอน เรารู้ที่พวกเขากล่าวว่า "อันที่จริง ผู้ที่สอนเขาคือมนุษย์" ภาษาที่พวกเขาพาดพิงไปถึงนั้นเป็นภาษาต่างแดน และนี่เป็นภาษาอาหรับที่ชัดแจ้ง 
{16:104} แท้จริง บรรดาผู้ไม่มีศรัทธาต่อบรรดาโองการของอัลลอฮฺ อัลลอฮฺจะไม่ทรงนำทางแก่พวกเขา และพวกเขาจะได้รับการลงโทษอันเจ็บปวด 
{16:105} แท้จริงบรรดาผู้ไม่มีศรัทธาต่อบรรดาโองการของอัลลอฮฺนั้น กุความเท็จขึ้น และชนเล่านั้นคือผู้กล่าวเท็จ 
{16:106} ผู้ใดปฏิเสธศรัทธาต่ออัลลอฮฺหลังจากที่เขาได้รับศรัทธาแล้ว โดยไม่ได้เป็นผู้ที่ถูกบังคับ ในขณะที่หัวใจของเขาเปี่ยมไปด้วยศรัทธา ทว่าเป็นผู้เปิดหัวอกของตนด้วยการปฏิเสธศรัทธา พวกเขาก็จะได้รับความกริ้วจากอัลลอฮฺและพวกเขาจะได้รับการลงโทษอย่างมหันต์ 
{16:107} ทั้งนี้เพราะว่าพวกเขาพอใจเลือกเอาชีวิตในโลกนี้เหนือปรโลก และแท้จริงอัลลอฮฺจะไม่ทรงนำทางแก่กลุ่มชนผู้ปฏิเสธศรัทธา 
{16:108} ชนเหล่านั้นคือผู้ที่อัลลอฮฺทรงประทับตราบนหัวใจของพวกเขา และบนหูของพวกเขาและบนตาของพวกเขา และชนเหล่านั้นคือผู้เผอเรอ 
{16:109} โดยแน่นอน แท้จริงในปรโลก พวกเขาจะเป็นผู้สูญเสีย 
{16:110} แล้วแท้จริงพระเจ้าของเธอนั้น ต่อบรรดาผู้อพยพหลังจากถูกทดสอบ แล้วพวกเขาก็ต่อสู้และอดทน แท้จริงพระเจ้าของเธอหลังจากนั้น ก็เป็นพระผู้ทรงอภัยยิ่ง พระผู้ทรงปรานีเสมอ 
{16:111} วันที่ทุกชีวิตจะมาโต้แย้งเพื่อแก้ตัว และทุกชีวิตจะถูกตอบแทนจนครบถ้วนตามที่มันได้กระทำไว้ และพวกเขาจะไม่ได้รับความอยุติธรรม 
{16:112} และอัลลอฮฺทรงยกอุทาหรณ์ นั่นคือเมืองหนึ่งซึ่งปลอดภัยและสงบ ปัจจัยยังชีพของมันมีมาถึงอย่างอุดมสมบูรณ์จากทุกหนแห่ง แล้วมันก็ปฏิเสธต่อความโปรดปรานของอัลลอฮฺ ดังนั้น อัลลอฮฺ จึงทรงให้มันลิ้มรสอาภรณ์แห่งความหิวโหยและความหวาดกลัว ตามที่พวกเขาได้เคยกระทำไว้ 
{16:113} และโดยแน่นอน ได้มีศาสนทูตคนหนึ่งจากหมู่พวกเขาเองมายังพวกเขา แล้วพวกเขาปฏิเสธไม่ยอมเชื่อเขา ดังนั้นการลงโทษได้คร่าพวกเขา โดยที่พวกเขาเป็นพวกทุจริต 
{16:114} พวกเธอจงบริโภคในสิ่งที่อัลลอฮฺทรงประทานปัจจัยยังชีพแก่พวกเธอ ซึ่งเป็นที่อนุมัติที่ดี และพวกเธอจงขอบพระคุณต่อความโปรดปรานของอัลลอฮฺ หากพวกเธอเคารพสักการะเฉพาะพระองค์เท่านั้น 
{16:115} อันที่จริง ต่อพวกเธอพระองค์ทรงเพียงแต่บัญญัติห้ามสัตว์ที่ตายเอง และโลหิต และเนื้อสุกร และสัตว์ที่ถูกเปล่งเสียง(ยามเชือด)เพื่ออื่นจากอัลลอฮฺ ดังนั้นผู้ใดที่อยู่ในสภาพคับขัน โดยไม่ได้เป็นผู้ฝ่าฝืน และก็ไม่ได้เป็นผู้ละเมิดแล้ว แท้จริงอัลลอฮฺเป็นพระผู้ทรงอภัยยิ่ง พระผู้ทรงปรานีเสมอ 
{16:116} และพวกเธออย่ากล่าวตามที่ลิ้นของพวกเธอกล่าวเท็จขึ้นว่า นี่เป็นที่อนุมัติและนี่เป็นที่ต้องห้าม เพื่อที่พวกเธอจะกล่าวเท็จต่ออัลลอฮฺ แท้จริง บรรดาผู้กล่าวเท็จต่ออัลลอฮฺนั้น พวกเขาจะไม่ได้รับความสำเร็จ 
{16:117} เป็นความสุขเพียงเล็กน้อย และพวกเขาจะได้รับการลงโทษอันเจ็บปวด 
{16:118} และแก่บรรดาชาวยิว เราได้ห้ามสิ่งที่เราได้บอกแก่เธอมาแต่ก่อนแล้ว และเราไม่ได้อยุติธรรมต่อพวกเขาดอก ทว่าต่อตนเองต่างหากที่พวกเขาอยุติธรรม 
{16:119} แล้วแท้จริงพระเจ้าของเธอนั้น ต่อบรรดาผู้กระทำความชั่วโดยไม่รู้ แล้วพวกเขาก็ลุแก่โทษหลังจากนั้นและปรับปรุงแก้ไขให้ดี แท้จริงพระเจ้าของเธอหลังจากนั้น ก็จะทรงเป็นพระผู้ทรงอภัยยิ่ง พระผู้ทรงปรานีเสมอ 
{16:120} แท้จริง อิบรอฮีมนั้นเป็นแบบอย่างอันดีเลิศ เป็นผู้ภักดีต่ออัลลอฮฺ เป็นผู้เที่ยงธรรม และเขา ไม่ได้อยู่ในหมู่ผู้ตั้งภาคี 
{16:121} เป็นผู้กตัญญูต่อความโปรดปรานของพระองค์ พระองค์ทรงเลือกเขา และทรงชี้แนะทางแก่เขาสู่ทางที่เที่ยงตรง 
{16:122} และเราได้ให้ความดีแก่เขาในโลกนี้ และแท้จริงในปรโลกนั้น เขาจะอยู่ในหมู่คนดีอย่างแน่นอน 
{16:123} แล้วเราได้เปิดเผยสำแดงแก่เธอว่า จงปฏิบัติตามศาสนาของอิบรอฮีมผู้เที่ยงธรรม และเขาไม่ได้อยู่ในหมู่ผู้ตั้งภาคี 
{16:124} แท้จริง วันสับบาโตได้ถูกกําหนดขึ้นแก่บรรดาผู้ขัดแย้งกันในเรื่องของมัน และแท้จริงพระเจ้าของเธอจะพิพากษาระหว่างพวกเขาอย่างแน่นอนในวันฟื้นคืนชีพ ในสิ่งที่พวกเขาเคยขัดแย้งกัน 
{16:125} จงเรียกร้องสู่แนวทางแห่งพระเจ้าของพวกเธอโดยสุขุม และการตักเตือนที่ดี และจงโต้แย้ง พวกเขาด้วยสิ่งที่ดีกว่า พระเจ้าของเธอนั้น พระองค์ทรงรู้ดียิ่งถึงบรรดาผู้ที่หลงออกจากทางแห่งพระองค์ และทรงรู้ดียิ่งถึงบรรดาผู้ที่อยู่ในทางที่ถูกต้อง 
{16:126} และหากพวกเธอจะลงโทษ ก็จงลงโทษเยี่ยงที่พวกเธอได้รับโทษ และหากพวกเธออดทน แน่นอน มันเป็นการดียิ่งสำหรับบรรดาผู้อดทน 
{16:127} และจงอดทนเถิด และการอดทนของเธอจะมีขึ้นไม่ได้ เว้นแต่ด้วยอัลลอฮฺ และอย่าเศร้าโศกต่อพวกเขา และอย่าคับใจในสิ่งที่พวกเขาวางกลอุบาย 
{16:128} แท้จริง อัลลอฮฺทรงอยู่ร่วมกับบรรดาผู้ยำเกรง และบรรดาผู้ที่ประพฤติดี 
{17:1} พระพิสุทธิคุณแห่งพระผู้ทรงนำบ่าวของพระองค์เดินทางในยามราตรี จากอัลมัสญิด อัลหะรอม ไปยัง อัลมัสญิด อัลอักศอ ซึ่งเราได้ประสาทความจําเริญแก่บริเวณรอบข้างมัน เพื่อเราจะแสดงให้เขาเห็นสัญญาณของเราบางอย่าง แท้จริงพระองค์คือพระผู้ทรงได้ยิน พระผู้ทรงเห็น 
{17:2} และเราได้ให้คัมภีร์แก่มูซา และเราได้ทำให้มันเป็นทางนำแก่วงศ์วานของอิสรออีล ว่า "อย่ายึดถือผู้ใดอื่นจากฉันเป็นผู้คุ้มครอง" 
{17:3} "โอ้ เผ่าพันธุ์ของผู้ที่เราได้บรรทุกไว้ในเรือกับนูหฺ!" แท้จริงเขาเป็นบ่าวผู้กตัญญู 
{17:4} และเราได้แจ้งแก่วงศ์วานของอิสรออีลในคัมภีร์ว่า "พวกเธอจะก่อความเสียหายในแผ่นดินสองครั้ง และแน่นอน พวกเธอจะหยิ่งยโสโอหังอย่างใหญ่หลวง" 
{17:5} "ดังนั้น เมื่อสัญญาข้อแรกจากสองข้อนั้นได้มาถึง เราได้ส่งบรรดาบ่าวของเราผู้มีอํานาจเข้มแข็งเข้าครอบครองพวกเธอ แล้วพวกเขาได้บุกเข้าค้นตามบ้านเรือน และมันเป็นสัญญาที่ได้เกิดขึ้นแล้ว" 
{17:6} "และเราได้ให้พวกเธอกลับมีอํานาจเหนือพวกเขา และเราได้เพิ่มพูนทรัพย์สมบัติและบุตรหลานแก่พวกเธอ และเราได้ทำให้พวกเธอมีรี้พลมากมาย" 
{17:7} "หากพวกเธอทำความดี พวกเธอก็ทำเพื่อตัวของเธอเอง และหากว่าพวกเธอทำความชั่ว ก็เพื่อตัวเอง แล้วเมื่อสัญญาอีกข้อหนึ่งได้มาถึง พวกเขาก็จะก่อความอับอายขายหน้าแก่พวกเธอ และจะเข้าไปในมัสญิดนั้น เช่นที่พวกเขาได้เคยเข้าไปแล้วในครั้งแรก และพวกเขาก็จะทำลายสิ่งที่พวกเขาได้พิชิตนั้นอย่างหมดสิ้น" 
{17:8} "หวังว่าพระเจ้าของพวกเธอจะทรงเมตตาต่อพวกเธอ และหากพวกเธอหวนกลับมาอีก เราก็จะโต้กลับเช่นกัน และเราได้ให้นรกเป็นที่คุมขังสำหรับผู้ปฏิเสธศรัทธา" 
{17:9} แท้จริง อัลกุรอานนี้นำสู่ทางที่เที่ยงตรงยิ่ง และแจ้งข่าวดีแก่บรรดาผู้ที่มีศรัทธาที่ประกอบคุณงามความดี ว่า พวกเขานั้นจะได้รับการตอบแทนอันยิ่งใหญ่ 
{17:10} และแท้จริงบรรดาผู้ไม่มีศรัทธาต่อปรโลกนั้น เราได้เตรียมไว้สำหรับพวกเขาแล้วซึ่งการลงโทษอันเจ็บแสบ 
{17:11} และมนุษย์นั้นวิงวอนขอความชั่ว เยี่ยงการวิงวอนขอของตนเพื่อความดี และมนุษย์นั้นเป็นผู้รีบร้อนเสมอ 
{17:12} และเราได้ทำให้ราตรีและทิวาเป็นสองสัญญาณ แล้วเราก็ทำให้สัญญาณของราตรีนั้นมืดมน และเราได้ทำให้สัญญาณของทิวานั้นมีแสงสว่าง เพื่อพวกเธอจะได้แสวงหาความโปรดปรานจากพระเจ้าของพวกเธอ และเพื่อพวกเธอจะได้รู้จํานวนปีและการคํานวณ และทุกสิ่งเราได้แจกแจงมันอย่างละเอียดแล้ว 
{17:13} และมนุษย์ทุกคน เราได้ให้การงานของเขาแขวนติดไว้ที่คอของเขา และในวันฟื้นคืนชีพ เราจะเอาบันทึกออกมาให้เขาพบมันในสภาพที่กางแผ่ 
{17:14} เธอจงอ่านบันทึกของเธอ วันนี้ ตัวเธอเองก็เพียงพอแล้วที่จะเป็นผู้ตรวจสอบตนเอง 
{17:15} ผู้ใดได้รับทางนำ แท้จริงเขาก็จะอยู่ในทางนั้นเพื่อตัวเขาเอง และไม่มีผู้แบกภาระใดที่จะแบกภาระของผู้อื่นได้ และเราไม่เคยลงโทษผู้ใด จนกว่าเราจะส่งศาสนทูตมา 
{17:16} และเมื่อเราปรารถนาที่จะทำลายบ้านเมืองใด เราก็บัญชาพวกที่ฟุ่มเฟือยของบ้านเมืองนั้น (ให้สวามิภักดิ์) แล้วพวกเขาก็ฝ่าฝืน(คำบัญชา)ในนั้น ดังนั้น พระดํารัส(การลงโทษ)จะเป็นจริงแก่มัน แล้วเราก็ได้ทำลายมันจนพินาศ 
{17:17} และชนกี่รุ่นแล้ว หลังจากนูหฺที่เราได้ทำลาย และพอเพียงแล้วที่พระเจ้าของเธอทรงรอบรู้ ทรงเห็นความผิดของปวงบ่าวของพระองค์ 
{17:18} ผู้ใดปรารถนาชีวิตชั่วคราว (ในโลกนี้) เราก็จะเร่งให้เขาได้รับมันตามที่เราประสงค์แก่ผู้ที่เราปรารถนา แล้วเราได้เตรียมนรกไว้สำหรับเขา เขาจะเข้าไปอย่างถูกเหยียดหยาม ถูกขับไส 
{17:19} และผู้ใดปรารถนาปรโลก และขวนขวายเพื่อมันอย่างจริงจัง โดยที่เขาเป็นผู้มีศรัทธา ชนเหล่านั้น การขวนขวายของพวกเขาจะได้รับการชมเชย 
{17:20} ทั้งหมด เราช่วยพวกเขาเหล่านี้และพวกเขาเหล่านั้น จากการประทานให้ของพระเจ้าของเธอ และการประทานให้ของพระเจ้าของเธอนั้นไม่เป็นที่ต้องห้าม (แก่ผู้ใด) 
{17:21} จงดูเถิด! เราได้ทำให้บางคนในหมู่พวกเขาดีเด่นกว่าอีกบางคนอย่างใด? และแน่นอนปรโลกนั้นมีฐานะยิ่งใหญ่กว่าหลายชั้น และยิ่งใหญ่กว่าในความดีเด่น 
{17:22} เธออย่าตั้งพระเจ้าอื่นคู่เคียงกับอัลลอฮฺ มิฉะนั้นเธอจะกลายเป็นผู้ถูกเหยียดหยาม ถูกทอดทิ้ง 
{17:23} และพระเจ้าของเธอบัญชาว่า พวกเธออย่าเคารพสักการะผู้ใดนอกจากพระองค์เท่านั้น และจงกตัญญูต่อบิดามารดา เมื่อหนึ่งในสองหรือทั้งสองบรรลุสู่วัยชราอยู่กับเธอ เธอก็อย่ากล่าวแก่ท่านทั้งสองว่า "อุฟ!" และอย่าขู่เข็ญท่านทั้งสอง และจงพูดจากับท่านทั้งสองด้วยถ้อยคําอันอ่อนโยน 
{17:24} และจงนอบน้อมแก่ท่านทั้งสอง ซึ่งการถ่อมตนเนื่องจากความเมตตา และจงกล่าวว่า "พระเจ้าของข้าฯ! โปรดเมตตาแก่ท่านทั้งสอง เช่นที่ท่านทั้งสองได้เลี้ยงดูข้าฯเมื่อเยาว์วัย" 
{17:25} พระเจ้าของพวกเธอทรงรู้ดียิ่งถึงสิ่งที่อยู่ในจิตใจของพวกเธอ หากพวกเธอเป็นคนดี ดังนั้นพระองค์เป็นพระผู้ทรงอภัยแก่บรรดาผู้กลับใจอย่างแน่นอน 
{17:26} และจงบริจาคแก่ญาติที่ใกล้ชิด ซึ่งทานที่เป็นกรรมสิทธิ์ของเขา และแก่ผู้ขัดสน และผู้เดินทาง และอย่าสุรุ่ยสุร่ายฟุ่มเฟือย 
{17:27} แท้จริง บรรดาผู้สุรุ่ยสุร่ายนั้นเป็นพี่น้องของเหล่าชัยฏอน และชัยฏอนนั้นเนรคุณต่อพระเจ้าของมัน 
{17:28} และหากเธอผินหลังให้พวกเขา เพื่อแสวงหาความเมตตาจากพระเจ้าของเธอ โดยหวังมันอยู่ ดังนั้น จงกล่าวแก่พวกเขาด้วยถ้อยคําที่นุ่มนวล 
{17:29} และเธออย่าให้มือของเธอถูกตรึงอยู่ที่คอของเธอ และอย่าแบมันจนหมดสิ้น มิฉะนั้นเธอจะกลายเป็นผู้ถูกประณาม นั่งเศร้าโศกเสียใจ 
{17:30} แท้จริง พระเจ้าของเธอทรงเผื่อแผ่ปัจจัยยังชีพแก่ผู้ที่พระองค์ทรงประสงค์ และทรงจำกัด แท้จริงพระองค์คือพระผู้ทรงรอบรู้ พระผู้ทรงเห็นปวงบ่าวของพระองค์ 
{17:31} และพวกเธออย่าฆ่าลูก ๆ ของพวกเธอเพราะกลัวความยากจน เราให้ปัจจัยยังชีพแก่พวกเขาและแก่พวกเธอโดยเฉพาะ แท้จริงการฆ่าพวกเขานั้นเป็นความผิดอันใหญ่หลวง 
{17:32} และพวกเธออย่าเข้าใกล้การผิดประเวณี แท้จริงมันเป็นความลามกและทางอันชั่วช้า 
{17:33} และพวกเธออย่าฆ่าชีวิตที่อัลลอฮฺทรงห้ามไว้ เว้นแต่ด้วยความเที่ยงธรรม และผู้ใดถูกฆ่าอย่างอยุติธรรม ดังนั้น เราได้ให้อำนาจแก่ผู้ปกครองของเขา ฉะนั้น อย่าได้ล่วงเกินขอบเขตในเรื่องการฆ่า แท้จริงเขา (ผู้ถูกละเมิด) จะได้รับความช่วยเหลือ 
{17:34} และพวกเธออย่าเข้าใกล้ทรัพย์สมบัติของเด็กกำพร้า เว้นแต่โดยวิธีที่ดียิ่ง จนกว่าเขาจะบรรลุนิติภาวะ และจงให้ปฏิบัติตามสัญญา แท้จริงสัญญานั้นจะถูกสอบสวน 
{17:35} และจงตวงให้เต็มเมื่อพวกเธอตวง และจงชั่งด้วยตาชั่งที่เที่ยงตรง นั่นเป็นการดียิ่งและเป็นการตัดสินใจที่ดีกว่า 
{17:36} และอย่าตามสิ่งที่เธอไม่มีความรู้ในเรื่องนั้น แท้จริงหู และตา และจิตใจ ทุกสิ่งนั้นจะถูกสอบสวนเกี่ยวกับการตามนั้น 
{17:37} และอย่าเดินบนแผ่นดินอย่างเย่อหยิ่ง แท้จริงเธอไม่อาจจะดำดิน และไม่อาจจะบรรลุความสูงของภูเขาได้ดอก 
{17:38} ทั้งหมดนั้น ความเลวของมันเป็นที่รังเกียจยิ่ง ณ พระเจ้าของเธอ 
{17:39} นั่นคือส่วนหนึ่งจากวิทยปัญญา ที่พระเจ้าของเธอได้ทรงเปิดเผยสำแดงแก่เธอ และเธออย่าตั้งพระเจ้าอื่นใดเคียงคู่กับอัลลอฮฺ มิฉะนั้น เธอจะถูกโยนลงในนรกญะฮันนัม เป็นผู้ถูกครหา ผู้ถูกขับไล่ 
{17:40} พระเจ้าของพวกเธอทรงเลือกบุตรชายให้แก่พวกเธอ และพระองค์เองทรงเลือกเอามะลาอิกะฮฺเป็นพระธิดากระนั้นหรือ? แท้จริงพวกเธอนั้นกําลังกล่าวคําพูดที่ร้ายกาจยิ่ง 
{17:41} และโดยแน่นอน เราได้ชี้แจงในอัลกุรอานนี้เพื่อพวกเขาจะได้รำลึก แต่มันไม่ได้เพิ่มสิ่งใดแก่พวกเขา นอกจากการเตลิดหนี 
{17:42} จงกล่าวเถิด "หากมีพระเจ้ามากหลายเคียงคู่อยู่กับพระองค์เช่นที่พวกเขากล่าว เมื่อนั้นแน่นอน พวกมันจะแสวงหาทางไปสู่พระผู้ทรงครองบัลลังก์" 
{17:43} พระพิสุทธิคุณแห่งพระองค์ และพระองค์ทรงสูงส่งเหนือกว่าสิ่งที่พวกเขากล่าว ทรงสูงส่งอย่างใหญ่หลวง 
{17:44} ชั้นฟ้าทั้งเจ็ดและแผ่นดิน และทุกสิ่งที่อยู่ในนั้น ต่างสดุดีสรรเสริญแด่พระองค์ และไม่มีสิ่งใดที่ไม่สดุดีด้วยการสรรเสริญพระองค์ ทว่าพวกเธอไม่เข้าใจคําสดุดีของพวกเขา แท้จริงพระองค์เป็นพระผู้ทรงหนักแน่น พระผู้ทรงอภัยเสมอ 
{17:45} และเมื่อเธออ่านอัลกุรอาน เราได้กางม่านที่ถูกอำพรางนั้นกั้นไว้ระหว่างเธอและบรรดาผู้ไม่มีศรัทธาต่อวันปรโลก 
{17:46} และเราได้ทำฝาปิดบนหัวใจของพวกเขา เพื่อไม่ให้พวกเขาเข้าใจมัน และในหูของพวกเขานั้นมีความหนวก และเมื่อเธอกล่าวถึงพระเจ้าของเธอในอัลกุรอานเพียงองค์เดียว พวกเขาก็ผินหลังของพวกเขาเตลิดหนี 
{17:47} เรารู้ดียิ่งถึงสิ่งที่พวกเขาฟังมัน ขณะที่พวกเขาเงี่ยหูฟังเธอ และขณะที่พวกเขาปรึกษากันอย่างลับ ๆ โดยพวกทุจรืตกล่าวว่า "พวกท่านเพียงแต่ตามผู้ถูกคุณไสย" 
{17:48} จงดูเถิด! พวกเขาพรรณาเปรียบเทียบเธออย่างใด พวกเขาจึงหลง ดังนั้นพวกเขาไม่อาจพบหนทางเลย 
{17:49} และพวกเขากล่าวว่า "เมื่อเราเป็นกระดูกและร่วนยุ่ยแล้ว เราจะถูกชุบให้ฟื้นขึ้นเพื่อกําเนิดใหม่แน่หรือ?" 
{17:50} จงกล่าวเถิด "พวกเธอจงเป็นหินหรือเหล็ก" 
{17:51} "หรือสิ่งที่ถูกกําเนิดอันใดก็ได้ ที่ใหญ่ในหัวอกของพวกเธอ" ดังนั้นพวกเขาจะกล่าวว่า "ผู้ใดเล่าจะให้เรากลับขึ้นมาอีก?" จงกล่าวเถิด "พระองค์ผู้ทรงบังเกิดพวกเธอเป็นครั้งแรก" แล้วพวกเขาก็สั่นศีรษะของพวกตนแก่เธอพลางกล่าวว่า "เมื่อใดเล่า?" จงกล่าวเถิด "หวังว่ามันใกล้เข้ามาแล้ว" 
{17:52} วันที่พระองค์จะทรงเรียกพวกเธอ และพวกเธอจะตอบสนองด้วยการสรรเสริญพระองค์ และพวกเธอจะนึกว่าไม่ได้อยู่(ในโลกนี้) เว้นแต่เพียงชั่วครู่เท่านั้น 
{17:53} และจงกล่าวแก่ปวงบ่าวของฉัน ที่พวกเขากล่าวแต่คําพูดที่ดียิ่งว่า "แท้จริงชัยฏอนนั้นมันยุแหย่ระหว่างพวกเขา แท้จริงชัยฏอนนั้นเป็นศัตรูที่เปิดเผยของมนุษย์" 
{17:54} พระเจ้าของพวกเธอทรงรู้จักพวกเธอดียิ่ง หากพระองค์ทรงประสงค์ พระองค์ก็จะทรงเมตตาพวกเธอ หรือหากพระองค์ทรงประสงค์ พระองค์ก็จะทรงลงโทษพวกเธอ และเราไม่ได้ส่งเธอมาเป็นผู้คุ้มครองพวกเขาแต่ประการใด 
{17:55} และพระเจ้าของเธอทรงรู้ดียิ่งถึงสิ่งที่อยู่ในเหล่าชั้นฟ้าและแผ่นดิน และโดยแน่นอน เราได้เลือกนบีบางคนให้ดีเด่นกว่าอีกบางคน และเราได้ให้ซะบูรแก่ดาวูด 
{17:56} จงกล่าวเถิด "พวกเธอจงเรียกร้องบรรดาสิ่งที่พวกเธอกล่าวอ้างอื่นจากพระองค์ พวกมันไม่มีอํานาจที่จะปลดเปลื้องความทุกข์ยากและเปลี่ยนแปลงมันไปจากพวกเธอได้" 
{17:57} เหล่านั้น ที่พวกเขาวิงวอนนั้น พวกมันเองก็ยังหวังที่จะหาทางเข้าสู่พระเจ้าของพวกมัน (ต่างก็หวังว่า) ผู้ใดกันในหมู่พวกมันจะได้เข้าใกล้ที่สุด และพวกมันยังหวังในความเมตตาของพระองค์ และกลัวการลงโทษของพระองค์ แท้จริงการลงโทษของพระเจ้าของเธอนั้นควรแก่การระวัง 
{17:58} และไม่มีบ้านเมืองใดเลย ที่เราไม่เป็นผู้ทำลายมัน ก่อนวันฟื้นคืนชีพ หรือไม่เป็นผู้ลงโทษมันด้วยการลงโทษอย่างสาหัส นั่นมันได้ถูกจารึกในบันทึกไว้แล้ว 
{17:59} ไม่ใช่อันใดดอก ที่ยับยั้งเราไม่ให้เราส่งบรรดาอภินิหารสัญญาณมา นอกจากว่าชนรุ่นแรกได้ปฏิเสธมัน และเราได้ให้อูฐตัวเมียเป็นที่ประจักษ์แจ้งแก่พวกษะมูด แต่พวกเขาได้ทารุณมัน และเราไม่ได้ส่งเหล่าอภินิหารสัญญาณเพื่ออื่นใด เว้นแต่เพื่อเป็นการเตือนสำทับเท่านั้น 
{17:60} และ(จงรำลึก)เมื่อเรากล่าวแก่เธอว่า "พระเจ้าของเธอทรงรอบรู้ในเรื่องของปวงมนุษย์ และเราไม่ได้ทำให้ความฝัน ซึ่งเราได้แสดงให้เธอเห็นนั้น เพื่ออื่นใดดอก นอกจากเพื่อเป็นการทดสอบแก่มนุษย์ และต้นไม้ที่ถูกสาปในอัลกุรอาน และเราข่มขู่พวกเขา แต่มันก็ไม่ได้เพิ่มสิ่งใดแก่พวกเขา นอกจากการยิ่งดื้อรั้น" 
{17:61} และ(จงรำลึก)เมื่อเรากล่าวแก่มะลาอิกะฮฺว่า "จงกราบอาดัม แล้วพวกเขาได้กราบ เว้นแต่อิบลีส มันกล่าวว่า "ฉันจะกราบผู้ที่พระองค์ทรงสร้างจากดินกระนั้นหรือ?" 
{17:62} มันกล่าวว่า "พระองค์ทรงเห็นแล้วไม่ใช่หรือ? เขาผู้นี้ ที่พระองค์ทรงให้เกียรติมากกว่าข้าฯ หากพระองค์ทรงได้โปรดประวิงเวลาแก่ข้าฯ จนถึงวันฟื้นคืนชีพ แน่นอนข้าฯจะทำลายล้างลูกหลานของเขาให้หมดสิ้น เว้นแต่เพียงเล็กน้อย" 
{17:63} พระองค์ตรัสว่า "เธอจงไปให้พ้น! ดังนั้น ผู้ใดในหมู่พวกเขาปฏิบัติตามเธอ แท้จริงนรกคือการตอบแทนของพวกเธอ เป็นการตอบแทนที่สมบูรณ์" 
{17:64} "และเธอจงยั่วยวนผู้ใดก็ตามในหมู่พวกเขา ที่เธอสามารถทำให้เขาหลงทางด้วยเสียงของเธอ และชักชวนพวกเขาให้เห็นพ้องด้วยด้วยพลม้าของเธอและด้วยพลเดินเท้าของเธอ และจงมีส่วนร่วมกับพวกเขาในทรัพย์สมบัติและบุตรหลาน และจงสัญญากับพวกเขา" และชัยฏอนไม่ได้สัญญาสิ่งใดนอกจากการหลอกลวง 
{17:65} แท้จริงปวงบ่าวของฉันนั้น เธอไม่มีอํานาจใด ๆ เหนือพวกเขา และพอเพียงแล้วที่พระเจ้าของเธอทรงเป็นพระผู้ทรงคุ้มครอง 
{17:66} พระเจ้าของพวกเธอคือพระผู้ทรงให้นาวาแล่นตามท้องทะเล เพื่อพวกเธอจะได้แสวงหาความโปรดปรานของพระองค์ แท้จริงพระองค์เป็นพระผู้ทรงเมตตาแก่พวกเธอเสมอ 
{17:67} และเมื่อทุกข์ภัยประสบแก่พวกเธอในท้องทะเล ผู้ที่พวกเธอวิงวอนขอก็จะสูญหายไป เว้นแต่พระองค์เท่านั้น ต่อมาเมื่อพระองค์ทรงช่วยให้พวกเธอรอดพ้นขึ้นบก พวกเธอก็หันหลังออกไป และมนุษย์นั้นเป็นผู้เนรคุณเสมอ 
{17:68} พวกเธอจะปลอดภัยหรือ? หากพระองค์จะทรงให้ริมฝั่งนั้น ถล่มลงไปพร้อมกับพวกเธอ หรือจะทรงส่งลมหอบกรวดกระหน่ำลงมาเหนือพวกเธอ แล้วพวกเธอจะไม่พบผู้ใดเป็นผู้คุ้มครองพวกเธออีกเลย 
{17:69} หรือพวกเธอจะปลอดภัย? หากพระองค์จะทรงนำพวกเธอกลับไปในทะเลนั้นอีกครั้งหนึ่ง แล้วทรงส่งลมพายุร้ายกระหน่ำเหนือพวกเธอ แล้วให้พวกเธอจมน้ำตาย เพราะพวกเธอเนรคุณ หลังจากนั้น พวกเธอก็จะไม่พบผู้ใดมาติดตามสอบสวนเราในเรื่องนั้น" 
{17:70} และโดยแน่นอน เราได้ให้เกียรติแก่ลูกหลานของอาดัม และเราได้บรรทุกพวกเขาทั้งทางบกและทางทะเล และได้ให้ปัจจัยยังชีพที่ดีทั้งหลายแก่พวกเขา และเราได้ให้พวกเขามีเกียรติเหนือกว่าส่วนมากของผู้ที่เราได้สร้างขึ้น 
{17:71} วันที่เราจะเรียกร้องมนุษย์ทุกคนพร้อมด้วยผู้นำของพวกเขา ดังนั้นผู้ใดที่บันทึกของเขาถูกยื่นให้ทางขวาของเขา เขาเหล่านั้นก็จะได้อ่านบันทึกของพวกตน โดยที่พวกเขาจะไม่ได้รับความอยุติธรรมแม้แต่น้อย 
{17:72} และผู้ใดบอดในโลกนี้ เขาก็จะบอดในปรโลกด้วย และหลงทางอย่างไกลยิ่ง 
{17:73} และหากว่าพวกเขาจะทำให้เธอหลงไปจากสิ่งที่เราได้เปิดเผยสำแดงแก่เธอ เพื่อเธอจะได้กุสิ่งอื่นขึ้นแก่เรา เมื่อนั้น พวกเขาก็จะคบเธอเป็นเพื่อนสนิท 
{17:74} และหากว่าเราไม่ได้ให้เธอตั้งมั่นอยู่บนความสัตย์จริงแล้ว เธอก็คงจะโน้มเอียงไปทางพวกเขาบ้างเล็กน้อย 
{17:75} ถ้าเช่นนั้น แน่นอนเราก็จะให้เธอลิ้มรส(การลงโทษ)สองเท่าในชีวิตนี้ และสองเท่าเมื่อยามตาย แล้วเธอจะไม่พบผู้ช่วยเหลือเธอให้พ้นจากเราได้เลย 
{17:76} และหากพวกเขายุแหย่ให้เธอออกจากแผ่นดิน เพื่อขับไล่เธอออกไป เมื่อนั้นแหละ พวกเขาก็จะไม่พำนักหลังจากเธอออกไป นอกจากช้่วเวลาเพียงแต่เล็กน้อย 
{17:77} นี่คือแนวทางของผู้ที่เราได้ส่งมาก่อนเธอ จากบรรดาศาสนทูตของเรา และเธอจะไม่พบการเปลี่ยนแปลงในแนวทางของเราแต่ประการใด 
{17:78} จงดํารงการนมาซตั้งแต่ตะวันคล้อยจนพลบค่ำ และ(จงทำ)การอ่านยามรุ่งสาง แท้จริงการอ่านยามรุ่งสางนั้นจะได้รับการยืนยันเสมอ 
{17:79} และยามหนึ่งของราตรี เธอจงตื่นขึ้นมานมาซ ด้วยความสมัครใจของเธอ หวังว่าพระเจ้าของเธอจะทรงให้เธอได้รับฐานันดรอันเป็นที่สรรเสริญ 
{17:80} และจงกล่าวว่า "พระเจ้าของข้าฯ! โปรดนำข้าฯเข้าในทางเข้าที่ชอบธรรม และโปรดนำ ข้าฯออกจากทางออกที่ชอบธรรม และโปรดประทานอํานาจนำชัย จากพระองค์มาแก่ข้าฯ" 
{17:81} และจงกล่าวเถิด "ความสัตย์จริงปรากฏขึ้นแล้ว และความเท็จก็ได้มลายไป แท้จริงความเท็จนั้นย่อมมลายไปเสมอ" 
{17:82} และเราได้ประทานส่วนหนึ่งจากอัลกุรอานลงมา ซึ่งเป็นการบําบัดและความเมตตาแก่บรรดาผู้ที่มีศรัทธา และมันไม่ได้เพิ่ม(สิ่งใด)แก่พวกทุจริต นอกจากความสูญเสีย 
{17:83} และเมื่อเราให้ความโปรดปรานแก่มนุษย์ เขาเหินห่างและปลีกตัวออก และเมื่อความชั่วประสบแก่เขา เขาก็เบื่อหน่ายหมดอาลัย 
{17:84} จงกล่าวเถิด "ทุกคนจะกระทำตามรูปแบบของตน ฉะนั้น พระเจ้าของพวกเธอทรงรู้ดียิ่งถึงผู้ที่ได้รับแนวทางอย่างถูกต้อง" 
{17:85} และพวกเขาจะถามเธอเกี่ยวกับวิญญาณ จงกล่าวเถิดว่า "เรื่องวิญญาณนั้นเป็นไปตามพระบัญชาของพระเจ้าของฉัน และพวกเธอไม่ได้รับความรู้(เกี่ยวกับวิญญาณ) เว้นแต่เพียงเล็กน้อยเท่านั้น" 
{17:86} และหากเราประสงค์ เราก็คงจะทำให้สิ่งซึ่งเราได้เปิดเผยสำแดงแก่เธอนั้นสูญหายไป แล้วเธอจะไม่พบผู้มอบหมายต่อเรา ในการนำมันกลับคืนมาแก่เธอ 
{17:87} ทว่ามันเป็นพระเมตตาจากพระเจ้าของเธอ แท้จริง ความโปรดปรานของพระองค์ที่มีต่อเธอนั้นใหญ่หลวงนัก 
{17:88} จงกล่าวเถิด "แน่นอนหากมนุษย์และญินรวมกันที่จะนำมาเช่นอัลกุรอานนี้ พวกเขาไม่อาจจะนำมาเช่นนั้นได้ และแม้ว่าพวกเขาต่างช่วยเหลือกันก็ตาม" 
{17:89} และโดยแน่นอนเราได้อธิบายแก่มนุษย์แล้ว จากทุกอุทาหรณ์ในอัลกุรอานนี้ แต่มนุษย์ส่วนใหญ่ปฏิเสธ นอกจากการไม่มีศรัทธา 
{17:90} และพวกเขากล่าวว่า "พวกเราจะไม่มีศรัทธาต่อท่าน จนกว่าท่านจะทำให้แผ่นดินแตกออกเป็นสายน้ำแก่พวกเรา" 
{17:91} "หรือจนกว่าท่านจะมีสวนอินทผาลัมและองุ่น แล้วท่านทำให้มันแตกเป็นแม่น้ำลำธารพวยพุ่งออกมาท่ามกลางมัน" 
{17:92} "หรือจนกว่าท่านจะทำให้ฟ้าหล่นลงมาบนพวกเราเป็นเสี่ยง ๆ ตามที่ท่านเคยอ้าง หรือนำอัลลอฮฺและมะลาอิกะฮฺมาให้พวกเราเห็นต่อหน้า" 
{17:93} "หรือจนกว่าท่านจะมีบ้านสักหลังทำด้วยทองคำ หรือจนกว่าท่านจะขึ้นไปบนฟ้า กระนั้นก็ตาม เราจะยังไม่เชื่อต่อการขึ้นไปของท่าน จนกว่าท่านจะนำคัมภีร์สักเล่ม ลงมาให้เราได้อ่าน" จงกล่าวเถิด "พระพิสุทธิคุณแห่งพระเจ้าของฉัน ฉันเป็นอะไรเล่า นอกจากเป็นมนุษย์ เป็นศาสนทูต?" 
{17:94} และไม่มีสิ่งใดดอกที่จะห้ามผู้คนไม่ให้มีศรัทธา เมื่อแนวทางที่ถูกต้องได้มายังพวกเขาแล้ว นอกจากการที่พวกเขาพูดว่า "อัลลอฮฺทรงแต่งตั้งมนุษย์ธรรมดาเป็นศาสนทูตกระนั้นหรือ?" 
{17:95} จงกล่าวเถิด "หากมะลาอิกะฮฺเดินสัญจรอย่างสงบในแผ่นดินได้ เราก็คงได้ส่งมะลักสักตนลงมาจากฟ้า เป็นศาสนทูตแก่พวกเขาแล้ว" 
{17:96} จงกล่าวเถิด "พอเพียงแล้วที่อัลลอฮฺทรงเป็นสักขีพยานระหว่างฉันและพวกเธอ แท้จริงพระองค์เป็นพระผู้ทรงรอบรู้ พระทรงมองเห็นปวงบ่าวของพระองค์" 
{17:97} และผู้ใดที่อัลลอฮฺทรงแนะแนวทาง เขาก็จะเป็นผู้อยู่ในแนวทางที่ถูกต้อง และผู้ใดที่อัลลอฮฺทรงให้หลงทางแล้ว เธอก็จะไม่พบว่า พวกเขามีบรรดาผู้คุ้มครองอื่นจากพระองค์อีกเลย และเราจะชุมนุมพวกเขาในวันฟื้นคืนชีพ ถูกลากคว่ำหน้า โดยมีสภาพเป็นคนตาบอด เป็นใบ้และหูหนวก ที่พำนักของพวกเขาคือนรกญะฮันนัม ทุกครั้งที่มันมอด เราก็ได้เพิ่มไฟที่ลุกโชนแก่พวกเขาอีก 
{17:98} นั่นคือการตอบแทนของพวกเขา โดยแน่นอน พวกเขาปฏิเสธศรัทธาต่อสัญญาณทั้งหลายของเรา และพวกเขากล่าวว่า "เมื่อเราเป็นกระดูกและร่วนยุ่ยแล้ว เราจะยังถูกชุบให้ฟื้นคืนชีพ เพื่อกําเนิดใหม่ได้อีกหรือ?" 
{17:99} พวกเขาไม่เห็นดอกหรือว่า อัลลอฮฺพระผู้ทรงสร้างเหล่าชั้นฟ้าและแผ่นดิน พระองค์เป็นพระผู้ทรงมีอำนาจ ที่จะทรงสร้าง(สรรพสิ่ง)เยี่ยงพวกเขา และทรงกําหนดเวลาหนึ่งสำหรับพวกเขา ไม่มีข้อสงสัยใด ๆ ในเรื่องนี้ แต่พวกทุจริตนั้นปฏิเสธ นอกจากการเนรคุณ 
{17:100} จงกล่าวเถิด "หากพวกเธอครอบครองคลังแห่งพระเมตตาของพระเจ้าของฉัน เมื่อนั้นพวกเธอก็จะหน่วงเหนี่ยวมันไว้เพราะกลัวการบริจาค และมนุษย์นั้นเป็นผู้ตระหนี่" 
{17:101} และโดยแน่นอน เราได้ประทานอภินิหารสัญญาณอันประจักษ์เก้าประการลงมาแก่มูซา ดังนั้น เธอจงถามวงศ์วานของอิสรออีล เมื่อ(มูซา)มายังพวกเขา ฟิรเอานฺได้พูดกับเขาว่า "โอ้ มูซา! แท้จริง ข้าเชื่อว่า เจ้าถูกทำคุณไสย" 
{17:102} เขากล่าวว่า "โดยแน่นอน ท่านก็รู้ดีว่าไม่มีผู้ใดประทานสิ่งเหล่านี้ลงมา นอกจากพระเจ้าแห่งเหล่าชั้นฟ้าและแผ่นดิน เพื่อเป็นสัญญาณอันประจักษ์แจ้ง และฉันก็คิดว่าท่าน โอ้ ฟิรเอานฺ! เป็นผู้หายนะเสียแล้ว" 
{17:103} (ฟิรเอานฺ)จึงต้องการที่จะขับไล่พวกเขาออกไปจากแผ่นดิน ฉะนั้น เราจึงให้เขาจมน้ำตาย พร้อมกับผู้ที่อยู่ร่วมกับเขาทั้งหมด 
{17:104} และเราได้กล่าวแก่วงศ์วานของอิสรออีลหลังจากเขาว่า "จงพำนักอยู่ในดินแดนนี้ ดังนั้นเมื่อสัญญาแห่งวันปรโลกได้มาถึง เราจะนำพวกเธอทั้งหมดมารวมไว้ด้วยกัน" 
{17:105} และด้วยความสัตย์จริง เราได้ประทานมันลงมา และด้วยความสัตย์จริง มันได้ลงมา และเราไม่ได้ส่งเธอเพื่ออื่นใด นอกจากเพื่อเป็นผู้แจ้งข่าวดี และเป็นผู้ตักเตือน 
{17:106} และอัลกุรอาน เราได้แยกมันไว้อย่างชัดเจน เพื่อเธอจะได้อ่านมันแก่ปวงมนุษย์อย่างช้า ๆ และเราได้ประทานมันลงมาเป็นขั้นตอน 
{17:107} จงกล่าวเถิด "พวกเธอจะมีศรัทธาต่อมันหรือไม่มีศรัทธาก็ตาม แท้จริง บรรดาผู้ได้รับความรู้ก่อนหน้ามันนั้น เมื่อมันได้ถูกอ่านแก่พวกเขาแล้ว พวกเขาจะหมอบลง ใบหน้าจรดพื้นเพื่อกราบ" 
{17:108} และพวกเขาจะกล่าวว่า "พระพิสุทธิคุณแห่งพระเจ้าของพวกข้าฯ สัญญาของพระเจ้าของพวกข้าฯนั้นย่อมถูกปฏิบัติให้ครบถ้วน" 
{17:109} และพวกเขาจะหมอบกราบลง ใบหน้าจรดพื้น พลางร้องไห้ และมันจะเพิ่มการสำรวมแก่พวกเขา 
{17:110} จงกล่าวเถิด "พวกเธอจงเรียก อัลลอฮฺ หรือจงเรียก อัรเราะหฺมาน เถิด" อันใดก็ตามที่เธอเรียก พระองค์นั้นก็ยังมีบรรดาพระนามอันสวยงามยิ่ง และอย่าขึ้นเสียงดังในเวลานมาซของเธอ และอย่าลดให้ค่อยเช่นกัน แต่จงแสวงหาทางปานกลางระหว่างนั้น 
{17:111} และจงกล่าวเถิด "มวลการสรรเสริญเป็นของอัลลอฮฺ ซึ่งไม่ทรงมีพระบุตร และไม่มีภาคีมีหุ้นส่วนในพระอํานาจ และไม่มีผู้ช่วยเหลือเนื่องจากความอ่อนแอ และจงเทิดทูนความเกรียงไกรของพระองค์" 
{18:1} มวลการสรรเสริญเป็นของอัลลอฮฺ พระผู้ทรงประทานคัมภีร์แก่บ่าวของพระองค์ และพระองค์ไม่ได้ทรงทำให้มันมีการบิดเบือนแต่อย่างใด 
{18:2} เป็นคัมภีร์ที่เที่ยงธรรมเพื่อเตือนสำทับถึงการลงโทษอย่างสาหัสจากพระองค์และเพื่อแจ้งข่าวดีแก่บรรดาผู้ที่มีศรัทธาที่ประกอบคุณงามความดี ว่า พวกเขานั้นจะได้รับรางวัลอันดีงาม 
{18:3} เป็นอมตะอยู่ในนั้นนิรันดร 
{18:4} และเพื่อเตือนสำทับบรรดาผู้ที่กล่าวว่า อัลลอฮฺมีพระบุตร 
{18:5} พวกเขาไม่มีความรู้ใด ๆ ในเรื่องนี้ และบรรพบุรุษของพวกเขาก็เช่นกัน เป็นคํากล่าวที่น่ารังเกียจยิ่งที่ออกจากปากของพวกเขา โดยที่พวกเขาไม่ได้กล่าวอันใด นอกจากความเท็จ 
{18:6} เธอก็อย่าถึงกับเป็นผู้ทำลายชีวิตของเธอเอง ด้วยความเสียใจต่อพวกเขา หากพวกเขาไม่มีศรัทธาต่ออัลกุรอานนี้ 
{18:7} แท้จริงเราได้บันดาลให้สิ่งที่อยู่บนแผ่นดินเป็นเครื่องประดับสำหรับมัน เพื่อเราจะทดสอบพวกเขาว่า ผู้ใดในหมู่พวกเขามีผลงานที่ดีเยี่ยม 
{18:8} และแท้จริง เราก็เป็นผู้ทำให้สิ่งที่อยู่บนพื้นดินเป็นผุยผงแห้งแล้ง 
{18:9} เธอคิดไหมว่า ชาวถ้ำและแผ่นจารึกเป็นความมหัศจรรย์อันหนึ่ง ในเหล่าอภินิหารสัญญาณของเรา? 
{18:10} (จงรำลึก)เมื่อพวกชายหนุ่มหลบเข้าไปในถ้ำแล้วพวกเขากล่าวว่า "โอ้ พระเจ้าของพวกข้าฯ โปรดประทานความเมตตาจากพระองค์แก่พวกข้าฯ และทรงทำให้การงานของพวกข้าฯอยู่ในแนวทางที่ถูกต้อง" 
{18:11} แล้วเราได้อุดหูพวกเขา(ให้นอนหลับ)ในถ้ำ เป็นเวลาหลายปี 
{18:12} แล้วเราได้ให้พวกเขาลุกขึ้นเพื่อเราจะได้รู้ว่า ผู้ใดในสองพวกนั้นนับเวลาที่พวกตนพำนักอยู่ได้ถูกต้องกว่า 
{18:13} เราจะเล่าเรื่องราวของพวกเขาแก่เธอตามความเป็นจริง แท้จริงพวกเขาเป็นชายหนุ่มที่มีศรัทธาต่อพระเจ้าของพวกตน และเราได้เพิ่มแนวทางที่ถูกต้องให้แก่พวกเขา 
{18:14} และเราได้ให้ความเข้มแข็งแก่หัวใจของพวกเขา ขณะที่พวกเขายืนขึ้นประกาศว่า "พระเจ้าของพวกเรา คือพระเจ้าแห่งเหล่าชั้นฟ้าและแผ่นดิน พวกเราจะไม่วิงวอนพระเจ้าอื่นนอกจากพระองค์ มิเช่นนั้น พวกเราก็กล่าวเกินความจริงอย่างแน่นอน" 
{18:15} กลุ่มชนของพวกเราเหล่านั้นได้ยึดเอาพระเจ้าต่าง ๆ อื่นจากพระองค์ เหตุใดพวกเขาจึงไม่นำหลักฐานอันชัดแจ้งมายืนยันเล่า ดังนั้นผู้ใดเล่า จะทุจริตยิ่งไปกว่าผู้ที่กล่าวเท็จต่ออัลลอฮฺ 
{18:16} "และเมื่อพวกเธอปลีกตัวออกห่างจากพวกเขา และสิ่งที่พวกเขาเคารพสักการะ นอกจากอัลลอฮฺแล้ว ดังนั้นพวกเธอก็จงหลบเข้าไปในถ้ำ พระเจ้าของพวกเธอจะทรงแผ่ความเมตตาของพระองค์แก่พวกเธอ และจะทรงทำให้กิจการของพวกเธอดําเนินไปอย่างสะดวกสบาย" 
{18:17} และเธอจะเห็นดวงอาทิตย์ เมื่อมันขึ้น มันจะคล้อยจากถ้ำของพวกเขาไปทางขวา และเมื่อมันตก มันจะเบนออกไปทางซ้าย โดยพวกเขาอยู่ในที่โล่งกว้างของมัน นั่นคือส่วนหนึ่งจากเหล่าสัญญาณของอัลลอฮฺ ผู้ใดที่อัลลอฮฺทรงแนะทางที่ถูกต้องแก่เขา เขาก็คือผู้ที่อยู่ในแนวทางที่ถูกต้อง และผู้ใดที่พระองค์ทรงให้เขาหลง เขาจะไม่พบผู้ช่วยเหลือ ผู้ชี้ทาง 
{18:18} และเธอคิดว่าพวกเขาตื่นทั้ง ๆ ที่พวกเขาหลับ และเราพลิกพวกเขาไปทางขวาและทางซ้าย และสุนัขของพวกเขาเหยียดขาหน้าทั้งสองของมันไปทางปากถ้ำ หากเธอเห็นพวกเขา เธอก็จะหันหลังเตลิดหนีจากพวกเขา และเธอจะเต็มไปด้วยความหวาดกลัวต่อพวกเขา 
{18:19} และในทำนองนั้นเราได้ให้พวกเขาลุกขึ้นเพื่อไต่ถามซึ่งกันและกัน คนหนึ่งในพวกเขากล่าวว่า "พวกท่านพำนักอยู่นานเท่าใด?" พวกเขากล่าวว่า "เราพำนักอยู่หนึ่งวันหรือเสี้ยวหนึ่งของวัน" พวกเขากล่าวว่า "พระเจ้าของพวกท่านทรงทราบดีว่า พวกท่านพำนักอยู่นานเท่าใด" ดังนั้นจงส่งคนหนึ่งในหมู่พวกท่านไปในนครพร้อมด้วยเหรียญเงินนี้ของพวกท่าน เพื่อเลือกดูอาหารใดที่ดียิ่ง และให้เขานำปัจจัยยังชีพจากนั้นมาให้แก่พวกท่าน และเขาต้องประพฤติอย่างสุภาพ และเขาจะต้องไม่ให้ผู้ใดรู้เบาะแสเกี่ยวกับพวกท่าน" 
{18:20} "แท้จริงพวกเขานั้น หากพวกเขารู้เรื่องของพวกท่าน พวกเขาจะขว้างปาพวกท่านด้วยก้อนหิน หรือนำพวกท่านกลับไปนับถือศาสนาของพวกเขา และเมื่อนั้นพวกท่านจะไม่บรรลุความสำเร็จเลย" 
{18:21} และในทำนองนั้นเราได้เปิดเผยแก่พวกเขาเพื่อพวกเขาจะได้รู้ ว่าสัญญาของอัลลอฮฺนั้นเป็นจริง และวันโลกาวินาศนั้นมีจริง ไม่เป็นที่สงสัยเลย เมื่อพวกเขาโต้เถียงกันในหมู่พวกเขาถึงเรื่องของพวกเขา(ชาวถ้ำ) แล้วพวกเขากล่าวว่า "จงสร้างอาคารครอบเหนือพวกเขา พระผู้เป็นเจ้าของพวกเขาทรงรู้ดียิ่งขึ้นในเรื่องของพวกเขา ฝ่ายบรรดาผู้มีเสียงข้างมากในเรื่องของพวกเขากล่าวว่า "เราจะสร้างมัสญิดเหนือพวกเขาแน่นอน" 
{18:22} พวกเขาจะบอกว่า "ชาวถ้ำนั้นมีสามคน ที่สี่ก็คือสุนัขของพวกเขา" และอีกกลุ่มจะบอกว่า "มีห้าคน ที่หกก็คือสุนัขของพวกเขา" ทั้งนี้เป็นการสุ่มเดาในสิ่งที่เร้นลับ และอีกกลุ่มหนึ่งจะบอกว่า "มีเจ็ดคน และที่แปดก็คือสุนัขของพวกเขา" จงกล่าวเถิด "พระเจ้าของฉันทรงรู้ดียิ่งถึงจํานวนของพวกเขา ไม่มีผู้ใดรู้เรื่องของพวกเขา นอกจากคนเพียงส่วนน้อย" ดังนั้น เธออย่าโต้เถียงกันในเรื่องของพวกเขา นอกจากการโต้เถียงที่ประจักษ์แจ้ง และอย่าสอบถามผู้ใดในเรื่องของพวกเขาเลย 
{18:23} และเธออย่ากล่าวเกี่ยวกับสิ่งใดว่า "ฉันจะเป็นผู้ทำสิ่งนั้นในวันพรุ่งนี้" 
{18:24} เว้นแต่อัลลอฮฺทรงประสงค์ และจงรำลึกถึงพระเจ้าของเธอ หากเธอลืม และจงกล่าวว่า "บางทีพระเจ้าของฉันจะทรงชี้แนะทางที่ถูกต้องที่ใกล้กว่านี้แก่ฉัน" 
{18:25} "และพวกเขาพำนักอยู่ในถ้ำของพวกตนสามร้อยปี และเพิ่มอีกเก้าปี" 
{18:26} จงกล่าวเถิด "อัลลอฮฺทรงรู้ดียิ่งว่าพวกเขาพำนักอยู่นานเท่าใด สำหรับพระองค์นั้นทรงรู้สิ่งพ้นญาณวิสัยในเหล่าชั้นฟ้าและแผ่นดิน" พระองค์ทรงเห็นชัดยิ่งนัก และทรงฟังชัดยิ่งนัก ไม่มีผู้คุ้มครองใดสำหรับพวกเขาอื่นจากพระองค์ พระองค์ไม่ทรงให้ผู้ใด เข้าร่วมเป็นภาคีในการปกครองของพระองค์ 
{18:27} และจงอ่านสิ่งที่ถูกเปิดเผยสำแดงแก่เธอจากคัมภีร์ของพระเจ้าของเธอ ไม่มีผู้ใดเปลี่ยนแปลงพระพจนารถของพระองค์ และเธอจะไม่พบที่พึ่งใด ๆ เลยนอกจากพระองค์ 
{18:28} และเธอเองจงอดทนร่วมกับบรรดาผู้วิงวอนต่อพระเจ้าของพวกตน ทั้งยามอรุณและยามสนธยา โดยปรารถนาความโปรดปรานของพระองค์ และสายตาของเธออย่าหันเหออกไปจากพวกเขา เพียงเพราะเธอประสงค์ความสวยงามของชีวิตแห่งโลกนี้ และเธออย่าเชื่อฟังผู้ที่เราได้ทำให้หัวใจของเขาเผอเรอจากการรำลึกถึงเรา และปฏิบัติตามอารมณ์ของตน และกิจการของเขาพินาศสูญหาย 
{18:29} และจงกล่าวเถิด "สัจธรรมนั้นมาจากพระเจ้าของพวกเธอ ดังนั้น ผู้ใดประสงค์ก็จงมีศรัทธาและผู้ใดประสงค์ก็จงปฏิเสธ" แท้จริง เราได้เตรียมเพลิงนรกไว้สำหรับพวกทุจริต ซึ่งกําแพงของมันล้อมรอบพวกเขา และถ้าพวกเขาร้องขอความช่วยเหลือ ก็จะถูกช่วยเหลือด้วยน้ำเสมือนน้ำทองแดงเดือดลวกใบหน้า มันช่างเป็นน้ำดื่มที่เลวร้ายยิ่ง และช่างเป็นที่พำนักที่เลวร้ายเสียนี่กระไร! 
{18:30} แท้จริงบรรดาผู้ที่มีศรัทธาและประกอบคุณงามความดี เราจะไม่ให้การตอบแทนของผู้ประพฤติดีนั้นสูญหายอย่างแน่นอน 
{18:31} ชนเหล่านั้นแหละ พวกเขาจะได้รับเหล่าสวนสวรรค์เป็นที่พำนัก มีแม่น้ำลำธารไหลผ่านจากเบื้องล่างของพวกเขา ในสวนสวรรค์พวกเขาจะให้แต่งด้วยกําไลทอง และสวมอาภรณ์สีเขียวทำด้วยผ้าไหมละเอียดและผ้าไหมหยาบ นอนเอกเขนกบนเตียงในสวรรค์เป็นการตอบแทนที่ดียิ่งและเป็นพำนักที่ดีเยี่ยม 
{18:32} และจงเปรียบเทียบอุทาหรณ์หนึ่งแก่พวกเขา คือชายสองคน เราให้สวนองุ่นสองแห่งแก่คนหนึ่งในสองคนนั้น และเราได้ล้อมสวนทั้งสองไว้ด้วยต้นอินทผาลัม และเราได้ทำให้มีพืชพันธุ์ระหว่างสวนทั้งสองนั้นด้วย 
{18:33} สวนทั้งสองแห่งนี้ได้ให้ผลผลิตของมันอย่างสมบูรณ์ ไม่เคยลดน้อยแต่อย่างใด และเราได้ให้ลําน้ำไหลท่ามกลางสวนทั้งสอง 
{18:34} และเขาได้รับผลผลิต ดังนั้นเขาจึงกล่าวแก่เพื่อนของตน ขณะที่กําลังโต้เถียงกันอยู่ว่า "ฉันมีทรัพย์สมบัติมากกว่าท่าน และมีข้าบริพารมากกว่า" 
{18:35} เขาได้เข้าไปในสวนของตน โดยที่เขาทุจริตต่อตนเอง เขากล่าวว่า "ฉันไม่คิดว่าสวนนี้จะพินาศไปได้เลย" 
{18:36} "และฉันไม่คิดว่าวันโลกาวินาศจะมีขึ้น และหากฉันจะถูกนำกลับคืนสู่พระเจ้าของฉันจริง ฉันก็ยังจะพบที่กลับที่ดีกว่านี้แน่" 
{18:37} เพื่อนของเขากล่าวแก่เขา ขณะที่กําลังโต้เถียงกันอยู่ว่า "ท่านได้เนรคุณกระนั้นหรือ ต่อพระผู้สร้างท่านจากดิน แล้วจากเชื้ออสุจิ แล้วพระองค์ทรงทำให้ท่านเป็นคนโดยสมบูรณ์?" 
{18:38} "ทว่าพระองค์คืออัลลอฮฺ พระเจ้าของฉัน และฉันจะไม่ตั้งผู้ใดร่วมเป็นภาคีกับพระเจ้าของฉันเลย" 
{18:39} "และเมื่อท่านเข้าไปในสวนของท่าน ไฉนท่านไม่กล่าวว่า 'สิ่งที่อัลลอฮฺทรงประสงค์(ย่อมต้องเกิด) ไม่มีพลังสักอย่างนอกจากด้วยอัลลอฮฺ' แม้ท่านจะเห็นว่า ฉันด้อยกว่าท่านทางด้านทรัพย์สมบัติและบุตรหลานก็ตาม" 
{18:40} "ดังนั้น บางทีพระเจ้าของฉันจะทรงประทานสิ่งที่ดีกว่าสวนของท่านนั้นแก่ฉัน และจะทรงส่งอสุนีบาตจากฟ้าลงมาที่สวนของท่าน แล้วมันจะกลายเป็นที่ดินโล่งเตียน" 
{18:41} "หรือน้ำของมันจะเหือดแห้ง แล้วท่านไม่สามารถจะพบมันได้อีกเลย" 
{18:42} และผลิตผลของเขาถูกทำลายสิ้น เขาจึงพลิกฝ่ามือทั้งสองของตน(ด้วยความเสียใจ)ต่อสิ่งที่เขาได้ลงทุนไป บัดนี้มันล้มระเนระนาดทับร้าน และเขากล่าวว่า "โอ้! ฉันไม่น่าเอาผู้ใดมาตั้งเป็นภาคีกับพระเจ้าของฉันเลย" 
{18:43} และเขาไม่มีพรรคพวกจะช่วยเขาได้ นอกจากอัลลอฮฺ และเขาก็ไม่ได้เป็นผู้ได้รับความช่วยเหลือ 
{18:44} ด้วยเหตุนั้น การคุ้มครองช่วยเหลือเป็นของอัลลอฮฺผู้ทรงสัจจะ และพระองค์ทรงดียิ่งในการตอบแทน และทรงดียิ่งในบั้นปลาย 
{18:45} และจงเปรียบอุทาหรณ์ของชีวิตโลกนี้แก่พวกเขา ประหนึ่งน้ำที่เรานำมันลงมาจากฟ้า แล้วพืชผลในแผ่นดินก็จะคลุกเคล้ากับมัน แล้วมันก็เหี่ยวแห้งร่วงโรย ถูกลมพัดปลิวไป และอัลลอฮฺคือพระผู้ทรงมีอำนาจเหนือทุกสิ่ง 
{18:46} ทรัพย์สมบัติและเหล่าบุตรคือเครื่องประดับแห่งชีวิตในโลกนี้ และเหล่าความดีที่จีรังนั้น เป็นการตอบแทนที่ดียิ่ง ณ ที่พระเจ้าของเธอ และเป็นความหวังที่ดียิ่ง 
{18:47} และ(จงรำลึก)วันที่เราให้เทือกเขาเคลื่อนย้ายไป และเธอจะเห็นแผ่นดินราบเรียบและเราจะชุมนุมพวกเขา ดังนั้น เราจะไม่ปล่อยพวกเขาออกไปเลยสักคน 
{18:48} และพวกเขาจะถูกนำมาแสดงต่อหน้าพระเจ้าของเธอเป็นแถว "แท้จริง พวกเธอได้กลับมายังเราดั่งที่เราให้บังเกิดพวกเธอในครั้งแรก แต่พวกเธออ้างว่า เราไม่ได้กําหนดเวลาสำหรับพวกเธอ" 
{18:49} และบันทึกจะถูกวางไว้ ดังนั้นเธอจะเห็นผู้กระทำผิดทั้งหลายหวั่นกลัวสิ่งที่มีอยู่ในบันทึก และพวกเขาจะกล่าวว่า "โอ้ ความวิบัติของเรา! บันทึกอันใดกันนี่ มันไม่ได้ละเว้นสิ่งเล็กน้อยและสิ่งใหญ่โตเลย เว้นแต่ได้บันทึกไว้ครบถ้วน" และพวกเขาได้พบสิ่งที่พวกเขาได้ปฏิบัติไว้ปรากฏอยู่ต่อหน้า และพระเจ้าของเธอไม่ทรงอยุติธรรมต่อผู้ใดเลย 
{18:50} และเมื่อเราได้กล่าวแก่มะลาอิกะฮฺว่า จงกราบคารวะต่ออาดัม พวกเขาก็กราบคารวะ เว้นแต่อิบลีส มันมาจากพวกญิน มันจึงฝ่าฝืนคําสั่งของพระเจ้าของตน แล้วพวกเธอจะยึดเอามันและวงศ์วานของมัน เป็นผู้คุ้มครองอื่นจากฉันกระนั้นหรือ? ทั้ง ๆ ที่พวกมันเป็นศัตรูกับพวกเธอ สำหรับพวกทุจริต มันช่างเป็นการแลกเปลี่ยนที่เลวร้ายเสียนี่กระไร! 
{18:51} ฉันไม่ได้เอาพวกมันมาเป็นพยาน ในการสร้างเหล่าชั้นฟ้าและแผ่นดิน และแม้กระทั่งในการสร้างตัวพวกมันเอง และฉันไม่ได้เอาพวกหลอกลวงนั้นมาหนุน 
{18:52} และวันที่พระองค์ตรัสว่า "พวกเธอจงกู่เรียกคู่ภาคีของฉันที่พวกเธอกล่าวอ้างนั้น" แล้วพวกเขาก็ร้องเรียกพวกมัน แต่พวกมันก็ไม่ตอบรับพวกเขา และเราได้บันดาลให้แดนพินาศอยู่ระหว่างพวกเขา 
{18:53} และเหล่าทรชนมองเห็นเพลิงนรก พวกเขาก็รู้ว่า พวกเขาจะตกลงไปในนั้น และพวกเขาจะไม่พบทางรอดพ้นจากมัน 
{18:54} และเราได้ชี้แจงอุทาหรณ์แต่ละอย่างแก่ปวงมนุษย์ในอัลกุรอานนี้ แต่มนุษย์นั้นชอบโต้เถียงยิ่งกว่าสิ่งอื่นใด 
{18:55} และอันใดหรือที่ยับยั้งปวงมนุษย์จากการศรัทธา? ในเมื่อทางนำได้มายังพวกเขาแล้ว (และอันใดหรือที่ยับยั้ง)จากการขออภัยโทษต่อพระเจ้าของพวกตน? นอกจากจะให้แบบอย่างแห่งบรรพชนมายังพวกเขา หรือจะให้การลงโทษมายังพวกเขาต่อหน้าต่อตา 
{18:56} และเราไม่ได้ส่งบรรดาศาสนทูตมาเพื่ออื่นใด เว้นแต่เป็นผู้แจ้งข่าวดีและเป็นผู้ตักเตือน และบรรดาผู้ปฏิเสธศรัทธาจะโต้แย้งด้วยความเท็จ เพื่อใช้มันทำลายล้างสัจธรรม และพวกเขายึดเอาเหล่าสัญญาณของฉันและสิ่งที่พวกเขาได้ถูกตักเตือนนั้นเป็นการล้อเลียน 
{18:57} และผู้ใดเล่า จะทุจริตยิ่งไปกว่าผู้ที่ถูกตักเตือนให้รำลึก ด้วยเหล่าโองการของพระเจ้าของเขา แล้วเขาก็หันหลังห่างออกไป แล้วลืมสิ่งที่มือทั้งสองของตนได้ประกอบไว้ แท้จริงเราได้ทำฝาปิดกั้นดวงใจของพวกเขา ไม่ให้พวกเขาเข้าใจมัน และในหูของพวกเขานั้นมีความหนวก และถ้าเธอเรียกร้องพวกเขาไปสู่แนวทางที่ถูกต้อง พวกเขาจะก็ไม่อยู่ในแนวทางที่ถูกต้องนั้นเลย 
{18:58} และพระเจ้าของเธอคือพระผู้ทรงอภัย พระเจ้าแห่งความเมตตา หากพระองค์จะทรงเอาโทษพวกเขา ตามที่พวกเขาได้พากเพียรเอาไว้ แน่นอน พระองค์จะทรงเร่งการลงโทษแก่พวกเขา ทว่าพวกเขามีกําหนดเวลา ซึ่งพวกเขาจะไม่พบที่พึ่งอื่นใดนอกจากพระองค์ 
{18:59} และเมืองเหล่านั้น เราได้ทำลายพวกเขา เมื่อพวกเขาทุจริต และเราได้กําหนดเวลาสำหรับความพินาศของพวกเขาไว้แล้ว 
{18:60} และ(จงรำลึก)เมื่อมูซาได้กล่าวแก่มาณพ(ผู้เป็นสาวก)ของตนว่า "ฉันจะยังคงเดินต่อไปจนกว่าจะบรรลุจุดบรรจบแห่งสองทะเล มิฉะนั้น ฉันจะยังคงต้องเดินต่อไปอีกนานแสนนาน" 
{18:61} ครั้นเมื่อทั้งสองถึงจุดบรรจบระหว่างสองทะเล ทั้งสองก็ลืมปลาของตน มันจึงหาหนทางของมันลงในทะเล 
{18:62} ครั้นเมื่อทั้งสองเดินเลยพ้นไป เขาได้กล่าวแก่มาณพของตนว่า "จงนำอาหารกลางวันของเราออกมา แท้จริงเราได้พบกับความเหนื่อยยากในการเดินทางของเราครั้งนี้" 
{18:63} เขากล่าวว่า "ท่านเห็นไหม เมื่อเราพักพิงอยู่ที่โขดหิน แท้จริงฉันลืมเรื่องปลานั้น และไม่มีผู้ใดที่ทำให้ฉันลืมกล่าวถึงมันนอกจากชัยฏอน และมันก็หาทางลงทะเลไปอย่างน่าอัศจรรย์" 
{18:64} เขากล่าวว่า "นั่นคือสิ่งที่เราต้องการหา" ทั้งสองจึงแกะรอยของตนหวนกลับคืนไป 
{18:65} แล้วทั้งสองได้พบบ่าวคนหนึ่งจากเหล่าบ่าวของเรา ที่เราได้ประทานความเมตตาจากเราให้แก่เขา และเราได้สอนความรู้จากเราให้แก่เขา 
{18:66} มูซาได้กล่าวแก่เขาว่า "ให้ฉันติดตามท่านไป จะได้ไหม? โดยท่านจะต้องสอนฉันจากสิ่งที่ท่านได้เคยถูกสอนมา ตามแนวทางที่เที่ยงตรง" 
{18:67} เขากล่าวว่า "แท้จริง ท่านจะไม่สามารถอดทนอยู่กับฉันได้ดอก" 
{18:68} "และท่านจะอดทนได้อย่างใด ในสิ่งที่ท่านไม่รอบรู้?" 
{18:69} เขากล่าวว่า "หากอัลลอฮฺทรงประสงค์ ท่านจะพบฉันเป็นผู้อดทน และฉันจะไม่ฝ่าฝืนคําสั่งของท่าน" 
{18:70} เขากล่าวว่า "ถ้าท่านติดตามฉันแล้ว ก็อย่าได้ถามฉันถึงสิ่งใด จนกว่าฉันจะเล่าเรื่องนั้นแก่ท่าน" 
{18:71} แล้วทั้งสองจึงออกเดินทาง จนกระทั่งเมื่อทั้งสองลงเรือ (คิฎรฺ)ก็เจาะมัน (มูซา)กล่าวว่า "ท่านเจาะมันเพื่อให้ผู้คนที่อยู่ในเรือจมน้ำกระนั้นหรือ? โดยแน่นอนท่านได้นำมาซึ่งสิ่งที่อันตรายยิ่ง" 
{18:72} (คิฎรฺ)กล่าวว่า "ฉันไม่ได้บอกดอกหรือว่า ท่านจะไม่สามารถอดทนอยู่กับฉันได้?" 
{18:73} (มูซา)กล่าวว่า "โปรดอย่าเอาโทษกับฉันเลยในสิ่งที่ฉันลืม และอย่าบังคับฉันให้ลําบากใจเรื่องของฉันเลย" 
{18:74} ดังนั้นเขาทั้งสองจึงออกเดินทางต่อไป จนกระทั่งเมื่อทั้งสองพบเด็กชายคนหนึ่ง (คิฎรฺ)จึงฆ่าเด็กชายคนนั้น (มูซา)กล่าวว่า "ท่านฆ่าชีวิตบริสุทธิ์โดยไม่ได้ทำผิดต่อชีวิตอื่นกระนั้นหรือ? โดยแน่นอน ท่านทำสิ่งที่ร้ายแรงยิ่ง" 
{18:75} (คิฎรฺ)กล่าวว่า "ฉันไม่ได้บอกหรือว่า ท่านจะไม่สามารถอดทนร่วมกับฉันได้?" 
{18:76} (มูซา)กล่าวว่า "หากฉันถามท่านสิ่งใดหลังจากนี้ ท่านอย่าคบฉันเป็นเพื่อนร่วมทางอีกเลย เพราะท่านได้เห็นข้อแก้ตัวของฉันมามากพอแล้ว" 
{18:77} ดังนั้นทั้งสองจึงออกเดินทางต่อไป จนกระทั่งเมื่อทั้งสองพบชาวเมืองหนึ่ง ทั้งสองก็ได้ขออาหารจากชาวเมืองนั้น แต่พวกเขาปฏิเสธที่จะต้อนรับเขาทั้งสอง ต่อมาเขาทั้งสองได้พบกําแพงด้านหนึ่งกําลังจะพังลงมา เขาจึงดันให้มันตรง (มูซา)กล่าวว่า "หากท่านประสงค์ ท่านก็อาจจะเอาค่าแรงสำหรับมันได้" 
{18:78} (คิฎรฺ)กล่าวว่า "นี่คือการแยกทางกันระหว่างฉันกับท่าน ฉันจะบอกท่านถึงความหมายของสิ่งที่ท่านไม่สามารถอดทนกับมันได้" 
{18:79} "อันเรือนั้น เป็นของพวกผู้ขัดสน(ซึ่ง)ทำงานอยู่ในทะเล ฉันจึงต้องการทำให้มันมีตําหนิ เพราะเบื้องหลังพวกเขานั้น มีกษัตริย์องค์หนึ่งคอยปล้นเอาเรือทุกลํา" 
{18:80} "ส่วนเด็กชายนั้น บิดามารดาของเขาเป็นผู้มีศรัทธา เรากลัวว่าเขาจะทำให้เขาทั้งสองเป็นทุกข์ด้วยการละเมิดและปฏิเสธศรัทธา" 
{18:81} "ดังนั้นเราปรารถนาว่า พระเจ้าของเขาทั้งสองจะทรงเปลี่ยนลูกที่ดีกว่าเขา ในด้านความบริสุทธิ์ และใกล้ชิดกว่าในด้านความเมตตา ให้แก่เขาทั้งสอง" 
{18:82} "ส่วนกําแพงนั้น เป็นของเด็กชายกำพร้าสองคนที่อยู่ในเมือง และใต้กําแพงนั้นมีขุมทรัพย์ของเขาทั้งสอง และบิดาของเด็กทั้งสองก็เป็นคนดี ดังนั้น พระเจ้าของท่านทรงประสงค์ที่จะให้เด็กทั้งสองบรรลุวัยเป็นผู้ใหญ่ และจะให้เด็กทั้งสองเอาขุมทรัพย์ของทั้งสองออกมาเอง เป็นความเมตตาจากพระเจ้าของท่าน และฉันไม่ได้ทำสิ่งนั้น ตามอำเภอใจของฉันเอง นั่นคือความหมายของสิ่งที่ท่านไม่สามารถจะอดทนกับมันได้" 
{18:83} และพวกเขาถามเธอเกี่ยวกับซุลก็อรนัยนฺ จงกล่าวเถิด "ฉันจะเล่าเรื่องราวของเขาแก่พวกเธอ" 
{18:84} แท้จริงเราได้ให้อํานาจแก่เขาในแผ่นดิน และเราให้เขาทุกสิ่งที่เขาต้องการ 
{18:85} ดังนั้น เขาจึงมุ่งไปทางหนึ่ง 
{18:86} จนกระทั่งเมื่อเขาไปถึงดินแดนดวงอาทิตย์อัศดง เขาพบว่ามันตกลงในน้ำขุ่นดํา และพบ ณ ที่นั่น หมู่ชนหนึ่ง เรากล่าวว่า "โอ้ ซุลก็อรนัยนฺ! เธอเลือกดูเถิดว่า จะลงโทษพวกเขาหรือจะทำความดีต่อพวกเขา" 
{18:87} เขากล่าวว่า "ส่วนพวกทุจริตนั้นเราจะลงโทษเขา แล้วเขาจะถูกนำกลับไปยังพระเจ้าของตน ดังนั้นพระองค์จะทรงลงโทษเขาซึ่งการลงโทษอย่างรุนแรง" 
{18:88} "ส่วนผู้มีศรัทธาและประกอบความดีนั้น เขาจะได้รับการตอบแทนที่ดี และเราจะพูดกับเขาในกิจการงานของเราอย่างง่าย ๆ" 
{18:89} แล้วเขาได้มุ่งไปอีกทางหนึ่ง 
{18:90} จนกระทั่งเมื่อเขาบรรลุถึงดินแดนอาทิตย์อุทัย เขาพบมันขึ้นเหนือหมู่ชนหนึ่ง ที่เราไม่ได้ทำที่กําบังแดดให้แก่พวกเขา 
{18:91} เช่นนั้นแหละ เราหยั่งรู้ข่าวคราวที่เกี่ยวกับเขา 
{18:92} แล้วเขาได้มุ่งไปอีกทางหนึ่ง 
{18:93} จนกระทั่งเมื่อเขาไปถึงบริเวณระหว่างภูผาทั้งสอง เขาได้พบหมู่ชนหนึ่งที่เชิงภูผาทั้งสองนั้น ซึ่งพวกเขาเกือบจะไม่เข้าใจคําพูดกันเลย 
{18:94} พวกเขากล่าวว่า "โอ้ ซุลก็อรนัยนฺ! แท้จริง ยะอ์ญูจญ๋และมะอ์ญูจญ์นั้นเป็นผู้บ่อนทำลายในแผ่นดิน ดังนั้น เราขอมอบเครื่องบรรณาการแก่ท่าน เพื่อท่านจะได้สร้างกําแพงกั้นระหว่างพวกเรากับพวกเขา" 
{18:95} เขากล่าวว่า "สิ่งที่พระเจ้าของฉันได้ให้อํานาจแก่ฉันดียิ่งกว่า ดังนั้นพวกท่านจงช่วยฉันด้วยกําลัง ฉันจะสร้างกําแพงแน่นหนากั้นระหว่างพวกท่านกับพวกเขา" 
{18:96} "พวกท่านจงเอาท่อนเหล็กมาให้ฉัน" จนกระทั่งเมื่อเขาทำให้บริเวณภูผาทั้งสองราบเรียบเขาก็กล่าวว่า "พวกท่านจงเป่ามัน" จนกระทั่งเมื่อเขาทำให้มันร้อนเป็นไฟ เขากล่าวว่า "ปล่อยให้ฉันเททองแดงเหลวลงบนมัน" 
{18:97} "ดังนั้น พวกเขาจะไม่สามารถจะข้ามมันได้ และไม่สามารถจะขุดโพรงผ่านมาได้" 
{18:98} เขากล่าวว่า "นี่คือความเมตตาจากพระเจ้าของฉัน ดังนั้น เมื่อสัญญาของพระเจ้าของฉันมาถึง พระองค์จะทรงทำให้มันพังทลาย และสัญญาของพระเจ้าของฉันนั้นเป็นจริงเสมอ" 
{18:99} และวันนั้นเราได้ปล่อยให้พวกเขาบางส่วนปะทะกับอีกบางส่วน และแตรจะถูกเป่าขึ้น แล้วเราจะรวมพวกเขาทั้งหมด 
{18:100} และวันนั้นเราจะนำนรกญะฮันนัม มาเปิดเผยแก่พวกปฏิเสธศรัทธา 
{18:101} คือบรรดาผู้ที่ญาณทัศนะของพวกเขาถูกปกปิดจากการรำลึกถึงฉัน และพวกเขาไม่สามารถจะได้ยิน 
{18:102} บรรดาผู้ปฏิเสธศรัทธาได้คิดแล้วหรือว่า พวกเขาจะยึดเอาปวงบ่าวของฉันอื่นจากฉันเป็นผู้คุ้มครองได้ แท้จริง เราได้เตรียมนรกญะฮันนัมไว้เป็นที่พำนัก สำหรับบรรดาผู้ปฏิเสธศรัทธา 
{18:103} จงกล่าวเถิด "จะเอาไหม เราจะแจ้งแก่พวกเธอ ถึงบรรดาผู้ที่สูญเสียยิ่งในการงาน?" 
{18:104} "คือบรรดาผู้ที่การขวนขวายของพวกตนสูญสิ้นไปในชีวิตโลกนี้ และพวกเขาคิดว่า พวกเขาทำดีแล้ว" 
{18:105} "เขาเหล่านั้นคือบรรดาผู้ปฏิเสธศรัทธาต่อบรรดาสัญญาณของพระเจ้าของพวกตน และการพบปะกับพระองค์ การงานของพวกเขาจึงสูญสลาย ดังนั้นในวันฟื้นคืนชีพ เราจะไม่ให้มันมีค่าแก่พวกเขาเลย" 
{18:106} นั่นแหละการตอบแทนของพวกเขาคือนรกญะฮันนัม เนื่องจากพวกเขาปฏิเสธศรัทธา และพวกเขายึดเอาบรรดาสัญญาณของฉัน และบรรดาศาสนทูตของฉัน เป็นที่ล้อเล่น 
{18:107} แท้จริง บรรดาผู้ที่มีศรัทธาและปฏิบัติความดี พวกเขานั้นจะได้รับสวนสวรรค์ชั้นฟิรเดาสฺ เป็นที่พำนัก 
{18:108} พวกเขาจะเป็นอมตะอยู่ในนั้น พวกเขาไม่ประสงค์ที่จะโยกย้ายออกจากมัน 
{18:109} จงกล่าวเถิด "หากว่าทะเลเป็นน้ำหมึกสำหรับบันทึกพระพจนารถของพระเจ้าของฉัน แน่นอน ทะเลจะเหือดแห้งก่อนที่พระพจนารถของพระเจ้าของฉันจะสุดสิ้น" ถึงแม้ว่าเราจะนำทะเลที่เท่ากันมาหนุนเพิ่มอีกก็ตาม 
{18:110} จงกล่าวเถิด "ฉันเป็นเพียงสามัญชนคนหนึ่งเยี่ยงพวกท่าน มีการเปิดเผยสำแดงแก่ฉันว่า พระผู้เป็นเจ้าของพวกเธอนั้นคือพระผู้เป็นเจ้าองค์เดียว ดังนั้นผู้ใดหวังที่จะพบพระเจ้าของตน เขาก็จงประกอบการงานที่ดี และอย่าตั้งผู้ใดเป็นภาคีในการเคารพสักการะพระเจ้าของตน" 
{19:1} กาฟ ฮาอ์ ยาอ์ อัยนฺ ศอด 
{19:2} (นี่คือ) การกล่าวถึงพระเมตตาแห่งพระเจ้าของเธอ ที่มีต่อซะกะรียาบ่าวของพระองค์ 
{19:3} เมื่อเขาวิงวอนต่อพระเจ้าของตนด้วยการวิงวอนอย่างแผ่วเบา 
{19:4} เขากล่าวว่า "พระเจ้าของข้าฯ! แท้จริง กระดูกของข้าฯอ่อนลง และศีรษะนั้นมีหงอกออกประกาย และไม่เคยปรากฏเลยว่า การวิงวอนของข้าฯต่อพระองค์นั้นไร้ผล พระเจ้าของข้าฯ!" 
{19:5} และแท้จริงข้าฯกลัวลูกหลานของข้าฯภายหลังข้าฯ และภริยาของข้าฯก็เป็นหมัน ดังนั้นโปรดประทานทายาทที่ดีจากพระองค์ให้แก่ข้าฯด้วยเทอญ" 
{19:6} ผู้ซึ่งจะเป็นทายาทสืบแทนข้าฯและสืบแทนจากตระกูลของยะอฺกูบ และโปรดให้เขาเป็นที่โปรดปรานด้วยเถิด พระเจ้าของข้าฯ!" 
{19:7} "โอ้ ซะกะรียา! แท้จริงเราจะแจ้งข่าวดีแก่เธอซึ่งลูกคนหนึ่ง ชื่อของเขาคือยะหฺยา เราไม่เคยตั้งชื่อนี่แก่ผู้ใดมาก่อนเลย" 
{19:8} เขากล่าวว่า "พระเจ้าของข้าฯ! ข้าฯจะมีบุตรได้อย่างใด? ในเมื่อภริยาของข้าฯก็เป็นหมัน และข้าฯได้บรรลุสู่วัยชราแล้ว!" 
{19:9} (ทูตแห่งพระเจ้า)กล่าวว่า "กระนั้นก็ดี พระเจ้าของเธอได้ตรัสว่า มันง่ายสำหรับฉัน เพราะฉันได้บังเกิดเธอมาก่อน ทั้ง ๆ ที่เธอยังไม่ได้เป็นสิ่งใด" 
{19:10} เขากล่าวว่า "พระเจ้าของข้าฯ! โปรดบันดาลให้มีสัญญาณแก่ข้าฯด้วย" พระองค์ตรัสว่า "สัญญาณของเธอคือ เธอไม่อาจจะพูดกับผู้คนเป็นเวลาสามราตรีติดต่อกัน" 
{19:11} แล้วเขาได้ออกจากมิหฺรอบมายังหมู่ชนของตน และเขาได้ชี้ใบ้แก่พวกของตนว่า พวกเธอจงกล่าวสดุดีในยามอรุณและยามสนธยา 
{19:12} "โอ้ ยะฮยา! เธอจงยึดมั่นในคัมภีร์(เตารอฮฺ)อย่างแข็งขัน" และเราได้ประทานปรีชาญาณให้เขาตั้งแต่ยังเยาว์ 
{19:13} และความเอ็นดูจากเรา อีกทั้งความบริสุทธิ์ และเขาเป็นผู้ยำเกรง 
{19:14} และเป็นผู้กตัญญูต่อบิดามารดาของตน และเขาไม่ได้เป็นผู้หยิ่งยะโส ผู้ฝ่าฝืน 
{19:15} และความศานติจงมีแด่เขาวันที่เขาประสูติ และวันที่เขาสิ้นชีพ และวันที่เขาถูกชุบให้ฟื้นคืนชีพ 
{19:16} และจงกล่าวถึงมัรยัมที่อยู่ในคัมภีร์ เมื่อนางได้ปลีกตัวออกจากหมู่ญาติของนาง ไปยังมุมหนึ่งทางบูรพทิศ 
{19:17} แล้วนางได้ใช้ม่านปิดกั้นตนให้พ้นจากพวกเขา แล้วเราได้ส่งวิญญาณของเราไปยังนาง เขาจึงได้จําแลงตนเป็นมนุษย์อย่างสมบูรณ์ให้นางเห็น 
{19:18} นางกล่าวว่า "แท้จริง ฉันขอความคุ้มครองต่อพระผู้ทรงเมตตาให้พ้นจากท่าน หากท่านเป็นผู้ยำเกรง" 
{19:19} เขากล่าวว่า "อันที่จริงฉันคือทูตแห่งพระเจ้าของเธอ เพื่อฉันจะได้มอบบุตรชายผู้บริสุทธิ์แก่เธอ" 
{19:20} นางกล่าวว่า "ฉันจะมีบุตรได้อย่างใดทั้ง ๆ ที่ไม่เคยมีชายใดสัมผัสฉันเลย และฉันก็ไม่เคยเป็นหญิงแพศยา" 
{19:21} เขากล่าวว่า "กระนั้นก็เถิด พระเจ้าของเธอตรัสว่า มันง่ายสำหรับฉัน̕" และเพื่อเราจะทำให้เขาเป็นสัญญาณหนึ่งสำหรับมนุษย์และเป็นความเมตตาจากเรา และนั่นเป็นกิจการที่ถูกกําหนดไว้แล้ว 
{19:22} แล้วนางได้ตั้งครรภ์ และนางได้ปลีกตัวออกไปพร้อมกับบุตรในครรภ์ยังสถานที่ไกลแห่งหนึ่ง 
{19:23} ความเจ็บปวดใกล้คลอดทำให้นางต้องมาที่โคนต้นอินทผาลัม นางได้กล่าวว่า "โอ้ หากฉันได้ตายไปเสียก่อนหน้านี้ และฉันเป็นคนไร้ค่าถูกลืมเสียก็คงจะดี!" 
{19:24} ดังนั้น เขาได้เรียกนางทางเบื้องล่างว่า "อย่าได้เศร้าเสียใจ แน่นอน พระเจ้าของเธอทรงจัดลําธารไว้เบื้องล่างเธอแล้ว" 
{19:25} "และจงเขย่าต้นอินทผาลัม ให้มันเอนมาทางตัวเธอ มันจะหล่นลงมาที่ตัวเธอ เป็นอินทผาลัมที่สุกน่ากิน" 
{19:26} "ฉะนั้นจงกินและจงดื่ม และจงทำจิตใจให้เบิกบานเถิด หากเธอเห็นมนุษย์คนใด ก็จงกล่าวว่า ฉันได้บนบานต่อพระผู้ทรงเมตตาว่าจะสงบนิ่ง ดังนั้นฉันจะไม่พูดกับผู้ใดวันนี้" 
{19:27} แล้วนางได้พาเขามายังหมู่ชนของนาง โดยอุ้มเขามา พวกเขากล่าวว่า "โอ้ มัรยัม! แท้จริงเธอได้นำเรื่องประหลาดมาแล้ว" 
{19:28} "โอ้ น้องสาวของฮารูน! บิดาของเธอไม่ได้เป็นชายชั่ว และมารดาของเธอก็ไม่ได้เป็นหญิงแพศยา" 
{19:29} นางชี้ไปที่เขา พวกเขากล่าวว่า "เราจะพูดกับผู้ที่ยังเป็นทารกอยู่ในเปลได้อย่างใด?" 
{19:30} (อีซา)กล่าวว่า "แท้จริงฉันเป็นบ่าวของอัลลอฮฺ พระองค์ทรงประทานคัมภีร์แก่ฉัน และทรงให้ฉันเป็นนบี" 
{19:31} "และพระองค์ทรงให้ฉันได้รับความจําเริญ ไม่ว่าฉันจะอยู่ ณ ที่ใด และทรงสั่งเสียให้ฉันทำการนมาซและชําระซะกาตตราบใดที่ฉันยังมีชีวิตอยู่" 
{19:32} "และทรงให้ฉันกตัญญูต่อมารดาของฉัน และจะไม่ทรงทำให้ฉันเป็นผู้หยิ่งยะโส ผู้เลวทรามต่ำช้า" 
{19:33} "และความศานติจงมีแด่ฉัน วันที่ฉันประสูติ และวันที่ฉันสิ้นชีพ และวันที่ฉันถูกชุบให้ฟื้นคืนชีพ" 
{19:34} นั่นคืออีซา บุตรมัรยัม เป็นคําบอกเล่าที่สัตย์จริง ซึ่งพวกเขายังมีความสงสัยกันอยู่ 
{19:35} ไม่เป็นการบังควรสำหรับอัลลอฮฺ ที่พระองค์จะทรงตั้งผู้ใดเป็นพระบุตร พระพิสุทธิคุณแห่งพระองค์! เมื่อพระองค์ทรงกําหนดกิจการใด พระองค์จะตรัสแก่มันว่า "จงเป็นขึ้น!" แล้วมันก็จะเป็นขึ้นมา 
{19:36} "และแท้จริงอัลลอฮฺคือพระเจ้าของฉันและพระเจ้าของพวกท่าน ดังนั้น พวกท่านจงเคารพสักการะพระองค์เถิด นี่คือทางอันเที่ยงตรง" 
{19:37} คณะต่าง ๆ ได้ขัดแย้งระหว่างกันเอง ดังนั้นความหายนะจงประสบแก่บรรดาผู้ปฏิเสธศรัทธา เมื่อมีการชุมนุมแห่งวันอันยิ่งใหญ่เถิด 
{19:38} พวกเขาจะได้ฟังอย่างชัดแจ้งและเห็นอย่างชัดเจน อันใดจะขนาดนั้น! วันที่พวกเขาจะมาหาเรา แต่วันนี้พวกทุจริตอยู่ในความหลงผิดที่ชัดแจ้ง 
{19:39} และเธอจงเตือนสำทับพวกเขาถึงวันแห่งความเสียใจ เมื่อกิจการนั้นถูกตัดสิน และพวกเขาอยู่ในความหลงลืม และพวกเขาไม่มีศรัทธา 
{19:40} แท้จริง เราเป็นผู้ครอบครองมรดกแผ่นดินและสิ่งที่อยู่บนมัน และพวกเขาจะถูกนำกลับมายังเรา 
{19:41} และจงกล่าวถึงเรื่องของอิบรอฮีมที่อยู่ในคัมภีร์ แท้จริง เขาเป็นผู้ซื่อสัตย์ เป็นนบี 
{19:42} เมื่อเขากล่าวแก่บิดาของตนว่า "โอ้ บิดา! เหตุใดท่านจึงเคารพสักการะสิ่งที่ไม่ได้ยินและไม่เห็นและไม่ให้คุณประโยชน์อันใดแก่ท่านเลย?" 
{19:43} "โอ้ บิดา! แท้จริงความรู้ได้มีมายังฉันแล้ว ซึ่งไม่ได้มีมายังท่าน ดังนั้น จงเชื่อฟังปฏิบัติตามฉันเถิด ฉันจะชี้แนะท่านสู่ทางที่ราบรื่น" 
{19:44} "โอ้ บิดา! อย่าเคารพสักการะชัยฏอนเป็นอันขาด แท้จริง ชัยฎอนนั้นมันดื้อรั้นต่อพระผู้ทรงเมตตา" 
{19:45} "โอ้ บิดา! แท้จริง ฉันกลัวว่าการลงโทษจากพระผู้ทรงเมตตาจะประสบแก่ท่าน แล้วท่านก็จะเป็นสหายของชัยฏอน" 
{19:46} (บิดา)กล่าวว่า "เธอรังเกียจบรรดาสิ่งบูชาของฉันกระนั้นหรือ โอ้ อิบรอฮีม! หากเธอไม่ หยุดยั้ง แน่นอนฉันจะขว้างปาเธอ และเธอจงไปให้พ้นจากฉันตลอดกาล" 
{19:47} เขากล่าวว่า "ขอความศานติจงมีแด่ท่าน ฉันจะขออภัยโทษจากพระเจ้าของฉันให้แก่ท่าน แท้จริงพระองค์คือพระผู้ทรงเมตตากรุณาแก่ฉัน" 
{19:48} "และฉันจะปลีกตัวออกจากพวกท่านและสิ่งที่พวกท่านวิงวอนขออื่นจากอัลลอฮฺ และฉันจะวิงวอนขอพระเจ้าของฉัน หวังว่าด้วยการวิงวอนขอต่อพระเจ้าของฉัน จะไม่ทำให้ฉันได้รับความทุกข์" 
{19:49} ครั้นเมื่อเขาปลีกตัวออกไปจากพวกเขาและสิ่งที่พวกเขาเคารพสักการะ นอกจากอัลลอฮฺแล้ว เราได้ให้อิสหากและยะอฺกูบ แก่เขา และแต่ละคนเราได้แต่งตั้งให้เป็นนบี 
{19:50} และเราได้ประทานความเมตตาของเราแก่พวกเขา และเราได้ทำให้พวกเขามีกิติศัพท์สูงส่ง 
{19:51} และจงกล่าวถึงเรื่องของมูซาที่อยู่ในคัมภีร์แท้จริงเขาเป็นผู้ได้รับคัดเลือก และเขาเป็นศาสนทูตเป็นนบี 
{19:52} และเราได้ร้องเรียกเขาจากทางด้านขวาของภูเขาตูร และเราได้ให้เขาเข้ามาใกล้ชิด เพื่อกระซิบบอกความลับ 
{19:53} และเราได้ประทานจากความเมตตาของเราแก่เขา โดยให้ฮารูนพี่ชายของเขาได้เป็นนบี 
{19:54} และจงกล่าวถึงเรื่องของอิสมาอีลที่อยู่ในคัมภีร์ แท้จริงเขาเป็นผู้ซื่อสัตย์ต่อสัญญาและเขาเป็นศาสนทูต เป็นนบี 
{19:55} และเขาสั่งสอนหมู่ญาติของตนให้ปฏิบัตินมาซและชําระซะกาต และเขาเป็นที่โปรดปราน ณ ที่พระเจ้าของตน 
{19:56} และจงกล่าวถึงเรื่องของอิดรีสที่อยู่ในคัมภีร์ แท้จริงเขาเป็นผู้ซื่อสัตย์ เป็นนบี 
{19:57} และเราได้เทิดเกียรติเขาสู่ฐานันดรอันสูงส่ง 
{19:58} ชนเหล่านั้นคือบรรดาผู้ที่อัลลอฮฺทรงโปรดปรานพวกเขาให้เป็นนบีที่มีเชื้อสายจากอาดัม และจากเชื้อสายผู้ที่เราบรรทุกไว้ในเรือกับนูหฺ และจากเชื้อสายของอิบรอฮีมและอิสรออีล และจากเชื้อสายผู้ที่เราได้ชี้แนะทางและเราได้คัดเลือกไว้ เมื่อบรรดาโองการของพระผู้ทรงเมตตาถูกอ่านแก่พวกเขา พวกเขาจะก้มลงกราบและร้องไห้ 
{19:59} แล้วชนรุ่นหลังก็ได้สืบต่อภายหลังจากพวกเขา พวกเขาได้ทิ้งการนมาซและปฏิบัติตามตัณหา พวกเขาก็จะต้องประสบความหายนะ 
{19:60} เว้นแต่ผู้ขอลุแก่โทษและศรัทธา และประกอบคุณงามความดี ชนเหล่านั้นจะได้เข้าสวนสวรรค์และพวกเขาจะไม่ได้รับความอยุติธรรมแต่อย่างใด 
{19:61} เหล่าสวนสวรรค์แห่งอะดัน ซึ่งพระผู้ทรงเมตตาทรงสัญญากับปวงบ่าวของพระองค์ด้วยความเร้นลับ แท้จริง สัญญาของพระองค์นั้นจะมีมาอย่างแน่นอน 
{19:62} พวกเขาจะไม่ได้ยินสิ่งไร้สาระในนั้น นอกจากคําทักทายที่เป็นศานติ และพวกเขาจะได้รับเครื่องยังชีพของพวกเขาในนั้น ทั้งในยามอรุณและยามสนธยา 
{19:63} นั่นคือสวนสวรรค์ซึ่งเราให้เป็นมรดกแก่ปวงบ่าวของเรา ผู้ที่มีความยำเกรง 
{19:64} (ญิบรีลกล่าวว่า) "และเราไม่ได้ลงมาเว้นแต่ด้วยพระบัญชาของพระเจ้าของเธอ พระองค์ทรงเป็นเจ้าของสิ่งที่อยู่เบื้องหน้าของเรา และสิ่งที่อยู่เบื้องหลังของเรา และสิ่งที่อยู่ระหว่างทั้งสองนั้น และพระเจ้าของเธอนั้นไม่ทรงหลงลืมสิ่งใดเลย" 
{19:65} พระเจ้าแห่งเหล่าชั้นฟ้าและแผ่นดินและสิ่งที่อยู่ระหว่างทั้งสอง ดังนั้น จงเคารพสักการะพระองค์และจงอดทนต่อการเคารพสักการะพระองค์ เธอรู้จักผู้ใดบ้างไหม ที่ใช้พระนามของพระองค์? 
{19:66} และมนุษย์กล่าวว่า "เมื่อฉันตายไปแล้ว ฉันยังจะถูกนำออกมาในสภาพมีชีวิตอีกกระนั้นหรือ?" 
{19:67} มนุษย์คิดไหมว่า เราได้บังเกิดเขามาแต่กาลก่อน โดยที่เขาไม่ได้เป็นสิ่งใดมาก่อนเลย 
{19:68} ดังนั้นด้วยพระนามของพระเจ้าของเธอ แน่นอนเราจะชุมนุมพวกเขาพร้อมด้วยบรรดาชัยฏอน แล้วเราจะนำพวกเขาให้มาคุกเข่าอยู่รอบข้างนรก 
{19:69} แล้วแน่นอนที่สุดเราจะดึงออกจากทุกหมู่คณะ คนที่ดื้อรั้นที่สุดต่อพระผู้ทรงเมตตา 
{19:70} แล้วแน่นอนที่สุด เรารู้ดียิ่งถึงบรรดาผู้ที่เหมาะสมยิ่งที่จะเข้าไปอยู่ในนรก 
{19:71} และไม่มีผู้ใดในหมู่พวกเธอนอกจากจะเป็นผู้ผ่านเข้าไปในมัน สำหรับพระเจ้าของเธอแล้ว มันเป็นสิ่งที่กําหนดไว้แน่นอน 
{19:72} แล้วเราจะให้บรรดาผู้ยำเกรงรอดพ้นแล้วเราจะปล่อยให้พวกทุจริตคุกเข่าอยู่ในนั้น 
{19:73} และเมื่อโองการทั้งกลายอันแจ่มแจ้งของเรา ถูกอ่านขึ้นแก่พวกเขา บรรดาผู้ปฏิเสธศรัทธากล่าวแก่บรรดาผู้ที่มีศรัทธาว่า ฝ่ายใดในสองฝ่ายนี้จะมีฐานะดีกว่า และมีเกียรติในสังคมมากกว่า? 
{19:74} และประชาชาติก่อนพวกเขาตั้งเท่าใดแล้ว ที่เราได้ทำลายพวกเขา โดยที่พวกเขามีทรัพย์สมบ้ติและรูปลักษณ์ที่ดีกว่า 
{19:75} จงกล่าวเถิด "ผู้ที่อยู่ในความหลงผิดนั้น พระผู้ทรงเมตตาจะทรงผ่อนผันให้เขาระยะหนึ่ง จนกระทั่งเมื่อพวกเขาได้เห็นสิ่งที่พวกเขาถูกสัญญาไว้ ว่าจะเป็นการลงโทษในโลกนี้ หรือจะเป็นการลงโทษในปรโลก แล้วพวกเขาก็จะรู้ว่า ผู้ใดจะมีฐานะเลวกว่าและมีกําลังพลน้อยกว่า" 
{19:76} และอัลลอฮฺจะทรงเพิ่มแนวทางที่ถูกต้องให้แก่ผู้ที่อยู่ในแนวทางนั้น และการงานที่ดีที่ยั่งยืนนั้นดียิ่ง ณ ที่พระเจ้าของเธอ ในการตอบแทนรางวัลและดียิ่งในการกลับ(คืนสู่พระองค์) 
{19:77} เธอเห็นไหม ผู้ที่ปฏิเสธโองการทั้งหลายของเรา แล้วเขากล่าวอ้างว่า "ฉันจะได้รับทรัพย์สมบัติและบุตรหลาน" 
{19:78} เขาล่วงรู้ในสิ่งเร้นลับ หรือว่าเขาได้รับคํามั่นสัญญาจากพระผู้ทรงเมตตากระนั้นหรือ? 
{19:79} ไม่ใช่เช่นนั้นดอก! เราจะบันทึกสิ่งที่เขากล่าวและเราจะเพิ่มการลงโทษแก่เขาอีกระยะหนึ่ง 
{19:80} และเราจะรับช่วงจากเขาสิ่งที่เขากล่าวไว้และเขาจะมาหาเราอย่างโดดเดี่ยว 
{19:81} และพวกเขาได้ยึดเอาบรรดารูปปั้นเป็นพระเจ้าอื่นจากอัลลอฮฺ เพื่อที่จะเป็นพลังอํานาจแก่พวกเขา 
{19:82} ไม่ใช่เช่นนั้นดอก! รูปปั้นเหล่านั้นจะปฏิเสธการเคารพสักการะของพวกเขา และพวกมันจะเป็นปฏิปักษ์ต่อพวกเขา 
{19:83} เธอไม่เห็นดอกหรือ? ว่าเราได้ปล่อยให้ชัยฏอนมีอํานาจเหนือพวกที่ปฏิเสธศรัทธา เพื่อมันจะได้ยุแหย่พวกเขาอย่างจริงจัง 
{19:84} ดังนั้น เธออย่าได้เร่งพวกเขา แท้จริงเราได้นับวันที่เหลือสำหรับพวกเขาไว้แล้วด้วยการนับที่แน่นอน 
{19:85} วันที่เราจะรวมบรรดาผู้ยำเกรงให้มาชุมนุมต่อหน้าพระผู้ทรงเมตตา เป็นหมู่เหล่า 
{19:86} และเราจะไล่ต้อนเหล่าทรชนไปยังนรก อย่างสัตว์ที่กระหายน้ำ เป็นฝูง ๆ 
{19:87} พวกเขาไม่มีอํานาจในการรับรอง นอกจากผู้ที่ได้ทำสัญญาไว้กับพระผู้ทรงเมตตา 
{19:88} และพวกเขากล่าวว่า "พระผู้ทรงเมตตาทรงมีพระบุตร" 
{19:89} แน่นอนที่สุด พวกเธอได้นำมาซึ่งสิ่งที่ร้ายแรงนัก 
{19:90} เนื่องจากคำพูดนั้น เหล่าชั้นฟ้าแทบจะแตกร้าว และแผ่นดินก็แทบจะยุบแยก และขุนเขาทั้งหลายก็แทบจะถล่มทลายลงมาเป็นเสี่ยง ๆ 
{19:91} ที่พวกเขาแอบอ้างบุตรแก่พระผู้ทรงเมตตา 
{19:92} และไม่เป็นการบังควรแก่พระผู้ทรงเมตตา ที่จะทรงมีบุตร 
{19:93} ไม่มีผู้ใดในเหล่าชั้นฟ้าและแผ่นดิน เว้นแต่เขาจะมายังพระผู้ทรงเมตตาในฐานะบ่าวคนหนึ่ง 
{19:94} แน่นอนที่สุด พระองค์ทรงรอบรู้ถึงพวกเขาและทรงนับพวกเขาอย่างถี่ถ้วนไว้แล้ว 
{19:95} และทุกคนในพวกเขาจะมายังพระองค์ในวันฟื้นคืนชีพอย่างโดดเดี่ยว 
{19:96} แท้จริงบรรดาผู้ที่มีศรัทธาและประกอบคุณงามความดีนั้น พระผู้ทรงเมตตาจะทรงโปรดปรานความรักใคร่แก่พวกเขา 
{19:97} แท้จริงเราได้ทำให้อัลกุรอานเป็นภาษาที่ง่ายแก่เธอ เพื่อว่าเธอจะได้นำมันไปแจ้งเป็นข่าวดีแก่บรรดาผู้ยำเกรง และเธอจะได้นำมันไปตักเตือนหมู่ชนที่ดื้อรั้น 
{19:98} และตั้งเท่าใดแล้วจากประชาชาติในอดีต ที่เราได้ทำลายพวกเขา เธอได้เห็นผู้ใดสักคนในหมู่พวกเขา หรือได้ยินเสียงกระซิบกระซาบของพวกเขาบ้างไหม? 
{20:1} ฏอฮา 
{20:2} เราไม่ได้นำอัลกุรอานลงมาแก่เธอเพื่อให้เธอลําบากดอก 
{20:3} แต่เป็นการตักเตือนแก่ผู้ที่ยำเกรง 
{20:4} เป็นการประทานลงมาจากพระผู้สร้างแผ่นดินและเหล่าชั้นฟ้าอันสูงส่ง 
{20:5} พระผู้ทรงเมตตา ทรงสถิตย์อยู่บนบัลลังก์ 
{20:6} และเป็นกรรมสิทธิ์ของพระองค์ นั่นคือสิ่งที่อยู่ในเหล่าชั้นฟ้าและสิ่งที่อยู่ในแผ่นดิน และสิ่งที่อยู่ในระหว่างทั้งสอง และสิ่งที่อยู่ใต้พื้นดิน 
{20:7} และแม้ว่าเธอกล่าวด้วยเสียงอันดัง(หรือไม่) อันที่จริงอัลลอฮฺก็ทรงรอบรู้สิ่งเร้นลับ และสิ่งซ่อนเร้น 
{20:8} อัลลอฮฺ ไม่มีพระผู้เป็นเจ้าอื่นใด นอกจากพระองค์ ทรงมีพระนามอันงดงาม 
{20:9} และเรื่องราวของมูซาเคยมีมาถึงเธอบ้างไหม? 
{20:10} เมื่อเขาเห็นเพลิง เขาจึงกล่าวแก่ครอบครัวของตนว่า "พวกเธอจงหยุดอยู่ที่นี่ เพราะฉันเห็นเพลิง บางทีฉันจะนำคบเพลิงจากที่นั่นมาให้พวกเธอ หรือฉันอาจจะพบทางนำที่กองเพลิงนั้น" 
{20:11} ครั้นเมื่อเขามาถึงกองเพลิงนั้น มีเสียงเรียกขึ้นว่า "โอ้ มูซา!" 
{20:12} "แท้จริงฉันคือพระเจ้าของเธอ จงถอดรองเท้าทั้งสองข้างของเธอออก แท้จริงเธอกําลังอยู่ ณ หุบเขาอันศักดิ์สิทธิ์ ตุวา" 
{20:13} "และฉันได้เลือกเธอ ฉะนั้นจงตั้งใจฟังสิ่งที่เปิดเผยสำแดง" 
{20:14} "แท้จริงฉันคืออัลลอฮฺ ไม่มีพระผู้เป็นเจ้าอื่นใด นอกจากฉัน ดังนั้นเธอจงเคารพสักการะฉันและจงดํารงไว้ซึ่งการนมาซ เพื่อรำลึกถึงฉัน" 
{20:15} "แท้จริงวันโลกาวินาศกําลังมาถึง ฉันเกือบจะปกปิดมันไว้ เพื่อทุกชีวิตจะถูกตอบแทนตามที่มันได้แสวงหาไว้" 
{20:16} "ดังนั้น อย่าให้ผู้ที่ไม่มีศรัทธาต่อมัน และปฏิบัติตามอารมณ์ของตนนั้น ทำให้เธอเหินห่างจากมัน มิฉะนั้นแล้ว เธอจะพินาศ 
{20:17} "และสิ่งใดหรือ ที่อยู่ในมือขวาของเธอ? โอ้ มูซา!" 
{20:18} เขากล่าวว่า "มันคือไม้เท้าของข้าฯ ข้าฯใช้มันสำหรับยัน และข้าฯใช้มันตี(ใบไม้ให้ร่วงหล่นเป็นอาหารสำหรับ)แกะของข้าฯ และข้าฯใช้ประโยชน์อย่างอื่นจากมันอีก" 
{20:19} พระองค์ตรัสว่า "จงโยนมันลง โอ้ มูซา!" 
{20:20} เขาจึงโยนมันลงไป แล้วมันก็ได้กลายเป็นงูเลื้อย 
{20:21} พระองค์ตรัสว่า "จงจับมันขึ้นมาและอย่ากลัว เราจะให้มันกลับมาเป็นไม้เท้าตามสภาพเดิมของมัน" 
{20:22} "และจงเอามือของเธอซุกเข้าไปใต้รักแร้ มันจะมีสภาพขาวเป็นประกายปราศจากอันตรายใด ๆ มันเป็นอีกอภินิหารสัญญาณหนึ่ง" 
{20:23} "เพื่อเราจะให้เขาได้เห็นบางส่วนจากบรรดาอภินิหารสัญญาณอันยิ่งใหญ่ของเรา" 
{20:24} "จงไปหาฟิรเอานฺเพราะเขาได้ละเมิดฝ่าฝืน" 
{20:25} เขากล่าวว่า "พระเจ้าของข้าฯ! โปรดเปิดดวงอกของข้าฯให้แก่ข้าฯ" 
{20:26} "และโปรดบันดาลให้การงานของข้าฯง่ายดายแก่ข้าฯ" 
{20:27} "และทรงโปรดแก้ปมจากลิ้นของข้าฯ" 
{20:28} "เพื่อให้พวกเขาเข้าใจคําพูดของข้าฯ" 
{20:29} "และโปรดให้คนในครอบครัวของข้าฯเป็นผู้ช่วยแก่ข้าฯ" 
{20:30} "คือฮารูนพี่ชายของข้าฯ" 
{20:31} "ได้โปรดให้เขาเสริมความเข้มแข็งแก่ข้าฯ" 
{20:32} "และโปรดให้เขามีส่วนร่วมในกิจการของข้าฯด้วยเทอญ" 
{20:33} "เพื่อเราจะได้ถวายการแซ่ซ้องสดุดีต่อพระองค์อย่างมากมาย" 
{20:34} "และเราจะได้รำลึกถึงพระองค์อย่างมากมาย" 
{20:35} "แท้จริง พระองค์ทรงเห็นพวกข้าฯ" 
{20:36} พระองค์ตรัสว่า "แน่นอน เราได้ให้ตามคําขอของเธอแล้ว โอ้ มูซา!" 
{20:37} "และโดยแน่นอน เราได้ให้ความโปรดปรานแก่เธอมาครั้งหนึ่งก่อนหน้านี้แล้ว" 
{20:38} "โดยที่เราได้ดลใจให้มารดาของเธอถึงสิ่งที่ถูกดลใจ ว่า" 
{20:39} " 'เธอจงวางเขาลงในหีบแล้วเอาไปปล่อยในแม่น้ำ แล้วแม่น้ำก็จะซัดพาเขาไปติดที่ชายฝั่ง ศัตรูของฉันและศัตรูของเขาก็จะเก็บเอาเขาไป' และฉันก็โปรยปรายความรักจากฉันแก่เธอ เพื่อเธอจะได้รับการเลี้ยงดูภายใต้การดูแลของฉัน" 
{20:40} "เมื่อพี่สาวของเธอเดินไป นางได้พูดว่า 'จะให้ฉันชี้แนะพวกท่านไหม เกี่ยวกับผู้ที่จะเลี้ยงดูเขา?' แล้วเราให้เธอกลับไปหามารดาของเธอ เพื่อที่นางจะได้เย็นตาและไม่เศร้าโศก และเธอได้ฆ่าชายคนหนึ่ง แล้วเราได้ช่วยเธอให้พ้นจากความหนักใจ และเราได้ทดสอบเธอด้วยการทดสอบนานาชนิด แล้วเธอได้พำนักอยู่กับชาวมัดยันเป็นเวลาหลายปี ต่อมาภายหลังเธอได้กลับมาตามกําหนด โอ้ มูซา!" 
{20:41} "และฉันได้เลือกเธอเพื่อทำหน้าที่ของฉัน" 
{20:42} "เธอจงไปพร้อมกับพี่ชายของเธอ พร้อมด้วยบรรดาอภินิหารสัญญาณของฉัน และเธอทั้งสองอย่าเฉื่อยชาในการรำลึกถึงฉัน" 
{20:43} "เธอทั้งสองจงไปหาฟิรเอานฺ แท้จริงเขายะโสโอหัง" 
{20:44} "แล้วเธอทั้งสองจงพูดกับเขาด้วยคําพูดที่อ่อนโยน บางทีเขาอาจจะสำนึก หรือรู้สึกยำเกรง" 
{20:45} เขาทั้งสองได้กล่าวว่า "พระเจ้าของพวกข้าฯ! แท้จริงพวกข้าฯกลัวว่าเขาจะล่วงเกินเรา" 
{20:46} พระองค์ตรัสว่า "เธอทั้งสองอย่ากลัว แท้จริงฉันอยู่กับเธอทั้งสอง ฉันได้ยินและเห็น" 
{20:47} "ดังนั้นเธอทั้งสองจงไปหาเขาแล้วกล่าวว่า 'เราเป็นศาสนทูตของพระเจ้าของท่าน ฉะนั้นท่านจงปล่อยวงศ์วานของอิสรออีลมากับเราเถิด และอย่าได้ทรมานพวกเขาเลย แน่นอนเราได้นำอภินิหารสัญญาณจากพระเจ้าของท่านมายังท่านแล้ว และความปลอดภัยจงมีแด่ผู้ปฏิบัติตามแนวทางที่ถูกต้อง' 
{20:48} 'แท้จริงได้มีการเปิดเผยสำแดงมายังเราว่า การลงโทษจะประสบแก่ผู้ที่ปฏิเสธและหันหลัง' 
{20:49} เขากล่าวว่า "แล้วผู้ใดเล่าคือพระเจ้าของเจ้าทั้งสอง? โอ้ มูซา!" 
{20:50} (มูซา)กล่าวว่า "พระเจ้าของเราคือพระผู้ทรงประทานทุกอย่างแก่สิ่งที่พระองค์ทรงสร้าง แล้วพระองค์ก็ทรงชี้แนะแนวทางให้" 
{20:51} เขากล่าวว่า "แล้วสภาพของบรรพชนร่นก่อนนั้นเป็นเช่นใด?" 
{20:52} (มูซา)กล่าวว่า "ความรู้ในเรื่องนั้นอยู่ที่พระเจ้าของฉัน ในบันทึกของพระองค์ พระเจ้าของฉันจะไม่ทรงผิดพลาด และไม่ทรงหลงลืม" 
{20:53} "พระผู้ทรงทำให้แผ่นดินเป็นพื้นราบเรียบสำหรับพวกท่าน และทรงทำให้เป็นถนนหนทางสำหรับพวกท่าน และทรงหลั่งน้ำฝนมาจากฟากฟ้า" และเราได้ให้พืชผลนานาชนิดออกมาเป็นคู่ ๆ 
{20:54} "พวกท่านจงกิน และจงเลี้ยงปศุสัตว์ของพวกท่าน แท้จริงในการนั้น แน่นอน ย่อมเป็นนานาสัญญาณสำหรับปัญญาชน" 
{20:55} จากแผ่นดินเราได้บังเกิดพวกเธอ และ ณ แผ่นดินนั้นเราจะให้พวกเธอกลับคืนไป และจากแผ่นดินนั้น เราจะให้พวกเธอกลับออกมาอีกครั้งหนึ่ง 
{20:56} และแน่นอน เราได้ให้เขาเห็นสัญญาณทั้งหมดของเรา แต่เขาได้ปฏิเสธและดื้อดึง 
{20:57} เขากล่าวว่า "เจ้ามาหาเรา เพื่อที่จะขับไล่เราออกจากแผ่นดินของเรา ด้วยมายากลของเจ้ากระนั้นหรือ? โอ้ มูซา!" 
{20:58} "ดังนั้น เราก็จะนำมายากลเยี่ยงของเจ้ามาเช่นเดียวกัน ฉะนั้นเจ้าจงกําหนดวันขึ้นระหว่างเรากับเจ้า ณ สถานที่ที่เสมอ โดยที่เราและพวกเจ้าจะไม่ผิดสัญญา" 
{20:59} (มูซา)กล่าวว่า "กําหนดวันของพวกท่านคือวันฉลองรื่นเริง โดยให้ประชาชนมาร่วมชุมนุมกันในยามสาย" 
{20:60} แล้วฟิรเอานฺก็ได้ออกไปเพื่อรวบรวมอุบายของตน หลังจากนั้นก็เขาก็กลับมา 
{20:61} มูซาได้กล่าวแก่พวกเขาว่า "ความหายนะจงประสบแก่พวกท่าน! พวกท่านอย่าได้เสกสรรปั้นแต่งการมุสาต่ออัลลอฮฺ มิฉะนั้น พระองค์จะทรงทำลายพวกท่านด้วยการลงโทษ และแน่นอนผู้เสกสรรปั้นแต่งการมุสาได้ประสบความผิดหวังมาแล้ว" 
{20:62} แล้วพวกเขาก็ขัดแย้งกันในเรื่องของพวกตน และซ่อนเร้นการกระซิบกระซาบ 
{20:63} พวกเขากล่าวว่า "สองคนนี้เป็นแค่เพียงมายากร ที่ต้องการขับไล่พวกท่านออกจากแผ่นดินของพวกท่านด้วยมายากลของตน และต้องการจะลบล้างขนบธรรมเนียมอันดีงามของพวกท่าน" 
{20:64} "ดังนั้น พวกท่านจงรวบรวมอุบายของพวกท่าน แล้วเดินออกมาเป็นแถว และวันนี้ผู้ใดเหนือกว่า ก็จะชนะอย่างแน่นอน" 
{20:65} พวกเขากล่าวว่า "โอ้ มูซา! ท่านจะเป็นผู้โยน หรือว่าพวกเราจะเป็นผู้โยนก่อน?" 
{20:66} (มูซา)กล่าวว่า "ทว่าพวกท่านจงโยนก่อนเถิด" ทันใดนั้น เชือกและไม้เท้าของพวกเขาดูประหนึ่งว่ามันเลื้อยคลานไปมาเพราะเล่ห์กลของพวกเขา 
{20:67} มูซาจึงรู้สึกว่าตนเองหวาดกลัว 
{20:68} เรากล่าวว่า "เธออย่ากลัว แท้จริง เธออยู่ในสภาพที่เหนือกว่า" 
{20:69} "และเธอจงโยนสิ่งที่อยู่ในมือขวาของเธอ มันจะกลืนสิ่งที่พวกเขาทำขึ้น แท้จริงสิ่งที่พวกเขาทำขึ้นนั้นเป็นแผนของมายากร และมายากรนั้นจะไม่ประสบความสำเร็จ ไม่ว่าเขาจะมาจากทางใดก็ตาม" 
{20:70} บัดนั้นพวกมายากรได้ก้มลงกราบ โดยกล่าวว่า "เราขอมีศรัทธาต่อพระเจ้าของฮารูนและมูซา" 
{20:71} เขากล่าวว่า "พวกเจ้าศรัทธาต่อเขา ก่อนที่ข้าจะอนุญาตให้แก่พวกเจ้ากระนั้นหรือ? แท้จริงเขาก็เป็นหัวหน้าของพวกเจ้า ซึ่งได้สอนวิชามายากลแก่พวกเจ้ามานั่นเอง ฉะนั้น ข้าจะตัดมือและเท้าของพวกเจ้าสลับข้างกัน และข้าจะเอาพวกเจ้าไปตรึงไว้ที่ต้นอินทผาลัม และพวกเจ้าก็จะรู้อย่างแน่ชัดว่า พวกเราคนใดที่จะให้การลงโทษที่สาหัสกว่า และยาวนานยิ่งกว่า" 
{20:72} พวกเขากล่าวว่า "เราจะไม่เข้าข้างท่าน แล้วสละหลักฐานที่ชัดแจ้งที่ได้มายังเราดอก ขอสาบานต่อพระผู้ให้บังเกิดเรา ท่านจงกระทำตามที่ท่านต้องการจะกระทำ แท้จริง ท่านจะกระทำได้ในชีวิตแห่งโลกนี้เท่านั้น" 
{20:73} "แท้จริง เราได้มีศรัทธาต่อพระเจ้าของเรา เพื่อพระองค์จะทรงอภัยความผิดต่าง ๆ ของเราให้แก่เรา และทรงอภัยสิ่งที่ท่านได้บังคับให้เรากระทำเกี่ยวกับเรื่องมายากล และอัลลอฮฺนั้นทรงดีเลิศยิ่งและทรงยั่งยืนตลอดไป" 
{20:74} ความจริงนั้น ผู้ใดมาหาพระเจ้าของตนในสภาพของผู้กระทำความผิด แน่นอน เขาจะได้รับนรกเป็นการตอบแทน โดยที่เขาจะไม่ตายและไม่เป็นในนั้น 
{20:75} และผู้ใดมาหาพระองค์โดยเป็นผู้มีศรัทธา และเขาได้กระทำคุณงามความดีไว้ ชนเหล่านี้แหละ พวกเขานั้นจะมีสถานะอันสูงส่ง 
{20:76} เหล่าสวนสวรรค์แห่งอะดัน มีแม่น้ำลำธารไหลผ่านจากเบื้องล่างของมัน เป็นอมตะในนั้น และนั่นคือการตอบแทนสำหรับผู้ขัดเกลาตน 
{20:77} และโดยแน่นอน เราได้เปิดเผยสำแดงแก่มูซาว่า "จงเดินทางในยามราตรี พร้อมด้วยปวงบ่าวของฉัน แล้วฟาดทะเลให้เป็นทางเดินแห้งแก่พวกเขา เธออย่าได้กลัวว่าจะถูกตามทัน และเธออย่ากลัวว่าจะจมน้ำ" 
{20:78} ฟิรเอานฺพร้อมด้วยไพร่พลของตนได้ตามทันพวกเขา แล้วน้ำจากทะเลก็ได้ท่วมพวกเขา จนพวกเขาจมน้ำ 
{20:79} และฟิรเอานฺได้หลอกลวงราษฎรของตนให้หลงผิด และไม่ได้นำทางที่ถูกต้อง 
{20:80} โอ้ วงศ์วานของอิสรออีล! แน่นอนเราได้ช่วยพวกเธอให้พ้นจากศัตรูของพวกเธอ และเราได้สัญญากับพวกเธอ ที่ทางด้านขวาของภูเขาตูร และเราได้ให้อาหารหวานและนกคุ่มแก่พวกเธอ 
{20:81} พวกเธอจงกินจากสิ่งที่ดีทั้งหลาย ที่เราได้ให้เป็นปัจจัยยังชีพแก่พวกเธอ และพวกเธออย่าได้ฝ่าฝืน มิฉะนั้น ความกริ้วของฉันจะเกิดขึ้นแก่พวกเธอ และผู้ใดที่ความกริ้วของฉันเกิดขึ้นแก่เขา แน่นอนเขาจะประสบความพินาศ 
{20:82} และแท้จริง ฉันเป็นผู้อภัยเสมอแก่ผู้ลุแก่โทษและมีศรัทธาและประกอบความดี แล้วยึดมั่นอยู่ในแนวทางที่ถูกต้อง 
{20:83} "และอันใดเล่าที่ทำให้เธอรีบเร่งออกจากกลุ่มชนของเธอ โอ้ มูซา!" 
{20:84} เขากล่าวว่า "พวกเขาเหล่านั้นตามหลังข้าฯมาอยู่แล้ว และข้าฯได้รีบเร่งมายังพระองค์ พระเจ้าของข้าฯ! ก็เพื่อให้พระองค์ทรงพอพระทัย" 
{20:85} พระองค์ตรัสว่า "แท้จริงเราได้ทดสอบกลุ่มชนของเธอ หลังจากที่เธอได้จากมา และสามิรีย์นั้นก็ได้หลอกลวงให้พวกเขาหลงทาง" 
{20:86} มูซาได้กลับมายังกลุ่มชนของตนด้วยความกริ้วโกรธเสียใจ เขากล่าวว่า "โอ้ กลุ่มชนของฉัน! พระเจ้าของพวกเธอไม่ได้ทรงสัญญากับพวกเธอด้วยสัญญาที่ดีดอกหรือ? หรือว่าคํามั่นสัญญานั้นยาวนานเกินไปสำหรับพวกเธอ? หรือว่าพวกเธอประสงค์ที่จะให้ความกริ้วจากพระเจ้าของพวกเธอเกิดขึ้นแก่พวกเธอ? พวกเธอจึงได้บิดพลิ้วสัญญาของฉัน" 
{20:87} พวกเขากล่าวว่า "เราไม่ได้บิดพลิ้วสัญญาของท่าน ตามความสมัครใจของเราดอก ทว่าเราถูกมอบหมายให้แบกภาระมากมาย อันได้แก่เครื่องประดับของพรรคพวก เราจึงขว้างมันทิ้งไป สามิรีย์นั้นก็ได้โยนมันลงไปเช่นกัน" 
{20:88} แล้วสามิรีย์นั้นก็ได้ทำลูกวัวออกมาเป็นรูปร่างมีเสียงร้อง พวกเขาจึงกล่าวว่า "นี่คือพระเจ้าของพวกท่าน และพระเจ้าของมูซา แล้วเขาก็ลืม" 
{20:89} พวกเขาไม่รู้ดอกหรือว่า มันไม่อาจจะให้คําตอบแก่พวกเขา และมันไม่สามารถจะให้โทษและให้คุณแก่พวกเขาเลย 
{20:90} และแท้จริงฮารูนกล่าวแก่พวกเขาก่อนนั้นว่า "โอ้ หมู่ชนของฉัน! แท้จริงพวกเธอถูกทดสอบให้หลงเสียแล้ว และแท้จริงพระเจ้าของพวกเธอนั้นคือพระผู้ทรงเมตตา ดังนั้นพวกเธอจงปฏิบัติตามฉัน และจงเชื่อฟังคําสั่งของฉัน" 
{20:91} พวกเขากล่าวว่า "เราจะไม่เลิกบูชามันจนกว่ามูซาจะกลับมาหาพวกเรา" 
{20:92} (มูซา)กล่าวว่า "โอ้ ฮารูนเอ๋ย! อันใดเล่าที่ยับยั้งเธอ เมื่อเธอเห็นพวกเขาหลงผิด" 
{20:93} "ที่ไม่ให้เธอปฏิบัติตามฉัน? เธอฝ่าฝืนคําสั่งของฉันกระนั้นหรือ?" 
{20:94} (ฮารูน)กล่าวว่า "โอ้ ลูกของแม่ฉันเอ๋ย! อย่าดึงเคราและศีรษะของฉัน แท้จริงฉันกลัวว่า เธอจะกล่าวว่า 'เธอได้ก่อความแตกแยกขึ้นในหมู่วงศ์วานของอิสรออีล และเธอไม่เชื่อฟังคําสั่งของฉัน' " 
{20:95} (มูซา)กล่าวว่า "เธอมีอันใดจะพูดไหม? โอ้ สามิรีย์!" 
{20:96} (สามิรีย์)กล่าวว่า "ฉันเห็นในสิ่งที่พวกเขามองไม่เห็น ฉันจึงกําเอากอบหนึ่งจากร่องรอยของศาสนทูต แล้วฉันได้โยนมันลงไป และเช่นนั้นแหละจิตใจของฉันได้ลวงให้ฉันเห็นดีเห็นงาม" 
{20:97} (มูซา)กล่าวว่า "เธอจงออกไป! แท้จริงเธอทั้งชีวิตนี้จะกล่าวว่า 'ไม่มีการแตะต้อง' และแน่นอนสำหรับเธอนั้นมีสัญญาหนึ่ง เธอจะไม่ถูกทำให้ผิดสัญญา และจงดู พระเจ้าของเธอ ซึ่งเธอมัวแต่บูชามัน แน่นอนเราจะเผามัน แล้วเราจะโปรยมันลงในทะเลให้กระจัดกระจาย" 
{20:98} แท้จริง พระเจ้าของพวกเธอนั้นคืออัลลอฮฺ ซึ่งไม่มีพระผู้เป็นเจ้าอื่นใด นอกจากพระองค์ พระองค์ทรงแผ่ความรอบรู้ในทุกสรรพสิ่ง 
{20:99} เช่นนี้แหละ เราได้บอกเล่าข่าวคราวที่ได้เกิดขึ้นแต่กาลก่อนแก่เธอ และแน่นอน เราได้ให้ข้อเตือนสติจากเราแก่เธอ 
{20:100} ผู้ใดหันหลังให้แก่อัลกุรอาน แท้จริงเขาก็จะแบกโทษหนักในวันฟื้นคืนชีพ 
{20:101} พวกเขาจะเป็นอมตะอยู่ในนั้น และโทษหนักในวันฟื้นคืนชีพนั้น ช่างเลวร้ายสำหรับพวกเขาเสียนี่กระไร! 
{20:102} วันซึ่งแตรจะถูกเป่า และในวันนั้นเราจะเกณฑ์เหล่าทรชนมาชุมนุมด้วยดวงตาที่ฟกช้ำ 
{20:103} พวกเขาจะกระซิบกระซาบระหว่างกันว่า "พวกท่านไม่ได้พำนักในโลกนี้นอกจากเพียงแค่สิบวัน" 
{20:104} เรารู้ดียิ่งในสิ่งที่พวกเขากล่าวกัน เมื่อผู้มีทัศนะที่ถูกต้องกว่ากล่าวว่า "พวกท่านไม่ได้พำนักอยู่ นอกจากเพียงวันเดียวเท่านั้น" 
{20:105} และพวกเขาจะถามเธอเกี่ยวกับเทือกเขา จงกล่าวเถิด "พระเจ้าของฉันจะทรงทำให้มันแตกออกเป็นผุยผง" 
{20:106} "แล้วจะทรงปล่อยให้มันเป็นที่ราบโล่งเตียน" 
{20:107} "พวกเธอจะไม่เห็น ณ ที่นั่น ที่ลุ่มและที่ดอน" 
{20:108} วันนั้นพวกเขาจะติดตามผู้ร้องเรียกไปโดยไม่มีการอิดเอื้อนแต่ประการใด เสียงทั้งหลายก็จะลดค่อยลงต่อพระผู้ทรงเมตตา เธอจะไม่ได้ยินเสียงใด นอกจากเสียงแผ่วเบา 
{20:109} วันนั้น การรับรองจะไม่เกิดประโยชน์อันใด นอกจากผู้ที่พระผู้ทรงเมตตาได้ทรงอนุญาตแก่เขา และทรงพอพระทัยในคําพูดของเขา 
{20:110} พระองค์ทรงรอบรู้สิ่งที่อยู่ข้างหน้าพวกเขา และสิ่งที่อยู่ข้างหลังพวกเขา ทว่าพวกเขาไม่อาจจะรอบรู้เกี่ยวกับพระองค์ 
{20:111} และใบหน้าทั้งหลายได้สยบลงต่อพระผู้ทรงมีชีพ พระผู้ทรงดำรงอมตะ และแน่นอนผู้ที่แบกเอาความทุจริตไว้ ต้องประสบกับการสูญเสียอย่างแน่นอน 
{20:112} และผู้ใดปฏิบัติคุณงามความดี โดยที่เขาเป็นผู้มีศรัทธา เขาจะไม่กลัวความอยุติธรรมและการบั่นทอนใด ๆ 
{20:113} และเช่นนั้นแหละ เราได้นำมันลงมาเป็นกุรอานภาษาอาหรับ และเราได้กล่าวซ้ำในนั้นซึ่งข้อตักเตือน หวังว่าพวกเขาจะมีความยำเกรง หรือเกิดข้อเตือนใจแก่พวกเขา 
{20:114} ดังนั้น อัลลอฮฺพระผู้ทรงมีอํานาจ อันแท้จริงทรงสูงส่งยิ่ง และเธออย่ารีบเร่งในการอ่านอัลกุรอาน ก่อนที่การเปิดเผยสำแดงของพระองค์แก่เธอจะจบลง และจงกล่าวเถิด "พระเจ้าของข้าฯ! โปรดเพิ่มพูนความรู้แก่ข้าฯด้วย" 
{20:115} และโดยแน่นอน เราได้ให้คํามั่นสัญญาแก่อาดัมแต่กาลก่อน แต่เขาได้ลืม และเราไม่พบว่าเขามีความแน่วแน่ 
{20:116} และเมื่อเรากล่าวแก่บรรดามะลาอิกะฮฺว่า "จงกราบอาดัม" และพวกเขาได้กราบ นอกจากอิบลีสที่ดื้อดึง 
{20:117} แล้วเราได้กล่าวว่า "โอ้ อาดัม! แท้จริงนี่คือศัตรูของเธอและของภริยาของเธอ ดังนั้นอย่าให้มันทำให้เธอทั้งสองต้องออกจากสวนสวรรค์ แล้วเธอจะได้รับความลําบาก" 
{20:118} "แท้จริงในสวนสวรรค์นั้น เธอจะไม่หิว และจะไม่ต้องเปลือยกาย" 
{20:119} "และแท้จริงในสวนสวรรค์นั้นเธอจะไม่กระหายน้ำ และจะไม่ถูกแดด" 
{20:120} "ต่อมาชัยฏอนได้กระซิบกระซาบแก่เขา มันกล่าวว่า "โอ้ อาดัม! ฉันจะชี้แนะท่านเกี่ยวกับต้นไม้อมตะ และการมีอํานาจที่ไม่สูญสลาย จะเอาไหม?" 
{20:121} ดังนั้น เขาทั้งสองจึงกินจากต้นไม้นั้น สิ่งพึงสงวนของทั้งสองจึงถูกเผยออกแก่เขาทั้งสอง เขาทั้งสองจึงรีบเอาใบไม้จากสวนสวรรค์นั้นมาปกปิดตนเอง และอาดัมได้ฝ่าฝืนพระเจ้าของตน เขาจึงหลงผิด 
{20:122} ภายหลัง พระเจ้าของเขาทรงคัดเลือกเขา แล้วทรงอภัยโทษให้แก่เขา และทรงแนะทางที่ถูกต้องให้เขา 
{20:123} พระองค์ตรัสว่า "เธอทั้งสองจงออกไปจากสวนสวรรค์ทั้งหมด โดยพวกเธอจะเป็นศัตรูต่อกัน หากว่าเมื่อใดมีการชี้นำจากฉันมายังพวกเธอ แล้วผู้ใดปฏิบัติตามการชี้นำของฉัน เขาก็จะไม่หลงผิด และจะไม่ได้รับความลําบาก" 
{20:124} "และผู้ใดผินหลังจากการรำลึกถึงฉัน แท้จริงเขาก็จะมีชีวิตอยู่อย่างคับแค้น และเราจะเกณฑ์เขากลับมาในวันฟื้นคืนชีพในสภาพของคนตาบอด" 
{20:125} เขากล่าวว่า "พระเจ้าของข้าฯ! เหตุใดพระองค์จึงทรงให้ข้าฯฟื้นคืนชีพขึ้นมาในสภาพของคนตาบอดเล่า ทั้ง ๆ ที่ข้าฯเคยเป็นคนตาดี" 
{20:126} พระองค์ตรัสว่า "เช่นนั้นแหละเมื่อโองการทั้งหลายของเราได้มีมายังเธอ เธอก็ทำเป็นลืมมัน และในทำนองเดียวกัน วันนี้เธอก็จะถูกลืม" 
{20:127} และเช่นเดียวกัน เราจะตอบแทนผู้ที่ล่วงละเมิดขอบเขตและไม่มีศรัทธาต่อเหล่าโองการของพระเจ้าของตน และแน่นอน การลงโทษในปรโลกนั้นสาหัสยิ่ง และยาวนานยิ่ง 
{20:128} ยังไม่เป็นที่ประจักษ์ชัดแก่พวกเขาดอกหรือว่า ตั้งเท่าใดแล้ว เราได้ทำลายประชาชาติก่อนหน้าพวกเขาหลายรุ่นชน โดยที่พวกเขาได้เดินผ่านเข้าไปในที่พำนักอาศัยของพวกเขาเหล่านั้น แท้จริงในการลงโทษเช่นนั้นแหละเป็นอุทาหรณ์สำหรับปัญญาชน 
{20:129} และหากไม่ใช่เพราะลิขิตจากพระเจ้าของเธอ ถูกบันทึกไว้ล่วงหน้ามาก่อนแล้ว แน่นอนการลงโทษจะเกิดขึ้นทันทีอย่างหลีกเลี่ยงไม่ได้ 
{20:130} ดังนั้น เธอจงอดทนต่อสิ่งที่พวกเขากล่าวร้าย และจงแซ่ซ้องสดุดี ด้วยการสรรเสริญพระเจ้าของเธอ ก่อนดวงอาทิตย์ขึ้นและก่อนดวงอาทิตย์อัศดง และส่วนหนึ่งจากรัติกาล ก็จงแซ่ซ้องสดุดี อีกทั้งช่วงต้นและปลายของทิวา เพื่อเธอจะได้พอใจ 
{20:131} และเธอจงอย่าทอดสายตาของเธอไปยังสิ่งที่เราได้ให้ความเพลิดเพลินแก่บุคคลประเภทต่าง ๆ ของพวกผู้ปฏิเสธ อันเป็นความสุขสำราญในชีวิตแห่งโลกนี้ เพื่อเราจะได้ทดสอบพวกเขาในการนี้ และการตอบแทนของพระเจ้านั้น ดียิ่งกว่าและจีรังยิ่งกว่า 
{20:132} และเธอจงสั่งครอบครัวของเธอให้นมาซ และจงอดทนในการปฏิบัติมัน เราไม่ได้ขอเครื่องยังชีพจากเธอ เราต่างหากเป็นผู้ให้เครื่องยังชีพแก่เธอ และบั้นปลายนั้นเป็นของ(ผู้ที่มี)ความยำเกรง 
{20:133} และพวกเขากล่าวว่า "เหตุใดเขาจึงไม่นำอภินิหารสัญญาณหนึ่งจากพระเจ้าของตนมาให้เรา?" หลักฐานอันชัดแจ้งที่ปรากฏอยู่ในบรรดาคัมภีร์สมัยก่อนนั้น ไม่ได้มีมายังพวกเขาดอกหรือ? 
{20:134} และหากเราทำลายพวกเขาด้วยการลงโทษก่อนการมาของศาสนทูต แน่นอนพวกเขาก็กล่าวว่า "พระเจ้าของพวกข้าฯ! เหตุใดพระองค์จึงไม่ส่งศาสนทูตมายังพวกข้าฯ เพื่อพวกข้าฯจะได้ปฏิบัติตามโองการของพระองค์ ก่อนที่พวกข้าฯจะได้รับความต่ำต้อยและความอัปยศ" 
{20:135} จงกล่าวเถิด "ทุกคนเป็นผู้คอย ดังนั้นพวกเธอจงคอยเถิด แล้วพวกเธอจะได้รู้ว่า ผู้ใดคือพวกที่อยู่ในแนวทางอันเที่ยงตรง และผู้ใดคือผู้ที่อยู่ในแนวทางที่ถูกต้อง" 
{21:1} การคิดบัญชีของปวงมนุษย์ได้ใกล้เข้ามาแล้ว ในขณะที่พวกเขาอยู่ในสภาพหลงลืม เป็นผู้ผินหลังให้ 
{21:2} ไม่มีข้อตักเตือนใหม่ ๆ จากพระเจ้าของพวกเขามายังพวกเขา นอกจากว่าพวกเขารับฟังมัน ในขณะที่พวกเขาเล่นสนุกสนาน 
{21:3} จิตใจของพวกเขาเผอเรอ และพวกทุจริตต่างซ่อนเร้นการกระซิบกระซาบ ที่ว่า "เขานี้เป็นเพียงแค่สามัญชนเยี่ยงพวกท่านใช่ไหม? พวกท่านจะยอมรับมายากล ทั้ง ๆ ที่พวกท่านรู้เห็นกระนั้นหรือ?" 
{21:4} เขากล่าวว่า "พระเจ้าของฉันทรงรอบรู้ทุกคําพูด ทั้งในชั้นฟ้าและแผ่นดิน และพระองค์เป็นพระผู้ทรงได้ยิน พระผู้ทรงรอบรู้" 
{21:5} ทว่าพวกเขากล่าวว่า "มันเป็นความฝันละเมอที่สับสน เปล่าดอก! เขาได้เสกสรรปั้นแต่งมันขึ้นมาต่างหาก เปล่าดอก! เขาเป็นกวีต่างหาก ถ้าเช่นนั้นให้เขานำหลักฐานหนึ่งมาแสดงแก่เรา เยี่ยงเดียวกับที่ได้ถูกส่งมายังบรรพชน" 
{21:6} ไม่มีแม้แต่สักเมือง ที่เราได้เคยทำลายมาก่อนหน้าพวกเขานี้ เคยมีศรัทธา แล้วพวกเขานี้จะมีศรัทธากระนั้นหรือ? 
{21:7} และเราไม่ได้ส่งผู้ใดมาก่อนหน้าเธอ นอกจากว่าจะเป็นบรรดาบุรุษ ที่เราเปิดเผยสำแดงแก่พวกเขา ดังนั้นจงสอบถามชนแห่งการรำลึก หากพวกเธอไม่ทราบ 
{21:8} และเราไม่ได้ทำให้พวกเขาเป็นร่างกาย ที่ไม่กินอาหาร และพวกเขาไม่ได้เป็นผู้อมตะ 
{21:9} และเราได้ทำให้สัญญานั้นเป็นที่ประจักษ์จริงแก่พวกเขา และเราได้ให้พวกเขารอดพ้น พร้อมกับผู้ที่เราประสงค์ และเราได้ทำลายผู้ละเมิดฝ่าฝืน 
{21:10} แท้จริง เราได้ให้อัลกุรอานมายังพวกเธอ ในนั้นมีข้อเตือนสติแก่พวกเธอ พวกเธอไม่ไตร่ตรองดอกหรือ? 
{21:11} และมีบ้านเมืองตั้งเท่าใดแล้ว ที่เราได้ทำลาย มันเป็นบ้านเมืองที่อธรรม และเราได้ให้ประชาชาติอื่นเกิดขึ้นมาแทนที่หลังจากนั้น 
{21:12} เมื่อครั้งที่พวกเขารู้สึกว่า การลงโทษของเราเกิดขึ้นแล้ว พวกเขาก็วิ่งหนีออกไป 
{21:13} "พวกเธออย่าวิ่งหนี และจงกลับไปยังสิ่งที่พวกเธอเคยเสพสุขสำราญ และไปยังที่พักของพวกเธอ เพื่อว่าพวกเธอจะได้ถูกสอบถาม" 
{21:14} พวกเขากล่าวว่า "โอ้ ความวิบัติของเรา! แท้จริงเรานั้นเป็นพวกทุจริต" 
{21:15} ไม่ทันจะสิ้นคําพูดของพวกเขา เราก็ได้ทำลายพวกเขาเสมือนพืชที่ถูกเก็บเกี่ยวมอดไหม้ไป 
{21:16} และเราไม่ได้สร้างชั้นฟ้าและแผ่นดิน และสิ่งที่อยู่ในระหว่างทั้งสอง เพียงแค่เล่นสนุกสนาน 
{21:17} หากเราปรารถนาที่จะเอาเป็นสิ่งบันเทิง เราก็จะเอามันจากที่มีอยู่ที่เรา หากเราปรารถนาจะกระทำเช่นนั้น 
{21:18} ทว่าเราได้ขว้างความสัตย์จริงลงบนความเท็จ จนทำให้มันแตกทะลัก มันจึงต้องสลายไป และความหายนะจะประสบแก่พวกเธอ เนื่องจากสิ่งที่พวกเธอพรรณนา 
{21:19} และเป็นกรรมสิทธิ์ของพระองค์ ผู้ที่อยู่ในเหล่าชั้นฟ้าและแผ่นดิน และผู้ที่อยู่ ณ ที่พระองค์ พวกเขาจะไม่ลําพองตนในการเคารพสักการะพระองค์ และพวกเขาจะไม่เหนื่อยหน่าย 
{21:20} พวกเขาจะสดุดีพระพิสุทธิคุณในยามราตรีและทิวาโดยไม่ขาดระยะ 
{21:21} ทว่าพวกเขาได้ยึดถือบรรดาพระเจ้าจากพื้นดิน โดยคิดว่าสิ่งเหล่านั้นสามารถจะทำให้คนตายฟื้นคืนชีพได้กระนั้นหรือ? 
{21:22} หากในชั้นฟ้าและแผ่นดินมีพระเจ้าหลายองค์ นอกจากอัลลอฮฺแล้ว มันทั้งสองก็จะพินาศ อัลลอฮฺพระเจ้าแห่งบัลลังก์ทรงบริสุทธิ์กว่าสิ่งที่พวกเขาเสกสรรพรรณนา 
{21:23} พระองค์จะไม่ทรงถูกสอบถามในสิ่งที่พระองค์ทรงปฏิบัติ และพวกเขาต่างหากที่จะถูกสอบถาม 
{21:24} พวกเขาได้ยึดถือบรรดาพระเจ้า นอกจากพระองค์กระนั้นหรือ? จงกล่าวเถิด "ขอให้พวกเธอนำหลักฐานของพวกเธอมา นี่คือคัมภีร์ที่อยู่กับฉัน และคัมภีร์ที่มีอยู่ก่อนหน้าฉัน" ทว่าพวกเขาส่วนมากไม่รู้ความจริง พวกเขาจึงผินหลังเมินห่าง 
{21:25} และเราไม่ได้ส่งศาสนทูตคนใดก่อนหน้าเธอ นอกจากเราได้เปิดเผยสำแดงแก่เขาว่า "ไม่มีพระผู้เป็นเจ้าอื่นใด นอกจากฉัน ดังนั้นพวกเธอจงเคารพสักการะฉัน" 
{21:26} และพวกเขากล่าวว่า "พระผู้ทรงเมตตาทรงยึดเอา(มะลาอิกะฮฺ)เป็นพระบุตร" พระพิสุทธิคุณแห่งพระองค์! ทว่าพวกเขาเป็นบ่าวผู้มีเกียรติต่างหาก 
{21:27} พวกเขาจะไม่ชิงกล่าวคําพูดก่อนพระองค์ และพวกเขาปฏิบัติตามพระบัญชาของพระองค์ 
{21:28} พระองค์ทรงรอบรู้สิ่งที่อยู่เบื้องหน้าพวกเขา และสิ่งที่อยู่เบื้องหลังพวกเขา และพวกเขาจะไม่ให้การรับรองแก่ผู้ใด นอกจากแก่ผู้ที่พระองค์ทรงพอพระทัย และพวกเขาสั่นสะท้านด้วยความหวาดกลัวต่อพระองค์ 
{21:29} และผู้ใดในหมู่พวกเขาที่กล่าวว่า "ฉันคือพระเจ้า อื่นจากพระองค์" เขาผู้นั้น เราจะตอบแทนเขาด้วยนรกญะฮันนัม เช่นนั้นแหละเราตอบแทนพวกทุจริต 
{21:30} และบรรดาผู้ปฏิเสธศรัทธาเหล่านั้นไม่เห็นดอกหรือว่า เหล่าชั้นฟ้าและแผ่นดินนั้น แต่ก่อนนั้นรวมติดเป็นอันเดียวกัน แล้วเราได้แยกมันทั้งสองออกจากกัน และเราได้ทำให้ทุกสิ่งมีชีวิตมาจากน้ำ ดังนั้นพวกเขาจะยังไม่มีศรัทธาอีกหรือ? 
{21:31} และเราได้ทำให้เทือกเขามั่นคงในแผ่นดิน เพื่อมันจะไม่ได้หวั่นไหวไปกับพวกเขา และเราได้ทำให้หุบเขาเป็นทางกว้างในแผ่นดิน เพื่อว่าพวกเขาได้ใช้เป็นทางเดินอย่างถูกต้อง 
{21:32} และเราได้บันดาลให้ชั้นฟ้าเป็นหลังคา ที่ถูกรักษาไว้ไม่ให้หล่นลงมา กระนั้นพวกเขาก็ยังผินหลังให้แก่เหล่าสัญญาณของมัน 
{21:33} และพระองค์คือพระผู้ทรงสร้างราตรีและทิวา และดวงอาทิตย์และดวงจันทร์ แต่ละหน่วยเวียนว่ายบนทางโคจร 
{21:34} และเราไม่ได้บันดาลความอมตะให้แก่มนุษย์ผู้ใดก่อนหน้าเธอ หากเธอต้องตาย พวกเขาจะมีชีวิตอมตะกระนั้นหรือ? 
{21:35} ทุกชีวิตเป็นผู้ลิ้มรสความตาย และเราจะทดสอบพวกเธอด้วยความชั่วและความดี และพวกเธอจะต้องกลับคืนสู่เราอย่างแน่นอน 
{21:36} และเมื่อบรรดาผู้ปฏิเสธศรัทธาพบเห็นเธอ พวกเขาก็ถือเอาเธอเป็นที่ล้อเลียน "คนนี้หรือที่กล่าวตําหนิพระเจ้าของพวกท่าน" ทั้ง ๆ ที่พวกเขาก็กล่าวตําหนิพระผู้ทรงเมตตา โดยพวกเขาเป็นผู้ปฏิเสธศรัทธา 
{21:37} มนุษย์ถูกสร้างขึ้นมาจากความรีบร้อน ฉันจะแสดงเหล่าสัญญาณของฉันให้พวกเธอเห็น ฉะนั้นพวกเธออย่าได้เร่งฉันเลย 
{21:38} และพวกเขากล่าวว่า "เมื่อใดเล่าสัญญานี้จะเกิดขึ้น? หากพวกท่านเป็นผู้สัตย์จริง" 
{21:39} หากบรรดาผู้ปฏิเสธศรัทธารู้ว่า พวกเขาไม่สามารถที่จะป้องกันเพลิงจากทางด้านหน้าของพวกเขาและทางด้านหลังของพวกเขา และพวกเขาจะไม่ได้รับความช่วยเหลือ (พวกเขาตงจะไม่เร่งแน่) 
{21:40} ทว่ามันจะมาถึงพวกเขาโดยฉับพลัน แล้วจะทำให้พวกเขาสนเท่ห์ ดังนั้น พวกเขาจึงไม่สามารถที่จะผลักดันมันให้พ้น และพวกเขาก็ไม่ถูกประวิงเวลา 
{21:41} และโดยแน่นอน บรรดาศาสนทูตก่อนหน้าเธอได้ถูกเย้ยหยันมาแล้ว แล้วสิ่งที่พวกเขาเคยเอามาเย้ยหยันนั้น ก็ประสบแก่พวกที่เยาะเย้ยนั้นเอง 
{21:42} จงกล่าวเถิด "ผู้ใดเล่าจะคุ้มกันรักษาพวกเธอในเวลาราตรีและทิวา ให้พ้นจากพระผู้ทรงเมตตา?" ทว่าพวกเขาเป็นผู้ผินหลังให้การรำลึกถึงพระเจ้าของพวกตน 
{21:43} หรือว่าพวกเขามีพระเจ้าหลายองค์นอกจากเรา คอยป้องกันพวกเขา ทั้ง ๆ ที่พระเจ้าเหล่านั้นไม่สามารถที่จะช่วยเหลือตัวเอง และไม่สามารถป้องกันตัวเองให้พ้นจากการลงโทษของเราได้ 
{21:44} ทว่า เราได้ให้ความสุขสำราญแก่พวกเขาและบรรพบุรุษของพวกเขา จนกระทั่งพวกเขามีอายุยั่งยืน พวกเขาไม่เห็นดอกหรือว่า เราได้มายังแผ่นดินเพื่อบั่นทอนมันตรงที่ขอบของมัน แล้วพวกเขาจะเป็นผู้ชนะไหม? 
{21:45} จงกล่าวเถิด "แท้จริงฉันเพียงตักเตือนพวกท่านด้วยการเปิดเผยสำแดงเท่านั้น แต่คนหูหนวกไม่ได้ยินเสียงเรียกร้อง เมื่อพวกเขาถูกตักเตือน" 
{21:46} และหากการลงโทษเพียงเล็กน้อยจากพระเจ้าของเธอประสบกับพวกเขา แน่นอนพวกเขาก็จะกล่าวว่า "โอ้ ความหายนะแก่เรา! แท้จริงเราเป็นพวกทุจริต" 
{21:47} และเราตั้งตราชูที่เที่ยงธรรมสำหรับวันฟื้นคืนชีพ ดังนั้นจะไม่มีชีวิตใดได้รับความอยุติธรรมสักอย่าง ถึงแม้มันเป็นเพียงน้ำหนักเท่าเมล็ดผักกาด เราก็จะนำมันมาแสดง และเพียงแค่เราก็พอแล้วที่จะเป็นผู้ชําระสอบสวน 
{21:48} และแท้จริง เราได้ประทาน(คัมภีร์)แก่มูซาและฮารูน ที่จำแนกระหว่างสัจจะกับความเท็จ และเป็นแสงสว่างและข้อตักเตือนสำหรับบรรดาผู้ยำเกรง 
{21:49} บรรดาผู้ซึ่งเกรงกลัวพระเจ้าของพวกตนโดยที่ไม่เห็น และพวกเขายังหวั่นกลัวต่อวันโลกาวินาศ 
{21:50} และนี่เป็นการตักเตือนอันจําเริญซึ่งเราได้นำมันลงมา แล้วพวกเธอยังจะปฏิเสธมันอีกหรือ? 
{21:51} และโดยแน่นอน เราได้ประทานปัญญาแก่อิบรอฮีมแต่ครั้งก่อน โดยที่เรารู้จักเขาดี 
{21:52} ขณะที่เขากล่าวแก่บิดาของตนและกลุ่มชนของตนว่า "รูปปั้นอันใดกันนี่ ที่พวกท่านสักการะบูชา?" 
{21:53} พวกเขากล่าวว่า "เราได้พบเห็นบรรพบุรุษของเราเป็นผู้สักการะบูชามัน" 
{21:54} เขากล่าวว่า "พวกท่านและบรรพบุรุษของพวกท่านอยู่ในความหลงผิดอย่างชัดแจ้ง" 
{21:55} พวกเขากล่าวว่า "เธอได้นำสัจจะมาเสนอแก่เรา หรือเธอป็นผู้หนึ่งในพวกล้อเล่นกันแน่?" 
{21:56} เขากล่าวว่า "อันที่จริงพระเจ้าของพวกท่าน คือพระเจ้าแห่งเหล่าชั้นฟ้าและแผ่นดิน ซึ่งพระองค์ทรงเนรมิตมัน และฉันเป็นผู้หนึ่งในหมู่ผู้เป็นสักขี" 
{21:57} "และขอสาบานด้วยพระนามของอัลลอฮฺ แท้จริง ฉันจะวางแผนต่อต้านรูปปั้นทั้งหลายของพวกท่าน หลังจากที่พวกท่านผินหลังกลับออกไป" 
{21:58} แล้วเขาได้ทำให้มันแตกแหลกลาญ เหลือไว้เพียงรูปปั้นตัวใหญ่ของพวกเขา หวังว่าพวกเขาจะได้กลับไปสอบถามมัน 
{21:59} พวกเขากล่าวว่า "ผู้ใดหนอทำเช่นนี้กับพระเจ้าของเรา แท้จริง เขาผู้นั้นอยู่ในหมู่พวกทุจริตอย่างแน่นอน" 
{21:60} พวกเขากล่าวว่า "เราเคยได้ยินเด็กหนุ่มคนหนึ่งกล่าวตําหนิรูปปั้นเหล่านี้ เขามีชื่อว่าอิบรอฮีม" 
{21:61} พวกเขากล่าวว่า "พวกท่านจงนำเขามาท่ามกลางสายตาของประชาชน หวังว่าเขาทั้งหลายจะได้เป็นสักขีพยาน" 
{21:62} พวกเขากล่าวว่า "เธอเป็นผู้ทำเช่นนี้ต่อพระเจ้าเหล่านั้นของเรากระนั้นหรือ? โอ้ อิบรอฮีม!" 
{21:63} เขากล่าวว่า "พระเจ้าตัวใหญ่ของพวกมันนี้ต่างหากดอก ที่เป็นผู้กระทำมัน พวกท่านจงถามพระเจ้าเหล่านั้นเถิด หากพวกมันพูดได้" 
{21:64} ดังนั้น พวกเขาก็กลับมาคิดถึงตัวของพวกเขาเอง แล้วกล่าวขึ้นว่า "แท้จริงพวกท่านนั่นเองเป็นพวกทุจริต" 
{21:65} ครั้นแล้วศีรษะของพวกเขาก็ก้มลง แล้วกล่าวว่า "เธอก็รู้ดีอยู่แล้วว่ารูปปั้นเหล่านั้นพูดจาไม่ได้" 
{21:66} เขากล่าวว่า "พวกท่านเคารพสักการะสิ่งอื่น นอกจากอัลลอฮฺ ที่มันไม่ให้คุณแก่พวกท่านและไม่ให้โทษแก่พวกท่านแต่อย่างใดเลย กระนั้นหรือ?" 
{21:67} "ทุเรศจริง พวกท่านและสิ่งที่พวกท่านเคารพสักการะ อื่นจากอัลลอฮฺ พวกท่านไม่ไตร่ตรองดอกหรือ?" 
{21:68} พวกเขากล่าวว่า "จงเผาเขาเสีย และจงช่วยเหลือพระเจ้าทั้งหลายของพวกท่าน หากพวกท่านจะกระทำเช่นนั้น" 
{21:69} เรากล่าวว่า "โอ้ เพลิงเอ๋ย! จงเย็นลง และให้ความปลอดภัยแก่อิบรอฮีมเถิด" 
{21:70} และพวกเขาปรารถนาที่จะวางแผนร้ายแก่เขา แต่เราได้ทำให้พวกเขาประสบกับความสูญเสียมากยิ่งกว่า 
{21:71} และเราได้ให้เขาและลูฏรอดพ้นไปสู่แผ่นดินซึ่งเราได้ประสาทความจําเริญในนั้น แก่สากลโลก 
{21:72} และเราได้ให้บุตรชื่ออิสหากแก่เขา และยะอฺกูบ เป็นการเพิ่มพูน และทั้งหมดนั้นเราได้ให้เป็นคนดีมีคุณธรรม 
{21:73} และเราได้แต่งตั้งพวกเขาให้เป็นผู้นำ เพื่อชี้แนะแนวทางที่ถูกต้องโดยคําสั่งของเรา และเราได้เปิดเผยสำแดงแก่พวกเขาให้ปฏิบัติความดี และดำรงการนมาซ แล้วชําระซะกาต และพวกเขาก็เป็นผู้เคารพสักการะเราเท่านั้น 
{21:74} และลูฏนั้นเราได้ประทานวิจารณญาณและวิทยาการแก่เขา และเราได้ให้เขารอดพ้นจากเมืองนั้น ซึ่งชาวเมืองได้กระทำความชั่ว แท้จริงพวกเขาเป็นประชาชาติที่ชั่วช้าและฝ่าฝืน 
{21:75} และเราได้ให้เขาเข้าอยู่ในความเมตตาของเรา แท้จริงเขาเป็นคนหนึ่งในหมู่คนดี 
{21:76} และ(จงรำลึกถึง)นูหฺเมื่อเขาได้ร้องเรียกก่อนหน้านี้แล้ว เราได้ตอบรับการร้องเรียกของเขา และเราได้ช่วยให้เขาและพรรคพวกของเขา รอดพ้นจากความทุกข์ระทมอันใหญ่หลวง 
{21:77} และเราได้ช่วยเหลือเขาให้รอดพ้นจากหมู่ชนที่ปฏิเสธต่อโองการของเรา แท้จริงพวกเขาเป็นหมู่ชนที่ชั่วช้า แล้วเราได้ให้พวกเขาทั้งหมดจมน้ำตาย 
{21:78} และ(จงรำลึกถึง)ดาวูดและสุลัยมาน เมื่อเขาทั้งสองได้พิพากษาคดีไร่นา เมื่อฝูงแกะของชนหมู่หนึ่งได้หลบเข้าไปกินสิ่งเพาะปลูกในยามค่ำ และเราเป็นพยานต่อการพิพากษาของพวกเขา 
{21:79} ดังนั้น เราได้ดลใจให้สุลัยมานเข้าใจการพิพากษานั้น และเราได้ประทานวิจารณญาณและวิทยาการแก่แต่ละคน และเราได้ทำให้ภูเขาและวิหคแซ่ซ้องสดุดีร่วมกับดาวูด และเราเป็นผู้กระทำสิ่งเหล่านี้ 
{21:80} และเราได้สอนเขาให้รู้การทำเสื้อเกราะแก่พวกเธอ เพื่อป้องกันเธอจากการรบของพวกเธอ แล้วพวกเธอจะเป็นผู้กตัญญูขอบคุณบ้างไหม? 
{21:81} และสำหรับสุลัยมาน เราได้ทำให้ลมกลายเป็นพายุ ตามคําบัญชาของเขา ไปยังดินแดนซึ่งเราได้ประสาทความจําเริญในนั้น และเราเป็นผู้รอบรู้ทุกสิ่ง 
{21:82} และเราได้ให้ชัยฏอนบางตนดําน้ำให้แก่สุลัยมาน และพวกเขาทำงานอื่นจากนั้น และเราเป็นผู้คุ้มกันรักษาพวกเขาเหล่านั้น 
{21:83} และ(จงรำลึกถึง)อัยยูบ เมื่อเขาได้ร้องเรียนพระเจ้าของตนว่า "แท้จริงข้าฯนี้ ได้มีความทุกข์ยากมาประสบแก่ข้าฯ และพระองค์คือพระผู้ทรงปรานียิ่งในปวงผู้ปรานี" 
{21:84} ดังนั้น เราได้ตอบรับการร้องเรียนของเขา แล้วเราได้ปลดเปลื้องสิ่งที่เป็นความทุกข์ยากแก่เขา และเราได้คืนครอบครัวของเขาให้แก่เขา และเช่นเดียวกับที่เขาได้เคยมีมาก่อน เป็นความเมตตาจากเรา และเป็นข้อตักเตือนแก่บรรดาผู้ที่เคารพสักการะ 
{21:85} และ(จงรำลึกถึง)อิสมาอีลและอิดรีส และซุลกิฟลิ แต่ละคนอยู่ในหมู่ผู้อดทนขันติ 
{21:86} และเราได้ให้พวกเขาเข้าอยู่ในความเมตตาของเรา แท้จริงพวกเขาอยู่ในหมู่คนดี 
{21:87} และ(จงรำลึกถึง)ซุนนูน เมื่อเขาจากไปด้วยความกริ้วโกรธ(ต่อพรรคพวกของตน) ซึ่งเขาคิดว่าเราจะไม่ทำให้เขาได้รับความลําบาก ต่อมาเขาก็ร้องเรียนท่ามกลางความมืดทึบว่า "ไม่มีพระผู้เป็นเจ้าอื่นใด นอกจากพระองค์ พระพิสุทธิคุณแห่งพระองค์! แท้จริงข้าฯเป็นผู้หนึ่งในหมู่พวกทุจริต" 
{21:88} ดังนั้นเราได้ตอบรับการร้องเรียนของเขาและเราได้ช่วยให้เขารอดพ้นจากความทุกข์ระทม และเช่นเดียวกันนี้เราช่วยบรรดาผู้ที่มีศรัทธา 
{21:89} และ(จงรำลึกถึง)ซะกะรียาเมื่อเขาร้องเรียนพระเจ้าของตนว่า "พระเจ้าของข้าฯ! โปรดอย่าปล่อยให้ข้าฯ อยู่อย่างเดียวดาย และพระองค์เท่านั้นเป็นผู้สืบมรดกอันดียิ่ง" 
{21:90} ดังนั้นเราได้ตอบรับการร้องเรียนของเขา และเราได้ประทานบุตรแก่เขาคือยะหฺยา และเราได้ปรับปรุงแก้ไขภริยาของเขาให้เป็นปกติแก่เขา แท้จริงพวกเขาแข่งขันกันในการทำความดี และพวกเขาวิงวอนเราด้วยความหวังและความกลัว และพวกเขาเป็นผู้ถ่อมตัวเกรงกลัวต่อเรา 
{21:91} และ(จงรำลึกถึง) สตรีที่รักษาความบริสุทธิ์ของนางเอาไว้ แล้วเราได้เป่าวิญญาณจากเราเข้าไปในนาง และเราได้ทำให้นางและบุตรของนางเป็นสัญญาณหนึ่งแก่มวลมนุษย์ 
{21:92} แท้จริงนี่คือประชาชาติของพวกเธอ ซึ่งเป็นประชาชาติเดียวกัน และฉันเป็นพระเจ้าของพวกเธอ ดังนั้นพวกเธอจงเคารพสักการะฉันเถิด 
{21:93} และพวกเขาได้แตกแยกกันในเรื่องของศาสนาระหว่างเขากันเอง ทั้งหมดนี้พวกเขาจะเป็นผู้กลับคืนสู่เรา 
{21:94} ดังนั้นผู้ใดประกอบคุณงามความดี โดยที่เขาเป็นผู้มีศรัทธา ความพากเพียรของเขาจะไม่ถูกปฏิเสธ และแท้จริงเราเป็นผู้บันทึกความดีสำหรับเขา 
{21:95} และเป็นที่ต้องห้ามแก่ชาวเมืองใดก็ตาม ที่เราได้ทำลายไป พวกเขาจะไม่กลับฟื้นคืนชีพขึ้นมาอีก 
{21:96} จนกระทั่งเมื่อยะอ์ญูจญ์และมะอฺญูจญ์ถูกปล่อยออกมา และพวกเขาจะหลั่งไหลกันลงมาจากทุกทิศทาง 
{21:97} และเมื่อสัญญาแห่งความสัตย์จริงได้ใกล้เข้ามา บัดนั้นสายตาของบรรดาผู้ปฏิเสธจะจ้องเขม็งแล้ว กล่าวว่า "โอ้ความหายนะของเรา! แท้จริง เราเคยอยู่ในความหลงลืมจากสิ่งนี้ ยิ่งกว่านั้นเรายังเป็นพวกทุจริตอีกด้วย" 
{21:98} แท้จริง พวกเธอและสิ่งที่พวกเธอเคารพสักการะ อื่นจากอัลลอฮฺนั้น ทั้งหมดนั้นเป็นเชื้อเพลิงของนรก โดยพวกเธอจะเข้าไปอยู่ในนั้น 
{21:99} หากมันเหล่านั้นคือพระเจ้าจริงแล้ว มันจะไม่เข้าไปอยู่ในนั้นดอก และล้วนเป็นอมตะอยู่ในนั้น 
{21:100} พวกเขาในนรกนั้นมีแต่เสียงครวญคราง และพวกเขาในนั้นจะไม่ได้ยิน(อย่างอื่นเลย) 
{21:101} แท้จริงบรรดาผู้ที่ความดีจากเราได้ประสบแก่พวกเขามาก่อนนั้น ชนเหล่านั้นเป็นผู้ที่อยู่ห่างไกลจากมัน 
{21:102} พวกเขาจะไม่ได้ยินแม้แต่เสียงแว่วของมัน และพวกเขาจะเป็นอมตะอยู่ในสถานที่ ซึ่งจิตใจของพวกเขาใฝ่ปรารถนา 
{21:103} ความตื่นตระหนกอันยิ่งใหญ่จะไม่ทำให้พวกเขาเศร้าโศก และมะลาอิกะฮฺจะต้อนรับพวกเขาแล้วกล่าวว่า "นี่คือวันของพวกท่าน ซึ่งพวกท่านได้ถูกสัญญาไว้" 
{21:104} วันซึ่งเราจะม้วนฟากฟ้าประหนึ่งการม้วนแผ่นกระดาษของหนังสือ ดังเช่นที่เราได้เริ่มให้มีการบังเกิดครั้งแรก เราจะให้มันกลับเป็นขั้นมาอีก เป็นสัญญาผูกพันกับเรา แท้จริงเราเป็นผู้กระทำอย่างแน่นอน 
{21:105} และแท้จริงเราได้บันทึกไว้ในคัมภีร์ซะบูร หลังจากการตักเตือน(ของเตารอฮฺ) ว่าแผ่นดินนี้จะสืบทอดโดยบรรดาบ่าวของฉันที่ดี 
{21:106} แท้จริง ในการกล่าวไว้เช่นนี้เป็นการเพียงพอสำหรับหมู่ชนที่เคารพสักการะ 
{21:107} และเราได้ส่งเธอมาเพียงแต่เพื่อเป็นความเมตตาแก่ประชาชาติทั้งหลาย 
{21:108} จงกล่าวเถิด "แท้จริงฉันได้รับการเปิดเผยสำแดง ให้ประกาศว่า พระเจ้าของพวกเธอนั้นคือพระเจ้าองค์เดียว ดังนั้นพวกเธอยังไม่ยอมนอบน้อมอีกหรือ?" 
{21:109} หากพวกเขาผินหลังให้ ก็จงกล่าวเถิดว่า "ฉันได้ประกาศแจ้งให้พวกเธอทราบแล้วโดยถ้วนหน้า และฉันไม่รู้ดอกว่า สิ่งที่พวกเธอถูกสัญญาไว้นั้น จะอยู่ใกล้หรือไกล" 
{21:110} "แท้จริงพระองค์ทรงรอบรู้ในคําพูดที่เปิดเผยและทรงรอบรู้สิ่งที่พวกเธอปิดบังไว้" 
{21:111} "และฉันก็ไม่รู้ หวังว่าการประวิงเวลานั้นอาจจะเป็นการทดสอบแก่พวกเธอ และอาจจะเป็นการร่าเริงชั่วขณะหนึ่ง" 
{21:112} เขากล่าวว่า "โอ้ พระเจ้าของข้าฯ! โปรดพิพากษาแก่พวกข้าฯด้วยความจริง และพระเจ้าของพวกข้าฯคือพระผู้ทรงเมตตา พระผู้ทรงเป็นที่พึ่ง ให้พ้นจากสิ่งที่พวกเธอกล่าวหา" 
{22:1} โอ้ ปวงมนุษย์! พวกเธอจงยำเกรงพระเจ้าของพวกเธอเถิด เพราะแท้จริง การสั่นสะเทือนของวันโลกาวินาศนั้น เป็นสิ่งที่ร้ายแรงยิ่งนัก 
{22:2} วันที่พวกเธอจะเห็นมันคือ แม่นมทุกคนจะตกตะลึงลืมทารกที่นางกําลังให้นมอยู่ และผู้ตั้งครรภ์ทุกคนจะคลอดลูกออกมา และเธอจะเห็นมนุษย์เมามาย ทั้ง ๆ ที่พวกเขาไม่ได้เมามาย แต่เพราะว่าการลงโทษของอัลลอฮฺนั้นรุนแรงยิ่งนัก 
{22:3} และในหมู่มนุษย์มีบางคนเป็นผู้โต้เถียงในเรื่องของอัลลอฮฺโดยปราศจากความรู้ และเขาจะปฏิบัติตามชัยฏอนทุกตัวที่ดื้อรั้น 
{22:4} ได้มีกําหนดไว้กับมันว่า ผู้ใดยึดมันเป็นมิตรสหายแล้ว มันก็จะทำให้เขาหลงทาง และจะนำเขาไปสู่การลงโทษแห่งเปลวเพลิง 
{22:5} โอ้ ปวงมนุษย์! หากพวกเธอยังอยู่ในการสงสัยแคลงใจ เกี่ยวกับการฟื้นคืนชีพ แท้จริงเราได้บังเกิดพวกเธอจากดิน แล้วจากเชื้ออสุจิ แล้วจากก้อนเนื้อ ทั้งที่เป็นรูปร่างที่สมบูรณ์และไม่เป็นรูปร่างที่สมบูรณ์ เพื่อเราจะได้แจกแจงแก่พวกเธอ และเราจะให้สิ่งที่เราประสงค์ติดอยู่ในมดลูกจนถึงเวลาที่กําหนดไว้ แล้วเราได้นำพวกเธอออกมาเป็นทารก แล้วให้พวกเธอได้บรรลุสู่วัยฉกรรจ์ของพวกเธอ และในหมู่พวกเธอมีผู้เสียชีวิต และในหมู่พวกเธอมีผู้ถูกนำกลับสู่วัยที่ต่ำต้อยที่สุด เพื่อเขาจะไม่รู้อันใดเลยหลังจากมีความรู้ และเธอจะเห็นแผ่นดินแห้งแล้ง ครั้นเมื่อเราได้หลั่งน้ำฝนลงมาบนมัน มันก็จะเคลื่อนไหวขยายตัวและพองตัวและงอกเงยออกมาเป็นพืช ทุกอย่างเป็นคู่ ๆ ดูสวยงาม 
{22:6} นั่นก็เพราะว่าอัลลอฮฺนั้น พระองค์คือพระผู้ทรงสัจจะ และพระองค์ทรงชุบชีวิตผู้ตาย และพระองค์นั้นทรงมีอำนาจเหนือทุกสรรพสิ่ง 
{22:7} และ(เพราะว่า)วันโลกาวินาศจะมาถึงอย่างแน่นอน ไม่มีข้อสงสัยใด ๆ ในเรื่องนี้ และอัลลอฮฺจะทรงชุบชีวิตผู้ที่อยู่ในสุสาน 
{22:8} และในหมู่มนุษย์บางคนมีผู้โต้เถียงในเรื่องของอัลลอฮฺ โดยปราศจากความรู้และโดยปราศจากแนวทางที่ถูกต้อง และปราศจากคัมภีร์ที่มีหลักฐานชัดแจ้ง 
{22:9} เขาจะเอี้ยวตัวของเขาไปอย่างหยิ่งยะโส เพื่อให้ผู้คนหลงจากทางอัลลอฮฺ เขาจะได้รับความอัปยศในโลกนี้ และในวันแห่งการฟื้นคืนชีพ เราจะให้เขาลิ้มรสการลงโทษแห่งเพลิงที่ลุกไหม้ 
{22:10} นั่นก็เนื่องจากการที่มือทั้งสองของเธอได้ก่อกรรมไว้ และเพราะว่าอัลลอฮฺนั้นจะไม่ทรงอยุติธรรมต่อปวงบ่าว 
{22:11} และบางคนในหมู่มนุษย์ เป็นผู้เคารพสักการะอัลลอฮฺบนขอบทางของศาสนา หากสิ่งที่ดีประสบแก่เขา เขาก็สบายใจต่อสิ่งนั้น หากความทุกข์ยากประสบแก่เขา เขาก็จะผินหน้าของตนกลับสู่การปฏิเสธ เขาสูญเสียทั้งในโลกนี้และในโลกหน้า นั่นคือการสูญเสียอย่างชัดแจ้ง 
{22:12} เขาวิงวอนต่อสิ่งอื่น นอกเหนือจากอัลลอฮฺ สิ่งที่ไม่ให้โทษแก่เขาและสิ่งที่ไม่ให้คุณแก่เขา นั่นคือการหลงผิดที่ไกลลิบ 
{22:13} เขาวิงวอนต่อสิ่งที่โทษของมันเกิดขึ้นเร็วกว่าคุณประโยชน์ของมันด้วยซ้ำ แท้จริงมันช่างเป็นผู้คุ้มครองที่เลวร้ายเสียนี่กระไร! และแท้จริงมันช่างเป็นสหายที่เลวร้ายเสียนี่กระไร! 
{22:14} แท้จริงอัลลอฮฺทรงให้บรรดาผู้ที่มีศรัทธาและผู้ประกอบคุณงามความดี เข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน แท้จริงอัลลอฮฺทรงกระทำสิ่งที่พระองค์ทรงประสงค์ 
{22:15} ผู้ใดคิดว่าอัลลอฮฺจะไม่ทรงช่วยเหลือเขาทั้งในโลกนี้และโลกหน้า ก็จงให้เขาผู้นั้นต่อเชือกขึ้นสู่ท้องฟ้า แล้วให้เขาตัดมันให้ขาด แล้วให้เขาเฝ้าดูว่า อุบายของตนจะทำให้สิ่งที่เขาเคียดแค้นหมดสิ้นไปไหม? 
{22:16} และเช่นนั้นแหละ เราได้ให้อัลกุรอานลงมาเป็นบรรดาโองการที่ชัดแจ้ง และอัลลอฮฺนั้นทรงชี้แนะทางให้แก่ผู้ที่พระองค์ทรงประสงค์ 
{22:17} แท้จริงบรรดาผู้ที่มีศรัทธา และพวกยิว และพวกศอบิอ์ และพวกคริสเตียน และพวกโซโรอัสเตอร์ และบรรดาผู้ตั้งภาคี แท้จริงอัลลอฮฺจะทรงพิพากษาในระหว่างพวกเขาในวันฟื้นคืนชีพ แท้จริงอัลลอฮฺทรงเป็นพยานต่อทุกสิ่ง 
{22:18} เธอไม่ได้เห็นหรือว่า ต่ออัลลอฮฺเท่านั้น ผู้ที่อยู่ในเหล่าชั้นฟ้าและผู้ที่อยู่ในแผ่นดิน และดวงอาทิตย์ และดวงจันทร์ และดวงดาวทั้งหลาย และภูเขาทั้งหลาย และต้นไม้ และสัตว์ทั้งหลาย และมนุษย์ส่วนมาก ต่างก็กราบพระองค์ แต่ผู้คนจำนวนมากสาสมกับการลงโทษ และผู้ใดที่อัลลอฮฺทรงทำให้อัปยศ ก็จะไม่มีผู้ใดให้เกียรติเขา แท้จริงอัลลอฮฺนั้นทรงกระทำสิ่งที่พระองค์ทรงประสงค์ 
{22:19} ผู้โต้เถียงทั้งสองฝ่ายนี้ต่างก็โต้เถียงกันเกี่ยวกับพระเจ้าของพวกตน บรรดาผู้ปฏิเสธศรัทธานั้นมีอาภรณ์ที่ทำด้วยเพลิงถูกตัดไว้สำหรับพวกเขา น้ำเดือดจะถูกเทราดลงบนศรีษะของพวกเขา 
{22:20} ยังผลให้สิ่งที่อยู่ในท้องของพวกเขาอีกทั้งผิวหนังนั้นละลาย 
{22:21} และพวกเขาจะถูกทุบด้วยฆ้อนเหล็ก 
{22:22} ทุกครั้งที่พวกเขาต้องการจะออกไปจากนรก เนื่องจากความทุกข์ยาก พวกเขาก็ถูกนำกลับไปในนั้นอีก "พวกเธอจงลิ้มรสการลงโทษที่มีเพลิงคุไหม้" 
{22:23} แท้จริงอัลลอฮฺจะทรงนำบรรดาผู้ที่มีศรัทธาและทำความดีเข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน ในนั้นจะมีกําไลมือที่ทำจากทองคํา และมีไข่มุกให้พวกเขาสวมใส่ และอาภรณ์ของพวกเขาที่สวมใส่ในนั้นก็เป็นผ้าไหม 
{22:24} และพวกเขาจะถูกนำสู่คําพูดที่ดีมีประโยชน์ และจะถูกนำสู่ทางอันเป็นที่สรรเสริญ คือสวนสวรรค์ 
{22:25} แท้จริงบรรดาผู้ปฏิเสธศรัทธาและขัดขวางหนทางแห่งอัลลอฮฺ และ อัลมัสญิด อัลหะรอม ซึ่งเราได้ทำมันให้เท่าเทียมกันสำหรับปวงมนุษย์ ทั้งผู้ที่พำนักอยู่ในนั้นและผู้สัญจร และถ้าผู้ใดปรารถนาที่จะออกนอกทางด้วยความทุจริต เราก็จะให้เขาลิ้มรสการลงโทษอันเจ็บปวด 
{22:26} และจงรำลึกเมื่อเราได้ชี้แนะสถานของบ้านนั้นแก่อิบรอฮีมว่า "เธออย่าตั้งภาคีต่อฉันแต่อย่างใด และจงทำความสะอาดบ้านของฉัน สำหรับผู้มาเวียนรอบ และบรรดาผู้ยืนนมาซ และบรรดาผู้รุกูอฺ และบรรดาผู้กราบ" 
{22:27} "และจงประกาศแก่มวลมนุษย์เพื่อการทำหัจญ์ พวกเขาจะมาหาเธอ โดยการเดินเท้า และโดยการขี่อูฐเพรียวทุกตัว มาจากทางไกลทุกทิศทาง" 
{22:28} เพื่อพวกเขาจะได้มาร่วมเป็นพยานในผลประโยชน์ของพวกตน และกล่าวพระนามอัลลอฮฺในวันที่รู้กันอยู่แล้ว (เพื่อเชือดสัตว์)ที่พระองค์ทรงประทานเป็นปัจจัยยังชีพแก่พวกเขา อันได้แก่ปศุสัตว์ ดังนั้นพวกเธอจงกินเนื้อของมันเถิด และจงเลี้ยงอาหารแก่ผู้ยากจนขัดสน 
{22:29} แล้วให้พวกเขาชําระทำความสะอาดด้วยการโกนหรือตัด และให้พวกเขาแก้บนของพวกเขา และจงให้พวกเขาเวียนรอบบ้านโบราณนั้น 
{22:30} เช่นนั้นแหละ และผู้ใดให้เกียรติต่อข้อห้ามทั้งหลายของอัลลอฮฺ มันก็เป็นการดีแก่เขา ณ ที่พระเจ้าของตน และบรรดาปศุสัตว์นั้นได้เป็นที่อนุมัติแก่พวกเธอ เว้นแต่บางอย่างที่ถูกบอกกล่าวไว้แก่พวกเธอ ดังนั้นพวกเธอจงออกห่างจากความโสมม อันหมายถึงเจว็ดทั้งหลาย และจงออกห่าง จากการกล่าวคําเท็จ 
{22:31} โดยเป็นผู้ยึดมั่นความเป็นจริงเพื่ออัลลอฮฺ ไม่เป็นผู้ตั้งภาคีต่อพระองค์ และผู้ใดตั้งภาคีต่ออัลลอฮฺ ก็เสมือนว่าเขาร่วงหล่นลงมาจากฟ้า แล้ววิหคก็โฉบเฉี่ยวเอาเขาไป หรือถูกลมพัดพาไปยังดินแดนอันไกลโพ้น 
{22:32} ฉะนั้น ผู้ใดที่ให้เกียรติแก่พระบัญญัติของอัลลอฮฺ แท้จริงมันเป็นส่วนหนึ่งแห่งการยำเกรงของจิตใจ 
{22:33} ในปศุสัตว์เหล่านั้นมีคุณประโยชน์มากหลายสำหรับพวกเธอ จนถึงเวลาที่ถูกกําหนดไว้ และสถานที่เชือดของมันคือบริเวณบ้านโบราณ 
{22:34} และสำหรับแต่ละประชาชาติ เราได้กําหนดศาสนพิธีขึ้น เพื่อพวกเขาจะได้กล่าวพระนามของอัลลอฮฺ (เมื่อเชือดสัตว์)ที่พระองค์ทรงประทานให้เป็นปัจจัยยังชีพแก่พวกเขา อันได้แก่ปศุสัตว์ ฉะนั้นพระเจ้าของพวกเธอคือพระเจ้าองค์เดียว ต่อพระองค์เท่านั้นพวกเธอจงสวามิภักดิ์ และจงแจ้งข่าวประเสริฐแก่บรรดาผู้จงรักภักดีเถิด 
{22:35} คือบรรดาผู้ที่เมื่อพระนามของอัลลอฮฺถูกกล่าวขึ้น หัวใจของพวกเขาหวั่นเกรง และบรรดาผู้อดทนต่อสิ่งที่ประสบกับพวกเขา และบรรดาผู้ดํารงการนมาซ และจากสิ่งที่เราได้ให้เป็นเครื่องยังชีพแก่พวกเขา พวกเขาก็เอาไปบริจาค 
{22:36} และอูฐที่อ้วนพี เราได้กําหนดมันเป็นหนึ่งในบรรดาสัญลักษณ์ของอัลลอฮฺแก่พวกเธอ เพราะในตัวมันมีสิ่งดีงามสำหรับพวกเธอ ดังนั้นพวกเธอจงกล่าวพระนามของอัลลอฮฺ(ยามเชือด)ขณะที่มันยืน ฉะนั้นเมื่อมันล้มลงนอนตะแคงแล้ว พวกเธอก็จงบริโภคมัน และจงแจกจ่ายเป็นอาหารแก่คนที่ไม่เอ่ยขอ และคนที่เอ่ยขอ เช่นนั้นแหละ เราได้ทำให้มันยอมจํานนแก่พวกเธอ เพื่อพวกเธอจะได้ขอบพระคุณอัลลอฮฺ 
{22:37} เนื้อของมันและโลหิตของมันจะไม่ถึงอัลลอฮฺแต่อย่างใด แต่ความยำเกรงของพวกเธอต่างหากดอกที่จะถึงพระองค์ เช่นนั้นแหละเราได้ทำให้มันยอมจํานนต่อพวกเธอ เพื่อพวกเธอจะได้สดุดีความเกรียงไกรของอัลลอฮฺ ต่อการที่พระองค์ทรงชี้แนะแก่พวกเธอ และจงแจ้งข่าวประเสริฐแก่บรรดาผู้ทำความดีเถิด 
{22:38} แท้จริงอัลลอฮฺทรงปกป้องบรรดาผู้ที่มีศรัทธาให้พ้นจากศัตรู แท้จริงอัลลอฮฺไม่ทรงโปรดปรานผู้เนรคุณสักคน 
{22:39} บรรดาผู้ที่ถูกโจมตีนั้นได้รับอนุญาตแล้ว(ให้ต่อสู้ได้) เพราะพวกเขาถูกข่มเหง และแท้จริงอัลลอฮฺทรงมีความสามารถในการที่จะช่วยเหลือพวกเขา 
{22:40} บรรดาผู้ที่ถูกขับไล่ออกจากบ้านเรือนของพวกตน โดยปราศจากความยุติธรรม เพียงเพราะพวกเขากล่าวว่า "อัลลอฮฺคือพระเจ้าของเรา" และหากไม่ใช่เพราะอัลลอฮฺทรงขัดขวางไม่ให้ปวงมนุษย์ต่อสู้ซึ่งกันและกันแล้ว บรรดาหอสวด และโบสถ์คริสต์ และวัดยิว และมัสญิดทั้งหลาย ที่พระนามของอัลลอฮฺถูกกล่าวรำลึกอย่างมากมาย ก็ต้องถูกทำลายอย่างแน่นอน และแน่นอนอัลลอฮฺ จะทรงช่วยเหลือผู้ที่สนับสนุนศาสนาของพระองค์ แท้จริงอัลลอฮฺคือพระผู้ทรงมีพลัง พระผู้ทรงมีอำนาจ 
{22:41} บรรดาผู้ที่เราให้พวกเขามีอํานาจในแผ่นดิน คือบรรดาผู้ที่ดํารงการนมาซ และชําระซะกาตและสั่งให้ประพฤติดี และห้ามปรามให้ละเว้นความชั่ว และบั้นปลายของกิจการทั้งหลายย่อมกลับคืนสู่อัลลอฮฺ 
{22:42} และหากพวกเขานี้ปฏิเสธต่อเธอ แท้จริงชนชาติของนูหฺและอาดและษะมูด ได้ เคยปฏิเสธต่อเหล่านบีของพวกตนมาก่อนหน้าพวกเขานี้แล้ว 
{22:43} และชนชาติของอิบรอฮีม และชนชาติของลูฎ 
{22:44} และชาวมัดยัน และมูซาก็ได้ถูกปฏิเสธเช่นกัน แต่เราได้ประวิงเวลาให้แก่บรรดาผู้ปฏิเสธศรัทธา และเราก็ได้ลงโทษพวกเขา แล้วการลงโทษของเราเป็นเช่นใดเล่า? 
{22:45} ฉะนั้นตั้งกี่เมืองมาแล้ว เราได้ทำลายมัน โดยที่ชาวเมืองนั้นทุจริต และมันได้พังพาบลงมา และกี่บ่อน้ำมาแล้วที่ถูกทอดทิ้ง และปราสาทกี่หลังที่สูงตระหง่าน 
{22:46} พวกเขาไม่ได้สัญจรไปในแผ่นดินดอกหรือ เพื่อพวกเขาจะได้มีจิตเพื่อใช้พิจารณา หรือมีหูเพื่อใช้สดับฟัง เพราะแท้จริงนัยน์ตานั้นไม่ได้บอดดอก ทว่าหัวใจที่อยู่ในทรวงอกต่างหากเล่าที่มืดบอด 
{22:47} และพวกเขาเร่งเร้าเธอให้มีการลงโทษ ทว่าอัลลอฮฺจะไม่ทรงผิดสัญญาของพระองค์เป็นแน่ และแท้จริงวันหนึ่ง ณ ที่พระเจ้าของเธอนั้นเท่ากับหนึ่งพันปี ตามที่พวกเธอคํานวณนับกัน 
{22:48} และเมืองกี่เมืองมาแล้ว เราได้ประวิงเวลาการลงโทษมัน ทั้ง ๆ ที่ชาวเมืองนั้นทุจริต แล้วเราก็ได้ลงโทษทำลายมัน และยังเรานั้นคือทางกลับคืน 
{22:49} จงกล่าวเถิด "โอ้ ปวงมนุษย์! แท้จริงฉันนี้คือผู้ตักเตือนอันชัดแจ้งแก่พวกเธอเท่านั้น" 
{22:50} ดังนั้นบรรดาผู้ที่มีศรัทธาและทำความดี พวกเขานั้นจะได้รับการอภัยโทษและปัจจัยยังชีพอันมีเกียรติ คือสวนสวรรค์ 
{22:51} และบรรดาผู้ที่เพียรพยายามเพื่อขีดขวางเหล่าโองการของเรานั้น ชนเหล่านั้นคือชาวนรก 
{22:52} และไม่มีศาสนทูตและนบีคนใดเลยที่เราส่งมาก่อนหน้าเธอ เมื่อเขาหวังตั้งใจ แล้วชัยฏอนไม่เข้ามายุแหย่ให้หันเหออกจากความหวังตั้งใจของเขา แต่อัลลอฮฺก็ทรงทำลายล้างสิ่งที่ชัยฏอนยุแหย่ แล้วอัลลอฮฺก็ทรงทำให้โองการทั้งหลายของพระองค์มั่นคง และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{22:53} เพื่อพระองค์จะทรงทำให้สิ่งที่ชัยฏอนยุแหย่นั้น เป็นการทดสอบสำหรับบรรดาผู้ที่มีโรคในจิตใจของพวกเขา และสำหรับบรรดาผู้ที่มีจิตใจแข็งกระด้าง และแท้จริงพวกทุจริตนั้นอยู่ในการแตกแยกที่ห่างไกล 
{22:54} และเพื่อบรรดาผู้รู้จะตระหนักว่า อัลกุรอานคือสัจธรรมจากพระเจ้าของเธอ เพื่อพวกเขาจะได้มีศรัทธาต่อมัน แล้วจิตใจของพวกเขาจะได้ภักดีต่อมัน และแท้จริงอัลลอฮฺทรงเป็นผู้ชี้แนะบรรดาผู้ที่มีศรัทธาสู่แนวทางอันเที่ยงตรง 
{22:55} และบรรดาผู้ปฏิเสธศรัทธานั้นยังคงอยู่ในการสงสัยต่ออัลกุรอาน จนกระทั่งวันโลกาวินาศเกิดขึ้นแก่พวกเขาโดยฉับพลัน หรือการลงโทษแห่งวันสูญสิ้น จะเกิดขึ้นแก่พวกเขา 
{22:56} อํานาจในวันนั้นเป็นของอัลลอฮฺ พระองค์ทรงพิพากษาระหว่างพวกเขา ดังนั้นบรรดาผู้ที่มีศรัทธาและประกอบความดีจะอยู่ในเหล่าสวนสวรรค์แห่งความโปรดปราน 
{22:57} ส่วนบรรดาผู้ปฏิเสธศรัทธาและไม่เชื่อฟังบรรดาโองการของเรานั้น ชนเหล่านั้นพวกเขาจะ ได้รับการลงโทษอันยังความอัปยศ 
{22:58} และบรรดาผู้อพยพในทางของอัลลอฮฺ แล้วพวกเขาถูกสังหารหรือสิ้นชีพ แน่นอน อัลลอฮฺจะทรงประทานปัจจัยยังชีพที่ดี และแท้จริงอัลลอฮฺนั้น พระองค์ทรงเป็นผู้ดีเลิศที่สุดแห่งบรรดาผู้ประทานปัจจัยยังชีพ 
{22:59} พระองค์จะทรงนำพวกเขาเข้าไปในสถานที่ ที่พวกเขาพอใจ คือสวนสวรรค์ และแท้จริงอัลลอฮฺคือพระผู้ทรงรอบรู้ พระผู้ทรงขันติ 
{22:60} เช่นนั้นแหละ และผู้ใดตอบโต้เยี่ยงที่เขาถูกรังแก แล้วเขาก็ยังถูกข่มเหงอีก อัลลอฮฺจะทรงช่วยเหลือเขาอย่างแน่นอน แท้จริงอัลลอฮฺเป็นพระผู้ทรงอภัยยิ่ง พระผู้ทรงยกโทษ 
{22:61} นั่นก็เพราะว่าอัลลอฮฺทรงให้ราตรีคาบเกี่ยวเข้าไปในทิวา และพระองค์ทรงให้ทิวาคาบเกี่ยวเข้าไปในราตรี และแท้จริงอัลลอฮฺคือพระผู้ทรงได้ยิน พระผู้ทรงเห็น 
{22:62} นั่นก็เพราะว่าอัลลอฮฺคือพระผู้ทรงสัจจะ และสิ่งที่พวกเขาวิงวอนขออื่นจากพระองค์นั้นเป็นเท็จ และแท้จริงอัลลอฮฺคือพระผู้ทรงสูงส่ง พระผู้ทรงยิ่งใหญ่ 
{22:63} เธอไม่ได้พิจารณาดอกหรือว่า อัลลอฮฺนั้นทรงนำน้ำลงมาจากฟ้า แล้วแผ่นดินก็กลายเป็นเขียวสดชื่น แท้จริงอัลลอฮฺเป็นพระผู้ทรงอ่อนโยน พระผู้ทรงรอบรู้ยิ่ง 
{22:64} สิ่งที่อยู่ในเหล่าชั้นฟ้าและแผ่นดินเป็นกรรมสิทธิ์ของพระองค์ และแท้จริงอัลลอฮฺนั้นคือพระผู้ทรงอิสระ พระผู้ทรงเป็นที่สรรเสริญ 
{22:65} เธอไม่ได้พิจารณาดูดอกหรือว่า อัลลอฮฺทรงบันดาลสิ่งที่มีอยู่ในแผ่นดินเป็นประโยชน์แก่พวกเธอ อีกทั้งนาวาที่แล่นไปในท้องทะเลโดยพระบัญชาของพระองค์ และทรงยึดฟ้าไม่ให้ตกหล่นลงมาบนแผ่นดิน เว้นแต่โดยพระอนุมัติของพระองค์? แท้จริงอัลลอฮฺคือพระผู้ทรงกรุณายิ่ง พระผู้ทรงปรานียิ่ง ต่อปวงมนุษย์ 
{22:66} และพระองค์คือพระผู้ทรงบันดาลให้พวกเธอมีชีวิต แล้วทรงให้พวกเธอสิ้นชีพ หลังจากนั้นก็จะทรงชุบชีวิตพวกเธออีก แท้จริงมนุษย์นั้นช่างเนรคุณยิ่ง 
{22:67} สำหรับแต่ละประชาชาติ เราได้กําหนดศาสนพิธีขึ้น โดยที่พวกเขาปฏิบัติศาสนพิธีนั้น ดังนั้นพวกเขาอย่าได้โต้แย้งเธอในกิจการนั้น และจงเรียกร้องเชิญชวนไปสู่พระเจ้าของเธอ แท้จริงเธอนั้นอยู่บนแนวทางที่เที่ยงธรรม 
{22:68} และหากพวกเขาโต้แย้งเธอ ก็จงกล่าวเถิดว่า "อัลลอฮฺทรงรอบรู้ยิ่งในสิ่งที่พวกเธอกระทำอยู่" 
{22:69} "อัลลอฮฺจะทรงพิพากษาระหว่างพวกเธอในวันฟื้นคืนชีพ ในเรื่องที่พวกเธอได้เคยขัดแย้งกัน" 
{22:70} เธอไม่รู้ดอกหรือว่า อัลลอฮฺนั้นทรงรอบรู้สิ่งที่อยู่ในชั้นฟ้าและแผ่นดิน แท้จริงสิ่งนั้นอยู่ในบันทึกแล้ว แท้จริงสิ่งนั้นง่ายดายนักสำหรับอัลลอฮฺ 
{22:71} และพวกเขาเคารพสักการะสิ่งอื่น นอกจากอัลลอฮฺ ซึ่งพระองค์ไม่ได้ประทานลงมาให้เป็นหลักฐาน และพวกเขาก็ไม่มีความรู้เกี่ยวกับเรื่องนี้ และพวกทุจริตนั้นจะไม่มีผู้ช่วยเหลือเลย 
{22:72} และเมื่อบรรดาโองการของเราได้ถูกนำมาอ่านอย่างชัดแจ้งแก่พวกเขา เธอจะสังเกตเห็นอาการคัดค้านบนใบหน้าของบรรดาผู้ปฏิเสธศรัทธา พวกเขาแทบจะเข้าไปทำร้ายบรรดาผู้ที่อ่านเหล่าโองการของเราให้พวกเขาฟัง จงกล่าวเถิด "จะให้ฉันแจ้งแก่พวกเธอทราบถึงสิ่งที่เลวร้ายยิ่งกว่านี้ไหม? มันคือเพลิงนรกอย่างใดเล่า อัลลอฮฺทรงสัญญามันไว้แก่บรรดาผู้ปฏิเสธศรัทธา และมันเป็นทางกลับที่เลวร้ายยิ่ง" 
{22:73} โอ้ ปวงมนุษย์! อุทาหรณ์หนึ่งถูกยกมากล่าวไว้แล้ว ดังนั้นพวกเธอจงสดับฟังมันให้ดี แท้จริงบรรดาสิ่งอื่น ที่พวกเธอวิงวอนขอความช่วยเหลือ นอกจากอัลลอฮฺนั้น พวกเขาไม่สามารถจะเนรมิตแม้แต่แมลงวันสักตัว แม้ว่าพวกเขาจะรวมหัวกันเพื่อการนั้นก็ตาม และถ้าแมลงวันชิงเอาสิ่งใดไปจากพวกเขา พวกเขาก็ไม่อาจจะเอามันกลับคืนจากแมลงวันได้ ทั้งผู้ขอและผู้ถูกวอนขอช่างอ่อนแอนัก 
{22:74} พวกเขาไม่ได้เทิดพระเกียรติอัลลอฮฺให้สมกับพระเกียรติศักดิ์ของพระองค์ แท้จริงอัลลอฮฺคือพระผู้ทรงมีพลัง พระผู้ทรงมีอำนาจ 
{22:75} อัลลอฮฺทรงคัดเลือกบรรดาทูตจากหมู่มะลาอิกะฮฺและจากหมู่มนุษย์ แท้จริงอัลลอฮฺเป็นพระผู้ทรงได้ยิน พระผู้ทรงเห็น 
{22:76} พระองค์ทรงรอบรู้สิ่งที่เบื้องหน้าพวกเขา และสิ่งที่อยู่เบื้องหลังพวกเขา และกิจการทั้งหลายจะถูกนำกลับคืนสู่อัลลอฮฺ 
{22:77} โอ้ บรรดาผู้ที่มีศรัทธา! พวกเธอจงก้มรูกูอฺ จงกราบ และจงเคารพสักการะพระเจ้าของพวกเธอเถิด และจงประกอบความดี หวังว่าพวกเธอจะได้รับชัยชนะ 
{22:78} และจงต่อสู้เพื่ออัลลอฮฺ ซึ่งเป็นการต่อสู้ที่แท้จริงเพื่อพระองค์ พระองค์ทรงคัดเลือกพวกเธอ และพระองค์ไม่ได้ทรงทำให้เรื่องของศาสนาเป็นความลําบากแก่พวกเธอเลย คือศาสนาของอิบรอฮีมบรรพบุรุษของพวกเธอ พระองค์ทรงขนานนามพวกเธอว่า "บรรดามุสลิม" ในคัมภีร์ก่อน ๆ และในอัลกุรอาน เพื่อศาสนทูตจะได้เป็นพยานต่อพวกเธอ และพวกเธอจะได้เป็นพยานต่อปวงมนุษย์ ดังนั้นพวกเธอจงดํารงการนมาซ และชําระซะกาต และจงยึดมั่นต่ออัลลอฮฺ พระองค์คือพระผู้ทรงคุ้มครองพวกเธอ พระองค์คือผู้คุ้มครองที่ดีเลิศยิ่ง และพระผู้ทรงช่วยเหลือที่ดียิ่ง 
{23:1} แน่นอนบรรดาศรัทธาชนได้ประสบความสำเร็จแล้ว 
{23:2} ซึ่งพวกเขาเป็นผู้ที่สงบสำรวมในการนมาซของพวกเขา 
{23:3} และพวกเขาที่เป็นผู้ผินหลังไปจากเหล่าเรื่องไร้สาระ 
{23:4} และพวกเขาที่เป็นผู้ชําระซะกาต 
{23:5} และพวกเขาที่เป็นผู้รักษาอวัยเพศของพวกตน 
{23:6} เว้นแต่แก่บรรดาภรรยาของพวกตน หรือ(นางทาส)ที่มือขวาของพวกเขาครอบครอง ในกรณีเช่นนั้นพวกเขาจะไม่ถูกตําหนิ 
{23:7} ฉะนั้นผู้ใดแสวงหาอื่นจากนั้น ชนเหล่านั้น พวกเขาก็เป็นผู้ละเมิด 
{23:8} และพวกเขาที่เป็นผู้เอาใจใส่ต่อสิ่งที่ได้รับมอบหมายของพวกตนและสัญญาของพวกตน 
{23:9} และพวกเขาที่เป็นผู้รักษาการนมาซของพวกตน 
{23:10} ชนเหล่านี้แหละ พวกเขาเป็นทายาท 
{23:11} ซึ่งพวกเขาจะได้รับมรดกสวนสวรรค์ชั้นฟิรเดาสฺ พวกเขาเป็นอมตะอยู่ในนั้น 
{23:12} และขอสาบานว่า เราได้สร้างมนุษย์มาจากธาตุแท้ของดิน 
{23:13} แล้วเราทำให้เขาเป็นเชื้ออสุจิอยู่ในที่พักอันมั่นคง 
{23:14} แล้วเราได้ทำให้เชื้ออสุจิกลายเป็นก้อนเลือด แล้วเราได้ทำให้ก้อนเลือดกลายเป็นก้อนเนื้อ แล้วเราได้ทำให้ก้อนเนื้อกลายเป็นกระดูก แล้วเราหุ้มกระดูกนั้นด้วยเนื้อ แล้วเราได้เป่าวิญญาณให้เขากลายเป็นอีกรูปร่างหนึ่ง ดังนั้นอัลลอฮฺทรงจําเริญยิ่ง พระผู้ทรงเลิศแห่งปวงผู้สร้าง 
{23:15} หลังจากนั้น พวกเธอก็ต้องสิ้นชีพอย่างแน่นอน 
{23:16} แล้วพวกเธอจะถูกชุบชีวิตขึ้นในวันฟื้นคืนชีพ 
{23:17} และแน่นอนยิ่งเราได้สร้างชั้นฟ้าทั้งเจ็ดไว้เบื้องบนพวกเธอ และเราไม่ได้เพิกเฉย ทอดทิ้งระบบการสร้าง 
{23:18} และเราได้นำน้ำลงมาจากฟ้าตามปริมาณ แล้วเราได้ให้มันขังอยู่ในแผ่นดิน และแท้จริงเราเป็นผู้มีความสามารถอย่างแน่นอนที่จะให้มันเหือดหายไป 
{23:19} และด้วยน้ำนั้นเราทำให้มันเป็นสวนหลากหลายแก่พวกเธอ มีต้นอินทผาลัม และต้นองุ่น ในสวนนั้น พวกเธอมีผลไม้มากมาย และส่วนหนึ่งพวกเธอก็บริโภคมัน 
{23:20} และเราได้ทำให้มันเป็นต้นไม้ที่ภูเขาซีนาย ซึ่งมันได้ผลิตออกมาเป็นน้ำมันและน้ำแกง สำหรับผู้บริโภค 
{23:21} และแท้จริงในเรื่องปศุสัตว์นั้นเป็นบทเรียนสำหรับพวกเธอ เราให้พวกเธอดื่ม(น้ำนม)ที่อยู่ในท้องของมัน และในตัวมันมีประโยชน์มากมายสำหรับพวกเธอ และบางชนิดพวกเธอก็บริโภคมัน 
{23:22} และพวกเธอได้บรรทุกบนหลังมัน เช่นเดียวกับใช้บรรทุกบนนาวา 
{23:23} และแท้จริงเราได้ส่งนูหฺไปยังหมู่ชนของเขา ดังนั้นเขาได้กล่าวว่า "โอ้ หมู่ชนของฉัน! พวกเธอจงเคารพสักการะอัลลอฮฺเถิด พวกเธอนั้นไม่มีพระผู้เป็นเจ้าอื่นใด นอกจากพระองค์ ดังนั้นพวกเธอจะไม่ยำเกรงหรือ?" 
{23:24} แล้วหัวหน้าของบรรดาผู้ปฏิเสธศรัทธาในหมู่ชนของเขาได้กล่าวขึ้นว่า "เขาผู้นี้ไม่ใช่ผู้ใดอื่นนอกจากเป็นมนุษย์ธรรมดาเช่นเดียวกับพวกท่าน เพียงแต่เขาต้องการที่จะทำตัวให้ดีเด่นกว่าพวกท่าน และหากอัลลอฮฺทรงประสงค์แล้ว แน่นอนพระองค์จะทรงส่งมะลาอิกะฮฺลงมา เราไม่เคยได้ยินคําพูดเช่นนี้ในสมัยบรรพบุรุษรุ่นก่อนของพวกเราเลย" 
{23:25} "เขาไม่ได้เป็นอันใดนอกจากเป็นคนบ้า ดังนั้นพวกท่านจงอดทนคอยเขาสักระยะเวลาหนึ่งเถิด" 
{23:26} นูหฺได้กล่าวว่า "พระเจ้าของข้าฯ! โปรดช่วยเหลือข้าฯด้วย เพราะพวกเขาปฏิเสธไม่ยอมเชื่อข้าฯ" 
{23:27} ดังนั้นเราจึงเปิดเผยสำแดงแก่เขา ให้ต่อเรือภายใต้การดูแลของเราและการสั่งสอนของเรา และเมื่อคําบัญชาของเราได้มาถึง น้ำในเตาก็จะเดือดพุ่ง เธอจงบรรทุกทุกชนิดของสัตว์เป็นคู่ ๆ และครอบครัวของเธอด้วย นอกจากผู้ที่คําดํารัสได้บันทึกไว้ก่อนแล้ว(ให้หายนะ)ในหมู่พวกเขา(ที่ปฏิเสธ) และเธออย่าได้พูดอ้อนวอนต่อฉันในเรื่องพวกทุจริต แท้จริงพวกเขาจะถูกทำให้จมน้ำตาย 
{23:28} ครั้นเมื่อเธอและผู้ที่อยู่ร่วมกับเธอได้ขึ้นไปอยู่บนเรือแล้ว ก็จงกล่าวเถิดว่า "มวลการสรรเสริญเป็นของอัลลอฮฺ พระผู้ซึ่งทรงให้เรารอดพ้นจากหมู่ชนทุจริต" 
{23:29} และจงกล่าวเถิดว่า "พระเจ้าของข้าฯ! โปรดนำข้าฯลงจากเรือด้วยการลงที่มีความจําเริญ และพระองค์เท่านั้นเป็นผู้เลิศยิ่งแห่งบรรดาผู้นำลง" 
{23:30} แท้จริงในการนั้นย่อมเป็นนานาสัญญาณ และแท้จริงเราเป็นผู้ทดสอบ 
{23:31} แล้วหลังจากพวกเขา เราได้บังเกิดชนอีกกลุ่มหนึ่ง 
{23:32} ดังนั้นเราได้ส่งศาสนทูตคนหนึ่งของพวกเขาไปยังพวกเขา โดยกล่าวว่า "พวกเธอจงเคารพสักการะอัลลอฮฺเถิด พวกเธอไม่มีพระผู้เป็นเจ้าอื่นใดนอกจากพระองค์ ดังนั้นพวกเธอจะไม่ยำเกรงหรือ?" 
{23:33} และหัวหน้าหมู่ชนของเขา คือบรรดาผู้ปฏิเสธศรัทธาและค้านการมีวันปรโลก และเราได้ให้ความสำราญแก่พวกเขาในโลกนี้ กล่าวว่า "เขาผู้นี้ไม่ใช่ผู้ใดอื่น นอกจากเป็นมนุษย์ธรรมดาเช่นเดียวกับพวกท่าน เขากินอาหารเช่นเดียวกับที่พวกท่านกิน และเขาดื่มเช่นเดียวกับพวกท่านดื่ม" 
{23:34} "และหากพวกท่านเชื่อฟังมนุษย์เช่นเดียวกับพวกท่าน พวกท่านก็เป็นผู้สูญเสีย" 
{23:35} "เขาสัญญากับพวกท่านว่า เมื่อพวกท่านได้ตายไปแล้ว และพวกท่านกลายเป็นดิน และกระดูกแล้ว พวกท่านจะถูกนำให้ออกมาฟื้นคืนชีพอีกใช่ไหม?" 
{23:36} "ไกลเสียจริง! ไกลเสียจริง! ในสิ่งที่พวกท่านถูกสัญญาไว้" 
{23:37} "ไม่มีชีวิตอันใดอีก นอกจากการดํารงชีวิตของเราในโลกนี้ เราจะตายและเราจะเป็นเพียงแค่นี้และพวกเราจะไม่ถูกชุบให้ฟื้นคืนชีพอีกแน่" 
{23:38} "เขาไม่ใช่ผู้ใดอื่น นอกจากเป็นมนุษย์ธรรมดาที่กล่าวเท็จต่ออัลลอฮฺ และเราจะไม่มีศรัทธาต่อเขาเป็นอันขาด" 
{23:39} เขากล่าวว่า "พระเจ้าของข้าฯ! โปรดช่วยเหลือข้าฯ เพราะพวกเขาปฏิเสธไม่ยอมเชื่อข้าฯ" 
{23:40} พระองค์ตรัสว่า "หลังจากชั่วเวลาอีกเล็กน้อย พวกเขาจะกลายเป็นผู้เศร้าโศกเสียใจอย่างแน่นอน" 
{23:41} ดังนั้นเสียงกัมปนาทได้ผลาญชีวิตพวกเขาอย่างยุติธรรม แล้วเราได้ทำให้พวกเขากลายเป็นเศษขยะ ฉะนั้นความห่างไกล(จากพระเมตตา)จึงประสบแก่หมู่ชนทุจริต 
{23:42} แล้วหลังจากพวกเขา เราได้บังเกิดหมู่ชนอีกหลายกลุ่ม 
{23:43} ไม่มีประชาชาติใดที่จะได้รับการลงโทษก่อนกําหนดของมัน และก็จะไม่ล่าช้ากว่ากําหนดเช่นกัน 
{23:44} แล้วเราได้ส่งบรรดาศาสนทูตของเรามาอย่างต่อเนื่องกัน ทุกครั้งที่ศาสนทูตของพวกเขาได้มายังชนชาติหนึ่ง พวกเขาก็ปฏิเสธไม่ยอมเชื่อถือเขา ดังนั้นเราจึงให้พวกเขาบางกลุ่มตามหลังอีกบางกลุ่ม แล้วเราได้ทำให้พวกเขาเป็นเรื่องเล่าขาน ฉะนั้นความห่างไกล(จากพระเมตตา)จึงประสบแก่บรรดาผู้ไม่ยอมมีศรัทธา 
{23:45} แล้วเราได้ส่งมูซา และพี่ชายของเขาคือฮารูน พร้อมด้วยบรรดาอภินิหารสัญญาณของเราและหลักฐานอันชัดแจ้ง 
{23:46} ไปยังฟิรเอานฺและชนชั้นนำของเขา แต่พวกเขาก็หยิ่งยโส และพวกเขาเป็นหมู่ชนที่จองหอง 
{23:47} พวกเขากล่าวว่า "จะให้พวกเรามีศรัทธาต่อบุคคลทั้งสอง ที่มีสภาพเช่นเดียวกับเรา และทั้ง ๆ ที่พวกพ้องของเขาทั้งสองก็เป็นทาสรับใช้เรากระนั้นหรือ?" 
{23:48} ฉะนั้นพวกเขาจึงปฏิเสธไม่ยอมเชื่อฟังเขาทั้งสอง พวกเขาจึงอยู่ในหมู่ผู้พินาศ 
{23:49} และแท้จริงเราได้ให้คัมภีร์(เตารอฮฺ)แก่มูซา เพื่อพวกเขาจะได้อยู่ในแนวทางที่ถูกต้อง 
{23:50} และเราได้บ้นดาลให้อีซา บุตรมัรยัม และมารดาของเขาเป็นอภินิหารสัญญาณหนึ่ง และเราได้ให้ที่พักพิงแก่เขาทั้งสอง ณ ที่ราบสูงแห่งหนึ่ง เป็นที่พักอันสะดวกสบาย และมีธารน้ำไหล 
{23:51} โอ้ บรรดาศาสนทูต! พวกเธอจงบริโภคส่วนที่ดี และจงประพฤติดีเถิด เพราะแท้จริงฉันรอบรู้ในสิ่งที่พวกเธอกระทำ 
{23:52} แท้จริงนี่คือประชาชาติของพวกเธอ เป็นประชาชาติเดียวกัน และฉันคือพระเจ้าของพวกเธอฉะนั้นพวกเธอจงยำเกรงต่อฉัน 
{23:53} พวกเขาได้แตกแยกกันในกิจการของพวกตน แต่ละฝ่ายก็พอใจในสิ่งที่ตนเองยึดถือ 
{23:54} ดังนั้นเธอจงปล่อยพวกเขาให้อยู่ในความงมงายของพวกเขาเองสักระยะเวลาหนึ่งเถิด 
{23:55} พวกเขาคิดว่า สิ่งที่เราได้ให้แก่พวกเขา เช่น ทรัพย์สมบัติและบุตรหลานนั้น ... 
{23:56} เราได้รีบเร่งให้สิ่งที่ดี ๆ แก่พวกเขากระนั้นหรือ? ไม่ใช่เช่นนั้นดอก! ทว่าพวกเขาไม่มีความรู้สึกเลยหรือ? 
{23:57} แท้จริงพวกเขาที่เป็นผู้มีจิตใจยำเกรงเนื่องจากความกลัวต่อพระเจ้าของพวกตน 
{23:58} และพวกเขาที่มีศรัทธาต่อมวลสัญญาณแห่งพระเจ้าของพวกตน 
{23:59} และพวกเขาที่ไม่ตั้งภาคีต่อพระเจ้าของพวกตน 
{23:60} และบรรดาผู้ที่บริจาคสิ่งที่พวกตนได้มา โดยที่จิตใจของเขาเปี่ยมด้วยความหวั่นเกรงว่า พวกเขาต้องกลับคืนสู่พระเจ้าของพวกตน 
{23:61} ชนเหล่านั้น พวกเขารีบเร่งในการประกอบมวลความดี และพวกเขาเป็นผู้สมควรต่อการเป็นผู้รุดหน้าไปก่อน 
{23:62} และเราไม่มอบภาระหน้าที่แก่ชีวิตใด นอกจากว่าจะเท่ากับกำลังความสามารถของมัน และ ณ ที่เรานั้นมีบันทึกที่บอกเล่าความจริง โดยที่พวกเขาจะไม่ถูกอยุติธรรม 
{23:63} ทว่าจิตใจของพวกเขาถูกปิดบังจากสิ่งนี้ และพวกเขามีการงานอื่นอีกนอกเหนือจากนั้น โดยที่พวกเขาต้องปฏิบัติมัน 
{23:64} จนกระทั่งเมื่อเราได้คร่าเอาชีวิตพวกที่อยู่ในความสุขสำราญของตนด้วยการลงโทษ เมื่อนั้นพวกเขาก็ตะโกนร้องขอความช่วยเหลือ 
{23:65} "พวกเธออย่าได้ตะโกนร้องขอความช่วยเหลือเลยในวันนี้ แท้จริงพวกเธอจะไม่ได้รับความช่วยเหลือจากเราดอก" 
{23:66} "แน่นอนโองการทั้งหลายของเราถูกนำมาอ่านแก่พวกเธอ แล้วพวกเธอก็หันส้นเท้าของพวกเธอกลับ" 
{23:67} "อย่างเย่อหยิ่งต่ออัลกุรอาน ในยามค่ำคืนพวกเธอจับกลุ่มสนทนากัน" 
{23:68} พวกเขาไม่ได้พิจารณาพระดํารัสดอกหรือ? หรือว่าสิ่งที่ไม่เคยมีมายังบรรพบุรุษรุ่นก่อนของพวกเขานั้นได้มีมายังพวกเขากันแน่? 
{23:69} หรือว่าพวกเขาไม่รู้จักศาสนทูตของพวกตน ดังนั้นพวกเขาจึงปฏิเสธต่อต้านเขา 
{23:70} หรือพวกเขากล่าวหาเขาว่าเป็นคนวิกลจริต ไม่ใช่เช่นนั้นดอก! เขาได้นำความสัตย์จริงมาให้พวกเขาแล้ว แต่พวกเขาส่วนใหญ่เป็นผู้เกลียดชังความจริง 
{23:71} และหากว่าความสัตย์จริงนั้นสอดคล้องกับอารมณ์ของพวกเขาแล้ว เหล่าชั้นฟ้าและแผ่นดินและสิ่งที่อยู่ในนั้นต้องพินาศอย่างแน่นอน ทว่าเราได้นำข้อเตือนสติของพวกเขามาให้พวกเขาแล้ว แต่พวกเขาเป็นผู้หันหลังให้กับข้อเตือนสติของพวกตน 
{23:72} หรือเธอขอค่าจ้าง(ในการเผยแพร่ศาสนา)จากพวกเขากระนั้นหรือ? แต่การให้ค่าจ้างของพระเจ้าของเธอนั้นเลิศยิ่งกว่า และพระองค์เท่านั้นทรงเป็นเลิศยิ่งในหมู่ผู้ประทานปัจจัยยังชีพ 
{23:73} และแท้จริงพวกเธอนั้นเป็นพวกชักชวนพวกเขาไปสู่แนวทางอันเที่ยงธรรมอย่างแน่นอน 
{23:74} และแท้จริงบรรดาผู้ไม่มีศรัทธาต่อวันปรโลกนั้น พวกเขาเป็นผู้หันห่างจากแนวทางอันเที่ยงธรรม 
{23:75} และหากเราเมตตาพวกเขาและเราได้ปลดเปลื้องความทุกข์ยากออกจากพวกเขาแล้ว แน่นอนพวกเขาก็ยังคงลุ่มหลงอย่างมืดบอดอยู่ในความผยองของพวกตน 
{23:76} และโดยแน่แท้เราได้ทดสอบพวกเขาด้วยการลงโทษ แต่พวกเขาก็ไม่ได้ภักดีต่อพระเจ้าของพวกตน และพวกเขาก็ไม่ยอมถ่อมตน 
{23:77} จนกระทั่งเมื่อเราเปิดประตูแห่งการลงโทษอันสาหัสแก่พวกเขา เมื่อนั้น พวกเขาก็เป็นผู้ท้อถอยหมดหวัง 
{23:78} และพระองค์คือพระผู้ทรงสร้างโสตหูและดวงตาและจิตใจแก่พวกเธอ แต่เพียงส่วนน้อยเท่านั้นที่พวกเธอขอบพระคุณ 
{23:79} และพระองค์เป็นผู้ทรงแพร่พันธุ์ของพวกเธอในแผ่นดิน และพวกเธอจะถูกรวบรวมให้กลับไปยังพระองค์ 
{23:80} และพระองค์เป็นผู้ทรงให้เป็น และทรงให้สิ้นชีพ และพระองค์ทรงสิทธิในการสับเปลี่ยนหมุนเวียนราตรีทิวา พวกเธอไม่ไตร่ตรองดอกหรือ? 
{23:81} ทว่าพวกเขาก็พูดอย่างที่บรรพชนเคยพูดมา 
{23:82} พวกเขาพูดว่า "เมื่อเราตายไป และเราได้กลายเป็นดินและกระดูก เราจะยังถูกชุบชีวิตขึ้นมาอีกหรือ?" 
{23:83} แท้จริงเราและบรรพบุรุษของเราได้เคยถูกสัญญามาก่อนแล้วในเรื่องนี้ มันไม่ใช่อื่นใด นอกจากเป็นนิยายแห่งบรรพชน" 
{23:84} จงกล่าวเถิด "แผ่นดินนี้และผู้ที่อยู่ในนั้นเป็นของผู้ใด? หากพวกเธอรู้" 
{23:85} พวกเขาจะกล่าวว่า "มันเป็นของอัลลอฮฺ" จงกล่าวเถิด "ถ้าเช่นนั้น พวกเธอจะไม่พิจารณาใคร่ครวญหรือ?" 
{23:86} จงกล่าวเถิด "ผู้ใดเป็นเจ้าของชั้นฟ้าทั้งเจ็ด และเป็นผู้สร้างบัลลังก์อันยิ่งใหญ่?" 
{23:87} พวกเขาจะกล่าวว่า "มันเป็นของอัลลอฮฺ" จงกล่าวเถิด "ถ้าเช่นนั้นพวกเธอจะไม่ยำเกรงหรือ?" 
{23:88} จงกล่าวเถิด "อํานาจอันกว้างใหญ่ไพศาลของทุกสรรพสิ่งนั้นอยู่ในพระหัตถ์ของผู้ใด? และพระองค์คือพระผู้ทรงปกป้องคุ้มครอง และจะไม่มีผู้ใดปกป้องคุ้มครองพระองค์ หากพวกเธอรู้" 
{23:89} พวกเขาจะกล่าวว่า "มันเป็นของอัลลอฮฺ" จงกล่าวเถิด "ดังนั้นพวกเธอถูกหลอกลวงได้อย่างใด?" 
{23:90} ทว่าเราได้นำเอาสัจธรรมมาให้แก่พวกเขาแล้ว และแท้จริงพวกเขาเป็นผู้กล่าวเท็จอย่างแน่นอน 
{23:91} อัลลอฮฺไม่ได้ทรงตั้งผู้ใดเป็นพระบุตร และไม่มีพระเจ้าอื่นใดคู่เคียงกับพระองค์ ถ้าเช่นนั้นพระเจ้าแต่ละตนก็จะเอาสิ่งที่ตนสร้างไปเสียหมด และพระเจ้าบางตนในหมู่พวกเขา ก็จะมีอํานาจเหนือกว่าอีกบางตน พระพิสุทธิคุณแห่งอัลลอฮฺ ทรงพ้นจากสิ่งที่พวกเขากล่าวหา 
{23:92} พระผู้ทรงรอบรู้ในสิ่งพ้นญาณวิสัยและสิ่งที่มองเห็นได้ พระองค์ทรงสูงส่งยิ่งจากสิ่งที่พวกเขาตั้งเป็นภาคี 
{23:93} จงกล่าวเถิด "พระเจ้าของข้าฯ! หากพระองค์จะทรงให้ข้าฯได้เห็นสิ่งที่พวกเขาถูกกล่าวเตือนสำทับไว้" 
{23:94} "พระเจ้าของข้าฯ! ก็โปรดอย่าให้ข้าฯอยู่ในหมู่พวกทุจริตเลย" 
{23:95} และแท้จริงเราเป็นผู้มีอานุภาพอย่างแน่นอนที่จะให้เธอได้เห็นสิ่งที่เราได้สัญญากับพวกเขาไว้ 
{23:96} เธอจงปราบความชั่วด้วยสิ่งที่ดียิ่งกว่า เรารู้ดียิ่งในสิ่งที่พวกเขากล่าวหา 
{23:97} และจงกล่าวเถิด "พระเจ้าของข้าฯ! ข้าฯขอความคุ้มครองต่อพระองค์ให้พ้นจาก เสียงกระซิบกระซาบของชัยฏอน" 
{23:98} "และข้าฯขอความคุ้มครองต่อพระองค์ พระเจ้าของข้าฯ! ให้พ้นจากการที่พวกมันจะนำความชั่วร้ายมาสู่ข้าฯ" 
{23:99} จนกระทั่งเมื่อความตายได้มาหาคนใดในพวกเขา เขาก็จะกล่าวขึ้นว่า "พระเจ้าของข้าฯ! โปรดให้ข้าฯกลับไปมีชีวิตอีกครั้งหนึ่งเถิด" 
{23:100} "เพื่อข้าฯจะได้ประพฤติดีในสิ่งที่ข้าฯได้ปล่อยละเลยไว้" ไม่ใช่เช่นนั้นดอก! มันเป็นเพียงถ้อยคําที่เขาพูดไปเท่านั้น และเบื้องหน้าของพวกเขานั้นมีโลกบัรซัค จนกระทั่งถึงวันที่พวกเขาจะถูกชุบให้ฟื้นคืนชีพขึ้นมา 
{23:101} ดังนั้นเมื่อแตรได้ถูกเป่าขึ้น ก็จะไม่มีความสัมพันธ์ทางเครือญาติระหว่างพวกเขาในวันนั้น และพวกเขาจะไม่ไต่ถามซึ่งกันและกัน 
{23:102} ดังนั้นผู้ใด ตราชูของเขามีน้ำหนัก ชนเหล่านั้น พวกเขาเป็นผู้ประสบชัยชนะ 
{23:103} และผู้ใด ตราชูของเบา ชนเหล่านั้นคือผู้สูญเสียตนเอง เป็นอมตะอยู่ในนรกญะฮันนัม 
{23:104} เพลิงนรกจะเผาไหม้ใบหน้าของพวกเขา และพวกเขาในนั้นจะมีใบหน้าที่บิดเบี้ยว 
{23:105} โองการทั้งหลายของเราถูกนำมาอ่านแก่พวกเธอแล้วไม่ใช่หรือ? แล้วพวกเธอก็ปฏิเสธไม่ยอมเชื่อมัน 
{23:106} พวกเขากล่าวว่า "พระเจ้าของข้าฯ! ความเลวร้ายของพวกข้าฯได้เข้ามาครอบงําพวกข้า และพวกเราเป็นหมู่ชนผู้หลงทาง" 
{23:107} "พระเจ้าของพวกข้าฯ! โปรดเอาพวกเราออกจากนรกด้วยเถิด ถ้าหากเรากลับไปทำความชั่วอีก แน่นอนเราก็เป็นพวกทุจริต" 
{23:108} พระองค์ตรัสว่า "พวกเธอจงถอยออกไปจมอยู่ในนั้นและอย่ามาพูดกับฉัน!" 
{23:109} แท้จริงมีหมู่ชนกลุ่มหนึ่งจากปวงบ่าวของเรา พวกเขากล่าวว่า "พระเจ้าของข้าฯ! พวกข้าฯได้มีศรัทธาต่อพระองค์ ดังนั้นโปรดอภัยโทษให้แก่พวกข้าฯ และโปรดเมตตาต่อพวกข้าฯ และพระองค์ทรงประเสริฐยิ่งในเหล่าผู้ปรานี" 
{23:110} พวกเธอได้ดูถูกเหยียดหยามพวกเขา จนกระทั่งทำให้พวกเธอลืมนึกถึงฉัน และพวกเธอก็หัวเราะเยาะเย้ยพวกเขา 
{23:111} แท้จริงฉันได้ตอบแทนรางวัลให้แก่พวกเขาแล้วในวันนี้ เพราะพวกเขาอดทน แท้จริงพวกเขาเท่านั้นเป็นผู้ได้รับชัยชนะ 
{23:112} พระองค์ตรัสว่า "พวกเธอพำนักอยู่ในแผ่นดินเป็นเวลานานกี่ปี?" 
{23:113} พวกเขากล่าวตอบว่า "เราพำนักอยู่วันหนึ่งหรือเสี้ยวหนึ่งของวัน โปรดถามนักคํานวณเถิด" 
{23:114} พระองค์ตรัสว่า "พวกเธอไม่ได้พำนักอยู่ เว้นแต่เพียงเล็กน้อยเท่านั้น หากพวกเธอรู้" 
{23:115} "พวกเธอคิดว่า เราได้ให้พวกเธอบังเกิดมาโดยไร้ประโยชน์ และคิดว่า พวกเธอจะไม่กลับคืนมายังเรากระนั้นหรือ?" 
{23:116} อัลลอฮฺพระผู้ทรงสูงส่ง พระผู้ทรงมีอํานาจ พระผู้ทรงสัจจะ ไม่มีพระผู้เป็นเจ้าอื่นใด นอกจากพระองค์ พระเจ้าแห่งบัลลังก์อันทรงเกียรติ 
{23:117} และผู้ใดวิงวอนขอพระเจ้าอื่นคู่เคียงกับอัลลอฮฺ โดยที่เขาไม่มีหลักฐานพิสูจน์ในการนี้ การคิดบัญชีของเขาก็จะอยู่ที่พระเจ้าของเขา แท้จริงบรรดาผู้ปฏิเสธศรัทธาจะไม่ประสบความสำเร็จ 
{23:118} และจงกล่าวเถิด "พระเจ้าของข้าฯ! โปรดอภัยและเมตตา และพระองค์คือพระผู้ทรงเมตตาที่ดียิ่ง" 
{24:1} นี่คือซูเราะฮฺหนึ่งที่เราได้ประทานมันลงมา และเราได้กําหนดเป็นข้อบังคับสิ่งที่มีอยู่ในมัน และเราได้ประทานโองการต่าง ๆ ที่มีอยู่ในนั้นให้เป็นบทบัญญัติอันชัดแจ้ง เพื่อพวกเธอจะได้รำลึกใคร่ครวญ 
{24:2} หญิงผู้ผิดประเวณีและชายผู้ผิดประเวณี พวกเธอจงโบยเขาทั้งสอง คนละหนึ่ง ร้อยที และอย่าให้ความสงสารที่มีต่อคนทั้งสองนั้นยับยั้งพวกเธอไม่ให้ปฏิบัติตามพระบัญญัติของอัลลอฮฺเป็นอันขาด หากพวกเธอศรัทธาต่ออัลลอฮฺและวันปรโลกจริง และจงให้ผู้มีศรัทธาชนกลุ่มหนึ่งเป็นสักขีพยานในการลงทัณฑ์คนทั้งสอง 
{24:3} ชายผู้ผิดประเวณีจะไม่สมรส นอกจากกับหญิงผู้ผิดประเวณีหรือหญิงผู้ตั้งภาคี และหญิงผู้ผิดประเวณีจะไม่มีผู้ใดสมรสกับนาง นอกจากชายผู้ผิดประเวณีหรือชายผู้ตั้งภาคี และสิ่งนั้นเป็นที่ต้องห้ามแก่บรรดาผู้ที่มีศรัทธา 
{24:4} และบรรดาผู้กล่าวหาบรรดาหญิงบริสุทธิ์ แล้วพวกเขาไม่ได้นำสักขีพยานสี่คนมา พวกเธอจงโบยพวกเขาแปดสิบที และพวกเธออย่ารับการเป็นสักขีพยานของพวกเขาตลอดไป ชนเหล่านั้นพวกเขาเป็นผู้ฝ่าฝืน 
{24:5} นอกจากบรรดาผู้ลุแก่โทษหลังจากนั้น และพวกเขาปรับปรุงตัวเองให้ดีขึ้น แท้จริงอัลลอฮฺคือพระผู้ทรงอภัย พระผู้ทรงปรานีเสมอ 
{24:6} และบรรดาผู้กล่าวหาภรรยาของตน ทั้ง ๆ ที่พวกเขาไม่มีสักขีพยานนอกจากตัวของพวกเขาเอง สักขีพยานของพวกเขาแต่ละคน ก็ด้วยการสาบานสี่ครั้งด้วยอัลลอฮฺว่า เขาเป็นหนึ่งในหมู่ผู้พูดจริง 
{24:7} และครั้งที่ห้า(ให้เขากล่าว)ว่า การสาปแช่งของอัลลอฮฺจงมีแก่ตน หากตนเป็นผู้ที่กล่าวเท็จ 
{24:8} และการลงโทษจะพ้นจากนาง ก็ต่อเมื่อนางกล่าวสาบานสี่ครั้งด้วยอัลลอฮฺว่า เขาเป็นหนึ่งในหมู่ผู้กล่าวเท็จ 
{24:9} และครั้งที่ห้า(ให้นางกล่าว)ว่า ความกริ้วของอัลลอฮฺจงประสบต่อนาง หากเขาเป็นหนึ่งในหมู่ผู้พูดจริง 
{24:10} และหากไม่ใช่เพราะความโปรดปรานของอัลลอฮฺแก่พวกเธอและความเมตตาของพระองค์แล้วละก็ ... และแท้จริงอัลลอฮฺทรงเป็นพระผู้ทรงนิรโทษ พระผู้ทรงมีปรีชาญาณ 
{24:11} แท้จริงบรรดาผู้นำข่าวเท็จมานั้นเป็นบุคคลกลุ่มหนึ่งจากพวกเธอ พวกเธออย่าได้คิดว่ามันเป็นสิ่งเลวร้ายสำหรับพวกเธอ ทว่ามันเป็นการดีแก่พวกเธอ ทุกคนในหมู่พวกเขานั้นจะได้รับสิ่งที่ เขาได้ขวนขวายไว้จากการทำบาป ส่วนผู้ที่มีบทบาทอย่างมากในเรื่องนี้ ในหมู่พวกเขานั้น เขาผู้นั้นจะได้รับการลงโทษอย่างมหันต์ 
{24:12} เมื่อพวกเธอได้ยินข่าวเท็จนี้ เหตุใดเล่าบรรดาศรัทธาชนชายและบรรดาศรัทธาชนหญิงจึงไม่คิดเปรียบเทียบกับตัวของพวกเขาเองในทางที่ดีและกล่าวว่า "นี่เป็นเรื่องโกหกอย่างชัดแจ้ง"? 
{24:13} เหตุใดเล่าพวกเขาจึงไม่นำพยานสี่คนมาเพื่อยืนยันมัน? หากพวกเขาไม่นำพยานเหล่านั้นมา ดังนั้นชนเหล่านั้น ณ ที่อัลลอฮฺ พวกเขาก็เป็นผู้กล่าวเท็จ 
{24:14} และหากไม่ใช่เพราะความโปรดปรานของอัลลอฮฺแก่พวกเธอและความเมตตาของพระองค์ทั้งในโลกนี้และโลกหน้าแล้ว การลงโทษอย่างมหันต์ก็จะประสบแก่พวกเธอ เนื่องจากสิ่งที่พวกเธอกําลังง่วนกันอยู่ 
{24:15} (นั่นก็คือ)เมื่อพวกเธอได้ถ่ายทอดข่าวนั้นด้วยลิ้นของพวกเธอ และพวกเธอพูดกับปากของพวกเธอในสิ่งที่พวกเธอไม่มีความรู้ และพวกเธอคิดว่ามันเป็นเรื่องเล็ก แต่ ณ ที่อัลลอฮฺนั้นมันเป็นเรื่องใหญ่หลวง 
{24:16} เมื่อพวกเธอได้ยินมัน เหตุใดพวกเธอจึงไม่กล่าวว่า "ไม่บังควรที่เราจะพูดถึงเรื่องนี้ พระพิสุทธิคุณแห่งพระองค์ นี่เป็นการกล่าวใส่ร้ายอย่างมหันต์" 
{24:17} อัลลอฮฺทรงตักเตือนพวกเธอเพื่อไม่ให้กลับไปประพฤติเช่นนี้อีกเป็นอันขาด หากพวกเธอเป็นผู้มีศรัทธา 
{24:18} และอัลลอฮฺทรงชี้แจงโองการทั้งหลายอย่างชัดเจนแก่พวกเธอ และอัลลอฮฺทรงเป็นพระผู้ทรงรอบรู้ พระผู้ทรงมีปรีชาญาณ 
{24:19} แท้จริงบรรดาผู้ชอบที่จะให้สิ่งอนาจารแพร่หลายไปในหมู่ผู้มีศรัทธานั้น พวกเขาจะได้รับการลงโทษอย่างเจ็บปวดทั้งในโลกนี้และโลกหน้า และอัลลอฮฺทรงรอบรู้และพวกเธอไม่รู้ 
{24:20} และหากไม่ใช่เพราะความโปรดปรานของอัลลอฮฺแก่พวกเธอและความเมตตาของพระองค์แล้ว ... และแท้จริงอัลลอฮฺคือพระผู้ทรงเอ็นดู พระผู้ทรงปรานีเสมอ 
{24:21} โอ้ บรรดาผู้ที่มีศรัทธา! พวกเธออย่าติดตามฝีก้าวของชัยฏอน และผู้ใดติดตามฝีก้าวของชัยฏอน มันก็จะสั่งให้ทำการลามกและความชั่ว และหากไม่ใช่เพราะความโปรดปราน ของอัลลอฮฺแก่พวกเธอและความเมตตาของพระองค์แล้ว ก็จะไม่มีผู้ใดสักคนในหมู่พวกเธอที่บริสุทธิ์ แต่อัลลอฮฺทรงชำระมลทินผู้ที่พระองค์ทรงประสงค์ และอัลลอฮฺเป็นพระผู้ทรงได้ยิน พระผู้ทรงรอบรู้ 
{24:22} และผู้มีเกียรติและผู้มั่งคั่งในหมู่พวกเธออย่าได้สาบานที่จะไม่ให้(ความช่วยเหลือ) แก่ญาติมิตร และคนยากจน และผู้อพยพในหนทางของอัลลอฮฺ และพวกเขาจงอภัยและยกโทษ (ให้แก่พวกเขาเถิด) พวกเธอจะไม่ชอบหรือที่อัลลอฮฺจะทรงอภัยให้แก่พวกเธอ? และอัลลอฮฺคือพระผู้ทรงอภัย พระผู้ทรงปรานีเสมอ 
{24:23} แท้จริงบรรดาผู้กล่าวหาบรรดาสตรีที่สงวนตัว สตรีที่ไม่สนใจในความชั่ว สตรีผู้มีศรัทธา พวกเขาถูกสาปแช่งทั้งในโลกนี้และโลกหน้า และพวกเขาจะได้รับการลงโทษอย่างมหันต์ 
{24:24} วันที่ลิ้นของพวกเขา และมือของพวกเขา และเท้าของพวกเขาจะเป็นพยานค้านต่อพวกเขาในสิ่งที่พวกเขาได้กระทำไว้ 
{24:25} วันนั้นอัลลอฮฺจะทรงตอบแทนแก่พวกเขาอย่างครบถ้วน ตามส่วนแห่งการตอบแทนอันแท้จริงของพวกเขา และพวกเขาจะรู้ว่า อัลลอฮฺนั้น พระองค์คือพระผู้ทรงสัจจะ พระผู้ทรงเปิดเผย 
{24:26} บรรดาหญิงเลวย่อมคู่ควรกับบรรดาชายเลว และบรรดาชายเลวย่อมคู่ควรกับบรรดาหญิงเลว และบรรดาหญิงดีย่อมคู่ควรกับบรรดาชายดี และบรรดาชายดีย่อมคู่ควรกับบรรดาหญิงดี ชนเหล่านั้นเป็นผู้บริสุทธิ์กว่าสิ่งที่พวกเขากล่าวหา บรรดาผู้ถูกใส่ร้ายจะได้รับการอภัยโทษและเครื่องยังชีพอันมีเกียรติ 
{24:27} โอ้ บรรดาผู้ที่มีศรัทธา! พวกเธออย่าเข้าไปในบ้านใดอื่นจากบ้านของพวกเธอ จนกว่าพวกเธอจะขออนุญาตและให้สะลามแก่เจ้าของบ้านเสียก่อน นั่นเป็นการดีสำหรับพวกเธอ หวังว่าพวกเธอจะได้ใคร่ครวญ 
{24:28} เมื่อพวกเธอไม่พบผู้ใดในบ้านนั้น ก็อย่าเข้าไป จนกว่าพวกเธอจะได้รับอนุญาต และหากมีการกล่าวแก่พวกเธอว่า "จงกลับไป" ก็จงกลับไปเถิด มันเป็นการเหมาะสมยิ่งแก่พวกเธอ และอัลลอฮฺทรงรอบรู้สิ่งที่พวกเธอกระทำ 
{24:29} ไม่ถือเป็นความผิดแก่พวกเธอที่จะเข้าไปในสถานที่ใด ที่ไม่ใช่ที่พักอาศัย ซึ่ง ณ ที่นั่น มีข้าวของเครื่องใช้ของพวกเธอตั้งอยู่ และอัลลอฮฺทรงรู้ดีถึงสิ่งที่พวกเธอเปิดเผยและสิ่งที่พวกเธอปกปิด 
{24:30} จงบอกแก่บรรดาบุรุษผู้มีศรัทธา ให้พวกเขาลดสายตาของพวกตนลงต่ำ และให้พวกเขาสงวนรักษาอวัยวะเพศของพวกเขา นั่นเป็นการบริสุทธิ์ยิ่งแก่พวกเขา แท้จริงอัลลอฮฺทรงรอบรู้สิ่งที่พวกเขากระทำ 
{24:31} และจงบอกแก่บรรดาสตรีผู้มีศรัทธา ให้พวกนางลดสายตาของพวกนางลงต่ำ และให้พวกนางรักษาอวัยวะเพศของพวกนาง และอย่าเปิดเผยเครื่องประดับของพวกนาง เว้นแต่สิ่งที่พึงเปิดเผยได้ และพวกนางต้องปิดด้วยผ้าคลุมศีรษะของนางลงมาถึงหน้าอกของนาง และอย่าให้นางเปิดเผยเครื่องประดับของพวกนาง เว้นแต่แก่สามีของพวกนาง หรือบิดาของพวกนาง หรือบิดาของสามีของพวกนาง หรือบุตรชายของพวกนาง หรือบุตรชายของสามีของพวกนาง หรือพี่น้องเพศชายของพวกนาง หรือบุตรชายของพี่น้องเพศชายของพวกนาง หรือบุตรชายของพี่น้องเพศหญิงของพวกนาง หรือพวกผู้หญิงของพวกนาง หรือ(ทาสและทาสี)ที่มือขวาของพวกนางครอบครอง หรือคนรับใช้ผู้ชายที่ไม่มีความรู้สึกทางเพศ หรือเด็กที่ยังไม่รู้เรื่องอวัยะพึงสงวนของผู้หญิง และนางอย่าเคาะเท้าของตน เพื่อจะให้รู้ว่า มีเครื่องประดับที่พวกนางปกปิดอยู่ และพวกเธอทั้งหลายจงสำนึกผิดต่ออัลลอฮฺเถิด โอ้ บรรดาผู้ที่มีศรัทธา! เพื่อว่าพวกเธอจะได้รับความสำเร็จ 
{24:32} และพวกเธอจงจัดการสมรสให้แก่ผู้เป็นโสดในหมู่พวกเธอ และเหล่าคนดีจากเหล่าทาสของพวกเธอ และเหล่าทาสีของพวกเธอ หากพวกเขายากจน อัลลอฮฺจะทรงให้พวกเขาร่ำรวยขึ้นจากความโปรดปรานของพระองค์ และอัลลอฮฺคือพระผู้ทรงไพบูลย์ พระผู้ทรงรอบรู้ 
{24:33} และบรรดาผู้ที่ยังไม่มีโอกาสสมรส ก็จงให้เขาข่มความใคร่จนกว่าอัลลอฮฺจะทรงให้พวกเขาร่ำรวยขึ้นจากความโปรดปรานของพระองค์ และบรรดาผู้ที่ต้องการทำสัญญาไถ่ตัวให้เป็นอิสระจากการคุ้มครองของมือขวาของพวกเธอ พวกเธอก็จงทำสัญญากับพวกเขา หากพวกเธอรู้ว่าเป็นการดีแก่พวกเขา และจงบริจาคทรัพย์สมบัติของอัลลอฮฺที่ได้ทรงประทานแก่พวกเธอนั้นให้แก่พวกเขา และพวกเธออย่าบังคับบรรดาเด็กสาวของพวกเธอให้ผิดประเวณี หากนางประสงค์จะอยู่อย่างบริสุทธิ์ พวกเธอแค่เพื่อต้องการผลประโยชน์ในชีวิตโลกนี้ และผู้ใดบังคับพวกนางเช่นนั้น แท้จริงอัลลอฮฺ หลังจากการที่พวกนางถูกบังคับ ก็จะทรงเป็นพระผู้ทรงอภัย พระผู้ทรงเมตตา(แก่พวกนาง) 
{24:34} และโดยแน่นอน เราได้ประทานโองการต่าง ๆ อันชัดแจ้งแก่พวกเธอแล้ว และอุทาหรณ์จากบรรดาผู้ได้ล่วงลับไปก่อนพวกเธอ และข้อตักเตือนแก่บรรดาผู้ยำเกรง 
{24:35} อัลลอฮฺทรงเป็นรัศมีแห่งเหล่าชั้นฟ้าและแผ่นดิน อุปมารัศมีของพระองค์ อุปไมยดั่งช่องตามผนังที่มีตะเกียง ตะเกียงนั้นอยู่ในโคมแก้ว โคมแก้วนั้นเป็นเสมือนดวงดาวที่จรัสแสง ถูกจุดจากน้ำมันของต้นไม้ที่มีความจำเริญ คือต้นมะกอก ซึ่งไม่ได้อยู่ทางบูรพทิศและไม่ได้อยู่ทางประจิมทิศ น้ำมันของมันแทบจะส่องประกายแสงออกมา แม้เพลิงยังไม่ทันได้สัมผัสมัน รัศมีเหนือรัศมี อัลลอฮฺทรงนำทางด้วยรัศมีแห่งพระองค์แก่ผู้ที่พระองค์ทรงประสงค์ และอัลลอฮฺทรงยกอุทาหรณ์เหล่านี้แก่มวลมนุษย์ และอัลลอฮฺคือพระผู้ทรงรอบรู้ทุกสิ่ง 
{24:36} ในบรรดาบ้าน ที่อัลลอฮฺทรงอนุญาตให้ก่อสร้าง และให้พระนามของพระองค์ได้รับการรำลึกอยู่ในนั้นเสมอ – แซ่ซ้องสดุดีแด่พระองค์ในนั้น ทั้งในยามอรุณและยามสนธยา 
{24:37} โดยบรรดาบุรุษผู้ที่การค้าและการขายไม่ได้ทำให้พวกเขาเผอเรอต่อการรำลึกถึงอัลลอฮฺ และการดํารงนมาซ และการชําระซะกาต พวกเขาประหวั่นต่อวันหนึ่ง ซึ่งหัวใจและนัยน์ตาจะเหลือกลานในวันนั้น 
{24:38} เพื่ออัลลอฮฺจะทรงตอบแทนพวกเขาอย่างดีเยี่ยมตามที่พวกเขาได้กระทำไว้ และพระองค์จะทรงเพิ่มให้พวกเขาอีกจากความโปรดปรานของพระองค์ และอัลลอฮฺทรงประทานปัจจัยยังชีพแก่ผู้ที่พระองค์ทรงประสงค์โดยไม่จำกัด 
{24:39} และบรรดาผู้ปฏิเสธศรัทธานั้น การงานของพวกเขาเปรียบเสมือนภาพลวงตาในที่ราบโล่งเตียน คนกระหายน้ำคิดว่ามันเป็นแอ่งน้ำ จนกระทั่งเมื่อเขามาถึงที่นั่น เขาจะไม่พบสิ่งใดเลย แต่เขาได้พบอัลลอฮฺ ณ ตรงที่เขาอยู่ แล้วพระองค์ทรงตอบแทนบัญชีการงานของเขาอย่างครบถ้วน และอัลลอฮฺนั้นทรงเป็นผู้รวดเร็วในการตอบแทน 
{24:40} หรือเปรียบเสมือนความมืดมนทั้งหลายในท้องทะเลลึก มีคลื่นซ้อนคลื่นถาโถมเหนือตัวเขา และเบื้องบนของมันก็มีเมฆหนา ความมืดทึบซ้อนทับกันชั้นแล้วชั้นเล่า เมื่อเขายื่นมือของตนออกมา เขาแทบจะมองไม่เห็นมัน และผู้ใดที่อัลลอฮฺไม่ทรงทำให้เขาได้รับรัศมี เขาก็จะไม่ได้รับรัศมีเลย 
{24:41} เธอไม่เห็นดอกหรือว่า อัลลอฮฺนั้น ผู้ที่อยู่ในเหล่าชั้นฟ้าและแผ่นดิน และวิหคที่กางปีก ต่างก็แซ่ซ้องสดุดีพระองค์ ทุกอย่างนั้นต่างก็รู้การภาวนาขอพรของตนและการแซ่ซ้องสดุดีของตน และอัลลอฮฺทรงรอบรู้ในสิ่งที่พวกเขากระทำ 
{24:42} และอํานาจการปกครองแห่งเหล่าชั้นฟ้าและแผ่นดินเป็นกรรมสิทธิ์ของอัลลอฮฺ และยังอัลลอฮฺคือจุดหมายปลายทาง 
{24:43} เธอไม่ได้เห็นดอกหรือว่า อัลลอฮฺนั้นทรงบันดาลให้เมฆลอย แล้วทรงทำให้ประสานตัวกัน แล้วทรงทำให้รวมกันเป็นกลุ่มก้อน แล้วเธอก็จะเห็นฝนโปรยลงมาจากกลุ่มเมฆนั้น และพระองค์ทรงให้มันตกลงมาจากฟากฟ้า มีขนาดเท่าภูเขา ในนั้นมีลูกเห็บ แล้วพระองค์จะทรงให้มันหล่นลงมาโดนผู้ที่พระองค์ทรงประสงค์ และพระองค์จะทรงให้มันผ่านพ้นไปจากผู้ที่พระองค์ทรงประสงค์ แสงประกายแห่งสายฟ้าแลบของพระองค์แทบจะโฉบเฉี่ยวเอาสายตาไป 
{24:44} อัลลอฮฺทรงให้ราตรีและทิวาหมุนเวียนผลัดกัน แน่นอนในสิ่งนั้นมีข้อตักเตือนสติแก่ผู้มีพิจารณญาน 
{24:45} และอัลลอฮฺทรงบันดาลให้สัตว์ทุกชนิดบังเกิดจากน้ำ ดังนั้นในหมู่พวกมัน มีที่เลื้อยคลานด้วยท้องของมัน และในหมู่พวกมัน มีที่เดินด้วยเท้าทั้งสอง และในหมู่พวกมัน มีที่เดินด้วยเท้าทั้งสี่ อัลลอฮฺทรงบังเกิดสิ่งที่พระองค์ทรงประสงค์ แท้จริงอัลลอฮฺนั้นทรงมีอำนาจเหนือทุกสรรพสิ่ง 
{24:46} โดยแน่นอน เราได้ประทานโองการต่าง ๆ อันชัดแจ้ง และอัลลอฮฺทรงชี้แนะทางแก่ผู้ที่พระองค์ทรงประสงค์สู่หนทางที่เที่ยงตรง 
{24:47} และพวกเขากล่าวกันว่า "เรามีศรัทธาต่ออัลลอฮฺและศาสนทูตนี้ และเราเชื่อฟังปฏิบัติตาม" แต่แล้วพวกเขากลุ่มหนึ่งก็หันหลังกลับไปหลังจากนั้น และชนเหล่านั้นไม่ใช่ผู้มีศรัทธาดอก 
{24:48} และเมื่อพวกเขาถูกเรียกร้องไปสู่อัลลอฮฺและศาสนทูตของพระองค์ เพื่อให้พิพากษาระหว่างพวกเขา เมื่อนั้นพวกเขากลุ่มหนึ่งก็พากันผินหลังให้ 
{24:49} และหากว่าสิทธิประโยชน์นั้นเป็นของพวกเขาแล้ว พวกเขาจะรีบมาหาเขาอย่างนอบน้อม 
{24:50} ในจิตใจของพวกเขามีโรคกระนั้นหรือ หรือว่าพวกเขามีความสงสัย หรือว่าพวกเขากลัวว่าอัลลอฮฺและศาสนทูตของพระองค์จะลําเอียงออกจากพวกเขา? หามิได้! พวกเขาเหล่านี้เป็นพวกทุจริตต่างหาก 
{24:51} แท้จริงคํากล่าวของบรรดาผู้ที่มีศรัทธา เมื่อพวกเขาถูกเรียกร้องไปสู่อัลลอฮฺและศาสนทูตของพระองค์เพื่อให้พิพากษาระหว่างพวกเขา พวกเขาจะกล่าวว่า "เรารับฟัง และเราภักดี" และชนเหล่านี้พวกเขาเป็นผู้ประสบความสำเร็จ 
{24:52} และผู้ใดภักดีต่ออัลลอฮฺและศาสนทูตของพระองค์ และเกรงกลัวอัลลอฮฺและยำเกรงพระองค์แล้ว ชนเหล่านั้น พวกเขาก็เป็นผู้ได้รับชัยชนะ 
{24:53} และพวกเขาได้สาบานด้วยพระนามของอัลลอฮฺ โดยการสาบานอย่างแข็งขันของพวกเขาว่า หากเธอมีคําสั่งแก่พวกเขา พวกเขาก็จะออกไป จงกล่าวเถิด "พวกเธออย่าสาบานเลย (มันเป็นเพียง)การเชื่อฟัง ที่รู้ ๆ กันอยู่ แท้จริงอัลลอฮฺนั้นทรงรู้ดียิ่งในสิ่งที่พวกเธอกระทำ" 
{24:54} จงกล่าวเถิด "พวกเธอจงภักดีอัลลอฮฺ และจงภักดีต่อศาสนทูตเถิด" หากพวกเขาผินหลังให้ แท้จริงหน้าที่ของเขา คือสิ่งที่ได้ถูกมอบหมาย และหน้าที่ของพวกเธอคือสิ่งที่ได้ถูกมอบหมายเช่นกัน และหากพวกเธอเชื่อภักดีต่อเขาแล้ว พวกเธอก็จะอยู่ในทางที่ถูกต้อง และหน้าที่ของศาสนทูตไม่มีอื่นใดนอกจากการเผยแพร่อันชัดแจ้ง 
{24:55} อัลลอฮฺทรงสัญญากับบรรดาผู้ที่มีศรัทธาในหมู่พวกเธอและบรรดาผู้กระทำคุณงามความดี ว่าพระองค์จะทรงให้พวกเขาเป็นตัวแทนสืบช่วงแผ่นดิน เสมือนดังที่พระองค์ทรงให้บรรดาชนก่อนพวกเขาเป็นตัวแทนสืบช่วงมาก่อนแล้ว และพระองค์จะทรงทำให้ศาสนาของพวกเขา ซึ่งพระองค์ทรงโปรดปรานนั้น เป็นที่มั่นคงแก่พวกเขา และจะทรงเปลี่ยนแปลงให้พวกเขาได้รับความปลอดภัยหลังจากความกลัวของพวกเขา โดยที่พวกเขาจะต้องเคารพสักการะฉัน ไม่ตั้งภาคีสักอย่างต่อฉัน และผู้ใดปฏิเสธศรัทธาหลังจากนั้น ชนเหล่านั้น พวกเขาก็คือผู้ฝ่าฝืน 
{24:56} และพวกเธอจงดํารงการนมาซ และจงชําระซะกาต และจงภักดีต่อศาสนทูต เพื่อพวกเธอจะได้รับความเมตตา 
{24:57} และเธออย่าคิดว่าบรรดาผู้ปฏิเสธศรัทธานั้น พวกเขาจะหนีรอดไปได้ในแผ่นดินนี้ และที่พำนักของพวกเขาคือเพลิงนรก และมันเป็นทางกลับที่เลวร้าย 
{24:58} โอ้ บรรดาผู้ที่มีศรัทธา! บรรดาผู้ที่มือขวาของพวกเธอครอบครอง และบรรดาผู้ที่ยังไม่บรรลุศาสนนิติภาวะในหมู่พวกเธอ จะต้องขออนุญาตพวกเธอสามเวลาคือ ก่อนเวลานมาซฟัจญ์ริ และเวลาพวกเธอเปลื้องเสื้อผ้าในยามกลางวัน และหลังจากเวลานมาซอิชาอ์ ทั้งสามนี้เป็นเวลาส่วนตัวของพวกเธอ หลังจากนี้แล้วไม่เป็นที่น่าตําหนิแก่พวกเธอและแก่พวกเขา เพราะพวกเธอก็วนเวียนกันไปมา เช่นนั้นแหละ อัลลอฮฺทรงชี้แจงโองการทั้งหลายแก่พวกเธอ และอัลลอฮฺเป็นพระผู้ทรงรอบรู้ พระผู้ทรงมีปรีชาญาณ 
{24:59} และเมื่อเด็ก ๆ ในหมู่พวกเธอบรรลุศาสนนิติภาวะ พวกเขาก็ต้องขออนุญาตเช่นเดียวกับบรรดาชนก่อนหน้าพวกเขานั้นได้ขออนุญาต เช่นนั้นแหละอัลลอฮฺทรงชี้แจงบรรดาโองการของพระองค์ให้เป็นที่ชัดแจ้งแก่พวกเธอ และอัลลอฮฺเป็นพระผู้ทรงรอบรู้ พระผู้ทรงมีปรีชาญาณ 
{24:60} และบรรดาหญิงวัยชรา ซึ่งพวกนางไม่ปรารถนาที่จะสมรสแล้ว ไม่เป็นที่น่าตําหนิแก่พวกนางที่จะเปลื้องเสื้อผ้าของนางออกโดยไม่เปิดเผยส่วนงดงาม และหากพวกนางงดเว้นเสียก็จะเป็นการดีแก่พวกนาง และอัลลอฮฺคือพระผู้ทรงได้ยิน พระผู้ทรงรอบรู้ 
{24:61} ไม่เป็นการลําบากใจอันใดแก่คนตาบอด และไม่เป็นการลําบากใจอันใดแก่คนพิการ และไม่เป็นการลําบากใจอันใดแก่คนป่วย และไม่(เป็นการลําบากใจอันใด)เช่นกันแก่ตัวของพวกเธอที่จะรับประทานที่บ้านของพวกเธอเอง หรือที่บ้านของบิดาของพวกเธอ หรือที่บ้านของมารดาของพวกเธอ หรือที่บ้านของพี่ชายน้องชายของพวกเธอ หรือที่บ้านของพี่สาวน้องสาวของพวกเธอ หรือที่บ้านของลุงอาของพวกเธอ หรือที่บ้านของป้าอาสาวของพวกเธอ หรือที่บ้านของลุงน้าของพวกเธอ หรือที่บ้านของป้าน้าสาวของพวกเธอ หรือที่บ้านที่พวกเธอครอบครองลูกกุญแจของมัน หรือที่บ้านของเพื่อนของพวกเธอ ไม่เป็นความผิดอันใดแก่พวกเธอที่จะร่วมรับประทานกันเป็นหมู่หรือแยกกัน เมื่อพวกเธอเข้าไปในบ้าน ก็จงกล่าวสะลามให้แก่ตัวของพวกเธอเอง เป็นการคํานับอันจําเริญยิ่งจากอัลลอฮฺ เช่นนั้นแหละ อัลลอฮฺทรงชี้แจงโองการทั้งหลายให้เป็นที่ชัดแจ้งแก่พวกเธอ เพื่อพวกเธอจะได้ไตร่ตรอง 
{24:62} อันบรรดาผู้ที่มีศรัทธาที่แท้จริงนั้นคือ บรรดาผู้ที่มีศรัทธาต่ออัลลอฮฺและศาสนทูตของพระองค์ เมื่อพวกเขามารวมกันอยู่กับเขาในกิจการที่สำคัญ พวกเขาจะไม่ผละออกไปจนกว่าพวกเขาจะขอ อนุญาตจากเขาเสียก่อน แท้จริงบรรดาผู้ที่ขออนุญาตต่อเธอนั้น ชนเหล่านั้นคือบรรดาผู้ที่มีศรัทธาต่ออัลลอฮฺและศาสนทูตของพระองค์ ดังนั้น เมื่อพวกเขาอนุญาตต่อเธอเพื่อกิจการบางอย่างของพวกเขาแล้ว ก็จงอนุญาตแก่ผู้ที่เธอพึงประสงค์ในหมู่พวกเขาเถิด และจงขออภัยต่ออัลลอฮฺให้แก่พวกเขา แท้จริงอัลลอฮฺนั้นคือพระผู้ทรงอภัย พระผู้ทรงปรานีเสมอ 
{24:63} พวกเธออย่าทำให้การเรียกขานศาสนทูตในหมู่พวกเธอ เป็นเช่นเดียวกับการเรียกขานของพวกเธอระหว่างกัน แน่นอน อัลลอฮฺทรงรู้ถึงบรรดาผู้ที่แอบหลีกเลี่ยงออกไปในหมู่พวกเธอ ดังนั้น บรรดาผู้ที่ฝ่าฝืนคําสั่งของเขา ก็จงระวังเหตุร้ายที่จะเกิดขึ้นกับพวกเขา หรือการลงโทษอันเจ็บปวดจะเกิดขึ้นกับพวกเขา 
{24:64} จงรู้เถิดว่า สิ่งที่อยู่ในเหล่าชั้นฟ้าและแผ่นดินนั้นเป็นกรรมสิทธิ์ของอัลลอฮฺ แน่นอน อัลลอฮฺทรงรอบรู้ถึงสภาพที่พวกเธอเป็นอยู่ และวันที่พวกเขาจะถูกนำกลับไปสู่พระองค์ พระองค์ก็จะทรงแจ้งสิ่งที่พวกเขาได้กระทำไว้ให้พวกเขาทราบ และอัลลอฮฺทรงรอบรู้เกี่ยวกับทุกสิ่ง 
{25:1} ทรงจําเริญ พระผู้ทรงประทานมาตรการจำแนกข้อเท็จจริงแก่บ่าวของพระองค์ เพื่อเขาจะได้เป็นผู้ตักเตือนแก่สากลโลก 
{25:2} พระผู้ซึ่งกรรมสิทธิ์แห่งเหล่าชั้นฟ้าและแผ่นดินนั้นเป็นของพระองค์ และไม่ทรงเอาผู้ใดเป็นพระบุตร และพระองค์ไม่มีภาคีในการครอบครอง และพระองค์ทรงให้บังเกิดทุกสิ่ง แล้วทรงกําหนดมันให้เป็นไปตามกฎสภาวะ 
{25:3} พวกเขาได้เคารพสักการะพระเจ้าอื่น ๆ นอกจากพระองค์ โดยที่พระเจ้าเหล่านั้นไม่ได้สร้างสิ่งใด ทั้ง ๆ ที่พวกเขาถูกสร้างขึ้นมา และพวกเขาไม่มีอํานาจที่จะให้โทษและให้คุณแก่ตัวเองได้ และพวกเขาไม่มีอํานาจควบคุมความตายและการมีชีวิตและการฟื้นคืนชีพ 
{25:4} และบรรดาผู้ปฏิเสธศรัทธากล่าวว่า "แท้จริงอัลกุรอานนี้ไม่ใช่อันใด นอกจากการโกหกที่เขาได้กุขึ้นมาเอง และหมู่ชนอื่น ๆ ได้ช่วยเขาในเรื่องนี้" อันที่จริง พวกเขาได้กล่าวออกมาด้วยความอยุติธรรมและความเท็จ 
{25:5} และพวกเขากล่าวว่า "มันเป็นนิยายแห่งบรรพชน ที่เขารวบรวมมาเขียน แล้วมันถูกนำมาอ่านแก่เขาทั้งยามอรุณและยามสนธยา" 
{25:6} จงกล่าวเถิด "มันถูกประทานลงมาโดยพระผู้ทรงรอบรู้ความลับในเหล่าชั้นฟ้าและแผ่นดินแท้จริง พระองค์เป็นพระผู้ทรงอภัย พระผู้ทรงปรานีเสมอ" 
{25:7} และพวกเขากล่าวว่า "ไฉนศาสนทูตคนนี้! เขาจึงกินอาหารและเดินในตลาด เหตุใดจึงไม่มีมะลักถูกส่งมากับเขา เพื่อจะได้เป็นผู้ตักเตือนร่วมกับเขาเล่า?" 
{25:8} "หรือมีคลังสมบัติถูกโยนลงมาให้แก่เขา หรือให้เขามีสวนแห่งหนึ่ง เพื่อเขาจะได้กินจากมัน" และพวกทุจริตก็กล่าวขึ้นว่า "พวกท่านไม่ได้ปฏิบัติตามผู้ใด นอกจากชายผู้ถูกอาคมเท่านั้น" 
{25:9} จงดูเถิด! พวกเขาได้เปรียบเปรยตัวอย่างต่าง ๆ แก่เธออย่างใด? พวกเขาจึงหลงทาง แล้วพวกเขาก็ไม่อาจจะพบทางเที่ยงได้ 
{25:10} ทรงจําเริญ พระผู้ซึ่ง หากพระองค์ทรงประสงค์ อาจจะทรงให้เธอมีดียิ่งกว่านั้น คือมีสวนหลากหลาย มีแม่น้ำลำธารไหลผ่านจากเบื้องล่างของมัน และจะทรงให้เธอมีเวียงวัง 
{25:11} ทว่าพวกเขาปฏิเสธวันโลกาวินาศ และเราได้เตรียมเพลิงอันร้อนแรงไว้สำหรับผู้ปฏิเสธวันโลกาวินาศนั้น 
{25:12} เมื่อมันเห็นพวกเขาแต่ไกล พวกเขาก็จะได้ยินเสียงมันเดือดดาลและคำราม 
{25:13} และเมื่อพวกเขาถูกโยนลงไปในสถานที่คับแคบ ในสภาพที่ถูกจองจำ ณ ที่นั่น พวกเขาจะวิงวอนขอความพินาศให้แก่ตัวเอง 
{25:14} "ในวันนี้เธออย่าได้วิงวอนขอความพินาศเพียงครั้งเดียว แต่จงวิงวอนขอความพินาศมากมายหลายครั้ง" 
{25:15} จงกล่าวเถิด "สิ่งนั้นดีกว่า หรือว่าสวนสวรรค์อมตะ ที่ถูกสัญญาไว้แก่บรรดาผู้ยำเกรงกันแน่?" สิ่งนั้นเป็นการตอบแทนและทางกลับที่ดีสำหรับพวกเขา 
{25:16} พวกเขาในสวนสวรรค์นั้น จะได้รับสิ่งที่พวกเขาประสงค์ โดยเป็นผู้อมตะ มันเป็นสัญญาที่ถูกวอนขอต่อพระเจ้าของเธอ 
{25:17} และวันที่พระองค์ทรงรวบรวมพวกเขาและบรรดาผู้ที่พวกเขาเคารพสักการะอื่นจากอัลลอฮฺ และพระองค์ตรัสว่า "พวกเธอทำให้บรรดาบ่าวของฉันเหล่านั้นหลงทางกระนั้นหรือ? หรือว่า พวกเขาหลงทางกันเอง?" 
{25:18} พวกเขากล่าวว่า "พระพิสุทธิคุณแห่งพระองค์ ไม่เป็นการบังควรแก่พวกข้าฯ ที่พวกข้าฯจะยึดถือผู้คุ้มครองอื่น ๆ นอกจากพระองค์ ทว่าพระองค์ได้ทรงให้พวกเขาและบรรพบุรุษของพวกเขาเสพสุข จนกระทั่งพวกเขาได้ลืมต่อการรำลึก และพวกเขาได้เป็นหมู่ชนผู้หายนะ" 
{25:19} "แน่นอน พวกเขาได้ปฏิเสธพวกเธอในสิ่งที่พวกเธอกล่าว ดังนั้นพวกเธอจึงไม่อาจเลี่ยงการลงโทษ หรือช่วยเหลือตนเองได้ และพวกเธอคนใดกระทำผิด เราจะให้เขาลิ้มรสการทรมานอันมหันต์" 
{25:20} และเราไม่ได้ส่งคนใดจากบรรดาศาสนทูตก่อนหน้าเธอ นอกจากพวกเขาจะกินอาหารและเดินในตลาด และเราได้ทำให้พวกเธอบางคนเป็นข้อทดสอบแก่อีกบางคน "พวกเธอจะอดทนไหม?" และพระเจ้าของเธอนั้นทรงเห็นทุกอย่าง 
{25:21} และบรรดาผู้ที่ไม่หวังในการที่จะพบกับเรากล่าวว่า "ไฉนเล่ามะลาอิกะฮฺจึงไม่ถูกส่งลงมายังพวกเรา หรือ(ไฉนเล่า)เราไม่เห็นพระเจ้าของพวกเรา?" แน่นอน พวกเขาหยิ่งยะโสในตัวของพวกเขาเอง และพวกเขาได้ละเมิดขอบเขตอย่างใหญ่หลวง 
{25:22} วันที่พวกเขาเห็นมะลาอิกะฮฺ ในวันนั้นจะไม่มีข่าวดีสำหรับเหล่าทรชน และพวกเขาจะกล่าวว่า "ถูกปิดห้ามอย่างเด็ดขาด" 
{25:23} และเรามุ่งสู่การงานที่พวกเขาได้เคยปฏิบัติมา แล้วเราก็จะทำให้มันกลายเป็นละอองฝุ่นที่ปลิวว่อน 
{25:24} ชาวสวนสวรรค์ในวันนั้นจะอยู่ในที่พำนักอันดี และที่พักผ่อนอันสบายยิ่ง 
{25:25} และวันที่ท้องฟ้าจะแตกออกพร้อมด้วยเมฆ และมะลาอิกะฮฺจะถูกทะยอยส่งลงมา 
{25:26} ในวันนั้น อํานาจอันแท้จริงเป็นสิทธิ์ของพระผู้ทรงเมตตา และสำหรับผู้ปฏิเสธศรัทธานั้น มันเป็นวันที่ลําบากยิ่ง 
{25:27} และวันที่ผู้ทุจริตจะกัดมือทั้งสองข้างของตน พลางกล่าวว่า "โอ้! ถ้าฉันได้ยึดแนวทางร่วมกับศาสนทูตก็จะเป็นการดี" 
{25:28} "โอ้! หากฉันไม่ได้คบคนนั้นเป็นมิตรก็คงดี" 
{25:29} "อันที่จริง เขาได้ทำให้ฉันหลงออกจากการตักเตือน หลังจากที่มันได้มีมายังฉัน และชัยฏอนนั้น มันเป็นผู้หลอกลวงมนุษย์เสมอ" 
{25:30} และศาสนทูตได้กล่าวว่า "พระเจ้าของข้าฯ! แท้จริง หมู่ชนของข้าฯได้ถือว่าอัลกุรอานนี้เป็นสิ่งที่ถูกทอดทิ้ง" 
{25:31} และเช่นนั้นแหละ เราได้ทำให้นบีทุกคนมีศัตรูที่มาจากเหล่าทรชน และเพียงพอแล้ว ที่พระเจ้าของเธอทรงเป็นพระผู้ทรงชี้นำทางเที่ยง และพระผู้ทรงช่วยเหลือ 
{25:32} และบรรดาผู้ปฏิเสธกล่าวว่า "ไฉนอัลกุรอานจึงไม่ถูกประทานลงมาทั้งหมดแก่เขาเล่า?" นั่นเพราะเราจะใช้มันเพื่อทำให้ดวงใจของเธอมั่นคง และเราได้อ่านมันอย่างมีระเบียบ 
{25:33} และไม่มีดอกที่พวกเขาจะนำข้อเปรียบเทียบใด ๆ มาค้านเธอ โดยที่เราไม่นำความสัตย์จริงมาให้เธอ และการอธิบายที่ดียิ่งกว่า 
{25:34} บรรดาผู้ที่ถูกเกณฑ์ให้มาชุมนุมกันบนใบหน้า เพื่อไปสู่นรกญะฮันนัม ชนเหล่านั้นจะอยู่ในสถานที่ที่เลวยิ่ง และหลงทางมากที่สุด 
{25:35} และแน่นอน เราได้ประทานคัมภีร์แก่มูซา และเราได้ให้พี่ชายของเขาคือฮารูนเป็นผู้ช่วยเหลือ 
{25:36} แล้วเราได้กล่าวว่า "เธอทั้งสองจงไปยังหมู่ชนที่ปฏิเสธต่อบรรดาอภินิหารสัญญาณของเรา" และเราได้ทำลายพวกเขาอย่างย่อยยับ 
{25:37} และหมู่ชนของนูหฺ เมื่อพวกเขาปฏิเสธต่อบรรดาศาสนทูต เราได้ทำให้พวกเขาจมน้ำตายและเราได้ทำให้พวกเขาเป็นสัญญาณหนึ่งแก่มนุษยชาติ และเราได้เตรียมการทรมาณอันเจ็บปวดไว้แก่พวกทุจริต 
{25:38} และเราได้ทำลายพวกอาด และพวกษะมูด และชาวบ่อน้ำ และชนชาติอีกมากมายระหว่างนั้น 
{25:39} และแต่ละพวก เราได้นำหลักฐานมาชี้แจงแก่เขา และแต่ละพวก เราก็ได้ทำลายอย่างสิ้นซาก 
{25:40} และแน่นอน พวกเขาได้ผ่านมายังเมืองซึ่งถูกกระหน่ำด้วยฝนหิน แล้วพวกเขาไม่เห็นมันดอกหรือ? เปล่าดอก! พวกเขาไม่หวังที่จะกลับคืนชีพอีกต่างหาก 
{25:41} และเมื่อพวกเขาเห็นเธอ พวกเขาก็จะไม่ถือเอาเธอเป็นอย่างอื่น นอกจากเพื่อเป็นที่ล้อเลียน "คนนี้หรือ ที่อัลลอฮฺทรงส่งมาให้เป็นศาสนทูต?" 
{25:42} "เขาเกือบจะหลอกให้พวกเราหลงทางไปจากบรรดาพระเจ้าของเราแล้ว ยังดีที่เราอดทนยึดมั่นต่อพวกพระเจ้าเหล่านั้น" และพวกเขาจะรู้เมื่อพวกเขาได้พบเห็นการลงโทษว่า ผู้ใดจะหลงทางกันแน่ 
{25:43} เธอไม่เห็นดอกหรือ ผู้ที่ยึดเอาอารมณ์ของตนมาเป็นพระเจ้า แล้วเธอยังจะเป็นผู้ปกป้องเขาอยู่อีกหรือ? 
{25:44} หรือเธอคิดว่า พวกเขาส่วนมากจะได้ยินหรือหรือใช้ปัญญา? พวกเขาไม่ใช่อื่นใดนอกจากเป็นเช่นปศุสัตว์ ยิ่งไปกว่านั้น พวกเขายังหลงทางยิ่งกว่า 
{25:45} เธอไม่เห็นดอกหรือว่า พระเจ้าของเธอทรงแผ่เงาออกอย่างใด? และหากพระองค์ทรงประสงค์ ก็จะทรงทำให้มันหยุดนิ่ง และเราได้ทำให้ดวงอาทิตย์เป็นสิ่งบ่งบอกถึงเรื่องนั้น 
{25:46} แล้วเราได้ดึงมันกลับคืนมายังเรา ทีละนิด 
{25:47} และพระองค์คือพระผู้ทรงทำให้ราตรีเป็นอาภรณ์สำหรับพวกเธอ และให้การนอนเป็นการพักผ่อน และทำให้ทิวาเป็นการเสาะหา 
{25:48} และพระองค์คือพระผู้ส่งลม เป็นการนำข่าวดีล่วงหน้า ท่ามกลางความเมตตาของพระองค์และเราได้ประทานน้ำบริสุทธิ์ลงมาจากฟากฟ้า 
{25:49} เพื่อเราจะใช้มันชุบชีวิตแผ่นดินที่แห้งแล้ง และเราจะให้มันเป็นเครื่องดื่มแก่สิ่งที่เราสร้างมันขึ้นมา เช่น ปศุสัตว์และมนุษย์อันมากมาย 
{25:50} และโดยแน่นอน เราได้แสดงมันท่ามกลางพวกเขา เพื่อพวกเขาจะได้พิจารณา แต่มนุษย์ส่วนมากดื้อรั้นเพียงแต่จะเป็นผู้เนรคุณ 
{25:51} และหากเราประสงค์ แน่นอน เราก็จะส่งผู้ตักเตือนไปยังทุก ๆ เมือง 
{25:52} ดังนั้น เธออย่าเชื่อฟังพวกปฏิเสธศรัทธา และจงใช้มันต่อสู้กับพวกเขาด้วยการต่อสู้อันยิ่งใหญ่ 
{25:53} และพระองค์คือพระผู้ทรงทำให้ทะเลทั้งสองบรรจบติดกัน อันนี้จืดสนิทและอันนี้เค็มจัด และทรงทำที่คั่นระหว่างมันทั้งสอง และที่กั้นขวางอันแน่นหนา 
{25:54} และพระองค์คือพระผู้ทรงบังเกิดมนุษย์จากน้ำ และทรงทำให้มีเชื้อสายและเครือญาติ และพระเจ้าของเธอคือพระผู้ทรงอานุภาพ 
{25:55} และพวกเขาเคารพสักการะอื่นจากอัลลอฮฺ ซึ่งมันไม่ให้คุณแก่พวกเขาและไม่ให้โทษแก่พวกเขา และผู้ปฏิเสธศรัทธานั้นเป็นผู้ฝ่าฝืนพระเจ้าของตน 
{25:56} และเราไม่ได้ส่งเธอมาเพื่ออื่นใดนอกจากเป็นผู้แจ้งข่าวดีและผู้ตักเตือน 
{25:57} จงกล่าวเถิด "ฉันไม่ได้ขอค่าตอบแทนใด ๆ จากพวกเธอในการเผยแพร่ เว้นแต่ว่า ผู้ใดประสงค์ก็ให้เขายึดเป็นแนวทางไปสู่พระเจ้าของตน" 
{25:58} และเธอจงมอบหมายต่อพระผู้ทรงดํารงชีวิตตลอดกาล ไม่ม้วยมรณะ และจงแซ่ซ้องสดุดีด้วยการสรรเสริญพระองค์ และพอเพียงแล้วที่พระองค์ทรงรอบรู้ในความผิดทั้งหลายของปวงบ่าวของพระองค์ 
{25:59} พระผู้ทรงสร้างเหล่าชั้นฟ้าและแผ่นดินและสิ่งที่มีอยู่ในระหว่างทั้งสองนั้นในหกวาระ แล้วพระองค์ทรงสถิตย์อยู่เหนือพระบัลลังก์ พระผู้ทรงเมตตา ดังนั้นจงถามผู้รู้เกี่ยวกับพระองค์ 
{25:60} และเมื่อได้ถูกกล่าวแก่พวกเขาว่า "จงกราบต่อพระผู้ทรงเมตตา" พวกเขากล่าวว่า "ผู้ใดคือพระผู้ทรงเมตตา จะให้เรากราบตามที่ท่านสั่งเรากระนั้นหรือ?" และมันได้เพิ่มความเหินห่างแก่พวกเขา 
{25:61} ทรงจำเริญ พระผู้ทรงทำให้ฟ้ามีจักรราศี และได้ทรงทำให้ในนั้น มีดวงประทีปและดวงจันทร์ส่องแสง 
{25:62} และพระองค์คือพระผู้ทรงบันดาลให้มีราตรีและทิวาหมุนเวียนแทนที่กัน สำหรับผู้ที่ปรารถนาจะใคร่ครวญ หรือปรารถนาจะขอบพระคุณ 
{25:63} และบรรดาบ่าวของพระผู้ทรงเมตตาคือ บรรดาผู้ที่เดินบนแผ่นดินด้วยความสงบเสงี่ยมและเมื่อพวกโง่เขลากล่าวทักทายพวกเขา พวกเขาจะกล่าว "ศานติ" 
{25:64} และบรรดาผู้ใช้เวลาราตรี เพื่อกราบและยืน(นมาซ)ต่อพระเจ้าของพวกตน 
{25:65} และบรรดาผู้ที่กล่าวว่า "พระเจ้าของพวกข้าฯ! โปรดขจัดการลงโทษของนรกให้พ้นไปจากพวกข้าฯ แท้จริงการลงโทษของมันนั้นอมตะนิรันดร์" 
{25:66} แท้จริงมันเป็นที่อยู่และที่พำนักอันเลวร้ายยิ่ง 
{25:67} และบรรดาผู้ที่เมื่อพวกเขาใช้จ่าย พวกเขาก็ไม่สุรุ่ยสุร่าย และไม่ตระหนี่ ทว่าอยู่สายกลางระหว่างนั้น 
{25:68} และบรรดาผู้ที่ไม่วิงวอนขอพระผู้เป็นเจ้าอื่นใดคู่เคียงกับอัลลอฮฺ และพวกเขาไม่ฆ่าชีวิต ซึ่งอัลลอฮฺทรงห้ามไว้เว้นแต่เพื่อความยุติธรรม และพวกเขาไม่ผิดประเวณี และผู้ใดกระทำเช่นนั้น เขาจะพบกับความบาป 
{25:69} การลงโทษในวันฟื้นคืนชีพจะถูกเพิ่มขึ้นเป็นสองเท่าสำหรับเขา และเขาจะเป็นอมตะอยู่ในนั้นอย่างอัปยศ 
{25:70} เว้นแต่ผู้ที่กลับใจและศรัทธาและประกอบการงานที่ดี พวกเขาเหล่านั้น อัลลอฮฺจะทรงเปลี่ยนความชั่วของพวกเขาเป็นความดี และอัลลอฮฺทรงเป็นพระผู้ทรงอภัย พระผู้ทรงปรานีเสมอ 
{25:71} และผู้ใดกลับใจและประพฤติดี แท้จริง เขากลับใจเข้าหาอัลลอฮฺอย่างจริงจัง 
{25:72} และบรรดาผู้ไม่เป็นพยานในการเท็จ และเมื่อพวกเขาผ่านเรื่องไร้สาระ พวกเขาผ่านไปอย่างมีเกียรติ 
{25:73} และบรรดาผู้ที่เมื่อถูกกล่าวเตือนให้รำลึกถึงบรรดาสัญญาณของพระเจ้าของพวกตน พวกเขาจะไม่ผินหลังให้เป็นสภาพเช่นคนหูหนวกตาบอด 
{25:74} และบรรดาผู้ที่กล่าวว่า "พระเจ้าของพวกข้าฯ! โปรดประทานความชื่นตา ให้แก่พวกข้าฯ จากคู่ครองของพวกข้าฯและบุตรหลานของพวกข้าฯ และทรงทำให้พวกข้าฯเป็นผู้นำแก่บรรดาผู้ยำเกรง" 
{25:75} พวกเหล่านั้นจะได้รับการตอบแทนด้วยคฤหาสน์ ในการที่พวกเขาอดทน และพวกเขาในนั้นจะได้รับการต้อนรับด้วยการคารวะและทักทาย(ด้วยคำว่า)ศานติ 
{25:76} โดยเป็นอมตะอยู่ในนั้น เป็นที่พำนักและที่อาศัยอันอภิรมย์ 
{25:77} จงกล่าวเถิด "พระเจ้าของฉันจะไม่ทรงใยดีต่อพวกเธอดอก หากไม่ใช่เพราะการวิงวอนของพวกเธอ เพราะพวกเธอได้ปฏิเสธไม่รับฟัง ดังนั้นการลงโทษจะเกิดขึ้นอย่างแน่นอน" 
{26:1} ฏอ ซีน มีม 
{26:2} เหล่านี้คือบรรดาโองการแห่งคัมภีร์อันชัดแจ้ง 
{26:3} บางทีเธอถึงกับเป็นผู้ทำลายชีวิตของเธอเอง เพราะพวกเขาไม่เป็นผู้มีศรัทธา 
{26:4} หากเราประสงค์ เราจะให้มีสัญญาณหนึ่งจากฟากฟ้ามายังพวกเขา แล้วคอของพวกเขาก็ยอมก้มสยบต่อมัน 
{26:5} และไม่มีข้อตักเตือนใหม่อันใดจากพระผู้ทรงเมตตา ที่พวกเขาจะไม่ผินหลังให้กับมัน 
{26:6} แน่นอนพวกเขาได้ปฏิเสธ ดังนั้นข่าวคราวที่พวกเขาเคยเยาะเย้ยมันนั้นก็จะมายังพวกเขา 
{26:7} พวกเขาไม่ได้มองไปยังแผ่นดินดอกหรือ ว่ากี่ตั้งเท่าใดแล้วที่เราได้ให้มันงอกเงยออกมาจากทุกชนิดที่ดีมีประโยชน์ 
{26:8} แท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:9} และแท้จริงพระเจ้าของเธอนั้น แน่นอนพระองค์คือพระผู้ทรงมีอำนาจ พระผู้ทรงปรานีเสมอ 
{26:10} และ(จงรำลึก)เมื่อพระเจ้าของเธอทรงเรียกมูซาว่า "จงไปยังหมู่ชนทุจริต" 
{26:11} "คือหมู่ชนของฟิรเอานฺ พวกเขาไม่ยำเกรงดอกหรือ?" 
{26:12} เขา (มูซา) กล่าวว่า "พระเจ้าของข้าฯ! แท้จริงข้าฯกลัวว่า พวกเขาจะปฏิเสธต่อข้าฯ" 
{26:13} "และหัวอกของข้าฯจะอึดอัด และลิ้นของข้าฯจะไม่คล่อง ดังนั้น โปรดส่งแก่ฮารูนด้วยเถิด!" 
{26:14} "และข้าฯยังมีคดีอาญาติดกับพวกเขาอยู่ ดังนั้นข้าฯกลัวว่าพวกเขาจะฆ่าข้าฯ" 
{26:15} พระองค์ตรัสว่า "ไม่ดอก! ดังนั้นเธอทั้งสองจงไปเถิดพร้อมด้วยบรรดาอภินิหารสัญญาณของเรา แท้จริงเราอยู่กับพวกเธอ เป็นผู้สดับฟัง" 
{26:16} ดังนั้นเธอทั้งสองจงไปหาฟิรเอานฺแล้วจงกล่าวว่า "เราเป็นทูตของพระเจ้าแห่งสากลโลก" 
{26:17} "ฉะนั้นจงปล่อยวงศ์วานของอิสรออีลไปพร้อมกับเราเถิด" 
{26:18} (ฟิรเอานฺ)กล่าวว่า "เราไม่ได้เลี้ยงดูเจ้าอยู่กับเราตั้งแต่ยังเป็นเด็กแบเบาะดอกหรือ? และเจ้าก็ได้ใช้ชีวิตอยู่กับเราหลายปี" 
{26:19} "และเจ้าได้กระทำอย่างที่ได้ทำไป และเจ้าเป็นผู้หนึ่งในหมู่ผู้เนรคุณ" 
{26:20} (มูซา)กล่าวว่า "ฉันได้กระทำมันยามนั้น โดยที่ฉันเป็นหนึ่งในเหล่าผู้พลาดพลั้ง" 
{26:21} "ดังนั้น ฉันได้หนีไปจากพวกท่าน เมื่อฉันกลัวพวกท่าน แล้วพระเจ้าของฉันได้ทรงประทานวิจารณญาณแก่ฉัน และทรงแต่งตั้งฉันให้เป็นหนึ่งในเหล่าศาสนทูต" 
{26:22} และนี่คือบุญคุณที่ท่านเอามาลำเลิกกับฉัน ด้วยการที่ท่านทำให้วงศ์วานของอิสรออีลเป็นทาส" 
{26:23} ฟิรเอานฺได้กล่าวว่า "และผู้ใดเล่าคือพระเจ้าแห่งสากลโลก?" 
{26:24} (มูซา)กล่าวว่า "พระเจ้าแห่งเหล่าชั้นฟ้าและแผ่นดิน และสิ่งที่อยู่ในระหว่างทั้งสอง หากพวกท่านเป็นผู้มีศรัทธามั่น" 
{26:25} เขาได้กล่าวแก่ผู้อยู่รอบ ๆ เขาว่า "พวกเจ้าได้ยินไหม?" 
{26:26} (มูซา)กล่าวว่า "พระเจ้าของพวกท่าน และของบรรพบุรุษรุ่นก่อนของพวกท่าน" 
{26:27} (ฟิรเอานฺ)กล่าวว่า "แท้จริงศาสนทูตของพวกเจ้า ซึ่งได้ถูกส่งมายังพวกเจ้านั้นเป็นคนบ้าอย่างแน่นอน" 
{26:28} (มูซา)กล่าวว่า "พระเจ้าแห่งบูรพทิศและประจิมทิศและสิ่งที่อยู่ในระหว่างทั้งสอง หากพวกเธอไตร่ตรอง" 
{26:29} (ฟิรเอานฺ)กล่าวว่า "หากเจ้ายึดถือพระเจ้าอื่นจากข้า ข้าจะให้เจ้าอยู่ในหมู่ผู้ต้องถูกคุมขัง" 
{26:30} (มูซา)กล่าวว่า "แม้ว่าฉันจะนำสิ่งที่ชัดแจ้งมายังท่านแล้วกระนั้นหรือ?" 
{26:31} (ฟิรเอานฺ)กล่าวว่า "ก็จงนำมันมา หากเจ้าเป็นผู้แน่จริง" 
{26:32} (มูซา)จึงโยนไม้เท้าของตน แล้วมันก็เป็นงูอย่างชัดแจ้ง 
{26:33} และดึงมือของตนออกมาเป็นสีขาวแก่บรรดาผู้มองดู 
{26:34} (ฟิรเอานฺ)จึงกล่าวแก่เหล่าเสนาอำมาตย์รอบตนว่า "แท้จริงเขาคนนี้คือมายากรผู้ช่ำชอง" 
{26:35} "เขาต้องการที่จะขับไล่พวกเจ้าออกจากดินแดนของพวกเจ้าด้วยมายากลของตน ดังนั้นพวกเจ้าจะชี้แนะประการใด?" 
{26:36} พวกเขากล่าวว่า "จงหน่วงเหนี่ยวเขาและพี่ชายของเขาไว้ก่อน และจงส่งคนไปตามหัวเมืองให้มาชุมนุมกัน" 
{26:37} "เพื่อที่มายากรผู้ช่ำชองทุกคนจะได้มาหาท่าน" 
{26:38} แล้วบรรดามายากรได้มาชุมนุมกันตามวันเวลาที่กําหนดไว้ 
{26:39} และได้มีประกาศแก่ประชาชน "พวกท่านจะไปร่วมชุมนุมด้วยไหม?" 
{26:40} "บางทีพวกเราอาจจะได้ตามบรรดามายากร หากพวกเขาเป็นผู้ชนะ" 
{26:41} เมื่อพวกมายากรมาถึง พวกเขากล่าวแก่ฟิรเอานฺว่า "จะมีรางวัลแก่พวกเราแน่หรือ? ถ้าพวกเราเป็นผู้ชนะ" 
{26:42} (ฟิรเอานฺ)กล่าวว่า "ถูกแล้ว และพวกเจ้าบัดนั้นก็จะได้อยู่ในหมู่ผู้ใกล้ชิดอย่างแน่นอน" 
{26:43} มูซาได้กล่าวแก่พวกเขาว่า "จงโยนเถิด สิ่งที่พวกท่านจะโยน" 
{26:44} แล้วพวกเขาก็ได้โยนเหล่าเชือกของพวกตนและเหล่าไม้เท้าของพวกตน และพวกเขากล่าวว่า "ด้วยเดชานุภาพของฟิรเอานฺ แท้จริงเราต้องเป็นผู้ชนะอย่างแน่นอน" 
{26:45} ครั้นแล้วมูซาก็ได้โยนไม้เท้าของตน ณ บัดนั้นมันได้กลืนสิ่งที่พวกเขาได้ลวงมันขึ้นมา 
{26:46} เหล่ามายากรจึงก้มหัวลงก้มกราบ 
{26:47} พวกเขากล่าวว่า "เราได้มีศรัทธาต่อพระเจ้าแห่งสากลโลก" 
{26:48} "พระเจ้าของมูซา และฮารูน" 
{26:49} เขากล่าวว่า "พวกเจ้าศรัทธาต่อเขาก่อนที่ข้าจะอนุญาตแก่พวกเจ้ากระนั้นหรือ? แน่นอนเขาต้องเป็นหัวหน้าของพวกเจ้าซึ่งได้สอนมายากลแก่พวกเจ้า แล้วพวกเจ้าจะได้รู้ แน่นอน ข้าจะตัดมือของพวกเจ้าและเท้าของพวกเจ้าสลับข้างกัน และแน่นอน ข้าจะแขวนตรึงพวกเจ้าทั้งหมด" 
{26:50} พวกเขากล่าวว่า "ไม่เป็นไรดอก แท้จริงพวกเรานั้นต้องเป็นผู้กลับคืนสู่พระเจ้าของพวกเรา" 
{26:51} "แท้จริงพวกเราปรารถนาที่จะให้ พระเจ้าของพวกเราทรงยกโทษแก่พวกเรา เพราะพวกเราเป็นกลุ่มแรกที่เป็นผู้มีศรัทธา" 
{26:52} และเราได้ดลใจให้มูซาว่า "จงออกเดินทางในยามราตรีพร้อมด้วยปวงบ่าวของฉัน แท้จริงพวกเธอกําลังถูกติดตาม" 
{26:53} แล้วฟิรเอานฺได้ส่งบรรดาผู้เกณฑ์ไปตามหัวเมืองต่าง ๆ 
{26:54} (และป่าวประกาศว่า) "แท้จริงพวกเขาเป็นหมู่ชนส่วนน้อย" 
{26:55} "และแท้จริงพวกเขายั่วโทษะพวกเรา" 
{26:56} "และแท้จริงพวกเราทั้งหมดอยู่ในสภาพเตรียมพร้อม" 
{26:57} ดังนั้น เราได้เอาพวกเขาออกจากเรือกสวนและธารน้ำ 
{26:58} และทรัพย์สมบัติและที่พำนักอันโอ่อ่า 
{26:59} เช่นเดียวกันนั้น และเราได้ให้วงศ์วานของอิสรออีลสืบมรดกครอบครองมัน 
{26:60} แล้วพวก(ฟิรเอานฺ)ก็ได้ติดตามพวกเขา เมื่อยามอรุโณทัย 
{26:61} ครั้นเมื่อแต่ละฝ่ายได้มองเห็นกัน พวกพ้องของมูซาก็กล่าวว่า "แท้จริงเราถูกตามทันแล้ว" 
{26:62} (มูซา)กล่าวว่า "ไม่ดอก แท้จริงพระเจ้าของฉันทรงอยู่กับฉัน พระองค์ทรงชี้แนะทางแก่ฉัน" 
{26:63} ดังนั้นเราได้เปิดเผยสำแดงแก่มูซาว่า "จงฟาดทะเลด้วยไม้เท้าของเธอ" แล้วมันก็แยกออก แต่ละข้างเป็นเช่นภูเขาใหญ่ 
{26:64} และเราได้ปล่อยให้อีกพวกนั้นเข้ามาใกล้ ณ ที่นั่น 
{26:65} และเราได้ให้มูซาและผู้ที่อยู่ร่วมกับเขาทั้งหมดรอดพ้นไป 
{26:66} และเราได้ให้อีกพวกนั้นจมน้ำตาย 
{26:67} แท้จริงในการนั้นเป็นสัญญาณอย่างแน่นอน แต่พวกเขาส่วนมากไม่เป็นผู้มีศรัทธา 
{26:68} และแท้จริงพระเจ้าของเธอนั้น แน่นอนพระองค์คือพระผู้ทรงมีอำนาจ พระผู้ทรงปรานีเสมอ 
{26:69} และจงเล่าเรื่องราวของอิบรอฮีม ให้แก่พวกเขา 
{26:70} ขณะที่เขากล่าวแก่บิดาของตนและหมู่ชนของตนว่า "พวกท่านเคารพสักการะอันใด?" 
{26:71} พวกเขากล่าวว่า "เราเคารพสักการะรูปปั้น แล้วเราจะคงเป็นผู้ยึดมั่นต่อมันตลอดไป" 
{26:72} เขากล่าวว่า "เมื่อพวกท่านวิงวอนขอ พวกมันได้ยินพวกท่านบ้างไหม?" 
{26:73} "หรือมันให้คุณให้โทษแก่พวกท่านบ้างไหม?" 
{26:74} พวกเขากล่าวว่า "แต่เราได้พบบรรพบุรุษของเราปฏิบัติกันมาเช่นนั้น" 
{26:75} เขากล่าวว่า "พวกท่านไม่เห็นดอกหรือ? สิ่งที่พวกท่านเคารพสักการะอยู่" 
{26:76} "พวกท่านเอง และบรรพบุรุษรุ่นก่อนของพวกท่าน!" 
{26:77} "แท้จริงพวกเขาคือศัตรูของฉัน นอกจากพระเจ้าแห่งสากลโลก" 
{26:78} "ซึ่งพระองค์ทรงสร้างฉัน แล้วพระองค์ทรงชี้แนะทางแก่ฉัน" 
{26:79} "และพระองค์ทรงประทานอาหารให้ฉันและทรงให้น้ำดื่มแก่ฉัน" 
{26:80} "และเมื่อฉันป่วย พระองค์ก็ทรงบำบัดฉัน" 
{26:81} "และผู้ทรงให้ฉันตาย แล้วทรงให้ฉันมีชีวิต" 
{26:82} "และผู้ที่ฉันหวังว่า จะทรงอภัยแก่ฉันซึ่งความผิดพลาดของฉัน ในวันแห่งการตอบแทน" 
{26:83} "พระเจ้าของข้าฯ! โปรดประทานวิจารณญาณแก่ข้าฯ และโปรดให้ข้าฯ อยู่ร่วมกับหมู่คนดีทั้งหลาย" 
{26:84} "และทรงบรรดาแก่ข้าฯ ให้มีลิ้นแห่งสัตย์ในหมู่ชนรุ่นหลัง" 
{26:85} "และทรงทำให้ข้าฯอยู่ในหมู่ผู้รับมรดกแห่งสวนสวรรค์อันรื่นรมย์" 
{26:86} "และทรงประทานอภัยให้แก่บิดาของข้าฯด้วย แท้จริงเขาอยู่ในหมู่ผู้หลงผิด" 
{26:87} "และทรงอย่าให้ข้าฯได้รับความอัปยศในวันที่พวกเขาถูกชุบให้ฟื้นคืนชีพ" 
{26:88} "วันที่ทรัพย์สมบัติและบุตรหลานจะไม่อํานวยประโยชน์ได้เลย" 
{26:89} "เว้นแต่ผู้มาหาอัลลอฮฺด้วยดวงใจที่บริสุทธิ์" 
{26:90} และสวนสวรรค์จะถูกนำมาใกล้แก่บรรดาผู้ยำเกรง 
{26:91} และนรกจะถูกเผยให้เห็นแก่บรรดาผู้หลงผิดคิดชั่ว 
{26:92} และมีเสียงกล่าวแก่พวกเขาว่า "ไหนเล่าสิ่งที่พวกท่านเคยสักการะบูชา" 
{26:93} "อื่นจากอัลลอฮฺ? พวกมันจะช่วยเหลือพวกท่าน หรือจะช่วยตัวมันเองได้ไหม?" 
{26:94} แล้วจะถูกโยนทิ่มหัวลงไปในนรก ทั้งพวกมันและพวกหลงผิด 
{26:95} และไพร่พลของอิบลีสทั้งหมด 
{26:96} พวกเขากล่าว ขณะที่พวกเขาโต้เถียงกันอยู่ในนั้นว่า 
{26:97} "ขอสาบานต่ออัลลอฮฺ แท้จริงพวกเราอยู่ในการหลงผิดอย่างชัดแจ้ง" 
{26:98} "เนื่องพวกเราทำให้พวกเจ้าเท่าเทียมกับพระเจ้าแห่งสากลโลก" 
{26:99} "และไม่มีผู้ใดทำให้พวกเราหลงผิด นอกจากเหล่าทรชน" 
{26:100} "ดังนั้นจึงไม่มีผู้ไถ่โทษแก่เรา" 
{26:101} "และไม่มีมิตรผู้รักใคร่ด้วย" 
{26:102} "ฉะนั้น หากเราได้กลับไปอีกสักครั้ง เราก็จะอยู่ในหมู่ผู้มีศรัทธา" 
{26:103} แท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:104} และแท้จริงพระเจ้าของเธอนั้น พระองค์คือพระผู้ทรงมีอำนาจ พระผู้ทรงปรานีเสมอ 
{26:105} หมู่ชนของนูหฺ ได้ปฏิเสธบรรดาศาสนทูต 
{26:106} ขณะที่พี่น้องคนหนึ่งของพวกเขาคือ นูหฺได้กล่าวแก่พวกเขาว่า "โอ้ พวกเธอไม่ยำเกรงบ้างหรือ?" 
{26:107} "แท้จริงฉันคือศาสนทูตผู้ซื่อสัตย์สำหรับพวกเธอ" 
{26:108} "ดังนั้นพวกเธอจงยำเกรงอัลลอฮฺ และภักดีต่อฉัน" 
{26:109} "และฉันไม่ได้ขอค่าตอบแทนใด ๆ ในการนี้จากพวกเธอ ค่าตอบแทนของฉันไม่ได้มาจากผู้ใดนอกจากพระเจ้าแห่งสากลโลก" 
{26:110} "ดังนั้นจงยำเกรงอัลลอฮฺเถิด และจงภักดีต่อฉัน" 
{26:111} พวกเขากล่าวว่า "จะให้พวกเรามีศรัทธาต่อท่านกระนั้นหรือ? ในเมื่อพวกต่ำต้อยเท่านั้นที่เชื่อฟังปฏิบัติตามท่าน" 
{26:112} (นูหฺ)กล่าวว่า "ฉันไม่มีความรู้อันใดเลยในสิ่งที่พวกเขาปฏิบัติกัน 
{26:113} "บัญชีของพวกเขาไม่ได้อยู่ที่ผู้ใดเลย นอกจากที่พระเจ้าของฉัน หากพวกเธอมีความรู้สึก" 
{26:114} "และฉันจะไม่เป็นผู้ขับไล่บรรดาผู้ที่มีศรัทธา" 
{26:115} "ฉันไม่ใช่ผู้ใดอื่น นอกจากเป็นผู้ตักเตือนอันชัดแจ้ง" 
{26:116} พวกเขากล่าวว่า "โอ้ นูหฺ! หากท่านไม่หยุดยั้ง แน่นอนท่านจะอยู่ในหมู่ ผู้ถูกขว้างปาด้วยก้อนหิน" 
{26:117} เขากล่าวว่า "พระเจ้าของข้าฯ! แท้จริงหมู่ชนของข้าฯปฏิเสธข้าฯ" 
{26:118} "ดังนั้นโปรดพิพากษาระหว่างข้าฯกับพวกเขาโดยยุติธรรม และโปรดช่วยข้าฯ และบรรดาผู้ที่มีศรัทธาที่อยู่ร่วมกับข้าฯให้รอดพ้นด้วยเถิด" 
{26:119} ดังนั้นเราได้ช่วยเขาและผู้อยู่ร่วมกับเขาให้อยู่ในเรือที่เต็มเพียบ 
{26:120} แล้วเราได้ให้พวกที่เหลือนั้นจมน้ำตาย 
{26:121} แท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:122} และแท้จริงพระเจ้าของเธอนั้น แน่นอนพระองค์คือพระผู้ทรงมีอำนาจ พระผู้ทรงปรานีเสมอ 
{26:123} หมู่ชนของอาดได้ปฏิเสธบรรดาศาสนทูต 
{26:124} ขณะที่พี่น้องคนหนึ่งของพวกเขาคือฮูดได้กล่าวแก่พวกเขาว่า "โอ้ พวกเธอไม่ยำเกรงบ้างหรือ?" 
{26:125} "แท้จริง ฉันคือศาสนทูตผู้ซื่อสัตย์สำหรับพวกเธอ" 
{26:126} "ดังนั้นพวกเธอจงยำเกรงอัลลอฮฺ และภักดีต่อฉัน" 
{26:127} "และฉันไม่ได้ขอค่าตอบแทนใด ๆ ในการนี้จากพวกเธอ ค่าตอบแทนของฉันไม่ได้มาจากผู้ใดนอกจากพระเจ้าแห่งสากลโลก" 
{26:128} "พวกเธอสร้างอนุสาวรีย์ไว้บนที่สูงทุกแห่ง เพื่อการละเล่นกระนั้นหรือ?" 
{26:129} "และพวกเธอสร้างปราสาทเสมือนกับว่าพวกเธอจะอยู่อย่างอมตะกระนั้นหรือ?" 
{26:130} "และเมื่อพวกเธอทำร้าย พวกเธอก็ทำร้ายอย่างพวกกดขี่ทารุณ" 
{26:131} "ดังนั้นพวกเธอจงยำเกรงอัลลอฮฺ และภักดีต่อฉัน" 
{26:132} "และพวกเธอจงยำเกรงผู้ทรงเกื้อพวกเธอด้วยสิ่งที่พวกเธอรู้ดี" 
{26:133} "พระองค์ทรงเกื้อพวกเธอด้วยเหล่าปศุสัตว์และบุตรหลาน" 
{26:134} "และเหล่าสวนและธารน้ำ" 
{26:135} "แท้จริงฉันกลัวว่า พวกเธอจะได้รับการลงโทษในวันอันยิ่งใหญ่" 
{26:136} พวกเขากล่าวว่า "สำหรับเราแล้วมันก็พอกัน ท่านจะตักเตือนหรือไม่เป็นผู้ตักเตือนเราก็ตาม" 
{26:137} "นี่ไม่ใช่อื่นใด นอกจากเป็นขนบธรรมเนียมแห่งบรรพชน" 
{26:138} "และพวกเราจะไม่อยู่ในหมู่ผู้ถูกลงโทษ" 
{26:139} พวกเขาได้ปฏิเสธไม่เชื่อฟังเขา ดังนั้นเราจึงทำลายล้างพวกเขา แท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:140} และแท้จริงพระเจ้าของเธอนั้น แน่นอนพระองค์คือพระผู้ทรงมีอำนาจ พระผู้ทรงปรานีเสมอ 
{26:141} หมู่ชนของษะมูดได้ปฏิเสธบรรดาศาสนทูต 
{26:142} ขณะที่พี่น้องคนหนึ่งของพวกเขาคือศอลิหฺ ได้กล่าวแก่พวกเขา "พวกเธอไม่ยำเกรงดอกหรือ?" 
{26:143} "แท้จริงฉันคือศาสนทูตผู้ซื่อสัตย์สำหรับพวกเธอ" 
{26:144} "ดังนั้นพวกเธอจงยำเกรงอัลลอฮฺ และภักดีต่อฉัน" 
{26:145} และฉันไม่ได้ขอค่าตอบแทนใด ๆ ในการนี้จากพวกเธอ ค่าตอบแทนของฉันไม่ได้มาจากผู้ใด นอกจากพระเจ้าแห่งสากลโลก" 
{26:146} "พวกเธอจะถูกปล่อยให้อยู่อย่างสงบปลอดภัย ณ ที่นี้หรือ?" 
{26:147} "ในเหล่าสวนและลําธาร" 
{26:148} "และไร่นาและต้นอินทผาลัมที่มีงวงสุกงอม" 
{26:149} "และพวกเธอสกัดภูเขาเป็นที่พำนักอาศัยอย่างชํานาญ" 
{26:150} "ดังนั้นพวกเธอจงยำเกรงอัลลอฮฺ และภักดีต่อฉัน" 
{26:151} "และอย่าเชื่อฟังคําสั่งของพวกฝ่าฝืน" 
{26:152} "พวกที่บ่อนทำลายในแผ่นดินและไม่ทำนุบำรุง" 
{26:153} พวกเขากล่าวว่า "แท้จริงท่านเป็นคนหนึ่งในหมู่ผู้ถูกอาคม" 
{26:154} "ท่านไม่ใช่ผู้ใดอื่น นอกจากเป็นสามัญชนเช่นเรา ดังนั้นจงนำมาสักสัญญาณหนึ่ง หากท่านเป็นหนึ่งในหมู่ผู้สัตย์จริง" 
{26:155} เขากล่าวว่า "นี่คืออูฐตัวเมีย การดื่มวันหนึ่งเป็นของมัน และการดื่มวันหนึ่งเป็นของพวกเธอเป็นที่รู้กัน" 
{26:156} และพวกเธออย่าก่อความทุกข์ยากแก่มัน มิฉะนั้น การลงโทษในวันอันยิ่งใหญ่จะคร่าพวกเธอ" 
{26:157} แล้วพวกเขาได้ฆ่ามัน พวกเขาจึงกลายเป็นผู้เศร้าโศกเสียใจ 
{26:158} ดังนั้นการลงโทษได้คร่าพวกเขาแท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:159} และแท้จริงพระเจ้าของเธอนั้น แน่นอนพระองค์เป็นพระผู้ทรงมีอำนาจ พระผู้ทรงปรานีเสมอ 
{26:160} หมู่ชนของลูฏ ได้ปฏิเสธบรรดาศาสนทูต 
{26:161} ขณะที่พี่น้องคนหนึ่งของพวกเขาคือลูฏได้กล่าวแก่พวกเขาว่า "โอ้ พวกเธอไม่ยำเกรงบ้างหรือ?" 
{26:162} "แท้จริงฉันคือศาสนทูตผู้ซื่อสัตย์สำหรับพวกเธอ" 
{26:163} "ดังนั้นพวกเธอจงยำเกรงอัลลอฮฺ และภักดีต่อฉัน" 
{26:164} "และฉันไม่ได้ขอค่าตอบแทนใด ๆ ในการนี้จากพวกเธอ ค่าตอบแทนของฉันไม่ได้มาจากผู้ใด นอกจากพระเจ้าแห่งสากลโลก" 
{26:165} "พวกเธอสมสู่กับเพศชาย ในหมู่ชาวโลกกระนั้นหรือ?" 
{26:166} "และพวกเธอปล่อยทิ้ง สิ่งที่พระเจ้าของพวกเธอทรงบังเกิดมาสำหรับพวกเธอ คือภรรยาของพวกเธอ แน่นอนพวกเธอเป็นหมู่ชนผู้ฝ่าฝืน" 
{26:167} พวกเขากล่าวว่า "โอ้ ลูฏเอ๋ย! หากท่านไม่หยุดยั้ง แน่นอนท่านเป็นผู้หนึ่งที่จะถูกขับไล่ให้ออกไป" 
{26:168} เขากล่าวว่า "แท้จริงฉันเป็นคนหนี่งในหมู่ผู้ที่เกลียดชังการกระทำของพวกเธอ" 
{26:169} "พระเจ้าของข้าฯ! โปรดช่วยข้าฯและบริวารของข้าฯ ให้พ้นจากที่พวกเขากระทำกัน" 
{26:170} ดังนั้นเราได้ช่วยเขา และบริวารของเขาทั้งหมดให้รอดพ้น 
{26:171} นอกจากหญิงแก่คนหนึ่ง ซึ่งนางอยู่ในหมู่ผู้ถูกรั้งหลัง 
{26:172} แล้วเราได้ทำลายคนอื่น ๆ 
{26:173} และได้ให้ห่าฝนตกลงมาบนพวกเขา ดังนั้นฝนของบรรดาผู้ถูกตักเตือนนั้น ช่างเลวร้ายยิ่งนัก 
{26:174} แท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:175} และแท้จริงพระเจ้าของพวกเธอนั้น แน่นอนพระองค์คือพระผู้ทรงมีอำนาจ พระผู้ทรงปรานีเสมอ 
{26:176} ชาวป่าทึบได้ปฏิเสธบรรดาศาสนทูต 
{26:177} ขณะที่ชุอัยบฺได้กล่าวแก่พวกเขาว่า "โอ้ พวกเธอไม่ยำเกรงบ้างหรือ?" 
{26:178} "แท้จริงฉันคือศาสนทูตผู้ซื่อสัตย์สำหรับพวกเธอ" 
{26:179} "ดังนั้นพวกเธอจงยำเกรงอัลลอฮฺและภักดีต่อฉัน" 
{26:180} "และฉันไม่ได้ขอค่าตอบแทนใด ๆ ในการนี้จากพวกเธอ ค่าตอบแทนของฉันไม่ได้มาจากผู้ใด นอกจากพระเจ้าแห่งสากลโลก" 
{26:181} "จงตวงให้เต็มและอย่าเป็นผู้ที่ทำให้ขาดพร่อง" 
{26:182} "และจงชั่งด้วยตาชั่งที่เที่ยงตรง" 
{26:183} "และอย่าให้ขาดพร่องจากผู้คน ซึ่งสิ่งต่าง ๆ ของพวกเขา และอย่าก่อกวนในแผ่นดินเป็นผู้บ่อนทำลาย" 
{26:184} "และจงยำเกรงพระผู้ทรงบังเกิดพวกเธอ และประชาชาติสมัยก่อน ๆ" 
{26:185} พวกเขากล่าวว่า "ท่านเป็นคนหนึ่งในหมู่ผู้ถูกอาคม" 
{26:186} "และท่านเพียงแต่เป็นสามัญชนเยี่ยงเรา และแท้จริงเราคิดว่า ท่านเป็นหนึ่งในเหล่าผู้กล่าวเท็จ" 
{26:187} "ดังนั้นจงให้ชิ้นส่วนจากท้องฟ้า หล่นลงมาบนพวกเรา หากท่านเป็นหนึ่งในเหล่าผู้สัตย์จริง" 
{26:188} เขากล่าวว่า "พระเจ้าของฉันทรงรอบรู้ดียิ่งในสิ่งที่พวกเธอกระทำ" 
{26:189} พวกเขาได้ปฏิเสธไม่เชื่อเขา ดังนั้นการลงโทษแห่งวันเมฆครอบคลุมได้คร่าพวกเขา แท้จริงมันเป็นการลงโทษแห่งวันที่ยิ่งใหญ่ 
{26:190} แท้จริงในการนี้ย่อมเป็นสัญญาณหนึ่งอย่างแน่นอน แต่พวกเขาส่วนมากไม่เป็นผู้มีศรัทธา 
{26:191} และแท้จริงพระเจ้าของเธอนั้น แน่นอนพระองค์คือพระผู้ทรงมีอำนาจ พระผู้ทรงปรานีเสมอ 
{26:192} และแท้จริงมัน เป็นการประทานลงมาของพระเจ้าแห่งสากลโลก 
{26:193} วิญญาณผู้ซื่อสัตย์นั้นได้นำมันลงมา 
{26:194} ยังหัวใจของเธอเพื่อเธอจะได้เป็นผู้ตักเตือนคนหนึ่ง 
{26:195} เป็นภาษาอาหรับอันชัดแจ้ง 
{26:196} และแท้จริงมันมีอยู่ในคัมภีร์ของบรรพชน 
{26:197} และมันไม่ได้เป็นเครื่องหมายแก่พวกเขาดอกหรือว่า บรรดาผู้รู้แห่งวงศ์วานของอิสรออีลก็รู้ดีในเรื่องนี้ 
{26:198} และหากว่า เราประทานมันลงมาแก่บางคนในหมู่ชาวต่างชาติ 
{26:199} แล้วเขาอ่านมันแก่พวกเขา พวกเขาก็จะไม่เป็นผู้มีศรัทธาต่อมัน 
{26:200} เช่นเดียวกันนั้น เราได้นำการปฏิเสธเข้าไปในใจของทรชน 
{26:201} พวกเขาจะไม่มีศรัทธาต่อมัน จนกว่าพวกเขาจะได้เห็นการลงโทษอันเจ็บปวด 
{26:202} แล้วมันจะมาถึงพวกเขาอย่างกระทันหัน โดยที่พวกเขาไม่รู้สึกตัว 
{26:203} พวกเขาก็จะกล่าวว่า "พวกเราจะได้รับการประวิงเวลาไหม?" 
{26:204} เหตุใดพวกเขาจึงเร่งการลงโทษของเราเล่า? 
{26:205} เธอไม่เห็นดอกหรือ? หากเราให้พวกเขาเสพสุขหลายปี 
{26:206} แล้วสิ่งที่พวกเขาถูกสัญญาไว้ก็ได้มาถึงพวกเขา 
{26:207} ความผาสุขที่พวกเขาได้รับก็ไม่อาจอํานวยประโยชน์อันใดให้แก่พวกเขาได้เลย 
{26:208} และเราไม่ได้ทำลายชาวเมืองใด เว้นแต่ได้มีผู้ตักเตือนแก่มันแล้ว 
{26:209} เพื่อเป็นข้อตักเตือน และเราไม่ใช่ผู้อยุติธรรม 
{26:210} และพวกชัยฏอนไม่ได้นำมันลงมา 
{26:211} และไม่เป็นการเหมาะสมสำหรับพวกมัน และพวกมันก็ไม่สามารถ 
{26:212} แท้จริงพวกมันเป็นผู้ถูกกีดกันออกจากการฟัง 
{26:213} ดังนั้นเธออย่าได้วิงวอนพระเจ้าอื่นใดคู่เคียงกับอัลลอฮฺ มิฉะนั้น เธอจะเป็นหนึ่งในหมู่ผู้ถูกลงโทษ 
{26:214} จงตักเตือนวงศาคณาญาติของเธอที่ใกล้ชิด 
{26:215} และจงลดปีกของเธอแก่บรรดาผู้ที่มีศรัทธาที่ปฏิบัติตามเธอ 
{26:216} หากพวกเขาฝ่าฝืนเธอ ก็จงกล่าวเถิด "แท้จริงฉันขอปลีกตัวให้พ้นจากสิ่งที่พวกเธอปฏิบัติกันอยู่" 
{26:217} และจงมอบหมายต่อพระผู้ทรงมีอำนาจ พระผู้ทรงปรานีเสมอ 
{26:218} ผู้ทรงเห็นเธอขณะที่เธอยืนอยู่ 
{26:219} และการเคลื่อนไหวของเธอในหมู่ผู้กราบ 
{26:220} แท้จริงพระองค์คือพระผู้ทรงได้ยิน พระผู้ทรงรอบรู้เสมอ 
{26:221} ฉันจะบอกแก่พวกเธอไหม ว่าพวกชัยฏอนลงมาบนผู้ใด? 
{26:222} พวกมันลงมาบนทุกคนที่เป็นผู้โกหกผู้ทำบาปมาก 
{26:223} พวกมันจะเงี่ยหูฟัง และส่วนมากพวกมันเป็นผู้โกหก 
{26:224} และเหล่ากวีนั้น พวกหลงผิดจะปฏิบัติตามพวกเขา 
{26:225} เธอไม่เห็นดอกหรือว่า พวกเขานั้นเร่ร่อนไปในทุกที่ลุ่ม 
{26:226} และพวกเขานั้นพูดในสิ่งที่พวกเขาไม่กระทำ 
{26:227} นอกจากบรรดาผู้ที่มีศรัทธาและกระทำคุณงามความดี และรำลึกถึงอัลลอฮฺอย่างมาก และตอบโต้ป้องกัน หลังจากที่พวกเขาถูกข่มเหง และพวกทุจริตจะได้รู้ว่า ทางกลับอันใดที่พวกเขาจะกลับคืน 
{27:1} ฏอ ซีน เหล่านี้คือบรรดาโองการของอัลกุรอาน และคัมภีร์อันชัดแจ้ง 
{27:2} เป็นแนวทางที่ถูกต้อง และข่าวประเสริฐสำหรับบรรดาผู้ที่มีศรัทธา 
{27:3} บรรดาผู้ที่ดํารงการนมาซและชําระซะกาต และต่อวันปรโลกพวกเขาเชื่อมั่น 
{27:4} แท้จริงบรรดาผู้ไม่มีศรัทธาต่อวันปรโลกนั้น เราได้ทำให้การงานของพวกเขาเห็นดีเห็นงาม พวกเขาจึงหลงระเริง 
{27:5} พวกเขาเหล่านั้น จะได้รับการลงโทษอันทารุณ และในวันปรโลกพวกเขาเป็นผู้สูญเสียยิ่ง 
{27:6} และแท้จริง เธอจะได้รับอัลกุรอานจากพระผู้ทรงมีปรีชาญาณ พระผู้ทรงรอบรู้ 
{27:7} (จงรำลึก)เมื่อมูซากล่าวแก่ครอบครัวของตนว่า "แท้จริงฉันเห็นไฟ ฉันจะนำข่าวจากที่นั่นมาให้พวกเธอ หรือฉันจะนำคบเพลิงมาให้พวกเธอ เพื่อพวกเธอจะได้ผิง" 
{27:8} ครั้นเมื่อเขามาถึงที่นั่น ได้มีเสียงเรียกขึ้นว่า "ความจำเริญจงมีแด่ผู้ที่อยู่ในไฟและผู้ที่อยู่รอบข้างมัน และพระพิสุทธิคุณแห่งอัลลอฮฺ พระเจ้าแห่งสากลโลก" 
{27:9} "โอ้ มูซา! แท้จริงฉันคืออัลลอฮฺ ผู้มีอํานาจ ผู้ปรีชา" 
{27:10} "และจงโยนไม้เท้าของเธอ" เมื่อเขาเห็นมันเคลื่อนไหวราวกับว่ามันเป็นงู เขาก็ผินหลังหนีและไม่ย้อนกลับมา "โอ้ มูซา! อย่ากลัว แท้จริงบรรดาศาสนทูตนั้นจะไม่กลัว เมื่ออยู่ ณ ที่ฉัน" 
{27:11} "เว้นแต่ผู้ทุจริต แล้วเขาได้เปลี่ยนมาทำความดี หลังจากที่ได้ทำความชั่ว เพราะแท้จริงฉันนั้นเป็นผู้อภัย ผู้ปรานีเสมอ" 
{27:12} "และจงสอดมือของเธอเข้าไปในอกเสื้อของเธอ มันจะออกมาเป็นสีขาวปราศจากอันตรายใด ๆ (นี่คือสอง)ในเก้าอภินิหารสัญญาณ (ที่เธอจะนำไป)ยังฟิรเอานฺและชนชั้นนำของเขา แท้จริง พวกเขาเป็นหมู่ชนผู้ฝ่าฝืน" 
{27:13} เมื่ออภินิหารสัญญาณของเราได้มาปรากฎชัดแจ้งแก่พวกเขา พวกเขาก็กล่าวว่า "นี่คือมายากลอันชัดแจ้ง" 
{27:14} และพวกเขาได้ปฏิเสธมันอย่างอยุติธรรมและเย่อหยิ่ง ทั้ง ๆ ที่จิตใจของพวกเขาเชื่อมั่นมัน ดังนั้น จงดูเถิดว่า บั้นปลายของบรรดาผู้บ่อนทำลายนั้นจะเป็นเช่นไร? 
{27:15} และโดยแน่นอนเราได้ให้ความรู้แก่ดาวูดและสุลัยมาน และเขาทั้งสองกล่าวว่า "มวลการสรรเสริญเป็นของอัลลอฮฺ พระผู้ทรงโปรดปรานแก่เราเหนือปวงบ่าวส่วนมากของพระองค์ผู้มีศรัทธา" 
{27:16} และสุลัยมานเป็นทายาทของดาวูด และเขากล่าวว่า "โอ้ ปวงมนุษย์! เราได้ถูกสอนให้รู้ภาษาวิหค และเราได้รับทุก ๆ สิ่ง แท้จริง นี่คือความโปรดปรานอันชัดแจ้ง" 
{27:17} และไพร่พลของสุลัยมานที่เป็นญิน มนุษย์และวิหค ได้ถูกเกณฑ์มาชุมนุมต่อหน้าเขา และพวกเขาถูกจัดให้เป็นระเบียบ 
{27:18} จนกระทั่งเมื่อพวกเขาได้มาถึงทุ่งที่มีมดมาก มดตัวหนึ่งได้พูดว่า "โอ้ พวกมดเอ๋ย! พวกเธอจงเข้าไปในรังของพวกเธอเถิด เพื่อสุลัยมานและไพร่พลของเขาจะได้ไม่บดขยี้พวกเธอ โดยที่พวกเขาไม่รู้ตัว" 
{27:19} เขายิ้มแกมหัวเราะต่อคําพูดของมันและกล่าวว่า "พระเจ้าของข้าฯ! โปรดประทานโอกาสแก่ข้าฯ เพื่อข้าฯจะได้ขอบพระคุณต่อความโปรดปรานของพระองค์ ซึ่งพระองค์ได้ทรงโปรดปรานแก่ข้าฯ และบิดามารดาของข้าฯ และให้ข้าฯประพฤติดีที่พระองค์ทรงพอพระทัย และทรงโปรดให้ข้าฯเข้าอยู่ในหมู่ปวงบ่าวของพระองค์ที่ดีทั้งหลาย ด้วยพระเมตตาของพระองค์" 
{27:20} และเขาได้ตรวจดูฝูงวิหคแล้วกล่าวขึ้นว่า "เหตุใดฉันจึงไม่เห็นนกกระรางหัวขวาน หรือว่ามันเป็นหนึ่งในพวกที่หายไป?" 
{27:21} "แน่นอน ฉันจะลงโทษมันด้วยการลงโทษอย่างสาหัส หรือฉันจะฆ่ามันเสีย หรือไม่เข่นนั้นแล้วมันก็ต้องนำหลักฐานอันชัดแจ้งมาให้ฉัน" 
{27:22} มันหายไปไม่นานนัก มันกล่าวว่า "ฉันได้ไปตรวจพบสิ่งที่ท่านไม่รู้ และฉันได้นำข่าวอันแน่นอนจากสะบะอ์มายังท่าน" 
{27:23} "ฉันได้พบสตรีคนหนึ่งปกครองพวกเขา และนางมีทุกสิ่ง และนางมีบัลลังก์อันใหญ่โต" 
{27:24} "และฉันได้พบนางและหมู่ชนของนางสักการะบูชาดวงอาทิตย์ อื่นจากอัลลอฮฺ และชัยฏอนได้ประดับการงานของพวกเขาให้พวกเขาเห็นดีเห็นงาม และได้กีดกันพวกเขาออกจากทางเที่ยง พวกเขาจึงไม่ได้อยู่ในแนวทางที่ถูกต้อง" 
{27:25} เหตุใดพวกเขาไม่กราบอัลลอฮฺ พระผู้ทรงนำสิ่งที่ซ่อนเร้นในมวลฟากฟ้าและแผ่นดินออกมา และทรงรอบรู้สิ่งที่พวกเธอปิดบัง และสิ่งที่พวกเธอเปิดเผย 
{27:26} อัลลอฮฺ ไม่มีพระผู้เป็นเจ้าอื่นใดนอกจากพระองค์ พระเจ้าแห่งบัลลังก์อันยิ่งใหญ่ 
{27:27} เขากล่าวว่า "เราจะคอยดูว่าเธอพูดจริง หรือเธออยู่ในหมู่ผู้กล่าวเท็จ" 
{27:28} "เธอจงนำสาส์นของฉันนี้ไป แล้วส่งมันให้แก่พวกเขา แล้วถอยออกห่างจากพวกเขา แล้วจงคอยดูว่าพวกเขาจะตอบกลับมาว่าอย่างใด?" 
{27:29} (บัลกีส)กล่าวว่า "โอ้ เหล่าเสนาบดี! แน่แท้สาส์นอันมีเกียรติถูกนำมาให้ฉัน" 
{27:30} "แท้จริงมันมาจากสุลัยมาน และแท้จริงมันเริ่มว่า ด้วยพระนามของอัลลอฮฺ พระผู้ทรงเมตตายิ่ง พระผู้ทรงปรานียิ่ง" 
{27:31} "พวกเธออย่าเย่อหยิ่งต่อฉัน และจงมาหาฉันอย่างนอบน้อม" 
{27:32} นางกล่าวว่า "โอ้ เหล่าเสนาอำมาตย์! จงให้ข้อชี้ขาดแก่ฉันในเรื่องของฉัน ฉันไม่เคยตัดสินใจในกรณียกิจใด จนกว่าพวกท่านจะเห็นด้วย" 
{27:33} พวกเขากล่าวว่า "พวกเราเป็นพวกที่มีพลังและเป็นพวกที่มีกําลังรบเข้มแข็ง กรณียกิจนี้ขึ้นอยู่กับท่าน ดังนั้นโปรดตรึกตรองดู ท่านจะบัญชาอันใด" 
{27:34} นางกล่าวว่า "แท้จริงเหล่ากษัตริย์นั้น เมื่อเข้าไปในเมืองใดก็ทำลายมัน และทำให้บรรดาผู้มีเกียรติในเหล่าชาวเมืองนั้นกลายเป็นผู้อัปยศ และเช่นนั้นแหละพวกเขากระทำกัน" 
{27:35} และแท้จริงฉันจะส่งของกํานัลไปให้พวกเขา แล้วฉันจะคอยดูว่า บรรดาผู้ที่ถูกส่งไปนั้นจะนำอะไรกลับมา? 
{27:36} เมื่อพวกเขาได้เข้าพบสุลัยมานแล้ว เขากล่าวว่า "พวกเธอจะนำทรัพย์สินมากํานัลแก่ฉันหรือ? สิ่งที่อัลลอฮฺทรงประทานให้แก่ฉันนั้น ดียิ่งกว่าสิ่งที่พระองค์ทรงประทานให้แก่พวกเธอ แต่พวกเธอต่างหาก ที่ปิติยินดีต่อของกํานัลของพวกเธอเอง" 
{27:37} "จงกลับไปยังพวกเขา เพราะแน่นอนเราจะนำไพร่พลไปยังพวกเขา โดยที่พวกเขาไม่มีกําลังที่จะต่อต้านมันได้ และแน่นอน เราจะให้พวกเขาออกจากที่นั่นอย่างอัปยศ และพวกเขาจะเป็นผู้ต่ำต้อย" 
{27:38} (สุลัยมาน)กล่าวว่า "โอ้ เหล่าเสนาอำมาตย์! ผู้ใดในหมู่พวกเธอจะนำบัลลังก์ของนางมายังฉัน ก่อนที่พวกเขาจะมาหาฉันอย่างผู้สวามิภักดิ์" 
{27:39} อิฟรีตจากพวกญินกล่าวว่า "ฉันจะนำมันมาให้แก่ท่าน ก่อนที่ท่านจะลุกขึ้นจากที่นั่งของท่าน และแท้จริงฉันเป็นผู้มีพลังและเป็นที่ไว้วางใจได้ในเรื่องนี้" 
{27:40} ผู้ที่มีความรู้ในส่วนหนึ่งของคัมภีร์กล่าวว่า "ฉันจะนำมันมาให้แก่ท่านภายในชั่วพริบตาเดียว" เมื่อเขาเห็นมันตั้งมั่นอยู่ต่อหน้าเขา เขาก็กล่าวว่า "อันนี้มาจากความโปรดปรานของพระเจ้าของฉัน เพื่อพระองค์จะได้ทรงทดสอบฉัน ว่าฉันกตัญญูหรือเนรคุณ และผู้ใดกตัญญู แท้จริงเขาก็กตัญญูต่อตัวเขาเอง และผู้ใดเนรคุณ แท้จริงพระเจ้าของฉันนั้น เป็นพระผู้ทรงมั่งมี พระผู้ทรงเอื้อเฟื้อเผื่อแผ่ยิ่ง" 
{27:41} เขากล่าวว่า "พวกเธอจงดัดแปลงบัลลังก์ของนางเพื่อดูว่านางจะจํามันได้ หรือนางจะ อยู่ในหมู่ผู้จำมันไม่ได้" 
{27:42} ครั้นเมื่อนางได้มาถึง มีการกล่าวแก่นางว่า "บัลลังก์ของท่าน เหมือนอย่างนี้หรือ? นางกล่าวว่า "ราวกับว่า มันคือมัน" (สุลัยมานกล่าวว่า) "และเราได้รับความรู้มาก่อนนาง และเราได้เป็นผู้สวามิภักดิ์" 
{27:43} และสิ่งที่นางได้สักการะบูชาอื่นจากอัลลอฮฺได้ขีดขวางนาง แท้จริงนางอยู่ในหมู่ชนผู้ปฏิเสธ 
{27:44} ได้มีการกล่าวแก่นางว่า "เชิญเข้าตำหนัก!" ครั้นเมื่อนางเห็นมัน นางคิดว่า มันเป็นห้วงน้ำ นางจึงได้เลิกหน้าแข้งของนาง เขากล่าวว่า "มันเป็นตำหนักที่ถูกสร้างด้วยกระจก" นางกล่าวว่า "พระเจ้าของข้าฯ! แท้จริงฉันทุจริตต่อตัวฉันเอง และฉันขอสวามิภักดิ์ตามสุลัยมาน เพื่ออัลลอฮฺพระเจ้าแห่งสากลโลก" 
{27:45} และโดยแน่นอน เราได้ส่งพี่น้องคนหนึ่งของพวกเขาคือศอลิหฺไปยังษะมูดโดยให้พวกเขาสักการะบูชาอัลลอฮฺ แล้วพวกเขาได้แบ่งออกเป็นสองพวก แล้วโต้เถียงกัน 
{27:46} เขากล่าวว่า "โอ้ หมู่ชนของฉัน! เหตุใดพวกเธอจึงรีบเร่งหาความชั่วก่อนความดีเล่า? เหตุใดพวกเธอจึงไม่ขออภัยต่ออัลลอฮฺ? เพื่อพวกเธอจะได้รับความเมตตา" 
{27:47} พวกเขากล่าวว่า "พวกเราได้ประสบกับอัปมงคลเพราะท่านและผู้ที่ร่วมอยู่กับท่าน" เขากล่าวว่า "อัปมงคลของพวกเธออยู่ที่อัลลอฮฺ ยิ่งกว่านั้นพวกเธอเป็นหมู่ชนที่ถูกทดสอบ" 
{27:48} และในเมืองนั้นมีเก้าคน ที่เป็นผู้บ่อนทำลายในแผ่นดิน และพวกเขาไม่เป็นผู้ฟื้นฟูการทำความดี 
{27:49} พวกเขากล่าวว่า "จงร่วมกันสาบานด้วยพระนามของอัลลอฮฺ แน่นอนพวกเราเตรียมที่จะทำร้ายเขาและครอบครัวของเขาในยามราตรี แล้วเราก็จะกล่าวแก่ทายาทของเขาว่า เราไม่รู้เห็นในความพินาศของครอบครัวของเขา และแท้จริงเรานั้นเป็นผู้สัตย์จริง" 
{27:50} และพวกเขาได้วางแผน และเราก็ได้วางแผนโดยที่พวกเขาไม่รู้สึกตัว 
{27:51} ดังนั้นจงคอยดูเถิด ผลสุดท้ายแห่งอุบายของพวกเขาจะเป็นเช่นใด นั่นคือ เราได้ทำลายล้างพวกเขาและหมู่ชนของพวกเขารวมกันทั้งหมด 
{27:52} ดังนั้น นั่นอย่างใดเล่า บ้านเรือนของพวกเขาต้องว่างเปล่า ทั้งนี้เพราะพวกเขาทุจริต แท้จริงในการนี้ย่อมเป็นสัญญาณหนึ่งอย่างแน่นอน สำหรับหมู่ชนที่รู้ 
{27:53} และเราได้ช่วยบรรดาผู้ที่มีศรัทธาและพวกเขาเป็นผู้ยำเกรง ให้รอดพ้น 
{27:54} และ(จงรำลึกถึง)ลูฏ เมื่อเขากล่าวแก่หมู่ชนของตนว่า "พวกเธอกระทำการลามกทั้ง ๆ ที่พวกเธอรู้เห็นอยู่กระนั้นหรือ?" 
{27:55} "แท้จริง พวกเธอสมสู่พวกผู้ชายด้วยตัณหาราคะ แทนพวกผู้หญิงกระนั้นหรือ? ยิ่งกว่านั้น พวกเธอเป็นหมู่ชนที่โง่เขลา" 
{27:56} ดังนั้น คําตอบของหมู่ชนของเขาเพียงแต่กล่าวว่า "จงให้ตระกูลของลูฏออกจากหมู่บ้านของพวกท่าน แท้จริงพวกเขาเป็นชนผู้บริสุทธิ์" 
{27:57} แล้วเราได้ช่วยเขาและบริวารของเขาให้รอดพ้น เว้นแต่ภรรยาของเขา เราได้กําหนดให้นางอยู่ในหมู่ผู้ถูกทำลาย 
{27:58} และได้ให้ห่าฝนตกลงมาบนพวกเขา ดังนั้นฝนของบรรดาผู้ถูกตักเตือนนั้น ช่างเลวร้ายยิ่งนัก 
{27:59} จงกล่าวเถิด "มวลการสรรเสริญเป็นกรรมสิทธิ์ของอัลลอฮฺ และความศานติจงมีแด่ปวงบ่าวของพระองค์ ผู้ซึ่งพระองค์ทรงคัดเลือกแล้ว อัลลอฮฺดีกว่าหรือสิ่งที่พวกเขาตั้งเป็นภาคี" 
{27:60} หรือผู้ใดเล่าที่สร้างเหล่าชั้นฟ้าและแผ่นดิน และทรงนำน้ำลงมาจากฟ้าให้แก่พวกเธอ? แล้วเราได้ให้สวนต่าง ๆ งอกเงยอย่างสวยงาม พวกเธอก็ไม่สามารถที่จะทำให้ต้นไม้งอกเงยขึ้นมาได้ ยังจะมีพระเจ้าอื่นคู่เคียงกับอัลลอฮฺอีกหรือ? เปล่าดอก! พวกเขาเป็นหมู่ชนผู้ตั้งภาคี 
{27:61} หรือผู้ใดเล่าที่ทำให้แผ่นดินเป็นที่พำนักและทรงให้มีแม่น้ำลำธารไหลระหว่างมัน และทรงทำให้ภูเขาเป็นที่ยึดมั่นสำหรับมัน และทรงทำให้มีที่กั้นระหว่างน่านน้ำทั้งสอง จะมีพระผู้เป็นเจ้าอื่นใดคู่เคียงกับอัลลอฮฺอีกหรือ เปล่าดอก! พวกเขาส่วนมากไม่รู้ 
{27:62} หรือผู้ใดเล่าจะตอบรับผู้ร้องทุกข์ เมื่อเขาวิงวอนขอต่อพระองค์ และทรงปลดเปลื้องความเลวร้ายนั้น และทรงทำให้พวกเธอเป็นตัวแทนรับช่วงปกครองแผ่นดิน จะมีพระเจ้าอื่นคู่เคียงกับอัลลอฮฺอีกหรือ? ส่วนน้อยเท่านั้นที่พวกเธอจะใคร่ครวญ 
{27:63} หรือผู้ใดเล่าจะชี้แนะทางแก่พวกเธอในความมืดทึบของแผ่นดินและน่านน้ำ และผู้ใดเล่า ที่ทรงส่งลมแจ้งข่าวดี ท่ามกลางความเมตตาของพระองค์ จะมีพระเจ้าอื่นคู่เคียงกับอัลลอฮฺอีกหรือ? อัลลอฮฺทรงสูงส่งเหนือกว่าสิ่งที่พวกเขาตั้งภาคี 
{27:64} หรือผู้ใดเล่าจะเริ่มในการสร้าง แล้วทรงให้มันหวนเกิดขึ้นมาอีกครั้งหนึ่ง และผู้ใดเล่าทรงประทานปัจจัยยังชีพแก่พวกเธอ จากฟากฟ้าและแผ่นดิน จะมีพระเจ้าอื่นคู่เคียงกับอัลลอฮฺอีกหรือ? จงกล่าวเถิด "จงนำหลักฐานของพวกเธอมา หากพวกเธอเป็นผู้สัตย์จริง" 
{27:65} จงกล่าวเถิด "ไม่มีผู้ใดในเหล่าชั้นฟ้าและแผ่นดินจะรู้ในสิ่งพ้นญาณวิสัย นอกจากอัลลอฮฺและพวกเขาจะไม่รู้ว่า เมื่อใดพวกเขาจะถูกชุบให้ฟื้นคืนชีพ" 
{27:66} ทว่าความรู้ของพวกเขาเกี่ยวกับปรโลกนั้น ได้ถึงที่สุดแล้วหรือ? ทั้ง ๆ ที่พวกเขาอยู่ในการสงสัยในเรื่องของมัน ยิ่งกว่านั้นพวกเขายังตาบอดต่อเรื่องนั้นอีกด้วย 
{27:67} บรรดาผู้ปฏิเสธศรัทธากล่าวกันว่า "ในเมื่อเราและบรรพบุรุษของเราเป็นดิน เรายังจะถูกนำออกมาอีกหรือ?" 
{27:68} โดยแน่นอน เราได้ถูกสัญญาในเรื่องนี้มาก่อน ทั้งเราและบรรพบุรุษของเรา เรื่องนี้เป็นเพียงนิยายแห่งบรรพชน" 
{27:69} จงกล่าวเถิด "พวกเธอจงท่องเที่ยวไปในแผ่นดิน แล้วจงดูว่า ผลสุดท้ายของผู้กระทำผิดนั้นเป็นเช่นใด" 
{27:70} และเธออย่าเศร้าโศกต่อพวกเขา และเธออย่าคับใจ ในสิ่งที่พวกเขาวางแผนอุบาย 
{27:71} และพวกเขากล่าวว่า "เมื่อใดเล่าสัญญานี้(จะมาถึง) หากพวกท่านสัตย์จริง" 
{27:72} จงกล่าวเถิด "บางที บางอย่างที่พวกเธอเร่งนั้น กําลังตามหลังใกล้พวกเธอเข้ามาแล้ว" 
{27:73} และแท้จริงพระเจ้าของเธอนั้น ทรงเป็นผู้มีบุญคุณต่อปวงมนุษย์ แต่พวกเขาส่วนมากไม่เป็นผู้ขอบพระคุณ 
{27:74} และแท้จริงพระเจ้าของเธอนั้น พระองค์ทรงรอบรู้สิ่งที่หัวอกของพวกเขาปกปิดอยู่และสิ่งที่พวกเขาเปิดเผย 
{27:75} และไม่มีสิ่งใดจะซ่อนเร้นทั้งในชั้นฟ้าและแผ่นดิน เว้นแต่ว่ามันอยู่ในบันทึกอันชัดแจ้ง 
{27:76} แท้จริงอัลกุรอานนี้จะบอกเล่าแก่วงศ์วานของอิสรออีล เรื่องส่วนมาก ที่พวกเขาขัดแย้งกัน 
{27:77} และแท้จริงมันเป็นแนวทางที่ถูกต้องและความเมตตาแก่บรรดาผู้ที่มีศรัทธา 
{27:78} แท้จริงพระเจ้าของเธอจะทรงพิพากษาระหว่างพวกเขา ด้วยข้อวินิจฉัย(ที่ยุติธรรม) ของพระองค์ และพระองค์เป็นพระผู้ทรงมีอํานาจ พระผู้ทรงรอบรู้ 
{27:79} ดังนั้น เธอจงมอบหมายต่ออัลลอฮฺ แท้จริง เธอนั้นอยู่บนสัจธรรมอันชัดแจ้ง 
{27:80} แท้จริงเธอจะไม่ทำให้คนตายได้ยิน และจะไม่ทำให้คนหูหนวกได้ยินการเรียกร้องเชิญชวนเมื่อพวกเขาหันหลังกลับ 
{27:81} และเธอไม่อาจเป็นผู้นำทางแก่คนตาบอด ให้ออกจากความหลงผิดของพวกเขา เธอจะไม่อาจทำให้ผู้ใดได้ยิน นอกจากผู้มีศรัทธาต่อบรรดาโองการของเรา โดยที่พวกเขาเป็นผู้นอบน้อม 
{27:82} และเมื่อพระดํารัสเกิดขึ้นแก่พวกเขา เราได้ให้สัตว์ออกมาจากแผ่นดินแก่พวกเขา เพื่อกล่าวแก่พวกเขาว่า "แท้จริงปวงมนุษย์นั้นไม่ยอมเชื่อต่อบรรดาสัญญาณของเรา" 
{27:83} และวันที่เราจะเรียกจากทุก ๆ ประชาชาติ มาชุมนุมกันเป็นหมู่คณะ จากผู้ที่ปฏิเสธบรรดาสัญญาณของเรา โดยที่พวกเขาจะถูกจัดเป็นหมู่เหล่า 
{27:84} จนกระทั่งเมื่อพวกเขาได้มาถึง พระองค์ตรัสว่า "พวกเธอได้ปฏิเสธบรรดาสัญญาณของเรากระนั้นหรือ? โดยที่พวกเธอไม่ได้รอบรู้มันเลยหรือว่า อันใดเล่าที่พวกเธอกระทำไป?" 
{27:85} และหลักฐานได้ปรากฏขึ้นแก่พวกเขา เนื่องจากพวกเขาทุจริต ดังนั้นพวกเขาจึงไม่อาจพูดได้ 
{27:86} พวกเขาไม่ได้พิจารณาดูหรือว่า เราได้บันดาลให้มีราตรีเพื่อพวกเขาจะได้พักผ่อน และทิวาให้สว่าง แท้จริงในการนั้นย่อมเป็นนานาสัญญาณสำหรับหมู่ชนผู้มีศรัทธา 
{27:87} และวันที่แตรจะถูกเป่าขึ้น ดังนั้นผู้ที่อยู่ในเหล่าชั้นฟ้าและผู้ที่อยู่ในแผ่นดินจะตื่นตระหนก เว้นแต่ผู้ที่พระองค์ทรงประสงค์ และทั้งหมดได้มาหาพระองค์ในสภาพผู้สวามิภักดิ์ 
{27:88} และเธอจะเห็นขุนเขาทั้งหลาย เธอจะคิดว่ามันติดแน่นอยู่กับที่ แต่มันล่องลอยไปเช่นการล่องลอยของเมฆ (นั่นคือ)การบันดาลของอัลลอฮฺ ซึ่งพระองค์ทรงบันดาลทุกสรรพสิ่งอย่างครบถ้วนสมบูรณ์ แท้จริง พระองค์เป็นผู้ทรงตระหนักในสิ่งที่พวกเธอกระทำ 
{27:89} ผู้ใดนำมาซึ่งความดี เขาจะได้รับความดีมากกว่านั้น และในวันนั้นพวกเขาจะเป็นผู้ปลอดภัยจากความตื่นตระหนก 
{27:90} และผู้ใดนำมาซึ่งความชั่ว พวกเขาจะถูกโยนให้คว่ำหน้าลงไปในนรก พวกเธอจะถูกตอบแทนเพียงแต่สิ่งที่พวกเธอได้ปฏิบัติเอาไว้ 
{27:91} จงกล่าวเถิด "แท้จริงฉันได้รับบัญชาว่า จงเคารพสักการะพระเจ้าแห่งเมืองนี้ ซึ่งพระองค์ทรงทำให้มันเป็นที่ต้องห้าม และทุกสรรพสิ่งเป็นกรรมสิทธิ์ของพระองค์ และฉันได้รับบัญชาให้อยู่ในหมู่ผู้สวามิภักดิ์" 
{27:92} "และฉันได้รับพระบัญชาให้อ่านอัลกุรอาน" ดังนั้น ผู้ใดได้ตามแนวทางที่ถูกต้อง เขาก็จะดําเนินตามแนวทางที่ถูกต้องเพื่อตัวของเขาเอง และผู้ใดหลงผิด ก็จงกล่าวเถิดว่า "แท้จริงฉันเป็นเพียงผู้หนึ่งในหมู่ผู้ตักเตือน" 
{27:93} และจงกล่าวเถิด "มวลการสรรเสริญเป็นของอัลลอฮฺ พระองค์จะทรงให้พวกเธอเห็นเหล่าสัญญาณของพระองค์แล้ว พวกเธอก็จะรู้จักกัน และพระเจ้าของเธอไม่ได้เป็นผู้ทรงเผอเรอต่อสิ่งที่พวกเธอกระทำ" 
{28:1} ฏอ ซีน มีม 
{28:2} เหล่านี้คือโองการทั้งหลายแห่งคัมภีร์อันชัดแจ้ง 
{28:3} เราจะอ่านแก่เธอ เรื่องราวบางส่วนของมูซาและฟิรเอานฺด้วยความสัตย์จริง เพื่อหมู่ชนผู้มีศรัทธา 
{28:4} แท้จริงฟิรเอานฺหยิ่งผยองในแผ่นดิน และทำให้ชาวแผ่นดินแตกแยกเป็นหมู่เหล่า เขากดขี่กลุ่มหนึ่งในพวกนั้น โดยฆ่าบรรดาบุตรชายของพวกเขา และไว้ชีวิตเหล่าสตรีของพวกเขา แท้จริงเขาเป็นผู้หนึ่งในหมู่ผู้บ่อนทำลาย 
{28:5} และเราปรารถนาที่จะประทานความโปรดปรานแก่บรรดาผู้ที่ถูกกดขี่ในแผ่นดิน และเราจะทำให้พวกเขาเป็นผู้นำและจะทำให้พวกเขาเป็นทายาท 
{28:6} และเราได้ให้พวกเขาครอบครองในแผ่นดิน และเราจะให้ฟิรเอานฺและฮามานรวมทั้งไพร่พลของเขาทั้งสองได้เห็นสิ่งที่พวกเขาคอยระวังจากพวกเขาเหล่านั้น 
{28:7} และเราได้ดลใจแก่มารดาของมูซาว่า "จงให้นมแก่เขา เมื่อเธอกลัวแทนเขา ก็จงโยนเขาลงไปในแม่น้ำ และเธออย่าได้กลัวและอย่าได้เศร้าโศก แท้จริง เราจะนำเขาคืนกลับมาแก่เธอ และเราจะทำให้เขาเป็นหนึ่งในบรรดาศาสนทูต" 
{28:8} แล้วคนในตระกูลของฟิรเอานฺได้เก็บเขาขึ้นมา เพื่อให้เขากลายเป็นศัตรู และเป็นความเศร้าโศกแก่พวกเขา แท้จริงฟิรเอานฺและฮามานและไพร่พลของเขาทั้งสองเป็นพวกที่มีความผิด 
{28:9} และภริยาของฟิรเอานฺกล่าวว่า "นี่เป็นแก้วตาแก่ดิฉันและแก่ท่าน อย่าฆ่าเขาเลย บางทีเขาอาจเป็นประโยชน์แก่เรา หรือเราจะรับเอาเขาเป็นบุตร" และพวกเขาไม่รู้สึกตัว 
{28:10} และจิตใจของมารดาของมูซาได้คลายความวิตกกังวลลง นางแทบจะเปิดเผยเรื่องของเขา หากเราไม่ได้ทำให้จิตใจของนางมั่นคง เพื่อที่นางจะเป็นหนึ่งในหมู่ผู้มีศรัทธา 
{28:11} และนางได้กล่าวแก่พี่สาวของเขาว่า "จงติดตามดูเขา" นางจึงได้เฝ้าดูเขาแต่ไกล โดยที่พวกเขาไม่รู้สึก 
{28:12} และเราได้ห้ามเขาไม่ให้ดื่มจากเหล่าแม่นม ดังนั้นนางกล่าวว่า "ฉันจะชี้แนะคนครอบครัวหนึ่งให้แก่พวกท่าน จะเอาไหม? เพื่อเลี้ยงดูเขาแทนพวกท่าน และพวกเขาจะเป็นผู้อบรมแก่เขา" 
{28:13} ดังนั้น เราจึงคืนเขาให้แก่มารดาของเขา เพื่อที่จะให้นางเย็นตาและไม่เศร้าโศก และเพื่อนางจะได้รู้ว่า สัญญาของอัลลอฮฺนั้นเป็นจริง แต่พวกเขาส่วนมากไม่รู้ 
{28:14} และเมื่อเขาบรรลุวัยหนุ่มและเติบโตบริบูรณ์แล้ว เราได้ประทานวิจารณญาณและวิทยาการแก่เขา และเช่นนั้นแหละ เราจะตอบแทนแก่บรรดาผู้ประพฤติดี 
{28:15} และเขาได้เข้าไปในเมือง ในยามที่ชาวเมืองไม่สังเกตุ เขาได้เห็นชายสองคนต่อสู้กันอยู่ในนั้น คนหนึ่งมาจากพวกพ้องของตน และอีกคนหนึ่งมาจากฝ่ายศัตรูของตน แล้วคนที่มาจากพวกพ้องของตนได้ร้องขอความช่วยเหลือ เพื่อให้ปราบฝ่ายที่เป็นศัตรูของตน มูซาได้ต่อยเขา จนเขาถึงฆาต เขากล่าวว่า "นี่มันเป็นการกระทำของชัยฏอน แท้จริงมันเป็นศัตรูที่หลอกลวงให้หลงผิดอย่างแจ้งชัด" 
{28:16} เขากล่าวว่า "พระเจ้าของข้าฯ! แท้จริงข้าฯได้ทุจริตต่อตนเอง ดังนั้นโปรดอภัยให้แก่ข้าฯด้วย" แล้วพระองค์ก็ได้อภัยให้เขา แท้จริงพระองค์คือพระผู้ทรงอภัย พระผู้ทรงปรานีเสมอ 
{28:17} เขาได้กล่าวว่า "พระเจ้าของข้าฯ! เนื่องด้วยพระองค์ได้ทรงโปรดปรานแก่ข้าฯ ข้าฯจะไม่เป็นผู้สนับสนุนผู้กระทำผิดอีกต่อไป" 
{28:18} เช้ามาเขาเข้าไปในเมืองอย่างระมัดระวังเพราะหวาดกลัว แล้วผู้ที่เคยขอรัองให้เขาช่วยเมื่อวานนี้ ก็ร้องเรียกให้ช่วยเขาอีก มูซาจึงพูดกับเขาว่า "แท้จริงท่านเป็นผู้หลงผิดอย่างแน่นอน" 
{28:19} เมื่อเขาต้องการที่จะตบตีผู้ที่เป็นศัตรูกับเขาทั้งสอง เขาคนนั้นกล่าวว่า "โอ้ มูซา! ท่านต้องการที่จะฆ่าฉัน ดั่งที่ท่านได้ฆ่าคนหนึ่งไปแล้วเมื่อวานนี้กระนั้นหรือ? ท่านเพียงแต่ปรารถนาจะเป็นอันธพาลในแผ่นดิน และท่านไม่ปรารถนาที่จะอยู่ในเหล่าผู้สร้างความปรองดอง" 
{28:20} และชายคนหนึ่งได้มาจากชานเมืองอย่างรีบเร่ง เขากล่าวว่า "โอ้ มูซา! พวกเสนาอำมาตย์กําลังปรึกษาหารือกันเกี่ยวกับเรื่องของท่านเพื่อจะฆ่าท่าน ดังนั้นจงออกไปเถิด แท้จริงฉันเป็นผู้หนึ่งที่หวังดีต่อท่าน" 
{28:21} ดังนั้น เขาจึงออกจากเมืองนั้นอย่างระมัดระวังเพราะหวาดกลัว เขากล่าวว่า "พระเจ้าของข้าฯ! โปรดช่วยข้าฯให้รอดพ้นจากหมู่ชนทุจริต " 
{28:22} และเมื่อเขามุ่งหน้าไปยังมัดยัน เขากล่าวว่า "หวังว่าพระเจ้าของข้าฯจะทรงชี้แนะแก่ข้าฯสู่ทางอันเที่ยงตรง" 
{28:23} และเมื่อเขามาพบบ่อน้ำแห่งมัดยัน เขาได้พบฝูงชนกลุ่มหนึ่งกําลังตักน้ำ และนอกจากพวกเขาเหล่านั้นแล้ว เขายังได้พบสตรีสองคนคอยห้าม(ฝูงแกะ) เขากล่าวถามว่า "เธอทั้งสองมีสิ่งใดจะบอกไหม?" นางทั้งสองกล่าวว่า "เราไม่สามารถตักน้ำได้จนกว่าคนเลี้ยงแกะเล่านั้นจะถอยออกไป และบิดาของเราก็แก่ชรา" 
{28:24} ดังนั้น เขาจึงตักน้ำให้แก่นางทั้งสอง แล้วก็กลับไปพักในที่ร่ม และกล่าวว่า "พระเจ้าของข้าฯ ! แท้จริงข้าฯนี้ขัดสนยิ่งในสิ่งที่ดี ที่พระองค์ทรงประทานลงมาให้แก่ข้าฯ" 
{28:25} หนึ่งในสองนางเดินอย่างขวยเขินมาหาเขา แล้วกล่าวว่า "บิดาของดิฉันขอเชิญท่านไป เพื่อจะตอบแทนค่าแรงแก่ท่าน ที่ได้ช่วยตักน้ำให้เรา" ครั้นเมื่อเขา(มูซา)ได้มาหาเขา และได้เล่าเรื่องราวแก่เขา เขากล่าวว่า "ท่านไม่ต้องกลัว ท่านได้หนีพ้นจากหมู่ชนทุจริตแล้ว" 
{28:26} หนึ่งในสองนางกล่าวว่า "โอ้ บิดา! จงจ้างเขาเถิด แท้จริงคนที่สมควรที่สุดที่ท่านจะจ้าง คือผู้ที่แข็งแรง ผู้ที่ซื่อสัตย์คนนี้" 
{28:27} เขากล่าวว่า "แท้จริงฉันต้องการที่จะให้ท่านสมรสกับธิดาหนึ่งในสองคนนี้ของฉัน โดยท่าน จะต้องทำงานให้ฉันแปดปี และถ้าท่านทำได้ครบสิบปี ก็เป็นความดีที่มาจากท่าน ฉันไม่ต้องการที่จะทำความลําบากให้ท่าน หากอัลลอฮฺทรงประสงค์ ท่านจะพบฉันอยู่ในหมู่คนดี" 
{28:28} (มูซา)กล่าวว่า "นั่นคือ(ข้อสัญญา) ระหว่างฉันกับท่าน อันใดก็ตามในสองกําหนดเวลาที่ฉันปฏิบัติครบ ก็ไม่ได้เป็นโทษต่อฉัน และอัลลอฮฺทรงเป็นพยานต่อสิ่งที่เรากล่าวเป็นสัญญา" 
{28:29} ครั้นเมื่อมูซาปฏิบัติครบกําหนดแล้ว และได้เดินทางไปพร้อมกับครอบครัวของตน เขาได้มองเห็นไฟลุกอยู่ข้างภูเขาตูร เขาจึงพูดกับครอบครัวของตนว่า "จงอยู่ที่นี่ก่อน แท้จริงฉันเห็นไฟ" 
{28:30} เมื่อเขาได้มาที่มัน ได้มีเสียงเรียกจากริมหุบเขาทางด้านขวา ในสถานที่ ที่มีความจําเริญ ณ ที่ต้นไม้ ว่า "โอ้ มูซา! แท้จริงฉันคืออัลลอฮฺพระเจ้าแห่งสากลโลก" 
{28:31} และว่า "จงโยนไม้เท้าของเธอ" เมื่อเขาเห็นมันเคลื่อนไหวราวกับว่ามันเป็นงู เขาก็ผินหลังหนีและไม่ย้อนกลับมา "โอ้ มูซา! จงหันกลับมาเถิดและอย่าหวาดกลัว แท้จริงเธออยู่ในหมู่ผู้ปลอดภัย" 
{28:32} "และจงสอดมือของเธอเข้าไปในอกเสื้อของเธอ มันจะออกมาเป็นสีขาวปราศจากอันตรายใด ๆ และจงเอามือแนบตัวเธอไว้เพื่อให้คลายความตกใจ ทั้งสองอย่างนั้น คือหลักฐานจากพระเจ้าของเธอไปยังฟิรเอานฺและชนชั้นผู้นำของเขา แท้จริงพวกเขาเป็นหมู่ชนผู้ฝ่าฝืน" 
{28:33} (มูซา)กล่าวว่า "พระเจ้าของข้าฯ! แท้จริงข้าฯได้ฆ่าคนหนึ่งจากพวกเขา ข้าฯจึงกลัวว่าพวกเขาจะฆ่าข้าฯ" 
{28:34} "และพี่ชายของข้าฯคือฮารูน เขาพูดจาคล่องแคล่วกว่าข้าฯ ดังนั้นโปรดส่งเขาเป็นผู้ช่วยร่วมกับข้าฯ เพื่อเขาจะได้ยืนยันให้แก่ข้าฯ แท้จริงข้าฯกลัวว่าพวกเขาจะปฏิเสธข้าฯ" 
{28:35} พระองค์ตรัสว่า "เราจะเสริมกำลังเธอด้วยพี่ชายของเธอ และเราจะให้เธอทั้งสองมีอำนาจ ดังนั้นพวกเขาจะเข้าไม่ถึงเธอทั้งสองดอก เพราะอภินิหารสัญญาณต่าง ๆ ของเรา เธอทั้งสองและผู้ตามเธอทั้งสองเป็นผู้ชนะ" 
{28:36} ดังนั้นเมื่อมูซาได้มาหาพวกเขาพร้อมด้วยบรรดาอภินิหารสัญญาณอันชัดแจ้งของเรา พวกเขากล่าวว่า "มันเป็นเพียงแต่มายากลที่ถูกเสกสรรขึ้นมา และเราไม่เคยได้ยินข้อกล่าวอ้างเช่นนี้เลย ในสมัยบรรพบุรุษรุ่นก่อนของพวกเรา" 
{28:37} และมูซากล่าวว่า "พระเจ้าของฉันทรงรู้ดียิ่งถึงผู้ที่นำเอาแนวทางที่ถูกต้องมาจากพระองค์ และผู้ที่บั้นปลายแห่งที่พำนักจะเป็นของเขา แท้จริงพวกทุจริตนั้นจะไม่ประสบความเจริญ" 
{28:38} และฟิรเอานฺกล่าวว่า "โอ้ ปวงบริพาร! ข้าไม่เคยรู้จักพระผู้เป็นเจ้าอื่นใดของพวกเจ้า นอกจากข้าเอง โอ้ ฮามาน! จงเผาดินเหนียวให้แก่ข้า แล้วสร้างโครงสูงระฟ้า เพื่อที่ข้าจะได้ขึ้นไปดูพระเจ้าของมูซา และแท้จริงข้าคิดว่า เขานั้นอยู่ในหมู่ผู้กล่าวเท็จ" 
{28:39} และเขา(ฟิรเอานฺ)และไพร่พลของเขาได้หยิ่งผยองในแผ่นดินโดยทุจริต และพวกเขาคิดว่า พวกเขานั้นจะไม่ถูกนำกลับคืนสู่เรา 
{28:40} ดังนั้น เราได้ลงโทษเขาและไพร่พลของเขา เราได้โยนพวกเขาลงไปในทะแล แล้วจงพิจารณาเถิด บั้นปลายของพวกทุจริตเป็นเช่นใด? 
{28:41} และเราได้ทำให้พวกเขาเป็นผู้นำที่เรียกร้องไปสู่นรกญะฮันนัม และในวันฟื้นคืนชีพ พวกเขาจะไม่ได้รับความช่วยเหลือ 
{28:42} และเราได้ให้การสาปแช่งตามติดพวกเขาในโลกนี้ และในวันฟื้นคืนชีพพวกเขาจะอยู่ในหมู่ผู้ถูกเกลียดชัง 
{28:43} และโดยแน่นอนเราได้ประทานคัมภีร์แก่มูซา หลังจากที่เราได้ทำลายชนรุ่นก่อน ๆ เพื่อให้เป็นที่ประจักษ์แจ้งแก่ปวงมนุษย์และเป็นแนวทางที่ถูกต้อง และเป็นความเมตตา หวังว่าพวกเขาจะได้พิจารณาใคร่ครวญ 
{28:44} และเธอไม่ได้อยู่ทางด้านประจิมทิศ เมื่อเราได้กําหนดกิจการแก่มูซา และเธอไม่ได้ปรากฏอยู่ในหมู่ผู้ร่วมเป็นสักขีพยาน 
{28:45} ทว่าเราได้สร้างชนหลายรุ่น แล้วอายุขัยนั้นก็ยาวนานสำหรับพวกเขา และเธอไม่ได้พำนักอยู่ร่วมกับกลุ่มชนมัดยัน เพื่อสาธยายโองการทั้งหลายของเราแก่พวกเขา ทว่าแท้จริงเราเป็นผู้ส่งศาสนทูต 
{28:46} และเธอไม่ได้อยู่ทางด้านข้างของภูเขาตูรเมื่อเราได้ร้องเรียก แต่มันเป็นความเมตตาจากพระเจ้าของเธอ เพื่อเธอจะได้ตักเตือนกลุ่มชนหนึ่ง ที่ไม่ได้มีผู้ตักเตือนคนใดมายังพวกเขาก่อนหน้าเธอ หวังว่าพวกเขาจะได้ใคร่ครวญ 
{28:47} มิฉะนั้นแล้ว หากเคราะห์กรรมหนึ่งประสบแก่พวกเขา เนื่องด้วยสิ่งที่น้ำมือของพวกเขาเองที่ได้กระทำไว้ แล้วพวกเขาก็จะพูดขึ้นว่า "พระเจ้าของพวกข้าฯ! เหตุใดพระองค์จึงไม่ส่งศาสนทูตสักคนหนึ่งมายังพวกข้าฯ เพื่อจะได้ปฏิบัติตามบรรดาโองการของพระองค์ และพวกข้าฯจะได้อยู่ในหมู่ผู้มีศรัทธา" 
{28:48} ครั้นเมื่อสัจธรรมจากเราได้มายังพวกเขา พวกเขากล่าวว่า "เหตุใดเขาจึงไม่ได้รับเยี่ยงเดียวกับที่มูซาได้รับเล่า?!" แล้วพวกเขาไม่ได้ปฏิเสธสิ่งที่ถูกประทานให้แก่มูซามาก่อนดอกหรือ? พวกเขากล่าวว่า "มายากลสองแบบที่สนับสนุนซึ่งกันและกัน" และพวกเขากล่าวว่า "เราเป็นผู้ปฏิเสธต่อทุกแบบ" 
{28:49} จงกล่าวเถิด "ดังนั้นพวกเธอจงนำคัมภีร์สักเล่มหนึ่งจากอัลลอฮฺ ที่ถูกต้องเหมาะสมยิ่งกว่าทั้งสองเล่มนั้น เพื่อฉันจะได้ปฏิบัติตามมัน หากพวกเธอเป็นผู้สัตย์จริง" 
{28:50} หากพวกเขาไม่ยอมสนองตอบเธอ ก็จงรู้เถิดว่า พวกเขาปฏิบัติตามอารมณ์ของพวกตน และผู้ใดเล่าจะหลงผิดยิ่งไปกว่าผู้ปฏิบัติตามอารมณ์ของตน โดยปราศจากแนวทางที่ถูกต้องจากอัลลอฮฺ แท้จริงอัลลอฮฺจะไม่ทรงชี้แนะทางที่ถูกต้องแก่กลุ่มชนทุจริต 
{28:51} และโดยแน่นอน เราได้นำพจนารถนี้มายังพวกเขา เพื่อพวกเขาจะได้ใคร่ครวญ 
{28:52} บรรดาผู้ที่เราประทานคัมภีร์แก่พวกเขามาก่อนคัมภีร์นี้ พวกเขามีศรัทธาต่อมัน 
{28:53} และเมื่อมันได้ถูกอ่านแก่พวกเขา พวกเขากล่าวว่า "เรามีศรัทธาในมัน แท้จริงมันคือสัจธรรมจากพระเจ้าของเรา แท้จริงเราเป็นผู้สวามิภักดิ์มาก่อนหน้านี้" 
{28:54} ชนเหล่านั้นจะได้รับรางวัลของพวกตนสองครั้ง เนื่องจากพวกเขาได้อดทน และพวกเขาป้องกันความชั่วด้วยความดี และพวกเขาบริจาคจากบางส่วน ที่เราได้ให้เป็นเครื่องยังชีพแก่พวกเขา 
{28:55} และเมื่อพวกเขาได้ยินเรื่องไร้สาระ พวกเขาก็หันห่างจากมัน และกล่าวว่า "การงานของเราก็จะได้แก่เรา และการงานของพวกท่านก็จะได้แก่พวกท่าน ศานติแด่พวกท่าน เราไม่ต้องการพวกคนเขลา" 
{28:56} แท้จริง เธอไม่สามารถที่จะนำทางเที่ยงแก่ผู้ที่เธอรักได้ แต่อัลลอฮฺทรงนำทางเที่ยงแก่ผู้ที่พระองค์ทรงประสงค์ และพระองค์ทรงรู้ดียิ่งถึงผู้ที่อยู่ในแนวทางที่ถูกต้อง 
{28:57} และพวกเขากล่าวว่า "หากเราปฏิบัติตามแนวทางเที่ยงร่วมกับท่าน พวกเราจะถูกฉุดกระชากออกจากแผ่นดินของเรา" เราไม่ได้ก่อตั้งเขตหวงห้ามอันปลอดภัยให้แก่พวกเขาดอกหรือ? ซึ่งผลไม้ทุกชนิดถูกนำมายังที่นั่น เป็นเครื่องยังชีพที่มาจากเรา แต่พวกเขาส่วนมากไม่รู้ 
{28:58} และตั้งเท่าใดแล้วที่เราได้ทำลายบ้านเมือง ซึ่งผยองลำพองในความเป็นอยู่ของมัน ก็นั่นอย่างไรเล่า ที่พำนักของพวกเขา ไม่เป็นที่พำนักอาศัยหลังจากพวกเขาอีกต่อไป เว้นแต่เพียงเล็กน้อย และเราเป็นผู้รับมรดก 
{28:59} และพระเจ้าของเธอไม่ได้เป็นผู้ทำลายบ้านเมือง จนกว่าพระองค์จะทรงแต่งตั้งศาสนทูตขึ้นในเมืองหลวงนั้น โดยสาธยายโองการทั้งหลายของเราแก่พวกเขา และเราไม่ได้เป็นผู้ทำลายบ้านเมือง เว้นแต่ชาวเมืองนั้นเป็นพวกทุจริต 
{28:60} และสิ่งใดที่พวกเธอได้รับนั้น มันเป็นเพียงการเสพสุขของชีวิตแห่งโลกนี้ และเป็นเครื่องประดับของมัน แต่สิ่งที่อยู่ ณ อัลลอฮฺนั้นประเสริฐกว่าและจีรังกว่า พวกเธอไม่ใช้ปัญญาดอกหรือ? 
{28:61} ดังนั้นผู้ใดที่เราได้ให้สัญญาแก่เขาซึ่งเป็นสัญญาอันดีงาม แล้วเขาก็จะเป็นผู้จะได้พบมัน จะเหมือนกับผู้ที่เราได้ให้เขาเสพสุขชีวิตแห่งโลกนี้ แล้วในวันฟื้นคืนชีพเขาจะเป็นผู้หนึ่งในหมู่ผู้ถูกนำมาลงโทษ กระนั้นหรือ? 
{28:62} และวันที่พระองค์ทรงเรียกพวกเขาแล้วตรัสว่า "ไหนเล่าเหล่าภาคีของฉัน ที่พวกเธอกล่าวอ้าง?" 
{28:63} บรรดาผู้ที่คำพิพากษานั้นสาสมแก่พวกเขากล่าวว่า "พระเจ้าของพวกข้าฯ! พวกเหล่านี้คือบรรดาผู้ที่พวกข้าฯได้หลอกลวงให้หลงผิด พวกข้าฯได้หลอกลวงให้พวกเขาหลงผิด เช่นเดียวกับที่พวกข้าฯได้หลงผิดเอง พวกข้าฯขอปลีกตัวสู่พระองค์ และพวกเขาไม่ได้เคารพสักการะพวกข้าฯดอก" 
{28:64} และจะมีเสียงกล่าวว่า "จงเรียกร้องภาคีของพวกเธอ" พวกเขาก็ร้องเรียกพวกมัน แต่พวกมันไม่ขานรับพวกเขา และพวกเขาได้เห็นการลงโทษ หากพวกเขาได้อยู่ในแนวทางเที่ยงก็คงจะดี 
{28:65} และวันที่ทรงเรียกพวกเขาแล้วตรัสว่า "พวกเธอโต้ตอบแก่บรรดาศาสนทูตว่าอย่างใด?" 
{28:66} ดังนั้น ข้อแก้ตัวนั้นมืดมนต่อพวกเขาในวันนั้น ฉะนั้นพวกเขาจึงไม่ไต่ถามซึ่งกันและกัน 
{28:67} ส่วนผู้ลุแก่โทษและศรัทธา และประกอบความดี บางทีเขาจะอยู่ในหมู่ผู้บรรลุความสำเร็จ 
{28:68} และพระเจ้าของเธอทรงสร้างสิ่งที่พระองค์ทรงประสงค์และทรงเลือก พวกเขาไม่มีสิทธิ์ในการเลือก พระพิสุทธิคุณแห่งอัลลอฮฺ และพระองค์ทรงสูงส่งเหนือกว่าสิ่งที่พวกเขาตั้งขึ้นเป็นภาคี 
{28:69} และพระเจ้าของเธอนั้น ทรงรอบรู้สิ่งที่หัวอกของพวกเขาปกปิดอยู่และสิ่งที่พวกเขาเปิดเผย 
{28:70} และพระองค์คืออัลลอฮฺ ไม่มีพระผู้เป็นเจ้าอื่นใด นอกจากพระองค์ มวลการสรรเสริญเป็นของพระองค์ในตอนแรกเริ่มและในตอนสุดท้าย และการพิพากษานั้นเป็นสิทธิของพระองค์ และยังพระองค์พวกเธอจะถูกนำกลับคืน 
{28:71} จงกล่าวเถิด "พวกเธอเห็นไหม? หากอัลลอฮฺทรงทำให้พวกเธอมีราตรีชั่วนิจนิรันดร์จนถึงวันฟื้นคืนชีพ พระผู้เป็นเจ้าองค์ใดเล่า อื่นจากอัลลอฮฺ ที่จะนำแสงสว่างมาให้แก่พวกเธอ พวกเธอไม่รับฟังบ้างหรือ?" 
{28:72} จงกล่าวเถิด "พวกเธอเห็นไหม? หากอัลลอฮฺทรงทำให้พวกเธอมีทิวาชั่วนิจนิรันดร์จนถึงวันฟื้นคืนชีพ พระผู้เป็นเจ้าองค์ใดเล่า อื่นจากอัลลอฮฺ ที่จะนำราตรีมาให้พวกเธอได้พักผ่อนในเวลานั้น พวกเธอไม่พิจารณาดูบ้างหรือ?" 
{28:73} และเพราะความเมตตาของพระองค์ พระองค์ทรงเนรมิตให้มีราตรีและทิวาเพื่อพวกเธอจะได้พักผ่อนในเวลานั้น และเพื่อพวกเธอจะได้แสวงหาจากความโปรดปรานของพระองค์ และเพื่อพวกเธอจะได้ขอบพระคุณ 
{28:74} และวันที่พระองค์ทรงเรียกพวกเขาแล้วตรัสว่า "ไหนเล่าเหล่าภาคีของฉัน ที่พวกเธอกล่าวอ้าง?" 
{28:75} และเราได้ดึงเอาสักขีพยานหนึ่งออกมาจากทุก ๆ ประชาชาติ แล้วเราได้กล่าวว่า "จงนำหลักฐานของพวกเธอมา" พวกเขาจึงรู้ว่า สัจธรรมนั้นเป็นของอัลลอฮฺ และสิ่งที่พวกเขาได้กุขึ้นมานั้นได้หลงหายไปจากพวกเขา 
{28:76} แท้จริงกอรูนมาจากพวกพ้องของมูซา แล้วเขาได้กดขี่พวกเขา และเราได้ประทานทรัพย์สมบัติมากมายแก่เขา จนกระทั่งเหล่าลูกกุญแจของคลังนั้นยังหนักสำหรับคนกลุ่มหนึ่งที่แข็งแรง เมื่อพวกพัองของเขากล่าวแก่เขาว่า "อย่าได้หยิ่งผยอง เพราะแท้จริงอัลลอฮฺไม่ทรงชอบบรรดาผู้หยิ่งผยอง" 
{28:77} "และจงแสวงหานิเวศน์แห่งปรโลก ในสิ่งที่อัลลอฮฺได้ทรงประทานแก่เธอ และอย่าลืมส่วนของเธอแห่งโลกนี้ และจงทำความดีเสมือนกับที่อัลลอฮฺได้ทรงดีกับเธอ และอย่าแสวงหาความเสียหายในแผ่นดินแท้จริง อัลลอฮฺไม่ทรงชอบบรรดาผู้บ่อนทำลาย" 
{28:78} (กอรูน)กล่าวว่า "ข้าได้รับมันเพราะความรู้ของข้า" เขาไม่รู้ดอกหรือว่า อัลลอฮฺได้ทรงทำลายผู้ที่มีพลังยิ่งกว่าและสะสมทรัพย์มากกว่าก่อนหน้าเขาในชนรุ่นก่อน ๆ และบรรดาผู้กระทำความผิดจะไม่ถูกสอบถามเกี่ยวกับความผิดต่าง ๆ ของพวกเขาดอกหรือ? 
{28:79} ดังนั้น เขาได้ออกไปหาพวกพ้องของตนด้วยเครื่องประดับอันสง่าของเขา บรรดาผู้ปรารถนาชีวิตแห่งโลกนี้กล่าวว่า "โอ้ หากเรามี เช่นที่กอรูนได้ถูกประทานมาก็คงดี! แท้จริงเขาเป็นผู้มีโชควาสนายิ่งใหญ่" 
{28:80} และบรรดาผู้ได้รับความรู้กล่าวว่า "ความวิบัติแก่พวกท่าน! การตอบแทนแห่งอัลลอฮฺนั้นประเสริฐยิ่งแก่ผู้มีศรัทธาและประพฤติดี และไม่มีผู้ใดได้รับมันดอก นอกจากบรรดาผู้อดทน" 
{28:81} ดังนั้น เราจึงให้ธรณีสูบเขาและเคหะสถานของเขา ไม่มีผู้ใดจะช่วยเหลือเขาได้ นอกเหนือจากอัลลอฮฺ และเขาก็ไม่ได้เป็นหนึ่งในเหล่าผู้ได้รับความช่วยเหลือ 
{28:82} และบรรดาผู้ปรารถนาจะมีฐานะเยี่ยงเขาเมื่อวันวานกลับกล่าวว่า "อนาถนัก! อัลลอฮฺนั้นทรงปล่อยและทรงกุมเครื่องยังชีพแก่ผู้ที่พระองค์ทรงประสงค์ในปวงบ่าวของพระองค์ หากไม่ใช่เพราะอัลลอฮฺทรงโปรดปรานแก่เราแล้ว แน่นอน พระองค์ก็จะทรงให้ธรณีสูบเราลงไปด้วย อนาถนัก! บรรดาผู้ปฏิเสธศรัทธาจะไม่ประสบความสำเร็จ" 
{28:83} นั่นคือนิเวศน์แห่งปรโลก เราได้เตรียมมันไว้สำหรับบรรดาผู้ที่ไม่ปรารถนาความหยิ่งผยองในแผ่นดิน และไม่ก่อความเสียหาย และบั้นปลายย่อมเป็นของบรรดาผู้ยำเกรง 
{28:84} ผู้ใดนำเอาความดีมา เขาก็จะได้รับความดียิ่งกว่า และผู้ใดนำความชั่วมา บรรดาผู้กระทำความชั่วทั้งหลายนั้น จะถูกตอบแทนเพียงแต่เท่าที่พวกเขาได้กระทำไว้ 
{28:85} แท้จริง พระผู้ทรงประทานอัลกุรอานให้แก่เธอ แน่นอน ย่อมทรงนำเธอกลับสู่ถิ่นเดิม จงกล่าวเถิด "พระเจ้าของข้าฯทรงรู้ดียิ่ง ว่าผู้ใดอยู่ในแนวทางเที่ยงและผู้ใดอยู่ในความหลงผิดที่ชัดแจ้ง 
{28:86} และเธอไม่ได้หวังมาก่อนเลยว่า คัมภีร์นี้จะถูกประทานให้แก่เธอ เว้นแต่ว่ามันเป็นความปรานีจากพระเจ้าของเธอ ดังนั้น เธออย่าเป็นผู้สนับสนุนแก่บรรดาผู้ปฏิเสธศรัทธา 
{28:87} และอย่าให้พวกเขาผลักเธอให้หันเหจากบรรดาโองการของอัลลอฮฺ หลังจากที่มันได้ถูกประทานลงมาแก่เธอ และจงเชิญชวนไปสู่พระเจ้าของเธอ และอย่าอยู่ในหมู่ผู้ตั้งภาคี 
{28:88} และอย่าวิงวอนขอต่อพระเจ้าอื่นคู่เคียงกับอัลลอฮฺ ไม่มีพระผู้เป็นเจ้าอื่นใด นอกจากพระองค์ ทุกสิ่งย่อมพินาศ นอกจากพระพักตร์ของพระองค์ 
{29:1} อะลิฟ ลาม มีม 
{29:2} มนุษย์คิดว่าพวกเขาจะถูกปล่อยไป เพียงแต่พวกเขากล่าวว่า "เรามีศรัทธา" โดยพวกเขาจะไม่ตัองถูกทดสอบลองใจกระนั้นหรือ? 
{29:3} และโดยแน่นอน เราได้ลองใจบรรดาชนก่อนหน้าพวกเขาแล้ว ดังนั้นอัลลอฮฺจึงทรงรู้แจ้งถึงบรรดาผู้สัตย์จริง และทรงรู้แจ้งถึงบรรดาผู้กล่าวเท็จ 
{29:4} บรรดาผู้กระทำความชั่วคิดว่า พวกเขาจะรอดพ้นไปจากเรากระนั้นหรือ? สิ่งที่พวกเขาตัดสินกันนั้น ช่างชั่วช้ายิ่งนัก! 
{29:5} ผู้ใดหวังที่จะพบอัลลอฮฺ วาระกําหนดของอัลลอฮฺก็จะมาอย่างแน่นอน และพระองค์คือพระผู้ทรงได้ยิน พระผู้ทรงรอบรู้ 
{29:6} และผู้ใดต่อสู้ อันที่จริงเขาก็ต่อสู้เพื่อตัวของเขาเอง แท้จริงอัลลอฮฺนั้นทรงอิสระจากสากลโลก 
{29:7} และบรรดาผู้ที่มีศรัทธาและกระทำคุณงามความดีนั้น เราก็จะลบล้างเหล่าความผิดของพวกเขาออกจากพวกเขา และเราจะตอบแทนพวกเขา ต่อสิ่งที่ดียิ่ง ที่พวกเขาได้กระทำไว้ 
{29:8} และเราได้สั่งเสียมนุษย์ให้กตัญญูต่อบิดามารดาของตน และถ้าทั้งสองบังคับเธอเพื่อให้ตั้งภาคีต่อฉันในสิ่งที่เธอไม่มีความรู้ เธอก็อย่าปฏิบัติตามเขาทั้งสอง ยังฉันคือที่กลับคืนของพวกเธอ ดังนั้นฉันจะแจ้งแก่พวกเธอในสิ่งที่พวกเธอได้กระทำไว้ 
{29:9} และบรรดาผู้ที่มีศรัทธา และประพฤติดีนั้น แน่นอนเราจะให้พวกเขาเข้าอยู่ในหมู่คนดี 
{29:10} และในหมู่มนุษย์นั้นมีผู้กล่าวว่า "เรามีศรัทธาต่ออัลลอฮฺ" ครั้นเมื่อเขาประสบกับความทุกข์ยากในทางของอัลลอฮฺ เขาก็ถือเอาการจองร้ายของมนุษย์ประหนึ่งการลงโทษของอัลลอฮฺ และเมื่อการช่วยเหลือจากพระเจ้าของเธอมาถึง พวกเขาก็จะกล่าวว่า "แท้จริงเราเคยอยู่ร่วมกับพวกท่าน" และไม่ใช่อัลลอฮฺทรงรู้ดียิ่งในสิ่งที่มีอยู่ในหัวอกของประชาชาติทั้งมวลดอกหรือ? 
{29:11} และแน่นอน อัลลอฮฺทรงรู้ดียิ่งถึงบรรดาผู้ที่มีศรัทธา และแน่นอนพระองค์ทรงรู้ดียิ่งถึงพวกสับปลับ 
{29:12} และบรรดาผู้ปฏิเสธศรัทธาได้กล่าวแก่บรรดาผู้ที่มีศรัทธาว่า "จงปฏิบัติตามแนวทางของเรา แล้วเราจะแบกรับความผิดของพวกท่าน" อันที่จริง พวกเขาไม่ได้แบกรับความผิดของเขาเหล่านั้นแต่อย่างใด แท้จริงพวกเขาเป็นผู้กล่าวเท็จดอก 
{29:13} อันที่จริงพวกเขาจะแบกรับภาระของตน และภาระอื่น ๆ ร่วมกับภาระของตน และพวกเขาก็จะถูกสอบสวนในวันฟื้นคืนชีพในสิ่งที่พวกเขาได้กุขึ้น 
{29:14} และโดยแน่นอนเราได้ส่งนูหฺไปยังหมู่ชนของเขา และเขาได้อยู่ร่วมกับพวกเขาหนึ่งพันปีเว้นห้าสิบปี 
{29:15} ดังนั้นเราได้ช่วยเขาและพวกพ้องในเรือให้รอดพ้น และเราได้ทำให้มันเป็นอภินิหารสัญญาณหนึ่งแก่ประชาชาติทั้งมวล 
{29:16} และอิบรอฮีม เมื่อเขากล่าวแก่หมู่ชนของตนว่า "จงเคารพสักการะอัลลอฮฺและจงยำเกรงต่อพระองค์ นั่นแหละเป็นสิ่งประเสริฐยิ่งสำหรับพวกเธอ หากพวกเธอเข้าใจ" 
{29:17} "อันที่จริงพวกเธอเคารพสักการะสิ่งบูชาอื่นจากอัลลอฮฺ และพวกเธอกุการมุสาขึ้น แท้จริงบรรดาสิ่งที่พวกเธอสักการะบูชาอื่นจากอัลลอฮฺนั้น มันไม่มีอํานาจที่จะให้ปัจจัยยังชีพแก่พวกเธอ ดังนั้นจงขอปัจจัยยังชีพจากอัลลอฮฺเถิด และจงเคารพสักการะพระองค์ และจงขอบพระคุณต่อ พระองค์ ยังพระองค์เท่านั้นพวกเธอจะถูกนำกลับคืน" 
{29:18} "และหากพวกเธอปฏิเสธ แน่นอนประชาชาติทั้งหลายก่อนพวกเธอก็ได้ปฏิเสธมาแล้ว ศาสนทูตไม่มีหน้าที่อื่นใด นอกจากการเผยแพร่อันชัดแจ้ง" 
{29:19} และพวกเขาไม่เห็นดอกหรือว่า อัลลอฮฺทรงเริ่มการบังเกิดอย่างใด แล้วทรงทำให้มันกลับคืนมา แท้จริง สิ่งนั้นง่ายนักสำหรับอัลลอฮฺ 
{29:20} จงกล่าวเถิด "จงท่องเที่ยวไปตามแผ่นดิน แล้วพิจารณาดูว่า พระองค์ทรงเริ่มการบังเกิดอย่างใด แล้วอัลลอฮฺทรงให้การบังเกิดครั้งสุดท้ายนั้นบังเกิดขึ้น แท้จริงอัลลอฮฺนั้นเป็นผู้ทรงมีพระอำนาจเหนือทุกสรรพสิ่ง" 
{29:21} "พระองค์ทรงลงโทษผู้ที่พระองค์ทรงประสงค์และทรงเมตตาผู้ที่พระองค์ทรงประสงค์ และยังพระองค์เท่านั้นพวกเธอจะถูกนำกลับคืน" 
{29:22} "และพวกเธอไม่สามารถจะรอดพ้นไปได้ทั้งในแผ่นดินและในฟากฟ้า และพวกเธอไม่มีผู้คุ้มครองและไม่มีผู้ช่วยเหลืออื่นจากอัลลอฮฺเลย" 
{29:23} อันบรรดาผู้ปฏิเสธศรัทธาโองการทั้งหลายของอัลลอฮฺ และการพบพระองค์ ชนเหล่านั้นท้อแท้ต่อความเมตตาของฉัน และชนเหล่านั้นจะได้รับการลงโทษอันเจ็บปวด 
{29:24} คำตอบของหมู่ชนของเขาก็เพียงแต่กล่าวว่า "จงฆ่าเขาหรือเผาเขาเสีย" แต่อัลลอฮฺได้ทรงช่วยเขาให้พ้นจากไฟ แท้จริงในการนี้ ย่อมเป็นนานาสัญญาณสำหรับหมู่ชนผู้มีศรัทธา 
{29:25} และเขากล่าวว่า "พวกเธอได้ยึดเอารูปปั้นต่าง ๆ อื่นจากอัลลอฮฺเป็นสื่อสัมพันธ์ความสนิทระหว่างพวกเธอในชีวิตแห่งโลกนี้ แล้วในวันฟื้นคืนชีพ พวกเธอต่างก็จะปฏิเสธต่อกัน และต่างก็จะสาปแช่งกันไปมา และที่พำนักของพวกเธอคือเพลิงนรก และพวกเธอจะไม่มีผู้ช่วยเหลือ" 
{29:26} ดังนั้นลูฏได้มีศรัทธาต่อเขา และเขากล่าวว่า "ฉันจะอพยพไปหาพระเจ้าของฉัน แท้จริง พระองค์คือพระผู้ทรงมีอํานาจ พระผู้ทรงปรีชาญาณ 
{29:27} และเราได้ให้อิสหาก และยะอฺกูบแก่เขา และเราได้ให้การเป็นนบี และคัมภีร์แก่วงศ์ตระกูลของเขา และแก่เขา เราได้ประทานรางวัลของเขาในโลกนี้ และแท้จริงในปรโลกเขาจะอยู่ในหมู่คนดี 
{29:28} และลูฏ เมื่อเขากล่าวแก่หมู่ชนของตนว่า "พวกเธอได้กระทำการลามกซึ่งไม่มีผู้ใดในหมู่ประชาชาติกระทำมาก่อนพวกเธอเลย" 
{29:29} "แท้จริงพวกเธอสมสู่พวกผู้ชาย และปล้นสะดมบนทางหลวง และกระทำความชั่วในสโมสรของพวกเธอกระนั้นหรือ?" แต่คําตอบของหมู่ชนของเขาเพียงแต่กล่าวว่า "จงนำการลงโทษของอัลลอฮฺมาให้แก่พวกเราเถิด หากท่านอยู่ในหมู่ผู้สัตย์จริง" 
{29:30} เขากล่าวว่า "พระเจ้าของข้าฯ! โปรดช่วยข้าฯให้อยู่เหนือหมู่ชนผู้บ่อนทำลาย" 
{29:31} และครั้นเมื่อทูตของเราได้มาหาอิบรอฮีมพร้อมด้วยข่าวดี พวกเขากล่าวว่า "แท้จริงเรา เป็นผู้มาทำลายเมืองนี้ เพราะว่าชาวเมืองนี้เป็นพวกทุจริต " 
{29:32} เขากล่าวว่า "แท้จริงในเมืองนั้นมีลูฏอยู่ด้วย" พวกเขากล่าวว่า "เรารู้ดีว่ามีผู้ใดอยู่ในนั้น แน่นอนเราจะช่วยเขาและบริวารของเขาให้รอดพ้น เว้นแต่ภริยาของเขา เพราะนางอยู่ในหมู่ผู้ถูกทำลาย" 
{29:33} และเมื่อทูตของเราได้มาหาลูฏ เขาเป็นทุกข์เพราะพวกเขา และคับอกที่ไม่อาจจะให้ความคุ้มครองแก่พวกเขา ดังนั้นพวกเขาจึงกล่าวว่า "อย่ากลัวและอย่าเศร้าโศกเลย แท้จริงเราเป็นผู้ช่วยเหลือท่านและบริวารของท่าน เว้นแต่ภริยาของท่าน เพราะนางอยู่ในหมู่ผู้ถูกทำลาย" 
{29:34} "แท้จริงเราเป็นผู้นำการลงโทษจากฟากฟ้าสู่ชาวเมืองนี้ เนื่องจากพวกเขาฝ่าฝืน" 
{29:35} และโดยแน่นอน เราได้ทิ้งสัญญาณอันชัดแจ้งของเมืองนี้ไว้สำหรับหมู่ชนผู้ใช้ปัญญา 
{29:36} และสู่มัดยัน (เราได้ส่ง) พี่น้องของพวกเขาคือชุอัยบฺ เขากล่าวขึ้นว่า "โอ้ หมู่ชนของฉัน! จงเคารพสักการะอัลลอฮฺเถิด และจงกลัววันสุดท้าย และอย่ามุ่งทำความเสียหาย เป็นผู้บ่อนทำลายในแผ่นดิน!" 
{29:37} แต่พวกเขาได้ปฏิเสธเขา ดังนั้นแผ่นดินไหวอย่างรุนแรงก็ได้คร่าพวกเขา แล้วพวกเขาได้ประสบความหายนะนอนพังพาบตายในบ้านของพวกตน 
{29:38} และอาดและษะมูด และได้เป็นที่ประจักษ์แก่พวกเธอแล้ว จากที่พำนักของพวกเขา และชัยฏอนได้ประดับการงานของพวกเขาให้พวกเขาเห็นดีเห็นงาม แล้วมันได้ผลักพวกเขาให้หันเหออกจากแนวทาง ทั้ง ๆ ที่พวกเขาเป็นผู้มีสติปัญญา 
{29:39} และ(เราได้ทำลาย)กอรูนและฟิรเอานฺและฮามาน และโดยแน่นอนมูซาได้มายังพวกเขาพร้อมด้วยหลักฐานอันชัดแจ้ง แต่พวกเขาหยิ่งผยองในแผ่นดิน และพวกเขาก็ไม่ได้รอดพ้นไปจากเรา 
{29:40} และแต่ละคนเราได้ลงโทษด้วยความผิดของเขา พวกเขาบางคน เราได้ส่งพายุร้ายทำลายเขา และพวกเขาบางคน เราได้ลงโทษเขาด้วยเสียงกัมปนาท และพวกเขาบางคน เราได้ให้แผ่นดินสูบเขา และพวกเขาบางคน เราได้ให้เขาจมน้ำตาย และอัลลอฮฺไม่ได้ทรงอยุติธรรมต่อพวกเขา แต่พวกเขาต่างหากที่ทุจริตต่อตนเอง 
{29:41} อุปมาบรรดาผู้ที่ยึดเอาอื่นจากอัลลอฮฺเป็นผู้คุ้มครอง อุปไมยดั่งแมงมุมที่ชักใยทำรัง และแท้จริงรังที่บอบบางที่สุดก็คือรังของแมงมุม หากพวกเขารู้ 
{29:42} แท้จริงอัลลอฮฺทรงรอบรู้ต่อสิ่งที่พวกเขาวิงวอนขออื่นจากพระองค์ และพระองค์คือพระผู้ทรงมีอำนาจ พระผู้ทรงมีปรีชาญาณ 
{29:43} และเหล่านี้คือบรรดาอุปมาที่เราได้เปรียบเทียบมันสำหรับปวงมนุษย์ แต่ไม่มีผู้ใดตระหนักมันดอก นอกจากเหล่าผู้รู้ 
{29:44} อัลลอฮฺทรงสร้างเหล่าชั้นฟ้าและแผ่นดินด้วยความสัตย์จริง แท้จริงในการนี้ย่อมเป็นสัญญาณแก่บรรดาผู้ที่มีศรัทธา 
{29:45} เธอจงอ่านสิ่งที่ถูกเปิดเผยสำแดงแก่เธอจากคัมภีร์ และจงดำรงการนมาซ แท้จริงการนมาซนั้นจะยับยั้งการทำลามกและความชั่ว และการรำลึกถึงอัลลอฮฺนั้นใหญ่ยิ่ง และอัลลอฮฺทรงรอบรู้สิ่งที่พวกเธอกระทำ 
{29:46} และพวกเธออย่าโต้เถียงกับชาวคัมภีร์เว้นแต่ด้วยวิธีที่ดีกว่า นอกจากบรรดาผู้ซึ่งทุจริตในหมู่พวกเขา และพวกเธอจงกล่าวว่า "เรามีศรัทธาในสิ่งที่ถูกประทานแก่เราและสิ่งที่ได้ถูกประทานแก่พวกเธอ และพระเจ้าของเราและพระเจ้าของพวกเธอนั้นองค์เดียวกัน และเราเป็นผู้สวามิภักดิ์ต่อพระองค์" 
{29:47} และเช่นนั้นแหละ เราได้ประทานคัมภีร์แก่เธอ ดังนั้นบรรดาผู้ที่เราได้เคยประทานคัมภีร์แก่พวกเขา พวกเขาก็ศรัทธาต่อมัน และในหมู่พวกเขามีผู้มีศรัทธาต่อมัน และไม่มีผู้ใดปฏิเสธเหล่าโองการของเรา นอกจากผู้ปฏิเสธศรัทธา 
{29:48} และก่อนหน้านั้นเธอไม่เคยอ่านคัมภีร์ใด ๆ เลย และเธอไม่เคยคัดเขียนมันด้วยมือขวาของเธอ มิฉะนั้นแล้ว พวกกล่าวความเท็จก็จะสงสัยอย่างแน่นอน 
{29:49} ไม่ใช่เช่นนั้นดอก! มันคือโองการทั้งหลายอันแจ้งชัดอยู่ในหัวอกของบรรดาผู้ได้รับความรู้ และไม่มีผู้ใดปฏิเสธโองการทั้งหลายของเรา นอกจากพวกทุจริต 
{29:50} และพวกเขากล่าวว่า "เหตุใดบรรดาอภินิหารสัญญาณจากพระเจ้าของเขาจึงไม่ถูกประทานมายังเขา" จงกล่าวเถิด "แท้จริงอภินิหารสัญญาณเหล่านั้นอยู่ที่อัลลอฮฺ และฉันเป็นผู้ตักเตือนอันกระจ่างแจ้งเท่านั้น" 
{29:51} ไม่เพียงพอแก่พวกเขาดอกหรือ? ที่เราได้ประทานคัมภีร์ให้แก่เธอ ซึ่งได้ถูกอ่านให้พวกเขาฟัง แท้จริงในการนั้นแน่นอนย่อมเป็นความเมตตาและเป็นการตักเตือนแก่หมู่ชนผู้มีศรัทธา 
{29:52} จงกล่าวเถิด "เพียงพอแล้วที่อัลลอฮฺทรงเป็นพยานระหว่างฉันและพวกเธอ พระองค์ทรงรอบรู้สิ่งที่อยู่ในเหล่าชั้นฟ้าและแผ่นดิน" และบรรดาผู้เชื่อในความเท็จและปฏิเสธศรัทธาต่ออัลลอฮฺ ชนเหล่านั้น พวกเขาเป็นผู้สูญเสีย 
{29:53} และพวกเขาเร่งเร้าเธอในเรื่องการลงโทษ และมาตรว่าไม่ได้มีวาระถูกกำหนดไว้แล้ว การลงโทษก็จะเกิดขึ้นแก่พวกเขาอย่างแน่นอน และมันจะเกิดขึ้นแก่พวกเขาโดยฉับพลัน โดยที่พวกเขาไม่รู้สึกตัว 
{29:54} พวกเขาเร่งเร้าเธอในเรื่องการลงโทษ อันที่จริงนรกญะฮันนัมนั้นสกัดล้อมพวกปฏิเสธศรัทธาไว้อย่างแน่นอน 
{29:55} วันซึ่งการลงโทษจะครอบคลุมพวกเขาจากเบื้องบนของพวกเขาและจากใต้ฝ่าเท้าของพวกเขา และพระองค์จะตรัสว่า "พวกเธอจงลิ้มรสสิ่งที่พวกเธอได้กระทำไว้" 
{29:56} โอ้ ปวงบ่วงของฉันที่มีศรัทธา! แท้จริงแผ่นดินของฉันนั้นกว้างใหญ่ไพศาล ดังนั้นเฉพาะฉันเท่านั้นพวกเธอจงเคารพสักการะ 
{29:57} ทุกชีวิตเป็นผู้ลิ้มรสความตาย แล้วพวกเธอจะถูกนำกลับคืนยังเรา 
{29:58} และบรรดาผู้ที่มีศรัทธาและประกอบคุณงามความดี แน่นอนเราจะให้พวกเขาพำนักอยู่ในวิมานแห่งสวนสวรรค์ มีแม่น้ำลำธารไหลผ่านจากเบื้องล่างของมัน พวกเขาเป็นอมตะอยู่ในนั้น รางวัลของบรรดาผู้ประพฤติดีช่างประเสริฐยิ่งนัก 
{29:59} บรรดาผู้ซึ่งอดทนขันติ และพวกเขามอบหมายต่อพระเจ้าของพวกตน 
{29:60} และสัตว์ตั้งกี่ชนิดที่ม้นไม่ได้แบกเครื่องยังชีพของพวกมัน อัลลอฮฺทรงประทานเครื่องยังชีพแก่พวกมันและแก่พวกเธอ และพระองค์คือพระผู้ทรงได้ยิน พระผู้ทรงรอบรู้ 
{29:61} และถ้าเธอถามพวกเขา "ผู้ใดเล่าเป็นผู้สร้างเหล่าชั้นฟ้า และแผ่นดิน และเป็นผู้เนรมิตดวงอาทิตย์และดวงจันทร์ให้เป็นประโยชน์" แน่นอนพวกเขาจะกล่าวว่า "อัลลอฮฺ" แล้วเหตุใดพวกเขาจึงหันเหออกไปทางอื่นอีกเล่า? 
{29:62} อัลลอฮฺทรงเผื่อแผ่เครื่องยังชีพแก่ผู้ที่พระองค์ทรงประสงค์จากปวงบ่าวของพระองค์ และทรงจำกัดมัน แท้จริงอัลลอฮฺคือพระผู้ทรงรอบรู้ทุกสิ่งทุกอย่าง 
{29:63} และถ้าเธอถามพวกเขาว่า "ผู้ใดเล่าที่นำน้ำลงมาจากฟ้า แล้วชุบชีวิตแผ่นดินหลังจากความแห้งแล้งของมัน ด้วยน้ำนั้น" แน่นอนพวกเขาจะกล่าวว่า "อัลลอฮฺ" จงกล่าวเถิด "มวลการสรรเสริญเป็นของอัลลอฮฺ" ทว่าพวกเขาส่วนมากไม่ไตร่ตรอง 
{29:64} และการมีชีวิตอยู่ในโลกนี้ไม่ใช่อื่นใด เว้นแต่เป็นการละเล่นและการสนุกสนานร่าเริง และแท้จริงสถานที่ในปรโลกนั้น นั่นแหละคือชีวิตที่แท้จริง หากพวกเขาได้รู้ 
{29:65} ดังนั้นเมื่อพวกเขาลงเรือ พวกเขาวิงวอนต่ออัลลอฮฺ เป็นผู้บริสุทธิ์ใจในการขอพรต่อพระองค์ ครั้นเมื่อพระองค์ทรงช่วยพวกเขาให้ขึ้นบกแล้ว พวกเขาก็ตั้งภาคีต่อพระองค์ 
{29:66} เพื่อพวกเขาจะเนรคุณต่อสิ่งที่เราได้ประทานแก่พวกเขา และเพื่อพวกเขาจะได้หลงระเริง แล้วพวกเขาก็จะได้รู้ 
{29:67} พวกเขาไม่เห็นดอกหรือว่า เราได้ทำให้(มักกะฮฺ)เป็นเขตหวงห้ามที่ปลอดภัย ขณะที่ผู้คนรอบข้างพวกเขาถูกฆ่าถูกลักพาตัวไป แล้วพวกเขายังจะศรัทธาต่อความเท็จ และพวกเขายังจะเนรคุณต่อความโปรดปรานของอัลลอฮฺอีกหรือ? 
{29:68} และผู้ใดเล่าจะทุจริตยิ่งกว่าผู้กุความเท็จให้แก่อัลลอฮฺ หรือปฏิเสธสัจธรรมเมื่อมันได้มายังเขา ที่พำนักในนรกญะฮันนัม ไม่ใช่สำหรับบรรดาผู้ปฏิเสธศรัทธาดอกหรือ? 
{29:69} และบรรดาผู้ต่อสู้ดิ้นรนในทางของเรา แน่นอนเราจะชี้แนะพวกเขาสู่หนทางของเรา และแท้จริงอัลลอฮฺทรงอยู่ร่วมกับผู้ประกอบคุณงามความดี 
{30:1} อะลิฟ ลาม มีม 
{30:2} พวกโรมันถูกพิชิตแล้ว 
{30:3} ในดินแดนอันใกล้นี้ แต่หลังจากความปราชัยของพวกเขาแล้ว พวกเขาจะได้รับชัยชนะ 
{30:4} ในเวลาไม่กี่ปีต่อมา พระบัญชาเป็นสิทธิของอัลลอฮฺ ทั้งก่อนและหลัง(ชัยชนะ) และวันนั้นบรรดาผู้ที่มีศรัทธาจะปิติยินดี 
{30:5} ต่อการช่วยเหลือของอัลลอฮฺ พระองค์ทรงช่วยเหลือผู้ที่พระองค์ทรงประสงค์ และพระองค์คือพระผู้ทรงมีอํานาจ พระผู้ทรงปรานีเสมอ 
{30:6} (นั่นคือ) สัญญาของอัลลอฮฺ อัลลอฮฺจะไม่ทรงบิดพลิ้วสัญญาของพระองค์ แต่มนุษย์ส่วนมากไม่รู้ 
{30:7} พวกเขารู้แต่เพียงผิวเผินในเรื่องการดํารงชีวิตในโลกนี้ และพวกเขาไม่คํานึงถึงการมีชีวิตในปรโลก 
{30:8} พวกเขาไม่ได้ใคร่ครวญในตัวของพวกเขาดอกหรือว่า อัลลอฮฺไม่ได้ทรงสร้างเหล่าชั้นฟ้าและแผ่นดินและสิ่งที่อยู่ระหว่างทั้งสอง เพื่อสิ่งอื่นใดเลย เว้นแต่เพื่อความสัตย์จริงและในช่วงเวลาที่ถูกกําหนดไว้ และแท้จริง มนุษย์ส่วนมากเป็นผู้ปฏิเสธศรัทธาต่อการพบพระเจ้าของพวกตน 
{30:9} พวกเขาไม่ได้ท่องเที่ยวไปตามแผ่นดินดอกหรือ? แล้วพิจารณาดูว่าบั้นปลายของประชาชาติในยุคก่อนหน้าพวกเขาเป็นเช่นใด! พวกเขาเหล่านั้นมีพลังที่เข้มแข็งกว่าพวกเขา พวกเขาเหล่านั้นขุดพรวนดินและก่อสร้าง(เคหสถาน)มากกว่าที่พวกเขาเหล่านี้ก่อสร้างมัน และบรรดาศาสนทูตของพวกเขาได้มาหาพวกเขาด้วยหลักฐานอันชัดแจ้ง ดังนั้น แน่นอนอัลลอฮฺไม่ได้ทรงอยุติธรรมต่อพวกเขา ทว่าพวกเขาต่างหาก ที่ทุจริตต่อตนเอง 
{30:10} แล้วบั้นปลายของบรรดาผู้กระทำความชั่วก็คือความชั่ว โดยที่พวกเขาปฏิเสธต่อสัญญาณทั้งหลายของอัลลอฮฺและพวกเขาเย้ยหยันต่อมัน 
{30:11} อัลลอฮฺทรงเริ่มการบังเกิด แล้วทรงให้มันกลับมาเกิดอีก แล้วพวกเธอจะถูกนำกลับไปยังพระองค์ 
{30:12} และวันที่โลกาวินาศจะเกิดขึ้น เหล่าทรชนก็จะสิ้นหวัง 
{30:13} และจะไม่มีผู้ใดในบรรดาภาคีของพวกเขา เป็นผู้อนุเคราะห์ และพวกเขาเองก็เป็นผู้ปฏิเสธต่อบรรดาภาคีของพวกตนด้วย 
{30:14} และวันที่โลกาวินาศจะเกิดขึ้น วันนั้นพวกเขาจะแยกออกจากกัน 
{30:15} สำหรับบรรดาผู้ที่มีศรัทธาและประกอบความดี พวกเขาก็จะชื่นชมยินดีอยู่ในสวนสวรรค์ 
{30:16} ส่วนบรรดาผู้ปฏิเสธศรัทธาและไม่ยอมเชื่อต่อสัญญาณทั้งหลายของเรา และการพบกับวันปรโลก ชนเหล่านั้นจะอยู่ในการลงโทษอย่างถาวร 
{30:17} ดังนั้น พระพิสุทธิคุณแห่งอัลลอฮฺ เมื่อพวกเธอย่างเข้าสู่ยามสนธยา และเมื่อพวกเธอย่างเข้าสู่ยามอรุณ 
{30:18} มวลการสรรเสริญในเหล่าชั้นฟ้าและแผ่นดินนั้น เป็นกรรมสิทธิ์ของพระองค์ และในยามพลบค่ำ และเมื่อพวกเธอย่างเข้าสู่ยามบ่าย 
{30:19} พระองค์ทรงนำชีวิตออกมาจากความตาย และทรงนำความตายออกมาจากสิ่งมีชีวิต และทรงชุบชีวิตแผ่นดิน หลังจากความแห้งแล้งของมัน และเช่นนั้นแหละพวกเธอจะถูกนำออกมา 
{30:20} และหนึ่งจากบรรดาสัญญาณของพระองค์คือ ทรงสร้างพวกเธอจากดิน แล้วพวกเธอเป็นมนุษย์แพร่กระจายออกไป 
{30:21} และหนึ่งในเหล่าสัญญาณของพระองค์คือ ทรงสร้างคู่ครองให้แก่พวกเธอจากตัวของพวกเธอเอง เพื่อพวกเธอจะได้มีความสุขอยู่กับนาง และทรงบันดาลให้มีความรักใคร่และความเมตตา กันระหว่างพวกเธอ แท้จริงในการนี้แน่นอน ย่อมเป็นสัญญาณแก่หมู่ชนผู้ใคร่ครวญ 
{30:22} และหนึ่งในเหล่าสัญญาณของพระองค์คือ การสร้างเหล่าชั้นฟ้าและแผ่นดิน และความแตกต่างทางภาษาของพวกเธอและผิวพรรณของพวกเธอ แท้จริงในการนี้ย่อมเป็นสัญญาณสำหรับบรรดาผู้มีความรู้ 
{30:23} และหนึ่งในเหล่าสัญญาณของพระองค์คือ การหลับนอนของพวกเธอในยามราตรีและทิวา และการแสวงหาของพวกเธอซึ่งความโปรดปรานของพระองค์ แท้จริงในการนี้ย่อมเป็นสัญญาณแก่หมู่ชนผู้สดับฟังเพื่อใคร่ครวญ 
{30:24} และหนึ่งในเหล่าสัญญาณของพระองค์คือ ทรงให้พวกเธอเห็นสายฟ้าแลบเป็นที่หวาดกลัวและเป็นความหวัง และทรงนำน้ำลงมาจากฟ้า และทรงใช้มันชุบชีวิตแผ่นดิน หลังจากความแห้งแล้งของมัน แท้จริงในการนั้น ย่อมเป็นสัญญาณแก่หมู่ชนผู้ไตร่ตรอง 
{30:25} และหนึ่งในเหล่าสัญญาณของพระองค์คือ ชั้นฟ้าและแผ่นดินมั่นคงอยู่ตามพระบัญชาของพระองค์ ครั้นเมื่อพระองค์ทรงร้องเรียกพวกเธออีกครั้งหนึ่งให้ออกจากแผ่นดิน เมื่อนั้นพวกเธอก็จะพากันออกมา 
{30:26} และผู้ที่อยู่ในเหล่าชั้นฟ้าและแผ่นดินนั้นเป็นกรรมสิทธิ์ของพระองค์ ทั้งมวลเป็นผู้จงรักภักดีต่อพระองค์ 
{30:27} และพระองค์คือพระผู้ทรงเริ่มแรกในการสร้าง แล้วทรงนำมันกลับคืนมาอีก และมันเป็นการง่ายยิ่งแก่พระองค์ และคุณลักษณะอันสูงส่งในเหล่าชั้นฟ้าและแผ่นดินเป็นกรรมสิทธิ์ของพระองค์ และพระองค์คือพระผู้ทรงมีอํานาจ พระผู้ทรงมีปรีชาญาณ 
{30:28} พระองค์ทรงยกอุทธาหรณ์แก่พวกเธอที่มาจากตัวของพวกเธอเอง จะมีไหม ที่พวกเธอยอมเป็นหุ้นส่วนกับ(เหล่าทาส)ที่มือขวาของพวกเธอครอบครอง ในสิ่งที่เราได้ให้เครื่องยังชีพแก่พวกเธอ แล้วพวกเธอ(กับพวกเขา)ก็เท่าเทียมกันในสิทธิ โดยพวกเธอยำเกรงต่อพวกเขาเหมือนกับการยำเกรงระหว่างพวกเธอกันเอง? เช่นนั้นแหละ เราจําแนกสัญญาณทั้งหลายแก่หมู่ชนผู้ไตร่ตรอง 
{30:29} ไม่ดอก! ทว่าพวกทุจริตได้ปฏิบัติตามอารมณ์ของพวกตน โดยปราศจากความรู้ แล้วผู้ใดเล่าจะนำทางแก่ผู้ที่อัลลอฮฺทรงปล่อยให้เขาหลงทางไปแล้ว และพวกเขาจะไม่มีผู้ช่วยเหลือเลย 
{30:30} ดังนั้น เธอจงผินหน้าของเธอสู่ศาสนาที่เที่ยงแท้ นั่นเป็นธรรมชาติของอัลลอฮฺ ซึ่งพระองค์ทรงสร้างมนุษย์ขึ้นมา ไม่มีการเปลี่ยนแปลงในการสร้างของอัลลอฮฺ นั่นคือศาสนาอันเที่ยงตรง แต่มนุษย์ส่วนมากไม่รู้ 
{30:31} และจงยำเกรงพระองค์และจงดํารงการนมาซ โดยเป็นผู้ผินหน้ากลับไปสู่พระองค์ และอย่าอยู่ในหมู่ผู้ตั้งภาคี 
{30:32} (คือ) ในหมู่ผู้แบ่งแยกศาสนาของพวกเขาออกเป็นนิกายต่าง ๆ และแต่ละหมู่คณะก็พอใจต่อสิ่งที่พวกเขามีอยู่ 
{30:33} และเมื่อทุกข์ภัยอันใดประสบแก่มนุษย์ พวกเขาก็วิงวอนขอต่อพระเจ้าของพวกตน โดยเป็นผู้ผินหน้ากลับไปสู่พระองค์ ครั้นเมื่อพระองค์ได้ทรงให้พวกเขาลิ้มรสความเมตตาจากพระองค์ ณ บัดนั้น หมู่หนึ่งจากพวกเขาก็ตั้งภาคีต่อพระเจ้าของพวกตน 
{30:34} ก็จงเนรคุณต่อสิ่งที่เราได้ให้แก่พวกเขา แล้วก็จงร่าเริงกันต่อไปเถิด แล้วพวกเธอจะได้รู้ 
{30:35} หรือว่าเราได้ให้หลักฐานอันใดแก่พวกเขา เพื่อมันจะได้พูดในสิ่งที่พวกเขาตั้งภาคีต่อพระองค์ 
{30:36} และเมื่อเราได้ให้มนุษย์ลิ้มรสความเมตตา พวกเขาก็ปลื้มปิติต่อมัน และเมื่อทุกข์ร้ายอันใดประสบแก่พวกเขา เนื่องด้วยสิ่งที่มือของพวกเขาเคยประกอบไว้ พวกเขาก็หมดอาลัย 
{30:37} แท้จริงในการนี้แน่นอน ย่อมเป็นสัญญาณแก่หมู่ชนผู้มีศรัทธา 
{30:38} จงบริจาคแก่ญาติสนิทซึ่งทานที่เขามีสิทธิ์ได้รับ และแก่ผู้ขัดสนและผู้เดินทาง นั่นแหละเป็นการดียิ่งสำหรับบรรดาผู้ปรารถนาพระพักตร์ของอัลลอฮฺ และชนเหล่านั้น พวกเขาเป็นผู้ประสบชัยชนะ 
{30:39} และสิ่งที่พวกเธอจ่ายออกไป อันได้แก่สินเชื่อ เพื่อให้มันเพิ่มพูนในทรัพย์สินของคนอื่น มันจะไม่เพิ่มพูน ณ ที่อัลลอฮฺ และสิ่งที่พวกเธอจ่ายไป อันได้แก่ซะกาต โดยพวกเธอปรารถนาพระพักตร์ของอัลลอฮฺ ชนเหล่านั้น พวกเขาคือผู้ได้รับการตอบแทนอย่างทวีคูณ 
{30:40} อัลลอฮฺคือพระผู้ทรงสร้างพวกเธอ แล้วทรงให้ปัจจัยยังชีพแก่พวกเธอ แล้วทรงให้พวกเธอสิ้นชีพ แล้วทรงให้พวกเธอมีชีวิต จะมีผู้ใดบ้างไหมในหมู่ภาคีของพวกเธอ ที่สามารถทำสิ่งเหล่านั้นสักหนึ่งอย่าง พระพิสุทธิคุณแห่งพระองค์ และพระองค์ทรงสูงส่งกว่าสิ่งที่พวกเขาตั้งขึ้นเป็นภาคี 
{30:41} การบ่อนทำลายได้เกิดขึ้นทั้งในแหล่งหล้าและแหล่งน้ำ เนื่องจากสิ่งที่มือของมนุษย์ได้ขวนขวายไว้ เพื่อที่พระองค์จะให้พวกเขาลิ้มรสบางส่วนจากสิ่งที่พวกเขาประกอบไว้ บางทีพวกเขาอาจสำนึกผิด 
{30:42} จงกล่าวเถิด "พวกเธอจงท่องเที่ยวไปตามแผ่นดิน แล้วจงพิจารณาดูว่าบั้นปลายของกลุ่มชนในอดีตเป็นเช่นใด พวกเขาส่วนมากเป็นผู้ตั้งภาคี 
{30:43} ดังนั้น จงมุ่งหน้าของเธอเพื่อศาสนาอันเที่ยงธรรม ก่อนที่วันหนึ่งของอัลลอฮฺจะมาถึง ซึ่งไม่มีทางหลีกเลี่ยงได้ วันนั้นพวกเขาจะแตกแยกกัน 
{30:44} ผู้ใดปฏิเสธศรัทธา การปฏิเสธศรัทธาก็ตกอยู่กับเขา และผู้ใดประพฤติดี พวกเขาก็เตรียมที่พักไว้สำหรับตัวของพวกเขาเอง 
{30:45} เพื่อที่พระองค์จะทรงตอบแทนบรรดาผู้ที่มีศรัทธาและประพฤติดี ด้วยความดีของพระองค์ แท้จริง พระองค์ไม่ทรงโปรดปรานพวกปฏิเสธศรัทธา 
{30:46} และหนึ่งในเหล่าสัญญาณของพระองค์คือ พระองค์ทรงส่งลม เป็นสิ่งที่แจ้งข่าวดี และเพื่อพระองค์จะทรงให้พวกเธอได้ลิ้มรสพระเมตตาแห่งพระองค์ และเพื่อนาวาจะได้แล่นไปโดยพระบัญชาของพระองค์ และเพื่อพวกเธอจะได้แสวงหาจากความโปรดปรานของพระองค์ และเพื่อพวกเธอจะได้ขอบพระคุณ 
{30:47} และโดยแน่นอน เราได้ส่งบรรดาศาสนทูตก่อนหน้าเธอไปยังหมู่ชนของพวกเขา และพวกเขาเหล่านั้นได้นำบรรดาหลักฐานมาให้แก่พวกเขาแล้ว ดังนั้น เราได้ตอบแทนบรรดาผู้กระทำความผิดอย่างสาสม และหน้าที่ของเราคือการช่วยเหลือบรรดาผู้ที่มีศรัทธา 
{30:48} อัลลอฮฺคือพระผู้ทรงส่งลมทั้งหลาย แล้วมันก็ขับต้อนก้อนเมฆ แล้วพระองค์ก็ทรงแผ่กระจายมันในท้องฟ้า อย่างที่พระองค์ทรงประสงค์ และทรงบันดาลให้มันเป็นกลุ่มก้อน แล้วเธอจะเห็นฝนตกลงมาจากท่ามกลางมัน ยามใดที่มันตกลงมาบนบ่าวของพระองค์ ที่พระองค์ทรงประสงค์ เมื่อนั้นพวกเขาก็ปิติยินดี 
{30:49} แม้ว่าพวกเขา ก่อนที่ฝนจะตกลงมาแก่พวกเขานั้น พวกเขาเป็นผู้หมดหวังมาก่อนก็ตาม 
{30:50} ดังนั้น เธอจงพิจารณาดูร่องรอยแห่งพระเมตตาของอัลลอฮฺ ว่าพระองค์ทรงชุบชีวิตแผ่นดิน หลังจากความแห้งแล้งของมันอย่างใด แท้จริงนั่นคือพระผู้ทรงชุบชีวิตคนตาย และพระองค์คือพระผู้ทรงอานุภาพเหนือทุกสิ่ง 
{30:51} และหากเราได้ส่งลมไป แล้วพวกเขาได้เห็นพืชผลเหี่ยวเหลือง แน่นอนพวกเขาจะกลายเป็นผู้เนรคุณหลังจากนั้น 
{30:52} แท้จริงเธอก็ไม่อาจจะทำให้คนตายได้ยิน และเธอก็ไม่อาจจะทำให้คนหูหนวกได้ยินการเรียกร้องได้ เมื่อพวกเขาเป็นผู้ผินหลังกลับ 
{30:53} และเธอก็ไม่อาจจะเป็นผู้ชี้นำทางแก่คนจิตบอดหลังจากการหลงทางของพวกเขา เธอไม่อาจจะทำให้ผู้ใดได้ยิน นอกจากผู้มีศรัทธาต่อบรรดาสัญญาณของเรา โดยที่พวกเขาเป็นผู้นอบน้อมยอมจํานน 
{30:54} อัลลอฮฺคือพระผู้ทรงสร้างพวกเธอในสภาพอ่อนแอ แล้วหลังจากความอ่อนแอ พระองค์ก็ทรงทำให้มีความแข็งแรง แล้วหลังจากความแข็งแรง ทรงทำให้อ่อนแอและชราภาพ พระองค์ ทรงสร้างสิ่งที่พระองค์ทรงประสงค์ และพระองค์เป็นพระผู้ทรงรอบรู้ พระผู้ทรงอานุภาพ 
{30:55} และเมื่อวันโลกาวินาศเกิดขึ้น เหล่าทรชนจะสาบานว่า พวกเขาไม่ได้พำนักอยู่(ในโลกนี้) เกินกว่าหนึ่งชั่วยาม เช่นนั้นแหละ พวกเขาเคยถูกหลอกลวง 
{30:56} และบรรดาผู้มีความรู้และมีศรัทธากล่าว(ตอบโต้)ว่า "โดยแน่นอน พวกท่านได้พำนักอยู่ตามกําหนดการของอัลลอฮฺจนกระทั่งถึงวันฟื้นคืนชีพ ดังนั้นนี่คือวันฟื้นคืนชีพ แต่พวกท่านไม่เคยยอมรับรู้" 
{30:57} ในวันนั้นการแก้ตัวของพวกทุจริตจะไม่อํานวยประโยชน์แก่ตัวเอง และพวกเขาจะไม่ถูกขอร้องให้กลับใจ 
{30:58} และโดยแน่นอนในอัลกุรอานนี้ เราได้ยกอุทาหรณ์ไว้ทุกอย่างสำหรับมนุษย์ และหากว่าเธอนำสัญญาณหนึ่งมาให้พวกเขา บรรดาผู้ปฏิเสธศรัทธาก็จะกล่าวว่า "พวกท่านเพียงแต่เป็นผู้หลอกลวง" 
{30:59} เช่นนั้นแหละ อัลลอฮฺทรงประทับตราบนหัวใจของบรรดาผู้ไม่ยอมรับรู้ 
{30:60} จงอดทนเถิด แท้จริงสัญญาของอัลลอฮฺนั้นเป็นจริงเสมอ และอย่าให้บรรดาผู้ไม่มีความเชื่อมั่นนั้นทำให้เธอกังวลใจ 
{31:1} อะลิฟ ลาม มีม 
{31:2} เหล่านั้นคือบรรดาโองการแห่งคัมภีร์ที่ชัดแจ้ง 
{31:3} เป็นแนวทางที่ถูกต้องและเป็นการเมตตาแก่บรรดาผู้ประพฤติดี 
{31:4} ซึ่งดำรงการนมาซ และชําระซะกาต และพวกเขาเชื่อมั่นต่อวันปรโลก 
{31:5} ชนเหล่านั้นอยู่บนแนวทางที่ถูกต้องจากพระเจ้าของพวกเขา และชนเหล่านั้น พวกเขาเป็นผู้ประสบความสำเร็จ 
{31:6} และในหมู่มนุษย์มีผู้แลกเอาเรื่องไร้สาระมา เพื่อหลอกลวงผู้คนให้หลงออกจากทางของ อัลลอฮฺ โดยปราศจากความรู้ และถือเอามันเป็นเรื่องขบขัน ชนเหล่านี้พวกเขาจะได้รับการลงโทษอันอัปยศ 
{31:7} และเมื่อบรรดาโองการของเราถูกอ่านให้แก่เขา เขาก็หันหลังให้อย่างจองหอง ประหนึ่งว่าเขาไม่ได้ยินโองการเหล่านั้น ประหนึ่งว่าในหูของเขานั้นมีความหนวก ดังนั้นจงแจ้งข่าวแก่เขาถึงการลงโทษอันเจ็บปวด 
{31:8} แท้จริงบรรดาผู้ที่มีศรัทธาและประกอบคุณงามความดี พวกเขาจะได้รับเหล่าสวนสวรรค์อย่างสุขสำราญ 
{31:9} พวกเขาเป็นอมตะอยู่ในนั้น สัญญาของอัลลอฮฺนั้นเป็นจริง และพระองค์คือพระผู้ทรงมีอำนาจ พระผู้ทรงมีปรีชาญาณ 
{31:10} พระองค์ทรงสร้างเหล่าชั้นฟ้าโดยปราศจากเสาที่พวกเธอจะมองเห็นมันได้ และทรงปักเทือกเขาไว้อย่างมั่นคงในแผ่นดินเพื่อไม่ให้มันสั่นคลอนไปกับพวกเธอ และทรงให้สัตว์ทุกชนิดแพร่หลายในนั้น และเราได้ให้น้ำฝนหลั่งลงมาจากฟ้า และเราได้ให้พืชทุกชนิดงอกเงยออกมาเป็นคู่ ๆ อย่างดีงาม 
{31:11} นี่คือการสร้างของอัลลอฮฺ ดังนั้นพวกเธอจงแสดงให้ฉันเห็นเถิดว่า อันใดเล่า ที่พวกเขาเหล่านั้นนอกเหนือจากพระองค์ ได้สร้างมันขึ้นมา? ทว่าพวกทุจริตต่างหาก ที่อยู่ในความหลงผิดอย่างชัดแจ้ง 
{31:12} และโดยแน่นอน เราได้ประทานวิทยปัญญาแก่ลุกมาน ว่า "จงขอบพระคุณต่ออัลลอฮฺ และผู้ใดขอบพระคุณ แท้จริงเขาก็ขอบคุณตัวของเขาเอง และผู้ใดปฏิเสธ อัลลอฮฺนั้นก็คือพระผู้ทรงพอเพียง พระผู้ทรงเป็นที่สรรเสริญ" 
{31:13} และ(จงรำลึก)เมื่อลุกมานได้กล่าวแก่บุตรของตน ในขณะที่เขาสั่งสอนบุตร ว่า "โอ้ ลูกเอ๋ย! เธออย่าตั้งภาคีต่ออัลลอฮฺ เพราะแท้จริงการตั้งภาคีนั้นเป็นความผิดอย่างมหันต์" 
{31:14} และเราได้สั่งการแก่มนุษย์เกี่ยวกับบิดามารดาของเขา โดยที่มารดาของเขาได้อุ้มครรภ์เขาอ่อนเพลียลงครั้งแล้วครั้งเล่า และการหย่านมของเขาในระยะเวลาสองปี เธอจงขอบคุณฉัน และบิดามารดาของเธอ ยังเรานั้นคือการกลับคืน 
{31:15} และถ้าเขาทั้งสองบังคับเธอให้ตั้งภาคีต่อฉัน โดยที่เธอไม่มีความรู้ในเรื่องนั้น เธออย่าได้เชื่อฟังปฏิบัติตามเขาทั้งสอง และจงอดทนอยู่กับเขาทั้งสองในโลกนี้ด้วยการทำความดี และจงปฏิบัติตามทางของผู้ที่กลับคืนสู่ฉัน และยังเรานั้นถือทางกลับของพวกเธอ ดังนั้นฉันจะบอกแก่พวกเธอในสิ่งที่พวกเธอได้กระทำไว้ 
{31:16} "โอ้ ลูกเอ๋ย! แท้จริง หากมันหนักเพียงเท่าเมล็ดผักกาดสักเมล็ดหนึ่ง แล้วมันซ่อนอยู่ในโขดหิน หรืออยู่ในเหล่าชั้นฟ้า หรืออยู่ในแผ่นดิน อัลลอฮฺก็จะทรงนำมันออกมา แท้จริง อัลลอฮฺคือพระผู้ทรงเมตตา พระผู้ทรงรอบรู้ยิ่ง" 
{31:17} "โอ้ ลูกเอ๋ย! เธอจงดำรงการนมาซ และจงสั่งให้ประพฤติดี และจงห้ามปรามให้ละเว้นความชั่ว และจงอดทนต่อสิ่งที่ประสบกับเธอ แท้จริง นั่นคือส่วนหนึ่งจากกิจการที่หนักแน่นมั่นคง" 
{31:18} "และเธออย่าหันแก้มของเธอให้แก่ผู้คนอย่างหยิ่งยะโส และอย่าเดินไปตามแผ่นดินอย่างไร้มารยาท แท้จริง อัลลอฮฺไม่ทรงชอบทุกคนที่จองหองคุยโวโอ้อวด" 
{31:19} "และเธอจงก้าวเท้าของเธอพอประมาณ และจงลดเสียงของเธอลง แท้จริง เสียงที่น่าเกลียดยิ่งคือเสียงร้องของลา" 
{31:20} พวกเธอไม่เห็นดอกหรือว่า อัลลอฮฺทรงบันดาลให้สรรพสิ่งที่มีอยู่ในเหล่าชั้นฟ้าและสิ่งที่มีอยู่ในแผ่นดินได้อำนวยความสะดวกให้แก่พวกเธอ และพระองค์ได้ทรงประทานความโปรดปรานมากมายของพระองค์อย่างครบครันแก่พวกเธอ ทั้งที่เปิดเผยและที่ซ่อนเร้น และในหมู่มนุษย์มีผู้โต้เถียงในเรื่องของอัลลอฮฺโดยปราศจากความรู้ และปราศจากทางนำ และปราศจากคัมภีร์ที่ส่องแสง 
{31:21} และเมื่อได้มีการกล่าวแก่พวกเขาว่า "จงปฏิบัติตามสิ่งที่อัลลอฮฺทรงประทานลงมา" พวกเขากล่าวว่า "แต่เราจะปฏิบัติตามสิ่งที่เราพบบรรพบุรุษของเราปฏิบัติในเรื่องนั้น" (พวกเขายังจะตามสิ่งนั้น) ถึงแม้ว่าชัยฏอนจะเรียกร้องพวกเขาสู่การลงโทษที่มีเพลิงลุกโชน กระนั้นหรือ? 
{31:22} และผู้ใดยอมนอบน้อมใบหน้าของตนยังอัลลอฮฺ โดยที่เขาเป็นผู้ทำความดี แน่นอนเขาได้ยึดห่วงอันมั่นคงไว้แล้ว และบั้นปลายของกิจการทั้งหลายย่อมกลับคืนสู่อัลลอฮฺ 
{31:23} และผู้ใดปฏิเสธศรัทธา ก็อย่าให้การปฏิเสธศรัทธาของเขานั้นทำให้เธอเศร้าโศกเสียใจ และยังเรานั้นคือทางกลับคึนของพวกเขา ดังนั้น เราจะบอกแก่พวกเขาในสิ่งที่พวกเขาได้กระทำไว้ แท้จริง อัลลอฮฺคือพระผู้ทรงรอบรู้สิ่งที่อยู่ในทรวงอก 
{31:24} เราจะให้เวลาพวกเขาสนุกสนานกันเพียงเล็กน้อย แล้วเราจะไล่ต้อนพวกเขาสู่การลงโทษที่รุนแรง 
{31:25} และถ้าเธอถามพวกเขา "ผู้ใดเล่าเป็นผู้สร้างเหล่าชั้นฟ้าและแผ่นดิน?" แน่นอนพวกเขาจะกล่าวว่า "อัลลอฮฺ" จงกล่าวเถิด "มวลการสรรเสริญเป็นของอัลลอฮฺ" ทว่าพวกเขาส่วนมากไม่รู้" 
{31:26} สิ่งที่อยู่ในเหล่าชั้นฟ้าและแผ่นดินเป็นกรรมสิทธิ์ของอัลลอฮฺ แท้จริงอัลลอฮฺนั้นคือพระผู้ทรงอิสระ พระผู้ทรงเป็นที่สรรเสริญ 
{31:27} และหากว่าต้นไม้ทั้งหมดที่มีอยู่ในแผ่นดินนั้นเป็นปากกา และทะเลนั้น มีอีกเจ็ดทะเลมาหนุนเพิ่ม(เป็นน้ำหมึกเพื่อใช้บันทึก)พระพจนารถของอัลลอฮฺ ก็จะยังไม่หมดสิ้น แท้จริงอัลลอฮฺคือพระผู้ทรงมีอํานาจ พระผู้ทรงมีปรีชาญาณ 
{31:28} การบังเกิดของพวกเธอและการฟื้นคืนชีพของพวกเธอ เพียงแต่เสมือนชีวิตเดียว แท้จริงอัลลอฮฺคือพระผู้ทรงได้ยิน พระผู้ทรงเห็น 
{31:29} เธอไม่เห็นดอกหรือว่า อัลลอฮฺทรงให้ราตรีประสานเข้าไปในทิวา และทรงให้ทิวาประสานเข้าไปในราตรี และทรงเนรมิตดวงอาทิตย์และดวงจันทร์ให้เป็นประโยชน์ ทุกสิ่งโคจรไปตามวาระที่กำหนดไว้ และแท้จริงอัลลอฮฺนั้นทรงรู้ดียิ่งในสิ่งที่พวกเธอกระทำ 
{31:30} นั่นเพราะว่าอัลลอฮฺนั้น พระองค์คือพระผู้ทรงสัจจะ และเพราะว่าสิ่งที่พวกเขาวิงวอนขออื่นจากพระองค์นั้นเป็นเท็จ แท้จริงอัลลอฮฺคือพระผู้ทรงสูงส่งยิ่ง พระผู้ทรงยิ่งใหญ่ 
{31:31} เธอไม่เห็นดอกหรือว่า นาวานั้นแล่นไปตามท้องทะเลเนื่องด้วยความโปรดปรานของอัลลอฮฺ เพื่อพระองค์จะให้พวกเธอได้เห็นเหล่าสัญญาณของพระองค์ แท้จริงในการนั้นย่อมเป็นสัญญาณแก่ผู้อดทน ผู้ขอบพระคุณทุกคน 
{31:32} และเมื่อลูกคลื่นซัดมาท่วมมิดตัวพวกเขาคล้ายเมฆทึบ พวกเขาก็วิงวอนขอต่ออัลลอฮฺด้วยความบริสุทธิ์ใจต่อพระองค์ ครั้นเมื่อพระองค์ได้ช่วยให้พวกเขาได้ขึ้นบก ในหมู่พวกเขาก็มีผู้ก้ำกึ่ง และไม่มีผู้ปฏิเสธบรรดาสัญญาณของเรา นอกจากทุกผู้ทรยศผู้เนรคุณ 
{31:33} โอ้ ปวงมนุษย์! พวกเธอจงยำเกรงพระเจ้าของพวกเธอเถิด และจงประหวั่นต่อวันหนึ่งที่บิดาไม่อาจจะช่วยบุตรของตนได้ และบุตรก็ไม่อาจจะช่วยบิดาของตนได้สักอย่าง แท้จริงสัญญาของอัลลอฮฺนั้นเป็นความจริง ดังนั้นอย่าให้ชีวิตแห่งโลกนี้ล่อลวงพวกเธอเลย และอย่าให้จอมล่อลวงมาหลอกลวงพวกเธอเกี่ยวกับอัลลอฮฺเป็นอันขาด 
{31:34} แท้จริงอัลลอฮฺนั้น ความรู้เกี่ยวกับวันโลกาวินาศอยู่ ณ ที่พระองค์ และพระองค์ทรงประทานฝนลงมา และพระองค์ทรงรอบรู้สิ่งที่อยู่ในมดลูก และไม่มีชีวิตใดรู้ว่า ณ แผ่นดินใดมันจะสิ้นชีพ แท้จริง อัลลอฮฺคือพระผู้ทรงรอบรู้ พระผู้ทรงช่ำชองยิ่ง 
{32:1} อะลิฟ ลาม มีม 
{32:2} การประทานลงมาของคัมภีร์นี้ไม่มีข้อสงสัยใด ๆ ในนั้น จากพระเจ้าแห่งสากลโลก 
{32:3} หรือพวกเขากล่าวว่า เขาได้เสกสรรปั้นแต่งคัมภีร์นี้ขึ้นมา ทว่าคัมภีร์นี้คือสัจธรรมจากพระเจ้าของเธอ เพื่อเธอจะได้ตักเตือนกลุ่มชนหนึ่งที่ไม่ได้มีผู้ตักเตือนคนใดมายังพวกเขาก่อนหน้าเธอ หวังว่าพวกเขาจะได้อยู่ในแนวทางที่ถูกต้อง 
{32:4} อัลลอฮฺคือพระผู้ทรงสร้างเหล่าชั้นฟ้าและแผ่นดิน และสิ่งที่อยู่ในระหว่างทั้งสองในเวลาหกวาระ แล้วพระองค์ทรงสถิตอยู่บนบัลลังก์ พวกเธอไม่มีผู้คุ้มครองและผู้ช่วยเหลือ อื่นจากพระองค์เลย แล้วพวก เธอไม่ใคร่ครวญดอกหรือ? 
{32:5} พระองค์ทรงบริหารกิจการจากชั้นฟ้าสู่แผ่นดิน แล้วมันจะขึ้นไปสู่พระองค์ในวันหนึ่ง ซึ่งกําหนดของมันเท่ากับหนึ่งพันปีตามที่พวกเธอนับ 
{32:6} นั่นคือพระผู้ทรงรอบรู้สิ่งเร้นลับและเปิดเผย เป็นพระผู้ทรงมีอํานาจ ผู้พระทรงปรานีเสมอ 
{32:7} พระผู้ทรงทำให้ทุกสิ่งที่พระองค์ทรงสร้างมันให้ดีงาม และพระองค์ทรงเริ่มการสร้างมนุษย์จากดิน 
{32:8} แล้วทรงให้การสืบตระกูลของมนุษย์มาจากน้ำอันน่ารังเกียจ 
{32:9} แล้วทรงทำให้เขามีสัดส่วนที่สมบูรณ์ และทรงเป่าวิญญาณของพระองค์เข้าไปในเขา และทรงบันดาลให้พวกเธอมีโสตหู และนัยน์ตา และจิตใจ ส่วนน้อยเท่านั้นที่พวกเธอขอบพระคุณ 
{32:10} และพวกเขากล่าวกันว่า "เมื่อเราได้สลายหายไปกับดินแล้ว เราจะเกิดขึ้นมาใหม่กระนั้นหรือ?" ทว่าพวกเขาปฏิเสธต่อการพบพระเจ้าของพวกตน 
{32:11} จงกล่าวเถิด "มะลักผู้ปลิดชีวิต ผู้ได้รับมอบหมายเกี่ยวกับพวกเธอ จะปลิดชีวิตของพวกเธอแล้วพวกเธอจะถูกนำกลับไปยังพระเจ้าของพวกเธอ" 
{32:12} และถ้าเธอได้เห็น ยามที่เหล่าทรชนก้มศีรษะของพวกตนลง ณ ที่พระเจ้าของพวกตน "พระเจ้าของพวกข้าฯ! พวกข้าฯได้เห็นแล้ว พวกข้าฯได้ยินแล้ว โปรดส่งพวกข้าฯกลับไป(มีชีวิตบนโลกอีกครั้ง) เพื่อพวกข้าฯจะได้ประพฤติดี แท้จริงเราเป็นผู้มีความเชื่อมั่นแล้ว" 
{32:13} และถ้าเราประสงค์ แน่นอนเราจะทำให้ทุกชีวิตสู่แนวทางที่ถูกต้องของมัน ทว่าคําสัญญาของฉันจะต้องสมจริง แน่นอนฉันจะให้นรกเต็มไปด้วยญินและมนุษย์ทั้งมวล 
{32:14} ดังนั้น พวกเธอจงลิ้มรสเถิด เนื่องด้วยพวกเธอได้ลืมการชุมนุมกันในวันนี้ของพวกเธอ แท้จริง เราก็ลืมพวกเธอด้วย และพวกเธอจงลิ้มรสการลงโทษอย่างตลอดกาลตามที่พวกเธอได้กระทำไว้เถิด 
{32:15} แท้จริงบรรดาผู้ที่มีศรัทธาต่อบรรดาโองการของเรา ก็คือบรรดาผู้ที่ เมื่อถูกเตือนให้รำลึกถึงโองการของเรา พวกเขาก็ก้มลงกราบและสดุดีพระพิสุทธิคุณด้วยการสรรเสริญต่อพระเจ้าของพวกตน โดยที่พวกเขาไม่หยิ่งผยอง 
{32:16} สีข้างของพวกเขาเคลื่อนห่างจากที่นอน พลางวิงวอนต่อพระเจ้าของพวกตนด้วยความกลัวและความหวัง และพวกเขาบริจาคสิ่งที่เราได้ให้เป็นเครื่องยังชีพแก่พวกเขา 
{32:17} ดังนั้น จึงไม่มีชีวิตใดรู้สิ่งที่ถูกซ่อนไว้สำหรับพวกเขา ซึ่งเป็นที่ชื่นตา เป็นการตอบแทนในสิ่งที่พวกเขาได้กระทำไว้ 
{32:18} ดังนั้น ผู้มีศรัทธาจะเหมือนกับคนละเมิดกระนั้นหรือ? พวกเขาย่อมไม่เท่าเทียมกันแน่นอน 
{32:19} ส่วนบรรดาผู้ที่มีศรัทธาและกระทำคุณงามความดีนั้น พวกเขาจะได้รับเหล่าสวนสวรรค์อันเป็นนิวาสสถานที่จัดเตรียมไว้ อันเนื่องจากสิ่งที่พวกเขาได้เคยกระทำ 
{32:20} และส่วนบรรดาผู้ละเมิดนั้น ที่พำนักของพวกเขาคือนรก คราใดที่พวกเขาต้องการจะออกไปจากมัน พวกเขาจะถูกนำกลับเข้าไปในนั้นอีก และจะมีเสียงกล่าวแก่พวกเขาว่า "จงลิ้มรสการลงโทษของนรกซึ่งพวกเธอเคยปฏิเสธไม่เชื่อมัน" 
{32:21} และแน่นอน เราจะให้พวกเขาได้ลิ้มรสการลงโทษอันใกล้(ในโลกนี้) ก่อนการลงโทษอันยิ่งใหญ่(ในปรโลก) บางทีพวกเขาอาจจะกลับมาสำนึกผิด 
{32:22} และผู้ใดเล่า จะทุจริตยิ่งไปกว่า ผู้ถูกเตือนให้รำลึกถึงโองการทั้งหลายของพระเจ้าของตน แล้วเขาก็ผินหลังให้กับโองการเหล่านั้น แท้จริงเราเป็นผู้ตอบสนองบรรดาผู้กระทำผิด 
{32:23} และโดยแน่นอน เราได้ให้คัมภีร์แก่มูซา ดังนั้น เธออย่าอยู่ในการสงสัยต่อการพบมัน และเราได้ทำให้คัมภีร์นั้น เป็นแนวทางที่ถูกต้องแก่วงศ์วานของอิสรออีล 
{32:24} และเราได้แต่งตั้งเหล่าหัวหน้าขึ้นมาจากพวกเขา เพื่อจะได้ชี้แนะแนวทางที่ถูกต้องตามคําบัญชาของเรา ในเมื่อพวกเขามีความอดทนและพวกเขาเชื่อมั่นต่อโองการทั้งหลายของเรา 
{32:25} แท้จริงพระเจ้าของเธอ พระองค์จะทรงพิพากษาระหว่างพวกเขาในวันฟื้นคืนชีพ ในเรื่องที่พวกเขาขัดแย้งกัน 
{32:26} ยังไม่เป็นที่ประจักษ์ชัดแก่พวกเขาดอกหรือว่า ตั้งเท่าใดแล้ว ที่เราได้ทำลายประชาชาติหลายรุ่นก่อนหน้าพวกเขา โดยที่พวกเขาได้ไปพบเห็นมาในที่พำนักอาศัยของพวกเขา แท้จริงในการนี้มีนานาสัญญาณ แล้วพวกเขายังไม่เชื่อฟังอีกหรือ? 
{32:27} พวกเขาไม่เห็นดอกหรือว่า เราได้ให้น้ำไหลลงสู่แผ่นดินที่แห้งแล้ง แล้วด้วยน้ำนั้น เราได้ให้พืชผลงอกเงยออกมา เพื่อปศุสัตว์ของพวกเขา และตัวของพวกเขาเองได้กินจากมัน 
{32:28} และพวกเขากล่าวว่า "เมื่อใดเล่า ชัยชนะนี้? หากพวกท่านเป็นผู้สัตย์จริง" 
{32:29} จงกล่าวเถิด "วันแห่งชัยชนะนั้น การศรัทธาของบรรดาผู้ปฏิเสธศรัทธาจะไม่อํานวยประโยชน์แก่พวกเขาเลย และพวกเขาก็จะไม่ถูกเลื่อนการลงโทษ" 
{32:30} ดังนั้น จงผินหลังห่างออกจากพวกเขาเสียเถิด และจงคอยดู แท้จริง พวกเขาก็จะเป็นผู้คอยดู 
{33:1} โอ้ นบี! จงยำเกรงอัลลอฮฺ และอย่าเชื่อฟังพวกปฏิเสธศรัทธาและพวกคนสับปลับ แท้จริงอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{33:2} และจงปฏิบัติตามสิ่งที่ถูกเปิดเผยสำแดงแก่เธอจากพระเจ้าของเธอ แท้จริงอัลลอฮฺนั้นทรงรู้ดียิ่งในสิ่งที่พวกเธอกระทำ 
{33:3} และจงมอบหมายต่ออัลลอฮฺ และเพียงพอแล้วที่อัลลอฮฺทรงเป็นพระผู้ทรงคุ้มครอง 
{33:4} อัลลอฮฺไม่ได้ทรงทำให้ชายใดมีสองหัวใจในทรวงอกของเขาดอก และพระองค์ไม่ได้ทรงทำให้ภริยาของพวกเธอ ซึ่งพวกเธอเปรียบเทียบพวกนางว่าเป็นมารดานั้น ให้นางเป็นมารดาแท้ของพวกเธอ และพระองค์ไม่ได้ทรงทำให้บุตรบุญธรรมของพวกเธอนั้น ให้เป็นบุตรแท้ของพวกเธอ นั่นเป็นเพียงคำพูดของพวกเธอด้วยปากของพวกเธอ และอัลลอฮฺนั้นตรัสสัจจะ และพระองค์ทรงชี้นำแนวทางเที่ยง 
{33:5} จงเรียกเขาเหล่านั้นตามบิดาของพวกเขา มันจะเป็นการเที่ยงธรรมกว่า ณ ที่อัลลอฮฺ หากพวกเธอไม่รู้จักบิดาแท้ของพวกเขา พวกเขาก็คือพี่น้องร่วมในศาสนาของพวกเธอและผู้ใกล้ชิดของพวกเธอ และไม่เป็นที่ตําหนิแก่พวกเธอดอก ในเรื่องที่พวกเธอผิดพลาด ทว่าในเรื่องที่จิตใจของพวกเธอมุ่งหมายต่างหาก และอัลลอฮฺคือพระผู้ทรงอภัย พระผู้ทรงปรานีเสมอ 
{33:6} นบีนั้นเป็นผู้มีสิทธิ์ในศรัทธาชนยิ่งกว่าตัวของพวกเขาเอง และบรรดาภริยาของเขาก็คือมารดาของพวกเขา และเครือญาติร่วมสายโลหิต พวกเขาต่างมีสิทธิ(ในการสืบมรดก)ซึ่งกันและกันในพระบัญญติของอัลลอฮฺ ยิ่งกว่าศรัทธาชนและบรรดาผู้อพยพ เว้นแต่พวกเธอจะประพฤติดีแก่สหายสนิทของพวกเธอ นั่นได้มีบันทึกไว้แล้วในคัมภีร์ 
{33:7} และ(จงรำลึก)เมื่อเราได้เอาคํามั่นสัญญาของพวกเขาจากบรรดานบี และจากเธอ และจากนูหฺ และอิบรอฮีม และมูซา และอีซา บุตรมัรยัม และเราได้เอาคํามั่นสัญญาอย่างหนักแน่นจากพวกเขา 
{33:8} เพื่อพระองค์จะทรงสอบถามบรรดาผู้สัตย์จริง เกี่ยวกับความสัตย์จริงของพวกเขา และพระองค์ทรงเตรียมการลงโทษอันเจ็บปวดแก่บรรดาผู้ปฏิเสธศรัทธา 
{33:9} โอ้ บรรดาผู้ที่มีศรัทธา! จงรำลึกถึงความโปรดปรานของอัลลอฮฺที่มีต่อพวกเธอ ขณะที่กองทัพข้าศึกเข้ามารุกรานพวกเธอ แล้วเราได้ส่งลมพายุพัดใส่พวกเขาและกําลังทหารที่พวกเธอมองไม่เห็น และอัลลอฮฺทรงเห็นสิ่งที่พวกเธอกระทำ 
{33:10} เมื่อพวกเขายกทัพมายังพวกเธอ ทั้งจากทางเบื้องบนของพวกเธอและจากทางเบื้องล่างของพวกเธอ และเมื่อนัยน์ตาได้เหลือกลานและหัวใจได้มาจุกอยู่ที่ลําคอ และพวกเธอนึกคิดกันต่าง ๆ นานา เกี่ยวกับอัลลอฮฺ 
{33:11} ณ ที่นั่น ศรัทธาชนได้ถูกทดสอบ และพวกเขาถูกเขย่าขวัญจนสะทกสะท้านอย่างรุนแรง 
{33:12} และ(จงรำลึก)เมื่อพวกคนสับปลับและบรรดาผู้ที่มีโรคในจิตของพวกตนกล่าวว่า "อัลลอฮฺและศาสนทูตของพระองค์ไม่ได้สัญญาอันใดแก่เรา นอกจากการหลอกลวงเท่านั้น" 
{33:13} และ(จงรำลึก)เมื่อกลุ่มหนึ่งจากพวกเขากล่าวว่า "โอ้ ชาวยัษริบเอ๋ย! พวกท่านไม่อาจจะต้านทานได้อีกแล้ว จงถอยกลับไปเสียเถิด" และพวกเขากลุ่มหนึ่งจะขออนุญาตจากนบีว่า "บ้านของพวกเราบกพร่อง" ทั้ง ๆ ที่มันไม่ได้บกพร่อง พวกเขาเพียงแต่ประสงค์การเลี่ยงหนี 
{33:14} และถ้าพวกเขาถูกรุกรานจากรอบนอกนคร แล้วพวกเขาถูกชักชวนให้ก่อความปั่นปวน แน่นอน พวกเขาจะกระทำทันที และพวกเขาจะไม่ลังเล นอกจากเพียงแค่ครู่ยามเดียว 
{33:15} และอันที่จริงพวกเขาได้เคยสัญญากับอัลลอฮฺมาก่อนแล้วว่า พวกเขาจะไม่หันหลังกลับ และสัญญาของอัลลอฮฺนั้นจะต้องถูกสอบถาม 
{33:16} จงกล่าวเถิดว่า "การเลี่ยงหนีนั้นจะไม่อํานวยประโยชน์อันใดแก่พวกเธอ หากพวกเธอจะหนีจากความตาย หรือการถูกสังหาร และเมื่อนั้นพวกเธอจะไม่ได้รื่นเริงกัน นอกจากเพียงน้อยนิด" 
{33:17} จงกล่าวเถิดว่า "ผู้ใดเล่าจะปกป้องพวกเธอให้พ้นจากอัลลอฮฺไปได้ หากพระองค์ทรงปรารถนาให้ความเสียหายแก่พวกเธอ หรือหากพระองค์ทรงปรารถนาให้ความเมตตาแก่พวก เธอ" และพวกเขาจะไม่พบผู้ใดเลย อื่นจากอัลลอฮฺเป็นผู้คุ้มครองและเป็นผู้ช่วยเหลือแก่พวกเขา 
{33:18} แน่นอน อัลลอฮฺทรงรู้บรรดาผู้ขัดขวางในหมู่พวกเธอ และผู้ที่กล่าวแก่พี่น้องของพวกตนว่า "จงมาหาพวกเราทางนี้" และพวกเขาจะไม่มาร่วมกันต่อต้านข้าศึก นอกจากจํานวนเล็กน้อย 
{33:19} เป็นพวกที่ตระหนี่ต่อพวกเธอ ครั้นเมื่อความหวาดกลัวปรากฏขึ้น เธอจะเห็นพวกเขาจ้องมองมายังเธอ สายตาของพวกเขาเกลือกกลิ้งเสมือนผู้มีอาการร่อแร่ใกล้จะตาย ครั้นความหวาดกลัวหายไป พวกเขาก็พูดจาถากถางพวกเธอด้วยลิ้นที่คมเชือดเฉือน เป็นคนตระหนี่ต่อการทำความดี ชนเหล่านั้น พวกเขาไม่ได้มีศรัทธา อัลลอฮฺจึงทรงลบล้างการงานของพวกเขา และนั่นเป็นเรื่องง่ายดายแก่อัลลอฮฺ 
{33:20} พวกเขาคิดว่า แนวร่วมเหล่านั้นยังไม่ได้ถอยกลับออกไป และหากว่าแนวร่วมเหล่านั้นหวนกลับมาอีก พวกคนสับปลับก็หวังกันว่า พวกเขาจะได้ออกไปเร่ร่อนกับพวกอาหรับเร่ร่อนเพื่อคอยสืบเสาะหาข่าวคราวของพวกเธอ และหากว่าพวกเขาได้อยู่ร่วมกับพวกเธอ พวกเขาก็จะไม่ต่อสู้ดอก นอกจากเพียงเล็กน้อย 
{33:21} แท้จริงแล้ว ในศาสนทูตของอัลลอฮฺ มีแบบฉบับอันดีงามสำหรับพวกเธอ ที่หวังในอัลลอฮฺและวันปรโลกและรำลึกถึงอัลลอฮฺอย่างมาก 
{33:22} และเมื่อบรรดาผู้ที่มีศรัทธาได้เห็นแนวร่วมเหล่านั้น พวกเขาก็กล่าวว่า "นี่คือสิ่งที่อัลลอฮฺและศาสนทูตของพระองค์ได้สัญญาไว้แก่เรา และอัลลอฮฺและศาสนทูตของพระองค์ตรัสไว้จริงแล้ว" และมันไม่ได้เพิ่มสิ่งใดให้แก่พวกเขา นอกจากการศรัทธาและการนอบน้อม 
{33:23} ในหมู่ผู้มีศรัทธานั้น มีบุรุษผู้มีสัจจะต่อสิ่งที่พวกเขาได้สัญญากับอัลลอฮฺ ดังนั้นในหมู่พวกเขาก็มีผู้ปฏิบัติตามสัญญาของตน และในหมู่พวกเขามีผู้ที่ยังรอคอย และพวกเขาไม่ได้เปลี่ยนแปลงแต่อย่างใด 
{33:24} เพื่ออัลลอฮฺจะได้ทรงตอบแทนบรรดาผู้มีสัจจะ เนื่องจากความสัตย์จริงของพวกเขา และจะทรงลงโทษพวกคนสับปลับ หากพระองค์ทรงประสงค์หรือจะทรงอภัยโทษให้แก่พวกเขา แท้จริงอัลลอฮฺคือพระผู้ทรงอภัย พระผู้ทรงปรานีเสมอ 
{33:25} และอัลลอฮฺทรงโต้พวกปฏิเสธศรัทธาให้ถอยทัพกลับพร้อมด้วยความเคียดแค้นของพวกตน โดยที่พวกเขาไม่ได้ประสบความดีแต่อย่างใด และอัลลอฮฺทรงพอเพียงแล้วแก่บรรดาผู้ที่มีศรัทธาในการสู้รบ และอัลลอฮฺเป็นพระผู้ทรงพลัง พระผู้ทรงอํานาจอย่างเหลือหลาย 
{33:26} และพระองค์ทรงเอาพวกชาวคัมภีร์ ที่ได้ช่วยเหลือพวกเขา ลงมาจากป้อมที่มั่นของพวกเขา และทรงขว้างความหวาดกลัวลงในจิตใจของพวกเขา ส่วนหนึ่งพวกเธอประหารชีวิต และอีกส่วนหนึ่งพวกเธอจับเป็นเชลย 
{33:27} และพระองค์ได้ทรงให้พวกเธอได้สืบทอดแผ่นดินของพวกเขา และที่พำนักอาศัยของพวกเขา และทรัพย์สมบัติของพวกเขา และแผ่นดินที่พวกเธอยังไม่เคยเหยียบย่างเข้าไป และอัลลอฮฺเป็นพระผู้ทรงมีอำนาจเหนือทุกสรรพสิ่ง 
{33:28} โอ้ นบี! จงกล่าวแก่บรรดาภริยาของเธอเถิดว่า "หากพวกเธอปรารถนาการมีชีวิตในโลกนี้และความเพริศพรายของมัน ก็จงมาเถิด ฉันจะจัดหาให้แก่พวกเธอ และจะปล่อยพวกเธอไปโดยดี" 
{33:29} และหากพวกเธอปรารถนาอัลลอฮฺและศาสนทูตของพระองค์และปรโลกแล้ว แท้จริงอัลลอฮฺก็ได้เตรียมรางวัลอันใหญ่หลวงแก่เหล่าผู้ประพฤติดีในหมู่พวกเธอ" 
{33:30} โอ้ บรรดาภริยาของนบี! พวกเธอคนใดนำความชั่วอย่างชัดแจ้งมา การลงโทษจะถูกเพิ่มให้แก่นางเป็นสองเท่า ในการนั้นเป็นการง่ายดายแก่อัลลอฮฺ 
{33:31} และผู้ใดในหมู่พวกเธอภักดีต่ออัลลอฮฺและศาสนทูตของพระองค์และประพฤติดี เราจะให้รางวัลของนางแก่นางสองครั้ง และเราได้เตรียมปัจจัยยังชีพอันดีงามแก่นาง 
{33:32} โอ้ บรรดาภริยาของนบี! พวกเธอไม่เหมือนกับผู้ใดในเหล่าสตรีอื่นดอก หากพวกเธอยำเกรง(อัลลอฮฺ) ก็ไม่ควรพูดจาเพราะพริ้ง เพราะจะทำให้ผู้ที่มีโรคในจิตใจนั้น เกิดความโลภ แต่จงพูดด้วยถ้อยคําที่พอเหมาะพอควร 
{33:33} และจงอยู่ในบ้านเรือนของพวกเธอ และอย่าโอ้อวดความงามเช่นการอวดความงามแห่งอนารยะในยุคก่อน และจงดํารงการนมาซและชําระซะกาต และจงภักดีต่ออัลลอฮฺและ ศาสนทูตของพระองค์ อันที่จริง อัลลอฮฺทรงประสงค์ที่จะขจัดความโสโครกออกไปจากพวกเธอ โอ้ สมาชิกครอบครัว(นบี)! และจะขัดเกลาพวกเธอให้สะอาดบริสุทธิ์ 
{33:34} และจงอ่านสิ่งที่ได้ถูกอ่านในบ้านเรือนของพวกเธอ จากบรรดาโองการของอัลลอฮฺและวิทยปัญญา แท้จริงอัลลอฮฺนั้นทรงรอบรู้อย่างละเอียด ทรงรอบรู้ทุกสิ่ง 
{33:35} แท้จริง บรรดาบุรุษผู้นอบน้อมและบรรดาสตรีผู้นอบน้อม บรรดาบุรุษผู้มีศรัทธาและบรรดาสตรีผู้มีศรัทธา บรรดาบุรุษผู้ภักดีและบรรดาสตรีผู้ภักดี บรรดาบุรุษผู้สัตย์ซื่อและบรรดาสตรีผู้สัตย์ซื่อ บรรดาบุรุษผู้อดทนและบรรดาสตรีผู้อดทน บรรดาบุรุษผู้ถ่อมตนและบรรดาสตรีผู้ถ่อมตน บรรดาบุรุษผู้บริจาคทานและบรรดาสตรีผู้บริจาคทาน บรรดาบุรุษผู้ถือศีลอดและบรรดาสตรีผู้ถือศีลอด บรรดาบุรุษผู้รักษาอวัยวะเพศของพวกตน และบรรดาสตรีผู้รักษา(อวัยเพศ) บรรดาบุรุษผู้รำลึกถึงอัลลอฮฺอย่างมากและบรรดาสตรีผู้รำลึก อัลลอฮฺได้ทรงเตรียมการให้อภัยและรางวัลอันใหญ่หลวงแก่พวกเขา 
{33:36} ไม่บังควรแก่บุรุษผู้มีศรัทธาและบรรดาสตรีผู้มีศรัทธา เมื่ออัลลอฮฺและศาสนทูตของ พระองค์ได้กําหนดกิจการใด พวกเขาก็จะไม่มีทางเลือกในเรื่องนั้นอีก และผู้ใดไม่เชื่อฟังอัลลอฮฺและศาสนทูตของพระองค์แล้ว แน่นอนเขาได้หลงผิดอย่างชัดแจ้ง 
{33:37} และ(จงรำลึก)เมื่อเธอพูดกับผู้ที่อัลลอฮฺทรงโปรดปรานแก่เขา และเธอเองได้ให้ความรับรองแก่เขาว่า "จงดูแลรักษาภริยาของเธอไว้ให้อยู่กับเธอ และจงยำเกรงอัลลอฮฺ" และเธอได้ซ่อนเรื่องที่อัลลอฮฺจะทรงเปิดเผยมันไว้นั้นในใจของเธอ และเธอกลัวเกรงผู้คน แต่อัลลอฮฺทรงสมควรยิ่งกว่าที่เธอจะต้องเกรงกลัวพระองค์ ครั้นเมื่อเซดได้หย่ากับนางแล้ว เราได้ให้เธอสมรสกับนาง เพื่อที่จะไม่เป็นที่ลําบากใจแก่บรรดาผู้ที่มีศรัทธาชายในเรื่อง(การการสมรสกับ)ภริยาของบุตรบุญธรรมของพวกตน หากพวกเขาได้หย่ากับพวกนางแล้ว และพระบัญชาของอัลลอฮฺนั้นจะต้องบรรลุผลเสมอ 
{33:38} ไม่เป็นการลําบากใจอันใดแก่นบี ในสิ่งที่อัลลอฮฺทรงกําหนดให้แก่เขา (นี่คือ)แนวทางของอัลลอฮฺ(ที่เคยมี)แก่บรรดาผู้ได้ล่วงลับในสมัยก่อน และพระบัญชาของอัลลอฮฺนั้นได้กําหนดไว้แล้ว 
{33:39} บรรดา(นบี)ผู้ที่ได้เผยแผ่เหล่าสาส์นของอัลลอฮฺ และพวกเขากลัวเกรงพระองค์ และไม่กลัวเกรงผู้ใดนอกจากอัลลอฮฺ และเพียงพอแล้วที่อัลลอฮฺทรงเป็นพระผู้ทรงชําระสอบสวน 
{33:40} มุหัมมัดไม่ได้เป็นบิดาผู้ใดในหมู่บุรุษของพวกเธอ แต่เป็นศาสนทูตของอัลลอฮฺและคนสุดท้ายแห่งบรรดานบี 
{33:41} โอ้ บรรดาผู้ที่มีศรัทธา! จงรำลึกถึงอัลลอฮฺโดยการรำลึกอย่างมากมาย 
{33:42} และแซ่ซ้องสดุดีพระองค์ทั้งยามอรุณและยามสนธยา 
{33:43} พระองค์คือพระผู้ทรงประทานความเมตตาให้แก่พวกเธอ และมะลาอิกะฮฺของพระองค์ก็ขอพร(ให้แก่พวกเธออีกด้วย) เพื่อพระองค์จะทรงนำพวกเธอออกจากความมืดมนสู่ความสว่าง และพระองค์ทรงเมตตาต่อบรรดาผู้ที่มีศรัทธาเสมอ 
{33:44} การกล่าวคําทักทายของพวกเขาในวันที่พวกเขาพบพระองค์คือ "ศานติ" และพระองค์ทรงเตรียมรางวัลอันมีเกียรติไว้ให้แก่พวกเขาแล้ว 
{33:45} โอ้ นบี! แท้จริงเราได้ส่งเธอมาเพื่อให้เป็นสักขีพยาน และผู้แจ้งข่าวดี และผู้ตักเตือน 
{33:46} และเป็นผู้เรียกร้องเชิญชวนไปสู่อัลลอฮฺ ตามพระบัญชาของพระองค์และเป็นดวงประทีปอันแจ่มจรัส 
{33:47} และจงแจ้งข่าวดีแก่บรรดาผู้ที่มีศรัทธาว่า พวกเขาจะได้รับความโปรดปรานอันใหญ่หลวง จากอัลลอฮฺ 
{33:48} และอย่าเชื่อฟังพวกปฏิเสธศรัทธาและพวกคนสับปลับ และอย่าสนใจการระรานของพวกเขา และจงมอบหมายต่ออัลลอฮฺ และเพียงพอแล้วที่อัลลอฮฺทรงเป็นที่มอบหมาย 
{33:49} โอ้ บรรดาผู้ที่มีศรัทธา! หากพวกเธอได้สมรสกับบรรดาหญิงผู้มีศรัทธา แล้วพวกเธอได้หย่าพวกนางก่อนที่พวกเธอจะสมสู่กับพวกนาง พวกเธอก็ไม่จำเป็นที่จะให้พวกนางอยู่ในอิดดะฮฺที่พวกนางจะต้องนับเวลาให้ครบตามกำหนดนั้นดอก ฉะนั้นพวกเธอจงทำขวัญแก่พวกนาง แล้วปล่อยให้พวกนางจากไปโดยดี 
{33:50} โอ้ นบี! เราได้อนุมัติแก่เธอในบรรดาภริยาของเธอ ซึ่งเธอได้มอบสินสอดแก่พวกนาง และสิ่งที่มือขวาของเธอครอบครองจากพวกที่อัลลอฮฺทรงมอบหมายให้แก่เธอ และบุตรสาวของอาลุงของเธอ และบุตรสาวของอาป้าของเธอ และบุตรสาวของน้าลุงของเธอ และบุตรสาวของน้าป้าของเธอ ซึ่งพวกนางได้อพยพร่วมไปกับเธอ และหญิงผู้มีศรัทธาเมื่อนางเสนอตัวของตนแก่นบี หากนบีปรารถนาจะสมรสกับนาง สิ่งนี้เฉพาะสำหรับเธอ ไม่ใช่สำหรับบรรดาผู้ที่มีศรัทธา แน่นอนเรารู้ดีถึงสิ่งที่เราได้กําหนดแก่พวกเขาในเรื่องบรรดาภริยาของพวกเขา และสิ่งที่มือขวาของพวกเขาครอบครอง เพื่อที่จะไม่เป็นที่ลําบากใจแก่เธอ และอัลลอฮฺคือพระผู้ทรงอภัย พระผู้ทรงปรานีเสมอ 
{33:51} เธอมีสิทธิ์ที่จะกันผู้ใดที่เธอประสงค์ในหมู่พวกนางให้รอไปก่อน และเธอมีสิทธิ์จะรับผู้ที่เธอประสงค์มาอยู่ร่วมกับเธอ และผู้ใดที่เธอต้องการ(ให้มาอยู่ร่วม) จากผู้ที่เธอเคยแยกกันอยู่ ก็ไม่เป็นที่ตําหนิแก่เธอ นั่นเป็นการเหมาะสมกว่าที่จะทำให้พวกนางชื่นตา และไม่ทำให้พวกนางเศร้าโศก และพวกนางพอใจในสิ่งที่เธอได้ให้แก่พวกนางทั้งหมด และอัลลอฮฺทรงรอบรู้สิ่งที่อยู่ในจิตใจของพวกนาง และอัลลอฮฺคือพระผู้ทรงรอบรู้ พระผู้ทรงขันติธรรม 
{33:52} ไม่เป็นที่อนุมัติแก่เธอที่จะสมรสกับสตรีอื่นหลังจากนี้ และไม่อนุมัติให้เปลี่ยนเอาคนอื่นมาเป็นภริยา ถึงแม้ว่าความสวยงามของสตรีอื่น ๆ จะทำให้เธอพอใจก็ตาม นอกจากสิ่งที่มือขวาของเธอครอบครอง และอัลลอฮฺนั้นคือพระผู้ทรงเฝ้ามองทุกสิ่ง 
{33:53} โอ้ บรรดาผู้ที่มีศรัทธา! พวกเธออย่าได้เข้าไปในบรรดาบ้านเรือนของนบี เว้นแต่จะเป็นที่อนุมัติแก่พวกเธอเพื่อรับประทานอาหาร โดยไม่ใช่รอคอยขณะที่กำลังปรุง แต่เมื่อพวกเธอได้รับเชิญ ก็จงเข้าไป ครั้นเมื่อพวกเธอรับประทานเสร็จแล้ว ก็จงแยกย้ายกันออกไป และอย่าเป็นผู้ชอบวิสาสะในการสนทนา แท้จริงในการนั้นย่อมทำความรำคาญให้แก่นบี ซึ่งเขากระดากอายต่อพวกเธอ แต่อัลลอฮฺไม่ทรงกระดากอายต่อความจริง และเมื่อพวกเธอขอสิ่งใดจากพวกนาง ก็จงขอพวกนางจากข้างหลังม่าน เช่นนั้นแหละเป็นความบริสุทธิ์อย่างยิ่งแก่จิตใจของพวกเธอและจิตใจของพวกนาง และไม่เป็นการบังควรแก่พวกเธอที่จะก่อความรำคาญให้แก่ศาสนทูตของอัลลอฮฺ และพวกเธอจะต้องไม่สมรสกับบรรดาภริยาของเขาหลังจากเขา(สิ้นชีพ)เป็นอันขาด แท้จริงในการนั้น ณ ที่อัลลอฮฺเป็นเรื่องที่ใหญ่หลวงนัก 
{33:54} หากพวกเธอเปิดเผยสิ่งใดหรือปิดบังมัน แท้จริงอัลลอฮฺนั้นทรงรอบรู้ทุกสิ่ง 
{33:55} ไม่เป็นที่น่าตําหนิแก่พวกนางเกี่ยวกับบิดาของพวกนาง และเหล่าบุตรของพวกนาง และพี่น้องเพศชายของพวกนาง และเหล่าบุตรชายของพี่น้องเพศหญิงของพวกนาง และบรรดาสตรีของพวกนาง และ(เหล่าทาส)ที่มือขวาของพวกนางครอบครอง และพวกนางยำเกรงต่ออัลลอฮฺ แท้จริงอัลลอฮฺนั้นทรงเป็นสักขีพยานต่อทุกสิ่ง 
{33:56} แท้จริงอัลลอฮฺและมะลาอิกะฮฺของพระองค์ประสาทพรแก่นบี โอ้ บรรดาผู้ที่มีศรัทธา! พวกเธอจงอวยเจริญพรและอวยสันติพรแก่เขาเถิด 
{33:57} แท้จริงบรรดาผู้กล่าวร้ายแก่อัลลอฮฺและศาสนทูตของพระองค์ อัลลอฮฺทรงสาปแช่งพวกเขาทั้งในโลกนี้และปรโลก และทรงเตรียมการลงโทษอันอัปยศไว้สำหรับพวกเขา 
{33:58} และบรรดาผู้ปรักปรำบรรดาบุรุษผู้มีศรัทธาและบรรดาสตรีผู้มีศรัทธา ในสิ่งที่พวกเขาไม่ได้กระทำ แน่นอนพวกเขาได้แบกการใส่ร้าย และบาปอันชัดแจ้งไว้ 
{33:59} โอ้ นบี! จงกล่าวแก่บรรดาภริยาของเธอ และบรรดาธิดาของเธอ และบรรดาสตรีของบรรดาผู้ที่มีศรัทธา ให้พวกนางดึงเสื้อคลุมของตนลงมาปิดร่างของตน นั่นเป็นการเหมาะสมกว่าที่นางจะเป็นที่รู้จัก เพื่อที่พวกนางจะไม่ถูกรบกวน และอัลลอฮฺคือพระผู้ทรงอภัย พระผู้ทรงปรานีเสมอ 
{33:60} แน่นอน ถ้าพวกคนสับปลับและบรรดาผู้ที่มีโรคในจิตใจของตน และกลุ่มผู้ก่อกวนความสงบในนครมะดีนะฮฺไม่ระงับ(การกระทำที่เลวทรามของพวกตน) แน่นอน เราจะให้เธอมีอํานาจเหนือพวกเขา แล้วพวกเขาจะไม่กลับมาพำนักเป็นเพื่อนบ้านของเธอในนั้นอีก เว้นแต่เพียงชั่วเวลาอันเล็กน้อยเท่านั้น 
{33:61} พวกเหล่านั้นถูกสาปแช่ง ไม่ว่าพวกเขาจะถูกพบ ณ แห่งหนใด ก็จะถูกจับกุมและถูกสังหาร 
{33:62} นั่นคือแนวทางของอัลลอฮฺแก่บรรดาผู้ที่ล่วงลับไปแล้วแต่กาลก่อน และเธอจะไม่พบการเปลี่ยนแปลงใด ๆ ในแนวทางของอัลลอฮฺ 
{33:63} มีผู้คนถามเธอเกี่ยวกับวันโลกาวินาศ จงกล่าวเถิด "แท้จริงความรู้ในเรื่องนั้นอยู่ ณ ที่อัลลอฮฺ" และเธอไม่รู้ดอก บางทีวันโลกาวินาศนั้นอาจจะใกล้ 
{33:64} แท้จริง อัลลอฮฺทรงสาปแช่งบรรดาผู้ปฏิเสธศรัทธา และทรงเตรียมไฟที่ลุกโชติช่วงไว้สำหรับพวกเขา 
{33:65} พวกเขาจะพำนักอยู่ในนั้นตลอดกาล พวกเขาจะไม่พบผู้คุ้มครองและผู้ช่วยเหลือเลย 
{33:66} วันที่ใบหน้าของพวกเขาจะถูกพลิกกลับไปกลับมาในไฟนรก พวกเขาจะกล่าวว่า "โอ้ ความระทมทุกข์ของเรา! หากเราได้ภักดีต่ออัลลอฮฺและเราได้ภักดีต่อศาสนทูตก็คงจะดี!" 
{33:67} และพวกเขากล่าวว่า "พระเจ้าของพวกข้าฯ! แท้จริงพวกข้าฯได้เคยภักดีบรรดาหัวหน้าของพวกข้าฯและบรรดาผู้อาวุโสของพวกข้าฯ แล้วพวกเขาก็ได้หลอกลวงให้พวกข้าฯหลงทาง" 
{33:68} "พระเจ้าของพวกข้าฯ! โปรดลงโทษพวกเขาสองเท่าเถิด และโปรดสาปแช่งพวกเขาด้วยการสาปแช่งอันยิ่งใหญ่" 
{33:69} โอ้ บรรดาผู้ที่มีศรัทธา! พวกเธออย่าได้เป็นเช่นบรรดาผู้ทำความเจ็บปวดแก่มูซา แล้วอัลลอฮฺก็ทรงให้เขาพ้นจากที่พวกเขากล่าวร้าย และเขาเป็นผู้ควรแก่การคารวะ ณ ที่อัลลอฮฺ 
{33:70} โอ้ บรรดาผู้ที่มีศรัทธา! จงยำเกรงอัลลอฮฺ และจงกล่าวถ้อยคําที่เที่ยงธรรมเถิด 
{33:71} พระองค์ก็จะทรงปรับปรุงการงานของพวกเธอให้ดีขึ้นสำหรับพวกเธอ และจะทรงอภัยโทษความผิดของพวกเธอให้แก่พวกเธอ และผู้ใดภักดีต่ออัลลอฮฺและศาสนทูตของพระองค์ แน่นอนเขาก็ได้รับความสำเร็จใหญ่หลวง 
{33:72} แท้จริงเราได้เสนอการรับผิดชอบแก่เหล่าชั้นฟ้าและแผ่นดินและขุนเขาทั้งหลาย แต่พวกมันปฏิเสธจะแบกรับมันและกลัวต่อมัน และมนุษย์ได้แบกรับมัน แท้จริงเขาเป็นผู้ทุจริต ผู้โฉดเขลายิ่ง 
{33:73} เพื่ออัลลอฮฺจะได้ทรงลงโทษแก่พวกคนสับปลับชายและพวกคนสับปลับหญิง และบรรดาผู้ตั้งภาคีชายและบรรดาผู้ตั้งภาคีหญิง และเพื่ออัลลอฮฺจะทรงอภัยโทษแก่บรรดาผู้ที่มีศรัทธาชายและบรรดาผู้ที่มีศรัทธาหญิง และอัลลอฮฺเป็นพระผู้ทรงอภัย พระผู้ทรงปรานีเสมอ 
{34:1} มวลการสรรเสริญเป็นของอัลลอฮฺ ซึ่งสิ่งที่อยู่ในเหล่าชั้นฟ้าและสิ่งที่อยู่ในแผ่นดินเป็นกรรมสิทธิ์ของพระองค์ และมวลการสรรเสริญในปรโลกเป็นกรรมสิทธิ์ของพระองค์ และพระองค์คือพระผู้ทรงมีปรีชาญาณ พระผู้ทรงรอบรู้เชี่ยวชาญ 
{34:2} พระองค์ทรงรอบรู้ถึงสิ่งที่เข้าไปอยู่ในแผ่นดิน และสิ่งที่ออกมาจากมัน และสิ่งที่ลงมาจากฟากฟ้า และสิ่งที่ขึ้นไปสู่ในนั้น และพระองค์เป็นพระผู้ทรงปรานี พระผู้ทรงอภัยเสมอ 
{34:3} และบรรดาผู้ปฏิเสธศรัทธากล่าวว่า "วันโลกาวินาศนั้นจะไม่มีมาถึงเราดอก" จงกล่าวเถิด "หามิได้! ขอสาบานด้วยพระเจ้าของฉัน ผู้ทรงรอบรู้ในสิ่งพ้นญาณวิสัย มันจะเกิดขึ้นแก่พวกเธออย่างแน่นอน ไม่มีแม้แต่น้ำหนักเพียงเท่าผงธุลีในเหล่าชั้นฟ้าและในแผ่นดิน และที่เล็กยิ่งกว่านั้นและที่ใหญ่กว่านั้น จะรอดพ้นจากพระองค์ เว้นแต่จะอยู่ในบันทึกอันชัดแจ้งทั้งสิ้น" 
{34:4} เพื่อที่พระองค์จะทรงตอบแทนแก่บรรดาผู้ที่มีศรัทธาและประกอบคุณงามความดี ชนเหล่านั้น พวกเขาจะได้รับการอภัยโทษและปัจจัยยังชีพอันมีเกียรติ 
{34:5} ชนเหล่านั้น พวกเขาจะได้รับการลงโทษอันเลวร้ายอย่างเจ็บปวด 
{34:6} ตระหนักดีว่า สิ่งที่ได้ถูกประทานแก่เธอจากพระเจ้าของเธอนั้นเป็นสัจธรรม และจะชี้นำไปสู่แนวทางแห่งพระผู้ทรงมีอํานาจ ผู้ทรงเป็นที่สรรเสริญ 
{34:7} และบรรดาผู้ปฏิเสธศรัทธาได้กล่าว(เยาะเย้ย)ว่า "เราจะชี้แนะแก่พวกท่านไหมเล่า? ถึงชายคนหนึ่งที่เขาจะบอกเล่าแก่พวกท่านว่า เมื่อพวกท่านถูกทำให้แตกสลายกระจัดกระจายเป็นผุยผงแล้ว พวกท่านยังจะถูกบังเกิดขึ้นมาใหม่" 
{34:8} "เขาได้กุความเท็จให้แก่อัลลอฮฺใช่ไหม หรือเป็นคนวิกลจริตกันแน่?" หามิได้! บรรดาผู้ไม่มีศรัทธาต่อปรโลกนั้น จะอยู่ในการลงโทษและความหลงผิดอันไกลโพ้น 
{34:9} พวกเขาไม่ดูดอกหรือ? สิ่งที่อยู่เบื้องหน้าพวกเขา และสิ่งที่อยู่เบื้องหลังพวกเขา ที่มีอยู่ในฟากฟ้าและแผ่นดิน หากเราประสงค์ เราก็จะให้แผ่นดินสูบพวกเขาลงไป หรือเราจะให้ชิ้นส่วนจากท้องฟ้าหล่นลงมาบนพวกเขา แท้จริงในการนี้ย่อมเป็นสัญญาณหนึ่งแก่บ่าวทุกคนที่หันหน้า(เข้าสู่อัลลอฮฺ) 
{34:10} และโดยแน่นอน เราได้ประทานความโปรดปรานจากเราแก่ดาวูด "โอ้ ภูเขาเอ๋ย! จงแซ่ซ้องสดุดีพร้อมกับเขาและวิหคด้วย" และแก่เขาเราได้ทำให้เหล็กอ่อนนุ่ม 
{34:11} "เธอจงทำเสื้อเกราะและทำห่วงของมันให้ได้สัดส่วน" และพวกเธอจงทำความดีเถิด แท้จริงฉันนี้รู้เห็นสิ่งที่พวกเธอกระทำ 
{34:12} และแก่สุลัยมานเราประทานลม ซึ่งมันจะพัดไปในยามอรุณเป็นระยะเวลาเดินทางหนึ่งเดือน และมันจะพัดกลับมาในยามสนธยาเป็นระยะเวลาเดินทางหนึ่งเดือน และแก่เขาเราได้บันดาลให้ตาน้ำทองแดงหลั่งไหล ในหมู่ญินนั้นมีผู้ทำงานอยู่เบื้องหน้าเขาด้วยพระอนุมัติแห่งพระเจ้าของเขา และผู้ใดในหมู่พวกเขาหันเหจากพระบัญชาของเรา เราจะให้เขาลิ้มรสการลงโทษ ที่มีไฟลุกโชติช่วง 
{34:13} (พวกญิน)ทำงานให้แก่เขา ตามที่เขาต้องการ (เช่นสร้าง)บรรดาปราสาท และบรรดาหุ่นจําลอง และบรรดาโคมใส่อาหารมีขนาดเท่าสระน้ำ และบรรดาหม้อหุงอาหารตั้งมั่นอยู่กับที่ "พวกเธอจงทำงานเถิด วงศ์วานของดาวูดเอ๋ย! ด้วยการขอบพระคุณ และเพียงส่วนน้อยจากปวงบ่าวของเราที่เป็นผู้ขอบพระคุณ" 
{34:14} ครั้นเมื่อเราได้กําหนดความตายแก่เขา ก็ไม่ได้มีสิ่งใดบ่งชี้ถึงความตายของเขาแก่พวกเขา นอกจากปลวกใต้ดินแทะกินไม้เท้าของเขา ดังนั้นเมื่อเขาล้มลง พวกญินจึงรู้อย่างชัดแจ้งว่า หากพวกตนรู้ในสิ่งพ้นญาณวิสัยแล้ว พวกตนจะไม่ต้องมาทนทุกข์ทรมานอย่างน่าอดสูเช่นนี้ 
{34:15} แท้จริงแล้วชาวสะบะอ์นั้น มีสัญญาณหนึ่งในที่พำนักอาศัยของพวกตน มีสวนสองแห่งทางขวาและทางซ้าย "พวกเธอจงบริโภคจากปัจจัยยังชีพของพระเจ้าของพวกเธอ และจงขอบพระคุณต่อพระองค์ นี่เป็นดินแดนที่อุดมสมบูรณ์ และมีพระเจ้าที่ทรงอภัยยิ่ง" 
{34:16} แต่พวกเขาได้ผินหลัง ดังนั้นเราจึงปล่อยน้ำจากเขื่อนให้ท่วมพวกเขา และเราได้ทดแทนสวนทั้งสองแห่งของพวกเขานั้น ด้วยสวนอีกสองแห่งที่มีผลไม้ขมและต้นไม้พุ่ม และต้นพุทราเพียงเล็กน้อย 
{34:17} เช่นนั้นแหละ เราได้ตอบแทนพวกเขา เนื่องจากพวกเขาเนรคุณ และเราไม่ได้ลงโทษผู้ใด (ด้วยการลงโทษอย่างรุนแรงเช่นนี้) นอกจากพวกเนรคุณ 
{34:18} และระหว่างพวกเขากับบ้านเมืองซึ่งเราได้ให้ความจําเริญในนั้น เราได้บันดาลให้มีบ้านเมืองที่เชื่อมโยงเห็นกันได้ และเราได้กําหนดการเดินทางไว้ในนั้น "พวกเธอจงเดินทางไปตามนั้นเถิด ทั้งทิวาและราตรีอย่างปลอดภัย" 
{34:19} และพวกเขาได้ทุจริตต่อตนเอง ดังนั้นเราจึงได้ทำให้พวกเขากลายเป็นตำนาน และเราได้ทำลายล้างพวกเขาอย่างรุนแรง แท้จริงในนั้น มีสัญญาณสำหรับทุกคนที่อดทน ที่ขอบพระคุณ 
{34:20} และโดยแน่นอน อิบลีสได้ทำให้ความตั้งใจของมัน ที่มีต่อพวกเขา กลายเป็นจริงขึ้นมา ดังนั้นพวกเขาจึงได้ปฏิบัติตามมัน เว้นแต่ส่วนน้อยของบรรดาผู้ที่มีศรัทธาเท่านั้น 
{34:21} และมันไม่มีอํานาจใด ๆ เหนือพวกเขา เว้นแต่เพื่อเราจะได้แยกแยะผู้ที่มีศรัทธาต่อวันปรโลก ออกจากผู้ที่มีความสงสัยในเรื่องนั้น และพระเจ้าของเธอนั้นทรงพิทักษ์ทุกสรรพสิ่ง 
{34:22} จงกล่าวเถิด "พวกเธอจงวิงวอนต่อบรรดาที่พวกเธอหลงคิด(ว่าเป็นพระเจ้า)อื่นจากอัลลอฮฺ พวกมันไม่ได้ครอบครองเลย แม้แต่น้ำหนักเพียงเท่าผงธุลีในเหล่าชั้นฟ้าและแผ่นดิน และพวกมันไม่ได้มีภาคีเลยในทั้งสองนั้น และพระองค์ไม่ได้ทรงเอาพวกมันสักตัวมาเป็นผู้ช่วยเหลือ" 
{34:23} การรับรองจะไม่เกิดประโยชน์อันใด ณ ที่พระองค์ นอกจากผู้ที่พระองค์ทรงอนุญาตแก่เขา จนกระทั่งเมื่อความหวาดกลัวได้คลายจากจิตใจของพวกเขา พวกเขากล่าวว่า "พระเจ้าของพวกท่านได้ตรัสอันใด?" พวกเขากล่าวว่า "สัจธรรม" และพระองค์คือพระผู้ทรงสูงสุด พระผู้ทรงยิ่งใหญ่ 
{34:24} จงกล่าวเถิด "ผู้ใดเล่าเป็นผู้ประทานปัจจัยยังชีพแก่พวกเธอจากเหล่าชั้นฟ้าและแผ่นดิน?" จงกล่าวเถิดว่า "อัลลอฮฺ และแท้จริง พวกเราหรือไม่ก็พวกเธอ ที่อยู่บนแนวทางที่ถูกต้อง หรืออยู่ในความหลงผิดอย่างชัดแจ้ง" 
{34:25} จงกล่าวเถิด "พวกเธอจะไม่ถูกสอบถามเกี่ยวกับสิ่งที่พวกเราทำผิด และพวกเราก็จะไม่ถูกสอบถามเกี่ยวกับสิ่งที่พวกเธอกระทำ" 
{34:26} จงกล่าวเถิด "พระเจ้าของเราจะทรงรวบรวมพวกเราเข้าด้วยกัน แล้วพระองค์จะทรงพิพากษาระหว่างพวกเราด้วยความสัตย์จริง และพระองค์คือพระผู้ทรงพิพากษา พระผู้ทรงรอบรู้" 
{34:27} จงกล่าวเถิด "พวกเธอจงแสดงให้ฉันเห็นบรรดาที่พวกเธอได้นำไปตั้งเป็นภาคีร่วมกับพระองค์ ไม่ดอก! พระองค์คืออัลลอฮฺ พระผู้ทรงมีอํานาจ พระผู้ทรงมีปรีชาญาณ" 
{34:28} และเราไม่ได้ส่งเธอมาเพื่ออื่นใด เว้นแต่เป็นผู้แจ้งข่าวประเสริฐและเป็นผู้ตักเตือนแก่ปวงมนุษย์ ทว่ามนุษย์ส่วนมากไม่รู้" 
{34:29} และพวกเขากล่าวว่า "เมื่อใดเล่าสัญญานี้(จะมาถึง) หากพวกท่านเป็นผู้สัตย์จริง?" 
{34:30} จงกล่าวเถิด "พวกเธอมีกําหนดวาระหนึ่ง ซึ่งพวกเธอไม่อาจจะขอผ่อนผันให้ล่าช้าสักชั่วครู่และไม่อาจจะร่นเวลาให้เร็วเข้า" 
{34:31} และบรรดาผู้ปฏิเสธศรัทธากล่าวว่า "เราจะไม่มีศรัทธาต่ออัลกุรอานนี้และต่อสิ่งที่มีมาก่อนหน้ามัน และหากเธอได้เห็น เมื่อพวกทุจริตจะถูกให้หยุดยืนต่อหน้าพระเจ้าของพวกตน พวกเขาก็จะซัดทอดต่อกันและกัน บรรดาผู้ถูกกดขึ่ก็จะกล่าวแก่บรรดาผู้ข่มเหงว่า "หากไม่ใช่พวกท่านแล้ว พวกเราก็คงได้เป็นผู้มีศรัทธากันแล้ว" 
{34:32} บรรดาผู้ข่มเหงก็กล่าวแก่บรรดาผู้ถูกกดขี่ว่า "พวกเรากระนั้นหรือ ที่ได้หน่วงเหนี่ยวพวกท่านจากแนวทางที่ถูกต้องหลังจากที่มันได้มายังพวกท่าน? ทว่าพวกท่านเองต่างหาก ที่เคยเป็นทรชน" 
{34:33} บรรดาผู้ถูกกดขี่กล่าวแก่บรรดาผู้ข่มเหงว่า "ทว่ามันเป็นอุบายทั้งราตรีและทิวาต่างหาก เมื่อพวกท่านสั่งให้พวกเราปฏิเสธศรัทธาต่ออัลลอฮฺ และให้เราตั้งภาคีขึ้นคู่เคียงกับพระองค์" และพวกเขาจะซ่อนความสำนึกผิด เมื่อพวกเขาได้เห็นการลงโทษ และเราได้คล้องเครื่องพันธนาการที่คอของบรรดาผู้ปฏิเสธศรัทธา พวกเขาจะได้รับการตอบแทนอันใดเล่า นอกจากสิ่งที่พวกเขาได้เคยกระทำไว้? 
{34:34} และไม่มีเลยที่เราส่งผู้ตักเตือนไปยังเมืองใด โดยที่บรรดาผู้ฟุ่มเฟือยของมันจะไม่กล่าวว่า "เราเป็นผู้ปฏิเสธศรัทธาในสิ่งที่ถูกส่งมาให้พวกท่าน" 
{34:35} และพวกเขาได้กล่าวอีกว่า "พวกเรามีทรัพย์สมบัติและบุตรหลานมากกว่า และพวกเราจะไม่ถูกลงโทษ" 
{34:36} จงกล่าวเถิด "แท้จริงพระเจ้าของฉันทรงแผ่ปัจจัยยังชีพแก่ผู้ที่พระองค์ทรงประสงค์และทรงควบคุม ทว่ามนุษย์ส่วนมากไม่รู้" 
{34:37} และไม่ใช่ทรัพย์สินของพวกเธอ และไม่ใช่บุตรหลานของพวกเธอดอก ที่จะทำให้พวกเธอใกล้ชิดสนิทกับเรา นอกจากผู้มีศรัทธาและประพฤติดี ชนเหล่านั้น พวกเขาก็จะได้รับการตอบแทนเป็นทวีคูณ ตามที่พวกเขาได้กระทำไว้ และพวกเขาจะพำนักอยู่ในสวนสวรรค์อย่างผู้ปลอดภัย 
{34:38} และบรรดาผู้มุ่งมั่นเพื่อทำลายล้างสัญญาณทั้งหลายของเรา ชนเหล่านั้นจะถูกนำมา เพื่อการลงโทษ 
{34:39} จงกล่าวเถิด "แท้จริง พระเจ้าของฉันทรงแผ่ปัจจัยยังชีพแก่ผู้ที่พระองค์ทรงประสงค์จากปวงบ่าวของพระองค์ และทรงควบคุมสำหรับเขา และอันใดสักอย่างที่พวกเธอบริจาค พระองค์จะทรงทดแทนมัน และพระองค์นั้นทรงเป็นพระผู้ดีเลิศแห่งบรรดาผู้ประทานปัจจัยยังชีพ 
{34:40} และวันที่พระองค์จะทรงรวบรวมพวกเขาทั้งหมด แล้วพระองค์จะตรัสแก่มะลาอิกะฮฺว่า "พวกเขาเหล่านั้นหรือ ที่เคยเคารพสักการะพวกเธอ?" 
{34:41} พวกเขา (มะลาอิกะฮฺ) กล่าวว่า "พระพิสุทธิคุณแห่งพระองค์ พระองค์ทรงเป็นพระผู้ทรงคุ้มครองพวกข้าฯ ไม่ใช่พวกเขา แต่พวกเขาเคารพสักการะญิน พวกเขาส่วนมากเป็นผู้มีศรัทธาต่อพวกมัน 
{34:42} ดังนั้น วันนี้พวกเธอไม่มีอํานาจที่จะให้คุณและให้โทษซึ่งกันและกัน และเราจะกล่าวแก่บรรดาผู้กระทำผิดเหล่านั้นว่า "พวกเธอจงลิ้มรสการลงโทษของไฟนรก ซึ่งพวกเธอเคยปฏิเสธมัน" 
{34:43} และเมื่อบรรดาโองการอันชัดแจ้งของเราถูกอ่านแก่พวกเขา พวกเขากล่าวว่า "นี่เป็นเพียงชายคนหนึ่งที่ปรารถนาจะยับยั้งท่านจากสิ่งที่บรรพบุรุษของพวกท่านได้เคารพสักการะมาก่อน" และพวกเขากล่าวว่า "นี่เป็นเพียงแต่เรื่องเท็จที่ถูกอุปโลกน์ขึ้น" และบรรดาผู้ที่ปฏิเสธศรัทธาได้กล่าวในเรื่องของสัจธรรม เมื่อมันได้มีมายังพวกเขา พวกเขากล่าวว่า "นี่เป็นเพียงแต่มายากลอันชัดแจ้ง" 
{34:44} และเราไม่เคยประทานบรรดาคัมภีร์ให้แก่พวกเขาได้ศึกษาค้นคว้า และเราก็ไม่เคยส่งผู้ตักเตือนไปยังพวกเขาก่อนหน้าเธอเลย 
{34:45} และบรรดาผู้มาก่อนหน้าพวกเขาก็เคยปฏิเสธ และพวกเขานี้ไม่เคยบรรลุหนึ่งในสิบของ(ความมั่งคั่ง)ที่เราได้ให้แก่พวกเขาเหล่านั้น กระนั้นก็ดี พวกเขาก็ได้ปฏิเสธบรรดาศาสนทูตของฉัน แล้วการตอบโต้ของฉันเป็นอย่างใดบ้าง? 
{34:46} จงกล่าวเถิด "ฉันขอเตือนพวกเธอเพียงข้อเดียวว่า พวกเธอจงยืนขึ้นเพื่ออัลลอฮฺ(ครั้งละ)สองคนและคนเดียว แล้วจงคิดดู สหายของพวกเธอนั้นไม่ได้เป็นคนวิกลจริตดอก แต่เขาเป็นเพียงผู้ตักเตือนพวกเธอถึงการเผชิญหน้ากับการลงโทษอย่างสาหัส" 
{34:47} จงกล่าวเถิด "ฉันไม่เคยขอรางวัลจากพวกเธอเลย เพราะมันเป็นของพวกเธอ แต่รางวัลของฉันอยู่ที่อัลลอฮฺ และพระองค์ทรงเป็นสักขีพยานต่อทุกสิ่ง" 
{34:48} จงกล่าวเถิด "แท้จริง พระเจ้าของฉันทรงทำลาย(ความเท็จ)ด้วยความสัตย์จริง พระผู้ทรงรอบรู้ในสิ่งเร้นลับทั้งหลาย" 
{34:49} จงกล่าวเถิด "เมื่อความสัตย์จริงได้ปรากฏขึ้น ความเท็จก็จะไม่เกิดขึ้นและจะไม่หวนกลับมาอีก" 
{34:50} จงกล่าวเถิด "หากฉันหลงผิด ฉันก็หลงผิดเฉพาะตัวของฉันเอง แต่ถ้าฉันอยู่ในแนวทางที่ถูกต้อง นั่นก็คือพระเจ้าของฉันได้ทรงเปิดเผยสำแดงแก่ฉัน แท้จริงพระองค์คือพระผู้ทรงได้ยิน พระผู้ทรงใกล้ชิด" 
{34:51} และหากเธอเห็น ขณะที่พวกเขาตื่นตระหนกตกใจ แล้วไม่มีทางหนีรอด และพวกเขาจะถูกจับเอาไปจากสถานที่อันใกล้ 
{34:52} และพวกเขาก็จะกล่าวว่า "พวกเราได้มีศรัทธาต่อมัน" แล้วพวกเขาจะเรียกร้องจากสถานที่อันห่างไกลได้อย่างใดกัน?" 
{34:53} และแน่นอน พวกเขาได้ปฏิเสธศรัทธาต่อมันมาก่อน และพวกเขาโจมตีด้วยการใส่ร้ายจากสถานที่อันไกล" 
{34:54} และพวกเขาถูกขวางกั้นจากสิ่งที่พวกเขาปรารถนา ดั่งเช่นพลพรรคเยี่ยงเดียวกับพวกเขาเคยถูกปฏิบัติมาก่อน แท้จริงพวกเขานั้นอยู่ในความสงสัยที่หมดหวัง" 
{35:1} มวลการสรรเสริญเป็นของอัลลอฮฺ พระผู้ทรงสร้างเหล่าชั้นฟ้าและแผ่นดิน พระผู้ทรงแต่งตั้งมะลาอิกะฮฺให้เป็นทูต ผู้มีปีก สอง สาม และสี่ ทรงเพิ่มในการสร้างตามที่พระองค์ทรงประสงค์ แท้จริงอัลลอฮฺนั้นเป็นผู้ทรงมีอำนาจเหนือทุกสิ่ง 
{35:2} สิ่งใดจากความเมตตาที่อัลลอฮฺทรงประทานให้แก่ปวงมนุษย์ ก็ไม่มีผู้ยับยั้งมันได้ และสิ่งใดที่พระองค์ทรงยับยั้งไว้ ก็ไม่มีผู้ใดปล่อยมันได้หลังจากพระองค์ และพระองค์คือพระผู้ทรงมีอํานาจ พระผู้ทรงมีปรีชาญาณ 
{35:3} โอ้ ปวงมนุษย์! พวกเธอจงรำลึกถึงความโปรดปรานของอัลลอฮฺที่มีต่อพวกเธอ จะมีพระผู้สร้างอื่นใดจากอัลลอฮฺกระนั้นหรือ ที่จะประทานปัจจัยยังชีพแก่พวกเธอจากฟ้าและแผ่นดิน ไม่มีพระผู้เป็นเจ้าอื่นใด นอกจากพระองค์ แล้วเหตุใดเล่าพวกเธอจึงถูกหลอกลวงให้หันห่างออกไป? 
{35:4} หากพวกเขาปฏิเสธเธอ อันที่จริงศาสนทูตก่อนหน้าเธอก็เคยถูกปฏิเสธมาก่อนแล้ว และสู่อัลลอฮฺคือการกลับคืนของกิจการทั้งมวล 
{35:5} โอ้ ปวงมนุษย์! แท้จริงสัญญาของอัลลอฮฺนั้นเป็นจริงเสมอ ดังนั้นอย่าให้การดํารงชีวิตในโลกนี้ล่อลวงพวกเธอ และอย่าให้(ชัยฏอน)จอมหลอกลวงมาล่อลวงพวกเธอเกี่ยวกับอัลลอฮฺเป็นอันขาด 
{35:6} แท้จริงชัยฏอนนั้นเป็นศัตรูกับพวกเธอ ดังนั้นพวกเธอจงยึดถือมันเป็นศัตรู แท้จริงมันเรียกร้องพลพรรคของมัน เพื่อให้เป็นพรรคพวกแห่งเพลิง 
{35:7} บรรดาผู้ปฏิเสธศรัทธานั้น พวกเขาจะได้รับการลงโทษอันสาหัส ส่วนบรรดาผู้ที่มีศรัทธาและกระทำคุณงามความดี พวกเขาจะได้รับการอภัยโทษและรางวัลอันยิ่งใหญ่ 
{35:8} แล้วผู้ที่ความชั่วแห่งการงานของเขาได้ถูกประดับให้เห็นดีเห็นงาม เขาเห็นว่ามันเป็นสิ่งดีกระนั้นหรือ? แท้จริงอัลลอฮฺจะทรงปล่อยให้ผู้ที่พระองค์ทรงประสงค์นั้นหลงผิด และจะทรงนำทางแก่ผู้ที่พระองค์ทรงประสงค์ ดังนั้นเธออย่าทำให้จิตใจของเธอต้องไประทมทุกข์เพราะพวกเขา แท้จริงอัลลอฮฺทรงรอบรู้สิ่งที่พวกเขากระทำ 
{35:9} และอัลลอฮฺคือพระผู้ทรงส่งเหล่าลม แล้วมันจะพัดเมฆ แล้วเราได้ขับเมฆนั้นไปยังเมืองที่ตาย แล้วด้วย(น้ำฝน)นั้นเราได้คืนชีพให้แก่แผ่นดิน หลังความตายของมัน เช่นนั้นแหละคือการฟื้นคืนชีพ 
{35:10} ผู้ใดต้องการอํานาจ อันที่จริงอํานาจทั้งมวลเป็นของอัลลอฮฺ คํากล่าวที่ดีย่อมจะขึ้นไปสู่พระองค์ และการงานที่ดีนั้นพระองค์ทรงยกย่องสรรเสริญมัน และบรรดาผู้วางแผนชั่วร้ายทั้งหลายนั้น พวกเขาจะได้รับการลงโทษอันเจ็บแสบ และอุบายของชนเหล่านั้นย่อมต้องพินาศ 
{35:11} และอัลลอฮฺทรงบังเกิดพวกเธอมาจากดิน แล้วก็มาจากเชื้ออสุจิ แล้วทรงทำให้พวกเธอเป็นคู่สามีภรรยา และจะไม่มีหญิงใดตั้งครรภ์และนางจะไม่คลอด เว้นแต่ด้วยความรอบรู้ของพระองค์ และไม่มีผู้สูงอายุสักคน ถูกยืดอายุออกไป หรือถูกตัดทอนอายุของเขา โดยที่ไม่อยู่ในบันทึก แท้จริงสิ่งนัันง่ายนักสำหรับอัลลอฮฺ 
{35:12} และทะเลทั้งสองนั้นไม่เหมือนกัน อันนี้จืดสดชื่น เครื่องดื่มของมันคล่องคอ และอันนี้เค็มจัด และจากแต่ละแห่งนั้น พวกเธอจะได้กินเนื้ออันอ่อนนุ่ม และพวกเธอนำเอาเครื่องประดับออกมา เพื่อสวมใส่มัน และเธอเห็นนาวาแล่นฝ่าผิวน้ำไป เพื่อพวกเธอจะได้แสวงหาความโปรดปรานของพระองค์ และเพื่อพวกเธอจะได้ขอบพระคุณ 
{35:13} พระองค์ทรงให้ราตรีคาบเกี่ยวเข้าไปในทิวา และทรงให้ทิวาคาบเกี่ยวเข้าไปในราตรี และทรงเนรมิตดวงอาทิตย์และดวงจันทร์ให้เป็นประโยชน์ ทุกสิ่งโคจรไปตามวาระที่ได้กําหนดไว้ นั่นคืออัลลอฮฺพระเจ้าของพวกเธอ อํานาจการปกครองทั้งมวลเป็นสิทธิ์ของพระองค์ และสิ่งที่พวกเธอวิงวอนขออื่นจากพระองค์นั้น พวกมันไม่ได้ครอบครองสิ่งใดแม้แต่เยื่อหุ้มเมล็ดอินทผาลัม 
{35:14} หากพวกเธอวิงวอนขอพวกมัน พวกมันจะไม่ได้ยินการวิงวอนของพวกเธอ ถึงแม้พวกมันได้ยิน พวกมันก็จะไม่ตอบรับพวกเธอ และในวันฟื้นคืนชีพ พวกมันจะปฏิเสธการตั้งภาคีของพวกเธอ และไม่มีผู้ใดจะแจ้งแก่เธอได้เท่าพระผู้ทรงรอบรู้ยิ่ง 
{35:15} โอ้ ปวงมนุษย์! พวกเธอเป็นผู้ขัดสนต้องพึ่งอัลลอฮฺ แต่อัลลอฮฺนั้น พระองค์คือพระผู้ทรงมั่งมีอย่างล้นเหลือ พระผู้ทรงเป็นที่สรรเสริญ 
{35:16} หากพระองค์ทรงประสงค์ พระองค์ก็จะทรงให้พวกเธอสูญสิ้นไป และจะทรงนำมาซึ่งกลุ่มชนรุ่นใหม่ 
{35:17} และการนั้นไม่ยากสำหรับอัลลอฮฺเลย 
{35:18} และไม่มีผู้แบกภาระคนใดที่จะแบกภาระของผู้อื่นได้ และถ้าผู้ที่แบกภาระหนักอยู่แล้วขอร้องให้ช่วยแบกมัน ก็ไม่มีสิ่งใดสักอย่างที่จะถูกแบกให้แก่เขา ถึงแม้ว่าเขาจะเป็นญาติสนิทก็ตาม แท้จริงเธอเป็นเพียงผู้ตักเตือนบรรดาผู้เกรงกลัวพระเจ้าของพวกตนในสิ่งเร้นลับ และพวกเขาดํารงการนมาซ และผู้ใดขัดเกลาตนเอง เขาก็ขัดเกลาเพื่อตัวของเขาเอง และยังอัลลอฮฺเท่านั้นคือการกลับคืน 
{35:19} และคนตาบอดกับคนตาดีนั้นย่อมไม่เหมือนกัน 
{35:20} และความมืดมนกับแสงสว่างก็ไม่เหมือนกัน 
{35:21} และร่มเงากับแดดร้อนก็ไม่เหมือนกัน 
{35:22} และคนเป็นกับคนตายนั้นย่อมไม่เหมือนกัน แท้จริงอัลลอฮฺทรงให้ผู้ที่พระองค์ทรงประสงค์ได้ยิน และเธอไม่สามารถที่จะให้ผู้ที่อยู่ในหลุมฝังศพได้ยินดอก 
{35:23} เธอเพียงแต่เป็นผู้ตักเตือนเท่านั้น 
{35:24} แท้จริงเราได้ส่งเธอมาด้วยสัจธรรม เป็นผู้แจ้งข่าวดีและผู้ตักเตือน และไม่มีประชาชาติใดเลย ที่ไม่มีผู้ตักเตือนในนั้น 
{35:25} และหากพวกเขาปฏิเสธต่อเธอ อันที่จริงบรรดาผู้ที่มีมาก่อนพวกเขาก็ได้ปฏิเสธมาก่อนแล้ว บรรดาศาสนทูตของพวกเขาได้นำหลักฐานอันชัดแจ้งมายังพวกเขา และด้วยบรรดาคัมภีร์ และคัมภีร์อันแจ่มจรัส 
{35:26} และฉันได้ลงโทษบรรดาผู้ปฏิเสธศรัทธา แล้วการปฏิเสธต่อฉันเป็นเช่นใดบ้าง? 
{35:27} เธอไม่ได้พิจารณาดอกหรือว่า อัลลอฮฺนั้นทรงให้น้ำหลั่งลงมาจากฟ้า แล้วเราได้ให้พืชผล งอกเงยออกมาด้วย(น้ำ)นั้น สีสรรของมันแตกต่างกันไป และในบรรดาภูเขา มีชนิดต่าง ๆ ขาวและแดง หลากหลายสี และสีดําสนิท 
{35:28} และในหมู่มนุษย์ และสัตว์ และปศุสัตว์ ก็มีหลากหลายสีเช่นเดียวกัน แท้จริง บรรดาผู้ที่มีความรู้จากปวงบ่าวของพระองค์เท่านั้นที่เกรงกลัวอัลลอฮฺ แท้จริงอัลลอฮฺคือพระผู้ทรงมีอํานาจ พระผู้ทรงอภัยเสมอ 
{35:29} แท้จริง บรรดาผู้อ่านคัมภีร์ของอัลลอฮฺ และดํารงการนมาซ และบริจาคสิ่งที่เราได้ให้เป็นปัจจัยยังชีพแก่พวกเขา โดยซ่อนเร้นและเปิดเผย เพื่อหวังการค้าที่ไม่สูญเสีย 
{35:30} เพื่อพระองค์จะทรงตอบแทนรางวัลของพวกเขา ให้แก่พวกเขาอย่างครบถ้วน และจะทรงเพิ่มให้แก่พวกเขา จากความโปรดปรานของพระองค์ แท้จริงพระองค์คือพระผู้ทรงอภัย พระผู้ทรงชื่นชม 
{35:31} และคัมภีร์ที่เราได้ให้แก่เธอนั้นมันคือสัจธรรม เป็นการยืนยันในสิ่งที่ได้มีมาก่อนมัน แท้จริงอัลลอฮฺคือพระผู้ทรงตระหนัก พระผู้ทรงเห็น ต่อปวงบ่าวของพระองค์ 
{35:32} และเราได้ให้คัมภีร์เป็นมรดกสืบทอดแก่บรรดาผู้ที่เราได้คัดเลือกจากปวงบ่าวของเรา บางคนในหมู่พวกเขาก็เป็นผู้ทุจริตต่อตัวเอง และบางคนในหมู่พวกเขาเป็นผู้เดินสายกลาง และบางคนในหมู่พวกเขาเป็นผู้รุดหน้าในการทำคุณงามความดีด้วยพระอนุมัติของอัลลอฮฺ นั่นคือความโปรดปรานอันใหญ่หลวง 
{35:33} เหล่าสวนสวรรค์แห่งอะดัน พวกเขาจะเข้าไปอยู่ในนั้น พวกเขาในนั้นจะให้แต่งกายด้วยกําไลทองและไข่มุก และอาภรณ์ของพวกเขาในนั้นคือผ้าไหม 
{35:34} และพวกเขากล่าวว่า "มวลการสรรเสริญเป็นของอัลลอฮฺ ซึ่งพระองค์ทรงขจัดความระทมทุกข์ออกจากเรา แท้จริงพระเจ้าของเราคือพระผู้ทรงอภัย พระผู้ทรงชื่นชม" 
{35:35} "ซึ่งพระองค์ทรงให้เราได้พำนักในนิวาสสถาน ด้วยความโปรดปรานของพระองค์ ในนั้น ความเหน็ดเหนื่อยจะไม่ประสบแก่เรา และในนั้น ความเบื่อหน่ายก็จะไม่ประสบแก่เรา" 
{35:36} ส่วนบรรดาผู้ที่ปฏิเสธศรัทธา พวกเขาจะได้รับไฟนรกญะฮันนัม พวกเขาจะไม่ถูกตัดสินให้ตาย และจะไม่มีการลดหย่อนการทรมานของนรกแก่พวกเขา เช่นนั้นแหละเราจะตอบแทนแก่ผู้เนรคุณทุกคน 
{35:37} และพวกเขาจะตะโกนอยู่ในนรกนั้นว่า "พระเจ้าของพวกข้าฯ! โปรดนำเราออกไป เพื่อเราจะได้ปฏิบัติการงานที่ดี อื่นจากที่เราได้ปฏิบัติไปแล้ว" "และเราไม่ได้ให้อายุของพวกเธอยืนนานพอดอกหรือ? เพื่อผู้ที่ใคร่ครวญจะได้รำลึกถึงข้อตักเตือน อีกทั้งยังได้มีผู้ตักเตือนมายังพวกเธอแล้ว ดังนั้นพวกเธอจงลิ้มรสเถิด เพราะพวกทุจริตนั้นจะไม่มีผู้ช่วยเหลือเลย" 
{35:38} แท้จริงอัลลอฮฺนั้นทรงรอบรู้ในสิ่งเร้นลับแห่งเหล่าชั้นฟ้าและแผ่นดิน แท้จริงพระองค์ทรงรอบรู้สิ่งที่อยู่ในทรวงอก 
{35:39} พระองค์คือพระผู้ทรงแต่งตั้งพวกเธอให้เป็นตัวแทนรับช่วงในแผ่นดิน ดังนั้นผู้ใดปฏิเสธศรัทธา การปฏิเสธของเขาก็จะตกอยู่แก่เขา และการปฏิเสธศรัทธาของพวกปฏิเสธศรัทธาจะไม่เพิ่มสิ่งใดเลยให้แก่ตน นอกจากความอัปยศอดสู ณ ที่พระเจ้าของพวกตน และการปฏิเสธศรัทธาของพวกปฏิเสธศรัทธาจะไม่เพิ่มสิ่งใดให้แก่พวกเขา นอกจากความหายนะ 
{35:40} จงกล่าวเถิด "พวกเธอเห็นบรรดาภาคีของพวกเธอ ที่พวกเธอวิงวอนขอ อื่นจากอัลลอฮฺนั้นไหม? จงแสดงให้ฉันเห็นเถิด ว่าพวกมันได้สร้างอันใดบ้างในแผ่นดินนี้? หรือว่าพวกมันมีส่วนร่วมในเหล่าชั้นฟ้า? หรือว่าเราได้ให้คัมภีร์แก่พวกมัน พวกมันจึงยึดมั่นอยู่บนหลักฐานจากคัมภีร์นั้น" ทว่าพวกทุจริตนั้น ต่างก็ไม่ได้มีสัญญาอันใดต่อกัน นอกจากการหลอกลวงเท่านั้น 
{35:41} แท้จริงอัลลอฮฺทรงค้ำจุนเหล่าชั้นฟ้าและแผ่นดินไม่ให้มันร่วงหล่น และหากมันทั้งสองร่วงหล่นลง ก็ไม่มีผู้ใดค้ำจุนมันทั้งสองไว้ได้ นอกจากพระองค์ แท้จริงพระองค์คือพระผู้ทรงขันติ พระผู้ทรงอภัยเสมอ 
{35:42} และพวกเขาได้สาบานต่ออัลลอฮฺด้วยการสาบานอย่างแข็งขันว่า หากมีผู้ตักเตือนมายังพวกเขา แน่นอนพวกเขาก็จะเป็นประชาชาติหนึ่งที่อยู่ในแนวทางที่ถูกต้องที่สุด ครั้นเมื่อได้มีผู้ตักเตือนมายังพวกเขา มันไม่ได้เพิ่มสิ่งใดแก่พวกเขา นอกจากการเตลิดหนี 
{35:43} ด้วยการหยิ่งยะโสในแผ่นดินและการวางแผนชั่ว แต่แผนชั่วนั้นจะห้อมล้อมเพียงแต่เจ้าของ ๆ มันเท่านั้น พวกเขาจะรอคอยอันใดอีกเล่า นอกจากแนวทางของบรรพชน ดังนั้น เธอจะไม่พบการเปลี่ยนแปลงในแนวทางของอัลลอฮฺ และเธอจะไม่พบการบิดเบือนในแนวทางของอัลลอฮฺแต่ประการใด 
{35:44} แล้วพวกเขาไม่ได้ท่องเที่ยวไปตามแผ่นดินดอกหรือ แล้วพิจารณาดูว่า บั้นปลายของประชาชาติในยุคก่อนหน้าพวกเขานั้นเป็นเช่นใด? ทั้ง ๆ ที่พวกเหล่านั้นมีพลังเข้มเข็งกว่าพวกเขาเหล่านี้ และอัลลอฮฺนั้น ไม่มีสิ่งใดสักอย่างในเหล่าชั้นฟ้าและแผ่นดินจะหนีพ้นจากพระองค์ แท้จริงพระองค์เป็นพระผู้ทรงรอบรู้ พระผู้ทรงมีอำนาจเสมอ 
{35:45} และหากอัลลอฮฺจะทรงเอาโทษมนุษย์ตามที่พวกเขาได้ขวนขวายเอาไว้ พระองค์ก็จะไม่ทรงปล่อยให้ผู้เดินเหินหลงเหลือบนหน้าแผ่นดินเลย ทว่าพระองค์ทรงประวิงเวลาให้พวกเขาจนถึงเวลา ที่ถูกกําหนดไว้ ทันใดที่วาระกําหนดของพวกเขาได้มาถึง (เมื่อนั้น)อัลลอฮฺคือพระผู้ทรงเห็นปวงบ่าวของพระองค์เสมอ 
{36:1} ยาซีน 
{36:2} ขอสาบานด้วยอัลกุรอานที่มีคําสั่งอันรัดกุม 
{36:3} แท้จริง เธอเป็นผู้หนึ่งในหมู่ผู้ถูกส่งมาอย่างแน่นอน 
{36:4} (เป็นผู้)อยู่บนแนวทางอันเที่ยงธรรม 
{36:5} อัลกุรอานนี้เป็นการประทานลงมาจากพระผู้ทรงมีอํานาจ พระผู้ทรงปรานีเสมอ 
{36:6} เพื่อเธอจะได้ตักเตือนกลุ่มชนหนึ่ง ซึ่งบรรพบุรุษของพวกเขาไม่ได้ถูกตักเตือนมาก่อน ดังนั้น พวกเขาจึงไม่สนใจ 
{36:7} โดยแน่นอน พระประกาศิตได้เป็นที่สมจริงแล้วแก่พวกเขาส่วนมาก เพราะพวกเขาไม่มีศรัทธา 
{36:8} แท้จริงเราได้คล้องพันธนาการที่คอของพวกเขา (มือ)จึงติดที่คาง พวกเขาจึงต้องเงยขึ้น 
{36:9} และเราได้ทำเครื่องกีดขวางไว้ข้างหน้าพวกเขา และเครื่องกีดขวางไว้ข้างหลังพวกเขา และเราได้ปกคลุมพวกเขา พวกเขาจึงมองไม่เห็น 
{36:10} และมีผลเท่ากันแก่พวกเขา เธอจะตักเตือนพวกเขาหรือไม่ตักเตือนพวกเขา พวกเขาก็จะไม่มีศรัทธา 
{36:11} แท้จริง เธอเพียงแต่ตักเตือนผู้ที่ปฏิบัติตามข้อตักเตือนและเกรงกลัวพระผู้ทรงเมตตาโดยทางเร้นลับ ดังนั้น จงแจ้งข่าวดีแก่เขาถึงการอภัยโทษและรางวัลอันมีเกียรติ 
{36:12} แท้จริงเราชุบชีวิตคนตาย และเราบันทึกสิ่งที่พวกเขาได้ประกอบไว้ และร่องรอยของพวกเขา และทุกสิ่งนั้นเราได้รวบรวมไว้อย่างครบถ้วนในผู้นำอันชัดแจ้ง 
{36:13} และจงเล่าเรื่องชาวเมืองนั้นแก่พวกเขา เมื่อมีทูตหลายคนมายังเมืองนั้น 
{36:14} เมื่อเราส่งทูตสองคนไปยังพวกเขา พวกเขาได้ปฏิเสธเขาทั้งสอง ดังนั้น เราจึงหนุนเพิ่มด้วยทูตคนที่สาม แล้วพวกเขาได้กล่าวว่า "แท้จริงพวกเราถูกส่งมายังพวกท่าน" 
{36:15} พวกเขากล่าวว่า "พวกท่านเพียงแต่เป็นสามัญชนเยี่ยงพวกเรา และพระผู้ทรงทรงเมตตาไม่ได้ทรงประทานสิ่งใดลงมาเลย พวกท่านเพียงแต่โกหก" 
{36:16} พวกเขากล่าวว่า "พระเจ้าของเราทรงรู้ดียิ่งว่า เราถูกส่งมายังพวกท่านอย่างแน่นอน" 
{36:17} "และพวกเรามีหน้าที่เพียงแต่การประกาศเชิญชวนอันชัดแจ้งเท่านั้น" 
{36:18} พวกเขากล่าวว่า "แท้จริงพวกเราเห็นพวกท่านเป็นลางร้าย หากพวกท่านไม่ยอมหยุดยั้ง เราจะขว้างปาพวกท่าน และแน่นอนการลงโทษอันเจ็บปวดจากพวกเราจะประสบแก่พวกท่าน" 
{36:19} พวกเขากล่าวว่า "ลางร้ายของพวกท่านอยู่กับพวกท่านเอง พวกท่านได้ถูกตักเตือนมาก่อนแล้วไม่ใช่หรือ? ทว่าพวกท่านเป็นหมู่ชนผู้ฝ่าฝืนต่างหาก" 
{36:20} และชายคนหนึ่งจากชานเมืองได้มาอย่างรีบเร่ง เขากล่าวว่า "พวกท่านจงปฏิบัติตามบรรดาทูต" 
{36:21} "พวกท่านจงปฏิบัติตามผู้ที่ไม่ได้เรียกร้องรางวัลใด ๆ จากพวกท่าน" 
{36:22} "และเหตุใดเล่าฉันจะไม่เคารพสักการะผู้ทรงบังเกิดฉัน และสู่พระองค์เท่านั้น ที่พวกท่านจะถูกนำกลับคืน" 
{36:23} "จะให้ฉันยึดถือพระเจ้าอื่นใด นอกจากพระองค์กระนั้นหรือ? หากพระผู้ทรงเมตตาทรงประสงค์จะก่อความทุกข์ยากแก่ฉัน การรับรองของพวกเขาจะไม่ก่อประโยชน์อันใดแก่ฉันเลย และพวกเขาก็ไม่อาจช่วยฉันให้รอดพ้น" 
{36:24} "แท้จริง เมื่อนั้นฉันจะอยู่ในความหลงผิดอย่างชัดแจ้ง" 
{36:25} "แท้จริงฉันศรัทธาต่อพระเจ้าของพวกท่าน ดังนั้น พวกท่านจงฟังฉันเถิด" 
{36:26} มีเสียงกล่าวว่า "จงเข้าในสวรรค์เถิด" เขากล่าวว่า "โอ้ หากหมู่ชนของฉันได้รู้ก็คงดี!" 
{36:27} "ถึงการที่พระเจ้าของฉันทรงอภัยให้แก่ฉัน และทรงทำให้ฉันอยู่ในหมู่ผู้มีเกียรติ" 
{36:28} และเราไม่ได้ส่งไพร่พลลงมาจากฟากฟ้าแก่หมู่ชนของเขาหลังจากเขา และเราก็ไม่จำเป็นต้องส่งพวกเขาลงมา 
{36:29} มันเพียงแต่เป็นเสียงกัมปนาทเพียงหนหนึ่ง พลันพวกเขาก็ดับเงียบ 
{36:30} น่าเวทนาต่อปวงบ่าวยิ่งนัก ไม่มีศาสนทูตสักคนเลยที่มายังพวกเขา โดยที่พวกเขาไม่ได้เย้ยหยันเขา 
{36:31} พวกเขาไม่ได้พิจารณาดอกหรือว่า ชนกี่รุ่นก่อนหน้าพวกเขา ที่เราได้ทำลาย โดยที่พวกเขาเหล่านั้นไม่ได้กลับคืนมายังพวกเขา 
{36:32} และทุกคนในหมู่พวกเขาทั้งมวลจะถูกนำมาปรากฏตัวต่อหน้าเรา 
{36:33} และสัญญาณหนึ่งสำหรับพวกเขาก็คือ แผ่นดินที่แห้งแล้งเราได้ชุบชีวิตมันขึ้นมา และเราได้นำเมล็ดพืชออกมาจากมัน ซึ่งส่วนหนึ่งของมันพวกเขาใช้กิน 
{36:34} และในแผ่นดินนั้น เราได้บันดาลให้มีเหล่าเรือกสวน จากอินทผาลัมและองุ่น และเราได้บันดาลให้ตาน้ำพวยพุ่งในนั้น 
{36:35} เพื่อพวกเขาจะได้กินผลไม้จากสวน และสิ่งที่มือของพวกเขาได้ผลิตมันขึ้นมา แล้วพวกเขาจะไม่ขอบพระคุณกระนั้นหรือ? 
{36:36} พระพิสุทธิคุณแห่งพระผู้ทรงสร้างทุกสิ่งทั้งหมดเป็นคู่ ๆ จากสิ่งที่แผ่นดินได้ให้งอกเงยขึ้นมา และจากตัวของพวกเขาเอง และจากสิ่งที่พวกเขาไม่รู้ 
{36:37} และสัญญาณหนึ่งสำหรับพวกเขาก็คือราตรี ที่เราได้ถลกทิวาออกจากมัน แล้วพวกเขาก็อยู่ในความมืด 
{36:38} และดวงอาทิตย์โคจรตามวิถีของมัน นั่นคือการกำหนดของพระผู้ทรงมีอำนาจ พระผู้ทรงรอบรู้ 
{36:39} และดวงจันทร์นั้น เราได้กำหนดให้มันโคจรตามตำแหน่ง จนกระทั่งมันได้กลับคืนเป็นเช่นกิ่งอินทผาลัมแห้ง 
{36:40} ดวงอาทิตย์ก็ไม่สมควรแก่มัน ที่จะตามทันดวงจันทร์ และราตรีก็จะไม่ล้ำหน้าทิวา และทั้งหมดนั้นจะเวียนว่ายอยู่ในจักรวาล 
{36:41} และสัญญาณหนึ่งสำหรับพวกเขาก็คือ เราได้บรรทุกลูกหลานของพวกเขาในนาวาที่บรรทุกจนเต็มเพียบ 
{36:42} และเราได้สร้างแบบเดียวกันนี้แก่พวกเขา เพื่อให้พวกเขาขับขี่ 
{36:43} และถ้าเราประสงค์ เราก็จะทำให้พวกเขาล่มจม พวกเขาจะไม่มีผู้ช่วยเหลือเลย และพวกเขาก็จะไม่ถูกช่วยให้รอดพ้น 
{36:44} หากไม่ใช่เพราะความเมตตาจากเรา และการปล่อยให้เสพสุขชั่วระยะหนึ่ง 
{36:45} และเมื่อได้มีเสียงกล่าวแก่พวกเขาว่า "จงระวังสิ่งที่อยู่ข้างหน้าพวกเธอ และสิ่งที่อยู่ข้างหลังพวกเธอ เพื่อพวกเธอจะได้รับความเมตตา" 
{36:46} และไม่มีสัญญาณสักอย่างในบรรดาสัญญาณของพระเจ้าของพวกเขาได้มีมายังพวกเขา โดยที่พวกเขาไม่ผินหลังให้แก่ม้น 
{36:47} และเมื่อมีการกล่าวแก่พวกเขาว่า "จงบริจาคจากสิ่งที่อัลลอฮฺทรงประทานเป็นปัจจัยยังชีพแก่พวกเธอ" บรรดาผู้ปฏิเสธศรัทธาก็กล่าวแก่บรรดาผู้ที่มีศรัทธาว่า "เราจะเลี้ยงผู้ที่ หากอัลลอฮฺทรงประสงค์ ก็คงจะทรงเลี้ยงเขาเอง กระนั้นหรือ?" พวกเธอเพียงแต่อยู่ในความหลงผิดอย่างชัดแจ้ง 
{36:48} และพวกเขากล่าวว่า "เมื่อใดเล่าสัญญานี้จะเกิดขึ้น? หากพวกท่านเป็นผู้สัตย์จริง" 
{36:49} พวกเขาเพียงแต่คอยเสียงกัมปนาทเพียงครั้งเดียว ซึ่งจะคร่าชีวิตพวกเขา ในขณะที่พวกเขาโต้เถียงกันอยู่ 
{36:50} แล้วพวกเขาก็ไม่สามารถจะสั่งเสียอันใด และพวกเขาก็ไม่ทันจะกลับไปยังครอบครัวของพวกตนได้ 
{36:51} และแตรก็จะถูกเป่าขึ้น ทันใดนั้นพวกเขาจะออกจากหลุมฝังศพ แล้วพวกเขาก็รีบรุดไปยังพระเจ้าของพวกตน 
{36:52} พวกเขากล่าวว่า "โอ้ ความหายนะแก่เรา! ผู้ใดเล่าที่ปลุกเราให้ฟื้นขึ้นจากที่นอนของเรา?" (จะมีเสียงกล่าวขึ้นว่า) "นี่แหละคือสิ่งที่พระผู้ทรงเมตตายิ่งได้ทรงสัญญาไว้ และบรรดาศาสนทูตนั้นพูดจริง" 
{36:53} มันเพียงแต่เป็นเสียงกัมปนาทเพียงครั้งเดียว ทันใดนั้นพวกเขาทั้งหมดก็จะถูกนำมาที่เรา 
{36:54} ในวันนั้นไม่มีสักชีวิตจะได้รับความอยุติธรรมแต่ประการใด และพวกเธอจะไม่ได้รับการตอบแทน นอกจากสิ่งที่พวกเธอได้ปฏิบัติไว้ 
{36:55} แท้จริง ในวันนั้นชาวสวรรค์จะสุขสำราญอยู่กับกิจกรรม 
{36:56} พวกเขาและคู่ครองของพวกเขาจะอยู่ภายใต้ร่มเงา นอนเอกเขนกอยู่บนเก้าอี้นวม 
{36:57} พวกเขาในสวนสวรรค์นั้นจะได้รับผลไม้ และพวกเขาจะได้รับสิ่งที่พวกเขาปรารถนา 
{36:58} "ความศานติ!" พระดํารัสหนึ่งจากพระเจ้า พระผู้ทรงปรานียิ่ง 
{36:59} วันนี้พวกเธอจงถอยห่าง โอ้ ทรชนทั้งหลาย! 
{36:60} ฉันไม่ได้บัญชาพวกเธอดอกหรือ? โอ้ ลูกหลานของอาดัม! ว่าพวกเธอ อย่าได้เคารพสักการะชัยฏอน แท้จริงมันนั้นเป็นศัตรูตัวฉกาจของพวกเธอ 
{36:61} และพวกเธอจงเคารพสักการะฉัน นี่คือแนวทางอันเที่ยงแท้ 
{36:62} และโดยแน่นอน มันได้หลอกลวงหมู่ชนจำนวนมากของพวกเธอให้หลงทาง เหตุใดพวกเธอจึงไม่ไตร่ตรองเล่า? 
{36:63} นี่คือนรกญะฮันนัม ซึ่งพวกเธอถูกสัญญาไว้ 
{36:64} วันนี้พวกเธอจะเข้าไปลิ้มรสมัน เนื่องเพราะพวกเธอปฏิเสธ 
{36:65} วันนี้เราจะปิดผนึกปากของพวกเขา และมือของพวกเขาจะพูดกับเรา และเท้าของพวกเขาจะเป็นพยานตามที่พวกเขาได้ปฏิบัติไว้ 
{36:66} และหากเราประสงค์ เราก็จะทำให้ตาของพวกเขาบอดลง แล้วพวกเขาก็จะคลำหาทาง แต่พวกเขาจะเห็นได้อย่างใด? 
{36:67} และหากเราประสงค์ เราก็จะแปลงรูปของพวกเขาให้อยู่กับที่ของพวกเขา แล้วพวกเขาก็ไม่อาจจะไปข้างหน้าได้และก็ไม่อาจจะถอยกลับได้ 
{36:68} และผู้ใดที่เราทำให้เขามีอายุยืน เราจะให้เขากลับคืนสู่สภาพเมื่อตอนแรกเกิด แล้วพวกเขาไม่ไตร่ตรองดอกหรือ? 
{36:69} เราไม่ได้สอนบทกวีแก่เขา และไม่เหมาะสมสำหรับเขา(ที่จะเป็นกวี) มันเพียงแต่เป็นข้อตักเตือนและเป็นคัมภีร์อันชัดแจ้ง 
{36:70} เพื่อตักเตือนผู้ที่มีชีวิต และเพื่อข้อตักเตือนนั้นเป็นหลักฐานยืนยันแก่บรรดาผู้ปฏิเสธศรัทธา 
{36:71} และพวกเขาไม่ได้พิจารณาดูดอกหรือว่า เราได้สร้างปศุสัตว์ขึ้นมาเพื่อพวกเขา จากสิ่งที่มือของเราได้ทำขึ้น แล้วพวกเขาก็ได้ครอบครองมัน 
{36:72} และเราได้ทำให้มันยอมจำนนแก่พวกเขา บางชนิดจึงเป็นพาหนะแก่พวกเขา และบางชนิดพวกเขาก็ใช้กินเป็นอาหาร 
{36:73} และในตัวมันนั้นมีประโยชน์มากมายและเครื่องดื่มหลากหลายสำหรับพวกเขา แล้วพวกเขาจะยังไม่ขอบพระคุณอีกหรือ? 
{36:74} และพวกเขาได้ยึดถือเอาเหล่าพระเจ้าอื่นจากอัลลอฮฺ หวังว่าพวกเขาจะได้รับความช่วยเหลือ 
{36:75} พวกมันไม่สามารถช่วยเหลือพวกเขาได้ พวกเขาจะถูกนำมาปรากฏตัวเป็นกองพลแก่พวกมัน 
{36:76} ดังนั้น อย่าได้ให้คำพูดของพวกเขาทำให้เธอต้องเสียใจ แท้จริงเรารู้ดีถึงสิ่งที่พวกเขาปิดบัง และสิ่งที่พวกเขาเปิดเผย 
{36:77} มนุษย์ไม่ได้พิจารณาดูดอกหรือว่า เราได้บังเกิดเขามาจากน้ำอสุจิ แล้วจงดูเถิด เขาได้กลายเป็นคู่ปรปักษ์ตัวฉกาจ 
{36:78} และเขาได้ยกอุทาหรณ์เปรียบเทียบแก่เรา และเขาได้ลืมต้นกำเนิดของตน เขากล่าวว่า "ผู้ใดเล่าจะชุบชีวิตกระดูกขึ้นมาอีก ในเมื่อมันเป็นผุยผงไปแล้ว" 
{36:79} จงกล่าวเถิด "พระผู้ทรงให้กำเนิดมันครั้งแรกนั้น จะทรงชุบชีวิตมันขึ้นมา และพระองค์เป็นผู้ทรงรอบรู้การบังเกิดทุกสิ่ง" 
{36:80} พระผู้ทรงบันดาลไฟสำหรับพวกเธอจากต้นไม้เขียวสด แล้วพวกเธอก็ใช้มันจุดไฟ 
{36:81} พระองค์ผู้ทรงสร้างเหล่าชั้นฟ้าและแผ่นดิน จะไม่ทรงสามารถที่จะสร้างเช่นเดียวกับพวกเขากระนั้นหรือ? ย่อมได้แน่นอน และพระองค์คือพระผู้ทรงสร้างที่ยิ่งใหญ่ พระผู้ทรงรอบรู้ 
{36:82} แท้จริงพระบัญชาของพระองค์เมื่อทรงประสงค์สิ่งใด พระองค์ก็จะตรัสแก่มันว่า "จงเป็น แล้วมันก็จะเป็นขึ้นมา" 
{36:83} ดังนั้นพระพิสุทธิคุณแห่งพระผู้ซึ่งอำนาจการปกครองทุกสิ่งอยู่ในพระหัตถ์ของพระองค์ และยังพระองค์เท่านั้นที่พวกเธอจะถูกนำกลับไป 
{37:1} ขอสาบานด้วยบรรดาผู้เรียงแถวตามลําดับ 
{37:2} และบรรดาผู้ควบคุมอย่างรัดกุม 
{37:3} และบรรดาผู้อ่านข้อตักเตือน 
{37:4} แท้จริง พระเจ้าของพวกเธอนั้นทรงเอกะอย่างแน่นอน 
{37:5} พระเจ้าแห่งเหล่าชั้นฟ้าและแผ่นดิน และสิ่งที่อยู่ในระหว่างทั้งสอง และพระเจ้าแห่งเหล่าบูรพทิศ 
{37:6} แท้จริงเราได้ประดับท้องฟ้าชั้นต่ำด้วยความงดงามของเหล่าดวงดาว 
{37:7} และเพื่อเป็นการป้องกันจากชัยฏอนพยศทุกตัว 
{37:8} พวกมันไม่อาจแอบฟังชุมชนชั้นสูงสุดได้ และพวกมันจะถูกขว้างปาจากทุก ๆ ด้าน 
{37:9} ถูกขับไล่ไสส่งออกมา และพวกมันจะได้รับการลงโทษอย่างต่อเนื่อง 
{37:10} เว้นแต่ตัวใดที่ฉกฉวยเอาไปได้เพียงครั้งเดียว ก็จะมีอุกาบาตอันโชติช่วงไล่ติดตามมัน 
{37:11} เธอจงถามพวกเขาเถิดว่า พวกเขากระนั้นหรือ ที่เป็นสิ่งที่ถูกสร้างที่แข็งแกร่งยิ่ง หรือว่าสิ่ง(อื่น)ที่เราได้สร้างมา? แท้จริงเราได้สร้างพวกเขามาจากดินเหนียว 
{37:12} ทว่าเธอแปลกฉงน ในขณะที่พวกเขาเยาะเย้ย 
{37:13} และเมื่อพวกเขาถูกเตือน พวกเขาก็จะไม่ยอมรับข้อตักเตือน 
{37:14} และเมื่อพวกเขามองเห็นสัญญาณใดหนึ่ง พวกเขาก็พากันเยาะเย้ย 
{37:15} และพวกเขากล่าวว่า "นี่เพียงแต่เป็นมายากลอันชัดแจ้ง" 
{37:16} "เมื่อเราตายไปแล้ว และเราได้กลายเป็นดินและกระดูก เราจะยังถูกชุบให้ฟื้นคืนชีพอีกหรือ?" 
{37:17} "แล้วบรรพบุรุษรุ่นก่อนของพวกเราด้วยหรือ?" 
{37:18} จงกล่าวเถิดว่า "ใช่แล้ว และพวกเธอจะเป็นผู้อัปยศ" 
{37:19} อันที่จริง มันเป็นเพียงเสียงแผดตะโกนก้องเพียงครั้งเดียว แล้วพวกเขาจะจ้องมอง 
{37:20} แล้วพวกเขาก็กล่าวว่า "โอ้ เราพินาศแน่ นี่คือวันแห่งการตอบแทน" 
{37:21} (มะลาอิกะฮฺตอบว่า) "นี่คือวันแห่งการพิพากษา ซึ่งพวกเธอเคยปฏิเสธมัน" 
{37:22} จงรวบรวมพวกทุจริต และบรรดาสหายของพวกเขา และสิ่งที่พวกเขาเคารพสักการะ 
{37:23} อื่นจากอัลลอฮฺ แล้วจงนำทางพวกเขาสู่หนทางแห่งนรก 
{37:24} และพวกเธอจงยับยั้งพวกเขาไว้ เพราะพวกเขาจะต้องถูกสอบสวน 
{37:25} (จะมีเสียงถามขึ้นว่า) "ไฉนพวกเธอจึงไม่ช่วยเหลือซึ่งกันและกันเล่า?" 
{37:26} ทว่าพวกเขาในวันนั้น เป็นผู้ยอมจํานนโดยสิ้นเชิง 
{37:27} และบางคนในหมู่พวกเขาจะ หันเข้าหากัน ไต่ถามซึ่งกันและกัน 
{37:28} พวกเขากล่าวว่า "แท้จริงพวกท่านเคยใช้อำนาจบังคับขู่เข็ญพวกเรา" 
{37:29} (พวกหัวหน้า)กล่าวว่า "หามิได้! พวกท่านต่างหากเล่า ที่ไม่ยอมศรัทธา" 
{37:30} "และเราไม่เคยมีอํานาจใด ๆ เหนือพวกท่าน ทว่าพวกท่านต่างหากเล่า ที่เป็นหมู่ชนที่ดื้อรั้น" 
{37:31} "ดังนั้นพระดํารัสของพระเจ้าของเราก็สมควรแก่เราแล้ว พวกเราต้องเป็นผู้ลิ้มรสอย่างแน่นอน" 
{37:32} "เราได้หลอกลวงพวกท่านให้หลงผิด อันที่จริงพวกเราก็หลงผิดอยู่แล้ว" 
{37:33} แท้จริงพวกเขาในวันนั้นต้องรับการลงโทษร่วมกัน 
{37:34} เช่นนั้นแหละ เราได้ปฏิบัติต่อบรรดาคนบาป 
{37:35} แท้จริงพวกเขา เมื่อได้มีการกล่าวแก่พวกเขาว่า "ไม่มีพระผู้เป็นเจ้าอื่นใด นอกจากอัลลอฮฺ" พวกเขาก็หยิ่งผยอง 
{37:36} และพวกเขากล่าวว่า "จะให้เราทอดทิ้งพระเจ้าต่าง ๆ ของพวกเรา เพื่อกวีวิกลจริตคนหนึ่งกระนั้นหรือ?" 
{37:37} หามิได้! เขาได้มาเพื่อนำสัจธรรม และเพื่อรับรองบรรดาศาสนทูตต่างหาก 
{37:38} แท้จริง พวกเธอจะต้องลิ้มรสการลงโทษอันเจ็บปวดอย่างแน่นอน 
{37:39} และพวกเธอจะไม่ถูกตอบแทน นอกจากสิ่งที่พวกเธอได้กระทำไป 
{37:40} เว้นแต่ปวงบ่าวของอัลลอฮฺผู้บริสุทธิ์ 
{37:41} ชนเหล่านั้น พวกเขาจะได้รับปัจจัยยังชีพที่ถูกกำหนดแน่นอน 
{37:42} (คือ)ผลไม้หลากชนิด และพวกเขาก็ได้รับเกียรติ 
{37:43} ในเหล่าสวนสวรรค์แห่งความรื่นรมย์ 
{37:44} อยู่บนเตียงตั่ง หันหน้าเข้าหากัน 
{37:45} พวกเขาจะถูกเวียนรอบด้วยแก้วเครื่องดื่มที่มาจากลําธาร 
{37:46} ขาวบริสุทธิ์ โอชะแก่บรรดาผู้ดื่ม 
{37:47} ไม่มีอันตรายใด ๆ ในนั้น และพวกเขาก็จะไม่มึนเมาจากมัน 
{37:48} และ ณ ที่พวกเขานั้นมี(เหล่าดรุณี)ผู้ลดสายตาลงต่ำ มีดวงตาโตสวยงาม 
{37:49} เสมือนหนึ่งพวกนางเป็นใข่ ที่ได้รับการทนุถนอม 
{37:50} พวกเขาจะหันเข้าหากัน เพื่อไต่ถามซึ่งกันและกัน 
{37:51} คนหนึ่งในหมู่พวกเขาก็กล่าวขึ้นว่า "ฉันเคยมีเพื่อนคนหนึ่ง" 
{37:52} "เขาเคยพูดว่า 'ท่านนี้เป็นคนหนึ่งในหมู่ผู้เชื่อมั่น(ในวันปรโลก)จริงหรือ?' 
{37:53} 'เมื่อเราตายไปแล้ว และเราได้กลายเป็นดินและกระดูก เราจะถูกตอบแทนจริงหรือ?' " 
{37:54} เขากล่าวว่า "พวกท่านอยากจะดูไหม?" 
{37:55} แล้วเขาก็มองไป เขาจึงเห็นเขาคนนั้น อยู่ท่ามกลางนรก 
{37:56} เขาจึงกล่าวขึ้นว่า "ขอสาบานด้วยอัลลอฮฺ ท่านเกือบทำให้ฉันหายนะ" 
{37:57} "และหากไม่ใช่เพราะความโปรดปรานแห่งพระบริบาลของฉันแล้ว ฉันก็คงต้องอยู่ในหมู่ผู้ถูกนำมา(ลงโทษ)อย่างแน่นอน" 
{37:58} "แต่นี่ เราจะไม่ตายใช่ไหม?" 
{37:59} "เว้นแต่การตายของเราครั้งแรก และเราจะไม่ถูกลงโทษ" 
{37:60} "แท้จริง นี่คือความสำเร็จครั้งยิ่งใหญ่อย่างแน่นอน" 
{37:61} เพื่อ(การตอบแทน)เช่นนี้ บรรดาผู้ปฏิบัติ จงปฏิบัติต่อไปเถิด 
{37:62} สิ่งนั้นเป็นการต้อนรับที่ดีกว่า หรือว่าต้นซักกูมกันแน่? 
{37:63} แท้จริง เราได้จัดมันไว้เป็นการทดสอบแก่พวกทุจริต 
{37:64} แท้จริง มันเป็นต้นไม้ที่งอกออกมาจากก้นบึ้งของนรก 
{37:65} ผลของมันนั้นคล้ายกับศีรษะของชัยฏอน 
{37:66} ซึ่งพวกเขาจะกินมัน แล้วพวกเขาจะยัดมันให้เต็มท้อง 
{37:67} แล้วนอกจากนั้น พวกเขาจะได้เครื่องดื่มที่ผสมด้วยน้ำเดือด 
{37:68} แล้วแท้จริง ทางกลับของพวกเขานั้นย่อมไปสู่นรกแน่นอน 
{37:69} แท้จริง พวกเขาพบเห็นบรรพบุรุษของพวกตนอยู่ในความหลงผิด 
{37:70} แต่พวกเขาก็ยังรีบเร่งเจริญรอยตามพวกเขา 
{37:71} และอันที่จริง ชนรุ่นแรกก่อนหน้าพวกเขา ส่วนมากก็ได้หลงผิดมาแล้ว 
{37:72} ทั้งที่ความจริงแล้ว เราก็ได้ส่งผู้ตักเตือนไปในหมู่พวกเขา 
{37:73} ดังนั้นเธอจงดูเถิดว่า จุดจบของพวกที่ถูกตักเตือนนั้นเป็นเช่นใด? 
{37:74} เว้นแต่ปวงบ่าวของอัลลอฮฺผู้บริสุทธิ์ซื่อสัตย์ 
{37:75} อันที่จริงนูหฺได้วิงวอนขอต่อเรา ดังนั้นผู้ตอบสนองช่างประเสริฐเสียนี่กระไร! 
{37:76} และเราได้ช่วยเขาและชุมชนของเขาให้พ้นจากทุกข์ภัยอันมหันต์ 
{37:77} และเราได้ให้วงศ์วานของเขายังคงมีชีวิตอยู่ 
{37:78} และเราได้จรรโลงเขาในกลุ่มชนรุ่นหลัง 
{37:79} ความศานติจงมีแด่นูหฺในสากลโลก 
{37:80} แท้จริง เช่นนั้นแหละเราจะตอบแทนผู้กระทำคุณงามความดี 
{37:81} แท้จริง เขาอยู่ในปวงบ่าวของเราผู้มีศรัทธา 
{37:82} แล้วเราได้ให้พวกอื่นจมน้ำตาย 
{37:83} และแท้จริง หนึ่งในบรรดาชนผู้ดำเนินตามแนวทางของเขานั้น คืออิบรอฮีม 
{37:84} เมื่อเขาได้เข้าหาพระเจ้าพระเจ้าของตนด้วยจิตใจที่บริสุทธิ์ 
{37:85} เมื่อเขาได้กล่าวแก่บิดาของตนและหมู่ชนของตนว่า "พวกท่านเคารพสักการะสิ่งใดกัน?" 
{37:86} "เพื่อความเท็จกระนั้นหรือ ที่พวกท่านปรารถนาพระผู้เป็นเจ้าอื่น นอกเหนือจาก อัลลอฮฺ?" 
{37:87} "แล้วความนึกคิดของพวกท่านที่มีต่อพระเจ้าแห่งสากลโลกจะเป็นเช่นใด?" 
{37:88} หลังจากนั้นเขาจึงมองไปยังกลุ่มดาวครั้งหนึ่ง 
{37:89} แล้วเขาก็กล่าวขึ้นว่า "แท้จริงฉันนี้ป่วย" 
{37:90} ดังนั้นพวกเขาจึงหันหลังให้เขา พากันออกไป 
{37:91} แล้วอิบรอฮีมก็มุ่งหน้าไปยังบรรดาเทวรูปของพวกเขา แล้วกล่าวว่า "เหตุใดพวกเธอไม่กินเล่า?" 
{37:92} "เหตุใดพวกเธอจึงไม่พูดเล่า?" 
{37:93} แล้วเขาก็หันไปทุบตีเทวรูปเหล่านั้นด้วยมือขวา 
{37:94} หลังจากนั้นพวกเขาก็รีบวิ่งมาหาเขา 
{37:95} อิบรอฮีมจึงกล่าวว่า "พวกเธอเคารพสักการะสิ่งที่พวกเธอแกะสลักกระนั้นหรือ?" 
{37:96} "ทั้ง ๆ ที่อัลลอฮฺทรงสร้างพวกเธอและสิ่งที่พวกเธอประดิษฐ์ขึ้นมา" 
{37:97} พวกเขากล่าวว่า "พวกท่านจงสร้างสิ่งก่อสร้างหนึ่งสำหรับเขา แล้วจงโยนเขาไปในไฟที่ลุกโชน" 
{37:98} ดังนั้นพวกเขามุ่งดำเนินการตามแผนร้ายต่อเขา แต่เราได้ทำให้พวกเขาต่ำต้อย 
{37:99} และอิบรอฮีมกล่าวว่า "ฉันจะไปหาพระเจ้าของฉัน แน่นอนพระองค์จะทรงนำทางให้แก่ฉัน" 
{37:100} "พระเจ้าของข้าฯ! โปรดประทานบุตรที่จะเป็นผู้หนึ่งในหมู่คนดีให้แก่ข้าฯด้วย" 
{37:101} ดังนั้นเราจึงแจ้งข่าวดีแก่เขา(ว่าจะได้)บุตรคนหนึ่ง ที่มีความอดทนขันติ 
{37:102} ครั้นเมื่อ(อิสมาอีล)บรรลุวัยที่ทำภารกิจกับเขาได้ อิบรอฮีมได้กล่าวขึ้นว่า "โอ้ ลูกเอ๋ย! แท้จริงพ่อได้เห็นในความฝันว่า พ่อได้เชือดเธอ จงพิจารณาดู เธอคิดเห็นอย่างใด?" เขากล่าวว่า "โอ้ บิดาของฉัน! ท่านจงปฏิบัติตามที่ท่านได้ถูกบัญชามาเถิด หากอัลลอฮฺทรงประสงค์ ท่านก็จะเห็นว่าฉันอยู่ในหมู่ผู้มีความอดทน" 
{37:103} ครั้นเมื่อคนทั้งสองได้ยินยอมแล้ว เขาก็ได้ให้บุตรคว่ำหน้าลงกับพื้น 
{37:104} และเราได้เรียกเขาว่า "โอ้ อิบรอฮีม!" 
{37:105} "อันที่จริงเธอได้ปฏิบัติถูกต้องตามความฝันแล้ว" เช่นนั้นแหละ เราจะตอบแทนผู้กระทำคุณงามความดี 
{37:106} นั่นคือ การทดสอบที่ชัดแจ้งแน่นอน 
{37:107} และเราได้ให้ค่าไถ่ตัวเขาด้วยสัตว์เชือดพลีอันใหญ่หลวง 
{37:108} และเราได้จรรโลงเขาในกลุ่มชนรุ่นหลัง 
{37:109} ศานติจงมีแต่อิบรอฮีม 
{37:110} เช่นนั้นแหละ เราจะตอบแทนผู้กระทำคุณงามความดี 
{37:111} แท้จริง เขาเป็นคนหนึ่งในปวงบ่าวของเราผู้มีศรัทธา 
{37:112} และเรายังได้แจ้งข่าวดีแก่เขาเรื่องอิสหากเป็นนบีในหมู่คนดีทั้งหลาย 
{37:113} และเราได้ให้ความจําเริญแก่เขาและแก่อิสหาก และในหมู่ลูกหลานของเขาทั้งสองนั้นก็มีผู้ทำความดีและมีผู้ทุจริตต่อตัวเองอย่างชัดแจ้ง 
{37:114} อันที่จริง เราได้ให้ความโปรดปรานแก่มูซาและฮารูน 
{37:115} และเราได้ช่วยเขาทั้งสองและหมู่ชนของเขาทั้งสอง ให้พ้นจากเภทภัยอันใหญ่หลวง 
{37:116} และเราได้ช่วยเหลือพวกเขา ดังนั้น พวกเขาจึงเป็นผู้ได้รับชัยชนะ 
{37:117} และแก่เขาทั้งสองเราได้ประทานคัมภีร์ซึ่งสมบูรณ์ชัดเจน 
{37:118} และเราได้ชี้นำเขาทั้งสองสู่แนวทางที่เที่ยงตรง 
{37:119} และเราได้จรรโลงเขาทั้งสองในกลุ่มชนรุ่นหลัง 
{37:120} ศานติจงมีแด่มูซาและฮารูน 
{37:121} แท้จริง เช่นนั้นแหละเราจะตอบแทนผู้กระทำคุณงามความดี 
{37:122} แท้จริง เขาทั้งสองเป็นบ่าวของเราผู้มีศรัทธา 
{37:123} และแท้จริง อิลยาสนั้นเป็นคนหนึ่งในบรรดาศาสนทูต 
{37:124} เมื่อเขากล่าวแก่หมู่ชนของตนว่า "พวกเธอไม่ยำเกรงอัลลอฮฺหรือ?" 
{37:125} "พวกเธอเคารพสักการะบะอัล และละทิ้งพระผู้ทรงสร้างที่ประเสริฐยิ่งนั้นหรือ?" 
{37:126} "อัลลอฮฺคือพระเจ้าของพวกเธอ และพระเจ้าของบรรพบุรุษของพวกเธอรุ่นแรก" 
{37:127} แต่แล้วพวกเขากล่าวหาว่าอิลยาสมุสา พวกเขาจะถูกนำมาลงโทษอย่างแน่นอน 
{37:128} นอกจากปวงบ่าวของอัลลอฮฺผู้บริสุทธิ์ใจ 
{37:129} และเราได้จรรโลงเขาในกลุ่มชนรุ่นหลัง 
{37:130} ศานติจงมีแด่อิลยาซีน 
{37:131} แท้จริง เช่นนั้นแหละเราจะตอบแทนบรรดาผู้ประพฤติดี 
{37:132} แท้จริง เขาเป็นคนหนึ่งในบรรดาบ่าวของเราผู้มีศรัทธา 
{37:133} และแท้จริง ลูฏนั้นเป็นคนหนึ่งในบรรดาศาสนทูต 
{37:134} เมื่อเราได้ช่วยเขาและพรรคพวกของเขาทั้งมวลให้รอดพ้น 
{37:135} นอกจากสตรีชราคนหนึ่งเหลืออยู่ในหมู่ผู้รั้งท้าย 
{37:136} แล้วเราได้ทำลายล้างคนอื่น ๆ ทั้งหมด 
{37:137} อันที่จริง พวกเธอเดินผ่านสถานที่ของพวกเขาในยามอรุณ 
{37:138} และในยามค่ำคืน แล้วพวกเธอจะไม่พิจารณาดอกหรือ? 
{37:139} และแท้จริง ยูนุสนั้นอยู่ในหมู่ผู้ที่ถูกส่งมาเป็นศาสนทูต 
{37:140} (จงรำลึก)ขณะที่เขาได้หนีไปยังเรือที่บรรทุกผู้คนเต็มเพียบ 
{37:141} ยูนุสก็ได้เข้าร่วมจับฉลาก แล้วเขาก็อยู่ในหมู่ผู้ที่แพ้ 
{37:142} แล้ววาฬก็ได้กลืนเขา และเขาถูกตําหนิ 
{37:143} หากว่าเขาไม่ได้เป็นคนหนึ่งในหมู่ผู้สดุดีพระพิสุทธิคุณแล้ว 
{37:144} เขาก็จะอยู่ในท้องวาฬจนกระทั่งวันฟื้นคืนชีพ 
{37:145} แล้วเราได้เหวี่ยงเขาขึ้นบนชายหาด ในสภาพที่ป่วย 
{37:146} และเราได้ให้มีต้นน้ำเต้างอกเงยขึ้นปกคลุมตัวเขา 
{37:147} และเราได้ส่งเขาไปยัง(ผู้คน)จํานวนหนึ่งแสนหรือเกินกว่านั้น 
{37:148} แล้วพวกเขาก็ศรัทธา ดังนั้นเราจึงปล่อยให้พวกเขามีความสุขสำราญชั่วระยะเวลาหนึ่ง 
{37:149} ดังนั้น จงถามพวกเขาเถิดว่า พระเจ้าของเธอมีธิดา แต่พวกเขามีบุตรกระนั้นหรือ? 
{37:150} หรือว่าเราได้สร้างมะลาอิกะฮฺเป็นเพศหญิง โดยที่พวกเขารู้เห็นเป็นพยานกระนั้นหรือ? 
{37:151} มิหรือ เนื่องจากการกล่าวเท็จของพวกเขา พวกเขาจึงกล่าวว่า 
{37:152} "อัลลอฮฺทรงให้กําเนิด" และแท้จริงพวกเขานั้นเป็นผู้กล่าวเท็จอย่างแน่นอน 
{37:153} อัลลอฮฺทรงเลือกธิดา แทนบุตรกระนั้นหรือ? 
{37:154} เกิดอันใดขึ้นกับพวกเธอ! พวกเธอตัดสินได้อย่างใด? 
{37:155} พวกเธอไม่ได้ใคร่ครวญดูบ้างหรือ? 
{37:156} หรือว่าพวกเธอมีหลักฐานอันชัดแจ้ง? 
{37:157} ถ้าเช่นนั้นพวกเธอจงนำคัมภีร์ของพวกเธอมาแสดง หากพวกเธอเป็นผู้สัตย์จริง 
{37:158} และพวกเขากล่าวอ้างความสัมพันธ์ทางเชื้อสายระหว่างพระองค์กับพวกญิน ทั้งที่จริงพวกญินรู้ดีว่าพวกมันจะถูกนำตัวมา 
{37:159} พระพิสุทธิคุณแห่งอัลลอฮฺ (ทรงเหินห่าง)จากสิ่งที่พวกเขาเสกสรรพรรณา 
{37:160} เว้นแต่บรรดาบ่าวของอัลลอฮฺผู้ซื่อสัตย์ 
{37:161} แน่นอน พวกเธอและสิ่งที่พวกเธอเคารพสักการะนั้น 
{37:162} พวกเธอไม่อาจหลอกลวงผู้ใดให้หลงทาง 
{37:163} นอกจากผู้ที่จะเข้าไปอยู่ในไฟนรก 
{37:164} (มะลาอิกะฮฺกล่าวว่า) "และไม่มีผู้ใดในหมู่พวกเรา เว้นแต่เขาได้มีตําแหน่งที่ได้กําหนดไว้แล้ว 
{37:165} "และเรานั้นก็เป็นผู้ที่ยืนเข้าแถวอยู่แล้ว" 
{37:166} "และเรานั้นก็เป็นผู้สดุดีพระพิสุทธิคุณ" 
{37:167} และพวกเขาเหล่านั้นเคยกล่าวไว้ว่า 
{37:168} "หากว่าเรามีข้อตักเตือน(คัมภีร์) ที่รับมาจากบรรพชน" 
{37:169} "เราก็จะเป็นบ่าวของอัลลอฮฺผู้ซื่อสัตย์" 
{37:170} แต่พวกเขากลับปฏิเสธไม่มีศรัทธาต่ออัลกุรอาน แล้วพวกเขาก็จะได้รู้เห็น 
{37:171} และโดยแน่นอน ประกาศิตของเราได้ล่วงพ้นมาแล้ว แก่ปวงบ่าวของเราที่เป็นศาสนทูต 
{37:172} ว่า พวกเขานั่นแหละคือผู้ที่จะได้รับความช่วยเหลือ 
{37:173} และแท้จริงไพร่พลของเรานั้น พวกเขานั่นแหละจะเป็นผู้ได้รับชัยชนะ 
{37:174} ดังนั้น เธอจงหันเหออกจากพวกเขาชั่วระยะหนึ่ง 
{37:175} และจงเฝ้าคอยดูพวกเขาเถิด แล้วพวกเขาก็จะเห็นมันเอง 
{37:176} พวกเขาเร่งรีบต่อการลงโทษของเรากระนั้นหรือ? 
{37:177} ครั้นเมื่อการลงโทษได้ลงมาที่หน้าลานของพวกเขา ยามอรุณของบรรดาผู้ถูกตักเตือนนั้น ช่างเลวร้ายเสียนี่กระไร! 
{37:178} และเธอจงหันเหออกจากพวกเขาชั่วระยะหนึ่ง 
{37:179} และจงเฝ้าคอยดูเถิด แล้วพวกเขาก็จะเห็นมันเอง 
{37:180} พระเจ้าของเธอ พระเจ้าผู้ทรงเกียรติเหนือกว่าสิ่งที่พวกเขาพรรณนา 
{37:181} ศานติจงมีแด่บรรดาศาสนทูตทั้งหลาย 
{37:182} และมวลการสรรเสริญเป็นของอัลลอฮฺ พระเจ้าแห่งสากลโลก 
{38:1} ศอด ขอสาบานด้วยอัลกุรอานที่เป็นเครื่องเตือนสติ 
{38:2} ทว่าบรรดาผู้ปฏิเสธศรัทธาอยู่ในการหยิ่งผยองและการแตกแยก 
{38:3} เราได้ทำลายชนก่อนพวกเขาตั้งเท่าใดแล้ว แล้วพวกเขาก็ได้เรียกร้องขอความช่วยเหลือ ทั้ง ๆ ที่ไม่มีเวลาอีกแล้วสำหรับทางรอด 
{38:4} และพวกเขาประหลาดใจ ที่มีผู้ตักเตือนคนหนึ่งมาจากหมู่พวกเขาเอง มายังพวกเขา และพวกปฏิเสธศรัทธาได้กล่าวว่า "นี่คือมายากรผู้โกหก" 
{38:5} "เขาได้ทำให้พระเจ้าหลายองค์เป็นพระเจ้าองค์เดียวกระนั้นหรือ? แท้จริงนี่เป็นเรื่องประหลาดนัก" 
{38:6} และพวกผู้นำของพวกเขาพากันออกไป (พลางกล่าวว่า) "จงเดินหน้าและจงอดทนในการยึดมั่นต่อบรรดาพระเจ้าของพวกท่านต่อไป! แท้จริงนี่คือสิ่งที่พึงประสงค์" 
{38:7} "เราไม่เคยได้ยินเรื่องนี้มาก่อนในศาสนาสุดท้าย นี่เพียงแต่เป็นการเสกสรรปั้นแต่งขึ้นมาเท่านั้น" 
{38:8} "ในหมู่พวกเรา มีเพียงแค่เขาดอกหรือที่ได้มีข้อตักเตือนประทานลงมา?" หามิได้! พวกเขาอยู่ในการสงสัยจากข้อตักเตือนของฉัน ไม่เพียงแต่เท่านั้น! พวกเขายังไม่ได้ลิ้มรสการลงโทษของฉัน 
{38:9} หรือว่าพวกเขามีขุมคลังแห่งความเมตตาของพระเจ้าของเธอ พระผู้ทรงมีอํานาจ พระผู้ทรงเอื้อเฟื้อกันแน่? 
{38:10} หรือว่าอํานาจแห่งเหล่าชั้นฟ้าและแผ่นดิน และสิ่งที่อยู่ระหว่างทั้งสองเป็นของพวกเขา? ดังนั้น ก็จงให้พวกเขาไต่ขึ้นหาสาเหตุ 
{38:11} ไพร่พลหนึ่งจากเหล่าแนวร่วมจะปราชัยที่นั่น 
{38:12} ก่อนหน้าพวกเขา หมู่ชนของนูหฺ และอาด และฟิรเอานฺผู้เป็นเจ้าของเสาหมุด ได้ปฏิเสธมาแล้ว 
{38:13} และษะมูด และหมู่ชนของลูฏ และชาวป่าทึบ ชนเหล่านี้คือแนวร่วม 
{38:14} ไม่มีสักคน นอกจากว่าจะต้องปฏิเสธบรรดาศาสนทูต ดังนั้น การลงโทษของฉันจึงสาสม 
{38:15} และพวกเขาเหล่านั้นเพียงแต่คอยเสียงกัมปนาทเพียงครั้งเดียว โดยไม่มีการชักช้า 
{38:16} และพวกเขากล่าวว่า "พระเจ้าของพวกข้าฯ! โปรดเร่งส่วนแบ่งของพวกข้าฯให้แก่พวกข้าฯโดยเร็วเถิด ก่อนที่จะถึงวันแห่งการชําระบัญชี" 
{38:17} เธอจงอดทนต่อสิ่งที่พวกเขากล่าว และจงรำลึกถึงบ่าวของเรา ดาวูดผู้ทรงพลัง แท้จริงเขาเป็นผู้ผินหน้าเข้าหาอัลลอฮฺเสมอ 
{38:18} แท้จริง เราได้ทำให้ภูเขาแซ่ซ้องสดุดีพร้อมกับเขา ทั้งในยามสนธยาและยามอรุโณทัย 
{38:19} และวิหคถูกนำมาชุมนุมกัน ทั้งหมดเชื่อฟังเขา 
{38:20} และเราได้บันดาลให้อำนาจการปกครองของเขาเข้มแข็ง และสำหรับเขา เราได้ประทานวิจารณญาณ และวาจาอันชัดเจน 
{38:21} และเรื่องเหล่าผู้วิวาทมีมาถึงเธอบ้างไหม? เมื่อพวกเขาปีนข้ามกําแพงไปที่ห้องสักการะ 
{38:22} เมื่อพวกเขาได้เข้ามาหาดาวูด เขาตกใจกลัวต่อพวกเขา พวกเขากล่าวว่า "อย่าได้กลัวเลย ผู้วิวาทสองคน คนหนึ่งในพวกเราได้ล่วงเกินอีกคนหนึ่ง ดังนั้นโปรดพิพากษาระหว่างพวกเราด้วยความสัตย์ และอย่าได้ลําเอียง และจงชี้แนะเราสู่แนวทางที่เที่ยงตรง" 
{38:23} "นี่คือพี่ชายของฉัน เขามีแกะตัวเมียเก้าสิบเก้าตัว และฉันมีแกะตัวเมียตัวเดียว แล้วเขายังพูดว่า เอามันมาให้ฉันเลี้ยงเถิด และเขาได้ข่มฉันในคําพูด" 
{38:24} เขากล่าวว่า "แน่นอนเขาทุจริตต่อเธอในการขอให้นำแกะของเธอไปรวมกับแกะของตน และแท้จริงผู้มีหุ้นส่วนร่วมกัน ส่วนมากมักละเมิดสิทธิกัน เว้นแต่บรรดาผู้ที่มีศรัทธาและประกอบความดี ซึ่งก็มีน้อยนัก" และแล้วดาวูดรู้สึกได้ว่าเราได้ทดสอบเขา ดังนั้น เขาจึงได้ขออภัยต่อพระเจ้าของตน และเขาได้ก้มลงรูกูอฺและสำนึกผิด 
{38:25} ดังนั้น เราได้ให้อภัยแก่เขาในเรื่องนั้น และเขาก็มีความใกล้ชิดกับเรา และมีทางกลับคืนที่ดียิ่ง 
{38:26} "โอ้ ดาวูด! เราได้แต่งตั้งเธอเป็นตัวแทนในแผ่นดินนี้ ดังนั้น เธอจงพิพากษาระหว่างมวลมนุษย์ด้วยความสัตย์ และอย่าปฏิบัติตามอารมณ์ มันจะทำให้เธอหลงไปจากทางของอัลลอฮฺ แท้จริงบรรดาผู้ที่หลงไปจากทางของอัลลอฮฺนั้น พวกเขาจะถูกลงโทษอย่างสาหัส เนื่องจากพวกเขาลืมวันแห่งการชําระบัญชี" 
{38:27} พระองค์ไม่ได้ทรงสร้างฟ้าและแผ่นดินและสิ่งที่อยู่ระหว่างทั้งสองด้วยความเท็จดอก นั่นเป็นการคาดคิดของบรรดาผู้ที่ปฏิเสธศรัทธา ดังนั้น ความหายนะคือไฟนรก จงประสบแก่บรรดาผู้ปฏิเสธศรัทธา 
{38:28} จะให้เราปฏิบัติต่อบรรดาผู้ที่มีศรัทธาและกระทำคุณงามความดี เช่นเดียวกันกับบรรดาผู้บ่อนทำลายในแผ่นดินกระนั้นหรือ? หรือว่าจะให้เราปฏิบัติต่อบรรดาผู้ยำเกรง เช่นเดียวกับบรรดาคนชั่วกระนั้นหรือ? 
{38:29} นี่คือคัมภีร์หนึ่ง เราได้ประทานมันลงมาให้แก่เธอ ซึ่งมีความจําเริญ เพื่อพวกเขาจะได้พินิจพิจารณาโองการต่าง ๆ ของม้น และเพื่อปวงผู้มีสติปัญญาจะได้ใคร่ครวญ 
{38:30} เราได้ประทานสุลัยมานบ่าวผู้ประเสริฐแก่ดาวูด แท้จริงเขาหันหน้าเข้าสู่เราเสมอ 
{38:31} และ(จงรำลึก)เมื่อม้าพันธุ์ดีถูกนำมาแสดงแก่เขาในยามเย็นวันหนึ่ง 
{38:32} เขากล่าวว่า "แท้จริงฉันรักทรัพย์สมบัติ จนมันทำให้ฉันลืมการรำลึกถึงพระเจ้าของฉัน จนกระทั่งดวงอาทิตย์ลับขอบฟ้า" 
{38:33} "จงนำมันกลับมาให้ฉัน" แล้วเขาก็เริ่มลูบขาและคอ 
{38:34} และโดยแน่นอนเราได้ทดสอบสุลัยมาน และเราได้วางร่างหนึ่งไว้บนเก้าอี้ของเขา แล้วเขาก็สำนึก 
{38:35} เขากล่าวว่า "พระเจ้าของข้าฯ! โปรดอภัยให้แก่ข้าฯ โปรดประทานอํานาจอันกว้างขวางแก่ข้าฯ ซึ่งไม่คู่ควรแก่ผู้ใดหลังจากข้าฯ แท้จริงพระองค์เท่านั้นเป็นผู้ทรงประทานให้อย่างมากมาย" 
{38:36} และเราได้บันดาลให้ลมพัดแผ่วเบาตามบัญชาของเขาไปยังทิศทางที่เขาประสงค์ 
{38:37} และ(บันดาลให้)บรรดาชัยฏอนเป็นช่างก่อสร้างและประดาน้ำ 
{38:38} และพวกอื่น ๆ ถูกจองจำด้วยเครื่องพันธนาการแน่นหนา 
{38:39} "นี่คือการประทานให้ของเรา ดังนั้นเธอจงประทานให้หรือจงยับยั้งไว้ โดยไม่มีจำกัด" 
{38:40} และแท้จริง ณ ที่เรา เขานั้นมีความใกล้ชิด และทางกลับที่ดียิ่ง 
{38:41} และจงรำลึกถึงบ่าวของเรา อัยยูบ เมื่อเขาวิงวอนขอต่อพระเจ้าของตนว่า "ชัยฏอนได้ทำให้ข้าฯได้รับความเหนื่อยยากและทุกข์ทรมาน" 
{38:42} "จงกระทืบ(พื้นดิน)ด้วยเท้าของเธอ นี่คือน้ำเย็นสำหรับอาบชําระล้าง และสำหรับดื่ม" 
{38:43} และเราได้ประทานครอบครัวของเขาคืนให้แก่เขา และเพิ่มจำนวนที่เท่ากับพวกเขาเพิ่มเข้ามากับพวกเขา เป็นความเมตตาจากเราและเป็นข้อเตือนสติแก่ผู้มีสติทั้งหลาย 
{38:44} "และจงเอาไม้เรียวสักกําหนึ่งแล้วใช้มันฟาด และอย่าถอนคําสาบาน" แท้จริงเราพบว่า เขาเป็นผู้อดทนบ่าวผู้ประเสริฐแท้จริงเขาหันหน้าเข้าสู่เราเสมอ 
{38:45} และจงรำลึกถึงปวงบ่าวของเราอิบรอฮีม อิสหาก และยะอฺกูบ ผู้มีความเข้มแข็งและวิสัยทัศน์ 
{38:46} เราได้เลือกพวกเขาโดยเฉพาะเพื่อเตือนให้รำลึกถึงปรโลกเท่านั้น 
{38:47} และแท้จริงพวกเขานั้น ในทัศนะของเรา ก็อยู่ในหมู่ผู้ได้รับเลือกที่ประเสริฐ 
{38:48} และจงรำลึกถึงอิสมาอีลและอิลยะสะอฺ และซุลกิฟลิ และทุกคนอยู่ในหมู่ผู้ประเสริฐ 
{38:49} นี่คือข้อตักเตือน และแท้จริงบรรดาผู้ยำเกรงนั้นจะมีทางกลับที่ประเสริฐแท้ 
{38:50} คือเหล่าสวนสวรรค์แห่งอะดัน เหล่าประตูทุกบานจะถูกเปิดไว้แก่พวกเขา 
{38:51} นอนเอกเขนกอยู่ในสวนสวรรค์ พวกเขาจะเรียกเอาผลไม้นานาชนิดและเครื่องดื่ม 
{38:52} และ ณ ที่พวกเขานั้น มีเหล่าสตรีที่จำกัดการเหลียวมอง ล้วนอยู่ในวัยเดียวกัน 
{38:53} นี่คือสิ่งที่พวกเธอถูกสัญญาไว้สำหรับวันแห่งการชําระบัญชี 
{38:54} แท้จริง นี่คือปัจจัยยังชีพของเรา มันจะไม่มีการหมดสิ้นเลย 
{38:55} นี่! และแน่นอน บรรดาผู้ละเมิดนั้นมีทางกลับที่เลวร้าย 
{38:56} คือนรกญะฮันนัม พวกเขาจะเข้าไปเผาไหม้ในนั้น ดังนั้นมันเป็นที่พำนักอันเลวร้ายยิ่ง 
{38:57} ก็นี่ พวกเธอจงลิ้มรสมัน คือน้ำเดือดพล่าน และน้ำเลือดน้ำหนอง 
{38:58} และสิ่งอื่นอีกที่เท่าเทียมกับรูปแบบนั้น 
{38:59} นี่คือฝูงชนวิ่งกรูกันไปพร้อมกับพวกเธอ ไม่มีการต้อนรับสำหรับพวกเขาดอก แท้จริงพวกเขาจะเข้าไปอยู่ในไฟนรก 
{38:60} พวกเขากล่าวว่า "ทว่าพวกเธอต่างหาก ที่ไม่มีการต้อนรับสำหรับพวกเธอ เพราะพวกเธอได้เตรียมมันไว้สำหรับเรา ดังนั้นมันเป็นที่พำนักอันเลวร้าย" 
{38:61} พวกเขากล่าวว่า "พระเจ้าของพวกข้าฯ! ผู้ใดที่ได้เตรียมการลงโทษนี้ไว้ให้แก่พวกข้าฯ? ก็โปรดเพิ่มการลงโทษแก่เขาเป็นสองเท่าในไฟนรก" 
{38:62} และพวกเขากล่าวว่า "ไฉนเราจึงไม่เห็นชายอีกหลายคนที่เราเคยนับพวกเขาว่า อยู่ในหมู่ผู้เลวทรามเล่า?" 
{38:63} "เนื่องเพราะเราเคยถือเอาพวกเขาเป็นที่เยาะเย้ยน่าขัน หรือว่าสายตาของพวกเราคลาดเคลื่อนไปจากพวกเขากันแน่?" 
{38:64} แท้จริง นั่นคือความจริง จะมีการโต้เถียงกันระหว่างชาวนรกด้วยกัน 
{38:65} จงกล่าวเถิด "แท้จริงฉันเป็นเพียงแต่ผู้ตักเตือนเท่านั้น ไม่มีพระผู้เป็นเจ้าอื่นใด นอกจาก อัลลอฮฺ พระผู้ทรงเอกะ พระผู้ทรงพิชิต" 
{38:66} พระเจ้าแห่งเหล่าชั้นฟ้าและแผ่นดิน และสิ่งที่อยู่ในระหว่างทั้งสอง พระผู้ทรงมีอํานาจ พระผู้ทรงอภัยเสมอ 
{38:67} จงกล่าวเถิด "นี่คือข่าวสำคัญอันยิ่งใหญ่" 
{38:68} "ที่พวกเธอผินหลังให้กับมัน" 
{38:69} "ฉันไม่เคยรู้มาก่อนเลยในเรื่องของหมู่ชนผู้อยู่เบื้องบน เมื่อพวกเขาโต้เถียงกัน" 
{38:70} "ที่เปิดเผยสำแดงแก่ฉัน ก็มีเพียงแต่ว่า ฉันเป็นเพียงผู้ตักเตือนอันชัดแจ้งเท่านั้น" 
{38:71} (จงรำลึก)เมื่อพระเจ้าของเธอตรัสแก่มะลาอิกะฮฺว่า "ฉันจะสร้างมนุษย์คนหนึ่งจากดิน" 
{38:72} "ดังนั้น เมื่อฉันได้ทำให้เขามีรูปร่างสมส่วน และได้เป่าวิญญาณจากฉันเข้าไปในตัวเขา พวกเธอก็จงก้มกราบต่อเขา" 
{38:73} แล้วมะลาอิกะฮฺทั้งมวลก็ได้กราบ 
{38:74} นอกจากอิบลีส มันเย่อหยิ่งจองหองและมันอยู่ในหมู่ผู้ปฏิเสธศรัทธา 
{38:75} พระองค์ตรัสว่า "โอ้ อิบลีส! อันใดเล่าที่ขัดขวางเธอไม่ให้เธอกราบต่อสิ่งที่ฉันได้สร้างด้วยมือทั้งสองของฉัน? เธอเย่อหยิ่งจองหอง หรือว่าเธออยู่ในหมู่ผู้สูงส่งกันแน่?" 
{38:76} มันกล่าวว่า "ข้าฯดีกว่าเขา พระองค์ทรงสร้างข้าฯจากไฟ และทรงสร้างเขาจากดิน" 
{38:77} พระองค์ตรัสว่า "ดังนั้นเธอจงออกไปจากที่นี่ เพราะแท้จริงเธอเป็นผู้ถูกขับไล่" 
{38:78} และ "การสาปแช่งของฉันจะประสบแก่เธอจนกระทั่งวันแห่งการตอบแทน" 
{38:79} มันกล่าวว่า "พระเจ้าของข้าฯ! โปรดประวิงเวลาให้แก่ข้าฯ จนถึงวันฟื้นคืนชีพ" 
{38:80} พระองค์ตรัสว่า "เธอก็จะอยู่ในหมู่ผู้ถูกประวิงเวลา" 
{38:81} "จนกระทั่งถึงวันแห่งเวลาที่ถูกกําหนดไว้แล้ว" 
{38:82} มันกล่าวว่า "ดังนั้น(ขอสาบาน)ด้วยพระอํานาจของพระองค์ แน่นอนข้าฯจะหลอกลวงให้พวกเขาทั้งหมดหลงผิด" 
{38:83} "เว้นแต่ปวงบ่าวของพระองค์ในหมู่พวกเขาที่มีใจบริสุทธิ์เท่านั้น" 
{38:84} พระองค์ตรัสว่า "ดังนั้นมันเป็นความสัตย์จริง และฉันจะกล่าวแต่ความสัตย์จริงเท่านั้น" 
{38:85} "แน่นอน ฉันจะให้นรกนั้นเต็มไปด้วยพวกเธอ และด้วยผู้ที่เชื่อฟังเธอในหมู่พวกเขาทั้งหมด" 
{38:86} จงกล่าวเถิดว่า "ฉันไม่ได้ขอค่าตอบแทนใด ๆ จากพวกเธอในการนี้แต่อย่างใด และฉันก็ไม่ได้อยู่ในหมู่ผู้หลอกลวงอ้างสิทธิเลย" 
{38:87} มันเพียงแต่เป็นการตักเตือนแก่สากลโลก 
{38:88} และแน่นอน เธอก็จะรู้ข่าวคราวของมันหลังจากนี้ 
{39:1} คัมภีร์นี้เป็นการประทานลงมาจากอัลลอฮฺ พระผู้ทรงมีอํานาจ พระผู้ทรงมีปรีชาญาณ 
{39:2} แท้จริงเราได้ประทานคัมภีร์มายังเธอด้วยสัจธรรม ดังนั้นเธอจงเคารพสักการะอัลลอฮฺ โดยเป็นผู้มีความบริสุทธิ์ใจในศาสนาต่อพระองค์ 
{39:3} มิหรือ การเคารพสักการะอย่างบริสุทธิ์นั้นเพียงเพื่ออัลลอฮฺ? ส่วนบรรดาผู้ที่ยึดถือเอาบรรดาผู้คุ้มครองอื่นจากอัลลอฮฺ (กล่าวว่า) "เราเคารพสักการะพวกเขา เพียงแต่เพื่อจะให้พวกเขานำพวกเราเข้าใกล้ชิดต่ออัลลอฮฺ" แท้จริงอัลลอฮฺจะทรงพิพากษาระหว่างพวกเขาในเรื่องที่พวกเขาขัดแย้งกัน แท้จริงอัลลอฮฺจะไม่ทรงชี้นำทางแก่ผู้กล่าวเท็จ ผู้เนรคุณ 
{39:4} หากอัลลอฮฺทรงประสงค์ที่จะมีพระบุตร แน่นอนพระองค์จะทรงเลือกจากสิ่งที่พระองค์ทรงเคยสร้างตามที่พระองค์ทรงประสงค์ พระพิสุทฺธิคุณแห่งพระองค์ พระองค์คืออัลลอฮฺ พระผู้ทรงเอกะ พระผู้ทรงพิชิต 
{39:5} พระองค์ทรงเนรมิตเหล่าชั้นฟ้าและแผ่นดินด้วยความสัตย์จริง พระองค์ทรงให้ราตรีคาบเกี่ยวเข้าไปในทิวา และทรงให้ทิวาคาบเกี่ยวเข้าไปในราตรี และทรงเนรมิตดวงอาทิตย์และดวงจันทร์เป็นประโยชน์ ทุกสิ่งโคจรไปตามวาระที่ได้กําหนดไว้ จงทราบเถิด พระองค์ทรงเป็นพระผู้ทรงมีอํานาจ พระผู้ทรงอภัยอย่างยิ่ง 
{39:6} พระองค์ทรงสร้างพวกเธอจากชีวิตหนึ่ง แล้วจากชีวิตนั้นทรงทำให้เป็นคู่ครองของมัน และทรงประทานปศุสัตว์แปดชนิดแก่พวกเธอ พระองค์ทรงสร้างพวกเธอในครรภ์ของมารดาพวกเธอ เป็นการบังเกิดครั้งแล้วครั้งเล่าอยู่ในความมืดสามชั้น นั่นคืออัลลอฮฺ พระเจ้าของพวกเธอ อํานาจการปกครองนั้นเป็นกรรมสิทธิ์ของพระองค์ ไม่มีพระผู้เป็นเจ้าอื่นใด นอกจากพระองค์ แล้วเหตุใดเล่าพวกเธอจึงถูกเบี่ยงเบนไปทางอื่น? 
{39:7} หากพวกเธอปฏิเสธศรัทธา แท้จริงอัลลอฮฺนั้นก็ทรงอิสระจากพวกเธอ และจะไม่ทรงปิติยินดีต่อการเนรคุณของปวงบ่าวของพระองค์ และหากพวกเธอกตัญญู พระองค์ก็จะทรงปิติยินดีต่อพวกเธอ และไม่มีสักชีวิตที่แบกภาระ จะแบกภาระของชีวิตอื่นได้ แล้วยังพระเจ้าของพวกเธอคือการกลับคืนของพวกเธอ และพระองค์ก็จะทรงบอกเล่าพวกเธอในสิ่งที่พวกเธอเคยกระทำไว้ แท้จริงพระองค์คือพระผู้ทรงรอบรู้สิ่งที่อยู่ในทรวงอก 
{39:8} และเมื่อทุกข์ภัยหนึ่งประสบแก่มนุษย์ เขาก็จะวิงวอนขอต่อพระเจ้าของตน เป็นผู้หันหน้าเข้าสู่พระองค์อย่างนอบน้อม ครั้นเมื่อพระองค์ทรงประทานความโปรดปรานจากพระองค์ให้แก่เขา เขาก็ลืมสิ่งที่เขาได้เคยวิงวอนขอต่อพระองค์มาแต่ก่อน และเขาได้ตั้งภาคีคู่เคียงกับอัลลอฮฺเพื่อลวงให้หลงจากทางของอัลลอฮฺ จงกล่าวเถิด "จงสนุกกับการปฏิเสธของเธอสักครู่หนึ่งเถิด แท้จริงเธอนั้นอยู่ในหมู่ชาวนรก" 
{39:9} ผู้ใดกันจะเหมือนกับผู้ที่เขาเป็นผู้ภักดีในยามราตรี โดยเป็นผู้กราบและผู้ยืนนมาซ โดยที่เขาหวั่นเกรงต่อปรโลก และหวังความเมตตาของพระเจ้าของตน? จงกล่าวเถิด "บรรดาผู้รู้และบรรดาผู้ไม่รู้จะเท่าเทียมกันหรือ? อันที่จริงบรรดาผู้มีสติปัญญาเท่านั้นที่จะใคร่ครวญ" 
{39:10} จงกล่าวเถิด "โอ้ ปวงบ่าวผู้มีศรัทธา! จงยำเกรงพระเจ้าของพวกเธอเถิด บรรดาผู้ทำความดีในโลกนี้จะได้รับความดี และแผ่นดินของอัลลอฮฺนั้นกว้างใหญ่ไพศาล แท้จริงบรรดาผู้อดทนนั้นจะได้รับการตอบแทนรางวัลของพวกตนอย่างสมบูรณ์โดยไม่จำกัด" 
{39:11} จงกล่าวเถิด "แท้จริงฉันได้รับบัญชาให้เคารพสักการะอัลลอฮฺ โดยเป็นผู้มีความบริสุทธิ์ใจต่อพระองค์ในศาสนานี้" 
{39:12} "และฉันได้รับบัญชาให้ฉันเป็นคนแรกของบรรดามุสลิม" 
{39:13} จงกล่าวเถิด "แท้จริง ฉันกลัวการลงโทษแห่งวันอันยิ่งใหญ่ หากฉันฝ่าฝืนพระเจ้าของฉัน" 
{39:14} จงกล่าวเถิด "เฉพาะอัลลอฮฺเท่านั้นที่ฉันเคารพสักการะ โดยเป็นผู้มีความบริสุทธิ์ใจต่อพระองค์ในศาสนาของฉัน" 
{39:15} "ดังนั้นพวกเธอจงสักการะบูชาตามที่พวกเธอประสงค์อื่นจากพระองค์เถิด" จงกล่าวเถิดว่า "แท้จริงบรรดาผู้สูญเสียนั้น คือบรรดาผู้ที่สูญเสียตนเองและครอบครัวของพวกตนในวันฟื้นคืนชีพ จงรู้เถิดว่า นั่นคือความสูญเสียอย่างชัดแจ้ง" 
{39:16} "พวกเขาจะมีชั้นของเปลวเพลิงนรกปกคลุมเหนือพวกเขา และเบื้องล่างของพวกเขาก็มีชั้นของเปลวเพลิงนรกอยู่ด้วย ด้วยสิ่งนั้นแหละที่อัลลอฮฺทรงขู่สำทับปวงบ่าวของพระองค์ โอ้ ปวงบ่าวของฉัน! จงยำเกรงต่อฉันเถิด 
{39:17} และบรรดาผู้ที่หลีกหนีจากพวกเจว็ด เพื่อที่จะไม่สักการะบูชามัน และหันไปจงรักภักดีต่ออัลลอฮฺ พวกเขาจะได้รับข่าวดี ดังนั้นเธอจงแจ้งข่าวดีแก่ปวงบ่าวของฉัน 
{39:18} บรรดาผู้ที่สดับฟังคํากล่าว แล้วปฏิบัติตามที่ดีที่สุดของมัน ชนเหล่านี้คือบรรดาผู้ที่อัลลอฮฺทรงชี้แนะแนวทางที่ถูกต้องแก่พวกเขา และชนเหล่านี้ พวกเขาคือชนผู้มีปัญญา 
{39:19} ผู้ใดกันจะเหมือนกับผู้ที่คําสัญญาแห่งการลงโทษได้สาสมแก่เขาแล้ว? และเธอจะช่วยผู้ที่อยู่ในนรกให้รอดพ้นได้หรือ? 
{39:20} แต่บรรดาผู้ยำเกรงพระเจ้าของพวกตนนั้น พวกเขาจะมีคฤหาสน์ ซึ่งมีอีกคฤหาสน์สร้างซ้อนทับข้างบน ณ เบื้องล่างของมันมีสายน้ำลำธารไหลผ่าน เป็นข้อสัญญาของอัลลอฮฺ อัลลอฮฺนั้นจะไม่ทรงบิดพลิ้วสัญญา 
{39:21} เธอไม่เห็นดอกหรือว่า อัลลอฮฺทรงนำน้ำลงมาจากฟ้า แล้วทรงให้มันไหลซึมลงไปในแผ่นดินเป็นตาน้ำ ด้วยน้ำนั้นทรงให้พืชงอกเงยออกมาเป็นสีสรรหลากหลาย แล้วมันก็จะเหี่ยวแห้ง แล้วเธอก็จะเห็นมันเหลือง แล้วพระองค์จะทรงทำให้มันผุสลาย แท้จริงในการนั้นย่อมเป็นข้อเตือนสติแก่ชนผู้มีปัญญา 
{39:22} ผู้ใดเล่าจะเหมือนกับผู้ที่อัลลอฮฺทรงเปิดทรวงอกของเขาเพื่ออิสลาม และเขาอยู่บนแสงสว่างจากพระเจ้าของตน? ดังนั้นความวิบัติจงประสบแก่ผู้ที่มีหัวใจแข็งกระด้างต่อการรำลึกถึงอัลลอฮฺ ชนเหล่านี้อยู่ในความหลงผิดอันชัดแจ้ง 
{39:23} อัลลอฮฺได้ทรงประทานพระวจนะที่ดียิ่งลงมาเป็นคัมภีร์คล้องจองกันกล่าวซ้ำกัน ผิวหนังของบรรดาผู้ที่เกรงกลัวพระเจ้าของพวกตนจะมีขนลุกชัน แล้วผิวหนังของพวกเขาและหัวใจของพวกเขาจะสงบลงเพื่อรำลึกถึงอัลลอฮฺ นั่นคือการชี้นำทางของอัลลอฮฺ พระองค์จะทรงชี้นำทางแก่ผู้ที่พระองค์ทรงประสงค์ และผู้ใดที่อัลลอฮฺทรงให้เขาหลงทาง เขาก็จะไม่มีผู้ชี้นำทาง 
{39:24} ผู้ใดเล่าจะเหมือนผู้ที่ป้องกันใบหน้าของตนให้พ้นจากการลงโทษอันทารุณในวันฟื้นคืนชีพ? และจะมีเสียงกล่าวแก่พวกทุจริตว่า "จงลิ้มรสสิ่งที่พวกเธอแสวงหาไว้เถิด" 
{39:25} บรรดาหมู่ชนก่อนหน้าพวกเขาได้ปฏิเสธมาแล้ว ดังนั้นการลงโทษได้มีมายังพวกเขา โดยที่พวกเขาไม่รู้สึกตัว 
{39:26} ดังนั้น อัลลอฮฺทรงให้พวกเขาลิ้มรสความอัปยศในชีวิตแห่งโลกนี้ และแน่นอนการลงโทษในปรโลกนั้นยิ่งใหญ่กว่า หากพวกเขาได้รู้ 
{39:27} และโดยแน่นอน เราได้หยิบยกอุทาหรณ์ต่าง ๆ ขึ้นมาในอัลกุรอานนี้สำหรับปวงมนุษย์ เพื่อพวกเขาจะได้ใคร่ครวญ 
{39:28} กุรอานเป็นภาษาอาหรับ ไม่มีการบิดเบือน เพื่อพวกเขาจะได้ยำเกรง 
{39:29} อัลลอฮฺทรงยกอุทาหรณ์ ชายคนหนึ่งเป็นของหุ้นส่วนหลายคนที่ขัดแย้งกัน และชายอีกคนหนึ่งภักดีต่อเพียงชายคนเดียว ทั้งสองนี้จะเป็นอุทาหรณ์ที่เท่าเทียมกันหรือ? มวลการสรรเสริญเป็นของอัลลอฮฺ ทว่าพวกเขาส่วนมากไม่รู้ 
{39:30} แท้จริงเธอจะต้องสิ้นชีพ และแท้จริงพวกเขาจะต้องสิ้นชีพ 
{39:31} แล้วแท้จริงพวกเธอในวันฟื้นคืนชีพจะถกเถียงกันต่อหน้าพระเจ้าของพวกเธอ 
{39:32} ดังนั้น ผู้ใดเล่า ที่จะทุจริตยิ่งไปกว่าผู้กล่าวเท็จต่ออัลลอฮฺ และปฏิเสธความสัตย์จริงเมื่อมันได้มีมายังเขา ไม่ใช่ในนรกดอกหรือที่เป็นที่พำนักสำหรับบรรดาผู้ปฏิเสธศรัทธา? 
{39:33} ส่วนผู้ที่นำความสัตย์จริงมา และเขาได้เชื่อมั่นต่อความสัตย์จริงนั้น ชนเหล่านี้ พวกเขาคือบรรดาผู้ยำเกรง 
{39:34} นั่นคือการตอบแทนของบรรดาผู้ประพฤติดี 
{39:35} เพื่อที่อัลลอฮฺจะทรงลบล้างความผิดที่พวกเขากระทำไว้ออกจากพวกเขา และจะทรงตอบแทนรางวัลของพวกเขาแก่พวกเขาด้วยสิ่งที่ดียิ่ง ตามที่พวกเขาได้กระทำไว้ 
{39:36} อัลลอฮฺยังไม่ทรงเพียงพอแก่บ่าวของพระองค์ดอกหรือ? และพวกเขายังขู่ด้วยบรรดาสิ่งอื่นนอกจากพระองค์ให้เธอหวาดกลัว และผู้ใดที่อัลลอฮฺทรงให้เขาหลงทาง เขาก็จะไม่มีผู้ชี้นำทาง 
{39:37} และผู้ใดที่อัลลอฮฺทรงชี้นำทาง ก็ไม่มีผู้ใดจะทำให้เขาหลงทางได้ อัลลอฮฺคือพระผู้ทรงมีอํานาจ พระผู้ทรงตอบโต้อย่างเด็ดขาดมิใช่หรือ? 
{39:38} และถ้าเธอถามพวกเขาว่า "ผู้ใดเป็นผู้สร้างเหล่าชั้นฟ้าและแผ่นดิน แน่นอนพวกเขาจะกล่าวว่า "อัลลอฮฺ" จงกล่าวเถิดว่า "พวกเธอไม่เห็นดอกหรือว่าสิ่งทีพวกเธอวิงวอนขออื่นจากอัลลอฮฺนั้น หากอัลลอฮฺทรงประสงค์จะให้มีความทุกข์ยากแก่ฉัน แล้วพวกมันจะปลดเปลื้องความทุกข์ยากของพระองค์ได้ไหม? หรือหากทรงประสงค์ที่จะมอบความเมตตาแก่ฉัน พวกมันจะยับยั้งความเมตตาของพระองค์ได้ไหม? จงกล่าวเถิดว่า "อัลลอฮฺทรงเพียงพอแก่ฉันแล้ว ต่อพระองค์เท่านั้น บรรดาผู้มอบหมายจะมอบหมาย" 
{39:39} จงกล่าวเถิด "โอ้ หมู่ชนของฉัน! จงทำงานตามสภาพของพวกเธอ แท้จริงฉันก็เป็นผู้ทำงาน แล้วพวกเธอจะได้รู้" 
{39:40} ผู้ที่การลงโทษจะมีมายังเขา ก็จะทำให้เขาอัปยศ และการลงโทษตลอดกาลจะประสบแก่เขา 
{39:41} แท้จริงเราได้ประทานคัมภีร์แก่เธอเพื่อมนุษยชาติด้วยสัจธรรม ดังนั้นผู้ใดปฏิบัติตามแนวทางที่ถูกต้องก็จะได้แก่ตัวของเขาเอง และผู้ใดหลงทาง เขาก็จะหลงอยู่บนทางที่ผิด และเธอไม่ใช่ผู้รับผิดชอบต่อพวกเขา 
{39:42} แท้จริงในการนั้น ย่อมเป็นสัญญาณสำหรับหมู่ชนผู้ใคร่ครวญ 
{39:43} หรือว่าพวกเธอได้ยึดเอาบรรดาผู้อนุเคราะห์อื่นจากอัลลอฮฺ จงกล่าวเถิด "ทั้ง ๆ ที่พวกมันไม่ได้มีอํานาจใด ๆ และไม่มีสติปัญญากระนั้นหรือ?" 
{39:44} แล้วพวกเธอจะถูกนำกลับไปยังพระองค์ 
{39:45} และเมื่ออัลลอฮฺถูกกล่าวเพียงพระองค์เดียว จิตใจของบรรดาผู้ไม่มีศรัทธาต่อวันปรโลกก็รังเกียจ แต่เมื่อบรรดาเจว็ดถูกกล่าวถึง นอกจากพระองค์ เมื่อนั้นพวกเขาก็ปิติยินดี 
{39:46} จงกล่าวเถิด "โอ้ อัลลอฮฺ! พระผู้สร้างเหล่าชั้นฟ้าและแผ่นดิน พระผู้ทรงรอบรู้ในสิ่งเร้นลับ และสิ่งเปิดเผย พระองค์เธอจะทรงพิพากษาระหว่างปวงบ่าวของพระองค์ในสิ่งที่พวกเขาขัดแย้งกันอยู่" 
{39:47} และหากว่าพวกทุจริตมีสิ่งที่มีอยู่ในแผ่นดินนี้ทั้งหมด และมีเยี่ยงนั้นอีกเท่าหนึ่งด้วย แน่นอนพวกเขาจะขอไถ่ด้วยสิ่งนั้นให้พ้นจากการลงโทษที่เลวร้ายในวันฟื้นคืนชีพ แต่สิ่งที่พวกเขาไม่เคยคาดคิดมาก่อนเลยว่า สิ่งที่มาจากอัลลอฮฺนั้นจะปรากฏขึ้นแก่พวกเขา 
{39:48} และความชั่วทั้งหลายที่พวกเขาได้กระทำไว้ก็จะปรากฏขึ้นต่อหน้าพวกเขา และสิ่งที่พวกเขาได้เคยเยาะเย้ยไว้นั้นก็ห้อมล้อมพวกเขา 
{39:49} ครั้นเมื่อทุกข์ภัยใดประสบแก่มนุษย์เขาก็จะวิงวอนขอต่อเรา ต่อมาเมื่อเราได้ประทานความโปรดปรานจากเราแก่เขา เขาก็กล่าวว่า "สิ่งที่ฉันได้รับมานั้น เนื่องจากความรอบรู้ของฉันต่างหาก" แต่มันคือการทดสอบ ทว่าพวกเขาส่วนมากไม่รู้ 
{39:50} โดยแน่นอน บรรดาหมู่ชนก่อนหน้าพวกเขาได้กล่าวมันไว้เช่นนั้น ดังนั้นสิ่งที่พวกเขาได้กระทำไว้นั้นไม่ได้อํานวยประโยชน์แก่พวกเขาแต่อย่างใด 
{39:51} ฉะนั้นความชั่วทั้งหลายที่พวกเขาได้กระทำไว้ จึงประสบแก่พวกเขา และพวกทุจริตจากหมู่ชนเหล่านั้น ความชั่วทั้งหลายที่พวกเขาได้กระทำไว้ก็จะประสบแก่พวกเขาเช่นกัน และพวกเขาไม่สามารถจะหนีรอดพ้นไปได้ 
{39:52} พวกเขาไม่รู้ดอกหรือ? ว่าอัลลอฮฺทรงเผื่อแผ่ปัจจัยยังชีพแก่ผู้ที่พระองค์ทรงประสงค์และทรงจำกัด แท้จริงในการนั้นย่อมเป็นนานาสัญญาณสำหรับหมู่ชนผู้มีศรัทธา 
{39:53} จงกล่าวเถิด "โอ้ ปวงบ่าวของฉันผู้ละเมิดต่อตนเอง! พวกเธออย่าได้หมดหวังต่อพระเมตตาของอัลลอฮฺ แท้จริงอัลลอฮฺนั้นทรงอภัยความผิดทั้งหลายทั้งมวล แท้จริงพระองค์คือพระผู้ทรงอภัย พระผู้ทรงปรานีเสมอ" 
{39:54} "และจงผินหน้าไปหาพระเจ้าของพวกเธอ และจงนอบน้อมต่อพระองค์ก่อนที่การลงโทษจะมายังพวกเธอ แล้วพวกเธอจะไม่ได้รับความช่วยเหลือ" 
{39:55} "และจงปฏิบัติตามสิ่งที่ดียิ่งที่ได้ถูกประทานลงมายังพวกเธอ จากพระเจ้าของพวกเธอ ก่อนที่การลงโทษจะมายังพวกเธอโดยฉับพลัน โดยที่พวกเธอไม่รู้สึกตัว" 
{39:56} มิฉะนั้น ชีวิตหนึ่งจะกล่าวว่า "โอ้ ความหายนะแก่ข้าฯ ที่ข้าฯทอดทิ้ง(หน้าที่) ที่มีต่ออัลลอฮฺ อีกทั้งข้าฯเคยอยู่ในหมู่ผู้เยาะเย้ย" 
{39:57} หรือมันจะกล่าวว่า "หากอัลลอฮฺทรงชี้แนะทางแก่ข้าฯ แน่นอนข้าฯก็จะอยู่ในหมู่ผู้ยำเกรง" 
{39:58} หรือมันจะกล่าวขณะที่เห็นการลงโทษว่า "หากข้าฯมีโอกาสกลับคืนอีกครั้ง ข้าฯก็จะอยู่ในหมู่ผู้ประพฤติดี" 
{39:59} "หามิได้! แน่นอนสัญญาณทั้งหลายของฉันก็ได้มาถึงเธอแล้ว แต่เธอได้ปฏิเสธมัน และเธอได้หยิ่งยะโส และเธอได้อยู่ในหมู่ผู้ปฏิเสธศรัทธา" 
{39:60} และวันฟื้นคืนชีพ เธอจะเห็นบรรดาผู้ที่กล่าวเท็จต่ออัลลอฮฺ ใบหน้าของพวกเขาดําคล้ำ ดังนั้น ที่พำนักสำหรับบรรดาผู้หยิ่งยะโสนั้น ไม่ใช่นรกดอกหรือ? 
{39:61} และอัลลอฮฺจะทรงให้บรรดาผู้ยำเกรงรอดพ้น ด้วยชัยชนะของพวกเขา ความเลวร้ายจะไม่ประสบแก่พวกเขา และพวกเขาจะไม่เศร้าโศก 
{39:62} อัลลอฮฺ คือพระผู้ทรงสร้างทุกสิ่ง และพระองค์คือพระผู้ทรงดูแลและคุ้มครองทุกสิ่ง 
{39:63} การควบคุมดูแลกิจการแห่งเหล่าชั้นฟ้าและแผ่นดินเป็นกรรมสิทธิ์ของพระองค์ และบรรดาผู้ปฏิเสธเหล่าสัญญาณของอัลลอฮฺ ชนเหล่านั้นพวกเขาเป็นผู้สูญเสีย 
{39:64} จงกล่าวเถิด "พวกเธอสั่งให้ฉันเคารพสักการะสิ่งอื่นจากอัลลอฮฺกระนั้นหรือ? โอ้ พวกโฉดเขลา!" 
{39:65} และโดยแน่นอน ได้มีการเปิดเผยสำแดงแก่เธอ และมายังบรรดานบีก่อนหน้าเธอ หากเธอตั้งภาคี แน่นอนการงานของเธอก็จะสูญสลาย และแน่นอนเธอจะอยู่ในหมู่ผู้สูญเสีย 
{39:66} ทว่าจงเคารพสักการะอัลลอฮฺ และจงอยู่ในหมู่ผู้กตัญญู 
{39:67} และพวกเขาไม่ได้ให้ความยิ่งใหญ่แด่อัลลอฮฺ อันพึงมีต่อพระองค์อย่างแท้จริง และแผ่นดินนี้ทั้งหมดเป็นเพียงกําพระหัตถ์หนึ่งของพระองค์ในวันฟื้นคืนชีพ และเหล่าชั้นฟ้าจะถูกม้วนกลิ้งด้วยพระหัตถ์ขวาของพระองค์ พระพิสุทธิคุณแห่งพระองค์ และพระองค์ทรงสูงส่งเหนือกว่าสิ่งที่พวกเขาตั้งขึ้นเป็นภาคี 
{39:68} และแตรได้ถูกเป่าขึ้น แล้วบรรดาผู้ที่อยู่ในเหล่าชั้นฟ้าและแผ่นดินจะล้มลงตาย เว้นแต่ผู้ที่อัลลอฮฺทรงประสงค์ แล้วแตรได้ถูกเป่าขึ้นอีกครั้งหนึ่ง แล้วพวกเขาก็ลุกขึ้นยืนมองดู 
{39:69} และแผ่นดินจะเป็นประกายด้วยรัศมีแห่งพระเจ้าของมัน และบันทึกจะถูกกางแผ่ และบรรดานบีและบรรดาพยานจะถูกนำมา และจะถูกพิพากษาระหว่างพวกเขาด้วยความยุติธรรม และพวกเขาจะไม่ถูกอยุติธรรม 
{39:70} และทุกชีวิตจะได้รับการตอบแทนอย่างครบครันตามที่มันได้กระทำไว้ และพระองค์ทรงรอบรู้ดียิ่งในสิ่งที่พวกเขาได้กระทำไว้ 
{39:71} และบรรดาผู้ปฏิเสธศรัทธาจะถูกไล่ต้อนสู่นรกเป็นกลุ่ม ๆ จนกระทั่งเมื่อพวกเขามาถึงมัน ประตูทั้งหลายของมันจะถูกเปิดออก ยามเฝ้าของมันจะกล่าวแก่พวกเขาว่า "บรรดาศาสนทูตจากพวกเธอไม่ได้มายังพวกเธอเพื่อสาธยายสัญญาณต่าง ๆ แห่งพระเจ้าของพวกเธอแก่พวกเธอ และกล่าวเตือนพวกเธอถึงการพบในวันของพวกเธออันนี้ดอกหรือ?" พวกเขากล่าวว่า "มี" ทว่าพระประกาศิตแห่งการลงโทษเป็นที่สาสมแล้วแก่บรรดาผู้ปฏิเสธศรัทธา 
{39:72} จะมีเสียงกล่าวว่า "พวกเธอจงเข้าประตูทั้งหลายของนรก เป็นอมตะอยู่ในนั้น ดังนั้นที่พำนักของบรรดาผู้หยิ่งยะโสนั้น ช่างเลวร้ายยิ่งนัก" 
{39:73} และบรรดาผู้ยำเกรงพระเจ้าของพวกตนจะถูกนำสู่สวนสวรรค์เป็นกลุ่ม ๆ จนกระทั่งเมื่อพวกเขามาถึงมัน และประตูทั้งหลายของมันจะถูกเปิดออก ยามเฝ้าสวรรค์จะกล่าวแก่พวกเขาว่า "ความศานติจงมีแด่พวกท่าน พวกท่านเป็นผู้บริสุทธิ์ ดังนั้นจงเข้าไปในสวรรค์ เป็นอมตะนิรันดร" 
{39:74} และพวกเขากล่าวว่า "มวลการสรรเสริญเป็นของอัลลอฮฺ ผู้ซึ่งได้ทำให้สัญญาของพระองค์เป็นที่สมจริงแก่พวกเรา และทรงทำให้เราได้ครอบครองแผ่นดินในสวนสวรรค์ เพื่อที่เราจะได้พำนักอยู่ตามที่เราประสงค์ ดังนั้นรางวัลของบรรดาผู้ประพฤติดีช่างยอดเยี่ยมยิ่งนัก" 
{39:75} และเธอจะเห็นมะลาอิกะฮฺห้อมล้อมรอบ ๆ บัลลังก์ แซ่ซ้องสดุดีด้วยการสรรเสริญพระเจ้าของพวกตน และจะถูกตัดสินระหว่างพวกเขาด้วยความยุติธรรม และจะมีเสียงกล่าวว่า "มวลการสรรเสริญเป็นของอัลลอฮฺ พระเจ้าแห่งสากลโลก" 
{40:1} ฮา มีม 
{40:2} คัมภีร์นี้เป็นการประทานลงมาจากอัลลอฮฺ พระผู้ทรงมีอํานาจ พระผู้ทรงรอบรู้ 
{40:3} พระผู้ทรงอภัยต่อบาป และพระผู้ทรงรับการขอลุแก่โทษ พระผู้ทรงเข้มงวดในการลงโทษ พระผู้ทรงเต็มเปี่ยมไปด้วยความโปรดปราน ไม่มีพระผู้เป็นเจ้าอื่นใด นอกจากพระองค์ ยังพระองค์คือการกลับคืน 
{40:4} ไม่มีผู้ใดโต้เถียงในสัญญาณของอัลลอฮฺ นอกจากบรรดาผู้ปฏิเสธศรัทธา ดังนั้นอย่าให้การสัญจรของพวกเขาในหัวเมืองต่าง ๆ นั้นหลอกลวงเธอ 
{40:5} ก่อนหน้าพวกเขานั้น หมู่ชนของนูหฺและพลพรรคต่าง ๆ หลังจากพวกเขาก็ได้ปฏิเสธมาก่อนแล้ว และทุก ๆ ประชาชาติได้ตั้งใจที่จะทำลายล้างศาสนทูตของพวกเขาและโต้เถียงด้วยความเท็จ เพื่อที่จะลบล้างความสัตย์จริงให้สูญสิ้นไป ดังนั้นฉันจึงได้ลงโทษพวกเขา แล้วการลงโทษของฉันเป็นเช่นใด? 
{40:6} และเช่นนั้นแหละ ประกาศิตแห่งพระเจ้าของเธอได้กลายเป็นจริงแก่บรรดาผู้ปฏิเสธศรัทธา ว่าพวกเขาเป็นชาวนรก 
{40:7} บรรดาผู้แบกพระบัลลังก์ และผู้ที่อยู่รอบ ๆ พระบัลลังก์ ต่างก็แซ่ซ้องสดุดีด้วยการสรรเสริญพระเจ้าของพวกตน และศรัทธาต่อพระองค์ และขออภัยโทษให้แก่บรรดาผู้ที่มีศรัทธา "พระเจ้าของพวกข้าฯ! พระองค์ทรงแผ่พระเมตตาและความรอบรู้ไปทั่วทุกสิ่ง โปรดอภัยแก่บรรดาผู้ลุแก่โทษ และดําเนินตามแนวทางของพระองค์ และทรงคุ้มครองพวกเขาให้พ้นจากการทรมานแห่งไฟนรก" 
{40:8} "พระเจ้าของพวกข้าฯ! และโปรดให้พวกเขาได้เข้าในเหล่าสวนสวรรค์แห่งอะดัน ซึ่งพระองค์ได้ทรงสัญญากับพวกเขา พร้อมทั้งผู้ประพฤติดีจากบรรพบุรุษของพวกเขา และคู่ครองของพวกเขา และบุตรหลานของพวกเขา แท้จริงพระองค์คือพระผู้ทรงมีอํานาจ พระผู้ทรงมีปรีชาญาณ" 
{40:9} "และโปรดคุ้มครองพวกเขาให้พ้นจากความเลวร้ายทั้งปวง และผู้ใดที่พระองค์ทรงคุ้มครองให้พ้นจากเหล่าความเลยร้ายในวันนั้น พระองค์ก็ได้ทรงเมตตาแก่เขา และนั่นคือความสำเร็จอันใหญ่หลวง" 
{40:10} แท้จริงบรรดาผู้ปฎิเสธศรัทธานั้นจะมีเสียงตะโกนบอกว่า "การเกลียดชังของอัลลอฮฺนั้นยิ่งใหญ่กว่าการเกลียดชังของพวกเธอต่อตัวของพวกเธอเอง เมื่อพวกเธอถูกเรียกร้องสู่การศรัทธา แล้วพวกเธอก็ได้ปฏิเสธศรัทธา" 
{40:11} พวกเขากล่าวว่า "พระเจ้าของพวกข้าฯ! พระองค์ได้ทรงทำให้พวกข้าฯสิ้นชีพสองครั้ง และพระองค์ได้ทรงทำให้พวกข้าฯมีชีวิตสองครั้ง ดังนั้นพวกข้าฯขอสารภาพต่อความผิดทั้งหลายของพวกข้าฯ แล้วจะมีทางออกไหม?" 
{40:12} นั่นก็เพราะว่า เมื่อใดอัลลอฮฺถูกกล่าวขึ้นเพียงพระองค์เดียว พวกเธอก็ปฎิเสธศรัทธา แต่เมื่อให้มีการตั้งภาคีกับพระองค์พวกเธอก็เชื่อ ดังนั้นการพิพากษาเป็นสิทธิของอัลลอฮฺ พระผู้ทรงสูงส่ง พระผู้ทรงยิ่งใหญ่ 
{40:13} พระองค์ทรงแสดงบรรดาสัญญาณของพระองค์ และทรงประทานปัยจัยยังชีพจากฟ้า และจะไม่มีผู้ใดใคร่ครวญ นอกจากผู้สำนึกตน 
{40:14} ดังนั้นจงวิงวอนขอต่ออัลลอฮฺด้วยความบริสุทธิ์ใจในศาสนาของพระองค์ แม้ว่าพวกปฎิเสธศรัทธาจะเกลียดชังก็ตาม 
{40:15} พระผู้ทรงมีฐานันดรอันสูงส่ง เจ้าแห่งบัลลังก์ ทรงส่งวิญญาณตามพระบัญชาแห่งพระองค์ลงแก่ผู้ที่พระองค์ทรงประสงค์ในบรรดาบ่าวของพระองค์ เพื่อเตือนให้รำลึกถึงวันแห่งการร่วมพบปะ 
{40:16} วันที่พวกเขาจะปรากฎตัว ไม่มีสิ่งใดของพวกเขาสักอย่างจะซ่อนเร้นไปจากอัลลอฮฺ อํานาจในวันนี้เป็นของผู้ใดเล่า? แน่นอนมันเป็นของอัลลอฮฺ พระผู้ทรงเอกะ พระผู้ทรงพิชิตโดยเด็ดขาด 
{40:17} วันนี้ทุกชีวิตจะได้รับการตอบแทนตามที่มันได้กระทำไว้ ไม่มีความอยุติธรรมในวันนี้ แท้จริงอัลลอฮฺคือพระผู้ทรงฉับพลันในการสอบสวน 
{40:18} และจงเตือนพวกเขาให้ทราบถึงวันที่ประชั้นชิด เมื่อหัวใจติดอยู่ที่ลําคอด้วยความอดกลั้น พวกทุจริตจะไร้มิตรสนิท และไร้ผู้อนุเคราะห์ อันเป็นที่เชื่อฟัง 
{40:19} พระองค์ทรงรอบรู้การทรยศของดวงตา และสิ่งที่ทรวงอกปกปิดอยู่ 
{40:20} และอัลลอฮฺทรงพิพากษาด้วยความยุติธรรม ส่วนบรรดาผู้ที่วิงวอนขอต่อสิ่งนอกเหนือพระองค์นั้น พวกเขาไม่อาจจะพิพากษาใด ๆ ได้ แท้จริงอัลลอฮฺคือพระผู้ทรงได้ยิน พระผู้ทรงเห็น 
{40:21} พวกเขาไม่ได้สัญจรไปในแผ่นดินดอกหรือ? แล้วพิจารณาดูว่าบั้นปลายของประชาชาติในยุคก่อนหน้าพวกเขาเป็นเช่นใด เขาเหล่านั้นมีพลังที่เข้มแข็งกว่าพวกเขา และได้ทิ้งร่องรอยไว้มากมายในแผ่นดิน แล้วอัลลอฮฺก็ได้ทรงลงโทษพวกเขาเนื่องด้วยความผิดของพวกเขา และพวกเขาไม่มีผู้ปกป้องให้พ้นจากอัลลอฮฺได้ 
{40:22} นั่นก็เพราะว่าบรรดาศาสนทูตของพวกเขาเคยนำเหล่าหลักฐานอันชัดแจ้งมาแก่พวกเขา แล้วพวกเขาก็ได้ปฏิเสธศรัทธา ดังนั้นอัลลอฮฺจึงทรงลงโทษพวกเขา แท้จริงพระองค์คือพระผู้ทรงมีพลัง พระผู้ทรงรุนแรงในการลงโทษ 
{40:23} และแท้จริงเราได้ส่งมูซาพร้อมด้วยบรรดาสัญญาณของเราและหลักฐานอันชัดแจ้ง 
{40:24} ไปยังฟิรเอานฺ และฮามาน และกอรูน แล้วพวกเขาก็กล่าวว่า "มายากรโกหก" 
{40:25} ครั้นเมื่อมูซาได้นำสัจธรรมจากเรามายังพวกเขา พวกเขากล่าวว่า "จงฆ่าเหล่าบุตรของบรรดาผู้ที่มีศรัทธาร่วมกับเขา และละเว้นชีวิตสตรีของพวกเขา" แต่อุบายของพวกปฏิเสธศรัทธานั้น อยู่แต่เพียงในความลุ่มหลง 
{40:26} และฟิรเอานฺกล่าวว่า "พวกเจ้าจงปล่อยให้ข้าสังหารมูซาเถิด และเขาจงวิงวอนขอต่อพระเจ้าของตนเถิด แท้จริงข้าเกรงว่า เขาจะมาเปลี่ยนศาสนาของพวกเจ้า หรือจะก่อการร้ายให้เกิดขึ้นในแผ่นดิน" 
{40:27} และมูซากล่าวว่า "ฉันได้ขอความคุ้มครองต่อพระเจ้าของฉันและพระเจ้าของพวกเธอ ให้พ้นจากผู้หยิ่งผยองทุกคน ที่ไม่มีศรัทธาต่อวันแห่งการชําระความ" 
{40:28} และชายผู้มีศรัทธาคนหนึ่งจากวงศ์วานของฟิรเอานฺ ซึ่งปกปิดการศรัทธาของตนกล่าวว่า "พวกท่านจะสังหารบุรุษผู้หนึ่ง เพราะกล่าวว่า 'พระเจ้าของฉันคืออัลลอฮฺ' กระนั้นหรือ? ทั้ง ๆ ที่เขาได้นำเหล่าหลักฐานอันชัดแจ้งมาจากพระเจ้าของท่านมาแก่พวกท่าน และหากเขาเป็นคนโกหก การโกหกนั้นก็ตกเป็นของเขาเอง และหากว่าเขาเป็นคนพูดจริง ส่วนหนึ่งจากที่เขาได้สัญญาไว้กับพวกท่านก็จะประสบแก่พวกท่าน แท้จริงอัลลอฮฺจะไม่ทรงนำทางแก่ผู้ละเมิดผู้โกหก" 
{40:29} "โอ้ หมู่ชนของฉัน! วันนี้อํานาจการปกครองเป็นของพวกท่าน เป็นผู้อยู่เหนือในแผ่นดินนี้ แล้วผู้ใดเล่าจะช่วยเหลือเราจากการลงโทษของอัลลอฮฺ หากมันได้เกิดขึ้นแก่เรา" ฟิรเอานฺกล่าวว่า "ข้าไม่ได้ชี้นำพวกเจ้าเว้นแต่สิ่งที่ข้าเห็นว่ามันถูกต้อง และข้าไม่ได้ชี้แนะทางแก่พวกเจ้าเว้นแต่ทางที่เป็นสัจธรรม" 
{40:30} และผู้มีศรัทธานั้นกล่าวอีกว่า "โอ้ หมู่ชนของฉัน! แท้จริงฉันเป็นห่วงพวกท่าน เยี่ยงวันแห่งการลงโทษต่อพลพรรคต่าง ๆ" 
{40:31} "เยี่ยงกับเคราะห์กรรมของหมู่ชนของนูหฺ และอาด และษะมูด และของหมู่ชนหลังจากพวกเขา และอัลลอฮฺไม่ทรงประสงค์ความอยุติธรรมต่อปวงบ่าว" 
{40:32} "และ โอ้ หมู่ชนของฉัน! ฉันเป็นห่วงพวกท่าน เยี่ยงวันแห่งการร้องเรียกหาซึ่งกันและกัน" 
{40:33} "วันที่พวกท่านหันหลังกลับหนี ไม่มีผู้ใดจะช่วยปกป้องพวกท่านให้พ้นจากการลงโทษ ของอัลลอฮฺได้ และผู้ใดที่อัลลอฮฺทรงให้เขาหลงทางแล้ว ก็จะไม่มีผู้นำทางให้แก่เขา" 
{40:34} "และโดยแน่นอน แต่ก่อนนี้ยูสุฟได้มายังพวกท่านพร้อมด้วยหลักฐานอันชัดแจ้ง แต่พวกท่านก็ยังคงอยู่ในการสงสัยในสิ่งที่เขาได้นำมายังพวกท่าน จนกระทั่งเมื่อเขาได้สิ้นชีพไปแล้ว พวกท่านก็กล่าวว่า อัลลอฮฺจะไม่ทรงตั้งศาสนทูตคนใดอีกแล้วหลังจากเขา เช่นนั้นแหละอัลลอฮฺจะทรงให้ผู้ที่ฝ่าฝืน ผู้สงสัยหลงทาง" 
{40:35} บรรดาผู้โต้เถียงในเหล่าสัญญาณของอัลลอฮฺโดยไม่มีหลักฐานใด ๆ มายังพวกเขา เป็นที่น่าเกลียดชังยิ่งสำหรับอัลลอฮฺ และสำหรับบรรดาผู้ที่มีศรัทธา เช่นนั้นแหละอัลลอฮฺทรงตีตราประทับบนทุก ๆ หัวใจของผู้จองหองเผด็จการ" 
{40:36} และฟิรเอานฺกล่าวว่า "โอ้ ฮามาน! จงสร้างหอสูงให้แก่ข้า เพื่อที่ข้าจะได้บรรลุถึงทางที่จะขึ้นไป" 
{40:37} "ทางที่จะขึ้นไปสู่เหล่าชั้นฟ้า เพื่อข้าจะได้เห็นพระเจ้าของมูซา อันแท้จริงข้าคิดว่า เขาเป็นคนโกหก" เช่นนั้นแหละ การงานที่ชั่วช้าของฟิรเอานฺถูกทำให้ตนเห็นดีเห็นงาม และเขาถูกปิดกั้นจากแนวทางนำ และอุบายของฟิรเอานฺนั้น อยู่แต่เพียงในความหายนะ 
{40:38} และผู้มีศรัทธานั้นกล่าวว่า "โอ้ หมู่ชนของฉัน! จงปฏิบัติตามฉัน ฉันจะชี้แนะทางแก่พวกท่านสู่ทางแห่งสัจธรรม 
{40:39} "โอ้ หมู่ชนของฉัน! แท้จริงชีวิตแห่งโลกนี้เป็นเพียงแค่ความเพลิดเพลินเท่านั้น และแท้จริงปรโลกนั้นมันเป็นที่พำนักอันมั่นคง" 
{40:40} "ผู้ใดที่กระทำความชั่ว เขาจะไม่ได้รับการตอบแทน เว้นแต่เยี่ยงเช่นนั้น และผู้ใดประพฤติดีจากเพศชายหรือเพศหญิงก็ตาม ในขณะที่เขาเป็นผู้มีศรัทธาด้วย ชนเหล่านั้นแหละพวกเขาจะได้เข้าสวนสวรรค์ จะได้รับปัจจัยยังชีพในนั้น โดยไม่จำกัด" 
{40:41} "และโอ้ หมู่ชนของฉัน! ฉันเชิญชวนพวกท่านไปสู่การรอดพ้น แต่ไฉนพวกท่านกลับเชิญชวนฉันไปสู่ไฟนรก" 
{40:42} "พวกท่านชักชวนฉันให้ปฏิเสธศรัทธาต่ออัลลอฮฺ และให้ฉันตั้งภาคีต่อพระองค์โดยที่ฉันไม่รู้มาก่อนเลยในเรื่องนั้น และฉันได้เชิญชวนพวกท่านไปสู่พระผู้ทรงมีอํานาจ พระผู้ทรงอภัยเสมอ" 
{40:43} ไม่ต้องสงสัยเลยว่า ที่พวกท่านชักชวนฉันไปสู่นั้น มันไร้ความหมายทั้งในโลกนี้และในปรโลก และแท้จริงการกลับคืนของเรานั้นไปสู่อัลลอฮฺ และแท้จริงผู้ละเมิดนั้น พวกเขาเป็นชาวนรก" 
{40:44} "แล้วพวกท่านจะรำลึกถึงสิ่งที่ฉันได้กล่าวแก่พวกท่าน และฉันขอมอบภารกิจของฉันแด่อัลลอฮฺ แท้จริงอัลลอฮฺคือพระผู้ทรงผู้เฝ้าดูปวงบ่าว" 
{40:45} อัลลอฮฺได้ทรงคุ้มครองเขาให้พ้นจากความชั่วทั้งหลายที่พวกเขาวางแผนไว้ และการลงโทษที่ร้ายแรงก็จะห้อมล้อมบริวารของฟิรเอานฺ 
{40:46} ไฟนรกนั้นจะถูกนำมาแสดงให้พวกเขาเห็นทั้งในยามอรุณและยามสนธยา และเมื่อวันโลกาวินาศเกิดขึ้น "พวกเธอจงนำบริวารของฟิรเอานฺเข้าไปรับการลงโทษอันสาหัสยิ่ง" 
{40:47} และ(จงรำลึก)เมื่อพวกเขาโต้เถียงกันในนรก พวกอ่อนแอกล่าวแก่พวกผยองตนว่า "แท้จริงพวกเราเป็นผู้ตามพวกท่าน ดังนั้นพวกท่านจะช่วยพวกเราให้พ้นจากการลงโทษสักส่วนหนึ่งของไฟนรกนี้ได้ไหม?" 
{40:48} บรรดาพวกผยองตนกล่าวว่า "แท้จริงเราทั้งหมดอยู่ในนรก แท้จริงอัลลอฮฺได้ทรงพิพากษาระหว่างปวงบ่าวแล้ว" 
{40:49} และบรรดาผู้อยู่ในไฟกล่าวแก่ยามเฝ้าประตูนรกว่า "โปรดช่วยวิงวอนขอต่อพระเจ้าของพวกท่านให้ทรงลดหย่อนการลงโทษแก่เราสักวันหนึ่ง" 
{40:50} พวกเขากล่าวว่า "บรรดาศาสนทูตของพวกเธอไม่ได้เคยมายังพวกเธอ พร้อมด้วยหลักฐานอันชัดแจ้งดอกหรือ?" พวกเขากล่าวว่า "ใช่แล้ว" พวกเขากล่าวว่า "พวกเธอจงวิงวอนขอเองเถิด อันการวิงวอนขอของผู้ปฏิเสธศรัทธานั้น อยู่แต่เพียงในความหลงหาย" 
{40:51} แท้จริงเราจะช่วยเหลือบรรดาศาสนทูตของเรา และบรรดาผู้ที่มีศรัทธาอย่างแน่นอน ทั้งในชีวิตแห่งโลกนี้และวันที่ซึ่งปวงพยานจะยืนขึ้นเป็นพยาน 
{40:52} วันที่การแก้ตัวของพวกเขาจะไม่อํานวยผลแก่พวกทุจริต และพวกเขาจะได้รับการสาปแช่งและพวกเขาจะมีที่พำนักอันเลวร้าย 
{40:53} และโดยแน่นอนเราได้ประทานการชี้นำทางแก่มูซา และเราได้ให้มรดกแก่วงศ์วานของอิสรออีล คือคัมภีร์ 
{40:54} เพื่อเป็นการชี้นำทางและเป็นการเตือนรำลึกแก่ชนผู้มีสติปัญญา 
{40:55} ดังนั้น เธอจงอดทน เพราะแท้จริงสัญญาของอัลลอฮฺนั้นเป็นความจริง และจงขออภัยโทษต่อความผิดของเธอ และจงแซ่ซ้องสดุดีด้วยการสรรเสริญพระเจ้าของเธอทั้งในยามสนธยาและยามอรุณ 
{40:56} แท้จริง บรรดาผู้โต้เถียงในเรื่องสัญญาณของอัลลอฮฺ โดยปราศจากหลักฐานที่มายังพวกเขานั้น ในทรวงอกของพวกเขามีแต่เพียงความหยิ่งยโส ซึ่งพวกเขาจะไม่เป็นผู้บรรลุถึงมันได้ ดังนั้น จงขอความคุ้มครองต่ออัลลอฮฺ แท้จริง พระองค์เป็นพระผู้ทรงได้ยิน พระผู้ทรงเห็น 
{40:57} แน่นอนการสร้างเหล่าชั้นฟ้าและแผ่นดินนั้นใหญ่ยิ่งกว่าการสร้างมนุษย์ ทว่ามนุษย์ส่วนมากไม่รู้ 
{40:58} และคนตาบอดกับคนตาดีนั้น ย่อมไม่เท่าเทียมกัน และบรรดาผู้ที่มีศรัทธาและประกอบคุณงามความดีกับพวกกระทำความชั่วก็ไม่เท่าเทียมเช่นกัน เพียงส่วนน้อยเท่านั้นที่พวกเธอจะใคร่ครวญ 
{40:59} แท้จริง วันโลกาวินาศนั้นจะมีมาอย่างแน่นอน ไม่มีข้อสงสัยใด ๆ ในเรื่องนี้ ทว่ามนุษย์ส่วนมากไม่เชื่อ 
{40:60} และพระเจ้าของพวกเธอตรัสว่า "จงวิงวอนขอต่อฉัน ฉันจะตอบรับแก่พวกเธอ ส่วนบรรดาผู้โอหังต่อการเคารพสักการะฉันนั้น จะเข้าไปอยู่ในนรกอย่างต่ำต้อย" 
{40:61} อัลลอฮฺผู้ทรงบันดาลราตรีให้แก่พวกเธอ เพื่อจะได้พักผ่อนในยามนั้น และทิวามองเห็นได้ แท้จริงอัลลอฮฺทรงเป็นเจ้าแห่งความโปรดปรานแก่ปวงมนุษย์ ทว่ามนุษย์ส่วนมากไม่ขอบพระคุณ 
{40:62} นั่นคืออัลลอฮฺ พระเจ้าของพวกเธอผู้ทรงสร้างทุกสิ่ง ไม่มีพระผู้เป็นเจ้าอื่นใด นอกจากพระองค์ ดังนั้นเหตุใดพวกเธอจึงถูกหันเหออกจากพระองค์เล่า? 
{40:63} เช่นนั้นแหละ บรรดาผู้ที่ปฏิเสธต่อสัญญาณทั้งหลายของอัลลอฮฺ จะถูกทำให้หันเห 
{40:64} อัลลอฮฺคือพระผู้ทรงทำให้แผ่นดินนี้เป็นที่พำนักแก่พวกเธอ และชั้นฟ้าเป็นเพดานมั่นคง และทรงบันดาลให้พวกเธอเป็นรูปร่าง และทรงบันดาลให้รูปร่างของพวกเธอสวยงาม และทรงประทานปัจจัยยังชีพจากสิ่งที่ดี ๆ แก่พวกเธอ นั่นคืออัลลอฮฺ พระเจ้าของพวกเธอ ดังนั้นอัลลอฮฺพระเจ้าแห่งสากลโลกทรงจําเริญยิ่ง 
{40:65} พระองค์คือพระผู้ทรงมีชีวิต ไม่มีพระผู้เป็นเจ้าอื่นใด นอกจากพระองค์ ดังนั้นพวกเธอจงวิงวอนขอต่อพระองค์ ด้วยความบริสุทธิ์ใจในศาสนาของพระองค์ มวลการสรรเสริญนั้นเป็นของอัลลอฮฺ พระเจ้าแห่งสากลโลก 
{40:66} จงกล่าวเถิด "แท้จริงฉัน ถูกห้ามไม่ให้เคารพสักการะบรรดาสิ่งที่พวกเธอวิงวอนขอ อื่นจากอัลลอฮฺ เมื่อบรรดาหลักฐานอันชัดแจ้งจากพระเจ้าของฉันได้มีมายังฉันแล้ว และฉันได้รับบัญชาให้นอบน้อมต่อพระเจ้าแห่งสากลโลก" 
{40:67} พระองค์คือพระผู้ทรงสร้างพวกเธอจากดิน แล้วจากเชื้ออสุจิ แล้วจากก้อนเลือด แล้วทรงให้พวกเธอคลอดออกมาเป็นทารก จนกระทั่งพวกเธอบรรลุสู่วัยฉกรรจ์ของพวกเธอ และจนกระทั่งพวกเธอแก่ชรา แต่ก็มีในหมู่พวกเธอที่เสียชีวิตก่อนหน้านั้น และจนกระทั่งพวกเธอบรรลุอายุขัยที่ถูกกําหนดไว้ และเพื่อพวกเธอจะได้ไตร่ตรอง 
{40:68} พระองค์คือพระผู้ทรงให้เป็นและทรงให้สิ้นชีพ ดังนั้นเมื่อพระองค์ทรงกําหนดกิจการใด ๆ พระองค์ก็จะกล่าวแก่สิ่งนั้นว่า "จงเป็น" แล้วมันก็จะเป็นขึ้นมา 
{40:69} เธอไม่เห็นดอกหรือว่า บรรดาผู้ที่โต้เถียงในบรรดาโองการของอัลลอฮฺ พวกเขาถูกให้หันเหออกไปอย่างใด? 
{40:70} บรรดาผู้ปฏิเสธต่อคัมภีร์ และต่อสิ่งที่เราได้ส่งมาพร้อมกับบรรดาศาสนทูตของเรา พวกเขาก็จะได้รู้ 
{40:71} เมื่อเครื่องพันธนาการอยู่ที่คอของพวกเขา พร้อมโซ่ตรวน พวกเขาถูกลากไป 
{40:72} ในน้ำเดือดพล่าน แล้วในไฟนรกพวกเขาจะถูกเผาไหม้ 
{40:73} แล้วจะมีเสียงกล่าวแก่พวกเขาว่า "ไหนเล่าสิ่งที่พวกเธอตั้งภาคี" 
{40:74} "อื่นจากอัลลอฮฺ?" พวกเขากล่าวว่า "มันได้หลงหายไปจากพวกเราแล้ว ทว่าพวกเราไม่ได้เคยวิงวอนขอต่อสิ่งใดก่อนหน้านี้ดอก!" เช่นนั้นแหละอัลลอฮฺทรงให้บรรดาผู้ปฏิเสธศรัทธาหลงทาง 
{40:75} นั่นก็เพราะว่า พวกเธอหลงระเริงในแผ่นดินโดยไม่ถูกต้อง และเพราะว่าพวกเธออวดดี 
{40:76} จงเข้าประตูทั้งหลายของนรก เป็นผู้พำนักอยู่ตลอดกาลในนั้น ที่พำนักของพวกหยิ่งผยองนั้นช่างเลวร้ายเสียนี่กระไร! 
{40:77} ดังนั้นเธอจงอดทน แท้จริงสัญญาของอัลลอฮฺนั้นเป็นจริง บางทีเราจะให้เธอได้เห็นบางสิ่งที่ได้สัญญากับพวกเขา หรือเราจะทำให้เธอสิ้นชีพเสียก่อน ดังนั้นพวกเขาจะถูกส่งกลับไปยังเรา 
{40:78} และโดยแน่นอน เราได้ส่งบรรดาศาสนทูตมาก่อนหน้าเธอ มีบางคนในหมู่พวกเขา ที่เราบอกเล่าแก่เธอ และมีบางคนในหมู่พวกเขา ที่เราไม่ได้บอกเล่าแก่เธอ และศาสนทูตไม่อาจที่จะนำอภินิหารสัญญาณมา เว้นแต่ด้วยพระอนุมัติของอัลลอฮฺ เมื่อใดพระบัญชาแห่งอัลลอฮฺมาถึง เรื่องนั้นก็จะถูกพิพากษาด้วยความยุติธรรม และ ณ ที่นั่นบรรดาผู้กล่าวเท็จก็จะสูญเสีย 
{40:79} อัลลอฮฺคือพระผู้ทรงบันดาลปศุสัตว์ เพื่อให้พวกเธอได้ขี่บางชนิด และบางชนิดพวกเธอกิน 
{40:80} และพวกเธอได้รับมวลประโยชน์จากมันนั้น และเพื่อพวกเธอจะได้บรรลุสมความปรารถนาที่มีอยู่ในทรวงอกของพวกเธอ และพวกเธอถูกแบกบนหลังมันและบนนาวา 
{40:81} และพระองค์ได้ทรงแสดงบรรดาสัญญาณของพระองค์แก่พวกเธอ ดังนั้นสัญญาณของอัลลอฮฺอันใดเล่า ที่พวกเธอปฏิเสธ? 
{40:82} พวกเขาไม่ได้ท่องเที่ยวไปตามแผ่นดินดอกหรือ? แล้วพิจารณาดูว่า บั้นปลายของประชาชาติในยุคก่อนหน้าพวกเขาเป็นเช่นใด เขาเหล่านั้นมีจํานวนมากกว่าพวกเขานี้ และมีพลังเข้มแข็งกว่า และได้ทิ้งร่องรอยไว้มากมายในแผ่นดิน ทว่าสิ่งที่พวกเขาได้กระทำไว้นั้นไม่ได้อํานวยประโยชน์อันใดแก่พวกเขา 
{40:83} ดังนั้นเมื่อบรรดาศาสนทูตของพวกเขาได้มายังพวกเขาพร้อมด้วยเหล่าหลักฐานอันชัดแจ้ง พวกเขาก็ปลื้มปิติกับวิทยาการที่พวกเขามีอยู่ และสิ่งที่พวกเขาเคยเยาะเย้ยไว้นั้นก็ห้อมล้อมพวกเขา 
{40:84} ครั้นเมื่อพวกเขาได้เห็นการลงโทษอย่างหนักของเรา พวกเขาก็กล่าวว่า "เรามีศรัทธาต่ออัลลอฮฺองค์เดียว และเราปฏิเสธศรัทธาต่อสิ่งที่เราเคยตั้งภาคีต่อพระองค์" 
{40:85} แต่การศรัทธาของพวกเขาจะไม่อํานวยประโยชน์แก่พวกเขาเลย ในเมื่อพวกเขาได้เห็นการลงโทษอย่างหนักของเรา นี่คือแนวทางของอัลลอฮฺ ที่ได้มีมาแต่ในอดีตในปวงบ่าวของพระองค์ และ ณ ที่นั่นบรรดาผู้ปฏิเสธศรัทธาก็จะสูญเสีย 
{41:1} ฮามีม 
{41:2} นี่เป็นการประทานลงมาจากพระผู้ทรงเมตตายิ่ง พระผู้ทรงปรานียิ่ง 
{41:3} คัมภีร์หนึ่ง ซึ่งบรรดาโองการของมันได้รับการอธิบายอย่างละเอียด เป็นกุรอานภาษาอาหรับ สำหรับหมู่ชนผู้มีความรู้ 
{41:4} เป็นการแจ้งข่าวดีและเป็นการตักเตือน แต่พวกเขาส่วนมากผินหลังให้ ดังนั้นพวกเขาจึงไม่ได้ยิน 
{41:5} และพวกเขากล่าวว่า "จิตใจของเราอยู่ในที่ปิดกั้นจากสิ่งที่ท่านกำลังเชิญชวนให้เราไปสู่สิ่งนั้น และในหูของเราก็มีความหนวก และระหว่างพวกเรากับท่านก็มีฉากกั้นอยู่ ดังนั้นท่านจงทำเถิด ส่วนพวกเราก็จะทำ" 
{41:6} จงกล่าวเถิด "ฉันก็คือมนุษย์ธรรมดาเยี่ยงพวกเธอ แต่ได้มีการเปิดเผยสำแดงแก่ฉันว่า พระเจ้าของพวกเธอนั้นคือพระเจ้าองค์เดียว ดังนั้นพวกเธอจงมุ่งตรงสู่พระองค์เถิด และจงขออภัยต่อพระองค์" และความวิบัติจงมีแต่บรรดาผู้ตั้งภาคี 
{41:7} บรรดาผู้ไม่ชําระซะกาต และพวกเขาคือพวกปฏิเสธศรัทธาต่อวันปรโลก 
{41:8} แท้จริงบรรดาผู้ที่มีศรัทธาและกระทำคุณงามความดี พวกเขาจะได้รับรางวัลอย่างไม่ขาดสาย 
{41:9} จงกล่าวเถิดว่า "พวกเธอปฏิเสธศรัทธาต่อพระผู้สร้างแผ่นดินเพียงในสองวัน และพวกเธอตั้งภาคีคู่เคียงกับพระองค์กระนั้นหรือ? นั่นคือพระเจ้าแห่งสากลโลก" 
{41:10} และในนั้น พระองค์ทรงบันดาลให้เทือกเขาตั้งมั่นอยู่บนมัน และทรงประทานความจําเริญในนั้น และทรงกําหนดปัจจัยยังชีพของมันให้มีขึ้นในนั้นในระยะเวลาสี่วัน อย่างทัดเทียมกันแก่บรรดาผู้วอนขอ 
{41:11} แล้วพระองค์ทรงมุ่งสู่ฟากฟ้าขณะที่มันเป็นไอหมอก พระองค์จึงตรัสแก่ชั้นฟ้าและแผ่นดินว่า "เธอทั้งสองจงมา ด้วยความสมัครใจหรือด้วยความฝืนใจ!" มันทั้งสองกล่าวว่า "เรามาอย่างสมัครใจ" 
{41:12} ดังนั้นพระองค์ทรงสร้างมันสำเร็จเป็นชั้นฟ้าทั้งเจ็ดในระยะเวลาสองวาระ และทรงกําหนดในทุกชั้นฟ้าหน้าที่ของมัน และได้ประดับท้องฟ้าชั้นต่ำสุดด้วยดวงประทีป และเป็นการป้องกัน นั่นคือการกําหนดแห่งพระผู้ทรงมีอํานาจ พระผู้ทรงรอบรู้ 
{41:13} แต่ถ้าพวกเขาผินหลังให้ ก็จงกลาวเถิดว่า "ฉันขอเตือนพวกเธอ ให้ระลึกถึงความหายนะเยี่ยงความหายนะของพวกอาดและพวกษะมูด" 
{41:14} (จงรำลึก)เมื่อบรรดาศาสนทูตได้มายังพวกเขาจากทางข้างหน้าพวกเขาและจากทางข้างหลังพวกเขา พูดว่า "พวกเธออย่าเคารพสักการะสิ่งใด นอกจากอัลลอฮฺ" พวกเขากล่าวว่า "หากพระเจ้าของเราทรงประสงค์จริง พระองค์ก็คงจะต้องส่งมะลาอิกะฮฺลงมาแน่ ดังนั้นเราจึงปฏิเสธศรัทธาต่อสิ่งที่ถูกส่งมาให้พวกท่าน" 
{41:15} ส่วนพวกอาดนั้น พวกเขาได้หยิ่งผยองในแผ่นดินโดยไม่เป็นธรรม และพวกเขากล่าวว่า "ผู้ใดเล่าจะมีพลังเข้มแข็งกว่าพวกเรา?" พวกเขาไม่เห็นดอกหรือว่า อัลลอฮฺพระผู้ทรงสร้างพวกเขานั้น ทรงมีพลังเข้มแข็งเหนือกว่าพวกเขา แต่พวกเขาก็ยังคงปฏิเสธบรรดาสัญญาณของเรา 
{41:16} ดังนั้นเราได้ส่งลมพายุที่หนาวเหน็บ มีเสียงกึกก้อง มายังพวกเขาในบรรดาวันแห่งความหายนะ เพื่อเราจะให้พวกเขาลิ้มการลงโทษอันน่าอัปยศในชีวิตแห่งโลกนี้ และแน่นอนการลงโทษแห่งปรโลกนั้นย่อมอัปยศยิ่งกว่า และพวกเขาจะไม่ได้รับความช่วยเหลือ 
{41:17} และพวกษะมูดนั้นเราได้ชี้แนะทางให้แก่พวกเขา แต่พวกเขาชอบความมืดบอดมากกว่าทางนำ ดังนั้นความหายนะแห่งการลงโทษที่น่าอดสูก็ได้คร่าพวกเขา ตามที่พวกเขาได้แสวงหาเอาไว้ 
{41:18} และเราได้ช่วยบรรดาผู้ที่มีศรัทธาและบรรดาผู้ยำเกรงให้รอดพ้น 
{41:19} และวันหนึ่งเมื่อเหล่าศัตรูของอัลลอฮฺถูกนำมาชุมนุมเพื่อเข้าสู่ไฟนรก และพวกเขาจะถูกจัดเป็นกลุ่ม 
{41:20} จนกระทั่งเมื่อพวกเขามาถึงนรก หูของพวกเขา และตาของพวกเขา และผิวหนังของพวกเขาก็จะเป็นพยานคัดค้านพวกเขา ตามที่พวกเขาได้กระทำไว้ 
{41:21} และพวกเขากล่าวแก่ผิวหนังของพวกเขาว่า "เหตุใดพวกเธอจึงเป็นพยานคัดค้านแก่เราเล่า?" พวกมันกล่าวว่า "อัลลอฮฺพระผู้ทรงบันดาลทุกสรรพสิ่งให้พูดนั้น ทรงบันดาลให้เราพูด และพระองค์ทรงสร้างพวกเธอเป็นครั้งแรก และยังพระองค์เท่านั้นที่พวกเธอจะถูกนำกลับคืน" 
{41:22} และพวกเธอก็ไม่อาจจะหลบหนี เมื่อหูของพวกเธอและตาของพวกเธอและผิวหนังของพวกเธอจะเป็นพยานคัดค้านพวกเธอ แต่พวกเธอนึกคิดว่าอัลลอฮฺไม่ทรงรอบรู้ส่วนมากในสิ่งที่พวกเธอกระทำ 
{41:23} และการนึกคิดของพวกเธอ ที่พวกเธอนึกคิดต่อพระเจ้าของพวกเธอนั่นแหละ ที่ยังความหายนะมาสู่พวกเธอ แล้วพวกเธอก็กลายเป็นหนึ่งในเหล่าผู้สูญเสีย 
{41:24} ดังนั้น หากพวกเขาอดทนได้ ไฟนรกก็คือที่พำนักของพวกเขา และถ้าพวกเขาวิงวอนขอความโปรดปราน พวกเขาก็จะไม่ได้อยู่ในหมู่ผู้ได้รับความโปรดปราน 
{41:25} และเราได้กําหนดเหล่าสหายไว้ให้พวกเขา แล้วพวกเขาก็ประดับประดาสิ่งที่อยู่ข้างหน้าและสิ่งที่อยู่ข้างหลังพวกเขาให้แก่พวกเขา ดังนั้นพระประกาศิตแก่ประชาชาติต่าง ๆ ของญินและมนุษย์ที่ได้ล่วงลับไปก่อนหน้าพวกเขานั้น ก็เป็นการสาสมแก่พวกเขาแล้ว แท้จริงพวกเขาเป็นบรรดาผู้สูญเสีย 
{41:26} และบรรดาผู้ปฏิเสธศรัทธาได้กล่าวว่า "พวกท่านอย่าฟังอัลกุรอานนี้ แต่จงทำเสียงอึกทึกในขณะนั้น หวังว่าพวกท่านจะมีชัยชนะ" 
{41:27} และแน่นอนเราจะตอบแทนพวกเขาตามความชั่วที่พวกเขาได้กระทำไว้ 
{41:28} การตอบแทนแก่เหล่าศัตรูของอัลลอฮฺนั้นคือไฟนรก พวกเขาจะมีที่พำนักนิรันดร์อยู่ในนั้น เป็นการตอบแทนต่อการที่พวกเขาปฏิเสธบรรดาสัญญาณของเรา 
{41:29} และบรรดาผู้ปฏิเสธศรัทธากล่าวว่า "พระเจ้าของพวกข้าฯ! โปรดแสดงให้พวกข้าฯเห็นเขาทั้งสอง แห่งหมู่ญินและมนุษย์ ผู้ซึ่งหลอกให้พวกข้าฯหลงทาง เพื่อที่พวกข้าฯจะได้ทำให้เขาทั้งสองอยู่ใต้ฝ่าเท้าของพวกข้าฯ เพื่อว่าเขาทั้งสองจะได้อยู่ในหมู่ผู้ต่ำทรามยิ่ง" 
{41:30} แท้จริงบรรดาผู้กล่าวว่า "อัลลอฮฺคือ พระเจ้าของพวกเรา" แล้วพวกเขาก็ยืนหยัดตามคํากล่าวนั้น มะลาอิกะฮฺจะลงมาหาพวกเขากล่าวว่า "พวกเธออย่าหวาดกลัวและอย่าเศร้าโศก แต่จงต้อนรับข่าวดี คือสวนสวรรค์ ที่พวกเธอได้ถูกสัญญาไว้" 
{41:31} "พวกเราเป็นผู้อารักขาพวกเธอในชีวิตโลกนี้และปรโลก และในสวนสวรรค์นั้น พวกเธอจะได้สิ่งที่จิตใจของพวกเธอปรารถนา และในสวนสวรรค์นั้น พวกเธอจะได้ในสิ่งที่พวกเธอเรียกร้อง" 
{41:32} เป็นการต้อนรับด้วยความเมตตาจากพระผู้ทรงอภัย พระผู้ทรงปรานีเสมอ 
{41:33} และผู้ใดเล่าจะมีวาจาที่ประเสริฐยิ่งกว่าผู้เชิญชวนไปสู่อัลลอฮฺ และปฏิบัติงานที่ดี และกล่าวว่า "ฉันเป็นคนหนึ่งในบรรดามุสลิม" 
{41:34} และความดีและความชั่วนั้นย่อมไม่เท่าเทียมกัน เธอจงตอบโต้ด้วยสิ่งที่มันประเสริฐกว่า แล้วเมื่อนั้นผู้ที่ระหว่างเธอกับเขาเคยเป็นอริกัน ก็จะกลับกลายเป็นเยี่ยงมิตรที่สนิทกัน 
{41:35} และไม่มีผู้ใดได้รับมัน นอกจากบรรดาผู้อดทน และจะไม่มีผู้ใดได้รับมัน นอกจาก ผู้ที่มีโชคลาภอันใหญ่หลวง 
{41:36} และหากว่าการยุแหย่ใด ๆ จากชัยฏอนมายั่วยุเธอ ก็จงขอความคุ้มครองต่ออัลลอฮฺเถิด แท้จริงพระองค์เป็นพระผู้ทรงได้ยิน พระผู้ทรงรอบรู้ 
{41:37} และส่วนหนึ่งจากบรรดาสัญญาณของพระองค์คือ การมีทิวาและราตรี และดวงอาทิตย์และดวงจันทร์ พวกเธออย่ากราบดวงอาทิตย์และดวงจันทร์ ทว่าจงกราบอัลลอฮฺพระผู้ทรงสร้างสิ่งเหล่านั้น หากพวกเธอจะเคารพสักการะพระองค์เท่านั้น 
{41:38} แต่ถ้าพวกเขาหยิ่งยะโส กระนั้นก็ดีบรรดา(มะลาอิกะฮฺ)ผู้ที่อยู่ ณ ที่พระเจ้าของเธอ ก็จะแซ่ซ้องสดุดีพระองค์ทั้งในยามราตรีและทิวา โดยที่พวกเขาจะไม่เหนื่อยหน่าย 
{41:39} และส่วนหนึ่งในเหล่าสัญญาณของพระองค์ก็คือ เธอจะเห็นแผ่นดินสงบเงียบ ครั้นเมื่อพระองค์ทรงหลั่งน้ำฝนลงมาบนมัน มันก็จะสั่นและงอกเงย แท้จริง พระผู้ซึ่งทรงชุบชีวิตมันนั้น ก็จะทรงชุบชีวิตแก่คนตายได้อย่างแน่นอน แท้จริงพระองค์คือพระผู้ทรงอานุภาพเหนือทุกสิ่ง 
{41:40} แท้จริงบรรดาผู้บิดเบือนบรรดาโองการของเรา พวกเขาจะไม่อาจจะหนีพ้นเราไปได้ ผู้ที่ถูกโยนลงในนรกจะดีกว่า หรือผู้ที่มาอย่างปลอดภัยในวันฟื้นคืนชีพกันแน่ จงทำตามสิ่งที่พวกเธอปรารถนาเถิด แท้จริงพระองค์ทรงรู้เห็นในสิ่งที่พวกเธอกระทำ 
{41:41} แท้จริงบรรดาผู้ปฏิเสธศรัทธาต่อข้อตักเตือน เมื่อได้มีมายังพวกเขา และแท้จริงอัลกุรอานเป็นคัมภีร์ที่มีอํานาจยิ่ง 
{41:42} ความเท็จจากข้างหน้าและจากข้างหลังจะไม่มาสู่อัลกุรอาน เป็นการประทานจากพระผู้ทรงมีปรีชาญาณ พระผู้ทรงเป็นที่สรรเสริญ 
{41:43} ไม่มีสักสิ่งใดที่ถูกกล่าวแก่เธอ ที่ไม่ได้มีการกล่าวแก่บรรดาศาสนทูตก่อนหน้าเธอ แท้จริงพระเจ้าของเธอเป็นพระผู้ทรงให้อภัย และพระผู้ทรงลงโทษอย่างเจ็บปวด 
{41:44} และมาตรว่า เราได้ประทานอัลกุรอานมาเป็นภาษาต่างชาติ แน่นอน พวกเขาจะกล่าวว่า "เหตุใดบรรดาโองการของอัลกุรอานจึงไม่ชัดแจ้งเล่า? คัมภีร์ภาษาต่างชาติ และศาสนทูตเป็นชาวอาหรับกระนั้นหรือ?" จงกล่าวเถิด "อัลกุรอานนั้นเป็นแนวทางที่เที่ยงธรรมและเป็นการบําบัดแก่บรรดาผู้ที่มีศรัทธา ส่วนบรรดาผู้ไม่มีศรัทธานั้น ในหูของพวกเขามีความหนวก และมันเป็นความมืดบอดสำหรับพวกเขา ชนเหล่านี้จะถูกร้องเรียกจากสถานที่อันไกล" 
{41:45} และแท้จริงเราได้ประทานคัมภีร์แก่มูซา แต่ได้เกิดมีการขัดแย้งกันในนั้น และหากว่าพระดำรัสหนึ่งจากพระเจ้าของเธอไม่ได้ถูกบันทึกไว้ก่อนแล้ว ก็คงจะถูกตัดสินระหว่างพวกเขาอย่างแน่นอน และแท้จริงพวกเขานั้นอยู่ในการคลางแคลงสงสัยในคัมภีร์นั้น 
{41:46} ผู้ใดประพฤติดีก็จะได้แก่ตนเอง และผู้ใดกระทำความชั่วก็จะตกหนักแก่ตนเอง และพระเจ้าของเธอนั้นไม่ทรงอยุติธรรมต่อปวงบ่าวของพระองค์เลย 
{41:47} ความรู้เรื่องวันโลกาวินาศนั้นถูกอ้างกลับไปยังพระองค์ ไม่มีผลไม้ใดออกมาจากเปลือกของมัน และไม่มีหญิงใดอุ้มครรภ์หรือคลอดทารกออกมา เว้นแต่ด้วยความรอบรู้ของพระองค์ และวันที่พระองค์ทรงร้องเรียกพวกเขาว่า "ไหนเล่าบรรดาภาคีของฉัน?" พวกเขาจะกล่าวว่า "เราขอยืนยันต่อพระองค์ว่า ไม่มีผู้ใดในหมู่พวกเราเป็นพยานได้" 
{41:48} และสิ่งที่พวกเขาวิงวอนกราบไหว้ได้หลงหายไปจากพวกเขา และพวกเขาคิดว่า พวกเขานั้นไม่มีทางรอด 
{41:49} มนุษย์จะไม่เบื่อหน่ายต่อการวิงวอนขอความดี แต่เมื่อความทุกข์ยากประสบแก่เขา เขาก็จะท้อถอยหมดอาลัย 
{41:50} และเมื่อเราได้ให้เขาลิ้มรสความเมตตาจากเรา หลังจากความทุกข์ยากได้ประสบแก่เขา แน่นอนเขาก็จะกล่าวว่า "นี่คือความสามารถของฉัน และฉันไม่คิดว่าวันโลกาวินาศนั้นจะเกิดขึ้น แต่ถ้าฉันถูกส่งกลับไปยังพระเจ้าของฉัน แน่นอนฉันจะมีคุณความดี ณ ที่พระองค์" ดังนั้นเราจะให้บรรดาผู้ปฏิเสธศรัทธาได้รู้เห็นในสิ่งที่พวกเขาได้กระทำไว้ และแน่นอนเราจะให้พวกเขาได้ลิ้มรสการลงโทษอันรุนแรง 
{41:51} และเมื่อเราได้ประทานความโปรดปรานแก่มนุษย์ เขาก็เมินหน้าและปลีกตัวออกห่าง และเมื่อความทุกข์ประสบแก่เขา เขาก็เป็นผู้วิงวอนขออย่างยืดเยื้อ 
{41:52} จงกล่าวเถิด "พวกเธอไม่เห็นดอกหรือว่า ถ้าอัลกุรอานมาจากอัลลอฮฺ แล้วพวกเธอปฏิเสธที่จะมีศรัทธาต่ออัลกุรอาน ผู้ใดเล่าจะหลงทางมากไปกว่าผู้ที่อยู่บนด้านตรงกันข้ามที่ห่างเหิน" 
{41:53} เราจะให้พวกเขาได้เห็นสัญญาณทั้งหลายของเราในขอบเขตอันไกลโพ้นและในตัวของพวกเขาเอง จนกระทั่งจะเป็นประจักษ์แก่พวกเขาว่า อัลกุรอานนั้นเป็นความสัตย์จริง ยังไม่เพียงพออีกหรือ ที่พระเจ้าของเธอนั้นทรงเป็นพยานต่อทุกสิ่ง 
{41:54} มิหรือ พวกเขาอยู่ในการสงสัยเกี่ยวกับการพบพระเจ้าของพวกตน? มิหรือ พระองค์เป็นผู้ทรงล้อมรอบทุก ๆ สิ่ง? 
{42:1} อัยนฺ ซีน กอฟ 
{42:2} แท้จริงพระองค์ทรงรอบรู้ทุกอย่าง 
{42:3} เช่นนั้นแหละ ได้มีการเปิดเผยสำแดงมายังเธอ และมายังบรรดา(ศาสนทูต)ก่อนหน้าเธอ อัลลอฮฺคือพระผู้ทรงมีอํานาจ พระผู้ทรงมีปรีชาญาณ 
{42:4} สิ่งที่อยู่ในเหล่าชั้นฟ้าและสิ่งที่อยู่ในแผ่นดินเป็นกรรมสิทธิ์ของพระองค์ และพระองค์คือพระผู้สูงส่ง พระผู้ทรงยิ่งใหญ่ 
{42:5} เหล่าชั้นฟ้าแทบจะพังทลายลงมาจากเบื้องบนพวกมัน ขณะที่มะลาอิกะฮฺต่างก็แซ่ซ้องสดุดีด้วยการสรรเสริญต่อพระเจ้าของพวกตน และขออภัยให้แก่ผู้ที่อยู่ในโลกนี้ มิหรือ อัลลอฮฺนั้น พระองค์คือพระผู้ทรงอภัย พระผู้ทรงปรานีเสมอ? 
{42:6} และบรรดาผู้ที่ยึดถือเอาผู้คุ้มครองอื่นจากพระองค์นั้น อัลลอฮฺทรงเฝ้าดูพวกเขา และเธอไม่ใช่ผู้ดูแลคุ้มครองพวกเขา 
{42:7} และเช่นนั้นแหละ เราได้เปิดเผยสำแดงอัลกุรอานเป็นภาษาอาหรับแก่เธอ เพื่อเธอจะได้ตักเตือนมารดาแห่งบ้านเมือง และผู้ที่อยู่รอบเมืองนั้น และเตือนถึงวันแห่งการชุมนุมซึ่งไม่มีข้อสงสัยใด ๆ ในเรื่องนี้ พวกหนึ่งจะอยู่ในสวรรค์และอีกพวกหนึ่งจะอยู่ในไฟที่ลุกช่วงโชติ 
{42:8} และหากอัลลอฮฺทรงประสงค์ แน่นอน จะทรงให้พวกเขาเป็นประชาชาติเดียวกัน แต่พระองค์จะทรงนำผู้ที่พระองค์ทรงประสงค์เข้าสู่ความเมตตาของพระองค์ ส่วนพวกทุจริตนั้น พวกเขาไม่มีผู้คุ้มครอง และไม่มีผู้ช่วยเหลือเลย 
{42:9} หรือว่าพวกเขาได้ยึดถือเอาคนอื่นจากพระองค์เป็นผู้คุ้มครอง แต่อัลลอฮฺคือพระผู้คุ้มครอง และพระองค์คือพระผู้ทรงชุบชีวิตแก่คนตาย และพระองค์คือพระผู้ทรงมีอำนาจเหนือทุกสิ่ง 
{42:10} "และในเรื่องใดก็ตามที่พวกเธอขัดแย้งกัน การพิพากษานั้นย่อมกลับไปสู่อัลลอฮฺ นั้นคืออัลลอฮฺ พระเจ้าของฉัน แด่พระองค์เท่านั้น ฉันมอบหมายและยังพระองค์เท่านั้น ฉันจะกลับคืน" 
{42:11} พระเจ้าผู้ทรงสร้างเหล่าชั้นฟ้าและแผ่นดิน พระองค์ทรงบังเกิดคู่ครองแก่พวกเธอจากตัวของพวกเธอเอง และจากปศุสัตว์ทรงให้มีคู่ตัวผู้ตัวเมีย ด้วยเหตุนี้พระองค์ทรงแพร่พันธุ์พวกเธอให้มากมาย ไม่มีสิ่งใดเสมอเหมือนพระองค์ และพระองค์คือพระผู้ทรงได้ยิน พระผู้ทรงเห็น 
{42:12} บังเหียนแห่งเหล่าชั้นฟ้าและแผ่นดินเป็นสิทธิ์ของพระองค์ พระองค์ทรงเผื่อแผ่ปัจจัยยังชีพแก่ผู้ที่พระองค์ทรงประสงค์และทรงจำกัด 
{42:13} พระองค์ได้ทรงกำหนดศาสนาแก่พวกเธอ เช่นเดียวกับที่พระองค์ได้บัญชาแก่นูหฺ และที่เราได้เปิดเผยสำแดงแก่เธอ ก็เช่นเดียวกับที่เราได้บัญชาแก่อิบรอฮีม และมูซา และอีซาว่า "พวกเธอจงดํารงศาสนาไว้ให้คงมั่น และอย่าแตกแยกกันในเรื่องศาสนา สิ่งที่เธอเรียกร้องเชิญชวนบรรดาผู้ตั้งภาคีให้ตามนั้น เป็นเรื่องใหญ่สำหรับพวกเขา อัลลอฮฺทรงเลือกสำหรับพระองค์ผู้ที่พระองค์ทรงประสงค์ และทรงนำทางผู้ที่ผินหน้าสู่พระองค์นั้นให้เข้าสู่พระองค์" 
{42:14} และพวกเขาไม่ได้แตกแยกกัน เว้นแต่หลังจากได้มีความรู้มายังพวกเขาแล้ว ทั้งนี้เพราะความริษยาระหว่างพวกเขากันเอง และหากไม่ใช่ลิขิตได้บันทึกไว้ที่พระเจ้าของเธอจนถึงวาระที่ กําหนดไว้แล้ว แน่นอนก็จะมีการตัดสินในระหว่างพวกเขาแล้ว และแท้จริงบรรดาผู้ได้รับมรดกคัมภีร์นี้หลังจากพวกเขานั้น ก็อยู่ในการสงสัยเกี่ยวกับมันเช่นกัน 
{42:15} ด้วยเหตุนั้น เธอจงเรียกร้องเชิญชวนและดํารงมั่นอยู่ในแนวทางที่เที่ยงธรรม ดังที่เธอได้รับ บัญชา และอย่าได้ปฏิบัติตามอารมณ์ของพวกเขา และจงกล่าวว่า "ฉันได้มีศรัทธาต่อสิ่งที่มีอยู่ในคัมภีร์ตามที่อัลลอฮฺทรงประทานลงมา และฉันรับบัญชาให้พิพากษาอย่างยุติธรรมระหว่างพวกเธอ อัลลอฮฺคือพระเจ้าของฉันและพระเจ้าของพวกเธอ การงานของฉันก็จะได้แก่ฉัน และการงานของพวกเธอก็จะได้แก่พวกเธอ ไม่มีการโต้แย้งใด ๆ ระหว่างพวกเรากับพวกเธอ อัลลอฮฺจะทรงรวบรวมพวกเราด้วยกันทั้งหมด และยังพระองค์คือการกลับคืน" 
{42:16} ส่วนบรรดาผู้โต้แย้งเกี่ยวกับ(ศาสนาของ)อัลลอฮฺ หลังจากที่ได้เป็นที่ยอมรับแล้ว การโต้แย้งของพวกเขาปราศจากเหตุผลในทัศนะของพระเจ้าของพวกตน และพวกเขาจะได้รับความกริ้วโกรธ และพวกเขาจะได้รับการลงโทษอย่างสาหัส 
{42:17} อัลลอฮฺคือพระผู้ทรงประทานคัมภีร์(อัลกุรอาน)นี้ลงมาด้วยความสัตย์จริง และทรงประทานความสมดุล และเธอไม่รู้ดอก บางทีวันโลกาวินาศนั้นอยู่ใกล้ 
{42:18} บรรดาผู้ไม่มีศรัทธาในเรื่องนี้ก็เร่งเร้าจะให้เกิดขึ้น ส่วนบรรดาผู้ที่มีศรัทธาก็มีความหวั่นกลัวในเรื่องวันโลกาวินาศ และพวกเขารู้ว่ามันเป็นความจริง มิหรือ บรรดาผู้โต้เถียงเกี่ยวกับเรื่องวันโลกาวินาศนั้นอยู่ในความหลงผิดอันไกลลิบ? 
{42:19} อัลลอฮฺทรงเอ็นดูต่อปวงบ่าวของพระองค์ ทรงประทานปัจจัยยังชีพแก่ผู้ที่พระองค์ทรงประสงค์ และพระองค์คือพระผู้ทรงพลัง พระผู้ทรงมีอํานาจ 
{42:20} ผู้ใดปรารถนาผลตอบแทนของปรโลก เราจะเพิ่มผลตอบแทนของเขาแก่เขา และผู้ใดปรารถนาผลตอบแทนแห่งโลกนี้ เราจะให้แก่เขาบางส่วนในสิ่งนั้น และสำหรับเขาจะไม่ได้ส่วนใดอีกในปรโลก 
{42:21} หรือว่าพวกเขามีเหล่าภาคี ที่ได้กําหนดศาสนาแก่พวกเขา ซึ่งอัลลอฮฺไม่ได้ทรงอนุมัติและหากไม่ใช่ลิขิตแห่งการพิพากษา (ที่ได้กําหนดไว้ก่อนแล้ว) ก็คงมีการตัดสินในระหว่างพวกเขาไปแล้ว แท้จริงพวกทุจริตนั้น พวกเขาจะได้รับการลงโทษอันเจ็บปวด 
{42:22} เธอจะเห็นพวกทุจริตหวั่นกลัว เนื่องจากสิ่งที่พวกตนขวนขวายเอาไว้ และมันจะต้องเกิดขึ้นแก่พวกเขา ส่วนบรรดาผู้ที่มีศรัทธาและปฏิบัติคุณงามความดีจะอยู่ในอุทยานแห่งสวนสวรรค์ พวกเขาจะได้รับสิ่งที่พวกเขาปรารถนา ณ ที่พระเจ้าของพวกเธอ นั่นคือความโปรดปรานอันยิ่งใหญ่ 
{42:23} นั่นคืออัลลอฮฺ ทรงแจ้งข่าวดีแก่ปวงบ่าวของพระองค์ ซึ่งพวกเขาได้มีศรัทธาและกระทำคุณงามความดี จงกล่าวเถิด "ฉันไม่ได้ขอร้องค่าตอบแทนใด ๆ ในการนี้จากพวกเธอ เว้นแต่เพื่อความรักใคร่ในเครือญาติ" และผู้ใดประพฤติดี เราจะเพิ่มพูนความดีในนั้นให้แก่เขา แท้จริงอัลลอฮฺคือพระผู้ทรงอภัย พระผู้ทรงชื่นชม 
{42:24} หรือพวกเขากล่าวว่า เขาได้อุปโลกน์ความเท็จให้แก่อัลลอฮฺ ดังนั้นหากอัลลอฮฺทรงประสงค์ พระองค์จะทรงผนึกหัวใจเธอก็ยังได้ และอัลลอฮฺทรงขจัดความเท็จให้หมดไป และทรงยืนยันความสัตย์จริงด้วยพระดำรัสของพระองค์ แท้จริงพระองค์ทรงรอบรู้สิ่งที่อยู่ในทรวงอก 
{42:25} และพระองค์คือพระผู้ทรงรับการขออภัยโทษจากปวงบ่าวของพระองค์ และทรงอภัยจากความผิดทั้งหลายและพระองค์ทรงรอบรู้สิ่งที่พวกเธอกระทำ 
{42:26} และพระองค์ทรงตอบสนองบรรดาผู้ที่มีศรัทธาและกระทำคุณงามความดี และพระองค์จะทรงเพิ่มพูนจากความโปรดปรานของพระองค์แก่พวกเขา และบรรดาผู้ปฏิเสธศรัทธานั้น พวกเขาจะได้รับการลงโทษอย่างสาหัส 
{42:27} และหากอัลลอฮฺทรงประทานปัจจัยยังชีพอย่างกว้างขวางแก่ปวงบ่าวของพระองค์ แน่นอนพวกเขาก็จะก่อความเสียหายขึ้นในแผ่นดิน แต่พระองค์ทรงประทานให้ตามปริมาณที่พระองค์ทรงประสงค์ แท้จริงพระองค์เป็นพระผู้ทรงตระหนักรู้ พระผู้ทรงเห็นปวงบ่าวของพระองค์ 
{42:28} และพระองค์คือพระผู้ทรงหลั่งน้ำฝนลงมาหลังจากที่พวกเขาหมดหวังกัน และพระองค์ทรงแผ่กระจายพระเมตตาของพระองค์ และพระองค์คือพระผู้ทรงคุ้มครอง พระผู้ทรงเป็นที่สรรเสริญ 
{42:29} และหนึ่งในเหล่าสัญญาณของพระองค์ คือการสร้างเหล่าชั้นฟ้าและแผ่นดิน และสิ่งที่พระองค์ทรงแพร่กระจายไปทั่วในระหว่างทั้งสองนั้น อันได้แก่สิ่งที่มีชีวิตทั้งหลาย และพระองค์ทรงมีอานุภาพที่จะรวบรวมพวกเขา หากพระองค์ทรงประสงค์ 
{42:30} และเคราะห์กรรมอันใดที่ประสบแก่พวกเธอ ก็เนื่องด้วยน้ำมือของพวกเธอเองได้ขวนขวายไว้และพระองค์ทรงอภัยเป็นส่วนมาก 
{42:31} และพวกเธอไม่สามารถจะหนีรอดไปได้ในแผ่นดินนี้ และอื่นจากอัลลอฮฺแล้ว พวกเธอก็จะไม่มีผู้คุ้มครอง และไม่มีผู้ช่วยเหลือเลย 
{42:32} และหนึ่งในเหล่าสัญญาณของพระองค์คือมีเหล่านาวาแล่นอย่างสงบอยู่ในท้องทะเลเยี่ยงภูเขา 
{42:33} ถ้าพระองค์ทรงประสงค์ พระองค์ก็จะทรงให้ลมหยุดนิ่ง แล้วมันก็จะหยุดนิ่งอยู่ในท้องทะเลนั้น แท้จริง ในการนั้นย่อมเป็นสัญญาณแก่ผู้อดทน ผู้ขอบพระคุณ ทุกคน 
{42:34} หรือพระองค์จะทรงทำให้มันอับปางลงก็ได้ เนื่องด้วย(บาป)ที่พวกเขาขวนขวายเอาไว้ และพระองค์ทรงอภัยเป็นส่วนมาก 
{42:35} และเพื่อให้บรรดาผู้โต้แย้งเกี่ยวกับสัญญาณทั้งหลายของเราจะได้รู้ว่า พวกเขานั้นไม่มีทางที่จะหลบหนีไปได้ 
{42:36} และสิ่งใดที่พวกเธอได้รับนั้น เป็นเพียงความสนุกสนานเพลิดเพลินแห่งชีวิตโลกนี้เท่านั้น แต่สิ่งที่มีอยู่ ณ ที่อัลลอฮฺนั้น ดีกว่าและจีรังกว่าสำหรับบรรดาผู้ที่มีศรัทธา และพวกเขามอบหมายต่อพระเจ้าของพวกตน 
{42:37} และบรรดาผู้ที่หลีกเลี่ยงการทำบาปมหันต์และการทำลามก และเมื่อใดพวกเขากริ้วโกรธ พวกเขาก็อภัยให้ 
{42:38} และบรรดาผู้ตอบรับต่อพระเจ้าของพวกตนและดํารงการนมาซ และกิจการของพวกเขาก็มีการปรึกษาหารือระหว่างกัน และบริจาคจากสิ่งที่เราได้ประทานให้แก่พวกเขา 
{42:39} และบรรดาผู้ที่เมื่อพวกเขาถูกข่มเหง พวกเขาก็ต่อสู้เอาชนะ 
{42:40} และการตอบแทนความชั่วคือความชั่วเยี่ยงเดียวกับมัน แต่ผู้ใดอภัยและไกล่เกลี่ยคืนดีกัน รางวัลตอบแทนของเขาอยู่ที่อัลลอฮฺ แท้จริงพระองค์ไม่ทรงโปรดปรานพวกทุจริต 
{42:41} และถ้าผู้ใดต่อสู้เอาชนะหลังจากที่ถูกอยุติธรรม ชนเหล่านั้นก็จะไม่มีทางที่จะเอาผิดพวกเขา 
{42:42} ส่วนทางที่จะเอาผิดได้นั้น ได้แก่บรรดาผู้ที่ทุจริตต่อผู้คน และล่วงละเมิดในแผ่นดินโดยปราศจากความเป็นธรรม ชนเหล่านี้ พวกเขาจะได้รับการลงโทษอันเจ็บปวด 
{42:43} และแน่นอนผู้ที่อดทนและให้อภัย แท้จริงนั่นคือ ส่วนหนึ่งจากกิจการที่หนักแน่นมั่นคง 
{42:44} และผู้ใดที่อัลลอฮฺทรงให้เขาหลงทาง เขาก็จะไม่มีผู้คุ้มครองภายหลังจากพระองค์ และเธอจะเห็นพวกทุจริต เมื่อพวกเขามองเห็นการลงโทษ พวกเขาจะกล่าวว่า "มีหนทางที่จะได้กลับไปบ้างไหม?" 
{42:45} และเธอจะเห็นพวกเขาถูกนำมาข้างหน้าไฟนรก สยบจำนนอย่างอัปยศ พวกเขาแอบชำเลืองมองด้วยปลายตา และบรรดาผู้ที่มีศรัทธาจะกล่าวว่า "พวกที่สูญเสียคือ บรรดาผู้ที่สูญเสียตนเอง และครอบครัวของตนในวันฟื้นคืนชีพ" มิหรือ พวกทุจริตนั้นจะอยู่ในการลงโทษอันถาวร? 
{42:46} และพวกเขาจะไม่มีผู้คุ้มครองให้ความช่วยเหลือแก่พวกเขา นอกจากอัลลอฮฺ และผู้ใดที่อัลลอฮฺทรงให้เขาหลงทาง เขาผู้นั้นก็จะไม่มีหนทาง 
{42:47} จงตอบรับการเรียกร้องของพระเจ้าของพวกเธอเถิด ก่อนการมาถึงของวันหนึ่งจากอัลลอฮฺ ซึ่งจะไม่มีทางหลีกเลี่ยงได้ และในวันนั้นพวกเธอจะไม่มีที่พักพิง และพวกเธอก็จะไม่มีทางปฏิเสธอีกด้วย 
{42:48} แต่ถ้าพวกเขาผินหลังให้ เราก็ไม่ได้ส่งเธอมายังพวกเขาเพื่อเป็นผู้คุ้มกันรักษา หน้าที่ของเธอเพียงแต่เผยแผ่เท่านั้น และแท้จริง ถ้าเราจะให้มนุษย์ลิ้มรสความเมตตาจากเรา เขาก็จะยินดีกับมัน และหากเคราะห์กรรมประสบแก่พวกเขา เนื่องจากน้ำมือของพวกเขาเองได้ประกอบไว้ มนุษย์นั้นก็เป็นผู้เนรคุณเสมอ 
{42:49} อํานาจการปกครองแห่งเหล่าชั้นฟ้าและแผ่นดินนั้นเป็นสิทธิ์ของอัลลอฮฺ พระองค์ทรงสร้างสิ่งที่พระองค์ทรงประสงค์ พระองค์ทรงประทานลูกเพศหญิงแก่ผู้ที่พระองค์ทรงประสงค์ และทรงประทานลูกเพศชายแก่ผู้ที่พระองค์ทรงประสงค์ 
{42:50} หรือพระองค์ทรงประทานทั้งคู่แก่พวกเขา คือทั้งลูกเพศชายและเพศหญิง และพระองค์ทำให้ผู้ที่พระองค์ทรงประสงค์เป็นหมัน แท้จริงพระองค์เป็นพระผู้ทรงรอบรู้ พระผู้ทรงมีอำนาจ 
{42:51} และสำหรับมนุษย์มนุษย์ ไม่มีวิธีที่อัลลอฮฺจะทรงสนทนากับเขา นอกจากโดยทางการเปิดเผยสำแดงหรือโดยทางเบื้องหลังฉากกั้น หรือโดยที่พระองค์จะส่งทูตมา แล้วเขาก็จะนำการเปิดเผยสำแดงมาตามที่พระองค์ทรงประสงค์ โดยพระอนุมัติของพระองค์ แท้จริงพระองค์คือพระผู้ทรงสูงส่ง พระผู้ทรงมีปรีชาญาณ 
{42:52} และเช่นนั้นแหละเราได้เปิดเผยสำแดงวิญญาณ(อัลกุรอาน)แก่เธอ ตามบัญชาของเรา เธอไม่เคยรู้มาก่อนเลยว่า อันใดคือคัมภีร์ และอันใดคือการศรัทธา ทว่าเราได้บันดาลให้อัลกุรอานเป็นรัศมี เพื่อใช้มันชี้แนะทางแก่ผู้ที่เราประสงค์จากปวงบ่าวของเรา และแท้จริงเธอนั้นจะชี้นำสู่ทางเที่ยง 
{42:53} ทางของอัลลอฮฺ ซึ่งสิ่งที่อยู่ในเหล่าชั้นฟ้า และสิ่งที่อยู่ในแผ่นดินนั้น เป็นกรรมสิทธิ์ของพระองค์ มิหรือ สู่อัลลอฮฺเท่านั้น ที่มวลกิจการจะกลับคืน? 
{43:1} ฮามีม 
{43:2} ขอสาบานด้วยคัมภีร์อันชัดแจ้ง 
{43:3} แท้จริงเราได้ทำให้คัมภีร์เป็นกุรอานภาษาอาหรับ เพื่อพวกเธอจะได้ไตร่ตรอง 
{43:4} และแท้จริงมัน ซึ่งอยู่ในกระดานที่ถูกพิทักษ์ ณ ที่เรานั้น ช่างสูงส่งยิ่ง พรั่งพร้อมด้วยปรัชญา 
{43:5} จะให้เรายกเลิกการส่งข้อตักเตือนมาแก่พวกเธอ เพราะพวกเธอเป็นหมู่ชนผู้ฝ่าฝืน กระนั้นหรือ? 
{43:6} และตั้งเท่าใดแล้วที่เราได้ส่งนบีมาในชนรุ่นแรก 
{43:7} และไม่มีนบีสักคนที่ได้มายังพวกเขา แล้วไม่ได้ถูกพวกเขาเยาะเย้ย 
{43:8} เราจึงได้ทำลายบรรดาผู้เข้มแข็งทางสมรรถภาพมากกว่าพวกเขา และอุทาหรณ์ของชนรุ่นแรกก็ได้ล่วงลับไปแล้ว 
{43:9} และหากเธอถามพวกเขา "ผู้ใดเล่าเป็นผู้สร้างเหล่าชั้นฟ้าและแผ่นดิน?" แน่นอนพวกเขาจะกล่าวว่า "มันถูกสร้างโดยพระผู้ทรงมีอํานาจ พระผู้ทรงรอบรู้" 
{43:10} พระผู้ซึ่งทรงแผ่แผ่นดินให้กว้างสำหรับพวกเธอ และทรงทำให้มีถนนหนทางในแผ่นดินสำหรับพวกเธอ เพื่อพวกเธอจะบรรลุสู่เป้าหมาย 
{43:11} และพระผู้ซึ่งทรงหลั่งน้ำลงมาจากฟากฟ้าตามปริมาณ และด้วยน้ำนั้น เราได้ชุบชีวิตแผ่นดินที่แห้งแล้ง เช่นนั้นแหละพวกเธอจะถูกนำออกมา(ให้ฟื้นคืนชีพ) 
{43:12} และพระผู้ซึ่งทรงสร้างทุกสรรพสิ่งเป็นคู่ ๆ และสำหรับพวกเธอทรงบันดาลให้เรือและปศุสัตว์เป็นสิ่งที่พวกเธอใช้ขับขี่ 
{43:13} เพื่อพวกเธอจะได้นั่งอยู่บนหลังของมันอย่างมั่นคง แล้วพวกเธอจะได้รำลึกถึงความโปรดปรานของพระเจ้าของพวกเธอ เมื่อพวกเธอได้นั่งขี่มันแล้ว และพวกเธอก็จะกล่าวว่า "พระพิสุทธิคุณแห่งพระผู้ทรงบันดาลให้พาหนะนี้เป็นเครื่องอำนวยความสะดวกแก่พวกข้าฯ และพวกข้าฯนี้ไม่เคยสามารถที่จะควบคุมมันได้เลย" 
{43:14} "และแท้จริงเราจะต้องเป็นผู้กลับไปสู่พระเจ้าของเราอย่างแน่นอน" 
{43:15} และพวกเขาได้ตั้งบ่าวบางคนของพระองค์ให้เป็นภาคหนึ่งของพระองค์ แท้จริงมนุษย์นั้นเนรคุณอย่างชัดแจ้ง 
{43:16} พระองค์ยึดเอาจากสิ่งที่พระองค์ทรงสร้างนั้นมาเป็นธิดา และพระองค์ทรงเลือกสรรบุตรให้แก่พวกเธอกระนั้นหรือ? 
{43:17} และหากพวกเขาคนใดได้รับข่าวดี ตามที่เขาได้ตั้งอุปมาแก่พระผู้ทรงเมตตา ใบหน้าของเขาก็หมองคล้ำไม่เสื่อมคลาย และเขาก็เศร้าสลด 
{43:18} และผู้ที่ถูกเลี้ยงให้เติบโตมาท่ามกลางเครื่องประดับ และในการโต้เถียงก็ไม่มีอันใดชัดแจ้งนั่นหรือ? (ที่จะให้เป็นภาคีของพระองค์) 
{43:19} และพวกเขาได้อุปโลกน์มะลาอิกะฮฺ ซึ่งพวกเขาเป็นบ่าวของพระผู้ทรงเมตตา ให้เป็นเพศหญิง พวกเขารู้เห็นเป็นพยานในการสร้างพวก(มะลาอิกะฮฺ) กระนั้นหรือ? การเป็นสักขีพยานของพวกเขาจะถูกบันทึกไว้ และพวกเขาจะถูกสอบสวน 
{43:20} และพวกเขากล่าวอีกว่า "หากพระผู้ทรงเมตตาทรงประสงค์จริง พวกเราก็คงไม่เคารพสักการะพวก(เทวรูป)นั้นดอก" พวกเขาไม่มีความรู้อันใดในเรื่องนั้น พวกเขาเพียงแต่คาดคะเนเท่านั้น 
{43:21} หรือว่าเราได้ประทานคัมภีร์แก่พวกเขาก่อนหน้านั้น พวกเขาจึงยึดถือคัมภีร์นั้นไว้อย่างมั่นคง? 
{43:22} หามิได้! พวกเขากล่าวว่า "แท้จริงเราได้พบเห็นบรรพบุรุษของเรายึดถือประเพณีประชาชาติหนึ่ง ดังนั้นเราจึงถูกชี้นำให้ตามแนวทางของพวกเขา" 
{43:23} และเช่นนั้นแหละ เราไม่ได้ส่งผู้ตักเตือนคนใดก่อนหน้าเธอไปยังเมืองใด เว้นแต่บรรดาผู้ฟุ่มเฟือยของมันจะกล่าวว่า "เราได้พบเห็นบรรพบุรุษของเรายึดถือประเพณีประชาชาติหนึ่ง ดังนั้นเราจึงดําเนินตามแนวทางของพวกเขา" 
{43:24} เขากล่าวว่า "หากว่าฉันได้นำมาให้พวกเธอ ซึ่งแนวทางที่ถูกต้องกว่าที่พวกเธอได้พบเห็นบรรพบุรุษของพวกเธอยึดถืออยู่เล่า?" พวกเขากล่าวว่า "แท้จริงเราเป็นผู้ปฏิเสธศรัทธาต่อสิ่งที่ถูกส่งมาแก่พวกท่าน" 
{43:25} ดังนั้นเราจึงได้ลงโทษพวกเขา บัดนี้จงดูเถิดว่า บั้นปลายของบรรดาผู้ปฏิเสธนั้นจะเป็นเช่นใด 
{43:26} และ(จงรำลึก)เมื่ออิบรอฮีมได้กล่าวแก่บิดาของตนและหมู่ชนของตนว่า "แท้จริงฉันขอปลีกตัวจากสิ่งที่พวกท่านเคารพสักการะ" 
{43:27} "นอกจากพระผู้ซึ่งทรงบังเกิดฉันเท่านั้น เพราะแท้จริงพระองค์จะทรงชี้แนะทางที่ถูกต้องแก่ฉัน" 
{43:28} และเขาได้ทำให้คําปฏิญาณคงอยู่ต่อไปในลูกหลานของตน หวังว่าพวกเขาจะกลับมาสำนึกผิด 
{43:29} ยิ่งกว่านั้น ฉันได้ให้พวกเขาเหล่านั้น และบรรพบุรุษของพวกเขา หลงระเริงอยู่ จนกระทั่งได้มีสัจธรรมและศาสนทูตผู้ประกาศสาส์นอย่างชัดแจ้งมายังพวกเขา 
{43:30} ครั้นเมื่อได้มีสัจธรรมมายังพวกเขา พวกเขาก็กล่าวว่า "นี้คือไสยศาสตร์ และแท้จริง พวกเราก็เป็นผู้ปฏิเสธศรัทธาต่อสัจธรรมนั้น" 
{43:31} และพวกเขากล่าวว่า "เหตุใดอัลกุรอานนี้จึงไม่ถูกประทานลงมาให้แก่ชายใดสักคน อันเป็นผู้ยิ่งใหญ่แห่งสองเมืองนี้เล่า?" 
{43:32} พวกเขาเป็นผู้แบ่งปันความเมตตาแห่งพระเจ้าของเธอกระนั้นหรือ? เราต่างหากที่เป็นผู้แบ่งปันปัจจัยยังชีพของพวกเขาระหว่างพวกเขาในชีวิตโลกนี้ และเราได้เชิดชูบางคนในหมู่พวกเขาเหนือกว่าอีกบางคนหลายชั้น เพื่อพวกเขาจะได้พึ่งพาอาศัยซึ่งกันและกัน และความเมตตาของพระเจ้าของเธอนั้นดียิ่งกว่าสิ่งที่พวกเขาสะสมไว้ 
{43:33} และหากไม่ใช่เพราะการที่ปวงมนุษย์จะเป็นประชาชาติเดียวกันแล้ว เราก็จะบันดาลให้หลังคาบ้านของผู้ที่ปฏิเสธศรัทธาต่อพระผู้ทรงเมตตานั้นเป็นเงิน รวมทั้งบันไดที่พวกเขาขึ้น 
{43:34} และรวมทั้งประตูบ้านและเตียงตั่ง ที่พวกเขานอนเอกเขนกบนนั้น 
{43:35} และเครื่องประดับทองคํา แต่ทั้งหมดนั้นเป็นเพียงสิ่งอำนวยความสุขแห่งชีวิตโลกนี้เท่านั้นส่วนปรโลก ณ ที่พระเจ้าของเธอนั้นจะเป็นของบรรดาผู้ยำเกรง 
{43:36} และผู้ใดเมินจากการรำลึกถึงพระผู้ทรงเมตตา เราจะประกบชัยฏอนตัวหนึ่งให้แก่เขา แล้วมันก็จะเป็นคู่ของเขา 
{43:37} และแท้จริง พวกมันจะขัดขวางพวกเขาออกจากทางที่ถูกต้อง แต่พวกเขาคิดว่า พวกเขานั้นอยู่ในแนวทางที่ถูกต้องแล้ว 
{43:38} จนกระทั่งเมื่อเขาได้มายังเรา(ในวันฟื้นคืนชีพ) เขาจะกล่าวขึ้นว่า "อนิจจา ถ้าระหว่างฉันกับเธอมีระยะทางห่างกันเช่นบูรพทิศกับประจิมทิศก็จะดี สหายผู้นี้ ช่างชั่วช้าเสียนี่กระไร!" 
{43:39} และในวันนี้มันจะไม่อำนวยประโยชน์อันใดเลยแก่พวกเธอ เนื่องจากพวกเธอเคยทุจริต แม้ว่าพวกเธอจะมีหุ้นส่วนร่วมกันในการได้รับโทษก็ตาม 
{43:40} แล้วเธอจะทำให้คนหูหนวกได้ยิน หรือชี้ทางแก่คนตาบอดและผู้ที่อยู่ในความหลงผิดอย่างชัดแจ้งกระนั้นหรือ? 
{43:41} มาตรว่าเราจะเอาชีวิตเธอไป เราก็จะลงโทษพวกเขาแน่ 
{43:42} หรือเราจะแสดงให้เธอเห็นสิ่งที่เราได้สัญญากับพวกเขา แท้จริงเรานั้นมีอานุภาพเหนือพวกเขา 
{43:43} ดังนั้นจงยึดมั่นตามที่ได้ถูกเปิดเผยสำแดงแก่เธอ แท้จริงเธอนั้นอยู่บนแนวทางอันเที่ยงตรง 
{43:44} และแท้จริงอัลกุรอานคือข้อตักเตือนแก่เธอและแก่หมู่ชนของเธอ และพวกเธอจะถูกสอบสวน 
{43:45} และเธอจงถามผู้ที่เราได้ส่งมาก่อนเธอจากบรรดาศาสนทูตของเราว่า เราได้ตั้งบรรดาพระเจ้า อื่นจากพระผู้ทรงเมตตา เพื่อเป็นที่เคารพสักการะบ้างไหม? 
{43:46} และโดยแน่นอนเราได้ส่งมูซาพร้อมด้วยบรรดาอภินิหารสัญญาณของเราไปยังฟิรเอานฺ และบรรดาชนชั้นผู้นำของเขา แล้วเขากล่าวว่า "ฉันเป็นศาสนทูตของพระเจ้าแห่งสากลโลก" 
{43:47} ครั้นเมื่อเขาได้มายังพวกเขาพร้อมด้วยบรรดาอภินิหารสัญญาณของเราแล้ว พวกเขาก็หัวเราะเยาะต่อสิ่งเหล่านั้น 
{43:48} และเราไม่ได้แสดงอภินิหารสัญญาณอันใดแก่พวกเขา เว้นแต่ว่าแต่ละอย่างจะยิ่งใหญ่กว่าอีกอย่าง และเราได้คร่าพวกเขาด้วยการลงโทษ หวังว่าพวกเขาจะกลับมาสำนึกผิด 
{43:49} และพวกเขากล่าวว่า "โอ้ มายากร! จงวิงวอนต่อพระเจ้าของท่านให้แก่พวกเรา ตามที่พระองค์ได้ทรงสัญญาไว้กับท่าน แท้จริงเราจะเป็นผู้อยู่ในแนวทางที่ถูกต้อง" 
{43:50} ครั้นเมื่อเราได้ปลดเปลื้องการทรมานให้พ้นไปจากพวกเขา บัดนั้นพวกเขาก็กลับผิดสัญญา 
{43:51} และฟิรเอานฺได้ประกาศท่ามกลางราษฎรของตน เขากล่าวว่า "โอ้ ราษฎรของข้า อาณาจักรแห่งอียิปต์นี้ไม่ได้เป็นของข้าดอกหรือ? และแม่น้ำเหล่านี้ก็ไหลผ่านเบื้องล่างข้า พวกเจ้าไม่เห็นดอกหรือ?" 
{43:52} "ยิ่งกว่านั้นข้ายังดีกว่าคนนี้ ซึ่งเขาเป็นคนอัปยศ และพูดจาแทบจะไม่ชัดถ้อยชัดคํา ไม่ใช่หรือ?" 
{43:53} "แล้วเหตุใดจึงไม่มีกําไลทองให้เขาได้สวมบ้างเล่า? หรือมีมะลาอิกะฮฺติดตามมาอยู่กับเขา" 
{43:54} เขาจึงได้หลอกลวงราษฎรของตน แล้วพวกเขาก็ภักดีต่อเขา แท้จริงพวกเขาเป็นหมู่ชนผู้ฝ่าฝืน 
{43:55} เมื่อพวกเขาได้ทำให้เรากริ้ว เราก็ลงโทษพวกเขา เราได้ทำให้พวกเขาจมน้ำทั้งหมด 
{43:56} และเราได้ทำให้พวกเขาเป็นอดีตที่ล่วงลับและอุทธาหรณ์แก่คนรุ่นหลัง 
{43:57} และเมื่อบุตรมัรยัมถูกยกเป็นอุทาหรณ์ พลันหมู่ชนของเธอก็โห่ร้องอย่างขบขันต่ออุทาหรณ์นั้น 
{43:58} และพวกเขากล่าวว่า "บรรดาพระเจ้าของเราดีกว่าหรือว่าเขา(อีซา)?" พวกเขาเปรียบเทียบเรื่องนี้แก่เธอ เพียงแต่เพื่อโต้เถียง ยิ่งกว่านั้นพวกเขาเป็นหมู่ชนที่ชอบการโต้เถียงอีกด้วย 
{43:59} เขาเพียงแต่เป็นบ่าวคนหนึ่ง ซึ่งเราได้ประทานความโปรดปรานแก่เขา และเราได้ทำให้เขาเป็นแบบอย่างที่ดีแก่วงศ์วานของอิสรออีล 
{43:60} และหากเราประสงค์ เราจะตั้งให้มะลาอิกะฮฺในแผ่นดินนี้เป็นผู้สืบช่วงต่อจากพวกเธอ 
{43:61} "และแท้จริงเขา เป็นเครื่องหมายแห่งวันโลกาวินาศ ดังนั้นเธออย่าได้สงสัยในเรื่องนี้ แต่จงปฏิบัติตามฉัน นี้คือแนวทางอันเที่ยงตรง" 
{43:62} และอย่าให้ชัยฏอนมาขัดขวางพวกเธอ แท้จริงมันเป็นศัตรูตัวฉกาจของพวกเธอ 
{43:63} และเมื่ออีซาได้มาพร้อมด้วยหลักฐานทั้งหลายอันชัดแจ้ง เขากล่าวว่า "แน่นอนฉันได้มาหาพวกเธอพร้อมด้วยการเป็นนบีและบทบัญญัติแห่งอินญีล และเพื่อฉันจะได้ชี้แจงแก่พวกเธอให้กระจ่างแจ้งในบางเรื่องที่พวกเธอขัดแย้งกัน ดังนั้นพวกเธอจงยำเกรงอัลลอฮฺ และภักดีต่อฉันเถิด" 
{43:64} "แท้จริงอัลลอฮฺนั้น พระองค์คือพระเจ้าของฉัน และพระเจ้าของพวกเธอ ดังนั้นจงเคารพสักการะพระองค์เถิด นี่คือแนวทางอันเที่ยงตรง" 
{43:65} นิกายต่าง ๆ ได้ขัดแย้งกันในระหว่างพวกเขา ดังนั้นความหายนะจงประสบต่อพวกทุจริตเนื่องจากการลงโทษแห่งวันอันเจ็บปวด 
{43:66} พวกเขาคอยสิ่งใดอีกไหม? นอกจากวันโลกาวินาศ ซึ่งมันจะมาหาพวกเขาอย่างกระทันหันโดยที่พวกเขาไม่รู้สึกตัว 
{43:67} ในวันนั้นบรรดามิตรสหายจะเป็นศัตรูกัน นอกจากบรรดาผู้ยำเกรง(อัลลอฮฺ) 
{43:68} โอ้ ปวงบ่าวของฉัน ไม่มีสิ่งน่าหวาดกลัวสำหรับพวกเธอในวันนี้ และพวกเธอจะไม่เศร้าโศก 
{43:69} บรรดาผู้ที่มีศรัทธาต่อสัญญาณทั้งหลายของเรา และพวกเขาเป็นผู้นอบน้อม 
{43:70} จงเข้าไปในสวนสวรรค์ทั้งพวกเธอเองและคู่ครองของพวกเธออย่างสุขเกษม 
{43:71} จะมีจานทำด้วยทองคําและจอกถูกนำมาเวียนรอบตัวพวกเขา และในสวนสวรรค์นั้น จะมีสิ่งที่จิตใฝ่ปรารถนา และสายตาชื่นชม และพวกเธอจะเป็นอมตะอยู่ในนั้น 
{43:72} และนั่นคือสวนสวรรค์ซึ่งพวกเธอได้รับเป็นมรดก เนื่องจากที่พวกเธอได้เคยกระทำไว้ 
{43:73} ในสวนสวรรค์นั้นจะมีผลไม้มากมายสำหรับพวกเธอ พวกเธอจะได้กินจากมัน 
{43:74} แท้จริงเหล่าทรชนนั้น จะเป็นอมตะอยู่ในการลงโทษของนรกญะฮันนัม 
{43:75} การลงโทษนั้นจะไม่ถูกลดหย่อนแก่พวกเขา และในการลงโทษนั้น พวกเขาเป็นผู้หมดหวัง 
{43:76} และเราไม่ได้อยุติธรรมต่อพวกเขา แต่พวกเขาต่างหากที่เป็นผู้ทุจริตต่อตัวเอง 
{43:77} และพวกเขาจะร้องเรียกขึ้นว่า "โอ้ มาลิก! โปรดให้พระเจ้าของท่านทรงจัดการให้เราตายเสียเถิด" เขากล่าวว่า "แท้จริงพวกเธอจะเป็นผู้พำนักถาวรอยู่ในนี้" 
{43:78} โดยแน่นอนเราได้นำความสัตย์จริงมายังพวกเธอแล้ว แต่พวกเธอส่วนมากเป็นผู้ชิงชังความจริง 
{43:79} หรือว่าพวกเขาได้ตกลงวางแผนในเรื่องใด เราก็เป็นผู้วางแผนเช่นกัน 
{43:80} หรือพวกเขาคิดว่า เราไม่ได้ยินความลับของพวกเขาและการประชุมลับของพวกเขา หามิได้! และทูตของเราอยู่กับพวกเขาเพื่อบันทึก 
{43:81} จงกล่าวเถิด "ถ้าหากพระผู้ทรงเมตตาทรงมีพระบุตรจริง ฉันก็จะเป็นคนแรกในหมู่ผู้เคารพสักการะ" 
{43:82} พระพิสุทธิคุณแห่งพระเจ้าแห่งเหล่าชั้นฟ้าและแผ่นดิน พระเจ้าแห่งพระบัลลังก์ (ทรงห่างเหิน)จากสิ่งพวกเขาเสกสรรพรรณา 
{43:83} ดังนั้นเธอจงปล่อยพวกเขาให้มั่วสุมและหลงระเริง จนกว่าพวกเขาจะได้พบกับวัน(ฟื้นคืนชีพ)ของพวกตน ซึ่งพวกเขาถูกสัญญาไว้ 
{43:84} และพระองค์นั้น ในชั้นฟ้าก็ทรงเป็นพระผู้เป็นเจ้า และในแผ่นดินก็ทรงเป็นพระผู้เป็นเจ้า และพระองค์คือพระผู้ทรงมีปรีชาญาณ พระผู้ทรงรอบรู้ 
{43:85} ทรงจำเริญ พระผู้ซึ่งอํานาจแห่งเหล่าชั้นฟ้าและแผ่นดินและสิ่งที่อยู่ในระหว่างทั้งสองเป็นกรรมสิทธิ์ของพระองค์ และ ณ ที่พระองค์นั้นคือความรอบรู้แห่งวันโลกาวินาศ และยังพระองค์เท่านั้นที่พวกเธอจะถูกนำกลับคืน 
{43:86} และบรรดาผู้ที่วิงวอนขอสิ่งอื่นจากพระองค์นั้น จะไม่มีอํานาจในการขอการรับรอง นอกจากผู้ยืนยันเป็นสักขีพยานด้วยความสัตย์จริง และพวกเขารู้ดี 
{43:87} และถ้าเธอถามพวกเขาว่า "ผู้ใดเป็นผู้สร้างพวกเขา?" แน่นอนพวกเขาจะกล่าวว่า "อัลลอฮฺ" แล้วเหตุใดเล่าพวกเขาจึงหันเหออกไปทางอื่น 
{43:88} และคำกล่าวของเขาคือ "โอ้ พระเจ้าของข้าฯ! แท้จริงชนเหล่านั้นเป็นหมู่ชนที่ไม่มีศรัทธา" 
{43:89} ดังนั้น เธอจงให้อภัยแก่พวกเขา และจงกล่าวว่า "ศานติ" แล้วพวกเขาก็จะได้รู้ 
{44:1} ฮามีม 
{44:2} ขอสาบานด้วยคัมภีร์อันชัดแจ้ง 
{44:3} แท้จริงเราได้ประทานอัลกุรอานลงมาในคืนอันจำเริญ แท้จริงเราเป็นผู้ตักเตือน 
{44:4} ในราตรีนั้นทุก ๆ กิจการที่สำคัญถูกจำแนก 
{44:5} เป็นบัญชามาจากเรา แท้จริงเราเป็นผู้ส่งลงมา 
{44:6} เป็นความเมตตาจากพระเจ้าของเธอ แท้จริงพระองค์คือพระผู้ทรงได้ยิน พระผู้ทรงรอบรู้ 
{44:7} พระเจ้าแห่งเหล่าชั้นฟ้าและแผ่นดินและสิ่งที่อยู่ระหว่างทั้งสอง หากพวกเธอเป็นผู้เชื่อมั่น 
{44:8} ไม่มีพระผู้เป็นเจ้าอื่นใดอีก นอกจากพระองค์ ผู้ทรงให้เป็นและผู้ทรงให้สิ้นชีพ พระเจ้าของพวกเธอและพระเจ้าแห่งบรรพบุรุษรุ่นก่อนของพวกเธอ 
{44:9} ทว่าพวกเขาละเล่นอยู่ในความสงสัย 
{44:10} ดังนั้น เธอจงคอยเฝ้าดู วันที่ฟ้าจะนำควันอันชัดเจนออกมา 
{44:11} ซึ่งจะครอบคลุมผู้คน นี่คือการลงโทษอันเจ็บปวด 
{44:12} (พวกเขาจะกล่าวว่า) "พระเจ้าของพวกข้าฯ! โปรดปลดเปลื้องการลงโทษนี้ให้พ้นจากพวกข้าฯ แท้จริงพวกข้าฯเป็นผู้มีศรัทธา" 
{44:13} ข้อตักเตือนนั้นจะเป็นผลแก่พวกเขาได้อย่างใด ทั้ง ๆ ที่ได้มีศาสนทูตผู้ชี้แจงอย่างแจ้งชัดมายังพวกเขาแล้ว 
{44:14} แล้วพวกเขาก็ผินหลังออกไปจากเขา และพวกเขากล่าวว่า "ผู้ถูกเสี้ยมสอนที่วิกลจริต" 
{44:15} แน่นอนเราจะปลดเปลื้องการลงโทษนั้นให้พ้นไปชั่วขณะหนึ่ง แล้วพวกเธอก็จะกลับไปสู่สภาพเดิม 
{44:16} วันที่เราจะกำราบพวกเขาด้วยการกำราบครั้งยิ่งใหญ่ แน่นอนเราเป็นผู้คืนสนองอย่างสาสม 
{44:17} และโดยแน่นอน เราได้ทดสอบหมู่ชนของฟิรเอานฺก่อนหน้าพวกเขา และได้มีศาสนทูตผู้มีเกียรติมายังพวกเขา 
{44:18} "จงมอบปวงบ่าวของอัลลอฮฺให้แก่ฉัน แท้จริงฉันคือศาสนทูตผู้ซื่อสัตย์สำหรับพวกเธอ" 
{44:19} "และพวกเธออย่ายกตนเหนืออัลลอฮฺ แท้จริงฉันมาหาพวกเธอ พร้อมด้วยหลักฐานอันชัดแจ้ง" 
{44:20} "และแท้จริงฉันขอความคุ้มครองต่อพระเจ้าของฉันและพระเจ้าของพวกเธอ ไม่ให้พวกเธอทำร้ายฉัน" 
{44:21} "และถ้าหากพวกเธอไม่เชื่อฉัน ก็จงถอยห่างไปจากฉัน" 
{44:22} แล้วเขาก็วิงวอนขอต่อพระเจ้าของตนว่า "ชนเหล่านี้เป็นหมู่ชนผู้กระทำความผิด" 
{44:23} (พระองค์ตรัสว่า) "ดังนั้น จงเดินทางในเวลาราตรีพร้อมด้วยปวงบ่าวของฉัน เพราะพวกเธอจะถูกติดตามอย่างแน่นอน" 
{44:24} "และจงปล่อยทะเลให้สงบนิ่ง เพราะแท้จริงพวกเขาเป็นไพร่พลที่ต้องจมน้ำตาย" 
{44:25} ตั้งเท่าใดแล้วที่พวกเขาได้ทิ้งเหล่าสวน และเหล่าตาน้ำ 
{44:26} และไร่นา และพำนักอาศัยอันมีเกียรติ 
{44:27} และความสุขสบาย ที่พวกเขาเคยมี 
{44:28} เช่นนั้นแหละ เราได้ให้หมู่ชนอื่นรับมันเป็นมรดกสืบทอด 
{44:29} ฟ้าและแผ่นดินก็ไม่ได้ร่ำไห้อาลัยต่อพวกเขา และพวกเขาจะไม่ถูกประวิงเวลา 
{44:30} และโดยแน่นอน เราได้ให้วงศ์วานของอิสรออีลรอดพ้นจากการทรมานที่น่าอดสู 
{44:31} จากฟิรเอานฺ แท้จริง เขาเป็นผู้โอหังที่มาจากผู้ฝ่าฝืน 
{44:32} และโดยแน่นอนเราได้เลือกพวกเขาเหนือประชาชาติทั้งหลายในยุคนั้น เนื่องด้วยความรอบรู้ของเรา 
{44:33} และเราได้ประทานนานาสัญญาณแก่พวกเขา ซึ่งในนั้นมีข้อทดสอบอย่างชัดแจ้ง 
{44:34} แท้จริงชนเหล่านั้น แน่นอนพวกเขาจะกล่าวว่า 
{44:35} "มันเป็นเพียงความตายครั้งแรกของเรา และเราจะไม่ถูกให้ฟื้นคืนชีพขึ้นมาอีก" 
{44:36} "ดังนั้น จงนำบรรพบุรุษของเรากลับมาอีกเถิด หากพวกท่านเป็นผู้สัตย์จริง" 
{44:37} พวกเขา(ชาวมักกะฮฺผู้ปฏิเสธ)ดีกว่า หรือว่าหมู่ชนแห่งตุบบะอฺกันแน่? และบรรดาหมู่ชนก่อนหน้าพวกเขาเราได้ทำลายล้างพวกเขา เพราะพวกเขาเหล่านั้นเป็นผู้กระทำความผิด 
{44:38} และเราไม่ได้สร้างเหล่าชั้นฟ้าและแผ่นดิน และสิ่งที่อยู่ระหว่างมันทั้งสอง อย่างไร้สาระ 
{44:39} เราไม่ได้สร้างทั้งสองเพื่ออื่นใด นอกจากเพื่อความสัตย์จริง ทว่าพวกเขาไม่รู้ 
{44:40} แท้จริงวันแห่งการพิพากษานั้นเป็นเวลาที่ถูกกําหนดไว้สำหรับพวกเขาทั้งหมด 
{44:41} วันที่ญาติมิตรหนึ่งไม่อาจจะอํานวยประโยชน์อันใดให้แก่ญาติมิตรใด และพวกเขาเองก็จะไม่ได้รับความช่วยเหลือ 
{44:42} เว้นแต่ผู้ที่อัลลอฮฺทรงมีเมตตา แท้จริงพระองค์เป็นพระผู้ทรงมีอํานาจ พระผู้ทรงปรานีเสมอ 
{44:43} แท้จริงต้นซักกูม 
{44:44} จะเป็นอาหารของคนบาป 
{44:45} เช่นทองแดงที่ถูกหลอมเดือด มันจะเดือดพล่านอยู่ในท้อง 
{44:46} เช่นการเดือดพล่านของน้ำร้อน 
{44:47} "จงจับกุมเขาไปและลากเขาไปสู่กลางเพลิงที่ลุกโชน" 
{44:48} "แล้วจงราดเอาการทรมานแห่งน้ำเดือดลงบนศีรษะของเขา" 
{44:49} "จงลิ้มรสเถิด แท้จริง เธอคือผู้มีอํานาจ ผู้มีเกียรติ" 
{44:50} "แท้จริง นี้คือสิ่งที่พวกเธอเคยสงสัย" 
{44:51} แท้จริง บรรดาผู้ยำเกรงจะอยู่ในสถานที่อันสงบปลอดภัย 
{44:52} ท่ามกลางเหล่าสวนสวรรค์ และเหล่าน้ำพุ 
{44:53} พวกเขาจะสวมอาภรณ์ทำด้วยผ้าไหมละเอียด และผ้าไหมหยาบ หันหน้าเข้าหากัน 
{44:54} เช่นนั้นแหละ เราจะให้พวกเขามีคู่ครอง เป็นดรุณีมีดวงตาสวยงาม 
{44:55} พวกเขาจะเรียกเอาผลไม้ทุกชนิดที่อยู่ในสวนสวรรค์นั้นอย่างปลอดภัย 
{44:56} ในสวนสวรรค์นั้น พวกเขาจะไม่ได้ลิ้มรสความตาย นอกจากความตายครั้งแรก และพระองค์จะทรงคุ้มครองพวกเขาให้พ้นจากการลงโทษแห่งไฟนรก 
{44:57} เป็นความโปรดปรานจากพระเจ้าของเธอ นั่นคือความสำเร็จอันใหญ่หลวง 
{44:58} ดังนั้นแท้จริงเราได้ทำให้อัลกุรอานเป็นที่ง่ายดายในภาษาของเธอ เพื่อพวกเขาจะได้ใคร่ครวญ 
{44:59} ฉะนั้น จงคอยดูเถิด แท้จริงพวกเขาก็จะเป็นผู้คอยดูเช่นกัน 
{45:1} ฮา มีม 
{45:2} การประทานลงมาของคัมภีร์นี้จากอัลลอฮฺ พระผู้ทรงมีอํานาจ พระผู้ทรงมีปรีชาญาณ 
{45:3} แท้จริงในเหล่าชั้นฟ้าและแผ่นดินนั้น ก็มีนานาสัญญาณสำหรับศรัทธาชน 
{45:4} และในการบังเกิดพวกเธอ และการที่พระองค์ทรงแพร่กระจายสัตว์ ก็เป็นนานาสัญญาณสำหรับหมู่ชนผู้เชื่อมั่น 
{45:5} และการสับเปลี่ยนของราตรีและทิวา และการที่อัลลอฮฺทรงนำปัจจัยยังชีพลงมาจากฟ้า แล้วทรงใช้มันชุบชีวิตแผ่นดินหลังจากความตายของมัน และการเปลี่ยนทิศทางเดินของลม ย่อมเป็นนานาสัญญาณสำหรับหมู่ชนที่ใช้สติปัญญา 
{45:6} นั่นคือนานาสัญญาณของอัลลอฮฺ ซึ่งเราได้สาธยายมันแก่เธอด้วยความสัตย์จริง ดังนั้นมีเรื่องใดอีกหรือ หลังจากอัลลอฮฺและเหล่าสัญญาณของพระองค์ ที่พวกเขาจะมีศรัทธา? 
{45:7} ความหายนะจงประสบแก่ทุกคนที่เป็นผู้โกหก ผู้ทำบาปมาก 
{45:8} เขาได้ฟังโองการของอัลลอฮฺถูกสาธยายแก่เขา แล้วเขาก็ดื้อรั้นอย่างยะโส ประหนึ่งว่าเขาไม่เคยฟังโองการมาก่อนเลย ดังนั้นจงแจ้งข่าวดีแก่เขาถึงการลงโทษอันเจ็บปวด 
{45:9} และเมื่อเขาได้ทราบสิ่งใดจากโองการของเรา เขาก็ถือเอาโองการเหล่านั้นเป็นของล้อเลียน ชนเหล่านี้ พวกเขาจะได้รับการลงโทษอันอัปยศ 
{45:10} เบื้องหน้าพวกเขาคือนรกญะฮันนัม และสิ่งที่พวกเขาขวนขวายไว้จะไม่อํานวยประโยชน์แก่พวกเขาสักอย่าง และสิ่งที่พวกเขายึดถือเอาเป็นผู้คุ้มครองอื่นจากอัลลอฮฺก็เช่นเดียวกัน และพวกเขาจะได้รับการลงโทษอย่างใหญ่หลวง 
{45:11} นี่คือแนวทางที่ถูกต้อง ส่วนบรรดาผู้ปฏิเสธศรัทธาต่อสัญญาณแห่งพระเจ้าของพวกตน พวกเขาจะได้รับการลงโทษอันมหันต์ 
{45:12} อัลลอฮฺคือพระผู้ทรงทำให้ทะเลเป็นประโยชน์สำหรับพวกเธอ เพื่อให้เรือเดินสมุทรแล่นไปตามน่านน้ำโดยพระบัญชาของพระองค์ และเพื่อพวกเธอจะได้แสวงหาความโปรดปรานของพระองค์และเพื่อพวกเธอจะได้ขอบพระคุณ 
{45:13} และพระองค์ทรงทำให้สิ่งที่อยู่ในเหล่าชั้นฟ้าและสิ่งที่อยู่ในแผ่นดินเป็นประโยชน์แก่พวกเธอ ทั้งหมดนี้มาจากพระองค์ แท้จริงในการนั้น ย่อมเป็นสัญญาณสำหรับหมู่ชนผู้ใคร่ครวญ 
{45:14} จงกล่าวเถิดแก่บรรดาผู้ที่มีศรัทธา ให้พวกเขาอภัยแก่บรรดาผู้ที่ไม่หวังในบรรดาวันของอัลลอฮฺ เพื่อพระองค์จะทรงตอบแทนแก่หมู่ชนหนึ่ง ตามที่พวกเขาได้ขวนขวายเอาไว้ 
{45:15} ผู้ใดประพฤติดีก็จะได้แก่ตนเอง และผู้ใดกระทำความชั่วก็จะตกหนักแก่ตนเอง แล้วสู่พระเจ้าของพวกเธอ พวกเธอจะถูกนำกลับคืน 
{45:16} และโดยแน่นอนเราได้ประทานคัมภีร์และการพิพากษาและการเป็นนบีแก่วงศ์วานของอิสรออีล และเราได้ให้ปัจจัยยังชีพจากสิ่งดี ๆ แก่พวกเขา และเราได้เคยเชิดชูพวกเขาให้เหนือประชาชาติทั้งหลาย 
{45:17} และเราได้ประทานเหล่าหลักฐานอันชัดแจ้งแก่พวกเขาเกี่ยวกับเรื่องนี้ พวกเขาไม่ได้ขัดแย้งกัน เว้นแต่หลังจากการที่ความรู้ได้มายังพวกเขาแล้ว เนื่องจากความริษยาระหว่างพวกเขากันเอง แท้จริงพระเจ้าจะทรงพิพากษาระหว่างพวกเขาในวันฟื้นคืนชีพในสิ่งที่พวกเขาได้ขัดแย้งกัน 
{45:18} แล้วเราได้ตั้งเธอให้อยู่บนแนวทางหนึ่งในเรื่องของศาสนาที่แท้จริง ดังนั้นจงปฏิบัติตามแนวทางนั้น และอย่าได้ปฏิบัติตามอารมณ์ของบรรดาผู้ไม่รู้ 
{45:19} แท้จริงพวกเขาไม่อาจจะช่วยเธอให้พ้นจากอัลลอฮฺแต่อย่างใด และแท้จริงพวกทุจริตนั้นต่างก็เป็นมิตรซึ่งกันและกัน แต่อัลลอฮฺนั้นทรงเป็นผู้คุ้มครองบรรดาผู้ยำเกรง 
{45:20} อัลกุรอานนี้เป็นความประจักษ์แจ้งแก่มวลมนุษย์ และเป็นแนวทางที่ถูกต้อง และเป็นความเมตตาแก่หมู่ชนที่เชื่อมั่น 
{45:21} หรือว่าบรรดาผู้ที่กระทำความชั่วคิดว่า เราจะทำให้พวกเขาเป็นเช่นบรรดาผู้ที่มีศรัทธาและกระทำคุณงามความดี ให้เท่าเทียมกัน ทั้งในยามมีชีวิตของพวกเขาและยามตายของพวกเขา? ช่างชั่วช้ายิ่งนัก สิ่งที่พวกเขาตัดสินกัน! 
{45:22} และอัลลอฮฺทรงสร้างเหล่าชั้นฟ้าและแผ่นดินด้วยความสัตย์จริง และเพื่อทุก ๆ ชีวิตจะได้รับการตอบแทนตามที่ได้ขวนขวายเอาไว้ และพวกเขาจะไม่ได้รับความอยุติธรรม 
{45:23} เธอเคยเห็นผู้ที่ยึดถือเอาอารมณ์ของตนมาเป็นพระเจ้าของตนบ้างไหม? และอัลลอฮฺจะทรงให้เขาหลงทางด้วยการรอบรู้ (ของพระองค์) และทรงผนึกโสตหูของเขาและหัวใจของเขา และทรงทำให้มีสิ่งบดบังดวงตาของเขา ดังนั้นผู้ใดเล่าจะชี้แนะแก่เขาหลังจากอัลลอฮฺ พวกเธอไม่ได้ใคร่ครวญกันดอกหรือ? 
{45:24} และพวกเขากล่าวว่า "มันมีแต่เพียงชีวิตของเราแห่งโลกนี้ เราจะตายและเราจะเป็น และไม่มีสิ่งใดจะมาทำลายเราให้พินาศได้ นอกจากกาลเวลาเท่านั้น" พวกเขาไม่มีความรู้ในเรื่องนั้นดอก พวกเขาเพียงแต่คาดเดา 
{45:25} และเมื่อบรรดาสัญญาณอันชัดแจ้งของเราถูกสาธยายแก่พวกเขา พวกเขาก็ไม่มีข้อโต้แย้ง นอกจากด้วยการที่พวกเขาพูดว่า "จงนำบรรพบุรุษของเรากลับมา หากพวกท่านเป็นผู้สัตย์จริง" 
{45:26} จงกล่าวเถิด "อัลลอฮฺทรงให้พวกเธอมีชีวิตขึ้นมา และทรงให้พวกเธอสิ้นชีพ แล้วพระองค์จะทรงรวบรวมพวกเธอในวันฟื้นคืนชีพอย่างไม่มีข้อสงสัยใด ๆ ในเรื่องนี้ แต่มนุษย์ส่วนมากไม่รู้" 
{45:27} และอํานาจแห่งเหล่าชั้นฟ้าและแผ่นดินนั้นเป็นของอัลลอฮฺ แล้ววันที่โลกาวินาศเกิดขึ้น ในวันนั้นบรรดาผู้กล่าวเท็จจะสูญเสีย 
{45:28} และเธอจะเห็นชนทุกชาติอยู่ในสภาพคุกเข่า ทุกประชาชาติจะถูกเรียกไปสู่บันทึกของตน วันนี้พวกเธอจะได้รับการตอบแทนตามที่พวกเธอได้กระทำไว้ 
{45:29} นี้คือบันทึกของเรา ที่พูดถึงเรื่องของพวกเธอด้วยความสัตย์จริง แท้จริงเราได้ให้บันทึกไว้ตามที่พวกเธอได้กระทำไว้ 
{45:30} ส่วนบรรดาผู้ที่มีศรัทธาและประกอบคุณงามความดี พระเจ้าของพวกเขาก็จะทรงนำพวกเขาเข้าอยู่ในความเมตตาของพระองค์ นั่นคือความสำเร็จอันชัดแจ้ง 
{45:31} ส่วนบรรดาผู้ปฏิเสธศรัทธานั้น (พระองค์จะตรัสแก่พวกเขาว่า) "บรรดาโองการของฉัน ไม่ได้ถูกสาธยายแก่พวกเธอดอกหรือ? แต่พวกเธออวดโอหังและพวกเธอเป็นหมู่ชนผู้กระทำผิด" 
{45:32} และเมื่อได้มีการกล่าวว่า "แท้จริงสัญญาของอัลลอฮฺนั้นเป็นความจริง และโลกาวินาศนั้นไม่มีข้อสงสัยใด ๆ ในเรื่องนั้น" พวกเธอก็จะกล่าวว่า "เราไม่รู้ว่าโลกาวินาศคืออันใด? เราคิดว่ามันเพียงแต่เป็นการคาดคะเนเท่านั้น และเราไม่ได้เป็นผู้เชื่อมั่นในเรื่องนี้เลย" 
{45:33} และความชั่วที่พวกเขาได้กระทำเอาไว้จะเป็นที่ประจักษ์แก่พวกเขา และสิ่งที่พวกเขาเคยเยาะเย้ยไว้นั้นก็ห้อมล้อมพวกเขา 
{45:34} และจะมีการกล่าวขึ้นว่า "วันนี้เราจะลืมพวกเธอ เช่นที่พวกเธอได้ลืมการพบในวันนี้ของพวกเธอ และนรกคือที่พำนักของพวกเธอ และพวกเธอจะไร้ผู้ช่วยเหลือ" 
{45:35} "เช่นนั้นแหละ เพราะพวกเธอได้ยึดถือเอาเหล่าสัญญาณของอัลลอฮฺเป็นของล้อเลียน และชีวิตแห่งโลกนี้ได้ล่อลวงพวกเธอ" ดังนั้นวันนี้พวกเขาจะไม่ถูกนำออกจากนรก และพวกเขาจะไม่ถูกขอร้องให้กลับไปแก้ตัวเพื่อขอขมาโทษ 
{45:36} ฉะนั้นมวลการสรรเสริญเป็นของอัลลอฮฺ พระเจ้าแห่งเหล่าชั้นฟ้าและพระเจ้าแห่งแผ่นดิน พระเจ้าแห่งสากลโลก 
{45:37} ความยิ่งใหญ่ในเหล่าชั้นฟ้าและในแผ่นดินเป็นกรรมสิทธิ์ของอัลลอฮฺเท่านั้น และพระองค์คือพระผู้ทรงมีอํานาจ พระผู้ทรงมีปรีชาญาณ 
{46:1} ฮามีม 
{46:2} การประทานลงมาของคัมภีร์นี้จากอัลลอฮฺ พระผู้ทรงมีอํานาจ พระผู้ทรงมีปรีชาญาณ 
{46:3} เราไม่ได้สร้างเหล่าชั้นฟ้าและแผ่นดิน และสิ่งที่อยู่ระหว่างทั้งสองเพื่ออื่นใด เว้นแต่ด้วยความสัตย์จริงและวาระที่ถูกกําหนดไว้ แต่บรรดาผู้ปฏิเสธศรัทธาเป็นผู้ผินหลังไปจากสิ่งที่พวกเขาถูกตักเตือน 
{46:4} จงกล่าวเถิด "พวกเธอเห็นไหม? สิ่งที่พวกเธอวิงวอนขออื่นจากอัลลอฮฺ จงแสดงให้ฉันเห็นเถิดว่า พวกมันได้สร้างอันใดในแผ่นดินนี้ หรือว่าพวกมันมีภาคีในเหล่าชั้นฟ้า จงนำคัมภีร์ก่อนหน้านี้มาให้ฉันดูเถิด หรือจงแสดงร่องรอยแห่งความรู้ หากพวกเธอแน่จริง!" 
{46:5} และผู้ใดเล่าจะลุ่มหลงยิ่งกว่าผู้ที่วิงวอนขอ อื่นจากอัลลอฮฺ ที่มันจะไม่ตอบรับเขาจนถึงวันฟื้นคืนชีพ และพวกมันเฉยเมยต่อการวิงวอนขอของพวกเขา 
{46:6} และเมื่อมวลมนุษย์ถูกรวมให้มาชุมนุมกัน พวกมันจะเป็นศัตรูกับพวกเขาและจะเป็นผู้ปฏิเสธการสักการะบูชาของพวกเขา 
{46:7} และเมื่อบรรดาโองการอันชัดแจ้งของเราถูกอ่านแก่พวกเขา บรรดาผู้ปฏิเสธศรัทธาได้กล่าวเกี่ยวกับสัจธรรมที่ได้มีมายังพวกเขาว่า "นี่คือไสยศาสตร์อย่างชัดแจ้ง" 
{46:8} หรือพวกเขากล่าวว่า "เขาได้เสกสรรปั้นแต่งอัลกุรอานนั้น" จงกล่าวเถิด "ถ้าฉันได้เสกสรรปั้นแต่งมัน พวกเธอก็ไม่มีอํานาจอันใดที่จะช่วยเหลือฉันให้พ้นจากอัลลอฮฺได้ พระองค์ทรงรู้ดียิ่งในสิ่งที่พวกเธอกําลังง่วนอยู่ เพียงพอแล้วที่พระองค์ทรงเป็นสักขีพยานระหว่างฉันกับพวกเธอ และพระองค์ทรงเป็นพระผู้ทรงอภัย พระผู้ทรงปรานีเสมอ 
{46:9} จงกล่าวเถิด "ฉันไม่ได้เป็นคนแรกในบรรดาศาสนทูต และฉันไม่รู้ว่าจะเกิดอันใดขึ้นแก่ฉันและแก่พวกเธอ ฉันเพียงแต่ปฏิบัติตามสิ่งที่ถูกเปิดเผยสำแดงแก่ฉัน และฉันเพียงแต่เป็นผู้ตักเตือนอันชัดแจ้ง" 
{46:10} จงกล่าวเถิด "พวกเธอเห็นไหม? ถ้าหาก(อัลกุรอาน)นี้มาจากอัลลอฮฺ และพวกเธอปฏิเสธ(อัลกุรอาน)นี้ ทั้ง ๆ ที่สักขีพยานคนหนึ่งจากวงศ์วานของอิสรออีลเคยให้คำสักขีต่อ(คัมภีร์ที่มี)ลักษณะเดียวกันนี้ แล้วเขาก็มีศรัทธา แต่พวกเธอกลับดื้อรั้นหยิ่งยะโส แท้จริงอัลลอฮฺจะไม่ทรงนำทางแก่หมู่ชนทุจริต" 
{46:11} และบรรดาผู้ปฏิเสธศรัทธาได้กล่าวแก่บรรดาผู้ที่มีศรัทธาว่า "หากว่า(อัลกุรอาน)นี้มีความดี พวกนั้นก็ไม่รุดหน้าไปยัง(อัลกุรอาน)ก่อนเราดอก" และเนื่องจากว่าพวกเขาไม่ได้รับการชี้แนะทาง ด้วยอัลกุรอาน พวกเขาจึงกล่าวว่า "นี่คือเรื่องโกหกอันเก่าแก่" 
{46:12} และก่อนหน้านี้ มีคัมภีร์ของมูซาเป็นแบบอย่างและความเมตตา และนี้คืออัลกุรอานเป็นคัมภีร์ที่ยืนยัน เป็นภาษาอาหรับ เพื่อตักเตือนบรรดาผู้กระทำความผิด และเป็นข่าวประเสริฐสำหรับผู้ประพฤติดี 
{46:13} แท้จริงบรรดาผู้ที่กล่าวว่า "อัลลอฮฺคือพระเจ้าของพวกเรา" แล้วพวกเขาก็ยืนหยัดตามคํากล่าวนั้น จะไม่มีสิ่งน่าหวาดกลัวสำหรับพวกเขา และพวกเขาก็จะไม่เศร้าโศก 
{46:14} ชนเหล่านั้นคือชาวสวนสวรรค์ พวกเขาเป็นอมตะอยู่ในนั้น เป็นการตอบแทนที่พวกเขาได้กระทำไว้ 
{46:15} และเราได้สั่งเสียมนุษย์ให้กตัญญูต่อบิดามารดาของตน มารดาของเขาได้อุ้มครรภ์เขาด้วยความเหนื่อยยากและได้คลอดเขาด้วยความเจ็บปวด และการอุ้มครรภ์เขาและการหย่านมเขาในระยะเวลาสามสิบเดือน จนกระทั่งเมื่อเขาบรรลุวัยฉกรรจ์ของตนและมีอายุถึงสี่สิบปี เขาจะกล่าววิงวอนว่า "พระเจ้าของข้าฯ! โปรดประทานโอกาสแก่ข้าฯ เพื่อให้ข้าฯได้ขอบพระคุณต่อความโปรดปรานของพระองค์ ซึ่งได้ทรงโปรดปรานแก่ข้าฯและแก่บิดามารดาของข้าฯ และให้ข้าฯได้ทำความดีที่พระองค์พอพระทัย และโปรดปรับปรุงแก้ไขวงศ์ตระกูลของข้าฯ แท้จริงข้าฯขอลุแก่โทษต่อพระองค์ และแท้จริงข้าฯอยู่ในหมู่ผู้สวามิภักดิ์" 
{46:16} ชนเหล่านี้ คือบรรดาผู้ที่เรารับเอาส่วนที่ดียิ่งจากสิ่งที่พวกเขาได้ปฏิบัติไว้ และเราจะละเลยมวลความผิดของพวกเขา โดยอยู่ร่วมกับชาวสวรรค์ เป็นการสัญญาอันสัจจะ ซึ่งพวกเขาได้เคยถูกสัญญาไว้ 
{46:17} และผู้ที่กล่าวแก่บิดามารดาของตนว่า "อุฟ แก่ท่านทั้งสอง! ท่านทั้งสองขู่ฉันว่า ฉันจะถูกให้ออกมาฟื้นคืนชีพอีกกระนั้นหรือ? ทั้ง ๆ ที่หลายรุ่นชนก่อนหน้าฉันได้ล่วงลับไปแล้ว" และเขาทั้งสองร้องขอความช่วยเหลือต่ออัลลอฮฺ (พลางกล่าวแก่ลูกว่า) "ความหายนะจงประสบแก่เธอ จงมีศรัทธาเถิด แท้จริงสัญญาของอัลลอฮฺนั้นเป็นความจริง" แล้วเขาก็พูดว่า "เรื่องนี้เพียงแต่เป็นนิยายแห่งบรรพชน" 
{46:18} ชนเหล่านี้ คือบรรดาผู้ที่พระดํารัส(แห่งการลงโทษ)เป็นที่คู่ควรแก่พวกเขา ที่จะเข้าร่วมอยู่กับหมู่ชนต่าง ๆ แห่งพวกญินและมนุษย์ ที่ได้ล่วงลับไปก่อนพวกเขา แท้จริงพวกเขาเป็นผู้สูญเสีย 
{46:19} และแต่ละคนนั้นจะได้รับฐานันดรหลายขั้น เนื่องจากสิ่งที่พวกเขาได้ประกอบไว้ และพระองค์จะทรงตอบแทนพวกเขาอย่างครบถ้วนตามผลงานของพวกเขา โดยที่พวกเขาจะไม่ถูกอยุติธรรม 
{46:20} และวันที่บรรดาผู้ปฏิเสธศรัทธาจะถูกนำมาอยู่ต่อหน้าไฟนรก "พวกเธอได้ผลาญสิ่งดีงามของพวกเธอในชีวิตแห่งโลกของพวกเธอจนหมดสิ้น และพวกเธอได้เสพสำราญกับมันแล้ว ฉะนั้นวันนี้ พวกเธอจะได้รับการตอบแทนด้วยการลงโทษอันอัปยศ เนื่องด้วยพวกเธอ หยิ่งยะโสในแผ่นดินโดยไม่เป็นธรรม และเนื่องด้วยพวกเธอฝ่าฝืน" 
{46:21} จงรำลึกถึง(ฮูด) พี่น้องคนหนึ่งของพวกอาด ขณะที่เขากล่าวเตือนหมู่ชนของตนที่เนินเขาอัลอะหฺกอฟ โดยได้เคยมีบรรดาผู้ตักเตือนก่อนหน้าเขาและภายหลังเขา "พวกเธออย่าเคารพสักการะผู้ใด นอกจากอัลลอฮฺ แท้จริงฉันกลัวแทนพวกเธอถึงการลงโทษแห่งวันอันยิ่งใหญ่" 
{46:22} พวกเขากล่าวว่า "ท่านมาหาพวกเราเพื่อจะผลักพวกเราให้เหินห่างจากการเคารพสักการะบรรดาสิ่งบูชาของเรากระนั้นหรือ? ดังนั้นจงนำ(การลงโทษ) ตามที่ท่านได้สัญญากับเราไว้เถิด หากท่านอยู่ในหมู่ผู้สัตย์จริง 
{46:23} (ฮูด)กล่าวว่า "แท้จริงความรู้ (เรื่องการลงโทษ) นั้นอยู่ที่อัลลอฮฺ และฉันขอประกาศแก่พวกเธอตามที่ฉันได้ถูกส่งมาเพื่อการนี้ แต่ฉันเห็นว่าพวกเธอเป็นหมู่ชนผู้งมงาย" 
{46:24} ครั้นเมื่อพวกเขาเห็นเมฆทึบเคลื่อนมายังหุบเขาของพวกตน พวกเขากล่าวว่า "นี่คือเมฆที่จะให้น้ำฝนแก่เรา" ไม่ดอก มันคือสิ่งที่พวกเธอเร่งขอให้เกิด มันคือลมพายุ ในนั้นมีการลงโทษอันเจ็บปวด 
{46:25} มันจะทำลายทุกสิ่งตามพระบัญชาของพระเจ้าของมัน แล้วพวกเขาก็กลายเป็นว่า จะไม่มีอะไรเหลือให้เห็น นอกจากบ้านพักอาศัยของพวกเขาเท่านั้น เช่นนี้แหละ เราจะตอบแทนหมู่ชนผู้กระทำความผิด 
{46:26} และแน่นอน เราได้ประทานความมั่งคั่งแก่พวกเขา ที่เราไม่เคยให้พวกเธอถึงขนาดนั้นเลย และเราได้ทำให้พวกเขามีโสตหู มีดวงตา และมีจิตใจ ทว่าโสตหูของพวกเขา ดวงตาของพวกเขา และจิตใจของพวกเขาไม่ได้อํานวยประโยชน์อันใดแก่พวกเขาเลย พวกเขาจึงปฏิเสธบรรดาสัญญาณของอัลลอฮฺ และสิ่งที่พวกเขาได้เคยเยาะเย้ยไว้นั้นก็กลับมาหาพวกเขาเอง 
{46:27} และแน่นอน เราได้ทำลายบ้านเมืองต่าง ๆ ที่อยู่รอบ ๆ พวกเธอ และเราได้แจกแจงสัญญาณต่าง ๆ หลายต่อหลายครั้ง หวังว่าพวกเขาจะกลับมาสำนึกผิด 
{46:28} เหตุใดเล่าเหล่าสิ่งบูชา อื่นจากอัลลอฮฺ ที่พวกเขายึดถือ เพื่อความใกล้ชิด จึงไม่ช่วยเหลือพวกเขา? แต่พวกมันได้หายสาบสูญไปจากพวกเขา และนั่นคือการกล่าวเท็จของพวกเขา และสิ่งที่พวกเขากุขึ้น 
{46:29} และ(จงรำลึก)เมื่อเราได้ให้ญินจํานวนหนึ่งมุ่งไปยังเธอ เพื่อฟังอัลกุรอาน ครั้นเมื่อพวกเขามาปรากฏตัวต่อหน้าอัลกุรอาน พวกเขากล่าวว่า "จงเงี่ยสดับฟังเถิด" เมื่อจบลงแล้ว พวกเขาก็หันกลับไปยังหมู่ชนของพวกเขา เป็นผู้ตักเตือน 
{46:30} พวกเขากล่าวว่า "โอ้ หมู่ชนของเรา แท้จริงเราได้ฟังคัมภีร์(อัลกุรอาน) ถูกประทานลงมาหลังจากมูซา เป็นการยืนยันในสิ่งที่ได้มีมาก่อนอัลกุรอาน เพื่อชี้แนะทางไปสู่สัจธรรม และแนวทางที่เที่ยงตรง" 
{46:31} "โอ้ หมู่ชนของเรา! จงตอบรับต่อผู้เรียกร้องของอัลลอฮฺเถิด และจงมีศรัทธาต่อเขา พระองค์ก็จะทรงอภัยโทษจากความผิดของพวกเธอให้แก่พวกเธอ และจะทรงให้พวกเธอรอดพ้น จากการลงโทษอันเจ็บปวด" 
{46:32} "และผู้ใดที่ไม่ตอบรับผู้เรียกร้องของอัลลอฮฺ เขาก็ไม่ใช่จะหนีรอดไปที่ใดในแผ่นดินนี้ได้ และเขาจะไม่มีผู้คุ้มครองอื่นจากพระองค์ ชนเหล่านี้อยู่ในความหลงผิดอย่างชัดแจ้ง" 
{46:33} และพวกเขาไม่เห็นดอกหรือว่า อัลลอฮฺ ซึ่งได้ทรงสร้างเหล่าชั้นฟ้าและแผ่นดิน โดยที่ไม่ทรงอ่อนเพลีย เนื่องจากการสร้างสิ่งเหล่านั้น ย่อมทรงเป็นพระผู้มีอานุภาพที่จะชุบชีวิตแก่คนตาย แท้จริง พระองค์คือพระผู้ทรงอานุภาพเหนือทุกสิ่ง 
{46:34} และวันซึ่งบรรดาผู้ปฏิเสธศรัทธาจะถูกนำมาอยู่ต่อหน้าไฟนรก "นี่ไม่ใช่ความจริงดอกหรือ?" พวกเขากล่าวว่า "แน่นอน ขอสาบานต่อพระเจ้าของพวกข้าฯ" พระองค์ตรัสว่า "ดังนั้นก็จงลิ้มรสการลงโทษตามที่พวกเธอได้ปฏิเสธศรัทธา" 
{46:35} ดังนั้นเธอจงอดทนดังเช่นบรรดาผู้ตั้งจิตมั่นในเหล่าศาสนทูตได้เคยอดทนมาก่อนแล้ว และอย่ารีบเร่ง(ให้มีการลงโทษ)แก่พวกเขา วันที่พวกเขาจะเห็นสิ่งที่เคยถูกสัญญาไว้แก่พวกเขา ประหนึ่งว่าพวกเขาไม่ได้พำนักอยู่(ในโลกนี้)เว้นแต่เพียงยามหนึ่งของทิวาเท่านั้น นี้คือการประกาศตักเตือน ดังนั้นความหายนะจะไม่ประสบแก่ผู้ใด นอกจากหมู่ชนผู้ฝ่าฝืนเท่านั้น 
{47:1} บรรดาผู้ปฏิเสธศรัทธา และขัดขวางทางของอัลลอฮฺนั้น พระองค์ได้ทรงทำให้การงานของพวกเขาหลงหาย 
{47:2} ส่วนบรรดาผู้ที่มีศรัทธาและกระทำคุณงามความดี และมีศรัทธาต่อสิ่งที่ถูกประทานแก่มุหัมมัด และว่าอัลกุรอานนั้นเป็นสัจธรรมมาจากพระเจ้าของพวกตน พระองค์จะทรงลบล้างความผิดของพวกเขาให้ออกไปจากพวกเขา และจะทรงปรับปรุงสภาพของพวกเขาให้ดีขึ้น 
{47:3} ทั้งนี้เพราะว่า บรรดาผู้ปฏิเสธศรัทธาได้ปฏิบัติตามความเท็จ ส่วนบรรดาผู้ที่มีศรัทธาได้ปฏิบัติตามสัจธรรมจากพระเจ้าของพวกตน เช่นนี้แหละ อัลลอฮฺทรงยกเหล่าอุทาหรณ์ของพวกเขาแก่ปวงมนุษย์ 
{47:4} และเมื่อพวกเธอพบบรรดาผู้ปฏิเสธศรัทธา ก็จงฟันที่คอ จนกระทั่งเมื่อพวกเธอพิชิตพวกเขาแล้ว ก็จงจับพวกเขาเป็นเชลย หลังจากนั้นจะปล่อยเป็นไทหรือจะเรียกเอาค่าไถ่ก็ได้ จนกระทั่งสงครามนั้นได้สิ้นสุดลงด้วยการวางอาวุธยุทโธปกรณ์ เช่นนั้นแหละ หากอัลลอฮฺทรงประสงค์ พระองค์ก็จะทรงกำราบพวกเขา แต่ทั้งนี้เพื่อพระองค์จะทรงทดสอบพวกเธอระหว่างกัน ส่วนบรรดาผู้ที่ถูกสังหารในทางแห่งอัลลอฮฺ พระองค์จะไม่ทรงทำให้การงานของพวกเขาหลงหายเป็นอันขาด 
{47:5} พระองค์จะทรงชี้แนะทางแก่พวกเขาและจะทรงปรับปรุงสภาพของพวกเขาให้ดีขึ้น 
{47:6} และจะทรงนำพวกเขาเข้าสวนสวรรค์ ซึ่งพระองค์ทรงแจ้งให้พวกเขารู้แล้ว 
{47:7} โอ้ บรรดาผู้ที่มีศรัทธา หากพวกเธอสนับสนุนอัลลอฮฺ พระองค์ก็จะทรงสนับสนุนพวกเธอและจะทรงตรึงเท้าของพวกเธอให้มั่นคง 
{47:8} ส่วนบรรดาผู้ปฏิเสธศรัทธานั้น ความพินาศหายนะจะประสบกับพวกเขา และพระองค์ได้ทรงทำให้การงานของพวกเขาหลงหาย 
{47:9} ทั้งนี้เพราะว่า พวกเขาเกลียดชังสิ่งที่อัลลอฮฺทรงประทานลงมา พระองค์จึงทรงทำให้การงานของพวกเขาสูญสลาย 
{47:10} พวกเขาไม่ได้ท่องเที่ยวไปตามแผ่นดินดอกหรือ แล้วพิจารณาดูว่า บั้นปลายของประชาชาติในยุคก่อนหน้าพวกเขานั้นเป็นเช่นใด? อัลลอฮฺได้ทรงทำลายล้างพวกเขา และสำหรับพวกปฏิเสธศรัทธาก็เป็นเช่นเดียวกัน 
{47:11} ทั้งนี้เพราะว่าอัลลอฮฺคือพระผู้ทรงคุ้มครองบรรดาผู้ที่มีศรัทธา ส่วนพวกปฏิเสธศรัทธานั้นไม่มีผู้คุ้มครอง 
{47:12} แท้จริงอัลลอฮฺจะทรงนำบรรดาผู้ที่มีศรัทธาและกระทำคุณงามความดีเข้าสู่เหล่าสวนสวรรค์ ณ เบื้องล่างของมันนั้น มีแม่น้ำลำธารไหลผ่าน ส่วนบรรดาผู้ปฏิเสธศรัทธานั้นพวกเขาจะหลงระเริงและกินเยี่ยงปศุสัตว์กิน และไฟนรกคือที่พำนักของพวกเขา 
{47:13} และตั้งกี่เมืองมาแล้ว ที่มันมีกำลังเข้มแข็งกว่าเมืองของเธอ ที่ขับใสไล่เธอออก เราได้ทำลายล้างพวกเขา ซึ่งก็ไม่มีผู้ช่วยเหลือพวกเขาเลย 
{47:14} ดังนั้นผู้ที่อยู่บนหลักฐานอันชัดแจ้งจากพระเจ้าของตน จะเหมือนกับผู้ ที่การงานชั่วของตนได้ถูกทำให้ดูดีสำหรับตน และพวกที่ปฏิบัติตามอารมณ์ของพวกตนกระนั้นหรือ? 
{47:15} อุปมาของสวนสวรรค์ซึ่งบรรดาผู้ยำเกรงได้ถูกสัญญาไว้ ในสวนสวรรค์นั้นมีเหล่าธารน้ำที่ไม่ผันแปร และเหล่าธารน้ำนม ที่รสชาติของมันไม่เปลี่ยนแปลง และเหล่าธารน้ำสุราเป็นโอชะอร่อยแก่ผู้ดื่ม และเหล่าธารน้ำผึ้งที่สะอาดบริสุทธิ์ และในสวนสวรรค์นั้น พวกเขาจะได้รับผลไม้ทุกชนิด และการอภัยโทษจากพระเจ้าของพวกตน จะเหมือนกับผู้ที่พำนักอยู่ในไฟนรกและตัองดื่มน้ำเดือด แล้วมันตัดลําไส้ของพวกเขากระนั้นหรือ? 
{47:16} ในหมู่พวกเขามีผู้เงี่ยหูฟังเธอ จนกระทั่งเมื่อพวกเขาออกไปจากเธอ พวกเขาก็จะกล่าวต่อผู้มีความรู้ว่า "เมื่อกี้นี้เขาพูดอะไรหรือ?" ชนเหล่านี้แหละคือบรรดาผู้ที่อัลลอฮฺทรงประทับตราบนหัวใจของพวกเขา และพวกเขาปฏิบัติตามอารมณ์ของพวกตน 
{47:17} ส่วนผู้ที่ปฏิบัติตามแนวทางที่ถูกต้อง พระองค์ทรงเพิ่มแนวทางที่ถูกต้องให้แก่พวกเขา และจะทรงประทานให้แก่พวกเขาซึ่งการยำเกรงของพวกเขา 
{47:18} ดังนั้นพวกเขาจะคอยสิ่งใดเล่า นอกจากวันโลกาวินาศ? ซึ่งมันจะมาถึงพวกเขาอย่างกระทันหัน เพราะบรรดาสัญญาณของมันก็ได้มีมาแล้ว การรำลึกของพวกเขาจะมีประโยชน์อะไรสำหรับพวกเขาอีกเล่า? ถ้ามันได้มาถึงพวกเขา 
{47:19} ฉะนั้นจงรู้เถิดว่า ไม่มีพระผู้เป็นเจ้าอื่นใด นอกจากอัลลอฮฺ และจงขออภัยโทษต่อความผิดเพื่อตัวเธอเองและเพื่อบรรดาบุรุษผู้มีศรัทธาและบรรดาสตรีผู้มีศรัทธา และอัลลอฮฺทรงรู้ดียิ่งถึงพฤติการณ์ของพวกเธอและที่พำนักของพวกเธอ 
{47:20} และบรรดาผู้ที่มีศรัทธากล่าวว่า "เหตุใดสักซูเราะฮฺหนึ่งจึงไม่ถูกประทานลงมาเล่า?" ครั้นเมื่อซูเราะฮฺหนึ่ง ที่รัดกุมชัดเจนถูกประทานลงมา และมีการสงครามระบุอยู่ในนั้น เธอจะเห็นบรรดาผู้ที่มีโรคในจิตใจของตนจะจ้องมองเธอ เสมือนการมองของผู้เป็นลมใกล้จะตาย อันสิ่งที่ประเสริฐที่สุดสำหรับพวกเขาคือ 
{47:21} การภักดีและคําพูดที่ดี ดังนั้นเมื่อกิจการนั้นจริงจังแล้ว หากว่าพวกเขาจริงใจต่ออัลลอฮฺแล้ว ก็จะเป็นการดีแก่เขา 
{47:22} พวกเธอหวังว่า หากพวกเธอได้ปกครอง พวกเธอก็จะก่อความเสียหายในแผ่นดิน และตัดขาดกับเครือญาติของพวกเธอกระนั้นหรือ? 
{47:23} ชนเหล่านี้คือบรรดาผู้ที่อัลลอฮฺทรงสาปแช่งพวกเขา ดังนั้นพระองค์จึงทรงทำให้พวกเขาหูหนวก และทรงทำให้พวกเขาตาบอด 
{47:24} พวกเขาไม่ได้พิจารณาใคร่ครวญอัลกุรอานดอกหรือ? ทว่าบนหัวใจของพวกเขามีเหล่ากุญแจลั่นอยู่ 
{47:25} แท้จริงบรรดาผู้ผินหลังกลับไป หลังจากที่แนวทางอันถูกต้องเป็นที่ประจักษ์แก่พวกเขาแล้ว ชัยฏอนได้ล่อลวงพวกเขา และได้ให้ความหวังแก่พวกเขา 
{47:26} ทั้งนี้เพราะว่าพวกเขาได้กล่าวแก่บรรดาผู้เกลียดชังสิ่งที่อัลลอฮฺทรงประทานลงมาว่า "เราจะเชื่อฟังปฏิบัติตามในกิจการบางอย่าง" แต่อัลลอฮฺทรงทราบดีถึงความลับของพวกเขา 
{47:27} แล้วจะเป็นเช่นใด เมื่อมะลาอิกะฮฺมาเอาชีวิตของพวกเขา โดยตีใบหน้าของพวกเขา และหลังของพวกเขา 
{47:28} ทั้งนี้เพราะว่าพวกเขาได้ปฏิบัติตามสิ่งที่จะก่อความกริ้วแก่อัลลอฮฺ และพวกเขารังเกียจความโปรดปรานของพระองค์ ดังนั้นพระองค์จึงทรงทำให้การงานของพวกเขาสูญสลาย 
{47:29} บรรดาผู้ที่มีโรคในจิตใจของพวกตนคิดว่า อัลลอฮฺจะไม่ทรงนำเอาความอิจฉาริษยาของพวกเขาออกมาให้เป็นที่ประจักษ์ กระนั้นหรือ? 
{47:30} และหากเราประสงค์ เราก็จะเปิดเผยพวกเขาแก่เธอ แล้วเธอก็จะรู้จักพวกเขาที่สัญลักษณ์ของพวกเขา และเธอก็จะรู้จักพวกเขาได้จากน้ำเสียงแห่งการพูด และอัลลอฮฺทรงรู้ดีถึงการงานของพวกเธอ 
{47:31} และเราก็จะทดสอบพวกเธอ จนกระทั่งเราจะได้รู้ถึงบรรดาผู้ต่อสู้และบรรดาผู้หนักแน่นอดทนในหมู่พวกเธอ และเราจะทดสอบการงานของพวกเธอ 
{47:32} แท้จริงบรรดาผู้ปฏิเสธศรัทธาและขัดขวางทางของอัลลอฮฺและต่อต้านศาสนทูตนี้ หลังจากที่แนวทางที่ถูกต้องได้เป็นที่ประจักษ์แก่พวกเขาแล้ว พวกเขาไม่อาจจะก่ออันตรายใด ๆ แก่อัลลอฮฺได้เลย พระองค์จะทรงทำให้การงานของพวกเขาสูญสลาย 
{47:33} โอ้ บรรดาผู้ที่มีศรัทธา จงภักดีต่ออัลลอฮฺและจงภักดีต่อศาสนทูตคนนี้เถิด และอย่าลบล้างการงานของพวกเธอ 
{47:34} แท้จริง บรรดาผู้ปฏิเสธศรัทธาและขัดขวางหนทางแห่งอัลลอฮฺ แล้วพวกเขาตายลง ทั้ง ๆ ที่พวกเขาเป็นผู้ปฏิเสธศรัทธาอยู่ อัลลอฮฺจะไม่ทรงอภัยโทษให้พวกเขาเลย 
{47:35} ดังนั้น พวกเธออย่าท้อแท้และเรียกร้องไปสู่การสงบศึก เพราะพวกเธอเป็นผู้อยู่เหนือสุด และอัลลอฮฺทรงอยู่ร่วมกับพวกเธอ และพระองค์จะไม่ทรงลิดรอนผลตอบแทนแห่งการงานของพวกเธอ 
{47:36} การมีชีวิตอยู่ในโลกนี้เป็นแต่เพียงการละเล่นและการสนุกสนานร่าเริงเท่านั้น และหากพวกเธอศรัทธาและยำเกรง พระองค์จะทรงประทานรางวัลของพวกเธอแก่พวกเธอ และพระองค์จะไม่ทรงขอทรัพย์สินของพวกเธอ 
{47:37} หากพระองค์ทรงขอทรัพย์สินจากพวกเธอและทรงรบเร้าพวกเธอ พวกเธอก็จะตระหนี่ และพระองค์จะทรงนำเอาความอึดอัดใจของพวกเธอออกมาให้ประจักษ์ 
{47:38} ก็พวกเธอนี้แหละคือหมู่ชนที่ถูกเรียกร้องให้บริจาคในทางของอัลลอฮฺ แต่มีบางคนในหมู่พวกเธอเป็นผู้ตระหนี่ ดังนั้น ผู้ใดตระหนี่ เขาก็ตระหนี่แก่ตนเอง เพราะอัลลอฮฺเป็นพระผู้ทรงมั่งมี แต่พวกเธอเป็นผู้ขัดสน และถ้าพวกเธอเผินหลังออกไป พระองค์ก็จะทรงเปลี่ยนหมู่ชนอื่นแทนพวกเธอ แล้วพวกเขาเหล่านั้นจะไม่เป็นเช่นพวกเธอ 
{48:1} แท้จริงเราได้ให้ชัยชนะแก่เธอซึ่งเป็นชัยชนะอย่างชัดแจ้ง 
{48:2} เพื่ออัลลอฮฺจะได้ทรงอภัยโทษความผิดของเธอ ที่ได้ล่วงไปแล้วและที่จะเกิดขึ้นภายหลัง และจะทรงประทานความโปรดปรานของพระองค์ครบสมบูรณ์แก่เธอ และทรงชี้แนะหนทางอันเที่ยงตรงแก่เธอ 
{48:3} และอัลลอฮฺจะทรงช่วยเหลือเธอด้วยการช่วยเหลืออย่างเข้มแข็ง 
{48:4} พระองค์คือพระผู้ทรงประทานความเงียบสงบลงมาในจิตใจของบรรดาผู้ที่มีศรัทธา เพื่อพวกเขาจะได้เพิ่มพูนการศรัทธาให้กับการศรัทธาของพวกเขา และไพร่พลแห่งเหล่าชั้นฟ้าและแผ่นดินเป็นของอัลลอฮฺเท่านั้น และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{48:5} เพื่อพระองค์จะทรงนำบรรดาผู้ที่มีศรัทธาชายและบรรดาผู้ที่มีศรัทธาหญิงเข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน พวกเขาเป็นอมตะอยู่ในนั้น และพระองค์จะทรงลบล้างความผิดของพวกเขาออกจากพวกเขา และนั่นคือชัยชนะอันใหญ่หลวง ณ ที่อัลลอฮฺ 
{48:6} และเพื่อพระองค์จะทรงลงโทษแก่พวกสับปลับชายและพวกสับปลับหญิงและบรรดาผู้ตั้งภาคีชายและบรรดาผู้ตั้งภาคีหญิง ผู้ซึ่งคิดในแง่ร้ายเกี่ยวกับอัลลอฮฺ เหตุร้ายเหล่านั้นจึงประสบแก่พวกเขา และอัลลอฮฺทรงโกรธกริ้วต่อพวกเขาและทรงสาปแช่งพวกเขา อีกทั้งทรงเตรียมนรกญะฮันนัมไว้สำหรับพวกเขา และมันเป็นทางกลับที่เลวร้ายยิ่ง 
{48:7} และไพร่พลแห่งเหล่าชั้นฟ้าและแผ่นดินเป็นของอัลลอฮฺ และอัลลอฮฺคือพระผู้ทรงมีอํานาจผู้ทรงมีปรีชาญาณ 
{48:8} แท้จริงเราได้ส่งเธอมา เพื่อเป็นสักขีพยานและผู้แจ้งข่าวดีและผู้ตักเตือน 
{48:9} เพื่อให้พวกเธอศรัทธาต่ออัลลอฮฺ และศาสนทูตของพระองค์ และให้ความช่วยเหลือแก่เขา และนับถือเขา และแซ่ซ้องสดุดีพระองค์ทั้งในยามอรุณและยามสนธยา 
{48:10} แท้จริงบรรดาผู้ที่ให้สัตยาบันกับเธอนั้น เสมือนกับว่า พวกเขาได้ให้สัตยาบันกับอัลลอฮฺ พระหัตถ์ของอัลลอฮฺทรงอยู่เหนือมือของพวกเขา ฉะนั้นผู้ใดบิดพลิ้ว เสมือนกับว่าเขาทำลายตนเอง ส่วนผู้ใดปฏิบัติตามสัญญาที่เขาได้มีไว้กับอัลลอฮฺโดยครบถ้วน พระองค์ก็จะทรงตอบแทนรางวัลอันใหญ่หลวงแก่เขา 
{48:11} ชาวอาหรับชนบทที่เหลืออยู่ในเมืองจะกล่าวแก่เธอว่า "ทรัพย์สมบัติของเราและครอบครัวของเราทำให้เรายุ่ง ดังนั้นได้โปรดอภัยให้แก่เราด้วย" พวกเขากล่าวด้วยลิ้นของพวกเขา ซึ่งไม่ใช่สิ่งที่มีอยู่ในใจของพวกเขา จงกล่าวเถิด "ผู้ใดเล่าจะมีอํานาจที่จะป้องกันพวกเธอจากอัลลอฮฺ หากพระองค์ทรงประสงค์จะให้ความทุกข์แก่พวกเธอ หรือพระองค์ทรงประสงค์จะให้ประโยชน์แก่พวกเธอ ทว่าอัลลอฮฺทรงตระหนักยิ่งในสิ่งที่พวกเธอกระทำ" 
{48:12} ทว่าอันที่จริงแล้ว พวกเธอนึกว่า ศาสนทูตและบรรดาผู้ที่มีศรัทธาจะไม่มีวันได้กลับไปยังครอบครัวของพวกตนอีก และสิ่งนั้นถูกประดับในจิตใจของพวกเธอ พวกเธอจึงคิดร้าย และพวกเธอจึงเป็นหมู่ชนที่วิบัติ 
{48:13} และผู้ใดก็ตามไม่ได้มีศรัทธาต่ออัลลอฮฺและศาสนทูตของพระองค์ แท้จริงเราได้เตรียมเพลิงที่ลุกโชติช่วงไว้สำหรับผู้ปฏิเสธศรัทธา 
{48:14} และอํานาจแห่งเหล่าชั้นฟ้าและแผ่นดินนั้นเป็นกรรมสิทธิ์ของอัลลอฮฺ พระองค์จะทรงอภัยแก่ผู้ที่พระองค์ทรงประสงค์ และจะทรงลงโทษผู้ที่พระองค์ทรงประสงค์ และอัลลอฮฺนั้นคือพระผู้ทรงอภัยยิ่ง พระผู้ทรงปรานีเสมอ 
{48:15} บรรดาผู้ที่เลี่ยงหนีการออกศึก ที่อยู่ในเมืองจะกล่าวว่า "ยามที่พวกท่านออกเดินทางไปยังทรัพย์เชลยเพื่อไปยึดมัน ก็จงปล่อยให้พวกเราติดตามพวกท่านไปด้วย" พวกเขาประสงค์ที่จะเปลี่ยนพระพจนารถแห่งอัลลอฮฺ จงกล่าวเถิด "พวกเธอไม่อาจจะติดตามพวกเราได้ เพราะอัลลอฮฺได้ตรัสไว้ก่อนแล้ว" พวกเขาก็จะกล่าวอีกว่า "ทว่าพวกท่านอิจฉาต่อพวกเราต่างหาก" หามิได้! พวกเขาไม่เข้าใจอะไรเลยนอกจากเพียงเล็กน้อย 
{48:16} จงกล่าวแก่ชาวอาหรับชนบทที่เหลืออยู่ในเมืองเถิดว่า "พวกเธอจะถูกเรียกให้ไปร่วมต่อสู้กับชนกลุ่มหนึ่้งผู้แข็งแกร่ง จนกว่าพวกเขาจะยอมจํานน ดังนั้นหากพวกเธอภักดีต่ออัลลอฮฺก็จะทรงประทานรางวัลอันดีงามแก่พวกเธอ แต่ถ้าพวกเธอผินหลังหนี เหมือนอย่างที่เคยผินหลังหนีมาก่อน พระองค์จะทรงลงโทษพวกเธอด้วยการลงโทษอันเจ็บปวด" 
{48:17} คนตาบอดไม่ถูกตำหนิ และคนพิการไม่ถูกตำหนิ และคนป่วยไม่ถูกตำหนิ (ถ้าไม่ออกศึก) แต่ถ้าผู้ใดภักดีต่ออัลลอฮฺและศาสนทูตของพระองค์ พระองค์จะทรงนำเขาเข้าสู่เหล่าสวนสวรรค์ มีแม่น้ำลำธารไหลผ่านจากเบื้องล่างของมัน ส่วนผู้ใดผินหลังออก พระองค์จะทรงลงโทษเขาด้วยการลงโทษอันเจ็บปวด 
{48:18} โดยแน่นอนอัลลอฮฺทรงปราโมทย์ต่อบรรดาผู้ที่มีศรัทธา ขณะที่พวกเขาให้สัตยาบันแก่เธอใต้ต้นไม้ เพราะพระองค์ทรงรอบรู้ดีถึงสิ่งที่มีอยู่ในจิตใจของพวกเขา พระองค์จึงได้ทรงประทานความสงบมั่นลงมาเหนือพวกเขา และได้ทรงตอบแทนพวกเขาด้วยชัยชนะอันใกล้ 
{48:19} และทรัพย์เชลยอันมากมายที่พวกเขาจะได้รับมัน และอัลลอฮฺคือพระผู้ทรงมีอํานาจ พระผู้ทรงมีปรีชาญาณ 
{48:20} อัลลอฮฺได้ทรงสัญญากับพวกเธอซึ่งทรัพย์เชลยอันมากมายที่พวกเธอจะได้รับมัน โดยพระองค์ทรงเร่งอันนี้แก่พวกเธอ และพระองค์ทรงยับยั้งมือของผู้คนให้พ้นจากพวกเธอ และเพื่อมันจะได้เป็นสัญญาณหนึ่งแก่บรรดาผู้ที่มีศรัทธา และเพื่อพระองค์จะได้ทรงชี้แนะทางแก่พวกเธอสู่ทางอันเที่ยงตรง 
{48:21} และทรัพย์เชลยอันอื่นอีก ที่พวกเธอไม่มีกำลังที่จะพิชิตมันได้ แต่อัลลอฮฺทรงล้อมพวกมันไว้แล้ว และอัลลอฮฺคือพระผู้ทรงอานุภาพเหนือทุกสิ่ง 
{48:22} และถ้าบรรดาผู้ปฏิเสธศรัทธาได้ต่อสู้กับพวกเธอ พวกเขาก็จะผินหลังกลับอย่างแน่นอน แล้วพวกเขาจะไม่พบผู้คุ้มครองและผู้ช่วยเหลือเลย 
{48:23} นั่นคือแนวทางของอัลลอฮฺแก่บรรดาผู้ที่ล่วงลับไปแล้วแต่กาลก่อน และเธอจะไม่พบการเปลี่ยนแปลงใด ๆ เลยในแนวทางของอัลลอฮฺ 
{48:24} และพระองค์คือพระผู้ทรงยับยั้งมือของพวกเขาจากพวกเธอ และมือของพวกเธอจากพวกเขา ที่หุบเขานครมักกะฮฺ หลังจากที่พระองค์ได้ทรงให้พวกเธอมีชัยชนะเหนือพวกเขา และอัลลอฮฺทรงรู้เห็นในสิ่งที่พวกเธอกระทำ 
{48:25} พวกเขาคือบรรดาผู้ปฏิเสธศรัทธาและขัดขวางพวกเธอไม่ให้เข้า อัลมัสญิด อัลหะรอม และสัตว์พลีถูกกักกันไม่ให้บรรลุสู่ที่เชือดของมัน และ(อาจจะทรงอนุมัติให้พิชิตมักกะฮฺแล้ว) หากไม่ใช่เพราะมีบรรดาบุรุษผู้มีศรัทธาและบรรดาสตรีผู้มีศรัทธา ซึ่งพวกเธอไม่รู้จักพวกเขา พวกเธอก็อาจจะสังหารพวกเขา แล้วก็จะก่อให้เกิดโทษแก่พวกเธอเนื่องจากพวกเขา โดยไม่รู้ตัว ทั้งนี้เพื่ออัลลอฮฺจะทรงนำผู้ที่พระองค์ทรงประสงค์เข้าอยู่ในความเมตตาของพระองค์ หาก(ศรัทธาชนและชนผู้ปฏิเสธ)แยกออกจากกันได้ แน่นอนเราก็จะลงโทษบรรดาผู้ปฏิเสธศรัทธาในหมู่พวกเขา ด้วยการลงโทษอันเจ็บปวด 
{48:26} ขณะที่พวกปฏิเสธศรัทธาได้สุมความคลั่งเข้าในจิตใจของตน ซึ่งเป็นความคลั่งแห่งสมัยอนารยะ อัลลอฮฺจึงทรงประทานความสงบมั่นของพระองค์ให้แก่ศาสนทูตของพระองค์และแก่บรรดาผู้ที่มีศรัทธา และให้พวกเขายึดมั่นกับคำแห่งความยำเกรง ซึ่งพวกเขาเหมาะสมกับมัน และเป็นเจ้าของมัน และอัลลอฮฺคือพระผู้ทรงรอบรู้ในทุกสรรพสิ่ง 
{48:27} โดยแน่นอนอัลลอฮฺได้ทรงทำให้ความฝันนั้นสมจริงแก่ศาสนทูตของพระองค์ ด้วยความสัตย์จริงว่า พวกเธอจะได้เข้าสู่ อัลมัสญิด อัลหะรอม อย่างปลอดภัย หากอัลลอฮฺทรงประสงค์ โดยจะโกนผมบ้างและจะตัดผมบ้าง พวกเธอจะไม่หวาดกลัว เพราะอัลลอฮฺทรงรอบรู้สิ่งที่พวกเธอไม่รู้ ดังนั้นพระองค์จึงได้ทรงกําหนดชัยชนะอื่นจากนั้น ซึ่งชัยชนะอันใกล้นี้ 
{48:28} พระองค์คือพระผู้ทรงส่งศาสนทูตของพระองค์พร้อมด้วยแนวทางที่ถูกต้องและศาสนาแห่งสัจธรรม เพื่อจะทรงให้มันปรากฏเหนือศาสนาอื่นทั้งมวล และเพียงพอแล้วที่อัลลอฮฺทรงเป็นสักขีพยาน 
{48:29} มุหัมมัดเป็นศาสนทูตของอัลลอฮฺ และบรรดาผู้ที่อยู่ร่วมกับเขาเป็นผู้เข้มแข็งกล้าหาญต่อพวกปฏิเสธศรัทธา เป็นผู้เมตตาสงสารระหว่างพวกเขากันเอง เธอจะเห็นพวกเขาเป็นผู้ก้มรุกูอฺ ผู้กราบ โดยแสวงหาคุณความดีและความโปรดปรานจากอัลลอฮฺ สัญลักษณ์ของพวกเขาอยู่บนใบหน้าของพวกเขาเนื่องจากร่องรอยแห่งการกราบ นั่นคืออุปมาของพวกเขาที่มีอยู่ในคัมภีร์เตารอฮฺ และอุปมาของพวกเขาที่มีอยู่ในคัมภีร์อินญีล ประหนึ่งเมล็ดพืชที่แตกหน่อ แล้วทำให้มันงอกงาม แล้วมันก็เติบโตแข็งแรง แล้วก็ทรงตัวอยู่บนลำต้นของมัน นำความปลื้มปิติมาให้แก่ผู้เพาะปลูก เพื่อที่พระองค์จะทรงเอาพวกเขาเป็นสิ่งก่อความโกรธแค้นแก่พวกปฏิเสธศรัทธา และอัลลอฮฺทรงสัญญาบรรดาผู้ที่มีศรัทธาและกระทำคุณงามความดีในหมู่พวกเขา ว่าจะได้รับการอภัยโทษและรางวัลอันใหญ่หลวง 
{49:1} โอ้ บรรดาผู้ที่มีศรัทธา! จงอย่าล้ำหน้า (ในการกระทำใด ๆ) เมื่ออยู่ต่อหน้าอัลลอฮฺและศาสนทูตของพระองค์ และจงยำเกรงอัลลอฮฺเถิด แท้จริงอัลลอฮฺคือพระผู้ทรงได้ยิน พระผู้ทรงรอบรู้ 
{49:2} โอ้ บรรดาผู้ที่มีศรัทธา! จงอย่าขึ้นเสียงของพวกเธอเหนือเสียงของนบีนี้ และจงอย่าพูดเสียงดังกับเขา เยี่ยงการที่พวกเธอพูดเสียงดังระหว่างกัน เพราะการงานต่าง ๆ ของพวกเธออาจจะสูญเสียไป โดยที่พวกเธอไม่รู้ตัว 
{49:3} แท้จริงบรรดาผู้ที่ลดเสียงของพวกตน ณ ที่ศาสนทูตของอัลลอฮฺนั้น ชนเหล่านั้นคือบรรดาผู้ที่อัลลอฮฺทรงทดสอบจิตใจของพวกเขาเพื่อความยำเกรง พวกเขาจะได้รับการอภัยโทษและรางวัลอันใหญ่หลวง 
{49:4} แท้จริงบรรดาผู้ส่งเสียงเรียกเธอทางเบื้องหลังห้องหับเหล่านั้น พวกเขาส่วนมากไม่ใช้สติปัญญา 
{49:5} และหากว่าพวกเขาอดทนไว้จนกว่าเธอจะออกมาหาxitöy9bLkl9iNLklokxitöy9bLkl9iเขาแล้ว มันก็ย่อมเป็นการดีสำหรับพวกเขา และอัลลอฮฺเป็นพระผู้ทรงอภัยโทษ พระผู้ทรงปรานีเสมอ 
{49:6} โอ้ บรรดาผู้ที่มีศรัทธา! หากคนชั่วนำข่าวใด ๆ มาแจ้งแก่พวกเธอ พวกเธอก็จงสอบสวนให้แน่ชัด หาไม่แล้วพวกเธอก็จะก่อเคราะห์กรรมแก่พวกหนึ่งโดยไม่รู้ตัว แล้วพวกเธอจะกลายเป็นผู้เสียใจในสิ่งที่พวกเธอได้กระทำไป 
{49:7} และพวกเธอจงรู้เถิดว่า ในหมู่พวกเธอนั้นมีศาสนทูตของอัลลอฮฺอยู่ หากเขาเชื่อฟังพวกเธอในกิจการส่วนมากแล้ว แน่นอนพวกเธอก็จะลําบากกัน แต่อัลลอฮฺทรงให้การศรัทธานั้นเป็นที่รักแก่พวกเธอ และทรงให้การปฏิเสธศรัทธา และความชั่วช้าและการฝ่าฝืนนั้น เป็นที่น่าเกลียดชังแก่พวกเธอ ชนเหล่านั้นคือพวกที่ดําเนินอยู่ในแนวทางที่ถูกต้อง 
{49:8} มันเป็นคุณธรรมและความโปรดปรานจากอัลลอฮฺ และอัลลอฮฺนั้นคือพระผู้ทรงรอบรู้ พระผู้ทรงมีปรีชาญาณ 
{49:9} และหากมีคนสองกลุ่มจากบรรดาศรัทธาชนนั้นทะเลาะวิวาทกัน พวกเธอก็จงไกล่เกลี่ยระหว่างทั้งสองฝ่าย หากฝ่ายใดหนึ่งในสองฝ่ายนั้นละเมิดต่ออีกฝ่ายหนึ่ง พวกเธอก็จงปราบปรามฝ่ายที่ละเมิด จนกว่าฝ่ายนั้นจะกลับใจสู่พระบัญชาของอัลลอฮฺ หากพวกเขากลับใจแล้ว พวกเธอก็จงประนีประนอมระหว่างทั้งสองฝ่ายด้วยความยุติธรรม และพวกเธอจงให้ความเที่ยงธรรม แท้จริงอัลลอฮฺทรงโปรดปรานบรรดาผู้ให้ความเที่ยงธรรม 
{49:10} แท้จริงบรรดาผู้ที่มีศรัทธานั้นเป็นภราดรกัน ดังนั้นพวกเธอจงไกล่เกลี่ยประนีประนอมกันระหว่างภราดรทั้งสองฝ่ายของพวกเธอ และจงยำเกรงอัลลอฮฺเถิด หวังว่าพวกเธอจะได้รับความเมตตา 
{49:11} โอ้ บรรดาผู้ที่มีศรัทธา! ชนกลุ่มหนึ่งอย่าได้เยาะเย้ยชนอีกกลุ่มหนึ่ง บางทีชนกลุ่มที่ถูกเยาะเย้ยนั้นจะดีกว่าชนกลุ่มที่เยาะเย้ย และสตรีกลุ่มหนึ่งอย่าได้เยาะเย้ยสตรีอีกกลุ่มหนึ่ง บางทีพวกนางอาจจะดีกว่ากลุ่มที่เยาะเย้ย และพวกเธออย่าติเตียนพวกเธอกันเอง และอย่าเรียกกันด้วยฉายาที่น่ารังเกียจ ฉายานามอันธพาลนั้นช่างเลวยิ่งนัก หลังจากที่ได้มีการศรัทธากันแล้ว และผู้ใดไม่สำนึกผิด ชนเหล่านั้นคือพวกทุจริต 
{49:12} โอ้ บรรดาผู้ที่มีศรัทธา! พวกเธอจงปลีกตัวให้พ้นจากการสงสัยส่วนมาก แท้จริงการสงสัยบางอย่างนั้นเป็นบาป และอย่าสอดแนมและอย่านินทาซึ่งกันและกัน มีพวกเธอสักคนไหม ที่ชอบที่จะกินเนื้อศพพี่น้องของตน? พวกเธอย่อมเกลียดมัน และจงยำเกรงอัลลอฮฺเถิด แท้จริงอัลลอฮฺคือพระผู้ทรงอภัยโทษ พระผู้ทรงปรานีเสมอ 
{49:13} โอ้ ปวงมนุษย์ แท้จริงเราได้สร้างพวกเธอจากเพศชาย และเพศหญิง และเราได้ให้พวกเธอแยกเป็นชนชาติและเผ่าพันธ์เพื่อจะได้รู้จักกัน แท้จริงผู้ที่มีเกียรติยิ่งในหมู่พวกเธอ ณ ที่อัลลอฮฺนั้น คือผู้ที่มีความยำเกรงยิ่งในหมู่พวกเธอ แท้จริงอัลลอฮฺนั้นคือพระผู้ทรงรอบรู้ พระผู้ทรงรู้อย่างละเอียดถี่ถ้วน 
{49:14} ชาวอาหรับชนบทกล่าวว่า "เรามีศรัทธาแล้ว" จงกล่าวเถิดว่า "พวกเธอยังไม่ได้มีศรัทธา แต่จงกล่าวว่า "พวกเราเข้ารับอิสลามแล้ว" เพราะการศรัทธายังไม่ได้เข้าสู่หัวใจของพวกเธอ และถ้าหากพวกเธอสวามิภักดิ์ต่ออัลลอฮฺและศาสนทูตของพระองค์แล้ว พระองค์จะไม่ทำให้การงานของพวกเธอด้อยลงแต่ประการใด แท้จริงอัลลอฮฺเป็นพระผู้ทรงอภัย พระผู้ทรงปรานีเสมอ" 
{49:15} อันศรัทธาชนที่แท้จริงนั้นคือ บรรดาผู้ที่มีศรัทธาต่ออัลลอฮฺและศาสนทูตของพระองค์ แล้วพวกเขาไม่สงสัยเคลือบแคลงใจ แต่พวกเขาได้เสียสละต่อสู้ด้วยทรัพย์สมบัติของพวกตนและชีวิตของพวกตนในหนทางของอัลลอฮฺ ชนเหล่านั้นแหละคือผู้สัตย์จริง 
{49:16} จงกล่าวเถิดว่า "พวกเธอจะสอนอัลลอฮฺเกี่ยวกับศาสนาของพวกเธอกระนั้นหรือ? อัลลอฮฺนั้นทรงรอบรู้สิ่งที่อยู่ในเหล่าชั้นฟ้าและแผ่นดิน และอัลลอฮฺนั้นทรงรอบรู้ในทุกสรรพสิ่ง" 
{49:17} พวกเขาทวงบุญคุณจากเธอต่อการที่พวกเขาได้เข้ารับอิสลาม จงกล่าวเถิดว่า "พวกเธออย่าถือเอาการเป็นอิสลามของพวกเธอมาทวงบุญคุณจากฉันเลย ทว่าอัลลอฮฺต่างหากที่จะทรงทวงบุญคุณจากพวกเธอ เพราะได้ทรงชี้นำพวกเธอสู่การศรัทธา หากพวกเธอเป็นผู้สัตย์จริง" 
{49:18} แท้จริงอัลลอฮฺทรงรอบรู้สิ่งเร้นลับในเหล่าชั้นฟ้าและแผ่นดิน และอัลลอฮฺทรงเห็นสิ่งที่พวกเธอกระทำ 
{50:1} กอฟ ขอสาบานด้วยอัลกุรอานอันทรงเกียรติ 
{50:2} ทว่าพวกเขาประหลาดใจ ที่มีผู้ตักเตือนคนหนึ่งจากหมู่พวกเขาเอง มายังพวกเขา พวกปฏิเสธศรัทธาจึงกล่าวว่า "นี่เป็นสิ่งประหลาด" 
{50:3} "เมื่อเราตายและกลายเป็นดินไปแล้ว จะกลับมีชีวิตอีกกระนั้นหรือ? นั่นเป็นการกลับที่ห่างไกลเหลือเกิน" 
{50:4} แน่นอนเรารู้ดีว่า ตั้งเท่าใดแล้วที่แผ่นดินได้บั่นทอนพวกเขา และ ณ ที่เรานั้นมีบันทึกรักษาไว้ 
{50:5} ไม่ดอก! พวกเขาปฏิเสธความสัตย์จริงต่างหาก เมื่อมันได้มีมายังพวกเขา ดังนั้นพวกเขาจึงอยู่ในภาวะที่สับสน 
{50:6} พวกเขาไม่ได้มองไปยังฟากฟ้าเหนือพวกเขาดอกหรือ ว่าเราได้สร้างมันและประดับมันไว้อย่างใด และมันก็ไม่มีรอยร้าวหรือช่องโหว่เลย 
{50:7} และแผ่นดินนั้นเราได้แผ่กางมัน และในแผ่นดินเราได้ปักภูเขาไว้อย่างมั่นคง และในแผ่นดินนั้น เราได้ปลูกพฤกษชาติทุกชนิดเป็นคู่ ๆ อย่างสวยงาม 
{50:8} เพื่อให้เป็นการชี้แนะ และเป็นการเตือน สำหรับบ่าวทุกคนผู้กลับคืน 
{50:9} และเรานำน้ำฝนอันมงคลลงมาจากฟ้า ด้วยน้ำนั้น เราได้ปลูกสวนอันหลากหลาย และธัญพืชสำหรับเก็บเกี่ยว 
{50:10} และต้นอินทผาลัมสูงตระหง่าน มีพวงผลดกระย้า 
{50:11} เพื่อเป็นปัจจัยยังชีพแก่ปวงบ่าว และด้วยน้ำนั้นเราได้ชุบชีวิตดินแดนที่แห้งแล้ง เช่นนั้นแหละคือการฟื้นคืนชีพ 
{50:12} หมู่ชนของนูหฺได้ปฏิเสธมาก่อนหน้าพวกเขาแล้ว และชาวร่อส และษะมูด 
{50:13} และอาด และฟิรเอานฺ และพี่น้องของลูฎ 
{50:14} และชาวป่าทึบ และหมู่ชนของตุบบะอฺ พวกนั้นทั้งมวลได้ปฏิเสธต่อบรรดาศาสนทูต ดังนั้นสิ่งที่เราเคยเตือนให้ระวังจึงกลายเป็นจริง 
{50:15} เราได้เหน็ดเหนื่อยต่อการสร้างครั้งแรกกระนั้นหรือ? ไม่ดอก! แต่ว่าพวกเขาอยู่ในการสงสัยต่อการสร้างครั้งใหม่ต่างหาก 
{50:16} และโดยแน่นอน เราได้บังเกิดมนุษย์มา และเรารู้ดียิ่งถึงสิ่งที่จิตใจของเขาเอง กระซิบกระซาบแก่เขา และเรานั้นใกล้ชิดเขายิ่งกว่าเส้นโลหิตชีวิตของเขาเสียอีก 
{50:17} ขณะที่อาลักษณ์ทั้งสองตนนั้นบันทึก ตนหนึ่งนั่งทางข้างขวา และอีกตนหนึ่งนั่งทางข้างซ้าย 
{50:18} ไม่มีคำพูดคำใดที่เขากล่าวออกมา เว้นแต่ ณ ที่เขานั้นมีผู้เฝ้ามอง ผู้เตรียมพร้อม 
{50:19} และอาการมึนงงแห่งความมรณะได้ปรากฏขึ้นอย่างประจักษ์แจ้ง "นั่นคือสิ่งที่เธอเคยคิดหลีกหนี" 
{50:20} และแตรจะถูกเป่าขึ้น นั่นคือวันที่เคยตักเตือนให้ระวัง 
{50:21} และทุก ๆ ชีวิตจะมาพร้อมกับมะลักผู้ขับต้อน และมะลักผู้เป็นพยาน 
{50:22} โดยแน่นอนเธอไม่เคยสนใจต่อเรื่องนี้ แล้วเราก็ได้ปลดฉากกั้นของเธอนั้นออกไปจากเธอ สายตาของเธอวันนี้จึงคมชัด 
{50:23} คู่สนิทของเขากล่าวว่า "สิ่งที่อยู่กับข้าฯนั้นเตรียมพร้อมแล้ว" 
{50:24} "เธอทั้งสองจงโยนลงในนรก ทุกคนที่ปฏิเสธศรัทธาและดื้อรั้น" 
{50:25} "ผู้ขัดขวางการทำความดี ผู้ละเมิด ผู้ยุยงให้สงสัย" 
{50:26} "ซึ่งตั้งพระเจ้าอื่นคู่เคียงกับอัลลอฮฺ ดังนั้นเธอทั้งสองจงโยนเขาสู่การลงโทษอันสาหัส" 
{50:27} คู่สนิทของเขากล่าวว่า "พระเจ้าของพวกข้าฯ! ข้าฯไม่ได้หลอกลวงให้เขาหลงผิดดอก ทว่าเขาได้อยู่ในความหลงผิดอันห่างเหินมาก่อนแล้ว" 
{50:28} พระองค์ตรัสว่า "พวกเธออย่ามาโต้เถียง ณ ที่ฉันนี้เลย เพราะฉันได้ส่งคำเตือนมายังพวกเธอก่อนหน้านี้แล้ว" 
{50:29} "ประกาศิต ณ ที่ฉันจะไม่ถูกเปลี่ยนแปลง และฉันก็ไม่ใช่ผู้อยุติธรรมต่อปวงบ่าวของฉัน" 
{50:30} วันซึ่งเราจะกล่าวแก่นรกญะฮันนัมว่า "เธอเต็มแล้วหรือ" และมันจะกล่าวว่า "ยังมีเพิ่มอีกไหม?" 
{50:31} และสวนสวรรค์ก็ถูกนำมาใกล้บรรดาผู้ยำเกรง มันไม่ได้ห่างไกลเลย 
{50:32} "นี่คือสิ่งที่พวกเธอได้ถูกสัญญาไว้ สำหรับทุกคนที่สำนึกผิด ผู้รักษาบัญญัติ" 
{50:33} "ผู้ที่เกรงกลัวพระผู้ทรงเมตตาโดยทางลับ และกลับมาด้วยดวงใจที่สำนึกผิด" 
{50:34} "พวกเธอจงเข้าไปในสวนสวรรค์ด้วยความศานติ นั่นคือวันแห่งการพำนักนิรันดร์" 
{50:35} พวกเขาจะได้รับสิ่งที่พวกเขาประสงค์ในสวนสวรรค์ และ ณ ที่เรานั้นยังมีอีกมากมาย 
{50:36} ตั้งเท่าใดแล้ว ที่เราได้ทำลายชนรุ่นก่อนหน้าพวกเขา ทั้ง ๆ ที่พวกเขาเหล่านั้น มีความเข้มแข็งเหนือกว่าพวกเขาเหล่านี้ แล้วพวกเขาได้ออกเดินทางไปตามเมืองต่าง ๆ แล้วมีทางหนีรอดหรือ? 
{50:37} แท้จริงในการนั้น ย่อมเป็นข้อตักเตือนแก่ผู้มีดวงใจ หรือรับฟังด้วยความตั้งใจ 
{50:38} และแท้จริง เราได้สร้างเหล่าชั้นฟ้าและแผ่นดิน และสิ่งที่อยู่ระหว่างมันทั้งสองในเวลาหกวันและไม่มีความเหน็ดเหนื่อยมาสัมผัสเราเลย 
{50:39} ดังนั้น เธอจงอดทนต่อสิ่งที่พวกเขากล่าวถึง และจงแซ่ซ้องด้วยการสรรเสริญพระเจ้าของเธอ ก่อนอาทิตย์อุทัยและก่อนอัศดง 
{50:40} และระหว่างเวลาราตรี ก็จงสดุดีพระองค์ และหลังเวลากราบ 
{50:41} และเธอจงฟังวันที่ผู้เรียกร้องจะร้องเรียกจากสถานที่ใกล้ ๆ 
{50:42} วันที่พวกเขาจะได้ยินเสียงกัมปนาทอย่างแท้จริง นั่นคือวันแห่งการฟื้นคืนชีพ 
{50:43} เราคือผู้ทำให้เป็น และเราเป็นผู้ทำให้สิ้นชีพ และยังเราคือการกลับคืน 
{50:44} วันที่แผ่นดินจะแยกออกให้พวกเขาออกมาอย่างรีบเร่ง นั่นเป็นการเกณฑ์ชุมนุมที่ง่ายดายสำหรับเรา 
{50:45} เรารู้ดียิ่งถึงสิ่งที่พวกเขากล่าว และเธอไม่ได้เป็นผู้มีอํานาจเหนือพวกเขา ดังนั้นเธอจงตักเตือนด้วยอัลกุรอานนี้แก่ผู้กลัวต่อการเตือนสำทับของฉัน 
{51:1} ขอสาบานต่อสิ่งที่พัดให้ปลิวกระจัดกระจาย 
{51:2} ขอสาบานต่อสิ่งที่พยุงสิ่งหนัก 
{51:3} ขอสาบานต่อสิ่งที่แล่นไปอย่างสะดวก 
{51:4} ขอสาบานต่อเหล่าผู้จัดสรรการงาน 
{51:5} แท้จริงสิ่งที่พวกเธอถูกสัญญาไว้นั้นเป็นความจริงอย่างแน่นอน 
{51:6} และแท้จริงการตอบแทนนั้นจะเกิดขึ้นแน่ 
{51:7} ขอสาบานต่อฟากฟ้าที่มีวิถีทางโคจรอย่างมากมาย 
{51:8} แท้จริงพวกเธออยู่ในคําพูดที่ขัดแย้งกัน 
{51:9} ผู้ที่หันเหออกจากสัจธรรมนั้นเขาจะถูกให้หันเห 
{51:10} ผู้ที่กล่าวเท็จแก่เธอจะถูกสาปแช่ง 
{51:11} คือบรรดาผู้ที่พวกเขาลืมหลงอยู่ในความสับสน 
{51:12} พวกเขาจะถามว่า "วันแห่งการตอบแทนจะมีขึ้นเมื่อใด?" 
{51:13} วันที่พวกเขาจะถูกทดสอบด้วยไฟนรก 
{51:14} พวกเธอจงลิ้มรสการทดสอบของพวกเธอเถิด นี่คือสิ่งที่พวกเธอเร่งเร้ามัน 
{51:15} แท้จริงบรรดาผู้ยำเกรงจะได้อยู่ในเหล่าสวนสวรรค์และตาน้ำพุ 
{51:16} พวกเขาปิติยินดีในสิ่งที่พระเจ้าของพวกเขาได้ประทานให้แก่พวกเขา แท้จริงพวกเขาก่อนหน้านั้นเป็นผู้ประพฤติดี 
{51:17} แต่เพียงส่วนน้อยของเวลาราตรี ที่พวกเขาเคยหลับนอน 
{51:18} และในยามรุ่งสางพวกเขาขออภัยโทษ 
{51:19} และในทรัพย์สมบัติของพวกเขาจัดไว้เป็นส่วนของผู้เอ่ยขอ และคนด้อยโอกาส 
{51:20} และในแผ่นดินนี้มีนานาสัญญาณ สำหรับบรรดาผู้เชื่อมั่น 
{51:21} และในตัวของพวกเธอเองเช่นกัน พวกเธอไม่เห็นดอกหรือ? 
{51:22} และในฟากฟ้ามีปัจจัยยังชีพของพวกเธอ และสิ่งที่พวกเธอถูกสัญญาไว้ 
{51:23} ดังนั้น จึงขอสาบานต่อพระเจ้าแห่งฟ้าและแผ่นดินว่า สิ่งนั้นเป็นความจริงอย่างแน่นอน เสมือนกับที่พวกเธอสนทนากัน 
{51:24} เรื่องราวของแขกผู้มีเกียรติของอิบรอฮีมได้มาถึงเธอบ้างไหม? 
{51:25} เมื่อพวกเขาได้เข้ามาหาเขา(อิบรอฮีม) พวกเขากล่าวว่า "ศานติ" เขากล่าวว่า "ศานติ"  -- "นี่เป็นหมู่ชนผู้แปลกหน้า" 
{51:26} แล้วเขาก็หลบเข้าหาครอบครัวของตน แล้วได้นำลูกวัวอ้วนออกมา 
{51:27} และได้วางมันไว้ข้างหน้าพวกเขา เขากล่าวว่า "เหตุใดพวกท่านไม่กิน?" 
{51:28} เขาจึงรู้สึกกลัวต่อพวกเขา พวกเขา กล่าวว่า "อย่ากลัวเลย" และพวกเขาได้แจ้งข่าวดีแก่เขาเกี่ยวกับบุตรคนหนึ่งที่มีความรู้ 
{51:29} แล้วภริยาของเขาก็ได้ออกมาตะโกนพลางตบหน้าของตน แล้วกล่าวว่า "หญิงแก่เป็นหมัน" 
{51:30} พวกเขากล่าวว่า "เช่นนั้นแหละ พระเจ้าของเธอได้ตรัสไว้เช่นนั้น แท้จริงพระองค์คือพระผู้ทรงมีปรีชาญาณ พระผู้ทรงรอบรู้เสมอ" 
{51:31} เขากล่าวว่า "ถ้าเช่นนั้นจุดประสงค์ของพวกท่านคืออะไรเล่า? โอ้ เหล่าทูต!" 
{51:32} พวกเขากล่าวว่า "แท้จริงเราถูกส่งมายังหมู่ชน ผู้กระทำผิด" 
{51:33} "เพื่อเราจะได้กระหน่ำฝนหินแกร่งลงบนพวกเขา" 
{51:34} "ถูกตราเป็นเครื่องหมายไว้แล้ว ณ ที่พระเจ้าของเธอสำหรับพวกที่ละเมิดขอบเขต" 
{51:35} ดังนั้น เราได้นำผู้ที่อยู่ในเมืองนั้น อันได้แก่บรรดาผู้ที่มีศรัทธา ออกมาให้พ้น 
{51:36} และเราไม่พบผู้ใดในเมืองนั้น นอกจากบ้านเพียงหลังเดียว ที่เป็นผู้สวามิภักดิ์ 
{51:37} และเราได้ทิ้งสัญญาณหนึ่งไว้ สำหรับบรรดาผู้ที่กลัวต่อการลงโทษอันเจ็บปวด 
{51:38} และในเรื่องของมูซา เมื่อเราส่งเขาไปยังฟิรเอานฺพร้อมด้วยหลักฐานอันชัดแจ้ง 
{51:39} แต่ฟิรเอานฺได้ผินหลังพร้อมด้วยฐานกำลังของตน แล้วกล่าวว่า "มายากรหรือวิกลจริต" 
{51:40} ดังนั้น เราได้เอาเขามาพร้อมด้วยไพร่พลของเขา แล้วเราได้โยนพวกเขาลงไปในทะเลและตัวเขาก็ถูกประณาม 
{51:41} และในเรื่องของอาด เมื่อเราได้ส่งลมพายุที่ทำลายล้างมายังพวกเขา 
{51:42} มันไม่ได้ปล่อยอะไรเหลือไว้เลย เมื่อมันได้พัดกระหน่ำมา นอกจากว่ามันจะทำให้สิ่งนั้นพินาศย่อยยับ 
{51:43} และในเรื่องของษะมูด เมื่อมีผู้กล่าวแก่พวกเขาว่า "พวกเธอจงสนุกร่าเริงไปชั่วขณะหนึ่งเถิด" 
{51:44} แต่พวกเขาได้ฝ่าฝืนต่อพระบัญชาของพระเจ้าของพวกตน ดังนั้นเสียงกัมปนาทก็ได้คร่าชีวิตพวกเขา ขณะที่พวกเขามองดู 
{51:45} แล้วพวกเขาไม่สามารถจะลุกขึ้นยืนได้ และพวกเขาก็ไม่สามารถช่วยเหลือตัวเองได้ 
{51:46} และหมู่ชนของนูหฺก่อนหน้านี้ แท้จริงพวกเขาเป็นหมู่ชนที่ละเมิด 
{51:47} และชั้นฟ้า เราได้สร้างมันด้วยมือ และแท้จริงเราเป็นผู้แผ่กว้าง 
{51:48} และแผ่นดินนั้น เราได้แผ่มันออกไป นี่ช่างเป็นผู้แผ่ที่ประเสริฐนัก 
{51:49} และทุกสิ่งเราได้บันดาลขึ้นเป็นคู่ เพื่อพวกเธอจะได้ใคร่ครวญ 
{51:50} ดังนั้นพวกเธอจงเร่งรีบเข้าหาอัลลอฮฺ แท้จริงฉันเป็นผู้ตักเตือนอย่างเปิดเผยจากพระองค์แก่พวกเธอ 
{51:51} และพวกเธออย่าตั้งพระเจ้าอื่นใดเป็นภาคีกับอัลลอฮฺ แท้จริงฉันเป็นผู้ตักเตือนอย่างเปิดเผยจากพระองค์แก่พวกเธอ 
{51:52} เช่นนั้นแหละ ไม่มีศาสนทูตสักคนที่ถูกส่งมายังบรรดาหมู่ชนก่อนหน้าพวกเขา ที่ไม่ถูกพวกเขากล่าวหาว่าเป็นมายากรหรือวิกลจริต 
{51:53} พวกเขาได้สั่งเสียในเรื่องนี้แก่กันกระนั้นหรือ? ไม่ดอก! ทว่าพวกเขาเป็นหมู่ชนผู้ละเมิด 
{51:54} ดังนั้น เธอจงผินหลังออกจากพวกเขาเถิด แล้วเธอจะไม่เป็นผู้ถูกตําหนิ 
{51:55} และจงตักเตือนเถิด เพราะแท้จริงการตักเตือนนั้นจะให้ประโยชน์แก่บรรดาผู้ที่มีศรัทธา 
{51:56} และฉันไม่ได้สร้างญินและมนุษย์เพื่ออื่นใด เว้นแต่เพื่อเคารพสักการะฉัน 
{51:57} ฉันไม่ต้องการปัจจัยยังชีพจากพวกเขา และฉันก็ไม่ต้องการให้พวกเขาให้อาหารแก่ฉัน 
{51:58} แท้จริงอัลลอฮฺ คือผู้ประทานปัจจัยยังชีพเสมอ พระผู้ทรงพลัง พระผู้ทรงมั่นคง 
{51:59} อันบรรดาผู้ประพฤติผิดนั้น จะได้รับการลงโทษเยี่ยงการลงโทษของพรรคพวกของตน ดังนั้นพวกเขาอย่าได้เร่งฉันเลย 
{51:60} ดังนั้น ความหายนะจะประสบต่อบรรดาผู้ปฏิเสธศรัทธาต่อวันของพวกเขา ซึ่งพวกเขาได้ถูกสัญญาไว้ 
{52:1} ขอสาบานต่อภูเขาตูรฺ 
{52:2} ขอสาบานต่อคัมภีร์ที่ถูกจารึกไว้ 
{52:3} ในม้วนหนังสือที่กางแผ่ 
{52:4} ขอสาบานต่ออาคารที่ถูกเยือนอย่างสม่ำเสมอ 
{52:5} ขอสาบานต่อท้องฟ้าที่อยู่เบื้องสูง 
{52:6} ขอสาบานต่อทะเลที่ลุกโชติช่วง 
{52:7} แท้จริงการลงโทษของพระเจ้าของเธอจะเกิดขึ้นอย่างแน่นอน 
{52:8} ไม่มีผู้ใดจะเบี่ยงบ่ายมันได้ 
{52:9} วันที่ชั้นฟ้าจะสั่นสะเทือนอย่างชุลมุนวุ่นวาย 
{52:10} และเทือกเขาจะปลิวว่อนกระจัดกระจาย 
{52:11} ดังนั้น ความหายนะในวันนั้นจะประสบแก่บรรดาผู้ปฏิเสธ 
{52:12} บรรดาที่พวกเขาอยู่ในการมั่วสุม การละเล่นอย่างไร้สาระ 
{52:13} วันที่พวกเขาจะถูกผลักลงนรกญะฮันนัมอย่างผลักไสไล่ส่ง 
{52:14} นี่คือไฟนรก ซึ่งพวกเธอเคยปฏิเสธมัน 
{52:15} นี่คือมายลกลใช่ไหม? หรือว่าพวกเธอมองไม่เห็นกันแน่? 
{52:16} จงเข้าไปเผาไหม้ในนั้น พวกเธอจะทนได้หรือทนไม่ได้ก็เท่าเทียมกันสำหรับพวกเธอ แท้จริงพวกเธอนั้นจะถูกตอบแทนตามที่พวกเธอได้กระทำไว้เท่านั้น 
{52:17} แท้จริงบรรดาผู้ยำเกรงนั้นจะได้อยู่ในสวนสวรรค์และความสุขสำราญ 
{52:18} ได้รับความสุขอันล้นพ้นตามที่พวกเขา และพระเจ้าของพวกเขาจะคุ้มครองพวกเขาให้พ้นจากการลงโทษของเปลวเพลิง 
{52:19} พวกเธอจงกิน จงดื่ม อย่างสบายใจ ตามที่พวกเธอได้กระทำไว้ 
{52:20} นอนเอกเขนกอยู่บนเตียงเรียงชิดติดกัน และเราให้พวกเขามีคู่ครองเป็นดรุณีงาม มีดวงตาโตคม 
{52:21} และบรรดาผู้ที่มีศรัทธา บรรดาลูกหลานของพวกเขาจะดําเนินตามพวกเขาด้วยการศรัทธา เราจะให้ลูกหลานของพวกเขาอยู่ร่วมกับพวกเขา และเราจะไม่ให้การงานของพวกเขาลดหย่อนลงจากพวกเขาแต่อย่างใด แต่ละคนย่อมได้รับการค้ำประกันในสิ่งที่เขาขวนขวายไว้ 
{52:22} และแก่พวกเขา เราจะเพิ่มพูนผลไม้และเนื้อตามที่พวกเขาต้องการ 
{52:23} พวกเขาจะแลกเปลี่ยนถ้วยแก้วกันในสวรรค์ จะไม่มีการพูดจาตลกคะนอง และไม่มีการทำบาป 
{52:24} มีเด็กวัยรุ่นของพวกเขาวนเวียนรับใช้พวกเขา เสมือนว่าพวกเขาเป็นไข่มุกถูกปกปิดไว้ 
{52:25} และบางคนในหมู่พวกเขาจะหันหน้าเข้าหากัน สอบถามซึ่งกันและกัน 
{52:26} พวกเขากล่าวว่า "แท้จริง แต่ก่อนนี้ พวกเราอยู่กับครอบครัวของเรา เป็นผู้มีความวิตกกังวล" 
{52:27} "ดังนั้น อัลลอฮฺได้ทรงโปรดปรานแก่เรา และได้ทรงปกป้องเราให้พ้นจากการลงโทษแห่งลมร้อน" 
{52:28} "แท้จริง ก่อนหน้านี้เราได้วิงวอนต่อพระองค์ แท้จริงพระองค์นั้น เป็นพระผู้ทรงเอื้อเฟื้อเผื่อแผ่ พระผู้ทรงปรานีเสมอ" 
{52:29} ดังนั้น จงกล่าวเตือน เนื่องเพราะความโปรดปรานแห่งพระเจ้าของเธอ เธอไม่ได้เป็นโหร และไม่ได้เป็นผู้วิกลจริต 
{52:30} หรือพวกเขากล่าวว่า "เป็นกวี เราคอยภัยพิบัติที่จะเกิดขึ้นแก่เขา" 
{52:31} จงกล่าวเถิด "พวกเธอจงคอยเถิด แท้จริงฉันก็จะอยู่ในหมู่ผู้คอยร่วมกับพวกเธอ" 
{52:32} หรือว่าสติปัญญาของพวกเขาสั่งให้พวกเขาเชื่อเช่นนั้น หรือว่าพวกเขาเป็นหมู่ชนผู้ฝ่าฝืน? 
{52:33} หรือพวกเขากล่าวว่า "เขาได้เสกสรรอัลกุรอานขึ้นมาเอง" เปล่าดอก! พวกเขาไม่มีศรัทธาต่างหาก 
{52:34} ดังนั้น พวกเขาจงนำคํากล่าวเช่นเดียวกันนี้มา หากพวกเขาเป็นผู้สัตย์จริง 
{52:35} หรือว่าพวกเขาถูกบังเกิดมา โดยปราศจากสิ่งใด หรือว่าพวกเขาเป็นผู้ให้บังเกิด(ตนเอง)? 
{52:36} หรือว่าพวกเขาเป็นผู้สร้างเหล่าชั้นฟ้าและแผ่นดิน? ไม่ดอก เพราะพวกเขาไม่เชื่อมั่นต่างหาก 
{52:37} หรือว่าพวกเขามีขุมทรัพย์แห่งพระเจ้าของเธอ หรือว่าพวกเขาเป็นผู้มีอํานาจจัดการ? 
{52:38} หรือว่าพวกเขามีบันไดเพื่อพวกเขาจะได้ฟังในชั้นฟ้า ดังนั้น ก็จงให้คนที่ฟังในหมู่พวกเขานำหลักฐานอันชัดแจ้งมา 
{52:39} หรือว่าพระองค์ทรงมีเหล่าธิดา และพวกเธอมีเหล่าบุตรชาย 
{52:40} หรือว่าเธอขอค่าจ้างจากพวกเขา ดังนั้น พวกเขาจึงมีภาระหนี้อันหนัก 
{52:41} หรือว่าที่พวกเขามีสิ่งเร้นลับแล้วพวกเขาก็บันทึกไว้ 
{52:42} หรือว่าพวกเขาต้องการที่จะวางแผนร้าย ทว่าบรรดาผู้ปฏิเสธศรัทธานั้น พวกเขาต่างหากที่จะถูกวางแผนร้าย 
{52:43} หรือว่าพวกเขามีพระเจ้าอื่นจากอัลลอฮฺ พระพิสุทธิคุณแห่งอัลลอฮฺ (ทรงเหินห่าง)จากสิ่งที่พวกเขาตั้งขึ้นเป็นภาคี 
{52:44} ครั้นเมื่อพวกเขาเห็นของชิ้นหนึ่งร่วงหล่นลงมาจากฟากฟ้า พวกเขาจะกล่าวว่า มันเป็นเพียงก้อนเมฆรวมตัว 
{52:45} ดังนั้น จงปล่อยพวกเขาเถิด จนกว่าพวกเขาจะพบกับวันของพวกเขา ซึ่งในวันนั้นพวกเขาจะถูกทำให้เป็นลมหมดสติ 
{52:46} วันซึ่งอุบายของพวกเขาจะไม่อํานวยประโยชน์อะไรแก่ตัวของพวกเขา และพวกเขาก็จะไม่ได้รับการช่วยเหลือ 
{52:47} และแท้จริงพวกทุจริตนั้นจะได้รับการลงโทษอื่นจากนั้นอีก ทว่าพวกเขาส่วนมากไม่รู้ 
{52:48} ดังนั้น จงอดทนต่อพระบัญชาของพระเจ้าของเธอ เพราะแท้จริง เธอนั้นอยู่ในสายตาของเรา และจงแซ่ซ้องสดุดีด้วยการสรรเสริญพระเจ้าของเธอ ขณะเมื่อเธอลุกขึ้นยืน 
{52:49} และส่วนหนึ่งของราตรี ก็จงแซ่ซ้องสดุดีพระองค์ และเมื่อยามคล้อยลับของเหล่าดวงดาว 
{53:1} ขอสาบานด้วยดวงดาวเมื่อมันคล้อยตกลงมา 
{53:2} สหายของพวกเธอไม่ได้หลงทางและไม่ได้หลงผิด 
{53:3} และเขาไม่ได้พูดตามอารมณ์ 
{53:4} สิ่งที่เขาพูดเป็นเพียงแต่วิวรณ์ที่ถูกเปิดเผยสำแดง 
{53:5} (ญิบรีล)ผู้มีพลังอํานาจอันมากมายได้สอนเขา 
{53:6} ผู้มีเรือนร่างแข็งแกร่ง ดังนั้นเขาจึงปรากฏกาย 
{53:7} ขณะที่เขาอยู่บนขอบฟ้าอันสูงสุด 
{53:8} แล้วลงมาใกล้ แล้วลอยอยู่ 
{53:9} ในระยะห่างของปลายคันธนูทั้งสอง หรือใกล้กว่านั้นอีก 
{53:10} แล้วทรงเปิดเผยสำแดงสิ่งที่จะทรงเปิดเผยสำแดงนั้นให้แก่บ่าวของพระองค์ 
{53:11} จิตใจ(ของมุหัมมัด)ไม่ได้ปฏิเสธสิ่งที่เขาได้เห็น 
{53:12} แล้วพวกเธอจะโต้เถียงกับเขาเกี่ยวกับสิ่งที่เขาได้เห็นอีกหรือ? 
{53:13} และโดยแน่นอน เขาได้เห็นญิบรีลในการลงมาอีกครั้งหนึ่ง 
{53:14} ณ ที่ต้นพุทราอันไกลโพ้น 
{53:15} ณ ที่นั่น คือสวนสวรรค์อันเป็นที่พำนัก 
{53:16} ขณะที่สิ่งที่ปกคลุมนั้นได้ปกคลุมต้นพุทรา 
{53:17} สายตา(ของมุหัมมัด)ไม่ได้เหลือบแลไปทางอื่น และไม่ได้ล่วงเกินไป 
{53:18} โดยแน่นอนเขาได้เห็นสัญญาณอันยิ่งใหญ่ของพระเจ้าของตน 
{53:19} แล้วพวกเธอไม่ได้เห็นอัลลาตและอัลอุซซา 
{53:20} และมะนาตอีกตัวหนึ่ง ซึ่งเป็นตัวที่สามดอกหรือ? 
{53:21} สำหรับพวกเธอเป็นเพศชาย และสำหรับพระองค์เป็นเพศหญิงกระนั้นหรือ? 
{53:22} ดูเถิด นั่นเป็นการแบ่งปันที่ไม่ยุติธรรม 
{53:23} เหล่านี้เป็นเพียงแต่นาม ที่พวกเธอและบรรพบุรุษของพวกเธอขนานนามให้แก่พวกมัน อัลลอฮฺไม่ได้ทรงประทานหลักฐานอะไรลงมาเกี่ยวกับเรื่องนี้เลย พวกเขาเพียงแต่ปฏิบัติตามการคาดคะเน และสิ่งที่จิตใคร่อยากได้ และอันที่จริงทางที่ถูกต้องจากพระเจ้าของพวกเขาได้มีมายังพวกเขาแล้ว 
{53:24} หรือว่าสำหรับมนุษย์นั้นจะได้ทุกสิ่งที่เขาปรารถนา 
{53:25} (อํานาจนั้น)เป็นกรรมสิทธิ์ของอัลลอฮฺทั้งในปรโลกและโลกนี้ 
{53:26} และมะลักตั้งเท่าใดในเหล่าชั้นฟ้า การรับรองของพวกเขาจะไม่อํานวยประโยชน์อะไร(แก่พวกเขา) เว้นแต่หลังจากอัลลอฮฺจะทรงอนุมัติแก่ผู้ที่พระองค์ทรงประสงค์และทรงพอพระทัย 
{53:27} แท้จริงบรรดาผู้ที่ไม่มีศรัทธาต่อวันปรโลกนั้น แน่นอนพวกเขาจะเรียกขานมะลาอิกะฮฺให้เป็นเพศหญิง 
{53:28} และพวกเขาไม่มีความรู้ในเรื่องนั้นเลย พวกเขาเพียงแต่ปฏิบัติตามการคาดเดา และแท้จริงการคาดเดานั้นจะไม่อาจจะทดแทนความสัตย์จริงได้ดอก 
{53:29} ดังนั้นเธอจงหลบหลีกให้ห่างจากผู้ที่ผินหลังจากการรำลึกถึงเรา และเขาไม่ได้ปรารถนาอื่นใดนอกจากการมีชีวิตอยู่ในโลกนี้เท่านั้น 
{53:30} นั่นคือสุดยอดแห่งความรู้ของพวกเขาแล้ว แท้จริงพระเจ้าของเธอนั้น พระองค์ทรงรู้ดียิ่งถึงผู้ที่หลงออกจากทางของพระองค์และพระองค์ทรงรู้ดียิ่งถึงผู้ที่อยู่ในแนวทางที่ถูกต้อง 
{53:31} และสิ่งที่อยู่ในเหล่าชั้นฟ้าและสิ่งที่อยู่ในแผ่นดินนั้นเป็นกรรมสิทธิ์ของอัลลอฮฺ เพื่อพระองค์จะทรงตอบแทนบรรดาผู้กระทำความชั่วตามที่พวกเขาประพฤติ และจะทรงตอบแทนบรรดาผู้ประพฤติดีด้วยความดี 
{53:32} แก่บรรดาผู้หลีกห่างจากการทำบาปใหญ่ และทำสิ่งอนาจารทั้งหลาย เว้นแต่ความผิดพลาดเล็กน้อย แท้จริงพระเจ้าของเธอนั้นทรงเป็นผู้กว้างขวางในการอภัย พระองค์ทรงรู้จักพวกเธอดียิ่ง เมื่อครั้งบังเกิดพวกเธอจากดิน และเมื่อครั้งพวกเธอเป็นทารกอยู่ในครรภ์ของมารดาของพวกเธอ ดังนั้นพวกเธออย่าชื่นชมต่อความบริสุทธิ์ของตนเอง เพราะพระองค์ทรงรู้ดียิ่งถึงผู้ที่มีความยำเกรง 
{53:33} เธอเคยเห็นผู้ที่ผินหลังให้บ้างไหม? 
{53:34} และเขาให้เพียงเล็กน้อย และเขาได้ตระหนี่ 
{53:35} เขามีความรู้ในสิ่งเร้นลับกระนั้นหรือ เขาจึงได้เห็น? 
{53:36} หรือว่าเขาไม่ได้รับข่าวคราวที่มีอยู่ในคัมภีร์ของมูซา 
{53:37} และของอิบรอฮีมผู้ซึ่งปฏิบัติตามสัญญาอย่างครบครัน 
{53:38} ว่าไม่มีผู้แบกภาระสักคน ที่จะแบกภาระของผู้อื่นได้ 
{53:39} และมนุษย์จะไม่ได้อะไรเลย นอกจากสิ่งที่เขาได้ขวนขวายเอาไว้ 
{53:40} และแท้จริงการขวนขวายของเขาก็จะได้เห็นในไม่ช้า 
{53:41} แล้วเขาก็จะได้รับการตอบแทนด้วยการตอบแทนที่ครบถ้วนสมบูรณ์ 
{53:42} และแท้จริงจุดหมายปลายทางย่อมไปสู่พระเจ้าของเธอ 
{53:43} และแท้จริงพระองค์คือพระผู้ทรงทำให้หัวเราะ และทรงทำให้ร้องไห้ 
{53:44} และแท้จริงพระองค์คือพระผู้ทรงทำให้สิ้นชีพ และทรงทำให้มีชีวิต 
{53:45} และแท้จริงพระองค์ทรงสร้างสามีภรรยาคู่หนึ่ง เป็นเพศชายและเพศหญิง 
{53:46} จากเชื้ออสุจิเมื่อมันหลั่งออกมา 
{53:47} และแท้จริง เป็นหน้าที่ของพระองค์ที่จะให้บังเกิดอีกครั้งหนึ่ง 
{53:48} และแท้จริง พระองค์คือพระผู้ทรงทำให้ร่ำรวยและทรงทำให้ยากจน 
{53:49} และแท้จริงพระองค์ทรงเป็นพระเจ้าแห่งดาวสิริอุส 
{53:50} และแท้จริง ทรงทำลายพวกอาดรุ่นก่อน 
{53:51} และพวกษะมูด ก็ไม่ทรงปล่อยให้หลงเหลือ 
{53:52} และหมู่ชนของนูหฺก่อนหน้านี้ แท้จริงพวกเขาเป็นผู้ทุจริตยิ่ง และเป็นผู้ละเมิดยิ่ง 
{53:53} และเมืองมุอ์ตะฟิกะฮฺ พระองค์ทรงให้มันถล่มลง 
{53:54} ฉะนั้น สิ่งที่ครอบคลุมมันก็ได้ครอบคลุมมัน 
{53:55} ดังนั้น ความโปรดปรานของพระเจ้าของเธออันใดอีกหรือที่เธอยังสงสัย? 
{53:56} นี่คือผู้ตักเตือนที่มาจากปวงผู้ตักเตือนรุ่นก่อน ๆ 
{53:57} (วันโลกาวินาศ)ที่ใกล้เข้ามานั้น ได้ใกล้เข้ามาแล้ว 
{53:58} ไม่มีผู้ใดที่จะปัดเป่าให้พ้นไปได้ นอกจากอัลลอฮฺ 
{53:59} พวกเธอยังคงแปลกใจต่อคํากล่าวนี้อีกหรือ? 
{53:60} และพวกเธอยังคงหัวเราะ และยังไม่ร้องไห้! 
{53:61} และพวกเธอยังคงหลงระเริงลืมตัว! 
{53:62} ดังนั้น พวกเธอจงกราบต่ออัลลอฮฺและจงเคารพสักการะพระองค์เถิด 
{54:1} วันโลกาวินาศได้ใกล้เข้ามาแล้วและดวงจันทร์ได้แยกออก 
{54:2} และหากพวกเขาเห็นอภินิหารสัญญาณ พวกเขาก็ผินหลังให้ และกล่าวว่า "นี่คือมายากลถาวร" 
{54:3} และพวกเขาได้ปฏิเสธและปฏิบัติตามอารมณ์ของพวกตน และกิจการทุกอย่างย่อมเป็นไปตามกําหนด 
{54:4} และโดยแน่นอน ได้มีข่าวคราว(ในอดีต)มายังพวกเขาแล้ว ซึ่งในนั้นมีข้อตักเตือน 
{54:5} (อัลกุรอานนี้)เป็นปัญญาอันลึกซึ้ง แต่การตักเตือนนั้นไม่บังเกิดผล 
{54:6} ดังนั้นเธอจงผินหลังให้แก่พวกเขา วันซึ่งผู้เรียกร้องนั้นจะร้องเรียกไปสู่สิ่งที่น่าสยดสยอง 
{54:7} สายตาของพวกเขาจ้องมองพื้น ขณะที่พวกเขาออกจากสุสาน เสมือนหนึ่งพวกเขาเป็นตั๊กแตนที่บินว่อน 
{54:8} รีบเร่งไปยังผู้เรียกร้อง พวกปฏิเสธศรัทธาจะกล่าวว่า "วันนี้เป็นวันที่ลําบากยิ่ง" 
{54:9} ก่อนหน้าพวกเขานั้น หมู่ชนของนูหฺได้ปฏิเสธ พวกเขาได้ปฏิเสธบ่าวของเราโดยกล่าวว่า "เขาเป็นคนบ้าและถูกขู่บังคับ" 
{54:10} เขาจึงวิงวอนขอต่อพระเจ้าของตนว่า "ข้าฯถูกพิชิตเสียแล้ว โปรดช่วยเหลือด้วย" 
{54:11} ดังนั้น เราจึงได้เปิดประตูแห่งฟ้าให้น้ำฝนเทลงมาอย่างหนัก 
{54:12} และเราได้ทำให้แผ่นดินแยกออกเป็นตาน้ำไหลพุ่ง ดังนั้นน้ำฝนและตาน้ำได้มาบรรจบกันตามกิจการที่ได้ถูกกําหนด 
{54:13} และเราได้บรรทุกเขาไว้บนเรือที่ทำด้วยแผ่นไม้กระดาน และตอกติดด้วยตะปู 
{54:14} มันได้แล่นไปต่อหน้าต่อตาเรา เป็นการตอบแทนแก่ผู้ที่ถูกปฏิเสธ 
{54:15} และโดยแน่นอนเราได้ทิ้งมันไว้เป็นสัญญาณหนึ่ง แล้วมีผู้รำลึกบ้างไหม? 
{54:16} ดังนั้น การลงโทษของเราและการตักเตือนของเราเป็นเช่นใดบ้าง? 
{54:17} และโดยแน่นอน เราได้ทำให้อัลกุรอานนี้ง่ายแก่การรำลึก แล้วมีผู้รำลึกบ้างไหม? 
{54:18} พวกอาดได้ปฏิเสธ ดังนั้นการลงโทษของเราและการตักเตือนของเราเป็นเช่นใดบ้าง? 
{54:19} แท้จริงเราได้ส่งลมพายุที่หนาวเหน็บไปยังพวกเขา ในวันแห่งอัปมงคล ตลอดไม่ขาดสาย 
{54:20} ม้นได้พัดกระชากผู้คน ราวกับว่า พวกเขาเป็นโคนต้นอินทผาลัมที่ถูกถอนออกจากราก 
{54:21} ดังนั้นการลงโทษของเรา และการตักเตือนของเราเป็นเช่นใดบ้าง? 
{54:22} และโดยแน่นอน เราได้ทำให้อัลกุรอานนี้ง่ายแก่การรำลึก แล้วมีผู้รำลึกบ้างไหม? 
{54:23} พวกษะมูดได้ปฏิเสธผู้ตักเตือน 
{54:24} พวกเขากล่าวว่า "สามัญชนจากพวกเราเองนี้กระนั้นหรือที่จะให้เราปฏิบัติตามเขา? แน่นอน ถ้าเช่นนั้นเราจะอยู่ในการหลงทางและเป็นผู้วิกลจริต" 
{54:25} "สาส์นนั้นถูกส่งมาให้แก่เขาแต่ผู้เดียว อื่นจากพวกเรากระนั้นหรือ? ไม่ดอก เขาเป็นคนพูดเท็จ ชั่วช้าสามานย์" 
{54:26} พรุ่งนี้พวกเขาจะได้รู้ว่าผู้ใดกัน เป็นคนพูดเท็จ ชั่วช้าสามานย์ 
{54:27} "แท้จริงเราจะส่งอูฐตัวเมียตัวหนึ่งมาเพื่อเป็นการทดสอบแก่พวกเขา ดังนั้น เธอจงคอยดูพวกเขาและจงอดทน" 
{54:28} "และจงบอกพวกเขาว่า น้ำนั้นถูกแบ่งส่วนระหว่างพวกเขา ทุก ๆ ส่วนของน้ำดื่มถูกจัดไว้แล้ว" 
{54:29} แต่พวกเขาได้ร้องเรียกสหายของพวกตน เขาก็ได้จับมันและเชือดมัน 
{54:30} ดังนั้นการลงโทษของเรา และการตักเตือนของเราเป็นเช่นใดบ้าง? 
{54:31} แท้จริงเราได้ส่งเสียงกัมปนาทเพียงครั้งเดียวลงบนพวกเขา แล้วพวกเขากลายเป็นเช่นเศษไม้แห้ง 
{54:32} และโดยแน่นอน เราได้ทำให้อัลกุรอานนี้ง่ายแก่การรำลึก แล้วมีผู้รำลึกบ้างไหม? 
{54:33} หมู่ชนของลูฏได้ปฏิเสธต่อการตักเตือน 
{54:34} แท้จริงเราได้ส่งพายุหินลงบนพวกเขา นอกจากวงศ์วานของลูฏ เราได้ช่วยพวกเขาให้รอดพ้นในยามรุ่งสาง 
{54:35} เป็นความโปรดปรานจากเรา เช่นนั้นแหละเราตอบแทนผู้กตัญญู 
{54:36} และโดยแน่นอนเขาได้ตักเตือนพวกเขาถึงการลงโทษของเรา แต่พวกเขาก็ได้โต้แย้งข้อตักเตือน 
{54:37} และโดยแน่นอนพวกเขาได้ขอร้องเขาให้ส่งมอบแขกของตนออกมา ดังนั้นเราจึงทำให้นัยน์ตาของพวกเขาบอดลง ฉะนั้นพวกเธอจงลิ้มรสการลงโทษของเราและการตักเตือนของเรา 
{54:38} และโดยแน่นอนการลงโทษอันต่อเนื่องก็ได้เกิดขึ้นแก่พวกเขาในยามอรุณ 
{54:39} ฉะนั้นพวกเธอจงลิ้มรสการลงโทษของฉันและการตักเตือนของฉัน 
{54:40} และโดยแน่นอนเราได้ทำให้อัลกุรอานนี้ง่ายแก่การรำลึก แล้วมีผู้รำลึกบ้างไหม? 
{54:41} และโดยแน่นอนได้มีการตักเตือนมายังวงศ์วานของฟิรเอานฺ 
{54:42} พวกเขาได้ปฏิเสธต่อบรรดาสัญญาณทั้งหมดของเรา ดังนั้นเราจึงได้ลงโทษพวกเขา ซึ่งการลงโทษแห่งพระผู้ทรงมีอํานาจ พระผู้ทรงมีอำนาจ 
{54:43} พวกปฏิเสธศรัทธาของพวกเธอจะดียิ่งกว่าพวกเหล่านั้นกระนั้นหรือ? หรือว่ามีการยกเว้นโทษสำหรับพวกเธอระบุไว้ในคัมภีร์? 
{54:44} หรือว่า พวกเขากล่าวว่า "พวกเราทั้งหมดนี้เป็นผู้ชนะ"? 
{54:45} พลพรรคนั้นจะถูกกำราบ และพวกเขาจะผินหลังวิ่งหนี 
{54:46} แต่ว่าวันโลกาวินาศนั้นเป็นกําหนดเวลา(การลงโทษ)ของพวกเขา และวันโลกาวินาศนั้นทุกข์ทรมานยิ่ง และขมขื่นยิ่ง 
{54:47} แท้จริงบรรดาผู้มีความผิดนั้นอยู่ในการหลงทางและการเผาไหม้ 
{54:48} วันที่พวกเขาจะถูกลากบนใบหน้าของพวกเขาลงสู่ไฟนรก "พวกเธอจงลิ้มรสการลงโทษที่มีการเผาไหม้" 
{54:49} แท้จริงทุก ๆ สิ่งนั้น เราสร้างมันตามสัดส่วน 
{54:50} และกิจการของเรา(ในการสร้าง)นั้นเพียง(บัญชา)ครั้งเดียวคล้ายกับชั่วพริบตาเดียว 
{54:51} และโดยแน่นอน เราได้เคยทำลายกลุ่มชนเช่นพวกเธอ แล้วมีผู้ใดบ้างไหมที่รับข้อตักเตือนนั้น 
{54:52} และทุก ๆ สิ่ง ที่พวกเขากระทำมันนั้น มีอยู่ในบันทึก 
{54:53} และทุก ๆ สิ่ง ทั้งเล็กและใหญ่ ก็ได้ถูกบันทึกไว้แล้ว 
{54:54} แท้จริงบรรดาผู้ยำเกรงนั้นอยู่ในเหล่าสวนสวรรค์และแม่น้ำลำธาร 
{54:55} ในสถานที่อันทรงเกียรติ ณ ที่พระเจ้าพระผู้ทรงมีอานุภาพ 
{55:1} พระผู้ทรงเมตตายิ่ง 
{55:2} ทรงสอนอัลกุรอาน 
{55:3} ทรงสร้างมนุษย์ 
{55:4} ทรงสอนวาทศิลป์แก่เขา 
{55:5} ดวงอาทิตย์และดวงจันทร์โคจรตามวิถีที่แน่นอน 
{55:6} และผักหญ้าและต้นไม้นั้นกราบ 
{55:7} และชั้นฟ้านั้นพระองค์ทรงยกมันไว้สูง และทรงวางความสมดุลไว้ 
{55:8} เพื่อพวกเธอจะได้ไม่ฝ่าฝืนในเรื่องการชั่งตวงวัด 
{55:9} และพวกเธอจงธํารงไว้ซึ่งการชั่งด้วยความเที่ยงธรรม และอย่าหย่อนตาชั่ง 
{55:10} และแผ่นดินนั้น พระองค์ทรงจัดเตรียมมันไว้ เพื่อสรรพสิ่งที่สร้างขึ้น 
{55:11} ในแผ่นดินนั้นมีผลไม้ และต้นอินทผาลัมที่มีกาบหุ้มช่อ 
{55:12} และธัญพืชที่มีฟาง และสมุนไพรกลิ่นหอม 
{55:13} ดังนั้น ต่อบุญคุณอันใดเล่าของพระเจ้าของเธอทั้งสอง ที่เธอทั้งสองปฏิเสธ? 
{55:14} พระองค์ทรงสร้างมนุษย์จากดินเหนียวแห้งเช่นเครื่องปั้นดินเผา 
{55:15} และพระองค์ทรงสร้างญินจากเปลวไฟ 
{55:16} ดังนั้น ต่อบุญคุณอันใดเล่าของพระเจ้าของเธอทั้งสอง ที่เธอทั้งสองปฏิเสธ? 
{55:17} พระเจ้าแห่งบูรพาทั้งสองและพระเจ้าแห่งประจิมทั้งสอง 
{55:18} ดังนั้น ต่อบุญคุณอันใดเล่าของพระเจ้าของเธอทั้งสอง ที่เธอทั้งสองปฏิเสธ? 
{55:19} พระองค์ทรงทำให้น่านน้ำทั้งสองไหลมาบรรจบกัน 
{55:20} ระหว่างมันทั้งสองมีสิ่งกั้น ทั้งสองจะไม่ล้ำเข้าหากัน 
{55:21} ดังนั้น ต่อบุญคุณอันใดเล่าของพระเจ้าของเธอทั้งสอง ที่เธอทั้งสองปฏิเสธ? 
{55:22} มีไข่มุกและหินปะการังออกมาจากมันทั้งสอง 
{55:23} ดังนั้น ต่อบุญคุณอันใดเล่าของพระเจ้าของเธอทั้งสอง ที่เธอทั้งสองปฏิเสธ? 
{55:24} และเป็นของพระองค์คือ นาวาขนาดใหญ่ลอยเด่นอยู่ในทะเลคล้ายกับภูเขา 
{55:25} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:26} ทุก ๆ สิ่งที่อยู่บนแผ่นดินย่อมดับสลาย 
{55:27} และเหลือเพียงพระพักตร์ของพระเจ้าของเธอผู้ทรงยิ่งใหญ่ ผู้ทรงโปรดปราน 
{55:28} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:29} ผู้ที่อยู่ในเหล่าชั้นฟ้า และแผ่นดินจะขอต่อพระองค์ ทุก ๆ วันพระองค์ทรงมีภารกิจ 
{55:30} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:31} อีกไม่ช้าเราจะจัดการกับพวกเธอ โอ้ มนุษย์และญิน! 
{55:32} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:33} โอ้ พรรคพวกญินและมนุษย์ ! หากพวกเธอมีความสามารถที่จะผ่านไปให้พ้นขอบเหล่าชั้นฟ้าและแผ่นดินนี้ได้ ก็จงผ่านไปให้พ้นเถิด แต่ว่าพวกเธอไม่สามารถที่จะผ่านไปให้พ้นได้ เว้นแต่ด้วยพลัง 
{55:34} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:35} เปลวเพลิงและทองแดงจะถูกส่งมายังเธอทั้งสอง แล้วเธอทั้งสองก็ไม่อาจจะป้องกันตนเองได้ 
{55:36} ดังนั้นต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:37} ครั้นเมื่อชั้นฟ้าแตกกระจายออก มันจะกลายเป็นสีแดงคล้ายขี้ผึ้ง 
{55:38} ดังนั้น ด้วยบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:39} แล้วในวันนั้น มนุษย์และญินจะไม่ถูกถามถึงความผิดของตน 
{55:40} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:41} บรรดาผู้ที่มีความผิดจะเป็นที่รู้จักกันได้ที่เครื่องหมายของพวกเขา แล้วจะถูกจับตรงผมที่ปีกหน้าผากและเท้า 
{55:42} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:43} นี่คือนรก ซึ่งบรรดาผู้ที่มีความผิดปฏิเสธไม่ยอมเชื่อ 
{55:44} พวกเขาจะเดินวกเวียนอยู่รอบ ๆ ระหว่างมันกับน้ำร้อนที่เดือดพล่าน 
{55:45} ดังนั้น ต่อบุญคุณอันใดเล่าของพระเจ้าของเธอทั้งสอง ที่เธอทั้งสองปฏิเสธ? 
{55:46} และผู้ที่ยำเกรงต่อการยืนหน้าพระเจ้าของตนจะได้สวนสวรรค์สองแห่ง 
{55:47} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:48} สวนสวรรค์ทั้งสองนั้นแผ่กิ่งก้านเขียวชะอุ่ม 
{55:49} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:50} ในสวนสวรรค์ทั้งสองนั้นมีตาน้ำสองแห่งไหลพรั่งพรู 
{55:51} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:52} ในสวนสวรรค์ทั้งสองนั้น ผลไม้แต่ละชนิดมีสองประเภท 
{55:53} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:54} พวกเขานอนเอกเขนกอยู่บนฟูกนอน ซึ่งซับในของมันทำด้วยไหมหนา ผลไม้ของสวนทั้งสองนั้นอยู่ใกล้แค่มือเอื้อม 
{55:55} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:56} ในสวนสวรรค์เหล่านั้นมีหญิงสาวพรหมจารี ผู้ลดสายตาลง ซึ่งไม่มีมนุษย์และไม่มีญินสมสู่พวกนางมาก่อนเลย 
{55:57} ดังนั้นต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:58} คล้ายกับว่าพวกนางเป็นทับทิมและปะการัง 
{55:59} ดังนั้นต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:60} จะมีการตอบแทนความดีอันใดเล่านอกจากความดี 
{55:61} ดังนั้นต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:62} และอื่นจากสวนสวรรค์ทั้งสองนั้นแล้ว ยังมีสวนสวรรค์อีกสองแห่ง 
{55:63} ดังนั้นบุญคุณอันใดเล่าแห่งพระเจ้าของเธอทั้งสองที่เธอทั้งสองปฏิเสธ? 
{55:64} สวนสวรรค์ทั้งสองนั้น เขียวชะอุ่ม 
{55:65} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:66} ในสวนสวรรค์ทั้งสองแห่งนั้น มีตาน้ำสองแห่งที่พวยพุ่งออกมาอย่างไม่ขาดสาย 
{55:67} ดังนั้นต่อ บุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:68} ในสวนสวรรค์ทั้งสองนั้น มีผลไม้ และอินทผาลัม และผลทับทิม 
{55:69} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:70} ในสวนสวรรค์เหล่านั้น มีดรุณีที่มีมารยาทดี รูปงาม 
{55:71} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:72} ดรุณีผิวพรรณขาวผ่อง ที่เก็บตัวอยู่ในกระโจม 
{55:73} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:74} ซึ่งไม่มีมนุษย์และไม่มีญินสมสู่พวกนางมาก่อนเลย 
{55:75} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:76} พวกเขาจะนอนเอกเขนกบนหมอนอิงสีเขียว และพรมที่มีลวดลายงดงาม 
{55:77} ดังนั้น ต่อบุญคุณอันใดเล่าแห่งพระเจ้าของเธอทั้งสอง ที่เธอทั้งสองปฏิเสธ? 
{55:78} จำเริญเทอญ พระนามแห่งพระเจ้าของเธอ พระผู้ทรงยิ่งใหญ่ พระผู้ทรงโปรดปราน 
{56:1} เมื่อเหตุการณ์นั้นได้อุบัติขึ้น 
{56:2} การอุบัตินั้นไม่ใช่เรื่องโกหก 
{56:3} มันดึงให้ต่ำ มันยกให้สูง 
{56:4} เมื่อแผ่นดินถูกเขย่าสั่นสะเทือนอย่างรุนแรง 
{56:5} และบรรดาภูเขาถูกบดขยี้แตกสลาย 
{56:6} และมันกลายเป็นผุยผงปลิวว่อน 
{56:7} และพวกเธอจะแยกออกเป็นสามกลุ่ม 
{56:8} คือ พวกทางขวา พวกทางขวาคือผู้ใดเล่า? 
{56:9} และพวกทางซ้าย พวกทางซ้ายคือผู้ใดเล่า? 
{56:10} และพวกแนวหน้านั้นเป็นกลุ่มผู้นำหน้า 
{56:11} เขาเหล่านั้น คือบรรดาผู้ใกล้ชิด 
{56:12} ในเหล่าสวนสวรรค์แห่งความสุขสำราญ 
{56:13} เป็นชนฝูงหนึ่งจากชนรุ่นก่อน 
{56:14} และมีเพียงเล็กน้อยจากชนรุ่นหลัง 
{56:15} โดยอยู่บนเตียงที่ประดับด้วยทองคํา 
{56:16} พวกเขานอนเอกเขนกอยู่บนนั้น โดยผินหน้าเข้าหากัน 
{56:17} มีเหล่าดรุณอมตะวนเวียนรับใช้พวกเขา 
{56:18} ด้วยถ้วย และกาน้ำ และจอก จากธารน้ำใสไหลริน 
{56:19} พวกเขาจะไม่ปวดศีรษะ และจะไม่มึนเมาเพราะเครื่องดื่มนั้น 
{56:20} และผลไม้ ตามแต่พวกเขาจะเลือก 
{56:21} และเนื้อวิหค ที่พวกเขาอยากรับประทาน 
{56:22} และดรุณีนัยน์ตาสวยงาม 
{56:23} ประหนึ่งไข่มุกที่ถูกพิทักษ์รักษาไว้อย่างดี 
{56:24} ทั้งนี้เป็นการตอบแทนเนื่องจากความดีที่พวกเขากระทำไว้ 
{56:25} ในสวนสวรรค์นั้นพวกเขาจะไม่ได้ยินคำพูดที่ไร้สาระ และเป็นบาป 
{56:26} เว้นแต่คํากล่าวที่ว่า "ศานติ ศานติ" 
{56:27} และพวกทางขวา พวกทางขวาคือผู้ใดเล่า? 
{56:28} อยู่ภายใต้ต้นพุทราที่ไร้หนาม 
{56:29} และต้นกล้วยที่มีผลดกจนมิดลำต้น 
{56:30} และร่มเงาที่แผ่กระจาย 
{56:31} และน้ำที่ไหลรินไม่ขาดสาย 
{56:32} และผลไม้อันมากมาย 
{56:33} ไม่หมดสิ้นและไม่เป็นที่ต้องห้าม 
{56:34} และฟูกที่ถูกยกให้สูงขึ้น 
{56:35} แท้จริงเราได้บังเกิดพวกนางเป็นพิเศษ 
{56:36} แล้วเราได้บันดาลให้พวกนางเป็นสาวพรหมจรรย์ 
{56:37} เป็นที่น่ารักชื่นชมแก่คู่ครอง อยู่ในวัยเดียวกัน 
{56:38} สำหรับพวกทางขวา 
{56:39} เป็นชนฝูงหนึ่งจากชนรุ่นก่อน 
{56:40} เป็นชนฝูงหนึ่งจากชนรุ่นหลัง 
{56:41} และพวกทางซ้าย พวกทางซ้ายคือผู้ใดเล่า? 
{56:42} อยู่ในลมร้อนและน้ำเดือด 
{56:43} อยู่ใต้ร่มเงาของควันที่ดำทึบ 
{56:44} ไม่ร่มเย็น และไม่เป็นที่มีเกียรติ 
{56:45} แท้จริงพวกเขาแต่กาลก่อนนั้นเป็นพวกสำราญ 
{56:46} และพวกเขาเคยดื้อรั้นในการทำบาปมหันต์อยู่เป็นเนืองนิจ 
{56:47} และพวกเขาเคยกล่าวว่า "เมื่อเราตายไปแล้วและเราได้กลายเป็นดินและกระดูกแล้ว เราจะถูกชุบให้ฟื้นคีนชีพอีกกระนั้นหรือ?" 
{56:48} "และรวมทั้งบรรพบุรุษรุ่นก่อนของพวกเราด้วยหรือ?" 
{56:49} จงกล่าวเถิด "แท้จริงบรรดาชนรุ่นก่อนและบรรดาชนรุ่นหลังนั้น" 
{56:50} "จะถูกรวบรวมไว้จนกระทั่งถึงวันอันเป็นที่รู้กัน" 
{56:51} แล้วรวมทั้งพวกเธออีกด้วย โอ้ บรรดาผู้หลงผิด บรรดาผู้ปฏิเสธทั้งหลาย! 
{56:52} แล้วจะเป็นผู้กินต้นซักกูม 
{56:53} และเป็นผู้ยัดมันเข้าไปเต็มท้อง 
{56:54} และเป็นผู้ดื่มน้ำเดือดทับตามลงไป 
{56:55} แล้วเป็นผู้ดื่มเช่นกับการดื่มของอูฐที่กระหายจัด 
{56:56} นี่คือที่พำนักของพวกเขาในวันแห่งการตอบแทน 
{56:57} เราได้สร้างพวกเธอขึ้นมา ไฉนเล่าพวกเธอจึงไม่เชื่อ? 
{56:58} พวกเธอเห็นอสุจิที่พวกเธอหลั่งออกมาแล้วไม่ใช่หรือ? 
{56:59} พวกเธอสร้างมันขึ้นมา หรือว่าเราเป็นผู้สร้างเล่า? 
{56:60} เรานั้นเป็นผู้กำหนดความตายขึ้นในระหว่างพวกเธอ และเราก็จะไม่ถูกขัดขวาง 
{56:61} ในการที่เราจะเปลี่ยนเอาสิ่งที่เหมือนพวกเธอมาแทนที่ และเราจะให้พวกเธอเกิดขึ้นมาอีกในรูปลักษณ์ที่พวกเธอไม่รู้จัก 
{56:62} และโดยแน่นอน พวกเธอได้รู้มาแล้วถึงการเกิดครั้งแรก แล้วไฉนเล่าพวกเธอจึงไม่ใคร่ครวญ? 
{56:63} พวกเธอเห็นสิ่งที่พวกเธอหว่านนั้นไหม? 
{56:64} พวกเธอทำให้มันงอกเงยขึ้นมา หรือว่าเราเป็นผู้ทำให้มันงอกเงยขึ้นมาเล่า? 
{56:65} หากเราประสงค์ เราก็คงทำให้มันเหี่ยวแห้ง แล้วพวกเธอก็คงมัวแต่ประหลาดใจ 
{56:66} (พวกเธอจะกล่าวว่า) "แท้จริงเราได้รับความเสียหายแล้ว" 
{56:67} "มิหนำซ้ำเรายังถูกตัดสิทธิ์" 
{56:68} พวกเธอเห็นน้ำที่พวกเธอดื่มนั้นไหม? 
{56:69} พวกเธอเป็นผู้หลั่งมันลงมาจากก้อนเมฆ หรือว่าเราเป็นผู้หลั่งมันลงมาเล่า? 
{56:70} หากเราประสงค์ เราก็คงทำให้มันเค็มจัด แล้วไฉนพวกเธอจึงไม่ขอบพระคุณเล่า? 
{56:71} พวกเธอเห็นไฟที่พวกเธอจุดขึ้นมานั้นไหม? 
{56:72} พวกเธอเป็นผู้ทำให้ต้นไม้ของมันงอกเงยขึ้นมา หรือว่าเราเป็นผู้ทำให้มันงอกเงยขึ้นมาเล่า 
{56:73} เราได้ทำให้มันมีขึ้นเพื่อเป็นการเตือนสติ และอํานวยประโยชน์แก่ผู้เดินทางรอนแรม 
{56:74} ดังนั้น เธอจงสดุดีด้วยพระนามแห่งพระเจ้าของเธอผู้ทรงยิ่งใหญ่เถิด 
{56:75} ฉันขอสาบานด้วยตำแหน่งต่าง ๆ ของดวงดาว 
{56:76} และแท้จริงมันเป็นการสาบานอันยิ่งใหญ่ หากพวกเธอรู้ 
{56:77} นั่นคือ กุรอานอันทรงเกียรติ 
{56:78} ซึ่งอยู่ในบันทึกที่ถูกพิทักษ์รักษา 
{56:79} ไม่มีผู้ใดจะสัมผัสอัลกุรอานได้นอกจากบรรดาผู้บริสุทธิ์เท่านั้น 
{56:80} ถูกประทานลงมาจากพระเจ้าแห่งสากลโลก 
{56:81} และด้วยเรื่องนี้กระนั่นหรือที่พวกเธอเย้ยหยัน? 
{56:82} และพวกเธอสร้างปัจจัยยังชีพด้วยปฏิเสธศรัทธากระนั้นหรือ 
{56:83} และไฉนเล่า เมื่อวิญญาณได้มาถึงคอหอย 
{56:84} และในขณะนั้นพวกเธอกําลังมองดูกันอยู่ 
{56:85} และเรานั้นอยู่ใกล้ชิดเขายิ่งกว่าพวกเธอ ทว่าพวกเธอมองไม่เห็น 
{56:86} ไฉนเล่า หากว่าพวกเธอจะไม่ต้องถูกสอบถาม 
{56:87} พวกเธอจึงไม่อาจจะนำวิญญาณกลับมา หากพวกเธอพูดจริง? 
{56:88} ส่วนผู้ที่ หากว่าเขาอยู่ในเหล่าผู้ใกล้ชิด 
{56:89} ก็จะได้รับความอิ่มเอิบ ความสดชื่น และสวรรค์แสนสุข 
{56:90} และหากว่าเขาอยู่ในพวกทางขวา 
{56:91} "ความศานติจงมีแด่ท่าน" เป็นคำทักทายจากผู้อยู่ในพวกทางขวา 
{56:92} และหากว่าเขาอยู่ในหมู่ผู้ปฏิเสธ ผู้หลงทาง 
{56:93} สิ่งที่เตรียมไว้สำหรับเขาก็คือน้ำเดือด 
{56:94} และเปลวเพลิงที่ลุกไหม้ 
{56:95} แท้จริงสิ่งนี้คือสัจจะที่แน่วแน่ 
{56:96} ดังนั้น เธอจงสดุดีพระนามแห่งพระเจ้าของเธอผู้ยิ่งใหญ่เถิด 
{57:1} สิ่งที่อยู่ในเหล่าชั้นฟ้าและในแผ่นดินต่างแซ่ซ้องสดุดีแด่อัลลอฮฺ และพระองค์คือพระผู้ทรงมีอํานาจ พระผู้ทรงมีปรีชาญาณ 
{57:2} อํานาจแห่งเหล่าชั้นฟ้าและแผ่นดินนั้นเป็นสิทธิ์ของพระองค์ ทรงให้เป็นและทรงให้สิ้นชีพ และพระองค์คือพระผู้ทรงมีอำนาจเหนือทุกสิ่ง 
{57:3} พระองค์ทรงเป็นองค์แรกและองค์สุดท้าย และทรงเปิดเผยและทรงเร้นลับ และพระองค์คือพระผู้ทรงรอบรู้ทุกสิ่งทุกอย่าง 
{57:4} พระองค์คือพระผู้ทรงสร้างเหล่าชั้นฟ้าและแผ่นดินในหกวาระ แล้วทรงสถิตเหนือพระบัลลังก์ ทรงรอบรู้สิ่งที่เข้าไปในแผ่นดินและสิ่งที่ออกมาจากมัน และสิ่งที่ลงมาจากฟากฟ้าและสิ่งที่ขึ้นไปสู่มัน และพระองค์ทรงอยู่กับพวกเธอ ไม่ว่าพวกเธอจะอยู่ ณ แห่งหนใด และอัลลอฮฺทรงเห็นสิ่งที่พวกเธอกระทำ 
{57:5} อํานาจแห่งเหล่าชั้นฟ้าและแผ่นดินนั้นเป็นสิทธิ์ของพระองค์ และสู่อัลลอฮฺเท่านั้น การงานทั้งมวลจะถูกนำกลับคืน 
{57:6} พระองค์ทรงบันดาลให้ราตรีคาบเกี่ยวเข้าไปในทิวา และทรงบันดาลให้ทิวาคาบเกี่ยวเข้าไปในราตรี และพระองค์คือพระผู้ทรงรอบรู้สิ่งที่อยู่ในทรวงอก 
{57:7} พวกเธอจงมีศรัทธาต่ออัลลอฮฺและศาสนทูตของพระองค์ และจงบริจาคในทางของอัลลอฮฺจากสิ่งที่พระองค์ทรงทำให้พวกเธอเป็นผู้ได้รับมอบหมายดูแลมัน ดังนั้นบรรดาผู้ที่มีศรัทธาและบรรดาผู้บริจาคในหมู่พวกเธอนั้น พวกเขาจะได้รับรางวัลอันยิ่งใหญ่ 
{57:8} และไฉนเล่าพวกเธอจึงไม่มีศรัทธาต่ออัลลอฮฺ ทั้ง ๆ ที่ศาสนทูตได้เรียกร้องพวกเธอให้มีศรัทธาต่อพระเจ้าของพวกเธอ และแน่นอนพระองค์ได้ทรงเอาสัญญากับพวกเธอแล้ว หากพวกเธอเป็นผู้มีศรัทธา 
{57:9} พระองค์คือพระผู้ทรงประทานบรรดาสัญญาณอันชัดแจ้งลงมาแก่บ่าวของพระองค์ เพื่อทรงนำพวกเธอออกจากความมืดมนสู่ความสว่าง และแท้จริงอัลลอฮฺนั้นเป็น พระผู้ทรงสงสาร พระผู้ทรงปรานีต่อพวกเธอเสมอ 
{57:10} และไฉนเล่าพวกเธอจึงไม่บริจาคในทางของอัลลอฮฺ ทั้ง ๆ ที่มรดกแห่งเหล่าชั้นฟ้าและแผ่นดินเป็นของอัลลอฮฺ ในหมู่พวกเธอนั้นมีผู้บริจาคและได้ต่อสู้ก่อนการพิชิต(นครมักกะฮฺ) ชนเหล่านั้นย่อมมีฐานะสูงกว่าบรรดาผู้บริจาคและต่อสู้หลังการพิชิต และอัลลอฮฺทรงสัญญาความดีงามแก่ทั้งสองฝ่าย และอัลลอฮฺนั้นทรงรอบรู้อย่างละเอียดในสิ่งที่พวกเธอกระทำ 
{57:11} มีผู้ใดบ้างไหมที่จะให้อัลลอฮฺยืมด้วยการยืมที่ดี? แล้วพระองค์ก็จะทรงเพิ่มพูนผลานิสงฆ์แก่เขา และเขาจะได้รับรางวัลอันมีเกียรติ 
{57:12} วันที่เธอจะเห็นบรรดาผู้ที่มีศรัทธาชายและบรรดาผู้ที่มีศรัทธาหญิง แสงของพวกเขาจะส่อง ณ เบื้องหน้าของพวกเขา และทางเบื้องขวาของพวกเขา (จะมีเสียงกล่าวว่า) "วันนี้มีข่าวดีแก่พวกเธอ คือเหล่าสวนสวรรค์ มีแม่น้ำลำธารไหลผ่านจากเบื้องล่างของมัน โดยเป็นเหล่าผู้อมตะอยู่ในนั้น นั่นคือชัยชนะอันยิ่งใหญ่" 
{57:13} วันที่พวกคนสับปลับชายและพวกคนสับปลับหญิงจะกล่าวแก่บรรดาผู้ที่มีศรัทธาว่า "จงมองมายังเราเถิด เพื่อเราจะได้รับแสงของพวกท่านด้วย" จะมีเสียงกล่าวว่า "จงหันหลังกลับไป ทางข้างหลังของพวกเธอ เพื่อเสาะหาแสงเอาเอง" แล้วก็จะมีกําแพงที่มีประตูบานหนึ่งมาขวางกั้นระหว่างพวกเขา ด้านในของมันนั้นมีความเมตตา และด้านนอกที่ข้างหน้ามันมีความทรมาน 
{57:14} พวกเขาเหล่านี้จะร้องเรียกพวกเขาเหล่านั้นว่า "พวกเราไม่ได้เคยอยู่ร่วมกับพวกท่านดอกหรือ?" เขาทั้งหลายกล่าวว่า "แน่นอน แต่พวกเธอได้ทำลายตนเองด้วยการกลับกลอก และพวกเธอรอคอย และพวกเธอสงสัย และความหวังที่เลื่อนลอยได้หลอกลวงพวกเธอ จนกระทั่ง พระบัญชาของอัลลอฮฺได้มาถึง และจอมหลอกลวงนั้นก็ได้ล่อลวงพวกเธอเกี่ยวกับอัลลอฮฺ" 
{57:15} "ดังนั้น วันนี้การไถ่บาปจะไม่ถูกรับจากพวกเธอและจากบรรดาผู้ปฏิเสธศรัทธา ที่พำนักของพวกเธอคือไฟนรก มันเป็นสถานที่อันเหมาะสมแก่พวกเธอ และมันเป็นทางกลับที่เลวร้ายยิ่ง" 
{57:16} ยังไม่ถึงเวลาอีกหรือสำหรับบรรดาผู้ที่มีศรัทธา ที่หัวใจของพวกเขาจะนอบน้อมต่อการรำลึกถึงอัลลอฮฺ และสิ่งซึ่งได้มีลงมา อันเป็นความสัตย์จริง และพวกเขาอย่าได้เป็นเช่นบรรดาผู้ที่ได้รับคัมภีร์มาแต่ก่อนนี้แล้ว ช่วงเวลาได้ผ่านพ้นเนิ่นนานเกินไปสำหรับพวกเขา จิตใจของพวกเขาจึงแข็งกระด้าง และพวกเขาส่วนมากจึงเป็นผู้ฝ่าฝืน 
{57:17} จงทราบเถิดว่า แท้จริงอัลลอฮฺนั้น ทรงชุบชีวิตแผ่นดิน หลังจากความแห้งแล้งของมัน แน่นอนเราได้แสดงสัญญาณทั้งหลายแก่พวกเธอแล้ว เพื่อพวกเธอจะได้ใช้สติปัญญาใคร่ครวญ 
{57:18} แท้จริงบรรดาบุรุษผู้บริจาคและบรรดาสตรีผู้บริจาค และพวกเขาได้ให้อัลลอฮฺยืมด้วยการยืมที่ดี จะมีการเพิ่มผลานิสงฆ์แก่พวกเขา และพวกเขาจะได้รับรางวัลอันมีเกียรติ 
{57:19} และบรรดาผู้ที่มีศรัทธาต่ออัลลอฮฺและบรรดาศาสนทูตของพระองค์ ชนเหล่านั้น พวกเขาเป็นผู้สัตย์จริง และเป็นผู้เสียสละชีวิต ณ ที่พระเจ้าของพวกตน พวกเขาจะได้รับรางวัลของพวกตน และแสงสว่างของพวกตน ส่วนบรรดาผู้ปฏิเสธศรัทธาและปฏิเสธต่อเหล่าสัญญาณของเรา ชนเหล่านั้นเป็นชาวนรก 
{57:20} มิหรือ ชีวิตโลกนี้เป็นแต่เพียงการละเล่น และการสนุกสนานร่าเริง และเครื่องประดับ และการโอ้อวดระหว่างพวกเธอกันเอง และการแข่งขันกันในความมากของทรัพย์สมบัติและบุตรหลาน? เปรียบเสมือนเช่นน้ำฝน ที่พืชผลของมันยังความพอใจให้แก่เหล่ากสิกร แล้วมันก็เหี่ยวแห้ง เธอจะเห็นมันเหลือง แล้วมันก็สลาย ส่วนในวันปรโลกนั้นมีการลงโทษอย่างสาหัส และมีการอภัยโทษและความโปรดปรานจากอัลลอฮฺ และชีวิตโลกนี้เป็นเพียงแต่ความสุขหลอกลวง 
{57:21} จงเร่งรีบไปสู่การขออภัยโทษจากพระเจ้าของพวกเธอและสวนสวรรค์ ซึ่งความกว้างของมันประหนึ่งความกว้างของเหล่าชั้นฟ้าและแผ่นดิน ซึ่งถูกเตรียมไว้สำหรับบรรดาผู้ที่มีศรัทธาต่ออัลลอฮฺและบรรดาศาสนทูตของพระองค์ นั่นคือความโปรดปรานของอัลลอฮฺ ซึ่งจะทรงประทานมันให้แก่ผู้ที่พระองค์ทรงประสงค์ และอัลลอฮฺคือพระผู้ทรงโปรดปรานอันใหญ่หลวง 
{57:22} ไม่มีเคราะห์กรรมอันใดเกิดขึ้นในแผ่นดินนี้ และไม่มีแม้แต่ในตัวของพวกเธอเอง นอกจากว่าได้มีในบันทึก ก่อนที่เราจะบันดาลมันขึ้นมา แท้จริง นั่นมันเป็นการง่ายสำหรับอัลลอฮฺ 
{57:23} เพื่อพวกเธอจะได้ไม่ต้องเสียใจต่อสิ่งที่ได้สูญเสียไปจากพวกเธอ และไม่ปิติยินดีต่อสิ่งที่พระองค์ทรงประทานแก่พวกเธอ และอัลลอฮฺไม่ทรงชอบผู้หยิ่งจองหองและผู้คุยโวโอ้อวดเลยสักคน 
{57:24} คือบรรดาผู้ที่ตระหนี่และสั่งสอนคนอื่นให้ตระหนี่ และผู้ที่ผินหลังให้ แท้จริงอัลลอฮฺนั้นพระองค์คือพระผู้ทรงพอเพียง พระผู้ทรงเป็นที่สรรเสริญ 
{57:25} โดยแน่นอน เราได้ส่งบรรดาศาสนทูตของเราพร้อมด้วยเหล่าหลักฐานอันชัดแจ้ง และเราได้ประทานคัมภีร์และความยุติธรรมลงมาพร้อมกับพวกเขา เพื่อมนุษย์จะได้ดํารงอยู่บนความเที่ยงธรรม และเราได้นำเหล็กลงมา ในนั้นมีความแข็งแกร่งอย่างมากและมีประโยชน์มากหมายสำหรับปวงมนุษย์ และเพื่ออัลลอฮฺจะได้ทรงรู้ถึงผู้ที่ช่วยเหลือพระองค์และบรรดาศาสนทูตของพระองค์โดยทางลับ แท้จริงอัลลอฮฺนั้นคือพระทรงพลัง พระผู้ทรงมีอํานาจ 
{57:26} โดยแน่นอนเราได้ส่งนูหฺและอิบรอฮีม และเราได้ให้การเป็นศาสดาพยากรณ์และคัมภีร์มีขึ้นในวงศ์ตระกูลของเขาทั้งสอง ดังนั้นบางคนในหมู่พวกเขาก็เป็นผู้อยู่ในแนวทางที่ถูกต้อง และส่วนมากในหมู่พวกเขาก็เป็นผู้ฝ่าฝืนหลงทาง 
{57:27} แล้วเราก็ได้ส่งบรรดาศาสนทูตของเราติดตามร่องรอยของพวกเขา และเราได้ส่งอีซา บุตรมัรยัม ตามมา และเราได้ประทานอินญีลให้แก่เขา และเราได้บันดาลความสงสารและความเมตตาให้เกิดขึ้นในจิตใจของบรรดาผู้ที่เชื่อฟังปฏิบัติตามเขา ส่วนการเป็นนักบวชนั้น เราไม่ได้บัญญัติมันขึ้นมาแก่พวกเขาดอก พวกเขาประดิษฐ์มันขึ้นมาเอง เพื่อแสวงหาความโปรดปรานของอัลลอฮฺ แต่พวกเขาไม่ได้เอาใจใส่เท่าที่ควร กระนั้นก็ดี เราก็ได้ประทานรางวัลของพวกเขาแก่บรรดาผู้ที่มีศรัทธาในหมู่พวกเขา แต่ส่วนมากของพวกเขาเป็นผู้ฝ่าฝืน 
{57:28} โอ้ บรรดาผู้ที่มีศรัทธา! จงยำเกรงต่ออัลลอฮฺและจงมีศรัทธาต่อศาสนทูตของพระองค์เถิด พระองค์จะทรงประทานความเมตตาของพระองค์ให้แก่พวกเธอสองเท่า และจะทรงประทานแสงสว่างแก่พวกเธอ เพื่อพวกเธอจะได้ใช้มันในการดําเนินชีวิต และจะทรงอภัยโทษให้แก่พวกเธอ และอัลลอฮฺนั้นคือพระผู้ทรงอภัย พระผู้ทรงปรานีเสมอ 
{57:29} ทั้งนี้เพื่อให้ชาวคัมภีร์จะได้รู้ว่า พวกเขาไม่มีอํานาจเหนือสิ่งใดในความโปรดปรานของอัลลอฮฺ และความโปรดปรานนั้นอยู่ในเงื้อมพระหัตถ์ของอัลลอฮฺ ซึ่งพระองค์จะทรงประทานมันแก่ผู้ที่พระองค์ทรงประสงค์ และอัลลอฮฺคือเจ้าแห่งความโปรดปรานอันใหญ่หลวง 
{58:1} โดยแน่นอน อัลลอฮฺทรงได้ยินถ้อยคําของสตรีที่กําลังโต้แย้งกับเธอในเรื่องสามีของนาง และนางได้ร้องทุกข์ต่ออัลลอฮฺ และอัลลอฮฺนั้นทรงได้ยินการตอบโต้ของเธอทั้งสอง แท้จริงอัลลอฮฺคือพระผู้ทรงได้ยิน พระผู้ทรงรู้เห็นเสมอ 
{58:2} บรรดาผู้คนในหมู่พวกเธอ ที่สาบานเพื่อผลักไสไม่สมสู่กับภรรยาของตน (โดยสาบานว่าพวกนางเป็นเสมือนมารดา) พวกนางไม่ได้เป็นมารดาของพวกเขาดอก อันเหล่ามารดาของพวกเขานั้นไม่ใช่อื่นใด นอกจากบรรดาผู้ให้กําเนิดพวกเขาเท่านั้น และแท้จริงพวกเขานั้นกล่าวคําพูดที่น่ารังเกียจและกล่าวเท็จ และแท้จริงอัลลอฮฺคือพระผู้ทรงอภัย พระผู้ทรงยกโทษเสมอ 
{58:3} และบรรดาผู้ที่สาบานเพื่อผลักไสไม่สมสู่ภรรยาของตน (ด้วยวิธีนั้น) แล้วพวกเขาจะกลับคําที่พวกเขาได้กล่าวไว้ ดังนั้นก็ด้วยการปล่อยทาสหนึ่งคน ก่อนที่เขาทั้งสองจะสมสู่กัน นั่นคือสิ่งที่พวกเธอถูกเตือนให้ปฏิบัติ และอัลลอฮฺทรงรอบรู้ยิ่งในสิ่งที่พวกเธอกระทำ 
{58:4} ส่วนผู้ที่ไม่สามารถหา(ทาส)ได้ ก็ต้องถือศีลอดสองเดือนติดต่อกัน ก่อนที่เขาทั้งสองจะสมสู่กัน สำหรับผู้ที่ไม่สามารถจะถือศีลอดได้ ก็ต้องให้อาหารแก่คนยากจนจํานวนหกสิบคน ทั้งนี้เพื่อจะให้พวกเธอศรัทธาต่ออัลลอฮฺและศาสนทูตของพระองค์ นั่นคือขอบเขตของอัลลอฮฺ และพวกปฏิเสธศรัทธานั้นจะได้รับการลงโทษอย่างเจ็บปวด 
{58:5} แท้จริงบรรดาผู้ต่อต้านอัลลอฮฺและศาสนทูตของพระองค์ พวกเขาจะถูกทำให้อัปยศ เช่นเดียวกับบรรดาชนก่อนหน้าพวกเขาได้ถูกทำให้อัปยศมาก่อนแล้ว และแน่นอนเราได้ประทานนานาสัญญาณอันชัดแจ้ง และพวกปฏิเสธศรัทธาจะได้รับการลงโทษอย่างน่าอดสู 
{58:6} วันที่อัลลอฮฺจะทรงชุบชีวิตพวกเขาทั้งหมด แล้วพระองค์จะทรงแจ้งให้พวกเขาทราบถึงสิ่งที่พวกเขาปฏิบัติไว้ อัลลอฮฺทรงประเมินมันไว้อย่างครบถ้วน แต่พวกเขาลืมมัน และอัลลอฮฺทรงเป็นพยานต่อทุกสิ่งทุกอย่าง 
{58:7} เธอไม่เห็นดอกหรือว่า อัลลอฮฺทรงรอบรู้สิ่งที่อยู่ในเหล่าชั้นฟ้าและสิ่งที่อยู่ในแผ่นดิน ไม่มีดอกการซุบซิบกันในสามคน นอกจากว่าพระองค์จะทรงเป็นที่สี่ของพวกเขา และไม่มีดอกในห้าคน นอกจากว่าพระองค์ทรงเป็นที่หกของพวกเขา และมันจะไม่เกิดขึ้นน้อยกว่านั้น และจะไม่เกิดขึ้นมากกว่านั้น เว้นแต่พระองค์จะทรงอยู่ร่วมกับพวกเขา ไม่ว่าพวกเขาจะอยู่ในแห่งหนใด แล้ว พระองค์ก็จะทรงแจ้งพวกเขาให้ทราบในวันฟื้นคืนชีพถึงสิ่งที่พวกเขาได้เคยปฏิบัติไว้ แท้จริงอัลลอฮฺคือพระผู้ทรงรอบรู้ทุกสิ่ง 
{58:8} เธอไม่เห็นดอกหรือ บรรดาผู้ที่ถูกห้ามจากการซุบซิบกัน แล้วพวกเขาก็กลับไปกระทำในสิ่งที่พวกเขาได้ถูกห้ามนั้นอีก และพวกเขาซุบซิบนินทากันในการทำบาปและการเป็นศัตรูและการฝ่าฝืนต่อศาสนทูต และเมื่อพวกเขามาหาเธอ พวกเขาจะกล่าวทักทายเธอ ด้วยคำทักทายที่อัลลอฮฺไม่ได้ทรงใช้ทักทายเธอ และพวกเขากล่าวในหมู่พวกตนว่า "เหตุใดเล่า อัลลอฮฺจึงไม่ทรงลงโทษ เนื่องจากสิ่งที่เรากล่าว?" นรกก็เป็นการเพียงพอแก่พวกเขาแล้ว พวกเขาจะถูกเผาไหม้ในนั้น มันเป็นทางกลับที่เลวร้ายยิ่ง 
{58:9} โอ้ บรรดาผู้ที่มีศรัทธา! เมื่อพวกเธอซุบซิบกัน ก็อย่าได้ซุบซิบกันด้วยการทำบาปและการเป็นศัตรูและการฝ่าฝืนต่อศาสนทูต แต่จงซุบซิบกันเพื่อการทำความดีและการยำเกรง พวกเธอจงยำเกรงอัลลอฮฺ ซึ่งสู่พระองค์ พวกเธอจะถูกรวบรวมให้กลับคืน 
{58:10} แท้จริงการซุบซิบนินทากันนั้น เป็นการงานของชัยฏอน เพื่อมันจะก่อความเศร้าโศกให้แก่บรรดาบรรดาผู้ที่มีศรัทธา แต่มันจะไม่อาจก่อโทษแต่อย่างใดแก่พวกเขา เว้นแต่ด้วยพระอนุมัติของอัลลอฮฺ และเฉพาะต่ออัลลอฮฺเท่านั้นบรรดาศรัทธาชนจงมอบหมาย 
{58:11} โอ้ บรรดาผู้ที่มีศรัทธา! เมื่อได้มีการกล่าวแก่พวกเธอว่า "จงหลีกที่ให้ในที่ชุมนุม" พวกเธอก็จงหลีกที่ให้ อัลลอฮฺก็จะทรงให้ที่กว้างขวางแก่พวกเธอ และเมื่อมีการกล่าวว่า "จงลุกออกจากที่ชุมนุมนั้น" พวกเธอก็จงลุกออกไป เพราะอัลลอฮฺจะทรงเทิดเกียรติแก่บรรดาผู้ที่มีศรัทธาในหมู่พวกเธอ และบรรดาผู้ได้รับความรู้นั้นขึ้นหลายฐานันดร และอัลลอฮฺทรงรอบรู้ยิ่งในสิ่งที่พวกเธอกระทำ 
{58:12} โอ้ บรรดาผู้ที่มีศรัทธา! เมื่อพวกเธอจะปรึกษาหารือศาสนทูตเป็นการส่วนตัว พวกเธอจงบริจาคทานก่อนการปรึกษาหารือของพวกเธอ สำหรับพวกเธอ นั่นเป็นสิ่งที่ประเสริฐยิ่งและบริสุทธิ์ยิ่ง ทว่าพวกเธอไม่สามารถหามาได้ แท้จริงอัลลอฮฺก็คือพระผู้ทรงอภัย พระผู้ทรงปรานีเสมอ 
{58:13} พวกเธอกลัวต่อการบริจาคทานก่อนหน้าการปรึกษาหารือเป็นการส่วนตัวของพวกเธอกระนั้นหรือ? หากพวกเธอไม่ได้กระทำเช่นนั้น อัลลอฮฺก็ได้ทรงอภัยโทษให้แก่พวกเธอแล้ว ดังนั้น พวกเธอจงดํารงการนมาซและชําระซะกาต และจงภักดีต่ออัลลอฮฺและศาสนทูตของพระองค์และอัลลอฮฺทรงรอบรู้ยิ่งในสิ่งที่พวกเธอกระทำ 
{58:14} เธอไม่เห็นดอกหรือ บรรดาผู้ที่เป็นมิตรกับชนกลุ่มหนึ่ง ซึ่งอัลลอฮฺทรงกริ้วพวกเขา? พวกเขานี้ไม่ได้เป็นพวกของพวกเธอและไม่ได้เป็นพวกของพวกเขาดอก และพวกเขาสาบานในเรื่องโกหกทั้งสิ้น ทั้ง ๆ ที่พวกเขารู้ดี 
{58:15} อัลลอฮฺทรงเตรียมการลงโทษอย่างสาหัสไว้ให้แก่พวกเขาแล้ว แท้จริงพวกเขานั้น สิ่งที่พวกเขากระทำไปนั้น ช่างชั่วช้ายิ่งนัก! 
{58:16} พวกเขาได้ยึดถือเอาการสาบานของพวกเขาเป็นโล่ห์ป้องกัน แล้วพวกเขาก็ขัดขวางผู้คนให้ออกจากทางของอัลลอฮฺ ดังนั้นพวกเขาจะได้รับการลงโทษอย่างน่าอดสู 
{58:17} ทรัพย์สมบัติของพวกเขาและบุตรหลานของพวกเขา ไม่อาจจะช่วยพวกเขาให้รอดพ้นจากการลงโทษของอัลลอฮฺไปได้แต่อย่างใด ชนเหล่านั้นเป็นชาวนรก พวกเขาจะเป็นอมตะอยู่ในนั้น 
{58:18} วันที่อัลลอฮฺจะทรงชุบชีวิตพวกเขาขึ้นมาทั้งหมด แล้วพวกเขาก็จะสาบานต่อพระองค์ดังเช่นที่พวกเขาสาบานต่อพวกเธอ และพวกเขาคิดว่า พวกเขาอยู่บนสิ่งหนึ่งแห่งความสัตย์จริงแล้ว จงทราบเถิดว่า พวกเขาเป็นผู้โกหก 
{58:19} ชัยฏอนได้เข้าไปครอบงําพวกเขาเสียแล้ว มันจึงทำให้พวกเขาลืมการรำลึกถึงอัลลอฮฺ ชน เหล่านั้นคือพรรคพวกของชัยฏอน จงทราบเถิดว่า มิหรือ พรรคพวกของชัยฏอนนั้น พวกเขาต่างหากเล่าที่เป็นผู้สูญเสีย 
{58:20} แท้จริงบรรดาผู้ฝ่าฝืนอัลลอฮฺและศาสนทูตของพระองค์ ชนเหล่านั้นอยู่ในหมู่ผู้อัปยศอดสู 
{58:21} อัลลอฮฺทรงกําหนดไว้ว่า แน่นอนฉันและศาสนทูตของฉันจะต้องมีชัยชนะเหนือกว่า แท้จริงอัลลอฮฺคือพระผู้ทรงพลัง พระผู้ทรงมีอํานาจ 
{58:22} เธอจะไม่พบหมู่ชนใดที่ศรัทธาต่ออัลลอฮฺและวันปรโลกรักใคร่ผู้ที่ต่อต้านอัลลอฮฺและศาสนทูตของพระองค์ดอก ถึงแม้ว่าพวกเขาจะเป็นพ่อของพวกเขาหรือลูกหลานของพวกเขา หรือพี่น้องของพวกเขา หรือเครือญาติของพวกเขาก็ตาม ชนเหล่านั้นอัลลอฮฺได้ทรงบันทึกการศรัทธาไว้ในจิตใจของพวกเขา และได้ทรงเสริมพวกเขาให้มีพลังมากขึ้นด้วยการสนับสนุนของพระองค์ และจะทรงให้พวกเขาได้เข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน โดยเป็นอมตะอยู่ในนั้น อัลลอฮฺทรงพอพระทัยต่อพวกเขา และพวกเขาก็ยินดีปรีดาต่อพระองค์ ชนเหล่านั้นคือพรรคของอัลลอฮฺ อันที่จริงพรรคของอัลลอฮฺนั้น พวกเขาเป็นผู้สบความสำเร็จ ไม่ใช่หรือ? 
{59:1} สิ่งที่อยู่ในเหล่าชั้นฟ้า และสิ่งที่อยู่ในแผ่นดินต่างสดุดีแด่อัลลอฮฺ และพระองค์คือพระผู้ทรงมีอํานาจ พระผู้ทรงมีปรีชาญาณ 
{59:2} พระองค์คือพระผู้ทรงนำบรรดาผู้ปฏิเสธศรัทธาในหมู่ชาวคัมภีร์ออกจากบ้านเรือนของพวกเขา ตั้งแต่ครั้งแรกของการชุมนุมเพื่อขับไล่ พวกเธอไม่เคยคาดคิดกันเลยว่า พวกเขาจะออกไป และพวกเขาเองก็คิดว่า ป้อมปราการของพวกเขานั้น จะป้องกันพวกเขาให้รอดพ้นจากอัลลอฮฺได้ แต่(การลงโทษของ)อัลลอฮฺได้มีมายังพวกเขา โดยที่พวกเขาไม่ได้เคยคาดคิดมาก่อน และพระองค์ทรงโยนความหวาดกลัวลงในจิตใจของพวกเขา พวกเขาจึงทำลายบ้านเรือนของพวกตนด้วยน้ำมือของตนเอง และด้วยน้ำมือของบรรดาศรัทธาชน จงยึดถือเป็นบทเรียนเถิด โอ้ ผู้มีสติปัญญาทั้งหลาย! 
{59:3} และหากไม่ใช่เพราะอัลลอฮฺได้ทรงกําหนดการเนรเทศแก่พวกเขาแล้ว แน่นอนพระองค์จะทรงลงโทษพวกเขาในโลกนี้ ส่วนในปรโลก พวกเขาต้องถูกลงโทษด้วยไฟนรก 
{59:4} ทั้งนี้ก็เพราะว่า พวกเขาต่อต้านอัลลอฮฺและศาสนทูตของพระองค์ และผู้ใดต่อต้านอัลลอฮฺ แท้จริงอัลลอฮฺเป็นพระผู้ทรงเข้มงวดในการลงโทษ 
{59:5} การที่พวกเธอโค่นต้นอินทผาลัมหรือปล่อยให้มันยังคงยืนอยู่บนโคนของมันนั้น ก็เนื่องด้วยพระอนุมัติของอัลลอฮฺ และเพื่อพระองค์จะทำให้บรรดาผู้ฝ่าฝืนได้รับอัปยศ 
{59:6} และสิ่งใดที่อัลลอฮฺทรงให้ศาสนทูตของพระองค์ยึดมาได้จากพวกเขา พวกเธอไม่ได้เหน็ดเหนื่อยด้วยการขี่ม้าหรือขี่อูฐออกไป แต่อัลลอฮฺทรงให้บรรดาศาสนทูตของพระองค์มีอํานาจเหนือผู้ที่พระองค์ทรงประสงค์ และอัลลอฮฺคือพระผู้ทรงอานุภาพเหนือทุกสิ่ง 
{59:7} และสิ่งใดที่อัลลอฮฺทรงให้ศาสนทูตของพระองค์ยึดมาได้จากชาวเมืองนั้น ก็เป็นสิทธิ์ของอัลลอฮฺ และศาสนทูต และญาติสนิท และเด็กกำพร้า และผู้ขัดสน และผู้เดินทาง เพื่อมันจะไม่ได้หมุนเวียนอยู่ในระหว่างผู้มั่งมีของพวกเธอเท่านั้น และสิ่งใดที่ศาสนทูตได้นำมาให้แก่พวกเธอ ก็จงรับเอาไว้ และสิ่งใดที่เขาได้ห้ามเกี่ยวกับมัน พวกเธอก็จงละเว้นเสีย พวกเธอจงยำเกรงอัลลอฮฺเถิด แท้จริงอัลลอฮฺทรงเข้มงวดในการลงโทษ 
{59:8} (สินเชลย)เป็นของบรรดาผู้อพยพที่ขัดสน ซึ่งถูกขับไล่ออกจากบ้านเกิดเมืองนอนของพวกตนและทอดทิ้งทรัพย์สินของพวกตน เพื่อแสวงหาความโปรดปรานจากอัลลอฮฺ และความยินดีของพระองค์และช่วยเหลืออัลลอฮฺและศาสนทูตของพระองค์ ชนเหล่านั้น พวกเขาคือผู้สัตย์จริง 
{59:9} และบรรดาผู้ที่ได้ตั้งหลักแหล่งอยู่ที่นครมะดีนะฮฺ และพวกเขานี้ศรัทธาก่อนหน้าการอพยพของพวกเขาเหล่านั้น พวกเขารักใคร่ผู้ที่อพยพมายังพวกเขา และพวกเขาไม่พบความต้องการอยู่ในทรวงอกของพวกตนในสิ่งที่ได้ถูกประทานให้ และพวกเขาเสียสละต่อผู้อื่นก่อนตนเอง ถึงแม้ว่าพวกเขายังมีความจำเป็นก็ตาม และผู้ใดถูกปกป้องให้พ้นจากความตระหนี่ของตัวเอง ชนเหล่านั้น พวกเขาเป็นผู้ประสบความสำเร็จ 
{59:10} และบรรดาผู้ที่มาหลังจากพวกเขา โดยพวกเขากล่าวว่า "พระเจ้าของพวกข้าฯ! โปรดอภัยให้แก่พวกข้าฯ และพี่น้องของพวกข้าฯ ผู้ซึ่งได้มีศรัทธาก่อนหน้าพวกข้าฯ และอย่าทรงบันดาลให้มีความเคียดแค้นเกิดขึ้นในหัวใจของพวกข้าฯต่อบรรดาผู้ที่มีศรัทธา พระเจ้าของพวกข้าฯ! แท้จริงพระองค์คือพระผู้ทรงเอ็นดู พระผู้ทรงปรานีเสมอ" 
{59:11} เธอไม่เห็นดอกหรือ? บรรดาผู้ที่กลับกลอก กล่าวแก่พี่น้องของพวกตน ที่ปฏิเสธศรัทธาในหมู่ชาวคัมภีร์ว่า "หากพวกท่านถูกไล่ออก เราก็จะออกไปพร้อมกับพวกท่านด้วยแน่ และเราจะไม่เชื่อฟังผู้ใดเป็นอันขาดในเรื่องเกี่ยวกับพวกท่าน และหากพวกท่านถูกโจมตี เราก็จะช่วยเหลือพวกท่านแน่นอน" และอัลลอฮฺทรงเป็นพยานว่า พวกเขาเป็นผู้กล่าวเท็จ 
{59:12} หากพวกเขาถูกขับไล่ออกไป พวกคนสับปลับเหล่านั้นก็จะไม่ออกไปพร้อมกับพวกเขาดอก และถ้าพวกเขาถูกโจมตี พวกคนสับปลับเหล่านั้นก็จะไม่ช่วยเหลือพวกเขา และแม้จะช่วยเหลือพวกเขา พวกคนสับปลับก็จะผินหลังหนี พวกเขาก็จะไม่ได้รับความช่วยเหลือ 
{59:13} แน่นอนพวกเธอนั้นเป็นที่หวาดเกรงในทรวงอกของพวกเขายิ่งกว่าที่พวกเขามีต่ออัลลอฮฺ ทั้งนี้ก็เพราะว่าพวกเขาเป็นหมู่ชนที่ไม่เข้าใจ 
{59:14} พวกเขาทั้งหมดจะไม่ต่อสู้กับพวกเธอ เว้นแต่ในเมืองที่มีป้อมปราการ หรือจากเบื้องหลังของกําแพง การเป็นศัตรูระหว่างพวกเขากันเองนั้นรุนแรงยิ่งนัก เธอเข้าใจว่าพวกเขารวมกันเป็นปึกแผ่น แต่อันที่จริง จิตใจของพวกเขาแตกแยกกัน ทั้งนี้ก็เพราะว่าพวกเขาเป็นหมู่ชนที่ไม่ใช้สติปัญญาใคร่ครวญ 
{59:15} อุปมาพวกเขา อุปมัยดั่งบรรดา(พวกยิว)ก่อนหน้าพวกเขาเพียงเล็กน้อย ซึ่งพวกเขาได้ลิ้มรสผลร้ายแห่งการงานของตนเอง และพวกเขาได้รับการลงโทษอันเจ็บปวด 
{59:16} ประหนึ่งเช่นชัยฏอนเมื่อมันกล่าวแก่มนุษย์ว่า "จงปฏิเสธศรัทธาเถิด" ครั้นเมื่อเขาได้ปฏิเสธศรัทธาแล้ว มันก็จะกล่าวว่า "ฉันขอปลีกตัวออกจากเธอ แท้จริงฉันกลัวอัลลอฮฺพระเจ้าแห่งสากลโลก" 
{59:17} ดังนั้น บั้นปลายของเขาทั้งสองคือ เขาทั้งสองจะพำนักอยู่ในนรก เป็นอมตะในนั้น และนั่นคือการตอบแทนของพวกทุจริต 
{59:18} โอ้ บรรดาผู้ที่มีศรัทธา! พวกเธอจงยำเกรงอัลลอฮฺเถิด และทุกชีวิตจงพิจารณาดูว่า อะไรบ้างที่ตนได้เตรียมไว้สำหรับวันพรุ่งนี้ และจงยำเกรงอัลลอฮฺเถิด แท้จริงอัลลอฮฺนั้นทรงรู้ดียิ่งในสิ่งที่พวกเธอกระทำ 
{59:19} และพวกเธออย่าได้เป็นเช่นบรรดาผู้ที่ลืมอัลลอฮฺ แล้วอัลลอฮฺก็ทรงทำให้พวกเขาลืมตัวเอง ชนเหล่านั้นพวกเขาเป็นผู้ฝ่าฝืน 
{59:20} บรรดาชาวนรกกับบรรดาชาวสวนสวรรค์นั้นไม่เหมือนกันดอก บรรดาชาวสวนสวรรค์พวกเขาเป็นผู้ได้รับความสำเร็จ 
{59:21} หากเรานำอัลกุรอานนี้ลงบนภูเขาลูกหนึ่ง แน่นอนเธอก็จะเห็นมันสิโรราบแตกแยกออกเป็นเสี่ยง ๆ เนื่องเพราะความกลัวต่ออัลลอฮฺ และอุทาหรณ์เหล่านั้นเราได้ยกมันมาเปรียบเทียบสำหรับมนุษย์ เพื่อพวกเขาจะได้พิจารณาใคร่ครวญ 
{59:22} พระองค์คืออัลลอฮฺ ซึ่งไม่มีพระผู้เป็นเจ้าอื่นใดอีก นอกจากพระองค์ พระผู้ทรงรอบรู้สิ่งเร้นลับและสิ่งเปิดเผย พระองค์คือพระผู้ทรงเมตตายิ่ง พระผู้ทรงปรานีเสมอ 
{59:23} พระองค์คืออัลลอฮฺ ซึ่งไม่มีพระผู้เป็นเจ้าอื่นใดอีกนอกจากพระองค์ พระผู้ทรงมีอํานาจสูงสุด พระผู้ทรงบริสุทธิ์ พระผู้ทรงประทานศานติสุข พระผู้ทรงคุ้มครองการศรัทธา พระผู้ทรงพิทักษ์รักษาความปลอดภัย พระผู้ทรงมีอํานาจยิ่ง พระผู้ทรงปราบปราม พระผู้ทรงความยิ่งใหญ่ พระพิสุทธิคุณแห่งอัลลอฮฺ ทรงสูงส่งเหนือกว่าสิ่งที่พวกเขาตั้งขึ้นเป็นภาคี 
{59:24} พระองค์คืออัลลอฮฺ พระผู้ทรงสร้าง พระผู้ทรงเนรมิต พระผู้ทรงก่อรูปร่าง พระองค์ทรงมีเหล่าพระนามอันงดงาม สิ่งที่อยู่ในเหล่าชั้นฟ้าและแผ่นดินต่างสดุดีพระองค์ และพระองค์คือพระผู้ทรงมีอํานาจ พระผู้ทรงมีปรีชาญาณ 
{60:1} โอ้ บรรดาผู้ที่มีศรัทธา! พวกเธออย่าคบศัตรูของฉันและศัตรูของพวกเธอเป็นมิตร โดยให้ความรักใคร่แก่พวกเขา ทั้ง ๆ ที่พวกเขาปฏิเสธศรัทธาต่อสิ่งที่มีมายังพวกเธอ คือสัจธรรม พวกเขาขับไล่ศาสนทูตและพวกเธอ เนื่องเพราะพวกเธอศรัทธาต่ออัลลอฮฺ พระเจ้าของพวกเธอ หากพวกเธอได้เคยออกไปต่อสู้ในแนวทางของฉัน และแสวงหาความโปรดปรานของฉันโดยซ่อนความรักใคร่แก่พวกเขาอย่างลับ ๆ และฉันรู้ดียิ่งในสิ่งที่พวกเธอปิดบัง และสิ่งที่พวกเธอเปิดเผย และผู้ใดในหมู่พวกเธอกระทำเช่นนั้น แน่นอนเขาได้หลงออกจากทางอันเที่ยงธรรม 
{60:2} หากพวกเขามีสถานะดีกว่าพวกเธอ พวกเขาก็จะแสดงตัวเป็นศัตรูกับพวกเธอ และจะยื่นมือของตนเพื่อทำร้ายพวกเธอ และลิ้นของพวกเขาจะกล่าวร้ายสาปแช่ง และพวกเขาใคร่ที่จะให้พวกเธอเป็นพวกปฏิเสธศรัทธา 
{60:3} ความสัมพันธ์ทางเครือญาติของพวกเธอและบุตรหลานของพวกเธอ จะไม่อํานวยประโยชน์อะไรแก่พวกเธอในว้นฟื้นคืนชีพดอก พระองค์จะทรงตัดสินระหว่างพวกเธอ และอัลลอฮฺทรงสอดส่องในสิ่งที่พวกเธอกระทำ 
{60:4} แน่นอนได้มีแบบอย่างอันดีงามสำหรับพวกเธอแล้วในอิบรอฮีม และบรรดาผู้ที่อยู่ร่วมกับเขา เมื่อพวกเขากล่าวแก่หมู่ชนของพวกตนว่า "พวกเราขอปลีกตัวจากพวกท่านและสิ่งที่พวกท่านเคารพบูชาอื่นจากอัลลอฮฺ เราขอปฏิเสธศรัทธาต่อ(ศาสนาของ)พวกท่าน และการเป็นศัตรูและการเกลียดชัง ระหว่างพวกเรากับพวกท่านได้ปรากฏขึ้นแล้ว (และจะคงอยู่)ตลอดไป จนกว่าพวกเธอจะศรัทธาต่ออัลลอฮฺพระองค์เดียว" นอกจากคํากล่าวของอิบรอฮีมแก่บิดาของตน (ที่ว่า) "แน่นอนฉันจะขออภัยโทษให้แก่ท่าน ทั้ง ๆ ที่ฉัน ไม่มีอํานาจอะไรจะช่วยท่าน(ให้พ้นจากการลงโทษ)จากอัลลอฮฺได้"  -- "พระเจ้าของพวกข้าฯ! แด่พระองค์เราขอมอบหมาย และยังพระองค์เท่านั้นเราขอลุแก่โทษ และยังพระองค์เท่านั้นคือการกลับคืน" 
{60:5} "พระเจ้าของพวกข้าฯ! โปรดอย่าให้พวกข้าฯเป็นเครื่องทดสอบแก่บรรดาผู้ปฏิเสธศรัทธา โปรดอภัยให้แก่พวกข้าฯ พระเจ้าของพวกข้าฯ! แท้จริงพระองค์คือพระผู้ทรงมีอํานาจ พระผู้ทรงมีปรีชาญาณ" 
{60:6} โดยแน่นอน ได้มีแบบอย่างอันดีงามในพวกเขาสำหรับพวกเธอแล้วแก่ผู้ที่หวังใน(การตอบแทนของ)อัลลอฮฺและวันสุดท้าย และผู้ใดผินหลังให้(การศรัทธา) ดังนั้น แท้จริงอัลลอฮฺคือพระผู้ทรงพอเพียง พระผู้ทรงเป็นที่สรรเสริญ 
{60:7} บางทีอัลลอฮฺจะทรงบันดาลให้เกิดความรักใคร่ระหว่างพวกเธอกับบรรดาผู้ที่พวกเธอถือเป็นศัตรูในหมู่พวกเขา และอัลลอฮฺคือพระผู้ทรงมีอำนาจ และอัลลอฮฺคือพระผู้ทรงอภัย พระผู้ทรงปรานี 
{60:8} อัลลอฮฺไม่ได้ทรงห้ามพวกเธอเกี่ยวกับบรรดาผู้ที่ไม่ได้ต่อต้านพวกเธอในเรื่องศาสนา และพวกเขาก็ไม่ได้ขับไล่พวกเธอออกจากบ้านเรือนของพวกเธอ ในการที่พวกเธอจะทำความดีแก่พวกเขา และให้ความยุติธรรมแก่พวกเขา แท้จริงอัลลอฮฺทรงรักผู้มีความยุติธรรม 
{60:9} ทว่าอัลลอฮฺทรงห้ามพวกเธอเกี่ยวกับบรรดาผู้ที่ต่อต้านพวกเธอในเรื่องศาสนา และขับไล่พวกเธอออกจากบ้านเรือนของพวกเธอ และช่วยเหลือในการขับไล่พวกเธอ ในการที่พวกเธอจะผูกมิตรกับพวกเขา และผู้ใดผูกมิตรกับพวกเขา ชนเหล่านั้นพวกเขาเป็นพวกทุจริต 
{60:10} โอ้ บรรดาผู้ที่มีศรัทธา! เมื่อบรรดาหญิงผู้มีศรัทธาเป็นผู้ลี้ภัยมาหาพวกเธอ ก็จงสอบสวนพวกนาง อัลลอฮฺทรงรู้ดียิ่งในการศรัทธาของพวกนาง ครั้นเมื่อพวกเธอรู้ว่าพวกนางเป็นผู้มีศรัทธา ก็อย่าได้ส่งพวกนางกลับไปยังพวกปฏิเสธศรัทธา พวกนางไม่ได้เป็นที่อนุมัติแก่พวกเขา และพวกเขาก็ไม่ได้เป็นที่อนุมัติแก่พวกนาง และจงจ่าย(สินสอด)คืนให้แก่พวกเขา ที่พวกเขาได้เคยจ่ายไป และไม่เป็นบาปอันใดแก่พวกเธอที่จะสมรสกับพวกนาง หากพวกเธอได้มอบสินสอดของพวกนางนั้นให้แก่พวกนาง และอย่าหน่วงเหนี่ยวพันธะการสมรสของบรรดาหญิงผู้ปฏิเสธศรัทธา และจงขอคืนสิ่งที่พวกเธอได้ใช้จ่ายไป และพวกเขาก็จงขอคืนสิ่งที่พวกเขาได้ใช้จ่ายไป นั่นคือข้อตัดสินของอัลลอฮฺ พระองค์ทรงตัดสินในระหว่างพวกเธอ และอัลลอฮฺคือพระผู้ทรงรอบรู้ พระผู้ทรงมีปรีชาญาณ 
{60:11} และถ้าคนใดในบรรดาภริยาของพวกเธอหนีไปสู่พวกปฏิเสธศรัทธาแล้ว ครั้นเมื่อพวกเธอสามารถเก็บทรัพย์เชลยมาได้ ก็จงจ่ายคืนให้แก่บรรดาผู้ที่บรรดาภริยาของพวกเขาหนีไปนั้น เท่ากับจํานวนที่พวกเขาได้จ่ายไป และจงยำเกรงอัลลอฮฺ พระผู้ซึ่งพวกเธอเป็นผู้มีศรัทธาต่อพระองค์เถิด 
{60:12} โอ้ นบี! เมื่อบรรดาสตรีผู้มีศรัทธาได้มาหาเธอ โดยพวกนางให้ปฏิญาณแก่เธอว่า พวกนางจะไม่ตั้งภาคีใด ๆ ต่ออัลลอฮฺ และจะไม่ขโมย และจะไม่มีชู้ และจะไม่ฆ่าลูก ๆ ของพวกตน และจะไม่นำมาซึ่งการใส่ร้ายโดยการเสกสรรลูกหลงพ่อให้เป็นลูกของตน และจะไม่ขัดขืนคําสั่งของเธอ ในเรื่องดีงาม ดังนั้นจงรับการปฏิญาณของพวกนาง และจงขอต่ออัลลอฮฺให้ทรงอภัยแก่พวกนาง แท้จริงอัลลอฮฺคือพระผู้ทรงอภัย พระผู้ทรงปรานีเสมอ 
{60:13} โอ้ บรรดาผู้ที่มีศรัทธา! พวกเธออย่าได้คบกับหมู่ชนที่อัลลอฮฺทรงกริ้วต่อพวกเขา แน่นอนพวกเขาหมดหวังต่อวันปรโลกแล้ว เสมือนกับที่พวกปฏิเสธศรัทธาหมดหวังต่อเหล่าผู้ที่อยู่ในหลุมฝังศพ 
{61:1} สิ่งที่อยู่ในเหล่าชั้นฟ้าและสิ่งที่อยู่ในแผ่นดินต่างสดุดีแด่อัลลอฮฺ และพระองค์คือพระผู้ทรงมีอํานาจ พระผู้ทรงมีปรีชาญาณ 
{61:2} โอ้ บรรดาผู้ที่มีศรัทธา! เหตุใดพวกเธอจึงพูดในสิ่งที่พวกเธอไม่ปฏิบัติ? 
{61:3} เป็นที่น่ารังเกียจยิ่งนัก ณ ที่อัลลอฮฺ การที่พวกเธอพูดในสิ่งที่พวกเธอไม่ปฏิบัติ 
{61:4} แท้จริงอัลลอฮฺทรงรักบรรดาผู้ที่ต่อสู้ในทางของพระองค์เป็นแถวเดียวกัน ประหนึ่งพวกเขาเป็นอาคารที่ยึดมั่นแข็งแรง 
{61:5} และ(จงรำลึก)เมื่อมูซาได้กล่าวแก่หมู่ชนของตนว่า "โอ้ หมู่ชนของฉัน! เหตุใดพวกเธอจึงทำร้ายฉัน? ทั้ง ๆ ที่พวกเธอรู้แล้วว่า ฉันเป็นศาสนทูตของอัลลอฮฺมายังพวกเธอ" ดังนั้น เมื่อพวกเขาหันเหไป อัลลอฮฺก็ทรงทำให้จิตใจของพวกเขาหันเหออกไปด้วย และอัลลอฮฺนั้นจะไม่ทรงชี้นำทางเที่ยงแก่หมู่ชนผู้ฝ่าฝืน 
{61:6} และ(จงรำลึก)เมื่ออีซา บุตรมัรยัม ได้กล่าวว่า "โอ้ วงศ์วานของอิสรออีล! แท้จริงฉันเป็นศาสนทูตของอัลลอฮฺมายังพวกเธอ เป็นผู้ยืนยันสิ่งที่มีอยู่ในเตารอฮฺก่อนหน้าฉัน และเป็นผู้แจ้งข่าวประเสริฐเกี่ยวกับศาสนทูตคนหนึ่ง ผู้จะมาหลังจากฉัน นามของเขาคืออะหฺมัด" แต่ครั้นเมื่อเขาได้มายังพวกเขาพร้อมด้วยหลักฐานอันชัดแจ้งแล้ว พวกเขากลับกล่าวว่า "นี่คือมายากลอันชัดเจน" 
{61:7} และผู้ใดเล่าจะทุจริตยิ่งกว่าผู้กล่าวเท็จต่ออัลลอฮฺด้วยปากของพวกตน ขณะที่เขาถูกเชิญชวนสู่อิสลาม? และอัลลอฮฺนั้นจะไม่ชี้นำทางเที่ยงแก่หมู่ชนทุจริต 
{61:8} พวกเขาปรารถนาที่จะดับรัศมีของอัลลอฮฺด้วยลมปากของพวกตน แต่อัลลอฮฺคือพระผู้ทรงทำให้รัศมีของพระองค์สมบูรณ์ แม้ว่าพวกปฏิเสธศรัทธาจะเกลียดชังก็ตาม 
{61:9} พระองค์คือพระผู้ทรงส่งศาสนทูตของพระองค์มาด้วยการชี้นำทางและศาสนาแห่งสัจธรรม เพื่อพระองค์จะทรงให้ศาสนาอิสลามปรากฏเหนือศาสนาทั้งมวล ถึงแม้ชนผู้ตั้งภาคีจะเกลียดชังก็ตาม 
{61:10} โอ้ บรรดาผู้ที่มีศรัทธา! จะให้ฉันชี้แนะเกี่ยวกับการค้าที่จะช่วยพวกเธอให้รอดพ้นจากการลงโทษอันเจ็บปวดไหม? 
{61:11} นั่นคือ พวกเธอต้องศรัทธาต่ออัลลอฮฺและศาสนทูตของพระองค์ และต่อสู้ในทางของอัลลอฮฺ ด้วยทรัพย์สินของพวกเธอและชีวิตของพวกเธอ นั่นเป็นการดียิ่งสำหรับพวกเธอหากพวกเธอรู้ 
{61:12} พระองค์จะทรงอภัยบาปของพวกเธอให้พวกเธอ และจะทรงให้พวกเธอเข้าในเหล่าสวนสวรรค์ มีแม่น้ำลำธารไหลผ่านจากเบื้องล่างของมัน และในที่พำนักอันดีงามในเหล่าสวนสวรรค์แห่งอะดัน นั่นคือชัยชนะอันใหญ่หลวง 
{61:13} และสิ่งอื่น ๆ อีกที่พวกเธอรักชอบมัน การช่วยเหลือจากอัลลอฮฺและการพิชิตอันใกล้นี้ และจงแจ้งข่าวดีแด่บรรดาผู้ที่มีศรัทธาเถิด 
{61:14} โอ้ บรรดาผู้ที่มีศรัทธา! จงเป็นผู้ช่วยเหลือในทางของอัลลอฮฺ ดั่งที่อีซา บุตรมัรยัม ได้กล่าวแก่บรรดาสาวกว่า "ผู้ใดบ้างจะเป็นผู้ช่วยเหลือฉันไปยังอัลลอฮฺ?" บรรดาสาวกได้กล่าวว่า "พวกเราเป็นผู้ช่วยเหลือในทางของอัลลอฮฺ" แล้วกลุ่มหนึ่งจากวงศ์วานของอิสรออีลได้มีศรัทธา แต่อีกกลุ่มหนึ่งได้ปฏิเสธศรัทธา เราจึงได้สนับสนุนบรรดาผู้ที่มีศรัทธาให้มีกำลังเหนือกว่าศัตรูของพวกเขา แล้วพวกเขาก็กลายเป็นผู้มีชัยชนะ 
{62:1} สิ่งที่อยู่ในเหล่าชั้นฟ้า และสิ่งที่อยู่ในแผ่นดินต่างแซ่ซ้องสดุดีดีแด่อัลลอฮฺ พระผู้ทรงอภิสิทธิ์ พระผู้ทรงบริสุทธิ์ พระผู้ทรงมีอํานาจ พระผู้ทรงมีปรีชาญาณ 
{62:2} พระองค์ทรงเป็นผู้แต่งตั้งศาสนทูตคนหนึ่งขึ้นในหมู่ผู้ไม่รู้หนังสือจากพวกเขาเอง เพื่อสาธยายบรรดาโองการของพระองค์แก่พวกเขา และทรงชำระพวกเขาให้บริสุทธิ์ และทรงสอนคัมภีร์และวิทยปัญญาแก่พวกเขา ถึงแม้ว่าแต่ก่อนนี้พวกเขาอยู่ในความหลงผิดอย่างชัดแจ้งก็ตาม 
{62:3} และพวกเขาคนอื่นๆ ที่จะติดตามมาภายหลังจากพวกเขาเหล่านั้น และพระองค์คือพระผู้ทรงมีอํานาจ พระผู้ทรงมีปรีชาญาณ 
{62:4} นั่นคือความโปรดปรานของอัลลอฮฺ ทรงประทานความโปรดปรานนั้นแก่ผู้ที่พระองค์ทรงประสงค์ และอัลลอฮฺนั้นเป็นพระผู้มีบุญคุณอันใหญ่หลวง 
{62:5} อุปมาบรรดาผู้ที่ได้มอบหมายคัมภีร์เตารอฮฺ แล้วพวกเขาไม่รับเอามันเป็นภาระ อุปมัยดั่งลาที่แบกคัมภีร์ อุปมาอุปมัยของหมู่ชนที่ปฏิเสธต่อบรรดาสัญญาณของอัลลอฮฺนั้นช่างเลวยิ่งนัก และอัลลอฮฺจะไม่นำทางแก่หมู่ชนทุจริต 
{62:6} จงกล่าวเถิด "โอ้ บรรดาชาวคัมภีร์! หากพวกเธออ้างว่า พวกเธอเพียงผู้เดียวดอก ที่เป็นมิตรของอัลลอฮฺ ไม่ใช่ผู้อื่น พวกเธอก็จงปรารถนาความตายกันเถิด หากพวกเธอเป็นผู้สัตย์จริง" 
{62:7} แต่ว่าพวกเขาจะไม่ปรารถนามันเป็นอันขาด เนื่องด้วยสิ่งที่มือของพวกเขาได้เคยประกอบไว้ และอัลลอฮฺทรงรอบรู้เกี่ยวกับพวกทุจริต 
{62:8} จงกล่าว "แท้จริงความตาย ที่พวกเธอหลบหนีจากมันนั้น มันจะมาพบกับพวกเธอแน่นอน แล้วพวกเธอจะถูกนำกลับไปยังพระผู้ทรงรอบรู้สิ่งเร้นลับและสิ่งเปิดเผย แล้วพระองค์จะทรงแจ้งแก่พวกเธอตามที่พวกเธอได้ประกอบไว้" 
{62:9} โอ้ บรรดาผู้ที่มีศรัทธา! เมื่อได้มีเสียงร้องเรียกเพื่อทำนมาซในวันศุกร์ ก็จงรีบเร่งไปสู่การรำลึกถึงอัลลอฮฺ และจงละทิ้งการค้าขาย นั่นเป็นการดีสำหรับพวกเธอ หากพวกเธอรู้ 
{62:10} ครั้นเมื่อการนมาซได้สิ้นสุดลงแล้ว ก็จงแยกย้ายกันไปตามแผ่นดิน และจงแสวงหาความโปรดปรานของอัลลอฮฺ และจงรำลึกถึงอัลลอฮฺอย่างมาก เพื่อว่าพวกเธอจะได้รับความสำเร็จ 
{62:11} และเมื่อพวกเขาได้เห็นการค้าหรือการละเล่น พวกเขาก็กรูกันไปที่นั่น และปล่อยเธอให้ยืนอยู่ จงกล่าวเถิด "สิ่งที่มีอยู่ ณ อัลลอฮฺนั้นดีกว่าการละเล่นและการค้า และอัลลอฮฺนั้นทรงเป็นเลิศยิ่งในหมู่ผู้ประทานปัจจัยยังชีพ" 
{63:1} เมื่อบรรดาคนสับปลับมาหาเธอ พวกเขากล่าวว่า "เราขอปฏิญาณว่า ท่านเป็นศาสนทูตของอัลลอฮฺ" และอัลลอฮฺทรงรู้ดียิ่งว่า เธอนั้นเป็นศาสนทูตของพระองค์ และอัลลอฮฺทรงเป็นพยานว่า บรรดาคนสับปลับนั้นเป็นผู้กล่าวเท็จอย่างแน่นอน 
{63:2} พวกเขาได้ถือเอาการสาบานของพวกตนเป็นโล่ แล้วพวกเขาก็กีดกันหนทางของอัลลอฮฺ แท้จริงพวกเขานั้น สิ่งที่พวกเขาได้กระทำไปนั้น ช่างชั่วช้ายิ่งนัก! 
{63:3} นั่นเป็นเพราะพวกเขามีศรัทธาแล้วก็ปฏิเสธศรัทธา ดังนั้นหัวใจของพวกเขาจึงถูกผนึก แล้วพวกเขาก็ไม่เข้าใจ 
{63:4} และเมื่อเธอได้เห็นพวกเขาแล้ว เธอก็จะชอบรูปร่างของพวกเขา และหากพวกเขาพูด เธอก็จะฟังคําพูดของพวกเขา ประหนึ่งว่าพวกเขาเป็นท่อนไม้ที่ถูกยันไว้ พวกเขาคิดว่า ทุก ๆ เสียงร้องนั้นเป็นปฏิปักษ์ต่อพวกเขา พวกเขาคือศัตรู ดังนั้นจงระวังพวกเขา อัลลอฮฺทรงสาปแช่งพวกเขา เหตุใดเล่าพวกเขาจึงหันเหออกไปทางอื่น? 
{63:5} และเมื่อได้มีเสียงกล่าวแก่พวกเขาว่า "จงมาเถิด ศาสนทูตของอัลลอฮฺจะขออภัยโทษให้แก่พวกเธอ" พวกเขาก็หันศีรษะของพวกตนไปอีกทางหนึ่ง และเธอเห็นพวกเขาผินหลังออกไปโดยที่พวกเขาเป็นผู้หยิ่งผยอง 
{63:6} มีผลเท่ากันแก่พวกเขา ไม่ว่าเธอจะขออภัยโทษแก่พวกเขาหรือไม่ขออภัยโทษให้แก่พวกเขาก็ตาม อัลลอฮฺจะไม่ทรงอภัยโทษให้แก่พวกเขาดอก แท้จริงอัลลอฮฺจะไม่ทรงนำทางแก่หมู่ชนผู้ฝ่าฝืน 
{63:7} พวกเขาคือผู้ที่กล่าวว่า "อย่าบริจาคให้แก่ผู้ที่อยู่กับศาสนทูตของอัลลอฮฺ เพื่อพวกเขาจะได้แยกย้ายสลายตัวไป" อันขุมคลังแห่งเหล่าชั้นฟ้าและแผ่นดินนั้นเป็นของอัลลอฮฺ ทว่าบรรดาคนสับปลับนั้นไม่เข้าใจ 
{63:8} พวกเขากล่าวว่า "ถ้าพวกเรากลับไปยังนครมะดีนะฮฺ ผู้ที่มีเกียรติที่สุดจะขับไล่ผู้ที่ต่ำต้อยที่สุดออกจากนคร" อันอํานาจนั้นเป็นของอัลลอฮฺและศาสนทูตของพระองค์และบรรดาผู้ที่มีศรัทธา ทว่าบรรดาคนสับปลับนั้นไม่รู้ 
{63:9} โอ้ บรรดาผู้ที่มีศรัทธา! อย่าให้ทรัพย์สมบัติของพวกเธอและบุตรหลานของพวกเธอหันเหพวกเธอออกจากการรำลึกถึงอัลลอฮฺ และผู้ใดกระทำเช่นนั้น ชนเหล่านั้นคือพวกที่สูญเสีย 
{63:10} และจงบริจาคจากสิ่งที่เราได้ให้ปัจจัยยังชีพแก่พวกเธอ ก่อนที่ความตายจะมาถึงพวกเธอแต่ละคน แล้วเขาก็จะกล่าวว่า "พระเจ้าของข้าฯ! จะได้ไหม? หากพระองค์จะทรงผ่อนผันให้แก่ข้าฯอีกชั่วเวลาเพียงเล็กน้อย เพื่อที่ข้าฯจะได้บริจาค และข้าฯก็จะได้อยู่ในหมู่คนดี" 
{63:11} แต่อัลลอฮฺจะไม่ทรงผ่อนผันให้แก่ชีวิตใดเมื่อกําหนดของมันได้มาถึงแล้ว และอัลลอฮฺนั้นทรงรู้ดียิ่งในสิ่งที่พวกเธอกระทำ 
{64:1} สิ่งที่อยู่ในเหล่าชั้นฟ้าและสิ่งที่อยู่ในแผ่นดินต่างแซ่ซ้องสดุดีแด่อัลลอฮฺ อํานาจเด็ดขาดเป็นของพระองค์ มวลการสรรเสริญเป็นของพระองค์ และพระองค์คือพระผู้ทรงมีอำนาจเหนือทุกสรรพสิ่ง 
{64:2} พระองค์คือพระผู้ทรงเนรมิตพวกเธอ ดังนั้นในหมู่พวกเธอมีผู้ปฏิเสธศรัทธา และในหมู่พวกเธอมีผู้มีศรัทธา และอัลลอฮฺทรงรู้เห็นในสิ่งที่พวกเธอกระทำ 
{64:3} พระองค์ทรงสร้างเหล่าชั้นฟ้าและแผ่นดินด้วยความสัตย์จริง และทรงทำให้พวกเธอเป็นรูปร่าง และทรงทำให้รูปร่างของพวกเธอสวยงามยิ่ง และยังพระองค์เท่านั้นคือทางกลับคืน 
{64:4} พระองค์ทรงรอบรู้สิ่งที่อยู่ในเหล่าชั้นฟ้าและแผ่นดิน และทรงรอบรู้สิ่งที่พวกเธอปกปิดและสิ่งที่พวกเธอเปิดเผย และอัลลอฮฺทรงรอบรู้สิ่งที่อยู่ในทรวงอก 
{64:5} ข่าวคราวของบรรดาผู้ปฏิเสธศรัทธาในอดีตไม่ได้มีมายังพวกเธอดอกหรือ? พวกเขาต้องลิ้มรสโทษแห่งกิจการของพวกตน และพวกเขาจะได้รับการลงโทษอันเจ็บปวด 
{64:6} นั่นเป็นเพราะว่าบรรดาศาสนทูตของพวกเขาได้มายังพวกเขาพร้อมด้วยหลักฐานอันชัดแจ้ง แต่พวกเขาได้กล่าวว่า "สามัญชนเยี่ยงนี้หรือจะชี้แนะทางให้แก่เรา?" พวกเขาได้ปฏิเสธศรัทธาและผินหลังให้ แต่อัลลอฮฺไม่ทรงใส่พระทัย เพราะอัลลอฮฺคือพระผู้ทรงมั่งมี พระผู้ทรงเป็นที่สรรเสริญ 
{64:7} บรรดาผู้ปฏิเสธศรัทธากล่าวว่า "พวกเขาจะไม่ถูกชุบให้ฟื้นคืนชีพขึ้นมาอีก" จงกล่าวเถิด "หาเป็นเช่นนั้นไม่! ขอสาบานต่อพระเจ้าของข้าฯ พวกเธอจะถูกชุบให้ฟื้นคืนชีพขึ้นมาอีกอย่างแน่นอน แล้วพวกเธอจะได้รับแจ้งตามที่พวกเธอได้ประกอบไว้ และสิ่งนั้นเป็นการง่ายยิ่งสำหรับอัลลอฮฺ" 
{64:8} ดังนั้น จงมีศรัทธาต่ออัลลอฮฺและศาสนทูตของพระองค์และรัศมีซึ่งเราได้ประทานลงมา และอัลลอฮฺนั้นทรงรู้ดียิ่งในสิ่งที่พวกเธอกระทำ 
{64:9} วันที่พระองค์จะทรงรวบรวมพวกเธอเพื่อวันแห่งการชุมนุม นั่นคือวันเฉลยผล อันผู้ที่ได้ มีศรัทธาต่ออัลลอฮฺและประพฤติดี พระองค์จะทรงลบล้างความชั่วทั้งหลายของเขาออกไปจากเขา และจะทรงให้เขาเข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน พวกเขาเป็นผู้พำนักอยู่ในนั้นตลอดกาล นั่นคือความสำเร็จอันยิ่งใหญ่ 
{64:10} ส่วนบรรดาผู้ปฏิเสธศรัทธาและปฏิเสธต่อเหล่าสัญญาณของเรา ชนเหล่านั้นคือชาวนรก พวกเขาเป็นผู้พำนักอยู่ในนั้น และมันเป็นทางกลับที่เลวร้ายยิ่ง 
{64:11} ไม่มีทุกข์ภัยอันใดเกิดขึ้น เว้นแต่ด้วยพระอนุมัติของอัลลอฮฺ และผู้ใดมีศรัทธาต่ออัลลอฮฺ พระองค์จะทรงเปิดหัวใจของเขา และอัลลอฮฺคือพระผู้ทรงรอบรู้ในทุกสรรพสิ่ง 
{64:12} และจงภักดีต่ออัลลอฮฺ และจงภักดีต่อศาสนทูต หากพวกเธอผินหลังกลับ ดังนั้นหน้าที่ของศาสนทูตของเราก็คือการเผยแผ่อันชัดแจ้ง 
{64:13} อัลลอฮฺ ไม่มีพระผู้เป็นเจ้าอื่นใดนอกจากพระองค์ ดังนั้น บรรดาผู้ที่มีศรัทธาจงวางใจต่ออัลลอฮฺเถิด 
{64:14} โอ้ บรรดาผู้ที่มีศรัทธา แท้จริงในเหล่าคู่ครองของพวกเธอและเหล่าบุตรของพวกเธอนั้น มีบางคนเป็นศัตรูแก่พวกเธอ ฉะนั้นจงระวังต่อพวกเขา แต่ถ้าพวกเธออภัยและยกโทษ (แก่พวกเขา) แท้จริงอัลลอฮฺคือพระผู้ทรงอภัย พระผู้ทรงปรานีเสมอ 
{64:15} แท้จริง ทรัพย์สมบัติของพวกเธอและเหล่าบุตรของพวกเธอนั้นเป็นเครื่องทดสอบ และอัลลอฮฺนั้น ณ ที่พระองค์มีรางวัลอันยิ่งใหญ่ 
{64:16} ดังนั้นจงยำเกรงอัลลอฮฺเถิด เท่าที่พวกเธอสามารถ และจงสดับฟังและเชื่อฟัง และจงบริจาคเถิด จะเป็นการดียิ่งสำหรับตัวของพวกเธอเอง และผู้ใดถูกปกป้องให้พ้นจากความตระหนี่ของตัวเอง ชนเหล่านั้น พวกเขาเป็นผู้ประสบความสำเร็จ 
{64:17} หากพวกเธอให้อัลลอฮฺทรงยืมอย่างดีเยี่ยมแล้ว พระองค์ก็จะทรงทวีผลการยืมนั้นให้แก่พวกเธอ และจะทรงอภัยให้แก่พวกเธอ และอัลลอฮฺนั้นคือพระผู้ทรงตอบแทนแก่ผู้ประพฤติดี พระผู้ทรงผ่อนผันการลงโทษ 
{64:18} ผู้ทรงรอบรู้สิ่งเร้นลับและสิ่งที่เปิดเผย พระผู้ทรงมีอํานาจ พระผู้ทรงมีปรีชาญาณ 
{65:1} โอ้ นบี! เมื่อพวกเธอหย่าภริยา ก็จงหย่าพวกนางตามกำหนดเวลาอิดดะฮฺของพวกนาง และจงนับกําหนดเวลาอิดดะฮฺให้ครบ พวกเธอจงยำเกรงอัลลอฮฺพระเจ้าของพวกเธอเถิด พวกเธออย่าขับไล่พวกนางออกจากบ้านของพวกนาง และพวกนางก็อย่าออกจากบ้าน เว้นแต่พวกนางจะกระทำลามกอย่างชัดแจ้ง และนั่นคือข้อกําหนดของอัลลอฮฺ และผู้ใดละเมิดข้อกําหนดของอัลลอฮฺ แน่นอนเขาก็ได้ทุจริตต่อตัวเอง เธอไม่รู้ดอกว่า บางทีอัลลอฮฺจะทรงบันดาลกิจการใดหนึ่งหลังจากนั้น 
{65:2} แล้วหากพวกนางได้อยู่จนครบกําหนดของพวกตนแล้ว ก็จงยับยั้งพวกนางให้อยู่โดยดี หรือปล่อยให้พวกนางจากไปโดยดี และจงนำผู้เที่ยงธรรมสองคนในหมู่พวกเธอมาเป็นพยาน และจงให้การเป็นพยานนั้นเป็นไปเพื่ออัลลอฮฺ ดังกล่าวมานั้น ผู้ที่มีศรัทธาต่ออัลลอฮฺและวันปรโลกจะถูกตักเตือนให้ยึดถือปฏิบัติ และผู้ใดยำเกรงอัลลอฮฺ พระองค์ก็จะทรงหาทางออกให้แก่เขา 
{65:3} และจะทรงประทานปัจจัยยังชีพแก่เขาโดยวิธีที่เขาไม่เคยคาดคิด และผู้ใดมอบหมายต่ออัลลอฮฺ พระองค์ก็จะทรงพอเพียงสำหรับเขา แท้จริงอัลลอฮฺทรงบรรลุกรณียกิจของพระองค์ โดยแน่นอน อัลลอฮฺได้ทรงกําหนดกฎสภาวะสำหรับทุกสรรพสิ่ง 
{65:4} ส่วนผู้ที่อยู่ในวัยหมดระดู ในหมู่ภริยาของพวกเธอนั้น หากพวกเธอยังสงสัย กำหนดอิดดะฮฺของพวกนางก็คือสามเดือน และบรรดาผู้หญิงที่ไม่เคยมีระดูก็เช่นกัน ส่วนบรรดาผู้มีครรภ์ กำหนดอิดดะฮฺของพวกนางก็คือ การที่พวกนางคลอดลูก และผู้ใดยำเกรงต่ออัลลอฮฺ พระองค์จะทรงทำให้กิจการของเขาสะดวกง่ายแก่เขา 
{65:5} นั่นคือพระบัญชาของอัลลอฮฺ ซึ่งพระองค์ได้ทรงประทานมันลงมาแก่พวกเธอ และผู้ใดยำเกรงอัลลอฮฺ พระองค์จะทรงลบล้างบรรดาความชั่วของเขาออกไปจากเขา และจะทรงเพิ่มพูนรางวัลแก่เขาให้ยิ่งใหญ่ขึ้น 
{65:6} จงให้พวกนางพำนักอยู่ ณ สถานที่พวกเธอพำนักอยู่ ตามฐานะของพวกเธอ และอย่าทำความเดือดร้อนแก่พวกนาง เพื่อกดดันพวกนาง และหากพวกนางตั้งครรภ์ก็จงเลี้ยงดูพวกนางจนกว่าพวกนางจะคลอดลูก หากว่าพวกนางให้นมแก่ทารกของพวกเธอ ก็จงให้ค่าตอบแทนแก่พวกนาง และจงปรึกษาหารือกันระหว่างพวกเธอกันเอง และหากพวกเธอตกลงกันไม่ได้ ก็จงให้สตรีอื่นให้นมแก่ทารกนั้น 
{65:7} ผู้มีฐานะร่ำรวยควรจ่ายตามฐานะของตน ส่วนผู้ที่โชคผลของเขานั้นถูกจำกัด ก็ให้เขาจ่ายจากบางส่วนที่อัลลอฮฺทรงประทานมาให้แก่เขา อัลลอฮฺไม่ได้ทรงมอบภาระหน้าที่แก่ชีวิตใด นอกจากเท่าที่พระองค์ทรงประทานมาแก่ชีวิตนั้น หลังจากความยากลําบาก อัลลอฮฺจะทรงทำให้เกิดความสะดวกสบาย 
{65:8} และมีบ้านเมืองตั้งเท่าใดแล้วที่ฝ่าฝืนพระบัญชาของพระเจ้าของพวกตนและบรรดาศาสนทูตของพระองค์ เราได้ชําระมันด้วยการชําระอย่างเข้มงวด และเราได้ลงโทษมันด้วยการลงโทษที่น่ากลัว 
{65:9} ดังนั้น มันจึงต้องลิ้มรสโทษของการงานของมัน และบั้นปลายแห่งการงานของมันคือความสูญเสีย 
{65:10} อัลลอฮฺทรงเตรียมการลงโทษอย่างรุนแรงสำหรับพวกเขาแล้ว ดังนั้นจงยำเกรงอัลลอฮฺเถิด โอ้ บรรดาผู้มีสติปัญญาที่มีศรัทธา! เพราะแน่นอน อัลลอฮฺได้ทรงประทานข้อเตือนสติลงมาให้แก่พวกเธอแล้ว 
{65:11} (พร้อมด้วย)ศาสนทูตหนึ่งมาสาธยายบรรดาโองการอันชัดแจ้งของอัลลอฮฺแก่พวกเธอ เพื่อจะได้นำบรรดาผู้ที่มีศรัทธาและประกอบคุณงามความดี ออกจากความมืดมนสู่ความสว่าง ส่วนผู้ที่มีศรัทธาต่ออัลลอฮฺและประพฤติดี พระองค์จะทรงให้เขาเข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน พวกเขาเป็นผู้พำนักอยู่ในนั้นตลอดกาล แน่นอน พระองค์ได้ทรงจัดเตรียมปัจจัยยังชีพอย่างดีเลิศสำหรับเขา 
{65:12} อัลลอฮฺคือพระผู้ทรงเนรมิตเจ็ดชั้นฟ้าและแผ่นดินก็เยี่ยงนั้น พระบัญชาจะลงมาท่ามกลางสิ่งเหล่านั้น เพื่อพวกเธอจะได้รู้ว่า อัลลอฮฺคือพระผู้ทรงอานุภาพเหนือทุกสิ่ง และอัลลอฮฺนั้นทรงโอบล้อมทุกสรรพสิ่งด้วยความรอบรู้ 
{66:1} โอ้ นบี! เหตุใดเธอจึงห้ามสิ่งที่อัลลอฮฺทรงอนุมัติแก่เธอ เพื่อแสวงหาความพึงพอใจของบรรดาภริยาของเธอเล่า? และอัลลอฮฺคือพระผู้ทรงอภัย พระผู้ทรงปรานี 
{66:2} แน่นอน อัลลอฮฺได้ทรงกําหนดแก่พวกเธอแล้วในการแก้คําสาบานของพวกเธอ และอัลลอฮฺคือพระผู้ทรงคุ้มครองพวกเธอ และพระองค์เป็นพระผู้ทรงรอบรู้ พระผู้ทรงมีปรีชาญาณ 
{66:3} และ(จงรำลึก)เมื่อนบีได้บอกความลับเรื่องหนึ่งแก่ภริยาบางคนของตน ครั้นเมื่อนางได้บอกเล่าเรื่องนี้(แก่คนอื่น) และอัลลอฮฺได้ทรงแจ้งเรื่องนี้แก่เขา เขาก็ได้แจ้งบางส่วนของเรื่องนี้และไม่แจ้งบางส่วน ครั้นเมื่อเขาได้แจ้งเรื่องนี้แก่นาง นางได้กล่าวว่า "ผู้ใดบอกเล่าเรื่องนี้แก่ท่าน?" เขากล่าวว่า "พระผู้ทรงรอบรู้ พระผู้ทรงตระหนักยิ่ง ทรงแจ้งแก่ฉัน" 
{66:4} หากเธอทั้งสองกลับใจขออภัยโทษต่ออัลลอฮฺ (ก็จะเป็นการดีแก่เธอทั้งสอง) เพราะหัวใจของเธอทั้งสองได้โอนเอียง แต่หากเธอทั้งสองร่วมกันต่อต้านเขา แท้จริงอัลลอฮฺ พระองค์เป็นพระผู้ทรงคุ้มครองของเขา อีกทั้งญิบรีลและคนดีจากบรรดาผู้ที่มีศรัทธา และนอกจากนั้น มะลาอิกะฮฺก็ยังเป็นผู้ช่วยเหลือสนับสนุนอีกด้วย 
{66:5} หากเขาหย่าพวกเธอ บางทีพระเจ้าของเขาจะทรงเปลี่ยนภริยาที่ดีกว่าพวกเธอให้แก่เขา เป็นหญิงที่นอบน้อมถ่อมตน เป็นหญิงผู้มีศรัทธา เป็นหญิงผู้ภักดี เป็นหญิงผู้ขอลุแก่โทษ เป็นหญิงผู้มั่นต่อการเคารพสักการะ เป็นหญิงผู้มั่นต่อการถือศีลอด ที่เป็นหม้ายและสาวพรหมจรรย์ 
{66:6} โอ้ บรรดาผู้ที่มีศรัทธา! จงคุ้มครองตัวของพวกเธอและครอบครัวของพวกเธอให้พ้นจากไฟนรก เพราะเชื้อเพลิงของมันคือหมู่มนุษย์และก้อนหิน มีมะลาอิกะฮฺผู้แข็งกร้าวผู้เข้มงวดคอยเฝ้ารักษามันอยู่ พวกเขาจะไม่ฝ่าฝืนอัลลอฮฺในสิ่งที่พระองค์บัญชาแก่พวกเขา และพวกเขาจะปฏิบัติตามที่ถูกบัญชา 
{66:7} โอ้ บรรดาผู้ปฏิเสธศรัทธา! วันนี้พวกเธออย่าได้แก้ตัวเลย ทว่าพวกเธอจะถูกตอบแทนตามที่พวกเธอได้กระทำไว้ 
{66:8} โอ้ บรรดาผู้ที่มีศรัทธา! จงสำนึกผิดต่ออัลลอฮฺด้วยการสำนึกผิดอย่างจริงจังเถิด บางทีพระเจ้าของพวกเธอจะลบล้างความผิดของพวกเธอนั้น ออกจากพวกเธอ และจะทรงให้พวกเธอเข้าเหล่าสวนสวรรค์ มีแม่น้ำลำธารไหลผ่านจากเบื้องล่างของมัน วันที่อัลลอฮฺจะไม่ทรงทำให้นบีและบรรดาผู้ที่มีศรัทธาร่วมกับเขาต้องอัปยศ แสงสว่างของพวกเขาจะส่องไปเบื้องหน้าของพวกเขาและทางเบื้องขวาของพวกเขา พวกเขาจะกล่าวว่า "พระเจ้าของพวกข้าฯ! โปรดทำให้แสงสว่างของพวกข้าฯ! อยู่กับพวกข้าฯตลอดไป และโปรดยกโทษให้แก่พวกข้าฯ แท้จริงพระองค์คือพระผู้ทรงมีอำนาจเหนือทุกสรรพสิ่ง" 
{66:9} โอ้ นบี! จงต่อสู้กับพวกปฏิเสธศรัทธาและบรรดาผู้สับปลับ และจงแข็งกร้าวกับพวกเขา เพราะที่พำนักของพวกเขาคือนรก และมันเป็นทางกลับที่ชั่วช้ายิ่ง 
{66:10} อัลลอฮฺทรงยกอุทาหรณ์แก่บรรดาผู้ปฏิเสธศรัทธา นั่นคือภริยาของนูหฺและภริยาของลูฏ นางทั้งสองอยู่ภายใต้การปกครองของบ่าวที่ดีทั้งสองในหมู่บ่าวของเรา แต่นางทั้งสองได้ทรยศต่อเขาทั้งสอง ดังนั้นเขาทั้งสองจึงไม่สามารถช่วยนางทั้งสองให้พ้นจากการลงโทษของอัลลอฮฺแต่ประการ ใด จึงมีเสียงกล่าวขึ้นว่า "เธอทั้งสองจงเข้าไปในเพลิงนรกพร้อมกับบรรดาผู้ที่เข้าไปในมัน" 
{66:11} และอัลลอฮฺทรงยกอุทาหรณ์แก่บรรดาผู้ที่มีศรัทธา นั่นคือภริยาของฟิรเอานฺ เมื่อนางได้กล่าวว่า "พระเจ้าของข้าฯ! โปรดสร้างบ้านหลังหนึ่งให้แก่ข้าฯ ณ ที่พระองค์ ในสวนสวรรค์ และโปรดช่วยข้าฯให้พ้นจากฟิรเอานฺและการกระทำของเขา และโปรดช่วยข้าฯให้พ้นจากหมู่ชนทุจริต" 
{66:12} และมัรยัม ธิดาของอิมรอน ผู้ซึ่งรักษาพรหมจารีของตน แล้วเราได้เป่าวิญญาณของเราเข้าไปในนาง และนางได้มีศรัทธาต่อบรรดาบทบัญญัติของพระเจ้าของตน และต่อบรรดาคัมภีร์ของพระองค์ และนางจึงอยู่ในหมู่ผู้นอบน้อม 
{67:1} ทรงจำเริญ พระผู้ซึ่งมีอํานาจอยู่ในพระหัตถ์ของพระองค์ และพระองค์คือพระผู้ทรงอานุภาพเหนือทุกสิ่ง 
{67:2} พระผู้ทรงให้ตายและทรงให้เป็น เพื่อจะทดสอบพวกเธอว่าผู้ใดบ้างในหมู่พวกเธอที่มีผลงานดียิ่ง และพระองค์คือพระผู้ทรงมีอํานาจ พระผู้ทรงให้อภัยเสมอ 
{67:3} พระผู้ทรงสร้างชั้นฟ้าทั้งเจ็ดเป็นชั้น ๆ เธอจะไม่เห็นความบกพร่องใด ๆ เลยในการสร้างของพระผู้ทรงเมตตา ดังนั้นเธอจงหันกลับมามองดูเถิด เธอเห็นรอยแตกร้าวบ้างไหม? 
{67:4} แล้วจงหันกลับมามองอีกเป็นครั้งที่สอง สายตานั้นก็จะกลับคืนมายังเธอด้วยการยอมจํานนและในสภาพที่ละเหี่ย 
{67:5} และแท้จริงเราได้ประดับท้องฟ้าของโลกนี้ด้วยประทีป และเราได้ทำให้มันเป็นอาวุธไล่ชัยฏอน และเราได้เตรียมการลงโทษด้วยเพลิงอันร้อนแรงสำหรับพวกมัน 
{67:6} และสำหรับบรรดาผู้ปฏิเสธศรัทธาต่อพระเจ้าของพวกตนนั้น คือการลงโทษแห่งนรกญะฮันนัม และมันเป็นทางกลับที่เลวร้ายยิ่ง 
{67:7} เมื่อพวกเขาถูกโยนลงไปในนรกพวกเขาจะได้ยินเสียงของมันครวญคราง ขณะที่มันกําลังเดือดพล่าน 
{67:8} มันแทบจะระเบิดออกเพราะความเคียดแค้น ทุกครั้งที่กลุ่มชนหนึ่งถูกโยนลงไปในมัน ยามเฝ้านรกจะถามพวกเขาว่า "ไม่ได้มีผู้ตักเตือนมายังพวกเธอดอกหรือ?" 
{67:9} พวกเขากล่าวว่า "ได้มีผู้ตักเตือนมายังเรา แต่พวกเราได้ปฏิเสธ" และเรากล่าวอีกว่า "อัลลอฮฺไม่ได้ทรงประทานสิ่งใดลงมา พวกเธอต่างหากที่อยู่ในความหลงผิดอย่างมาก" 
{67:10} และพวกเขากล่าวอีกว่า "หากพวกเราฟังและใช้สติปัญญาใคร่ครวญ พวกเราก็จะไม่ได้มาอยู่เป็นชาวนรกอย่างนี้ดอก" 
{67:11} พวกเขายอมสารภาพในความผิดของพวกตน แต่มันห่างไกลไปเสียแล้วสำหรับชาวนรก 
{67:12} แท้จริงบรรดาผู้ยำเกรงต่อพระเจ้าของพวกตนโดยทางลับ พวกเขาจะได้รับการอภัยโทษและรางวัลอันใหญ่หลวง 
{67:13} และพวกเธอจงปิดบังคําพูดของพวกเธอหรือไม่ก็จงเปิดเผยมัน แท้จริงพระองค์ทรงรอบรู้สิ่งที่อยู่ในทรวงอก 
{67:14} พระผู้ทรงสร้างจะไม่ทรงรอบรู้ดอกหรือ? พระองค์คือพระผู้ทรงรอบรู้อย่างถี่ถ้วนผู้ทรงตระหนักยิ่ง 
{67:15} พระองค์คือพระผู้ทรงทำแผ่นดินนี้ให้ราบเรียบสำหรับพวกเธอ ดังนั้นจงสัญจรไปตามขอบเขตของมันและจงบริโภคจากปัจจัยยังชีพของพระองค์ และยังพระองค์เท่านั้นการฟื้นคืนชีพ 
{67:16} พวกเธอจะปลอดภัยหรือ? จากการที่พระผู้ทรงสถิตย์อยู่ ณ ฟากฟ้าจะให้ธรณีสูบพวกเธอในขณะที่มันไหว 
{67:17} หรือว่าพวกเธอจะปลอดภัยจากการที่พระผู้ทรงสถิตย์อยู่ ณ ฟากฟ้าจะทรงส่งลมหอบก้อนกรวดให้กระหน่ำลงมายังพวกเธอ แล้วพวกเธอจะได้รู้ว่าการตักเตือนของฉันเป็นเช่นใด? 
{67:18} และโดยแน่นอน บรรดาหมู่ชนก่อนหน้าพวกเขาได้ปฏิเสธมาก่อนแล้ว ดังนั้นการปฏิเสธคําเตือนของฉันมีผลเป็นอย่างใด? 
{67:19} พวกเขาไม่ได้มองไปดูวิหคที่อยู่เหนือพวกตนดอกหรือ? มันกางปีกและหุบปีก ไม่มีผู้ใดจะไปยึดมันไว้ได้นอกจากพระผู้ทรงเมตตา แท้จริงพระองค์ทรงมองเห็นทุกสิ่งอย่าง 
{67:20} หรือผู้ใดเล่า ซึ่งเขาเป็นพลพรรคของพวกเธอ ที่จะช่วยเหลือพวกเธอ อื่นจากพระผู้ทรงเมตตา? พวกปฏิเสธศรัทธานั้นเพียงแต่อยู่ในความหลงผิดเท่านั้น 
{67:21} หรือผู้ใดเล่า ซึ่งเขาจะให้ปัจจัยยังชีพแก่พวกเธอ หากพระองค์ทรงระงับปัจจัยยังชีพของพระองค์ไว้ ทว่าพวกเธอดื้อรั้นอยู่ในความหยิ่งยะโสและห่างไกลจากความสัตย์จริง 
{67:22} ผู้ที่เดินคว่ำคมําบนใบหน้าของตนจะเป็นผู้ที่อยู่ในแนวทางที่ถูกต้องกว่า หรือว่าผู้ที่เดินตัวตรงอยู่บนแนวทางที่เที่ยงตรงกันแน่ 
{67:23} จงกล่าวเถิด "พระองค์คือพระผู้ทรงบังเกิดพวกเธอ และทรงบันดาลให้พวกเธอมีหู มีตา และมีจิต แต่น้อยนักที่พวกเธอจะขอบพระคุณ" 
{67:24} จงกล่าวเถิด "พระองค์เป็นผู้ทรงแพร่เผ่าพันธ์ของพวกเธอในแผ่นดิน และพวกเธอจะถูกรวบรวมให้กลับคืนสู่พระองค์" 
{67:25} และพวกเขากล่าวว่า "เมื่อใดเล่าสัญญานี้จะเกิดขึ้น หากพวกเธอเป็นผู้สัตย์จริง" 
{67:26} จงกล่าวเถิด "ความรู้ในเรื่องนั้นอยู่ที่อัลลอฮฺ อันที่จริง ฉันเป็นเพียงผู้ตักเตือนอันชัดแจ้งเท่านั้น" 
{67:27} ครั้นเมื่อพวกเขาเห็นมันใกล้เข้ามาแล้ว ใบหน้าของบรรดาผู้ปฏิเสธศรัทธาก็จะหม่นหมอง และจะมีเสียงกล่าวว่า "นี่คือสิ่งที่พวกเธอเคยวิงวอนขอ" 
{67:28} จงกล่าวเถิด "พวกเธอเห็นไหม? หากอัลลอฮฺจะทรงทำลายฉันและผู้ที่อยู่ร่วมกับฉัน หรือจะทรงเมตตาแก่พวกเรา แล้วผู้ใดเล่าจะช่วยพวกปฏิเสธศรัทธาให้พ้นจากการลงโทษอันเจ็บปวด?" 
{67:29} จงกล่าวเถิด "พระองค์คือพระผู้ทรงเมตตา เรามีศรัทธาต่อพระองค์ แล้วเรามอบหมายต่อพระองค์ แล้วพวกเธอจะได้รู้ว่า ผู้ใดอยู่ในความหลงผิดอันชัดแจ้ง" 
{67:30} จงกล่าวเถิด "พวกเธอจงบอกฉันเถิดว่า หากแหล่งน้ำของพวกเธอเหือดแห้งลง แล้วผู้ใดเล่าจะนำน้ำที่หลั่งไหลมาให้พวกเธอ?" 
{68:1} นูน ขอสาบานด้วยปากกา และสิ่งที่พวกเขาขีดเขียน 
{68:2} ด้วยความโปรดปรานแห่งพระเจ้าของเธอ เธอไม่ได้เป็นผู้เสียสติ 
{68:3} และแท้จริงเธอจะได้รับรางวัลอย่างไม่ขาดสาย 
{68:4} และแท้จริง เธอนั้นอยู่บนคุณธรรมอันยิ่งใหญ่ 
{68:5} แล้วเธอจะได้เห็นและพวกเขาก็จะได้เห็น 
{68:6} ว่าผู้ใดในหมู่พวกเธอคือผู้วิกลจิริต 
{68:7} แท้จริงพระเจ้าของเธอนั้นพระองค์ทรงรู้ดียิ่งถึงผู้ที่หลงจากทางของพระองค์ และพระองค์ทรงรู้ดียิ่งถึงผู้ที่อยู่ในแนวทางที่ถูกต้อง 
{68:8} ดังนั้นเธออย่าได้ปฏิบัติตามบรรดาผู้ปฏิเสธเลย 
{68:9} พวกเขาใคร่ที่จะเห็นว่า หากเธออ่อนข้อ แล้วพวกเขาก็จะอ่อนข้อตาม 
{68:10} และเธออย่าปฏิบัติตามทุกคนที่เป็นนักสาบานที่ต่ำช้า 
{68:11} ผู้นินทาตระเวนใส่ร้ายผู้อื่น 
{68:12} ผู้ขัดขวางการทำความดี ปองร้าย บาปหนา 
{68:13} เป็นคนหยาบคาย ยิ่งกว่านั้นยังเป็นคนต่ำช้าแปลกปลอม 
{68:14} โดยถือว่าเขาเป็นผู้มีทรัพย์สมบัติและมีบุตรหลานมากมาย 
{68:15} เมื่อบรรดาโองการของเราถูกสาธยายแก่เขา เขากล่าวว่า "เป็นนิยายแห่งบรรพชน" 
{68:16} เราจะตีตราเขาบนปลายจมูก 
{68:17} แท้จริงเราได้ทดสอบพวกเขา ดั่งเช่นที่เราได้ทดสอบบรรดาเจ้าของสวน เมื่อพวกเขาสาบานว่าจะเก็บเกี่ยวผลของมันในยามรุ่ง 
{68:18} และพวกเขาจะไม่ปล่อยให้หลงเหลือ 
{68:19} ดังนั้น การลงโทษจากพระเจ้าของเธอก็ได้มาทำลายสวนนั้น ขณะที่พวกเขากําลังหลับนอน 
{68:20} ครั้นในยามเช้า มันก็กลายเป็นเสมือนว่าถูกเก็บเกี่ยวอย่างราบเรียบ 
{68:21} แล้วพวกเขาจึงกู่เรียกกันแต่เช้าตรู่ 
{68:22} "จงรีบเข้าสวนของพวกเธอเถิด หากพวกเธอต้องการจะเก็บเกี่ยวผลไม้" 
{68:23} แล้วพวกเขาพากันออกไป โดยที่พวกเขาพูดกระซิบต่อกันอย่างแผ่วเบา 
{68:24} ว่า "วันนี้อย่าได้ให้คนยากจนขัดสนสักคนเลย เข้าไปหาพวกเธอในสวนนั้น" 
{68:25} และพวกเขาก็ได้ออกไปแต่เช้า ด้วยความตั้งใจว่าจะสามารถทำตามแผน 
{68:26} ครั้นเมื่อพวกเขาเห็นสวน (ถูกทำลาย) พวกเขาก็กล่าวขึ้นว่า "พวกเราหลงทางเสียแล้ว" 
{68:27} "เปล่าดอก! พวกเราถูกหวงห้ามสิทธิ์ต่างหาก" 
{68:28} คนที่มีสติปัญญาคนหนึ่งในหมู่พวกเขากล่าวว่า "ฉันไม่ได้บอกพวกเธอดอกหรือ? เหตุใดพวกเธอจึงไม่กล่าวสดุดีพระพิสุทธิคุณเล่า!" 
{68:29} พวกเขาจึงกล่าวว่า "พระพิสุทธิคุณแห่งพระเจ้าของพวกข้าฯ แท้จริงพวกข้าฯนี้เป็นพวกทุจริต" 
{68:30} แล้วบางคนในหมู่พวกเขาก็หันไปต่อว่าซึ่งกันและกัน 
{68:31} พวกเขากล่าวว่า "ความหายนะประสบแก่เราแล้ว เพราะเราเป็นผู้ละเมิดฝ่าฝืน" 
{68:32} "บางทีพระเจ้าของเรา จะทรงเปลี่ยนแปลงสิ่งที่ดีกว่าให้แก่เรา แท้จริงเรามีความประสงค์ใน(การอภัยของ)พระเจ้าของเรา" 
{68:33} เช่นนั้นแหละการลงโทษ และแน่นอนการลงโทษในปรโลกนั้นยิ่งใหญ่นัก หากพวกเขาล่วงรู้ 
{68:34} แท้จริงบรรดาผู้ยำเกรง ณ ที่พระเจ้าของพวกเขานั้นจะได้รับเหล่าสวนสวรรค์แห่งบรมสุข 
{68:35} ดังนั้นจะให้เราปฏิบัติต่อบรรดาผู้นอบน้อมเสมือนกับที่เราปฏิบัติต่อบรรดาผู้กระทำผิดกระนั้นหรือ? 
{68:36} ไฉนพวกเธอจึงตัดสินเช่นนั้น 
{68:37} หรือว่าพวกเธอมีคัมภีร์ ที่พวกเธออ่านมันอยู่ 
{68:38} ในนั้นมีระบุว่า พวกเธอมีสิทธิ์จะเลือกอย่างใดก็ได้? 
{68:39} หรือว่าพวกเธอมีพันธสัญญากับเราจนกระทั่งถึงวันฟื้นคืนชีพ ว่า พวกเธอนั้นจะได้ตามที่พวกเธอตัดสินเอาไว้? 
{68:40} จงถามพวกเขาดูว่า คนใดในหมู่พวกเขาจะเป็นผู้รับผิดชอบต่อเรื่องนั้น 
{68:41} หรือว่าพวกเขามีบรรดาภาคี ดังนั้นพวกเขาก็จงนำบรรดาภาคีของพวกตนมา ถ้าหากพวกเขาสัตย์จริง 
{68:42} วันที่หน้าแข้งจะถูกเลิกขึ้น และพวกเขาจะถูกเรียกให้มากราบ แต่พวกเขาไม่สามารถจะกราบได้ 
{68:43} สายตาของพวกเขาจะละห้อย ความต่ำต้อยจะปกคลุมพวกเขา และแน่นอนพวกเขาเคยถูกเรียกให้มากราบแล้ว ขณะที่พวกเขายังอยู่ในสภาพที่สุขสบาย 
{68:44} ดังนั้นจงปล่อยให้ฉัน(จัดการ)กับผู้ที่ปฏิเสธต่ออัลกุรอาน เราจะค่อย ๆ ดึงพวกเขาลงมาโดยที่พวกเขาไม่รู้ 
{68:45} และฉันจะประวิงเวลาให้แก่พวกเขา แท้จริงอุบายของฉันนั้นแข็งแรงนัก 
{68:46} หรือว่าเธอได้ขอค่าตอบแทนจากพวกเขา พวกเขาจึงติดหนี้ต้องแบกภาระหนัก? 
{68:47} หรือว่าพวกเขารู้ในสิ่งเร้นลับ แล้วพวกเขาก็บันทึกเอาไว้? 
{68:48} ดังนั้น เธอจงอดทนต่อไปเถิดต่อพระบัญชาของพระเจ้าของเธอ และอย่าเป็นดั่งเช่นเจ้าของวาฬ ขณะที่เขาวิงวอนเขาอยู่ในสภาพที่ระทมทุกข์ 
{68:49} หากไม่ใช่เพราะความเมตตาจากพระเจ้าของเขามีมายังเขาแล้ว เขาคงถูกเหวี่ยงขึ้นบนชายหาด ในสภาพที่น่าตําหนิ
{68:50} แต่พระเจ้าของเขาได้ทรงคัดเลือกเขา และทรงทำให้เขาอยู่ในหมู่ผู้ประพฤติดี 
{68:51} และบรรดาผู้ปฏิเสธศรัทธานั้นแทบจะทำให้เธอล้มลงด้วยสายตาของพวกเขา เมื่อพวกเขาได้ยินอัลกุรอาน และพวกเขาก็กล่าวว่า "เขาเป็นคนเสียสติแน่นอน" 
{68:52} แต่อัลกุรอานนั้นเพียงแต่เป็นข้อตักเตือนแก่สากลโลก 
{69:1} อัลหากเกาะฮฺ 
{69:2} อัลหากเกาะฮฺคืออะไร? 
{69:3} และเธอรู้ไหมว่า อัลหากเกาะฮฺ คืออะไร? 
{69:4} พวกษะมูดและพวกอาดได้ปฏิเสธวันฟื้นคืนชีพ 
{69:5} พวกษะมูดถูกทำลายด้วยเสียงกัมปนาทที่น่ากลัว 
{69:6} ส่วนพวกอาดถูกทำลายด้วยลมพายุที่หนาวเหน็บและเสียงดังกึกก้อง 
{69:7} พระองค์ทรงให้ภัยนั้นเกิดขึ้นแก่พวกเขาเจ็ดราตรีกับแปดทิวา แล้วเธอจะเห็นหมู่ชนในนั้นล้มตาย ราวกับว่าพวกเขาเป็นโคนต้นอินทผาลัมที่ล้มระเนระนาด 
{69:8} แล้วเธอเห็น มีซากของพวกเขาหลงเหลือบ้างไหม? 
{69:9} ฟิรเอานฺและพวกก่อนหน้าเขาและพวกมุอ์ตะฟิกาตได้กระทำความผิด 
{69:10} พวกเขาได้ฝ่าฝืนต่อศาสนทูตแห่งพระเจ้าของพวกตน ดังนั้นพระองค์จึงทรงลงโทษพวกเขาอย่างหนัก 
{69:11} เมื่อน้ำท่วมสูงขึ้น แท้จริงเราได้บรรทุกพวกเธอไว้ในนาวา 
{69:12} เพื่อเราจะได้ทำให้มันเป็นเครื่องเตือนสติแก่พวกเธอ และหูที่สำเหนียกจะได้จดจํามันไว้อย่างแม่นยำ 
{69:13} ครั้นเมื่อแตรถูกเป่าหนึ่งครั้ง 
{69:14} แผ่นดินและเทือกเขาจะถูกยกขึ้น แล้วมันทั้งสองจะถูกกระแทกกันแตกกระจายเป็นผุยผง 
{69:15} ในวันนั้นโลกาวินาศก็จะอุบัติขึ้น 
{69:16} และชั้นฟ้าก็จะแยกออก แล้วมันในวันนั้นก็จะอ่อนกําลังลง 
{69:17} และมะลักก็จะปรากฏอยู่บนท้องฟ้า และในวันนั้น(มะลาอิกะฮฺ)แปดตนจะทูนพระบัลลังก์ของพระเจ้าของเธอเหนือพวกตน 
{69:18} วันนั้นพวกเธอจะถูกนำมาอยู่เบื้องหน้าพระองค์ ไม่มีความลับอันใดจะถูกปิดบังแก่พวกเธอ 
{69:19} ส่วนผู้ที่บันทึกของเขาถูกนำมายื่นให้ทางเบื้องขวาของเขา เขาจะกล่าวว่า "มาอ่านบันทึกของฉันเถิด" 
{69:20} "อันที่จริง ฉันนึกแล้วว่า ฉันจะได้พบบัญชีของฉัน" 
{69:21} แล้วเขาจะมีความเป็นอยู่ที่น่าพึงพอใจ 
{69:22} ในสวนสวรรค์อันสูงส่ง 
{69:23} การเด็ดผลไม้ของมันอยู่แค่เอื้อมมือ 
{69:24} พวกเธอจงกิน จงดื่ม อย่างเกษมสำราญ เพราะสิ่งที่พวกเธอได้ปฏิบัติไว้ในวันเวลาที่ได้ผ่านมา 
{69:25} ส่วนผู้ที่บันทึกของเขาถูกนำมายื่นให้ทางเบื้องซ้ายของเขา เขาจะกล่าวว่า "ฉันภาวนาที่จะไม่ให้บันทึกของฉันถูกนำมายื่น" 
{69:26} "และไม่รู้เสียเลยว่าบัญชีของฉันจะเป็นเช่นใด" 
{69:27} "โอ้ หากว่ามันจบสิ้นไปก็จะดี!" 
{69:28} "ทรัพย์สมบัติของฉันไม่ได้คุ้มกันฉันเลย" 
{69:29} "อํานาจของฉันก็ได้สูญสิ้นไปจากฉันแล้ว" 
{69:30} (จะมีคําบัญชาแก่มะลาอิกะฮฺว่า) "จงนำเขาไป แล้วจําตรวนเสีย" 
{69:31} "แล้วโยนเขาเข้ากองเพลิงนรก" 
{69:32} "แล้วล่ามโซ่เขา ซึ่งความยาวของมันเจ็ดสิบศอก" 
{69:33} "แท้จริง เขาไม่ได้มีศรัทธาต่ออัลลอฮฺ พระผู้ยิ่งใหญ่" 
{69:34} "และเขาไม่ได้ส่งเสริมการให้อาหารแก่คนขัดสน" 
{69:35} "ดังนั้น วันนี้เขาจะไม่มีมิตรสนิท ณ ที่นี้" 
{69:36} "และไม่มีอาหารสักอย่างอย่าง นอกจากน้ำหนอง" 
{69:37} "ไม่มีผู้ใดกินมัน นอกจากบรรดาผู้กระทำความผิด" 
{69:38} ไม่ดอก ฉันขอสาบานต่อสิ่งที่พวกเธอมองเห็น 
{69:39} และสิ่งที่พวกเธอมองไม่เห็น 
{69:40} แท้จริงอัลกรุอานนั้นคือคํากล่าวของทูตผู้ทรงเกียรติ 
{69:41} และไม่ใช่คํากล่าวของกวี ที่เพียงส่วนน้อยเท่านั้น ที่พวกเธอมีศรัทธา 
{69:42} และไม่ใช่คํากล่าวของนักพยากรณ์ ที่ส่วนน้อยเท่านั้น ที่พวกเธอใคร่ครวญ 
{69:43} เป็นการประทานมาจากพระเจ้าแห่งสากลโลก 
{69:44} และหากเขาเสกสรรคําเท็จบางคําแก่เราแล้ว 
{69:45} เราก็จะจับเขาให้มั่น 
{69:46} แล้วเราก็จะตัดเส้นชีวิตให้ขาดไปจากเขา 
{69:47} ดังนั้นก็จะไม่มีผู้ใดในหมู่พวกเธอเป็นผู้คุ้มกันเขาได้ 
{69:48} และแท้จริงอัลกุรอานนั้นเป็นข้อเตือนสติแก่บรรดาผู้ยำเกรง 
{69:49} และแท้จริงเรารู้อย่างแน่นอนว่า มีบรรดาผู้ปฏิเสธอัลกุรอานในหมู่พวกเธอ 
{69:50} และแท้จริงอัลกุรอานนั้นเป็นความเศร้าโศกเสียใจแก่บรรดาผู้ปฏิเสธศรัทธา 
{69:51} และแท้จริงอัลกุรอานนั้นคือความสัตย์จริงอันเที่ยงแท้แน่นอน 
{69:52} ดังนั้นเธอจงสดุดีพระพิสุทธิคุณด้วยพระนามแห่งพระเจ้าของเธอ พระผู้ทรงยิ่งใหญ่ 
{70:1} ผู้ขอคนหนึ่งได้ขอการลงโทษ ที่จะต้องเกิดขึ้นอย่างแน่นอน 
{70:2} บรรดาผู้ปฏิเสธศรัทธานั้นจะไม่มีผู้ปกป้องให้พ้นจากการลงโทษ 
{70:3} ที่มาจากอัลลอฮฺ พระผู้ทรงเป็นเจ้าของเหล่าทางขึ้นสู่เบื้องสูง 
{70:4} มะลาอิกะฮฺและอัลรูหฺ จะขึ้นไปหาพระองค์ในวันหนึ่ง ซึ่งกําหนดของมันเท่ากับห้าหมื่นปี 
{70:5} ดังนั้นเธอจงอดทนด้วยความอดทนที่ดีงามเถิด 
{70:6} แท้จริงพวกเขานั้นมองเห็นว่าการลงโทษนั้นห่างไกล 
{70:7} ทว่าเราเห็นว่ามันใกล้ 
{70:8} วันที่ท้องฟ้าจะเป็นเช่นทองแดงที่หลอมละลาย 
{70:9} และบรรดาภูเขาจะเป็นเช่นขนสัตว์ที่ปลิวว่อน 
{70:10} และมิตรจะไม่ถามถึงมิตร 
{70:11} ถึงแม้ว่าพวกเขาจะได้แลเห็นกัน อาชญากรนั้น ใคร่จะไถ่ตนให้พ้นจากการลงโทษของอัลลอฮฺในวันนั้นด้วยบุตรหลานของตน 
{70:12} และด้วยภริยาของตน และด้วยพี่น้องของตน 
{70:13} และด้วยญาติพี่น้องของตน ซึ่งได้เคยอุปการะเขา 
{70:14} และด้วยผู้ที่อยู่ในแผ่นดินทั้งมวล เพื่อที่จะให้เขารอดพ้นจากการลงโทษ 
{70:15} ไม่ดอก! แท้จริงมันเป็นเพลิงนรกที่ลุกโชน 
{70:16} ที่ถลกหนังศีรษะ 
{70:17} มันจะเรียกผู้ที่ผินหลัง และหันห่าง(จากสัจธรรม) 
{70:18} และสะสมทรัพย์สมบัติและปิดบังไว้ 
{70:19} แท้จริงมนุษย์นั้นถูกบังเกิดมาเป็นคนหวั่นไหว 
{70:20} เมื่อความทุกข์ยากประสบแก่เขา ก็กระวนกระวาย 
{70:21} และเมื่อความสุขสบายประสบแก่เขา ก็หวงแหน 
{70:22} นอกจากบรรดาผู้ทำนมาซ 
{70:23} บรรดาผู้ซึ่งอยู่ในการนมาซของพวกตนเป็นประจํา 
{70:24} และบรรดาผู้ที่มีส่วนที่ถูกกําหนดไว้ในทรัพย์สินของตน 
{70:25} สำหรับผู้ที่เอ่ยขอและผู้ที่ถูกห้าม 
{70:26} และบรรดาผู้ที่เชื่อมั่นต่อวันแห่งการตอบแทน 
{70:27} และบรรดาผู้ที่มีความหวาดหวั่นต่อการลงโทษแห่งพระเจ้าของพวกตน 
{70:28} แท้จริงการลงโทษแห่งพระเจ้าของพวกเขาไม่เป็นที่ปลอดภัย 
{70:29} และบรรดาผู้ที่สงวนรักษาอวัยวเพศของพวกตน 
{70:30} นอกจากแก่คู่ครองของพวกตน หรือที่มือขวาของพวกตนครอบครอง พวกเขาก็จะไม่เป็นผู้ที่ถูกตําหนิ 
{70:31} ดังนั้นผู้ใดล่วงละเมิดนอกเหนือไปจากนั้น ชนเหล่านั้นพวกเขาเป็นผู้ละเมิด 
{70:32} และบรรดาผู้ที่ระวังรักษาสิ่งที่ได้รับมอบหมายของพวกเขาและคํามั่นสัญญาของพวกเขา 
{70:33} และบรรดาผู้ที่ดํารงมั่นต่อการเป็นพยานของพวกเขา 
{70:34} และบรรดาผู้ที่รักษาการนมาซของพวกตน 
{70:35} ชนเหล่านั้นเป็นผู้ได้รับเกียรติในเหล่าสวนสวรรค์ 
{70:36} ไฉนบรรดาผู้ปฏิเสธศรัทธาจึงวิ่งตาเหลือกมาทางเธอ? 
{70:37} ทางขวาหรือทางซ้ายของเธอเป็นหมู่เหล่า 
{70:38} แต่ละคนในหมู่พวกเขา ต่างก็อยากจะเข้าไปอยู่ในสวนสวรรค์อันสุขสำราญกระนั้นหรือ? 
{70:39} ไม่ดอก! แท้จริงเราได้สร้างพวกเขาจากสิ่งที่พวกเขารู้กันดี 
{70:40} ฉันขอสาบานต่อพระเจ้าแห่งบรรดาบูรพทิศและบรรดาประจิมทิศ ว่าเราเป็นผู้มีอำนาจอย่างแน่นอน 
{70:41} ต่อการที่เราจะเปลี่ยนตัวแทน ซึ่งดีกว่าพวกเขา และเราจะไม่เป็นผู้สิ้นความสามารถ 
{70:42} ดังนั้น เธอจงปล่อยพวกเขาให้มั่วสุมและหลงระเริง จนกว่าพวกเขาจะได้พบกับวันของพวกตน ซึ่งพวกเขาถูกสัญญาไว้ 
{70:43} วันที่พวกเขาจะออกมาจากหลุมฝังศพอย่างรีบเร่ง คล้ายกับพวกเขาวิ่งกรูไปยังเจว็ดของพวกตน 
{70:44} สายตาของพวกเขาละห้อยเศร้าสลด ความอัปยศปกคลุมพวกเขา นั่นคือวันที่พวกเขาเคยถูกสัญญาไว้ 
{71:1} แท้จริงเราได้ส่งนูหฺไปยังหมู่ชนของเขา "เธอจงตักเตือนหมู่ชนของเธอ ก่อนที่การลงโทษอันเจ็บปวดจะมาถึงพวกเขา" 
{71:2} เขากล่าวว่า "โอ้ หมู่ชนของฉัน! แท้จริงฉันคือผู้ตักเตือนอันชัดแจ้งของพวกเธอ" 
{71:3} "พวกเธอจงเคารพสักการะอัลลอฮฺเถิด และจงยำเกรงพระองค์และจงภักดีต่อฉัน" 
{71:4} "พระองค์จะทรงอภัยโทษให้แก่พวกเธอในความผิดของพวกเธอ และจะทรงผ่อนผันพวกเธอจนกระทั่งถึงวาระที่ถูกกําหนดไว้ แท้จริงวาระของอัลลอฮฺนั้น เมื่อมาถึงแล้ว มันจะไม่ถูกยืดต่อไปอีก หากพวกเธอเคยรู้(ก็คงดี)" 
{71:5} เขากล่าวว่า "พระเจ้าของข้าฯ! แท้จริงข้าฯได้เรียกร้องเชิญชวนหมู่ชนของข้าฯทั้งยามราตรีและทิวา" 
{71:6} "แต่การเรียกร้องเชิญชวนของข้าฯไม่ได้เพิ่มสิ่งใดแก่พวกเขา นอกจากการหลบหนี" 
{71:7} "และแท้จริงทุกครั้งที่ข้าฯเรียกร้องเชิญชวนพวกเขา เพื่อที่พระองค์จะได้อภัยโทษให้แก่พวกเขา พวกเขาก็เอานิ้วอุดรูหูของพวกตน และเอาเสื้อผ้าของพวกตนคลุมโปง และพวกเขายังดื้อรั้น และหยิ่งยโสด้วยความจองหอง" 
{71:8} "ครั้นแล้วข้าฯได้เรียกร้องเชิญชวนพวกเขาอย่างเปิดเผย" 
{71:9} "และข้าฯได้ประกาศแก่พวกเขา อีกทั้งข้าฯยังได้บอกกล่าวแก่พวกเขาอย่างลับ ๆ" 
{71:10} "ข้าฯได้กล่าวว่า พวกเธอจงขออภัยโทษต่อพระเจ้าของพวกเธอเถิด เพราะแท้จริงพระองค์ทรงเป็นผู้ทรงอภัยโทษอย่างแท้จริง" 
{71:11} "พระองค์จะทรงส่ง(ฝนจาก)ฟ้าให้ตกชุกเหนือพวกเธอ" 
{71:12} "และพระองค์จะทรงเพิ่มพูนทรัพย์สมบัติและบุตรหลานแก่พวกเธอ และจะทรงบันดาลให้พวกเธอมีเรือกสวน และจะทรงบันดาลให้พวกเธอมีแม่น้ำลำธาร" 
{71:13} "เหตุใดพวกเธอถึงไม่สำนึกถึงความยิ่งใหญ่ของอัลลอฮฺ" 
{71:14} "และโดยแน่นอน พระองค์ทรงสร้างพวกเธอตามลําดับขั้นตอน" 
{71:15} "พวกเธอไม่เห็นดอกหรือ ว่าพระองค์ทรงสร้างชั้นฟ้าทั้งเจ็ดเป็นชั้น ๆ อย่างใด?" 
{71:16} "และพระองค์ทรงทำให้ดวงจันทร์ในชั้นฟ้าเหล่านั้นมีรัศมี และทรงทำให้ดวงอาทิตย์เป็นประทีป 
{71:17} "และอัลลอฮฺทรงบังเกิดพวกเธอมาจากแผ่นดินเช่นพฤกษชาติ" 
{71:18} "และทรงทำให้พวกเธอกลับคืนสู่แผ่นดิน และจะทรงให้พวกเธอออกมาอีกครั้งเพื่อฟื้นคืนชีพ" 
{71:19} "และอัลลอฮฺทรงทำให้แผ่นดินนี้ราบเรียบกว้างใหญ่สำหรับพวกเธอ" 
{71:20} "เพื่อพวกเธอจะได้สัญจรไปมาบนหนทางอันหลากหลายในนั้น" 
{71:21} นูหฺได้กล่าวว่า "พระเจ้าของข้าฯ! แท้จริงพวกเขาได้ฝ่าฝืนข้าฯและเชื่อฟังผู้ที่ทรัพย์สมบัติของเขา และบุตรหลานของเขาไม่ได้เพิ่มอะไรแก่พวกเขา นอกจากความสูญเสีย" 
{71:22} "และพวกเขาได้วางแผนร้ายอันยิ่งใหญ่" 
{71:23} "และพวกเขาได้กล่าวว่า 'พวกท่านอย่าได้ทอดทิ้งบรรดาสิ่งสักการะบูชาของพวกท่านเป็นอันขาด พวกท่านอย่าได้ทอดทิ้งวัดดฺ และสุวาอฺ และยะฆูษ และยะอูก และนัสรฺ เป็นอันขาด' " 
{71:24} "และโดยแน่นอน พวกเขาได้หลอกลวงให้หมู่ชนจํานวนมากหลงผิด ดังนั้นโปรดอย่าได้เพิ่มอันใดแก่พวกทุจริตเหล่านั้น นอกจากความหลงผิดเท่านั้น" 
{71:25} อันเนื่องมาจากมวลความผิดของพวกเขา พวกเขาจึงถูกทำให้จมน้ำตาย และจะถูกนำเข้าไปอยู่ในเพลิงนรก ดังนั้นพวกเขาจะไม่ได้พบผู้ช่วยเหลือสำหรับพวกเขาเลย นอกจากอัลลอฮฺ 
{71:26} และนูหฺได้กล่าวว่า "พระเจ้าของข้าฯ! โปรดอย่าได้ทรงปล่อยให้พวกปฏิเสธศรัทธาหลงเหลืออยู่ในแผ่นดินนี้เลย" 
{71:27} "เพราะหากพระองค์ทรงปล่อยให้พวกเขาหลงเหลืออยู่ พวกเขาก็จะหลอกลวงให้ปวงบ่าวของพระองค์หลงผิด และพวกเขาจะให้กําเนิดแต่พวกเลวทราม พวกปฏิเสธศรัทธาเท่านั้น" 
{71:28} "พระเจ้าของข้าฯ! โปรดอภัยโทษให้แก่ข้าฯ และบิดามารดาของข้าฯ และผู้ที่เข้ามาในบ้านเรือนของข้าฯด้วยความศรัทธา และศรัทธาชนชายและศรัทธาชนหญิง และโปรดอย่าได้เพิ่มอันใดแก่พวกทุจริต นอกจากความพินาศหายนะ" 
{72:1} จงกล่าวเถิด "ได้มีการเปิดเผยสำแดงมายังฉันว่า พวกญินจํานวนหนึ่งได้มาสดับฟัง และพวกเขากล่าวว่า 'เราได้ยินกุรอานที่แปลกพิศดาร' 
{72:2} 'นำไปสู่ทางที่ถูกต้อง ดังนั้นพวกเราจึงศรัทธาต่ออัลกุรอานนั้น และเราจะไม่ตั้งสิ่งใดเป็นภาคีต่อพระเจ้าของเรา' 
{72:3} 'และความจริงนั้นความยิ่งใหญ่แห่งพระเจ้าของเรานั้นสูงส่งยิ่ง พระองค์ไม่ทรงมีภริยาและไม่ทรงมีบุตร' 
{72:4} 'และแท้จริงคนโง่ในหมู่พวกเราได้กล่าวร้ายต่ออัลลอฮฺอย่างเกินเหตุ' 
{72:5} 'และแท้จริงเราคาดคิดว่า มนุษย์และญินจะไม่กล่าวเท็จต่ออัลลอฮฺเป็นอันขาด' 
{72:6} 'และแท้จริงมนุษย์บางคนเคยขอความคุ้มครองจากญินบางตน ดังนั้นพวกมนุษย์จึงทำให้พวกญินเพิ่มการหยิ่งจองหองยิ่งขึ้น' 
{72:7} 'และแท้จริงพวกมนุษย์คาดคิดเช่นเดียวกับที่พวกญินคาดคิด ว่าอัลลอฮฺจะไม่ทรงส่งผู้ใดเป็นศาสนทูต' 
{72:8} 'และแท้จริงเราได้ค้นคว้าหาข่าวในท้องฟ้า แต่เราได้พบ ณ ที่นั่นเต็มไปด้วยยามเฝ้าผู้เข้มแข็งและอุกาบาต' 
{72:9} 'และแท้จริงเราเคยนั่ง ณ สถานที่นั่งในท้องฟ้านั้นเพื่อดักฟัง แต่ขณะนี้ผู้ใดนั่งฟัง เขาก็จะพบเปลวเพลิงถูกเตรียมไว้สำหรับเขา' 
{72:10} 'และแท้จริงเราไม่รู้ดอกว่า ความเลวร้ายเป็นที่ประสงค์แก่ผู้ที่อยู่บนโลก หรือว่าพระเจ้าของพวกเขาทรงปรารถนาแนวทางที่ถูกต้องแก่พวกเขากันแน่' 
{72:11} 'และแท้จริงในหมู่พวกเรานั้นมีที่ดี และในหมู่พวกเราก็มีที่นอกเหนือจากนั้น พวกเราอยู่ในแนวทางที่แตกต่างกัน' 
{72:12} 'และแท้จริงเราคาดคิดว่า เราจะไม่รอดพ้นจาก (การลงโทษ) ของอัลลอฮฺในแผ่นดินนี้ และเราไม่อาจจะหนีให้พ้นจากพระองค์ได้ 
{72:13} 'และแท้จริงเมื่อเราได้ยินอัลกุรอาน เราก็ศรัทธาต่ออัลกุรอานนั้น ดังนั้นผู้ใดมีศรัทธาต่อพระเจ้าของตน เขาก็จะไม่หวั่นเกรงต่อการสูญเสียและการอยุติธรรม' 
{72:14} 'และแท้จริงในหมู่พวกเรามีผู้ที่เป็นผู้สวามิภักดิ์ และในหมู่พวกเรามีผู้ทุจริต ดังนั้นผู้ใดสวามิภักดิ์ ชนเหล่านั้นก็ได้มุ่งสู่แนวทางที่ถูกต้อง' 
{72:15} 'และส่วนบรรดาผู้ที่หันห่างออกจากความสัตย์จริง พวกเขาก็เป็นฟืนของเพลิงนรก' 
{72:16} และหากพวกเขาธํารงมั่นอยู่บนแนวทางที่เที่ยงธรรม แน่นอนเราก็จะให้พวกเขามีโชคผลกว้างขวาง 
{72:17} เพื่อเราจะทดสอบพวกเขาในเรื่องนี้ และผู้ใดหันห่างจากการรำลึกถึงพระเจ้าของตน พระองค์จะให้เขาได้รับการลงโทษอันแสนสาหัส 
{72:18} 'และว่าแท้จริงบรรดามัสญิดนั้นเป็นของอัลลอฮฺ ดังนั้นพวกเธออย่าวิงวอนขอผู้ใดเคียงคู่กับอัลลอฮฺ' 
{72:19} 'และว่าแท้จริงเมื่อบ่าวของอัลลอฮฺ ยืนขึ้นกล่าววิงวอนขอต่อพระองค์ พวกเขาก็ได้ห้อมล้อมเขาอย่างหนาแน่น' 
{72:20} จงกล่าวเถิดว่า "แท้จริงฉันวิงวอนขอต่อพระเจ้าของฉัน และฉันจะไม่ตั้งผู้ใดเป็นภาคีต่อพระองค์" 
{72:21} จงกล่าวเถิดว่า "แท้จริงฉันไม่มีอํานาจที่จะให้โทษและให้คุณแก่พวกเธอ" 
{72:22} จงกล่าวเถิดว่า "ไม่มีผู้ใดจะคุ้มครองฉันให้พ้นจากอัลลอฮฺได้ และฉันจะไม่พบที่พึ่งอันใดอื่นจากพระองค์เลย" 
{72:23} เว้นแต่ฉันจะเผยแผ่(สิ่งที่รับ)จากอัลลอฮฺ และสาส์นของพระองค์ และผู้ใดฝ่าฝืนอัลลอฮฺ และศาสนทูตของพระองค์ แท้จริง สำหรับเขานั้นก็คือเพลิงนรก เป็นอมตะอยู่ในนั้น 
{72:24} จนกระทั่งเมื่อพวกเขาได้เห็นสิ่งที่พวกเขาถูกสัญญาไว้ แล้วพวกเขาก็จะได้รู้ว่า ผู้ใดกันที่เป็นผู้อ่อนแอยิ่งในเรื่องการมีผู้มาช่วยเหลือ และมีจํานวนน้อยกว่า 
{72:25} จงกล่าวเถิด "ฉันไม่รู้ดอก สิ่งที่พวกเธอถูกสัญญาไว้นั้นอยู่ใกล้ หรือว่าพระเจ้าของฉันจะทรงกําหนดเวลาการลงโทษนั้นให้ห่างไกลออกไปกันแน่" 
{72:26} พระผู้ทรงรอบรู้สิ่งเร้นลับ ดังนั้นพระองค์จะไม่ทรงเปิดเผยสิ่งเร้นลับของพระองค์แก่ผู้ใด 
{72:27} นอกจากแก่ผู้ที่พระองค์ทรงยินดี เช่นศาสนทูต ดังนั้นพระองค์จะทรงส่งผู้พิทักษ์เฝ้าดูแลข้างหน้าและข้างหลังเขา 
{72:28} เพื่อพระองค์จะทรงรู้ว่า พวกเขาได้เผยแผ่สาส์นของพระเจ้าของพวกตนแล้ว และพระองค์ได้ทรงล้อมทุกสิ่งที่อยู่ ณ ที่พวกเขา และพระองค์ทรงนับจํานวนทุก ๆ สิ่งไว้อย่างครบถ้วน 
{73:1} โอ้ ผู้คลุมกาย! 
{73:2} จงยืนขึ้นยามราตรี เว้นแต่เพียงเล็กน้อย 
{73:3} ครึ่งหนึ่งของราตรี หรือลดน้อยกว่านั้นสักนิด 
{73:4} หรือเพิ่มมากกว่านั้น และจงอ่านอัลกุรอานตามจังหวะ 
{73:5} แท้จริงเราจะประทานวจนะอันหนักหน่วงแก่เธอ 
{73:6} แท้จริงการตื่นขึ้นในยามรัติกาลนั้นเป็นเวลาที่ประทับใจยิ่งและเป็นการอ่านที่ชัดเจนยิ่ง 
{73:7} แท้จริงสำหรับเธอนั้นในเวลากลางวันมีภารกิจมากมาย 
{73:8} และจงรำลึกถึงพระนามแห่งพระเจ้าของเธอ และจงตั้งจิตมั่นต่อพระองค์อย่างเคร่งครัด 
{73:9} พระเจ้าแห่งบูรพทิศและประจิมทิศ ไม่มีพระผู้เป็นเจ้าอื่นใด นอกจากพระองค์ ดังนั้นจงยึดพระองค์ให้เป็นผู้คุ้มครองเถิด 
{73:10} และจงอดทนต่อสิ่งที่พวกเขากล่าวร้าย และจงแยกตัวออกจากพวกเขาด้วยการแยกตัวอย่างสุภาพ 
{73:11} และจงปล่อยให้ฉัน(จัดการ)กับบรรดาผู้ปฏิเสธผู้สำราญ และจงผ่อนผันให้แก่พวกเขาสักเล็กน้อย 
{73:12} แท้จริง ณ ที่เรานั้น มีเครื่องพันธนาการและกองเพลิงลุกโชน 
{73:13} และอาหารที่ติดลําคอและการลงโทษอันเจ็บปวด 
{73:14} วันที่แผ่นดินและภูเขาจะสั่นสะเทือน และภูเขาจะกลายเป็นกองทรายไหลพรู 
{73:15} แท้จริงเราได้ส่งศาสนทูตคนหนึ่งไปยังพวกเธอ เพื่อเป็นสักขีพยานต่อพวกเธอ ดั่งที่เราได้ส่งศาสนทูตคนหนึ่งไปยังฟิรเอานฺ 
{73:16} แต่ฟิรเอานฺได้ฝ่าฝืนศาสนทูตคนนั้น ดังนั้นเราจึงได้ลงโทษเขาด้วยการลงโทษอย่างหนักหน่วง 
{73:17} ถ้าพวกเธอปฏิเสธ แล้วพวกเธอจะปกป้องตนเองได้อย่างใด จากวันหนึ่ง ซึ่งทำให้เด็ก ๆ มีหงอกขึ้น 
{73:18} ฟ้าจะปริแยกออก และสัญญาของพระองค์จะต้องเกิดขึ้น 
{73:19} แท้จริงนี่คือข้อเตือนสติ ดังนั้นผู้ใดประสงค์ ก็พึงยึดถือเป็นแนวทางไปสู่พระเจ้าของตนเถิด 
{73:20} และอัลลอฮฺทรงกําหนดราตรีและทิวา พระองค์ทรงรู้ดีว่าพวกเธอไม่สามารถที่จะกําหนดเวลาได้ ด้วยเหตุนี้พระองค์จึงทรงผ่อนผันให้แก่พวกเธอ ดังนั้นพวกเธอจงอ่านอัลกุรอานตามแต่สะดวกเถิด พระองค์ทรงรู้ดีว่า อาจมีบางคนในหมู่พวกเธอเป็นคนป่วย และคนอื่น ๆ ต้องเดินทางไปดินแดนอื่น เพื่อแสวงหาจากความโปรดปรานของอัลลอฮฺ และคนอื่น ๆ ต่อสู้ในทางของอัลลอฮฺ ดังนั้นพวกเธอจงอ่านจากอัลกุรอานตามสะดวกเถิด และจงดํารงการนมาซและจงชําระซะกาต และจงให้อัลลอฮฺยืมด้วยการยืมอันงดงาม และความดีอันใดที่พวกเธอได้กระทำไว้เพื่อตัวของพวกเธอเอง พวกเธอก็จะพบมัน ณ ที่อัลลอฮฺ ซึ่งเป็นความดีและผลตอบแทนที่ยิ่งใหญ่กว่า ดังนั้น พวกเธอจงขออภัยโทษต่ออัลลอฮฺ แท้จริง อัลลอฮฺคือพระผู้ทรงอภัย พระผู้ทรงปรานีเสมอ 
{74:1} โอ้ ผู้ห่มกาย! 
{74:2} จงลุกขึ้น แล้วประกาศตักเตือน 
{74:3} และต่อพระเจ้าของเธอ จงสดุดีความเกรียงไกร 
{74:4} และเสื้อผ้าของเธอ ก็จงทำให้สะอาด 
{74:5} และสิ่งสกปรก ก็จงหลบหลีกให้ห่าง 
{74:6} และอย่าทำคุณ เพื่อหวังการตอบแทนอันมากมาย 
{74:7} และเพื่อพระเจ้าของเธอเท่านั้น จงอดทน 
{74:8} เมื่อใดที่แตรถูกเป่าขึ้น 
{74:9} นั่นแหละ วันนั้นเป็นวันแห่งความยากลําบาก 
{74:10} สำหรับบรรดาผู้ปฏิเสธศรัทธาแล้ว ไม่ใช่เป็นเรื่องง่าย 
{74:11} จงปล่อยให้ฉัน(จัดการ)กับผู้ที่ฉันได้สร้างเขาแต่ลําพังเถิด 
{74:12} และฉันได้ทำให้เขามีทรัพย์สมบัติอย่างล้นเหลือ 
{74:13} และบุตรหลานอย่างพรั่งพร้อม 
{74:14} และฉันได้ทำให้เขาสุขสบายอย่างราบรื่น 
{74:15} แล้วเขายังโลภที่จะให้ฉันเพิ่มแก่เขาอีก 
{74:16} ไม่ดอก! แท้จริงเขาเป็นผู้ดื้อรั้นต่อบรรดาสัญญาณของเราต่างหาก 
{74:17} ฉันจะเพิ่มความยากลําบากแก่เขายิ่งขึ้น 
{74:18} แท้จริงเขาได้ใคร่ครวญและคาดคะเน 
{74:19} ดังนั้นเขาจงหายนะ! เขาคาดคะเนได้อย่างใด? 
{74:20} แล้วเขาจงหายนะ! เขาคาดคะเนได้อย่างใด? 
{74:21} แล้วเขาได้ตรึกตรอง 
{74:22} แล้วเขาทำหน้าบูดบึ้ง และทำหน้านิ่วคิ้วขมวด 
{74:23} แล้วเขาก็ผินหลังออกไป และหยิ่งผยอง 
{74:24} แล้วเขากล่าวว่า "นี่เพียงแต่เป็นมายากลที่สืบทอดกันมา" 
{74:25} "นี่เพียงแต่เป็นคําพูดของสามัญชน" 
{74:26} ฉันจะให้เขาเผาไหม้ในศ็อก็อร 
{74:27} และเธอรู้ไหมว่าศ็อก็อรคืออะไร? 
{74:28} มันจะไม่ให้เหลือ และมันจะไม่ปล่อย 
{74:29} มันจะเผาไหม้ผิวหนังจนเกรียมดํา 
{74:30} เหนือมันมีมะลาอิกะฮฺสิบเก้าตน 
{74:31} และเราไม่ได้แต่งตั้งผู้ใดเป็นยามเฝ้าประตูนรก นอกจากมะลาอิกะฮฺเท่านั้น และเราไม่ได้กําหนดจํานวนของพวกเขาไว้ เว้นแต่เพื่อเป็นการทดสอบแก่บรรดาผู้ปฏิเสธศรัทธา เพื่อบรรดาชาวคัมภีร์จะได้เชื่อมั่น และบรรดาผู้ที่มีศรัทธาจะได้เพิ่มพูนการศรัทธา และบรรดาชาวคัมภีร์ รวมทั้งบรรดาผู้ที่มีศรัทธาจะไม่ต้องสงสัย และเพื่อบรรดาผู้มีโรคในจิตใจของพวกตน อีกทั้งบรรดาผู้ปฏิเสธศรัทธาจะกล่าวว่า "อัลลอฮฺทรงประสงค์อะไรด้วยอุปมานี้?" เช่นนั้นแหละ อัลลอฮฺจะทรงให้ผู้ที่พระองค์ทรงประสงค์นั้นหลงทาง และจะทรงชี้นำทางแก่ผู้ที่พระองค์ทรงประสงค์ และไม่มีผู้ใดรู้จํานวนไพร่พลของพระเจ้าของเธอนอกจากพระองค์ และนี่เพียงแต่เป็นข้อตักเตือนแก่ปวงมนุษย์ 
{74:32} ไม่ดอก! ขอสาบานด้วยดวงจันทร์ 
{74:33} ขอสาบานด้วยรัติกาลเมื่อมันผ่านคล้อย 
{74:34} ขอสาบานด้วยอรุโณทัยเมื่อมันทอแสง 
{74:35} แท้จริงนรกนั้นเป็นหนึ่งในความหายนะอันใหญ่หลวง 
{74:36} เพื่อเป็นการเตือนสำทับแก่มนุษย์ 
{74:37} สำหรับผู้ที่ประสงค์ในหมู่พวกเธอจะรุดหน้าหรือจะรั้งท้าย 
{74:38} แต่ละชีวิตถูกผูกมัดจองจำกับสิ่งที่มันได้ขวนขวาย 
{74:39} ยกเว้นบรรดาผู้อยู่เบื้องขวา 
{74:40} อยู่ในเหล่าสวนสวรรค์ พวกเขาจะไต่ถามซึ่งกันและกัน 
{74:41} เกี่ยวกับเหล่าทรชน 
{74:42} "อะไรหรือที่นำพวกเธอเข้าในศ็อก็อร?" 
{74:43} พวกเขากล่าวว่า "เราไม่ได้อยู่ในหมู่ผู้นมาซ" 
{74:44} "และเราไม่เคยให้อาหารแก่บรรดาผู้ขัดสน" 
{74:45} "และพวกเราเคยมั่วสุมอยู่กับพวกที่มั่วสุม" 
{74:46} "และเราเคยปฏิเสธวันแห่งการตอบแทน" 
{74:47} "จนกระทั่งความตายได้มาเยือนเรา" 
{74:48} ดังนั้นการรับรองของบรรดาผู้รับรองจะไม่เกิดประโยชน์อะไรแก่พวกเขา 
{74:49} แล้วไฉนพวกเขาจึงผินออกจากการเตือนสติ? 
{74:50} ประหนึ่งว่าพวกเขาเป็นม้าลายที่ตื่นตระหนก 
{74:51} วิ่งหนีจากราชสีห์ 
{74:52} ทว่าพวกเขาทุกคนต้องการที่จะมีแผ่นกระดาษที่กางแผ่ 
{74:53} ไม่ดอก! ยิ่งไปกว่านั้นพวกเขาไม่กลัววันปรโลก 
{74:54} ไม่ดอก! แท้จริงนั่นคือข้อเตือนสติ 
{74:55} ฉะนั้นผู้ใดประสงค์ เขาก็จะจดจํารำลึกไว้ 
{74:56} และพวกเขาจะไม่จดจํารำลึกได้ เว้นแต่อัลลอฮฺจะทรงประสงค์ พระองค์คือพระเจ้าแห่งการยำเกรงและพระเจ้าแห่งการให้อภัย 
{75:1} ฉันขอสาบานต่อวันฟื้นคืนชีพ 
{75:2} และฉันขอสาบานต่อชีวิตที่ประณามตนเอง 
{75:3} มนุษย์คิดว่า เราจะไม่รวบรวมกระดูกของเขากระนั้นหรือ? 
{75:4} อันที่จริง เราเป็นผู้ที่สามารถคืนสภาพปลายนิ้วมือของเขาให้สมบูรณ์ 
{75:5} ทว่ามนุษย์นั้นประสงค์ที่จะทำความชั่วเบื้องหน้าเขา 
{75:6} เขาถามว่า "เมื่อใดเล่าวันแห่งการฟื้นคืนชีพ?" 
{75:7} ครั้นเมื่อสายตามืดมัว 
{75:8} และเมื่อดวงจันทร์ถูกบดบัง 
{75:9} และเมื่อดวงอาทิตย์และดวงจันทร์ถูกนำมารวมกัน 
{75:10} วันนั้นมนุษย์จะกล่าวขึ้นว่า "ไหนเล่าทางหนี?" 
{75:11} ไม่ดอก! ไม่มีที่พึ่งพิงดอก 
{75:12} ในวันนั้น ยังพระเจ้าของเธอเท่านั้น คือที่หยุดสงบ 
{75:13} วันนั้นมนุษย์จะถูกแจ้งให้ทราบถึงสิ่งที่เขาได้ทำไว้ก่อนและทำภายหลัง 
{75:14} ไม่ดอก! มนุษย์นั้นรู้จักตนเองดี 
{75:15} ถึงแม้ว่าเขาจะเสนอข้อแก้ตัวก็ตาม 
{75:16} เธออย่ากระดิกลิ้นของเธออ่านอัลกุรอานเพื่อเร่งจดจํามัน 
{75:17} แท้จริงหน้าที่ของเราคือการรวบรวมมันและการอ่านมัน 
{75:18} ดังนั้นเมื่อเราอ่านมัน เธอก็จงตามการอ่านนั้น 
{75:19} แล้วแท้จริงหน้าที่ของเราก็คือการอธิบายมัน 
{75:20} ไม่ดอก! ทว่าพวกเธอรักการมีชีวิตอยู่ในโลกนี้ 
{75:21} และพวกเธอละทิ้งปรโลก 
{75:22} ในวันนั้นบางใบหน้าจะเบิกบาน 
{75:23} รอคอยพระเจ้าของมัน 
{75:24} และในวันนั้นบางใบหน้าจะเศร้าสลด 
{75:25} มันคิดว่าความหายนะอันมหันต์จะเกิดขึ้นแก่มัน 
{75:26} ไม่ดอก! เมื่อวิญญาณขึ้นมาถึงคอหอย 
{75:27} และมีการกล่าวว่า "ผู้ใดเล่าจะเป็นผู้ทำให้ฟื้น?" 
{75:28} และเขามั่นใจว่า มันเป็นการจากพราก 
{75:29} และแข้งไขว้ทับแข้ง 
{75:30} วันนั้น ยังพระเจ้าของเธอ คือการขับส่ง 
{75:31} เพราะว่าเขาไม่เชื่อมั่น และไม่นมาซ 
{75:32} แต่เขาปฏิเสธและผินหลังกลับ 
{75:33} แล้วเขาก็เดินอย่างองอาจไปหาพรรคพวกของตนอย่างหยิ่งยะโส 
{75:34} ความวิบัติจงมีแก่เธอ แล้วก็ความวิบัติจงมีแก่เธอ 
{75:35} แล้วก็ความวิบัติจงมีแก่เธอ แล้วก็ความวิบัติจงมีแก่เธอ 
{75:36} มนุษย์คิดว่า เขาจะถูกปล่อยไว้โดยไร้จุดหมายกระนั้นหรือ? 
{75:37} เขาไม่ได้เป็นน้ำอสุจิหยดหนึ่งจากน้ำอสุจิที่ถูกหลั่งออกมากระนั้นหรือ? 
{75:38} แล้วเขาได้เป็นก้อนเลือดก้อนหนึ่ง แล้วพระองค์ทรงบังเกิด แล้วก็ทรงบันดาลให้ได้สัดส่วนสมบูรณ์ 
{75:39} แล้วพระองค์ทรงทำให้เขาเป็นคู่ เป็นเพศชายและเพศหญิง 
{75:40} ดังนั้น พระองค์ไม่ทรงสามารถที่จะชุบชีวิตคนตายกระนั้นหรือ? 
{76:1} มีกาลเวลาหนึ่งที่อุบัติต่อมนุษย์ไม่ใช่หรือ? เขาไม่ได้เป็นอะไรสักอย่างที่ถูกกล่าวถึงเลย 
{76:2} แท้จริงเราได้สร้างมนุษย์จากหยดน้ำอสุจิผสม เพื่อเราจะได้ทดสอบเขา ดังนั้นเราจึงทำให้เขาเป็นผู้ได้ยิน เป็นผู้ได้เห็น 
{76:3} แท้จริงเราได้ชี้แนะแนวทางให้แก่เขาแล้ว บางทีเขาก็เป็นผู้กตัญญู และบางทีเขาก็เป็นผู้เนรคุณ 
{76:4} แท้จริงเราได้เตรียมโซ่ตรวนและกุญแจมือและเพลิงที่ลุกโชนไว้สำหรับบรรดาผู้ปฏิเสธศรัทธา 
{76:5} แท้จริงบรรดาผู้ทรงคุณธรรมนั้น จะได้ดื่มจากแก้วน้ำ ซึ่งมีการบูรหอมเป็นเครื่องผสม 
{76:6} เป็นตาน้ำพุ ที่ปวงบ่าวของอัลลอฮฺจะได้ดื่ม พวกเขาทำให้มันพวยพุ่งออกมาอย่างล้นเหลือ 
{76:7} พวกเขาปฏิบัติตามคําบนบาน และกลัวต่อวันหนึ่ง ที่ความเลวร้ายของมัน จะกระจายไปทั่ว 
{76:8} และพวกเขาให้อาหาร เนื่องด้วยความรักต่อพระองค์ แก่คนยากจน เด็กกําพร้า และเชลยศึก 
{76:9} (พวกเขากล่าวว่า) "แท้จริงเราให้อาหารแก่พวกเธอ โดยหวังความโปรดปรานของอัลลอฮฺ เราไม่ได้หวังการตอบแทนและการขอบพระคุณจากพวกเธอแต่ประการใด" 
{76:10} "แท้จริงเรากลัวต่อพระเจ้าของเรา ในวันแห่งหน้านิ่วคิ้วขมวดและแสนสาหัส" 
{76:11} ดังนั้น อัลลอฮฺจึงทรงปกป้องพวกเขาให้พ้นจากความเลวร้ายของวันนั้น และทรงให้พวกเขาพบกับความสดชื่นและความปิติยินดี 
{76:12} และพระองค์จะทรงตอบแทนพวกเขาด้วยสวนสวรรค์และอาภรณ์ไหมแพร เนื่องเพราะพวกเขาอดทน 
{76:13} นอนเอกเขนกอยู่บนเก้าอี้นวมยาวในสวนสวรรค์ พวกเขาจะไม่เห็นแสงแดดและความเหน็บหนาว 
{76:14} และร่มเงาของสวนสวรรค์จะปกคลุมพวกเขาอย่างใกล้ชิด และผลไม้ในสวนสวรรค์ถูกโน้มต่ำใกล้ลงมา 
{76:15} พวกเขาถูกเวียนล้อมด้วยภาชนะที่ทำด้วยเงิน และแก้วน้ำที่ทำด้วยแก้วใส 
{76:16} แก้วใสที่ทำด้วยเงิน โดยพวกเขาจะเติมมันตามสัดส่วนที่พวกเขาต้องการ 
{76:17} และในสวนสวรรค์นั้นพวกเขาจะได้รับเครื่องดื่มจากแก้ว ซึ่งมีขิงเป็นเครื่องผสม 
{76:18} ในสวนสวรรค์มีตาน้ำพุ เรียกว่า สัลสะบีล 
{76:19} และมียุวชนอมตะ วนเวียนรายรอบพวกเขา เมื่อเธอเห็นพวกเขา เธอคิดว่าพวกเขาเป็นไข่มุกที่กระจัดกระจาย 
{76:20} และเมื่อเธอมองไปยังที่นั่น เธอจะพบแต่ความสุขสำราญ และอาณาจักรอันไพศาล 
{76:21} บนพวกเขามีอาภรณ์ทำด้วยผ้าไหมละเอียดสีเขียว และผ้าไหมหยาบหนา และพวกเขาได้รับการตกแต่งด้วยกําไลทำจากเงิน และพระเจ้าของพวกเขาจะทรงให้พวกเขาได้ดื่มเครื่องดื่มอันบริสุทธิ์ยิ่ง 
{76:22} แท้จริงนี่คือ การตอบแทนแก่พวกเธอ และการบากบั่นของพวกเธอนั้นเป็นที่ยอมรับด้วยความยินดี 
{76:23} แท้จริงเราได้นำอัลกุรอานลงมาแก่เธอทีละน้อย 
{76:24} ดังนั้นเธอจงอดทนต่อการตัดสินของพระเจ้าของเธอ และอย่าเชื่อฟังผู้ประพฤติชั่วและผู้ปฏิเสธศรัทธาในหมู่พวกเขา 
{76:25} และจงรำลึกถึงพระนามของพระเจ้าของเธอทั้งในยามอรุณและยามสนธยา 
{76:26} และในส่วนหนึ่งของรัติกาล ก็จงกราบต่อพระองค์ และจงแซ่ซ้องสดุดีพระองค์ในยามราตรีอันยาวนาน 
{76:27} แท้จริง ชนเหล่านั้นรักชีวิตชั่วคราว และปล่อยทิ้งวันอันหนักหน่วงไว้เบื้องหลังพวกเขา 
{76:28} เราได้บังเกิดพวกเขา และเราได้ทำให้เรือนร่างของพวกเขามั่นคงแข็งแรง และหากเราประสงค์ เราก็จะเปลี่ยนเอาพวกอื่นเยี่ยงพวกเขา มาแทนที่ 
{76:29} แท้จริง นี่คือข้อตักเตือนสติ ดังนั้นผู้ใดปรารถนา เขาก็จะยึดแนวทางสู่พระเจ้าของตน 
{76:30} แต่พวกเธอจะไม่อาจปรารถนา หากอัลลอฮฺไม่ทรงปรารถนา แท้จริงพระองค์คือพระผู้ทรงรอบรู้ พระผู้ทรงมีปรีชาญาณ 
{76:31} พระองค์จะทรงให้ผู้ที่พระองค์ทรงประสงค์ เข้าสู่ความเมตตาของพระองค์ แต่พวกทุจริตนั้น พระองค์ได้ทรงเตรียมการลงโทษอันเจ็บปวดไว้สำหรับพวกเขา 
{77:1} ขอสาบานด้วยสายลมที่พัดออกมาติดต่อกัน 
{77:2} ขอสาบานด้วยลมพายุที่พัดมาอย่างแรง 
{77:3} ขอสาบานด้วยบรรดาผู้ที่อุ้มเมฆฝน 
{77:4} ขอสาบานด้วยบรรดาผู้ที่จําแนกระหว่างความสัตย์จริงกับความเท็จ 
{77:5} ขอสาบานด้วยบรรดาผู้ที่มอบคำตักเตือน 
{77:6} ด้วยการให้เหตุผลและการเตือนสำทับ 
{77:7} แท้จริงสิ่งที่พวกเธอถูกสัญญาไว้นั้น จะเกิดขึ้นอย่างแน่นอน 
{77:8} เมื่อเหล่าดวงดาวถูกทำให้มืดลง 
{77:9} และเมื่อฟ้าถูกแยกออก 
{77:10} และเมื่อภูเขาเลากาแตกสลายเป็นผุยผง 
{77:11} และเมื่อบรรดาศาสนทูตถูกนำมารวมไว้ตามเวลาที่กําหนด 
{77:12} สำหรับวันใดเล่า ที่พวกเขาถูกเลื่อนออกไป? 
{77:13} สำหรับวันแห่งการตัดสิน 
{77:14} และเธอรู้ไหมว่า วันแห่งการตัดสินคืออะไร? 
{77:15} ความหายนะในวันนั้น จงประสบแก่บรรดาผู้ปฏิเสธ 
{77:16} เราไม่ได้ทำลายชนชาติรุ่นก่อน ๆ ดอกหรือ? 
{77:17} หลังจากนั้นเราได้ให้ชนชาติรุ่นหลัง ๆ ปฏิบัติตามพวกเขา 
{77:18} เช่นนั้นแหละเราได้ปฏิบัติแก่เหล่าทรชน 
{77:19} ความหายนะในวันนั้น จงประสบแก่บรรดาผู้ปฏิเสธ 
{77:20} เราไม่ได้สร้างพวกเธอจากอสุจิที่ต่ำต้อยดอกหรือ? 
{77:21} แล้วเราได้นำมันเข้าไปอยู่ในที่อันมั่นคง 
{77:22} จนถึงกําหนดอันแน่นอน 
{77:23} ดังนั้นเราได้กําหนดไว้แล้ว เราจึงเป็นผู้กําหนดที่ดีเลิศยิ่ง 
{77:24} ความหายนะในวันนั้นจงประสบแก่บรรดาผู้ปฏิเสธ 
{77:25} และเราไม่ได้ทำให้แผ่นดินนี้เป็นจุดรวมดอกหรือ? 
{77:26} ทั้งเหล่าคนเป็นและเหล่าคนตาย 
{77:27} และในนั้น เราได้บันดาลภูเขาให้สูงตระหง่าน และเราได้ให้พวกเธอดื่มน้ำจืดสนิท 
{77:28} ความหายนะในวันนั้นจงประสบแก่บรรดาผู้ปฏิเสธ 
{77:29} (จะมีเสียงกล่าวขึ้นว่า) "พวกเธอจงเดินออกไปยังสิ่งที่พวกเธอเคยปฏิเสธ" 
{77:30} "จงเดินออกไปยังเงาควันสามแฉก" 
{77:31} "(มัน)ไม่ทำให้เกิดร่มกำบัง และจะไม่ช่วยให้พ้นจากเปลวเพลิงได้" 
{77:32} "แท้จริงมันจะพ่นประกายออกมา(มีขนาด)เท่าป้อมปราการ" 
{77:33} "ราวกับว่ามันเป็นอูฐสีเหลืองเข้ม" 
{77:34} ความหายนะในวันนั้นจงประสบแก่บรรดาผู้ปฏิเสธ 
{77:35} นี่คือวันที่พวกเขาไม่สามารถจะพูดออกมาได้ 
{77:36} และจะไม่เปิดโอกาสให้แก่พวกเขาเพื่อแก้ตัว 
{77:37} ความหายนะในวันนั้นจงประสบแก่บรรดาผู้ปฏิเสธ 
{77:38} นี่คือวันแห่งการตัดสิน เราได้รวบรวมพวกเธอไว้กับบรรพชน 
{77:39} ดังนั้นถ้าพวกเธอมีอุบายอันใด ก็จงวางอุบายต่อฉัน 
{77:40} ความหายนะในวันนั้นจงประสบแก่บรรดาผู้ปฏิเสธ 
{77:41} แท้จริงบรรดาผู้ยำเกรงจะอยู่ท่ามกลางร่มเงาและน้ำพุ 
{77:42} และผลไม้ตามที่พวกเขาต้องการ 
{77:43} พวกเธอจงกินจงดื่มอย่างสบายใจ ตามที่พวกเธอได้กระทำไว้ 
{77:44} แท้จริงเช่นนั้นแหละเราจะตอบแทนผู้ประกอบคุณงามความดี 
{77:45} ความหายนะในวันนั้นจงประสบแก่บรรดาผู้ปฏิเสธ 
{77:46} พวกเธอจงกินและรื่นรมย์เพียงเล็กน้อย แท้จริงพวกเธอนั้นเป็นทรชน 
{77:47} ความหายนะในวันนั้นจงประสบแก่บรรดาผู้ปฏิเสธ 
{77:48} เมื่อได้กล่าวแก่พวกเขาว่า "จงก้มรุกูอฺ" พวกเขาก็จะไม่ก้มรุกูอฺ 
{77:49} ความหายนะในวันนั้นจงประสบแก่บรรดาผู้ปฏิเสธ 
{77:50} แล้วคําบอกเล่าอันใดอีกหรือ หลังจากอัลกุรอาน ที่พวกเขาจะมีศรัทธา? 
{78:1} พวกเขาต่างถามกันถึงเรื่องอันใด? 
{78:2} ถึงข่าวอันยิ่งใหญ่สำคัญ 
{78:3} ซึ่งเป็นข่าวที่พวกเขาขัดแย้งกันอยู่ 
{78:4} ไม่ใช่เช่นนั้นดอก! พวกเขาจะได้รู้ 
{78:5} แล้วก็ไม่ใช่เช่นนั้นดอก พวกเขาจะได้รู้ 
{78:6} เราไม่ได้ทำให้แผ่นดินเป็นพื้นราบดอกหรือ? 
{78:7} และไม่ได้ให้เทือกเขาเป็นหลักตรึงไว้ดอกหรือ? 
{78:8} และเราได้บังเกิดพวกเธอให้เป็นคู่ครองกัน 
{78:9} และเราได้ทำให้การนอนของพวกเธอเป็นการพักผ่อน 
{78:10} และเราได้ทำให้ราตรีเป็นเครื่องนุ่งห่ม 
{78:11} และเราได้ทำให้ทิวาเป็นที่แสวงหาเครื่องยังชีพ 
{78:12} และเราได้สร้างเหนือพวกเธอ(ชั้นฟ้า)ทั้งเจ็ดที่แข็งแกร่ง 
{78:13} และเราได้ทำให้มีดวงประทีปหนึ่งมีแสงสว่างจ้า 
{78:14} และเราได้หลั่งน้ำลงมาอย่างมากมายจากเมฆฝน 
{78:15} เพื่อว่าด้วยน้ำนั้น เราจะให้ธัญพืชและพืชพันธุ์งอกเงยออกมา 
{78:16} และบรรดาเรือกสวนอันหนาแน่น 
{78:17} แท้จริงวันแห่งการตัดสินนั้นเป็นเวลาที่ถูกกําหนดไว้ 
{78:18} วันที่แตรจะถูกเป่า แล้วพวกเธอก็จะมากันเป็นหมู่เหล่า 
{78:19} และฟ้าจะถูกเปิดออกเป็นประตูหลายบาน 
{78:20} และเทือกเขาจะถูกเคลื่อนออกไป แล้วก็กลายเป็นภาพลวงตา 
{78:21} แท้จริงนรกญะฮันนัมนั้นเป็นที่สอดส่อง 
{78:22} เป็นที่กลับคืนสำหรับบรรดาผู้ละเมิด 
{78:23} พวกเขาจะพำนักอยู่ในนั้นชั่วกาลนาน 
{78:24} ในนั้นพวกเขาจะไม่ได้ลิ้มรสความเย็นและเครื่องดื่ม 
{78:25} นอกจากน้ำเดือดและน้ำเลือดน้ำหนอง 
{78:26} ทั้งนี้เป็นการตอบแทนที่สาสม 
{78:27} เพราะพวกเขาไม่ได้หวังว่าจะมีการชําระสอบสวน 
{78:28} และพวกเขาปฏิเสธต่อบรรดาโองการของเราอย่างสิ้นเชิง 
{78:29} และทุก ๆ สิ่งนั้นเราได้จารึกมันไว้อย่างครบถ้วนในบันทึก 
{78:30} ดังนั้นพวกเธอจงลิ้มรสเถิด เราจะไม่เพิ่มอะไรแก่พวกเธอ นอกจากการทรมานเท่านั้น 
{78:31} แท้จริงบรรดาผู้ยำเกรงนั้นจะได้รับชัยชนะ 
{78:32} เรือกสวนหลากหลายและองุ่น 
{78:33} และบรรดาดรุณีวัยเดียวกัน 
{78:34} และแก้วเปี่ยมด้วยเครื่องดื่ม 
{78:35} ในนั้นพวกเขาจะไม่ได้ยินคําพูดไร้สาระและคํากล่าวเท็จ 
{78:36} ทั้งนี้เป็นการประทานให้อย่างพอเพียง 
{78:37} พระเจ้าแห่งเหล่าชั้นฟ้าและแผ่นดิน และสิ่งที่อยู่ในระหว่างทั้งสองคือพระผู้ทรงเมตตา พวกเขาไม่มีอํานาจที่จะกล่าวคําพูดใด ๆ ต่อพระองค์ 
{78:38} วันซึ่งอัลรูหฺและมะลาอิกะฮฺจะยืนเป็นแถวเดียวกัน พวกเขาจะไม่พูด นอกจากผู้ที่พระผู้ทรงเมตตาทรงอนุญาตให้แก่เขา และเขาจะพูด(แต่สิ่งที่)ถูกต้อง 
{78:39} นั่นคือวันแห่งความจริง ดังนั้นผู้ใดประสงค์ ก็ให้เขายึดทางกลับคืนสู่พระเจ้าของตนเถิด 
{78:40} แท้จริงเราได้เตือนพวกเธอแล้ว ถึงการลงโทษอันใกล้ วันที่มนุษย์จะมองไปยังสิ่งที่สองมือของตนได้ประกอบไว้ และผู้ปฏิเสธศรัทธาจะกล่าวว่า "โอ้ ถ้าฉันเป็นดิน ก็คงจะดี!" 
{79:1} ขอสาบานด้วย(มะลาอิกะฮฺ)ผู้ฉุดกระชากอย่างรุนแรง 
{79:2} ขอสาบานด้วย(มะลาอิกะฮฺ)ผู้ดึงอย่างแผ่วเบา 
{79:3} ขอสาบานด้วย(มะลาอิกะฮฺ)ที่แหวกว่ายในท้องนภา 
{79:4} แล้วด้วย(มะลาอิกะฮฺ)ผู้รีบรุดหน้าไปอย่างว่องไว 
{79:5} แล้วด้วย(มะลาอิกะฮฺ) ผู้บริหารกิจการ 
{79:6} วันซึ่งการเป่าแตรครั้งแรกทำให้สั่นสะเทือน 
{79:7} การเป่าแตรครั้งที่สองจะติดตามมา 
{79:8} ในวันนั้นดวงจิตทั้งหลายจะตระหนก 
{79:9} สายตาของพวกเขาจะละห้อย 
{79:10} พวกเขาจะกล่าวว่า "พวกเราจะถูกนำกลับคืนสู่สภาพเดิมอีกกระนั้นหรือ?" 
{79:11} "เมื่อเราได้กลายเป็นกระดูกที่ผุแล้วกระนั้นหรือ?" 
{79:12} พวกเขากล่าวว่า "ถ้าเป็นเช่นนั้นก็เป็นการกลับคืนที่สูญเสีย" 
{79:13} อันที่จริง มันเป็นเพียงเสียงกึกก้องครั้งเดียว 
{79:14} แล้วเมื่อนั้นพวกเขาก็จะออกมายังที่ราบโล่ง 
{79:15} เรื่องราวของมูซาได้มาถึงได้มาถึงเธอแล้วไม่ใช่หรือ? 
{79:16} ขณะที่พระเจ้าของเขาทรงเรียกเขาที่หว่างหุบเขาตุวาอันบริสุทธิ์ 
{79:17} "เธอจงไปหาฟิรเอานฺเพราะเขาละเมิดฝ่าฝืน" 
{79:18} "แล้วจงกล่าวว่า 'ท่านประสงค์จะขัดเกลาไหม?' 
{79:19} 'และจะให้ฉันนำท่านไปสู่พระเจ้าของท่านไหม? เพื่อท่านจะได้ยำเกรง' " 
{79:20} แล้วมูซาก็แสดงให้เขาเห็นอภินิหารสัญญาณอันยิ่งใหญ่ 
{79:21} แต่เขาได้ปฏิเสธและดื้อดัน 
{79:22} แล้วเขาก็รีบผินหลังหนี 
{79:23} แล้วเขาก็ได้เรียกชุมนุม แล้วป่าวประกาศ 
{79:24} แล้วกล่าวว่า "ข้าคือพระเจ้าของพวกเจ้าอันสูงสุด" 
{79:25} ดังนั้นอัลลอฮฺจึงคร่าเขา เป็นการลงโทษ ที่เป็นแบบอย่างทั้งในปรโลกและในโลกนี้ 
{79:26} แท้จริงในการนี้ย่อมเป็นข้อเตือนใจสำหรับผู้ยำเกรง 
{79:27} พวกเธอยากกว่าในการบันดาล หรือว่าฟ้าที่ทรงสร้างมันกันแน่? 
{79:28} ทรงยกให้มันสูงขึ้นแล้วทรงทำให้มันสมบูรณ์ 
{79:29} และทรงทำให้รัติกาลของมันมืดมัว และทรงนำแสงสว่างของมันออกมา 
{79:30} และหลังจากนั้นทรงบันดาลให้ธรณีเป็นพื้นราบเรียบ 
{79:31} และจากธรณีทรงนำน้ำและทุ่งหญ้าของมันออกมา 
{79:32} ส่วนเทือกเขานั้นทรงทำให้มันมั่นคง 
{79:33} ทั้งหมดนี้เป็นปัจจัยยังชีพสำหรับพวกเธอ และสำหรับปศุสัตว์ของพวกเธอ 
{79:34} ดังนั้นเมื่อความหายนะอันใหญ่หลวงได้เกิดขึ้น 
{79:35} เป็นวันที่มนุษย์จะนึกถึงสิ่งที่ตนได้ขวนขวายไว้ 
{79:36} และนรกหรือเปลวเพลิงจะถูกเผยให้แก่ผู้ที่มองมัน 
{79:37} ส่วนผู้ที่ละเมิดฝ่าฝืนนั้น 
{79:38} และเขาได้เลือกเอาการมีชีวิตอยู่ในโลกนี้ 
{79:39} ดังนั้นนรกหรือเปลวเพลิงก็จะเป็นที่พำนักของเขา 
{79:40} และส่วนผู้ที่หวาดหวั่นต่อการยืนเบื้องพระพักตร์พระเจ้าของตน และได้หน่วงเหนี่ยวจิตใจจากอารมณ์ 
{79:41} ดังนั้นสวนสวรรค์ก็จะเป็นที่พำนักของเขา 
{79:42} พวกเขาจะถามเธอถึงวันโลกาวินาศว่า "เมื่อใดเล่ามันจะเกิดขึ้น?" 
{79:43} ด้วยเหตุอันใดเล่า เธอจึงชอบกล่าวถึงมันนัก? 
{79:44} ยังพระเจ้าของเธอเท่านั้นคือจุดจบของมัน 
{79:45} อันที่จริง เธอเป็นแต่เพียงผู้ตักเตือน แก่คนที่หวาดหวั่นมันเท่านั้น 
{79:46} วันที่พวกเขาจะเห็นมันประหนึ่งว่า พวกเขาไม่ได้พำนักอยู่โลกนี้ เว้นแต่เพียงชั่วครู่หนึ่งของยามสนธยาหรือยามสายของมัน 
{80:1} เขาหน้าบึ้ง และผินหน้า 
{80:2} เพราะชายตาบอดนั้นมาหาเขา 
{80:3} และเธอรู้บ้างไหม บางทีเขามาเพื่อขัดเกลาจิตใจ 
{80:4} หรือเพื่อรับคําตักเตือน เพื่อที่คําตักเตือนนั้นจะเป็นประโยชน์แก่เขา 
{80:5} ส่วนผู้ที่พอเพียงแล้ว 
{80:6} เธอกลับต้อนรับ 
{80:7} ทั้ง ๆ ที่เธอไม่ต้องรับผิดชอบต่อการที่เขาไม่ขัดเกลา 
{80:8} ส่วนผู้ที่มาหาเธอด้วยความพยายาม 
{80:9} โดยที่เขามีความกลัวเกรง 
{80:10} เธอกลับเมินเฉยต่อเขา 
{80:11} ไม่ใช่เช่นนั้นดอก! แท้จริงมันเป็นข้อเตือนใจ 
{80:12} ดังนั้นผู้ใดประสงค์ ก็จงรำลึกถึงข้อเตือนใจนั้น 
{80:13} ซึ่งมีอยู่ในคัมภีร์อันทรงเกียรติ 
{80:14} ที่ได้รับการเทิดทูน ได้รับความบริสุทธิ์ 
{80:15} ด้วยมือของมะลาอิกะฮฺ 
{80:16} ผู้ทรงเกียรติ ทรงคุณธรรม 
{80:17} มนุษย์นั้นถูกสังหารเสียก็ดี! เขาช่างเนรคุณเสียนี่กระไร! 
{80:18} จากสิ่งใดเล่าพระองค์ทรงบังเกิดเขามา? 
{80:19} จากน้ำอสุจิหยดหนึ่ง พระองค์ทรงบังเกิดเขาขึ้นมา แล้วก็ทรงกําหนดสภาวะแก่เขา 
{80:20} แล้วพระองค์ก็ทรงปูทางให้สะดวกแก่เขา 
{80:21} ต่อมาพระองค์ทรงให้เขาตายไป แล้วทรงให้เขาลงหลุม 
{80:22} ครั้นเมื่อพระองค์ทรงประสงค์ก็ทรงชุบให้เขาฟื้นคืนชีพ 
{80:23} ไม่ใช่เช่นนั้นดอก! เขาไม่ได้ปฏิบัติในสิ่งที่พระองค์บัญชาเขา 
{80:24} มนุษย์จงพิจารณาดูอาหารของตนเถิด! 
{80:25} เราได้หลั่งน้ำฝนลงมามากมายนั้นอย่างใด 
{80:26} แล้วเราได้แยกแผ่นดินออกไป 
{80:27} และเราได้ให้เมล็ดพืชงอกเงยขึ้นจากในแผ่นดิน 
{80:28} และองุ่นและพืชผัก 
{80:29} และมะกอกและอินทผาลัม 
{80:30} และเรือกสวนที่หนาทึบ 
{80:31} และผลไม้และทุ่งหญ้า 
{80:32} ทั้งนี้เพื่อเป็นประโยชน์แก่พวกเธอและแก่สัตว์เลี้ยงของพวกเธอ 
{80:33} ครั้นเมื่อเสียงกัมปนาทมาถึง 
{80:34} วันที่ผู้คนจะหนีจากพี่น้องของตน 
{80:35} และจากมารดาและบิดาของตน 
{80:36} และจากภริยาและเหล่าบุตรของตน 
{80:37} พวกเขาแต่ละคนในวันนั้น ล้วนมีภาระยุ่งพอตัวอยู่แล้ว 
{80:38} หลายใบหน้าในวันนั้นแจ่มใส 
{80:39} หัวเราะร่าเริง 
{80:40} และหลายใบหน้าในวันนั้นมีฝุ่นจับ 
{80:41} ความความหม่นหมองปกคลุมมัน 
{80:42} ชนเหล่านั้นคือพวกปฏิเสธศรัทธาพวกประพฤติชั่ว 
{81:1} เมื่อดวงอาทิตย์ถูกม้วนดับแสงลง 
{81:2} และเมื่อบรรดาดวงดาวร่วงหล่นลงมากระจัดกระจาย 
{81:3} และเมื่อบรรดาภูเขาถูกเคลื่อนย้าย 
{81:4} และเมื่ออูฐท้องสิบเดือนถูกทอดทิ้ง 
{81:5} และเมื่อสัตว์เปรียวถูกต้อนมารวมกัน 
{81:6} และเมื่อทะเลลุกเป็นเพลิง 
{81:7} และเมื่อชีวิตทั้งหลายถูกจัดเป็นคู่ 
{81:8} และเมื่อทารกหญิงที่ถูกฝังทั้งเป็นนั้นถูกถาม 
{81:9} ด้วยความผิดอันใดเขาจึงถูกฆ่า 
{81:10} และเมื่อบันทึกทั้งหลายถูกกางแผ่ 
{81:11} และเมื่อฟ้าถูกเลิกออก 
{81:12} และเมื่อนรกถูกจุดให้ลุกสว่างจ้า 
{81:13} และเมื่อสวรรค์ถูกนำมาใกล้ 
{81:14} ทุกชีวิตย่อมรู้สิ่งที่ตนได้นำมา 
{81:15} ฉันขอสาบานด้วยดวงดาว 
{81:16} ที่โคจรลับดวง 
{81:17} ฉันขอสาบานด้วยราตรีเมื่อมันเหือดหาย 
{81:18} และด้วยรุ่งอรุณเมื่อมันสว่าง 
{81:19} แท้จริงอัลกุรอานนี้คือคําพูดของ(ญิบรีล)ทูตผู้ทรงเกียรติ 
{81:20} ผู้ทรงพลัง ผู้มีตําแหน่งสูงส่ง ณ พระเจ้าแห่งบัลลังก์ 
{81:21} เป็นที่เชื่อฟัง อีกทั้งเป็นผู้ซื่อสัตย์ 
{81:22} และสหายของพวกเธอนั้นไม่ใช่คนวิกลจริต 
{81:23} และโดยแน่นอน(มุหัมมัด)ได้เห็นเขา ณ ขอบฟ้าอันชัดแจ้ง 
{81:24} และเขาไม่ใช่เป็นผู้ปิดบังเรื่องเร้นลับ 
{81:25} และอัลกุรอานนี้ไม่ใช่คํากล่าวของชัยฏอนที่ถูกอเปหิ 
{81:26} แล้วพวกเธอจะไปทางไหนเล่า? 
{81:27} มันเพียงแต่เป็นข้อตักเตือนแก่สากลโลก 
{81:28} สำหรับบุคคลในหมู่พวกเธอ ที่ประสงค์จะอยู่ในทางอันเที่ยงตรง 
{81:29} และพวกเธอจะไม่สมประสงค์ เว้นแต่อัลลอฮฺพระเจ้าแห่งสากลโลกจะทรงประสงค์ 
{82:1} เมื่อฟ้าได้แตกแยกออก 
{82:2} และเมื่อเหล่าดวงดาวแตกสลาย 
{82:3} และเมื่อเหล่าทะเลเอ่อล้น 
{82:4} และเมื่อหลุมฝังศพถูกพลิกกลับ 
{82:5} ทุกชีวิตก็จะรู้สิ่งที่ตนได้กระทำไปก่อนแล้ว และสิ่งที่ได้กระทำภายหลัง 
{82:6} โอ้ มนุษย์! อะไรเล่าที่ล่อลวงเธอให้หันห่างจากพระเจ้าของเธอผู้ทรงเกื้อกูล? 
{82:7} พระผู้ทรงบังเกิดเธอ แล้วทรงทำให้เธอสมบูรณ์ แล้วก็ทรงทำให้เธอสมส่วน 
{82:8} ในรูปใดที่พระองค์ทรงประสงค์ ก็จะทรงประกอบเธอขึ้น 
{82:9} ไม่ใช่เช่นนั้นดอก! ทว่าพวกเธอกลับปฏิเสธวันแห่งการตอบแทน 
{82:10} แท้จริงแล้วพวกเธอก็มีผู้คุ้มกันรักษาอยู่ 
{82:11} ผู้ทรงเกียรติ ผู้บันทึก 
{82:12} พวกเขารู้ในสิ่งที่พวกเธอกระทำ 
{82:13} แท้จริงบรรดาผู้ทรงคุณธรรมนั้นจะอยู่ในความสุขสำราญ 
{82:14} และแท้จริงบรรดาคนพาลจะอยู่ในเพลิงนรกที่ลุกโชน 
{82:15} พวกเขาจะเข้าไปในนั้นในวันแห่งการตอบแทน 
{82:16} และพวกเขาจะไม่เป็นผู้ออกจากมันเลย 
{82:17} เธอรู้ไหมว่า วันแห่งการตอบแทนนั้นคืออะไร? 
{82:18} แล้วเธอรู้ไหมว่า วันแห่งการตอบแทนนั้นคืออะไร? 
{82:19} วันที่ชีวิตหนึ่งไม่มีสิทธิ์ที่จะช่วยเหลืออย่างใดแก่อีกชีวิตหนึ่งได้ และกิจการในวันนั้นเป็นสิทธิ์ของอัลลอฮฺ 
{83:1} ความหายนะจงประสบแก่บรรดาผู้โกงการตวงชั่ง 
{83:2} คือบรรดาผู้ที่เมื่อพวกเขาตวงเอาจากคนอื่น ก็ตวงเอาเต็มอัตรา 
{83:3} และเมื่อพวกเขาตวงหรือชั่งให้คนอื่นก็ทำให้พร่อง 
{83:4} ชนเหล่านั้นไม่ได้คิดบ้างหรือว่า พวกเขาจะถูกชุบให้ฟื้นคืนชีพ 
{83:5} สำหรับวันอันยิ่งใหญ่ 
{83:6} วันที่มนุษย์จะยืนเบื้องพระพักตร์ของพระเจ้าแห่งสากลโลก 
{83:7} ไม่ใช่เช่นนั้นดอก! แท้จริงบันทึกของบรรดาคนชั่วนั้นอยู่ในสิจญีน 
{83:8} เธอรู้ไหมว่าสิจญีนนั้นคืออะไร? 
{83:9} คือบันทึกที่ถูกจารึกไว้ 
{83:10} ความหายนะในวันนั้นจงประสบแก่บรรดาผู้ปฏิเสธ 
{83:11} คือบรรดาผู้ปฏิเสธวันแห่งการตอบแทน 
{83:12} และไม่มีผู้ใดปฏิเสธวันแห่งการตอบแทนนั้น นอกจากทุกคนที่ละเมิด ที่กระทำความผิด 
{83:13} เมื่อมีการอ่านบรรดาโองการของเราให้แก่เขา เขาจะกล่าวว่านี่คือบรรดานิยายของบรรพชน 
{83:14} หามิได้! ทว่าสิ่งที่พวกเขาได้ขวนขวายไว้นั้นเป็นสนิมเกาะหัวใจของพวกเขา 
{83:15} ไม่ใช่เช่นนั้นดอก! แท้จริงพวกเขาในวันนั้นจะถูกกั้นจากพระเจ้าของพวกตน 
{83:16} แล้วแท้จริงพวกเขาจะเข้าไปอยู่ในนรกที่มีเปลวเพลิงลุกโชน 
{83:17} แล้วจะมีเสียงกล่าวขึ้นว่า "นี่คือสิ่งที่พวกเธอได้เคยปฏิเสธมัน" 
{83:18} หามิได้! แท้จริงบันทึกของบรรดาผู้ทรงคุณธรรมอยู่ในอิลลียูน 
{83:19} เธอรู้ไหมว่าอิลลียูนคืออะไร? 
{83:20} คือบันทึกที่ถูกจารึกไว้ 
{83:21} ดูแลรักษาโดยบรรดาผู้ใกล้ชิด 
{83:22} แท้จริงบรรดาผู้ทรงคุณธรรมจะอยู่ในความสุขสำราญ 
{83:23} บนเตียงตั่ง พวกเขาจะมองดู 
{83:24} เธอจะรู้เห็นความสดชื่นแห่งความสุขสำราญบนใบหน้าของพวกเขา 
{83:25} พวกเขาจะได้รับการบริการด้วยเครื่องดื่มอันบริสุทธิ์ ซึ่งถูกผนึกไว้ 
{83:26} ผนึกของมันนั้นคือชะมดเชียง และในการนี้บรรดาผู้แข่งขัน จงแข่งขันกันเถิด 
{83:27} ส่วนผสมของมันนั้นมาจากตัสนีม 
{83:28} คือตาน้ำแห่งหนึ่ง ที่บรรดาผู้ใกล้ชิดใช้ดื่ม 
{83:29} แท้จริงบรรดาผู้กระทำผิดนั้นเคยหัวเราะเยาะบรรดาผู้ที่มีศรัทธา 
{83:30} และเมื่อบรรดาผู้ที่มีศรัทธาเดินผ่านพวกเขาไป พวกเขาจะหลิ่วตาเย้ยหยัน 
{83:31} และเมื่อพวกเขากลับไปยังพวกพ้องของพวกเขา พวกเขาก็กลับไปอย่างตลกคะนอง 
{83:32} และเมื่อพวกเขาเห็นศรัทธาชน พวกเขาก็กล่าวว่า "ชนเหล่านี้เป็นผู้หลงทางแน่นอน" 
{83:33} ทั้ง ๆ ที่พวกเขาไม่ได้ถูกส่งมาเพื่อเป็นผู้คุ้มครองศรัทธาชนเหล่านั้น 
{83:34} ดังนั้น วันนี้บรรดาผู้ที่มีศรัทธาก็จะหัวเราะเยาะพวกปฏิเสธศรัทธาบ้าง 
{83:35} บนเตียงตั่ง พวกเขาจะมอง 
{83:36} ชนไร้ศรัทธาจะได้รับการตอบแทนในสิ่งที่เคยปฏิบัติมานั้นไหม? 
{84:1} เมื่อฟ้าได้แตกแยกออก 
{84:2} และมันได้เชื่อฟังพระเจ้าของมัน และมันจําต้องกระทำเช่นนั้น 
{84:3} และเมื่อแผ่นดินถูกแผ่ให้กว้าง 
{84:4} และคายสิ่งที่อยู่ในมันออกมา และมันก็ว่างเปล่า 
{84:5} และมันได้เชื่อฟังพระเจ้าของมัน และมันจําต้องกระทำเช่นนั้น 
{84:6} โอ้ มนุษย์! แท้จริงเธอต้องพากเพียรไปสู่พระเจ้าของเธออย่างทรหดอดทน แล้วเธอจึงจะพบพระองค์ 
{84:7} อันผู้ที่ถูกยื่นบันทึกของเขาให้ทางเบื้องขวาของเขา 
{84:8} เขาก็จะถูกชําระสอบสวนอย่างง่ายดาย 
{84:9} และเขาจะกลับไปยังพรรคพวกของตนด้วยความปิติยินดี 
{84:10} ส่วนผู้ที่ถูกยื่นบันทึกของเขาให้ทางเบื้องหลังของเขา 
{84:11} เขาก็จะร้องเรียกหาความหายนะ 
{84:12} และเขาจะเข้าไปเผาไหม้ในเปลวเพลิง 
{84:13} แท้จริงเขาเคยร่าเริงอยู่กับพรรคพวกของตน 
{84:14} แท้จริงเขาคิดว่า เขาจะไม่หวนกลับมาอีกเป็นอันขาด 
{84:15} หามิได้! แท้จริงพระเจ้าของเขาทรงสอดส่องเขาอยู่เสมอ 
{84:16} ฉันขอยืนยันการสาบานด้วยแสงสนธยา 
{84:17} และด้วยราตรีและสิ่งที่มันปกคลุม 
{84:18} และด้วยจันทร์ยามบูรณมี 
{84:19} แน่นอนพวกเธอจะต้องขี่ชั้นหนึ่งเหนืออีกชั้นหนึ่ง 
{84:20} เหตุใดหรือพวกเขาจึงไม่มีศรัทธา? 
{84:21} และเมื่อมีการอ่านอัลกุรอานให้พวกเขาฟัง พวกเขาก็ไม่ก้มกราบ 
{84:22} ทว่าบรรดาผู้ที่ปฏิเสธศรัทธานั้นคัดค้าน 
{84:23} และอัลลอฮฺทรงรู้ดียิ่งในสิ่งที่พวกเขาปิดปังไว้ 
{84:24} ดังนั้นเธอจงแจ้งข่าวดีแก่พวกเขา ถึงการลงโทษอันเจ็บปวด 
{84:25} นอกจากบรรดาผู้ที่มีศรัทธาและกระทำคุณงามความดี พวกเขาจะได้รับรางวัลไม่สิ้นสุด 
{85:1} ขอสาบานด้วยฟ้าที่มีจักรราศี 
{85:2} และด้วยวันที่ถูกสัญญาไว้ 
{85:3} และด้วยสักขีพยานและที่ได้รับการเป็นสักขีพยาน 
{85:4} จงหายนะ บรรดาเจ้าของหลุม 
{85:5} สุมไฟเต็มไปด้วยเชื้อเพลิง 
{85:6} ขณะที่พวกเขานั่งอยู่ตรงหน้าไฟ 
{85:7} และพวกเขารู้เห็นเป็นพยานต่อสิ่งที่พวกเขากระทำกับบรรดาผู้ที่มีศรัทธา 
{85:8} และพวกเขาไม่ได้โกรธแค้นพวกเขาเหล่านั้น เว้นแต่เพียงเพราะว่าพวกเขาเหล่านั้นมีศรัทธาต่ออัลลอฮฺ พระผู้ทรงมีอํานาจ พระผู้ทรงเป็นที่สรรเสริญ 
{85:9} พระผู้ซึ่งกรรมสิทธิ์แห่งเหล่าชั้นฟ้าและแผ่นดินเป็นของพระองค์ และอัลลอฮฺนั้นทรงเป็นพยานต่อทุกสิ่ง 
{85:10} แท้จริงพวกที่ประหัตประหารบรรดาบุรุษผู้มีศรัทธาและบรรดาสตรีผู้มีศรัทธา แล้วพวกเขาไม่ได้สำนึกผิดนั้น พวกเขาจะได้รับการลงโทษแห่งนรกญะฮันนัม และพวกเขาจะได้รับการลงโทษแห่งการเผาไหม้ 
{85:11} แท้จริงบรรดาผู้ที่มีศรัทธาและประกอบคุณงามความดี พวกเขาจะได้รับเหล่าสวนสวรรค์ มีแม่น้ำลำธารไหลผ่านจากเบื้องล่างของมัน นั่นคือชัยชนะอันใหญ่หลวง 
{85:12} แท้จริงการลงโทษของพระเจ้าของเธอนั้นรุนแรงยิ่งนัก 
{85:13} แท้จริงพระองค์ทรงเริ่มบังเกิด และทรงนำกลับมา 
{85:14} และพระองค์คือพระผู้ทรงอภัยโทษ พระผู้ทรงรักใคร่ 
{85:15} เจ้าของพระบัลลังก์อันรุ่งโรจน์ 
{85:16} พระผู้ทรงกระทำอย่างเด็ดขาดตามที่พระองค์ทรงประสงค์ 
{85:17} เรื่องราวของไพร่พลมาถึงเธอแล้วใช่ไหม? 
{85:18} ของฟิรเอานฺและษะมูด 
{85:19} ทว่าบรรดาผู้ปฏิเสธศรัทธายังอยู่ในสภาพการคัดค้าน 
{85:20} และอัลลอฮฺทรงห้อมล้อมพวกเขาทุกด้าน 
{85:21} ทว่ามันคือกุรอานอันรุ่งโรจน์ 
{85:22} อยู่ในแผ่นจารึกที่ถูกพิทักษ์รักษา 
{86:1} ขอสาบานด้วยฟ้า และที่มาเยือนในยามวิกาล 
{86:2} เธอรู้ไหม สิ่งใดที่มาเยือนในยามวิกาล? 
{86:3} คือดาวที่มีประกายแสง 
{86:4} ไม่มีสักชีวิตเลย ที่ไร้ผู้พิทักษ์มัน 
{86:5} ดังนั้น มนุษย์จงพิจารณาดูเถิดว่า เขาถูกบังเกิดมาจากอะไร? 
{86:6} เขาถูกบังเกิดมาจากน้ำที่พุ่งออกมา 
{86:7} มันออกมาจากกระดูกสันหลัง และกระดูกหน้าอก 
{86:8} แท้จริง พระองค์ทรงสามารถแน่ ที่จะนำเขากลับคืนมา 
{86:9} วันที่สิ่งเร้นลับทั้งหลายจะถูกเปิดเผย 
{86:10} ดังนั้นเขาจะไม่มีพลังเลย และไม่มีผู้ช่วยเหลือเลย 
{86:11} ขอสาบานด้วยฟ้าที่หมุนเวียน 
{86:12} และแผ่นดินที่ปริออก 
{86:13} แท้จริง มันคือพจนารถที่จําแนก 
{86:14} และมันก็ไม่ใช่คำพูดขบขัน 
{86:15} แท้จริงพวกเขาวางอุบาย 
{86:16} และฉันก็วางอุบาย 
{86:17} ดังนั้นเธอจงผ่อนปรนให้บรรดาผู้ปฏิเสธศรัทธาเถิด ฉันก็จะผ่อนปรนให้แก่พวกเขาสักระยะ 
{87:1} จงแซ่ซ้องสดุดีพระนามแห่งพระเจ้าของเธอ พระผู้ทรงสูงส่งยิ่ง 
{87:2} ผู้ทรงสร้าง แล้วทรงทำให้สมบูรณ์ 
{87:3} และผู้ทรงกําหนดสภาวะ แล้วทรงชี้นำทาง 
{87:4} และผู้ทรงนำทุ่งหญ้าออกมา 
{87:5} แล้วทรงทำให้มันเหี่ยวแห้งดำคล้ำ 
{87:6} เราจะสอนให้เธออ่าน แล้วเธอจะไม่ลืม 
{87:7} เว้นแต่สิ่งที่อัลลอฮฺทรงประสงค์ แท้จริงพระองค์ทรงรอบรู้สิ่งที่เปิดเผย และสิ่งที่ซ่อนเร้น 
{87:8} และเราจะอำนวยความสะดวกแก่เธอ 
{87:9} ดังนั้นจงตักเตือนเถิด หากการตักเตือนนั้นมีประโยชน์ 
{87:10} ผู้ที่หวั่นเกรงจะรำลึก 
{87:11} และคนชั่วยิ่งจะหลีกเลี่ยงการตักเตือนนั้น 
{87:12} ซึ่งเขาจะเข้าไปเผาไหม้ในเพลิงกองใหญ่ 
{87:13} แล้วในนั้น เขาจะไม่ตายและจะไม่เป็น 
{87:14} แน่นอนผู้ที่ขัดเกลาตนเองย่อมบรรลุความสำเร็จ 
{87:15} และเขารำลึกถึงพระนามแห่งพระเจ้าของตน แล้วเขานมาซ 
{87:16} ทว่าพวกเธอเลือกเอาชีวิตทางโลก 
{87:17} ทั้ง ๆ ที่ปรโลกนั้นประเสริฐกว่าและจีรังกว่า 
{87:18} แท้จริงสิ่งนี้มีอยู่ในคัมภีร์บรรพกาล 
{87:19} คือคัมภีร์ของอิบรอฮีมและมูซา 
{88:1} ข่าวคราวแห่งภูมิที่ครอบงําได้มาถึงเธอแล้วไหม? 
{88:2} ในวันนั้นมีหลายใบหน้าที่เศร้าสลด 
{88:3} ที่ตรากตรำ เหนื่อยยาก 
{88:4} เข้าไปเผาไหม้ในเพลิงร้อน 
{88:5} จะถูกให้ดื่มจากน้ำพุที่ร้อนจัด 
{88:6} ไม่มีอาหารอื่น นอกจากต้นหนามแห้ง 
{88:7} มันจะไม่ทำให้อ้วน และไม่ทำให้หายหิว 
{88:8} ในวันนั้นมีหลายใบหน้าที่เบิกบาน 
{88:9} พึงพอใจเพราะการขวนขวายของตน 
{88:10} อยู่ในสวนสวรรค์อันสูงตระหง่าน 
{88:11} ในนั้นจะไม่ได้ยินเรื่องไร้สาระ 
{88:12} ในนั้นมีตาน้ำไหลริน 
{88:13} ในนั้นมีเตียงตั่งถูกยกสูงเด่น 
{88:14} และมีแก้วน้ำจัดวาง 
{88:15} และมีหมอนอิงเรียงราย 
{88:16} และมีพรมที่ลาด 
{88:17} พวกเขาไม่พิจารณาดูอูฐดอกหรือว่า มันถูกบังเกิดมาอย่างใด? 
{88:18} และท้องฟ้า มันถูกยกให้สูงขึ้นอย่างใด? 
{88:19} และภูเขา มันถูกปักตั้งไว้อย่างใด? 
{88:20} และแผ่นดิน มันถูกแผ่ลาดไว้อย่างใด? 
{88:21} ดังนั้นจงตักเตือนเถิด เพราะแท้จริงเธอเป็นเพียงผู้ตักเตือนเท่านั้น 
{88:22} เธอไม่ใช่ผู้บังคับพวกเขา 
{88:23} นอกจากผู้ที่ผินหลังให้และปฏิเสธศรัทธาเท่านั้น 
{88:24} อัลลอฮฺจะทรงลงโทษเขาซึ่งการลงโทษอันมหันต์ 
{88:25} แท้จริง ยังเราเท่านั้นคือการกลับคืนของพวกเขา 
{88:26} แล้วก็แท้จริงหน้าที่ของเรานั้นคือการชําระคดีพวกเขา 
{89:1} ขอสาบานด้วยรุ่งสาง 
{89:2} และด้วยเหล่าราตรีทั้งสิบ 
{89:3} และด้วยสิ่งที่เป็นคู่และที่เป็นคี่ 
{89:4} และด้วยรัติกาลยามมันผ่านพ้น 
{89:5} ในดังกล่าวนั้นเป็นการสาบานสำหรับผู้ที่มีปัญญาไม่ใช่หรือ? 
{89:6} เธอไม่เห็นดอกหรือว่า พระเจ้าของเธอทรงกระทำเช่นใดต่อพวกอาด 
{89:7} แห่งอิร่อม ที่มีเสาหินสูงตระหง่าน 
{89:8} ซึ่งไม่ได้มีการสร้างเยี่ยงนั้นในเมืองอื่น ๆ 
{89:9} และพวกษะมูดผู้สกัดหิน ณ หุบเขา 
{89:10} และฟิรเอานฺเจ้าแห่งเสาตรึง 
{89:11} บรรดาผู้ซึ่งละเมิดในบรรดาบ้านเมือง 
{89:12} แล้วก่อความเสียหายอย่างมากมายในบ้านเมืองเหล่านั้น 
{89:13} ดังนั้นพระเจ้าของเธอจึงกระหน่ำการลงโทษนานาชนิดบนพวกเขา 
{89:14} แท้จริงพระเจ้าของเธอนั้นทรงเฝ้าดูอย่างแน่นอน 
{89:15} ส่วนมนุษย์นั้น เมื่อพระเจ้าของเขาทรงทดสอบเขา โดยทรงให้เกียรติแก่เขาและทรงโปรดปรานเขา เขาก็จะกล่าวว่า "พระเจ้าของฉันทรงให้เกียรติแก่ฉัน" 
{89:16} แต่ครั้นพระองค์ทรงทดสอบเขาและทรงจำกัดปัจจัยยังชีพของเขา เขาก็จะกล่าวว่า "พระเจ้าของฉันทรงเหยียดหยามฉัน" 
{89:17} ไม่ใช่เช่นนั้นดอก! ทว่าพวกเธอไม่ได้ให้เกียรติแก่เด็กกําพร้าต่างหาก 
{89:18} และพวกเธอไม่ได้ส่งเสริมกันในการให้อาหารแก่คนยากจนขัดสน 
{89:19} และพวกเธอกินมรดกกันอย่างหมดเกลี้ยง 
{89:20} และพวกเธอรักทรัพย์สมบัติอย่างดื่มด่ำ 
{89:21} ไม่ใช่เช่นนั้นดอก! เมื่อแผ่นดินถูกทำให้สั่นสะเทือนเป็นผุยผง 
{89:22} และพระเจ้าของเธอเสด็จมาพร้อมทั้งมะลาอิกะฮฺเป็นแถว ๆ 
{89:23} และวันนั้นนรกญะฮันนัมจะถูกนำมาให้ปรากฏ ในวันนั้นมนุษย์จะรำลึกขึ้นมาได้ แต่การรำลึกนั้นจะมีผลแก่เขาได้อย่างใด? 
{89:24} เขาจะกล่าวว่า "โอ้ ถ้าฉันได้ทำความดีให้แก่ชีวิตของฉันก็คงดี!" 
{89:25} แล้วในวันนั้นไม่มีผู้ใดสักคนลงโทษเช่นการลงโทษของพระองค์ 
{89:26} และไม่มีผู้ใดสักคนผูกมัดเช่นการผูกมัดของพระองค์ 
{89:27} โอ้ ชีวิตที่สงบมั่น! 
{89:28} จงกลับมายังพระเจ้าของเธอด้วยความปิติยินดีและเป็นที่ปิติยินดีเถิด 
{89:29} แล้วจงเข้ามาอยู่ในหมู่บ่าวของฉัน 
{89:30} และจงเข้ามาอยู่ในสวนสวรรค์ของฉัน 
{90:1} ขอสาบานด้วยเมืองนี้ 
{90:2} และเธอนั้นเป็นผู้อาศัยอยู่ในเมืองนี้ 
{90:3} และขอสาบานด้วยผู้บังเกิดและผู้ถือกําเนิด 
{90:4} โดยแน่นอนเราได้บังเกิดมนุษย์มาเพื่อเผชิญความยากลําบาก 
{90:5} เขาคิดว่า ไม่มีผู้ใดสักคนจะมีอำนาจเหนือเขากระนั้นหรือ? 
{90:6} เขาจึงกล่าวว่า "ฉันได้ผลาญทรัพย์สมบัติมามากมายแล้ว" 
{90:7} เขาคิดว่า ไม่มีผู้ใดสักคนเห็นเขากระนั้นหรือ? 
{90:8} เราไม่ได้ทำดวงตาทั้งสองข้างให้แก่เขา 
{90:9} และลิ้นและริมฝีปากทั้งสองดอกหรือ? 
{90:10} และเราได้ชี้แนะทางชั่วดีแก่เขาอีกด้วยไม่ใช่หรือ? 
{90:11} ถึงกระนั้น เขาก็ยังไม่พากเพียรบนทางกันดาร 
{90:12} และเธอรู้ไหมว่า ทางกันดารคืออะไร? 
{90:13} คือการปล่อยทาส 
{90:14} หรือการให้อาหารในวันแห่งความหิวโหย 
{90:15} แก่เด็กกําพร้าที่เป็นญาติใกล้ชิด 
{90:16} หรือคนยากจนขัดสนที่มอมอยู่กับดิน 
{90:17} แล้วเขาได้อยู่ในหมู่ผู้มีศรัทธาและตักเตือนกันให้มีความอดทน และตักเตือนกันให้มีความเมตตา 
{90:18} ชนเหล่านี้คือพวกฝ่ายขวา 
{90:19} ส่วนบรรดาผู้ปฏิเสธศรัทธาต่อบรรดาสัญญาณของเรา พวกเขาคือพวกฝ่ายซ้าย 
{90:20} บนพวกเขานั้นมีเพลิงนรกครอบคลุมอยู่อย่างมิดชิด 
{91:1} ขอสาบานด้วยดวงอาทิตย์และแสงสว่างของมัน 
{91:2} และด้วยดวงจันทร์ยามโคจรตามหลังมัน 
{91:3} และด้วยทิวากาลยามเผยให้มันปรากฎ 
{91:4} และด้วยรัตติกาลยามปกคลุมมัน 
{91:5} และด้วยท้องนภาและผู้ที่สร้างมัน 
{91:6} และด้วยธรณีและผู้ที่แผ่มัน 
{91:7} และด้วยชีวิตและผู้ยังความสมบูรณ์แก่มัน 
{91:8} แล้วดลใจมันให้รู้ทางชั่วของมันและทางสำรวมของมัน 
{91:9} แน่นอนผู้ขัดเกลาจิตย่อมสำเร็จ 
{91:10} และแน่นอนผู้หมกมันย่อมล้มเหลว 
{91:11} พวกษะมูดได้ปฏิเสธด้วยการละเมิดขอบเขตของพวกเขา 
{91:12} เมื่อคนเลวทรามที่สุดของพวกเขาได้ถูกส่ง 
{91:13} แล้วศาสนทูตของอัลลอฮฺจึงกล่าวแก่พวกเขาว่า "(อย่าทำร้าย)อูฐของอัลลอฮฺ และ (อย่าขัดขวาง)การดื่มน้ำของมัน" 
{91:14} แต่พวกเขาก็ปฏิเสธต่อเขา แล้วพวกเขาก็ได้ฆ่ามัน ดังนั้นพระเจ้าของพวกเขาจึงได้ทำลายล้างพวกเขา เนื่องจากเพราะความผิดของพวกเขา แล้วพระองค์ทรงลงโทษพวกเขาอย่างถ้วนหน้ากัน 
{91:15} และพระองค์ไม่ทรงหวาดหวั่นต่อปั้นปลายของพวกนั้น 
{92:1} ขอสาบานด้วยราตรีเมื่อมันปกคลุม 
{92:2} และด้วยทิวาเมื่อมันสว่างไสว 
{92:3} และด้วยผู้ทรงบังเกิดเพศชายและเพศหญิง 
{92:4} แท้จริงการงานของพวกเธอนั้นย่อมแตกต่างกันอย่างแน่นอน 
{92:5} ส่วนผู้ที่บริจาคและยำเกรง 
{92:6} และเชื่อมั่นในสิ่งที่ดี 
{92:7} เราก็จะอำนวยให้เขาพบกับความสะดวก 
{92:8} และส่วนผู้ที่ตระหนี่และถือดี 
{92:9} และปฏิเสธสิ่งที่ดีงาม 
{92:10} เราก็จะอำนวยให้เขาพบกับความลําบาก 
{92:11} และทรัพย์สมบัติของเขาจะไม่อํานวยประโยชน์แก่เขาได้ เมื่อเขาสิ้นชีพ 
{92:12} แท้จริงหน้าที่ของเรานั้นคือให้การชี้แนะทาง 
{92:13} และแท้จริงปรโลกและโลกนี้เป็นของเรา 
{92:14} ดังนั้นฉันได้เตือนพวกเธอถึงเพลิงที่ลุกโชน 
{92:15} ไม่มีผู้ใดจะเข้าไปเผาไหม้ในมัน นอกจากคนเลวทรามยิ่ง 
{92:16} คือผู้ที่ปฏิเสธและผินหลังให้ 
{92:17} ส่วนผู้ที่ยำเกรงยิ่งนั้น จะถูกทำให้ห่างไกลจากมัน 
{92:18} ซึ่งเขาบริจาคทรัพย์สินของตนเพื่อขัดเกลาตนเอง 
{92:19} ไม่มีผู้ใดสักคนที่จะต้องติดหนี้บุญคุณเขา 
{92:20} เพียงเพื่อแสวงความโปรดปรานจากพระเจ้าของตน พระผู้ทรงสูงส่งที่สุด 
{92:21} และเขาก็จะพึงพอใจ 
{93:1} ขอสาบานด้วยยามสาย 
{93:2} และด้วยเวลาราตรีเมื่อมันมืดและสงัดเงียบ 
{93:3} พระเจ้าของเธอไม่ได้ทรงทอดทิ้งเธอ และไม่ได้ทรงโกรธเคืองเธอ 
{93:4} และแน่นอนเบื้องปลายเป็นการดียิ่งแก่เธอกว่าเบื้องต้น 
{93:5} และแน่นอนพระเจ้าของเธอจะให้แก่เธอ แล้วเธอจะพอใจ 
{93:6} พระองค์ไม่ได้ทรงพบเธอเป็นกําพร้า แล้วทรงให้ที่พึ่งดอกหรือ? 
{93:7} และทรงพบเธอหลง แล้วก็ทรงชี้นำทางดอกหรือ? 
{93:8} และทรงพบเธอเป็นผู้ขัดสน แล้วทรงให้มั่งคั่งดอกหรือ? 
{93:9} ดังนั้นเด็กกําพร้านั้น เธอก็อย่าข่มเหง 
{93:10} และผู้เอ่ยขอนั้น เธอก็อย่าตวาดขับไล่ 
{93:11} และความโปรดปรานแห่งพระเจ้าของเธอนั้น เธอก็จงแสดงออก 
{94:1} เราไม่ได้เปิดดวงอกของเธอแก่เธอดอกหรือ? 
{94:2} และเราได้ปลดเปลื้องภาระหนักของเธอออกจากเธอ 
{94:3} ซึ่งเป็นภาระหนักอึ้งบนหลังของเธอ 
{94:4} และเราได้จรรโลงการกล่าวถึงเธอให้แก่เธอ 
{94:5} ฉะนั้นแท้จริงหลังจากความยากลําบากก็จะมีความง่าย 
{94:6} แท้จริงหลังจากความยากลําบากก็จะมีความง่าย 
{94:7} ดังนั้นเมื่อเธอเสร็จสิ้นแล้ว ก็จงเริ่มใหม่ 
{94:8} และยังพระเจ้าของเธอเท่านั้น เธอจงมุ่งปรารถนา 
{95:1} ขอสาบานด้วยต้นมะเดื่อและต้นมะกอก 
{95:2} และด้วยภูเขาซีนีน 
{95:3} และด้วยเมืองนี้ที่ปลอดภัย 
{95:4} โดยแน่นอนเราได้บังเกิดมนุษย์มาในรูปแบบที่สวยงามยิ่ง 
{95:5} แล้วเราได้นำเขากลับสู่สภาพที่ตกต่ำที่สุด 
{95:6} นอกจากบรรดาผู้ที่มีศรัทธาและประกอบสิ่งดีงามทั้งหลาย โดยที่พวกเขาจะได้รับรางวัลอย่างไม่มีที่สิ้นสุด 
{95:7} ดังนั้นเหตุใดเล่า เขาจึงยังปฏิเสธเธอเกี่ยวกับการตอบแทน? 
{95:8} ไม่ใช่อัลลอฮฺดอกหรือ ที่ทรงเป็นผู้พิพากษาที่ดีที่สุดในเหล่าผู้พิพากษาทั้งหลาย? 
{96:1} จงอ่าน ด้วยพระนามแห่งพระเจ้าของเธอ พระผู้ทรงบังเกิด 
{96:2} ทรงบังเกิดมนุษย์จากก้อนโลหิต 
{96:3} จงอ่านเถิด และพระเจ้าของเธอนั้น พระผู้ทรงใจบุญยิ่ง 
{96:4} พระผู้ทรงสอนการใช้ปากกา 
{96:5} พระผู้ทรงสอนมนุษย์ในสิ่งที่เขาไม่รู้ 
{96:6} ไม่ใช่เช่นนั้นดอก! แท้จริงมนุษย์นั้น ย่อมจะละเมิดขอบเขต 
{96:7} เนื่องเพราะเขาคิดว่า เขาอิสระแล้ว 
{96:8} แท้จริงยังพระเจ้าของเธอเท่านั้นคือการกลับคืน 
{96:9} เธอเห็นแล้วใช่ไหม? ผู้ที่ขัดขวาง 
{96:10} บ่าวคนหนึ่ง เมื่อเขานมาซ 
{96:11} เธอเห็นแล้วใช่ไหม? หากบ่าวผู้นั้นอยู่บนทางนำ 
{96:12} หรือสั่งสอนให้ผู้คนมีความยำเกรง 
{96:13} เธอเห็นแล้วใช่ไหม? หากเขาปฏิเสธ และผินหลังให้ 
{96:14} เขาไม่รู้หรือว่า อัลลอฮฺนั้นทรงเห็น 
{96:15} ไม่ใช่เช่นนั้นดอก! ถ้าเขายังไม่หยุดยั้ง เราจะจิกเขาที่หน้าผากอย่างแน่นอน 
{96:16} หน้าผากที่โกหกที่ประพฤติชั่ว 
{96:17} แล้วให้เขาเรียกสมาคมของตน 
{96:18} เราก็จะเรียกซะบานิยะฮฺ 
{96:19} ไม่ใช่เช่นนั้นดอก! เธออย่าได้เชื่อฟังเขา แต่จงกราบ และจงเข้าใกล้ 
{97:1} แท้จริงเราได้ประทานอัลกุรอานลงมาในราตรีอัลก็อดรฺ 
{97:2} และเธอรู้ไหม ว่าราตรีอัลก็อดรฺนั้นคืออะไร? 
{97:3} ราตรีอัลก็อดรฺนั้นประเสริฐยิ่งกว่าหนึ่งพันเดือน 
{97:4} บรรดามะลาอิกะฮฺและวิญญาณนั้นทยอยลงมาในราตรีนั้น โดยพระอนุมัติแห่งพระเจ้าของพวกเขาเนื่องจากกิจการทุกสิ่ง 
{97:5} ราตรีนั้นมีความศานติจนกระทั่งรุ่งสาง 
{98:1} บรรดาผู้ปฏิเสธศรัทธาในหมู่ชาวคัมภีร์และเหล่าผู้ตั้งภาคีนั้นจะไม่ละทิ้ง(ความเชื่อของพวกตน) จนกว่าจะได้มีหลักฐานอันชัดแจ้งมายังพวกเขา 
{98:2} คือศาสนทูตคนหนึ่งจากอัลลอฮฺเพื่ออ่านคัมภีร์อันบริสุทธิ์ 
{98:3} ในคัมภีร์นั้นมีบัญญัติอันเที่ยงตรง 
{98:4} และบรรดาผู้ที่ได้รับคัมภีร์นั้นไม่ได้แตกแยกกัน เว้นแต่หลังจากที่ได้มีหลักฐานอันชัดแจ้งมายังพวกเขาแล้ว 
{98:5} และพวกเขาไม่ได้ถูกบัญชาให้กระทำอื่นใด นอกจากเพื่อเคารพสักการะอัลลอฮฺเป็นผู้มีเจตนาบริสุทธิ์ในการภักดีต่อพระองค์ เป็นผู้อยู่ในแนวทางที่เที่ยงตรง และดํารงการนมาซ และชําระซะกาต และนั่นแหละคือศาสนาอันเที่ยงธรรม 
{98:6} แท้จริงบรรดาผู้ปฏิเสธศรัทธาในหมู่ชาวคัมภีร์และเหล่าผู้ตั้งภาคีนั้นจะอยู่ในนรกญะฮันนัม เป็นอมตะอยู่ในนั้น ชนเหล่านั้น พวกเขาเป็นมนุษย์ที่ชั่วช้ายิ่ง 
{98:7} แท้จริงบรรดาผู้ที่มีศรัทธาและประกอบคุณงามความดี ชนเหล่านั้น พวกเขาเป็นมนุษย์ที่ประเสริฐยิ่ง 
{98:8} การตอบแทนของพวกเขา ณ ที่พระเจ้าของพวกเขาคือบรรดาสวนสวรรค์แห่งอะดัน มีแม่น้ำลำธารไหลผ่านจากเบื้องล่างของมัน พวกเขาเป็นอมตะอยู่ในนั้น อัลลอฮฺทรงปิติต่อพวกเขา และพวกเขาก็ยินดีในพระองค์ นั่นคือ(การตอบแทน)สำหรับผู้ที่กลัวเกรงพระเจ้าของพวกตน 
{99:1} เมื่อแผ่นดินสะเทือนไหวด้วยการไหวของมัน 
{99:2} และแผ่นดินได้ระบายของหนักของมันออกมา 
{99:3} และมนุษย์จะกล่าวว่า "เกิดอะไรขึ้นกับมันเล่า?" 
{99:4} ในวันนั้นมันจะบอกข่าวคราวของมัน 
{99:5} ว่า พระเจ้าของเธอได้ทรงเปิดเผยสำแดงแก่มัน 
{99:6} ในวันนั้นเหล่ามนุษย์จะออกมาเป็นหมู่เหล่า เพื่อจะได้มีการแสดงให้พวกเขาเห็นการงานของตน 
{99:7} ดังนั้นผู้ใดกระทำความดีหนักเท่าผงธุลี เขาก็จะเห็นมัน 
{99:8} ส่วนผู้ใดกระทำความชั่วหนักเท่าผงธุลี เขาก็จะเห็นมัน 
{100:1} ขอสาบานด้วยเหล่าม้าที่วิ่งหอบ 
{100:2} แล้วด้วยเหล่าม้าที่มีประกายไฟออกจากกีบเท้า 
{100:3} แล้วด้วยเหล่าม้าที่จู่โจมศัตรูในยามอรุณ 
{100:4} แล้วพวกมันนั้นได้ทำให้ฝุ่นตลบฟุ้งด้วยการห้อ 
{100:5} แล้วพวกมันได้บุกเข้าเข้าท่ามกลางหมู่ศัตรูในยามนั้น 
{100:6} แท้จริงมนุษย์เป็นผู้เนรคุณต่อพระเจ้าของตน 
{100:7} และแท้จริงเขาได้เป็นพยานต่อการนั้นอย่างแน่นอน 
{100:8} และแท้จริงเขารุนแรงยิ่งนักในความรักหวงแหนต่อทรัพย์สมบัติ 
{100:9} เขาไม่รู้ดอกหรือว่า เมื่อสิ่งที่อยู่ในหลุมฝังศพถูกชุบให้ฟื้นขึ้นมา 
{100:10} และสิ่งที่อยู่ในหัวอกถูกเผยออก 
{100:11} แท้จริงพระเจ้าของพวกเขาในวันนั้น ทรงตระหนักในพวกเขาอย่างแน่นอน 
{101:1} อัลกอริอะฮฺ 
{101:2} อัลกอริอะฮฺนั้นคืออะไร? 
{101:3} และเธอรู้ไหม ว่าอัลกอริอะฮฺนั้นคืออะไร? 
{101:4} คือวันที่เหล่ามนุษย์จะเป็นเช่นแมลงเม่าที่บินว่อน 
{101:5} และบรรดาภูเขาจะเป็นเช่นขนสัตว์ที่ปลิวว่อน 
{101:6} ส่วนผู้ที่ตราชูของเขาหนัก 
{101:7} เขาก็จะอยู่ในการมีชีวิตที่ผาสุก 
{101:8} และส่วนผู้ที่ตราชูของเขาเบา 
{101:9} ที่พำนักของเขาก็คือฮาวิยะฮฺ 
{101:10} และเธอรู้ไหม ว่าฮาวิยะฮฺ คืออะไร? 
{101:11} คือเพลิงอันร้อนแรง 
{102:1} การแข่งขันกันในความมาก(ของทรัพย์สมบัติและบุตรหลาน) ได้ทำให้พวกเธอเพลิดเพลิน 
{102:2} จนกระทั่งพวกเธอเองเยือนหลุมฝังศพ 
{102:3} ไม่ใช่เช่นนั้นดอก! พวกเธอจะได้รู้ 
{102:4} แล้วไม่ใช่เช่นนั้นดอก! พวกเธอจะได้รู้ 
{102:5} ไม่ใช่เช่นนั้นดอก! ถ้าพวกเธอได้รู้อย่างประจักษ์แจ้ง 
{102:6} พวกเธอจะต้องได้เห็นเพลิงที่ลุกโชน 
{102:7} แล้วพวกเธอจะต้องได้เห็นมันอย่างประจักษ์ตา 
{102:8} แล้วในวันนั้นพวกเธอจะถูกสอบถามเกี่ยวกับความสุขสำราญนี้ 
{103:1} ขอสาบานด้วยกาลเวลา 
{103:2} แท้จริงมนุษย์นั้นอยู่ในความสูญเสีย 
{103:3} นอกจากบรรดาผู้ที่มีศรัทธา และกระทำคุณงามความดี และตักเตือนซึ่งกันและกันในสิ่งที่เป็นสัจธรรม และตักเตือนซึ่งกันและกันให้มีความอดทน 
{104:1} ความหายนะจงประสบแก่ทุกคน ผู้นินทาและผู้ใส่ร้ายผู้อื่น 
{104:2} ซึ่งเขาสะสมทรัพย์สมบัติ และหมั่นนับมันอยู่เสมอ 
{104:3} เขาคิดว่าทรัพย์สมบัติของตนนั้นจะทำให้เขาอยู่ได้นิรันดร์ 
{104:4} ไม่ดอก เขาจะต้องถูกโยนลงไปในอัลหุฏ็อมะฮฺแน่ 
{104:5} เธอรู้ไหมว่า อัลหุฏ็อมะฮฺนั้นคืออะไร? 
{104:6} คือเพลิงของอัลลอฮฺที่ถูกจุดให้ลุกโชน 
{104:7} ซึ่งมันจะลุกไหม้เข้าไปในหัวใจ 
{104:8} แท้จริงมันจะลุกไหม้คลุมบนพวกเขาอย่างมิดชิด 
{104:9} อยู่ในสภาพของเสาสูงชะลูด 
{105:1} เธอไม่เห็นดอกหรือ ว่าพระเจ้าของเธอได้ทรงทำเช่นใดกับบรรดาเจ้าของช้าง? 
{105:2} พระองค์ไม่ได้ทรงทำให้อุบายของพวกเขาสูญสิ้นดอกหรือ? 
{105:3} และได้ทรงส่งวิหคเป็นฝูง ๆ ลงมาบนพวกเขา 
{105:4} พวกมันได้ขว้างพวกเขาด้วยก้อนหินแกร่ง 
{105:5} แล้วทรงทำให้พวกเขาเป็นเช่นฟางที่ถูกกัดกิน 
{106:1} เพื่อให้เกิดความสนิทสนมอบอุ่นใจแก่กุเรช 
{106:2} ให้เกิดความสนิทสนมอบอุ่นใจแก่พวกเขาในการเดินทางในเหมันตฤดูและคิมหันตฤดู 
{106:3} ดังนั้น พวกเขาจงเคารพสักการะพระเจ้าแห่งบ้านหลังนี้เถิด 
{106:4} พระผู้ทรงให้อาหารแก่พวกเขาให้พ้นจากความหิว และทรงคุ้มครองพวกเขาให้พ้นจากความหวาดกลัว 
{107:1} เธอเห็นแล้วใช่ไหม ผู้ที่ปฏิเสธต่อการตัดสิน(ในปรโลก)? 
{107:2} นั่นก็คือผู้ที่ขับไล่ไสส่งเด็กกําพร้า 
{107:3} และไม่สนับสนุนในการให้อาหารแก่ผู้ขัดสน 
{107:4} ความหายนะก็จงประสบแก่บรรดาผู้นมาซ 
{107:5} ซึ่งละเลยต่อการนมาซของพวกตน 
{107:6} บรรดาผู้ซึ่งโอ้อวดกัน 
{107:7} และหวงแหนอุปกรณ์เครื่องใช้ 
{108:1} แท้จริงเราได้ประทานความดีอันมากมายแก่เธอแล้ว 
{108:2} ดังนั้นเธอจงนมาซเพื่อพระเจ้าของเธอ และจงเชือดสัตว์พลี 
{108:3} แท้จริงศัตรูของเธอนั้น เขาต่างหากเป็นผู้สูญพันธ์ 
{109:1} จงกล่าวเถิด "โอ้ บรรดาผู้ปฏิเสธศรัทธา!" 
{109:2} "ฉันจะไม่เคารพสักการะสิ่งที่พวกเธอเคารพสักการะ" 
{109:3} ”และพวกเธอก็ไม่ใช่เป็นผู้เคารพสักการะ(พระเจ้า) ที่ฉันเคารพสักการะ" 
{109:4} "และฉันก็ไม่ใช่เป็นผู้เคารพสักการะสิ่งที่พวกเธอเคารพสักการะ" 
{109:5} ”และพวกเธอก็ไม่ใช่เป็นผู้เคารพสักการะ(พระเจ้า) ที่ฉันเคารพสักการะ" 
{109:6} "พวกเธอมีศาสนาของพวกเธอ และฉันก็มีศาสนาของฉัน" 
{110:1} เมื่อใดที่ชัยชนะแห่งอัลลอฮฺและการพิชิตได้มาถึง 
{110:2} และเธอได้เห็นผู้คนเข้าในศาสนาของอัลลอฮฺเป็นหมู่เหล่า 
{110:3} ก็จงสดุดีพระพิสุทธิคุณด้วยการสรรเสริญพระเจ้าของเธอ และจงขออภัยโทษต่อพระองค์เถิด แท้จริงพระองค์นั้นเป็นพระผู้ทรงอภัยโทษเสมอ 
{111:1} มือทั้งสองของอะบูละฮับจงพินาศ และเขาก็พินาศแล้ว 
{111:2} ทรัพย์สมบัติของเขา และสิ่งที่เขาได้ขวนขวายเอาไว้นั้น ไม่ได้อํานวยประโยชน์แก่เขาเลย 
{111:3} เขาจะเข้าไปเผาไหม้ในนรกที่มีเพลิงลุกโชน 
{111:4} ทั้งภริยาของเขาด้วย นางเป็นผู้แบกฟืน 
{111:5} ที่คอของนางมีเชือกถักด้วยใยอินทผาลัม 
{112:1} จงกล่าวเถิด "พระองค์คืออัลลอฮฺ พระผู้ทรงเอกะ" 
{112:2} "อัลลอฮฺนั้นทรงอิสระ" 
{112:3} "พระองค์ไม่ทรงประสูติบุตร และไม่ทรงถูกประสูติ" 
{112:4} "และไม่มีผู้ใดเสมอเหมือนพระองค์" 
{113:1} จงกล่าวเถิด "ข้าฯขอความคุ้มครองจากพระเจ้าแห่งรุ่งอรุณ" 
{113:2} "ให้พ้นจากความชั่วร้ายของสิ่งที่พระองค์ได้ทรงบันดาลขึ้น" 
{113:3} "และจากความชั่วร้ายแห่งความมืดของรัติกาลเมื่อมันแผ่คลุม" 
{113:4} "และจากความชั่วร้ายของบรรดาผู้เสกเป่าปมเงื่อน" 
{113:5} "และจากความชั่วร้ายของผู้อิจฉาเมื่อเขาอิจฉา" 
{114:1} จงกล่าวเถิด "ข้าฯขอความคุ้มครองจากพระเจ้าแห่งมวลมนุษย์" 
{114:2} "พระราชาแห่งมวลมนุษย์" 
{114:3} "พระผู้เป็นเจ้าแห่งมวลมนุษย์" 
{114:4} "ให้พ้นจากความชั่วร้าย ของผู้กระซิบกระซาบที่หลอกล่อ" 
{114:5} "ที่กระซิบกระซาบในหัวอกของมวลมนุษย์" 
{114:6} "จากหมู่ญินและมวลมนุษย์" 


# ๏==================================================================๛ 
# ๏==================================================================๛ 
#                                            Table of Contents: สารบัญ 
# 1. ซูเราะฮฺ อัลฟาติหะฮฺ (อารัมภบท) 
# 2. ซูเราะฮฺ อัลบะก็อเราะฮฺ (บท โค) 
# 3. ซูเราะฮฺ อาลิอิมรอน (บท วงศ์วานของอิมรอน) 
# 4. ซูเราะฮฺ อันนิสาอ์ (บท เหล่าสตรี) 
# 5. ซูเราะฮฺ อัลมาอิดะฮฺ (บท สำรับอาหาร) 
# 6. ซูเราะฮฺ อัลอันอาม (บท ปศุสัตว์) 
# 7. ซูเราะฮฺ อัลอะอฺรอฟ (บท ยอดกำแพง) 
# 8. ซูเราะฮฺ อัลอันฟาล (บท ทรัพย์เชลย) 
# 9. ซูเราะฮฺ อัตเตาบะฮฺ (บท การสำนึกผิด) 
# 10. ซูเราะฮฺ ยูนุส (บท นบียูนุส) 
# 11. ซูเราะฮฺ ฮูด (บท นบีฮูด) 
# 12. ซูเราะฮฺ ยูสุฟ (บท นบียูสุฟ) 
# 13. ซูเราะฮฺ อัรเราะอฺดุ (บท ฟ้าลั่น) 
# 14. ซูเราะฮฺ อิบรอฮีม (บท นบีอิบรอฮีม) 
# 15. ซูเราะฮฺ อัลหิจญ์รุ (บท นครหิจญ์รุ) 
# 16. ซูเราะฮฺ อันนะหฺลิ (บท ผึ้ง) 
# 17. ซูเราะฮฺ อัลอิสรออ์ (บท การเดินทางในยามราตรี) 
# 18. ซูเราะฮฺ อัลกะฮฺฟิ (บท ถํ้า) 
# 19. ซูเราะฮฺ มัรยัม (บท นางมัรยัม) 
# 20. ซูเราะฮฺ ฏอฮา (บท ฏอฮา) 
# 21. ซูเราะฮฺ อัลอันบิยาอ์ (บท เหล่าศาสดา) 
# 22. ซูเราะฮฺ อัลหัจญ์ (บท หัจญ์) 
# 23. ซูเราะฮฺ อัลมุอ์มินูน (บท ศรัทธาชน) 
# 24. ซูเราะฮฺ อันนูร (บท รัศมี) 
# 25. ซูเราะฮฺ อัลฟุรกอน (บท มาตรการจำแนกข้อเท็จจริง) 
# 26. ซูเราะฮฺ อัชชุอะรออ์ (บท เหล่ากวี) 
# 27. ซูเราะฮฺ อันนัมลฺ (บท มด) 
# 28. ซูเราะฮฺ อัลก็อศ็อศ (บท พงศาวดาร) 
# 29. ซูเราะฮฺ อัลอันกะบูต (บท แมงมุม) 
# 30. ซูเราะฮฺ อัรรูม (บท โรมัน) 
# 31. ซูเราะฮฺ ลุกมาน (บท ลุกมาน) 
# 32. ซูเราะฮฺ อัสสัจญ์ดะฮฺ (การก้มกราบ) 
# 33. ซูเราะฮฺ อัลอะหฺซาบ (บท แนวร่วม) 
# 34. ซูเราะฮฺ สะบะอ์ (บท นครสะบะอ์) 
# 35. ซูเราะฮฺ ฟาฏิร (บท พระผู้ทรงสร้าง) 
# 36. ซูเราะฮฺ ยาซีน (บท ยาซีน) 
# 37. ซูเราะฮฺ อัศศอฟฟาต (บท เหล่าผู้เรียงแถวตามลำดับ) 
# 38. ซูเราะฮฺ ศอด (บท ศอด) 
# 39. ซูเราะฮฺ อัซซุมัร (บท กลุ่ม) 
# 40. ซูเราะฮฺ ฆอฟิร (บท พระผู้ทรงอภัยในบาป) หรือ ซูเราะฮฺ อัลมุอ์มิน (บท พระผู้ทรงประทานสันติ) 
# 41. ซูเราะฮฺ ฟุศศิลัต (บท ได้รับการอธิบายอย่างละเอียด) 
# 42. ซูเราะฮฺ อัชชูรอ (บท การปรึกษาหารือ) 
# 43. ซูเราะฮฺ อัซซุครุฟ (บท เครื่องประดับทองคำ) 
# 44. ซูเราะฮฺ อัดดุคอน (บท ควัน) 
# 45. ซูเราะฮฺ อัลญาษิยะฮฺ (บท ผู้คุกเข่า) 
# 46. ซูเราะฮฺ อัลอะหฺกอฟ (บท เมืองอะหฺกอฟ) 
# 47. ซูเราะฮฺ มุฮัมมัด (บท มุฮัมมัด) 
# 48. ซูเราะฮฺ อัลฟัตหฺ (บท ชัยชนะ) 
# 49. ซูเราะฮฺ อัลหุ รอต (บท ห้องหับ) 
# 50. ซูเราะฮฺ กอฟ (บท กอฟ) 
# 51. ซูเราะฮฺ อัซซาริยาต (บท สายลมปลิวพัด) 
# 52. ซูเราะฮฺ อัฏฏูรฺ (บท ภูเขาตูรฺ) 
# 53. ซูเราะฮฺ อันนัจญ์มฺ (บท ดวงดาว) 
# 54. ซูเราะฮฺ อัลก็อมัร (บท ดวงจันทร์) 
# 55. ซูเราะฮฺ อัรเราะฮฺมาน (บท พระผู้ทรงเมตตายิ่ง) 
# 56. ซูเราะฮฺ อัลวากิอะฮฺ (บท เหตุการณ์) 
# 57. ซูเราะฮฺ อัลฮะดีด (บท เหล็ก) 
# 58. ซูเราะฮฺ อัลมุญาดิละฮฺ (บท สตรีผู้โต้แย้ง) 
# 59. ซูเราะฮฺ อัลฮัชรฺ (บท การชุมนุม) 
# 60. ซูเราะฮฺ อัลมุมตะฮะนะฮฺ (บท สตรีผู้ถูกทดสอบ) 
# 61. ซูเราะฮฺ อัศศ็อฟ (บท แถว) 
# 62. ซูเราะฮฺ อัล มุอะฮฺ (บท วันศุกร์) 
# 63. ซูเราะฮฺ อัลมุนาฟิกูน (บท บรรดาคนสับปลับ) 
# 64. ซูเราะฮฺ อัตตะฆอบุน (บท ความสำเร็จ) 
# 65. ซูเราะฮฺ อัฎฏ็อลาก (บท การหย่า) 
# 66. ซูเราะฮฺ อัตตะหฺรีม (บท การบัญญัติห้าม) 
# 67. ซูเราะฮฺ อัลมุลกฺ (บท อำนาจ) 
# 68. ซูเราะฮฺ อัลก็อลัม (บท ปากกา) 
# 69. ซูเราะฮฺ อัลหากเกาะฮฺ (บท สิ่งที่จะต้องเกิดขึ้นอย่างแน่นอน) 
# 70. ซูเราะฮฺ อัลมะอาริจญ์ (บท เหล่าทางขึ้นสู่เบื้องสูง) 
# 71. ซูเราะฮฺ นูหฺ (บท นบีนูหฺ) 
# 72. ซูเราะฮฺ อัลญิน (บท ญิน) 
# 73. ซูเราะฮฺ อัลมุซซัมมิล (บท ผู้คลุมกาย) 
# 74. ซูเราะฮฺ อัลมุดดัษษิร (บท ผู้ห่มกาย) 
# 75. ซูเราะฮฺ อัลกิยามะฮฺ (บท การฟื้นคืนชีพ) 
# 76. ซูเราะฮฺ อัลอินซาน (บท มนุษย์) 
# 77. ซูเราะฮฺ อัลมุรสะลาต (บท สายลม) 
# 78. ซูเราะฮฺ อันนะบะอ์ (บท ข่าว) 
# 79. ซูเราะฮฺ อันนาซิอาต (บท ผู้ฉุดกระชาก) 
# 80. ซูเราะฮฺ อะบะสะ (บท หน้าบึ้ง) 
# 81. ซูเราะฮฺ อัตตักวีร (บท การม้วน) 
# 82. ซูเราะฮฺ อัลอินฟิฏอร (บท การแตกแยกออก) 
# 83. ซูเราะฮฺ อัลมุฏ็อฟฟิฟีน (บท เหล่าผู้โกงการตวงชั่ง) 
# 84. ซูเราะฮฺ อัลอินชิกอก (บท การแตกแยกออก) 
# 85. ซูเราะฮฺ อัลบุรูจญ์ (บท จักรราศี) 
# 86. ซูเราะฮฺ อัฏฏอริก (บท ที่มาเยือนในยามวิกาล) 
# 87. ซูเราะฮฺ อัลอะอฺลา (บท พระผู้ทรงสูงสุดยิ่ง) 
# 88. ซูเราะฮฺ อัลฆอชิยะฮฺ (บท ภูมิที่ครอบงำ) 
# 89. ซูเราะฮฺ อัลฟัจญ์รฺ (บท รุ่งสาง) 
# 90. ซูเราะฮฺ อัลบะลัด (บท เมือง) 
# 91. ซูเราะฮฺ อัชชัมสฺ (บท ดวงอาทิตย์) 
# 92. ซูเราะฮฺ อัลลัยลฺ (บท ราตรี) 
# 93. ซูเราะฮฺ อัฎฎุหา (บท ยามสาย) 
# 94. ซูเราะฮฺ อัชชัรหฺ (บท การเปิดดวงอก) 
# 95. ซูเราะฮฺ อัตตีน (บท มะเดื่อ) 
# 96. ซูเราะฮฺ อัลอะลัก (บท ก้อนเลือด) 
# 97. ซูเราะฮฺ อัลก็อดรฺ (บท อำนาจ) 
# 98. ซูเราะฮฺ อัลบัยยินะฮฺ (บท หลักฐานอันชัดแจ้ง) 
# 99. ซูเราะฮฺ อัซซัลซะละฮฺ (บท การสะเทือนไหว) 
# 100. ซูเราะฮฺ อัลอาดิยาต (บท เหล่าม้าที่วิ่งหอบ) 
# 101. ซูเราะฮฺ อัลกอริอะฮฺ (บท ที่เคาะตี) 
# 102. ซูเราะฮฺ อัตตะกาษุร (บท การแข่งขันกันในความมาก) 
# 103. ซูเราะฮฺ อัลอัศรฺ (บท กาลเวลา) 
# 104. ซูเราะฮฺ อัลฮุมะซะฮฺ (บท ผู้นินทา) 
# 105. ซูเราะฮฺ อัลฟีล (บท ช้าง) 
# 106. ซูเราะฮฺ กุรอยชฺ (บท เผ่ากุเรช) 
# 107. ซูเราะฮฺ อัลมาอูน (บท อุปกรณ์เครื่องใช้) 
# 108. ซูเราะฮฺ อัลเกาษัร (บท ความดีอันมากมาย) 
# 109. ซูเราะฮฺ อัลกาฟิรูน (บท บรรดาผู้ปฏิเสธศรัทธา) 
# 110. ซูเราะฮฺ อัลนัศรฺ (บท ชัยชนะ) 
# 111. ซูเราะฮฺ อัลมะสัด (บท เชือกถักด้วยใยอินทผาลัม) 
# 112. ซูเราะฮฺ อัลอิคลาศ (บท ความบริสุทธิ์ใจ) 
# 113. ซูเราะฮฺ อัลฟะลัก (บท รุ่งอรุณ) 
# 114. ซูเราะฮฺ อันนาส (บท มวลมนุษย์) 
# ๏==================================================================๛ 
# ๏==================================================================๛ 
#                                             ترجمة معاني القرآن الكريم # 
#                                                                        باللغة التايلندية # 
#                                                           أبو اسرافيل الفطاني # 
#                                                          الحقوق غير محفوظة# 
# อัลกุรอานภาษาไทย 
# สำนวนแปล อะบู อิสรอฟีล อัลฟะฏอนีย์ 
# อนุญาตให้เอาเผยแพร่ อ้างอิง โดยไม่ต้องขออนุญาต 
# ๏==================================================================๛ 
# ๏==================================================================๛ 

# - al-Kashshaf by al-Zamakhshari (d. H.E. 538) 
# - Mafatih al-Ghayb by al-Razi (d. H.E. 606) 
# - al-Jami’ li Ahkam al-Qur’an by al-Qurtubi (d. H.E. 671) 
# - Anwar al-Tanzil wa Asrar al-Ta’wil by al-Baydawi (d. H.E. 685) 
# - Tafsir al-Qur’an al-’Azim by Ibn al-Kathir (d. H.E. 774) 
# - Tafsir al-Jalalayn by al-Mahalli wa al-Suyuti (d. H.E. 864) 
# - Fath al-Qadir by al-Shawkani (d. H.E. 1250) 
# ๏==================================================================๛ 
# ๏==================================================================๛ 
#                                            ตำราอ้างอิงในการแปลอัลกุรอาน 
# - ญามิอฺ อัลบะยาน ฟี ตัฟสีร อัลกุรอาน โดย อัฏฏ็อบะรีย์ (ตาย ฮ.ศ. 310) 

# - มะฟาติฮฺ อัลฆอยบฺ โดย อัรรอซีย์ (ตาย ฮ.ศ. 606) 
# - อัลญามิอฺ ลิอะหฺกาม อัลกุรอาน โดย อัลกุรฏุบีย์ (ตาย ฮ.ศ. 671) 
# - อันวาร อัตตันซีล วะ อัสรอร อัตตะวีล โดย อัลบัยฎอวีย์ (ตาย ฮ.ศ. 685) 
# - ตัฟสีร อัลกุรอาน อัลอะซีม โดย อิบนุกะษีร (ตาย ฮ.ศ. 774) 

